{"id":"international-55136212","url":"https:\/\/www.bbc.com\/telugu\/international-55136212","title":"కరోనావైరస్ కారణంగా.. పాతికేళ్లు తిరోగమించిన మహిళల సమానత్వం","summary":"కరోనావైరస్ మహిళల సమానత్వాన్ని రెండు దశాబ్దాల వెనక్కి తీసుకుని వెళ్లిపోయేలా ఉంది.","text":"మహమ్మారికి ముందు ప్రపంచవ్యాప్తంగా సుమారు 1,600 కోట్ల గంటల పాటు ఎలాంటి జీతం లేని పని చేస్తున్న వారిలో 75 శాతం మంది మహిళలు ఉండేవారు. కోవిడ్-19 వ్యాప్తి మొదలైనప్పటి నుంచి ఇంటి పనులు, ఇతర బాధ్యతలతో మరింత అలసిపోతున్నారు. మళ్లీ 1950ల నాటికి వెళ్లే ముప్పు ఉందని ఐక్యరాజ్యసమితి మహిళా విభాగం హెచ్చరిస్తోంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":838}
{"id":"india-53118527","url":"https:\/\/www.bbc.com\/telugu\/india-53118527","title":"క‌రోనావైర‌స్: భ‌విష్య‌త్తులో వినోద రంగం ఎలా ఉండ‌బోతోంది?","summary":"కరోనావైరస్ మహమ్మారి ప్రభావంతో ప్రపంచవ్యాప్తంగా అనేక రంగాల్లో మాదిరే వినోద రంగంలోనూ పెను మార్పులు వస్తున్నాయి.","text":"భవిష్యత్తులో వినోదం విభిన్నమైన మార్గాల్లో మన ముందుకు రావొచ్చు. వీడియో ప్రొడ్యూసర్: నికితా మంధాని, ఇల్లస్ట్రేషన్స్: నికితా దేశ్ పాండే. కరోనావైరస్ గురించి మీరు తెలుసుకోవాల్సింది ఏంటి? కరోనావైరస్ హెల్ప్‌లైన్ నంబర్లు: కేంద్ర ప్రభుత్వం - 01123978046, ఆంధ్రప్రదేశ్, తెలంగాణ - 104. మానసిక సమస్యల, ఆందోళనల పరిష్కారానికి హెల్ప్‌లైన్ నంబర్ 08046110007 ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":915}
{"id":"international-44401771","url":"https:\/\/www.bbc.com\/telugu\/international-44401771","title":"అడవిని నేలమట్టం చేస్తున్న బుల్‌డోజర్‌ను ప్రతిఘటించిన ఒరాంగుటాన్","summary":"ప్రకృతికి, అభివృద్ధికి మధ్య జరుగుతున్న ఘర్షణ తీవ్రతను చాటే అరుదైన దృశ్యమిది.","text":"ఇండొనేషియాలోని పశ్చిమ కాలీమంటన్‌ రాష్ట్రంలో 2013లో 'ఇంటర్నేషనల్ యానిమల్ రెస్క్యూ(ఐఏఆర్)' సంస్థ ఈ ఘటనను చిత్రీకరించింది. ఈ వీడియోను ఇటీవలే విడుదల చేసింది. అడవులను నరికేస్తున్న ప్రాంతాల నుంచి ఒరాంగుటాన్‌లను సురక్షిత ప్రాంతాలకు తరలించేందుకు ఐఏఆర్ కృషి చేస్తోంది. అడవిని నేలమట్టం చేస్తున్న బుల్‌డోజర్‌ను ప్రతిఘటించిన ఒరాంగుటాన్ ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":919}
{"id":"india-43204348","url":"https:\/\/www.bbc.com\/telugu\/india-43204348","title":"నేను 'గే' అంటున్న రాకుమారుడు!","summary":"భారత రాజవంశీకుల్లో తనను తాను స్వలింగ సంపర్కుడినని ప్రకటించుకున్న తొలి యువరాజు మానవేంద్ర సింగ్ గోహిల్.","text":"ఆయన తన రాచరిక సంపదను స్వలింగ సంపర్కులకు ఇస్తున్నట్లు ప్రకటించారు. ఈ దేశంలో స్వలింగ సంపర్కం అపరాధం మాత్రమే కాదు, పదేళల జైలు విధించదగిన నేరం కూడా. అయితే, ఈ 153 ఏళ్ల నాటి చట్టాన్ని పునః పరిశీలించడానికి భారత సుప్రీం కోర్టు నిర్ణయించింది. ఈ నేపథ్యంలో గే యువరాజును ఆయన స్వస్థలమైన రాజ్ పిప్లాలో బీబీసీ ప్రతినిధి రాక్సీ గాగ్‌డేకర్ కలుసుకుని అందిస్తున్న కథనం. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":960}
{"id":"india-46597143","url":"https:\/\/www.bbc.com\/telugu\/india-46597143","title":"సిక్కుల ఊచకోత: 3 రోజుల్లో 3 వేల మంది హత్య","summary":"అది మూడు రోజుల మారణహోమం.. మూడు వేల మంది సిక్కులను ఊచకోత కోశారు.","text":"3 రోజుల్లో 3 వేల మంది హత్య 33 సంవత్సరాల క్రితం ఘటన 33 సంవత్సరాల క్రితం దిల్లీ వీధులు రక్తసిక్తమయ్యాయి. 1984 అక్టోబర్ 31న భారత ప్రధాని ఇందిరా గాంధీని ఆమె బాడీగార్డులు కాల్చి చంపారు. ఈ వార్త దావానంలా వ్యాపించింది. ఇందిరను చంపిన బాడీగార్డులు సిక్కులని తెలియడంతో ప్రతీకారంగా దిల్లీలోని సిక్కులపై దాడులు ప్రారంభమయ్యాయి. వారి ఆస్తులను ధ్వంసం చేశారు. 3వే ల మందిని హతమార్చారు. వేల మంది సిక్కులు నిరాశ్రయులుగా మిగిలారు. ఈ మారణహోమం 3 రోజుల పాటు సాగింది. మరిన్ని వివరాలను పై వీడియోలో చూడండి. ఇవి కూడా చదవండి","len":979}
{"id":"international-52977192","url":"https:\/\/www.bbc.com\/telugu\/international-52977192","title":"పాకిస్తాన్: లాక్‌డౌన్ తొలగింపుపై వైద్యులు ఎందుకు ఆగ్రహిస్తున్నారు?","summary":"పాకిస్తాన్‌లో కరోనా మరణాలు 2 వేలకు చేరువలో ఉన్నాయి.","text":"ఊహించిన స్థాయిలో దుర్బర పరిస్థితులను ఈ దేశం చవిచూడనప్పటికీ కేసుల సంఖ్య మాత్రం పెరుగుతూనే ఉంది. ఈ సమయంలో లాక్‌డౌన్ ఆంక్షలను సడలించక తప్పదని చెబుతున్నారు ప్రధాని ఇమ్రాన్ ఖాన్. కరోనా కన్నా ఆకలి అతి పెద్ద సమస్యని ఆయన అంటున్నారు. అయితే ఈ నిర్ణయాన్ని తప్పుపడుతున్నారు పాకిస్తాన్ వైద్య సిబ్బంది. కారణాలేంటో బీబీసీ ప్రతినిధి సికందర్ కిర్మానీ అందిస్తున్న ఈ కథనంలో చూద్దాం. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1002}
{"id":"international-42955981","url":"https:\/\/www.bbc.com\/telugu\/international-42955981","title":"వీడియో: అద్భుతంగా వెలిగిపోతున్న చైనా నగరాలు","summary":"చైనాలోని పలు నగరాలు అద్భుతమైన.. రంగురంగుల వెలుగులు విరజిమ్ముతున్నాయి.","text":"The amazing lantern show in China ఈ నెల 16వ తేదీన చైనా కొత్త సంవత్సర దినోత్సవం. ఈ నేపథ్యంలోనే పలు నగరాలు దీపాల ప్రదర్శనలు చేపట్టాయి. ఈ ఏడాది ఆకుపచ్చని రంగులు, పర్వతాల థీమ్‌తో ఈ ప్రదర్శన జరుగుతోంది. ఒక దీపాల కంపెనీ.. దాదాపు 30 లక్షల రీసైకిల్డ్-గ్లాసు బాటిళ్లతో ఈ థీమ్‌కు అనుగుణంగా ఏర్పాట్లు చేసింది. సంప్రదాయ చైనా సంస్కృతి, పూలు, ప్రాచీన ఈజిప్టు విశేషాలతో ఈ ప్రదర్శనలు జరుగుతున్నాయి. రంగురంగుల ఈ దీపాలంకరణను మీరూ చూడండి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1042}
{"id":"international-52781351","url":"https:\/\/www.bbc.com\/telugu\/international-52781351","title":"పాకిస్తాన్‌లోని కరాచీలో ఇళ్లపై కూలిన విమానం, 97 మంది మృతి- సీసీటీవీ దృశ్యాలు","summary":"పాకిస్తాన్ విమాన ప్రమాదంలో మొత్తం 97 మంది మృతిచెందినట్లు ఆ దేశంలోని సింధ్ ప్రావిన్స్ అధికారులు ధ్రువీకరించారు.","text":"విమానంలో 8 మంది సిబ్బంది సహా మొత్తం 99 మంది ఉండగా ఇద్దరు సజీవంగా బయటపడ్డారు. ఈ ప్రమాదం దృశ్యాలు ఓ సీసీటీవీ కెమెరాలో రికార్డయ్యాయి. విమానం దిగే సమయంలో ల్యాండింగ్ గేర్ పనిచేయలేదని, దాంతో పైలట్ మరోసారి ప్రయత్నించేసరికి విమానం కూలిపోయిందని పాకిస్తాన్ ఇంటర్నేషనల్ ఎయిర్‌లైన్స్ చైర్మన్ అర్షద్ మాలిక్ తెలిపారు. విమానంలో సాంకేతిక సమస్యలు తలెత్తినట్లు పైలట్ ట్రాఫిక్ కంట్రోల్‌కు చెప్పారన్నారాయన. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1046}
{"id":"international-53376460","url":"https:\/\/www.bbc.com\/telugu\/international-53376460","title":"కరోనా రోగులకు వయొలిన్ గానంతో సాంత్వన కలిగిస్తున్న నర్సు","summary":"కరోనా మహమ్మారి మీద పోరాటంలో వైద్య సిబ్బంది ముందు వరుసలో ఉన్నారు.","text":"అలా చిలీలో కరోనా రోగులకు వైద్య సేవలు అందిస్తున్న ఒక నర్సు.. క్రిటికల్ కేర్‌ చికిత్స పొందుతున్న రోగులకు వయొలిన్ మీద సంగీతం వినిపిస్తూ సాంత్వన అందిస్తున్నారు. వారానికి రెండు సార్లు తన విధులు ముగిసిన తర్వాత క్రిటికల్ కేర్ విభాగంలో వయొలిన్ మీద లాటిన్ గీతాలను పలికిస్తున్నారామె. ఆ రోగులకు ప్రేమాభిమానాలు, ఆశానురక్తులు అందించటం తన ఉద్దేశమని దామరిస్ సిల్వా చెప్తున్నారు. ఈ పని తన మనసుతో చేస్తున్నట్లు తెలిపారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1091}
{"id":"international-48461133","url":"https:\/\/www.bbc.com\/telugu\/international-48461133","title":"క్రికెట్ ప్రపంచకప్ 2019 షెడ్యూలు.. విజేతలు","summary":"క్రికెట్ ప్రపంచకప్ 2019 రానే వచ్చింది. 48 మ్యాచ్‌ల ఈ సుదీర్ఘ టోర్నమెంట్‌లో 10 జట్లు తలపడనున్నాయి.","text":"క్రికెట్ ప్రపంచకప్‌లో తలపడుతున్న పది దేశాల జట్ల కెప్టెన్లు 1975 నుంచి నాలుగేళ్లకోసారి జరుగుతున్న ఈ క్రీడా సంగ్రామంలో ఇప్పటికి 2015 నాటికి 11 ఎడిషన్లు పూర్తయ్యాయి. ఇప్పుడు జరుగుతున్నది 12వ ఎడిషన్. మే 30 (గురువారం) నుంచి జూలై 14 (ఆదివారం) వరకు 46 రోజుల పాటు ఇంగ్లండ్, వేల్స్‌ల్లో ఈ టోర్నమెంట్ జరుగుతుంది. 11 ప్రాంతాల్లో మొత్తం 48 మ్యాచ్‌లు ఉంటాయి. జూలై 9, 11 తేదీల్లో సెమీ ఫైనల్స్, జూలై 14న ఫైనల్ మ్యాచ్‌లు జరుగుతాయి. షెడ్యూల్ ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1091}
{"id":"india-42291332","url":"https:\/\/www.bbc.com\/telugu\/india-42291332","title":"యెమెన్ సంక్షోభం: ఎవరు.. ఎవరితో యుద్ధం చేస్తున్నారు?","summary":"యెమెన్ సంక్షోభంలో కూరుకుపోయింది. ఇది మామూలు సంక్షోభం కాదు.. 2 కోట్ల మంది ప్రజలు సహాయం కోసం చూస్తున్నారు.","text":"వీరిలో కోటీ పది లక్షల మంది పిల్లలే! 70 లక్షల మంది ఆకలితో అలమటిస్తున్నారు. ఓ వైపు యద్ధం, మరోవైపు అనారోగ్యం.. అక్కడి ప్రజలపై మూకుమ్మడిగా దాడి చేస్తున్నాయి. 2015 మార్చి నుంచి ఇప్పటిదాకా 8,600 మంది మరణించారు. కొందరు యుద్ధం వల్ల మరణిస్తే.. మరికొందరు అనారోగ్యంతో మరణించారు. సంక్షోభంలోని 2 కోట్ల మంది ప్రజల్లో కోటీ పది లక్షల మంది పిల్లలే! అసలు యెమెన్‌లో ఏం జరిగింది? ఈ యుద్ధం వెనక కారణాలేమిటి? యెమెన్ ప్రజల కన్నీటి కథను తెలుసుకుందాం రండి.. మా ఇతర కథనాలు (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1100}
{"id":"international-41919918","url":"https:\/\/www.bbc.com\/telugu\/international-41919918","title":"బీబీసీ బ్లూ ప్లానెట్: ఈ సరస్సులు సముద్ర గర్భ స్మశానాలు","summary":"సముద్రం ఓ ప్రపంచం. లక్షలాది జీవరాశులకు కన్న తల్లి. ఈ తల్లి గర్భంలోనే ఓ విష ప్రపంచం కూడా ఉంది. అదే ‘లవణ సరస్సు’.","text":"సముద్ర గర్భంలో మీథేన్ వాయువులు ఉత్పన్నమవడంతో ఈ సరస్సులు ఏర్పడతాయి. ఈ సరస్సుల్లోని నీటిలో లవణ శాతం తీవ్రంగా ఉంటుంది. సాధారణ సముద్రపు నీటి కంటే ఇక్కడి నీరు 5 రెట్లు ఎక్కువ ఉప్పగా ఉంటుంది. ఈ సరస్సుల్లోకి జీవరాశులు వేటకు వెళ్తాయి. అలా వెళ్లడం నిజంగా ఓ సాహసమే.. ఎందుకంటే ఆ ప్రాంతంలో ఈ జీవరాశులేవీ బతకలేవు. అలాంటి ఈ సరస్సులోకి ఓ ఈల్ చేప వెళ్లింది. చివరకు దాని పరిస్థితి ఏమిటి? ఆ చేప బతికిందా? లేదా? ఈ సముద్ర గర్భం మనల్ని కూడా ఆహ్వానిస్తోంది.. రండి లోపలికి వెళ్దాం రండి!! మా ఇతర కథనాలు (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1178}
{"id":"international-54730779","url":"https:\/\/www.bbc.com\/telugu\/international-54730779","title":"గ్వాదర్: ఈ ప్రాంతం పాకిస్తాన్‌లో ఎలా కలిసింది? భారత్ మంచి అవకాశం వదులుకుందా?","summary":"చారిత్రకంగా, రాజకీయంగా, వ్యూహాత్మకంగా సమాచారాన్ని సేకరించడంలో గ్వాదర్ చాలా కీలకమైన ప్రాంతం.","text":"భారత్‌ నుంచి విడిపోయిన అనంతరం పాకిస్తాన్ దృష్టి దీనిపై పడింది. స్వతంత్ర దేశంగా పాక్ అవతరించిన రెండేళ్లకే ఈ ప్రాంతాన్ని తన ఆధీనంలోకి తీసుకొనేందుకు పాక్ ప్రయత్నించింది. అరేబియా సముద్రంలోని గ్వాదర్‌పై పాక్ దృష్టి సారించడానికి రెండు కారణాలున్నాయి. వీటిలో మొదటిది ఆర్థిక పరమైన అంశాలు. రెండోది ఆత్మరక్షణ. అయితే, ఈ రెండు లక్ష్యాలు చేరుకోవాలంటే ఒక ప్రధాన రహదారి నిర్మించాలి. దీనికి గ్వాదర్ అడ్డుగోడలా మిగిలిపోయింది. ఈ అడ్డుగోడను తొలగించాలంటే గ్వాదర్.. పాక్‌లో కలిసిపోవాలి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1200}
{"id":"india-50471296","url":"https:\/\/www.bbc.com\/telugu\/india-50471296","title":"మహిళలపై హింస నిర్మూలన దినం: స్వతంత్ర భారతంలో మహిళా హక్కుల పోరాటాల చరిత్ర","summary":"ఈ రోజును (నవంబర్ 25) ‘మహిళలపై హింస నిర్మూలన’ దినంగా ఐరాస ప్రకటించింది.","text":"మహిళలు ఎదుర్కొంటున్న హింస గురించి అవగాహన కల్పించేందుకు దీన్ని ప్రకటించింది. ప్రపంచంలోని ప్రతి ముగ్గురు మహిళల్లో ఒకరు తమ జీవితకాలంలో శారీరక లేదా లైంగిక హింసకు గురవుతున్నారని ఐరాస చెబుతోంది. 1947 నుంచి భారత్‌లో సమాన హక్కుల కోసం మహిళలు పోరాటాలు చేసిన సందర్భాలు చాలా ఉన్నాయి. ‘మహిళలపై హింస నిర్మూలన’ దినం సందర్భంగా వాటిలో కొన్ని ప్రధాన ఘట్టాలను వీక్షకుల ముందుంచేందుకు బీబీసీ ఒక వీఆర్ (వర్చువల్ రియాలిటీ) చిత్రం రూపొందించింది. వర్చువల్ ట్రైన్‌లో పయనిస్తూ, ఆ అనుభూతిని ఆస్వాదించండి. సూచనలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1209}
{"id":"international-47513919","url":"https:\/\/www.bbc.com\/telugu\/international-47513919","title":"ఇథియోపియాలో కూలిన విమానం: ఒక్కరు కూడా బతికిబయటపడలేదు","summary":"ఇథియోపియా ఎయిర్‌లైన్స్‌కి చెందిన బోయింగ్ 737 విమానం కూలిపోయింది.","text":"ఇది అడ్డిస్ అబాబా నుంచి నైరోబీకి వెళ్తున్న సమయంలో ఈ ప్రమాదం జరిగింది. స్థానిక కాలమానం ప్రకారం ఉదయం 8 గంటల 44 నిమిషాలకు ఈ ప్రమాదం సంభవించింది. ప్రమాదం జరిగిన సమయంలో విమానంలో 149 మంది ప్రయాణికులు, 8 మంది సిబ్బంది ఉన్నారని విమానయాన సంస్థ వెల్లడించింది. ఇథియోపియా రాజధానిలో టేకాఫ్ అయిన వెంటనే ఈ ప్రమాదం జరిగిందని సంస్థ అధికార ప్రతినిధి చెప్పారు. పోస్ట్ of Twitter ముగిసింది, 1 విమాన ప్రమాదంలో 149 ప్రయాణికులతో పాటు 8 మంది సిబ్బంది కూడా చనిపోయారని ఇథియోపియా ఎయిర్‌లైన్స్‌ ప్రతినిధి చెప్పారు. వీరంతా 33 దేశాలకు చెందిన వారని తెలిపారు. ఇవి కూడా చదవండి: బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.","len":1256}
{"id":"india-43698963","url":"https:\/\/www.bbc.com\/telugu\/india-43698963","title":"#CWG2018: టేబుల్ టెన్నిస్‌లో భారత్‌కు స్వర్ణం","summary":"కామన్వెల్త్ క్రీడల్లో భారత్ పతకాల పంట పండుతోంది. టేబుల్ టెన్నిస్‌లో భారత్ టీం బంగారు పతకం సాధించింది.","text":"నైజీరియాతో జరిగిన ఈ పోటీలో భారత్ 3-0తో గెలిచింది. దీంతో భారత్ ఇప్పటి వరకు సాధించిన బంగారు పతకాల సంఖ్య 9కి చేరింది. ఒక్క టేబుల్ టెన్నిస్‌లోనే రెండు స్వర్ణాలు దక్కాయి. దీంతో మొత్తం భారత్ సాధించిన పతకాల సంఖ్య 18కి చేరింది. పతకాల పట్టికలో భారత్ మూడో స్థానంలో ఉంది. భారత్ తరపున ఆడిన హర్మీత్ దేశాయ్, జ్ఞానశేఖరన్‌లు టేబుల్ టెన్నిస్‌లో పతకం సాధించారు. జ్ఞానశేఖరన్‌ తమిళనాడుకు చెందిన క్రీడాకారుడు కాగా హర్మీత్ దేశాయ్ గుజరాత్ క్రీడాకారుడు. సోమవారం ఒక్క రోజే భారత్ రెండు స్వర్ణాలు, రెండు రజతాలు, ఒక కాంస్య పతకాన్ని సాధించింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1299}
{"id":"international-54264251","url":"https:\/\/www.bbc.com\/telugu\/international-54264251","title":"వాడి పడేసిన 3 లక్షల కండోమ్‌లు రీసైకిల్ చేసి విక్రయించే ప్రయత్నం... స్వాధీనం చేసుకున్న పోలీసులు","summary":"అక్రమంగా విక్రయించేందుకు సిద్ధంచేసిన 3,20,000కుపైగా వాడిన కండోమ్‌లను వియత్నాం పోలీసులు స్వాధీనం చేసుకున్నారు.","text":"బిన్ డువాంగ్ ప్రావిన్స్‌లోని ఓ గోదాంలో 360 కేజీలకు పైగా బరువున్న డజన్లకొద్దీ బ్యాగుల్లో లక్షల కండోమ్‌లను పోలీసులు సీజ్‌ చేస్తున్న దృశ్యాలు మీడియాలో కనిపించాయి. ఈ గోదాం యజమాని అయిన ఓ మహిళను పోలీసులు అరెస్టు చేశారు. చెక్క డిల్డోల సాయంతో ఈ కండోమ్‌లను శుభ్రపరిచి, కొత్తగా కనిపించేలా మార్పులుచేసి.. విక్రయించేందుకు మళ్లీ ప్యాక్ చేస్తున్నారు. కేజీ కండోమ్‌లకు తనకు 0.17 డాలర్లు ఇస్తారని అరెస్టయిన మహిళ చెప్పినట్లు వియత్నాం ప్రభుత్వ మీడియా వీటీవీ పేర్కొంది. ఇలాంటి ఎన్ని కండోమ్‌లను మార్కెట్‌లో విక్రయించారో తెలియడం లేదు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1320}
{"id":"india-42907944","url":"https:\/\/www.bbc.com\/telugu\/india-42907944","title":"బడ్జెట్‌పై సామాన్యులు ఏమంటున్నారు?","summary":"వ్యవసాయ రంగానికి కేంద్రం ఈసారి బడ్జెట్‌లో పెద్దపీట వేసిందని సీఐఐ కన్వీనర్ (ఎమ్ఎఫ్‌జీ సెక్టార్) రాజు అభిప్రాయపడ్డారు.","text":"''విద్య,వైద్య రంగాలకూ ఎక్కువ కేటాయింపులు జరిగాయి. చిన్న,మధ్య తరహా పరిశ్రమలకు పన్ను మినహాయింపు తగ్గించడం మంచి పరిణామం. పరిశ్రమలకు పెద్ద స్థాయిలో ప్రోత్సాహకాలు ఏమీ లేవు'' అని అన్నారు. బడ్జెట్‌పై సామాన్యులు ఏమంటున్నారు? ఈసారి బడ్జెట్ వల్ల ఉద్యోగులకు పెద్దగా ఉపయోగం ఏమీ లేదని ప్రైవేటు ఉద్యోగి స్వాతి అన్నారు. మధ్యతరగతి ప్రజలను ఇది పూర్తిగా నిరాశపరిచిందని చెప్పారు. బడ్జెట్ చెప్పుకోదగిన విధంగా లేదు. చిన్నతరహా పరిశ్రమలకు ఏ మాత్రం మేలు చేసే అంశాలు ఇందులో కనిపించ లేదని ఎన్ఐఎస్ఈ ప్రైవేట్ లిమిటెడ్ డైరెక్టర్ ప్రవల్లిక తెలిపారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1323}
{"id":"india-53789289","url":"https:\/\/www.bbc.com\/telugu\/india-53789289","title":"కరోనావైరస్ వ్యాక్సీన్ మనకెప్పుడు వస్తుంది? - వీక్లీ షో విత్ జీఎస్","summary":"కరోనా వ్యాక్సిన్ కనిపెట్టేశామంటూ రష్యా చేసిన ప్రకటన ప్రపంచ వ్యాప్తంగా సంచలనం రేకెత్తించింది.","text":"అందరికన్నా ముందుగానే వ్యాక్సీన్ రెడీ చేశామని రష్యా చెప్తోంది. మరి ప్రపంచానికి వ్యాక్సీన్ అందించేంత సామర్థ్యం రష్యాకు ఉందా? అసలు మనకు వ్యాక్సీన్ ఎప్పుడొస్తుంది? వ్యాక్సీన్ మీద భిన్నాభిప్రాయాలు ఎందుకు వినిపిస్తున్నాయి? మానవాళిని భయకంపితుల్ని చేస్తున్న కరోనా మహమ్మారికి విరుగుడు ఎప్పుడొస్తుంది అన్న అంశాలపై ఈవారం వీక్లీషో విత్ జీఎస్. కరోనావైరస్ గురించి మీరు తెలుసుకోవాల్సింది ఏంటి? కరోనావైరస్ హెల్ప్‌లైన్ నంబర్లు: కేంద్ర ప్రభుత్వం - 01123978046, ఆంధ్రప్రదేశ్, తెలంగాణ - 104. మానసిక సమస్యల, ఆందోళనల పరిష్కారానికి హెల్ప్‌లైన్ నంబర్ 08046110007 ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌‌లో ఫాలో అవ్వండి. యూట్యూబ్‌‌లో సబ్‌స్క్రైబ్ చేయండి.)","len":1335}
{"id":"india-47987424","url":"https:\/\/www.bbc.com\/telugu\/india-47987424","title":"పొరపాటున వేరే పార్టీకి ఓటేసి వేలు కోసుకున్న యువకుడు","summary":"ఒక పార్టీకి ఓటు వేయాలనుకుని పొరపాటున మరో పార్టీకి ఓటు వేసినందుకు తనను తాను శిక్షించుకున్నాడు ఓ యువకుడు.","text":"ఉత్తర ప్రదేశ్‌లోని బులంద్‌శహర్‌కు చెందిన పవన్ కుమార్ ఏప్రిల్ 18న జరిగిన రెండో దశ పోలింగ్‌లో తన ఓటు హక్కు వినియోగించుకున్నారు. అయితే, ఈవీఎంపై ఉన్న రకరకాల గుర్తులు చూసి కన్ఫ్యూజ్ అయి అనుకోకుండా కమలం గుర్తు(బీజేపీ) నొక్కేశారు. తాను కోరుకున్న పార్టీకి కాకుండా వేరే పార్టీకి ఓటేశానన్న బాధతో ఆయన తన వేలిని కోసుకున్నారు. ఈ విషయం చెబుతూ సోషల్ మీడియాలో ఆయన వీడియో పోస్ట్ చేయగా అదిప్పుడు వైరల్‌గా మారింది. ''నేను ఏనుగు గుర్తు(బీఎస్పీ)కు ఓటేయాలనుకుని వెళ్లాను. కానీ, పొరపాటున ఈవీఎంలో కమలం గుర్తుపై నొక్కాను'' అంటూ ఆయన ఆ వీడియోలో చెప్పారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1348}
{"id":"india-42935272","url":"https:\/\/www.bbc.com\/telugu\/india-42935272","title":"#BollywoodSexism: 'మహిళల భాగస్వామ్యం పెరిగితేనే మహిళా వ్యతిరేక ధోరణులు తగ్గుతాయి'","summary":"హాలీవుడ్ తరహాలోనే.. బాలీవుడ్‌లో కూడా లైంగిక వేధింపులు ఉన్నాయంటున్నారు బాలీవుడ్ దర్శకురాలు గౌరీ షిండే.","text":"‘ఇంగ్లీష్ వింగ్లీష్’, ‘డియర్ జిందగీ’ సినిమాలకు గౌరీ షిండే దర్శకత్వం వహించారు. పురుషాధిక్య సమాజం కాబట్టి సినిమాల్లో కూడా వారి భావాలే ప్రతిబింబిస్తాయి. కానీ నా సినిమాల్లో నన్ను నేను చిత్రించుకుంటున్నాఅని ఆమె బీబీసీతో అన్నారు. ‘‘ఎవరూ ఫెమినిస్ట్‌గా ఉండటానికి ప్రత్యేకించి ప్రయత్నించాల్సిన అవసరం లేదు. ఎందుకంటే, ప్రాథమికంగా మనమంతా ఫెమినిస్టులం. అందుకే, నా సినిమాల్లో బలమైన స్త్రీ పాత్రల గురించి ప్రత్యేకంగా ఆలోచించను’’ అని గౌరీ షిండే ఈ వీడియోలో చెబుతున్నారు. ప్రొడ్యూసర్: ప్రతీక్షా ఘిల్డియాల్, రిపోర్టర్: జాహ్నవీ మూలే, కెమెరా: విష్ణువర్ధన్ ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1348}
{"id":"international-43954878","url":"https:\/\/www.bbc.com\/telugu\/international-43954878","title":"చైనా: అడ్డదిడ్డంగా రోడ్డు దాటితే.. నీరు పడుద్ది జాగ్రత్త!!","summary":"'సిగ్నల్‌ను పట్టించుకోకుండా ఎలా పడితే అలా రోడ్డు దాటాలని ప్రయత్నిస్తే నీరు పడుద్ది జాగ్రత్త' అని చైనా ప్రభుత్వం ప్రజల్ని హెచ్చరిస్తోంది.","text":"అడ్డదిడ్డంగా రోడ్డు దాటితే.. నీరు పడుద్ది రెడ్‌ సిగ్నల్ పడినప్పుడు ప్రజలు రోడ్డు దాటి ప్రమాదాలకు గురికాకుండా చైనా ప్రభుత్వం ఓ కొత్త టెక్నాలజీని ప్రవేశపెట్టింది. రెడ్ లైట్ ఉన్నప్పుడు ఎవరైనా రోడ్డు దాటడానికి ప్రయత్నిస్తే వాళ్లపైన నీళ్లు పడేలా ఏర్పాటు చేసింది. నిబంధనలకు విరుద్ధంగా రోడ్డు దాటేవారిని మోషన్ సెన్సార్ల ఆధారంగా గుర్తించి ఆ వ్యవస్థ నీటిని వెదజల్లుతుంది. అడ్డదిడ్డంగా రోడ్డు దాటేవారి ఫొటోలను కూడా చాంగ్జీ ప్రావిన్స్‌లో పెద్ద తెరలపై ప్రసారం చేస్తారు. ప్రజలు నిబంధనలను ఉల్లంఘించకుండా చేసేందుకే ఈ ప్రయత్నం అని చైనా అంటోంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1361}
{"id":"46905223","url":"https:\/\/www.bbc.com\/telugu\/46905223","title":"అబద్ధాలు ఎక్కువగా ఎవరు చెబుతారు? అమ్మాయా? అబ్బాయా?","summary":"అబద్ధాలు ఎక్కువగా ఎవరు చెబుతారు? అమ్మాయిలా? లేక అబ్బాయిలా? వృద్ధులా లేక యువతా? సమాధానం తెలియాలంటే ఈ అధ్యయనం గురించి తెలుసుకోవాల్సిందే.","text":"మ్యాక్స్ ప్లాంక్ అండ్ టెక్నియాన్ ఇన్‌స్టిట్యూట్స్ ఆఫ్ జర్మనీ, ఇజ్రాయెల్ ఇటీవల ఓ అధ్యయాన్ని నిర్వహించాయి. అందులో అమ్మాయిలకన్నా అబ్బాయిలే ఎక్కువగా అబద్ధాలు చెబుతారని తేలింది. అలాగని మహిళలంతా నిజమే చెబుతారని కాదు. అధ్యయనంలో పాల్గొన్న వారిలో 42 శాతం మంది అబ్బాయిలు అబద్ధాలు చెప్పారు. అదే అమ్మాయిలైతే 38 శాతం మంది అబద్ధాలు చెప్పారు. 44,000 మందికి సంబంధించిన 565 అధ్యయనాల్లో తేలిన విషయమిది. మరి ఎవరి కళ్లు ఎక్కువ నిజాయతీగా కనిపిస్తాయి? వృద్ధులతో పోల్చితే యువత ఎక్కువ అబద్దాలు చెబుతుందట. వయసు పెరుగుతున్న కొద్దీ ఏటా 0.28 శాతం పాయింట్ల చొప్పున మనలో నిజాయితీ పెరుగుతుందట. అదండీ సంగతి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1405}
{"id":"international-43261726","url":"https:\/\/www.bbc.com\/telugu\/international-43261726","title":"అమ్మాయిలంతా డాక్టర్లు, ఇంజనీర్లే ఎందుకు కావాలి?","summary":"ఈవిడ టాటూలు వేస్తారు. ఆమె వేసే టాటూల్లో దేశవాళీ బొమ్మలు అలా ఒదిగిపోతాయి. అదే ఈ గుజరాతీ యువతి ప్రత్యేకత.","text":"టాటూ గర్ల్ 21 సంవత్సరాల హలీనా మిస్త్రీ లెస్టర్‌లో ఉంటారు. అందరిలాగా డాక్టరో, ఇంజనీరో కాలేదీవిడ.. తన అభిరుచికి తగ్గట్టుగా టాటూ కళాకారిణి అయ్యారు. అయితే.. భారతీయ చిత్రకళలను టాటూలకు మేళవించి.. కస్టమర్ల ఒంటిపై బొమ్మలు చెక్కేస్తారు. ‘‘భారత్‌లో పెద్ద వయసు మహిళల ఒంటిపై కనిపించే పచ్చబొట్లు చిన్న వయసులోనే నన్ను బాగా ఆకర్షించాయి...’’ అని చెబుతోన్న హలీనా.. తన మెడపై కూడా భారతీయ పచ్చబొట్టును పోలివుండే టాటూను వేసుకున్నారు. ఈ టాటూ చుక్కలే తన భారతీయ నేపథ్యం చెబుతాయని ఆమె అంటున్నారు. అయితే.. విదేశీయులకు భారతీయ చిత్ర కళలతో టాటూలు వేయడాన్ని కొందరు సోషల్ మీడియాలో విమర్శిస్తున్నారు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1406}
{"id":"india-42843434","url":"https:\/\/www.bbc.com\/telugu\/india-42843434","title":"#IPL2018: బెన్ స్టోక్స్‌కు 12.5 కోట్లు.. ఎవరెవరికి ఎంతెంత?","summary":"ఐపీఎల్-11 సిరీస్ కోసం బెంగళూరులో జరుగుతున్న క్రికెటర్ల వేలంలో ఇప్పటి వరకు ఇంగ్లాండ్ ఆల్‌రౌండర్ బెన్ స్టోక్స్ అగ్ర స్థానాన నిలబడ్డాడు.","text":"రాజస్థాన్ రాయల్స్ జట్టు రూ. 12.50 కోట్లకు ఆయనను తన జట్టులోకి తీసుకోవడానికి సిద్ధపడింది. అయితే గత సంవత్సరంతో పోలిస్తే ఇది 2 కోట్లు తక్కువే. మొత్తం 578 మంది ఆటగాళ్లను వేలం ద్వారా వివిధ జట్లు సొంతం చేసుకోనున్నాయి. బెన్ స్టోక్స్ తర్వాత భారత్ ఆటగాళ్లు కేఎల్ రాహుల్, మనిశ్ పాండే అత్యధిక ధరకు వేలంలో అమ్ముడు పోయారు. రాహుల్‌ను కింగ్స్ ఎలెవన్ పంజాబ్, పాండేను సన్‌రైజర్స్‌ హైదరాబాద్‌ రూ.11 కోట్లకు తీసుకున్నాయి. మిషెల్ స్టార్క్ (9.40 కోట్లు), మ్యాక్స్‌వెల్‌ (9 కోట్లు) ఎక్కువ ధర పలకగా, క్రిస్ గేల్, రూట్‌లు ఇంకా అమ్ముడుపోలేదు. ఇంకా ఇప్పటి వరకు వివిధ ఆటగాళ్లకు పలికిన ధరల వివరాలివీ: ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":1408}
{"id":"international-41457538","url":"https:\/\/www.bbc.com\/telugu\/international-41457538","title":"యుద్ధం వస్తే ఉత్తర కొరియా అణ్వాయుధం ఎప్పుడు వాడొచ్చు?","summary":"అణు రాజ్యం కావాలన్న తమ ఆకాంక్ష తాజాగా ప్రయోగించిన ఖండాంతర క్షిపణితో నెరవేరిందని ఉత్తర కొరియా చెబుతోంది.","text":"అమెరికా మొత్తంలో ఎక్కడికైనా చేరుకోగల కొత్త తరహా ఖండాంతర క్షిపణిని విజయవంతంగా పరీక్షించినట్లు ఉత్తరకొరియా ప్రకటించింది. గత కొంత కాలంగా ఇలాంటి క్షిపణి పరీక్షలు పెద్ద ఎత్తున చేస్తున్న ఉత్తర కొరియాకు అమెరికా అధ్యక్షుడు డొనాల్డ్ ట్రంప్ గట్టిగా హెచ్చరికలు పంపిస్తున్నారు. ఈ నేపథ్యంలో అసలు ఉత్తర కొరియాతో యుద్ధం వస్తే.. అదెలా ఉంటుంది? అన్న అంశంపై అమెరికాకు చెందిన ఇద్దరు నిపుణులు బీబీసీతో మాట్లాడారు. యుద్ధం ఎలా ప్రారంభమవుతుంది? ఉత్తర కొరియా వ్యూహాలు ఎలా ఉండొచ్చు? అణ్వాయుధాన్ని ఎప్పుడు వాడొచ్చు? అన్న అంశాలతో పాటు వారి శక్తి సామర్థ్యాలు, తదనంతర పరిణామాలపై మాట్లాడారు. మా ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్లో ఫాలో అవ్వండి. యూట్యూబ్‌లోనూ సబ్‌స్క్రైబ్ చేయండి.)","len":1410}
{"id":"india-51326903","url":"https:\/\/www.bbc.com\/telugu\/india-51326903","title":"ఆర్థిక సర్వే 2019-20: జీడీపీ వృద్ధి రేటు 2020-21లో 6 - 6.5% ఉంటుందని అంచనా","summary":"మోదీ నేతృత్వంలో రెండోసారి అధికారంలోకి వచ్చిన ఎన్డీయే ప్రభుత్వం ఫిబ్రవరి 1న పూర్తి స్థాయి సాధారణ బడ్జెట్ ప్రవేశపెడుతోంది.","text":"పార్లమెంట్ బడ్జెట్ సమావేశాల తొలిరోజైన శుక్రవారం (జనవరి 31)నాడు ఆర్థిక సర్వే 2019-20ని ఆర్థిక శాఖ మంత్రి నిర్మలా సీతారామన్ లోక్‌సభలో ప్రవేశపెట్టారు. అనంతరం సభ శనివారానికి వాయిదా పడింది. ఆర్థిక మంత్రిత్వ శాఖ రూపొందించిన ఆర్థిక సర్వే ఆధారంగానే బడ్జెట్ రూపకల్పన జరుగుతుంది. ఆర్థిక సర్వే ముఖ్యాంశాలు అంతకు ముందు, పార్లమెంట్ ఉభయ సభలనుద్దేశించి రాష్ట్రపతి రామ్‌నాథ్ కోవింద్ ప్రసంగించారు. \"ఈ దశాబ్దం భారత్‌కు చాలా ముఖ్యమైనది. ఈ దశాబ్దంలోనే భారత్ స్వాతంత్ర్యం పొంది 75 సంవత్సరాలు పూర్తవుతాయి. భారత ప్రజల ఆకాంక్షలను నెరవేర్చే విధంగా అవసరమైన చట్టాలు రూపొందించాలి\" అని కోవింద్ వ్యాఖ్యానించారు. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1425}
{"id":"international-44765695","url":"https:\/\/www.bbc.com\/telugu\/international-44765695","title":"ఉరే సరి: నిర్భయ కేసులో రివ్యూ పిటిషన్ కొట్టేసిన సుప్రీం","summary":"నిర్భయ అత్యాచార కేసులో సుప్రీంకోర్టు కీలక తీర్పు వెలువరించింది. ముగ్గురు దోషులకు ఉరిశిక్ష ఖాయం చేసింది.","text":"కింది కోర్టు విధించిన ఉరిశిక్షను తగ్గించాలని నిందితులు పెట్టుకున్న రివ్యూ పిటిషన్‌ను సుప్రీంకోర్టు తిరస్కరించింది. నిర్భయ అత్యాచార కేసులో దోషులకు కింది కోర్టు విధించిన ఉరిశిక్షను అమలు చేయాలని తీర్పు చెప్పింది. 2012 డిసెంబర్ 16. దేశ రాజధానిలో కదులుతున్న బస్సులో 23ఏళ్ల యువతిపై ఆరుగురు వ్యక్తులు అత్యంత దారుణంగా సామూహిక అత్యాచారానికి పాల్పడ్డారు. తోడుగా వచ్చిన స్నేహితుడిని కొట్టి, యువతిపై దుర్మార్గానికి ఒడిగట్టిన తీరుపై దేశవ్యాప్తంగా నిరసనలు వెల్లువెత్తాయి. తీవ్రంగా గాయపడిన నిర్భయ ఆస్పత్రిలో చికిత్స పొందుతూ చనిపోయింది. (ఇది బ్రేకింగ్ న్యూస్. అప్‌డేట్స్ కోసం రిఫ్రెష్ చేస్తూ ఉండండి.) ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1459}
{"id":"india-51322865","url":"https:\/\/www.bbc.com\/telugu\/india-51322865","title":"ద్యుతి చంద్: BBC Indian Sportswoman of the Year నామినీ","summary":"ద్యుతి చంద్... ప్రపంచ స్థాయి రన్నర్‌గా ఎలాంటి పేరు ప్రఖ్యాతులు సంపాదించారో... ఒకానొక సమయంలో అంతే వివాదాస్పదమయ్యారు.","text":"శిఖర స్థాయికి చేరుకున్న కెరీర్ హైపర్ ఆండ్రోజెనిజం అభియోగాలపై ఒక్కసారిగా నేలకు జారిపోయింది. అయితే చిన్న నాటి నుంచే పోరాడి సాధించడానికి అలవాటు పడిన ఆమె... తనపై వచ్చిన ఆరోపణల విషయంలోనూ అలాగే పోరాడి గెలిచారు. ప్రస్తుతం దక్షిణాసియాలో వంద మీటర్ల పరుగులో అత్యుత్తమ రన్నర్‌లలో ఒకరిగా నిలిచిన ఆమె రాబోయే టోక్యో ఒలింపిక్స్ కోసం సన్నద్ధమవుతున్నారు. బీబీసీ ఇండియన్ స్పోర్ట్స్ వుమన్ ఆఫ్ ది ఇయర్ 2019 అవార్డు నామినీల్లో ఒకరైన ద్యుతి క్రీడా ప్రయాణం ఎలా సాగిందో పై వీడియోలో చూడండి. షూట్-ఎడిట్: శుభమ్ కౌల్, కెంజ్ ఉల్ మునీర్ రిపోర్టర్: రాఖీ శర్మ ప్రొడ్యూసర్: వందన BBC Indian Sportswoman of the Year ను ఎన్నుకోవడానికి ఈ లింక్‌పై క్లిక్ చేయండి ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1469}
{"id":"international-41870016","url":"https:\/\/www.bbc.com\/telugu\/international-41870016","title":"లెబనాన్: ప్రాణభయంతో ప్రధాని రాజీనామా","summary":"లెబనాన్ ప్రధాన మంత్రి అల్-హరిరి అనూహ్యంగా తన పదవికి రాజీనామా చేస్తున్నట్లు ప్రకటించారు. తనకు ప్రాణ భయం ఉందని వెల్లడించారు. ఇరాన్‌పై ఆరోపణలు గుప్పించారు.","text":"లెబనాన్ ప్రధాన మంత్రి అల్-హరిరి హరిరి తండ్రి, లెబనాన్ మాజీ ప్రధాని రఫిక్ అల్-హరిరి 2005లో హత్యకు గురయ్యారు. సౌదీ అరేబియా రాజధాని రియాద్ నుంచి ఓ టెలివిజన్‌లో మాట్లాడిన ఆయన.. \"దివంగత మాజీ ప్రధాని అల్-హరిరి హత్యకు ముందు ఎలాంటి వాతావరణం ఉందో, ప్రస్తుతం మనమూ అలాంటి వాతావరణంలోనే బతుకుతున్నాం. కోవర్టుల ద్వారా నన్ను టార్గెట్ చేసుకున్నారని గ్రహించాను\" అని అన్నారు. లెబనాన్‌తోపాటు, పలు దేశాల్లో భయాందోళనలు, విధ్వంసాలను పురికొల్పేందుకు ఇరాన్ ప్రయత్నిస్తోందని హరిరి ఆరోపించారు. ఇరాన్ మద్దతు పలుకుతున్న షియా ఉద్యమ పార్టీ హెజ్బొల్లా పైనా హరిరి ఆరోపణలు చేశారు. 2016 నవంబర్‌లోనే లెబనాన్ ప్రధానిగా హరిరి బాధ్యతలు చేపట్టారు. మా ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1480}
{"id":"india-55165159","url":"https:\/\/www.bbc.com\/telugu\/india-55165159","title":"టిప్పు సుల్తాన్‌ను చంపేశాక బ్రిటిషర్లు కొల్లగొట్టిన సంపద ఈ కోటలో...","summary":"మైసూర్ సింహంగా పేరుగాంచిన టిప్పు సుల్తాన్‌ను... అత్యంత ప్రముఖులైన భారతీయ పాలకుల్లో ఒకరిగా గుర్తిస్తారు.","text":"18వ శతాబ్దం చివరి కాలంలో దక్షిణాదిలో బ్రిటిష్ రాజ్‌ను ఎదిరించి పోరాడారు టిప్పు. 1799లో జరిగిన యుద్ధంలో టిప్పు సుల్తాన్‌ను ఓడించి, హతమార్చిన తర్వాతే మైసూర్ రాజ్యాన్ని బ్రిటిష్ సామ్రాజ్యంలో కలుపుకోగలిగారు వలస పాలకులు. టిప్పు మరణం తర్వాత ఆయన సంపదనంతా బ్రిటిషర్లు దోచుకున్నారు. అందులో కొంత భాగాన్ని నజరానాల రూపంలో బ్రిటన్‌కు తరలించారు. అలాంటి వందలాది విలువైన బహుమతుల్ని బ్రిటన్‌లోని వేల్స్‌లో గల పోయిస్ కాసిల్‌లో ఇప్పటికీ చూడొచ్చు. మధ్యయుగాల నాటి ఈ 13వ శతాబ్దపు కోటను బీబీసీ ప్రతినిధి గగన్ సభర్వాల్ సందర్శించారు. ఈ అద్భుత భవనానికీ, టిప్పు సుల్తాన్‌తోనూ, భారత్‌తోనూ ఉన్న సంబంధాన్ని కనుగొనే ప్రయత్నం చేశారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1483}
{"id":"india-42141078","url":"https:\/\/www.bbc.com\/telugu\/india-42141078","title":"బీబీసీ ఇంటర్వ్యూ: ‘తప్పు ఒప్పుకోవటానికి సిద్ధం. కానీ..’ - పద్మావత్ వివాదంపై దీపిక పదుకొణె","summary":"పద్మావత్ సినిమాపై వివాదం నెలకొంది. దీన్ని వ్యతిరేకించేవారు కొందరైతే, సమర్థించేవారు మరికొందు. మరి ఈ సినిమాలో పద్మావతిగా నటించిన దీపిక పదుకొణె ఏమంటున్నారు?","text":"'పద్మావత్' చిత్రం విషయంలో నెలకొన్న వివాదాలపై నటి దీపికా పదుకొణె బీబీసీతో మాట్లాడారు. సంజయ్ లీలా భన్సాలీ తెరకెక్కించిన బాలీవుడ్‌ చిత్రం 'పద్మావత్'లో దీపికా పదుకొణె ప్రధాన పాత్రలో నటించారు. డిసెంబర్‌లో విడుదల కావాల్సిన ఆ చిత్రాన్ని వివాదాలు చుట్టుముట్టిన విషయం తెలిసిందే. సినిమాను విడుదల చేయొద్దంటూ పలు చోట్ల నిరసనలు జరిగాయి. ఈ వివాదంపై దీపిక స్పందించారు. అంతే కాదు.. పదేళ్ల కిందట తాను కెరీర్ మొదలుపెట్టినప్పటి నుంచి ఇప్పటి వరకు భారతీయ సినీ పరిశ్రమలో ఎలాంటి మార్పులు వచ్చాయో, తనకు చరిత్రపై ఎలాంటి ఆసక్తి ఉందో కూడా ఆమె ఈ ఇంటర్వ్యూలో వివరించారు. ఈ ముఖాముఖిని నవంబర్ 16న బీబీసీ ముంబయి ప్రతినిధి యోగిత లిమాయె రికార్డు చేశారు. మా ఇతర కథనాలు (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1510}
{"id":"international-42795721","url":"https:\/\/www.bbc.com\/telugu\/international-42795721","title":"కూడు..గూడు.. అందుబాటులో వైద్యం.. చాలు మాకు!","summary":"‘‘మంచి రోజులు వస్తాయని మోదీ అన్నారు. మేమూ వేచి చూస్తున్నాం. కానీ మోదీ చెప్పిన ఆ మంచి రోజులు ఇంకా రాలేదు. ఎప్పుడొస్తాయో చూడాలి..!’’ అంటారు షెహజాద్.","text":"ఫిబ్రవరి 1న కేంద్ర ప్రభుత్వం బడ్జెట్‌ను ప్రవేశపెడుతోంది. ఈ సంధర్భంగా పలు రంగాలకు చెందిన వారిని 'బీబీసీ' పలకరించింది. రానున్న బడ్జెట్‌లో వారికేం కావాలో తెలుసుకునే ప్రయత్నం చేసింది. అందులో భాగంగా.. క్షౌర వృత్తిపై ఆధారపడి జీవిస్తోన్న షెహ్‌జాద్ అలీ పైన పేర్కొన్న అభిప్రాయాన్ని వ్యక్తం చేశారు. ‘‘అచ్ఛే దిన్’’ వస్తాయంటూ మోదీ చెప్పి సంవత్సరాలు గడుస్తున్నా.. తన జీవితం మాత్రం మారలేదని, అప్పుడూ ఇప్పుడూ కూడా తాను అద్దె ఇంటికే పరిమితమయ్యానని అంటున్నారు. ఉండడానికి ఇల్లు.. తినడానికి తిండి.. ప్రాణాలు నిలుపుకునేందుకు అందుబాటులో వైద్యం.. అది కూడా తమ బడ్జెట్‌లో.. అంటూ 2018 బడ్జెట్‌పై తన అభిప్రాయాన్ని వ్యక్తం చేసిన ఈ యువకుడు ఇంకా ఏం చెబుతున్నాడో చూడండి..! ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1553}
{"id":"india-47921798","url":"https:\/\/www.bbc.com\/telugu\/india-47921798","title":"అంబేడ్కర్ జయంతి: అణగారిన వర్గాల కోసం అంకితమైన జీవితం","summary":"భారత రాజ్యాంగ నిర్మాత, దళిత ఉద్యమ నేత డాక్టర్ బాబాసాహెబ్ భీమ్‌రావ్ రామ్‌జీ అంబేడ్కర్ 128వ జయంతి నేడు.","text":"ముంబయిలో తన కుటుంబ సభ్యులతో డాక్టర్. అంబేడ్కర్ (ఎడమ నుంచి రెండో వ్యక్తి) ప్రపంచంలోనే అతిపెద్ద రాజ్యాంగానికి పితామహుడైన అంబేడ్కర్ ఒక న్యాయవేత్త, ఆధ్యాత్మిక నాయకుడు. అణగారిన వర్గాల హక్కుల కోసం ఎనలేని కృషి చేసిన ఆయన తన జీవితం, రచనల ద్వారా నేటికీ ఎందరికో స్ఫూర్తినిస్తున్నారు. నేటి భారత రాజకీయాలపైనా ఆయన ప్రభావం ఎంతగానో ఉంది. నేడు ఆయన జయంతి సందర్భంగా ఆయన ప్రయాణం ఎలా సాగిందో చూద్దాం. 1956లో నేపాల్‌లో జరిగిన అంతర్జాతీయ బౌద్ధ ఫెలోషిప్ సదస్సులో డాక్టర్. అంబేడ్కర్ తన రెండో భార్య సవితతో అంబేడ్కర్ 1950లో ఔరంగాబాద్‌ బార్ అసోసియేషన్ సభ్యులతో డాక్టర్. అంబేడ్కర్ (గమనిక: ఈ కథనంలోని ఫొటోలన్నీ దీక్ష భూమి, నాగ్‌పూర్ అండ్ లోక్వాంగమే పబ్లికేషన్స్ నుంచి సేకరించాం) ఇవి కూడా చదవండి: బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.","len":1566}
{"id":"international-51307351","url":"https:\/\/www.bbc.com\/telugu\/international-51307351","title":"సూర్యుడిని ఎన్నడూ చూడనంత స్పష్టంగా చూపించిన అమెరికాలోని టెలిస్కోప్","summary":"సూర్యుడి ఉపరితలాన్ని ఇప్పటివరకు ఎన్నడూ చూడనంత స్పష్టంగా చూపించే చిత్రాలను అమెరికాలోని ఒక భారీ టెలిస్కోప్ అందించింది.","text":"సూర్యుడి ఉపరితలంపై కేవలం 30 కి.మీ. పరిధిలో ఉన్న అంశాలను కూడా ఈ చిత్రాలు స్పష్టంగా చూపిస్తున్నాయి. హవాయి రాష్ట్రంలోని ప్రసిద్ధ డేనియర్ కె.ఇనోయి సోలార్ టెలిస్కోప్ ఈ చిత్రాలను అందించింది. ఈ టెలిస్కోప్‌నే 'డీకేఐఎస్‌టీ' అని వ్యవహరిస్తారు. సూర్యుడు భూమికి 14.9 కోట్ల కిలోమీటర్ల దూరంలో ఉంటాడు. సూర్యుడి వ్యాసం సుమారు 14 లక్షల కిలోమీటర్లు. ఈ అంశాలను పరిగణనలోకి తీసుకుంటే, '30 కిలోమీటర్ల' పరిధిలోని ఉపరితల దృశ్యాలను కళ్లకు కట్టినట్లు చూపించగలగడం పెద్ద విశేషమే. సూర్యుడిలో జరిగే వివిధ ప్రక్రియలు, మార్పులను అధ్యయనం చేయడానికి శాస్త్రవేత్తలు ఈ టెలిస్కోప్ వాడతారు. అంతరిక్ష వాతావరణాన్ని మెరుగ్గా అంచనా వేయడానికి ఈ పరిజ్ఞానం దోహదం చేస్తుందని వారు ఆశిస్తున్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1573}
{"id":"india-47427437","url":"https:\/\/www.bbc.com\/telugu\/india-47427437","title":"భారత్-పాకిస్తాన్: ఒక భారతీయ యుద్ధ వితంతువు కథ","summary":"పంజాబ్‌లోని అమృత్‌సర్ నగరానికి దాదాపు 20 కిలోమీటర్ల దూరంలో జతువాల్ అనే గ్రామం ఇది. నాయక్ హర్పాల్ సింగ్ అంటే ఇక్కడ అందరికీ తెలుసు.","text":"హర్పాల్ సింగ్ భార్య దేవీందర్ కౌర్ 8 సిక్ రెజిమెంట్‌కు చెందిన హర్పాల్ సింగ్ 1999 కార్గిల్ యుద్ధంలో చనిపోయారు. ఆ రోజును హర్పాల్ భార్య దేవీందర్ కౌర్ ఎన్నటికీ మరచిపోలేరు. యుద్ధం మనుషులను, సంతోషాన్ని, అన్నింటినీ దూరం చేస్తుందని ఆమె చెబుతారు. ''నా భర్త చనిపోయినప్పుడు నా తల్లిదండ్రులు, బంధువులు అండగా నిలిచారు. ప్రభుత్వం మద్దతు అందించింది. అప్పుడు నా కొడుకు మూడు నెలల పసివాడు'' అని ఆమె తెలిపారు. భారత్-పాకిస్తాన్: ఒక యుద్ధ వితంతువు కథ ఇది కొన్నేళ్లుగా, తన భర్త పనిచేసిన రెజిమెంటే తన కుటుంబమని, ప్రతి నెలా రెజిమెంట్ వాళ్లు వచ్చి తమ కుటుంబ యోగక్షేమాలు తెలుసుకుంటారని దేవీందర్ కౌర్ చెప్పారు. తన చిన్న కూతురు కచ్చితంగా సైన్యంలో చేరుతుందని ఆమె తెలిపారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1574}
{"id":"international-43231049","url":"https:\/\/www.bbc.com\/telugu\/international-43231049","title":"ప్రపంచంలో ఈ భాష ముగ్గురే మాట్లాడతారు!","summary":"ప్రపంచంలో ముగ్గురే ముగ్గురు వ్యక్తులు మాట్లాడే భాషలోని కొన్ని పదాలు నేర్చుకుంటారా?","text":"తమతో పాటు బదేశీ భాష కూడా చనిపోతుందని ఈ ముగ్గురు ఆందోళన చెందుతున్నారు 'బదేశీ' భాషను ఉత్తర పాకిస్తాన్‌లోని కొండప్రాంతాల్లో ఎక్కువగా మాట్లాడేవారు. గతంలో ఈ భాష మాట్లాడే వారి సంఖ్య అధికంగానే ఉండేది. ఈ భాష అంతరించిపోతోంది.. ప్రస్తుతం ఈ భాష అంతరించిపోతోంది. ఈ భాష అంతరించిపోవడానికి ఇతర ప్రాంతాల అమ్మాయిలను వివాహం చేసుకోవడమే కారణమని అక్కడి పెద్దలు చెబుతున్నారు. 'బదేశీ' భాషకు సంబంధించిన మరిన్ని వివరాలు ఈ వీడియోలో చూడండి. ప్రస్తుతం బదేశీ భాషను కాపాడటం కష్టమే. కానీ మీకు ఆసక్తి ఉంటే కొన్ని పదాలు నేర్చుకోండి. మీన్ నావో రహీమ్ గుల్ తీ -నా పేరు రహీమ్ గుల్ మీన్ బదేశీ జిబీ ఆసా - నేను బదేశీ మాట్లాడతా తీన్ హాల్ ఖాలే థీ - ఎలా ఉన్నారు? మే గ్రోట్ ఖేక్తి- నేను తిన్నాను. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1577}
{"id":"india-41947305","url":"https:\/\/www.bbc.com\/telugu\/india-41947305","title":"తగ్గిన జీఎస్టీ: ఏయే వస్తువులపై ఎంత?","summary":"అసోంలోని గువాహటిలో జరిగిన జీఎస్టీ మండలి సమావేశంలో 50 వస్తువులను మాత్రమే 28 శాతం జీఎస్టీ శ్లాబ్ కింద ఉంచాలని నిర్ణయించారు.","text":"జులై 1, 2017 న దేశవ్యాప్తంగా జీఎస్టీ అమలులోకి వచ్చింది. మొదట 228 వస్తువులు 28 శాతం జీఎస్టీ శ్లాబ్ పరిధిలో ఉండగా, ఇప్పుడు 178 వస్తువులను ఆ శ్లాబ్ నుంచి తప్పించాలని నిర్ణయించారు. వాటిని ఇప్పుడు 18 శాతం పన్ను శ్లాబ్‌లోనికి తీసుకువచ్చారు. ఈ సమావేశం అనంతరం ఆర్థిక మంత్రి అరుణ్ జైట్లీ.. పన్ను శ్లాబులో చేసిన మార్పులు నవంబర్ 15 నుంచి అమలులోకి వస్తాయని అన్నారు. 13 వస్తువులను 18 శాతం పన్ను శ్లాబ్ లోంచి 12 శాతం పరిధిలోకి తీసుకువచ్చినట్లు తెలిపారు. దాంతో పాటు 6 వస్తువులను 18 శాతం శ్లాబ్ నుంచి 5 శాతం శ్లాబ్‌ కిందకు తెచ్చారు. 8 వస్తువులపై 12 శాతం జీఎస్టీని 5 శాతానికి తగ్గించారు. 6 వస్తువులపై 5 శాతం ఉన్న జీఎస్టీని పూర్తిగా తొలగించారు. 28 శాతం శ్లాబ్ నుంచి 18 శాతం శ్లాబ్‌ పరిధిలోనికి వచ్చినవి: మా ఇతర కథనాలు (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1586}
{"id":"international-42544746","url":"https:\/\/www.bbc.com\/telugu\/international-42544746","title":"రైతు కూలీలకు గండికొట్టే రోబోలు వచ్చేస్తున్నాయ్","summary":"వ్యవసాయ రంగంలోకి రోబో రైతులు ప్రవేశిస్తున్నాయి. వీటితో భవిష్యత్తులో వ్యవసాయ కూలీల ఉపాధికి పెద్దఎత్తున గండిపడే అవకాశం ఉంది.","text":"రానున్న రెండు మూడు దశాబ్దాల్లో వ్యవసాయం పూర్తిగా డిజిటల్ అయిపోయే అవకాశం ఉందని నిపుణులు అంచనా వేస్తున్నారు. రైతుగా.. కూలీగా.. వ్యవసాయ శాస్త్రవేత్తగా.. ఇలా అన్ని పనులూ అలవోకగా చేసే రోబోలు రానున్నాయని చెబుతున్నారు. ఇది తోడేలు లాంటి రోబో. పొలాల్లోకి అడవి జంతువులు రాకుండా ఇలా కాపుగాస్తుంది. దీన్ని జపాన్‌కి చెందిన వ్యవసాయ సంస్థ జ కిషారజు షి 2017 ఆగస్టులో రూపొందించింది. పొలంలో కలుపు మొక్కలను గుర్తించి తొలగించడం మొదలుకుని.. పంట కోత వరకు అన్ని పనులూ చేయగలవు. రైతు పొలానికి వెళ్లాల్సిన పనుండదు. ఇంట్లో ఉండి స్మార్ట్ ఫోన్‌తో కమాండ్ ఇచ్చి రోబో సాయంతో పంటలను పర్యవేక్షించొచ్చు. బీబీసీ స్టూడియోస్ అందిస్తున్న పై వీడియోలో పంట చేలలో కలుపు తీసే రోబోను చూడొచ్చు. మా ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1586}
{"id":"india-45839706","url":"https:\/\/www.bbc.com\/telugu\/india-45839706","title":"#MeToo: తనుశ్రీ దత్తా... ‘బాలీవుడ్‌లో మరెందరో నాలాగే గళం విప్పుతారు ’","summary":"బాలీవుడ్‌లో వేధింపులు ఎదుర్కొన్న మహిళలు తనలాగే మాట్లాడటానికి ముందుకు వస్తారని నటి తనుశ్రీ దత్తా అన్నారు.","text":"నాలాగే మరింత మంది గళం విప్పుతారు పదేళ్ల కిందట సినిమా పరిశ్రమలో తనకు ఎదురైన చేదు అనుభవాన్ని ఆమె బీబీసీతో పంచుకున్నారు. ''పదేళ్ల కిందట ఓ బాలీవుడ్ పాట చిత్రీకరణ సమయంలో వేధింపులకు గురయ్యాను. దాని గురించి చెప్పినా ఎవరూ పట్టించుకోలేదు. ఆ సంఘటన చేసిన గాయం నన్ను చాలాకాలం వెంటాడింది. దాంతో సినిమాలకు దూరంగా ఉండాలని నిర్ణయించుకున్నాను.'' అని చెప్పారు. వేధింపులపై తనుశ్రీ మాట్లాడటం మొదలుపెట్టాక చాలా మంది మహిళలు వారు ఎదుర్కొన్న వేధింపుల గురించి మాట్లాడటానికి ముందుకు వస్తున్నారు. అయితే, తనుశ్రీ చేసిన ఆరోపణలను నటుడు నానా పాటేకర్ కొట్టిపారేశారు. ఆ సినిమా సెట్లో పదుల సంఖ్యలో జనాలు ఉన్నారని చెప్పారు. ఆమెను చట్ట ప్రకారం ఎదుర్కొనే అవకాశాలను పరిశీలిస్తున్నానన్నారు. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1589}
{"id":"international-43032271","url":"https:\/\/www.bbc.com\/telugu\/international-43032271","title":"పింక్ డాల్ఫిన్లను ఎప్పుడైనా చూశారా?","summary":"చాలా మంది నలుపు రంగులో ఉండే డాల్ఫిన్లను చూసే ఉంటారు. కానీ, పింక్ డాల్ఫిన్లు కూడా ఉంటాయి.","text":"పింక్ డాల్ఫిన్లను చూశారా? అత్యంత అరుదైన ఈ జలచరాలు దక్షిణ అమెరికాలోని అమెజాన్‌ నదిలో కనిపిస్తాయి. అయితే, జనాభా విపరీతంగా పెరిగిపోయింది. అమెజాన్ నదిలో వేట అధికమైంది. దాంతో ఈ అరుదైన డాల్ఫిన్ జాతి అంతరించి పోయే పరిస్థితి ఏర్పడుతోంది. వీటిని పరిరక్షించేందుకు కొలంబియాకు చెందిన జీవశాస్త్రవేత్త ఫెర్నాండో ట్రుజిల్లో 30ఏళ్లుగా కృషి చేస్తున్నారు. అక్రమ వేటను అడ్డుకునేందుకు అత్యంత ప్రమాదకరమైన ప్రదేశాల్లో పనిచేస్తూ ప్రకృతి ప్రేమికుడిగా ఆయన గుర్తింపు తెచ్చుకున్నారు. ఆయన సేవకు గుర్తింపుగా 2007లో వైట్లీ ఫండ్ ఫర్ నేచర్ అవార్డు కూడా అందుకున్నారు. అమెజాన్‌ నదిలో పింక్ డాల్ఫిన్లు ఎలా ఉంటాయి? వాటి పరిరక్షణకు ఫెర్నాండో ఎలా కష్టపడుతున్నారో పై వీడియోలో చూడొచ్చు. ఇవి కూడా చూడండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1593}
{"id":"international-45724036","url":"https:\/\/www.bbc.com\/telugu\/international-45724036","title":"ఇండోనేసియాలో సునామీ విధ్వంసం.. డ్రోన్‌లో చిత్రీకరించిన దృశ్యాలు","summary":"ఇండోనేసియాను శుక్రవారం కుదిపేసిన భూకంపం, ఆ తరువాత విరుచుకుపడిన సునామీ సృష్టించిన విధ్వంసలో వేలమంది మరణించారు.","text":"వందలాది మంది ఆచూకీ తెలియకుండా పోయింది. సహాయక చర్యలు కొనసాగుతున్న కొద్దీ ప్రజలు భారీ సంఖ్యలో చనిపోయిన వాస్తవం వెలుగులోకి వస్తోంది. ఇండోనేసియాపై సునామీ విధ్వంసం సులవేసి ద్వీపంలో 7.5 తీవ్రతతో వచ్చిన భూకంపం వల్ల పాలూ ప్రాంతాన్ని సునామీ ముంచెత్తింది. తీరంలోని నివాసాలు సునామీ విధ్వంసానికి తుడిచిపెట్టుకపోయాయి. అనేక మంది తమ ఆప్తులను కోల్పోయారు. వేలాది మంది నిరాశ్రయులయ్యారు. సునామీ తన భార్యను లాక్కెళ్లిపోయిందని, ఆమె ఆచూకీ ఇప్పటికీ దొరకడం లేదని పాలూకి చెందిన వ్యక్తి ఒకరు బీబీసీకి చెప్పారు. సునామీ తర్వాత తన సోదరుడు కనిపించకుండా పోయారని ఓ యువతి బీబీసీకి తెలిపారు. రాత్రంతా వేచి చూసినా ఆచూకీ దొరకలేదు. అతని కోసం వెతుకుతూనే ఉంటాం అని చెప్పారు. మరిన్ని వివరాలు పై వీడియోలో.. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1623}
{"id":"india-41592264","url":"https:\/\/www.bbc.com\/telugu\/india-41592264","title":"రాహుల్ గాంధీ: ‘2030 నాటికి మోదీ చంద్రుణ్ని కూడా భూమిపైకి తీసుకొస్తారేమో!’","summary":"ప్రధాని నరేంద్ర మోదీని లక్ష్యంగా చేసుకుని కాంగ్రెస్ పార్టీ ఉపాధ్యక్షుడు రాహుల్ గాంధీ విమర్శలు కొనసాగిస్తున్నారు. ఆయన తాజాగా చేసిన రెండు ట్వీట్లు ప్రస్తుతం ట్రెండ్‌గా మారాయి.","text":"వాటిలో మొదటిది.. \"మోదీ జీ, మీ పార్టీ గుజరాత్‌లో 22 ఏళ్లుగా అధికారంలో ఉంది. ఇప్పుడు మీరు 2022 నాటికి ఇక్కడ పేదరికాన్ని నిర్మూలిస్తామని చెప్తున్నారు. నాకు ఇప్పుడనిపిస్తోంది.. 2025 నాటికి గుజరాత్‌లోని ప్రతి పౌరుడికీ ఓ రాకెట్ ఇస్తారేమో.. అప్పుడు ఏకంగా చంద్రుడిపైకే వెళ్లొచ్చు.\" మరో ట్వీట్‌లో.. \"2028 నాటికి మోదీ గుజరాత్‌లోని ప్రతి పౌరుడికీ చంద్రుడిపై ఓ ఇల్లు కూడా నిర్మించి ఇస్తారేమో. అంతే కాదు.. 2030 నాటికి ఏకంగా చంద్రుణ్నే భూమిపైకి తీసుకువస్తారు.\" రాహుల్ ట్వీట్లపై సోషల్ మీడియాలో కామెంట్లు సైతం వైరల్‌గా మారాయి. \"రాహుల్ ఇలాంటి ప్రసంగాలు 2014 ఎన్నికల సమయంలో ఇచ్చి ఉంటే భారత్‌ని మోదీ బారినుంచి కాపాడి ఉండేవారేమో\" అని ఒకరంటే.. \"మీకు 2030 వరకూ అధికారం రాదని నిశ్చయించుకున్నారన్నమాట, సంతోషం\" అని మరొకరు స్పందించారు. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లోనూ ఫాలో అవ్వండి. యూట్యూబ్‌లోనూ సబ్‌స్క్రైబ్ చేయండి)","len":1628}
{"id":"india-41651377","url":"https:\/\/www.bbc.com\/telugu\/india-41651377","title":"రాత్రయితే ఈ ఊళ్లో ఒక్క మగాడూ ఉండడు","summary":"రాత్రి అయితే చాలు ఆ ఊళ్లో ఇళ్లకు తాళాలు పడిపోతున్నాయి. భయంతో ఊరంతా వణికిపోతోంది. మగాళ్లు ఏకంగా గ్రామం విడిచిపారిపోతున్నారు.","text":"రాత్రి అయితే చాలు ఆ ఊళ్లో ఇళ్లకు తాళాలు పడిపోతున్నాయి. భయంతో ఊరంతా వణికిపోతోంది. తెలంగాణలోని నిర్మల్ జిల్లా లక్షణచాంద మండలం కాశిగూడ గ్రామంలో పరిస్థితి ఇది. మూఢ విశ్వాసాలు, దెయ్యం పుకార్లతో గ్రామస్తులు ఇలా చేస్తున్నారు. ఈ ఊళ్లో దాదాపు 60 కుటుంబాలున్నాయి. గ్రామంలో చాలా మంది నిరక్షరాస్యులే. మూడు నెలల వ్యవధిలో ఊళ్లో ఒకే కుటుంబానికి చెందిన ముగ్గురు మగవాళ్లు అనుమానాస్పద స్థితిలో చనిపోయారు. అయితే ఇదంతా ఆడ దెయ్యం పనేనని గ్రామస్తులు నమ్ముతున్నారు. తమ ఊరిని దుష్ట శక్తులు ఆవహించాయని భావిస్తున్నారు. దీంతో రాత్రి అయితే ఊళ్లో అన్ని ఇళ్లకు తాళాలు పడిపోతున్నాయి. మగాళ్లు ఏకంగా ఊరే విడిచి పారిపోతున్నారు. ఇప్పటికే 12 కుటుంబాలు ఊరి విడిచి వెళ్లిపోయాయి. ఇక కొత్త వ్యక్తులు ఎవరూ ఊళ్లో అడుగుపెట్టడం లేదు. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1636}
{"id":"india-46068329","url":"https:\/\/www.bbc.com\/telugu\/india-46068329","title":"తెలంగాణ ఎన్నికలు: 'మా ఊరికి రావద్దు... మేం ఎవరికీ వోటు వెయ్యం'","summary":"‘‘నా కొడుకుకు కరెంటు షాక్ తగిలింది. తొందరగా ఆసుపత్రికి తీసుకెళ్లలేకపోవడం వల్ల చనిపోయాడు\" అంటూ తన రెండేళ్ల మనవడికి తినిపిస్తూ ఆవేదన వ్యక్తం చేసింది లంకా బాయి.","text":"‘‘ఆ రోజు వాన పడుతోంది. నేలంతా తడిసింది. నా కొడుకు పశువులను మేపుతూ.. ట్రాన్స్‌ఫార్మర్ దగ్గరకు వెళ్లగానే షాక్ కొట్టింది. నా బిడ్డను బతికించుకునేందుకు శానా కష్టపడ్డాం. కానీ, ఆ వాగును దాటలేకపోయాం. దాంతో మార్గం మధ్యలోనే నా కొడుకు చనిపోయాడు\" ఇవీ ఆదిలాబాద్ జిల్లాలోని కొన్ని గ్రామాల కథలు! తెలంగాణ ఎన్నికల నేపథ్యంలో బీబీసీ ప్రతినిధి దీప్తి బత్తిని ఆదిలాబాద్ జిల్లాలో పర్యటించారు. జిల్లాలోని గ్రామీణ ప్రాంతాల్లో రోడ్డు సౌకర్యం, ఇతర సౌకర్యాల లేమితో జీవితాన్ని నెట్టుకొస్తున్న ప్రజలతో మాట్లాడారు. తాము ఇన్ని సమస్యలతో సతమతం అవుతున్నా, నేతలు మాత్రం తమను నిర్లక్ష్యం చేస్తున్నారని, అందుకోసం ఈ ఎన్నికల్లో తాము ఏ నేతకూ ఓటు వేయం అని గ్రామస్థులు ప్రతిన పూనారు. ఆ వివరాలను పై వీడియోలో చూడండి. ఇవి కూడా చదవండి: బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.","len":1640}
{"id":"international-55448167","url":"https:\/\/www.bbc.com\/telugu\/international-55448167","title":"బాక్సింగ్ డే టెస్ట్ అని ఎందుకు అంటారు.. ఆ పేరు ఎలా వచ్చింది","summary":"శనివారం నుంచి ఆస్ట్రేలియాలో బాక్సింగ్‌ డే టెస్ట్‌ ప్రారంభం కానుంది. క్రిస్మస్‌ తరువాతి రోజును ప్రపంచవ్యాప్తంగా పలు ప్రాంతాలలో బాక్సింగ్‌ డే గా జరుపుకుంటారు.","text":"బాక్సింగ్‌ డే అనగానే సహజంగా చాలామందికి బాక్సింగ్‌ ఆట గుర్తుకు వస్తుంది. కానీ దానికి దీనికి ఎలాంటి సంబంధం లేదు. చాలా దేశాలలో ఈ రోజును సెలవు దినంగా పాటిస్తారు. అయితే బాక్సింగ్‌ డే కు బ్రిటన్‌ మూలాలున్నాయి. ఒకప్పుడు బ్రిటీష్ సామ్రాజ్యపు ఏలుబడిలో ఉన్న దేశాలలో ఈ రోజును ఉత్సాహంగా జరుపుకుంటారు. పాశ్చాత్య క్రైస్తవ మత క్యాలెండర్ ప్రకారం క్రిస్మస్ పండగ తర్వాత రెండో రోజును బాక్సింగ్‌ డే గా పాటిస్తారు. దీనినే సెయింట్‌ స్టీఫెన్స్‌ డే అని కూడా అంటుంటారు. కాటలోనియా, ఐర్లాండ్‌, స్పెయిన్‌లలో దీనిని ఆ పేరుతో పిలుస్తారు. ప్రతి సంవత్సరం ఆస్ట్రేలియాలో ఈ రోజున టెస్ట్‌ మ్యాచ్‌లు ఆడతారు. ఈ ఏడాది ఆస్ట్రేలియా-భారత్ జట్లు డిసెంబర్ 26వ తేదీ నుంచి 30వ తేదీ వరకు బాక్సింగ్ డే టెస్టు మ్యాచ్ ఆడనున్నాయి. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1649}
{"id":"international-44634616","url":"https:\/\/www.bbc.com\/telugu\/international-44634616","title":"నగరంలో ఇల్లు కొనుక్కునే స్తోమతు లేదా? సగం ఇల్లు కొంటే ఎలా ఉంటుంది?","summary":"నగరాల్లో ఇల్లు కొనుక్కునే స్తోమతు లేని వారి కోసం చిలీ ఆర్కిటెక్ట్ ఒకరు వినూత్న పరిష్కారం చూపుతున్నారు. అది.. సగం ఇల్లు!","text":"ప్రపంచంలో విపరీతంగా పెరుగుతున్న పట్టణ జనాభా నివాస సమస్యకు ఇది పరిష్కారం కావచ్చునని ఆర్కిటెక్ట్ అలెజాండ్రో అరావెనా భావిస్తున్నారు. ఈ విధానంలో అందుబాటు ధరల్లో నాణ్యమైన ఇల్లు లభిస్తుందని ఆయన అంటారు. అంతేకాదు.. ఆ సగం ఇంట్లో ఉండే యజమానులు తాము కోరుకుంటే మిగతా సగం ఇంటిని ఎప్పుడు కొనుక్కోవాలి? దానిని ఎలా మార్చుకోవాలి? అనేదానిని నిర్ణయించుకోవచ్చు కూడా. ఇక్కడ సగం ఇల్లు కొనుక్కోవచ్చు... నగరాలకు వస్తున్న జనాభాకు అందుబాటు ధరల్లో ఇళ్లు లభించకపోతే దుర్భర పరిస్థితుల్లో జీవించాల్సి వస్తుందని ఆయన అంటారు. చిలీలోని విల్లా వెర్దెలో ఈ తరహా ఇళ్లు 500 నిర్మించారు. అవన్నీ దాదాపుగా నిండిపోయాయి. ఘనా, దక్షిణాఫ్రికా, థాయ్‌లాండ్, లలో కూడా ఈ తరహా ఇళ్లు నిర్మించారు. మరి మన నగరాల్లోనూ పైన వీడియోలో చూపించిన ఐడియా పనిచేస్తుందంటారా? ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1691}
{"id":"international-52690822","url":"https:\/\/www.bbc.com\/telugu\/international-52690822","title":"యెమెన్: ప్రాణాలు పోయేది బుల్లెట్‌తోనా.. కరోనావైరస్‌తోనా..","summary":"మెమెన్ దేశ ప్రజలు ఇప్పటికే యుద్ధం, కలరా, ఆకలితో సతమతం అవుతున్నారు. ఇప్పుడు వారికి మరో మహమ్మారితో పోరాడాల్సిన పరిస్థితి ఎదురైంది. అదే కరోనావైరస్.","text":"రాజధాని సనాలోని ఒక అత్యుత్తమ ఆసుపత్రిని బీబీసీ సందర్శించింది. అక్కడ 16 మందికి మాత్రమే ఐసీయూ సదుపాయం అందుబాటులో ఉందని ఆసుపత్రి సిబ్బంది తెలిపారు. మూడు కోట్ల జనాభా ఉన్న ఈ దేశంలో వెంటిలేటర్ల సంఖ్య 200 మాత్రమే ఉన్నాయి. ఈ దేశంలో కరోనావైరస్ చాపకింద నీరులా వ్యాపిస్తోందని, చాలామంది ప్రజలు ఈ వైరస్ బారిన పడే ప్రమాదం ఉందని ప్రపంచ ఆరోగ్య సంస్థ తెలిపింది. అయితే, ఇప్పటికి రెండు కేసులు మాత్రమే నమోదయ్యాయని రెబెల్స్ ఆధ్వర్యంలోని అధికార యంత్రాంగం చెబుతోంది. తాగేందుకు మంచి పరిశుభ్రమైన నీళ్లే అందుబాటులో లేని ఈ దేశంలో తరచుగా చేతులు కడుక్కోవడం ఎలా సాధ్యం? మరిన్ని వివరాలు పై వీడియోలో చూడండి. కరోనావైరస్ హెల్ప్‌లైన్ నంబర్లు: కేంద్ర ప్రభుత్వం - 01123978046, ఆంధ్రప్రదేశ్, తెలంగాణ - 104. మానసిక సమస్యల, ఆందోళనల పరిష్కారానికి హెల్ప్‌లైన్ నంబర్ 08046110007 ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1705}
{"id":"india-47817810","url":"https:\/\/www.bbc.com\/telugu\/india-47817810","title":"దక్షిణ ధ్రువాన్ని చేరిన మొదటి మహిళా ఐపీఎస్","summary":"చేతిలో కర్ర, వీపుమీద 35కేజీల బరువున్న బ్యాగ్‌తో మంచుముద్దలపై నడుస్తున్నారు అపర్ణ కుమార్.","text":"ఉత్తర్ ప్రదేశ్‌ కేడర్‌కు చెందిన 2002 బ్యాచ్ అధికారి అపర్ణ ఐటీబీపీలో డీఐజీగా పనిచేస్తున్నారు. పోలీసు ఉద్యోగంలో చేరిన తర్వాతే పర్వతారోహణను ప్రారంభించారు. గత సంవత్సరమే అపర్ణ ఐటీబీపీలో చేరారు. దక్షిణ ధ్రువాన్ని చేరిన మొదటి మహిళా ఐపీఎస్ ఆఫీసర్ కూడా అపర్ణే. ఈ సంవత్సరం జనవరి 13న దక్షిణ ధ్రువాన్ని చేరారు. ఏడుగురు సభ్యుల బృందంతో కలసి 8 రోజుల కఠిన ప్రయాణం తర్వాత ఆమె ఈ ఘనత సాధించారు. దీనికోసం అపర్ణ మంచులో 111 కిలోమీటర్లు నడిచారు. దక్షిణ ధ్రువాన్ని చేరిన తొలి మహిళా ఐపీఎస్ ఇక ఇప్పుడు ఆమె లక్ష్యం ఉత్తర ధ్రువాన్ని చేరడం. నార్వేలోని ఓస్లో మీదుగా నార్త్ పోల్‌కు చేరాలనేది ఆమె ఆలోచన. ఈ ప్రయాణం కూడా ఇప్పటికే మొదలైంది. ఏప్రిల్ 1న ప్రారంభమైన ఆమె ప్రయాణం 15తో ముగుస్తుంది. 6 ఖండాల్లోని ఎత్తైన పర్వతాలను ఆమె ఇప్పటికే అధిరోహించారు. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1705}
{"id":"india-46812593","url":"https:\/\/www.bbc.com\/telugu\/india-46812593","title":"ప్రపంచవ్యాప్తంగా పెరుగుతున్న అబార్షన్లు... ప్రమాదంలో మహిళల ప్రాణాలు","summary":"ప్రపంచ ఆరోగ్య సంస్థ లెక్కల ప్రకారం... ఏటా ప్రపంచవ్యాప్తంగా 5.6 కోట్ల మంది మహిళలు అబార్షన్లను ఆశ్రయిస్తున్నారు. అందులో 45 శాతం అబార్షన్లు ప్రమాదకరంగా మారతున్నాయి.","text":"భారత్‌లాంటి దేశాల్లో అయితే సగం అబార్షన్లు ప్రమాదకరమే. అబార్షన్ చట్టంపై అవగాహన లేకపోవడంతో అవి మరిన్ని సమస్యలను తీసుకొస్తున్నాయి. సాధారణంగా పెళ్లికాని యువతులు అబార్షన్ గురించి వైద్యులను సంప్రదించడానికి వెనకాడుతారు. అందుకే, భారత్‌లో అబార్షన్ చట్టాల్లో మార్పు తేవాలనే డిమాండ్లు పెరిగిపోయాయి. పార్లమెంటులో దీనిపై సవరణ బిల్లును కూడా ప్రవేశపెట్టారు. ఏటా 5.6 కోట్ల అబార్షన్లు... కారణాలేంటి ఈ ప్రతిపాదిత బిల్లు ప్రకారం... పెళ్లయినా, కాకపోయినా మహిళలు అబార్షన్‌ను ఆశ్రయించొచ్చు. మహిళల వ్యక్తిగత గోప్యతకు కూడా ఈ బిల్లు ప్రాధాన్యమిస్తుంది. వైద్యులు మహిళలను అనుచిత ప్రశ్నలు అడగడానికి కూడా వీల్లేదు. 18ఏళ్లు దాటిన మహిళలు ఎవరి అనుమతీ తీసుకునే అవసరం లేదు. గర్భం దాల్చిన 12-20 వారాల లోపు అబార్షన్ చేయించుకోవడం భారత్‌లో చట్టబద్ధమే. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1708}
{"id":"india-43363894","url":"https:\/\/www.bbc.com\/telugu\/india-43363894","title":"ప్రియా ప్రకాశ్ వారియర్ బీబీసీతో ఏమందంటే?","summary":"ప్రియా ప్రకాశ్ వారియర్.. ఇప్పుడు పరిచయం అక్కర్లేని పేరు.","text":"సోషల్ మీడియా లేకపోతే నన్ను ఎవరూ గుర్తు పట్టేవారే కాదు. అందం అంటే బాహ్య సౌందర్యమే కాదు. 'ఒరు అదర లవ్' అనే మలయాళ సినిమాలోని 'మాణిక్య మలరయ పూవి' పాటలో ఆమె పలికించిన హావభావాలు సోషల్ మీడియాలో వైరల్ అవుతున్న విషయం తెలిసిందే. కన్నుకొట్టి ప్రపంచమంతా తన వైపు తిప్పుకునేలా చేసింది. తన వీడియో వైరల్ అవడంపై ప్రియా వారియర్ బీబీసీతో మాట్లాడారు. సోషల్ మీడియా వల్లే తన వీడియో ప్రపంచమంతా చూస్తుందోని ప్రియా సంతోషం వ్యక్తం చేశారు. తమ సినీ పరిశ్రమ ఎదుగుదలకు ఈ ప్రచారం తోడ్పడుతుందని ఆమె అన్నారు. అయితే, ఈ ప్రియా వారియర్ వీడియో తమ మతం మనోభావాలను దెబ్బతీశాయని కొన్ని ముస్లిం వర్గాలు ఈ సినిమా నిర్మాతలపై పోలీసులకు ఫిర్యాదు చేశాయి. అయితే, సుప్రీం కోర్టు ఆ కేసును కొట్టివేసింది. ప్రొడ్యూసర్: ప్రతీక్ష గిల్దియాల్ , షూట్ ఎడిట్: వరుణ్ నాయర్ ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1713}
{"id":"india-44544379","url":"https:\/\/www.bbc.com\/telugu\/india-44544379","title":"ఏటీఎంలోని నోట్లను కొరికేసిన ఎలుకలు","summary":"పనిచేయని ఏటీఎంను బాగుచేయడానికి వెళ్లిన సాంకేతిక సిబ్బంది అక్కడి పరిస్థితిని చూసి షాకయ్యారు.","text":"ఏటీఎం సెంటర్‌లో కరెన్సీ నోట్లు చిత్తు కాగితాల్లా పడి ఉన్నాయి. అవన్నీ రెండు వేలు, ఐదు వందల రూపాయల నోట్లే. కానీ అవి చిరిగిపోయి ఉన్నాయి. సుమారు రూ.12 లక్షల విలువైన నోట్లు ఏటీఎం సెంటర్లోనే చిరిగిపోయి కనిపించాయి. అయితే, ఈ పనంతా చేసింది ఎలుకలు. అసోంలోని ఒక ఏటీఎం సెంటర్లో ఈ ఘటన చోటుచేసుకుంది. ఏటీఎం వైర్ల కోసం చేసిన రంధ్రం నుంచి ఎలుకలు లోపలికి వెళ్లి ఉండొచ్చని పోలీసులు తెలిపారని హిందూస్థాన్ టైమ్స్ కథనం పేర్కొంది. చిరిగిన నోట్ల కుప్పల మధ్య చనిపోయిన ఒక ఎలుక కనిపించింది. 12 రోజుల నుంచి ఈ ఏటీఎం పనిచేయడం లేదని స్థానిక పోలీసు అధికారి ప్రకాశ్ సోనోవాల్ తెలిపారని హిందూస్థాన్ టైమ్స్ ప్రస్తావించింది. రూ.2 వేలు, రూ.500 నోట్లు చిరిగిపోయినట్లు సాంకేతిక సిబ్బంది గుర్తించారు. అందులో ఉన్న మరో రూ.17 లక్షలు సురక్షితంగా ఉన్నట్లు అధికారులు తెలిపారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1732}
{"id":"india-41876507","url":"https:\/\/www.bbc.com\/telugu\/india-41876507","title":"ఆసియా కప్ మహిళల హాకీ ఫైనల్‌లో చైనాను ఓడించిన భారత్","summary":"ఆసియా కప్ మహిళల హాకీ ఫైనల్‌లో భారత్ చైనాను 5-4 తేడాతో ఓడించి టైటిల్‌ను సొంతం చేసుకుంది.","text":"జపాన్‌లోని కాకమిగహారా నగరంలో ఉత్కంఠభరితంగా జరిగిన ఈ ఫైనల్ పోటీలో పెనాల్టీ షూట్ ఔట్ ద్వారా భారత్ ఈ విజయం సాధించింది. ఆసియా కప్‌లో భారత జట్టుకు ఇది రెండో విజయం. ఇంతకు మునుపు 2004లో భారత్ ఆసియా కప్ మహిళల హాకీ టైటిల్ గెల్చుకుంది. నిరుటి విజేత జపాన్‌ను సెమి ఫైనల్‌లో ఓడించి భారత మహిళల టీం ఫైనల్స్‌కు చేరుకున్న విషయం తెలిసిందే. ఆట మొదటి అర్ధభాగంలో నవ్‌జోత్ కౌర్ గోల్ సాధించడం ద్వారా భారత్‌కు 1-0 ఆధిక్యం లభించింది. అయితే ఆట 47వ నిమిషంలో చైనా ప్లేయర్ టియాన్టియన్ లువో ఓ పెనాల్టీ కార్నర్‌ను గోల్‌గా మల్చడంతో స్కోర్ సమం అయ్యింది. పెనాల్టీ షూటౌట్‌లో రెండు జట్లూ 4-4 స్కోరును సాధించాయి. దాంతో సడెన్ డెత్ పరిస్థితి తలెత్తగా భారత క్రీడాకారిణి రాణి చివరి షాట్‌ను గోల్‌గా మల్చారు. కానీ చైనా చివరి షాట్ మిస్ కావడంతో ఇండియా 5-4 స్కోరుతో టైటిల్ వశం చేసుకుంది. మా ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":1740}
{"id":"international-46768491","url":"https:\/\/www.bbc.com\/telugu\/international-46768491","title":"పపువా న్యూ గినీ: జనాభా 80 లక్షలు... మాట్లాడే భాషలు 800","summary":"పపువా న్యూ గినీ... ఆస్ట్రేలియా సమీపంలో పర్వతాలతో నిండిన చిన్న దేశం ఇది. ఈ దేశ జనాభా కేవలం 80 లక్షలు. కానీ, ఇక్కడ దాదాపు 800 భాషలు వాడుకలో ఉన్నాయి.","text":"పపువా న్యూ గినీ సంప్రదాయ తెగ ప్రజల నృత్యం(2017 రగ్బీ ప్రపంచ కప్ నాటి చిత్రం) కొన్ని శతాబ్దాలుగా ఒకదానితో ఒకటి సంబంధం లేకుండా మనుగడ సాగిస్తున్న తెగలు ఇక్కడ అనేకం ఉన్నాయి. అందువల్ల పురాతన మూలాలు కలిగిన అనేక భాషలు ఇంకా మనుగడలో ఉన్నాయి. ఇక్కడి కేంద్రప్రభుత్వం బలహీనంగా ఉండటం కూడా భాషా వైవిధ్యానికి దోహదపడింది. దీంతో ఇక్కడ 800కు పైగా భాషలు ఇప్పటికీ వాడుకలో ఉన్నాయి. ఈ చిన్న దేశంలో 800కు పైగా భాషలున్నాయి వాటిలో వేల సంఖ్యలో మాత్రమే మాట్లాడే కెరెవో లాంటి భాషలు కూడా ఉన్నాయి. ఇక్కడ నేటికి 20 శాతం జనాభా మాత్రమే పట్టణాలు, నగరాల్లో నివసిస్తున్నారు. ఇంగ్లిష్ మాట్లాడే వలస పాలకుల వల్ల టాక్ పిసిన్ భాష పుట్టింది. ఇవాళ పిడ్‌జిన్ ఇంగ్లిష్ అక్కడ చాలా విస్తృతంగా ఉపయోగించే భాషగా మారింది. మరోవైపు కెరెవో లాంటి భాషను మాట్లాడే ప్రజలు కేవలం కొన్ని వేల మందే మిగిలారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1741}
{"id":"international-53593224","url":"https:\/\/www.bbc.com\/telugu\/international-53593224","title":"సముద్రాన్ని ఈదుకుంటూ కరోనాను మోసుకొచ్చాడా?","summary":"ఉత్తర కొరియాలో మొదటి కరోనావైరస్ రోగిగా అనుమానిస్తున్న వ్యక్తికి ఆ ఇన్ఫెక్షన్ లేదని దక్షిణ కొరియా అంటోంది.","text":"ఆ వ్యక్తి దక్షిణ కొరియా నుంచి ఉత్తర కొరియాకు గత వారమే పారిపోయినట్లు భావిస్తున్నారు. నిజానికి ఆయనది ఉత్తర కొరియానే. మూడేళ్ల క్రితం అక్కడి నుంచి పారిపోయి దక్షిణ కొరియాకు వచ్చారు. మళ్లీ వారం క్రితం స్వదేశానికి పారిపోయారు. దక్షిణ కొరియాలోని గాంగ్వా ద్వీపం నుంచి ఈదుకుంటూ స్వదేశానికి ఆయన పారిపోయినట్లు దక్షిణ కొరియా అధికారులు తెలిపారు. సరిహద్దుకు సమీపంలోని గాంగ్వా ద్వీపానికి మొదట ఆ వ్యక్తి చేరుకున్నారని దక్షిణ కొరియా సైన్యం సోమవారం వెల్లడించింది. గాంగ్వా ద్వీపం నుంచి యెల్లో సీ వరకు వెళ్లే ఓ డ్రైనేజీ పైపు ఉంది. అందులో తీగల కంచె ఉన్నా, దాని కింద నుంచి ఆ వ్యక్తి పాక్కుంటూ వెళ్లినట్లు భావిస్తున్నారు. ఆ తర్వాత యెల్లో సీలో ఓ మైలు దూరం ఈదుకుంటూ ఉత్తర కొరియాకు ఆయన చేరుకున్నట్లు అనుమానిస్తున్నారు... పూర్తి వివరాలు ఈ వీడియోలో చూడండి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1747}
{"id":"41459606","url":"https:\/\/www.bbc.com\/telugu\/41459606","title":"బాపూజీ కలలు గన్న గ్రామ స్వరాజ్యానికి ప్రతిరూపం సబర్మతిలోని గాంధీ ఆశ్రమం","summary":"వందేళ్ల చరిత్ర కలిగిన గాంధీ ఆశ్రమానికి సంబంధించిన కొన్ని చిత్రాలను నేషనల్ ఆర్కైవ్స్ ఆఫ్ ఇండియా ద్వారా సేకరించింది బీబీసీ.","text":"గుజరాత్‌లోని అహ్మదాబాద్‌కు సమీపంలోని సబర్మతి వద్ద ఉన్న ఈ ఆశ్రమం గాంధీజీకి స్వాతంత్ర సంగ్రామాన్ని ధైర్యంగా నడిపించడానికి కావలసిన స్ఫూర్తినందించింది. ‘ప్రతి మనిషి అవసరాన్ని తీర్చే శక్తి ఈ ప్రపంచానికి ఉంది.. కానీ, మనిషి దురాశకు మాత్రం ఈ ప్రపంచం సరిపోదు’ అన్నది గాంధీ చెప్పిన విలువైన మాటల్లో ఒకటి. న్యాయశాస్త్రం చదివిన గాంధీకి చదువు గొప్పదనం తెలుసు. ఆశ్రమంలో ఆయన పిల్లలకు చదువు చెప్పేవారు. గాంధీ దక్షిణాఫ్రికాలో ఉన్నప్పుడు అబ్దుల్ ఖాదిర్ బావజీర్ పరిచయమయ్యారు. బావజీర్‌ను గాంధీ చాలా దగ్గర చేశారు. దక్షిణాఫ్రికా నుంచి తిరిగొచ్చిన బావజీర్ తర్వాతి కాలంలో గాంధీ ఆశ్రమం బాధ్యతలు చేపట్టారు. చాలాకాలం పాటు బావజీర్ కుటుంబ సభ్యులే ఈ ఆశ్రమ నిర్వాహకులుగా ఉన్నారు. జనవరి 30వ తేదీ గాంధీ వర్థంతి సందర్భంగా ఆయన సిద్ధాంతాలను, ఆశయాలను ఓసారి మననం చేసుకుందాం. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్లో ఫాలో అవ్వండి. యూట్యూబ్‌లోనూ సబ్‌స్క్రైబ్ చేయండి)","len":1748}
{"id":"india-54637652","url":"https:\/\/www.bbc.com\/telugu\/india-54637652","title":"కూరగాయలు పండిస్తూ లక్షలు సంపాందిస్తున్న గిరిజన మహిళలు","summary":"ఒకప్పుడు వాళ్లంతా రోజు కూలీలు. కానీ ఇప్పుడు రోజుకు వేలకు వేలు సంపాదిస్తున్న రైతులుగా ఎదిగారు.","text":"గుజరాత్‌కు చెందిన ఈ గిరిజన మహిళలు కూరగాయలు పండిస్తూ లక్షలు సంపాదిస్తున్నారు. వీరిది వల్సాడ్ జిల్లా కప్రాడా తాలూకా వేరిబవాడ్ గ్రామం. కప్రాడా తాలూకాలోని వాళ్లు బతుకుదెరువు కోసం వలస పోతుండేవారు. నీటి కొరత కారణంగా ఈ ప్రాంతంలో వ్యవసాయం ఆశాజనకంగా ఉండేది కాదు. బీఐఏఎఫ్, భారతీయ ఆగ్రో ఇండస్ట్రీస్ ఫౌండేషన్ అనే సంస్థ సౌర శక్తి ద్వారా వీరి నీటి సమస్యకు పరిష్కారం చూపింది. వ్యవసాయం గురించి శిక్షణ కూడా ఇచ్చింది. ఇప్పుడు ఇక్కడ రకరకాల కూరగాయలు పండుతున్నాయి. గ్రామంలోని మహిళలు మూడు బృందాలుగా ఏర్పడ్డారు. ఒక్కో బృందంలో పది మంది ఉంటారు. వీరంతా కలిసి పనిచేస్తారు. పంటను నేరుగా టోకు వ్యాపారులకు అమ్ముతారు. కూరగాయల సాగు ద్వారా వస్తున్న ఆదాయంతో ఇప్పుడు ఇక్కడి గిరిజన మహిళలు తమ పిల్లలను చదివించుకోగలుగుతున్నాయి. పోరాటపటిమతో స్ఫూర్తిగా నిలుస్తున్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1749}
{"id":"india-52741183","url":"https:\/\/www.bbc.com\/telugu\/india-52741183","title":"మే 25 నుంచి విమాన సర్వీసుల పునరుద్ధరణ: కేంద్ర మంత్రి ప్రకటన","summary":"మే 25వ తేదీ నుంచి దేశీయ విమాన సర్వీసులు క్రమంగా పున:ప్రారంభమవుతాయని పౌర విమానయాన శాఖ మంత్రి హర్దీప్ సింగ్ పూరి వెల్లడించారు.","text":"కరోనావైరస్‌ను నియంత్రించటానికి తొలుత మార్చి 25న లాక్‌డౌన్ విధించినప్పటి నుంచీ దేశంలో అన్ని రవాణా సదుపాయాలతో పాటు విమాన సర్వీసులను నిలిపివేశారు. మే 18వ తేదీ నుంచి నాలుగో విడత లాక్‌డౌన్‌లో అనేక సడలింపులు ఇచ్చినప్పటికీ విమాన సర్వీసులు మొదలు కాలేదు. ఈ సర్వీసులను మే 25వ తేదీ నుంచి ప్రారంభించాలని నిర్ణయం తీసుకున్నట్లు కేంద్ర మంత్రి బుధవారం ట్విటర్‌లో తెలిపారు. పోస్ట్ of Twitter ముగిసింది, 1 సర్వీసులను పున:ప్రారంభించటానికి సంసిద్ధం కావాలంటూ దేశంలోని అన్ని విమానాశ్రయాలు, విమనయాన సంస్థలకు సమాచారం అందిస్తున్నట్లు చెప్పారు. ప్రయాణికుల కదలికలకు సంబంధించి ప్రామాణిక నిర్వహణా పద్ధతులు (ఎస్ఓపీల) వేరుగా జారీ చేస్తామన్నారు. కరోనావైరస్ హెల్ప్‌లైన్ నంబర్లు: కేంద్ర ప్రభుత్వం - 01123978046, ఆంధ్రప్రదేశ్, తెలంగాణ - 104. మానసిక సమస్యల, ఆందోళనల పరిష్కారానికి హెల్ప్‌లైన్ నంబర్ 08046110007 ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1773}
{"id":"international-54460295","url":"https:\/\/www.bbc.com\/telugu\/international-54460295","title":"కమలా హారిస్: అమెరికా రాజకీయ కొలనులో భారత సంతతి కమలం","summary":"అమెరికాలోని నల్లజాతి రాజకీయ నేతల్లో కమలా హారిస్ ప్రముఖులు. అయితే, ఆమెకు భారత్ మూలాలు కూడా ఉన్నాయి. వాటి పట్ల కూడా ఆమె గర్వం వ్యక్తం చేస్తుంటారు.","text":"కమల ఆత్మకథ ‘ద ట్రూత్స్ వి హోల్డ్’ పుస్తకం 2018లో విడుదలైంది. ‘నా పేరును కమలా అని పిలవాలి. పంక్చుయేషన్ కోసం ఉపయోగించే కామా ( , ) పలికినట్లు పలకాలి’’ అని అందులో కమలా రాశారు. ‘‘కమల అంటే తామర లేదా కమలం అని అర్థం. భారత సంస్కృతిలో దానికి ప్రత్యేకమైన స్థానం ఉంది. పైకి ఆ పూవు కొలనులో తేలియాడుతున్నట్లే కనిపిస్తుంది. కానీ, దాని వేళ్లు కొలను అడుగున బలంగా పాతుకుపోయి ఉంటాయి’’ అంటూ అమెరికన్లకు తన పేరు గురించి ఆ పుస్తకంలో వివరించారామె. కమలా తల్లి తమిళనాడులోని చెన్నైలో జన్మించారు. తండ్రి జమైకాలో పుట్టారు. కమలాకు మాయా అనే చెల్లెలు కూడా ఉన్నారు. చిన్నప్పుడు వారి ఇంట్లో ఎప్పుడూ నల్ల జాతి అమెరికన్ గాయకుల సంగీతం వినిపిస్తూ ఉండేది. కమలా తండ్రి డోనల్డ్ హారిస్ స్టాన్‌ఫోర్డ్ యూనివర్సిటీలో ఆర్థికశాస్త్ర ప్రొఫెసర్. తల్లి శ్యామల గోపాలన్ క్యాన్సర్ పరిశోధకురాలు, పౌర హక్కుల కార్యకర్త. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌‌లో ఫాలో అవ్వండి. యూట్యూబ్‌‌లో సబ్‌స్క్రైబ్ చేయండి.)","len":1800}
{"id":"international-46924223","url":"https:\/\/www.bbc.com\/telugu\/international-46924223","title":"పదేళ్ల తర్వాత ఈ కప్పకు తోడు దొరికింది","summary":"ఈ కప్ప పేరు రోమియో. ప్రపంచంలో ఉన్న సెహ్యూన్కాస్ జాతికి చెందిన కప్ప ఇది. ఈ జాతి కప్పలు అంతరించిపోయే ప్రమాదంలో ఉన్నాయని శాస్త్రవేత్తలు చెబుతున్నారు.","text":"ఒంటరి కప్ప ఇదే బొలీవియాలోని ఓ మ్యూజియంలో ఈ రోమియో పదేళ్లుగా ఒంటరిగా ఉంది. ఈ జాతి కప్పల్లో ఇదే చివరిదని ఇప్పటి వరకూ శాస్త్రవేత్తలు భావిస్తున్నారు. ఈ జాతిని అభివృద్ధి చేయడానికి శాస్త్రవేత్తలు ఎన్నో ప్రయత్నాలు చేశారు. ఆన్‌లైన్ డేటింగ్ సైట్లలో ఈ రోమియో కోసం ఓ ప్రొఫైల్ కూడా రూపొందించారు. అయితే ఇన్నాళ్లకు వారి శ్రమ ఫలించింది. బొలీవియాలోని అడవుల్లో... దీనికో 'జూలియట్' దొరికింది. ఓ అన్వేషకుల బృందం ఆ అడవుల్లో సంచరిస్తుండగా వారికి ఈ జాతి కప్పలు కనిపించాయి. \"మేము ఓ ముఖ్యమైన విషయం మీతో చెప్పాలనుకుంటున్నాం. మాకు ఈ జాతి కప్పలు మరో 5 కనిపించాయి. వాటిలో మూడు మగ కప్పలు, రెండు ఆడ కప్పలు\" అని ఆ బృందానికి నేతృత్వం వహించిన టెరెసా కమాచో బదానీ తెలిపారు. వీటి ద్వారా ఈ జాతిని మళ్లీ అభివృద్ధి చేయవచ్చని వారు భావిస్తున్నారు. అయితే మనం చేయాల్సిందల్లా వీటిని పరిరక్షించడమే అని వారంటున్నారు. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1815}
{"id":"india-46522368","url":"https:\/\/www.bbc.com\/telugu\/india-46522368","title":"‘ముఖ్యమంత్రి కేసీఆర్‌కు అభినందనలు’... తెలంగాణ ఎన్నికల ఫలితాలపై చంద్రబాబు నాయుడు స్పందన","summary":"తెలంగాణ రాష్ట్రంతో పాటు దేశవ్యాప్తంగా ఐదు రాష్ట్రాల్లో జరిగిన అసెంబ్లీ ఎన్నికల ఫలితాలపై తెలుగుదేశం పార్టీ అధ్యక్షుడు, ఏపీ ముఖ్యమంత్రి చంద్రబాబు నాయుడు స్పందించారు.","text":"‘‘దేశవ్యాప్తంగా బీజేపీ బలహీనపడింది. గత 5ఏళ్లలో జరిగిన అనేక ఉపఎన్నికల్లో ఓటమి పాలవ్వడమే కాకుండా, ఇప్పుడు తాజాగా జరిగిన ఐదు రాష్ట్రాల అసెంబ్లీ ఎన్నికల్లో కూడా బీజేపీ పూర్తిగా బలహీనపడింది.బీజేపీ పాలన పట్ల దేశవ్యాప్తంగా అన్ని రాష్ట్రాలలో ప్రజలు తీవ్ర వ్యతిరేకతతో ఉన్నారు. గత 5ఏళ్లలో బీజేపీ చేసిందేమీ లేదనేది అన్ని వర్గాల ప్రజలు గుర్తించారు. ప్రత్యామ్నాయం వైపు ప్రజలు మొగ్గు చూపుతున్నారు.బీజేపీకి వ్యతిరేకంగా మేము చేస్తున్న పోరాటానికి ప్రజలు అండగా ఉన్నారు. 2019 సార్వత్రిక ఎన్నికల్లో బీజేపీకి బలమైన ప్రత్యామ్నాయం ఏర్పాటుకు 5 రాష్ట్రాల ఎన్నికల ఫలితాలు దోహదపడతాయి.తెలంగాణలో ప్రజా తీర్పును తెలుగుదేశం పార్టీ గౌరవిస్తుంది. ముఖ్యమంత్రి కేసీఆర్‌కు అభినందనలు. ఐదు రాష్ట్రాలలో గెలుపొందిన శాసన సభ్యులందరికీ అభినందనలు’’ అని నారా చంద్రబాబు నాయుడు ఒక ప్రకటనలో పేర్కొన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1825}
{"id":"india-41579210","url":"https:\/\/www.bbc.com\/telugu\/india-41579210","title":"మైనర్ భార్యతో శారీరక సంబంధంపై సుప్రీంకోర్టు కీలక తీర్పు","summary":"మైనర్ భార్యతో శారీరక సంబంధం విషయంలో సుప్రీంకోర్టు కీలక తీర్పు ఇచ్చింది.","text":"పీటీఐ వార్త ప్రకారం, 18 ఏళ్లకన్నా తక్కువ వయసున్న భార్యతో శారీరక సంబంధం పెట్టుకోవడం నేరమనీ, దీనిని రేప్‌గానే పరిగణించాలనీ సుప్రీంకోర్టు తీర్పు ఇచ్చింది. కోర్టు తీర్పు ప్రకారం, మైనర్ భార్య ఒక సంవత్సరం లోపు దీనిపై ఫిర్యాదు చేయొచ్చు. అయితే రేప్ కేసులకు సంబంధించిన ఐపీసీ సెక్షన్ 375లో ఉన్న ఒక మినహాయింపు ప్రకారం దాంపత్య రేప్‌ను నేరంగా పరిగణించరు. అంటే భర్త ఒకవేళ తన భార్య ఇష్టానికి విరుద్ధంగా శారీరక సంబధం పెట్టుకున్నా అది నేరం కాదు. 'దాంపత్య రేప్'కు సంబంధించిన మరో కేసులో నరేంద్ర మోదీ నాయకత్వంలోని కేంద్ర ప్రభుత్వం దీనిని నేరంగా పరిగణించగూడదని ప్రకటించిన విషయం తెలిసిందే. దిల్లీ హైకోర్టులో విచారణకు వచ్చిన ఆ కేసులో, దీనిని 'నేరంగా పరిగణిస్తే వివాహ వ్యవస్థ అస్థిరంగా మారిపోతుంద'ని కేంద్రంగా వాదించింది. ఇది 'భర్తలను వేధించే ఒక కొత్త ఆయుధం'గా తయారవుతుందని కూడా అది తన వాదనలో పేర్కొంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1840}
{"id":"india-49787337","url":"https:\/\/www.bbc.com\/telugu\/india-49787337","title":"అమీర్‌పేట్ మెట్రో స్టేషన్ పెచ్చు ఊడిపడి మహిళ మృతి","summary":"హైదరాబాద్‌లోని అమీర్‌పేట్ మెట్రో స్టేషన్ స్తంభానికి చెందిన ఓ పెచ్చు ఊడిపడి మౌనిక అనే మహిళ మృతి చెందారు.","text":"అమీర్‌పేట్ మెట్రో స్టేషన్ నుంచి ఊడిపడిన పెచ్చులు దగ్గర్లోని ఆస్పత్రికి తరలించగా చికిత్స పొందుతూ ఆమె మరణించారు. మౌనిక కూకట్‌పల్లికి చెందిన మహిళ అని, ఆమె భర్త టీసీఎస్‌లో ఉద్యోగి అని ఎల్ అండ్ టీ వెల్లడించింది. పెచ్చు ఊడి పడిన ప్రాంతం \"మెట్రో స్టేషన్‌కు చెందిన ఓ స్తంభం నుంచి ప్లాస్టర్ ఆఫ్ పారిస్ ముక్క ఒకటి ఊడి మౌనిక అనే మహిళపై పడింది. 9 మీటర్ల ఎత్తునుంచి పదునుగా ఉన్న ఆ పెచ్చు పడడంతో ఆమె తలకు తీవ్రగాయాలయ్యాయి. అక్కడే ఉన్న ఎల్ అండ్ టీ సిబ్బంది ఆమెను వెంటనే దగ్గర్లోని ఆస్పత్రికి తరలించారు\" అని మెట్రో రైల్ కార్పొరేషన్ ఎండీ ఎన్వీఎస్ రెడ్డి ఓ ప్రకటనలో వెల్లడించారు. వర్షం కురుస్తున్న కారణంగా మౌనిక మెట్రో స్టేషన్ కింద నిలబడ్డారు. అదే సమయంలో మెట్రో స్తంభం నుంచి పెచ్చు ఊడి పడింది. మౌనిక కుటుంబానికి తగిన పరిహారం చెల్లించాలని ఎల్ అండ్ టీని ఆదేశించినట్లు ఎన్వీఎస్ రెడ్డి తెలిపారు. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1846}
{"id":"india-41606771","url":"https:\/\/www.bbc.com\/telugu\/india-41606771","title":"శబరిమలలో మహిళల ప్రవేశంపై విచారణ రాజ్యాంగ ధర్మాసనానికి","summary":"శబరిమల అయ్యప్ప ఆలయంలోకి మహిళల ప్రవేశంపై విచారణ కేసు సుప్రీంకోర్టు రాజ్యాంగ ధర్మాసనానికి చేరనుంది.","text":"ఇప్పటి వరకూ ముగ్గురు న్యాయమూర్తులతో కూడిన బెంచ్ ఈ కేసులో వాదనలు విన్నది. రాజ్యాంగ ధర్మాసనానికి నివేదించాలా? లేదా? అన్న అంశంపై గత ఫిబ్రవరిలో కోర్టు తన తీర్పును రిజర్వ్ చేసిన విషయం తెలిసిందే. 10 నుంచి 50 ఏళ్లున్న మహిళలను శబరిమల మందిరంలోకి అనుమతించకుండా ఆలయ యాజమాన్యం విధించిన నిషేధాన్ని సవాలు చేస్తూ దాఖలైన పలు పిటిషన్లపై సుప్రీంకోర్టు విచారణ జరుపుతోంది. ఈ అంశంపై చట్టపరమైన సవాళ్లను కోర్టుకు సమర్పించాలని అన్ని పక్షాలను కోరింది. ఈ కేసులో మహిళా సంఘాలు, అయ్యప్ప సంఘాలు, కేరళ రాష్ట్ర ప్రభుత్వం, ట్రావెన్‌కోర్ దేవస్థానం బోర్డు కక్షిదారులుగా ఉన్నాయి. ఎందుకీ వివాదం? అయ్యప్ప స్వామి బ్రహ్మచారి అని చెబుతారు. కాబట్టి, రుతుస్రావంలో ఉన్న మహిళలు ఆలయం లోపలికి అనుమతించకూడదని ఆలయ నిర్వాహకులు నిర్ణయించారు. అయితే, అన్ని వయసుల మహిళలనూ మందిరంలోకి అనుమతించడానికి తాము సిద్ధమేనని కేరళ ప్రభుత్వం గతేడాది నవంబర్‌లో తెలిపింది. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1859}
{"id":"india-45966479","url":"https:\/\/www.bbc.com\/telugu\/india-45966479","title":"విరాట్ కోహ్లి: వన్డేల్లో శరవేగంగా 10 వేల పరుగులతో కొత్త రికార్డ్","summary":"విశాఖపట్నంలో వెస్టిండీస్‌తో జరుగుతున్న వన్డేలో భారత కెప్టెన్ విరాట్ కోహ్లి మరో మైలు రాయిని అందుకున్నాడు.","text":"అంతర్జాతీయ వన్డే క్రికెట్లో అత్యంత వేగంగా 10వేల పరుగులు పూర్తి చేసిన క్రికెటర్‌గా నిలిచాడు. పదివేలకు 81 పరుగుల దూరంలో ఉండగా విరాట్ విశాఖలో ఇన్నింగ్స్ మొదలుపెట్టాడు. అంతకు ముందు 212 వన్డేల్లో 58.69 సగటుతో 9,919 పరుగులు చేశాడు. వీటిలో 36 శతకాలు ఉన్నాయి. తాజా మ్యాచ్‌లోనూ విరాట్ సెంచరీ పూర్తి చేశాడు. 157 పరుగులు చేసి నాటౌట్‌గా నిలిచాడు. భారత్ ఆరు వికెట్ల నష్టానికి 321 పరుగులు చేసింది. వెస్టిండీస్ కూడా ఏడు వికెట్లు నష్టపోయి ఇవే పరుగులు చేయడంతో మ్యాచ్ టైగా ముగిసింది. అయిదు మ్యాచ్‌ల సీరీస్‌లో 1-0 తో భారత్ ముందంజలో ఉంది. వన్డేల్లో వేగంగా 10వేల పరుగులు పూర్తిచేసిన టాప్-5 బ్యాట్స్‌మెన్ 1. విరాట్ కోహ్లి - 213 మ్యాచ్‌లు 2. సచిన్ తెందూల్కర్ - 266 మ్యాచ్‌లు 3. సౌరవ్ గంగూలి - 272 మ్యాచ్‌లు 4. రికీ పాంటింగ్ - 272 మ్యాచ్‌‌లు 5. జాక్వెస్ కలిస్ - 286 మ్యాచ్‌లు పదివేల పరుగుల ఘనతను సచిన్ 266 మ్యాచ్‌లలో సాధించగా.. విరాట్ 213 మ్యాచుల్లోనే సాధించాడు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1882}
{"id":"india-42271020","url":"https:\/\/www.bbc.com\/telugu\/india-42271020","title":"అంబేడ్కర్‌పై మహారాష్ట్రలో 2,400 పాటలు","summary":"భారత రాజ్యాంగ ముసాయిదా రూపకల్పన కమిటీ ఛైర్మన్ బీఆర్ అంబేడ్కర్‌ కన్నుమూసి ఆరు దశాబ్దాలైనా, మహారాష్ట్ర గ్రామీణ ప్రాంతాల్లో ఆయన్ను గుర్తు తెచ్చుకుంటూ ఎంతో ఉద్వేగంగా పాటలు పాడతారు.","text":"అంబేడ్కర్‌ పట్ల దళితులకు, ముఖ్యంగా మహిళలకు ఉన్న గౌరవాభిమానాలను, కృతజ్ఞతాభావాన్ని చాటేలా ఈ పాటలు ఉంటాయి. అంబేడ్కర్‌పై పాడే 2,400కు పైగా పాటలను తాము సేకరించినట్లు 'పరి (పీపుల్స్ ఆర్కైవ్స్ ఆఫ్ రూరల్ ఇండియా-పీఏఆర్‌ఐ)' సంస్థ చెప్పింది. 31 గ్రామాల్లో 51 మంది వీటిని ఆలపించినట్లు చెప్పింది. ఈ పాటలను 'ఓవీలు' అని వ్యవహరిస్తారని తెలిపింది. భీమ్, భీమ్‌బాబా, భీమ్‌రాయా, బాబాసాహెబ్ అని అంబేడ్కర్ అభిమానులు ఆయన్ను ఆప్యాయంగా పిలుచుకుంటారు. సమానత్వం కోసం ఆయన చేసిన కృషిని గుర్తుచేసుకుంటూ ఎంతో గర్వపడతారు. అంబేడ్కర్ పాటలు పాడేవారిలో 60 ఏళ్ల లీలాబాయి షిండే ఒకరు. ఒక పాటలో అంబేడ్కర్‌ను ఆమె తన గురువుగా, సోదరుడిగా, మార్గదర్శకుడిగా అభివర్ణిస్తారు. పుణె జిల్లా ముల్షీ తాలూకా లావార్డే గ్రామానికి చెందిన ఆమె వ్యవసాయం చేస్తారు. అంబేడ్కర్ 1891 ఏప్రిల్ 14న మధ్యప్రదేశ్‌లోని మౌలో జన్మించారు. ఆయన 65 ఏళ్ల వయసులో 1956 డిసెంబరు 6న దిల్లీలో కన్నుమూశారు. ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్లో ఫాలో అవ్వండి. యూట్యూబ్‌లోనూ సబ్‌స్క్రైబ్ చేయండి.)","len":1892}
{"id":"india-47001254","url":"https:\/\/www.bbc.com\/telugu\/india-47001254","title":"పిల్లలను దత్తత తీసుకోవాలని అనుకుంటున్నారా...","summary":"పిల్లల కోసం ఎంతోకాలం ఎదురుచూసిన దంపతులు ఇక తమకు పిల్లలు పుట్టరని తెలిశాక, ఎవరినైనా దత్తత తీసుకోవాలని భావిస్తారు.","text":"పిల్లలను దత్తత తీసుకోవాలని అనుకుంటున్నారా? కానీ దత్తత తీసుకోవాలని వారు అనుకోగానే అది సులభంగా జరిగిపోదు. భారత్‌లో దత్తత తీసుకోవడం చట్టబద్ధమే అయినా, దానికి కొన్ని నియమ, నిబంధనలు కూడా ఉన్నాయి. దత్తత తీసుకోవాలనుకున్న దంపతులు ఆర్థికంగా, శారీరకంగా, మానసికంగా మెరుగ్గా ఉండాలి. దంపతులకు దీర్ఘకాలిక వ్యాధులు ఏవీ ఉండకూడదు. ఆ దత్తతకు ఇద్దరూ అంగీకరించాలి. దత్తత తీసుకోవాలనుకున్న దంపతులకు తమ రక్తం పంచుకుని పుట్టిన ఉండకూడదు. ఒంటరిగా ఉన్న మహిళలు ఆడ, మగ ఇద్దరు పిల్లలనూ దత్తత తీసుకోవచ్చు కానీ ఒంటరిగా ఉన్న పురుషులు మాత్రం మగబిడ్డను మాత్రమే దత్తత తీసుకోడానికి అనుమతి ఉంటుంది. పెళ్లైన రెండేళ్ల తర్వాత మాత్రమే భార్యాభర్తలకు దత్తత తీసుకోడానికి అర్హత లభిస్తుంది. దంపతులకు వారు దత్తత తీసుకునే పిల్లలకు మధ్య వయసులో 25 ఏళ్ల వ్యత్యాసం ఉండాలి. అన్ని అర్హతలు ఉన్నా దంపతులు ఎవరైనా ముగ్గురు పిల్లల కంటే ఎక్కువ మందిని దత్తత తీసుకోవడం కుదరదు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1924}
{"id":"international-46942298","url":"https:\/\/www.bbc.com\/telugu\/international-46942298","title":"మీరు రిస్కీ నిర్ణయాలు తీసుకోవటానికి కారణాలేమిటి? మీ మెదడులో జరిగే పోరాటం ఏమిటి?","summary":"మనం నిర్ణయం తీసుకునే ప్రక్రియలో మన మెదడులో రెండు పక్షాల మధ్య ఓ టగ్ ఆఫ్ వార్ జరుగుతుంది.","text":"అందులో కుడిపక్షం గెలిస్తే రిస్క్ అధికంగా ఉండే నిర్ణయాలు తీసుకుంటాం. మరి ఆ పక్షం గెలవటానికి కారణమేంటి? అంటే.. ఇటీవల మనం విజయాలు సాధించిన అనుభవాలు అని శాస్త్రవేత్తలు చెప్తున్నారు. మనం గెలిచిన లేదా ఓడిన ప్రతిసారీ దాని స్కోరును మన మెదడు దాస్తుంది. ఒక భూమికను రూపొందిస్తుంది. మీరు రిస్కీ నిర్ణయాలు తీసుకోవటానికి కారణాలేమిటి? అయితే.. పాత జ్ఞాపకాలకన్నా తాజా జ్ఙాపకాల స్కోరు ఎక్కువ ఉంటుంది. ఒకవేళ ఇటీవల మీకు దురదృష్టం ఎదురైనట్లయితే జాగ్రత్త తీసుకునే క్రమంలో మీరు పొరపాటు చేసే అవకాశం ఎక్కువ ఉంటుంది. తాము పరిశీలించిన వ్యక్తుల గత అనుభవాలు ప్రాతిపదికగా.. వారు తీసుకోబోయే నిర్ణయాలను తాము ముందుగానే ఊహించగలిగామని జాన్ హాప్కిన్స్ యూనివర్సిటీ అధ్యయన బృందం చెప్తోంది. యుద్ధ పరిస్థితుల్లో అధిక రిస్క్ ఉన్నపుడు మనం ఎలా నిర్ణయాలు తీసుకుంటాం, మన అలవాట్లను ఎలా మార్చవచ్చు అనేది అర్థం చేసుకోవటానికి ఈ అధ్యయనం తోడ్పడుతుందని వారు ఆశిస్తున్నారు. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1940}
{"id":"international-41793472","url":"https:\/\/www.bbc.com\/telugu\/international-41793472","title":"సోమాలియాలో మరోసారి పేలుళ్లు, 20మంది మృతి","summary":"సోమాలియా రాజధాని మొగదిషులో జరిగిన జంట పేలుళ్లలో 20మంది మరణించారు. చాలామంది గాయపడ్డారు.","text":"The aftermath of the latest bomb blast in Mogadishu బాంబు ఉన్న ఓ కారు హోటల్లోకి దూసుకుపోవడంతో మొదటి పేలుడు సంభవించింది. బస్సులో ఉంచిన ఓ బాంబు పార్లమెంటు భవన సమీపంలో పేలడంతో రెండో ఘటన చోటుచేసుకుంది. తామే ఈ దాడులకు పాల్పడినట్లు ఇస్లామిక్ ఉగ్రవాద సంస్థ అల్ షబాబ్ ప్రకటించింది. రెండు వారాల క్రితం జరిగిన పేలుళ్లకు కూడా ఈ సంస్థే కారణమై ఉండొచ్చని అధికారులు అనుమానిస్తున్నారు. కానీ ఆ పేలుళ్లు తమ పని కాదని, రాజకీయ నాయకులు, అధికారులు ఎక్కువగా ఉండే ప్రాంతాలే తమ లక్ష్యాలని అల్ షబాబ్ వెల్లడించింది. అల్ షబాబ్‌కు వ్యతిరేకంగా నిర్ణయం తీసుకోవడానికి ఈరోజు అన్ని రాజకీయ పక్షాలతో ప్రభుత్వం సమావేశం కానుంది. దీనికి ముందే ఈ దాడి జరిగింది. \"మరణించినవారిలో చాలామంది సాధారణ పౌరులే. పరిస్థితిని అదుపులోకి తేవడానికి ప్రయత్నిస్తున్నాం\" అని భద్రతా అధికారి మొహమ్మద్ మోలిమ్ అదాన్ తెలిపారు. గాయపడినవారిని ఆస్పత్రులకు తరలించారు. సోమాలియాలో అక్టోబరు 14న జరిగిన బాంబు దాడిలో 358 మంది చనిపోయారు. 56మంది ఆచూకీ ఇప్పటికీ లభ్యం కాలేదు. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్లో ఫాలో అవ్వండి. యూట్యూబ్‌లోనూ సబ్‌స్క్రైబ్ చేయండి.)","len":1952}
{"id":"international-45235407","url":"https:\/\/www.bbc.com\/telugu\/international-45235407","title":"లిరా పడిపోతోంది.. రూపాయినీ లాక్కెళుతోంది","summary":"అమెరికన్ డాలర్‌తో పోల్చితే భారత కరెన్సీ రూపాయి విలువ చరిత్రలో అత్యంత తక్కువ స్థాయికి చేరింది. ఇప్పుడు డాలర్ విలువ రూ.70కి అటు ఇటుగా ఉంది.","text":"టర్కీ కరెన్సీ లిరా సంక్షోభం రూపాయి పతనానికీ ఓ కారణమైందని ఆర్థికవేత్తలు చెబుతున్నారు. టర్కీలో పలు జాతీయ, అంతర్జాతీయ పరిణామాలతో లిరా అత్యంత కనిష్ఠ స్థాయికి చేరింది. కంపెనీలు బ్యాంకులకు రుణాలు చెల్లించకపోవడం.. అమెరికాతో సంబంధాలు క్షీణిస్తుండటం, టర్కీ ఉక్కు, అల్యూమినియంపై అమెరికా ధరలు పెంచడం వంటి కారణాలు లిరా పతనానికి దారి తీశాయి. లిరా పడిపోతోంది.. రూపాయినీ లాక్కెళుతోంది లిరా పతనం ప్రభావంతో పెట్టుబడిదారులు రూపాయికన్నా డాలర్ వంటి సురక్షితమైన కరెన్సీవైపు మొగ్గు చూపుతున్నారు. దీంతో భారత్ వంటి దేశాల్లో విదేశీ మారక ద్రవ్య నిల్వలు కరిగిపోతున్నాయి. ''ఇదే పరిస్థితి కొనసాగుతుందని అనుకోవడం లేదు. ఒకవేళ కొనసాగితే నియంత్రించడానికి ఆర్బీఐకి తగిన సాధనాలు ఉన్నాయి. తగిన సమయంలో సరైన నిర్ణయాలు తీసుకుంటుంది'' అని ఆర్థిక నిపుణుడు వివేక్ కుమార్ అన్నారు. ఇప్పుడు లిరా సంక్షోభం తీవ్రమైన నేపథ్యంలో భారత కరెన్సీ కూడా కొన్నాళ్లు బలహీనంగానే ఉండొచ్చు. ఇవికూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1957}
{"id":"international-42566560","url":"https:\/\/www.bbc.com\/telugu\/international-42566560","title":"వేర్వేరు సంవత్సరాల్లో పుట్టిన కవలలు!","summary":"సాధారణంగా కవలలు ఒకే రోజు పుడతారు. సమయంలో కాస్త తేడా ఉన్నా.. అదే రోజు జన్మిస్తారు.","text":"కానీ ఈ అమెరికా కవలలు కాస్త డిఫరెంట్. వీళ్లు పుట్టింది ఒకే రోజు కాదు. కనీసం ఒకే ఏడాది అంటే 2017లోనూ కాదు. వకీస్ జూనియర్‌, ఐతన డి జీసస్‌లకు హలో చెప్పండి. వీరిలో ఒకరు 2017లో పుట్టగా మరొకరు 2018లో జన్మించారు. సాధారణంగా కవలల ఒకే రోజు పుడతారు 2017 డిసెంబర్ 31న రాత్రి 11.58కి వకీస్ జూనియర్‌ జన్మించాడు. 20 నిమిషాల తర్వాత అంటే 2018 జనవరి 1న వకీస్ చెల్లెలు ఐతన పుట్టింది. 'నా 35 ఏళ్ల సర్వీస్‌లో ఇలాంటి అద్భుతం చూడలేదు' అని డెలివరీ చేసిన కాలిఫోర్నియా డాక్టర్ సయీద్ తంజిది అన్నారు. నిజానికి ఈ కవలలు జనవరి 27న పుట్టాల్సి ఉంది. కానీ వాళ్ల అమ్మకు న్యూ ఇయర్ సర్‌ప్రైజ్ ఇచ్చేందుకు ముందే భూమి మీదకు వచ్చారు. 2018 సంవత్సరంలో ఈ ఆస్పత్రిలో పుట్టిన తొలి అమ్మాయి ఐతన. ఆ ఏడాది పుట్టిన తొలి శిశువుకు సుమారు 2 లక్షల రూపాయలు ఇవ్వడం ఆ ఆస్పత్రి సంప్రదాయం. ఆ సంప్రదాయం ప్రకారం ఐతన తల్లిదండ్రులకు 2లక్షల రూపాయలను ఆస్పత్రి చెల్లించింది. ఈ డబ్బులతో పిల్లలకు కావాల్సిన వస్తువులు కొనుగోలు చేయాల్సి ఉంటుంది. మా ఇతర కథనాలు: బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.","len":1961}
{"id":"international-46825662","url":"https:\/\/www.bbc.com\/telugu\/international-46825662","title":"ఆ ఇంట్లో రోజూ ‘మొసళ్ల’ పండగే","summary":"ఎన్‌గెండ్రా ఆల్బర్ట్ ఇంటి తోటలో 40కి పైగా మొసళ్లు ఉన్నాయి. జనాలకు అవి ఆహారంగా మారకుండా, తమ దేశంలో అవి అంతరించిపోకుండా చాలా కాలంగా ఆయన వాటిని జాగ్రత్తగా కాపాడుతున్నారు.","text":"ఆ ఇంట్లో రోజూ ‘మొసళ్ల’ పండగే ‘వాటికి 4 రోజులకు ఒకసారి 5-10 కేజీల మాంసాన్ని పెడతాం. మనుషులకు అవి ఆహారంగా మారకుండా కాపడటానికి ప్రయత్నిస్తున్నా. 1994లో బురుండి అధ్యక్షుడు దదాయే చనిపోయాక నేను గాటుంబా వచ్చేశా. అక్కడ మొసళ్లను చంపి తినడం గమనించా. అది చూసి చాలా బాధపడ్డా. వాటిని రక్షించాలనుకున్నా. మొదట రూ.2 వేలతో ఓ మొసలిని కొన్నాను. అలా వేటగాళ్ల నుంచి దాన్ని కాపాడాను. ఆ తరువాత క్రమంగా 12 మొసళ్లు కొన్నాను. కానీ, వాటిలో అన్నీ బతకలేదు. కొన్నాళ్లకు 8 మాత్రమే మిగిలాయి. ఒక్కోటీ 3.5 మీటర్ల పొడవుంటుంది. ఇప్పుడు నాకు చాలా సంతోషంగా ఉంది. నా కష్టం వృథా పోలేదు. నా దగ్గరుండే మొసళ్ల సంఖ్య ఇప్పుడు దాదాపు 45కు చేరింది. కానీ, ఇప్పుడు వాటికి సరిపడా చోటు లేదు. భవిష్యత్తులో మొసళ్లకు సరిపోయేలా ఓ భారీ సంరక్షణ కేంద్రాన్ని ఏర్పాటు చేయాలన్నదే నా లక్ష్యం. అప్పుడే ఈ దేశంలో అవి అంతరించిపోకుండా శాశ్వతంగా ఉండిపోతాయి’ అంటూ తాను మొసళ్ల సంరక్షణను ప్రారంభించిన వైనాన్ని వివరిస్తారు ఆల్బర్ట్. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1971}
{"id":"india-48486907","url":"https:\/\/www.bbc.com\/telugu\/india-48486907","title":"ఈ స్కూల్లో ప్లాస్టిక్ వ్యర్థాలే ఫీజు","summary":"అసోంలోని ఓ స్కూల్లో చిన్నారుల నుంచి ఫీజుగా కేవలం ప్లాస్టిక్ వ్యర్థాలనే తీసుకుంటున్నారు.","text":"ఈ స్కూల్లో ప్లాస్టిక్ వ్యర్థాలే ఫీజు ప్రతి విద్యార్థి వారానికి కనీసం 25 బాటిళ్లను స్కూల్‌కు తెచ్చివ్వాలి. పర్మితా శర్మ అనే మహిళ మరికొందరితో కలిసి పేద చిన్నారుల కోసం అక్షర్ ఫోరం అనే ఈ స్కూల్‌ను స్థాపించారు. అక్షర్ ఫోరం స్కూలు నిర్వాహకులు చలికాలంలో వెచ్చదనం కోసం ప్లాస్టిక్ బాటిళ్లతో చలిమంట వేసుకుంటున్నట్లు విద్యార్థులు చెప్పడంతో తాము ఈ కొత్త ఫీజు విధానం తెచ్చామని పర్మితా వివరించారు. సేకరించిన ప్లాస్టిక్ బాటిళ్లలో ప్లాస్టిక్ కవర్లు నింపి, వాటిని ఇటుకల్లా పేరుస్తూ విద్యార్థులు చెట్ల చుట్టూ గోడలు కడుతున్నారు. వాటితో చిన్న వంతెనలు కూడా నిర్మించాలని అక్షర్ ఫోరం భావిస్తోంది. తాము తెచ్చిన నిబంధన వల్ల ప్లాస్టిక్‌ను తగులబెట్టడం వల్ల కలగే హాని గురించి విద్యార్థులకు అవగాహన పెరిగిందని, చిన్నారులు వారి తల్లిదండ్రులకూ ఈ విషయం గురించి వివరిస్తున్నారని పర్మితా అన్నారు. వారి స్కూల్ గురించి మరిన్ని విషయాలు, వివరాలను పై వీడియోలో చూడొచ్చు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1973}
{"id":"india-46479013","url":"https:\/\/www.bbc.com\/telugu\/india-46479013","title":"ఓటు హక్కు వినియోగించుకున్న ప్రముఖులు","summary":"సినీ నటుడు మహేశ్ బాబు భార్య నమ్రతతో కలిసి ఓటు హక్కు వినియోగించుకున్నారు","text":"హైదరాబాద్‌లో ఓటు హక్కు వినియోగించుకున్న సినీనటుడు ఎన్టీఆర్ సినీనటుడు చిరంజీవి కుటుంబం సభ్యులతో కలిసి క్యూలైన్‌లో నిలబడి హైదరాబాద్‌లోని ఓ పోలంగ్ కేంద్రంలో ఓటు హక్కు వినియోగించుకున్నారు భారత రాజ్యాంగ పుస్తకం, అంబేద్కర్, ఫూలేల ఫొటోలను పట్టుకుని అల్వాల్‌లోని పోలింగ్ కేంద్రానికి వచ్చిన గద్దర్ బంజారాహిల్స్ యూరో కిడ్స్ స్కూల్‌లో ఓటేసిన కాంగ్రెస్ స్టార్ క్యాంపెయినర్, సినీ నటి విజయశాంతి, కాంగ్రెస్ పార్టీ ఖైరతాబాద్ అభ్యర్థి దాసోజు శ్రవణ్ కుమార్ హైదరాబాద్ చిక్కడపల్లిలోని శాంతినికేతన్ మైదానంలోని పోలింగ్ బూత్‌లో ఓటు వేసిన బీజేపీ తెలంగాణ అధ్యక్షుడు కె.లక్ష్మణ్ సిద్దిపేటలో ఓటుహక్కును వినియోగించుకున్న టీఆర్‌ఎస్ నేత హరీష్ రావు దంపతులు సినీనటుడు అల్లు అర్జున్ హైదరాబాద్‌లో ఓటు హక్కు వినియోగించుకున్నారు నేను నా బాధ్యత నెరవేర్చాను మరి మీరు అంటూ వేలిపై సిరా గుర్తుతో ఉన్న ఫొటోను దర్శకుడు రాజమౌళి ట్విటర్‌లో పోస్ట్ చేశారు ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":1974}
{"id":"international-41622273","url":"https:\/\/www.bbc.com\/telugu\/international-41622273","title":"సోమాలియాలో మారణహోమం: 358కి చేరిన మృతుల సంఖ్య","summary":"సోమాలియా రాజధాని మొగదిషులో శనివారం ఒక రద్దీ కూడలిలోని హోటల్ వద్ద భారీ పేలుడు జరిగింది. దీంతో కనీసం 358 మంది మృతిచెందారు.","text":"The aftermath of the explosion in Mogadishu పేలుడు పదార్థాలు నింపిన లారీని పేల్చివేయడం భారీ ప్రాణనష్టానికి కారణమైంది. ఈ ఘటనలో 300 మందికిపైగా తీవ్రంగా గాయపడ్డారు. మృతుల సంఖ్య మరింత పెరగొచ్చని పోలీసు అధికారులు చెబుతున్నారు. పేలుడు వెనుక ఎవరున్నారన్నది ఇంతవరకు తెలియలేదని వారు ప్రకటించారు. 'పేలుడు ధాటికి సఫారీ హోటల్ కూలిపోయింది. శిథిలాల్లో చిక్కుకుని 300 మంది తీవ్రంగా గాయపడడంతో మృతుల సంఖ్య మరింత పెరగొచ్చు' అని సోమాలియాలోని బీబీసీ ప్రతినిధి చెప్పారు. శిథిలాల కింద ఇంకా కొందరు చిక్కుకుని ఉండొచ్చని స్థానికులు చెబుతున్నారు. సోమాలియా ప్రభుత్వంతో పోరాడుతున్న అల్ ఖైదా అనుబంధ అల్ షబాబ్ గ్రూప్ తరచూ మొగదిషును లక్ష్యంగా చేసుకుంటుండడంతో ఇక్కడ హింస నిత్యకృత్యమైపోయింది. 2007లో అల్ షబాబ్ గ్రూప్ తిరుగుబాటు మొదలైనప్పటి నుంచి ఇప్పటివరకు వేలాదిమంది ప్రాణాలు కోల్పోయారు. ఈ విషాదం నేపథ్యంలో దేశాధ్యక్షుడు మొహమ్మద్ అబ్దుల్లాహి ఫర్మాజో మొహమ్మద్ మూడు రోజుల పాటు సంతాప దినాలు ప్రకటించారు. మంటల్లో తగలబడుతున్న ట్రక్ (బీబీసీ తెలుగును ఫేస్‌బుక్, ఇన్‌స్టాగ్రామ్‌ లోనూ ఫాలో అవ్వండి. యూట్యూబ్‌లోనూ సబ్‌స్క్రైబ్ చేసుకోండి.)","len":1991}
{"id":"international-43003160","url":"https:\/\/www.bbc.com\/telugu\/international-43003160","title":"గూగుల్‌ సెర్చ్‌లో 'వివక్ష': రూ.136 కోట్లు జరిమానా","summary":"భారతదేశంలో 'శోధనలో వివక్ష' ప్రదర్శించినందుకు గూగుల్‌కు సుమారు రూ.136 కోట్ల జరిమానా విధించారు.","text":"యూజర్లు విమాన పర్యటన వివరాల కోసం శోధించినపుడు గూగుల్ వారిని తన సొంత వాణిజ్య ప్రకటనలు ఉన్న సైట్లకు రీడైరెక్ట్ చేసేదని కాంపిటిషన్ కమిషన్ ఆఫ్ ఇండియా (సీసీఐ) తన తీర్పులో పేర్కొంది. దీంతో గూగుల్ శోధనలో వివక్ష ప్రదర్శించిందంటూ ప్రత్యర్థి సంస్థలు గూగుల్‌పై దావా వేశాయి. 190 పేజీల నివేదికలో సీసీఐ - గూగుల్ తన ఆధిపత్యాన్ని ఉపయోగించుకుని తన ప్రత్యర్థులు, గూగుల్ యూజర్లు ఇద్దరినీ మోసం చేసిందని పేర్కొంది. యూజర్లు విమానాల వివరాల కోసం వెదుకుతున్నపుడు గూగుల్ వారిని అక్రమంగా తన ఫ్లైట్ సెర్చ్ పేజీకి డైరెక్ట్ చేసినట్లు కమిషన్ తన తీర్పులో పేర్కొంది. తీర్పును పరిశీలిస్తున్నట్లు గూగుల్ ప్రతినిధి రాయిటర్స్‌కు తెలిపారు. తామెన్నడూ యూజర్ల అవసరాలు తీర్చడం మీదనే దృష్టి పెడతామని వివరణ ఇచ్చారు. గూగుల్ ఈ జరిమానాను 60 రోజుల్లోపల జమ చేయాల్సి ఉంటుంది. 2012లో భారత్ మ్యాట్రిమోని, మరో వినియోగదారుల రక్షణ సంస్థ ఇచ్చిన ఫిర్యాదులపై విచారించిన సీసీఐ ఈ ఆదేశాలు వెలువరించింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":1999}
{"id":"international-44663239","url":"https:\/\/www.bbc.com\/telugu\/international-44663239","title":"మెక్సికో: అభ్యర్థులకు ప్రాణాంతకంగా మారిన ఎన్నికలు","summary":"మెక్సికోలో జులై 1న ఆదివారం సార్వత్రిక ఎన్నికలు మొదలుకానున్నాయి. ప్రచార కార్యక్రమం అభ్యర్థులకు, వారి మద్దతుదారులకు ప్రాణాంతకంగా మారుతోంది.","text":"మెక్సికో: అభ్యర్థులకు ప్రాణాంతకంగా మారిన ఎన్నికలు 2017 సెప్టెంబరు నుంచి ఇప్పటివరకు 130 మంది రాజకీయ నాయకులు హత్యకు గురయ్యారు. వీరిలో 48 మంది ఆదివారం జరుగనున్న ఎన్నికల్లో అభ్యర్థులు. మెక్సికో చరిత్రలో అతిపెద్ద ఎన్నికలు ఇవే. స్థానిక, జాతీయ స్థాయిల్లో 3,400కు పైగా పదవులకు ఎన్నికలు జరుగుతున్నాయి. వీటిలో అధ్యక్ష పదవి, కాంగ్రెస్ స్థానాలు కూడా ఉన్నాయి. నిరుడు 30 వేల హత్యలు మెక్సికో ఆధునిక చరిత్రలో గత ఏడాది అత్యధిక హత్యలు జరిగాయి. 2017లో సుమారు 30 వేల మంది హత్యకు గురయ్యారు. నేరాల్లో అత్యధికం మాదకద్రవ్యాల ముఠాల ప్రమేయమున్నవే. మూడు నెలల్లో 8 వేల మంది హత్య డ్రగ్ మాఫియాపై ప్రభుత్వాలు సైన్యాన్ని పూర్తిస్థాయిలో ప్రయోగించి చూశాయి. అయినా ఈ మాఫియా కారణంగా మరణాలు పెరుగుతూనే ఉన్నాయి. ఈ సంవత్సరం గత ఏడాది కన్నా ఎక్కువ హింస జరుగుతోంది. ఈ ఏడాది మొదటి మూడు నెలల్లోనే దాదాపు 8 వేల హత్యలు జరిగాయి. మెక్సికోలో రోజుకి 71 హత్యలు, డ్రగ్స్, వ్యవస్థీకృత నేరాలతో మర్డర్ల మెక్సికోగా మారిన వైనం ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2000}
{"id":"international-48795979","url":"https:\/\/www.bbc.com\/telugu\/international-48795979","title":"విరాట్ కోహ్లీ: భారత్ Vs వెస్టిండీస్‌ మ్యాచ్‌లో సచిన్, లారాల రికార్డుని బ్రేక్ చేసిన టీమిండియా కెప్టెన్","summary":"క్రికెట్ వరల్డ్ కప్‌లో గురువారం వెస్టిండీస్‌తో జరిగిన మ్యాచ్‌లో భారత కెప్టెన్ విరాట్ కోహ్లీ ఓ గొప్ప మైలు రాయిని దాటాడు.","text":"మ్యాచ్‌లో 75 పరుగులు చేసిన కోహ్లీ అంతర్జాతీయ కెరీర్‌లో 20 వేల పరుగులు పూర్తి చేసుకున్న ఆటగాళ్ల క్లబ్‌లో చేరాడు. భారత క్రికెట్ దిగ్గజం సచిన్ టెండూల్కర్, వెస్టిండీస్ మాజీ ఆటగాడు బ్రయాన్ లారాలను దాటుకుంటూ, అత్యంత వేగంగా ఈ మైలు రాయిని చేరుకున్న ఆటగాడిగా రికార్డు సాధించాడు. పోస్ట్ of Twitter ముగిసింది, 1 కోహ్లీ ఇప్పటివరకూ మొత్తం 417 అంతర్జాతీయ మ్యాచ్‌లు ఆడాడు. వాటిలో 131 టెస్టులు, 224 వన్డేలు, 62 టీ20లు ఉన్నాయి. సచిన్, లారా 453 మ్యాచ్‌ల తర్వాత ఈ మైలు రాయిని చేరారు. వీరి తర్వాతి స్థానం ఆస్ట్రేలియా మాజీ కెప్టెన్ రికీ పాంటింగ్‌ది. 468 మ్యాచ్‌ల తర్వాత అతను 20 వేల పరుగుల క్లబ్‌లో చేరాడు. 20 వేల పరుగులు పూర్తి చేసుకున్న మూడో భారత ఆటగాడు కోహ్లీ. సచిన్, కోహ్లీలతోపాటు మాజీ క్రికెటర్ రాహుల్ ద్రవిడ్ కూడా ఈ క్లబ్‌లో ఉన్నాడు. సచిన్ తన మొత్తం కెరీర్‌లో 34,357 పరుగులు చేశాడు. ద్రవిడ్ 24,208 పరుగులు చేశాడు. కోహ్లీ తాజా రికార్డును చేరుకున్న తర్వాత సోషల్ మీడియాలో అతడిపై ప్రశంసల వర్షం కురిసింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2000}
{"id":"india-46548471","url":"https:\/\/www.bbc.com\/telugu\/india-46548471","title":"అంబానీల పెళ్లి సందడి: కలవారి ఇంట తారాతోరణం","summary":"రిలయన్స్ ఇండస్ట్రీస్ అధిపతి ముకేశ్ అంబానీ కుమార్తె ఇషా అంబానీ వివాహం ముంబైలో జరిగింది.","text":"ఇషా పారిశ్రామికవేత్త ఆనంద్ పీరామల్‌ను పెళ్లాడారు. ముకేశ్ అంబానీ కుమార్తె ఇషా అంబానీ వివాహం కోసం ముంబైలోని అంబానీ హౌస్‌ను పుష్పాలతో, విద్యుద్దీపాలతో అలంకరించారు. ఇషా వివాహ ఏర్పాట్లలో, అతిథుల మధ్య బిజీగా ఉన్న ముకేశ్ అంబానీ వివాహ వేడుకల్లో కాబోయే భార్య శ్లోకా మెహతాతో కలిసి అతిథులను ఆహ్వానిస్తున్న ఆకాశ్ అంబానీ ముకేశ్ అంబానీ కుమార్తె ఇషా అంబానీ రాయల్ స్టైల్లో పెళ్లి మండపం దగ్గరికి చేరుకున్నారు. ఇషా వివాహం కోసం తరలివచ్చిన అతిథులు వివాహ వేడుకకు హాజరైన మాజీ రాష్ట్రపతి ప్రణబ్ ముఖర్జీతో అనిల్ అంబానీ ఇషా పెళ్లికి భార్య కిరణ్ రావ్‌తో వచ్చిన అమీర్ ఖాన్ వివాహ వేడుకలో ఇటీవలే పెళ్లి చేసుకున్న ప్రియాంక, నిక్ జోనస్ జంట ప్రత్యేక ఆకర్షణగా నిలిచింది. పెళ్లి వేడుకలో భార్య ఐశ్వర్యా రాయ్, కుమార్తె ఆరాధ్యతో అభిషేక్ బచ్చన్ సోదరి ఇషా అంబానీ వివాహం సందర్భంగా గుర్రాలపై అకాశ్ అంబానీ, అనంత్ అంబానీ ముకేశ్ అంబానీ కుమార్తె ఇషా అంబానీ వివాహం ఆనంద్ పీరామల్‌తో ఘనంగా జరిగింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2008}
{"id":"india-44576349","url":"https:\/\/www.bbc.com\/telugu\/india-44576349","title":"ఝార్ఖండ్: వీధి నాటకం ప్రదర్శిస్తున్న కార్యకర్తల కిడ్నాప్, అత్యాచారం","summary":"ఝార్ఖండ్‌లో మహిళల అక్రమ రవాణాకు వ్యతిరేకంగా ఒక వీధి నాటకాన్ని ప్రదర్శిస్తున్న ఐదుగురు కార్యకర్తలను అపహరించిన కొందరు వ్యక్తులు, వారిపై అత్యాచారం చేశారు.","text":"ఈ మహిళా కార్యకర్తలు ఒక స్వచ్ఛంద సంస్థ తరపున ఖుంటి జిల్లాలో మానవ అక్రమరవాణాకు వ్యతిరేకంగా అవగాహన కల్పిస్తూ ప్రచారం చేస్తున్నారు. ఈ కేసులో ఇప్పటివరకు ఇంకా ఎవరినీ అరెస్ట్ చేయలేదని పోలీసులు తెలిపారు. ''వీధి నాటకం ప్రదర్శించిన అనంతరం స్థానిక పాఠశాలకు వెళుతుండగా, కొంత మంది వ్యక్తులు వాళ్లను చుట్టుముట్టారు. ఆ తర్వాత వాళ్లను తుపాకులతో బెదిరించి, అడవిలోకి తీసుకెళ్లి అత్యాచారానికి పాల్పడ్డారు'' అని సీనియర్ పోలీసు అధికారి ఏవీ హోమ్‌కర్ బీబీసీకి తెలిపారు. ఈ కేసు విచారణ కోసం మూడు ప్రత్యేక బృందాలను ఏర్పాటు చేసినట్లు ఆయన వెల్లడించారు. ప్రస్తుతం బాధితులు పోలీసుల రక్షణలో ఉన్నారు. తమ ప్రాంతంలోకి బయటి వ్యక్తులు ప్రవేశించడం ఇష్టం లేని ఒక బృందంలోని వ్యక్తులే ఈ అత్యాచారానికి పాల్పడి ఉంటారని అధికారులు అనుమానిస్తున్నారు. ఈ అనుమానిత బృందానికి జిల్లాలోని గిరిజనుల మద్దతు ఉంది. తమ ప్రాంతంలోకి బయటి వారెవ్వరూ ప్రవేశించవద్దని హెచ్చరిస్తూ ఇటీవల అక్కడ పోస్టర్‌లు కూడా వెలిశాయి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2016}
{"id":"india-45827491","url":"https:\/\/www.bbc.com\/telugu\/india-45827491","title":"గంగా ప్రక్షాళన కోసం దీక్ష చేస్తూ ప్రొ. జీడీ అగర్వాల్ కన్నుమూత","summary":"గంగానదిని ప్రక్షాళన చేయాలని డిమాండ్ చేస్తూ జూన్ 22 నుంచి నిరాహార దీక్ష చేస్తున్న ప్రొఫెసర్ జీడీ అగర్వాల్ కార్డియాక్ అరెస్ట్ కారణంగా కన్నుమూశారు. ఆయన వయసు 86 సంవత్సరాలు.","text":"గంగను ప్రక్షాళన చేసి, నది పవిత్రతను కాపాడాలంటూ ఆయన చేస్తున్న సత్యాగ్రహాన్ని ఎవరూ పట్టించుకోవడం లేదంటూ రెండు రోజుల క్రితం నీరు తీసుకోవడానికి సైతం అగర్వాల్ నిరాకరించారు. గంగ ఉపనదుల ప్రాంతాల్లో హైడ్రోఎలక్ట్రిక్ ప్రాజెక్టుల నిర్మాణాన్ని నిలిపివేయాలని ఆయన డిమాండ్ చేశారు. నదికి పునర్‌వైభవం తీసుకురావాలంటే గంగా పరిరక్షణ, నిర్వహణ చట్టాన్ని అమలుచేయాలని సూచించారు. కాన్పూర్ ఐఐటీలో అధ్యాపకుడిగా పనిచేసిన అగర్వాల్ తర్వాత కాలంలో కేంద్ర కాలుష్య నియంత్రణ మండలిలో మెంబర్ సెక్రటరీగా కూడా సేవలందించారు. పారిశ్రామిక, పట్టణ కాలుష్యానికి కారణమవుతున్నవారిపై ఆ సమయంలో కఠిన చర్యలు చేపట్టాలంటూ ఆదేశించారు. నదులు సహజసిద్ధంగా, కాలుష్యరహితంగా ప్రవహించాలని, అప్పుడే సమాజం బాగుంటుందని ఆయన చెప్పేవారు. హిమాలయాల్లోని గంగోత్రిలో పుట్టిన గంగ... బంగాళాఖాతంలో కలిసేలోపు తీవ్రంగా కలుషితమవుతోందని, దీనికి కారణమైనవారిలో ఏ ఒక్కరిపైనా ఎవరూ ఎలాంటి చర్యా తీసుకోవడం లేదని అగర్వాల్ తరచూ ఆవేదన చెందేవారు. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2020}
{"id":"india-43364737","url":"https:\/\/www.bbc.com\/telugu\/india-43364737","title":"దండి మార్చ్: గాంధీతో కలిసి నడిచిన తెలుగు వ్యక్తి ఎవరు?","summary":"ఉప్పు తయారీపై బ్రిటిష్ ప్రభుత్వం పన్ను విధించడాన్ని నిరసిస్తూ ఇదే రోజున అంటే 1930 మార్చి 12న మహాత్మా గాంధీ 'దండి మార్చ్‌'కు పిలుపు నిచ్చారు. ఈ ఉద్యమం జరిగి 88 ఏళ్లు.","text":"భారత స్వాతంత్ర ఉద్యమంలో దండి మార్చ్‌ కీలక ఘట్టం. గుజరాత్‌లోని సబర్మతీ ఆశ్రమం నుంచి దండి వరకు ర్యాలీగా వెళ్లి బ్రిటిష్ శాసనాలను ఉల్లంఘిస్తూ ఉప్పు తయారు చేయడమే ఈ ఉద్యమం ఉద్దేశం. అందుకే దీన్ని శాసనోల్లంఘన ఉద్యమంగానూ పిలుస్తారు. గాంధీ పిలుపు మేరకు దేశమంతా వివిధ ప్రాంతాల్లో ఉద్యమకారులు ఉప్పు సత్యాగ్రహం నిర్వహించారు. మరి ఈ ఉద్యమంలో తెలుగువారి పాత్ర ఏమిటి..? తెలుగు నాట ఈ ఉద్యమం ఎలాంటి ప్రభావం చూపించిందో తెలుసుకుందాం. దండి మార్చ్‌లో మహాత్ముడితో పాటు 78 మంది అనుచరులు పాల్గొన్నారు. http:\/\/www.gandhiashramsevagram.org ప్రకారం ఆంధ్ర ప్రాంతం నుంచి దండి మార్చిలో గాంధీతో పాటు నడిచిన ఏకైక తెలుగు వ్యక్తి ఎర్నేని సుబ్రమణ్యం. తర్వాత కాలంలో ఆయన గాంధీ సిద్ధాంతాలతో కొమరవోలులో ఒక ఆశ్రమాన్ని స్థాపించారు. నెల్లూరులో ఉప్పు సత్యాగ్రహం నిర్వహించిన దండు నారాయణరాజును నాటి ప్రభుత్వం అరెస్టు చేసి జైల్లో పెట్టడంతో ఆయన అక్కడే మరణించారు. మీరు చూడని ఇందిరాగాంధీ ఫొటోలు! త్రిపురనేని రామస్వామి టంగుటూరి ప్రకాశం పంతులు ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2025}
{"id":"international-41855100","url":"https:\/\/www.bbc.com\/telugu\/international-41855100","title":"అమెరికా అధ్యక్షుడు ట్రంప్ ట్విటర్ ఖాతా మాయం","summary":"అమెరికా అధ్యక్షుడు డొనాల్డ్ ట్రంప్ ట్విటర్ ఖాతా గురువారం అకస్మాత్తుగా మాయమైపోయింది. అయితే, కొద్ది నిమిషాల్లోనే మళ్లీ ఆయన ఖాతాను పునరుద్ధరించినట్లు ట్విటర్ వెల్లడించింది.","text":"కొద్దిసమయం పాటు ట్రంప్ ట్విటర్ అకౌంట్ పనిచేయడం మానేసింది. ట్విటర్ కస్టమర్ సపోర్ట్ కేంద్రం ఉద్యోగి ఒకరు ట్రంప్ ఖాతాను డీయాక్టివేట్ చేశారని ట్విటర్ వెల్లడించింది. ఈ పనిచేసిన ఉద్యోగికి సంస్థలో అదే చివరి రోజని, ఆ రోజున ఇలా ఎందుకు చేశారో దీనిపై విచారణ జరుపుతున్నామని తెలిపింది. కాగా మొత్తం 11 నిమిషాల పాటు ఈ అకౌంట్ డీయాక్టివేట్ అయినట్లు గుర్తించారు. @realdonaldtrump పేరిట ఉన్న ఈ అకౌంట్ రద్దయిన సమయంలో ''క్షమించండి. ఈ పేజీ లేదు'' అన్న సందేశం మాత్రమే కనిపించింది. 2009లో ట్విటర్ ఖాతా తెరిచిన ట్రంప్ సోషల్ మీడియాలో బాగా యాక్టివ్‌గా ఉంటారు. ట్విటర్‌లో నిత్యం చురుగ్గా ఉండే ట్రంప్‌కు 4.17 కోట్ల మంది ఫాలోవర్లు ఉన్నారు. అకౌంట్ మళ్లీ యాక్టివేట్ కాగానే ట్రంప్ తన ట్వీట్లు మొదలుపెట్టారు. అయితే, అకౌంట్ డీయాక్టివేషన్‌పై మాత్రం ఆయనేమీ స్పందించలేదు. పన్నులను తగ్గించే ప్రణాళికలపై ట్వీట్ చేశారు. మరోవైపు అమెరికా అధ్యక్షుడి అధికారిక ట్విటర్ అకౌంట్ @POTUSపై ఎలాంటి ప్రభావమూ పడలేదు. ఇది ఎప్పటిలానే మనుగడలో ఉంది. మా ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":2031}
{"id":"india-53093476","url":"https:\/\/www.bbc.com\/telugu\/india-53093476","title":"'కల్నల్ సంతోష్ బాబు అమర్ రహే' నినాదాలతో మార్మోగిన సూర్యాపేట","summary":"భారత-చైనా సైన్యం మధ్య జరిగిన ఘర్షణల్లో మృతిచెందిన తెలంగాణ వాసి కల్నల్ సంతోష్ బాబు పార్థివ దేహానికి సూర్యాపేట జిల్లాలో సైనిక లాంఛనాలతో అంత్యక్రియలు జరిగాయి.","text":"స్వగ్రామం కేసారంలోని వ్యవసాయ క్షేత్రంలో జరిగిన అంత్యక్రియలకు పలువురు ప్రముఖులు హాజరయ్యారు. కల్నల్‌ సంతోష్‌బాబు పార్థివదేహానికి నివాళులర్పించారు. సంతోష్‌ అంతిమయాత్రలో పాల్గొనేందుకు ప్రజలు భారీగా తరలివచ్చారు. 'సంతోష్‌ బాబు అమర్‌ రహే' అంటూ నివాదాలు చేశారు. సంతోష్ బాబు అంతిమయాత్ర సమయంలో స్థానికులు భవనాల పైనుంచి పూలు చల్లుతూ నివాళులు అర్పించారు. అంతిమయాత్రలో జనం భారీగా పాల్గొన్నప్పటికీ, కరోనా వల్ల అంత్యక్రియలకు కొందరినే అనుమతించారు. సంతోష్ పార్థివదేహాన్ని16 బిహార్ ఆర్మీ రెజిమెంట్ అధికారులు చితివరకూ తీసుకువచ్చారు. అనంతరం గాల్లోకి మూడుసార్లు తుపాకీ పేల్చి గన్ సెల్యూట్ సమర్పించారు. తర్వాత సంతోష్‌బాబు భార్య, పిల్లలు, బంధువులు, అంత్యక్రియలకు హాజరైనవారందరూ పార్థివదేహానికి సెల్యూట్ చేశారు. సంతోష్ బాబు చితికి ఆయన తండ్రి ఉపేందర్‌ నిప్పుపెట్టడంతో అంత్యక్రియలు ముగిశాయి. సంతోష్ బాబు మృతికి సంతాపంగా సూర్యాపేటలో వ్యాపారులు అందరూ స్వచ్ఛందంగా బంద్‌ పాటిస్తున్నారు. ఇవి కూడా చదవండి: (బీబీసీ తెలుగును ఫేస్‌బుక్ , ఇన్‌స్టాగ్రామ్‌ , ట్విటర్ ‌లో ఫాలో అవ్వండి. యూట్యూబ్‌ లో సబ్‌స్క్రైబ్ చేయండి.)","len":2040}
{"id":"international-41638187","url":"https:\/\/www.bbc.com\/telugu\/international-41638187","title":"రోహింజ్యా సంక్షోభంతో పర్యావరణానికి ముప్పు","summary":"దక్షిణాసియాలో అతిపెద్ద శరణార్థి సంక్షోభాల్లో రోహింజ్యా శరణార్థుల సంక్షోభం ఒకటి. బంగ్లాదేశ్‌లో ఈ సంక్షోభం పర్యావరణానికి ముప్పు కలిగిస్తుందనే ఆందోళన వ్యక్తమవుతోంది.","text":"రోహింజ్యా సంక్షోభంతో పర్యావరణానికి ముప్పు ఇటీవల దాదాపు నెల వ్యవధిలో నాలుగున్నర లక్షల మందికి పైగా రోహింజ్యా ముస్లింలు ప్రాణాలు అరచేత పట్టుకొని ఆశ్రయం కోసం మయన్మార్ నుంచి బంగ్లాదేశ్‌లోకి ప్రవేశించారు. వీరి కోసం ఐక్యరాజ్యసమితి, వివిధ అంతర్జాతీయ సంస్థలు, బంగ్లాదేశ్ ప్రభుత్వం సహాయ చర్యలు చేపడుతున్నాయి. రోహింజ్యా శరణార్థులు అయితే శరణార్థులు తమ ఆవాసం కోసం అడవులను నరికివేస్తుండటం లాంటి పరిణామాలతో పర్యావరణానికి ముప్పు ఏర్పడుతోందని అధికార యంత్రాంగంతోపాటు స్థానిక ప్రజలు ఆందోళన చెందుతున్నారు. సరిహద్దుల్లోని కాక్స్ బజార్ ప్రాంతంలో భారీ సంఖ్యలో శరణార్థులు ఉన్నారు. స్వదేశ్, జల్పతయిలి, బలుచాలి, హకీంపడా, పుతీబునియా తదితర ప్రాంతాల్లో శిబిరాలు ఏర్పాటయ్యాయి. కాక్స్ బజార్‌లో శరణార్థులు ఉంటున్న ఓ ప్రాంతం పెద్ద సంఖ్యలో శరణార్థులు వచ్చినప్పడు పర్యావరణంపై ప్రతికూల ప్రభావం ఉంటుందని బంగ్లాదేశ్ న్యాయశాఖ మంత్రి అనీసుల్ హఖ్ చెప్పారు. అయితే అన్నింటికన్నా మానవతావాదమే ముఖ్యమని ఆయన ఢాకాలో వ్యాఖ్యానించారు. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2057}
{"id":"international-43596409","url":"https:\/\/www.bbc.com\/telugu\/international-43596409","title":"గ్రేస్ ముగాబే పొలంలో బంగారం తవ్వేస్తున్నారు!","summary":"జింబాబ్వే మాజీ అధ్యక్షుడు ముగాబే భార్య గ్రేస్ ముగాబే పొలాల్లో అక్రమంగా కొందరు కూలీలు చొరబడ్డారు.","text":"గ్రేస్ ముగాబే నిమ్మ చెట్లను వేళ్లతో సహా పెకళించేస్తున్నారు. పొలంలో ఎక్కడ పడితే అక్కడ భారీ గుంతలు తవ్వుతున్నారు. ఇవీ స్థానిక మీడియాలో వచ్చిన కథనాలు. మరి వారు ఎందుకలా చేస్తున్నారంటే.. ఆ పొలంలో బంగారం ఉందట. అవునండీ.. బంగారమే. ఈ పొలంలో బంగారు ముడి ఖనిజం ఉందని ఈ కూలీలు అక్రమంగా తవ్వేస్తున్నారట. తవ్విన ఖనిజాన్ని లారీల్లో తరలిస్తున్నారని స్థానిక మీడియా కథనాలు పేర్కొన్నాయి. వారిని అడ్డుకోలేక.. గ్రేస్ స్థానిక పోలీసులకు ఫిర్యాదు చేశారని తెలిపాయి. భర్త అధికారంలో ఉన్నపుడు అంటే 2015లో గ్రేస్.. మజోవె లోని ఈ పొలం వద్ద ఉన్న గ్రామీణులను బలవంతంగా అక్కడి నుంచి తరలించారు. గ్రేస్ తాజాగా పొలం వద్దకు రాగా.. అక్కడ 400 మంది బంగారం కోసం తవ్వకాలు జరుపుతున్నట్లు గుర్తించారు. ఆమె వారిని అడ్డుకొనే ప్రయత్నం చేసినా.. అది సఫలం కాలేదు. ‘‘మీకు ఇప్పుడు మమ్మల్ని ఇక్కడి నుంచి తొలగించడానికి అధికారం లేదు. అందువల్ల ఇక్కడ మాకు నచ్చిన పని మేం చేస్తాం..’’ అని కార్మికులు గ్రేస్ పై తిరగబడ్డారు. గ్రేస్‌కు సంబంధించిన కొన్ని వివరాలు ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":2061}
{"id":"india-50709934","url":"https:\/\/www.bbc.com\/telugu\/india-50709934","title":"హైదరాబాద్ 'ఎన్‌కౌంటర్‌' మృతదేహాలను శుక్రవారం వరకు భద్రపరచండి: తెలంగాణ హైకోర్టు","summary":"హైదరాబాద్ శివార్లలో వెటర్నరీ డాక్టర్‌పై అత్యాచారం, హత్య చేసిన నిందితుల ఎన్‌కౌంటర్‌పై విచారణను తెలంగాణ హైకోర్టు గురువారానికి వాయిదా వేసింది.","text":"నిందితుల మృతదేహాలను శుక్రవారం వరకు గాంధీ ఆస్పత్రిలో భద్రపరచాలని ఆదేశించింది. పోస్ట్ of Twitter ముగిసింది, 1 బుధవారం సుప్రీంకోర్టులో విచారణ ఉన్నందున హైకోర్టు తదుపరి విచారణను గురువారానికి వాయిదా వేసింది. మృతదేహాలను గాంధీ ఆస్పత్రికి తరలించాలని ప్రభుత్వాన్ని ఆదేశించింది. ఈ కేసులో విచారణకు సీనియర్ అడ్వొకేట్ ప్రకాశ్ రెడ్డిని అమికస్ క్యూరీ (మధ్యవర్తి)గా హైకోర్టు నియమించింది. మరోవైపు, 'దిశ' కేసులో నిందితుల ఎన్‌కౌంటర్‌లో పాల్గొన్న పోలీసు సిబ్బందిపై చర్యలు తీసుకోవాలని, ఈ కేసును రిజిస్టర్ చేసి, ఎఫ్‌ఐఆర్ నమోదు చేయాలని, విచారణ జరపాలని సుప్రీం కోర్టులో ఒక పిటిషన్ దాఖలైంది. ఈ పిటిషన్‌పై విచారణ జరిపేందుకు సుప్రీం కోర్టు అంగీకరించిందని రిపోర్టర్ సుచిత్ర మొహంతీ తెలిపారు. ‘‘ఈనెల 11వ తేదీ బుధవారం ఈ పిటిషన్‌పై దృష్టిసారిస్తాం’’ అని ప్రధాన న్యాయమూర్తి జస్టిస్ ఎస్ఏ బాబ్డే అన్నారని వివరించారు. ఈ పిటిషన్‌ను త్వరితగతిన విచారణకు స్వీకరించాలని న్యాయవాదులు జీఎస్ మణి, ప్రదీప్ కుమార్ యాదవ్‌లు విజ్ఞప్తి చేశారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2067}
{"id":"india-42809968","url":"https:\/\/www.bbc.com\/telugu\/india-42809968","title":"రోబో చేతి మద్యం తాగాలంటే ఆ బార్‌కు వెళ్లాల్సిందే","summary":"సాయంత్రం వేళ తెగ సందడిగా ఉంది ఆ బార్. టేబుళ్లన్నీ కస్టమర్లతో నిండిపోయాయి. ఎవరు ఏం ఆర్డర్ చేసినా బార్‌టెండర్లు చకచకా తెచ్చి అందిస్తున్నారు.","text":"తాజాగా రోబోలు బార్ టెండర్ అవతారం కూడా ఎత్తాయి కాక్‌టైల్ ఆర్డర్ చేసినా క్షణాల్లో వచ్చి వాలుతోంది. ఇంత వేగం ఎలా సాధ్యం? దీనికి కారణం.. రెండు రోబోలు. అవును.. ఆ బార్‌లో రెండు రోబోలు కస్టమర్లకు కోరుకున్న మద్యం తెచ్చి అందిస్తాయి. అక్కడ అవే ప్రధాన బార్‌టెండర్లు. రెండు రోబోలు అక్కడ మీ ఆర్డర్లను రోబోలే తీసుకుంటాయ్. వోడ్కా, విస్కీ వంటివి మాత్రమే కాదు క్లాసిక్ మార్టిని, పవర్‌ఫుల్ టకీలా వంటి కాక్‌టెయిల్స్‌ను కూడా మీ ముందుంచుతాయ్. లాస్ వేగాస్‌లోని \"ద టిప్సీ రోబో\"‌ బార్‌లో అడుగు పెడితే ఈ దృశ్యాలు కనిపిస్తాయి. అక్కడ రెండు రోబోలు క్షణం తీరిక లేకుండా ఈ పనిలో నిమగ్నమై ఉంటాయి. గంటకు 120 డ్రింక్స్ కస్టమర్లు కంప్యూటర్ ద్వారా ఆర్డర్ చేస్తే సరి. క్షణాల్లో కావాల్సిన డ్రింక్‌ను అందిస్తాయి ఇవి. ఈ రోబోలు గంటకు 120 డ్రింక్స్ తయారు చేస్తాయని, కేవలం 60-90 సెకన్లలో ఒక కాక్‌టెయిల్‌ను మీ ముందు ఉంచుతాయని సంస్థ చెబుతోంది. నిన్న హోటళ్లో సర్వర్లు.. నేడు బార్లలో టెండర్లు.. రేపు రోబోలు ఇంకేం పనులు చేస్తాయో చూడాలి మరి! ఇవి కూడా చదండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2071}
{"id":"international-47136039","url":"https:\/\/www.bbc.com\/telugu\/international-47136039","title":"టూత్ పేస్ట్ ఎక్కువైతే ఏమవుతుందో తెలుసా?","summary":"బ్రష్ చేయడానికి ఎంత టూత్ పేస్ట్ వాడాలి? ఎప్పుడైనా ఆలోచించారా?","text":"ఈ విషయం గురించి బహుశా ఎవరూ.. ఎప్పుడూ ఆలోచించి ఉండరు. కానీ, ఆలోచించాలి. పేస్ట్ మోతాదుకు మించి వాడితే పళ్ల ఆరోగ్యం పాడవుతుంది. ఈ విషయం 'సెంటర్ ఫర్ డిసీజ్ కంట్రోల్ మరియు ప్రివెన్షన్' జరిపిన అధ్యయనంలో తేలింది. అమెరికన్ డెంటల్ అసోసియేషన్ కూడా ఇదే చెబుతోంది. 3 నుంచి 6 ఏళ్ల వయసు పిల్లలు బ్రష్ చేయడానికి బఠాణీ గింజ పరిమాణానికి మించి పేస్ట్ వాడకూడదని నిపుణులు సూచిస్తున్నారు. వీడియో: టూత్ పేస్ట్ ఎంత వాడాలి? సాధారణంగా తల్లిదండ్రులు పిల్లల బ్రష్‌లపై ఎక్కువ పేస్ట్ వేస్తుంటారు. కానీ, దానివల్ల చాలా దుష్పరిణామాలుంటాయి. పిల్లల్లో కొత్తగా పళ్లు వచ్చే సమయంలో అది డెంటల్ ఫ్లోరోసిస్‌కు దారి తీసే ప్రమాదముంది. దీంతో పిల్లల పళ్ల రంగు మారిపోతుంది. దీనికి చికిత్స తీసుకోకపోతే పళ్లు పుచ్చిపోతాయి. ఎందుకంటే, టూత్ పేస్టుల్లో ఫ్లోరైడ్ ఉంటుంది. దాన్ని తగినంత మోతాదులో తీసుకుంటే పళ్లను కాపాడుతుంది. పరిమితి కంటే ఎక్కువైతే హాని చేస్తుంది. అందుకే, ఇకనుంచి మీ పిల్లలే కాదు, మీరు కూడా పేస్ట్ ఎంత కావాలో అంతే వేసుకోండి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":2078}
{"id":"international-45696578","url":"https:\/\/www.bbc.com\/telugu\/international-45696578","title":"హెచ్ఐవీ.. ఎయిడ్స్: చైనాలో 14 శాతం పెరిగిన కొత్త కేసులు","summary":"హెచ్ఐవీ\/ఎయిడ్స్ ఉన్న రోగుల సంఖ్య 14 శాతం పెరిగిందని చైనా తెలిపింది.","text":"దేశంలో మొత్తం 8.2 లక్షల మంది హెచ్ఐవీ\/ఎయిడ్స్ బారిన పడిన వారున్నారని చైనా ఆరోగ్య శాఖ అధికారులు ఒక సమావేశంలో తెలిపారు. 2018 రెండో త్రైమాసికంలోనే 40 వేల కొత్త కేసులు నమోదైనట్లు వారు వెల్లడించారు. వీటిలో ఎక్కువ శాతం కేసులో లైంగిక కార్యకలాపాల వల్లే సంక్రమించాయి. ఇది గత ధోరణికి భిన్నమైనది. చైనాలో ఇప్పటివరకు హెచ్ఐవీ\/ఎయిడ్స్ ఎక్కువగా రక్త మార్పిడి వల్లే సంక్రమించేది. అయితే ఇటీవలి కాలంలో అలాంటి కేసులు దాదాపు సున్నాకు పడిపోయాయని ఆరోగ్య శాఖ అధికారులు వెల్లడించారు. ముఖ్యంగా, ఎల్జీబీటీ వర్గాలలో లైంగిక కార్యకలాపాల కారణంగా హెచ్ఐవీ\/ఎయిడ్స్ పెరుగుతున్నట్లు గుర్తించారు. చైనాలో 1997లో హోమోసెక్సువాలిటీని నేరాల జాబితా నుంచి తొలగించినా, ఎల్జీబీటీల పట్ల సమాజంలో ఇప్పటికీ చిన్న చూపు ఉంది. ఇతర పురుషులతో లైంగిక కార్యకలాపాల్లో పాల్గొనే పురుషుల్లో 70-90 శాతం తిరిగి మహిళలను వివాహం చేసుకుంటున్నారు. ఇలాంటి సంబంధాలలో లైంగికపరంగా సరైన రక్షణ తీసుకోకపోవడంతో హెచ్ఐవీ\/ఎయిడ్స్ ఒకరి నుంచి ఒకరికి వ్యాపిస్తున్నట్లు తెలుస్తోంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2091}
{"id":"india-47106499","url":"https:\/\/www.bbc.com\/telugu\/india-47106499","title":"చెన్నై: పులిపిల్లను బ్యాగులో పెట్టుకుని విమాన ప్రయాణం... ప్రయాణికుడి అరెస్ట్","summary":"లగేజ్‌ బ్యాగ్‌లో సాధారణంగా ఏముంటుంది? మీకు తెలిసేవుంటుంది.. కానీ శనివారం చెన్నై విమానాశ్రయంలో దిగిన ఓ ప్రయాణికుడి బ్యాగులో ఓ పులి పిల్ల కనిపించింది.","text":"బ్యాంకాక్ నుంచి చెన్నై విమానాశ్రయంలో దిగిన ఓ ప్రయాణికుడి లగేజ్‌లో ఏవో వింత అరుపులు వినిపించడంతో కస్టమ్స్ ఆఫీసర్లు ఆయన్ను తనిఖీ చేశారు. ప్రయాణికుడి వద్ద ఉన్న ఓ ప్లాస్టిక్ బాస్కెట్‌ నుంచి శబ్దాలు వస్తున్నట్లు అధికారులు గుర్తించారు. ఆ బాస్కెట్‌ను తెరవగా, అందులో ఓ బుల్లి పులి పిల్ల కనిపించింది. నెల రోజుల వయసు, ఒక కేజీ బరువు ఉన్న ఆ పులి పిల్ల భయంతో వణికిపోతూ, చాలా బలహీనంగా కనిపించింది. సదరు ప్రయాణికుడికి అంతర్జాతీయ స్మగ్లింగ్ ముఠాతో ఏవైనా సంబంధాలు ఉన్నాయా.. అన్న కోణంలో దర్యాప్తు చేస్తున్నట్లు అధికారులు ఏఎఫ్‌పీ వార్తాసంస్థకు తెలిపారు. 45 సంవత్సరాల ప్రయాణికుడి పేరును అధికారులు వెల్లడించలేదు. కానీ అధికారుల ప్రశ్నలకు ప్రయాణికుడు పొంతనలేని సమాధానాలు ఇచ్చారు. భయంతో వణికిపోతున్న ఆ పులి పిల్లకు అధికారులు పాలు తాగిస్తున్న వీడియోను కొందరు సోషల్ మీడియాలో పోస్ట్ చేశారు. ఈ పులి పిల్లను చెన్నైలోని అరైంగర్ అన్నా జూలాజికల్ పార్క్‌కు తరలించి, దానికి చికిత్స చేస్తామని అధికారులు ఎన్డీటీవీతో అన్నారు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":2091}
{"id":"india-45241238","url":"https:\/\/www.bbc.com\/telugu\/india-45241238","title":"ఆసియా క్రీడలు: భారత్‌కు తొలి స్వర్ణం","summary":"జకార్తాలో జరుగుతున్న ఆసియా క్రీడల్లో భారత్ తొలి స్వర్ణ పతకాన్ని సాధించింది. రెజ్లింగ్‌లో భజరంగ్ పునియా బంగారు పతకం సాధించారు.","text":"65 కిలోల విభాగంలో పునియా జపాన్‌కు చెందిన దైచీ తకటానిని 11 -8 తేడాతో ఓడించారు. ఇంతకు ముందు సెమీ ఫైనల్లో పునియా ఉజ్బెకిస్తాన్ క్రీడాకారునిపై గెలిచారు. తుది పోరులో పునియా మొదట ఆరు పాయింట్లు సాధించగా దైచీ సున్నా పాయింట్లతో ఉన్నారు. తర్వాత కాసేపటికే దైచీ పుంజుకుని స్కోరును 6-6తో సమం చేశారు. తర్వాత పునియా విజృంభించడంతో దైచీ 8 పాయింట్లకే పరిమితం అయ్యాడు. పునియా 11 పాయింట్లు సాధించాడు. పునియా ఎవరు? 24 ఏళ్ల పునియా హరియాణకు చెందిన కుస్తీ క్రీడాకారుడు. ఇతను 2014లో జరిగిన ఆసియా క్రీడల్లో 61 కేజీల విభాగంలో కాంస్య పతకం సాధించాడు. తర్వాత ఇతను 65 విభాగంలో పోటీలకు దిగారు. ఈ ఏడాది గోల్డ్ కోస్ట్‌లో జరిగిన కామన్వెల్త్ క్రీడల్లోనూ ఇతను 65 కిలోల విభాగంలో బంగారు పతకం సాధించాడు. ఇతను ఏడేళ్ల వయసులోనే రెజ్లింగ్ ఆడటం ప్రారంభించాడు. ఇతనికి భారత ప్రభుత్వం అర్జున అవార్డు కూడా ఇచ్చింది. ఆసియా క్రీడల్లో మొదటి రోజే భారత్ పతకాల బోణీ కొట్టింది. 10 మీటర్ల ఎయిర్ రైఫిల్ మిక్స్డ్ టీం ఈవెంట్‌లో అపూర్వీ చండేలా, రవికుమార్ కలిసి కాంస్య పతకం సాధించారు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2099}
{"id":"international-44352248","url":"https:\/\/www.bbc.com\/telugu\/international-44352248","title":"సూప్‌లో పడి మరిగిపోకుండా తప్పించుకోవడానికి ఈ క్రేఫిష్ ఏం చేసిందో చూడండి","summary":"ఎండ్రకాయలు, తేళ్లు వంటి ప్రాణులు తమ కొండీల సాయంతో పోరాడుతాయి, వేటాడుతాయి. చైనాలోని ఒక క్రేఫిష్ మాత్రం కొండీల సాయంతో తన ప్రాణాలు కాపాడుకుంది. ఆ క్రమంలో అది తన రెండు కొండీల్లో ఒకదాన్ని వదిలించేసుకుంది కూడా!","text":"కంటెంట్ అందుబాటులో లేదు పోస్ట్ of Facebook ముగిసింది, 1 సోషల్ మీడియాలో వైరల్ అయిన ఈ వీడియోను నెటిజన్లు ఇప్పటికి పదిహేను లక్షల సార్లకు మించి చూశారు. జూక్ అనే వ్యక్తి ఈ వీడియోను 'వీబో'లో పోస్ట్ చేశారు. చైనాలోని ఒక రెస్టారెంట్లో.. సూప్ మరిగిపోతోంది. ఒక క్రేఫిష్ ఆ మరుగుతున్న సూప్‌లో పడిపోయింది. కొన్ని క్షణాల్లో సూప్‌ వేడికి ఆ క్రేఫిష్ బలయ్యేదే.. కానీ అది ఆ పాత్ర నుంచి బయటపడ్డానికి అష్టకష్టాలు పడింది. తప్పించుకునే ప్రయత్నంలో దాని ఎడమ కొండీ సూప్‌‌లో చిక్కుకుపోయింది. బయటపడటం కష్టమైంది. అలా అని అక్కడే ఉంటే ప్రాణాలకే ప్రమాదం. ఇక చేసేది లేక, తన ఒక కొండీని కత్తిరించేసుకుని బతుకుజీవుడా.. అంటూ బయటపడింది. వీడియో చూసిన వాళ్లు ఈ క్రేఫిష్‌కు ఫిదా అయిపోయారు. దాన్ని చంపొద్దని, దానికి స్వేచ్ఛ ఇవ్వాలని కామెంట్ బాక్స్‌లో కోరినట్లు తైవాన్ న్యూస్ వెబ్‌సైట్ తెలిపింది. ''ఆ క్రేఫిష్‌ను చంపలేదు. దాన్ని నేనే పెంచుకుంటున్నాను. అది నా పెంపుడు జీవి'' అని జూక్ రిప్లై ఇచ్చారు. చైనాలో రోజురోజుకీ క్రేఫిష్ వంటలకు గిరాకీ పెరుగుతోంది. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2101}
{"id":"india-49689748","url":"https:\/\/www.bbc.com\/telugu\/india-49689748","title":"అమరావతిపై నిపుణుల కమిటీ.. రాజధాని, రాష్ట్రాభివృద్ధిపై సమీక్ష చేయాలని ఆదేశించిన ఏపీ ప్రభుత్వం","summary":"అమరావతి నగర నిర్మాణంపై త్వరితగతిన సమీక్ష జరిపేందుకు ఆంధ్రప్రదేశ్ ప్రభుత్వం ఒక నిపుణుల కమిటీని నియమించింది.","text":"ఇప్పటి వరకు రచించిన.. అమరావతి నగరాభివృద్ధి ప్రణాళికలు, రాజధాని నగరంతో సహా రాష్ట్ర సమగ్రాభివృద్ధి వ్యూహాలపై ఈ సమీక్ష జరుగుతుందని రాష్ట్ర మున్సిపల్, పట్టణాభివృద్ధి శాఖ శుక్రవారం విడుదల చేసిన జీఓ 585లో పేర్కొంది. ఈ కమిటీలో సభ్యులు.. అయితే, ఈ కమిటీ పర్యావరణ సమస్యలు, ముంపు నిర్వహణకు సంబంధించిన నిపుణుడు ఒకరిని సభ్యుడిగా ఎంచుకోవచ్చునని ప్రభుత్వం తెలిపింది. అలాగే, ఈ నిపుణుల కమిటీకి ఐఏఎస్ రిటైర్డ్ అధికారి జీఎన్ రావు కన్వీనర్‌గా వ్యవహరిస్తారని తెలిపింది. కమిటీ ఆరు వారాల్లోపు ప్రభుత్వానికి నివేదిక ఇవ్వాలని సూచించింది. నామినేటెడ్ పదవుల్లో 50 శాతం రిజర్వేషన్లు నామినేటెడ్ పదవుల్లో 50 శాతం ఎస్సీ, ఎస్టీ, బీసీలకు ఇవ్వాలన్న సీఎం జగన్ నిర్ణయం మేరకు ఏపీ దేవాదాయ సంస్థల ట్రస్టు బోర్డు సభ్యుల నియామకాల నిబంధనలను సవరించారు.ఈమేరకు దేవాదాయశాఖ శుక్రవారం ఉత్తర్వులు జారీ చేసింది.ఈ 50 శాతం రిజర్వ్డ్ పదవుల్లో కూడా సగం వంతు మహిళలు ఉండాలని, మిగిలిన 50 శాతం రిజర్వు కాని పదవుల్లో కూడా మహిళలకు ప్రాతినిధ్యం ఉండాలని ఈ ఉత్తర్వుల్లో పేర్కొన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2114}
{"id":"international-42169572","url":"https:\/\/www.bbc.com\/telugu\/international-42169572","title":"బీబీసీ లైబ్రరీ: ప్రపంచంలో మొట్టమొదటి సీడీ ప్లేయర్‌","summary":"మార్పు సహజం.. టెక్నాలజీ రంగంలో మార్పుది శరవేగం. నిన్నటి వస్తువు రేపటికి ఉండదు. రేడియో నుండి టేప్ రికార్డర్, అక్కడి నుండి సీడీ ప్లేయర్లు, అక్కడి నుండి మరో మార్పు..","text":"ఇలా ఎలక్ట్రానిక్ వస్తువులకు.. కనీసం ఒక ‘తరం’(జనరేషన్) ఆయుష్షు కూడా ఉండటం లేదు. అలాంటి ఎన్నో సాంకేతిక విప్లవాలలో కాంపాక్ట్ డిస్క్ ( సీడీ ), సీడీ ప్లేయర్ కూడా ఉన్నాయి. అప్పట్లో సీడీ ఓ అబ్బురం. గుండ్రంగా.. వెలుతుర్లో రెండు మూడు రంగుల్లో మెరుస్తూ.. ఓ వింత వస్తువుగా అందర్నీ ఆశ్చర్యపరిచింది. సీడీ ప్లేయర్లు.. గతంలోని రికార్డింగ్ విధానం కంటే మరింత నాణ్యమైన ఆడియోను అందించాయి. అలాంటి సీడీ ప్లేయర్ గురించి బీబీసీ 1982 లో ఓ రిపోర్ట్ అందించింది. ఆ రిపోర్ట్‌లోని 35 ఏళ్ల క్రితం నాటి సీడీ ప్లేయర్‌ను చూద్దామా.. సి.డి. ప్లేయర్ గురించి బీబీసీ 1982 లో ఓ రిపోర్ట్ అందించింది ప్రపంచంలో మొట్టమొదటి సి.డి. ప్లేయర్‌ 'సోనీ సి.డి.పి - 101'ను జపాన్‌లో విడుదల చేశారు. నిగనిగలాడే ఈ గుండ్రటి డిస్క్‌లు ఆ కాలానికి అత్యాధునిక సాంకేతిక పరిజ్ఞానం. ఆడియో సిగ్నల్స్‌ను కేంద్రీకృత లేజర్ బీమ్ ద్వారా 'ధ్వని' గా అనువదించారు. మొదటి సి.డి.ప్లేయర్ ధర 750 డాలర్లు పలికింది. అయితే.. 2000 సంవత్సరం ప్రారంభం నుండి వీటి స్థానంలో మరింత చిన్నవైన ఆడియో పరికరాలు అందుబాటులోకి వచ్చాయి. మరిన్ని కథనాల కోసం (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్లో ఫాలో అవ్వండి. యూట్యూబ్‌లోనూ సబ్‌స్క్రైబ్ చేయండి.)","len":2114}
{"id":"india-42630806","url":"https:\/\/www.bbc.com\/telugu\/india-42630806","title":"ఆస్ర్టేలియాలో మొదటి గే మ్యారేజ్","summary":"అర్ధరాత్రి దాటిందో లేదో, 'ఐ డూ' అని చెప్పేవారిలో ముందుంటూ... క్రెయిగ్, లూక్.. తమ పెళ్ళి వాగ్దానాలను ఇచ్చి పుచ్చుకున్నారు.","text":"ఆస్ట్రేలియాలో మొట్టమొదటి గే పెళ్లిళ్లు వీరు ఈ సంవత్సరం కామన్ వెల్త్ గేమ్స్ లో పాల్గొంటామని ఆశిస్తున్న ఆటగాళ్లు. ఇక్కడ ఏళ్ళ తరబడి జరిగిన చర్చల్లో అంగీకారం కుదరకపోయినా గతేడాది నిర్వహించిన ఓటింగ్ లో గే వివాహాలను చట్టబద్ధం చేశారు. డిసెంబర్ లో కొత్త చట్టాన్ని ఆమోదించాక, జంటలు, తమ పెళ్ళిళ్ళ కోసం 30 రోజుల అధికారిక నోటీస్ ఇవ్వడం మొదలుపెట్టారు. అంతకంటే ముందే పెళ్ళి చేసుకునేందుకు కూడా కొన్ని జంటలకు మినహాయింపు ఇచ్చారు. అయితే.. కైలీ, లీసాల జంటకు చట్టబద్ధంగా ఒక్కటయ్యేందుకు ఇప్పుడు అవకాశం దక్కింది. వారి కుమార్తె ఇస్లా పెళ్ళిలో సందడి చేసింది. అయితే వివాహానికి కొత్త నిర్వచనాలను అంగీకరించబోమని అనే వాళ్ళూ ఉన్నారు. మూడోవంతుకు పైగా ఓటర్లు చట్టంలో మార్పునకు అంగీకరించలేదు. జెండర్, సెక్స్ ఎడ్యుకేషన్ లపై స్కూళ్ళలో చేసే బోధనలో మార్పులు వస్తాయని కొన్ని మతపరమైన సంస్ధలు అంటున్నాయి. అయితే చట్టం దృష్టిలో సమానత్వం కోసం ఎన్నో ఏళ్ళుగా ఎదురు చూసిన జంటలు మాత్రం తమ పెళ్ళి రోజు నుంచి దృష్టి మళ్ళించడానికి ఏమాత్రం సిద్ధంగా లేరు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2123}
{"id":"international-46545307","url":"https:\/\/www.bbc.com\/telugu\/international-46545307","title":"జర్మనీ: రోడ్డుపై టన్ను చాక్లెట్ లీక్.. 108 చదరపు అడుగులు చాక్లెట్ మయమైన రోడ్డు","summary":"జర్మనీలో ఒక టన్ను చాక్లెట్ స్థానికంగా ఒక రోడ్డుపై రాకపోకల్ని నిలిపివేసిందని అధికారులు చెప్పారు.","text":"వాతావరణం బాగా చల్లగా ఉండటంతో రోడ్డుపై పడిన చాక్లెట్ వెంటనే గట్టిపడిపోయింది ఒక చాక్లెట్ ఫ్యాక్టరీ నుంచి ట్యాంకులో రవాణా అవుతున్న చాక్లెట్ పశ్చిమ జర్మనీలోని వెస్టొనెన్ పట్టణంలోని ఒక రోడ్డుపై సోమవారం సాయంత్రం లీకయ్యింది. రోడ్డుపై తారుతో లేయర్ వేసినట్లుగా చాక్లెట్ పరచుకుంది. వెంటనే అది గట్టిపడిపోయింది. దాదాపు 10 చదరపు మీటర్లు (108 చదరపు అడుగులు) మేర పరచుకున్న చాక్లెట్‌ను తొలగించేందుకు అగ్నిమాపక సిబ్బంది, స్థానిక సిబ్బంది కలసి గడ్డపారలు, వేడి నీళ్లు, వేడిగాలిని వెదజల్లే బ్లోయర్లను ఉపయోగించారు. గడ్డపారలు పట్టుకుని చాక్లెట్ తొలగిస్తున్న అగ్నిమాపక సిబ్బంది ఈ తియ్యని ఎమర్జెన్సీ కార్యక్రమంలో చాక్లెట్ ఫ్యాక్టరీ డ్రీమిస్టెర్ ఉద్యోగులు కూడా పాల్గొన్నారు. ‘‘ఇది గుండెలు పిండేసే సంఘటన. అయినప్పటికీ ఈ క్రిస్‌మస్‌కు చాక్లెట్ల కొరత ఉండకపోవచ్చు’’ అని అగ్నిమాపక శాఖ సిబ్బంది అన్నారు. బుధవారం నాటికల్లా తమ ఫ్యాక్టరీలో చాక్లెట్ తయారీ కార్యకలాపాలు సాధారణ స్థాయికి చేరుకుంటాయని డ్రీమిస్టెర్ స్థానిక మీడియాకు చెప్పింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2128}
{"id":"india-42291335","url":"https:\/\/www.bbc.com\/telugu\/india-42291335","title":"గుజరాత్ ఎన్నికలు: మొరాయించిన 111 ఈవీఎంలు","summary":"గుజరాత్‌లో మొదటి విడత ఎన్నికల ప్రక్రియ శనివారం ముగిసింది.","text":"సాయంత్రం 5 గంటల వరకు దాదాపు 68శాతం పోలింగ్ నమోదైందని అధికారులు తెలిపారు. పోలింగ్‌కి సంబంధించిన స్పష్టమైన గణాంకాలు తర్వాత వెల్లడిస్తామని వివరించారు. ఓటింగ్ మొదలవగానే.. సూరత్, కఛ్-సౌరాష్ట్ర జిల్లాల్లో ఈవీఎంలు పనిచేయలేదంటూ ఫిర్యాదులు వచ్చాయి. సురేంద్రనగర్‌లో 5 ఈవీఎంలు పనిచేయలేదని అధికారులు గుర్తించారు. దీంతో పోలింగ్ ప్రక్రియ మందగించింది. అదేసమయంలో సూరత్‌ జిల్లాలో కూడా 70 మిషన్లలో లోపాలున్నట్టు స్థానిక రిపోర్టర్ మనీష్ పావియా తెలిపారు. రాజ్‌కోట్‌లోని ఓ పోలింగ్ బూత్‌లో ఓటింగ్ ప్రక్రియను ఓ వ్యక్తి మొబైల్లో వీడియో తీస్తున్న ఘటన వెలుగు చూసింది. ఈ విషయంపై దర్యాప్తు చేయాలని జిల్లా ఎన్నికల అధికారి ఆదేశించారు. ఈవీఎం మిషన్లపై ఫిర్యాదులు రాగానే వాటి స్థానంలో కొత్త మిషన్లను అధికారులు ఏర్పాటు చేస్తున్నారు. దీంతో ఓటింగ్ ప్రక్రియ సజావుగానే కొనసాగుతోంది. మొదటి విడతలో భాగంగా 89 అసెంబ్లీ స్థానాలకు ఎన్నికలు జరుగుతున్నాయి. గుజరాత్ ముఖ్యమంత్రి రూపానీ, భారత క్రికెటర్ పుజారా మొదలైన వ్యక్తులు తమ ఓటు హక్కును వినియోగించుకున్నారు. మా ఇతర కథనాలు (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2134}
{"id":"india-45772835","url":"https:\/\/www.bbc.com\/telugu\/india-45772835","title":"ప్రపంచయుద్ధంలో మునిగిపోయిన చమురు ట్యాంకర్‌తో పెనుముప్పు","summary":"బాల్టిక్ సముద్ర గర్భంలో ఇప్పుడో పెను ముప్పు పొంచి ఉంది.","text":"రెండో ప్రపంచ యుద్ధం చివరి దశలో నాజీ జర్మన్ ట్యాంకర్‌ 'ద ఫ్రాంకెన్‌'ను రష్యా యుద్ధవిమానాలు పోలండ్ తీరంలో ముంచేశాయి. ఈ ట్యాంకర్ సముద్రం అడుగున 70 మీటర్ల లోతులో ఉంది. ట్యాంకర్‌లో సగం వరకు చమురు ఉంది. సుమారు 3 వేల టన్నుల చమురుతో వెళ్తున్న ఈ ట్యాంకర్ మునిగిపోయేటప్పుడు సగం మేర చమురు ఆహుతైపోయింది. ప్రస్తుతం ఇది తుప్పు పట్టడం వల్ల ట్యాంకర్ రెండుగా విరిగిపోతుందని పర్యావరణవేత్తలు ఆందోళన చెందుతున్నారు. ప్రపంచ యుద్ధంలో మునిగిపోయిన జర్మనీ చమురు ట్యాంకర్ నుంచి పొంచి ఉన్న పెను ముప్పు ప్రమాదం నివారణకు ప్రయత్నాలు ట్యాంకర్ హల్ భాగం దెబ్బతింటోందని తెలుస్తోంది. దీనిని శుభ్రపరిచి, ప్రమాదాన్నినివారించేందుకు ప్రయత్నాలు జరుగుతున్నాయి. లోగడ ఒక చిన్న నౌకలోంచి లీకేజీ జరిగి పర్యావరణంపరంగా తీవ్రమైన నష్టం వాటిల్లింది. ఫ్రాంకెన్‌ వల్ల అనుకోనిది జరిగితే అంతకంటే తీవ్రమైన పర్యావరణ విపత్తు సంభవిస్తుంది. సముద్రానికి, అందులోని ప్రాణులకు, బీచ్‌లకు, జనావాసాలకు పెద్ద సమస్యే తలెత్తుతుంది. పోర్చుగల్: సముద్ర గర్భంలో 400 ఏళ్లనాటి ఓడ శకలాలు ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2136}
{"id":"india-43528550","url":"https:\/\/www.bbc.com\/telugu\/india-43528550","title":"సాహా : 20 బంతుల్లో 102.. సన్ రైజర్స్ కుర్రాడి సంచలనం","summary":"భారత వికెట్ కీపర్ వృద్ధిమాన్ సాహా టీ20 చరిత్రలోనే అత్యంత వేగవంతమైన సెంచరీ కొట్టాడు.","text":"జేసీ ముఖర్జీ ట్రోఫీలో భాగంగా పశ్చిమ బెంగాల్లోని కాళీఘాట్‌లో జరుగుతున్న క్లబ్ మ్యాచ్‌లో ఇతను 20 బంతుల్లో 102 పరుగులు తీశాడు. మోహున్ భగన్ టీం తరపున ఆడిన ఇతను బీఎన్‌ఆర్ రిక్రియేషన్ క్లబ్‌పై ఈ పరుగులు చేశాడు. మొత్తం 14 సిక్స్‌లు, 4 ఫోర్లు కొట్టాడు. దీంతో ఈ టీం 7 ఓవర్లలో 151 పరుగుల లక్ష్యాన్ని ఛేదించింది. సాహా మొదటి 12 బంతుల్లో అర్ధ సెంచరీ పూర్తి చేసి.. తర్వాత 8 బంతుల్లోనే శతకాన్ని పూర్తి చేశాడు. మరోవైపు చివర్లో వరుసగా 9 సిక్సర్లు కొట్టాడు. 33 ఏళ్ల వయసున్న సాహా 2018 ఐపీఎల్‌లో సన్‌ రైజర్స్ హైదరాబాద్ తరఫున ఆడనున్నాడు. ఇతన్ని సన్ రైజర్స్ రూ. 5 కోట్లకు కొనుగోలు చేసింది. ఇప్పటి వరకు టీ20ల్లో అత్యంత వేగవంతమైన సెంచరీ రికార్డు వెస్టిండీస్ బ్యాట్స్‌మెన్ క్రిస్ గేల్ పేరిట ఉంది. గేల్ 2013 ఐపీఎల్లో 30 బంతుల్లో సెంచరీ కొట్టాడు. సాహా ఇప్పటి వరకు 32 టెస్ట్ మ్యాచ్‌లు ఆడాడు. ఏప్రిల్ 7 నుంచి ఐపీఎల్ మొదలుకానుంది. ఈ సందర్భంగా సాహా విలేకర్లతో మాట్లాడుతూ.. ‘‘ ఐపీఎల్‌లో బాగా ఆడేందుకు కొత్త షాట్లు ప్రయత్నించాను. అయితే ఇది రికార్డో కాదో నాకు తెలియదు.. ’’ అని వివరించాడు. ఇవి కూడా చూడండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2172}
{"id":"india-50535596","url":"https:\/\/www.bbc.com\/telugu\/india-50535596","title":"INDvsBAN: మొదటి డే\/నైట్ టెస్టులో భారత్‌ ఘన విజయం.. ఇవన్నీ రికార్డులే","summary":"పింక్‌ బాల్‌తో తాను ఆడిన మొదటి డే అండ్ నైట్ టెస్టు మ్యాచ్‌లో బంగ్లాదేశ్‌పై భారత జట్టు ఇన్నింగ్స్ 46 పరుగుల తేడాతో విజయం సాధించింది. అలాగే రెండు మ్యాచ్‌ల టెస్టు సిరీస్‌ను కూడా 2-0తో సొంతం చేసుకుంది.","text":"కోల్‌కతాలోని ఈడెన్ గార్డెన్స్ వేదికగా జరిగిన ఈ మ్యాచ్‌లో టాస్ గెలిచిన బంగ్లాదేశ్ బ్యాటింగ్ ఎంచుకుంది. ఆ జట్టు తొలి ఇన్నింగ్స్‌లో 106 పరుగులు చేసి ఆలౌట్ అయ్యింది. సమాధానంగా భారత జట్టు తొమ్మిది వికెట్లకు 347 పరుగులు చేసి ఇన్నింగ్స్ డిక్లేర్ చేసింది. రెండో ఇన్నింగ్స్‌లో బంగ్లాదేశ్ జట్టు 195 పరుగులకు ఆలౌట్ అయ్యింది. దీంతో ఇన్నింగ్స్ 46 పరుగుల తేడాతో భారత జట్టు గెలిచింది. పోస్ట్ of Twitter ముగిసింది, 1 బంగ్లాదేశ్ రెండు ఇన్నింగ్స్‌ల్లో కలిపి ఒకేఒక్క అర్థ సెంచరీ నమోదైంది. ముష్ఫికర్ రహీం రెండో ఇన్నింగ్స్‌లో 74 పరుగులు చేశాడు. భారత బౌలర్లలో.. ఇషాంత్ శర్మ తొలి ఇన్నింగ్స్‌లో 5 వికెట్లు, రెండో ఇన్నింగ్స్‌లో 4 వికెట్లు పడగొట్టాడు. ఉమేష్ యాదవ్ తొలి ఇన్నింగ్స్‌లో 3 వికెట్లు, రెండో ఇన్నింగ్స్‌లో 5 వికెట్లు పడగొట్టాడు. భారత బ్యాట్స్‌మెన్‌లో కెప్టెన్ విరాట్ కోహ్లీ సెంచరీ (136 పరుగులు) చేయగా, పుజారా (55 పరుగులు), రహానే (51 పరుగులు) అర్థ సెంచరీలు చేశారు. బంతితో రాణించిన ఇషాంత్ శర్మకు మ్యాన్ ఆఫ్ ది మ్యాచ్, మ్యాన్ ఆఫ్ ది సిరీస్ అవార్డులు లభించాయి. ఇవన్నీ విశేషాలే.. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2179}
{"id":"international-42262818","url":"https:\/\/www.bbc.com\/telugu\/international-42262818","title":"బీబీసీ లైబ్రరీ: సమాన పారితోషికం కోసం మహిళా టెన్నిస్ స్టార్ల ఉద్యమం","summary":"వీళ్లు నవతరం మహిళా ఉద్యమకారులు. ఒక ప్రెఫెషనల్ టెన్నిస్ క్రీడాకారిణుల బృందం. పురుషాధిపత్యమున్న టెన్నిస్ క్రీడలో మహిళలకు సమాన పారితోషికం ఇవ్వాలని వీరు పోరాడుతున్నారు.","text":"ప్రపంచ టెన్నిస్ ఛాంపియన్ అయిన బిల్లీ జీన్ కింగ్ వాళ్ల నాయకురాలు. దశాబ్దాలుగా టెన్నిస్‌లో మహిళలను పురుషులకన్నా తక్కువగా చూడడాన్ని ప్రశ్నించేందుకు వారు ఒక సంఘంగా మారారు. ''ఈ ఏడాది పురుషులకిస్తున్న ప్రైజ్ మనీలో మూడోవంతులో సగాన్ని మహిళలకిచ్చారు'' అని చెప్తున్నారు నాటి క్రీడాకారిణి ఒకరు. ''1970 కన్నా ముందు టోర్నమెంట్లలో ఆడే అవకాశం ఇవ్వండంటూ మహిళలు అభ్యర్థించాల్సి వచ్చేది. 150 నుంచి 400 డాలర్ల కోసం అధికారులను బతిమాలాడాల్సి వచ్చేది. బలమైన ఫోర్‌హ్యాండ్ లేకున్నా సరే.. అందంగా ఆకర్షణీయంగా ఉండేవాళ్లకు తొందరగా అవకాశం ఇచ్చేవారు'' అని ఆమె చెప్పారు. టెన్నిస్ కోర్టులో సమానత్వం విషయంలో మహిళా క్రీడాకారుల తరఫున బిల్లీ జీన్ కింగ్ పోరాటం చాలా విశిష్టమైనది. ''ఏ మనిషి అయినా మంచి ఆట ఆడినపుడు దానికి తగిన పారితోషకం పొందటం కన్నా మేలైన విషయం మరొకటి ఉండదు'' అన్నారు బిల్లీ జీన్ కింగ్. ఆమె లాంటి వారు మహిళా క్రీడ కోసం మహిళల కోసం నిలబడి పోరాడుతున్నారు. వారి కథ అగ్రస్థానంలో ఉన్న మహిళా క్రీడాకారులకు స్ఫూర్తినిస్తూనే ఉంది. ఇతర కథనాలు ‘ఇట్లు... ప్రేమతో నీ ఒబామా’ ప్రపంచంలో మొట్టమొదటి సీడీ ప్లేయర్ ఇదే! (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్లో ఫాలో అవ్వండి. యూట్యూబ్‌లోనూ సబ్‌స్క్రైబ్ చేయండి.)","len":2188}
{"id":"international-48006191","url":"https:\/\/www.bbc.com\/telugu\/international-48006191","title":"మలం మ్యూజియం: రోజూ వెయ్యి మందికి పైగా సందర్శకులు వస్తున్నారు","summary":"శీర్షిక చూడగానే 'మలం' మ్యూజియం ఏమిటి? అని చాలామందికి ఆశ్చర్యం వేస్తుంది. కానీ, నిజంగానే అలాంటి మ్యూజియం ఉంది.","text":"\"ప్రపంచంలో తొలి మలం మ్యూజియం\"ను జపాన్‌లో ఇటీవలే ప్రారంభించారు. కానీ, దీన్ని అసహ్యించుకోనక్కర్లేదు. ఇక్కడ ఉన్నవి నిజమైన మానవ వ్యర్థాలు కాదు. ఈ మ్యూజియం జపాన్ రాజధాని టోక్యోలో ఉంది. దీనిని 'ది ఉంకో(మలం) మ్యూజియం' అంటున్నారు. ఇక్కడ అందరినీ సరదాగా ఆకట్టుకునేలా రంగురంగుల్లో ఉండే 'పూప్ (మలం)' బొమ్మలు కనిపిస్తాయి. ఈ మ్యూజియంను సందర్శించేందుకు చాలా మంది వస్తున్నారు. వారిలో ఎక్కువ మంది పిల్లలే. అందరూ పూప్ బొమ్మలతో ఫొటోలు తీసుకుంటున్నారు. జపాన్ మలం మ్యూజియం ఈ మ్యూజియంలో ఉన్న ఒక మైక్రోఫోన్ ముందు ఉంకో (జపనీస్‌లో మలం) అని ఎంత గట్టిగా అరిస్తే స్క్రీన్‌పై అంత పెద్ద పరిమాణంలో మలం చిత్రం కనిపిస్తుంది. సాధారణంగా మలం అంటే మురికిగా, కంపు కొడుతుందని అందరూ జుగుప్సతో చూస్తారని, మ్యూజియంకు వచ్చేవారు మాత్రం తమ అనుభవాన్ని అందరికీ చెబుతూ సంతోషిస్తున్నారని దాన్ని ఏర్పాటు చేసిన అకట్సికి ప్రతినిధి అయామీ టషిరో చెబుతున్నారు. ఇప్పటివరకూ ఎవరికీ లేని అనుభవం, వినోదం అందించడానికే పూప్ మ్యూజియం ఏర్పాటు చేశామని తెలిపారు. ఈ మ్యూజియానికి రోజూ వెయ్యి మందికి పైగా వస్తున్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2193}
{"id":"india-49946202","url":"https:\/\/www.bbc.com\/telugu\/india-49946202","title":"రోహిత్ శర్మ: టెస్టుల్లో అత్యధిక సిక్సర్ల రికార్డ్ బ్రేక్","summary":"టెస్టు మ్యాచుల్లో ప్రదర్శన గురించి ఎప్పుడూ విమర్శలు ఎదుర్కుంటూ వచ్చిన రోహిత్ శర్మ వాటన్నిటికీ తన బ్యాట్‌తోనే సమాధానం చెప్పాలనే మూడ్‌లోకి వచ్చినట్టు కనిపిస్తున్నాడు.","text":"భారత పిచ్, దక్షిణాఫ్రికా సగటు బౌలింగ్ అతడి సవాలును మరింత సులభంగా మార్చేయడంతో విశాఖపట్టణంలో జరుగుతున్న తొలి టెస్టులో రెండు ఇన్నింగ్స్‌ల్లోనూ రోహిత్ సెంచరీలు చేశాడు. మొదటి ఇన్నింగ్స్‌లో 176 పరుగులు చేసిన రోహిత్ శర్మ రెండో ఇన్నింగ్స్‌లో 127 రన్స్ చేశాడు. ఇది అతడి టెస్ట్ కెరీర్లో ఐదో శతకం. మొదటి ఇన్నింగ్స్‌లో ఆరు సిక్సర్లు కొట్టిన రోహిత్ శర్మ, రెండో ఇన్నింగ్స్‌లో ఏడు సిక్సర్లు కొట్టాడు. ఒక టెస్టులో అత్యధిక సిక్సర్లు కొట్టిన బ్యాట్స్‌మెన్‌ రికార్డును రోహిత్ శర్మ బ్రేక్ చేశాడు. వసీం అక్రం 1996లో ఒక టెస్టులో 12 సిక్సర్ల రికార్డును రోహిత్ బద్దలు కొట్టాడు. 2015లో అజింక్య రహానే తర్వాత భారత్ నుంచి ఒక ఆటగాడు ఒకే టెస్టులో రెండు ఇన్నింగ్సుల్లో సెంచరీ చేయడం ఇదే మొదటిసారి. అయితే, రోహిత్ శర్మ కంటే ముందు విజయ్ హజారే, సునీల్ గావస్కర్(మూడు సార్లు), రాహుల్ ద్రవిడ్(రెండు సార్లు), విరాట్ కోహ్లీ, అజింక్య రహానే ఈ ఫీట్ చేశారు. ముఖ్యంగా సునీల్ గావస్కర్ తర్వాత ఓపెనర్‌గా రెండు ఇన్నింగ్సుల్లో సెంచరీలు చేసిన ఘనత సాధించిన ఒకే ఒక భారత బ్యాట్స్‌మెన్ రోహిత్ శర్మ. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2197}
{"id":"international-43001250","url":"https:\/\/www.bbc.com\/telugu\/international-43001250","title":"ఈ ‘పులి’ ఏం చేసిందో తెలుసా?","summary":"ఆయనో రైతు.. శనివారం రాత్రి పశువుల పాక సమీపంలోకి వెళ్తే ‘పులి’ కనిపించింది.","text":"వెంటనే పోలీసులకు ఫోన్ చేశారు. పులి ఫొటోను కూడా పంపాడు. పోలీసులు వెంటనే తమ ఆయుధాలతో పలు వాహనాల్లో హడావుడిగా ఆ ప్రాంతానికి చేరుకున్నారు. దగ్గర్లో ఏవైనా అడవులు, అభయారణ్యాల నుంచి పులి ఏదైనా తప్పించుకుందా అనీ ఆరా తీశారు. రైతు పోలీసులకు పంపిన పులి ఫొటో మొత్తానికి పోలీసులు పులి ఉన్న చోటుకు వెళ్లారు. చాలా జాగ్రత్తగా దాన్ని పట్టుకునేందుకు ప్రయత్నించారు. అయితే అది ఎంత సేపటికీ ఉలకలేదు.. పలకలేదు. అప్పుడర్థమైంది వాళ్లకు.. అది పులి కాదు.. పులి బొమ్మ అని. ఈ ఘటన స్కాట్లండ్‌లోని అబర్దీన్‌షైర్‌ ఫామ్ సమీపంలోని హట్టన్‌ గ్రామంలో జరిగింది. ''ప్రజల నుంచి ఎలాంటి ఫోన్ కాల్ వచ్చినా దాన్ని సీరియస్‌గా తీసుకోవాల్సిందే. అందుకే పులి గురించి సమాచారం అందగానే ఆయుధాలన్నీ సిద్ధం చేసుకుని, దగ్గరలో ఉన్న అటవీ సంరక్షణ ప్రాంతం నుంచి పులి గురించి ఆరా తీశాం'' అని ఇన్‌స్పెక్టర్ జార్డ్ కార్డినల్ తెలిపారు. అయితే ఇందులో రైతు తప్పేమీ లేదని ఇన్‌స్పెక్టర్ అన్నారు. ఆ రైతు మంచి ఉద్దేశంతోనే పోలీసులకు ఈ విషయాన్ని తెలిపాడని, అది బొమ్మ పులే అయినా ఇందులో అతణ్ని తప్పుపట్టాల్సిన అవసరం లేదన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":2209}
{"id":"india-47283149","url":"https:\/\/www.bbc.com\/telugu\/india-47283149","title":"ఇయర్ ఫోన్స్‌ చెవిలో ఎంతసేపు పెట్టుకోవాలి","summary":"మీకు సంగీతం ఇష్టమా? మ్యూజిక్ వినడానికి ఇయర్ ఫోన్స్ ఉపయోగిస్తారా?","text":"అయితే, 4 నిమిషాలకు మించి ఇయర్ ఫోన్స్‌తో వినడం ప్రమాదం. ఇది మీకు తెలుసా? ఇది కొనసాగితే, వినికిడి సమస్యలకు దారితీయవచ్చని ప్రపంచ ఆరోగ్య సంస్థ హెచ్చరిస్తోంది. ఆపకుండా అదే పనిగా ఎక్కువ సమయం పాటు ఇయర్ ఫోన్స్ పెట్టుకుని సంగీతం వినేవారికి చెవుడు వచ్చే ప్రమాదముంది. ఇయర్ ఫోన్సుతో ఎక్కువ సేపు మ్యూజిక్ వినడం ప్రమాదకరం హెయిర్ డ్రయర్‌ను కూడా 15 నిమిషాలకు మించి వాడకూడదు. 60 సెం.మీ. దూరంలో ఉన్న అలారం చేసే శబ్దం 60 డెసిబుల్స్. దాన్నే మంచానికి దగ్గరగా ఉంచకూడదంటారు. ఇక హెయిర్ డ్రయ్యర్ సంగతి సరేసరి. చెవుడు రావడానికి ప్రధాన కారణం వయసు పెరగడమైతే, పెద్ద శబ్దాలు దగ్గరగా వినడం రెండో కారణం అని భారత్‌కు చెందిన నేషనల్ హెల్త్ సర్వీస్ సంస్థ వెల్లడించింది. పెద్ద శబ్దాల వల్ల కలిగే చెవుడుకి ఎలాంటి చికిత్స, పరిష్కారం లేదు. చెవిలోని కణాలు చాలా సున్నితంగా ఉంటాయి. అవి దెబ్బతింటే తిరిగి వాటిని సరిచేయలేం. ఇక దానికి చికిత్స ఉండదు. ఇక అప్పుడు హియరింగ్ ఎయిడ్ వాడాల్సిందే. లేదంటే జీవితాంతం చెవుడుతో బాధపడాల్సిందే. అందుకే 60 డెసిబుల్స్ పైబడిన స్థాయి శబ్దాలను దగ్గరగా వినడం హానికరమనే విషయాన్ని గుర్తించాలి. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2213}
{"id":"india-46384676","url":"https:\/\/www.bbc.com\/telugu\/india-46384676","title":"మీ పిల్లల స్కూలు బ్యాగ్ బరువు ఎంతుండాలో తెలుసా","summary":"ఉదయం, సాయంత్రం కిలోల కొద్దీ బరువున్న బ్యాగులను భుజానేసుకుంటూ భారంగా ముందుకు కదిలే స్కూల్ పిల్లలు చాలామంది కనిపిస్తుంటారు. కానీ, ఇకపై అలాంటి దృశ్యాలు తగ్గిపోయే అవకాశం ఉంది.","text":"స్కూల్ పిల్లల బ్యాగుల బరువు విషయంలో కేంద్ర ప్రభుత్వం కొత్త మార్గదర్శకాలు ప్రవేశపెట్టింది. వాటి ప్రకారం ఒకటి, రెండో తరగతి చదివే విద్యార్థుల బ్యాగుల బరువు 1.5కిలోలకు మించకూడదు. మూడు నుంచి ఐదో తరగతి చదివే విద్యార్థుల బ్యాగు బరువు 2-3 కిలోల మధ్య ఉండాలి. గరిష్టంగా పదో తరగతి చదివే విద్యార్థుల బ్యాగు బరువు 5కేజీలు మించకూడదు. పోస్ట్ of YouTube ముగిసింది, 1 ఈ కొత్త మార్గదర్శకాల వల్ల పిల్లలతో పాటు తమ సమస్యలూ తీరతాయని కొందరు తల్లిదండ్రులు అంటున్నారు. ‘మా అబ్బాయికి మూడు నెలలకోసారి కొత్త బ్యాగు కొంటుండాలి. పుస్తకాల బరువు కారణంగా అవి త్వరగా చిరిగిపోతుంటాయి. ఒక్కో సబ్జెక్టుకు ఐదారు పుస్తకాలుంటాయి. బరువు కారణంగా భుజాలు, చేతులు నొప్పిగా ఉంటాయని తరచూ చెబుతుంటాడు. వాడి ఎదుగుదల కూడా సరిగా లేదు. ఈ కొత్త నిబంధన సరిగ్గా అమలైతే ఆ సమస్య తీరొచ్చు’ అని దిల్లీకి చెందిన ఓ విద్యార్థి తండ్రి చెప్పారు. చిన్న వయసు పిల్లలు ఎక్కువ బరువు మోస్తే వారి వారి శరీరాకృతి దెబ్బతినే అవకాశం ఉంది. భుజాలు, మెడ, నడుము భాగాల్లో నొప్పి కలుగుతుంది. అలసట, నీరసంగా అనిపిస్తుంది. విసుగు, తలనొప్పి లాంటి సమస్యలూ ఎదురవుతాయి. మా ఇతర కథనాలు (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2228}
{"id":"india-53208934","url":"https:\/\/www.bbc.com\/telugu\/india-53208934","title":"లాక్‌డౌన్‌ ఎఫెక్ట్: రోడ్డు పక్కన ఇడ్లీ బండి నడుపుకుంటున్న స్కూల్ ప్రిన్సిపల్","summary":"కరోనావైరస్ నేపథ్యంలో విధించిన లాక్‌డౌన్ కారణంగా చాలామంది తమ ఉద్యోగాలను, ఉపాధిని కోల్పోయారు.","text":"ఈ వీడియోలో కనిపిస్తున్న వ్యక్తి పేరు మార్గాని రాంబాబు. 17 ఏళ్ల పాటు ప్రేవేటు టీచర్‌గా పనిచేశారు. లాక్‌డౌన్ ముందు వరకూ తెలంగాణ రాష్ట్రం, ఖమ్మం జిల్లా సత్తుపల్లిలో ఒక ప్రైవేటు స్కూల్‌లో ప్రిన్సిపల్‌గా ఉన్నారు. ప్రిన్సిపల్‌గా నెలకు రూ.22 వేల జీతం ఆయనకు లభించేది. లాక్‌డౌన్ కారణంగా కొన్ని సంస్థలు ఉద్యోగులను తొలగిస్తుంటే, మరికొన్ని సంస్థలు జీతాలు ఇవ్వట్లేదు. ‘‘కుటుంబాన్ని ఎలా పోషించుకోవాలో తెలియలేదు. దీంతో ఆత్మాభిమానాన్ని చంపుకుని, రోడ్డు పక్కన.. ఫుట్‌పాత్ మీద టిఫిన్ సెంటర్ పెట్టుకున్నాను’’ అని మార్గాని రాంబాబు బీబీసీతో చెప్పారు. హాసిని టీ, టిఫిన్ సెంటర్ పేరుతో ఆయన ఇప్పుడు ఫుట్‌పాత్ పైన ఒక తోపుడు బండిని పెట్టుకున్నారు. రూ.2 వేలతో ఆయన ఈ వ్యాపారం ప్రారంభించారు. ఇడ్లీ, పునుగు బజ్జీ, అట్టు, వడ, మిర్చి బజ్జీ అమ్ముతున్నారు. టిఫిన్ తయారీలో రాంబాబుకు ఆయన భార్య కూడా సహకరిస్తున్నారు. లాక్‌డౌన్ ప్రభావం చిన్న స్థాయి ప్రైవేటు స్కూళ్లపై తీవ్రంగా పడింది. ఎంతోమంది టీచర్లు ఉపాధి కోల్పోయారు. పలువురు రోజు కూలీలుగా పనిచేస్తుంటే, మరికొందరు చిరు వ్యాపారులుగా మారారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2229}
{"id":"international-42793173","url":"https:\/\/www.bbc.com\/telugu\/international-42793173","title":"ఆస్కార్‌ నామినేషన్లలో 'షేప్‌ ఆఫ్ వాటర్‌' హవా!","summary":"2018 ఆస్కార్‌ నామినేషన్లను ప్రకటించారు. 'షేప్‌ ఆఫ్ వాటర్‌' 13 విభాగాల్లో నామినేషన్ పొందింది.","text":"డన్‌కర్క్ 8, త్రీ బిల్‌బోర్డ్స్‌ 7 విభాగాల్లో పోటీ పడుతున్నాయి. త్రీ బిల్‌బోర్డ్స్‌ చిత్రానికి దర్శకత్వం వహించిన మార్టిన్ మెక్‌డొనా ఉత్తమ డైరెక్టర్ రేసులో నిలువలేకపోయారు. లేడీ బర్డ్ చిత్రంలో ఒక సన్నివేశం గ్యారీ ఓల్డ్‌మ్యాన్, డెనియల్ కలుయా ఉత్తమ నటుల రేసులో ఉన్నారు. సల్లీ హకిన్, రొనన్ ఉత్తమ హీరోయిన్ల విభాగంలో పోటీ పడుతున్నారు. ఆస్కార్ ఉత్తమ సినిమా రేసులో కాల్‌ మీ బై యువర్ నేమ్, డార్కెస్ట్ అవర్, డన్‌కర్క్, ది షేప్ ఆఫ్ వాటర్, త్రీ బిల్‌బోర్డ్స్ అవుట్ సైడ్ ఇబ్బింగ్ సినిమాలు నిలిచాయి. ఉత్తమ నటి రేసులో ది షేప్ ఆఫ్ వాటర్‌లో నటించిన సల్లీ హకిన్, త్రీ బిల్‌బోర్డ్స్ అవుట్ సైడ్ ఇబ్బింగ్, మిస్సోరీలో నటించిన ఫ్రాన్సెస్ మెక్‌‌డోర్మాండ్ పోటీ పడుతున్నారు. ఇక ఉత్తమ నటుడు బరిలో టొమోతీ చాలమెట్, డానియల్ డే లువిస్ ఉన్నారు. గెట్‌ఔట్ చిత్రంలోని ఓ సన్నివేశం ఇక ఆస్కార్ ఉత్తమ దర్శకుడు రేసులో క్రిస్టోఫర్ నొలన్, జోర్డాన్ పీలీ, గ్రీటా గర్నింగ్‌లు ఉన్నారు. ఆస్కార్ అవార్డుల తాజా వివరాల కోసం ఇక్కడ క్లిక్ చేయండి. ఆస్కార్ అవార్డుల ప్రదానోత్సవం మార్చి 4న జరుగుతుంది. ఇవి కూడా చదవండి: బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.","len":2230}
{"id":"india-46733950","url":"https:\/\/www.bbc.com\/telugu\/india-46733950","title":"బొంగులో బిర్యానీ: ఈ వీడియో చూస్తే ‘బొంగులో బిర్యానీ’ మీరే ఈజీగా తయారు చేసుకోవచ్చు","summary":"ఆంధ్రప్రదేశ్‌లోని తూర్పు కనుమల్లో పుట్టిన బొంగు బిర్యానీ (బ్యాంబూ బిర్యానీ) రాష్ట్రమంతటా సంచలనం సృష్టిస్తోంది. ఆంధ్రప్రదేశ్ ప్రభుత్వం దీన్ని తమ రాష్ట్ర బ్రాండ్‌గానూ ప్రకటించింది.","text":"బొంగు బిర్యానీ: ఆంధ్రప్రదేశ్‌లో సరికొత్త సంచలనం పాత్రలేవీ ఉపయోగించకుండా తయారుచేసే ఈ వంటకం కొండ ప్రాంతాల నుంచి ప్రధాన భూభాగానికి ప్రయాణించి... భోజన ప్రియులకు ప్రీతిపాత్రంగా మారిపోయింది. ''మా పూర్వీకులు వంట పాత్రలు లేకపోవటం వల్ల ఈ బొంగుల్లో ఆహారం వండేవారు. అదే వంటకం 'బ్యాంబూ బిర్యానీ'గా విస్తృతంగా ప్రచారమైంది. దీనిని నేను నా తల్లిదండ్రుల దగ్గర నేర్చుకున్నాను'' అని వంట మాస్టర్ రఘు. సీహెచ్ వివరించారు. ఆంధ్రప్రదేశ్‌లోని మారేడుమల్లి, అరకు ప్రాంతాల్లో నివసించే గిరిజనుల సంప్రదాయ వంటకం ఈ బొంగు బిర్యానీ. విజయవాడలో 2018 ఆగస్టులో బ్యాంబూ బిర్యానీ రెస్టారెంట్‌ను ప్రారంభించారు. ''ఏదైనా భిన్నంగా చేయాలని అనుకునేవాడ్ని. జనం బ్యాంబూ బిర్యానీ తినాలనుకుంటే ఏజెన్సీ ప్రాంతాలకు ప్రయాణించాల్సి ఉంటుంది. అందుకే ఈ రెస్టారెంట్ ప్రారంభించాను'' అని రెస్టారెంట్ యజమాని సురేశ్ చెప్పారు. ఈ రెస్టారెంట్ బొంగు బిర్యానీ వంటకు అవసరమైన ముడి సరుకులన్నిటినీ గిరిజన ప్రాంతాల నుంచి సేకరిస్తుంది. ''నేను మొదటిసారి ఈ బ్యాంబూ బిర్యానీ తింటున్నా. ఇందులో నూనె, మసాలాలు వాడకపోవటం వల్ల ఇది చాలా రుచిగా ఉంది'' అని పి.రమ అనే మహిళ పేర్కొన్నారు. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2255}
{"id":"india-43082024","url":"https:\/\/www.bbc.com\/telugu\/india-43082024","title":"చిత్తూరు: సెప్టిక్ ట్యాంక్‌లోకి దిగిన ఏడుగురు కార్మికులు మృతి","summary":"చిత్తూరు జిల్లాలోని పలమనేరు మండలం, మొరం గ్రామంలో శ్రీ వేంకటేశ్వర హేచరీస్ (కోళ్ల ఫారం)లో సెప్టిక్ ట్యాంకు శుభ్రం చేసే క్రమంలో ఏడుగురు కార్మికులు మృతి చెందారు.","text":"పలమనేరుకు ఆరు కిలోమీటర్ల దూరంలో కుప్పం వెళ్లే దారిలో వేంకటేశ్వర హేచరీస్ ఉంటుంది. మొత్తం ఎనిమిది మంది సెప్టిక్ ట్యాంకును శుభ్రం చేయడానికి అందులోకి దిగారనీ, వారిలో ఏడుగురు మృతి చెందారని చిత్తూరు జిల్లా ఎస్పీ రాజశేఖర బాబు బీబీసీకి తెలిపారు. అపస్మారక స్థితిలో ఉన్న ఎనిమిదో వ్యక్తి శివకుమార్ రెడ్డి (46)ని తిరుపతికి తరలించినట్టు ఓ పోలీసు అధికారి చెప్పారు. అతని పరిస్థితి విషమంగా ఉందని తెలుస్తోంది. ట్యాంకుకు రెండు మూతలు ఉన్నాయని, కార్మికులు రెండో మూతను తెరవకుండానే ఒక మూతలోంచి లోపలికి దిగినట్టు అధికారులు చెప్పారు. హేచరీస్ వ్యర్థాలు నిల్వ చేసే గుంత 12 అడుగుల వెడల్పు, 10 అడుగుల లోతు ఉందని తెలుస్తోంది. సెప్టిక్ ట్యాంక్‌లోకి దిగిన ఏడుగురు కార్మికులు మృతి ఇలా మనుషులను సెప్టిక్ ట్యాంకులోకి దించడానికి హేచరీస్‌ సంబంధిత అధికారుల నుంచి అనుమతి తీసుకుందా లేదా అనే విషయం నిర్ధారించాల్సి ఉందని పోలీసులు చెప్పారు. ప్రాథమిక విచారణ అనంతరం కేసు నమోదు చేస్తామని ఎస్పీ తెలిపారు. మృతుల పేర్లు: 1) ఎం. రమేష్ (32), 2) జి. కుమారస్వామి (35), 3) బి. రామచంద్ర (23), 4) ఎ. రెడ్డప్ప (30), 5) ఆర్. బాబు (30), 6) కేశవ (20), 7) బి. వెంకటరాజు (23). ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":2256}
{"id":"international-49848249","url":"https:\/\/www.bbc.com\/telugu\/international-49848249","title":"చంద్రయాన్ 2: ల్యాండర్ ‘విక్రమ్’ దిగాల్సిన ప్రదేశం ఫొటోలు తీసిన నాసా","summary":"చంద్రయాన్ 2లో ఇస్రో ప్రయోగించిన ల్యాండర్ విక్రమ్ చంద్రుడి ఉపరితలాన్ని ఢీకొట్టిందని అమెరికా అంతరిక్ష సంస్థ నానా వెల్లడించింది. నాసా తాజాగా చంద్రయాన్ 2 ల్యాండింగ్ సైట్‌కి చెందిన హై రిజల్యూషన్ చిత్రాలను విడుదల చేసింది.","text":"చంద్రయాన్ 2 ల్యాండర్ ఆచూకీ కనిపెట్టేందుకు నాసా కూడా ప్రయత్నిస్తోంది. అందులో భాగంగా తమ లూనార్ రికన్సిలేషన్ ఆర్బిట్ కెమెరా తీసిన చిత్రాలను సెప్టెంబర్ 26న ట్వీట్ చేసింది. అయితే ఈ చిత్రాలను రాత్రి వేళ తీసినందున విక్రమ్ ఆచూకీ స్పష్టంగా కనిపెట్టలేకపోయామని నాసా స్పష్టం చేసింది. పోస్ట్ of Twitter ముగిసింది, 1 అక్టోబరులో ఆ ప్రాంతంలో వెలుగు వస్తుందని అప్పుడు కచ్చితంగా ల్యాండర్ విక్రమ్ ఆచూకీ కనిపెడతామని నాసా తెలిపింది. చీకట్లో ఉండొచ్చు నాసా తన వెబ్ సైట్లో పేర్కొన్న కథనం ప్రకారం... సెప్టెంబర్ 7న చంద్రయాన్ 2 ల్యాండర్ చంద్రుడి మీద హార్డ్ ల్యాండ్ అయ్యింది. అంటే అది చంద్రుడి ఉపరితలాన్ని నేరుగా ఢీకొట్టింది. ఈ ప్రాంతంలో సెప్టెంబర్ 17న తమ లూనార్ రికన్సిలేషన్ ఆర్బిటర్ కెమెరా 150 కిలోమీటర్ల ఎత్తులో ఎగురుతూ తీసిన ఫోటోలను ఇప్పుడు విడుదల చేసింది. అయితే తమ బృందాలు విక్రమ్ ల్యాండర్‌ను కానీ, అది కూలిన ప్రదేశాన్ని కూడా గుర్తించలేకపోయాయని తెలిపింది. ఈ చిత్రాలు తీసే సమయంలో చంద్రుడి మీద ప్రాంతమంతా చీకటిగా ఉంది. ఆ పెద్ద పెద్ద చీకటి ప్రాంతాల్లో ఎక్కడో విక్రమ్ ఉండి ఉండవచ్చని నాసా తన వెబ్ సైట్లో వెల్లడించింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2262}
{"id":"india-43593943","url":"https:\/\/www.bbc.com\/telugu\/india-43593943","title":"కోల్‌కతా: రెడ్‌లైట్ ఏరియాలో ఈ రంగుల హరివిల్లులెందుకు?","summary":"పశ్చిమ బెంగాల్‌లో కోల్‌కతా నగరంలోని సోనాగాఛీ ప్రాంతాన్ని ట్రాన్స్‌జెండర్ కళాకారులు రంగుల హరివిల్లులుగా తీర్చిదిద్దుతున్నారు.","text":"పై చిత్రంలో కనిపిస్తున్న ఇంట్లో సెక్స్ వర్కర్లు తమ కో-ఆపరేటివ్‌ సంస్థను నిర్వహిస్తారు. ఈ ఇంటి గోడలపై రంగురంగుల పెయింటింగ్ వేశారు. కోల్‌కతా మహానగరం నడి మధ్యలో, ఇరుకిరుకు గల్లీలతో ఉండే సోనాగాఛీ ప్రాంతాన్ని ఆసియాలోనే అతి పెద్ద వ్యభిచార ప్రాంతంగా పరిగణిస్తారు. ఇది దాదాపు 11 వేల సెక్స్ వర్కర్లకు నెలవుగా ఉంది. సెక్స్ వర్కర్ల హక్కుల కోసం, మహిళలపై జరుగుతున్న హింసకు అడ్డుకట్ట వేయడం కోసం చైతన్యం తేవాల్సిన అవసరం ఉందంటూ ట్రాన్స్‌జెండర్ కళాకారులు ఇలా పెయింటింగ్స్ వేయడం మొదలుపెట్టారు. బెంగళూరుకు చెందిన ఓ ఆర్ట్ గ్రూపు వీరికి సహకారం అందించింది. ఇళ్లపై పెయింటింగ్స్ వేయడానికి దాదాపు వారం రోజులు పట్టింది. ఇక్కడున్న వేశ్యాగృహాల్లో అత్యధికం శిథిలావస్థలో ఉన్నాయి. చాలా చోట్ల వీటి గోడలు చుట్టపక్కల వారి గోడలతో కలిసిపోయాయి. వేశ్యాగృహాల చుట్టుపక్కల ఉన్న ఇళ్ల గోడలపై కూడా పెయింటింగ్స్ వేశారు. ఇంకా ఈ ప్రాంతంలోని చాలా ఇళ్లపై ఇలాంటి పెయింటింగ్స్ వేయాలనే ఆలోచన ఉంది. భారత్‌లో వేశ్యావృత్తి అనేది ఇప్పటికీ ఒక పెద్ద సమస్యగా ఉంది. దేశంలో రోజూ 30 లక్షల మంది సెక్స్ వర్కర్స్‌గా పని చేస్తుంటారని ఒక అంచనా. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":2263}
{"id":"india-48871050","url":"https:\/\/www.bbc.com\/telugu\/india-48871050","title":"ఆర్థిక సర్వే: 2025 నాటికి 5 లక్షల కోట్ల డాలర్ల ఎకానమీని సృష్టించడమే లక్ష్యం","summary":"ఆర్థిక మంత్రి నిర్మలా సీతారామన్ గురువారం పార్లమెంటులో దేశ ఆర్థిక స్థితి దశ, దిశల గురించి చెప్పే ఆర్థిక సర్వేను ప్రవేశపెట్టారు.","text":"ప్రస్తుత ఆర్థిక సంవత్సరం అంటే 2019-20లో స్థూల జాతీయోత్పత్తి (జీడీపీ) వృద్ధి రేటు 7 శాతం ఉంటుందని ఆర్థిక సర్వేలో అంచనా వేశారు. ఇందులో భారత విదేశీ మారక నిల్వలు మెరుగైన స్థితిలో ఉన్నాయని చెప్పారు, కరెంట్ ఖాతా లోటు అదుపులో ఉందని, విదేశీ రుణాలు తగ్గుతున్నాయని తెలిపారు. నిరర్థక ఆస్తుల (ఎన్‌పీఏ) నిష్పత్తిలో క్షీణత వల్ల బ్యాంకింగ్ సిస్టమ్ పనితీరు మెరుగైందని, బ్యాంకులిచ్చే రుణాల్లో వృద్ధి వచ్చిందని ఇందులో చెప్పారు. ముఖ్య ఆర్థిక సలహాదారు కృష్ణమూర్తి సుబ్రమణ్యన్ ఈ ఆర్థిక సర్వేను రూపొందించారు. భారత ఆర్థిక వ్యవస్థను బలోపేతం చేసే అంచనాలను ఇందులో వెల్లడించారు. దానికి ఎదురయ్యే సవాళ్ల గురించి చెప్పారు. దేశంలోని వివిధ ఆర్థిక రంగాల పరిస్థితి గురించి, వాటిని మెరుగుపరిచే చర్యల గురించి ఈ సర్వేలో చెప్పారు. భవిష్యత్తులో రూపొందించే విధానాల కోసం ఈ సర్వే ఒక దృష్టికోణంలా పనిచేస్తుందని, ప్రభుత్వం ఏయే రంగాలపై దృష్టి పెట్టాలో కూడా చెప్పారు. ఈ సర్వే సిఫారసులు మాత్రమే, వీటిని అమలు చేయడానికి ఎలాంటి చట్టపరమైన బాధ్యతలు లేవు. అందుకే ప్రభుత్వం దీనిని కేవలం సూచనలా స్వీకరిస్తుంది. ఆర్థిక సర్వేలో ప్రధాన అంశాలు ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2283}
{"id":"international-41739595","url":"https:\/\/www.bbc.com\/telugu\/international-41739595","title":"ట్రంప్ పక్కా అబద్ధాలకోరు: రిపబ్లికన్ సెనేటర్","summary":"అమెరికా అధ్యక్షుడు డొనాల్డ్ ట్రంప్‌పై సొంత పార్టీ నేత, టెన్నెసీ రాష్ట్ర సెనేటర్ బాబ్ కార్కర్ తీవ్ర విమర్శలు చేశారు. ట్రంప్ పక్కా అబద్ధాలకోరు అని ఆయన అభివర్ణించారు.","text":"అమెరికా అధ్యక్షుడి తీరుపై తీవ్ర విమర్శలు ఎక్కుపెట్టిన సొంత పార్టీ నేత, సెనేటర్ బాబ్ కార్కర్ టీవీలకు ఇస్తున్న ఇంటర్వ్యూలలో ఆయన చెప్పేవన్నీ పూర్తిగా అబద్ధాలేనని కార్కర్ ధ్వజమెత్తారు. అంతర్జాతీయ సమాజంలో అమెరికా ప్రతిష్ఠను ట్రంప్ దిగజార్చారని మండిపడ్డారు. అందుకు ట్రంప్ కూడా అదేస్థాయిలో ప్రతిస్పందించారు. మళ్లీ ఎన్నికల్లో గెలవలేని అత్యంత 'బలహీన' సెనేటర్ కార్కర్ అంటూ ట్విటర్‌లో ఎద్దేవా చేశారు. పోస్ట్ of Twitter ముగిసింది, 1 రిపబ్లికన్ పార్టీ ప్రతిపాదిస్తున్న పన్ను సంస్కరణలపై ఏకాభిప్రాయం సాధించేందుకు అధ్యక్ష కార్యాలయం ప్రయత్నిస్తోంది. ఈ తరుణంలో పార్టీకి చందిన అధ్యక్షుడు, సెనేటర్ పరస్పరం విమర్శలు సంధించుకోవడం చర్చనీయాంశంగా మారింది. నిజానికి ట్రంప్, కార్కర్ ఇద్దరూ మంగళవారం క్యాపిటల్ హిల్‌లో సమావేశం కావాల్సి ఉంది. ట్రంప్ పరుష పదజాలంతో కూడిన ట్వీట్లు చేసిన తర్వాత కార్కర్ మళ్లీ స్పందించారు. \"ప్రపంచ వ్యాప్తంగా అమెరికాకు మేలు చేసేలా ఉన్న బంధాలను ట్రంప్ విచ్ఛిన్నం చేశారు. దేశ ప్రతిష్ఠను క్షీణింపజేశారు. మళ్లీ అవకాశం వస్తే అధ్యక్షుడిగా ట్రంప్‌కి మద్దతు ఇవ్వను’’ అని సీఎన్‌ఎన్‌తో పేర్కొన్నారు. మా ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2289}
{"id":"international-43388003","url":"https:\/\/www.bbc.com\/telugu\/international-43388003","title":"భారతీయ హింగ్లిష్.. ఇప్పుడు యూకే కాలేజీ కోర్సు","summary":"ప్రపంచంలో ఎక్కువ మంది ఇంగ్లిష్ మాట్లాడే దేశాల జాబితాలో భారత్‌ది రెండో స్థానం. కానీ భారత్‌లో ‘ఇంగ్లిష్’ కంటే ‘హింగ్లిష్‌’నే ఎక్కువగా మాట్లాడతారు. హిందీ పదాల్నీ ఇంగ్లిష్ పదాల్నీ కలిపితే పుట్టిన భాషే హింగ్లిష్.","text":"ఇప్పుడు ఈ హింగ్లిష్ భాషకు యూకే కూడా ప్రాధాన్యం ఇస్తోంది. అక్కడి పోర్ట్స్ మౌత్ కాలేజీలో తొలిసారిగా హింగ్లిష్ కోర్సును మొదలుపెట్టారు. ప్రస్తుతం తొలి బ్యాచ్ విద్యార్థులు హింగ్లిష్ పాఠాలు నేర్చుకుంటున్నారు. భారత్‌కు ఈస్ట్ ఇండియా కంపెనీ రాకతో హిందీపై ఇంగ్లిష్ ప్రభావం పడిందనీ, ఫలితంగా ఎన్నో కొత్త పదాలు పుట్టుకొచ్చాయనీ చెబుతారు. ఆంటీజీ-అంకుల్‌జీ, కజిన్ బ్రదర్-కజిన్ సిస్టర్, బ్రిటిష్ రాజ్, హమారీ ట్రీట్, ఎంజాయ్ కరే లాంటి పదాలు అలా వచ్చినవే. ప్రాచుర్యం పొందిన టీవీ ప్రకటన స్లోగన్ ‘యే దిల్ మాంగే మోర్’ కూడా హింగ్లిష్‌కి ఓ ఉదాహరణ. ఇంగ్లిష్ ఒకే..మరి హింగ్లిష్ తెలుసా? భారత్‌లో హింగ్లిష్ ఓ వ్యాపార భాషలా మారిపోయింది. ప్రపంచంలో భారత్ ఏడో అతిపెద్ద ఆర్థిక శక్తిగా ఉంది. ఇక్కడికి రావాలనుకునేవారు కూడా హింగ్లిష్‌పైన అవగాహన పెంచుకోవడం అవసరమని భావిస్తున్నారు. ‘భారతీయ సినిమాలను ప్రపంచవ్యాప్తంగా చాలామంది చూస్తున్నారు. వాటిల్లో పాటలు, మాటల్లో హింగ్లిష్ వినిపించడం మామూలైపోయింది’ అంటారు యూకేలో హింగ్లిష్ పాఠాలు బోధిస్తున్న విరాజ్ షా. ఇది వింటుంటే తెలుగు, ఇంగ్లిష్ కలిపి మాట్లాడే ‘టింగ్లిష్’ గుర్తురావట్లేదూ..! ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2292}
{"id":"international-46163837","url":"https:\/\/www.bbc.com\/telugu\/international-46163837","title":"వీడియో: ఫేక్ న్యూస్ బారిన పడకుండా ఎలా తప్పించుకోవాలి?","summary":"ఫేక్ న్యూస్ అనేది.. ఒకరకంగా యాపిల్ పండు లాంటిది.","text":"అది పైనుంచి చూడడానికి ఆకర్షణీయంగా కనిపించవచ్చు. కానీ, లోపల కుళ్లిపోయి ఉండొచ్చు. అలాగే, ఫేక్ న్యూస్ కూడా అంతే. చూసేందుకు నమ్మదగిన వార్తగానే ఉండొచ్చు. కానీ, అది బూటకపు వార్త కూడా కావచ్చు. మరి మనం ఏం చేయవచ్చు? ఎవరు? ఎందుకు? ఎప్పుడు? ఎలా? అని మిమ్మల్ని మీరు ప్రశ్నించుకోండి. మీకు ఆ 'యాపిల్' ఎవరు పంపించారు? వాళ్లు నమ్మదగిన వాళ్లేనా? అని ఒక్కసారి పరిశీలించండి. ఆ వార్తను ప్రచురించిన వెబ్‌సైట్ గురించి ఆరా తీయండి. దానికి ఎలాంటి పేరుంది? అనేది చూడండి. ఆ సమాచారం వెనుక ఏవైనా ఉద్దేశాలు ఉన్నాయా? అన్న కోణంలో ఆలోచించాలి. దాన్ని ఎవరు పంపించారు? వాళ్లకు ఏవైనా బయటకు కనిపించని అజెండా ఉందా? అని చూడాలి. వాళ్ల రాజకీయ ఉద్దేశాలు ఏమిటి? వాటిని వ్యాప్తి చేయడానికి వాళ్లకు ఎవరైనా నజరానాలు ఇస్తున్నారా? అని కూడా ఆలోచించాలి. అది ఎప్పటిది? నెలలు, సంవత్సరాల కిందటి ఘటనలకు సంబంధించిన వార్తలు కూడా తాజాగా జరిగినట్లుగా అప్పుడప్పుడు కొందరు షేర్ చేస్తుంటారు. అందుకే, మీకు ఎవరైనా ఒక వార్తను పంపిస్తే... అది ఎప్పటిది? అని కూడా పరిశీలించాలి. ఎవరు? ఎందుకు? ఎప్పుడు? ఎలా? అని ఆలోచించడం మరచిపోకండి. ఒకరి నుంచి ఒకరికి నకిలీ వార్తలు వ్యాప్తి చెందకుండా అడ్డుకోండి. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2296}
{"id":"india-41766382","url":"https:\/\/www.bbc.com\/telugu\/india-41766382","title":"నకిలీ స్టాంపు పేపర్ల కుంభకోణంలో సూత్రధారి అబ్దుల్ కరీం తెల్గీ మృతి","summary":"కోట్లాది రూపాయల స్టాంపు పేపర్ల కుంభకోణం కేసులో శిక్ష అనుభవిస్తున్న అబ్దుల్ కరీం తెల్గీ బెంగళూరులో మృతి చెందారు. మెనింజైటిస్‌తో బాధపడుతున్న తెల్గీ కొంత కాలంగా ఆస్పత్రిలో చికిత్స పొందుతున్నారు.","text":"ఒక ప్రభుత్వ ఆసుపత్రిలో ఆయన మృతి చెందారని పీటీఐ వార్తా సంస్థ తెలిపింది. పదుల వేల కోట్ల రూపాయల స్టాంపు పేపర్ల కుంభకోణం 1990వ దశకం ఆరంభంలో మొదలైంది. మొదట తెల్గీకి స్టాంపు పేపర్లు అమ్మే లైసెన్స్ ఉండేది. ఆ క్రమంలో అతను నకిలీ స్టాంపు పేపర్లను అచ్చువేయడం మొదలుపెట్టారు. నకిలీ స్టాంపు పేపర్లు అమ్మడం కోసం తెల్గీ వందలాది మందిని ఏజెంట్లుగా నియమించుకున్నారనీ, ఆయన నెలసరి ఆదాయం కొన్ని కోట్లల్లో ఉండేదనీ చెబుతారు. తెల్గీపై ఆరోపణలు 1995లో దాఖలు చేసినప్పటికీ 2001లో ఆయనను అరెస్టు చేశారు. గత 16 ఏళ్లుగా ఆయన జైలులో ఉన్నారు. అబ్దుల్ కరీం తెల్గీ అరెస్టు తర్వాత పలువురు రాజకీయ నాయకులనూ, పోలీసు ఉన్నతాధికారులనూ కూడా అదుపులోకి తీసుకున్నారు. తెల్గీ కుంభకోణంతో అప్పటి ఉమ్మడి ఏపీ ప్రభుత్వంలో మంత్రిగా ఉన్న కృష్ణయాదవ్‌తో సంబంధాలున్నాయనే అరోపణలు వచ్చాయి. ఈ కారణంగానే ఆయనను నాటి ముఖ్యమంత్రి చంద్రబాబు నాయుడు ఆయనను మంత్రివర్గం నుంచి తప్పించారు. కృష్ణ యాదవ్‌ను ఈ కేసులో మహారాష్ట్ర పోలీసులు 2003లో అరెస్ట్ చేశారు. 2006లో ఆయన బెయిల్‌పై విడుదలయ్యారు. తెల్గీకి 2006లో కోర్టు 30 ఏళ్ల జైలు శిక్ష విధించింది. దాంతో పాటు రూ. 202 కోట్ల జరిమానా కూడా విధించింది. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2298}
{"id":"international-49483010","url":"https:\/\/www.bbc.com\/telugu\/international-49483010","title":"నిచ్చెనలో తల ఇరుక్కుపోయి అయిదు రోజులపాటు నరకయాతన","summary":"కుక్కలు, పిల్లులు, మేకలు వంటి పెంపుడు జంతువులు నీరు తాగే ప్రయత్నంలో వాటి తల బిందెలో ఇరుక్కుపోయిన ఘటనలు అప్పుడప్పుడు చూస్తుంటాం.","text":"కొన్నిసార్లు ఎవరో ఒకరు పట్టించుకుని వాటిని ఆ కష్టం నుంచి తప్పిస్తారు. ఎవరూ రక్షించకపోతే అలానే నాలుగైదు రోజులు తిరుగుతూ తిండీ నీరు లేక శుష్కించిపోతాయి. ఫ్రాన్స్‌లో ఓ వృద్ధుడికి ఇలాంటి కష్టమే ఎదురైంది. అయితే, ఆయన తల ఇరుక్కున్నది బిందెలో కాదు, నిచ్చెనలో. సమయానికి ఎవరూ లేకపోవడంతో ఎటూ కదల్లేక అయిదు రోజుల పాటు అలాగే ఉండిపోయారు. సోదరి రావడంతో.. ఫ్రాన్స్‌లోని ఎపినాల్ ప్రాంతానికి చెందిన అరవయ్యేళ్ల వృద్ధుడు నిచ్చెన వేసి బాత్రూం గోడలకు ఏదో అలంకరించబోతున్న సమయంలో జారిపడ్డారు. ఆయన తల నిచ్చెన మెట్ల మధ్య ఇరుక్కుపోయింది. ఆ సమయంలో ఇంట్లో ఎవరూ లేరు.. ఆయన కూడా కదల్లేకపోయారు. కనీసం ఫోన్ కూడా అందుకోలేకపోయారు. అలా ఇంట్లోనే అయిదు రోజుల పాటు ఉండిపోయారాయన. అయిదు రోజుల తరువాత సోదరి ఆయన ఇంటికి రావడంతో నిచ్చెనలో ఇరుక్కుపోయిన సంగతి తెలిసింది. వెంటనే ఆమె ఆసుపత్రిలో చేర్పించడంతో ప్రస్తుతం చికిత్స అందిస్తున్నారు. మెడ ఇరుక్కుపోవడంతో రక్త నాళాలు నొక్కుకుపోయి తలలోకి రక్తప్రసరణ కూడా తగ్గిపోయింది. అయిదు రోజుల పాటు ఆహారం, నీరు లేకుండా గడపడంతో డీహైడ్రేషన్‌కు గురయ్యారు. ప్రస్తుతం ఆసుపత్రిలో చికిత్స పొందుతున్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2302}
{"id":"india-45832534","url":"https:\/\/www.bbc.com\/telugu\/india-45832534","title":"తెలంగాణ: రాహుల్ గాంధీని కలిశాను కానీ కాంగ్రెస్‌లో చేరడం లేదన్న గద్దర్","summary":"ప్రజాయుద్ధ నౌకగా ’విప్లవాభిమానులు’ పిల్చుకునే గద్దర్ కుటుంబసభ్యులతో కలిసి కాంగ్రెస్ అధ్యక్షుడు రాహుల్ గాంధీ, మాజీ అధ్యక్షురాలు సోనియాగాంధీని కలిశారు.","text":"దిల్లీలో రాహుల్ గాంధీని కలిసిన ప్రజా గాయకుడు గద్దర్ కుటుంబం గద్దర్ కుమారుడు సూర్యకిరణ్ ఇప్పటికే కాంగ్రెస్‌లో చేరారని, పార్టీ ప్రచారానికి గద్దర్ తురుపుముక్కగా పనిచేస్తారని కాంగ్రెస్ తెలంగాణ వ్యవహారాల ఇన్‌చార్జ్ రామచంద్ర కుంతియా బీబీసీకి తెలిపారు. సుదీర్ఘ కాలం నక్సలైట్ల భావజాలానికి బహిరంగ వాహికగా ఉన్న గద్దర్.. రాహుల్ గాంధీని కలవడంతో ఆయన కాంగ్రెస్‌లో చేరుతున్నారన్న వార్తలొచ్చాయి. కానీ, గద్దర్ దానిపై స్పష్టత ఇస్తూ తాను ఏ పార్టీలోనూ చేరలేదని చెప్పారు. తన కుమారుడు మాత్రం కాంగ్రెస్‌లో చేరినట్లు ఆయన వెల్లడించారు. రాజ్యాంగ, ప్రజాస్వామ్య పరిరక్షణకు తాము చేస్తున్న కార్యక్రమాలకు మద్దతివ్వాలని రాహుల్ గాంధీని కోరినట్లు ఆయన తెలిపారు. సేవ్ ఇండియా, సేవ్ కాన్సిట్యూషన్ ప్రచారం గురించి ఆయనకు వివరించినట్లు చెప్పారు. రాజకీయ పార్టీలు, ప్రజలు కోరుకుంటే తాను గజ్వేల్ నుంచి కేసీఆర్‌పై పోటీ చేయడానికి సిద్ధమేనని ప్రకటించారు. ఇవి కూడా చదవండి: 'తిత్లీ' తుపానుకు ఆ పేరు పెట్టింది పాకిస్తాన్ జైపూర్‌లో జికా వైరస్... బాధితురాలికి పుట్టిన బిడ్డ పరిస్థితి ఏమిటి? 'ది క్వింట్' కార్యాలయాల్లో ఐటీ సోదాలు, 'ఎడిటర్స్ గిల్డ్‌'ను ఆశ్రయించిన రాఘవ్ బహల్ 'డోలీలో గర్భిణి' కథనానికి స్పందన.. కొండ కింద ఆరోగ్యకేంద్రం ఏర్పాటు BBC Special- కోల్లూరు... కోహినూర్ పుట్టిల్లు","len":2313}
{"id":"international-48895544","url":"https:\/\/www.bbc.com\/telugu\/international-48895544","title":"AUSvSA ఆస్ట్రేలియాపై దక్షిణాఫ్రికా విజయం","summary":"క్రికెట్ ప్రపంచకప్ 2019 చివరి లీగ్ మ్యాచ్‌లో దక్షిణాఫ్రికా ఆస్ట్రేలియాపై విజయం సాధించింది. దక్షిణాఫ్రికా ఇప్పటికే సెమీస్ అవకాశాలు కోల్పోవడంతో ఆ జట్టుకు ఈ విజయం కొత్త అవకాశాలేమీ అందివ్వలేకపోయింది.","text":"కాగా ఈ మ్యాచ్‌లో ఓటమితో ఆస్ట్రేలియా పాయింట్ల పట్టికలో రెండో స్థానానికి పరిమితమైంది. మూడోస్థానంలో ఉన్న ఇంగ్లండ్‌తో తలపడనుంది. శనివారం ఉత్కంఠభరితంగా సాగిన మ్యాచ్‌లో దక్షిణాఫ్రికా 10 పరుగుల తేడాతో ఆసీస్‌పై నెగ్గింది. 326 పరుగుల లక్ష్యంతో బరిలోకి దిగిన ఆసీస్‌.. 49.5 ఓవర్లలో 315 పరుగులకు ఆలౌటైంది. వార్నర్‌ (122), కేరీ (85) పోరాడినా ఫలితం లేకపోయింది. అంతకుముందు దక్షిణాఫ్రికా టాస్ గెలిచి బ్యాటింగ్ ఎంచుకుని 50 ఓవర్లలో ఆరు వికెట్లు కోల్పోయి 325 పరుగులు చేసింది. డుప్లెసిస్‌ (100), వాండర్‌డసెన్‌ (95) రాణించడంతో దక్షిణాఫ్రికా 6 వికెట్ల నష్టానికి 325 పరుగులు చేసింది. ఒక్కసారి మాత్రమే.. ఈ మ్యాచ్ సహా ఆస్ట్రేలియా - దక్షిణాఫ్రికాల మధ్య జరిగిన గత 9 వన్డేల్లో దక్షిణాఫ్రికా 8 గెలిచింది. ఒక్క వన్డేలో మాత్రమే ఆస్ట్రేలియా గెలిచింది. ఆస్ట్రేలియా ఓటమి పాలవడంతో భారత్ జట్టు పాయింట్ల పట్టికలో అగ్రస్థానంలోకి వచ్చింది. శ్రీలంకపై భారత్ గెలవడంతో 15 పాయింట్లతో పట్టికలో పైకి ఎగబాకింది. లీగ్ మ్యాచ్లన్నీ ముగియడంతో సెమీస్ మ్యాచ్‌లు ఎవరు ఎవరితో ఆడుతారన్నది ఖరారైంది. భారత్, న్యూజిలాండ్ మధ్య తొలి సెమీ ఫైనల్.. ఆస్ట్రేలియా, ఇంగ్లండ్ మధ్య రెండో సెమీ ఫైనల్ జరగనున్నాయి. ఇవి కూడా చదవండి: బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2314}
{"id":"india-51740824","url":"https:\/\/www.bbc.com\/telugu\/india-51740824","title":"చికెన్, గుడ్లు తింటే కరోనావైరస్ వస్తుందా... మీ సందేహాలకు సమాధానాలు","summary":"ప్రపంచాన్ని వణికిస్తున్న కరోనావైరస్ భారత్‌‌పైనా ప్రభావం చూపుతోంది. ఈ వైరస్ వ్యాప్తిని అరికట్టడానికి దేశవ్యాప్తంగా లాక్‌డౌన్ అమలవుతోంది.","text":"ప్రస్తుత పరిస్థితుల నేపథ్యంలో ప్రభుత్వాలు అనేక చర్యలు తీసుకుంటున్నాయి. వైరస్ వ్యాప్తిపై ప్రజల్లో అనేక సందేహాలు, అపోహలు ఉన్నాయి. ఇండియన్ మెడికల్ అసోసియేషన్ అధ్యక్షుడు రాజన్ శర్మ‌ నుంచి ఇలాంటి అనేక సందేహాలకు సమాధానాలను రాబట్టే ప్రయత్నం చేశారు బీబీసీ ప్రతినిధి సల్మాన్ రావి. రాజన్‌ శర్మ చెప్పిన విషయాలివే... లక్షణాలు ఇవే... కరోనావైరస్ సోకినవారిలో లక్షణాలు చాలా సాధారణంగా ఉంటాయి. శ్వాస తీసుకోవడంలో కాస్త ఇబ్బంది, దగ్గు లేదా ముక్కు కారడం లాంటి ప్రారంభ లక్షణాలతో దానిని గుర్తించవచ్చు. జ్వరంతో మొదలై, తీవ్రమైన పొడి దగ్గు వస్తుంది. వారం వరకూ అదే పరిస్థితి కొనసాగితే, శ్వాస తీసుకోవడంలో ఇబ్బందులు వస్తాయి. కానీ సీరియస్ కేసుల్లో ఇన్ఫెక్షన్ న్యుమోనియా లేదా సార్స్‌గా మారుతుంది. కిడ్నీలు ఫెయిలై రోగి చనిపోయే ప్రమాదం కూడా ఉంటుంది. కరోనా రోగుల్లో ఎక్కువగా వృద్ధులే ఉన్నారు. ముఖ్యంగా పార్కిన్సన్, డయాబెటిస్ లాంటి వ్యాధులు ఉన్నవారు దీనికి గురవుతున్నారు. ఈ ఇన్ఫెక్షన్ వదిలించుకోడానికి ప్రస్తుతం ఎలాంటి ప్రత్యేక చికిత్సలూ లేవు. ఇన్ఫెక్షన్ వచ్చిన రోగులకు డాక్టర్లు ప్రస్తుతం వారి లక్షణాల ఆధారంగా చికిత్సలు అందిస్తున్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2332}
{"id":"india-48377566","url":"https:\/\/www.bbc.com\/telugu\/india-48377566","title":"ఆంధ్రప్రదేశ్ మంత్రుల్లో ఓడిపోతున్నదెవరు.. గెలిచేదెవరు?","summary":"ఆంధ్రప్రదేశ్ అసెంబ్లీ ఎన్నికల ఓట్ల లెక్కింపు కొనసాగుతోంది. అత్యధిక స్థానాల్లో వైసీపీ అభ్యర్థులు విజయం సాధించారు. ఈ ప్రభంజనంలో కొందరు టీడీపీ మంత్రులూ కొట్టుకుపోయారు.","text":"చంద్రబాబు తనయుడు నారా లోకేశ్ వెనుకంజలో ఉన్నారు ముగ్గురు నలుగురు మినహా మిగిలిన మంత్రులెవరూ విజయం సాధించలేకపోయారు. చంద్రబాబునాయుడు తనయుడు, ఐటీ శాఖ మంత్రి నారా లోకేశ్ మంగళగిరిలో ఓటమి పాలయ్యారు. అక్కడ ఆయన సమీప ప్రత్యర్థి వైసీపీ అభ్యర్థి ఆళ్ల రామకృష్ణా రెడ్డి విజయం సాధించారు. ఆంధ్రప్రదేశ్ టీడీపీ అధ్యక్షుడు కళావెంకటరావుదీ అదే పరిస్థితి. శ్రీకాకుళం జిల్లా ఎచ్చెర్ల నియోజకవర్గం నుంచి పోటీ చేసిన ఆయన ఓటమి పాలయ్యారు.. ఆయన ప్రత్యర్థి వైసీపీ అభ్యర్థి గొర్లె కిరణ్ కుమార్ గెలుపు అందుకున్నారు. విశాఖ నార్త్ నుంచి పోటీ చేసిన మంత్రి గంటా శ్రీనివాసరావు విజయం సాధించగా.. నర్సీపట్నం నుంచి పోటీ చేసిన చింతకాయల అయ్యన్న పాత్రుడు ఓటమి పాలయ్యారు. టెక్కలి నుంచి బరిలోకి దిగిన మంత్రి కింజరాపు అచ్చెన్నాయుడు విజయం సాధించగా.. మచిలీపట్నం నుంచి పోటీ చేసిన కొల్లు రవీంద్రకు ఓటమి తప్పలేదు. వీరి పరిస్థితి ఏమిటి? మంత్రుల్లో కేఈ కృష్ణమూర్తి ఈసారి పోటీ చేయలేదు. ఆయన స్థానంలో కుమారుడు శ్యాంబాబు పోటీ చేశారు. ఆయన వెనుకంజలో ఉన్నారు. మంత్రి పరిటాల సునీత కూడా ఈసారి పోటీలో లేరు. ఆమె స్థానంలో పోటీ చేసిన కుమారుడు శ్రీరామ్ కూడా వెనుకంజలోనే ఉన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2336}
{"id":"india-44150152","url":"https:\/\/www.bbc.com\/telugu\/india-44150152","title":"యడ్యూరప్ప గురించి తెలుసుకోవాల్సిన 9 ముఖ్య విషయాలు","summary":"దక్షిణాదిన బీజేపీ నుంచి ముఖ్యమంత్రి అయిన తొలి నేతగా బీఎస్ యడ్యూరప్ప రికార్డు సృష్టించారు. ఆయన ఈ రోజు కర్ణాటకకు మూడో సారి సీఎంగా ప్రమాణ స్వీకారం చేశారు. ఈ నేపథ్యంలో ఆయన గురించి ఆసక్తికరమైన విషయాలు.","text":"1. ఆయన అసలు పేరు యడియూరప్ప. కానీ, 2007లో జ్యోతిష్యుడి సలహాతో తన పేరును యడ్యూరప్పగా మార్చుకున్నారు. 2. కర్ణాటకలో ప్రాబల్యం ఉన్న లింగాయత్ సముదాయానికి చెందిన వ్యక్తి యడ్యూరప్ప. 3. ఆర్ఎస్ఎస్ (రాష్ట్రీయ స్వయం సేవక్ సంఘ్‌) మూలాలున్న వ్యక్తి. శికారిపుర శాఖ ఆర్ఎస్ఎస్ కార్యదర్శిగా కూడా ఆయన పనిచేశారు. 4. జనసంఘ్‌ నేతగా ఎమర్జెన్సీ సమయంలో జైలుకు కూడా వెళ్లారు. 1975లో శికారిపుర పురపాలక సంఘం అధ్యక్షుడిగా ఎన్నికై తన రాజకీయ ప్రస్థానాన్ని ప్రారంభించారు. 5. 2006లో జేడీ(ఎస్) మద్దతుతో అధికారంలో కొనసాగుతున్న ధరమ్‌సింగ్ నేతృత్వంలోని కాంగ్రెస్ ప్రభుత్వాన్ని కూల్చడంలో యడ్డీ కీలకపాత్ర పోషించారు. 6. 2008లో తొలిసారిగా కర్ణాటక పగ్గాలు చేపట్టారు. కానీ, కుమారస్వామి మద్దతు ఉపసంహరించడంతో వారం రోజుల్లోనే సీఎం పదవిలోంచి దిగిపోవాల్సి వచ్చింది. 7. 2011లో మైనింగ్ కుంభకోణం ఆరోపణలు యడ్యూరప్పను ముఖ్యమంత్రి పదవి నుంచి, సొంత పార్టీ నుంచి తప్పుకొనేలా చేశాయి. 8. బీజేపీ నుంచి బయటకు వచ్చాక 'కర్ణాటక జన పక్ష' అనే పేరుతో యడ్డీ సొంతంగా పార్టీ పెట్టారు. 9. 2014 పార్లమెంట్ ఎన్నికల ముందు తన పార్టీని బీజేపీలో విలీనం చేసి ఆ పార్టీ తరఫున షిమోగ నుంచి పార్లమెంట్‌కు పోటీ చేసి గెలిచారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2348}
{"id":"international-47457424","url":"https:\/\/www.bbc.com\/telugu\/international-47457424","title":"పాకిస్తాన్‌: హిందూ సమాజాన్ని 'కించపరిచిన' మంత్రి ఫయాజుల్ హసన్ చోహాన్‌పై వేటు","summary":"హిందూ సమాజాన్ని కించపరిచే వ్యాఖ్యలు చేశారంటూ తీవ్ర విమర్శలు ఎదుర్కొంటున్న పాకిస్తాన్‌లోని పంజాబ్ రాష్ట్ర సమాచార, సాంస్కృతికశాఖ మంత్రి ఫయాజుల్ హసన్ చోహాన్ పదవికి రాజీనామా చేశారు.","text":"ఫయాజుల్ హసన్ ఫయాజుల్ హసన్‌ దేశ ప్రధాని ఇమ్రాన్ ఖాన్ నాయకత్వంలోని పాకిస్తాన్ తెహ్రీకే ఇన్సాఫ్(పీటీఐ)కి చెందిన నాయకుడు. ఫయాజుల్ హసన్‌ను మంత్రి పదవి నుంచి తొలగించినట్లు పీటీఐ మంగళవారం ట్విటర్‌లో పేర్కొంది. పోస్ట్ of Twitter ముగిసింది, 1 హిందూ సమాజం గురించి కించపరిచే వ్యాఖ్యల నేపథ్యంలో ఫయాజుల్ హసన్‌ను తమ పార్టీ నాయకత్వంలోని పంజాబ్ ప్రభుత్వం పదవి నుంచి తొలగించిందని పాకిస్తాన్ తెహ్రీకే ఇన్సాఫ్ ట్విటర్‌లో తెలిపింది. ''ఇతరుల మతవిశ్వాసాలను దెబ్బతీసేలా ఎవరూ మాట్లాడరాదు. పరమత సహనం పునాదులపైనే పాకిస్తాన్ నిర్మితమైంది'' అని పీటీఐ చెప్పింది. ఫయాజుల్ హసన్ ఫయాజుల్ హసన్ మంత్రి పదవికి రాజీనామా చేశారని పంజాబ్ ముఖ్యమంత్రి ఉస్మాన్ బుజ్దార్ అధికార ప్రతినిధి షాబాజ్ గిల్ ధ్రువీకరించారు. ఫయాజుల్ హసన్ అలాంటి వ్యాఖ్యలు చేయడం దురదృష్టకరమని, ఆయన వ్యాఖ్యలతో పంజాబ్ ప్రభుత్వానికి సంబంధం లేదని షాబాజ్ గిల్ ఒక వీడియో సందేశంలో చెప్పారు. హిందూ సమాజానికి ముఖ్యమంత్రి ఉస్మాన్ బుజ్దూర్ సంఘీభావం ప్రకటించారని, మైనారిటీల (పాకిస్తాన్‌లో హిందువులు మైనారిటీలు) మనసును గాయపరిచే ఎలాంటి ప్రకటనలు చేసినా, పనులకు పాల్పడినా ఉపేక్షించబోమని స్పష్టం చేశారని ఆయన వివరించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2348}
{"id":"india-46998088","url":"https:\/\/www.bbc.com\/telugu\/india-46998088","title":"'కేటీఆర్ గారూ నా కొత్త జాబ్ ఎలా ఉంది?' - ఉపాసన కొణిదెల ట్వీట్","summary":"ప్రపంచ ఆర్థిక వేదిక.. (వరల్డ్ ఎనకమిక్ ఫోరం) సదస్సుకు వెళ్లిన ఉపాసన కొణిదెల... ‘కేటీఆర్ గారూ నా కొత్త జాబ్ ఎలా ఉంది’ అంటూ కేటీఆర్‌కి ట్వీట్ చేశారు.","text":"ఆమె దావోస్‌లో ఇన్వెస్ట్ తెలంగాణ డెస్క్‌కు సమన్వయకర్తగా వ్యవహరించారు. ఈ సందర్భంగా తెలంగాణలో పెట్టుబడులు పెట్టాలనుకుంటున్న కంపెనీలకు ఆమె సమాచారం అందించారు. తెలంగాణలో పెట్టబడులు పెట్టడానికి ఉండే అనుకూల పరిస్థితులను ఆమె వివరించారు. ఆమె ఈ విషయాన్ని టీఆర్ఎస్ నేత కేటీఆర్‌కి ట్విటర్ ద్వారా వెల్లడించారు. కేటీఆర్‌గారూ నా కొత్త ఉద్యోగం మీకు నచ్చిందా.. అంటూ ట్వీట్ చేశారు. తెలంగాణ పెవిలియన్‌లో డెస్క్‌లో తాను కూర్చొని ఉన్నానని తెలిపారు. హైదరాబాద్ ప్రపంచంలో జీవనానికి అనుకూలమైన మూడో ఉత్తమ ప్రాంతమని.. భారత స్టార్టప్ రాజధాని అని పేర్కొంటూ ట్వీట్ చేశారు. ప్రపంచంలో ప్రతి మూడు వేకెన్సీల్లో ఒకటి హైదరాబాద్‌లో సృష్టిస్తున్నారని చెప్పారు. అంతకుముందు మహిళల లోదుస్తుల ఉత్పత్తిలో ఆంధ్ర ప్రదేశ్ ప్రపంచంలోనే అగ్రగామి అని ట్వీట్ చేశారు. ఇక్కడ ఏటా 19 లక్షల బేళ్ల పత్తి ఉత్పత్తి అవుతోందని చెప్పారు. అంతకు ముందు తెలుగు గర్ల్ పవర్ అంటూ.. దావోస్‌లో బ్రహ్మణి, అపోలో ఆస్పత్రికి చెందిన సంగీత, శోభా కామినేని తదితరులతో దిగిన ఫొటోను ట్వీట్ చేశారు. \"మా బృందం స్థయిర్యాన్ని పెంచినందుకు చాలా కృతజ్ఞతలు\" అని కేటీఆర్ ఉపాసన ట్వీట్‌కి రిప్లై ఇచ్చారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2355}
{"id":"india-42027256","url":"https:\/\/www.bbc.com\/telugu\/india-42027256","title":"జింబాబ్వే సంక్షోభం: నాలుగు రోజుల తర్వాత బయటికొచ్చిన ముగాబే","summary":"సైనిక చర్య కారణంగా గృహ నిర్బంధంలో ఉన్న జింబాబ్వే అధ్యక్షుడు రాబర్ట్ ముగాబే శుక్రవారం నాడు తొలిసారి ఇంటి నుంచి బయటికొచ్చారు. దేశ రాజధాని హరారేలో జరిగిన జింబాబ్వే ఓపెన్ యూనివర్సిటీ స్నాతకోత్సవంలో ఆయన పాల్గొన్నారు.","text":"నాలుగు రోజులుగా గృహ నిర్బంధంలో ఉన్న ముగాబే మిలటరీ భద్రత నడుమ ఆ కార్యక్రమానికి హాజరయ్యారు. జింబాబ్వే ఓపెన్ యూనివర్సిటీకి ముగాబేనే ఛాన్స్‌లర్. ఏటా జరిగే ఈ స్నాతకోత్సవానికి దేశాధ్యక్షుడు హాజరవడం ఆనవాయితీ. కానీ ప్రస్తుత పరిస్థితుల్లో ముగాబే ఆ కార్యక్రమానికి వస్తారని చాలామంది ఊహించలేదు. ముగాబే చేతి నుంచి పట్టా అందుకున్న వాళ్లలో నాలుగు రోజుల క్రితం ఆయన్ని నిర్బంధించిన మిలటరీ జనరల్ భార్య మ్యారీ షివెంగా కూడా ఉన్నారు. ముగాబే భార్య గ్రేస్, విద్యా శాఖ మంత్రి, గ్రేస్‌కి సన్నిహితుడైన జొనాథన్ మాయో ఆ కార్యక్రమానికి హాజరుకాలేదు. మరోపక్క దేశ పాలనకు సంబంధించి ముగాబేతో చర్చలు ఫలవంతంగా సాగుతున్నాయనీ, వీలైనంత త్వరగా వాటి ఫలితాల్ని ప్రజల ముందుంచుతామనీ ఆ దేశ మిలటరీ చెబుతోంది. దేశమంతా మిలటరీ అధీనంలో ఉన్నా, తమకు మాత్రం ఎలాంటి ఇబ్బందులూ లేవని జింబాబ్వే పౌరులు చెబుతున్నారు. దుకాణాలు ఎప్పటిలానే తెరుచుకుంటున్నాయనీ, రాజధాని వీధుల్లోనూ ప్రజలు తిరుగుతున్నారనీ సోషల్ మీడియా ద్వారా కొందరు పరిస్థితులను పంచుకుంటున్నారు. ఇంకొందరు ‘బీబీసీ’తో మాట్లాడుతూ, ఒక నియంతృత్వ నేతను తప్పించే ప్రయత్నం మొదలుపెట్టినందుకు ఆర్మీకి కృతజ్ఞతలు చెప్పారు. మా ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2355}
{"id":"india-50099308","url":"https:\/\/www.bbc.com\/telugu\/india-50099308","title":"తెలంగాణ ఆర్టీసీ సమ్మె: మూడు రోజుల్లో సమస్యలు పరిష్కరించాలని ఆర్టీసీ యాజమాన్యానికి హైకోర్టు ఆదేశం","summary":"ఇప్పటి వరకు ఆర్టీసీ ఎండీ నియామకం ఎందుకు చేపట్టలేదని, కార్మిక సంఘాలతో ఎందుకు చర్చలు చేపట్టడం లేదని ప్రభుత్వాన్ని హైకోర్టు ప్రశ్నించింది.","text":"తెలంగాణ ఆర్టీసీ సమ్మెపై హైకోర్టులో ఈరోజు జరిగిన విచారణ సందర్భంగా హైకోర్టు కీలక వ్యాఖ్యలు చేసింది. \"ప్రభుత్వం అంటే తండ్రి పాత్ర పోషించాలి. ప్రజలకు ఇబ్బందులు కలగకుండా చూడాలి\" అని వ్యాఖ్యానించింది. సమ్మె వల్ల ప్రజలకు ఇబ్బంది కలగకుండా ఏం చర్యలు తీసుకున్నారని ప్రభుత్వాన్ని ప్రశ్నించింది. పాఠశాలల తిరిగి ఎప్పుడు ప్రారంభిస్తారో చెప్పాలని అడిగింది. ప్రజలే ప్రజాస్వామ్యం.. ప్రజలకన్నా ఎవరూ గొప్పవారు కాదు అని స్పష్టం చేసింది. రేపు ఉదయం 10.30 గంటలకు చర్చలు ప్రారంభించాలని, 3 రోజుల్లో సమస్యలను పరిష్కరించాలని ఆర్టీసీ యాజమాన్యానికి ఆదేశాలు జారీచేసింది. కార్మిక సంఘాలు తలపెట్టిన రాష్ట్ర బంద్ శాంతియుతంగా జరిగితే తమకేమీ అభ్యంతరం లేదని ప్రభుత్వం కోర్టుకు తెలిపింది. ఆర్టీసీ జేఏసీ తరపున వాదనలు వినిపించిన దేశాయ్ ప్రకాశ్ రెడ్డి... \"చర్చల కోసం రెండు సార్లు ప్రభుత్వ న్యాయవాదులకు ఫోన్లు చేశాం. కానీ స్పందన లేదు. ప్రభుత్వంలో విలీనం చేస్తే తప్ప చర్చలు లేవు అని తాము ఎప్పుడూ చెప్పలేదు. మా డిమాండ్లు మీ ముందు పెడతాం. ఏవి సాధ్యమో, ఏవి కావో చెప్పండి. అన్ని సమస్యలనూ కోర్టులే తేల్చాలి అంటే కుదరదు, కొన్నింటికి చర్చలతో పరిష్కారం దొరుకుతుంది\" అని అన్నారు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2356}
{"id":"international-51011600","url":"https:\/\/www.bbc.com\/telugu\/international-51011600","title":"చైనా హార్బిన్ మంచు ఉత్సవం: ఆకాశాన్నంటే మంచు కోటలు.. ఐస్ క్రీడల పోటీలు","summary":"హార్బిన్ అంతర్జాతీయ మంచు, హిమ శిల్ప ఉత్సవం జనవరి 5వ తేదీన బాణాసంచా పేలుళ్లు, సంబరాల మధ్య అట్టహాసంగా ప్రారంభమైంది.","text":"చైనాలోని ఈశాన్య ప్రాంతంలో గల హీలాంగ్జియాంగ్ ప్రావిన్స్‌లో ప్రతి ఏటా జరిగే ఈ ఉత్సవం.. ప్రపంచంలో అతిపెద్ద మంచు, హిమ ఉత్సవాల్లో ఒకటి. ఈ మంచు ప్రపంచాన్ని నిర్మించటానికి దాదాపు 2,20,000 చదరపు మీటర్ల మంచును ఉపయోగించినట్లు చెప్తున్నారు. ఆకాశాన్నంటుతున్నట్లు కనిపించే ఘనీభవించిన మంచు కోటలు సందర్శకులకు కనులవిందు చేస్తాయి. మంచుతో చెక్కిన ఆవిరి యంత్ర రైలు కూడా ఉంది ఇక్కడ. ఈ వార్షిక హార్బిన్ మంచు ఉత్సవం 1963లో మొదలైంది. చైనా సాంస్కృతిక విప్లవం కారణంగా మధ్యలో కొన్నేళ్లు అంతరాయం కలిగినా.. 1985లో మళ్లీ ప్రారంభమైంది. ఎత్తైన మంచు నిర్మాణాలతో పాటు.. స్లెడ్జింగ్, ఐస్ హాకీ, ఐస్ ఫుట్‌బాల్, స్పీడ్ స్కేటింగ్, ఆల్పైన్ స్కీయింగ్ పోటీలు కూడా ఈ ఉత్సవంలో జరుగుతాయి. ఎముకలు కొరికేంత చల్లగా ఉండే నీటిలో ఈతల పోటీలు కూడా ఉంటాయి. సాంఘువా నదిలో ఈతల పోటీలో పాల్గొన్న వారిని కింద ఫొటోల్లో చూడవచ్చు. మంచు థీమ్‌తో సామూహిక వివాహం ఈ పండుగలో విశిష్ట ఆకర్షణ. ఈ ఏడాది సుమారు 40 జంటలు ఇక్కడ పెళ్లి చేసుకున్నట్లు చెప్తున్నారు. హార్బిన్ మంచు ఉత్సవం 2020 ఫిబ్రవరి 25వ తేదీ వరకూ కొనసాగుతుంది. ఈ మంచు ఉత్సవాన్ని వీక్షించటానికి చైనా నుంచే కాదు.. ప్రపంచం నలుమూలల నుంచీ సందర్శకులు వస్తుంటారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2359}
{"id":"international-44817736","url":"https:\/\/www.bbc.com\/telugu\/international-44817736","title":"టాల్కం పౌడర్‌తో క్యాన్సర్‌: రూ.32 వేల కోట్ల నష్టపరిహారం చెల్లించనున్న జాన్సన్ అండ్ జాన్సన్","summary":"22 మంది మహిళల అండాశయ క్యాన్సర్‌కు కారణమైన జాన్సన్ అండ్ జాన్సన్ వారికి రూ.32 వేల కోట్ల నష్టపరిహారం చెల్లించాలని అమెరికాలోని మిస్సోరి కోర్టు ఆదేశించింది.","text":"తన టాల్కం పౌడర్ ఉత్పాదన విషయంలో జాన్సన్ అండ్ జాన్సన్ సుమారు 9 వేలకు పైగా కేసులను ఎదుర్కొంటోంది. కొన్ని దశాబ్దాల పాటు బేబీ పౌడర్, ఇతర ఉత్పాదనలను వాడినందువల్లే తమకు అండాశయ క్యాన్సర్‌ వచ్చిందని ఈ కేసులో మహిళలు, వారి కుటుంబాలు వాదించాయి. జాన్సన్ అండ్ జాన్సన్ టాల్కం పౌడర్లో ఆస్‌బెస్టాస్ ఉన్న సంగతి 1970ల నుంచి ఆ సంస్థకు తెలుసనీ, అయితే దానిని వాడితే వచ్చే ఫలితాల గురించి ఆ సంస్థ వినియోగదారులకు వివరించడంలో విఫలమైందని బాధితుల తరపు లాయర్లు వాదించారు. అయితే తమ ఉత్పాదనలలో ఆస్‌బెస్టాస్ లేదనీ, వాటి వల్ల క్యాన్సర్‌ రాదనీ జాన్సన్ అండ్ జాన్సన్ అంటోంది. తమ ఉత్పాదనలు సురక్షితమని అనేక పరీక్షల్లో తేలిందని తెలిపింది. ఈ తీర్పు తమకు తీవ్ర నిరాశ కలిగించిందని, దీనిపై అప్పీలు చేసే అవకాశాలను పరిశీలిస్తామని పేర్కొంది. తమ టాల్కం పౌడర్ కారణంగా క్యాన్సర్‌ వస్తుందని ఆరోపణలు ఎదుర్కొంటున్న జాన్సన్ అండ్ జాన్సన్ చెల్లించనున్న అతి పెద్ద నష్టపరిహారం ఇదే. గత ఏడాది కాలిఫోర్నియా కోర్టు అండాశయ క్యాన్సర్‌కు కారణమైన జాన్సన్ అండ్ జాన్సన్ ఉత్పాదనల కేసు విషయంలో రూ.2,850 కోట్ల నష్టపరిహారం చెల్లించాలని ఆదేశించింది. అయితే తర్వాత మరో జడ్జి ఆ తీర్పును వెనక్కి తీసుకున్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్లో ఫాలో అవ్వండి. యూట్యూబ్‌లోనూ సబ్‌స్క్రైబ్ చేయండి.)","len":2366}
{"id":"india-47085125","url":"https:\/\/www.bbc.com\/telugu\/india-47085125","title":"బడ్జెట్ 2019: ‘రైతులకు రూ.6 వేలు ’ ఈ పథకం ఎవరికి వర్తిస్తుందంటే..","summary":"2019 బడ్జెట్‌లో కేంద్ర ప్రభుత్వం రైతులకు ఆర్థిక వరాలను ప్రకటించింది. రూ. 75,000 కోట్లతో ఏర్పాటు చేసే ప్రధానమంత్రి కిసాన్ సమ్మాన్ నిధి పథకం కింద అయిదు ఎకరాల లోపు భూమి ఉన్న రైతులకు రూ. 6,000 ఆర్థిక సహాయం అందించనున్నట్లు ప్రకటించింది.","text":"ఈ పథకానికి అర్హులైన రైతులకు మూడు విడతల్లో డబ్బును వారి ఖాతాల్లోకి నేరుగా జమ చేస్తారు. తాత్కాలిక కేంద్ర ఆర్థిక మంత్రి పియూష్ గోయెల్ బడ్జెట్ ప్రవేశపెడుతున్న సందర్భంగా మాట్లాడుతూ.. ఈ పథకం ద్వారా 12 కోట్ల మంది రైతులు లబ్ది పొందుతారని అన్నారు. ఈ పథకం 2018 డిసెంబర్ నుంచి అమల్లోకి వచ్చినట్లు పరిగణిస్తామని పియూష్ అన్నారు. ఈ పథకానికి పోలిన పథకాన్ని రైతు బంధు పేరిట తెలంగాణ ప్రభుత్వం ఇప్పటికే అమలు చేస్తోంది. కేసీఆర్ ప్రభుత్వం రైతు బంధు పథకం కింద రైతుకు ఏడాదికి 8,000 వేల రూపాయల ఆర్థిక సహాయం అందిస్తోంది. సీజన్‌కు ఎకరాకు 4 వేల రూపాయల చొప్పున ఏడాదికి రెండు సీజన్లకు కలిపి రూ. 8,000 చెల్లిస్తున్నారు. ఈ మొత్తాన్ని రూ. 10,000కు పెంచనున్నట్లు కూడా రాష్ట్ర ప్రభుత్వం ప్రకటించింది. ఈ పథకం స్ఫూర్తితోనే కేంద్రం పీఎం కిసాన్ సమ్మాన్ నిధికి రూపకల్పన చేసినట్లు తెలుస్తోంది. కిసాన్ సమ్మాన్ పథకం ప్రకారం అయిదెకరాలు లోపు ఉన్న రైతులకు ఏడాదికి రూ.6 వేలు చొప్పున జమ చేస్తారు. 2018 డిసెంబర్ నుంచే ఈ పథకం వర్తిస్తుందని ప్రకటించింది. అంటే, 2018-19 ఆర్థిక సంవత్సరానికే 'రైతుకు ఆర్థిక మద్దతు' ప్రభుత్వం రూ. 20,000 కోట్ల ఖర్చు చేయనుంది. బడ్జెట్‌కి సంబంధించిన సమాచారం కోసం ఈ పేజీ క్లిక్ చేయండి. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":2369}
{"id":"international-41451444","url":"https:\/\/www.bbc.com\/telugu\/international-41451444","title":"రెఫరెండం నేపథ్యంలో కుర్దిస్తాన్‌కు ఇరాక్ షాక్","summary":"కుర్దిస్తాన్‌కు అంతర్జాతీయ విమాన రాకపోకలను ఇరాక్ నిలిపివేసింది. ఇర్బిల్, సులైమనియా విమానాశ్రయాలపై కుర్దులు పట్టు విడిచే వరకు కేవలం దేశీయ విమాన సర్వీసులను మాత్రమే అనుమతిస్తామని ఇరాక్ ప్రభుత్వం షరతులు విధించింది.","text":"ఇరాక్ నుంచి విడిపోయేందుకు కుర్దిస్తాన్‌ ప్రాంత ప్రజలు పట్టబుడుతున్నారు. తాజాగా నిర్వహించిన రెఫరెండం పోల్స్‌లో వేర్పాటువాదానికి అనుకూలంగా 92 శాతం మంది కుర్దిష్ ప్రజలు ఓటేశారు. దాంతో ఇరాక్ సెంట్రల్ సర్కారుపై ఒత్తిడి పెరిగింది. అయితే ఆ రెఫరెండం రాజ్యాంగ విరుద్ధమని, దాన్ని రద్దు చేయాలని ఇరాక్ ప్రధాని హైదర్ అల్-అబాది వ్యాఖ్యానించారు. ఆయన వ్యాఖ్యల వెంటనే విమాన సర్వీసులను నిలిపివేస్తూ ప్రభుత్వం నిర్ణయం తీసుకుంది. కుర్దిస్తాన్‌ స్పయంపాలిత ప్రాంతమైనా.. విమానాల రాకపోకల నియంత్రణ మాత్రం ఇరాక్ పౌర విమానయాన శాఖ ఆధీనంలోనే ఉంటుంది. ఇరాక్ నిర్ణయంతో అంతర్జాతీయ సర్వీసులను రద్దు చేస్తున్నట్లు విమానయాన సంస్థలు ప్రకటించాయి. శుక్రవారం సాయంత్రం 6 గంటల నుంచి అంతర్జాతీయ సర్వీసులన్నింటినీ నిలిపివేస్తున్నట్లు ఇరాక్ వెల్లడించింది. సహాయ, మిలిటరీ, దౌత్యపరమైన అవసరాల కోసం వినియోగించే విమానాలకు మాత్రం మినహాయింపు ఇచ్చింది. అయితే ఇరాక్ చేస్తున్న డిమాండ్‌‌ అన్యాయమైందని కుర్దిస్తాన్‌ ప్రభుత్వం పేర్కొంది. రెఫరెండంలో ప్రజలు తమ ఆకాంక్షను స్పష్టంగా వెల్లడించారని, ఇప్పుడు ఇరాక్‌తోపాటు, పొరుగు దేశాలతో సంప్రదింపులు జరపాల్సిన అవసరం ఉందని కుర్దిష్ నాయకులు అంటున్నారు. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విట్టర్లో ఫాలో అవ్వండి. యూట్యూబ్‌లోనూ సబ్‌స్క్రైబ్ చేయండి.)","len":2369}
{"id":"international-41499353","url":"https:\/\/www.bbc.com\/telugu\/international-41499353","title":"యాహూ ఖాతాలన్నింటిపైనా 2013 హ్యాకింగ్ ప్రభావం","summary":"తమ వినియోగదారులకు చెందిన మొత్తం మూడు వందల కోట్ల ఖాతాలు 2013లో జరిగిన హ్యకింగ్ దాడికి గురయ్యాయని ఇంటర్నెట్ సేవల కంపెనీ యాహూ ప్రకటించింది.","text":"2013లో దాదాపు 100 కోట్ల (ఒక బిలియన్) ఖాతాల వివరాలను హ్యాకర్లు చోరీ చేశారని నిరుడు యాహూ వెల్లడించింది. వినియోగదారులంతా తమ ఖాతాల యూజర్ ఐడీలు, పాస్‌వర్డ్‌లను మార్చుకోవాలని కోరింది. అయితే ఆ సైబర్ దాడి గుట్టు విప్పేందుకు నిపుణులు పరిశోధించగా వంద కోట్లే కాదు, మొత్తం ఖాతాలన్నిటిపైనా హ్యాకింగ్ ప్రభావం పడిందని గుర్తించారు. అన్ని ఖాతాలకు చెందిన వివరాలనూ హ్యాకర్లు తస్కరించారని తేల్చారు. అదే విషయాన్ని యాహూ అధికారికంగా వెల్లడించింది. చోరీకి గురైన సమాచారంలో ఖాతాదారుల పాస్‌వర్డ్‌లు, బ్యాంకు ఖాతాలు, పేమెంట్ కార్డుల వివరాలు లేవని తెలిపింది. ఇది కూడా చదవండి: గూగుల్, అమెజాన్ మధ్య గొడవెందుకు? ‘బ్లూ వేల్’ బూచి నిజమేనా? నష్టాల బారిన పడ్డ యాహూ సంస్థను అమెరికన్ టెలికం దిగ్గజం వెరిజోన్ కొనుగోలు చేసింది. ఆ డీల్ ఈ జూన్ 13న పూర్తయింది. అయితే గత సంవత్సరం తొలుత రూ. 31 వేల కోట్లకు (4.8 బిలియన్ డాలర్లు) కొనేందుకు సిద్ధపడిన వెరిజోన్, 2013, 2014లో తమ వినియోగదారుల ఖాతాలు లీకయ్యాయని యాహూ ప్రకటించడంతో డీల్‌ను 4.5 బిలియన్ డాలర్లకు తగ్గించింది. తమ వినియోగదారుల ఖాతాల భద్రతకు ఎలాంటి ఢోకా లేకుండా అన్ని జాగ్రత్తలూ తీసుకుంటున్నామని వెరిజోన్ భద్రతా విభాగం ఉన్నతాధికారి చంద్ర మెక్‌మోహన్ స్పష్టం చేశారు. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2371}
{"id":"international-44528003","url":"https:\/\/www.bbc.com\/telugu\/international-44528003","title":"#BBCArchives: ఆ ద్వీపం జనాభా 50... ఆ బడిలో పిల్లల సంఖ్య 6","summary":"పట్టణాలతో పోల్చితే పల్లెల్లో జీవించడం ఒక ప్రత్యేకమైన అనుభవమని అనుకుంటే, ఒక చిన్నదీవిలో పాఠశాలకు వెళ్ళి చదువుకోవడం మరెంతో ప్రత్యేకం.","text":"బ్రిటిష్ ద్వీపం సిలీలో ఆ అనుభవం ఎలాంటిదో తెలుసుకోవాలంటే.. టైమ్ మెషీన్‌లో 1976 సంవత్సరానికి వెళ్ళాల్సిందే. వీరంతా ఒక చిన్న ద్వీపంలో ఉంటున్నారు. బ్రిటన్‌కు నైరుతి దిశగా అట్లాంటిక్ సముద్రంలో 50 కిలోమీటర్ల దూరంలో ఉందీ దీవి. సెయింట్ ఏగ్నస్ వైశాల్యం రెండున్నర చదరపు కిలోమీటర్లు కూడా ఉండదు. 70ల చివర్లో అక్కడి జనాభా ఎంతో తెలుసా? యాభై కన్నా కాస్త ఎక్కువ. అయిదు నుంచి తొమ్మిదేళ్ళ వయసున్న పిల్లలు అక్కడి తరగతిగదిలో ఆరుగురే ఉన్నారు. తమతో తాము ముచ్చటించడం, కాసేపు అక్కడి ఏకైక టీచర్ మారిగోల్డ్ బుష్ చెప్పే పాఠాలు వినడం... అదే ఆ పిల్లల దినచర్య. \"ఇక్కడ పాఠాలు బోధించడం చాలా సరదాగా ఉంటుంది. కొత్త విషయాలు నేర్చుకోవాలనే తపన పుష్కళంగా ఉన్న ఈ విద్యార్థులకు పాఠాలు చెబుతూ మనం తెలుసుకునే విషయాలూ చాలానే ఉంటాయి. వాళ్ళకు బడికి రావడమంటే ఎంతో ఇష్టం\" అంటారు ఆ టీచర్. ఈ చిన్న మారిగోల్డ్ స్కూల్ చుట్టూ ఎక్కడ చూసినా అద్భుత ద్వీప సౌందర్యం కనువిందు చేస్తుంది. నగరాల్లోని విద్యార్థులు ఎప్పుడో ఏడాదికోసారి విహార యాత్రల పేరుతో అనుభవించే ఆనందాన్ని, ఇక్కడి పిల్లలు ప్రతిరోజూ అనుభవిస్తారన్న మాట. ఈ పిల్లల స్కూల్ బస్సుకు ట్రాఫిక్‌ను ఛేదించుకుని వెళ్ళాల్సిన అవసరం లేనే లేదు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2373}
{"id":"other-news-42631251","url":"https:\/\/www.bbc.com\/telugu\/other-news-42631251","title":"ఫేస్‌బుక్‌, ట్విటర్‌లలో గ్యాస్ బుకింగ్ సదుపాయం","summary":"ఫోన్‌ కాల్, ఎస్‌ఎంఎస్‌, ఆన్‌లైన్‌ వెబ్‌సైట్‌ ద్వారా గ్యాస్ సిలెండర్ బుక్ చేసుకునే సదుపాయం ఇప్పటి వరకు అందుబాటులో ఉంది. వీటికి అదనంగా ఇప్పుడు ఫేస్‌బుక్, ట్విటర్‌లో కూడా గ్యాస్ బుక్ చేసుకోవచ్చు.","text":"ఇండియన్ ఆయిల్ కార్పొరేషన్ (ఐఓసీల్) మొట్టమొదటిసారిగా ఈ సదుపాయాన్ని అందుబాటులోకి తీసుకొచ్చింది. ఫేస్‌బుక్, ట్విటర్ వినియోగం విస్తృతం కావడంతో ఐఓసీఎల్ ఈ నిర్ణయం తీసుకుంది. ఫేస్‌బుక్ ద్వారా ఇలా బుక్ చేసుకోవచ్చు! ముందుగా మీ ఫేస్‌బుక్‌ అకౌంట్‌లోకి లాగిన్ కావాలి. ఆ తర్వాత ఐఓసీఎల్ అధికారిక ఫేస్‌బుక్ పేజీ indianoilcorplimited కోసం సెర్చ్ చేయాలి. indianoilcorplimited లింక్‌పై క్లిక్ చేస్తే కొత్త పేజీ ఓపెన్ అవుతుంది. ఆ పేజీకి కుడివైపు బాక్సులో 'బుక్ నౌ' అనే ఆప్షన్‌ ఉంటుంది. దానిపై క్లిక్ చేసి, పేరు, ఈమెయిల్, ఎల్‌పీజీ నెంబర్ ఇస్తే చాలు. గ్యాస్ బుక్ అయిపోతుంది. ఆన్‌లైన్ ద్వారా కూడా డబ్బులు చెల్లించొచ్చు. ట్విటర్ ద్వారా బుకింగ్ ఇలా! మీ ట్విటర్‌ హ్యాండిల్‌లో @indanerefill‌ సెర్చ్ చేయండి. తొలిసారి బుక్ చేస్తున్నట్లయితే, ముందుగా మీ ఎల్‌‌పీజీ ఐడీ, ఈమెయిల్ వివరాలతో రిజిస్ట్రర్ చేసుకోవాలి. ఆ తర్వాత సిలెండర్ బుక్ చేసుకునేందుకు ఎల్‌పీజీ నెంబర్‌, ఈమెయిల్‌తో @indanerefill‌కి ట్వీట్ చేయాలి. అంతే. మీ సిలెండర్ బుక్ అయిపోయినట్లే! ప్రస్తుతం ఐఓసీల్ వినియోగదారులకు మాత్రమే ఈ సదుపాయం ఉంది. త్వరలోనే హెచ్‌పీ, భారత్ గ్యాస్‌ సంస్థలు కూడా వినియోగదారులకు ఈ సేవ అందించేందుకు ప్రయత్నాలు చేస్తున్నాయి. ఇవి కూడా చదవండి: బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.","len":2379}
{"id":"india-42037886","url":"https:\/\/www.bbc.com\/telugu\/india-42037886","title":"మానుషి ఛిల్లర్: మిస్ వరల్డ్ కిరీటం గెలుచుకున్న ఆరో భారతీయురాలు","summary":"మిస్ వరల్డ్ 2017గా నిలవడంతో 20 ఏళ్ల మానుషి చిల్లర్ పేరు ఇప్పుడు ప్రపంచమంతా మారుమోగిపోతోంది.","text":"హరియాణాలో పుట్టిన ఈ యువతి వైద్య విద్యను అభ్యసిస్తూనే ఇప్పుడు ప్రపంచం మెచ్చిన అందగత్తె అయింది. 17 ఏళ్ల తర్వాత విశ్వసుందరి కిరీటాన్ని భారత్‌కు అందించింది. మానుషి చిల్లర్‌ను అభినందిస్తున్న మిస్ వరల్డ్ 2016 విజేత స్టెఫానీ డెల్ వల్లె ఆమె గురించి కొన్ని సంగతులు ఈ ఏడాది జరిగినవి 67వ మిస్ వరల్డ్ పోటీలు చైనా దీవి హైనన్‌లోని సన్యా నగరంలో ఈ ఏడాది ప్రపంచ సుందరి ఎంపికకు తుది పోటీ జరిగింది భారత ప్రపంచ సుందరీమణులు వీరే.. 1951 లో బ్రిటన్‌కు చెందిన ఎరిక్ మెర్లే ఈ పోటీలకు రూపకల్పన చేశారు. అదే ఏడాది జులై 29న మొదటిసారి లండన్‌లో పోటీలు నిర్వహించారు. మొట్టమొదటి ప్రపంచ సుందరిగా స్వీడన్‌కు చెందిన కికి హకన్సన్ నిలిచారు. ఈ పోటీలు మొదలైన 15 ఏళ్ల తర్వాత భారతీయ యువతి తొలిసారి ఈ కిరీటాన్ని గెలుపొందారు. ఇప్పటివరకు 6 గురు భారతీయ యువతులు మిస్ వరల్డ్ కిరీటాన్ని చేజిక్కించుకున్నారు. 1966లో రీటా ఫారియా మొదటిసారిగా ప్రపంచ సుందరిగా నిలిచారు. ఆ తర్వాత చాలా ఏళ్లకు ఐశ్వర్యరాయ్ 1994లో మిస్ వరల్డ్‌గా నిలిచారు. 1997లో డయానా హెడెన్, 1999లో యుక్తాముఖి 2000 సంవత్సరంలో ప్రియాంక చోప్రా ప్రపంచ సుందరిగా నిలిచారు. 17 ఏళ్ల తర్వాత 2017 మిస్ వరల్డ్ కిరీటాన్ని మళ్లీ భారత్‌కు చెందిన మానుషి చిల్లర్ సొంతం చేసుకున్నారు. మా ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":2386}
{"id":"international-53880298","url":"https:\/\/www.bbc.com\/telugu\/international-53880298","title":"సౌత్ సూడాన్: జీతాలు తీసుకెళ్తున్న విమానం కూలి 8 మంది మృతి.. కాలి బూడిదైన కరెన్సీ","summary":"డబ్బు తీసుకెళ్తున్న విమానం కూలిపోవడంతో ఎనిమిదిమంది మరణించారు.","text":"ఐక్యరాజ్య సమితి ప్రపంచ ఆహార కార్యక్రమం(డబ్ల్యూఎఫ్‌పీ) కోసం డబ్బు తీసుకెళ్తున్న కార్గో విమానం దక్షిణ సూడాన్ రాజధాని జూబా సమీపంలో కుప్పకూలింది. విమానంలో ఉన్న తొమ్మిదిమందిలో ఎనిమిదిమంది మరణించారని అధికారులు తెలిపారు. ప్రాణాలతో బయటపడిన ఒకే ఒక్క వ్యక్తిని వెంటనే ఆసుపత్రికి తరలించారు. శనివారం జరిగిన ఈ ప్రమాదంలో మరణించినవారిలో నలుగురు దక్షిణ సూడాన్ దేశానికి చెందినవారు కాగా, ముగ్గురు రష్యాకు చెందినవారు. \"ఈ ప్రమాదం చాలా విషాదాన్ని కలిగించింది. ఇందులో ప్రాణాలు కోల్పోయినవారి కుటుంబాలకు సానుభూతి తెలియజేస్తున్నాం\" అని ఆ దేశాధ్యక్షుడు సాల్వా కీర్ తెలిపారు. జూబా అంతర్జాతీయ విమానాశ్రయమనుంచీ బయరుదేరిన కొద్దిసేపట్లోనే ఈ విమానం కుప్పకూలింది. సూడాన్‌లో విమాన ప్రమాదం జీతం డబ్బులన్నీ కాలిపోయాయి పశ్చిమ బాహ్ర్ ఎల్-గజల్ రాజధాని వయూలో ఉన్న డబ్ల్యూఎఫ్‌పీ సిబ్బందికి జీతాలు తీసుకువెళ్లడానికి ఆంటొనోవ్ 36 విమానాన్ని ఆపర్ట్యూనిటీ బ్యాంక్ ఏర్పాటు చేసింది. \"అందులో ఉన్న మొత్తం డబ్బు $35,000 (సుమారు 26 లక్షలు). ప్రమాదంలో ఈ డబ్బు మొత్తం కాలిబూడిదైపోయింది\" అని దక్షిణ సూడాన్ రవాణా మంత్రి మదుత్ బ్యార్ యెల్ బీబీసీతో చెప్పారు. ఈ సంఘటనపై దర్యాప్తు చెయ్యడానికి ఒక కమిటీని ఏర్పాటు చేశారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2418}
{"id":"india-41444183","url":"https:\/\/www.bbc.com\/telugu\/india-41444183","title":"హై స్పీడు రైలుకి వేలాడుతూ 25 కి.మీ. ప్రయాణం","summary":"జర్మనీలో దాదాపు 160కి.మీ వేగంతో వెళ్లే రైలుకి ఓ పక్క వేలాడుతూ ప్రయాణించిన ఓ వ్యక్తి అద‌ృష్టవశాత్తూ సురక్షితంగా ప్రాణాలతో బయటపడ్డాడు.","text":"జర్మనీలో ఓ వ్యక్తి రైలుకి వేలాడుతూ ప్రయాణించి సురక్షితంగా బయటపడ్డాడు. రైలు డోర్ పక్కనున్న చిన్న స్టాండ్ మీద నిలబడి, అద్దం మీద ఉన్న ప్లాస్టిక్ హ్యాండిళ్లని జాగ్రత్తగా పట్టుకొని కదలకుండా నిలబడినట్టు డచ్ బాన్ అనే వ్యక్తి తెలిపారు. బాన్ ప్రయాణించాల్సిన బెల్‌ఫెల్డ్ ఎక్స్‌ప్రెస్‌లో ముందు తన సామాన్లు పెట్టి కిందకి దిగాడు. ఈలోగా రైలు కదలడంతో ఏం చేయాలో పాలుపోక రైలు అద్దానికున్న చిన్న హ్యాండిళ్లని పట్టుకొని అలానే ఉండిపోయాడు. విషయం తెలుసుకున్న అధికారులు డ్రైవర్‌కి సమాచారం ఇవ్వడంతో, పాతిక కిలోమీటర్ల అవతల ఉన్న స్టేషన్లో రైలుని ఆపారు. ‘ఆ వ్యక్తి ఇంకా బతికున్నందుకు రైల్వే అధికారులకు అతడు థ్యాంక్స్ చెప్పాల్సిందే’ అంటూ ఓ పోలీస్ అధికారి అన్నారు. చిన్న గాయం కూడా లేకుండా బయటపడ్డ ఆ వ్యక్తిని రొమేనియాకి చెందినవాడిగా భావిస్తున్నారు. రైలు దిగిన వెంటనే అదే రైలు లోపలికి వెళ్లి బాన్ తన ప్రయాణాన్ని కొనసాగించారు. Man clings to train's windscreen wiper in Australia విదేశాల్లో ఇలాంటి ప్రమాదకర ప్రయాణాలు కొత్తేం కాదు. ఆస్ట్రేలియాలో కూడా ఓ వ్యక్తి ఇటీవలే ఇలానే అద్దానికి వేలాడుతూ ప్రయాణిస్తూ కెమెరాకి చిక్కాడు. మెక్సికోలో అయితే ‘ది బీస్ట్’ అనే రైలు బోగీలపైన నిత్యం చాలామంది శరణార్థులు ప్రమాదకరంగా ప్రయాణిస్తూ కనిపిస్తారు. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విట్టర్లో ఫాలో అవ్వండి. యూట్యూబ్‌లోనూ సబ్‌స్క్రైబ్ చేయండి.)","len":2419}
{"id":"international-45315299","url":"https:\/\/www.bbc.com\/telugu\/international-45315299","title":"చైనా: కారులో మహిళపై అత్యాచారం, హత్య.. కార్‌పూలింగ్ సేవలు నిలిపివేసిన సంస్థ","summary":"చైనాకు చెందిన అద్దె కార్ల సంస్థ 'డీడీ చషింగ్' కార్ పూలింగ్ సేవలను రద్దు చేసినట్లు ప్రకటించింది. ఆ సంస్థకు చెందిన కారులో ప్రయాణిస్తున్న ఒక మహిళను డ్రైవర్ అత్యాచారం చేసి చంపేసినట్లు పోలీసులు చెప్పడంతో డీడీ సంస్థ ఈ నిర్ణయం తీసుకుంది.","text":"చైనాలోని వెంజూ నగరంలో శుక్రవారం 'డీడీ' కారు ఎక్కిన 20 ఏళ్ల యువతిపై డ్రైవరే అత్యాచారానికి పాల్పడి హత్య చేసినట్లు అధికారులు చెబుతున్నారు. ఇంతకుముందు కూడా ఈ సంస్థకు చెందిన వాహనంలో ఇలాంటి ఘటన జరిగింది. మేలో 21 ఏళ్ల ఎయిర్‌హోస్టెస్ ఒకరు జింగ్‌జూ నగరంలో డీడీ కారులో ప్రయాణిస్తూ అత్యాచారం, హత్యకు గురైనట్లు పోలీసులు చెబుతున్నారు. తాజా ఘటనలో బాధితురాలు మధ్యాహ్నం ఒంటి గంట సమయంలో డీడీ కారెక్కింది. స్నేహితులకు మెసేజ్‌లు పంపించింది. కానీ, ఒక గంట తరువాత ఆమె ఫోన్‌లో అందుబాటులో లేకుండాపోయింది. దీనిపై పోలీసులకు ఫిర్యాదు అందడంతో డ్రైవర్‌ను శనివారం ఉదయం అదుపులోకి తీసుకున్నారు. జోంగ్ అనే ఆ డ్రైవర్ ప్రయాణికురాలిపై అత్యాచారం చేసి చంపేసినట్లు అంగీకరించాడని పోలీసులు వెల్లడించారు. పోలీసులు మృతదేహాన్ని స్వాధీనం చేసుకుని దర్యాప్తు కొనసాగిస్తున్నారు. కాగా అత్యాచారం, హత్య ఆరోపణలు ఎదుర్కొంటున్న జోంగ్‌కు ఇంతకుముందు నేరచరిత్రేమీ లేదని డీడీ సంస్థ చెబుతోంది. కానీ, గతంలోనూ ఒకసారి అతనికి వ్యతిరేకంగా ఫిర్యాదు అందిందని మాత్రం అంటోంది. ఒక ప్రయాణికురాలిని నిర్మానుష్య ప్రదేశానికి తీసుకెళ్లి వదిలేసి, అక్కడి నుంచి ఆమె వెంటపడ్డాడన్నది అతనిపై వచ్చిన ఫిర్యాదుగా సంస్థ తెలిపింది. మా ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":2419}
{"id":"india-46702185","url":"https:\/\/www.bbc.com\/telugu\/india-46702185","title":"న్యూయార్క్‌ ఆకాశంలో వింత కాంతి.. ‘ఏలియన్స్ రాకకు సంకేతమా?’","summary":"న్యూయార్క్ నగరంపై ఆకాశంలో గురువారం రాత్రి వింత కాంతి కనిపించింది. దీనిపై సోషల్ మీడియాలో ప్రజలంతా పెద్ద ఎత్తున పోస్టులు పెడుతున్నారు.","text":"ప్రకాశవంతమైన ఆకుపచ్చ, ఊదా రంగుల మిశ్రమ నీలి వర్ణ కాంతి ఏలియన్స్ రాకకు సంకేతమని కొందరు చర్చలు మొదలు పెట్టారు. ప్రజలు సోషల్ మీడియాలో షేర్ చేసిన వీడియోలు.. వాటిలో కనిపించిన కాంతిని ఈ కింది వీడియోలో చూడండి వీడియో: న్యూయార్క్‌ ఆకాశంలో వింత కాంతి.. ‘ఏలియన్స్ రాకకు సంకేతమా?’ కానీ, ఇది ఒక పవర్ స్టేషన్ పేలుడు వల్ల వచ్చిన కాంతి అని పోలీసులు తెలిపారు. ఈ మెరుపు కాంతికి మానవాతీత శక్తులే కారణమని పలువురు అనుమానాలు వ్యక్తం చేశారు. న్యూయార్క్‌ నగరంపై దేవుడు ఏదో పనిలో ఉన్నాడని మరికొందరు అభిప్రాయపడ్డారు. అయితే, ఇదంతా మానవాతీత శక్తుల పని కాదని, భూమిపై జరిగిన ప్రమాదమని న్యూయార్క్ పోలీసు విభాగం స్పష్టం చేసింది. న్యూయార్క్ చుట్టుపక్కల ఉన్న ఐదు పట్టణాల్లో ఒకటైన క్వీన్స్ సమీపంలోని అస్టోరియా ప్రాంతంలో కాన్ ఎడిసన్ పవర్ స్టేషన్‌లో ఒక ట్రాన్స్‌ఫార్మర్ పేలుడు వల్లనే ఈ కాంతి కనిపించిందని ట్విటర్‌లో పోస్ట్ చేసింది. ఈ కాంతిపై ప్రజల్లో ఏర్పడిన ఆసక్తి, ఆందోళనల నేపథ్యంలో కాన్ ఎడిసన్ కంపెనీ కూడా స్పందించింది. స్వల్ప అగ్ని ప్రమాదం వల్లనే ఇదంతా జరిగిందని వెల్లడించింది. న్యూయార్క్‌లోని లగార్డియా విమానాశ్రయంపై విద్యుత్ కోత ప్రభావం పడింది. విమానాల రాకపోకలు ఆలస్యం కావొచ్చునని హెచ్చరించింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2428}
{"id":"india-42791489","url":"https:\/\/www.bbc.com\/telugu\/india-42791489","title":"ఉసెన్ బోల్ట్‌ను తలపిస్తున్న సెన్సెక్స్... 5 రోజుల్లో 1000 పాయింట్ల లాభం","summary":"స్టాక్ మార్కెట్ పరుగు చూస్తుంటే ఉసెన్ బోల్ట్‌ను తలదన్నేలా ఉంది.","text":"కోహ్లి మాదిరిగా సెంచరీలు, రోహిత్ మాదిరిగా డబుల్ సెంచరీలు ఒక్క ఇన్నింగ్స్‌లోనే కొట్టేస్తోంది. రంకె వేస్తే చాలు అలా.. అలా.. రికార్డులు బద్ధలవుతున్నాయి.. గత అయిదు రోజులుగా సూచీల జోరును చూస్తున్న ఎవరికైనా ఇలాగే అనిపిస్తుంది. 5 సెషన్లలో 1000 పాయింట్లు సెన్సెక్స్ గురించి ఏమని వర్ణించగలం.. ఇంకేమని చెప్పగలం. మొన్న 35,000 పతాకాన్ని ఎగరవేస్తే అబ్బో అనుకున్నాం. 22 రోజుల్లో 1000 పాయింట్లు పెరిగిందంటే ఆహా అని ఆశ్చర్యపోయాం. మరి నేడు 36,000 పాయింట్లను అలవోకగా దాటేసింది. ఎన్ని రోజుల్లో అనుకుంటున్నారు.. కేవలం 7 రోజుల్లో. ఇంకా చెప్పాలంటే 5 ట్రేడింగ్ సెషన్లు మాత్రమే. అన్నకు తగ్గ తమ్ముడు అన్న దూకుడును తమ్ముడూ అందిపుచ్చుకున్నాడు. సెన్సెక్స్‌తో పాటు నిఫ్టీ కూడా చెలరేగి పోయింది. తొలిసారిగా 11,000 మైలురాయిని దాటేసింది. 2017 జులై 15న నిఫ్టీ 10,000 పాయింట్లకు చేరింది. అంటే దాదాపు 193 రోజుల్లో 1,000 పాయింట్లు పెరిగింది. డబుల్, ట్రిపుల్ సెంచరీలు రికార్డులు బద్ధలు కొట్టే ఈ ప్రయాణంలో సెన్సెక్స్, నిఫ్టీలు రోజూ అర్ధ సెంచరీలు, డబుల్ సెంచరీలు కొట్టాయి. మంగళవారం సెన్సెక్స్ వీరేంద్ర సెహ్వాగ్‌లా ఏకంగా ట్రిపుల్ సెంచరీ కొట్టేసింది. 342 పాయింట్లు పెరిగి 36,140 వద్ద ముగిసింది. నిఫ్టీ సైతం 118 పాయింట్లు పెరిగి 11,084 వద్ద స్థిరపడింది. ఇవి కూడా చదవండి: బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.","len":2442}
{"id":"international-47266752","url":"https:\/\/www.bbc.com\/telugu\/international-47266752","title":"ఉద్యోగులను ఆఫీసులో ఎక్కువ సేపు పనిచెయ్యనివ్వని డ్రోన్","summary":"ఈ డ్రోన్ జపాన్‌లోని ఓ ఆఫీసులో గస్తీ తిరుగుతోంది. ఇది ఎందుకు అలా తిరుగుతోందో తెలుసా?","text":"ఉద్యోగులు ఏం చేస్తున్నారో, వారి పనితీరు ఎలా ఉందో చూడటానికి కాదు. వాళ్లు సమయానికి ఇంటికి వెళ్తున్నారా లేదా చూసేందుకు. జపాన్‌లో ఎక్కువ సమయం ఆఫీసుల్లో గడపడం చాలామంది ఉద్యోగులకు మామూలైపోయింది. \"సమయం ముగిశాక కూడా ఇంటికి వెళ్లకుండా ఆఫీసుల్లో ఎవరుంటున్నారో ఈ డ్రోన్‌లో ఉన్న కెమెరా ద్వారా తెలుసుకుంటాం\" అని టీఏఐఎస్ఈఐ కంపెనీ చీఫ్ ఎగ్జిక్యూటివ్ నొరిహిరో కటో అంటున్నారు. జపాన్ చట్టాల ప్రకారం ఓ ఉద్యోగి నెలలో 100 గంటలకు మించి అదనపు సమయం పని చేయకూడదు. కరోషి... అంటే పనిచేస్తూ ఆఫీస్‌లోనే చనిపోవడం. కొన్ని దశాబ్దాలుగా ఇది జపాన్‌ను తీవ్రంగా వేధిస్తున్న సమస్య. ఎక్కువ సమయంపాటు పనిచేయడాన్ని నివారించేందుకు కంపెనీలు ఎన్నో ప్రయత్నాలు చేస్తున్నాయి. దీనికోసం టెక్నాలజీని కూడా ఉపయోగించుకుంటున్నాయి. ఈ డ్రోన్ జపాన్‌లోని ఓ ఆఫీసులో గస్తీ తిరుగుతోంది. ఇది ఎందుకు ఇలా తిరుగుతోందో తెలుసా? వాటిలో భాగమే... కళ్ల కదలికలను పసిగట్టే ఓ కొత్తరకం కళ్లజోళ్లు. ఈ కళ్లజోళ్లు అవి పెట్టుకున్నవారి కళ్ల కదలికల సమాచారాన్ని సేకరించి, విశ్లేషిస్తాయి. మీ ఏకాగ్రత తగ్గితే, కాసేపు విరామం తీసుకోమని ఫోన్లకు సందేశం పంపిస్తాయి. జపాన్‌లో దశాబ్దాలుగా ఉన్న ఈ అధిక సమయం పనిచేసే ఈ అలవాటును టెక్నాలజీ మారుస్తుందేమో చూడాలి. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2443}
{"id":"india-43161426","url":"https:\/\/www.bbc.com\/telugu\/india-43161426","title":"అవని చతుర్వేది: యుద్ధ విమానం ఒంటరిగా నడిపిన తొలి భారత మహిళ","summary":"యుద్ధ విమానాన్ని ఒంటరిగా నడిపిన మొదటి భారత మహిళగా అవని చతుర్వేది చరిత్ర సృష్టించారు.","text":"ఇరవైనాలుగేళ్ల ఈ ధీరవనిత మిగ్-21 బైసన్ విమానాన్ని సోమవారం 30 నిమిషాల పాటు నడిపారని వాయుసేన వెల్లడించింది. భారత సైనిక దళాల చరిత్రలో ఇది గొప్ప రోజని వాయుసేన అధికార ప్రతినిధి అనుపమ్ బెనర్జీ బీబీసీతో అన్నారు. భారత వాయుసేనలో చేరిన మొదటి ముగ్గురు మహిళా ఫైటర్ (యుద్ధ విమాన) పైలట్లలో అవని చతుర్వేది ఒకరు. మిగ్-21 యుద్ధ విమానం నడిపిన తర్వాత ఆ విమానం పక్కన నిలుచుని ఉన్న అవని ఫొటోను వాయుసేన ట్విటర్‌లో పోస్ట్ చేసింది. ఫిబ్రవరి 19న ఆమె విమానం నడపగా.. గురువారం వాయుసేన ఆ విషయాన్ని ప్రకటించింది. మరో ఇద్దరు మహిళా ఫైటర్ పైలట్లు భావనా కాంత్, మోహనా సింగ్‌లతో పాటు అవని చతుర్వేది కూడా 2016 జూన్‌లో గ్రాడ్యుయేషన్ పూర్తిచేశారు. వారిద్దరు సైతం శిక్షణలో భాగంగా త్వరలోనే యుద్ధ విమానాలు నడపనున్నారు. అందరికీ సమాన అవకాశాలు కల్పించేందుకు వాయుసేన కట్టుబడి ఉందని బెనర్జీ పేర్కొన్నారు. ‘‘ఆ నిబద్ధత వైపుగా వేసిన మరో ముందడుగు ఇది’’ అని ఆయన వ్యాఖ్యానించారు. 2016కు ముందు భారత సాయుధ బలగాల్లో మహిళలు కేవలం 2.5 శాతం మంది మాత్రమే ఉండేవారు. అది కూడా యుద్ధానికి వెలుపలి పాత్రల్లోనే వారికి చోటు లభించేది. పొరుగు దేశమైన పాకిస్తాన్‌లో దాదాపు 20 మంది మహిళా యుద్ధ విమాన పైలట్లు ఉన్నారు. పాక్ 2006 నుంచి మహిళలను యుద్ధ రంగ ఉద్యోగాల్లో నియమించటం ప్రారంభించింది. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2446}
{"id":"international-47350073","url":"https:\/\/www.bbc.com\/telugu\/international-47350073","title":"బంగ్లాదేశ్ విమానం 'హైజాకర్'ను కాల్చి చంపిన సాయుధ బలగాలు","summary":"బంగ్లాదేశ్ నుంచి దుబాయ్ పయనమైన విమానాన్ని హైజాక్ చేయటానికి ప్రయత్నించినట్లు అనుమానిస్తున్న ఒక ప్రయాణికుడిని బంగ్లాదేశ్ ప్రత్యేక సాయుధ బలగాలు కాల్చి చంపాయి.","text":"చిట్టగ్యాంగ్‌లో అత్యవసరంగా ల్యాండ్ అయిన విమానాన్ని భద్రతా బలగాలు చుట్టుముట్టాయి ఆదివారం ఢాకా నుంచి దుబాయ్ బయల్దేరిన బీజీ 147 పాసింజర్ విమానాన్ని హైజాక్ చేయటానికి అందులోనే ప్రయాణిస్తున్న ఓ యువకుడు ప్రయత్నించటంతో విమానాన్ని బంగ్లాదేశ్‌లోని చిట్టగ్యాంగ్‌లో అత్యవసరంగా దింపేశారని స్థానిక మీడియా పేర్కొంది. చిట్టగ్యాంగ్‌లో విమానాన్ని చుట్టుముట్టిన భద్రతా బలగాలు అనుమానితుడిని అరెస్ట్ చేయటానికి ప్రయత్నించాయని, అతడు ఎదురు తిరగటంతో కాల్పులు జరిపాయని సైనిక అధికారులు చెప్పినట్లు ఏఎఫ్‌పీ వార్తా సంస్థ తెలిపింది. కాల్పుల్లో గాయపడిన అతడు తర్వాత చనిపోయాడని మేజర్ జనరల్ మోతియుర్ రహ్మాన్ మీడియాతో పేర్కొన్నారు. బిమన్ బంగ్లాదేశ్ ఎయిర్‌లైన్స్‌కు చెందిన ఈ విమానంలోని 148 మంది ప్రయాణికులనూ సురక్షితంగా దించేశారు. సుమారు పాతికేళ్ల వయసున్న ఈ యువకుడు విమానాన్ని ఎందుకు హైజాక్ చేయటానికి ప్రయత్నించాడన్నది తెలయరాలేదు. ''అతడు బంగ్లాదేశఈ పౌరుడే. అతడి వద్ద ఒక పిస్టల్‌ ఉంది. ఇంకే వివరాలూ తెలియవు'' అని రహ్మాన్ తెలిపారు. అనుమానితుడు మానసికంగా అనారోగ్యంతో ఉండివుండొచ్చునని, చిట్టగ్యాంగ్‌లో పర్యటిస్తున్న ప్రధానమంత్రి షేక్ హసీనాతో మాట్లాడతానని డిమాండ్ చేశాడని అంతకుముందు కొన్ని వార్తలు వచ్చాయి. ఇవి కూడా చదవండి: బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.","len":2448}
{"id":"international-45710783","url":"https:\/\/www.bbc.com\/telugu\/international-45710783","title":"సెరెనా విలియమ్స్: రొమ్ము కేన్సర్‌పై అవగాహనకు పాటపాడిన క్రీడాకారిణి","summary":"టెన్నిస్ రాకెట్‌తో మైదానంలో చెలరేగిపోయే సెరెనా విలియమ్స్ గొంతు సవరించారు.","text":"'బ్రెస్ట్ క్యాన్సర్ అవేర్‌నెస్ మంత్' సందర్భంగా 'రొమ్ము క్యాన్సర్' పై మహిళల్లో అవగాహన కల్పించేందుకు నడుము పై భాగంలో ఎలాంటి ఆచ్చాదన లేకుండా రొమ్ముపై చేతులు పెట్టి పాట పాడారు. ఆస్ట్రేలియా రాక్ బ్యాండ్ సంస్థ డివైనల్ రూపొందించిన 'ఐ టచ్ మై సెల్ఫ్' పాటను సెరెనా విలియమ్స్ ఆలపించారు. తన ఇన్‌స్టాగ్రామ్‌ అకౌంట్‌లో ఈ పాటకు సంబంధించిన పోస్ట్ కనిపించింది. ఈ పాటను 1990లో మొదటిసారి విడుదల చేశారు. మహిళల లైంగిక సంతృప్తి నేపథ్యంగా ఈ పాట వెలువడింది. అయితే, క్యాన్సర్‌ను సూచించే గడ్డలు ఉన్నాయో లేవో తెలుసుకునేందుకు మహిళలు తమ రొమ్ములను పరీక్షించుకోవడం ఎంత ముఖ్యమో చెప్పేలా ఈ పాట నేపథ్యాన్ని మార్చి ఇప్పుడు వాడారు. పోస్ట్ of Instagram ముగిసింది, 1 ''ఐ టచ్ మై సెల్ఫ్ ప్రాజెక్ట్‌లో ఈ మ్యూజిక్ వీడియో భాగంగా ఉంది. రొమ్ము క్యాన్సర్‌తో చనిపోయిన డివా, చిర్సీ, అంఫ్లెట్‌ల గౌరవార్థం దీన్ని రూపొందించారు. మహిళలకు ఆరోగ్యమే ప్రథమ ప్రాధాన్యం అని గుర్తు చేస్తూ వారు ప్రపంచానికి ఈ సూపర్ హిట్ పాటను అందించారు.'' అని ఈ టెన్నిస్ దిగ్గజం తన పోస్టులో పేర్కొన్నారు. ఈ పాట రికార్డింగ్ తనను కంఫోర్ట్ జోన్ నుంచి బయట పడేసిందని విలియమ్స్ తెలిపారు. ఈ వీడియోను ప్రజలు బాగా ఆదరిస్తున్నారు. సెరెనా బాగా పాడారని చాలా మంది ప్రశంసించారు. ఇవికూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2453}
{"id":"international-45721460","url":"https:\/\/www.bbc.com\/telugu\/international-45721460","title":"భౌతిక శాస్త్రంలో మహిళకు నోబెల్ ప్రైజ్.. 55 ఏళ్ల తర్వాత","summary":"55 ఏళ్ల తర్వాత ఒక మహిళ భౌతిక శాస్త్రంలో నోబెల్ ప్రైజ్ గెలుచుకున్నారు. కెనడాకు చెందిన డాక్టర్ డోనా స్ట్రిక్‌ల్యాండ్‌కు ఈ ఏడాది భౌతిక శాస్త్రంలో నోబెల్ పురస్కారాన్ని ఇవ్వనున్నట్లు నోబెల్ కమిటీ తెలిపింది.","text":"డాక్టర్ డోనా స్ట్రిక్‌ల్యాండ్ ఈ పురస్కారాన్ని ఆమె అమెరికాకు చెందిన ఆర్థర్ ఆష్కిన్, ఫ్రాన్స్‌కు చెందిన గెరార్డ్ మోరోతో పంచుకుంటారు. భౌతిక శాస్త్రంలో నోబెల్‌ను గెల్చుకున్న మహిళల్లో డోనా స్ట్రిక్‌ల్యాండ్‌ మూడోవారు. ఆమెకన్నా ముందు 1903లో మేరీ క్యూరీ, 1963లో మరియా గొప్పొయెర్ట్-మేయర్‌లు భౌతిక శాస్త్రం నోబెల్ పురస్కారాలను గెల్చుకున్నారు. లేజర్ ఫిజిక్స్‌లో చేసిన పరిశోధనలకు గాను ఆమె ఈ పురస్కారాన్ని గెల్చుకున్నారు. లేజర్ ఐ ట్రీట్‌మెంట్ డాక్టర్ స్ట్రిక్‌ల్యాండ్ కనుగొన్న ఎక్కువ తీవ్రత కలిగిన లేజర్ పల్సెస్‌ను లేజర్ ఐ సర్జరీ సహా అనేక పరిశోధనల్లో ఉపయోగిస్తున్నారు. ప్రస్తుతం కెనడాలోని యూనివర్సిటీ ఆఫ్ వాటర్ లూలో పని చేస్తున్న స్ట్రి‌క్‌ల్యాండ్.. నోబెల్ పురస్కారం వచ్చిన సంగతిని నమ్మలేకపోతున్నానని తెలిపారు. ఆష్కిన్, గెరార్డ్‌లతో ఈ పురస్కారాన్ని పంచుకుంటున్నందుకు ఆనందంగా ఉందన్నారు. మరియా గొప్పొయెర్ట్-మేయర్ పరమాణు కేంద్రకాలపై చేసిన పరిశోధనలకు గాను నోబెల్ పురస్కారాన్ని గెల్చుకున్నారు. ఆమెకన్నా ముందు మేరీ క్యూరీ, ఆమె భర్త పియెర్రీ క్యూరీ, ఆంటోయిన్ హెన్రీ బెకెరెల్‌లు రేడియో యాక్టివిటీపై చేసిన పరిశోధనకుగాను సంయుక్తంగా నోబెల్ పురస్కారం లభించింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2454}
{"id":"international-44016304","url":"https:\/\/www.bbc.com\/telugu\/international-44016304","title":"కాన్సస్: శ్రీనివాస్‌ కూచిబొట్ల హంతకుడికి 78 ఏళ్ల జీవితఖైదు","summary":"అమెరికాలో సాఫ్ట్‌వేర్‌ ఉద్యోగి కూచిబొట్ల శ్రీనివాస్‌ను హత్య చేసిన పురింటన్‌కు కాన్సస్ ఫెడరల్ కోర్టు జీవితఖైదు విధించింది.","text":"2017 ఫిబ్రవరి 22న శ్రీనివాస్ కూచిబొట్ల, అతని స్నేహితుడు అలోక్ కాన్సస్‌లోని ఓ రెస్టారెంట్‌లో ఉండగా అమెరికా పౌరుడు పురింటన్ వారిపై కాల్పులు జరిపాడు. ఈ ఘటనలో శ్రీనివాస్ మృతిచెందగా అలోక్ తీవ్రంగా గాయపడ్డారు. కాల్పులు జరపడానికి ముందు \"మా దేశం విడిచిపోండి\" అని పురింటన్ నినాదాలు చేశాడు. ఈ కేసును విచారించిన కాన్సస్‌లోని ఫెడరల్ కోర్టు జాత్యహంకారంతోనే పురింటన్ కాల్పులు జరిపినట్లు నిర్ధరించింది. నిందితుడు పురింటన్‌ 78 ఏళ్లు జైల్లోనే ఉండాలని శిక్ష విధించినట్లు కాన్సస్ సిటీ న్యూస్ అండ్ వెదర్ న్యూస్ చానల్ పేర్కొన్నట్లు పీటీఐ చెప్పింది. అతనికి వందేళ్లు వచ్చే వరకు పెరోల్ కూడా ఇవ్వొద్దని ఆదేశించింది. ఫెడరల్‌ కోర్టు తీర్పు ప్రకారం పురింటన్ ఇక జీవితమంతా జైలులోనే గడపాల్సి ఉంది. కోర్టు తీర్పును శ్రీనివాస్ భార్య స్వాగతించారు. కోర్టు తీర్పుతో చనిపోయిన తన భర్త తిరిగిరాడు. కానీ మరొకసారి ఇలాంటి ఘటనలు జరక్కుండా జాగ్రత్తలు తీసుకోవాలని ఒక ప్రకటనలో ఆమె కోరారు. శ్రీనివాస్ కూచిబొట్ల స్వస్థలం హైదరాబాద్‌. అమెరికాలో ఏవియేషన్ సిస్టమ్స్‌ ఇంజనీర్‌గా పని చేసేవారు. శ్రీనివాస్ హత్య కేసుతో పాటు పురింటన్‌పై మరో రెండు కేసులు ఉన్నాయి. అతనిపై ఉన్న జాత్యాంకార అభియోగాల కేసు మే 21న విచారణకు రానుంది. ఇవి కూడా చదవండి: బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.","len":2456}
{"id":"international-43889282","url":"https:\/\/www.bbc.com\/telugu\/international-43889282","title":"యూట్యూబ్: ఆ వీడియోలపై ఫిర్యాదులు భారత్‌ నుంచే ఎక్కువ","summary":"2017 అక్టోబర్ నుంచి డిసెంబర్ వరకు తన సామాజిక మార్గదర్శకాలకు అనుగుణంగా లేని 83 లక్షల వీడియోలను తొలగించినట్టు యూట్యూబ్ వెల్లడించింది.","text":"అందుకు సంబంధించిన నివేదికను తాజాగా విడుదల చేసింది. కాపీ రైట్స్, న్యాయపరమైన కారణాలతో తొలగించిన వీడియోలను ఈ జాబితాలో పేర్కొనలేదు. వీడియోలను తొలగించాలంటూ భారత్ నుంచే ఎక్కవ ఫిర్యాదులు వస్తున్నాయని యూట్యూబ్ తెలిపింది. తరువాతి స్థానంలో అమెరికా, బ్రెజిల్ ఉన్నాయి. అసభ్యకరంగా, లైంగిక చర్యలను స్పష్టంగా చూపించే వీడియోలను తొలగించాలంటూ వినియోగదారుల నుంచి 91 లక్షల ఫిర్యాదులు, ద్వేషపూరితమైన సమాచారంతో కూడిన వీడియోలపై మరో 47 లక్షల అభ్యంతరాలు వచ్చాయని ఆ సంస్థ పేర్కొంది. రోజూ అప్‌లోడ్ అయ్యే ప్రతి వీడియోనూ యూట్యూబ్‌లోని అంతర్గత సాఫ్ట్‌వేర్ పరిశీలిస్తుంది. తన నిబంధనలకు అనుగుణంగా లేని వీడియోలను గుర్తించి పరిశీలకులకు(మోడరేటర్స్) తెలియజేస్తుంది. అలా 2017 అక్టోబర్ నుంచి డిసెంబర్ వరకు తమ అల్గారిథమ్ 67 లక్షల వీడియోలను గుర్తించగా, వాటిని పరిశీలించి డిలీట్ చేసినట్టు యూట్యూబ్ తెలిపింది. తొలగించిన వీడియోల \"ఫింగర్‌ప్రింట్\" డేటా తమ సర్వర్‌లో నిక్షిప్తమై ఉంటుందని, మళ్లీ ఆ వీడియోలను అప్‌లోడ్ చేసేందుకు ఎవరైనా ప్రయత్నించినా వెంటనే తమకు తెలిసిపోతుందని బీబీసీకి వివరించింది. 'యూట్యూబ్ కిడ్స్' నుంచి ఎన్ని వీడియోలను తొలగించారన్న వివరాలను ఆ సంస్థ వెల్లడించలేదు. వీడియోలపై ఫిర్యాదులు చేసిన టాప్ 10 దేశాలు ఇవి కూడా చదవండి: బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.","len":2467}
{"id":"international-47583321","url":"https:\/\/www.bbc.com\/telugu\/international-47583321","title":"బ్లడీ సండే: బ్రిటన్ చరిత్రలోనే అదో చీకటి రోజు","summary":"47 ఏళ్ల క్రితం ఆ ఘటన జరిగింది. అది బ్రిటన్ చరిత్రలోనే ఓ చీకటి రోజు. \"బ్లడీ సండే\"గా ఆ రోజు ఎప్పటికీ చరిత్రలో నిలిచిపోతుంది. బాధితుల కుటుంబాలు ఇప్పటికీ న్యాయం కోసం ఎదురుచూస్తూనే ఉన్నాయి.","text":"ఉత్తర ఐర్లండ్‌లో 1972లో ఓ ఆదివారం నాడు 13 మందిని చంపేశారు. లండన్‌డెరీ నగరంలో ఓ ప్రదర్శన నిర్వహిస్తున్న క్యాథలిక్కులపై... బ్రిటన్ సైనికులు కాల్పులు జరిపారు. 1960లో ప్రారంభమైన ఉత్తర ఐర్లండ్ ఆందోళనలు తీవ్రస్థాయిలో ఉన్న రోజులవి. ఈ ఆందోళనలు 30 ఏళ్లపాటు కొనసాగాయి. అప్పట్లో రూపొందించిన ఓ చట్టానికి వ్యతిరేకంగా లండన్‌డెరీలో నిరసనలు జరిగాయి. ఎందుకు అని అడిగే అవకాశం కూడా ఇవ్వకుండా ఎందరినో అరెస్ట్ చేశారు. సైన్యం చెబుతున్న దాని ప్రకారం... 21మంది సైనికులు 108 రౌండ్లు కాల్పులు జరిపారు. బ్రిటన్ చరిత్రలో చీకటి రోజు ఇప్పుడు 47 ఏళ్ల తర్వాత, ఆ సైనికుల్లో ఒకరిపై కేసు నమోదైంది. రెండు సుదీర్ఘ విచారణల అనంతరం ఇది సాధ్యమైంది. సైనికులపై ఆరోపణలను 1972లో సైన్యం, బ్రిటన్ అధికారులు కూడా కొట్టిపడేశారు. దీనిపై తీవ్ర విమర్శలు వ్యక్తమయ్యాయి. దీంతో, 1998లో మరో ఎంక్వైరీ ప్రారంభమైంది. ఇది 8ఏళ్లు కొనసాగింది. 2010లో అప్పటి బ్రిటన్ ప్రధాని డేవిడ్ కామెరూన్ ఈ ఘటనపై క్షమాపణలు కోరారు. బాధ్యులకు శిక్ష పడాలని బాధితుల బంధువులు దశాబ్దాలుగా డిమాండ్ చేస్తున్నారు. 17మంది మాజీ సైనికులు, మిలిటెంట్లుగా భావిస్తున్న మరో ఇద్దరిపై ఆరోపణలున్నాయి. అయితే, అందుబాటులో ఉన్న సాక్ష్యాలతో కేవలం ఒక్కరినే విచారించే అవకాశం ఉందని.. ప్రాసిక్యూషన్ తేల్చి చెప్పింది. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2476}
{"id":"india-47870511","url":"https:\/\/www.bbc.com\/telugu\/india-47870511","title":"భారతదేశం ఎన్నికలు... ఆరు వారాల పెళ్ళి సంబరాలు","summary":"భారత దేశంలో జరగనున్న సార్వత్రిక ఎన్నికలు ప్రపంచంలోనే అతిపెద్ద ఎన్నికలు కాబోతున్నాయి.","text":"ఎన్నికల సంబరం దీనిని ఒక పెద్ద వివాహ సంబరంలా అనుకుంటే, ఇక్కడ అతిథుల జాబితా చాలా పెద్దదే. దేశవ్యాప్తంగా 90 కోట్ల మంది ఈ ఎన్నికల్లో తమ ఓటు హక్కు వినియోగించుకోనున్నారు. ఈ సంఖ్య అమెరికా, యూరోపియన్ యూనియన్ జనాభా కంటే ఎక్కువ. భారత దేశంలో ఎన్నికలు వివిధ దశల్లో జరగబోతున్నాయి. ఏప్రిల్, మే మధ్య ఈ ఎన్నికలు ఆరు వారాలపాటు జరుగుతాయి. ఇంత భారీ ఎన్నికల నిర్వహణకు... దేశవ్యాప్తంగా పది లక్షల పోలింగ్ కేంద్రాలు ఏర్పాటు చేశారు వీటి నిర్వహణకు చాలా వనరులు, ప్రణాళికలు సిద్ధం చేశారు. క్షేత్రస్థాయిలో దాదాపు కోటి మంది అధికారులను ఎన్నికల విధుల్లో మోహరించారు. ఇది స్వీడన్ జనాభాతో సమానం. ఈ ఎన్నికలకు చాలా నిధులు వెచ్చిస్తున్నారు. వీటికి 2016లో అమెరికా ఎన్నికలకు జరిగిన 6.5 బిలియన్ డాలర్ల వ్యయం కంటే ఎక్కువే అవుతుందని అంచనా. అయితే, ఇక్కడేం జరుగుతోంది? గత ఎన్నికల్లో 450 పార్టీలు పోటీ చేస్తే, ఈసారి ఆ సంఖ్య పెరుగుతుందని భావిస్తున్నారు. తిరిగి అధికారంలోకి రావాలని ప్రధాని నరేంద్ర మోదీ కోరుకుంటున్నారు. కానీ, భారత దేశ లౌకిక, భిన్నత్వ లక్షణాలను బీజేపీ అణచివేయవచ్చని విమర్శకులు చెబుతున్నారు. గత ఎన్నికల్లో మోదీ భారీ మెజారిటీతో అధికారంలోకి వచ్చారు, కానీ ఈసారి ఏం జరగబోతోంది. ప్రజాస్వామ్యంలో జరిగే ఈ ఓట్ల పండుగే దానిని నిర్ణయిస్తుంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2477}
{"id":"india-48236983","url":"https:\/\/www.bbc.com\/telugu\/india-48236983","title":"స్కూల్‌లో విద్యార్థులు తగ్గారు.. 15 గొర్రెల్ని విద్యార్థులుగా చేర్చారు","summary":"విద్యార్థుల సంఖ్య తక్కువగా ఉంటే పాఠశాలలను మూసివేస్తామని ప్రభుత్వాలు హెచ్చరించడం, మూసేయడం తెలుగు రాష్ట్రాల్లో చాలాసార్లు జరిగింది. ఆ నిర్ణయాన్ని వ్యతిరేకిస్తూ స్థానికులు, ఉపాధ్యాయులు, విద్యార్థులు నిరసనలు, ఆందోళనలు చేస్తుంటారు.","text":"అయితే, ఇలా పాఠశాలలు మూసివేయడం భారత్‌లోనే కాదు, ఫ్రాన్స్‌లోనూ ఉంది. ఇక్కడి ఆల్ఫ్స్ పర్వత శ్రేణుల్లో ఉన్న 'క్రెట్స్ ఎన్ బెల్లెడొన్నే' అనే పట్టణంలోని పాఠశాలలో ఇంతకు ముందు 11వ తరగతిలో 266 మంది విద్యార్థులు ఉండగా, ఇటీవల ఆ సంఖ్య 261కి తగ్గింది. విద్యార్థుల సంఖ్య పడిపోయిందంటూ ఆ పాఠశాలలో 11వ తరగతిని ఎత్తివేస్తామని అధికారులు తాజాగా చెప్పారు. అందుకు నిరసన వ్యక్తం చేస్తూ మైఖేల్ గిరెర్డ్ అనే రైతు తన 15 గొర్రెలను తోలుకెళ్లి ఆ పాఠశాలలో చేర్పించారు. వాటికి బా-బెటె, డాల్లీ, షావున్... లాంటి పేర్లు పెట్టి స్కూలు రికార్డుల్లో నమోదు చేయించారు. ఈ గొర్రెల అడ్మిషన్‌ కోసం ప్రత్యేక కార్యక్రమం నిర్వహించారు. దానికి 200 మంది ఉపాధ్యాయులు, విద్యార్థులతో పాటు స్థానిక మేయర్ కూడా హాజరయ్యారు. ప్రభుత్వ నిర్ణయం పట్ల వారంతా ఆగ్రహం వ్యక్తం చేశారు. ఆ గొర్రెలకు జనన ధ్రువీకరణ పత్రాలు కూడా ఇచ్చి మేయర్ ప్రభుత్వానికి తన నిరసనను తెలియజేశారు. క్షేత్రస్థాయిలో ప్రజల అభిప్రాయాలను, సమస్యలను పరిగణనలోకి తీసుకోకుండా కేవలం విద్యార్థుల సంఖ్యను సాకుగా చూపించి తరగతులను ఎత్తేస్తామని ప్రభుత్వం చెప్పడం సరికాదని మేయర్ గాయెల్లే లావల్ అన్నారు. \"మేము గొర్రెలం కాదు\" అంటూ ప్లకార్డులు పట్టుకుని విద్యార్థులు, వారి తల్లిదండ్రులు నినదించారు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2479}
{"id":"international-43845006","url":"https:\/\/www.bbc.com\/telugu\/international-43845006","title":"జర్మనీ: ఈ చిన్నారి హిట్లర్ నుంచి ఎలా తప్పించుకుంది? ఇప్పుడెలా ఉంది?","summary":"బ్రిటిష్ దళాలు సరిగ్గా 73 ఏళ్ళ కిందట జర్మనీలోని బెర్గెన్ బెల్సెన్‌లో నాజీలు ఏర్పాటు చేసిన నిర్బంధ శిబిరంలోకి ప్రవేశించాయి. వేలాది మంది ప్రాణాలు కాపాడాయి. అలా ప్రాణాలతో బయట పడిన వారిలో ఒకరు హెట్టీ వెరొల్మి.","text":"విముక్తి పొందిన కొన్ని రోజులకు 1945లో బీబీసీ ఆమెను ఇంటర్వ్యూ చేసింది. ఆమె ఈ మధ్యే మళ్ళీ బెల్సెన్ వెళ్ళారు. మళ్ళీ బీబీసీతో మాట్లాడారు. తన అనుభవాలను గుర్తు చేసుకున్నారు. సరిగ్గా 73 ఏళ్ళ కిందట బ్రిటిష్ దళాలు గేట్లు తోసుకుని లోపలికి వచ్చినప్పుడు హెట్టీ అక్కడే ఉన్నారు. అక్కడే 52 వేల మంది ప్రజలను అప్పుడు చంపేశారు. హెట్టీని ఆమె తల్లితండ్రులు, ఇద్దరు సోదరులతో పాటు హాలండ్ నుంచి బెల్సెన్‌కు తరలించారు. అప్పుడు ఆమె వయసు 13 ఏళ్ళు. నిర్భంద శిబిరానికి విముక్తి లభించినపుడు, హెట్టీ తన శక్తినంతా కూడగట్టుకుని బీబీసీతో మాట్లాడారు. తన కథంతా చెప్పారు. చిన్నారి హెట్టీ ఆడియో టేపు ఇప్పటికీ బీబీసీ ఆర్కైవ్స్‌లో భద్రంగా ఉంది. ఆనాడు అనుభవించిన బాధలు, కష్టాల గురించి ఆమె జర్మన్ భాషలో మాట్లాడారు. తన తండ్రి తృటిలో మృత్యువును తప్పించుకున్న సందర్భాన్ని వివరించారు. ఆస్ట్రేలియాలో ఆమె కొత్త జీవితం ప్రారంభించారు. తల్లి అయ్యారు. విజయవంతమైన వ్యాపారవేత్తగా రాణించారు. కానీ, బెల్సెన్ లోని చాలా మంది చిన్నారుల కథ అక్కడే ముగిసింది. ‘‘ఈ తరానికి జర్మన్‌లో జరిగిన సామూహిక మానవ హననం గురించి తెలియదు. నేను రేపు లేకపోయినా.. ఎవరో ఒకరు ఇలాంటి మారణహోమం ఒకటి జరిగిందని ప్రపంచానికి చెప్పాలి. చరిత్రను ఎప్పటికీ గుర్తు చేయాలి’’ అని ఆమె అన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2497}
{"id":"international-41958589","url":"https:\/\/www.bbc.com\/telugu\/international-41958589","title":"ట్రంప్-కిమ్ తిట్ల దండకం","summary":"ఆసియాలో వివాదాల పరిష్కారానికి మధ్యవర్తిగా వ్యవహరిస్తానని అమెరికా అధ్యక్షుడు డొనాల్డ్ ట్రంప్ అన్నారు. 'నేను చాలా మంచి మధ్యవర్తిని, సంధానకర్తను' అని తెలిపారు.","text":"వియత్నాం అధ్యక్షుడితో సమావేశమయ్యేందుకు హనోయి వెళ్లిన ట్రంప్, దక్షిణ చైనా సముద్రంపై నెలకొన్న వివాదాన్ని పరిష్కరించడంలో సాయపడతానన్నారు. అంతకుముందు ఉత్తర కొరియా అధ్యక్షుడు కిమ్ జోంగ్ ఉన్‌పై ట్విటర్‌లో స్పందించారు. \"కిమ్ జోంగ్ -ఉన్ ఎందుకు నన్ను 'ముసలి' అంటూ అవమానకరంగా పిలుస్తున్నారు? అతన్ని నేను అతన్ని \"షార్ట్ అండ్ ఫ్యాట్\" అని పిలిచానా?. సరే, అతనితో స్నేహితుడిగా మెలిగేందుకు ఎంతో ప్రయత్నించాను. ఏదో ఒకరోజు అది నిజమవుతుందేమో\" అని ట్వీట్ చేశారు ట్రంప్. పోస్ట్ of Twitter ముగిసింది, 1 ఆసియాలో ట్రంప్ పర్యటనపై కిమ్ జోంగ్- ఉన్ శనివారం విమర్శలు గుప్పించారు. \"అది ఓ యుద్ధోన్మాది పర్యటన\" అని అభివర్ణించారు. దాంతో పాటు, ట్రంప్ \"మతి స్థిమితం లేని వృద్ధుడు\" అని కిమ్ వ్యాఖ్యానించారు. కిమ్ తిట్లకు స్పందించిన ట్రంప్ పై ట్వీట్ చేశారు. అలాగే గతేడాది జరిగిన అమెరికా అధ్యక్ష ఎన్నికల్లో రష్యా జోక్యం చేసుకుందంటూ వస్తున్న ఆరోపణలపై ట్రంప్ తీవ్ర పదజాలంతో స్పందించారు. \"రష్యాతో సంబంధాలు మెరుగుపడటం మంచి విషయమన్న నిజాన్ని మా దేశంలోని విమర్శకులు, ఫూల్స్ అందరూ ఎప్పుడు గ్రహిస్తారో’’ అని అన్నారు. \"ఉత్తర కొరియా, సిరియా, ఉక్రెయిన్, ఉగ్రవాద సమస్యలను పరిష్కరించాలనుకుంటున్నా. అందుకు రష్యా సహకారం బాగా ఉపయోగపడుతుంది\" అని ట్రంప్ పేర్కొన్నారు. మా ఇతర కథనాలు (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2500}
{"id":"india-45658621","url":"https:\/\/www.bbc.com\/telugu\/india-45658621","title":"ఆడవారిని మగవారుగా, మగవారిని ఆడవారుగా ఎలా మార్చుతారు?","summary":"లింగ మార్పిడి ఎలా జరుగుతుంది? అమ్మాయి అబ్బాయిగా లేదా అబ్బాయి అమ్మాయిగా ఎలా మారతారు?... ఇలాంటి సందేహాలు చాలామందికి వస్తుంటాయి.","text":"లింగ మార్పిడి చికిత్సను ఇంగ్లిష్‌లో 'సెక్స్ రీఎసైన్‌మెంట్ సర్జరీ' అంటారు. సాధారణంగా ట్రాన్స్‌జెండర్లకు ఈ ఆపరేషన్ అవసరమవుతుంది. 'లైంగిక అవయవాలు', లైంగికత వేర్వేరుగా ఉన్నవారిని ట్రాన్స్‌జెండర్లు అంటారు. ఈ శస్త్రచికిత్స చేయడానికి ముందు వారికి 'జెండర్ డిస్ఫోరియా' ఉందో లేదో చూస్తారు. అంటే... వారు శరీర తత్వానికి తగ్గట్టుగా వ్యవహరిస్తున్నారా లేదా అన్నది పరీక్షిస్తారు. 'జెండర్ డిస్ఫోరియా'ను నిర్థరించేందుకు సైకాలజిస్ట్ లేదా సైకియాట్రిస్ట్ సహాయం కావాలి. జెండర్ డిస్ఫోరియా ఉన్నట్లయితే మొదట హార్మోనల్ థెరపీ చేస్తారు. మందులు, ఇంజెక్షన్ల ద్వారా శరీరంలోకి హార్మోన్లను ఎక్కిస్తారు. ఆ తరువాత సర్జరీకి సిద్ధం చేస్తారు. కనీసం 20 ఏళ్ల వయసు దాటాకే ఈ చికిత్స చేస్తారు. అంతకంటే తక్కువ వయసుంటే, తల్లిదండ్రుల అనుమతి తప్పనిసరి. లింగమార్పిడి ఆపరేషన్‌కు 5-6గంటల సమయం పడుతుంది. ఇందులో భాగంగా వక్షోజాలు, జననాంగం, ముఖానికి శస్త్రచికిత్స చేస్తారు. దీని కోసం ప్లాస్టిక్ సర్జన్, సైకియాట్రిస్ట్, గైనకాలజిస్ట్‌తో పాటు న్యూరాలజిస్ట్ కూడా కావాలి. ఆపరేషన్ తరువాత మళ్లీ ఏడాదిపాటు హార్మోనల్ థెరపీ చేస్తారు. ఆడవాళ్లను మగవాళ్లుగా మార్చే చికిత్సకు మరింత ఎక్కువ సమయం పడుతుంది. దీని కోసం రూ.10-20 లక్షలు ఖర్చవుతాయి. లింగ మార్పిడి ఎలా చేస్తారు? ఇవి కూడా చదవండి బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2500}
{"id":"international-45950062","url":"https:\/\/www.bbc.com\/telugu\/international-45950062","title":"దీపావళి టపాసులు: రాత్రి 8 నుంచి 10 గంటల వరకే కాల్చాలి - సుప్రీంకోర్టు","summary":"బాణసంచాపై దేశవ్యాప్తంగా నిషేధం విధించలేమని అయితే, కొన్ని షరతులు వర్తిస్తాయని సుప్రీంకోర్టు మంగళవారం కీలక తీర్పు వెలువరించిందని ఏఎన్‌ఐ వార్తసంస్థ తెలిపింది.","text":"దీపావళి అంటే వెంటనే గుర్తుకొచ్చేది బాణాసంచా వెలుగులే. దీపావళిలాంటి పర్వదినాల్లో దేశ వ్యాప్తంగా రాత్రి రెండు గంటలు మాత్రమే టపాసులు కాల్చాలని సుప్రీంకోర్టు ఆదేశించింది. పర్యావరణం, ప్రజారోగ్యం దృష్ట్యా దేశవ్యాప్తంగా బాణసంచా తయారీ, అమ్మాలను నిలిపివేయాలని సుప్రీం కోర్టులో పలు కేసులు నమోదయ్యాయి. వీటిపై విచారించిన సుప్రీం... బాణసంచాపై దేశవ్యాప్తంగా నిషేధం విధించేందుకు నిరాకరించింది. అయితే, ఆన్‌లైన్‌లో బాణసంచా అమ్మరాదని, లైసెన్స్ ఉన్న వ్యాపారులనే టపాసులు అమ్మేందుకు ప్రభుత్వం అనుమతించాలని సూచించింది. సుప్రీం కోర్టు తీర్పులోని ముఖ్యాంశాలు దీపావళికి ఏడు రోజుల ముందు తరువాత గాలి నాణ్యత ఎలా ఉందో కేంద్ర కాలుష్య నియంత్రణ మండలి పరిశీలించాలి. దిల్లీ రాజధాని పరిధిలో కేంద్ర కాలుష్య నియంత్రణ మండలి గుర్తించిన నివాస సముదాయాల్లోనే బాణసంచా కాల్చాలి. దీపావళి రోజున దేశవ్యాప్తంగా రాత్రి 8 నుంచి 10 వరకు రెండు గంటలు మాత్రమే టపాసులు కాల్చాలి. క్రిస్మస్, నూతన సంవత్సర వేడుకల సమయంలో రాత్రి 11.55 నుంచి 12.30 వరకు ( 35 నిమిషాలు) మాత్రమే టపాసులు కాల్చాలి. ఇతర పండుగలకు, వేడుకలకు కూడా ఇవే షరతులు వర్తిస్తాయి. తక్కువ పొగ వచ్చే బాణసంచా తయారీకి మాత్రమే అనుమతి ఇవ్వాలి. బాణసంచా వల్ల ఏర్పడే కాలుష్యంపై ప్రభుత్వం ప్రజలకు అవగాహన కల్పించాలి. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2504}
{"id":"international-45241432","url":"https:\/\/www.bbc.com\/telugu\/international-45241432","title":"చీర్‌లీడర్స్: కళ్లు చెదిరే విన్యాసాలు","summary":"చీర్‌లీడింగ్ అనేది అమెరికా క్రీడా సంస్కృతికి ఓ ప్రతీక. అయితే, ఇప్పుడది ప్రపంచ వ్యాప్తంగా విస్తరిస్తోంది.","text":"చీర్ లీడర్స్: కళ్లు చెదిరే విన్యాసాలు అన్నీ అనుకున్నట్లే జరిగితే 2024లో జరగబోయే వేసవి ఒలింపిక్స్‌లో ఇది ఒక క్రీడగా చోటు సంపాదించవచ్చు. నైజీరియాలోని లాగోస్ చీర్‌లీడింగ్ జట్టును బీబీసీ ప్రతినిధి కలిశారు. వాళ్లు ఈ క్రీడపై అంతగా మక్కువ పెంచుకోవడానికి కారణాలేంటి? తమను ఒలింపిక్స్‌లో కూడా భాగం చెయ్యాలని ఎందుకు కోరుతున్నారో ఇలా చెప్పుకొచ్చారు. ''చీర్‌లీడింగ్ కేవలం ఒక ఆట మాత్రమే కాదు. అది జీవితంలో భాగం. చీర్‌లీడర్లుగా మేం జట్టుకు ప్రోత్సాహమివ్వడానికే శాయశక్తులా కృషి చేస్తాం.'' అని ఒకరంటే, ''అభిమానులు తమ జట్టు గురించి గర్వపడేలా చేస్తాం. స్టాండ్స్‌లో ఉన్న వాళ్లు తమ అభిమానాన్ని ఎలా చూపించాలో చేసి చూపిస్తాం'' అని మరో చీర్ లీడర్ బీబీసీకి చెప్పారు. చీర్‌లీడర్ కావాలన్నది నా చిరకాల వాంఛ అని మరొకరు తెలిపారు. అయితే, చీర్‌లీడింగ్ అంటే మెరిసే దుస్తులు వేసుకొని తళుకుబెళుకులతో నాట్యం చేయడం మాత్రమే కాదని మరొక చీర్ లీడర్ వివరించారు. ''ఈ ఆట ఆడాలంటే చాలా సాధన కావాలి. క్రమశిక్షణ, అంకిత భావం, ఆత్మవిశ్వాసంతో పాటు వ్యాయామం, క్రీడల్లో నైపుణ్యం కూడా ఉండాలి. వాటన్నింటికన్నా టీం స్పిరిట్ చాలా ముఖ్యం'' అని చెప్పారు. 2024 వేసవి ఒలింపిక్స్‌లో చీర్‌లీడింగ్‌ను ఒక క్రీడగా ప్రవేశపెట్టాలా లేదా అన్న విషయంపై ఐఓసీ ఓ నిర్ణయం తీసుకోనుంది. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2511}
{"id":"international-52064791","url":"https:\/\/www.bbc.com\/telugu\/international-52064791","title":"బ్రిటన్ ప్రధానమంత్రి బోరిస్ జాన్సన్‌కు కరోనావైరస్","summary":"బ్రిటన్ ప్రధానమంత్రి బోరిస్ జాన్సన్‌కు కరోనావైరస్ ఉన్నట్లు నిర్ధరించారని డౌనింగ్ స్ట్రీట్ తెలిపింది.","text":"జాన్సన్‌కు స్వల్పంగా కరోనావైరస్ లక్షణాలు ఉన్నాయని, ఆయన ఇకపై స్వీయ నిర్బంధంలో ఉంటారని తెలిపారు. \"ఇంగ్లండ్ చీఫ్ మెడికల్ ఆఫీసర్ ప్రొఫెసర్ క్రిస్ విట్టీ సూచన మేరకు ప్రధానమంత్రికి పరీక్షలు నిర్వహించాం\" అని అధికారిక ప్రతినిధి ప్రకటించారు. కోవిడ్ పరీక్షల్లో పాజిటివ్ అని తేలిన తరువాత బోరిస్ జాన్సన్ ట్విటర్‌లో ఒక వీడియో పోస్ట్ చేశారు. \"నాలో కరోనావైరస్ లక్షణాలను స్వల్పంగా ఉన్నాయి. శరీర ఉష్ణోగ్రత పెరగడంతో పాటు ఆగకుండా దగ్గు వస్తోంది. చీఫ్ మెడికల్ ఆఫీసర్ సలహా మేరకు నేను పరీక్ష చేయించుకున్నాను. పాజిటివ్ అని తేలింది. నేను స్వీయ నిర్బంధం విధించుకుని ఇంటి నుంచే పని చేస్తాను\" అని ఆ వీడియోలో బోరిస్ తెలిపారు. పోస్ట్ of Twitter ముగిసింది, 1 బ్రిటన్‌లో 11,600లకు పైగా కరోనావైరస్ కేసులు నమోదయ్యాయి. ఇప్పటివరకు 578 మంది చనిపోయారు. ఒకవేళ ప్రధానమంత్రి ఆరోగ్యం బాగా లేకపోతే విదేశాంగ మంత్రి డామినిక్ రాబ్ ఆయన బాధ్యతలు చూసుకోవడానికి ఎంపికయ్యారని ఈ వారం మొదట్లో ప్రధాని కార్యాలయం అధికార ప్రతినిధి తెలిపారు. ఇంతకు ముందే వేల్స్ యువరాజు చార్లెస్‌కు కరోనావైరస్ సోకినట్లు నిర్ధరణ అయిన సంగతి తెలిసిందే. \"ప్రిన్స్ చార్లెస్‌లో స్వల్పంగా కరోనావైరస్ లక్షణాలున్నాయి. అది మినహా ఆయన చక్కని ఆరోగ్యంతో ఉన్నారు\" అని రాచకుటుంబ అధికార ప్రతినిధి తెలిపారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2512}
{"id":"india-45005739","url":"https:\/\/www.bbc.com\/telugu\/india-45005739","title":"టెలిగ్రాం యాప్ భారత్‌దేనా?","summary":"సాయంత్రం 7:00 గంటలు. దిల్లీ మెట్రో రైలులో విపరీతమైన రద్దీ.","text":"టెలిగ్రాం లోగో మరో కాలు కింద పెట్టడానికి చోటు దొరక్క కొంగ జపం చేస్తూ, పక్కనోడి సెల్ ఫోన్‌లో మూకీ సినిమా చూస్తుండగా.. ఇంతలో నా ప్యాంటు జేబులోని సెల్, ఎవరో పీక పిసికినట్లుగా కేక వేసింది. అతి కష్టం మీద దాన్ని బయటకు తీసి చూస్తే అదొక వాట్సప్ సందేశం. వాట్సాప్‌లో చక్కర్లు కొడుతున్న పోస్టు దాని సారాంశం సంక్షిప్తంగా ఏమిటంటే.. ''భారతదేశ ప్రధాని నరేంద్ర మోదీ దేశీయ ఉత్పత్తులను వినియోగించమని పిలుపునిచ్చారు. వాట్సప్ అనేది అమెరికా కంపెనీ కనుక భారతీయులు రూపొందించిన టెలిగ్రాం అనే యాప్‌ను వాడమని చెప్పారు. వాట్సప్‌ను ఒకరు ఒక ఏడాది పాటు వాడితే అమెరికాకు రూ.56 ఆదాయం వస్తుంది. ఆ లెక్కన 20 కోట్ల మంది వాడితే రూ.1,120 కోట్ల భారతదేశ సొమ్ము అమెరికాకు వెళ్లిపోతుంది. కాబట్టి స్వదేశీ ఉత్పత్తులు అందరూ వాడేలా చూడండి.'' టెలిగ్రాం సహ వ్యవస్థాపకుడు పావెల్ దురోవ్ ఇటువంటి సందేశం బహుశా మీకు కూడా వచ్చి ఉండొచ్చు. మరి టెలిగ్రాం నిజంగానే భారతీయ కంపెనీనా? టెలిగ్రాం యాప్‌ను పావెల్ దురోవ్, నికోలాయ్ దురోవ్ అనే అన్నదమ్ముళ్లు రూపొందించారు. వీరు రష్యన్లు. అయితే ఈ యాప్ రష్యా ఐటీ చట్టాలకు విరుద్ధంగా ఉన్నందు వల్ల ప్రస్తుతం ఆ సంస్థ దుబాయి కేంద్రంగా కార్యకలాపాలు నిర్వహిస్తోంది. 2013లో ఈ యాప్‌ను విడుదల చేశారు. వాట్సప్ మాదిరే ఇది కూడా మెసేంజర్ యాప్. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2515}
{"id":"international-46673390","url":"https:\/\/www.bbc.com\/telugu\/international-46673390","title":"నవాజ్ షరీఫ్‌కు ఏడేళ్ల జైలు శిక్ష : పాకిస్తాన్ మాజీ అధ్యక్షుడిని వెంటాడుతున్న అవినీతి కేసులు","summary":"పాకిస్థాన్ మాజీ ప్రధాని నవాజ్‌ షరీఫ్‌ మళ్లీ జైలుకెళ్లారు. ప్రకటించిన ఆస్తులను మించి పెట్టుబడులు ఉండడంతో ఇస్లామాబాద్‌లోని అవినీతి నిరోధక న్యాయస్థానం ఆయనకు ఏడేళ్ల జైలు శిక్ష విధించింది.","text":"వివిధ అవినీతి కేసుల్లో ఆయనకు జులైలోనే శిక్షపడింది. ఆయన జైలులో ఉన్నప్పుడే ఆయన పార్టీ ఎన్నికల్లో ఓడిపోయింది. అనంతరం ఆయన బెయిలుపై బయటకొచ్చారు. ఆ తరువాత ఇస్లామాబాద్ హైకోర్టు ఆయనకు విధించిన శిక్షను రద్దు చేసింది. తాజాగా మరో కేసులో కోర్టు ఏడేళ్ల జైలు శిక్ష వేయడంతో అప్పీల్‌కు వెళ్లనున్నట్లు షరీఫ్ తెలిపారు. తనపై మోపిన అభియోగాలన్నీ అవాస్తవాలంటూ ఖండించారు. కోర్టు వద్ద గుమిగూడిన నవాజ్ షరీఫ్ మద్దతుదారులు పనామా పత్రాల కుంభకోణానికి సంబంధించి షరీఫ్‌కు వ్యతిరేకంగా మూడు కేసులు నమోదయ్యాయి. అందులో.. సౌదీ అరేబియాలోని అల్‌-అజీజియా స్టీల్‌ మిల్స్‌ ఏర్పాటు కేసు ఒకటి. ఈ కేసులోనే ఇప్పుడు షరీఫ్‌కు ఏడేళ్ల శిక్ష పడింది. ఈ మిల్లుల ఏర్పాటుకు సమకూర్చిన పెట్టుబడులు ఎక్కడి నుంచి వచ్చాయో షరీఫ్ చెప్పలేకపోయారంటూ న్యాయస్థానం శిక్ష విధించింది. బ్రిటన్‌లోని ఫ్లాగ్‌షిప్‌ పెట్టుబడుల కేసులో మాత్రం ఆధారాలు లేవంటూ షరీఫ్‌ను కోర్టు నిర్దోషిగా ప్రకటించింది. షరీఫ్ ఇద్దరు కుమారులు హసన్, హుస్సేన్‌లు పరారీలో ఉన్నారని న్యాయస్థానం పేర్కొంది. కాగా సోమవారం ఈ తీర్పు సందర్భంగా వేలాది మంది షరీఫ్ మద్దతుదారులు కోర్టు వద్దకు చేరుకుని ఆయనకు అనుకూలంగా నినాదాలు చేశారు. ఎలాంటి అవాంఛనీయ ఘటనలు జరగకుండా ప్రభుత్వం పోలీసులను మోహరించింది. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2521}
{"id":"international-43686794","url":"https:\/\/www.bbc.com\/telugu\/international-43686794","title":"సిరియా: రసాయన దాడిలో 70 మంది మృతి","summary":"సిరియాలోని తూర్పు ఘూటాలో జరిగిన అనుమానిత విషవాయువు దాడిలో 70 మంది ప్రజలు మరణించి ఉంటారని స్థానికులు, అధికారులు తెలిపారు.","text":"తిరుగుబాటుదార్ల ఆధీనంలోని చివరి నగరం దూమాపై రసాయన దాడి జరిగిందని స్థానికులు చెబుతున్నారు. ఈ అంశంపై స్వచ్ఛంద సంస్థ ‘వైట్ హెల్మెట్’ ట్వీట్ చేసింది. ఈ ఘటనలో మృతుల సంఖ్య పెరిగే ఆస్కారముందని పేర్కొంది. దాడికి గురైన ఓ బేస్‌మెంట్‌లో గుట్టలుగా పడివున్న మృతుల ఊహాచిత్రాలను ట్విటర్‌లో పోస్ట్ చేసింది. అనంతరం, ఆ ట్వీట్‌ను తొలగించి, మృతుల సంఖ్య 150 అని మరో ట్వీట్ చేసింది. విషవాయువు దాడి ఆరోపణలను సిరియా ప్రభుత్వం ఖండించింది. ఇదంతా కట్టు కథ అంటూ కొట్టిపారేసింది. ఈ ఘటనపై అమెరికా స్పందిస్తూ- పరిస్థితిని సమీక్షిస్తున్నామని చెప్పింది. విషరసాయన దాడి వాస్తవమైతే సిరియా ప్రభుత్వానికి మద్దతిస్తున్న రష్యా ఈ ఘటనకు బాధ్యత వహించాలని అమెరికా డిమాండ్ చేసింది. సిరియా ప్రభుత్వం గతంలోనూ సొంత పౌరులపైనే రసాయన ఆయుధాలను ప్రయోగించిందని ఆరోపించింది. తిరుగుబాటుదార్లకు మద్దతు తెలుపుతున్న మీడియా కూడా ట్విటర్‌లో స్పందించింది. ఈ రసాయనదాడిలో దాదాపు వెయ్యి మందికిపైగా సిరియన్లు దుష్ప్ర భావానికి లోనయ్యారని పేర్కొంది. గగనతల దాడిలో భాగంగా.. హెలికాప్టర్ నుంచి ఓ బ్యారెల్‌ను కిందకు జారవిడిచారని, అందులో విషపూరిత ‘సారిన్’ రసాయనం ఉందని స్థానిక మీడియా ఆరోపించింది. ఇంతవరకు తిరుగుబాటుదార్ల అధీనంలోని దూమా నగరాన్ని, సిరియా ప్రభుత్వ బలగాలు స్వాధీనం చేసుకున్నాయి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2528}
{"id":"india-45544414","url":"https:\/\/www.bbc.com\/telugu\/india-45544414","title":"పీఎస్‌ఎల్‌వీ-సీ42: అనుమానాస్పద నౌకాసంచారాన్ని గుర్తించే ఉపగ్రహ ప్రయోగం విజయవంతం","summary":"భారత అంతరిక్ష పరిశోధన సంస్థ(ఇస్రో) బ్రిటన్‌కు చెందిన రెండు ఉపగ్రహాలను నిర్దేశిత కక్షలోకి విజయవంతంగా ప్రవేశపెట్టింది.","text":"నోవాసర్‌, ఎస్‌1-4 ఉపగ్రహాలతో శ్రీహరికోట నుంచి నింగిలోకి దూసుకెళ్తున్న పీఎస్‌ఎల్‌వీ-సీ42 ఆంధ్రప్రదేశ్‌లోని నెల్లూరు జిల్లా సతీశ్‌ ధవన్‌ స్పేస్‌ సెంటర్‌ నుంచి ఆదివారం రాత్రి పీఎస్‌ఎల్‌వీ-సీ42 వాహక నౌక ద్వారా నోవాసర్‌, ఎస్‌1-4 ఉపగ్రహాలను అంతరిక్షంలోకి పంపించినట్లు శాస్త్రవేత్తలను ప్రకటించారు. ఈ రెండు ఉపగ్రహాలనూ బ్రిటన్‌కే చెందిన 'సర్రే శాటిలైట్ టెక్నాలజీ లిమిటెడ్ ఆఫ్ గిల్డ్‌ఫోర్డ్' రూపొందించింది. నోవాసర్ అనుమానాస్పద నౌకలను గుర్తిస్తుంది నోవాసర్ ఉపగ్రహం ఎలాంటి వాతావరణంలోనైనా, ఏ సమయంలోనైనా.. అంటే పగటిపూటైనా, రాత్రివేళల్లో అయినా అంతరిక్షం నుంచి భూ ఉపరితలాన్ని ఫొటోలు తీయగలదు. ఈ ఉపగ్రహం ఉపయోగాలు చాలా ఉన్నప్పటికీ ప్రధానంగా అనుమానాస్పద నౌకాసంచారాన్ని తెలుసుకోవడమే లక్ష్యంగా బ్రిటన్ దీన్ని అంతరిక్షంలోకి పంపించింది. సముద్ర వాతావరణ స్థితిగతులనూ పరిశీలించి చిత్రాలను పంపిస్తుంది. పీఎస్‌ఎల్‌వీ-సీ42కి అమర్చిన ఉపగ్రహాలు కాలుష్య పరిశీలనకు.. ఎస్1-4 ఉపగ్రహానికి భూమిపైన 87 సెంటీమీటర్ల పరిమాణం గల వస్తువులను కూడా సునిశితంగా పరిశీలించగలిగే సామర్థ్యం ఉంది. ఇది చైనా భూభాగాన్ని ఫొటోలు తీస్తుంది. పట్టణ ప్రణాళిక, పంటల దిగుబడులు, కాలుష్య స్థాయి పరిశీలన, జీవ వైవిధ్య అంచనాలు సహా అనేక ఇతర ఉపయోగాల కోసం ఈ ఉపగ్రహ చిత్రాలను ఉపయోగించుకోనున్నారు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2549}
{"id":"international-44749574","url":"https:\/\/www.bbc.com\/telugu\/international-44749574","title":"స్పైడర్‌మ్యాన్ సహ సృష్టికర్త మృతి","summary":"స్పైడర్ మ్యాన్‌ సహ సృష్టికర్త స్టీవ్ డిట్కో (90) న్యూయార్క్‌లో మరణించారని పోలీసులు తెలిపారు.","text":"మన్‌హట్టన్‌లోని తన ఫ్లాట్‌లో జూన్ 20వ తేదీన అచేతనంగా పడి ఉన్న డిట్కో మృతి చెందారని వైద్య సిబ్బంది ప్రకటించారు. రచయిత నీల్ గాయ్‌మాన్ సహా చాలామంది అభిమానులు డిట్కోకు నివాళులర్పించారు. 1960ల్లో మార్వెల్ కామిక్స్‌లో ఉండగా.. ఆయన ఆ కంపెనీ ఉద్యోగి, తర్వాత కాలంలో సీఈఓ అయిన స్టాన్‌ లీతో కలసి స్పైడర్ మ్యాన్, డాక్టర్ స్ట్రేంజ్ పాత్రల్ని సృష్టించి ప్రజాదరణ పొందారు. సాలీడు శక్తులు కలిగిన ఒక టీనేజీ సూపర్ హీరో అనే ఆలోచనను లీ ప్రతిపాదించారని బీబీసీ నార్త్ అమెరికా ప్రతినిధి క్రిస్ బుక్లెర్ చెప్పారు. ఆ ఆలోచన ఆధారంగా నీలం, ఎరుపు రంగుల దుస్తుల్లో స్పైడర్ మ్యాన్‌కు రూపం ఇచ్చింది, మణికట్టు నుంచి సాలిగూళ్లను ప్రయోగించే శక్తిని స్పైడర్ మ్యాన్‌కు జోడించింది డిట్కోయే. లీతో విభేదాల కారణంగా 1966లో మార్వెల్ కామిక్స్ కంపెనీని డిట్కో వదిలిపెట్టారు. తర్వాత డీసీ కామిక్స్‌లో చేరి మరో సూపర్ హీరో క్రీపర్‌ను సృష్టించారు. ఆయన ప్రచారానికి దూరంగా ఉండేవారు. 2007లో బీబీసీ రూపొందించిన ‘ఇన్ సెర్చ్ ఆఫ్ స్టీవ్ డిట్కో’ డాక్యుమెంటరీ చిత్రంలో కనిపించేందుకు కూడా ఆయన నిరాకరించారు. అయితే, ఈ డాక్యుమెంటరీని రూపొందించిన బ్రిటిష్ టీవీ ప్రజెంటర్ జొనాథన్ రాస్ మాట్లాడుతూ.. ‘‘ప్రపంచంలోని ఏకైక గొప్ప కామిక్ పుస్తక కళాకారుడు, సృష్టికర్త’’ అని డిట్కోను అభివర్ణించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2552}
{"id":"india-42743318","url":"https:\/\/www.bbc.com\/telugu\/india-42743318","title":"హ్యూమన్‌రైట్స్ వాచ్: ముస్లింలపై దాడులను అడ్డుకోవడంలో భారత్ విఫలం","summary":"గత ఏడాది మతం పేరుతో జరిగిన దాడులను అరికట్టడంలో భారతదేశం విఫలమైందని అంతర్జాతీయ మానవహక్కుల సంస్థ హ్యూమన్ రైట్స్ వాచ్ వెల్లడించింది.","text":"మైనారిటీ మతస్తులపై దాడులకు పాల్పడిన వారిని పారదర్శకంగా విచారించ లేకపోయిందని వరల్డ్ రిపోర్ట్-2018 నివేదికలో ఆ సంస్థ తెలిపింది. భారతీయ జనతా పార్టీ (బీజేపీ)కి చెందిన అనేక మంది సీనియర్ నేతలు.. పౌరుల హక్కులను పణంగా పెట్టి బహిరంగంగానే హిందుత్వాన్ని, అతి జాతీయతావాదాన్ని ప్రోత్సహిస్తున్నారని ఆరోపించింది. దాదాపు 90 దేశాలలో మానవహక్కుల తీరును పరిశీలించి ఈ నివేదికను రూపొందించినట్లు సంస్థ పేర్కొంది. ఇంకా ఆ నివేదిక ఏం చెప్పిందంటే.. బీజేపీ అనుబంధ సంస్థలుగా చెప్పుకొనే హిందూ అతివాద సమూహాలు.. ముస్లింలు, ఇతర మైనారిటీలపై అనేక సార్లు దాడులు చేశాయి. మైనారిటీలు ఆవులను చంపుతున్నారని, వాటి మాంసాన్ని అమ్ముతున్నారనే పుకార్లను పట్టుకుని వీళ్లు ఇదంతా చేశారు. పోలీసులు దాడులు చేసిన వారిపై సరైన చర్యలు తీసుకోకపోగా గోరక్షణ చట్టాల కింద బాధితులపై కేసులు పెట్టారు. 2017లో మైనారిటీలపై కనీసం 38 దాడులు జరిగాయి. వీటిలో 10 మంది చనిపోయారు. \"మైనారిటీలు, బలహీన సమూహాలను అధికారులు పట్టించుకోవడం లేదు. తరచూ జరుగుతున్న దాడుల నుంచి వారికి రక్షణ కల్పించేందుకు తాము సుముఖంగా లేమనే వాస్తవాన్ని వారు నిరూపించుకున్నారు. భవిష్యత్తులో దాడులు జరగకుండా అరికట్టడానికి కఠినమైన చర్యలు తీసుకోవాల్సిన అవసరం ఉంది\" అని హ్యూమన్ రైట్స్ వాచ్ దక్షిణ ఆసియా డైరెక్టర్ మీనాక్షి గంగూలీ అన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2567}
{"id":"international-43532613","url":"https:\/\/www.bbc.com\/telugu\/international-43532613","title":"ఆస్ట్రేలియా బాల్ ట్యాంపరింగ్: కెప్టెన్సీ బాధ్యతల నుంచి వైదొలగిన స్టీవ్ స్మిత్","summary":"దక్షిణాఫ్రికాతో జరుగుతున్న టెస్ట్ మ్యాచ్‌లో ఆస్ట్రేలియా జట్టు బాల్ ట్యాంపరింగ్‌కు పాల్పడిన నేపథ్యంలో.. ఆ జట్టు కెప్టెన్ స్టీవ్ స్మిత్, వైస్ కెప్టెన్ డేవిడ్ వార్నర్‌లు ఈ మ్యాచ్‌ ముగిసే వరకు తమ పదవుల నుంచి వైదొలిగారు.","text":"ఈ మూడో టెస్ట్ మ్యాచ్ ముగిసేవరకే వీరు ఈ పదవుల్లో ఉండరు. కానీ మ్యాచ్‌లో ఇతర క్రీడాకారుల్లా కొనసాగుతారు. కామెరూన్ బెన్‌క్రాఫ్ట్ బాల్‌ ట్యాపంరింగ్‌కి పాల్పడ్డారని ఆరోపణలు వచ్చాయి. దీంతో ఈ అంశంపై విచారణ జరుగుతోంది. ఈ నేపథ్యంలో స్మిత్ కెప్టెన్ పదవి నుంచి వైదొలగాలని ఆస్ట్రేలియా ప్రభుత్వం, క్రికెట్ ఆస్ట్రేలియా ఆదేశించాయి. దీంతో స్మిత్, వార్నర్‌లు పదవి నుంచి వైదొలిగారు. స్మిత్, వార్నర్ ఈ మ్యాచ్ ముగిసేవరకు అంటే నాలుగు, అయిదో రోజు ఆటకు టిమ్ పైన్ కెప్టెన్‌గా ఉంటారు. ఈ ట్యాంపరింగ్ వ్యవహారం చాలా బాధాకరమని క్రికెట్ ఆస్ట్రేలియా చీఫ్ జేమ్స్ సదర్లాండ్ పేర్కొన్నారు. శనివారం కేప్‌టౌన్‌లో జరిగిన టెస్ట్ మ్యాచ్‌లో తాము బాల్ ట్యాంపరింగ్‌కి పాల్పడినట్లు బెన్‌క్రాప్ట్ అంగీకరించారు. ట్యాంపరింగ్ ప్లాన్ గురించి తమకు ముందే తెలుసని స్మిత్ కూడా పేర్కొన్నారు. జేమ్స్ సదర్లాండ్ ఈ అంశంపై సదర్లాండ్ మాట్లాడుతూ.. అసలు ఏం జరిగిందో పూర్తిగా విచారణలో తేలాక స్పందిస్తామని తెలిపారు. ఈ బాల్ ట్యాంపరింగ్ పై ఐసీసీ కూడా కేసు నమోదు చేసింది. మరోవైపు ఈ ట్యాంపరింగ్ ఘటన తనను తీవ్ర దిగ్ర్భాంతికి గురి చేసిందని.. అసలు నమ్మలేకపోతున్నానని ఆస్ట్రేలియా ప్రధాని మాల్కం టర్న్‌బుల్ పేర్కొన్నారు. ఈ ఘటనపై పలువురు తాజా, మాజీ క్రికెటర్లు సోషల్ మీడియాలో స్పందించారు. ఇవి కూడా చూడండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2572}
{"id":"india-42892229","url":"https:\/\/www.bbc.com\/telugu\/india-42892229","title":"#BollywoodDreamGirls: 'ఒక్కోసారి ఈ వృత్తిలోకి ఎందుకు వచ్చానా అనిపిస్తుంది!'","summary":"బాలీవుడ్‌లో గ్యాఫర్ (చీఫ్ లైటింగ్ టెక్నీషియన్)గా పని చేస్తున్న ఉన్న ఏకైక మహిళ హెతల్ డేదియా.","text":"తానెందుకు ఈ వృత్తిలోకి వచ్చానో, ఎలాంటి సవాళ్లు ఎదుర్కోవాల్సి వస్తుందో ఆమె బీబీసీతో పంచుకున్నారు. బాలీవుడ్‌లో ఉన్న ఏకైక మహిళా గ్యాఫెర్ (చీఫ్ లైటింగ్ టెక్నీషియన్) హెతల్ డేదియా. ''గ్యాఫింగ్ అనేది చాలా కష్టమైన వృత్తి. సీన్‌లకు తగ్గట్టుగా షూటింగ్ స్పాట్‌లో వెలుతురును సృష్టించగలగాలి. కెమెరా సెట్టింగ్‌లకు తగ్గట్టుగా లైట్ సెటప్ మార్చాలి\" అని ఆమె గ్యాఫింగ్ కష్టాలను వివరించారు. ఇలాంటి భిన్నమైన వృత్తిని ఎందుకు ఎంచుకున్నారని అడగ్గా.. ''ఈ వృత్తిలో మహిళలు లేకపోవడం వల్లే దీన్ని ఎంచుకున్నాను. ఇప్పటికీ ఇందులో ఉన్న ఏకైక మహిళను నేనే. గ్యాఫెర్ అవ్వాలని చిన్నప్పటి నుంచి ఏమీ అనుకోలేదు'' అని హెతల్ చెప్పారు. గ్యాఫింగ్ చేయడంలో చాలా ఇబ్బందులుంటాయని ఆమె పేర్కొన్నారు. ''కొన్నిసార్లు రోజుకు 18 గంటలు పని చేయాలి. ఒక పని అయిపోయిన వెంటనే మరో పని ఉంటుంది. అలాంటప్పుడు ఒక్కోసారి ఈ పనికి ఎందుకు వచ్చానా అనిపిస్తుంది'' అని తెలిపారు. లక్కీ బై ఛాన్స్, కార్తీక్ కాలింగ్ కార్తీక్, బ్లఫ్ మాస్టర్ తదితర చిత్రాలకు హెతల్ పని చేశారు. పురుషాధిక్యం ఉండే ఈ రంగంలో హెతల్ తనకంటూ ఓ ప్రత్యేక స్థానాన్ని ఏర్పరుచుకున్నారు. బాలీవుడ్‌లో ఎవరూ తనను అగౌరవంగా చూడలేదని, అయితే మహిళలు ఇలాంటి పని చేయడానికి సరైన ప్రోత్సహం మాత్రం ఇక్కడ లభించడం లేదంటూ ప్రస్తుత పరిస్థితిని ఆమె వివరించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2580}
{"id":"international-55607534","url":"https:\/\/www.bbc.com\/telugu\/international-55607534","title":"పాకిస్తాన్‌లో ఒక్కసారిగా నిలిచిపోయిన విద్యుత్ సరఫరా.. అంధకారంలోకి ప్రధాన నగరాలు","summary":"పాకిస్తాన్‌లో దేశ వ్యాప్తంగా విద్యుత్ కోతల నడుమ నిరసన వ్యక్తం అవుతోంది. కొన్నిచోట్ల నెమ్మదిగా విద్యుత్ సేవలను పునరుద్ధరిస్తున్నారు.","text":"కరాచీ సహా దేశంలోని ప్రధాన నగరాలన్నింటిలోనూ విద్యుత్ సరఫరా నిలిచిపోయింది అర్ధరాత్రి ఒక్కసారిగా దేశ వ్యాప్తంగా విద్యుత్ సరఫరా ఆగిపోవడంతో దేశం అంధకారంలోకి వెళ్లిపోయింది. విద్యుత్ పునరుద్ధరణకు కొన్ని గంటల సమయం పడుతుందని, అందరూ ప్రశాంతంగా ఉండాలని అధికారులు సూచించారు. పాక్‌లో విద్యుత్ కోతలు సర్వసాధారణం. ఆసుపత్రులు, ఇతర అత్యవసర సేవల కేంద్రాలు డీజిల్‌తో నడిచే జనరేటర్లను ముందుగా సిద్ధంచేసి పెట్టుకుంటాయి. ‘‘విద్యుత్ పంపిణీ వ్యవస్థలో లోపాల వల్ల ఒక్కసారిగా దేశం మొత్తం సరఫరా నిలిచిపోయింది’’అని పాక్ విద్యుత్ శాఖ మంత్రి ఒమర్ ఆయుబ్ ఖాన్ ఆదివారం తెల్లవారుజామున తెలిపారు. ఇస్లామాబాద్, లాహోర్, కరాచీ తదితర ప్రధాన నగరాలన్నీ ప్రాభావిత ప్రాంతాల్లో ఉన్నాయి. పెషావర్ సహా కొన్ని ప్రాంతాల్లో విద్యుత్ సేవలను పునరుద్ధరించగలిగామని ఒమర్ తెలిపారు. ఎందుకు ఇలాంటి పరిస్థితులు తలెత్తాయో తెలుసుకునేందుకు దర్యాప్తు చేపట్టాలని ఆదేశాలు జారీచేసినట్లు ఆయన వివరించారు. విద్యుత్ కొరత వల్ల కొన్నిసార్లు పాక్‌లో విద్యుత్ సరఫరాను నిలిపివేస్తుంటారు. కొన్నిసార్లు గంటలపాటు కోతలు విధిస్తుంటారు. దీనిపై చాలాసార్లు ఇక్కడ నిరసనలు కూడా జరిగాయి. 2013లో వాయువ్య బలూచిస్తాన్ ప్రావిన్స్‌లోని ఓ విద్యుత్ కర్మాగారంలో సాంకేతిక లోపం తలెత్తడంతో పాక్ విద్యుత్ వ్యవస్థ మొత్తం కుప్పకూలింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2597}
{"id":"international-41451111","url":"https:\/\/www.bbc.com\/telugu\/international-41451111","title":"ప్రపంచంలో ఎక్కడికైనా గంటలోపే","summary":"ప్రపంచంలో ఎక్కడి నుంచి ఎక్కడికైనా గంటలోపే చేరుకునే అత్యాధునిక రవాణా వ్యవస్థను అందుబాటులోకి తెస్తామని ప్రముఖ రాకెట్ తయారీ సంస్థ ‘స్పేస్‌ఎక్స్’ అధినేత ఎలాన్ మస్క్ అన్నారు.","text":"పునర్వినియోగ రాకెట్‌ను స్పేస్‌ఎక్స్ రూపొందిస్తోంది. ఆస్ట్రేలియాలోని అడిలైడ్‌లో జరిగిన ఇంటర్నేషనల్ ఆస్ట్రానాటికల్ కాంగ్రెస్(ఐఏసీ)లో ఆయన ఈ ప్రకటన చేశారు. ‘స్పేస్ఎక్స్’ సంస్థ ఓ ప్రమోషనల్ వీడియోను విడుదల చేసింది. అందులో చెబుతున్న వివరాల ప్రకారం దిల్లీ నుంచి జపాన్‌లోని టోక్యో‌కు 30 నిమిషాల్లోనే చేరుకోవచ్చు. ఈ నగరాల మధ్య దూరం దాదాపు 5,800 కిలోమీటర్లు. అంటే నిమిషానికి 193 కిలోమీటర్ల వేగంతో ప్రయాణమన్నమాట! ఇవి కూడా చదవండి 2024లో అంగారకుడి మీదకు ప్రజలను తీసుకెళ్లే వాహక నౌకలను రూపొందించాలని లక్ష్యంగా పెట్టుకున్నట్లు మస్క్ ప్రకటించారు. అందుకోసం వచ్చే ఏడాది నుంచి స్పేస్‌ఎక్స్ సంస్థ నౌకల తయారీని ప్రారంభిస్తుందని వెల్లడించారు. బీఎఫ్‌ఆర్ రాకెట్ విశేషాలు వెల్లడిస్తున్న మస్క్ భూమి మీది ప్రాంతాల మధ్య రవాణాతోపాటు, గ్రహాల మధ్య ప్రయాణాలనూ సులువు చేసే విధంగా బీఎఫ్‌ఆర్ అనే రాకెట్‌ను తీర్చిదిద్దుతామని ఆయన తెలిపారు. ఉపగ్రహాలను అంతరిక్షంలోకి పంపించేందుకు కూడా ఈ రాకెట్ ఉపయోగపడుతుందట. ఇప్పటికే ఫాల్కన్ 9, డ్రాగన్ స్పేస్ క్రాఫ్ట్‌లను స్పేస్‌ఎక్స్ సంస్థ రూపొందించింది. ఉపగ్రహాలను అంతరిక్షంలోకి పంపేందుకు వాటిని వినియోగిస్తున్నారు. అంగారకుడి యాత్ర గురించి 2016 ఐఏసీలోనే మస్క్ తన కోరికను వెలిబుచ్చారు. ఆ మిషన్‌కు సంబంధించిన పూర్తి వివరాలను తాజా సదస్సులో వెల్లడించారు. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విట్టర్లో ఫాలో అవ్వండి. యూట్యూబ్‌లోనూ సబ్‌స్క్రైబ్ చేయండి)","len":2597}
{"id":"india-43259733","url":"https:\/\/www.bbc.com\/telugu\/india-43259733","title":"మహాత్మా గాంధీ: ‘ఏసుక్రీస్తును అలా భావించలేను.. మీ స్టాంపును వాడలేను’","summary":"ఏసుక్రీస్తు గురించి మహాత్మాగాంధీ రాసిన ఒక లేఖను అమెరికాలో వేలం వేయనున్నారు.","text":"1926 ఏప్రిల్ 6వ తేదీన.. అప్పట్లో అమెరికాలో మత పెద్ద అయిన మిల్టన్ న్యూబెర్రీ ఫ్రాంజ్‌కు గాంధీ ఈ లేఖను రాశారు. ఏసుక్రీస్తు ‘‘మానవ చరిత్రలో గొప్ప బోధకుల్లో ఒకరు’’ అని గాంధీ సంబోధించారు. దశాబ్దాల పాటు ప్రైవేటు కలెక్షన్స్‌లో ఉన్న ఈ లేఖను పెన్సిల్వేనియాకు చెందిన రాబ్ కలెక్షన్స్ 50 వేల డాలర్లకు అమ్మకానికి పెట్టింది. ‘‘మిత్రమా, నీ ఉత్తరం అందింది. నీవు పంపించిన (మత) సిద్ధాంతాలను అంగీకరించటం నాకు సాధ్యం కాదు. కంటితో చూడలేని సత్యాలకు అత్యున్నత రూపం, పరమ సత్యం ఏసుక్రీస్తే అన్న నీ మాటతో ఏకీభవించలేకపోతున్నాను’’ అని ఈ లేఖలో గాంధీ రాశారు. ఏసుక్రీస్తు ''మానవ చరిత్రలో గొప్ప బోధకుల్లో ఒకరు'' అని గాంధీ సంబోధించారు ‘‘మానవజాతి చరిత్రలోని గొప్ప బోధకుల్లో ఏసుక్రీస్తు ఒకరు అన్నదే నా నమ్మకం. అందరూ ఏదో ఒక మత విశ్వాసాన్ని యాంత్రికంగా అంగీకరించటం ద్వారా మతపరమైన ఐక్యత సాధ్యం కాదని, పరస్పర మత విశ్వాసాలను గౌరవించటం ద్వారానే ఐక్యత సాధ్యమవుతుందన్నది మీకు తెలియనిదా?’’ అని పేర్కొన్నారు. అలాగే.. ‘‘మీరు పంపించిన స్టాంపును కూడా నేను తిప్పి పంపిస్తున్నాను. దాన్ని భారతదేశంలో వినియోగించటం సాధ్యపడదు’’ అని కూడా గాంధీ ఈ లేఖలో తెలిపారు. ‘‘మా పరిశోధన ప్రకారం.. ఏసుక్రీస్తును ఉద్దేశిస్తూ గాంధీ రాసిన, పబ్లిక్ మార్కెట్‌కు అందుబాటులోకి వచ్చిన లేఖ మరేదీ లేదు’’ అని రాబ్ కలెక్షన్ ఒక ప్రకటనలో పేర్కొంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2607}
{"id":"international-43890398","url":"https:\/\/www.bbc.com\/telugu\/international-43890398","title":"డిజిటల్ యుగంలో సాంప్రదాయ గడియారాలతో ‘ఇబ్బందులు పడుతున్న విద్యార్థులు’","summary":"పరీక్ష హాళ్లలో విద్యార్థులకు గడియారం ఎంత ముఖ్యమో మనకందరికీ తెలిసిందే. కానీ నేటి డిజిటల్ తరంలో గోడ మీద ముళ్ల గడియారం ఉంటే విద్యార్థులు ఇబ్బంది పడుతున్నారు.","text":"అందువల్లే ఇటీవలి కాలంలో తరగతి గదుల్లో పాతకాలం ముళ్ల గడియారాల బదులు, డిజిటల్ గడియారాలు పెట్టాలనే ప్రతిపాదన వినిపిస్తోంది. ఇటీవల 'టైమ్స్ ఎడ్యుకేషనల్ సప్లిమెంట్' వెలువరించిన ఒక నివేదిక - ఈతరం పిల్లలు సమయం తెలుసుకోవడానికి డిజిటల్ గడియారాల మీదే ఆధారపడుతున్నారని పేర్కొంది. బ్రిటన్‌లోని ఉపాధ్యాయుల యూనియన్‌కు చెందిన మాల్కమ్ ట్రోబ్ కూడా - నేటి తరం టైం తెలుసుకోవడానికి డిజిటల్ ఫార్మాట్ ఉన్న మొబైల్ ఫోన్స్‌, కంప్యూటర్లపై ఆధారపడుతున్నారని తెలిపారు. అందువల్ల ''పరీక్షా కేంద్రాల్లో డిజిటల్ గడియారాలను పెట్టడం వల్ల వారు ప్రశ్నలకు సమాధానం రాసేప్పుడు పొరపాటు చేసే అవకాశం ఉండదు'' అని ట్రోబ్ తెలిపారు. దీనికి ఆయన ఒక ఉదాహరణ చెప్పారు. ఒక ప్రశ్నకు 15 నిమిషాలలో సమధానాం రాయాల్సి వస్తే, డిజిటల్ గడియారంలో సమయాన్ని చూసే విద్యార్థులు తక్కువ తప్పులు చేస్తున్నారని ఆయన తెలిపారు. ప్రస్తుతానికి బ్రిటన్‌లోని పాఠశాలల్లో ముళ్ల గడియారాలను తొలగించే ఆలోచనేదీ లేకున్నా, సోషల్ మీడియాలో మాత్రం ఉపాధ్యాయుల నుంచి దీనిపై పెద్ద ఎత్తున ప్రతిపాదనలు వస్తున్నాయి. మిస్ కీనన్ అనే ఉపాధ్యాయురాలు, ముళ్ల గడియారం చూసి విద్యార్థులు టైమ్ చెప్పలేరన్నది సరికాకున్నా, కొంతమంది విషయంలో మాత్రం అది ఆటంకంగా నిలుస్తోందన్నారు. నేటి డిజిటల్ తరంలో ముళ్ల గడియారాలకు కాలం చెల్లిపోయిందని ఆమె అభిప్రాయపడ్డారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2611}
{"id":"international-43946451","url":"https:\/\/www.bbc.com\/telugu\/international-43946451","title":"వైట్ హౌస్: నాలుగు రోజులకే మాక్రాన్ మొక్క మాయం","summary":"ఫ్రాన్స్ అధ్యక్షుడు ఎమ్మానుయెల్ మాక్రాన్ అమెరికా అధ్యక్షుడు డొనాల్డ్ ట్రంప్‌కు బహుకరించిన మొక్క మాయమైంది.","text":"మొక్క నాటుతున్న ట్రంప్, మాక్రాన్ గత వారం మాక్రాన్ అమెరికాను సందర్శించినపుడు వారిద్దరూ వైట్ హస్ ప్రాంగణంలో ఆ మొక్కను నాటారు. ఈ యూరోపియన్ సెసైల్ ఓక్ మొక్కను మొదటి ప్రపంచయుద్ధం జరిగిన ఈశాన్య ఫ్రాన్స్ నుంచి తీసుకువచ్చారు. పారిస్‌కు ఈశాన్య ప్రాంతంలో జరిగిన నాటి యుద్ధంలో 2 వేల మంది అమెరికా సైనికులు మరణించారు. అయితే నాటిన నాలుగు రోజులకే ఆ మొక్క మాయమైంది. వైట్ హౌస్‌లో మొక్క నాటిన ప్రదేశం ఇప్పుడు ఖాళీగా కనిపిస్తోంది శనివారం రాయిటర్స్ ఫొటోగ్రాఫర్ మొక్క ఉన్న ప్రదేశాన్ని ఫొటో తీసినపుడు అక్కడ కేవలం పచ్చగడ్డి మాత్రమే కనిపించింది. ఈ మొక్క ఏమైపోయిందనే దానిపై వైట్ హౌస్ అధికారులు నోరు మెదపనప్పటికీ, ఆన్‌లైన్‌లో మాత్రం దానిపై జోరుగా ఊహాగానాలు సాగుతున్నాయి. ఫ్రెంచి రేడియో నెట్‌వర్క్ 'ఫ్రాన్స్‌ఇన్‌ఫో', వేసవిని తట్టుకోలేదనే అనుమానంతో దానిని తొలగించి ఉండవచ్చని, మళ్లీ దాన్ని అక్టోబర్‌లో తిరిగి నాటవచ్చనే అభిప్రాయం వ్యక్తం చేసింది. అమెరికా కస్టమ్స్ చట్టాల ప్రకారం ఏవైనా విదేశీ మొక్కలను దేశంలోకి తెచ్చే ముందు వాటికి ఒక 'ఫొటోసానిటరీ సర్టిఫికేట్'ను సమర్పించాల్సి ఉంటుంది. అందువల్ల దానిని ప్రస్తుతానికి నర్సరీలో ఉంచారని ఫ్రాన్స్ అధికారి ఒకరు పేర్కొన్నట్లు 'హఫింగ్‌టన్ పోస్ట్' కథనం పేర్కొంది. మొత్తం మీద మాక్రన్ నాటిన మొక్క మాయం కావడం ఇప్పుడు వైరల్‌గా మారింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2616}
{"id":"international-41451473","url":"https:\/\/www.bbc.com\/telugu\/international-41451473","title":"అంతుచిక్కని దాడులతో అమెరికా దౌత్య సిబ్బందికి అనారోగ్యం","summary":"క్యూబా రాజధాని హవానాలోని తమ దౌత్య కార్యాలయం నుంచి సగానికి పైగా సిబ్బందిని అమెరికా వెనక్కు రప్పిస్తోంది. దౌత్య సిబ్బంది లక్ష్యంగా కొన్ని అంతుచిక్కని దాడులు జరగడంతో ఈ మేరకు నిర్ణయం తీసుకొంది. అత్యవసర సిబ్బందిని మాత్రమే అక్కడ కొనసాగిస్తోంది.","text":"హవానాలోని అమెరికా దౌత్య కార్యాలయం వినిపించకపోవడం, తలతిప్పడం, వికారంగా అనిపించడం, స్వల్పంగా బ్రెయిన్ ట్రామా లాంటి సమస్యలు తలెత్తినట్లు కనీసం 21 మంది అమెరికా దౌత్య సిబ్బంది చెప్పారు. ఇవి కూడా చదవండి కనీసం ఇద్దరు కెనడియన్లపైనా దాడుల ప్రభావం పడింది. ఈ దాడులు శబ్ద తరంగాలతో చేసిన దాడులు(సోనిక్ అటాక్స్) అని ఇంతకుముందు వార్తలు వచ్చాయి. ఇందులో తమకు ఎలాంటి పాత్రా లేదని క్యూబా చెప్పింది. వీసా ప్రక్రియ నిలిపివేత కొన్ని దాడులు హోటళ్లలో జరగడంతో క్యూబాను సందర్శించవద్దని అమెరికన్లను అమెరికా ప్రభుత్వం హెచ్చరించింది. క్యూబాలో వీసా జారీ ప్రక్రియను నిరవధికంగా నిలిపివేసింది. దాడులకు అమెరికా క్యూబా ప్రభుత్వాన్ని తప్పుబట్టలేదు. వీటిపై అమెరికా, క్యూబా సంయుక్తంగా దర్యాప్తు జరుపుతాయని అమెరికా విదేశాంగ మంత్రి రెక్స్ టిలర్‌సన్ తెలిపారు. దౌత్య సంబంధాలను కొనసాగిస్తామని స్పష్టం చేశారు. దాడులు ఎలా జరుగుతున్నాయో తెలియడం లేదని అమెరికా విదేశాంగ అధికారి ఒకరు శుక్రవారం చెప్పారు. తమ దౌత్య సిబ్బందికి క్యూబా ప్రభుత్వం పూర్తిస్థాయి భద్రత కల్పించే వరకు అత్యవసర సిబ్బందిని మాత్రమే కొనసాగిస్తామన్నారు. దౌత్య సిబ్బందిని ఉపసంహరించాలని అమెరికా నిర్ణయించడం తొందరపాటు చర్యని క్యూబా వ్యాఖ్యానించింది. ఇది దౌత్య సంబంధాలపై ప్రభావం చూపుతుందని చెప్పింది. అయితే అమెరికాకు సహకారాన్ని కొనసాగిస్తామని పేర్కొంది. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విట్టర్లో ఫాలో అవ్వండి. యూట్యూబ్‌లోనూ సబ్‌స్క్రైబ్ చేయండి.)","len":2621}
{"id":"india-51568388","url":"https:\/\/www.bbc.com\/telugu\/india-51568388","title":"కమల్ హాసన్ 'భారతీయుడు-2' సినిమా సెట్లో ప్రమాదం, ముగ్గురు మృతి","summary":"కమల్ హాసన్ నటిస్తున్న భారతీయుడు-2 సినిమా సెట్లో ప్రమాదం జరిగింది. ఈ ఘటనలో ముగ్గురు టెక్నీషియన్లు మృతి చెందారు.","text":"సినిమా కోసం ఓ భారీ సెట్ ఏర్పాటుచేస్తున్న సమయంలో పెద్ద క్రేన్ ఒకటి పక్కకు ఒరిగి పడిపోవడంతో ఈ ప్రమాదం చోటుచేసుకుంది. దీంతో ముగ్గురు మరణించగా, 9మంది గాయపడ్డారు. వారిని వెంటనే హాస్పటల్‌కు తరలించారు. పోలీసులు ఘటనా స్థలికి చేరుకుని విచారణ చేపట్టారు. దీనిపై కమల్ హాసన్ ట్విటర్ వేదికగా తన సంతాపం వ్యక్తం చేశారు. \"నేను నా జీవితంలో ఎన్నో ప్రమాదాలు చూశాను. కానీ ఇది చాలా విషాదం మిగిల్చింది. వారి కుటుంబ సభ్యులకు నాకన్నా ఎక్కు బాధ ఉంటుంది. వారికి నా సానుభూతి తెలుపుతున్నా\" అని అన్నారు. గాయపడినవారికి చికిత్స అందిస్తున్న డాక్టర్లతో కూడా తాను మాట్లాడానని, వారంతా త్వరగా కోలుకుని, మళ్లీ మాతో భాగస్వాములు కావాలని కోరకుంటున్నానని మరో ట్వీట్‌లో తెలిపారు. ఈ ప్రమాదంపై లైకా ప్రొడక్షన్స్ ఓ పత్రికా ప్రకటన విడుదల చేసింది. \"మేం అనుభవిస్తున్న బాధను వర్ణించడానికి మాటలు చాలవు. భారతీయుడు-2 షూటింగ్ సెట్లలో నిన్న జరిగిన ఈ ప్రమాదం మాకు చాలా బాధను కలిగించింది. ఎంతో కష్టపడి పనిచేసే ముగ్గురు టెక్నీషియన్లను మేం కోల్పోయాం. వారి కుటుంబ సభ్యులకు మా సంతాపాన్ని తెలియచేస్తున్నాం\" అని ఆ ప్రకటనలో పేర్కొంది. శంకర్ దర్శకత్వం వహిస్తున్న భారతీయుడు-2 సినిమా షూటింగ్ చెన్నై పరిసరాల్లో జరుగుతోంది. దీనిలో కమల్ హాసన్‌కు జోడీగా కాజల్ అగర్వాల్ నటిస్తున్నారు. ఈ సంవత్సరం ఏప్రిల్‌లో ఈ సినిమా విడుదల కానుంది. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2622}
{"id":"india-43665015","url":"https:\/\/www.bbc.com\/telugu\/india-43665015","title":"టీడీపీ ఎంపీలూ రాజీనామా చేయాలి: చంద్రబాబుకు జగన్ సవాల్","summary":"వైఎస్ఆర్‌సీపీకి చెందిన ఐదుగురు లోక్‌సభ సభ్యులు రాజీనామాలు స్పీకర్‌కు సమర్పించారు. ప్రత్యేక హోదా ఇవ్వనందుకు నిరసనగా తాము రాజీనామా చేసినట్టు వారు పేర్కొన్నారు.","text":"మేకపాటి రాజమోహన్ రెడ్డి (నెల్లూరు), అవినాష్ రెడ్డి (కడప), మిథున్ రెడ్డి (రాజంపేట), వైవీ సుబ్బారెడ్డి (ఒంగోలు), వరప్రసాద్ (తిరుపతి) - ఈ ఐదుగురూ కొద్ది సేపటి క్రితం లోక్‌సభ స్పీకర్‌కు రాజీనామా సమర్పించారు. పున‌రాలోచించుకోండి: స్పీక‌ర్ రాజీనామాల‌పై పున‌రాలోచించు కోవాల‌ని లోక్‌స‌భ స్సీక‌ర్ సుమిత్రా మ‌హాజ‌న్ వైఎస్‌ఆర్‌సీపీ సభ్యులకు సూచించారు. స‌భ‌లోనే ఉండి హోదా కోసం పోరాటం చేయ‌వ‌చ్చు క‌దా అని కూడా ఆమె వారికి న‌చ్చ‌చెప్పేందుకు ప్ర‌య‌త్నించినట్టు వైఎస్‌ఆర్‌సీపీ ప్రతినిధి బీబీసీకి చెప్పారు. అయితే తాము రాజీనామాల‌కే సిద్ధపడ్డామని వైఎస్‌ఆర్‌సీపీ లోక్‌స‌భ స‌భ్యులు అయిదుగురూ స్సీక‌ర్‌కు సున్నితంగా తెలిపారని ఆయన వివరించారు. \"హోదా కోసం పోరాడుతూ కేంద్ర ప్ర‌భుత్వం నిర్ల‌క్ష్య వైఖ‌రికి నిర‌స‌న‌గా త‌మ ప‌ద‌వుల‌కు రాజీనామా చేస్తున్నాం\" అని వైఎస్‌ఆర్‌సీపీ లోక్‌స‌భ స‌భ్యులు తమ లేఖలో ప్రకటించారు. మీ వాళ్లతోనూ రాజీనామా చేయించండి: జగన్ రాజీనామాల నేపథ్యంలో వైఎస్‌ఆర్‌సీపీ అధినేత వైఎస్ జగన్ ట్వీట్ చేశారు. తాము చెప్పిందే చేస్తామని అంటూ, టీడీపీ ఎంపీలు కూడా రాజీనామా చేయాలని సవాల్ విసిరారు. \"మేం చెప్పిందే చేస్తాం! వైఎస్‌ఆర్‌సీపీ ఎంపీలు ఈరోజు రాజీనామా చేస్తున్నారు. టీడీపీ ఎంపీలతో కూడా రాజీనామా చేయించాలని నేను చంద్రబాబును డిమాండ్ చేస్తున్నా\" అని జగన్ తెలిపారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2627}
{"id":"international-55320752","url":"https:\/\/www.bbc.com\/telugu\/international-55320752","title":"కరోనావైరస్: అడవి జంతువుల్లో తొలి కరోనా కేసు... నిఘా పెంచాలంటున్న నిపుణులు","summary":"మొట్టమొదటిసారి ఓ అడవి జంతువులో కరోనా వైరస్‌ను గుర్తించారు.","text":"యూటాలోని ఒక మింక్ ఫార్మ్ సమీపంలోని అడవి మింక్‌‌కు కరోనావైరస్ సోకినట్లు పరీక్షల్లో గుర్తించినట్లు అమెరికా వ్యవసాయ శాఖ (యూఎస్‌డీఏ) వెల్లడించింది. అమెరికా, ఐరోపాల్లోని ఫార్మ్‌లలో ఇప్పటికే కరోనావైరస్ ప్రబలడంతో లక్షలాది మింక్‌లను చంపి పాతిపెట్టేశారు. అయితే, వైరస్ ప్రబలిన ఫార్మ్స్ చుట్టుపక్కల వివిధ వన్యప్రాణులకు జరిపిన కరోనా పరీక్షల్లో భాగంగా యూటా సమీపంలో ఒక అడవి మింక్‌కూ కరోనావైరస్ ఉన్నట్లు గుర్తించామని యూఎస్‌డీఏ పేర్కొంది. మిగతా ఎక్కడా ఏ ప్రాణిలోనూ వైరస్ జాడ కనిపించలేదని చెప్పింది. ‘వరల్డ్ ఆర్గనైజేషన్ ఫర్ యానిమల్ హెల్త్’ దృష్టికి విషయం తీసుకెళ్లామని... అయితే, మింక్ ఫార్మ్స్ చుట్టుపక్కల అడవి జంతువుల్లో ఈ వైరస్ ప్రబలిన ఆనవాళ్లు మాత్రం లేవని యూఎస్‌డీఏ చెప్పింది. ‘‘మాకు తెలిసినంతవరకు అడవిలో స్వేచ్ఛగా తిరిగే జంతువుల్లో ఇదే తొలి ‘సార్స్-కోవిడ్-2’ కేసు అని యూఎస్‌డీఏ పేర్కొంది. దీంతో ఈ వైరస్ అడవి మింక్‌లో వ్యాపించే ప్రమాదం ఉందని బ్రిటన్‌లోని సర్రే యూనివర్సిటీ పశువైద్య నిపుణుడు డాక్టర్ డాన్ హర్టన్ అన్నారు. వన్యప్రాణులకూ కరోనా వైరస్ సోకిందేమో తెలుసుకోవాలని.. దీనిపై దృష్టిపెట్టాలని తాజా ఉదంతం చెబుతోందని ఆయన అన్నారు. అమెరికాలోని జంతుప్రదర్శన శాలల్లో ఉన్న పులులు, సింహాలు, చిరుతల్లోనూ.. అలాగే, పెంపుడు పిల్లులు, కుక్కల్లోనూ కరోనావైరస్ కనిపించింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2629}
{"id":"india-46088993","url":"https:\/\/www.bbc.com\/telugu\/india-46088993","title":"దిల్లీలో అత్యాధునిక సిగ్నేచర్ బ్రిడ్జి ప్రారంభం","summary":"దిల్లీలో ప్రతిష్ఠాత్మకంగా నిర్మించిన సిగ్నేచర్ వంతెనను దిల్లీ ముఖ్యమంత్రి అరవింద్ కేజ్రీవాల్ ఆదివారం ప్రారంభించారు. సోమవారం నుంచి ఈ వంతెన ప్రజలకు అందుబాటులోకి రానుంది.","text":"ఈ వంతెన వద్ద సెల్ఫీ పాయింట్లు కూడా ఏర్పాటు చేశారు. యమునా నదిపై నిర్మించిన ఈ కేబుల్ బ్రిడ్జి... దిల్లీలోని ఉత్తర, ఈశాన్య ప్రాంతాల మధ్య ట్రాఫిక్‌ సమస్యను తీర్చడంతో పాటు సందర్శకులకూ కనువిందు చేయనుంది. 8 వరుసల వెడల్పుతో ఈ వంతెన నిర్మించారు. వంతెన విశేషాలు దీన్ని భారత్‌లోనే మొదటి అసమాన కేబుల్ వంతెనగా చెబుతున్నారు. దీని కోసం దాదాపు రూ. 1500 కోట్లు ఖర్చు చేశారు. 154 మీటర్ల (505 అడుగులు) ఎత్తున్న ఈ వంతెన శిఖరం మీదకు వెళ్లి చుట్టూ దిల్లీ నగరం అందాలను వీక్షించే వెసులుబాటు కూడా ఉంటుంది. అందుకోసం ఆ శిఖరం మీద అద్దాల గది ఏర్పాటు చేశారు. ఆ గదిలో ఒకేసారి 50 మంది వరకూ ఉండొచ్చు. అంత ఎత్తుకు వెళ్లేందుకు లిఫ్టులు ఏర్పాటు చేస్తున్నారు. ఆ లిఫ్టులను మరో రెండు నెలల్లో ప్రారంభిస్తామని అధికారులు తెలిపారు. సందర్శకుల కోసం ఈ వంతెన వద్ద సెల్ఫీ పాయింట్లు కూడా ఏర్పాటు చేశారు. ఈ బ్రిడ్జి నిర్మించాలని 2004లో అప్పటి కాంగ్రెస్ ప్రభుత్వం నిర్ణయించింది. 2010 కామన్వెల్త్ క్రీడలకు ముందే దీనిని పూర్తి చేయాలని లక్ష్యంగా పెట్టుకున్నారు. కానీ, అది ఎనిమిదేళ్లు ఆలస్యంగా ఇన్నాళ్లకు పూర్తయ్యింది. దీని కోసం దాదాపు రూ. 1500 కోట్లు ఖర్చు చేశారు. 572 మీటర్ల పొడవున్న ఈ ఎనిమిది వరుసల వంతెన వల్ల దిల్లీలోని వజీరాబాద్, ఉత్తర్‌ప్రదేశ్‌లోని ఘాజియాబాద్‌ మధ్య ప్రయాణ సమయం 30 నిమిషాలకు పైగా తగ్గుతుందని అధికారులు అంటున్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2638}
{"id":"india-53674100","url":"https:\/\/www.bbc.com\/telugu\/india-53674100","title":"అహ్మదాబాద్: కరోనా ఆసుపత్రిలో అగ్ని ప్రమాదం.. 8 మంది సజీవ దహనం","summary":"గుజరాత్‌ రాష్ట్రం అహ్మదాబాద్‌లో కోవిడ్ రోగులు ఉన్న ఒక ప్రయివేటు ఆసుపత్రిలో అగ్ని ప్రమాదం జరగడంతో 8 మంది రోగులు మరణించారు.","text":"గురువారం వేకువన 3 గంటలకు ఈ అగ్ని ప్రమాదం జరిగినట్లు ఆసుపత్రి చీఫ్ ఫైర్ ఆఫీసర్ 'బీబీసీ'కి తెలిపారు. ఈ ప్రమాదంలో 8 మంది మరణించారని ఆయన ధ్రువీకరించారు. పోస్ట్ of Twitter ముగిసింది, 1 ఐసీయూలో 40 మంది ఆసుపత్రి ఐసీయూలో పీపీఈ కిట‌్‌ ధరించిన సిబ్బంది ఒకరికి మొట్టమొదట మంటలు అంటుకున్నాయని ఆయన చెప్పారు. షార్ట్ సర్క్యూట్ కారణంగా మంటలు చెలరేగి ఉంటాయని.. అక్కడే ఉన్న సిబ్బందికి ఇవి అంటుకోవడంతో ప్రాణ నష్టం జరిగిందని తెలిపారు. అగ్నిమాపక సిబ్బంది వెంటనే అక్కడకు చేరుకుని సుమారు గంట పాటు శ్రమించి మంటలను అదుపు చేశారు. ప్రమాదం జరిగేటప్పటికి ఐసీయూలో 40 మందికి పైగా కోవిడ్ రోగులున్నారు. హోం క్వారంటైన్‌లో అగ్నిమాపక సిబ్బంది కాగా మంటలను అదుపు చేయడానికి వచ్చిన సుమారు 40 మంది అగ్నిమాపక సిబ్బంది, అధికారులు అనంతరం హోం క్వారంటైన్‌లో ఉన్నారు. కోవిడ్ రోగులు ఉన్న ఐసీయూలోకి వెళ్లడంతో వీరంతా క్వారంటైన్‌కు వెళ్లారిప్పుడు. ప్రమాదం జరిగిన ఆసుపత్రి ఐసీయూలోని రోగులను సమీపంలో ఉన్న సర్దార్ వల్లభాయ్ పటేల్ ఆసుపత్రికి మార్చారు. ఈ ప్రమాదంపై పోలీసులు కేసు నమోదు చేసుకుని దర్యాప్తు చేస్తున్నారు. కాగా అగ్నిప్రమాదంపై ప్రధాని మోదీ స్పందించారు. మృతుల కుటుంబాలకు సానుభూతి తెలిపారు. గుజరాత్ సీఎం విజయ్ రూపానీతో మాట్లాడానని.. ఈ ప్రమాదంలో గాయపడినవారు కోలుకునేలా వెంటనే అన్ని ఏర్పాట్లు చేయాలని సూచించానని ట్వీట్ చేశారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2644}
{"id":"international-45957257","url":"https:\/\/www.bbc.com\/telugu\/international-45957257","title":"నాసా: అంటార్కిటికాలో దీర్ఘచతురస్రం ఆకారంలో ఐస్‌బర్గ్‌","summary":"ఐస్‌బర్గ్ ఎలా ఉంటుంది? అనగానే ఓ మంచు కొండ ఠక్కున కళ్ల ముందు మెదులుతోందా? కానీ కొండలా నిటారుగా కాకుండా దీర్ఘచతురస్రాకారంలో ఉన్న ఓ మంచు శకలం ఫోటోను నాసా విడుదల చేసింది.","text":"అంటార్కిటికాలోని వెడ్డెల్ సముద్రంపై తేలియాడుతున్న ఈ దీర్ఘచతురస్రాకార మంచు శకలాన్ని నాసా గుర్తించింది. ఉపరితలం చదునుగా ఉండి, పదునైన మొనలు లేదా అంచులు కలిగివున్న ఈ ఐస్‌బర్గ్.. ఈ మధ్యనే మరో పెద్ద మంచు కొండ నుంచి విరిగిపోయినట్లుగా తెలుస్తోందని అమెరికా అంతరిక్ష పరిశోధనా సంస్థ తెలిపింది. సముద్రపు అలల దాటికి మొద్దుబారక, దీని మొనలు ఇంకా పదునుగానే ఉన్నాయి. ఈ ఫోటోను గత వారం నాసా రీసర్చ్ ప్లేన్ చిత్రీకరించింది. ఇలాంటి ఐస్‌బర్గ్‌లు కొత్తవేం కాదు. వీటిని ట్యాబ్యులార్ ఐస్‌బర్గ్‌ అని అంటారు. పొడవుగా, చదునుగా ఉండే ఈ ట్యాబ్యులార్ ఐస్‌బర్గ్‌లు పెద్ద పెద్ద ఐస్ షెల్ఫ్‌ చివర్ల నుంచి విడిపోయి, ఇలా కనిపిస్తాయి. మనకు గోర్లు పెరిగి, పొడవుగా అయ్యాక వాటి చివర్లు ఏవిధంగా విరిగిపోతాయో అలానే ఇలాంటి శకలాలు కూడా విరిగిపోతాయని నాసా, యూనివర్సిటీ ఆఫ్ మేరీల్యాండ్‌కు చెందిన శాస్త్రవేత్త కెల్లీ బ్రంట్ వివరించారు. ''ఇవి గణిత శాస్త్రంలో వివరించే చతురస్రం, దీర్ఘచతురస్రం.. ఇలాంటి ఆకారాల్లో ఉండటమే వింతగా అనిపిస్తుంది'' అని కెల్లీ బ్రంట్ అన్నారు. ప్రస్తుతం నాసా విడుదల చేసిన ఫోటోలోని ఐస్‌బర్గ్.. ఆర్కిటిక్ ప్రాంతంలోని 'లార్సెన్-సి' అనే ఐస్ షెల్ఫ్ నుంచి వచ్చింది. ఫోటోలో చూసి, ఈ మంచు శకలం ఎంతపెద్దదో చెప్పడం కష్టమే. కానీ దీని కొలతలు అటు నుంచి ఇటువైపుకు 1.6 కి.మీ.కు మించి ఉంటుందని నిపుణులు చెబుతున్నారు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2644}
{"id":"international-42349744","url":"https:\/\/www.bbc.com\/telugu\/international-42349744","title":"‘వేల మంది రోహింజ్యాలను చంపేశారు’","summary":"మయన్మార్‌లో నెల రోజుల వ్యవధిలోనే 6,700కు పైగా రోహింజ్యాలు హత్యకు గురయ్యారని స్వచ్ఛంద సంస్థ మెడిసిన్స్ సాన్స్ ఫ్రాంటియర్(యంఎస్‌ఎఫ్) వెల్లడించింది.","text":"ఆగస్టులో హింసాత్మక ఘటనలు చోటుచేసుకున్న అనంతరం ఈ మారణకాండ జరిగిందని ఆ సంస్థ తెలిపింది. నాలుగు వందల మంది రోహింజ్యాలు మరణించారని మయన్మార్ అధికారిక లెక్కలు చెబుతున్నాయి. కానీ, ప్రాణ భయంతో బంగ్లాదేశ్‌లోకి వెళ్లిన శరణార్థులను సర్వే చేస్తే మృతుల సంఖ్య ఎన్నో రెట్లు అధికంగా ఉందని తేలింది. ఆగస్టు నుంచి ఇప్పటి వరకు 6,47,000 మందికి పైగా రోహింజ్యాలు బంగ్లాదేశ్‌లోకి వెళ్లారని యంఎస్‌ఎఫ్ వెల్లడించింది. రోహింజ్యా ముస్లింలతో పాటు హిందువులూ హింసలో చిక్కుకుపోయారు యంఎస్‌ఎఫ్ తెలిపిన వివరాల ప్రకారం \"ఆగస్టు 25 నుంచి సెప్టెంబర్ 24 వరకు మయన్మార్‌లో జరిగిన హింసాత్మక ఘటనల్లో కనీసం 6,700 మంది రోహింజ్యాలు ప్రాణాలు కోల్పోయారు. వారిలో 730 మంది వరకు ఐదేళ్ల లోపు చిన్నారులు ఉన్నారు.\" గతంలో కేవలం 400 మంది మాత్రమే మరణించారని, అందులోనూ ఎక్కువ మంది ముస్లిం తీవ్రవాదులేనని మయన్మార్ ఆర్మీ తెలిపింది. యంఎస్‌ఎఫ్ చెబుతున్న వివరాల ప్రకారం: బంగ్లాదేశ్‌కు వలస వెళ్తున్న రోహింజ్యాలు 'రోహింజ్యా ఆర్సా' గ్రూపు మిలిటెంట్లు దాదాపు 30కి పైగా పోలీసు పోస్టులపై దాడికి పాల్పడటంతో ఆగస్టు 25 తర్వాత మయన్మార్‌లో పెద్ద ఎత్తున హింసాత్మక పరిణామాలు చోటుచేసుకున్నాయి. ప్రధానంగా రఖైన్ రాష్ట్రంలో ఎక్కువ విధ్వంసం జరిగింది. అనేక మంది రోహింజ్యాలను ఆర్మీ హతమార్చిందన్న ఆరోపణలు వెల్లువెత్తాయి. మయన్మార్ ఆర్మీ మాత్రం ఆ ఆరోపణలను ఖండిస్తూ వస్తోంది. ఇతర కథనాలు (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2649}
{"id":"india-46588917","url":"https:\/\/www.bbc.com\/telugu\/india-46588917","title":"సజ్జన్ కుమార్‌: సిక్కు వ్యతిరేక అల్లర్ల కేసులో కాంగ్రెస్ నేతకు యావజ్జీవ కారాగార శిక్ష","summary":"సిక్కులకు వ్యతిరేకంగా 1984లో జరిగిన అల్లర్ల కేసులో కాంగ్రెస్ నేత సజ్జన్‌ కుమార్‌కు దిల్లీ హైకోర్టు సోమవారం యావజ్జీవ కారాగార శిక్ష విధించింది.","text":"సజ్జన్ కుమార్ డిసెంబరు 31లోగా ఆయన లొంగిపోవాలని ఆదేశించింది. సజ్జన్ కుమార్‌పై అభియోగాలను కొట్టివేస్తూ కిందికోర్టు ఇచ్చిన తీర్పును హైకోర్టు నిలుపుదల చేసింది. ''ఎన్ని సవాళ్లు ఎదురైనా సత్యమే నిలుస్తుందని చెప్పడం ద్వారా బాధితులకు నమ్మకం కల్పించడం చాలా అవసరం'' అని కోర్టు ఈ సందర్భంగా అభిప్రాయపడింది. 3 రోజుల్లో 3 వేల మంది హత్య 33 సంవత్సరాల క్రితం ఘటన ఇందిరాగాంధీ 1984 అక్టోబరు 31న తన సిక్కు అంగరక్షకుల చేతిలో హత్యకు గురైన తరువాత దేశంలో సిక్కులకు వ్యతిరేకంగా పెద్ద ఎత్తున అల్లర్లు జరిగాయి. ఆ సందర్భంగా సుమారు 2,800 మంది ప్రాణాలు కోల్పోయారు. దిల్లీలోనే అత్యధిక సంఖ్యలో ప్రాణ నష్టం నమోదైంది. సజ్జన్ కుమార్‌ ఈ అల్లర్లను ప్రేరేపించారని, ఎందరో మరణానికి కారణమయ్యారని ఆరోపణలున్నాయి. పదేళ్ల కిందట దిల్లీలో ఓ సభలో అప్పటి కేంద్ర మంత్రులు అజయ్ మాకెన్, జైపాల్ రెడ్డిలతో సజ్జన్ కుమార్ దిల్లీ కంటోన్మెంటు ప్రాంతంలో అయిదుగురి మరణానికి సజ్జన్ కుమార్ కారణమయ్యారన్న కేసులో ఆయనకు ఇప్పుడు యావజ్జీవ శిక్ష పడింది. చామ్ కౌర్ అనే ప్రత్యక్ష సాక్షి గతంలోనే దీనికి సంబంధించి కోర్టులో సాక్ష్యం చెప్పారు. 'మన అమ్మను సిక్కులే చంపేశారు' అంటూ సజ్జన్ ప్రజలను రెచ్చగొట్టారని.. ఆయనలా రెచ్చగొట్టిన మరునాడే జనం గుంపులుగుంపులుగా చేసిన దాడిలో తన కుటుంబ సభ్యులు ఇద్దరు ప్రాణాలు కోల్పోయారని చామ్ కౌర్ సాక్ష్యం చెప్పారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2652}
{"id":"india-46970840","url":"https:\/\/www.bbc.com\/telugu\/india-46970840","title":"ప్రియాంకా గాంధీ: ప్రత్యక్ష రాజకీయాల్లోకి ప్రవేశం","summary":"బ్రేకింగ్ న్యూస్: ప్రత్యక్ష రాజకీయాల్లోకి ప్రియాంకా గాంధీ ప్రవేశించారు. ఈమెను ఉత్తర ప్రదేశ్ తూర్పు ప్రాంతానికి ప్రధాన కార్యదర్శిగా కాంగ్రెస్ నియమించింది.","text":"ఈ మేరకు ఏఐసీసీ బుధవారం ప్రకటన విడుదల చేసింది. ఫిబ్రవరి మొదటి వారం నుంచి ఆమె ఆ బాధ్యతలు చేపడతారని పేర్కొంది. మరోవైపు కేసీ వేణుగోపాల్‌ను ఏఐసీసీ ప్రధాన కార్యదర్శిగా నియమించారు. ఈయన కర్ణాటక ఇంచార్జిగానూ కొనసాగుతారని ఏఐసీసీ ప్రకటన తెలిపింది. యూపీ పశ్చిమ ప్రాంతానికి ప్రధాన కార్యదర్శిగా జ్యోతిరాదిత్య సింధియాను నియమించారు. గులాం నబీ ఆజాద్‌ను హర్యానాకు ప్రధాన కార్యదర్శిగా నియమించారు. ఆజాద్, గెహ్లాట్ సేవలను ప్రశంసించారు. \"మాయావతి, అఖిలేష్‌లతో కలసి పనిచేయడానికి సిద్ధంగా ఉన్నాం. బీజేపీని ఓడించడానికి ఏమేం చేయాలో వాటిపై చర్చించేందుకు మేమెప్పుడూ సిద్ధమే.\" అని మహాకూటమిని ఉద్దేశించి రాహుల్ ఈ సందర్భంగా వ్యాఖ్యానించారు. ప్రియాంక ఇప్పటి వరకూ సోనియా, రాహుల్ ప్రాతినిధ్యం వహిస్తున్న అమేథీ, రాయ్ బరేలీలలో ప్రచారానికే పరిమితమయ్యారు. తొలిసారిగా ప్రియాంకకు పార్టీలో అధికారికంగా ముఖ్యమైన బాధ్యతలను అప్పగించారు. ఈ మార్పు కాంగ్రెస్ పార్టీకి కేవలం ఉత్తర ప్రదేశ్‌లోనే కాదు, దేశవ్యాప్తంగా మంచి ఫలితాలనిస్తుందని కాంగ్రెస్ నేత రాజీవ్ శుక్లా వ్యాఖ్యానించారు. అయితే బీజీపీ దీనిపై తీవ్రంగా విమర్శించింది. \"బీజేపీ, కాంగ్రెస్‌లకున్న ప్రధాన తేడా ఇదే. భారతీయ జనతా పార్టీ అంటేనే కుటుంబం. కానీ కాంగ్రెస్‌లో అలా కాదు. ఆ ఒక్క కుటుంబమే కాంగ్రెస్‌ పార్టీ\" అని బీజేపీ అధికార ప్రతినిధి సంబిత్ పాత్రా విమర్శించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2654}
{"id":"india-52834166","url":"https:\/\/www.bbc.com\/telugu\/india-52834166","title":"‘‘మోదీ జీ.. అది నా పావురం.. వెనక్కు ఇప్పించండి’’ - పాకిస్తాన్ గ్రామస్తుడి వినతి","summary":"పాకిస్తాన్ సరిహద్దులో భారత అధికారులు పట్టుకున్న పావురం తనదేనని.. దానిని తనకు వెనక్కు ఇవ్వాలని పాకిస్తాన్‌కి చెందిన ఓ గ్రామస్తుడు భారత ప్రధానమంత్రి నరేంద్ర మోదీకి విజ్ఞప్తి చేశారు.","text":"జమ్మూకశ్మీర్‌లో పాక్ సరిహద్దు కంచె వద్ద స్థానికులు సోమవారం నాడు ఈ పావురాన్ని బంధించి పోలీసులకు అప్పగించారు. ఆ పావురాన్ని పాకిస్తాన్ నుంచి గూఢచర్యం కోసం ప్రయోగించి ఉంటారన్న అనుమానాలు వ్యక్తమయ్యాయి. ఈ పావురం కాలికి చుట్టిన ఉంగరంలో ఒక రహస్య సందేశం ఉందని దానిని చేధించే ప్రయత్నాన్ని చేస్తున్నామని అధికారులు చెప్పారు. అయితే.. సరిహద్దుకు కేవలం 4 కిలోమీటర్ల దూరంలోని పాకిస్తాన్‌ గ్రామంలో నివసించే హబీబుల్లా అనే వ్యక్తి.. ఆ పావురం తనదేనని.. రంజాన్ పండగ సందర్భంగా పావురాలని ఎగురవేశానని చెబుతున్నారు. ఆ పావురం కాలికి చుట్టిన ఉంగరంలో ఉన్నది అది రహస్య సందేశం కాదని, తన మొబైల్ నెంబర్ అని హబీబుల్లా పేర్కొన్నారు. ఆయన దగ్గర 12 పావురాలు ఉన్నట్లు పాకిస్తాన్ వార్తా పత్రిక డాన్ ఒక కథనంలో చెప్పింది. పావురం శాంతికి సంకేతమని, భారతదేశం అమాయక పక్షులని హింసించడం మానాలని హబీబుల్లా ‘డాన్’ పత్రికకి ఇచ్చిన ఇంటర్వ్యూ లో వ్యాఖ్యానించారు. భారత్ పాకిస్తాన్ మధ్య కశ్మీర్ వివాదం కొన్ని సంవత్సరాలుగా కొనసాగుతోంది. సాధారణంగా సరిహద్దుల్లో ఉద్రిక్త పరిస్థితులు నెలకొని ఉంటాయి పాకిస్తాన్ నుంచి వచ్చిన పావురం భారతీయ అధికారులని ఇబ్బందులకు గురి చేసిన సంఘటన ఇదే మొదటిది కాదు. 2015 మే నెలలో ఒక తెల్లని పావురాన్ని పోలీసులు పట్టుకున్నారు. 2016 అక్టోబరులో భారత ప్రధానమంత్రిని బెదిరిస్తూ రాసిన లేఖతో మరో పావురాన్ని పట్టుకున్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2655}
{"id":"india-45121176","url":"https:\/\/www.bbc.com\/telugu\/india-45121176","title":"ఆ రాజ్యానికీ రాజుకూ ఈ అందమైన, బలమైన మహిళా సైనికులే రక్ష","summary":"అందమైన, బలమైన సైనికులను మహారాజే స్వయంగా ఎంచుకుంటాడు. ఒట్టి చేతులతో మనిషిని చంపగిలిగే స్థాయిలో వాళ్లకు శిక్షణ ఇప్పిస్తాడు. వాళ్లనే తనకూ, తన రాజ్యానికీ రక్షణ కవచంలా మార్చుకుంటాడు. ఇదీ ఆఫ్రికాలోని డాహొమి రాజ్యంలో ఒకనాటి పరిస్థితి.","text":"డాహొమి మహిళలు - ఆఫ్రికాలో ఓ కొత్త చరిత్రకు ప్రాణం పోసిన వీరవనితలు వీళ్లు. ప్రస్తుత బెనిమ్‌ దేశంలో డాహొమి ఉండేది. డాహొమి రాజ్యంలో మహిళా సైనికులే ప్రధాన పాత్ర పోషించారు. అక్కడ మహిళలు శక్తిమంతమైన యోధులుగా శిక్షణ తీసుకున్నారు. మహారాజుకు భద్రత కల్పించడమే వాళ్ల ప్రధాన విధి. యురోపియన్ వలస పాలకుల వెన్నులో వాళ్లు వణుకు పుట్టించారు. అందం, బలం కలగలిసిన సైనికులు... ఈ ఆఫ్రికా మహిళలు టీనేజీలో అందం, సామర్థ్యం ఆధారంగా మహారాజే ఈ మహిళా సైనికులను ఎంపిక చేసి శిక్షణ ఇప్పించేవాడు. ప్రతి విషయంలో మగవాళ్ల కంటే మెరుగ్గా ఉండాలనే లక్ష్యంతోనే వాళ్ల శిక్షణ సాగేది. వీళ్లు నడిచొస్తుంటే రాజ్యంలోని మగవాళ్లంతా పక్కకు తొలగాల్సిందే. 1800 నాటికి ఇలాంటి 4 వేల మంది మహిళలు డాహొమి రాజ్యం తరఫున పోరాడారు. యురోపియన్ వలస పాలన తీవ్రంగా ఉన్న రోజుల్లో వాళ్లు డాహొమికి రక్షణ కవచంలా నిలబడ్డారు. ఫ్రెంచ్ పాలకులు క్రమంగా డాహొమిలో తమ బలాన్ని పెంచుకునే సమయంలో వీరు ఎదురు నిలిచి పోరాడారు. కానీ ఆ ప్రతిఘటన ఎక్కువ కాలం కొనసాగలేదు. 1892లో డాహొమి రాజ్యం ఫ్రెంచ్ అధీనంలోకి వెళ్లిపోయింది. దాంతో డాహొమి రాజ్యానికి, మహిళా సైన్యం ప్రస్థానానికి తెరపడింది. కానీ ఇప్పటికీ వాళ్ల ఘనతను కీర్తిస్తూ బెనిన్‌లో కార్యక్రమాలు నిర్వహిస్తారు. ఇప్పుడు ఆ మహిళల గాథ నేపథ్యంలో తీస్తున్న సినిమాలో వియోలా డేవిస్, లుపిటా యోంగో ప్రధాన పాత్రల్లో నటిస్తున్నారు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2658}
{"id":"international-43327020","url":"https:\/\/www.bbc.com\/telugu\/international-43327020","title":"ఇక కోకా కోలా మద్యం","summary":"తన 125 ఏళ్ల చరిత్రలో మొదటిసారిగా కోకా కోలా అల్కాహాలిక్ డ్రింక్‌ను ప్రవేశపెట్టే యోచనలో ఉంది.","text":"జపాన్‌లో స్థానికంగా లభించే 'షోచు' అనే స్పిరిట్‌తో తయారు చేసే చు-హి అనే క్యాన్డ్ ఫ్లేవర్డ్ డ్రింక్స్ బాగా అమ్ముడుపోతున్న నేపథ్యంలో కోకా కోలా ఈ నిర్ణయం తీసుకుంది. ఈ డ్రింక్‌లో 3 నుంచి 8 శాతం అల్కాహాల్ ఉండే అవకాశం ఉంది. వీటిని అల్కోపాప్ అని పిలుస్తారు. హూచ్, రీఫ్, స్మిర్నాఫ్ ఐస్, బకార్డీ బ్రీజర్ లాంటివి అల్కోపాప్ కిందకు వస్తాయి. ''గతంలో తక్కువ అల్కాహాల్ విభాగంలో మేం ఎప్పుడూ ఈ ప్రయోగం చేయలేదు. అయితే కొత్త ప్రాంతాల్లో అవకాశాలను అన్వేషించడానికి ఇదో మంచి మార్గం'' అని కోకా కోలా జపాన్ అధ్యక్షుడు జోర్జ్ గార్డునో తెలిపారు. దీనిని జపాన్ బయట విక్రయించే ఆలోచనేదీ లేదని అన్నారు. జపాన్‌లో ఇలాంటి డ్రింకులకు బాగా డిమాండ్ ఉంది. బీర్‌కు ప్రత్యామ్నాయంగా ఈ డ్రింకులను విక్రయిస్తున్నారు. మరీ ప్రత్యేకించి జపాన్ మహిళల్లో ఇది బాగా పాపులర్. వీటిని ద్రాక్ష, నిమ్మతో చేస్తారు. ఆపిల్, పీచ్ ఫ్లేవర్లతో కూడా వీటిని తయారు చేయొచ్చు. ఇటీవల యువ వినియోగదారుల్లో ఆరోగ్యం పట్ల స్పృహ పెరుగుతుండడంతో కోకా కోలా ఫిజ్జీ డ్రింక్‌ల నుంచి ఇతర డ్రింక్‌ల వైపు దృష్టి సారిస్తోంది. ఇటీవల కొన్ని వాటర్, టీ బ్రాండ్లను కూడా కొనుగోలు చేసింది. అయితే తియ్యగా ఉండే అల్కోపాప్ డ్రింకులను సులభంగా తాగే అవకాశం ఉండడం వల్ల యువత దాని వైపు ఎక్కువగా ఆకర్షితమవుతోంది. అందువల్ల ఇలాంటి డ్రింకులపై జపాన్‌లో వ్యతిరేకత వ్యక్తమవుతోంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":2659}
{"id":"india-43525042","url":"https:\/\/www.bbc.com\/telugu\/india-43525042","title":"వైరల్: భార్య మీద అనుమానం వచ్చింది.. చెట్టుకు కట్టేసి కొట్టాడు","summary":"అక్కడ ఒక మహిళను చెట్టుకు కట్టేసి కొడుతున్నారు. ఆమె బాధతో అరుస్తూ స్పృహ తప్పి పడిపోయింది. కానీ గ్రామస్తులు మాత్రం ప్రేక్షకుల్లా చూస్తూ ఉండిపోయారు.","text":"వీడియోలో భార్యను చెట్టుకు కట్టేసి కొడుతున్న భర్త ఈ సంఘటన ఉత్తరప్రదేశ్‌లోని బులంద్‌షహర్ జిల్లా లోంగా గ్రామంలో జరిగింది. ఇంతకూ ఆ మహిళను కొట్టడానికి కారణం భర్తకు ఆమె ప్రవర్తనపై అనుమానం రావడమే. అందుకే అతను అందరి ఎదుటా ఆమెను అంతలా కొట్టాడు. మార్చి 10న జరిగిన ఆ సంఘటనకు సంబంధించిన వీడియో ఇప్పుడు వైరల్‌గా మారింది. బాధితురాలు ఇంటినుంచి వెళ్లిపోయి వారం తర్వాత తిరిగి రాగా, కుటుంబ సభ్యులు ఆమెకు ఈ శిక్ష విధించారని బులంద్‌షహర్ ఎస్‌ఎస్‌పీ ప్రవీణ్ రంజన్ తెలిపారు. ఈ సంఘటనకు సంబంధించి పోలీసులు బాధితురాలి భర్తతో పాటు మరో ఇద్దరిని అరెస్ట్ చేశారు. వీడియోలో చోద్యం చూస్తున్న వారందరిపై చర్యలకు ఆదేశించిన కలెక్టర్ ఈ విషయంపై గ్రామంలో పంచాయితీ కూడా నిర్వహించారని స్థానిక జర్నలిస్టు సుమీత్ శర్మ తెలిపారు. అయితే ఈ విషయాన్ని పోలీసులు నిర్ధారించలేదు. వీడియోను చూసిన జిల్లా కలెక్టర్ రోషన్ జాకోబ్ బాధిరాలిని కలిసి వివరాలు తెలుసుకున్నారు. వీడియోలోని వ్యక్తులను గుర్తించి శిక్ష పడేట్లు చేస్తామని తెలిపారు. ఈ సంఘటనపై డీఎమ్ స్థానికుల నుంచి వివరాలు తెలుసుకోవడానికి ప్రయత్నించగా స్థానికులు బాధితురాలిదే తప్పని తెలిపారు. జాతీయ నేర రికార్డుల బ్యూరో జాబితా ప్రకారం, మహిళలపై నేరాల విషయంలో 2015, 2016 లో ఉత్తర ప్రదేశ్ మొదటి స్థానంలో ఉంది. 2015లో భర్త, అతని తరపు బంధువులపై 8,660 కేసులు నమోదు కాగా, 2016లో 11,166 కేసులు నమోదయ్యాయి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2660}
{"id":"india-45734361","url":"https:\/\/www.bbc.com\/telugu\/india-45734361","title":"నోబెల్: రసాయన శాస్త్రంలో ఎంజైముల సృష్టికి పురస్కారం","summary":"ఈ ఏడాది రసాయన శాస్త్రంలో నోబెల్ బహుమతిని తాజాగా ప్రకటించారు. ఎంజైములకు సంబంధించి కొత్త ఆవిష్కరణలు చేసిన ముగ్గురు శాస్త్రవేత్తలను నోబెల్ వరించింది.","text":"అమెరికాకు చెందిన ఫ్రాన్సెస్ ఆర్నాల్డ్, జార్జ్ పి స్మిత్‌లతోపాటు బ్రిటన్‌కు చెందిన శాస్త్రవేత్త గ్రెగరీ వింటర్ ఈ జాబితాలో ఉన్నారు. కొత్త ఎంజైములను సృష్టించేందుకు వీరు 'డైరెక్టెడ్ ఎవల్యూషన్' అనే పద్ధతిని ఉపయోగించారు. జీవశాస్త్రంలో రసాయనిక చర్యలు వేగంగా జరిగేందుకు వీరి పరిశోధనలు తోడ్పడతాయి. కొత్త ఔషధాలు తయారు చేయడంతోపాటు, పర్యావరణహిత ఇంధనాలు ఉత్పత్తి చేసేందుకు వీరు సృష్టించిన కొత్త ఎంజైములు ఉపయోగపడతాయి. బహుమతి మొత్తం 9,98,618 డాలర్లు. ఇందులో సగం ఆర్నాల్డ్‌కు దక్కనుండగా, మిగతా సగాన్ని స్మిత్, వింటర్ పంచుకోనున్నారు. క్రయో ఎలక్ట్రాన్ మైక్రోస్కోపీ ద్వారా గుర్తించిన బ్యాక్టీరియా మోటార్ రసాయన శాస్త్రంలో గత నోబెల్ విజేతలు: 2017: జీవ అణువుల అభివృద్ధి, ఒకదానితో మరొకటి అనుసంధానమయ్యే తీరు వంటి వాటిని చూడగల 'క్రయో ఎలక్ట్రాన్ మైక్రోస్కోపీ' అనే విధానాన్ని ఆవిష్కరించినందుకు జాక్వస్ డబోషెట్, జోచిమ్ ఫ్రాంక్, రిచర్డ్ హెండర్సన్‌లకు నోబెల్ లభించింది. 2016: ప్రపంచంలోనే అతి చిన్న యంత్రాన్ని తయారు చేసిన జీన్ పియెర్రా సావేజ్, ఫ్రేజర్ స్టాడర్ట్, బెర్నార్డ్ ఫెరింగాలకు నోబెల్ లభించింది. ఈ అతి చిన్న యంత్రాలు మానవుని శరీరంలోకి ఔషధాలను తీసుకుని వెళ్తాయి. 2015: దెబ్బతిన్న డీఎన్‌ఏను శరీరం కణాల ద్వారా సరి చేసే విధానాన్ని కనుగొన్న థామస్ లిండా, పాల్ మోడ్రిచ్, అజీజ్ సన్కార్‌లను నోబెల్ వరించింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.","len":2667}
{"id":"india-47144259","url":"https:\/\/www.bbc.com\/telugu\/india-47144259","title":"వై.ఎస్. జగన్మోహ‌న్‌రెడ్డి : చంద్రబాబు అయిదేళ్లలో మూడు సినిమాలు చూపించారు","summary":"'సమర శంఖారావం' పేరుతో తిరుపతిలో వైసీపీ నిర్వహించిన బహిరంగ సభలో ఆ పార్టీ అధినేత వైఎస్ జగన్మోహన్ రెడ్డి మాట్లాడారు. చంద్రబాబు అయిదేళ్ల పాలనలో గ్రామస్థాయి నుంచి మొదలుకుని రాష్ట్రాన్ని అడ్డగోలుగా దోచేశారని జగన్ ఆరోపించారు.","text":"చంద్రబాబు పాలనలో మట్టి, ఇసుక, బొగ్గు, రాజధాని భూములను, కరెంటు కొనుగోళ్లను వదిలిపెట్టలేదన్నారు. విశాఖ భూములను, గుడి భూములను, దళితుల భూములను వేటినీ వదిలిపెట్టకుండా దోచేశారని జగన్ ధ్వజమెత్తారు. న్యాయానికి, అన్యాయానికి ఎన్నికలు జరగబోతున్నాయని జగన్ వ్యాఖ్యానించారు. చాలాచోట్ల వైసీపీ సానుభూతిపరుల ఓట్లను తొలగిస్తూ.. 59 లక్షల దొంగ ఓట్లు నమోదు చేయించారని ఆరోపించారు. వైసీపీ అధికారంలోకొస్తే వృద్ధాప్య పింఛన్లను రూ.3 వేలకు పెంచుతామని ప్రకటించారు. రైతులను ఆదుకునేందుకు ప్రతి మే నెలలో రూ.12,500 సాయం అందిస్తామని తెలిపారు. ఈ సభలో జగన్ ఇంకా ఏమన్నారంటే.. బాబు, జగన్ ఇద్దరూ అంతే ఒకే వర్గానికి పరిమితం కాకుండా సమాజంలో అన్ని వర్గాలకూ ప్రయోజనం చేకూర్చే పథకాలను నేతలు ప్రకటించడం ఆహ్వానించాల్సిన విషయమని సీనియర్ జర్నలిస్టు డానీ అన్నారు. కేవలం రైతుల కోసం ప్రాజెక్టులు, పట్టణాల్లో ఫ్లైఓవర్లు మాత్రమే కాకుండా సామాన్య ప్రజలందరికీ సాయం అందించేలా అప్పట్లో వైఎస్. రాజశేఖర రెడ్డి కొన్ని పథకాలు ప్రకటించారు. వాటినే జగన్ కాపీ కొట్టి 'నవరత్నాలు' ప్రకటించారు. ఇప్పుడు జగన్ నుంచి చంద్రబాబు కాపీ కొట్టారు. రాజకీయ నాయకులు అధికారంలో ఉన్నంత కాలం ధనికులకే సాయం చేస్తారు. ఎన్నికలప్పుడు మాత్రమే వారికి సామాన్య ప్రజలు గుర్తుకొస్తారు. వృద్ధులకు పింఛన్లు, పేదలకు ఆరోగ్య పథకాలు ప్రకటించడం మంచిదేనని డానీ అభిప్రాయపడ్డారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":2668}
{"id":"india-47906031","url":"https:\/\/www.bbc.com\/telugu\/india-47906031","title":"ఆంధ్ర ప్రదేశ్ అసెంబ్లీ ఎన్నికలు 2019: పోలింగ్ శాతం మారినప్పుడల్లా ఏం జరిగింది?","summary":"ఆంధ్రప్రదేశ్‌లో గురువారం జరిగిన ఎన్నికల్లో 76.69 శాతం పోలింగ్ నమోదైందని ఎన్నికల కమిషన్ (ఈసీ) తెలిపింది. 2014 సీమాంధ్ర ప్రాంత పోలింగ్‌తో పోలిస్తే ఇది 1.27 శాతం తక్కువ. 2014లో ఇక్కడ(సీమాంధ్రలోని 13 జిల్లాల్లో) 77.96 శాతం పోలింగ్ నమోదైంది.","text":"సాధారణంగా పోలింగ్ శాతానికి గెలుపోటములకు సంబంధం ఉంటుందన్న భావన ఉంది. వాస్తవానికి పోలింగ్ శాతానికి గెలుపు ఓటములకు ప్రత్యక్ష సంబంధం లేదు. అలాగే పోలింగ్ శాతం పెరిగినపుడు అధికార పార్టీ గెలిచిన, ఓడిపోయిన సందర్భాలు ఉన్నాయి. తగ్గినపుడూ అంతే. కొన్ని సార్లు అధికార పార్టీ గెలిచింది, మరికొన్ని సార్లు ఓడిపోయింది. ఇప్పటివరకు ఆంధ్రప్రదేశ్, విభజన తర్వాత ఆంధ్రప్రదేశ్‌లలో జరిగిన ఎన్నికలను.. పోలింగ్ శాతాన్ని.. ఎప్పుడు ఎవరు గెలిచారన్న అంశాలను పరిగణలోకి తీసుకుంటే తేలిన అంశాలివి. పోలింగ్ శాతం పెరిగినపుడు అధికార పార్టీ ఎక్కువగా ఓడిపోయింది. మొత్తం ఎనిమిది ఎన్నికల్లో పోలింగ్ శాతం పెరగగా.. అందులో అయిదు సార్లు అధికార పార్టీ ఓడిపోయింది. మూడుసార్లు మళ్లీ అధికారంలోకి వచ్చింది. ఇక పోలింగ్ శాతం తగ్గినపుడు విషయానికి వస్తే అధికార పార్టీ అధికంగా గెలిచింది. మొత్తం ఆరు ఎన్నికల్లో పోలింగ్ శాతం తగ్గగా అధికార పార్టీ నాలుగు సార్లు గెలిచింది. ఒకసారి ఓడిపోయింది. ఈ సారి ఈ ఎన్నికల ఫలితం తేలాల్సి ఉంది. ఏ ఎన్నికల్లో ఏం జరిగింది ఈ పట్టికను పరిశీలించేముందు కొన్ని విషయాలు గమనించాల్సి ఉంది. 1955లో ఆంధ్ర రాష్ట్రానికి , తెలంగాణకు విడివిడిగా ఎన్నికలు జరిగాయి. అలాగే 1957 నుంచి 2014 వరకు జరిగిన ఉన్నికలను ఉమ్మడి ఆంధ్రప్రదేశ్‌లో జరిగిన ఎన్నికలుగా భావించాలి. 2019 ఎన్నికలు విభజన తర్వాత ఆంధ్రప్రదేశ్‌లో జరిగినవి. పోలింగ్ శాతం పెరిగితే ప్రభుత్వం మారుతుందా ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2672}
{"id":"india-50371000","url":"https:\/\/www.bbc.com\/telugu\/india-50371000","title":"పాకిస్తాన్‌పై మ్యాచ్‌లో సచిన్ సృష్టించిన రికార్డును బ్రేక్ చేసిన అమ్మాయి","summary":"అంతర్జాతీయ క్రికెట్‌లో అత్యంత చిన్న వయసులోనే హాఫ్ సెంచరీ చేసిన భారతీయ క్రికెటర్‌గా గుర్తింపు పొంది సచిన్ టెండూల్కర్ రికార్డును బద్దలుకొట్టిన పదిహేనేళ్ల షెఫాలీ వర్మ తన రెండో మ్యాచ్‌లోనూ అర్ధశతకం సాధించింది.","text":"సెయింట్ లూసియాలో నవంబరు 8న వెస్టిండీస్‌తో జరిగిన టీ20 మ్యాచ్‌లో 49 బంతుల్లో 73 పరుగులు చేసి సచిన్ రికార్డును బద్దలుగొట్టిన షెఫాలీ నవంబరు 9న జరిగిన రెండో మ్యాచ్‌లోనూ 35 బంతుల్లో 69 పరుగులు చేసి నాటవుట్‌గా నిలిచింది. షెఫాలీ రాణించడంతో భారత్ 10 వికెట్ల తేడాతో వెస్టిండీస్‌పై విజయం సాధించింది. ఈ ఏడాది అక్టోబరులో దక్షిణాఫ్రికాతో మ్యాచ్‌తో అంతర్జాతీయ క్రికెట్‌లో అడుగుపెట్టిన షెఫాలీ భారత్ తరఫున టీ20లు ఆడిన అత్యంత చిన్నవయసు క్రికెటర్‌గా రికార్డు నెలకొల్పింది. ఆ మ్యాచ్‌లో ఆమె 46 పరుగులు చేసింది. నవంబరు 8 నాటి మ్యాచ్‌లో హాఫ్ సెంచరీ సాధించి 30 ఏళ్లుగా సచిన్ పేరిట ఉన్న రికార్డును బద్దలుగొట్టింది. అప్పట్లో సచిన్ సచిన్ 1989లో ఫైసలాబాద్‌లో పాకిస్తాన్‌తో ఆడిన టెస్ట్ మ్యాచ్‌లో తన తొలి అర్ధ శతకం సాధించాడు. అప్పటికి ఆయన వయసు 16 ఏళ్ల 214 రోజులు. ఇప్పుడు షెఫాలీ హాఫ్ సెంచరీ సాధించేనాటికి ఆమె వయసు 15 ఏళ్ల 285 రోజులు. అంతర్జాతీయంగా చూస్తే షెఫాలీ వర్మ అర్ధసెంచరీ సాధించిన రెండో అత్యంత చిన్నవయసు క్రికెటర్. యునైటెడ్ అరబ్ ఎమిరేట్స్‌కు చెందిన కవిషా ఎగోడాగె 15 ఏళ్ల 267 రోజుల వయసులో హాఫ్ సెంచరీ సాధించి మొదటి స్థానంలో ఉన్నారు. హరియాణాలోని రోహ్‌తక్‌కు చెందిన షెఫాలీకి చిన్ననాటి నుంచి క్రికెట్ అంటే ఆసక్తి. ఆ ప్రాంతంలో అమ్మాయిలకు క్రికెట్ శిక్షణ సదుపాయం లేకపోవడంతో ఆమె అబ్బాయిల్లా దుస్తులు ధరించి క్రికెట్ అకాడమీకి వెళ్లేది. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2682}
{"id":"india-42142409","url":"https:\/\/www.bbc.com\/telugu\/india-42142409","title":"తెలంగాణ భాషను అవమానిస్తున్నారంటూ బిత్తిరి సత్తిపై దాడి","summary":"హాస్యనటుడు, వ్యాఖ్యాత బిత్తిరి సత్తి అలియాస్ రవిపై హైదరాబాద్ వాసి హెల్మెట్‌తో దాడి చేశాడు. బిత్తిరి సత్తి వీ6 ఛానెల్లో పని చేస్తున్నారు.","text":"పోలీసులు.. స్థానికుల కథనం ప్రకారం.. బిత్తిరి సత్తి కోసం మణికంఠ అనే వ్యక్తి వీ6 ఛానెల్ కార్యాలయం వద్ద కాపుగాశాడు. సత్తి అటువైపు రాగానే.. మణికంఠ అతనిపై హెల్మెట్‌తో దాడి చేశాడు. గాయపడిన సత్తిని వీ6 సిబ్బంది వెంటనే సమీపంలోని ఆస్పత్రికి తరలించారు. అనంతరం మణికంఠ మీడియాతో మాట్లాడుతూ.. బిత్తిరి సత్తి తెలంగాణ భాషను అవమానిస్తున్నారని.. అందుకే అతనిపై దాడి చేశానని చెప్పాడు. ''నేను సినిమా డైరెక్టర్ అవుదామనుకుంటున్నాను. త్వరలోనే సినిమా తీస్తాను. నాది సికింద్రాబాద్. తెలంగాణలోనే హైదరాబాద్‌లోనే పుట్టాను'' అని మణికంఠ వెల్లడించాడు. ''నేను తెలంగాణావాడిని.. తెలంగాణ భాషను అవమానపరుస్తున్నాడన్న కారణంతో సత్తిని కొట్టాను'' అని చెప్పాడు. మణికంఠను అరెస్ట్ చేసిన పోలీసులు బంజారాహిల్స్ పోలీసు స్టేషన్‌కు తరలించారు. బిత్తిరి సత్తిపై జరిగిన దాడి విషయమై వీ6 సీఈఓ అంకం రవిని బీబీసీ సంప్రదించింది. దాడికి పాల్పడ్డ వ్యక్తి ఉదయం నుంచి అక్కడే వేచి ఉన్నాడని వాచ్‌మెన్ చెప్పారని ఆయన అన్నారు. \"మణికంఠ అనే వ్యక్తికి మతి స్థిమితం ఉన్నట్టు లేదు. ఇక్కడికి వచ్చే ముందు ఇంట్లో తన తల్లిని కూడా కొట్టి వచ్చాడని అతని కుటుంబ సభ్యులు తెలిపారు. ప్రస్తుతం కేసును పోలీసు దర్యాప్తు చేస్తున్నారు\" అని అంకం రవి చెప్పారు. బిత్తిరి సత్తికి గతంలో ఏవైనా బెదిరింపులు వచ్చాయా అని అడగగా, అలాంటిదేమీ లేదని, చాలా మంది అభిమానులు ఆయనను కలవడానికి వస్తారని చెప్పారు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2683}
{"id":"international-45834587","url":"https:\/\/www.bbc.com\/telugu\/international-45834587","title":"వాట్సాప్‌లో 'అపరిచిత వీడియో కాల్' బగ్‌, పరిష్కరించిన నిపుణులు","summary":"మీకు వాట్సాప్‌లో ఓ అపరిచిత నెంబర్ నుంచి వీడియో కాల్ వస్తుంది. అదేంటో తెలుసుకుందామని, ఆన్సర్ చేయగానే యాప్ ఉన్నట్లుండి క్రాష్ అయిపోతుంది.","text":"దీన్నే బూబీ-ట్రాప్డ్ వీడియో కాల్ అంటారు. కొద్దికాలంగా చాలామంది యూజర్లను విసిగిస్తున్న ఈ సమస్యకు పరిష్కారం లభించింది. దీన్ని పరిష్కరించడం నిజంగా ఓ పెద్ద సవాలే అని పరిశోధకుడు టావిస్ ఆర్మండీ వ్యాఖ్యానించారు. ఈ సమస్యను పరిష్కరించిన బృందంలో ఆయనా ఉన్నారు. ఆండ్రాయిడ్, యాపిల్ స్మార్ట్‌ఫోన్లలోని వాట్సాప్ అప్లికేషన్లలో ఈ సమస్యను ఆగస్టులో గుర్తించారు. వాట్సాప్‌లో సాఫ్ట్‌వేర్‌లో సమస్యలను పరిశోధించడానికి గూగుల్ నియమించిన బృందంలో సభ్యురాలైన నటాలీ సిల్వనోవిచ్ ఈ సమస్యను తొలిసారి గుర్తించారు. వాట్సాప్‌లో వీడియోలను పంపించే సమయంలో ప్యాకెట్ల రూపంలో ఉన్న కొంత డాటా యాప్‌ను క్రాష్ చేస్తోంది అని ఆమె వివరించారు. అయితే, వాట్సాప్ వెబ్ వెర్షన్‌లో మాత్రం వీడియోల ట్రాన్స్‌ఫర్ వేరే పద్ధతిలో జరుగుతుంది. అందువల్ల వెబ్ వెర్షన్‌పై ఈ బగ్ ఎలాంటి ప్రభావమూ చూపించలేదు. \"సరైన సమయంలో స్పందించిన మా సాంకేతిక బృందం ఈ సమస్యను పరిష్కరించింది. అప్లికేషన్‌లో యూజర్ల డాటా భద్రతకు సంబంధించి మేము తరచూ ప్రపంచవ్యాప్తంగా ఉన్న నిపుణులతో చర్చిస్తుంటాం. ఇదంతా యూజర్లకు తమ డాటా భద్రతపై భరోసా ఇవ్వడం కోసమే\" అని ఫేస్‌బుక్ ఓ ప్రకటనలో తెలిపింది. అయితే దీనివల్ల దాడులు జరిగినట్లు గానీ, అప్లికేషన్ హ్యాక్ అయిందని గానీ ఎలాంటి ఆధారాలూ లేవని ఫేస్‌బుక్ తెలిపింది. ప్రస్తుతం వాట్సాప్‌ని ప్రపంచవ్యాప్తంగా 120 కోట్ల మంది ఉపయోగిస్తున్నారు. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2686}
{"id":"international-45807140","url":"https:\/\/www.bbc.com\/telugu\/international-45807140","title":"ఇండోనేసియా: సునామీ హెచ్చరిక వ్యవస్థ నమ్మదగినదేనా?","summary":"ఇటీవల (2018 అక్టోబర్) ఇండోనేసియాలో సంభవించిన సునామీ కారణంగా వందలాది మంది చనిపోయారు. భారీగా విధ్వంసం జరిగింది.","text":"అయితే, ఇలాంటి విపత్తును నివారించగలమా? హెచ్చరిక వ్యవస్థలపై ఎంతవరకూ ఆధారపడవచ్చు? ఇతర దేశాల్లో సునామీ హెచ్చరిక వ్యవస్థలతో పోల్చితే ఇండోనేసియాలోని సునామీ హెచ్చరిక వ్యవస్థ ఎలా పనిచేస్తోంది? ఈ అంశాలను ఒకసారి పరిశీలిద్దాం. పాలులో సంభవించిన నష్టం తర్వాత ఇండోనేసియాతీరంలోని సునామీ హెచ్చరిక వ్యవస్థ పూర్తిగా విఫలమైందని అర్థమైంది. వాస్తవానికి 2004లో హిందూ మహాసముద్రంలో వచ్చిన సునామీ తర్వాతే ప్రపంచ వ్యాప్తంగా అన్ని దేశాల తీరాల్లోనూ సునామీ హెచ్చరిక వ్యవస్థలను ఏర్పాటు చేశారు. సునామీ హెచ్చరిక వ్యవస్థ నమ్మదగినదేనా? అంతర్జాతీయ సహకారంతో ఇండోనేసియాలోనూ సునామీని పసిగట్టే వ్యవస్థను ఏర్పాటు చేశారు. దీనికి దాదాపు రూ.746 కోట్లు ఖర్చు అయింది. అయితే, ఈ వ్యవస్థకు సంబంధించి సముద్రంలో ఉంచిన కీలక పరికరాలు తరచూ అపహరణకు గురయ్యాయి. 2018 నాటికి పాలు తీరంలో ఒక్క పరికరం కూడా లేకుండా పోయింది. అలాగే ఈ తీరంలో భూకంపాన్ని పసిగట్టే వ్యవస్థ ఉన్నప్పటికీ విద్యుత్ కోతల కారణంగా హెచ్చరికలను జారీ చేయలేకపోయింది. అయితే, అమెరికా, జపాన్‌లు అత్యాధునిక పరికరాలు, సెన్సర్లతో సునామీ హెచ్చరిక వ్యవస్థను ఏర్పాటు చేసుకున్నాయి. జపాన్ అయితే తమ ప్రజల్లో సునామీకి సంబంధించి ఎన్నో రకాలుగా అవగాహన కల్పిస్తోంది. ప్రకృతి వైపరీత్యాలను అంచనా వేసే ఏ వ్యవస్థలోనైనా లోపాలు ఉండటం సహజం. కానీ జపాన్ ఏర్పాటు చేసుకున్న వ్యవస్థ చాలావరకూ ప్రభావవంతంగా పనిచేస్తోంది. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2697}
{"id":"india-45290222","url":"https:\/\/www.bbc.com\/telugu\/india-45290222","title":"బిచ్చమెత్తుకునే వికలాంగురాలు... పిల్లల కోసం రిక్షా నడుపుతున్నారు","summary":"అసలే మహిళ, అందులోనూ వైకల్యం... దాంతో తనకు బిచ్చమెత్తుకొని బతకడమే శరణ్యమని గతంలో ఆమె భావించేది. కానీ పిల్లలకు అది అవమానకరంగా మారడంతో ఆ పని మానేసింది. జీవితాన్ని జయించిన ఓ ఒంటరి మహిళ కథ ఇది.","text":"బంగ్లాదేశ్ రాజధాని ఢాకా రోజినా బేగం స్వస్థలం. మూడేళ్ల క్రితం వరకు ఆమె బిచ్చమెత్తుకొని తన పిల్లల్ని పోషించేది. కానీ ఇప్పుడు ఓ రిక్షా ఆమె జీవితాన్నే మార్చేసింది. ‘‘గతంలో నేనేం చేస్తానని అడిగితే, బిచ్చం ఎత్తుకుంటానని చెప్పాల్సి వచ్చేది. అది నా పిల్లలకు వారి స్నేహితుల ముందు అవమానంగా అనిపించేది. దాంతో నేను ఆ పని మానేశా. చాలా మంది రకరకాల పనులు చేస్తుంటారు. 'నాకు మాత్రం పని ఎందుకు దొరకదు దేవుడా' అనుకున్నా. కుటుంబాన్ని పోషించడానికి ఏదైనా పని దొరకాలని కోరుకునేదాన్ని. బిచ్చమెత్తుకునే వికలాంగురాలు... పిల్లల కోసం రిక్షా నడుపుతున్నారు నాకు రిక్షా తొక్కడం నేర్పించమని ఒక వ్యక్తిని అడిగా. దానికి అతను 'నువ్వు వికలాంగురాలివి. రిక్షా ఎలా తొక్కగలవు..' అన్నాడు. 'నువ్వు నడపడానికి అది మోటారు వాహనం కాదు కదా' అని చెప్పాడు. కానీ ఏడాదిలో మోటార్ రిక్షాలు మార్కెట్‌లోకి వచ్చాయి. ఆర్నెల్లలో నేను ఆ రిక్షాను నడపడం నేర్చుకున్నా. నేను మహిళను కాబట్టి చాలామంది నా రిక్షా ఎక్కడానికి వెనకాడతారు. ‘నేను వికలాంగురాలినని, నాకు బతకడానికి ఇదే దారని’ చెబుతా. దాంతో, వాళ్లు నా రిక్షా ఎక్కుతారు. ఇప్పుడు రోజుకు రూ.300 దాకా సంపాదిస్తున్నా. నా పిల్లలకు తిండి పెడుతూ, వాళ్ల అవసరాలు తీర్చగలుగుతున్నా. గతంలో నాకు బిచ్చం వేసిన వాళ్లు కూడా ఇప్పుడు నన్ను అందరిలానే చూస్తున్నారు. వాళ్లు కూడా నా రిక్షా ఎక్కుతున్నారు’ అంటూ తన విజయాన్ని వివరించారు రోజినా. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2698}
{"id":"india-57229539","url":"https:\/\/www.bbc.com\/telugu\/india-57229539","title":"విమానంలో పెళ్లి చేసుకున్న మదురై జంట.. విచారణకు డీజీసీఏ ఆదేశాలు","summary":"తమిళనాడులో ఓ జంట విమానంలో పెళ్లి చేసుకుంది. ఈ పెళ్లికి సంబంధించిన ఫోటోలు వైరల్ కావడంతో దీనిపై చర్చ జరుగుతోంది.","text":"విమానంలో పెళ్లి మరోవైపు ఈ పెళ్లి విషయంలో విమానయాన సంస్థ స్పైస్‌జెట్ వివాదంలో చిక్కుకుంది. ఈ ఘటనపై విచారణ చేపట్టాలని ద డైరెక్టర్ జనరల్ ఆఫ్ సివిల్ ఏవియేషన్ (డీజీసీఏ) విచారణకు ఆదేశించింది. వివాహ సమయంలో విమానంలో పనిచేసిన సిబ్బందిని స్పైస్‌జెట్ విధుల నుంచి తప్పించింది. అసలు ఏం జరిగింది? మదురై నుంచి బయలుదేరిన విమానంలో ఒక జంట పెళ్లి చేసుకుంది. ఈ విమానంలో పెళ్లి కొడుకు, పెళ్లి కూతరుతోపాటు వారి బంధువులు కూడా ఉన్నారు. మదురైకు చెందిన పెళ్లి కొడుకు మే 23న స్పైస్‌జెట్ చార్టర్ ఫ్లైట్‌ను బుక్ చేసుకున్నారు. అయితే విమానంలో పెళ్లి జరిపించేందుకు దాన్ని బుక్ చేసుకున్నట్లు తమకు ముందుగా తెలియదని విమాన యాన సంస్థ వెల్లడించింది. ‘‘స్పైస్‌జెట్ విమానాన్ని వారు ముందుగా బుక్ చేసుకోవడం నిజమే. కానీ పెళ్లి కోసమే బుక్ చేసుకుంటున్నట్లు వారు చెప్పలేదు’’అని మదురై ఎయిర్‌పోర్టు డైరెక్టర్ సెంథిల్ వలవన్ చెప్పినట్లు ఏఎన్ఐ తెలిపింది. విచారణకు ఆదేశించిన డీజీసీఏ కోవిడ్ నిబంధనలు పాటించకపోయినా, మాస్కులు సరిగా పెట్టుకోకపోయినా.. ఆ ప్రయాణికులను విమానాల్లో ఎక్కించుకోవద్దని డీజీసీఏ ఇటీవల ఆదేశాలు జారీచేసింది. మదురై ఘటనపై విమానయాన సంస్థ నుంచి డీజీసీఏ నివేదిక కోరింది. కోవిడ్ నిబంధనలు ఉల్లంఘిస్తే, కఠిన చర్యలు తప్పవని హెచ్చరించింది. మరోవైపు కోవిడ్ నిబంధనలు ఉల్లంఘించిన సదరు ప్రయాణికులపై విమానయాన సంస్థ ఫిర్యాదు నమోదు చేసింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2708}
{"id":"other-news-42764083","url":"https:\/\/www.bbc.com\/telugu\/other-news-42764083","title":"లండన్‌లో మోదీ వ్యతిరేక ప్రదర్శనలకు కారణం ఏమిటి?","summary":"లండన్‌లోని పార్లమెంట్‌ స్క్వేర్‌ వద్ద వందలాది మంది దక్షిణాసియా ప్రజలు నిరసన ప్రదర్శనలు చేపట్టారు.","text":"లండన్ సహా బర్మింగ్‌హామ్, ఓల్వర్‌హాంప్టన్‌ నగరాల నుంచి కూడా పెద్ద సంఖ్యలో ఆందోళనకారులు వచ్చారు. పార్లమెంట్‌ స్క్వేర్‌ నుంచి భారత హైకమిషనర్ కార్యాలయం వరకు ర్యాలీ నిర్వహించారు. భారతదేశంలో దళితులపై దాడులు జరుగుతున్నాయని, దాడుల నియంత్రణలో ప్రభుత్వం విఫలం అవుతోందని నిరసనకారులు ఆరోపించారు. 'మోదీ ప్రభుత్వం డౌన్ డౌన్', 'ఆర్ఎస్‌ఎస్ డౌన్‌డౌన్‌' అంటూ నినాదాలు చేశారు. लंदन की सड़कों पर शनिवार को एक रैली निकाली गई. బ్రిటన్‌లో ఉన్న కుల సంఘాలతో పాటు దక్షిణాసియాలోని కొన్ని సంస్థలు ఈ నిరసనలో పాల్గొన్నాయి. భారత్‌లో ఏం జరుగుతోందో ప్రపంచమంతా చూస్తోందని, ఆ విషయాన్ని మోదీ సర్కార్‌కు తెలియచేసేందుకే ఈ ప్రదర్శన చేపట్టామని కల్పనా విల్సన్ చెప్పారు. భారతదేశంలో ప్రజాస్వామ్యం ప్రమాదంలో ఉందని ఆమె అన్నారు. భారత హైకమిషనర్‌కు వినతి పత్రం ఇచ్చేందుకు లండన్ వచ్చామని, ఆయన ఈ విషయాన్ని భారత ప్రభుత్వ దృష్టికి తీసుకెళ్తారని వందన సంజయ్ అనే మరో నిరసనకారుడు ఆశాభావం వ్యక్తం చేశారు. భీమా-కోరేగాంలో పరిణామాలు ఈ ఆందోళన చేపట్టేలా తమను ప్రోత్సహించాయని సందీప్ టెల్మోర్‌ అన్నారు. భారత దేశంలో ఇప్పటికీ కుల వివక్ష కొనసాగుతోందని ఆయన అభిప్రాయపడ్డారు. ఆందోళనకారులకు దళిత నేత, గుజరాత్ ఎమ్మెల్యే జిగ్నేష్ మేవానీ మద్దతు తెలిపారు. గత ఎన్నికల్లో ఇండిపెండెంట్‌గా పోటీ చేసిన మేవానీకి మద్దతిచ్చిన కాంగ్రెస్ పార్టీ ఆ స్థానంలో తమ అభ్యర్థిని నిలబెట్టలేదు. ఇవి కూడా చదవండి: బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.","len":2708}
{"id":"international-46708201","url":"https:\/\/www.bbc.com\/telugu\/international-46708201","title":"ఏంజెలీనా జోలీ: రాజకీయాల్లోకి వస్తా.. బీబీసీ ఇంటర్వ్యూలో వెల్లడించిన హాలీవుడ్ నటి","summary":"హాలీవుడ్ అందాల భామ ఏంజెలీనా జోలీ త్వరలో రాజకీయాల్లోకి రానున్నట్లు సంకేతాలిచ్చారు. తాజాగా ఆమె 'బీబీసీ'కి ఇచ్చిన ఓ ఇంటర్వ్యూలో ఆసక్తికర వ్యాఖ్యలు చేశారు.","text":"సిరియా శరణార్థి చిన్నారితో ఏంజెలీనా జోలీ 'బీబీసీ టుడే' శుక్రవారం నిర్వహించిన కార్యక్రమంలో మాట్లాడిన ఆమె.. ''ఇరవయ్యేళ్ల కిందటైతే రాజకీయాల్లో రాననే చెప్పేదాన్ని.. కానీ, ఇప్పుడు నా అవసరం ఉన్న రంగంలోకి వెళ్లాలనుకుంటున్నాను'' అన్నారు. జోలీ ప్రస్తుతం ఐక్యరాజ్యసమితి శరణార్థి సంస్థకు ప్రత్యేక రాయబారిగా పనిచేస్తున్నారు. అంతేకాదు.. లైంగిక హింసకు వ్యతిరేకంగా, పర్యావరణ పరిరక్షణకు అనుకూలంగానూ ఆమె ప్రచారం చేస్తుంటారు. తాజా ఇంటర్వ్యూలో ఆమె అమెరికా రాజకీయాలు, సోషల్ మీడియా, లైంగిక హింస, అంతర్జాతీయంగా పెరుగుతున్న శరణార్థుల సమస్య వంటి అనేక అంశాలపై మాట్లాడారు. రాజకీయాల గురించి మాట్లాడుతూ ఆమె.. ''ఇరవయ్యేళ్ల కిందట ఈ ప్రశ్న అడిగితే నవ్వి ఊరుకునేదాన్నేమో. నేను రాజకీయాలకు సరిపోతానో లేదో తెలియదు కానీ నా అవసరం ఉన్న చోట పనిచేస్తాను. నాకు ప్రభుత్వాలు, సైన్యంతో కలిసి పనిచేసే సామర్థ్యం ఉంది. ఎంతో చేయడానికి అవకాశం ఉన్న స్థానంలో పనిచేయడానికి ఆసక్తి చూపుతాను'' అని వివరించారు. బీబీసీలో కొత్తగా వారంవారం ప్రసారం కానున్న చిన్నారుల వార్తల కార్యక్రమంలోనూ జోలీ పాల్గొంటున్నారు. టెక్నాలజీ, పర్యావరణం, సోషల్ మీడియాకు సంబంధించిన వార్తలతో 7-12 ఏళ్ల పిల్లల కోసం రూపొందిస్తున్న ఈ కార్యక్రమానికి ఆమె ఎగ్జిక్యూటివ్ ప్రొడ్యూసర్‌గా సేవలందించనున్నారు. ''ఒక తల్లిగా నా పిల్లలతో కలిసి ఇలాంటి మంచి కార్యక్రమం చూడడానికి ఇష్టపడతా''నని జోలీ చెప్పారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2709}
{"id":"international-45099780","url":"https:\/\/www.bbc.com\/telugu\/international-45099780","title":"బ్రిటన్‌లోకి ఓలా క్యాబ్స్.. ఉబర్‌కు సవాల్","summary":"భారత ట్యాక్సీ సేవల సంస్థ ఓలా బ్రిటన్ మార్కెట్లోకి ప్రవేశిస్తోంది. తద్వారా మార్కెట్లో అగ్రస్థానంలో ఉన్న ప్రముఖ సంస్థ 'ఉబర్'కు ఇది సవాలు విసురుతోంది.","text":"మొదటి దశలో సౌత్ వేల్స్, గ్రేటర్ మాంచెస్టర్‌లో సెప్టెంబరు నుంచి సేవలు అందించేందుకు ఓలా సన్నాహాలు చేస్తోంది. 2018 చివరి నాటికి యూకే అంతటికీ సేవలను విస్తరించేందుకు స్థానిక అధికార యంత్రాంగంతో చర్చలు జరుపుతున్నామని సంస్థ చెప్పింది. 2011లో ప్రారంభమైన ఓలా ప్రస్తుతం 110 నగరాల్లో సేవలు అందిస్తోంది. 12.5 కోట్ల మంది వినియోగదారులు ఉన్నారు. 2009లో ప్రారంభమైన ఉబర్‌ ఇప్పుడు 65 దేశాల్లోని 600 నగరాల్లో సేవలు అందిస్తోంది. ఉబర్‌ ఆధ్వర్యంలో 30 లక్షల మంది డ్రైవర్లు ఉన్నారు. ఓలా ప్రస్తుతం భారత్‌తోపాటు ఆస్ట్రేలియాలో కార్యకలాపాలు సాగిస్తోంది. ఆస్ట్రేలియాలో ఈ ఏడాది ఫిబ్రవరిలో సేవలు ప్రారంభించింది. అక్కడ ఏడు ప్రధాన నగరాల్లో కార్యకలాపాలు సాగిస్తోంది. బ్రిటన్- ఓలా సేవలందించే మూడో దేశం కానుంది. ఓలా చీఫ్ ఎగ్జిక్యూటివ్ భావిశ్ అగర్వాల్ ముంబయిలో కంప్యూటర్ సైన్స్ అభ్యసించారు. తర్వాత మైక్రోసాఫ్ట్‌ సంస్థలో పనిచేశారు. ఓలాను ప్రారంభించినప్పుడు ఆయన వయసు 26 ఏళ్లే. ఉబర్, ఓలా రెండు సంస్థల్లోనూ జపాన్‌కు చెందిన సాఫ్ట్‌బ్యాంక్ పెట్టుబడులు ఉన్నాయి. ప్రపంచవ్యాప్తంగా టాక్సీ సేవలు అందించే అగ్రశ్రేణి యాప్‌లలో చాలా వాటిలో సాఫ్ట్‌బ్యాంక్‌కు పెట్టుబడులు ఉన్నాయి. అమెరికాలో ఉబర్‌కు ప్రధాన పోటీదారైన లిఫ్ట్‌లో మాత్రం సాఫ్ట్‌బ్యాంక్ పెట్టుబడి పెట్టలేదు. మనకు తెలియని దారుల్లో వెళ్లాలంటే, జిపిఎస్ మీద ఆధార పడాల్సిందే. మరి అలాంటి ఇతర ఐడియాలు, ఏభై ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2711}
{"id":"international-55045506","url":"https:\/\/www.bbc.com\/telugu\/international-55045506","title":"పాంపే: 2,000 ఏళ్ల కిందటి రోమ్ సామ్రాజ్యపు యజమాని, బానిస... బయటపడ్డ బూడిద శిలలు","summary":"రెండు వేల ఏళ్ల కిందట వెసువియస్ అగ్నిపర్వతం పేలినపుడు ప్రాచీన రోమన్ నగరం పాంపేలో చనిపోయిన ఇద్దరు పురుషుల అవశేషాలను పురాతత్వ శాస్త్రవేత్తలు కనుగొన్నారు.","text":"వీటిలో ఒకరు సంపన్నుడు కావచ్చని, ఇంకొకరు ఆయన బానిస అయ్యుంటారని పాంపే పురాతత్వ శాఖ అధికారులు చెప్పారు. \"వాళ్లు బహుశా విస్ఫోటనం నుంచి తప్పించుకోవాలని చూసుండవచ్చ\"ని డైరెక్టర్ మాసిమో ఒసన్నా తెలిపారు. క్రీస్తు శకం 79లో వెసువియస్ అగ్నిపర్వతం పేలడంతో ఉప్పొంగిన లావా పాంపే నగరాన్ని చుట్టుముట్టింది. దానిని బూడిద చేసింది. ఆ నగరంలోని ప్రజలు అందులోనే గడ్డకట్టుకుపోయారు. వారు పురాతత్వ శాస్త్రవేత్తలకు అమూల్యమైన ఒక వనరుగా మారారు. ఈ తాజా అవశేషాలను నవంబరులో ప్రాచీన నగరం శివార్లలోని ఒక పెద్ద భవనంలో తవ్వకాలు జరుపుతున్నప్పుడు కనుగొన్నారు. బాధితుల్లో సంపన్నుడి వయసు 30-40 మధ్య ఉంటుందని, అతడు ఉన్ని దుస్తులు వేసుకున్నట్టు అతడి మెడ కింద ఆనవాళ్లు కనిపించాయని వారు చెప్పారు. అక్కడే ఉన్న మరో వ్యక్తి వయసు 18-23 మధ్య ఉంది. బాగా పాడైన వెన్నెముక అతడు శారీరక కష్టం చేసే బానిస అయ్యుండవచ్చని చెబుతోందని తవ్వకాలు జరిపిన అధికాలు తెలిపారు. గట్టిపడిన బూడిదగా మారిన బాధితుల శరీరాలను ఉపయోగించి వాటి అచ్చులు పోతపోశారు. \"థెర్మల్ షాక్ వల్ల వారు చనిపోయారని, వారి పాదాలు, చేతుల ద్వారా అది కనిపిస్తోంది\" అని ఒసన్నా రిపోర్టర్లకు చెప్పారు. ఇక్కడ విస్ఫోటనం జరిగిందని చెప్పడానికి ఒక అసాధారణ సాక్ష్యంగా ఆయన వాటిని వర్ణించారు. నేపుల్స్ సమీపంలో పురాతత్వ శాఖ తవ్వకాలు జరిపే ప్రాంతంలో పనులు ఇంకా కొనసాగుతున్నాయి. కానీ కరోనా వల్ల అక్కడికి పర్యటకుల రాకను నిషేధించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2729}
{"id":"india-46007507","url":"https:\/\/www.bbc.com\/telugu\/india-46007507","title":"మదన్‌లాల్ ఖురానా: 'దిల్లీ కా షేర్' కన్నుమూత","summary":"బీజేపీ నేత, దిల్లీ మాజీ ముఖ్యమంత్రి మదన్‌లాల్ ఖురానా శనివారం అర్థరాత్రి మృతిచెందారు.","text":"మదన్‌లాల్ ఖురానా బీజేపీ దిల్లీ యూనిట్ ఆయన మృతిని ధ్రువీకరించింది. 82 ఏళ్ల ఖురానా రాత్రి 11 గంటలకు కీర్తినగర్‌లో ఉన్న తన నివాసంలో తుదిశ్వాస విడిచారు. ఖురానా మృతికి బీజేపీ నేతలు, కేంద్ర మంత్రులు ట్విటర్‌లో నివాళులు అర్పించారు. మదన్‌లాల్ ఖురానా కుమారుడు దిల్లీ బీజేపీ ప్రతినిధి హరీష్ ఖురానా, తండ్రి అంత్యక్రియలు ఈరోజు 3 గంటలకు నిగమ్‌బోధ్ ఘాట్‌లో నిర్వహిస్తామని తెలిపారు. పోస్ట్ of Twitter ముగిసింది, 1 బీజేపీ అధ్యక్షుడు అమిత్ షా, కేంద్ర మంత్రులు స్మృతి ఇరానీ, హర్షవర్ధన్ రాణే, విజయ్ గోయెల్ కూడా ఖురానా మృతికి ట్విటర్ ద్వారా సంతాపం తెలిపారు. ఖురానా పార్థివ దేహాన్ని అంతిమదర్శనం కోసం ఆదివారం 12 గంటలకు 14, పండిత్ మార్గ్‌లోని రాష్ట్ర బీజేపీ కార్యాలయంలో ఉంచుతామని దిల్లీ బీజేపీ ప్రతినిధి తజిందర్ పాల్ సింగ్ బగ్గా తెలిపారు. మదన్‌లాల్ ఖురానా 1993 నుంచి 1996 వరకూ దిల్లీ ముఖ్యమంత్రిగా ఉన్నారు. అటల్ బిహారీ వాజ్‌పేయి ప్రభుత్వంలో పర్యాటక మంత్రిగా కూడా పనిచేశారు. 2004లో ఆయన కొన్ని నెలలు రాజస్థాన్ గవర్నర్‌గా కూడా ఉన్నారు. మదన్‌లాల్ ఖురానా 1936లో ప్రస్తుతం పాకిస్తాన్‌లో ఉన్న ఫైసలాబాద్‌లో జన్మించారు. దేశ విభజన తర్వాత ఆయన కుటుంబం దిల్లీలోని కీర్తి నగర్‌లో ఒక రెఫ్యూజీ కాలనీలో స్థిరపడింది. 1965 నుంచి 1967 వరకు ఆయన జన్‌సంఘ్ జనరల్ సెక్రటరీగా ఉన్నారు. 90 దశకంలో బీజేపీ దిల్లీ యూనిట్‌కు కీలక నేతగా మారారు. కార్యకర్తలు ఆయన్ను 'దిల్లీకా షేర్' అని పిలుచుకునేవారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2736}
{"id":"india-46956570","url":"https:\/\/www.bbc.com\/telugu\/india-46956570","title":"విరాట్‌ కోహ్లీ: ఇంటర్నేషనల్ క్రికెట్ కౌన్సిల్ ప్రకటించిన అవార్డుల్లో మూడు ఇతనికే","summary":"భారత క్రికెట్ జట్టు కెప్టెన్ విరాట్ కోహ్లీ 2018 క్రికెటర్ ఆఫ్ ద ఇయర్‌గా ఎంపికయ్యాడు. టెస్ట్, వన్డే ఇంటర్నేషనల్ ప్లేయర్ ఆఫ్ ద ఇయర్ అవార్డు కూడా దక్కించుకున్నారు. ఈ మేరకు ఐసీసీ ప్రకటించింది.","text":"ఓ ఏడాది ఇలా మూడు అవార్డులనూ గెలుచుకున్న మొదటి క్రికెటర్‌గా విరాట్ రికార్డు సృష్టించాడు. 30 ఏళ్ల కోహ్లీ 2018లో 13 టెస్టుల్లో 1,322 పరుగులు చేశాడు. అతని యావరేజ్ 55.08. ఇందులో 5 సెంచరీలున్నాయి. ఇక వన్డేల విషయానికి వస్తే 14 వన్డేల్లో 1,202 పరుగులు చేశాడు. వీటిలో ఆరు సెంచరీలున్నాయి. సగటు 133.55. ఈ సందర్భంగా కోహ్లీ మాట్లాడుతూ.. ఈ రికార్డును అందుకోవడం అమేజింగ్‌గా ఉందని చెప్పాడు. టెస్ట్ జట్ల ర్యాకింగ్‌లో భారత్ మొదటి స్థానంలో ఉంది. మరోవైపు టెస్ట్ ఇంటర్నేషనల్ టీమ్‌లో రిషబ్ పంత్‌ వికెట్ కీపర్‌గా ఎంపికయ్యాడు. బుమ్రా అంతర్జాతీయ టెస్ట్, వన్డే టీంలలో చోటు సంపాదించగా.. రోహిత్ శర్మ, కుల్దీప్ యాదవ్ వన్డే జట్టులో చోటు సంపాదించారు. 2018 ఇంటర్నేషనల్ టెస్ట్ టీం టామ్ లాథమ్ (న్యూ జిలాండ్) దిముత్ కరుణరత్నే (శ్రీలంక) కేన్ విలియమ్సన్ (న్యూజిలాండ్) విరాట్ కోహ్లీ (కెప్టెన్) హెన్రీ నికోల్స్ (న్యూజిలాండ్) రిషబ్ పంత్ (వికెట్ కీపర్) జాసన్ హోల్డర్ (వెస్టిండీస్) కగిసో రబడ (దక్షిణాఫ్రికా) నాథన్ లియాన్ (ఆస్ట్రేలియా) జస్ప్రీత్ బుమ్రా మహమ్మద్ అబ్బాస్ (పాకిస్తాన్) 2018 ఇంటర్నేషనల్ వన్డే టీం రోహిత్ శర్మ జానీ బెయిర్‌స్టో (ఇంగ్లండ్) విరాట్ కోహ్లీ (కెప్టెన్) జో రూట్ (ఇంగ్లండ్) రోస్ టేలర్ (న్యూజిలాండ్) జోస్ బట్లర్ (ఇంగ్లండ్, వికెట్ కీపర్) బెన్ స్టోక్స్ (ఇంగ్లండ్) ముస్తాఫిజర్ రహ్మాన్ (బంగ్లాదేశ్) రషీద్ ఖాన్ (అఫ్గానిస్తాన్) కుల్దీప్ యాదవ్ జస్ప్రీత్ బుమ్రా ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2738}
{"id":"international-48976913","url":"https:\/\/www.bbc.com\/telugu\/international-48976913","title":"సిమోనా హాలెప్: సెరెనా విలియమ్స్‌ను ఓడించి తొలి వింబుల్డన్ టైటిల్ గెల్చుకున్న రొమేనియన్","summary":"సిమోనా హాలెప్ తొలి వింబుల్డన్ టైటిల్ గెల్చుకుంది. 24వ గ్రాండ్ స్లామ్ సాధించి రికార్డ్ సమం చేయాలన్న సెరెనా విలియమ్స్ కలలను ఆమె చెల్లాచెదరు చేసింది. 56 నిమిషాల పాటు సాగిన హోరాహోరీ పోరాటంలో అద్భుతమైన అథ్లెటిసిజం ప్రదర్శించి విజయం సాధించింది సిమోనా.","text":"సిమోనా హాలెప్ రొమేనియాకు చెందిన సిమోనా సెంటర్ కోర్టులో సెరెనా నుంచి అన్ని వైపులకూ దూసుకొస్తున్న బంతులను తిప్పికొడుతూ 6-2, 6-2 స్కోరుతో టైటిల్ గెల్చుకుంది. \"ఇది నా అత్యుత్తమ మ్యాచ్\" అని చెప్పిన 27 ఏళ్ళ సిమోనాకు ఇది రెండో గ్రాండ్ శ్లామ్ టైటిల్. ఆమె 2018లో ఫ్రెంచి ఓపెన్ టైటిల్ గెల్చుకుంది. అమెరికాకు చెందిన 37 ఏళ్ళ సెరెనా విలియమ్స్‌కు గత 12 నెలల్లో ఇది మూడవ ఫైనల్ ఓటమి. \"ఆమె అలవోకగా ఆడింది. జింక పిల్లలా వేగంగా గెంతుతూ దూసుకొస్తున్నట్లు నాకనిపించింది\" అని సెరెనా సిమోనాకు కితాబిచ్చింది. సిమోనా అంచనాలను తలకిందులు చేసిన సిమోనా గత ఏడాది ఫైనల్‌లో ఆంజెలిక్ కెర్బర్ చేతిలో ఓడిన సెరెనా విలియమ్స్ మీద క్రీడాభిమానుల అంచనాలు ఈసారి కాస్త తగ్గాయి. ఆట మొదట్లోనే ఆమె 4-0 స్కోరుతో వెనకబడడంతో ఆ అంచనాలు మరింత బలపడ్డాయి. ఆట ప్రారంభానికి ముందే తన మీద ఎలాంటి ఒత్తిడి లేదని చెప్పిన సిమోనా అచ్చంగా అలాగే ఆడింది. ఎంతో ఆత్మ విశ్వాసంతో, ఎలాంటి ఒత్తిడి లేకుండా ఆమె విలియమ్స్ విసిరే సర్వీసులను తిప్పి కొట్టింది. ఇక ర్యాలీలు కొనసాగించడంలో ఆమె చూపించిన బలానికి అమెరికన్ క్రీడాకారిణి తడబడక తప్పలేదు. విరామ సమయాల్లో విలియమ్స్ తన శక్తియుక్తులు కూడగట్టుకోవడానికి కళ్ళు మూసుకుని కనిపిస్తే, సిమోనా హాలెప్ మాత్రం ప్రైజ్ వైపు చూస్తూ కనిపించింది. పెద్దగా పొరపాట్లేమీ లేకుండా స్థిరంగా ఆడిన సిమోనా వరసగా రెండు సెట్లు గెలిచి సెరెనా విలియమ్స్ మీద విజయం సాధించింది. ఇవి కూడా చూడండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2738}
{"id":"india-46836266","url":"https:\/\/www.bbc.com\/telugu\/india-46836266","title":"మెన్‌స్ట్రువల్ కప్: ఈ కప్పు వాడితే శానిటరీ న్యాప్‌కిన్ అవసరం ఉండదు","summary":"పీరియడ్స్ సమయంలో శానిటరీ న్యాప్‌కిన్లను ఉపయోగించమంటూ టీవీల్లో చాలా ప్రకటనలు వస్తుంటాయి.","text":"కానీ, ఈ విషయంలో నిపుణుల సూచన మరోలా ఉంది. శానిటరీ న్యాప్‌కిన్లు మట్టిలో కలిసిపోవడానికి కనీసం వెయ్యేళ్లు పడుతుందని పర్యావరణ కార్యకర్తలు చెబుతారు. ప్లాస్టిక్‌తో తయారయ్యే శానిటరీ న్యాప్‌కిన్లలో అనేక హానికారక రసాయనాలు ఉంటాయని వైద్యులు చెబుతారు. ఒకే న్యాప్‌కిన్‌ను రోజంతా ఉపయోగిస్తే దురద, ఎలర్జీతో పాటు ఇతర సమస్యలు తలెత్తుతాయి. కానీ, అందరు మహిళలకు రోజూ 4-5 న్యాప్‌కిన్లు మార్చుకునే అవకాశం ఉండదు. మరి దీనికి పరిష్కారం ఏంటి? మెన్‌స్ట్రువల్ కప్: పీరియడ్స్ సమస్యకు కొత్త సమాధానం పాత 'బట్ట' పద్ధతికే వెళ్లడం మంచిదని కొందరు వైద్యులు సూచిస్తున్నారు. కాకపోతే కచ్చితంగా నాణ్యమైన బట్టను ఎంచుకోవాలి. దాన్ని సరిగ్గా కుట్టాలి. పరిశుభ్రంగా ఉతకాలి. ఈ న్యాప్‌కిన్లు, బట్ట కాకుండా మరేదైనా మార్గం ఉందా? అమెరికాలాంటి పాశ్చాత్య దేశాల్లో మెన్‌స్ట్రువల్ కప్స్‌ను విస్తృతంగా ఉపయోగిస్తారు. నెలసరి రక్తాన్ని ఈ కప్‌లో సేకరిస్తారు. దాన్ని శుభ్రం చేశాక మళ్లీ వినియోగిస్తారు. అదే ట్యాంపైన్లు నేరుగా నెలసరి రక్తాన్ని పీల్చేస్తాయి. పునర్వినియోగానికి అనువుగా ఉండే కప్స్, ట్యాంపైన్లు మార్కెట్లో అందుబాటులో ఉంటాయి. కానీ, సంప్రదాయ విధానం నుంచి బయటికొచ్చి కొత్త మార్గాన్ని ఎంచుకోవడం అంత సులువు కాదని సైకాలజిస్టులు అంటున్నారు. పీఎంఎస్ సమయంలో ఒత్తిడిని తగ్గించుకునేందుకు మెన్‌స్ట్రువల్ కప్స్ లాంటి ఈ కొత్త సాధనాలు ఉపకరిస్తాయని వైద్యులు చెబుతారు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2745}
{"id":"international-46580982","url":"https:\/\/www.bbc.com\/telugu\/international-46580982","title":"సౌత్‌వెస్ట్ ఎయిర్‌లైన్స్: మనిషి గుండెను మరిచిపోయిన విమానం... మళ్ళీ వెనక్కి వచ్చింది","summary":"అమెరికాలో అవయవ మార్పిడికి ఉద్దేశించిన ఒక గుండెను ప్యాసింజర్ విమానంలో మరిచిపోయారు. సియాటిల్ నుంచి డల్లాస్‌కు వెళుతున్న ఈ విమానాన్ని కొద్ది గంటల్లోనే వెనక్కి రప్పించారు.","text":"కాలిఫోర్నియాలోని ఒక ఆసుపత్రి నుంచి సియాటిల్‌కు ఆ అవయవాన్ని తీసుకొచ్చారని సౌత్‌వెస్ట్ ఏయిర్‌లైన్స్ తెలిపింది. ఈ గుండెను ప్రత్యేకంగా ఒక రోగి కోసం తీసుకెళ్లడం లేదని, ఆసుపత్రిలో భవిష్యత్తు అవసరాల కోసం తరలిస్తున్నట్లు తెలిసింది. విమానం డల్లాస్‌కు సగం దూరం వెళ్లిన తర్వాత కూడా సిబ్బంది ఈ విషయం గమనించలేదు. విమానం వెనుతిరుగుతోందని పైలట్ చెప్పిన వెంటనే దిగ్భ్రాంతికి గురయ్యామని ప్రయాణికులు తెలిపారు. కొంతమంది ప్రయాణికులు తమ స్మార్ట్‌ఫోన్ ఉపయోగించి ఒక మనిషి నుంచి తొలగించిన గుండెను మరో మనిషికి అమర్చేలోపు అది ఎంతకాలం పనిచేస్తుందో తెలుసుకోడానికి ప్రయత్నించారు. నిపుణుల ప్రకారం మనిషి నుంచి తొలగించిన గుండె నాలుగు నుంచి ఆరు గంటల వరకు పనిచేస్తుంది. ప్రయాణికుల్లో ఒక డాక్టర్ కూడా ఉన్నారు. ఈ అవయవ తరలింపులో ఆయన ప్రమేయం లేకపోయినప్పటికీ సియాటిల్ టైమ్స్ పేపర్‌తో ఆయన మాట్లాడుతూ ఈ సంఘటన నిర్లక్ష్యానికి పరాకాష్ఠ అని పేర్కొన్నారు. విమానం తిరిగి సియాటిల్‌కు రావడంతో అందులో నుంచి గుండెను తరలించారు. అనుకున్న సమయంలోనే ఆ గుండె తిరిగి గమ్యస్థానానికి చేరిందని సియాటిల్ టైమ్స్ తెలిపింది. ‘మా కార్గో వినియోదారుడు సూచించిన సమయంలోనే గుండె గమ్యస్థానానికి చేరింది’ అని సౌత్‌వెస్ట్ ఏయిర్‌లైన్స్ యాజమాన్యం ఒక ప్రకటనలో తెలిపింది. తరలింపులో ఆలస్యం జరిగినట్లు దాత కుటుంబం గుర్తించిందని సియోర్రా అవయవదాన సేవాసంస్థ ప్రతినిధి మౌనికా జాన్సన్ తెలిపారు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2747}
{"id":"india-49387782","url":"https:\/\/www.bbc.com\/telugu\/india-49387782","title":"పాకిస్తాన్‌తో చర్చలంటూ జరిగితే అది 'పీవోకే'పైనే: రక్షణ మంత్రి రాజ్‌నాథ్‌సింగ్","summary":"పాకిస్తాన్‌తో కనుక చర్చలంటూ జరిగితే ఇకపై అది 'పాక్ ఆక్రమిత కశ్మీర్'పై మాత్రమేనని భారత రక్షణ మంత్రి రాజ్‌నాథ్ సింగ్ అన్నారు.","text":"హరియాణాలోని పంచకులాలో ఓ ఎన్నికల సభలో ఆయన ఈ వ్యాఖ్యలు చేశారు. ''పాకిస్తాన్‌తో చర్చలు జరగాలని కొందరు అంటున్నారు. కానీ, పాకిస్తాన్ ఉగ్రవాదానికి ఊతమివ్వడం ఆపేవరకు అలాంటి ప్రసక్తే ఉండదు' అంటూ ఆయన ట్వీట్ కూడా చేశారు. పోస్ట్ of Twitter ముగిసింది, 1 హరియాణాలో ఎన్నికల సందర్భంగా 'జన్ ఆశీర్వాద్ యాత్ర'లు నిర్వహిస్తున్నారు. సెప్టెంబరు 8తో ఇవి ముగుస్తాయి. ఈ యాత్రల ప్రారంభం నుంచి రాజ్‌నాథ్ వరుసగా ట్వీట్లు చేస్తున్నారు. అందులో భాగంగా ఆయన ఇటీవల ''బీజేపీ రాజకీయాలు కేవలం ప్రభుత్వ ఏర్పాటుకే కాదు దేశ నిర్మాణం కోసమూ ఉంటాయ''ని ఆయన పేర్కొన్నారు. ఆర్టికల్ 370, 35ఏ రద్దుతో జమ్మూకశ్మీర్ అభివృద్ధి సాధ్యమవుతుందని, ఆ అభివృద్ధిలో అక్కడి యువతను భాగస్వాములను చేయాలనీ ఆయన తన ట్వీట్లలో రాశారు. బాలాకోట్ కంటే పెద్ద దాడికి భారత్ ప్రయత్నిస్తోందని పాక్ ప్రధాని ఇమ్రాన్ ఖాన్ అన్నారని.. అంటే బాలా‌కోట్‌లో దాడి జరగలేదంటూ ఇంతకాలం ఖండిస్తూ వచ్చిన పాకిస్తాన్ ఇప్పుడు అంగీకరించినట్లేనని ఆయన ఎన్నికల సభలో అన్నారు. ''మన పొరుగుదేశం అంతర్జాతీయ సమాజం తలుపు తడుతోంది. భారత్ పెద్ద తప్పు చేసిందని చెబుతోంది'' అంటూ పాకిస్తాన్ పేరెత్తకుండా అన్నారు. ఇటీవలే ఆయన అణ్వస్త్రాలను వాడే విషయంలోనూ సంచలన ప్రకటన చేశారు. అణ్వాయుధాలను తొలుత తాము ప్రయోగించకూడదన్న విధానాన్నే భారత్ ఇప్పటికీ పాటిస్తోందని.. భవిష్యత్తులో ఈ విధానం ఎలా ఉంటుందన్నది అప్పటి పరిస్థితులపై ఆధారపడి ఉంటుందని రాజ్‌నాథ్ అన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":2752}
{"id":"international-43604842","url":"https:\/\/www.bbc.com\/telugu\/international-43604842","title":"బెల్జియంలో గుజరాతీ ఘుమఘుమలు","summary":"బెల్జియంలోని యాంట్‌వర్ప్ నగరానికి ప్రపంచ వజ్రాల రాజధాని అని పేరు. ఈ నగరంలో సుమారు 600 గుజరాతీ కుటుంబాలున్నాయి. మొదట ఇక్కడికి వలస వచ్చిన గుజరాతీలలో జైనులు ఎక్కువ.","text":"మతపరమైన కారణాల వల్ల జైనుల ఆహారపు అలవాట్లు చాలా భిన్నంగా ఉంటాయి. 50 ఏళ్ల క్రితం ఇక్కడి రెస్టారెంట్లలో జైనుల ఆహారం దొరికేది కాదు. కానీ ఇప్పుడు పరిస్థితి మారింది. ప్రస్తుతం ఇక్కడి ఇటాలియన్, మెక్సికన్ రెస్టారెంట్లలో ప్రత్యేకమైన జైన్ మెనూలు కనిపిస్తాయి. ఇది యాంట్‌వర్ప్‌లోని ట్రోపికోస్. గుజరాతీయులకు బాగా నచ్చే రెస్టారెంట్. బ్రెజిలియన్, మెక్సికన్ ఫుడ్‌లో ప్రత్యేకంగా జైనుల కోసం తరచుగా ట్రోపికోస్‌కు వస్తుంటారు. అయితే వాటిలో కూడా ఉల్లి, వెల్లుల్లి ఉండకూడదు. మసాలా దినుసులు వీరికి బాగా ఇష్టం. ఇక్కడి చెఫ్ బార్తె సోమ్వెకు జైనుల ఆహారపు అలవాట్ల గురించి బాగా తెలుసు. బెల్జియంలో గుజరాతీ ఘుమఘుమలు ''జైనుల ఆహారంలో ఉల్లి, వెల్లుల్లి ఉండకూదు. అందువల్ల వాళ్ల కోసం అవి లేకుండా ఆహారపదార్థాలు తయారు చేస్తాం'' అని సోమ్వె తెలిపారు. ఒక డిష్ జైనులు తినవచ్చా లేదా అన్నది చెప్పడానికి ఇక్కడ ప్రత్యేకమైన పద్ధతి అవలంబిస్తారు. ఆహారపదార్థాల వద్ద ఆకుపచ్చని ఆలివ్ ఆకు ఉంటే అది జైనుల ఆహారం, అదే నల్లని ఆలివ్ ఆకు ఉంటే అది వాళ్లు తినకూడనిది. ట్రోపికోస్ ఒక్కటే కాదు, యాంట్‌వర్ప్‌లోని అనేక రెస్టారెంట్లలో కూడా జైనుల ఆహారపు అలవాట్లు తెలుసు. అవి కూడా ప్రత్యేకమైన జైన్ మెనూను తయారు చేస్తున్నాయి. అయితే జైన్ మెనూ కావాలంటే ఒక రోజు ముందు చెప్పాల్సి ఉంటుంది. మొత్తమ్మీద బెల్జియం రెస్టారెంట్లలో గుజరాతీ ఘుమఘుమల రుచి చూడాలంటే యాంట్‌వర్ప్‌కు వెళ్లాల్సిందే. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2758}
{"id":"india-53732549","url":"https:\/\/www.bbc.com\/telugu\/india-53732549","title":"ప్రణబ్ ముఖర్జీ: వెంటిలేటర్‌పై మాజీ రాష్ట్రపతి.. మెదడుకు శస్త్రచికిత్స, కోవిడ్‌తో ఆర్మీ ఆసుపత్రిలో చికిత్స","summary":"మాజీ రాష్ట్రపతి, కాంగ్రెస్ నేత ప్రణబ్‌ ముఖర్జీ(84) ఆరోగ్యం విషమంగా ఉంది. ప్రస్తుతం ఆయన వెంటిలేటర్‌పై ఉన్నారని ఏఎన్ఐ వార్తా సంస్థ తెలిపింది.","text":"దిల్లీలో ఆర్మీకి చెందిన రీసెర్చ్ అండ్ రిఫరల్ హాస్పిటల్‌లో ప్రస్తుతం ఆయన చికిత్స పొందుతున్నారు. కాగా ఆయన మెదడులో రక్తం గడ్డకట్టడంతో శస్త్రచికిత్స చేశారని వార్తాఏజెన్సీలు వెల్లడించాయి. పోస్ట్ of Twitter ముగిసింది, 1 మరోవైపు తనకు కరోనా సోకిందని ప్రణబ్ ముఖర్జీ సోమవారం ట్వీట్ చేశారు. వేరే చికిత్స కోసం ఆసుపత్రికి వెళ్లినప్పుడు అక్కడ కోవిడ్ పరీక్షలు చేయగా పాజిటివ్‌గా నిర్ధరణైందని.. గత వారం రోజుల్లో తనను కలిసినవారెవరైనా కోవిడ్ పరీక్షలు చేయించుకోవాలని ఆయన సూచించారు. మాజీ రాష్ట్రపతి ఆరోగ్య పరిస్థితిని రక్షణ మంత్రి రాజ్‌నాథ్ సింగ్ వాకబు చేశారు. సోమవారం ఆయన ఆర్మీ రీసెర్చ్ అండ్ రిఫరల్ ఆసుపత్రికి వెళ్లి ప్రణబ్ ముఖర్జీ ఆరోగ్య పరిస్థితిపై అక్కడి డాక్టర్లతో మాట్లాడి తెలుసుకున్నారు. ప్రణబ్ త్వరగా కోలుకోవాలంటూ కాంగ్రెస్ నేతలు ట్వీట్లు చేస్తున్నారు. ఆ పార్టీ నేతలు రాహుల్ గాంధీ, రణదీప్ సూర్జేవాలా, అభిషేక్ సింఘ్వి, రాజస్థాన్ ముఖ్యమంత్రి అశోక్ గెహ్లోత్, పశ్చిమ బెంగాల్ ముఖ్యమంత్రి మమతా బెనర్జీ తదితరులు ప్రణబ్ కోలుకోవాలంటూ ట్వీట్లు చేశారు. కాగా సుదీర్ఘ రాజకీయ అనుభవం ఉన్న ప్రణబ్ ముఖర్జీ 2012 నుంచి 2017 వరకు భారత రాష్ట్రపతిగా ఉన్నారు. అంతకుముందు మన్మోహన్ సింగ్, ఇందిరాగాంధీ ప్రభుత్వాలలో ఆర్థిక మంత్రిగా.. మన్మోహన్ ప్రభుత్వంలో రక్షణ మంత్రిగా.. పీవీ నరసింహారావు, మన్మోహన్ సింగ్ ప్రభుత్వాలలో విదేశీ వ్యవహారాల మంత్రిగానూ పనిచేశారు. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2760}
{"id":"india-47579003","url":"https:\/\/www.bbc.com\/telugu\/india-47579003","title":"వైఎస్‌ వివేకానందరెడ్డిది హత్యే అని అనుమానిస్తున్న పోలీసులు, సీబీఐ విచారణకు డిమాండ్ చేసిన జగన్","summary":"మాజీ ముఖ్యమంత్రి వైఎస్ రాజశేఖరరెడ్డి సోదరుడు, మాజీ మంత్రి వైఎస్‌ వివేకానందరెడ్డి(68) శుక్రవారం తెల్లవారుజామున అనుమానాస్పద స్థితిలో కన్నుమూశారు.","text":"గుండెపోటు వల్ల వివేకానందరెడ్డి పులివెందులలో మృతిచెందారని సాక్షి దినపత్రిక తెలిపింది. కానీ, మృతదేహం పడి ఉన్న స్థలాన్ని చూస్తే అది హత్యలాగా అనిపిస్తోందని పోలీసులు అనుమానిస్తున్నారు. వివేకానందరెడ్డి తలపైన, చేతులపైనా గాయాలున్నాయని కడప ఎస్పీ మీడియాకు తెలిపారు. దీనిపై సీబీఐతో విచారణ జరిపించాలని వైఎస్ జగన్మోహన్ రెడ్డి డిమాండ్ చేశారు. కంటెంట్ అందుబాటులో లేదు పోస్ట్ of Facebook ముగిసింది, 1 వైఎస్‌ వివేకానందరెడ్డి 1950 ఆగస్టు 8న పులివెందులలో జన్మించారు. వైఎస్సార్‌కు వివేకానందరెడ్డి చిన్న తమ్ముడు. తిరుపతిలోని ఎస్వీ అగ్రికల్చరల్‌ యూనివర్సిటీలో డిగ్రీ చదివారు. వివేకానందరెడ్డి గతంలో మంత్రిగా, ఎంపీగా, ఎమ్మెల్యేగా, ఎమ్మెల్సీగా పనిచేశారు. 1989,1994లలో పులివెందుల నుంచి రెండు సార్లు ఎమ్మెల్యేగా గెలుపొందారు. 1999, 2004 లలో కడప పార్లమెంట్‌ స్థానం నుంచి ఎంపీగా ఎన్నికయ్యారు. 2009లో ఎమ్మెల్సీగా బాధ్యతలు చేపట్టారు. ఆయనకు భార్య సౌభాగ్య, కుమార్తె ఉన్నారు. అనుమానాస్పద మృతిగా కేసు నమోదు వివేకానంద రెడ్డి మృతిపై ఆయన పీఏ కృష్ణారెడ్డి పోలీసులకు ఫిర్యాదు చేశారు. వివేకా తలకు, చేతికి గాయాలు అయ్యాయని, ఆయన రక్తపు మడుగులో.. బాత్‌రూమ్‌లో పడి ఉన్నారని కృష్ణారెడ్డి తెలిపారు. దీంతో అనుమానాస్పద మృతిగా కేసు (నంబర్ 84\/19) నమోదు చేశామని కడప ఎస్పీ రాహుల్ దేవ్ శర్మ వివరించారు. మృతదేహాన్ని పోస్టుమార్టం కోసం పంపించామని, నివేదిక వచ్చాక తదుపరి చర్యలు తీసుకుంటామని వెల్లడించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2764}
{"id":"international-49789242","url":"https:\/\/www.bbc.com\/telugu\/international-49789242","title":"Howdy Modi: మోదీ హూస్టన్‌ సభా ప్రాంగణం వెలుపల ఆర్టికల్ 370 సవరణకు వ్యతిరేకంగా నిరసనలు","summary":"భారత ప్రధాని నరేంద్ర మోదీ, అమెరికా అధ్యక్షుడు డోనల్డ్ ట్రంప్‌లు పాల్గొంటున్న 'హౌడీ మోదీ' సభకు నిరసనల సెగ తగిలింది.","text":"అమెరికాలోని హూస్టన్‌ నగరంలో నిర్వహిస్తున్న ఈ సభలో మోదీ, ట్రంప్‌లు భారత సంతతి అమెరికన్లనుద్దేశించి ప్రసంగించనున్నారు. అయితే, కొద్దిరోజుల కిందట భారత్‌లో నరేంద్ర మోదీ ప్రభుత్వం కశ్మీర్ స్వయంప్రతిపత్తిని రద్దు చేస్తూ ఆర్టికల్ 370ని సవరించడాన్ని వ్యతిరేకిస్తూ కొందరు ఈ హూస్టన్ సభాస్థలం వెలుపల నిరసన తెలుపుతున్నారు. 'స్టాండ్ విత్ కశ్మీర్', 'కశ్మీర్ ఈజ్ బ్లీడింగ్' అని రాసి ఉన్న ప్లకార్డులతో నిరసన తెలిపారు. మోదీ గో బ్యాక్ అంటూ నినాదాలు చేశారు. గులాం నబీ అనే నిరసనకారుడు ‘బీబీసీ’తో మాట్లాడుతూ ఆర్టికల్ 370 రద్దు తరువాత కశ్మీర్ అంతటా బలగాలు మోహరించి జనజీవితాన్ని నియంత్రించడంతో ప్రజలు ఇబ్బందులు పడుతున్నారని, మహిళలు, చిన్నారులు చిక్కుకుపోయారని అన్నారు. డాలస్ నుంచి వచ్చిన షాకత్ అనే నిరసనకారుడు ‘కశ్మీర్ కోల్పోయిన స్వతంత్రత తిరిగి రావాల’న్నారు. హూస్టన్‌లో 72 వేల మంది ప్రత్యక్షంగా వీక్షించగల సామర్థ్యమున్న ఎన్‌ఆర్‌జీ ఫుట్‌బాల్ స్టేడియంలో ఈ 'హౌడీ మోదీ' సభ నిర్వహిస్తున్నారు. టెక్సస్ ఇండియా ఫోరం, మరో 600 సంస్థల సంయుక్త ఆధ్వర్యంలో నిర్వహిస్తున్న ఈ కార్యక్రమంలో 50 వేల మందికి పైగా భారత సంతతి అమెరికన్లు పాల్గొంటున్నారు. మోదీతో పాటు అమెరికా అధ్యక్షుడు ట్రంప్ కూడా ఈ సభకు వస్తుండడంతో పెద్ద ఎత్తున భద్రతా ఏర్పాట్లు చేశారు. మోదీ వ్యతిరేక నిరసనల వద్ద కూడా పోలీసులు పెద్దసంఖ్యలో మోహరించారు. స్టేడియం వెలుపల ఎటుచూసినా పోలీసులే ఉన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2765}
{"id":"international-43102378","url":"https:\/\/www.bbc.com\/telugu\/international-43102378","title":"ఇరాన్ పర్వతాల్లో కూలిన విమానం: 66మంది మృతి చెందినట్లు అనుమానం","summary":"మధ్య ఇరాన్‌లోని పర్వత ప్రాంతంలో ఓ విమానం కూలిపోయింది. అందులో ప్రయాణిస్తున్న 66 మంది ప్రయాణీకులూ ప్రాణాలు కోల్పోయినట్లు అనుమానిస్తున్నామని అధికారులు వెల్లడించారు.","text":"ప్రతీకాత్మక చిత్రం మొదట అందరూ చనిపోయినట్లు అధికారులు ప్రకటించినా, విమానం కూలిన ప్రాంతంలోకి ఇంకా సహాయక సిబ్బంది వెళ్లలేదనీ, కాబట్టి మృతుల సంఖ్యను పక్కాగా నిర్ధరించలేమనీ అన్నారు. టెహ్రాన్ నుంచి యాసుజ్‌కు వెళ్తున్న ఈ విమానం ఇస్ఫహాన్ ప్రావిన్స్‌లోని సెమిరోమ్ పట్టణం సమీపంలోని జాగ్రోస్ పర్వతాల్లో కూలిపోయింది. సహాయక చర్యలు చేపట్టేందుకు బలగాలు రంగంలోకి దిగాయి. స్థానిక కాలమానం ప్రకారం ఉదయం 5 గంటలకు టెహ్రాన్ నుంచి విమానం బయలుదేరగా, కొద్దిసేపటి తర్వాత రాడార్‌తో సంబంధాలు తెగిపోయాయి. ప్రతికూల వాతావరణం కారణంగా సహాయక చర్యల కోసం ప్రమాద స్థలానికి అత్యవసర సేవల హెలికాప్టర్ చేరుకోవడం ఇబ్బందిగా మారిందని అధికారులు తెలిపారు. ప్రమాదానికి గురైన విమానం ఏటీఆర్ 72-500, ఆసెమాన్ ఎయిర్‌లైన్స్‌కి చెందినదిగా తెలుస్తోంది. ఆ విమానంలో 60 మంది ప్రయాణికులు, ఇద్దరు భద్రతా సిబ్బంది, ఇద్దరు సహాయకులు, పైలట్, సహాయక పైలట్ ఉన్నట్టు సమాచారం. ఇటీవల సంభవించిన భారీ విమాన ప్రమాదాలు 2018 ఫిబ్రవరి 11న 71 మంది ప్రయాణికులు, సిబ్బందితో మాస్కో నుంచి బయల్దేరిన రష్యా విమానం కూలిపోయింది. విమానంలో ఉన్నవారంతా ప్రాణాలు కోల్పోయారు. 2016 డిసెంబర్‌ 25న 'టీయూ-154 మిలిటరీ ఎయిర్‌లైనర్' నల్ల సముద్రంలో కూలిపోయింది. ఈ ప్రమాదంలో విమానంలో ఉన్న 92మంది చనిపోయారు. 2015 అక్టోబర్ 31న 'రష్యన్ ఎయిర్‌బస్ ఏ321' విమానం ఈజిప్ట్‌‌లో కూలిపోయింది. ఈ ఘటనలో 224మంది చనిపోయారు. ఈ ప్రమాదానికి కారణం తామేనని ఇస్లామిక్ స్టేట్ గ్రూప్ పేర్కొంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2769}
{"id":"international-42335150","url":"https:\/\/www.bbc.com\/telugu\/international-42335150","title":"న్యూయార్క్ బాంబు దాడి: ట్రంప్‌ను ముందే హెచ్చరించిన బంగ్లాదేశీయుడు","summary":"న్యూయార్క్‌లో తాజాగా జరిగిన బాంబు పేలుడుకు సంబంధించి మరో కోణం బయటకు వచ్చింది.","text":"27 ఏళ్ల అకాయేద్ ఉల్లా బంగ్లాదేశ్ నుంచి వలసవచ్చాడు బాంబు దాడికి ప్రయత్నించినట్లు పోలీసులు అనుమానిస్తున్న అకాయేద్ ఉల్లా (27) ముందుగానే అమెరికా అధ్యక్షుడు డోనాల్డ్ ట్రంప్‌ను హెచ్చరించాడు. \"ట్రంప్.. నీ దేశాన్ని రక్షించడంలో నువ్వు విఫలమయ్యావు\" అని ఫేస్‌బుక్ ఖాతాలో ఉల్లా పోస్ట్ చేశారు. ఈ విషయాన్ని పోలీసులు తమ ఛార్జ్ సీటులో వెల్లడించారు. అకాయేద్ ఉల్లా బంగ్లాదేశ్ నుంచి ఉపాధి కోసం అమెరికాకు వలస వచ్చారు. ఏడాది నుంచి పరిశోధన \"ఇస్లామిక్ స్టేట్ (ఐఎస్) కోసం నేను ఈ దాడికి పాల్పడ్డాను. ఐఎస్ లక్ష్యంగా అమెరికా చేస్తున్న విమాన దాడులు నన్ను ఇందుకు పురిగొల్పాయి\" అని విచారణలో ఉల్లా వెల్లడించినట్లు పోలీసులు ఛార్జ్ సీటులో పేర్కొన్నారు. \"దాదాపు ఏడాది నుంచి బాంబు తయారు చేయడంపై ఉల్లా పరిశోధనలు చేస్తున్నాడు. ఉల్లా ఇంటిలో ఇందుకు సంబంధించి అనేక సామాగ్రి లభించింది. మన్‌హటన్ దాడి కోసం కొన్ని వారాల ముందే ప్రణాళిక రచించాడు.\" అని విచారణ అధికారి జూమ్ కిమ్ తెలిపారు. అయితే గత సెప్టెంబరులో ఉల్లా తమ దేశం వచ్చాడని అతనికి ఎటువంటి నేర చరిత్ర లేదని బంగ్లాదేశ్ చెప్పింది. సోమవారం ఉదయం రద్దీ సమయంలో న్యూయార్క్, మన్‌హటన్‌లోని పోర్ట్ అథారిటీ టెర్మినల్ వద్ద బాంబు దాడి జరిగింది. ఉల్లా తన శరీరానికి ‘లో-టెక్ పేలుడు పరికరా’న్ని అమర్చుకుని పేల్చుకున్నాడని.. ఆ పేలుడులో అతడు గాయపడ్డాడని అధికారులు చెప్పారు. సబ్‌వేలో జరిగిన ఈ పేలుడులో మరో ముగ్గురు కూడా స్వల్పంగా గాయపడ్డారు. మా ఇతర కథనాలు (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2778}
{"id":"international-51029598","url":"https:\/\/www.bbc.com\/telugu\/international-51029598","title":"కూలిన ఉక్రెయిన్ బోయింగ్ 737, విమానంలోని 170 మందికి పైగా మృతి","summary":"ఉక్రెయిన్ ప్రయాణికుల విమానం ఇరాన్‌లో కూలిపోయింది. ఈ విమానంలో ప్రయాణిస్తున్న 170 మందికి పైగా మృతిచెందారు.","text":"ఈ ప్రమాదంపై దర్యాప్తు జరిపేందుకు ఒక బృందాన్ని నియమించామని ఉక్రెయిన్ ప్రభుత్వం చెప్పింది. ఒమన్ పర్యటనకు వెళ్తున్న ఉక్రెయిన్ అధ్యక్షుడు వొలోదిమిర్ జెలెంస్కీ ప్రయాణం మధ్యలో ముగించి తిరిగి రాజధాని కీవ్ బయల్దేరారు. విమాన ప్రమాదంలో మరణించిన వారి బంధువులు, స్నేహితులకు సంతాపం తెలుపుతూ ఆయన ఒక ప్రకటన విడుదల చేశారు. ఫైల్ ఫొటో ఈ ఘటనకు ఇరాన్-అమెరికా ఘర్షణతో ఏదైనా సంబంధం ఉందా అనేది ఇంకా తెలీడం లేదు. ఈ విమానంలో ప్రయాణించడానికి 168 మంది ప్రయాణికులు 9 మంది సిబ్బంది రిజిస్టర్ చేసుకున్నట్లు ప్రధాని ఒలెక్సీ హొంచరుక్ చెప్పారు. రాయిటర్స్ వార్తల ప్రకారం ఉక్రెయిన్ ఇంటర్నేషనల్ ఎయిర్‌లైన్స్‌కు చెందిన బోయింగ్ 737 విమానం ఇరాన్‌ రాజధాని టెహ్రాన్‌లోని ఇమామ్ ఖామెనెయీ విమానాశ్రయం నుంచి టేకాఫ్ కాగానే ప్రమాదానికి గురైంది. సాంకేతిక సమస్యల కారణంగా ఈ విమానం ప్రమాదానికి గురైందని ఇరాన్ వార్తా సంస్థ ఫార్స్ చెప్పింది. ప్రాథమిక సమాచారం ప్రకారం ఈ విమానం టెహ్రాన్ నుంచి ఉక్రెయిన్ రాజధాని కీవ్ వెళ్తోంది. విమానాశ్రయం దగ్గర ఘటనాస్థలం దగ్గరకు సహాయ సిబ్బందిని పంపించారు. \"విమానం మంటల్లో ఉంది. కానీ మేం సిబ్బందిని పంపించాం. కొంతమందినైనా కాపాడగలమని అనుకుంటున్నాం\" అని ఇరాన్ అత్యవసర సేవల అధికారి పిర్హొస్సేన్ కౌలీవాండ్ రాయిటర్స్‌తో అన్నట్లు ఇరాన్ టీవీ చెప్పింది. ఇరాన్ రెడ్ క్రిసెంట్ హెడ్ మీడియాతో కూలిన విమానంలో ఎవరూ సజీవంగా ఉండే అవకాశాలు లేవని అన్నారు. (ఈ వార్త అప్‌డేట్ అవుతోంది) ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2785}
{"id":"india-43004779","url":"https:\/\/www.bbc.com\/telugu\/india-43004779","title":"షారూఖ్: బాలీవుడ్‌లో మహిళలను చూపించే విధానం మారాలి","summary":"భారతీయ సినిమాల్లో మహిళలను చూపించే విధానం మారాలని బాలీవుడ్ సూపర్ స్టార్ షారుఖ్ ఖాన్ అన్నారు.","text":"బాలీవుడ్ సూపర్ స్టార్ షారుఖ్ ఖాన్ మహిళ గురించి ఏమన్నారు. బాలీవుడ్‌లో లైంగిక వేధింపులు, మహిళల హక్కులపై ఆయన బీబీసీ ఇంటర్వ్యూలో తన అభిప్రాయాలను పంచుకున్నారు. సామాజిక సమస్యలు, మహిళల హక్కులకు తానేమీ బలంగా గొంతు వినిపించడం లేదని అన్నారు. ''ఇన్నాళ్లు చాలా ఏళ్లుగా నా గురించే ఆలోచించుకున్నా. నాకు ఏం కావాలనుకున్నానో అదే చేశా. అందరిలా డబ్బు సంపాదించాలనుకున్నా. గొప్ప పేరు, ప్రతిష్టలు తెచ్చుకోవాలనుకున్నా'' అని చెప్పారు. అయితే, సమాజం కోసం, ఇతరుల కోసం ఏదో ఒకటి చేయాలనుకునేవాన్నని, చేయాల్సినంత మాత్రం తాను చేయలేదని తెలిపారు. బాలీవుడ్‌లో లైంగిక వేధింపులను ఎప్పుడైనా చూశారా? వాటి గురించి ఏమైనా చేయాలనుకున్నారా? అని ప్రశ్నించినప్పుడు.. సినిమాలు చేస్తున్నప్పుడు మహిళల పట్ల ఎలా ఉండాలనే విషయంలో తాను చాలా స్పష్టతతో ఉన్నాని చెప్పారు. ''తెరపై నా పేరుకంటే ముందు నటీమణి పేరు రావాలనే చిన్న విషయంలో కూడా కఠినంగా ఉంటా. నా సెట్‌లో ఎవరూ మహిళలతో అసభ్యంగా ప్రవర్తించే ప్రసక్తే లేదు.'' అని స్పష్టం చేశారు హిందీ సినిమాల్లో మహిళలను మూస ధోరణిలో చూపిస్తుంటారనే విషయం నిజమేనని అన్నారు. ''సినిమాల్లోనే కాదు అన్ని చోట్లా మహిళలను చూపించే విధానం మారాలి. సమాజంలో మహిళలను పురుషులకన్నా తక్కువ చేసి చూపించడం లాంటివి మారాలి.'' అని పేర్కొన్నారు. 500 సినిమాలు చేస్తే అందులో మహిళలను గొప్పగా చూపించే 50 సినిమాలు వస్తున్నాయని చెప్పారు. సమాజం నమ్ముతున్నదే సినిమాల్లోనూ చూపిస్తున్నారని తెలిపారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2787}
{"id":"india-46517616","url":"https:\/\/www.bbc.com\/telugu\/india-46517616","title":"తెలంగాణ ఎన్నికల ఫలితాలు: కూకట్‌పల్లిలో సుహాసిని వెనుకంజ","summary":"కూకట్ పల్లి నియోజకవర్గం నుంచి మహాకూటమి అభ్యర్థిగా టీడీపీ తరఫున బరిలో దిగిన నందమూరి సుహాసిని వెనుకంజలో ఉన్నారు. టీఆర్ఎస్ అభ్యర్థి, సిట్టింగ్ ఎమ్మెల్యే మాధవరం కృష్ణారావు ఇక్కడ ముందంజలో ఉన్నారు.","text":"హైదరాబాద్‌లోని కీలక నియోజకవర్గాల్లో కూకట్‌పల్లి ఒకటి. ఒకప్పుడు ఖైరతాబాద్‌ నియోజకవర్గంలో భాగంగా ఉన్న కూకట్‌పల్లి 2009లో అసెంబ్లీ నియోజకవర్గాల పునర్విభజనతో కొత్తగా ఏర్పడింది. మహాకూటమి అభ్యర్థిగా అనూహ్యంగా నందమూరి సుహాసిని పేరు అనూహ్యంగా తెరమీదకు వచ్చింది. ఉమ్మడి ఆంధ్రప్రదేశ్ మాజీ ముఖ్యమంత్రి, టీడీపీ వ్యవస్థాపకుడు ఎన్టీ రామారావు మనవరాలు, మాజీ మంత్రి హరికృష్ణ కుమార్తె సుహాసిని. మహాకూటమిలో భాగస్వామిగా ఉన్న టీడీపీ మొదటి నుంచి ఈ స్థానం తమకే కావాలని పట్టుబట్టి సాధించుకుంది. టీడీపీ సీనియర్ నేత పెద్దిరెడ్డి ఇక్కడ నుంచి పోటీ చేయాలని భావించారు. టీడీపీ అధినేత చంద్రబాబు దగ్గరకు వెళ్లి తన అభిప్రాయాన్ని వ్యక్తం చేశారు. అయితే, ఈ సీటును ఆయన నందమూరి సుహాసినికి కేటాయించారు. నగరంలో ఆంధ్రులు ఎక్కువగా స్థిరపడిన ప్రాంతాల్లో కూకట్‌పల్లి నియోజకవర్గం ఒకటి. గత ఎన్నికల్లో టీడీపీ నుంచి పోటీ చేసి మాధవరం కృష్ణారావు గెలుపొందారు. ఆ తర్వాత కొంత కాలానికే ఆయన టీఆర్ఎస్‌లో చేరారు. బీజేపీ నుంచి మాధవరం కాంతారావు పోటీ చేస్తున్నారు. బీజేపీ నుంచి పోటీ చేస్తోన్న మాధవరం కాంతారావు.. టీఆర్ఎస్ అభ్యర్థి కృష్ణారావుకు సమీప బంధువు. 2009లో ఆయన పోటీ చేసి పదివేల ఓట్లు తెచ్చుకున్నారు. గతంలో లోక్‌సత్తా పార్టీ నుంచి జయప్రకాశ్ నారాయణ ఇక్కడి నుంచే పోటీ చేసి గెలిచారు. ఈ నియోజకవర్గంలో బాలానగర్‌ పారిశ్రామిక కేంద్రంతో పాటు కేంద్ర పరిశోధనా సంస్థలు సీఐటీడీ, ఎస్‌ఎంఈడీ, ఎన్‌ఆర్‌ఎస్‌ఈ ఉన్నాయి. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2819}
{"id":"india-45843725","url":"https:\/\/www.bbc.com\/telugu\/india-45843725","title":"జికా వైరస్: ఎక్కడ పుట్టింది? ఎలా వ్యాపిస్తుంది? దాని నుంచి తప్పించుకోవడం ఎలా?","summary":"ప్రస్తుతం జైపూర్‌ను జికా వైరస్ వణికిస్తోంది. దాన్ని అడ్డుకోకపోతే ఇతర ప్రాంతాలకు వైరస్ విస్తరించే ప్రమాదం ఉంది. జికా ఫీవర్‌కు ఇప్పటిదాకా ఎలాంటి మందులూ, వ్యాక్సిన్లూ లేవు. నివారణ ఒక్కటే మార్గం.","text":"బ్రెజిల్‌కు చెందిన ఈ చిన్నారులిద్దరికీ పుట్టుకతోనే తల్లి నుంచి జికా వైరస్ సంక్రమించింది ఏడిస్ జాతి దోమల ద్వారా జికా వైరస్ వ్యాపిస్తుంది. డెంగీ, చికున్ గన్యాలు కూడా ఈ దోమల ద్వారానే వ్యాపిస్తాయి. యుగాండాలోని జికా అనే అడవి పేరు ఈ వైరస్‌కు పెట్టారు. మొట్టమొదటగా 1947లో యుగాండాలోని ఆ అడవిలోని కోతుల్లోనే ఈ వైరస్ కనిపించింది. ఆ తరువాత 1952లో మనుషుల్లోనూ వీటిని గుర్తించారు. జికా వైరస్ సోకితే జ్వరం, కీళ్ల నొప్పులు, తలనొప్పి, కళ్లు చర్మం ఎర్రబారడం లాంటి లక్షణాలు కనిపిస్తాయి. 2-7 రోజుల పాటు ఇవి కొనసాగితే, నిర్లక్ష్యం చేయకుండా వైద్యుడిని సంప్రదించాలి. జికా వైరస్ ఎలా పుడుతుంది? దాన్నుంచి ఎలా తప్పించుకోవాలి? ఈ వ్యాధి మనుషుల నుంచి మనుషులకు, జంతువుల నుంచి మనుషులకు వ్యాపించొచ్చు. గర్భిణుల నుంచి పుట్టబోయే బిడ్డకూ ఇది సంక్రమించవచ్చు. దానివల్ల పిల్లల ఎదుగుదలపై ప్రభావం పడుతుంది. గర్భస్రావం జరిగే ప్రమాదమూ ఉంది. రక్త, మూత్ర, లాలాజల పరీక్షలతో ఈ వ్యాధిని నిర్ధరిస్తారు. 2015లో బ్రెజిల్‌లో అనేక జికా వైరస్ కేసులు బయటపడ్డాయి. భారత్‌లో గుజరాత్, రాజస్థాన్ లాంటి రాష్ట్రాల్లోనూ ప్రజలు జికా వైరస్ బారిన పడ్డారు. జికా వైరస్ నుంచి తప్పించుకోవడానికి ప్రస్తుతం ఎలాంటి మందులు, వ్యాక్సిన్లు లేవు. దోమల్ని నియంత్రించడమే దీన్నుంచి తప్పించుకోవడానికి ఉన్న ఏకైక మార్గం. పొడవాటి, లేత రంగు దుస్తుల్ని ధరించడం, పరిసరాల్లో నీళ్లు నిల్వలేకుండా చూడటం లాంటి కొన్ని చర్యల ద్వారా దోమల్ని నివారించొచ్చు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2824}
{"id":"india-42885969","url":"https:\/\/www.bbc.com\/telugu\/india-42885969","title":"LIVE : వ్యక్తిగత ఆదాయపన్ను శ్లాబులు యథాతథం","summary":"పార్లమెంటులో ఆర్థిక మంత్రి అరుణ్ జైట్లీ బడ్జెట్ ప్రసంగం మొదలైంది. తొలిసారి బడ్జెట్ ప్రసంగం హిందీలో ప్రారంభం కావడం విశేషం.","text":"తన ప్రసంగాన్ని హిందీ, ఇంగ్లిష్ భాషలలో కొనసాగిస్తున్నారు. పలువురు విశ్లేషకులు ఊహించినట్టుగానే పేదలకు భారీ పథకాల ప్రకటనలు ఈ బడ్జెట్‌లో ఉన్నాయి. బడ్జెట్ ప్రసంగంలో ముఖ్యాంశాలు: వ్యవసాయ రంగం: విద్యారంగం: వైద్యం: పరిశ్రమలు: ఉద్యోగ కల్పన - ఉపాధి: పర్యాటకం: రైల్వే: ఇతరత్రా... మీ కోసం మరి కొన్ని కథనాలు.. లోక్‌సభ ఎన్నికలకు ముందు ఇదే చివరి బడ్జెట్ కావడంతో ఇది ప్రజాకర్షక బడ్జెట్‌గా ఉండొచ్చని భావిస్తున్నారు. ఆర్థిక మంత్రి అరుణ్ జైట్లీ దృష్టి ఓ వైపు వచ్చే సంవత్సరం జరుగనున్న ఎన్నికల మీదా, మరోవైపు ద్రవ్య లోటును పూడ్చుకోవడం పైనా ఉండక తప్పదు. బడ్జెట్ ప్రవేశపెట్టడానికి ముందుగా, ప్రస్తుత ప్రభుత్వం ముందు ఇంకా ఏమేం సవాళ్లున్నాయో కింద ఇచ్చిన లింక్‌లో చదవండి: ఈ బడ్జెట్‌కు ప్రాధాన్యం, దీనిపై ఆసక్తి ఎక్కువగానే ఉన్నాయి. అయితే బడ్జెట్‌ ప్రసంగాన్ని, బడ్జెట్‌తో ముడిపడిన వ్యవహారాలను అర్థం చేసుకోవాలంటే ఈ పది ప్రాథమిక అంశాలు మీరు తెలుసుకోవాల్సిందే. కేంద్ర ఆర్థిక మంత్రి అరుణ్ జైట్లీ ఆర్థిక సర్వే కేంద్ర బడ్జెట్‌కు ముందు ప్రభుత్వం పార్లమెంటులో ప్రవేశపెట్టే ఆర్థిక సర్వే ప్రభావం తర్వాత వచ్చే బడ్జెట్‌‌పై ఉంటుంది. ఆర్థిక మంత్రి అరుణ్ జైట్లీ పార్లమెంటులో 2017-18 ఆర్థిక సర్వే నివేదికను ప్రవేశపెట్టారు. 2018 ఏప్రిల్ 1 నుంచి ప్రారంభమయ్యే ఆర్థిక సంవత్సరంలో ఆర్థిక వ్యవస్థ 7 నుంచి 7.5 శాతం వృద్ధి చెందొచ్చని సర్వే నివేదిక వెల్లడించింది. అందులోని పది ముఖ్యమైన అంశాలు చదవాలంటే.. ఈ లింక్ క్లిక్ చేయండి.. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2827}
{"id":"international-43097622","url":"https:\/\/www.bbc.com\/telugu\/international-43097622","title":"పాకిస్థానీ ‘నిర్భయ’ కేసులో నిందితుడికి మరణశిక్ష","summary":"పాకిస్థాన్‌లో ఆరేళ్ల బాలిక జైనబ్‌పై అత్యాచారం, హత్య కేసులో నిందితుడు ఇమ్రాన్ అలీ(24)కి అక్కడి న్యాయస్థానం మరణ శిక్ష విధిస్తూ తీర్పు వెలువరించింది.","text":"పాకిస్థాన్‌లో అత్యాచారం, హత్యకు గురయిన జైనబ్ లాహోర్ సమీపంలోని కసూర్ పట్టణంలో గత నెల 9న జైనబ్ మృతదేహాన్ని కనుగొన్నారు. ఈ ఘటన అనంతరం పాకిస్థాన్‌వ్యాప్తంగా ఆందోళనలు చెలరేగాయి. గత నెల 23న ఇమ్రాన్ అలీని పోలీసులు అరెస్టు చేశారు. శనివారం జరిగిన విచారణలో న్యాయస్థానం.. అపహరణ, అత్యాచారం, హత్య, తీవ్రవాద నేరాలకు గాను అతనికి నాలుగు మరణ శిక్షలు విధించింది. జైనబ్ అత్యాచారం, హత్య కేసులో మరణ శిక్ష పడిన ఇమ్రాన్ అలీ మరికొందరు బాలికలపైనా అఘాయిత్యాలు? కాగా అలీపై మరికొన్ని హత్య, అత్యాచార నేరారోపణలూ ఉన్నాయి. ఆ కేసుల్లో విచారణ జరగాల్సి ఉందని ప్రభుత్వ న్యాయవాది ఖాదిర్ షా రాయ్‌టర్స్ వార్తాసంస్థకు తెలిపారు. జైనబ్ కేసులో పదుల సంఖ్యలో సాక్షులను విచారించడంతో పాటు ఫోరెన్సిక్, డీఎన్‌ఏ, పాలిగ్రాఫిక్ పరీక్షల ఫలితాలను పరిశీలించిన తరువాత న్యాయమూర్తి మరణశిక్షలు విధించారు. దీంతో పాటు భారీమొత్తంలో జరిమానా కూడా విధించారు. తీర్పుపై అప్పీల్ చేసుకునేందుకు ఇమ్రాన్‌కు 15 రోజుల సమయం ఇచ్చారు. అయితే, అలీ నేరాన్ని అంగీకరించడంతో ఆయన తరఫు న్యాయవాది కేసు నుంచి తప్పుకొన్నారు. న్యాయస్థానం ఈ తీర్పు చెప్పేటప్పటికి జైనబ్ తండ్రి అక్కడే ఉన్నారు. మా ఇతర కథనాలు: లైంగిక దాడుల బాధితులకు క్షమాపణ చెప్తాం: ఆస్ట్రేలియా దిల్లీలో పసిపాపపై పైశాచికం వేధింపుల బాధితులు ‘వన్ స్టాప్’ కేంద్రాలకు వెళ్లాలి. అక్కడెవరూ లేకపోతే ఎక్కడికెళ్లాలి? 'మా చాయ్ ఇరానీ.. మేం మాత్రం పక్కా హైదరాబాదీ!' కీటోడైట్ వివాదం: అసలేంటీ డైట్? అదెంత వరకు సురక్షితం? (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":2834}
{"id":"india-42760926","url":"https:\/\/www.bbc.com\/telugu\/india-42760926","title":"తెలంగాణ నుంచి పవన్ కళ్యాణ్ రాజకీయ యాత్ర","summary":"త్వరలో ఆంధ్రప్రదేశ్, తెలంగాణ రాష్ట్రాల్లో రాజకీయ యాత్ర చేపట్టనున్నట్లు జనసేన అధ్యక్షుడు పవన్ కళ్యాణ్ ప్రకటించారు.","text":"తెలంగాణ రాష్ట్రం కరీంనగర్ జిల్లాలోని కొంగడట్టు ఆంజనేయ స్వామి ఆలయం నుంచి ఈ యాత్ర ప్రారంభమవుతుందని ఆయన శనివారం ట్విటర్‌లో తెలిపారు. ప్రజారాజ్యం పార్టీ యువజన విభాగం అధ్యక్షుడి హోదాలో 2009 ఎన్నికల్లో ప్రచారం చేస్తుండగా కరీంనగర్ జిల్లాలో పవన్‌కు కరెంట్ షాక్ తగిలింది. ఆ విషయాన్ని ఆయన గుర్తు చేసుకుంటూ.. ‘‘2009 ఎన్నికలకు ప్రచారం చేస్తున్న తరుణంలో సంభవించిన పెను ప్రమాదం నుంచి నేను ఇక్కడే క్షేమంగా బయటపడ్డాను’’ అని పేర్కొన్నారు. ‘‘సర్వమత ప్రార్థనల అనంతరం రెండు తెలుగు రాష్ట్రాల ప్రజల ఆశీస్సుల కోసం, సమస్యలను అధ్యయనం చేసి, అవగాహన చేసుకోవడానికి ఈ యాత్ర ద్వారా మీ ముందుకు వస్తున్నాను’’ అని పవన్ ఈ ట్వీట్‌ ద్వారా తెలిపారు. జనవరి 22వ తేదీ నుంచి ఈ యాత్ర ప్రారంభం కానుంది. యాత్రకు సంబంధించిన మరిన్ని వివరాలకు సంబంధించి కూడా పవన్ కళ్యాణ్ స్పష్టత ఇస్తూ.. ‘‘నా పర్యటన ప్రణాళికను కొండగట్టులో ప్రకటిస్తాను’’ అని ట్వీట్‌లో పేర్కొన్నారు. గతేడాది డిసెంబర్ 31వ తేదీన జనసేన సభ్యత్వ నమోదు కార్యక్రమాన్ని పవన్ ప్రారంభించారు. తొలి సభ్యత్వం ఆయనే స్వీకరించారు. ‘‘కులాలని కలిపే ఆలోచన విధానం, మతాల ప్రస్తావన లేని రాజకీయం, భాషల్ని గౌరవించే సంప్రదాయం, సంస్కృతులను కాపాడే సమాజం, ప్రాంతీయతని విస్మరించని జాతీయవాదం. ఇవి దేశ పటిష్టతకు మూలాలు. ఇవే జనసేన సిద్ధాంతాలు’’ అని గతంలో పవన్ కళ్యాణ్ ట్వీట్ చేశారు. గత కొంత కాలంగా ఆంధ్రప్రదేశ్, తెలంగాణ రాష్ట్రాల్లో జిల్లాల వారీగా పార్టీ నిర్మాణ కార్యక్రమాలను కూడా చేపడుతున్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2835}
{"id":"india-50011034","url":"https:\/\/www.bbc.com\/telugu\/india-50011034","title":"అమితాబ్ @77: అగ్ర నటుడి జీవితంలోని కొన్ని ఆసక్తికర విశేషాలు","summary":"భారత అగ్ర నటుల్లో ఒకరైన అమితాబ్ బచ్చన్ శుక్రవారం తన 77వ పుట్టినరోజు జరుపుకుంటున్నారు. ఇటీవలే విడుదలైన సైరా నరసింహారెడ్డి సినిమాలో ఓ కీలక పాత్ర పోషించి ఆయన తెలుగు ప్రేక్షకులనూ అలరించారు.","text":"1942 అక్టోబరు 11న అమితాబ్ జన్మించారు. భారతీయ సినిమాకి చేసిన సేవలకు గుర్తింపుగా 2019 సంవత్సరానికి గాను ఆయనకు దాదాసాహెబ్ ఫాల్కే అవార్డును ఇటీవల కేంద్ర ప్రభుత్వం ప్రకటించింది. అంతకుముందు, 1984లో పద్మశ్రీ, 2001లో పద్మభూషణ్, 2015లో పద్మవిభూషణ్ పురస్కారాలు ఆయన్ని వరించాయి. మరెన్నో లెక్కలేనన్ని అవార్డులు, రివార్డులు కూడా ఆయన సొంతమయ్యాయి. వీటిలో జాతీయ అవార్డులు కూడా ఉన్నాయి. అమితాబ్ జన్మదినం సందర్భంగా ఆయన జీవితంలోని కొన్ని విశేషాలు... భార్య, కుమారుడు, కుమార్తెలతో... కూర్చుని పనిచేసి అలసిపోయారా... అయితే నిలబడి పనిచేయండి. (దీనికోసం అమితాబ్ ఓ ప్రత్యేక టేబుల్ కూడా ఏర్పాటు చేసుకున్నారు. తన తండ్రి ద్వారా ఈ సూత్రాన్ని నేర్చుకున్నానని ఆయన చెప్తారు.) యే దోస్తీ హమ్ నహీ ఛోడేంగే... షోలే చిత్రం షూటింగ్‌కి సిద్ధమవుతూ... దిల్లీలో ఓ ఛారిటీ క్రికెట్ మ్యాచ్ సందర్భంగా... కుమారుడు అభిషేక్‌కి కొత్త గ్యాడ్జెట్‌ని పరిచయం చేస్తూ... (ఇప్పుడైతే పిల్లలే మనకు నేర్పుతున్నారు) కాలం ఎలా గడిచిందో తెలీదు ఆడుతూ పాడుతూ.. బాలీవుడ్ బాద్‌షాతో బిగ్‌బి ప్రతి ఆదివారం సాయంత్రం తన ఇంటివద్ద చేరిన అభిమానులను కలుసుకోవడం 37 సంవత్సరాలుగా ఆయన జీవితంలో భాగమైపోయింది. మనవరాలు ఆరాధ్యతో కలసి అభిమానులకు అభివాదం చేస్తూ... నాడు - నేడు: రిషికపూర్, ప్రేమ్ చోప్రాలతో... సినిమాల్లో భాగంగా... బిగ్ బీ అంటే కేవలం స్టైల్‌ ఐకానే కాదు... బ్లడ్ కేన్సర్ బాధిత చిన్నారుల సహాయార్థం ఓ ఛారిటీ వాక్. గాయకుడిగా... అభిమానులు రూపొందించిన ఎలాంటి చిత్రమైనా అపురూపమే... ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లోనూ ఫాలో అవ్వండి. యూట్యూబ్‌లోనూ సబ్‌స్క్రైబ్ చేయండి.)","len":2839}
{"id":"india-41362005","url":"https:\/\/www.bbc.com\/telugu\/india-41362005","title":"పాకిస్తాన్ టెర్రరిస్తాన్‌గా మారిపోయింది: ఐరాసలో భారత్","summary":"ఐరాస వేదికపై భారత్, పాకిస్తాన్‌లు పరస్పర ఆరోపణలు చేసుకున్నాయి. కశ్మీర్‌లో భారత సైనికులు హింసకు పాల్పడుతున్నారని పాకిస్తాన్ ఆరోపించగా, అంతర్జాతీయ ఉగ్రవాదాన్ని ఎగుమతి చేస్తున్నది ఆ దేశమేనని భారత్ ఆరోపించింది.","text":"మొదట ఐరాసలో పాకిస్తాన్ ప్రధాని షాహిద్ ఖకాన్ అబ్బాసీ తన ప్రసంగంలో భారత పాలనలోని కశ్మీర్ అంశాన్ని లేవనెత్తారు. ఆ ప్రాంతంలో భారతీయ సైనికులు సామాన్య ప్రజలపై పెల్లెట్ గన్స్‌ను ప్రయోగిస్తున్నారని ఆయనన్నారు. అలాగే త‌మ దేశంలోని ఉగ్రవాద శక్తులకు భార‌తదేశం మద్దతునిస్తోంద‌ని కూడా పాకిస్తాన్ ఆరోపించింది. భార‌త్ దీనిపై తీవ్రంగా ప్రతిస్పందించింది. పాకిస్తాన్‌ను 'టెర్రరిస్తాన్'గా అభివ‌ర్ణించింది. పాకిస్తాన్ ప్రధాని షాహిద్ ఖకాన్ అబ్బాసీ గురువారం ఐక్యరాజ్య స‌మితి సర్వసభ్య స‌మావేశంలోకాశ్మీర్‌లో భార‌త్ యుద్ధ నేరాల‌కు పాల్పడుతోందని ఆరోపించారు. అక్కడ నిర‌స‌న‌ వ్యక్తం చేస్తున్న పౌరుల‌పై భార‌త్ తీవ్రమైన అణ‌చివేత విధానాలకు పాల్పడుతోందని అన్నారు. \"పెల్లెట్ల కార‌ణంగా కశ్మీర్‌లో ఎంతో మంది కంటి చూపును, అవ‌య‌వాల‌ను కోల్పోయారు. అవ‌న్నీ యుద్ధ నేరాలే\" అని అబ్బాసీ అన్నారు. కాశ్మీర్‌లో అంతర్జాతీయ పర్యవేక్షణ కోసం ఐక్యరాజ్య స‌మితి ప్రత్యేక ప్రతినిధిని నియ‌మించాల‌ని సూచించారు. అబ్బాసీ ఆరోప‌ణ‌ల‌ను ఐక్యరాజ్య సమితిలో భార‌త ప్రతినిధి ఈనాం గంభీర్ తిప్పి కొట్టారు. \"ఒసామా బిన్ లాడెన్‌, ముల్లా ఒమ‌ర్‌ల‌కు ఆశ్రయం ఇచ్చిన దేశం తామే బాధితుల‌మ‌ని చెప్పుకోవ‌డం వింత‌గా ఉంది\" అని గంభీర్ అన్నారు. పాకిస్తాన్‌ను 'టెర్రరిస్తాన్'గా పేర్కొంటూ, \"అంత‌ర్జాతీయ ఉగ్రవాదాన్ని ఉత్పత్తి చేస్తున్నది, ఎగుమ‌తి చేస్తున్నది ఆ దేశ‌మే\" అని తిప్పి కొట్టారు. పాక్ ఇత‌ర దేశాల భూభాగాల‌ను ఆక్రమించేందుకు ప్రయత్నిస్తోందని ఆయన ఆరోపించారు. (బీబీసీ తెలుగును ఫేస్‌బుక్, ఇన్‌స్టాగ్రామ్‌‌లో ఫాలో అవ్వండి. యూట్యూబ్‌ చానెల్‌ను సబ్‌స్క్రైబ్ చేయండి.)","len":2853}
{"id":"international-41619722","url":"https:\/\/www.bbc.com\/telugu\/international-41619722","title":"ఇరాన్‌పై ఆంక్షలు మరింత కట్టుదిట్టం చేయాలి: ట్రంప్","summary":"అణు ఒప్పందం విషయంలో ఇరాన్ పట్ల అమెరికా అధ్యక్షుడు డొనాల్డ్ ట్రంప్ తీవ్ర ఆగ్రహం వ్యక్తం చేశారు. అంతర్జాతీయ అణు ఒప్పందం నుంచి అమెరికా వైదొలుగుతుందని హెచ్చరించారు.","text":"ఇరాన్ అణు ఒప్పందాన్ని ధ్రువీకరించేందుకు నిరాకరించిన ట్రంప్ ఇరాన్ ఉగ్రవాదానికి ఊతమిచ్చే చర్యలకు పాల్పడుతోందని ట్రంప్ ఆరోపించారు. అణ్వాయుధాలకు కళ్లెం వేసే 2015 ఒప్పందాన్ని ఆ దేశం ఉల్లంఘించిందన్నారు. ఇరాన్‌పై కొత్త ఆంక్షలను ప్రతిపాదించారు. శుక్రవారం వైట్‌హౌస్‌లో ప్రసంగించిన ట్రంప్ ఇరాన్‌పై నిప్పులు చెరిగారు. ఆ దేశానికి అణ్వాయుధాలు అందే దారులన్నింటినీ మూసివేసే దిశగా తాను పనిచేస్తున్నట్లు తెలిపారు. \"ఇరాన్‌కు కావాల్సింది హింస, ఉగ్రవాదం అన్న విషయం అందరూ ఊహించేదే. అణు ఒప్పందాన్ని ఇరాన్ ఉల్లంఘించడం చాలా ప్రమాదకరమైన విషయం. అందుకు మేం ఏమాత్రం అంగీకరించబోం\" అని ట్రంప్ స్పష్టం చేశారు. అయితే ఇరాన్ ఒప్పందానికి పూర్తిగా కట్టుబడి నడుచుకుంటోందని అంతర్జాతీయ విశ్లేషకులు అభిప్రాయపడుతున్నారు. ట్రంప్ ఎందుకిలా చేస్తున్నారు? ఇరాన్ అణు ఒప్పందాన్ని సమర్థిస్తూ ప్రతి 90 రోజులకోసారి అమెరికా అధ్యక్షుడు ధ్రువీకరించాల్సి ఉంటుంది. అది ఆ ఒప్పందంలో భాగం. ఇప్పటి వరకు రెండు సార్లు ధ్రువీకరించిన ట్రంప్, మూడోసారి నిరాకరించారు. ఈ ఆదివారంతో గడువు ముగుస్తున్న నేపథ్యంలో ఆయన ఇలా నిరాకరించడంతో చర్చనీయాంశమైంది. ఇప్పుడు ఒప్పందం నుంచి అమెరికా వైదొలగాలా? వద్దా? అన్న విషయాన్ని ఆ దేశ కాంగ్రెస్ 60 రోజుల్లోగా నిర్ణయించాల్సి ఉంటుంది. అంతర్జాతీయ అణు ఒప్పందం నుంచి అమెరికా వైదొలిగేందుకే ట్రంప్ మొగ్గుచూపుతున్నారని కొందరు అధికారులు ఆందోళన వ్యక్తం చేశారు. ఏదన్నది కాంగ్రెస్ నిర్ణయించాల్సి ఉంది. ట్రంప్ కోరుతున్న మార్పులేంటి? (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2867}
{"id":"india-47146402","url":"https:\/\/www.bbc.com\/telugu\/india-47146402","title":"రాబర్ట్ వాద్రా కేసులో ఏం జరుగుతోందో ప్రపంచమంతా తెలుసు- ప్రియాంక గాంధీ","summary":"రాహుల్ గాంధీ బావ రాబర్ట్ వాద్రా బుధవారం ఎన్‌ఫోర్స్‌మెంట్ డైరెక్టరేట్ అంటే ఈడీ ఆఫీసుకు వచ్చారు. మనీ లాండరింగ్ కేసులో వాద్రాను విచారించేందుకు ఈడీ ఆయనకు సమ్మన్లు పంపించింది.","text":"ఆయన భార్య, ఇటీవలే కాంగ్రెస్ ప్రధాన కార్యదర్శి అయిన ప్రియాంక గాంధీ, రాబర్ట్ వాద్రాను ఈడీ ఆఫీసు వరకూ వదలడానికి వచ్చారు. ఆమె తర్వాత అక్కడి నుంచి కాంగ్రెస్ కార్యాలయం చేరుకున్నారు. 2019 సార్వత్రిక ఎన్నికలపై దృష్టి పెట్టిన కాంగ్రెస్ అధ్యక్షుడు రాహుల్ గాంధీ, తన సోదరి ప్రియాంకను పార్టీ ప్రధాన కార్యదర్శిగా చేయడంతోపాటు ఉత్తర ప్రదేశ్‌ తూర్పు ప్రాంతానికి ఆమెను ఇన్‌ఛార్జిగా చేశారు. ప్రియాంకను విలేఖరులు కొత్త బాధ్యతలకు సంబంధించిన ప్రశ్నలు అడిగినపుడు ఆమె \"రాహుల్ గారు నాకు ఈ బాధ్యతలు ఇవ్వడం చాలా సంతోషం.'' అన్నారు. భర్తకు ఈడీ సమ్మన్లు రావడంపై మాట్లాడిన ప్రియాంక \"ఏం జరుగుతోందో మొత్తం ప్రపంచానికి తెలుసు\" అన్నారు. పార్టీ బాధ్యతలు అందుకున్న తర్వాత ఇన్నాళ్లకు విలేఖరులకు ప్రియాంకను కొన్ని ప్రశ్నలు అడిగే అవకాశం లభించింది. రాబర్ట్ వాద్రా మధ్య దిల్లీలో ఉన్న జామ్‌నగర్ హౌస్‌లో ఉన్న ఈడీ ఆఫీసుకు సుమారు 3.45కు చేరుకున్నారు. ఆయన మనీ లాండరింగ్ కేసులో మందస్తు బెయిల్ తీసుకున్నారు. విచారణకు పూర్తిగా సహకరిస్తానని వాద్రా కోర్టుకు చెప్పారు. లండన్‌లో ఇల్లు కొన్నారనే ఆరోపణలకు సంబంధించి వాద్రాపై మనీ లాండరింగ్ కేసు నడుస్తోంది. గతంలో వాద్రా ఈ ఆరోపణల్లో నిజం లేదని కొట్టిపారేశారు. \"బీజేపీ ప్రభుత్వం రాజకీయ ఒత్తిడులతోనే ఈ మొత్తం కేసులు నడిపిస్తోంది\"అని వాద్రా అన్నారు. ఆయనకు సంబంధించిన ఆస్తులన్నీ లండన్‌లో ఉన్నాయని ఈడీ కోర్టులో చెప్పింది. లండన్‌లో ఆయనకు రెండు ఇళ్లు, ఆరు ఫ్లాట్స్ ఉన్నాయని తెలిపింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":2871}
{"id":"international-45050560","url":"https:\/\/www.bbc.com\/telugu\/international-45050560","title":"యాపిల్ కంపెనీ విలువ రూ.68,61,000,00,00,000","summary":"ప్రపంచంలో లక్ష కోట్ల డాలర్ల విలువను అందుకున్న మొట్టమొదటి పబ్లిక్ కంపెనీగా యాపిల్ రికార్డు సృష్టించింది.","text":"ఐఫోన్ తయారీ సంస్థ అయిన యాపిల్ మార్కెట్ విలువ.. న్యూయార్క్‌లో గురువారం మధ్యాహ్నం ట్రేడింగ్ తర్వాత ఈ సంఖ్యను చేరుకుంది. ట్రిలియన్ డాలర్లు.. అంటే లక్ష కోట్ల డాలర్లు.. భారత కరెన్సీలో గురువారం నాటి డాలర్ విలువను బట్టి 68.61 లక్షల కోట్ల రూపాయలు. ఆ సంస్థ షేరు విలువ 207 డాలర్లకు (సుమారు రూ. 14,207) పెరిగింది. మంగళవారం నుంచి షేరు విలువ 9 శాతం మేర పెరిగింది. 1980లో మొదటిసారి షేర్ మార్కెట్‌లో లిస్ట్ అయినప్పటి నుంచీ యాపిల్ షేర్ ధర 50,000 శాతానికి పైగా పెరిగింది. 1976లో యాపిల్ సహ సంస్థాపకుడు స్టీవ్ జాబ్స్ తన షెడ్డులో ఈ కంపెనీ ప్రస్థానాన్ని ప్రారంభించారు. మొదట్లో మాక్ కంప్యూటర్లతో పేరు తెచ్చుకున్న యాపిల్ సంస్థ తర్వాత స్మార్ట్ ఫోన్లతోను, తదరంతరం యాప్‌లతోనూ లాభాల బాట పట్టింది. 2011లో స్టీవ్ జాబ్స్ మరణించటంతో టిమ్ కుక్ ఈ కంపెనీ బాధ్యతలు చేపట్టారు. ఐఫోన్‌ను మరింత ఆకర్షణీయంగా మలచి యాపిల్ లాభాలను గణనీయంగా పెంచారు. యాపిల్ తన సరికొత్త ఐఫోన్ మోడల్‌ను ప్రవేశపెట్టడం వల్లనే గతేడాది దాని లాభాలు పెరిగాయని బీబీసీ ఉత్తర అమెరికా టెక్నాలజీ రిపోర్టర్ డేవ్ లీ తెలిపారు. స్టాక్‌మార్కెట్లలో అస్థిరత్వం, చైనా స్మార్ట్ ఫోన్ మార్కెట్ నుంచి వస్తున్న పోటీ నేపథ్యంలో రాబోయే సంవత్సరాల్లో యాపిల్ లాభాలు తగ్గొచ్చని ఆయన తెలిపారు. ‘‘యాపిల్ కంపెనీ, దాని ఉత్పత్తుల పట్ల ఎవరికి ఎలాంటి అభిప్రాయం ఉన్నప్పటికీ.. యాపిల్ ఉత్పత్తులు ప్రపంచాన్ని మార్చాయి. ఇప్పుడు సరికొత్త ఆర్థిక చరిత్రను సృష్టించాయి’’ అని డేవ్ లీ అభిప్రాయపడ్డారు. ఇలాంటివే మరికొన్ని వార్తలు (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2872}
{"id":"international-45798088","url":"https:\/\/www.bbc.com\/telugu\/international-45798088","title":"అమెరికా-చైనా వాణిజ్య యుద్ధం: ఆర్థిక వ్యవస్థలోకి మరింత నగదును చొప్పిస్తున్న చైనా","summary":"అమెరికాతో వాణిజ్య పోరు ముదురుతున్న తరుణంలో దేశ ఆర్థిక వ్యవస్థకు దన్నుగా నిలిచేలా ద్రవ్య లభ్యత పెంచేందుకు చైనా సెంట్రల్ బ్యాంకు 'పీపుల్స్ బ్యాంక్ ఆఫ్ చైనా' చర్యలు చేపడుతోంది.","text":"ఈ మేరకు దేశంలోని బ్యాంకులు తప్పనిసరిగా ఉంచుకోవాల్సిన కనీస నగదు నిల్వ శాతాన్ని సెంట్రల్ బ్యాంకు మరోసారి తగ్గించనుంది. ఈ చర్యతో 10,900 కోట్ల డాలర్ల (75 వేల కోట్ల యువాన్ల) నగదు అదనంగా చైనా ఆర్థిక వ్యవస్థలో అందుబాటులోకి వస్తుంది. కనీస నగదు నిల్వ శాతాన్ని తగ్గించడం ఈ ఏడాది ఇది నాలుగోసారి. ప్రస్తుత నిబంధనల ప్రకారం కనీస నగదు నిల్వ భారీ వాణిజ్య బ్యాంకులకు 15.5 శాతంగా, చిన్న బ్యాంకులకు 13.5 శాతంగా ఉంది. ఈ పరిమితిని వంద బేసిస్ పాయింట్లు (అంటే ఒక్క శాతం) తగ్గిస్తున్నామని, ఈ నిర్ణయం ఈ నెల 15న అమల్లోకి వస్తుందని సెంట్రల్ బ్యాంకు ప్రకటించింది. ఈ సడలింపుతో బ్యాంకులు ఒకదానికి మరొకటి, అలాగే వినియోగదారులకు మరిన్ని రుణాలు ఇచ్చేందుకు అవకాశం ఏర్పడుతుంది. వాణిజ్య యుద్ధంతో ప్రతికూల ప్రభావం వాణిజ్య యుద్ధంలో అమెరికా, చైనా ఒకదానిపై మరొకటి పోటాపోటీగా సుంకాలు విధించుకొంటున్నాయి. చైనా ఎగుమతుల్లో దాదాపు సగం ఎగుమతులపై అమెరికా సుంకాల భారాన్ని మోపింది. తమ దేశంలోకి చైనా చేసే ఎగుమతులన్నింటినీ లక్ష్యంగా చేసుకొంటామని హెచ్చరించింది. వాణిజ్య యుద్ధంతో చైనా తయారీ రంగానికి, ఎగుమతులకు ముప్పు పొంచి ఉంది. వాణిజ్య పోరు చైనా స్టాక్ మార్కెట్‌, కరెన్సీపై, ఆర్థిక వ్యవస్థపై ప్రతికూల ప్రభావం చూపిస్తోందనే సంకేతాలున్నాయి. ''అమెరికా-చైనా వాణిజ్య యుద్ధంతో చైనా ఆర్థిక వృద్ధిపై నేరుగా ప్రభావం పడుతోంది. ఈ ప్రభావాన్ని తగ్గించేందుకు చైనా ఆర్థిక వ్యవస్థలో ద్రవ్యలభ్యతను పెంచుతోంది'' అని డీబీఎస్ ఇటీవల ఒక పరిశోధనా పత్రంలో వ్యాఖ్యానించింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2874}
{"id":"international-48901214","url":"https:\/\/www.bbc.com\/telugu\/international-48901214","title":"#BottleCapChallenge: ఈ వైరల్ బాటిల్ క్యాప్ చాలెంజ్ ఏంటి? ఎందుకు?","summary":"సోషల్ మీడియాలో మరో చాలెంజ్ వైరల్ అవుతోంది. అది #bottlecapchallenge.","text":"పాకిస్తానీ నటి మెహ్విష్ హయత్ మాజీ విశ్వసుందరి సుస్మితాసేన్, నటుడు అర్జున్, బాలీవుడ్ హీరో టైగర్ ష్రాఫ్.. వంటి హాలీవుడ్, బాలీవుడ్, టాలీవుడ్ హేమాహేమీలు ఈ వైరల్ చాలెంజ్‌ను స్వీకరించి తమ ప్రతిభ చాటుతున్నారు. పోస్ట్ of Instagram ముగిసింది, 1 ఇంతకీ ఏమిటీ బాటిల్ క్యాప్ చాలెంజ్? బాటిల్ మీద ఒక మూతను వదులుగా పెట్టాలి. దానిని తీయటానికి మీ చేయి కానీ, పాదం కానీ కావాలి. మీరు ఆ పనిచేస్తున్నపుడు రికార్డు చేయటానికి ఒక ఫోన్ కావాలి. 'రౌండ్‌హౌస్' అనే మార్షల్ ఆర్ట్ కిక్‌ను ఉపయోగించి బాటిల్ మీద మూతను ఒక్క కిక్‌తో విప్పేయటం ఈ చాలెంజ్ లక్ష్యం. ఇది చాలా ఈజీగా కనిపించొచ్చు. కానీ ఈ పని చేయాలంటే చాలా స్కిల్ అవసరం మరి. ఈ చాలెంజ్ ఎలా మొదలైంది? టైక్వాండో ఫైటర్, శిక్షకుడు ఫారబీ దావ్లెచిన్ తన అద్భుత కిక్ ట్రిక్‌ను జూన్ 25న సోషల్ మీడియాలో పోస్ట్ చేశాడు. అంతే.. ఇదొక చాలెంజ్‌గా వైరల్ అవటం మొదలైంది. యాక్షన్ సినిమా నటుడు జేసన్ స్టాథమ్ ఈ చాలెంజ్ స్వీకరించి తన కిక్‌ను స్లోమోషన్‌ వీడియో పోస్ట్ చేశాడు. ఇక అప్పటి నుంచి ప్రతి ఒక్కరూ ఈ చాలెంజ్‌ను స్వీకరించి, సాధించటానికి ప్రయత్నిస్తున్నారు. ఇంకా ఏమేం వైరల్ చాలెంజ్‌లు ఉన్నాయి? సోషల్ మీడియాలో వైరల్ అయిన మొదటి చాలెంజ్ ఇదే కాదు. గత రెండేళ్లుగా వైరల్ అవుతున్న చాలెంజ్‌లలో ఇది తాజాది. మానెక్విన్ చాలెంజ్, ఫాలింగ్ స్టార్స్, ఫ్లాస్, ట్రైయాంగిల్ డ్యాన్స్, 10 ఇయర్ చాలెంజ్ వంటివి చాలా వైరల్ అయ్యాయి. ఇటువంటి చాలెంజ్‌లు ఎవరైనా సెలబ్రిటీ రంగంలోకి దిగి షేర్ చేస్తే అవి వైరల్ అవుతున్నాయి. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2876}
{"id":"india-45942059","url":"https:\/\/www.bbc.com\/telugu\/india-45942059","title":"అమృత్‌సర్ విషాదం: ‘రైలు డ్రైవర్ ఆత్మహత్య చేసుకున్నాడనే ప్రచారం అబద్ధం'","summary":"అమృత్‌సర్‌లో గత శుక్రవారం జరిగిన రైలు ప్రమాదంలో 58మంది చనిపోయారు. అయితే, ఆ ప్రమాదానికి కారణమైన రైలును నడిపిన డ్రైవర్ ఉరి వేసుకొని ఆత్మహత్య చేసుకున్నాడంటూ సోషల్ మీడియాలో పోస్టులు వైరల్‌గా మారాయి.","text":"ఓ వంతెన మీద వేలాడుతున్న మృతదేహానికి సంబంధించిన ఫొటోను షేర్ చేస్తూ... ‘అమృత్‌సర్ రైలు ప్రమాదానికి కారణమైన డ్రైవర్ ఆత్మహత్య చేసుకున్నాడు. మీడియా అతడి వ్యక్తిత్వాన్ని పదేపదే కించపరచడమే దానికి కారణం. రాజకీయ నాయకులు కూడా ఈ ప్రమాదానికి బాధ్యత వహించాలి’ అని పేర్కొంటూ వేలాదిమంది దాన్ని షేర్ చేస్తున్నారు. ఆ ఫొటోతో పాటు ఆ డ్రైవర్ పేరును అరవింద్ కుమార్‌గా పేర్కొంటూ, అతడు రాసిన ఆత్మహత్య లేఖ అంటూ ఒక లేఖను కూడా చూపిస్తూ ఆ పోస్టును సోషల్ మీడియాలో విస్తృతంగా పంచుకుంటున్నారు. దానికి సంబంధించిన వీడియో కూడా వైరల్‌గా మారింది. #AmritsarTrainTragedy అనే హ్యాష్‌ట్యాగ్‌తో దాన్ని షేర్ చేస్తున్నారు. ఆ వీడియోలో పంజాబ్ పోలీసు అధికారి కూడా ఒకరు ఉండటంతో ఆ పోస్టుకు మరింత బలం చేకూరింది. ఇదీ నిజం అమృత్‌సర్ రైలు ప్రమాదానికి కారణమైన రైలు డ్రైవర్ ఆత్మహత్య చేసుకోలేదు. అతడు ప్రస్తుతం ఓ రహస్య ప్రదేశంలో పోలీసుల అదుపులో ఉన్నాడు. అమృత్‌సర్ పోలీస్ కమిషనర్ ఎస్.ఎస్.శ్రీవాస్తవ ఈ విషయాన్ని ధ్రువీకరించారు. ఆ ఫొటోల్లో ఆత్మహత్య లేఖ అంటూ చూపుతున్న లేఖ అసలు ఆత్మహత్య లేఖే కాదని స్పష్టం చేశారు. ఫేక్ న్యూస్‌ను వ్యాపింపజేసి విషయాన్ని సంచలనంగా మార్చే ఉద్దేశంతోనే ఇలా చేస్తున్నారని ఆయన అన్నారు. అమృత్‌సర్ స్టేషన్ సుపరింటెండెంట్ కూడా ఈ ఫొటోలు, వీడియో నకిలీవని తేల్చారు. ఆ ఫొటో ఎవరిది? సోషల్ మీడియాలో విస్తృతంగా షేర్ అవుతున్న ఫొటో అక్టోబర్ 20 అమృత్‌సర్ గ్రామీణ ప్రాంతంలో ఉరి వేసుకుని చనిపోయిన ఓ వ్యక్తిదని పోలీసులు తెలిపారు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":2877}
{"id":"international-49322142","url":"https:\/\/www.bbc.com\/telugu\/international-49322142","title":"ఆసియాలోనే అతిపెద్ద నది ప్రవహించే మొత్తం దూరం ట్రెక్కింగ్ చేసిన సాహసికుడు","summary":"ఆసియాలోనే అతి పెద్ద నదైన చైనాలోని యాంగ్జీ పొడవునా నడుచుకుంటూ సాగిపోయాడో సాహసికుడు.","text":"6,300 వేల కిలోమీటర్ల పొడవైన ఈ నది పర్వతాల్లోంచి ప్రవహిస్తుంది. ఏడాది పాటు నడిచిన ఆ సాహసికుడు నది ప్రారంభమయ్యే చోట మొదలుపెట్టి ప్రవహించే మొత్తం దూరం నడిచి రికార్డులకెక్కాడు. వేల్స్‌కు చెందిన యాష్ డైక్స్ అనే ఈ సాహసికుడు టిబెట్ పీఠభూమిలోని యాంగ్జీ నది పుట్టిన చోట నడక మొదలుపెట్టి రాళ్లు, రప్పలు, అడవులు, పర్వతాలు, లోయలు దాటుకుంటూ షాంఘై సమీపంలో ఆ నది తూర్పు చైనా సముద్రంలో కలిసే ప్రదేశానికి సోమవారం చేరుకున్నాడు. శనివారమే తన నడక పూర్తి చేయాల్సి ఉన్నప్పటికీ టైఫూన్ లెకిమా కారణంగా ఆలస్యమైందని డైక్స్ చెప్పారు. తన సాహసం చరిత్ర పుస్తకాలకు ఎక్కుతుందని డైక్స్ 'బీబీసీ'తో అన్నారు. యాంగ్జీ నది ప్రపంచంలోనే మూడో అతిపెద్ద నది. నైలు, అమెజాన్ తరువాత ఇదే అత్యంత పొడవైనది. 6,300 కిలోమీటర్ల దూరం ప్రవహించే ఇది ఆసియా ఖండంలో ఇదే అతి పొడవైన నది. ఇది చైనాలో పుట్టి చైనాలోనే సముద్రంలో కలుస్తుంది. ఈ నది పుట్టిన ప్రదేశం నుంచి సముద్రంలో కలిసే చోటు వరకు మొత్తం దూరం నడిచేవారు ఇంతవరకు ఎవరూ లేకపోవడంతో చైనా మీడయా డైక్స్‌ను ఆకాశానికెత్తేస్తోంది. జీవ వైవిధ్యంపై అవగాహన పెంచడానికి చైనాలో జీవ వైవిధ్యంపై చైతన్యం కలిగించడం.. యాంగ్జీ పరివాహక ప్రాంతంలో సాధారణ ప్రజానీకం చూడని కొత్త ప్రదేశాలను ప్రపంచానికి పరిచయం చేయడం లక్ష్యంగా తన యాత్ర ప్రారంభించానని.. చివరకు అది రికార్డుగా మారిందని డైక్స్ తెలిపారు. తన ప్రయాణం అత్యంత క్లిష్టంగా సాగిందని చెప్పారు. ఈ సాహస యాత్ర ప్రారంభించినప్పుడు అక్కడ -20 డిగ్రీల ఉష్ణోగ్రత ఉందని చెప్పారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2881}
{"id":"india-44910405","url":"https:\/\/www.bbc.com\/telugu\/india-44910405","title":"'సాయం చేయాల్సింది పోయి మోదీ మమ్మల్ని అవమానిస్తున్నారు'","summary":"ప్రధానమంత్రి నరేంద్ర మోదీ నేతృత్వంలోని కేంద్ర ప్రభుత్వంపై తెలుగుదేశం, కాంగ్రెస్ పార్టీలు పెట్టిన అవిశ్వాస తీర్మానం వీగిపోయింది.","text":"అవిశ్వాసానికి వ్యతిరేకంగా 325 ఓట్లు రాగా, అనుకూలంగా 126 ఓట్లు మాత్రమే వచ్చాయి. ఈ నేపథ్యంలో ఏపీ సీఎం చంద్రబాబు దిల్లీలో విలేఖర్ల సమావేశంలో మాట్లాడుతున్నారు. తాము నిన్న మోదీ ప్రభుత్వంపై అవిశ్వాస తీర్మానం ఎందుకు ప్రవేశపెట్టామో చెబుతున్నారు. ఆ ప్రెస్ మీట్ లైవ్ అప్‌డేట్స్. చంద్రబాబు మాటల్లోనే.. కంటెంట్ అందుబాటులో లేదు పోస్ట్ of Facebook ముగిసింది, 1 24న రాష్ట్ర బంద్: జగన్ లోక్‌సభలో అవిశ్వాస తీర్మానం సందర్భంగా సభలో వివిధ పార్టీల వైఖరికి నిరసనగా వైసీపీ అధ్యక్షుడు జగన్ మంగళవారం(24న) రాష్ట్ర బంద్‌కు పిలుపునిచ్చారు. ఈ బంద్‌కు అందరూ స్వచ్ఛందంగా సహకరించాలని విజ్ఞప్తి చేశారు. కాకినాడలో జరిగిన మీడియా సమావేశంలో జగన్ మాట్లాడారు. ‘‘ప్రత్యేక హోదాకు, ఆంధ్రప్రదేశ్‌కు మద్దతిస్తూ మాట్లాడిన బీజేపీ నుంచి కాంగ్రెస్ వరకూ సభలో ఒక్కరు కూడా ప్రత్యేక హోదా గురించి మాట్లాడలేదు. చంద్రబాబుతో మాట్లాడిన తర్వాత, ఆయన ఆమోదంతోనే హోదాకు బదులు ప్యాకేజీ ఇచ్చామన్న ప్రధాని మాటలు చాలా బాధకలిగించాయి. కాంగ్రెస్ అధ్యక్షుడు రాహుల్ గాంధీ ప్రసంగంలో అర నిమిషం కూడా ఆంధ్రప్రదేశ్ ప్రస్తావన లేదు. ప్రత్యేక హోదా ఇవ్వడం ధర్మమే. మేం వస్తే ఇస్తాం, మీరెందుకు ఇవ్వలేదు అని ఆయన సభలో ప్రశ్నించలేదు. అవిశ్వాసం వీగిపోయింది. ఇప్పుడు మీ ఎంపీలతో కూడా రాజీనామా చేయించండి. మొత్తం 25 మంది ఎంపీలు మరోసారి నిరాహారదీక్ష చేద్దాం. కేంద్రం దిగిరాదేమో చూద్దాం. దేశం మనవైపు చూడదేమో చూద్దాం. యుద్ధం అలాగే చెయ్యాలని సామాన్యుడు అడుగుతున్నాడు.‘‘ అని జగన్ అన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2883}
{"id":"india-49349209","url":"https:\/\/www.bbc.com\/telugu\/india-49349209","title":"రాజస్తాన్- పెహ్లూ ఖాన్: ఆల్వార్ మూక హత్య కేసులో నిందితులందరినీ నిర్దోషులుగా ప్రకటించిన కోర్టు","summary":"రాజస్తాన్‌లో పాడి రైతు పెహ్లూ ఖాన్‌ను కొట్టి చంపిన కేసులో మొత్తం ఆరుగురు నిందితులను న్యాయస్థానం బుధవారం నిర్దోషులుగా ప్రకటించింది.","text":"వారికి వ్యతిరేకంగా ఆధారాలు లేవని ఆల్వార్‌లోని అదనపు సెషన్స్ కోర్టు న్యాయమూర్తి సరితా స్వామి చెప్పారు. నిందితుల్లో విపిన్ యాదవ్, రవీంద్ర కుమార్, కాలూరామ్, దయానంద్, యోగేశ్ కార్, భీమ్ రాఠీ ఉన్నారు. 2017 ఏప్రిల్ 1న ఆల్వార్ జిల్లాలో 55 ఏళ్ల పెహ్లూ ఖాన్‌ను స్వయం ప్రకటిత గోసంరక్షకులు తీవ్రంగా కొట్టారు. ఆయన రెండు రోజుల తర్వాత ఆస్పత్రిలో ప్రాణాలు కోల్పోయారు. హరియాణాలోని నూహ్ ప్రాంతానికి చెందిన పెహ్లూ ఖాన్ రాజస్తాన్ నుంచి తన ఆవులతో సొంతూరికి వెళ్తుండగా దిల్లీ-ఆల్వార్ జాతీయ రహదారిలోని బెహ్రోర్ సమీపాన ఈ దాడి జరిగింది. నాడు పెహ్లూ ఖాన్ తన ఇద్దరు కొడుకులు ఇర్షాద్, ఆరిఫ్‌, మరో ఇద్దరు గ్రామస్థులతో కలిసి ఒక అద్దె వాహనంలో వెళ్తున్నారు. రాజస్థాన్‌లో ఒక పశువుల సంతలో కొన్న ఆవులను ఆయన అందులో స్వగ్రామానికి తరలిస్తున్నారు. నాటి మూక దాడిలో పెహ్లూ ఖాన్‌తోపాటు ఆయన ఇద్దరు కుమారులూ గాయపడ్డారు. కొన్ని చెక్ పాయింట్లు దాటిన తర్వాత ఆరుగురు వ్యక్తులు మోటార్ సైకిళ్ల మీద తమను వెంబడిస్తున్నట్టు పెహ్లూ ఖాన్ తదితరులు గమనించారు. ఈలోగా వారు పెహ్లూ ఖాన్ వాహనాన్ని దాటి ముందుకెళ్లి వారిని ఆపారు. ఆ తర్వాత దాడి జరిగింది. దాడితో అపస్మారక స్థితిలోకి వెళ్లిన పెహ్లూ ఖాన్ చనిపోవడానికి ముందు కొద్దిగా స్పృహలోకి వచ్చారు. తనపై దాడికి పాల్పడిన ఆరుగురి పేర్లను వెల్లడించారు. వారిని అరెస్టు చేయడానికి ముందే పోలీసులు పెహ్లూ ఖాన్, ఇతర బాధితులపై కేసు నమోదు చేశారు. అక్రమంగా ఆవులను తరలిస్తున్నారనేది వారిపై మోపిన అభియోగం. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2889}
{"id":"international-42281123","url":"https:\/\/www.bbc.com\/telugu\/international-42281123","title":"మైక్ పెన్స్-అబ్బాస్ భేటీని రద్దు చేయొద్దని పాలస్తీనాను హెచ్చరించిన అమెరికా","summary":"అమెరికా ఉపాధ్యక్షుడు మైక్ పెన్స్ పర్యటనను వ్యతిరేకిస్తున్నామని, తమ భూభాగంలో ఆయనకు స్వాగతం పలకబోమని పాలస్తీనా అధికారి పేర్కొనగా, పెన్స్‌తో చర్చలను రద్దు చేయొద్దంటూ పాలస్తీనాను అమెరికా హెచ్చరించింది.","text":"అమెరికా అధ్యక్షుడు డొనాల్డ్ ట్రంప్, ఉపాధ్యక్షుడు మైక్ పెన్స్ జెరూసలెంను ఇజ్రాయెల్ రాజధానిగా గుర్తిస్తున్నామంటూ అమెరికా అధ్యక్షుడు డొనాల్డ్ ట్రంప్ బుధవారం చేసిన ప్రకటనపై పాలస్తీనా రగిలిపోతోంది. అమెరికా ప్రయోజనాలతోపాటు ఇజ్రాయెల్, పాలస్తీనా మధ్య శాంతి సాధనను దృష్టిలో ఉంచుకొనే ఈ నిర్ణయం తీసుకొన్నానని ట్రంప్ తెలిపారు. ఈ తరుణంలోనే పెన్స్ పర్యటనకు వ్యతిరేకంగా పాలస్తీనా అధ్యక్షుడు మహ్మద్ అబ్బాస్ నాయకత్వంలోని ఫతా పార్టీ సీనియర్ అధికారి జిబ్రిల్ రజౌబ్ వ్యాఖ్యలు చేశారు. పెన్స్‌తో అబ్బాస్ సమావేశం కారని చెప్పారు. పాలస్తీనా అధ్యక్షుడు మహ్మద్ అబ్బాస్ అమెరికా అధ్యక్ష భవనం వైట్‌హౌస్ స్పందిస్తూ- అబ్బాస్‌తో, ఇతర పాలస్తీనా నాయకులతో పెన్స్ సమావేశమవ్వాలనుకొంటున్నారని తెలిపింది. పెన్స్‌తో అబ్బాస్ సమావేశాన్ని రద్దు చేయాలనే నిర్ణయం ప్రతికూల ప్రభావం చూపుతుందని చెప్పింది. ఈ అంశంపై అబ్బాస్ ఇప్పటివరకు వ్యక్తిగతంగా స్పందించలేదు. అమెరికా చర్యను వ్యతిరేకిస్తూ ఐక్యరాజ్యసమితి భద్రతా మండలిలో ఫిర్యాదు దాఖలు చేసేందుకు ఫతా పార్టీ సిద్ధమవుతోంది. అమెరికా చర్యకు వ్యతిరేకంగా అరబ్ లీగ్ దృఢ వైఖరిని అనుసరించేలా చూసేందుకు ప్రయత్నిస్తోంది. తమ స్పందనపై నిర్ణయం తీసుకొనేందుకు భద్రతా మండలి, అరబ్ లీగ్ త్వరలో సమావేశాలు నిర్వహించనున్నాయి. ఇంతకుముందు నిర్ణయించినదాని ప్రకారం పెన్స్ డిసెంబరు ద్వితీయార్ధంలో పాలస్తీనాను సందర్శించాల్సి ఉంది. పాలస్తీనాతోపాటు ఇజ్రాయెల్, ఈజిప్టులలో పర్యటించాల్సి ఉంది. ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2893}
{"id":"international-49665957","url":"https:\/\/www.bbc.com\/telugu\/international-49665957","title":"బిజినెస్ ట్రిప్‌లో శృంగారం చేస్తూ ఉద్యోగి మరణం... ఇది ఇండస్ట్రియల్ యాక్సిడెంట్, పరిహారం చెల్లించాలన్న కోర్టు","summary":"ఫ్రాన్స్‌లో బిజినెస్ ట్రిప్‌పై వెళ్లిన ఓ ఉద్యోగి అపరిచితురాలితో శృంగారంలో పాల్గొంటూ మృతి చెందారు. ఆ ఉద్యోగిని నియమించుకున్న సంస్థ ఆయన కుటుంబానికి పరిహారం చెల్లించాల్సిందేనని అక్కడి కోర్టు తీర్పు చెప్పింది.","text":"ఘటన జరిగిన సమయంలో ఉద్యోగ సంబంధమైన విధుల్లో లేనందున ఆ ఉద్యోగికి పరిహారం ఎందుకు ఇవ్వాలని ఈ కేసులో సదరు సంస్థ కోర్టు ముందు వాదించింది. అయితే , ఆ ఉద్యోగి మృతిని 'ఇండస్ట్రియల్ యాక్సిడెంట్'గానే పరిగణించాలని న్యాయమూర్తులు స్పష్టం చేశారు. జేవియర్ ఎక్స్ అనే వ్యక్తి మరణం విషయంలో పారిస్‌లోని ఓ కోర్టు ఈ తీర్పు చెప్పింది. ఫ్రాన్స్‌లో రైల్వే సంబంధిత సేవలు అందించే టీఎస్‌ఓ అనే సంస్థలో ఆయన ఉద్యోగం చేసేవారు. 2013లో జేవియర్ తన ఉద్యోగంలో భాగంగా బిజినెస్ ట్రిప్‌పై మధ్య ఫ్రాన్స్‌కు వెళ్లారు. అక్కడ ఓ అపరిచిత మహిళ‌ను ఆయన కలిశారు. ఆమె ఉంటున్న హోటల్ గదిలోకి పోయారు. అయితే, ఆమెతో శృంగారంలో పాల్గొంటున్న సమయంలో జేవియర్‌కు కార్డియాక్ అరెస్టు వచ్చింది. ఆయన అక్కడే మరణించారు. ఈ ఘటనను 'వర్క్‌ప్లేస్ యాక్సిడెంట్'గా పరిగణిస్తూ జేవియర్ కుటుంబానికి పరిహారం ఇవ్వాలని ప్రభుత్వ బీమా సంస్థ టీఎస్‌ఓను ఆదేశించింది. ఫ్రాన్స్ చట్టాల ప్రకారం బిజినెస్ ట్రిప్ సమయంలో ఉద్యోగికి జరిగే ఏ ప్రమాదానికైనా, సంస్థే బాధ్యత వహించాల్సి ఉంటుంది. ఆ సంస్థ దీనిపై కోర్టుకు వెళ్లింది. 'అపరిచితురాలితో వివాహేతర సంబంధం' పెట్టుకోవడం వల్ల జేవియర్ మరణించారని వాదించింది. తినడం, స్నానం చేయడం లాగే సెక్స్ కూడా సాధారణ చర్యేనంటూ ప్రభుత్వ బీమా సంస్థ తమ నిర్ణయాన్ని సమర్థిస్తూ వాదనలు వినిపించింది. కోర్టు కూడా ఈ వాదనతో ఏకీభవించింది. బిజినెస్ ట్రిప్‌పై వెళ్లిన ఉద్యోగికి పరిస్థితులతో సంబంధం లేకుండా ఆ మొత్తం సమయమూ సామాజిక భద్రత వర్తిస్తుందందటూ తీర్పు చెప్పింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":2895}
{"id":"international-41625909","url":"https:\/\/www.bbc.com\/telugu\/international-41625909","title":"హార్వే వైన్‌స్టీన్‌ను బహిష్కరించిన ఆస్కార్ బోర్డు","summary":"హాలీవుడ్ నిర్మాత హార్వే వైన్‌స్టీన్‌ను ఆస్కార్ బోర్డు బహిష్కరించింది. పలువురు నటీమణులపై లైంగిక వేధింపులకు పాల్పడ్డట్టు ఆరోపణలు వెల్లువెత్తడంతో ఆస్కార్ గవర్నర్ల బోర్డు ఈ నిర్ణయం తీసుకుంది.","text":"బ్రిటిష్ అకాడమీ ఆఫ్ ఫిల్మ్ అండ్ టెలివిజన్ ఆర్ట్స్ (బఫ్టా) నుంచి వైన్‌స్టీన్‌ బహిష్కరణకు గురయ్యారు హాలీవుడ్ మూవీ మొఘల్‌గా పేరు తెచ్చుకున్న వైన్‌స్టీన్ నిర్మాతగా వ్యవహరించిన దాదాపు 300 సినిమాలు ఆస్కార్‌కు నామినేట్ అయ్యాయి. 81 ఆస్కార్ అవార్డులు అందుకున్నాయి. అయితే అతను తమపై లైంగిక వేధింపులకు, దౌర్జన్యాలకు పాల్పడ్డాడంటూ అనేక మంది నటీమణులు మీడియా ముందుకు వచ్చారు. బాధితుల్లో ప్రముఖ హాలీవుడ్ నటి ఏంజెలినా జోలీతో పాటు, రోస్ మెక్‌గోవాన్ కూడా ఉన్నారు. ఆస్కార్ బహుమతులు ఇచ్చే అకాడమీ ఆఫ్ మోషన్ పిక్చర్ ఆర్ట్స్ అండ్ సైన్స్‌లో వైన్‌స్టీన్ సభ్యుడిగా ఉన్నారు. శనివారం జరిగిన అత్యవసర బోర్డు సమావేశంలో అతని సభ్యత్వాన్ని రద్దు చేసేందుకు ఓటింగ్ నిర్వహించారు. అందులో మెజారిటీ సభ్యులు అతనికి వ్యతిరేకంగా ఓటు వేశారని అకాడమీ వెల్లడించింది. \"కేవలం సహోద్యోగుల గౌరవానికి భంగం కలిగించాడని దూరం పెట్టడం మాత్రమే కాదు, సినీ పరిశ్రమలో ఇలాంటి వ్యక్తులను సహించకూడదు. లైంగిక వేధింపులను ఉపేక్షించబోమని హెచ్చరించేందుకే ఈ నిర్ణయం తీసుకున్నాం\" అని అకాడమీ తెలిపింది. వైన్‌స్టీన్‌పై వచ్చిన ఆరోపణలపై అమెరికా, బ్రిటన్ పోలీసులు దర్యాప్తు చేస్తున్నారు. 65 ఏళ్ల వైన్‌స్టీన్, తనకు వ్యతిరేకంగా పలువురు నటీమణులు చేసిన ఆరోపణలపై ప్రతిస్పందించాడు. తన ప్రవర్తన చాలా మందికి బాధ కలిగించి ఉంటుందని ఒప్పుకున్న వైన్‌స్టీన్‌, తనపై వచ్చిన ఆరోపణలను ఖండించాడు. పరస్పర అంగీకారం లేకుండా ఎవరితోనూ శృంగారంలో పాల్గొనలేదని స్పష్టం చేశాడు. ఇవి కూడా చూడండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2902}
{"id":"india-50939142","url":"https:\/\/www.bbc.com\/telugu\/india-50939142","title":"CAA - NRC: చెన్నైలో ముగ్గులతో నిరసనలు.. ఏడుగురిని అదుపులోకి తీసుకున్న పోలీసులు","summary":"పౌరసత్వ సవరణ చట్టం (సీఏఏ), ఎన్ఆర్‌సీలకు వ్యతిరేకంగా ముగ్గులు వేసి నిరసన తెలిపినందుకు ఏడుగురిని చెన్నై పోలీసులు అదుపులోకి తీసుకున్నట్లు ఏఎన్ఐ వార్తా సంస్థ తెలిపింది. గంటన్నర తర్వాత వారిని విడుదల చేసినట్లు పేర్కొంది.","text":"సీఏఏ, ఎన్ఆర్‌సీలకు వ్యతిరేకంగా ముగ్గులు వేసిన గాయత్రి, ఆర్తి, కల్యాణి, ప్రగతి, మదన్‌లతోపాటు వారికి సహకరించిన మరో ఇద్దరు న్యాయవాదులను ఇలా అదుపులోకి తీసుకున్నట్లు స్థానిక వార్తా సంస్థలు పేర్కొన్నాయి. పోస్ట్ of Twitter ముగిసింది, 1 బీసెంట్ నగర్‌లోని ఎలిటోస్ బీచ్ ప్రాంతంలో వాళ్లు ఈ ముగ్గులు వేశారు. 'సీఏఏ వద్దు.. ఎన్ఆర్‌సీ వద్దు' అంటూ వాటిలో నినాదాలు రాశారు. నిరసనకారులను పోలీసులు అదుపులోకి తీసుకోవడాన్ని డీఎంకే నాయకుడు ఎమ్‌కే స్టాలిన్ ఖండించారు. ''ఏడీఎంకే ప్రభుత్వ అకృత్యాలు రోజురోజుకీ పెరిగిపోతున్నాయి. సీఏఏకు వ్యతిరేకంగా ముగ్గులు వేసి నిరసన తెలిపినందుకు వారిని అరెస్టు చేశారు. నిరసన తెలిపే హక్కును కూడా వారికి ఇవ్వడం లేదు'' అంటూ ట్వీట్ చేశారు. సీఏఏ వ్యతిరేకంగా నిరసనలు చేస్తున్నవారిని నియంత్రించేందుకు తమకు అధికారాలున్నాయని.. చిన్న, చిన్న జన సమూహాలు పెద్ద గుంపులుగా పెరిగి శాంతి భద్రతల సమస్యకు దారితీయొచ్చని ఓ పోలీసు అధికారి అన్నారు. నిరసనలు అదుపు తప్పకముందే కట్టడి చేసేందుకు ప్రయత్నిస్తున్నామని చెప్పారు. గత వారం దేశవ్యాప్తంగా చాలా ప్రాంతాల్లో సీఏఏ, ఎన్ఆర్‌సీలకు వ్యతిరేకంగా నిరసనలు జరిగిన సంగతి తెలిసిందే. ఈ నిరసనలకు మద్దతుగా చెన్నైలో చాలా మంది సామాజిక కార్యకర్తలు, రచయితలు, కళాకారులు, రాజకీయ నాయకులు కలిసి ఓ సంగీత కార్యక్రమం కూడా నిర్వహించారు. పోలీసుల ఆంక్షల మధ్యే ఈ కార్యక్రమం జరిగింది. సీఏఏకు వ్యతిరేకంగా చెన్నైలో ఓ పెద్ద ర్యాలీ కూడా జరిగింది. 650 అడుగుల పొడవైన జెండాను ఈ ర్యాలీలో ప్రదర్శించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2908}
{"id":"india-46876767","url":"https:\/\/www.bbc.com\/telugu\/india-46876767","title":"శబరిమల: కనకదుర్గ ఇంటికి రాగానే కర్రతో దాడి చేసిన అత్త","summary":"సుప్రీంకోర్టు తీర్పు తరువాత శబరిమల ఆలయంలో ప్రవేశించిన ఇద్దరు మహిళల్లో ఒకరైన కనకదుర్గపై దాడి జరిగింది. స్వయాన ఆమె అత్తే ఆమెపై దాడి చేశారు.","text":"కనకదుర్గ ఈ నెల ప్రారంభంలో కేరళ ప్రభుత్వ సహాయంతో అయ్యప్ప ఆలయంలోకి వెళ్లగలిగిన ఆమె అనంతరం తొలిసారి తన ఇంటికి వెళ్లారు. ''ఇంటికి వెళ్లగానే కనకదుర్గ తలపై ఆమె అత్త గట్టిగా కొట్టారు'' అని ఆమెతో పాటు శబరిమల ఆలయాన్ని దర్శించుకున్న బిందు అమ్మిణ్ని 'బీబీసీ హిందీ'కి తెలిపారు. జనవరి 2న శబరిమల ఆలయంలోకి కనకదుర్గ, బిందు ప్రవేశించారు కనకదుర్గ, బిందులు జనవరి 2న అయ్యప్ప ఆలయంలో ప్రవేశించారు. పది నుంచి 50 ఏళ్లలోపు మహిళలకు శబరిమల ఆలయ దర్శనం నిరాకరించరాదని 2018 సెప్టెంబరు 28న సుప్రీంకోర్టు తీర్పునిచ్చిన తరువాత వీరు పోలీస్ భద్రత మధ్య దర్శనం చేసుకున్నారు. కోర్టు తీర్పు తరువాత సుమారు 10 మంది మహిళలు ప్రయత్నించినా ఎవరూ సఫలం కాలేదు. ఆ తరువాత వీరిద్దరికీ నిరసనలు ఎదురయ్యాయి. భద్రతా సమస్య ఏర్పడడంతో గత రెండు వారాలుగా వివిధ చోట్ల రహస్యంగా గడిపారు. మంగళవారం(జనవరి 15, 2019) ఉదయం 7.30 గంటలకు కనకదుర్గ తిరిగి ఇంటికి చేరుకున్నారు. ఇంటికి రాగానే అత్త ఆమెను కర్రతో తలపై కొట్టడంతో తీవ్రంగా గాయపడ్డారు. వెంటనే ఆమెను మలాప్పురం ప్రభుత్వ ఆసుపత్రిలో చేర్చి చికిత్స అందిస్తున్నారని ఆమె సన్నిహితులు తెలిపారు. బిందు ''ఇది కుటుంబ వ్యవహారం. నిజానికి కనకదుర్గ శబరిమల ఆలయానికి వెళ్లడం ఆమె భర్తకు కూడా ఇష్టం లేదు. కానీ, ఇప్పుడాయన ఆమెకు మద్దతుగానే ఉన్నారు'' అని బిందు చెప్పారు. మరోవైపు న్యాయకళాశాల అధ్యాపకురాలైన బిందు తిరిగి తన విధుల్లో చేరారు. ''ఇక్కడ నా విద్యార్థులు, సహోద్యోగులు అంతా ఎప్పటిలాగే నాకు సహకరిస్తున్నారు. వారి నుంచి ఎలాంటి ఇబ్బందీ లేదు'' అని బిందు చెప్పారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2911}
{"id":"international-49012969","url":"https:\/\/www.bbc.com\/telugu\/international-49012969","title":"కర్ణాటక రాజకీయ సంక్షోభం.. సుప్రీం కోర్టు తీర్పు: కుమారస్వామి ప్రభుత్వం పడిపోతుందా?","summary":"కర్ణాటక‌లో రాజీనామా చేసిన రెబెల్ ఎమ్మెల్యేలకు సంబంధించిన కేసులో సుప్రీం కోర్టు ఈ రోజు తీర్పు వెలువరించింది.","text":"ఆ ఎమ్మెల్యేల రాజీనామాపై నిర్ణీత గడువులో నిర్ణయం తీసుకోవాలని తాము స్పీకర్‌పై ఒత్తిడి చేయలేమని పేర్కొంది. ఎమ్మెల్యేల రాజీనామాను అంగీకరించాలా లేదా అనేది స్పీకర్ తగిన సమయంలో నిర్ణయం తీసుకుంటారని తెలిపింది. బలపరీక్షలో పాల్గొనాలని ఎమ్మెల్యేలను బలవంతం చేయకూడదని ఆదేశించింది. సీజేఐ రంజన్ గొగోయి నేతృత్వంలోని జస్టిస్ దీపక్ గుప్తా, జస్టిస్ అనురుద్ బోస్‌లతో కూడిన ధర్మాసనం ఈ మేరకు తీర్పునిచ్చింది. సుప్రీం తీర్పుపై కర్ణాటక‌ స్పీకర్ రమేశ్ కుమార్ స్పందించారు. అత్యున్నత న్యాయస్థానం ఇచ్చిన తీర్పును స్వాగతిస్తున్నట్లు చెప్పారు. రాజ్యాంగం ప్రకారం తన విధులను నిర్వహిస్తానని తెలిపారు. కర్నాటక మాజీ ముఖ్యమంత్రి, బీజేపీ నేత యడ్యూరప్ప మాట్లాడుతూ, ‘ఇక ప్రభుత్వం పడిపోతుంది. ఎందుకంటే వారికి కావాల్సినంత బలం లేదు’ అని పేర్కొన్నారు. కుమారస్వామి ప్రభుత్వం పడిపోతుందా? 14 నెలల నుంచి ప్రభుత్వంలో ఉన్న కాంగ్రెస్- జేడీఎస్ కూటమికి 117 మంది శాసనసభ్యులు ఉన్నారు. ఇందులో 78 మంది కాంగ్రెస్ ప్రజాప్రతినిధులు కాగా, 37 మంది జేడీఎస్ సభ్యులు, ఒకరు బీఎస్పీ, మరొక స్వతంత్ర ఎమ్మెల్యే ఉన్నారు. 225 సీట్లు ఉన్న అసెంబ్లీలో బీజేపీకి 105 మంది సభ్యలు ఉన్నారు. మరో ఇద్దరు స్వతంత్ర ఎమ్మెల్యేల మద్దతు కూడా ఆ పార్టీకి ఉంది. ఒకవేళ ప్రభుత్వానికి రెబెల్‌గా మారిన 15 మంది ఎమ్మెల్యేలు గురువారం జరిగే బలపరీక్షలో పాల్గొనకపోతే అప్పుడు మొత్తం సభ్యుల సంఖ్య 209కి తగ్గుతుంది. మ్యాజిక్‌ ఫిగర్‌ 105 అవుతుంది. కానీ, కుమారస్వామి ప్రభుత్వం బలం 102కు తగ్గిపోతుంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2912}
{"id":"india-52871091","url":"https:\/\/www.bbc.com\/telugu\/india-52871091","title":"క‌రోనావైర‌స్: ప్ర‌త్యేక రైళ్ల‌లో ఏం చేయొచ్చు? ఏం చేయ‌కూడ‌దు?","summary":"ఈ రోజు నుంచి కొన్ని ఎంపిక చేసిన‌ మార్గాల్లో ప్ర‌త్యేక రైళ్లు ప‌రుగులుతీయ‌బోతున్నాయి. ప్ర‌యాణికుల మ‌ధ్య‌ క‌రోనావైర‌స్ వ్యాప్తించ‌కుండా రైల్వే ప్ర‌త్యేక చ‌ర్య‌లు తీసుకుంటోంది.","text":"తొలి రోజు 1.45 ల‌క్ష‌ల మంది ఈ రైళ్ల‌లో ప్ర‌యాణించ‌బోతున్న‌ట్లు ఏఎన్ఐ వార్తా సంస్థ తెలిపింది. జూన్ 30 వ‌ర‌కు మొత్తంగా 25,82,671 మంది టిక్కెట్లు బుక్ చేసుకున్న‌ట్లు వెల్ల‌డించింది. పోస్ట్ of Twitter ముగిసింది, 1 వ‌ల‌స కూలీల కోసం మే 12 నుంచీ 30 ప్ర‌త్యేక‌ శ్రామిక్ రైళ్ల‌ను రైల్వే న‌డిపిస్తోంది. వాటికి అద‌నంగా ఈ 200 రైళ్లు ప‌రుగులు తీస్తాయి. ప్ర‌త్యేక రైళ్ల‌లో ఏసీతోపాటు నాన్-ఏసీ కోచ్‌లు ఉంటాయి. జ‌న‌ర‌ల్ బోగీల్లోనూ కూర్చుని ప్ర‌యాణించేందుకు రిజ‌ర్వేష‌న్ చేయించుకోవాలి. అన్‌రిజ‌ర్వుడ్ బోగీలంటూ ఏమీ ఉండ‌వు. మే 22 నుంచీ ఈ రైల్‌ టికెట్ల‌ బుకింగ్ మొద‌లైంది. అడ్వాన్స్ రిజ‌ర్వేష‌న్ స‌మయాన్ని 30 రోజుల నుంచి 120 రోజుల‌కు పెంచారు. ప్ర‌యాణికుల తొలిచార్ట్‌ను నాలుగు గంట‌ల ముందే సిద్ధంచేస్తారు. రెండో చార్ట్‌ను రెండు గంట‌ల ముందు సిద్ధంచేస్తారు. ఇదివ‌ర‌కు 30 నిమిషాల ముందే సిద్ధంచేసేవారు. క‌రోనావైర‌స్ కేసులు పెరుగుతుండ‌టంతో ప్ర‌త్యేక రైలు సేవ‌ల‌పై ఝార్ఖండ్‌, ఆంధ్రప్ర‌దేశ్‌, మ‌హారాష్ట్ర ప్ర‌భుత్వాలు అభ్యంత‌రం వ్య‌క్తంచేశాయి. దీనికి సంబంధించి రాష్ట్రాల‌తో రైల్వే ప్ర‌తినిధులు సంప్ర‌దింపులు జ‌రుపుతున్న‌ట్లు రైల్వే అధికార ప్ర‌తినిధి వెల్ల‌డించారు. ప్ర‌యాణికుల మ‌ధ్య‌ క‌రోనావైర‌స్ వ్యాప్తించ‌కుండా రైల్వే ప్ర‌త్యేక చ‌ర్య‌లు తీసుకుంటోంది. ప్ర‌యాణ స‌మ‌యంలో ఏం చేయొచ్చు? ఏం చేయ‌కూడ‌దు? కరోనావైరస్ హెల్ప్‌లైన్ నంబర్లు: కేంద్ర ప్రభుత్వం - 01123978046, ఆంధ్రప్రదేశ్, తెలంగాణ - 104. మానసిక సమస్యల, ఆందోళనల పరిష్కారానికి హెల్ప్‌లైన్ నంబర్ 08046110007 ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2913}
{"id":"international-45938064","url":"https:\/\/www.bbc.com\/telugu\/international-45938064","title":"మూడు కూనలు పుట్టాక తన తోడును చంపేసిన ఆడ సింహం","summary":"అమెరికాలోని ఇండియానాపొలిస్ జంతుప్రదర్శనశాలలో ఒక మగ సింహాన్ని ఆడ సింహం చంపేసింది. మూడేళ్ల క్రితం ఈ రెండు సింహాలూ కలిసి మూడు కూనలకు జన్మనిచ్చాయి.","text":"మగ సింహం న్యాక్ ఎనిమిదేళ్లుగా ఈ రెండూ ఒకే ఎన్‌క్లోజర్‌లో ఉంటున్నాయి. పదేళ్ల మగ సింహం న్యాక్‌పై 12 ఏళ్ల ఆడసింహం జ్యురీ దాడి చేసింది. న్యాక్ మెడను గట్టిగా పట్టుకొంది. న్యాక్‌ కదలికలు ఆగిపోయే వరకు మెడను అలా పట్టుకొనే ఉంది. ఊపిరాడక న్యాక్ చనిపోయింది. సింహాల ఎన్‌క్లోజర్ నుంచి అసాధారణ స్థాయిలో గర్జనలు వినిపించడంతో అప్రమత్తమై తాము అక్కడకు చేరుకున్నామని జూ సిబ్బంది తెలిపారు. న్యాక్‌ మెడను జ్యురీ పట్టుకొందని చెప్పారు. రెండు సింహాలనూ విడిపించేందుకు తాము ప్రయత్నించినా ఫలితం లేకపోయిందని వారు విచారం వ్యక్తంచేశారు. ఆడసింహం జ్యురీ. న్యాక్, జ్యురీ ఎనిమిదేళ్లుగా ఒకే చోట ఉంటున్నాయి. న్యాక్, జ్యురీ మధ్య ఇంతకుముందు పెద్ద గొడవలేవీ జరగలేదని జూ నిర్వాహకులు ఒక ప్రకటనలో తెలిపారు. న్యాక్ లేని లోటు తమను వెంటాడుతుందని వారు ఫేస్‌బుక్‌లో ఒక పోస్టులో చెప్పారు. జూలోని జంతువులతో తమకు గట్టి అనుబంధం ఏర్పడుతుందని, ఏదైనా జంతువు చనిపోతే తమకు చాలా బాధ కలుగుతుందని ఇండియానాపొలిస్ జంతుప్రదర్శనశాల సంరక్షకుడు డేవిడ్ హాగన్ రాయిటర్స్ వార్తాసంస్థతో వ్యాఖ్యానించారు. తమలో చాలా మందికి న్యాక్ ఇంట్లో మనిషిలాంటిదని చెప్పారు. న్యాక్ మృతికి దారితీసిన పరిస్థితులపై సమగ్ర సమీక్ష జరుపుతామని జూ నిర్వాహకులు తెలిపారు. జ్యురీ, మరో మూడు సింహాలు క్షేమంగా ఉన్నాయని చెప్పారు. జూలో జంతువుల బాగోగులను చూసుకొనే విధానాన్ని మార్చే ఆలోచనేదీ ప్రస్తుతం లేదన్నారు. ఇండియానాపొలిస్ జంతు ప్రదర్శనశాలకు ఏటా 10 లక్షల మందికి పైగా సందర్శకులు వస్తారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2914}
{"id":"international-48029312","url":"https:\/\/www.bbc.com\/telugu\/international-48029312","title":"న్యూజిలాండ్ మసీదుల్లో పేలుళ్లకు ప్రతీకారంగానే శ్రీలంక చర్చిల్లో దాడులు: శ్రీలంక మంత్రి రువాన్ విజయవర్ధనె","summary":"శ్రీలంకలో 321 మందిని పొట్టన పెట్టుకున్న భీకర బాంబు పేలుళ్లపై ఆ దేశ మంత్రి ఒకరు కీలక వివరాలు వెల్లడించారు.","text":"ఈస్టర్ రోజున పలు చర్చిల్లో జరిగిన ఈ పేలుళ్లు.. గత నెలలో న్యూజిలాండ్‌లోని క్రైస్ట్ చర్చి మసీదుల్లో చోటుచేసుకున్న బాంబు పేలుళ్లకు ప్రతీకారంగా జరిపినవని దర్యాప్తులో తేలిందని ఆయన చెప్పారు. పేలుళ్ల తరువాత పార్లమెంటు అత్యవసరంగా సమావేశం కాగా.. రక్షణ శాఖ సహాయ మంత్రి రువాన్ విజయవర్ధనె ''న్యూజిలాండ్ మసీదుల్లో జరిగిన పేలుళ్లకు ప్రతీకారంగానే మన దేశంలోని చర్చిల్లో దాడులు చేసినట్లు ప్రాథమిక దర్యాప్తులో తెలిసింది'' అని చెప్పారని ఏఎఫ్‌పీ వార్తాసంస్థ వెల్లడించింది న్యూజిలాండ్‌లోని క్రైస్ట్‌చర్చిలోని మసీదుల్లో మార్చి 15న జరిగిన పేలుళ్లో సుమారు 50 మంది మరణించారు. ఇప్పుడు శ్రీలంకలోని చర్చిల్లో జరిగిన పేలుళ్లలో 321 మంది మరణించగా 500 మందికి పైగా గాయపడ్డారు. ఈ పేలుళ్లలో 10 మంది భారతీయులు కూడా ప్రాణాలు కోల్పోయారు. తమ పనేనంటున్న ఐఎస్ తాజాగా ఇస్లామిక్ స్టేట్(ఐఎస్) శ్రీలంక పేలుళ్లకు తామే బాధ్యులమంటూ తన వార్తా సంస్థ ద్వారా ప్రకటించుకుంది. అయితే, శ్రీలంక ప్రభుత్వం ఈ పేలుళ్లకు స్థానిక ఇస్లామిస్ట్ గ్రూప్ నేషనల్ తౌహీద్ జమాత్(ఎన్టీజే) పనేనని చెబుతోంది. శ్రీలంకలోని బీబీసీ ప్రతినిధి దీనిపై మాట్లాడుతూ.. ఐఎస్ ప్రకటనల విషయంలో జాగ్రత్తగా ఉండాలని.. ఐఎస్ ఏమైనా చేస్తే వెంటనే తన మీడియా పోర్టల్‌లోనూ ఆ చిత్రాలనూ పోస్ట్ చేస్తుందని చెబుతున్నారు. ఈ నేపథ్యంలో ఐఎస్ స్వయంగా ప్రకటించుకున్నప్పటికీ దీనిపై ఇంకా నిర్ధరణకు రావాల్సి ఉంది. మరోవైపు పేలుళ్లతో సంబంధం ఉందన్న అనుమానంతో అరెస్ట్ చేసిన 40 మందిలో ఒక సిరియా పౌరుడూ ఉన్నాడు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2916}
{"id":"international-55078530","url":"https:\/\/www.bbc.com\/telugu\/international-55078530","title":"Diego Maradona: అర్జెంటీనా ఫుట్‌బాల్ దిగ్గజం ఇక లేరు","summary":"సాకర్‌ ఆల్ టైం గ్రేట్ ఆటగాడు, అర్జెంటీనా ఫుట్‌బాల్ దిగ్గజం డిగో మారడోనా గుండెపోటుతో మరణించారు. ఆయన వయసు 60 ఏళ్లు.","text":"నవంబర్‌ ఆరంభంలో మెదడులో రక్తనాళాలు మూసుకుపోవడంతో ఆయన శస్త్రచికిత్స చేయించుకున్నారు. ఆ తర్వాత మద్యం వ్యసనం నుంచి బైటపడేందుకు చికిత్స తీసుకుంటూ వచ్చారు. సాకర్‌ ప్రపంచంలో ఆల్ టైం గ్రేట్ ఆటగాడిగా పేరు తెచ్చుకున్న మారడోనా 1986 ప్రపంచకప్‌లో అర్జెంటీనా జట్టుకు కెప్టెన్‌గా వ్యవహరించారు. ఆ వరల్డ్ కప్ అర్జెంటీనా సాధించింది. అర్జెంటీనా తరఫున 91 మ్యాచ్‌లు ఆడిన మారడోనా 34 గోల్స్‌ చేశారు. మొత్తం నాలుగు ప్రపంచకప్‌లలో ఆయన ఆడారు. 1990లో ఇటలీలో జరిగిన ఫైనల్‌ మ్యాచ్‌లో మారడోనా నాయకత్వంలో ఆడిన అర్జెంటీనా జట్టు పశ్చిమ జర్మనీ చేతిలో ఓడిపోయింది. 1994లో అమెరికాలో జరిగిన మ్యాచ్‌కు కూడా ఆయనే నాయకత్వం వహించగా, అప్పట్లో ఆయన డ్రగ్స్‌ పరీక్షల్లో పట్టుబడటంతో జట్టు నుంచి తప్పుకోవాల్సి వచ్చింది. 1986 ప్రపంచకప్ ఆయన తన కెరీర్‌ రెండో అర్ధభాగంలో కొకైన్‌కు బానిసగా మారారు. 1991లో జరిపిన టెస్టుల్లో కొకైన్‌ తీసుకున్నట్లు వెల్లడి కావడంతో ఆయన్ను 15 నెలలపాటు బహిష్కరించారు. 1997లో తన 37వ ఏట మారడోనా ఫుట్‌బాల్ క్రీడ నుంచి రిటైర్‌మెంట్ ప్రకటించారు. 2008లో ఆయన అర్జెంటీనా జాతీయ జట్టుకు కోచ్‌గా వ్యవహరించారు. 2010 వరల్డ్ కప్‌ తర్వాత ఆయన ఆ పదవి నుంచి కూడా తప్పుకున్నారు. ఆ టోర్నీలో అర్జెంటీనా క్వార్టర్‌ ఫైనల్స్‌లో ఓటమి పాలైంది. ఆ తర్వాత ఆయన యునైటెడ్‌ అరబ్‌ ఎమిరేట్స్‌, మెక్సికో జట్లకు మేనేజర్‌గా వ్యవహరించారు. ఆయన చనిపోయేనాటికి అర్జెంటీనా టాప్‌ టీమ్‌ జిమ్నేజియా వై ఎస్గ్రిమాకు ఇన్‌ఛార్జ్‌గా వ్యవహరిస్తున్నారు. 2018 ప్రపంచకప్ సందర్భంగా ప్రేక్షకుడిగా.. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2917}
{"id":"india-47520948","url":"https:\/\/www.bbc.com\/telugu\/india-47520948","title":"ఓటర్ల జాబితాలో మీ పేరు ఉందో, లేదో చూసుకోండి.. 15వ తేదీ లోపు దరఖాస్తు చేసుకోండి: ఆంధ్రప్రదేశ్ అసెంబ్లీ ఎన్నికలు","summary":"ఆంధ్రప్రదేశ్‌ ఓటరు జాబితాలో మీ పేరు ఉందో లేదో చూసుకోండి. ఒకవేళ లేకపోతే వెంటనే దరఖాస్తు చేసుకోండి. అందుకు ఇంకా 5 రోజులు మాత్రమే మిగిలి ఉంది.","text":"ఓటు లేనివారికి మార్చి 15లోగా దరఖాస్తు చేసుకునేందుకు అవకాశం కల్పిస్తున్నామని ఆంధ్రప్రదేశ్ రాష్ట్ర ప్రధాన ఎన్నికల అధికారి గోపాలకృష్ణ ద్వివేది తెలిపారు. ఈనెల 23న ఓటర్ల తుది జాబితాను వెల్లడిస్తామని చెప్పారు. ఈలోపే అర్హులందరూ జాబితాలో తమ పేరు ఉందో లేదో చూసుకోవాలన్నారు. సార్వత్రిక ఎన్నికల షెడ్యూల్‌ను కేంద్ర ఎన్నికల సంఘం ప్రకటించిన తర్వాత.. గోపాలకృష్ణ ద్వివేది ఆదివారం మీడియా సమావేశం నిర్వహించారు. ఎన్నికల షెడ్యూల్ ప్రకటనతో ఎన్నికల ప్రవర్తనా నియమావళి అమలులోకి వచ్చినందున ఇక కొత్త ఓటర్ల నమోదుకు మాత్రమే అవకాశం ఉందని, ఎన్నికలు పూర్తయ్యేవరకూ ఓట్ల తొలగింపునకు అవకాశం లేదని ఆయన వెల్లడించారు. ఈనెల 15లోగా ఆన్‌లైన్‌లో అయినా, ఆఫ్‌లైన్‌లోనైనా ఓటు నమోదు దరఖాస్తు చేసుకోవచ్చని ద్వివేదీ చెప్పారు. ఓటరు జాబితాలో మీ పేరు నమోదు చేసుకోవడం ఎలా? తెలుసుకోవాలంటే ఈ లింక్‌పై క్లిక్ చేయండి. ఓటరు గుర్తింపు కార్డులు లేకున్నా.. కేంద్ర ఎన్నికల సంఘం గుర్తించిన 11 రకాల గుర్తింపు కార్డుల్లో ఏదో ఒకటి చూపించి ఓటు హక్కు వినియోగించుకోవచ్చని వెల్లడించారు. జాబితాలో పేరున్న వారందరికీ ఓటర్ స్లిప్పులు పంపిణీ చేస్తామన్నారు. జాబితాలో పేరు ఉన్నా.. ఓటరు గుర్తింపు కార్డు లేకపోతే ఏం చేయాలి? ఓటరు జాబితాలో పేరు ఉండి.. ఓటరు గుర్తింపు కార్డు లేకపోతే.. ఈ కింది పత్రాల్లో వేటినైనా ఉపయోగించుకుని ఓటు వేసే వీలుంటుంది. ఓటరు జాబితాలో పేరు ఉండి.. పై గుర్తింపు పత్రాలు ఉన్న వారు.. తమకు కేటాయించిన పోలింగ్ బూత్‌కు వెళ్లి ఓటు హక్కును వినియోగించుకోవచ్చు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":2923}
{"id":"international-44830788","url":"https:\/\/www.bbc.com\/telugu\/international-44830788","title":"పాక్ ఎన్నికల ర్యాలీలో ఆత్మాహుతి దాడి, 128 మంది మృతి","summary":"పాకిస్తాన్‌ ఎన్నికల ర్యాలీలో శుక్రవారం జరిగిన ఆత్మాహుతి దాడిలో 128 మంది చనిపోయారు. మరో 150 మందికిపైగా గాయపడ్డారని పోలీసులు తెలిపారు.","text":"2014 తర్వాత పాకిస్తాన్‌లో జరిగిన అతిపెద్ద దాడి ఇదే. బలూచిస్తాన్‌లోని మస్టంగ్ పట్టణంలో జరిగిన ఈ దాడిలో బలూచిస్తాన్ అవామీ పార్టీ అభ్యర్థి సిరాజ్ రస్సానీతో పాటు అతని కుటుంబ సభ్యులు కూడా ప్రాణాలు కోల్పోయారు. ఈ ఆత్మాహుతి దాడికి పాల్పడింది తామేనని ఇస్లామిక్ స్టేట్ (ఎస్) ప్రకటించింది. శక్తిమంతమైన బాంబును తన శరీరానికి అమర్చుకున్న ఓ వ్యక్తి ఎన్నికల ప్రచార ర్యాలీలోకి ప్రవేశించి పేల్చేసుకున్నాడని స్థానిక అధికారులు తెలిపారు. \"పేలుడు ధాటికి అనేక మంది దుస్తులు రక్తంతో తడిసిపోయాయి. తీవ్రంగా గాయపడి చాలామంది హాహాకారాలు చేశారు\" అని స్థానిక పాత్రికేయుడు చెప్పినట్టు ఏఎఫ్‌పీ న్యూస్ తెలిపింది. ఈ నెల 25న సార్వత్రిక ఎన్నికలు జరగనుండగా.. ప్రచార కార్యక్రమాలు హోరాహోరీగా సాగుతున్నాయి. ఆ ప్రచార కార్యక్రమాలే లక్ష్యంగా తాజాగా వరుస దాడులు జరుగుతున్నాయి. బలూచిస్తాన్ ఎన్నికల నేపథ్యంలో గత 24 గంటల్లో మూడు బాంబు దాడులు జరిగాయని అధికారులు తెలిపారు. శుక్రవారమే బన్ను పట్టణంలోనూ ఇలాగే మరో ఎన్నికల ర్యాలీలో బాంబు దాడి జరిగింది. అందులో నలుగురు ప్రాణాలు కోల్పోయారు. 2014 డిసెంబర్‌లో పెషావర్‌లోని ఆర్మీ స్కూలుపై తాలిబన్ మిలిటెంట్లు చేసిన దాడిలో 141 మంది ప్రాణాలు కోల్పోయారు. వారిలో 132 మంది చిన్నారులే. ఆ తర్వాత అత్యధిక ప్రాణ నష్టం సంభవించింది తాజా దాడిలోనే. మంగళవారం పెషావర్‌లో ఓ ఎన్నికల ప్రచార సభలో జరిగిన ఆత్మాహుతి దాడిలో ఎన్నికల్లో పోటీచేస్తున్న అభ్యర్థి సహా.. 20 మంది ప్రాణాలు కోల్పోయారు. ఆ దాడి చేసింది తామేనని పాకిస్తాన్ తాలిబన్ సంస్థ తెలిపింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2926}
{"id":"india-43261780","url":"https:\/\/www.bbc.com\/telugu\/india-43261780","title":"అతడికి వినిపించకపోయినా.. అందరూ వినేలా చెబుతాడు","summary":"ఓ మంచి పని చేయడానికి తన వైకల్యం ఏమాత్రం అడ్డంకి కాదంటున్నాడు వీరమణి. మైమ్ కళే సాధనంగా మూడేళ్లుగా అతడు రోడ్డు భద్రతపై అవగాహన కల్పిస్తున్నాడు.","text":"తమిళనాడుకు చెందిన వీరమణి శేఖర్ పుట్టుకతోనే బధిరుడు. ఓ ప్రైవేటు కంపెనీలో ఉద్యోగం చేసే అతడు వారాంతాల్లో క్రమం తప్పకుండా చెన్నై జంక్షన్‌ల దగ్గర కనిపిస్తాడు. క్లౌన్‌లా మేకప్ వేసుకొని వాహనదార్లకు రోడ్డు భద్రతపై అవగాహన కల్పిస్తాడు. అతడికి వినిపించకపోయినా.. అందరూ వినేలా చెబుతాడు 'ఓసారి నా కూతురూ, నేనూ బైక్ మీద వెళ్లేప్పుడు యాక్సిడెంట్ అయింది. దాంతో కాస్త భయమేసింది. అదృష్టం కొద్దీ మాకేం కాలేదు. అప్పట్నుంచీ జీవితం ఎంత విలువైందో వివరిస్తూ రోడ్డు భద్రతపై అవగాహన పెంచే ప్రయత్నం చేస్తున్నా' అంటాడు వీరమణి అతడు తన మైమ్ ద్వారా వాహనదార్లని నవ్విస్తూనే వాళ్లలో ఆలోచన రేకెత్తించే ప్రయత్నం చేస్తున్నాడు. యాక్సిడెంట్ ఫ్రీ నేషన్ అనే సంస్థకు అతడు వలంటీర్‌గా ఉన్నాడు. 'యాక్టింగ్ ద్వారా వీరమణి చేసే క్యాంపైన్ ప్రజలకు సులువుగా చేరువవుతుంది. అతడు బధిరుడు కావడంతో వాహనాల శబ్దాలు వినిపించవు. అందుకే మేం అతడి భద్రతపైనా దృష్టిపెట్టాలి' అంటారు యాక్సిడెంట్ ఫ్రీ నేషన్ కన్వీనర్ రాధాకృష్ణన్. ఆరేళ్లపాటు వీరమణి మైమ్ ఆర్ట్ నేర్చుకున్నాడు. స్కూళ్లూ కాలేజీల్లో తరచూ రోడ్డు భద్రతపై అవగాహన కార్యక్రమాలు నిర్వహిస్తున్నాడు. 'వీరమణి పుట్టుకతోనే బధిరుడన్న విషయం మొదట్లో నాకు తెలీదు. అతడు ఏ విషయమైనా త్వరగా నేర్చుకుంటాడు. అందుకే అతడికి మైమ్ నేర్పడం సులువైంది' అంటారు గోపి. ఆయన సినిమాల్లో నటించడంతో పాటు మైమ్ టీచర్‌గానూ సేవలందిస్తున్నారు. దివ్యాంగులైనా సరే సమాజంలో మార్పు తేవడానికి ఎంతో కొంత ప్రయత్నించాలన్నది వీరమణి మాట. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2929}
{"id":"international-47154147","url":"https:\/\/www.bbc.com\/telugu\/international-47154147","title":"రెండు దేశాలు తప్ప ఏ దేశ జాతీయ జెండాలోనూ కనిపించని రంగు ఏంటి? అది ఎందుకు కనిపించదు?","summary":"ప్రపంచంలోని ప్రతి దేశానికీ ఓ జెండా ఉంటుంది. ఆ జెండాలో ఎన్నో రంగులుంటాయి. కానీ రెండు దేశాల జెండాలు మినహా మరే దేశ జెండాలోనూ లేని రంగు ఒకటుంది. ఆ రంగే పర్పుల్ లేదా ఊదా రంగు (ఎరుపు, నీలం కలగలిసిన రంగు).","text":"మరి మిగతా దేశాల జాతీయ జెండాల్లో ఈ రంగు ఎందుకు లేదు? ప్రజలకు పర్పుల్ కలర్ నచ్చదా? అలా ఏమీ కాదు. చాలాకాలం పాటు పర్పుల్ రంగు అందరికీ అందుబాటులో లేదు. దాని ఖరీదు చాలా ఎక్కువ. దాదాపు ఏ జాతీయ జెండాలోనూ ఈ రంగు ఉండదు కార్ల ప్రపంచంలో రోల్స్ రాయిస్ కారుకు ఎంత ప్రాధాన్యం, ఖరీదు ఉంటుందో.. రంగుల ప్రపంచంలో పర్పుల్ కలర్ కూడా అంతే. సముద్రపు చిప్పల్లోని జిగురు లాంటి ప్రదార్థం నుంచి కొద్ది మొత్తంలో దీన్ని సేకరించేవారు. ఈ పర్పుల్ కలర్‌ను రోమన్లు తమ హోదాకు గుర్తుగా మార్చుకున్నారు. యూరప్‌లో రాజులు పర్పుల్ కలర్‌ను ఎక్కువగా వాడుతుంటారు కృత్రిమంగా తయారు చేసిన పర్పుల్ రంగుతో రూపొందించిన మొదటి వస్త్రం ఇదేనని భావిస్తున్నారు ఈ రంగును తక్కువ ఖర్చుతో తయారు చేయటాన్ని 1856లో ప్రారంభించారు. బ్రిటన్‌కు చెందిన కెమిస్ట్ విలియమ్ హెన్రీ పెర్కిన్ ఈ రంగు ఫార్ములాను కనిపెట్టారు. అప్పటి నుంచి పర్పుల్ రంగు అందరికీ అందుబాటులోకి వచ్చింది. ఇంతకూ జాతీయ జెండాలో పర్పుల్ కలర్ కనిపించే ఆ రెండు దేశాలు ఏంటి? డొమినికా జాతీయ జెండా కరీబియన్ దీవుల్లోని డొమినికా దేశ జాతీయ జెండాలో ఒక చిలుక బొమ్మ ఉంటుంది. ఆ చిలుక తల, శరీరం రంగు పర్పుల్ కలర్‌లో కనిపిస్తుంది. నికరాగువా జాతీయ జెండా అలాగే పసిఫిక్ మహా సముద్రం, కరేబియన్ సముద్రం మధ్యలో ఉన్న సెంట్రల్ అమెరికన్ దేశం నికరాగువా జాతీయ జెండాలో కూడా కొంత పర్పుల్ రంగు కనిపిస్తుంది. ఒక్క చూపులోనే కనిపించకపోతే కొంచెం పరిశీలనగా చూడాల్సిందే. జెండాలోని ఇంద్రధనుస్సు రంగుల్లో ఒక రంగు పర్పుల్.. జాగ్రత్తగా చూడండి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2934}
{"id":"international-49644195","url":"https:\/\/www.bbc.com\/telugu\/international-49644195","title":"పాకిస్తాన్ పర్యటనకు వెళ్లడానికి నిరాకరించిన 10 మంది శ్రీలంక క్రికెటర్లు","summary":"శ్రీలంక క్రికెట్ జట్టులోని 10 మంది ఆటగాళ్లు.. భద్రతా కారణాలతో పాకిస్తాన్ పర్యటనకు వెళ్లడానికి నిరాకరించారు.","text":"వీరిలో శ్రీలంక టీ-20 కెప్టెన్ లసిత్ మలింగ, వన్డే టీమ్ కెప్టెన్ దిముత్ కరుణరత్నె కూడా ఉన్నారు. 2009 మార్చిలో లాహోర్‌లో ఒక టెస్ట్ మ్యాచ్ జరిగినప్పుడు శ్రీలంక టీమ్ వెళ్తున్న బస్‌పై మిలిటెంట్ దాడి జరిగింది. తర్వాత చాలా దేశాల క్రికెట్ జట్లు పాకిస్తాన్‌లో ఆడడానికి నిరాకరించాయి. జట్టులోని ఆటగాళ్ల భద్రతా ఏర్పాట్ల గురించి మాట్లాడిన శ్రీలంక క్రికెట్ బోర్డు \"పాకిస్తాన్ పర్యటనకు వెళ్లడం, వెళ్లకపోవడం అనేది మేం ఆటగాళ్ల నిర్ణయానికే వదిలేశాం\" అని చెప్పింది. ఆ తర్వాత పది మంది ఆటగాళ్లు పాకిస్తాన్ వెళ్లకూడదని నిర్ణయించుకున్నట్లు బోర్డు చెప్పింది. సెప్టెంబర్ 27న ప్రారంభం కావల్సిన పాకిస్తాన్ పర్యటనలో శ్రీలంక జట్టు పాక్ టీంతో మూడు వన్డేలు, మూడు టీ-20 మ్యాచ్‌లు ఆడాల్సి ఉంది. క్రికెట్‌ ఆతిథ్యం విషయంలో ఏకాకిగా మారిన పాకిస్తాన్‌కు ఈ పర్యటన చాలా కీలకమైనదిగా భావిస్తున్నారు. అయితే, 2009 దాడి తర్వాత కూడా శ్రీలంక జట్టు ఒకసారి పాకిస్తాన్ వెళ్లింది. 2017 అక్టోబర్‌లో శ్రీలంక లాహోర్‌లో ఒక టీ-20 మ్యాచ్ ఆడింది. కానీ ఆ మ్యాచ్‌లో జట్టు కెప్టెన్‌గా ఉన్న థిసార పెరీరా కూడా ఈసారి పాకిస్తాన్ వెళ్లడానికి నిరాకరించాడు. ఈ పర్యటనలో పాకిస్తాన్‌తో శ్రీలంక రెండు టెస్టు మ్యాచ్‌లు కూడా ఆడాల్సి ఉంది. కానీ వాటి తేదీలు, వేదికలు ఇంకా ఖరారు కాలేదు. అయితే, శ్రీలంక క్రీడా మంత్రి హరిన్ ఫెర్నాండో మాత్రం \"పాకిస్తాన్‌లో టెస్ట్ మ్యాచ్‌లు ఆడకూడదు. ఒకవేళ ఆడాలనే అనుకుంటే, యునైటెడ్ అరబ్ ఎమిరేట్స్‌లో ఆడాలి. అక్కడ పాకిస్తాన్ ఎన్నో టెస్ట్ సిరీస్‌లు ఆడింది\" అన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2934}
{"id":"international-41568293","url":"https:\/\/www.bbc.com\/telugu\/international-41568293","title":"అమెరికా యుద్ధ ప్రణాళికను తస్కరించిన ఉత్తర కొరియా హ్యాకర్లు","summary":"ఉత్తర కొరియా హ్యాకర్లు దక్షిణ కొరియా నుంచి భారీ మొత్తంలో సైనిక సమాచార పత్రాలను తస్కరించారని దక్షిణ కొరియా ప్రజాప్రతినిధి రీ చియోల్-హీ పేర్కొన్నారు. ఆ పత్రాల్లో ఉత్తర కొరియా అధ్యక్షుడు కిమ్ జోంగ్-ఉన్‌ను హత్య చేసేందుకు రూపొందించిన ప్లాన్‌ కూడా ఉందని చెప్పారు.","text":"అమెరికా అధ్యక్షుడు డొనాల్డ్ ట్రంప్, ఉత్తర కొరియా పాలకుడు కిమ్ జోంగ్-ఉన్‌ల మధ్య మాటల యుద్ధం సాగుతోంది దక్షిణ కొరియా రక్షణ మంత్రిత్వశాఖకు చెందిన డిఫెన్స్ ఇంటిగ్రేటెడ్ డాటా సెంటర్ నుంచి 235 గిగాబైట్ల సైనిక పత్రాలను హ్యాకర్లు దొంగిలించారని ఆయన పేర్కొన్నారు. మిత్రదేశమైన అమెరికా సైనిక సీనియర్ కమాండర్లకు దక్షిణ కొరియా పంపించిన కీలక పత్రాలు కూడా అందులో ఉన్నాయని చెప్పారు. దక్షిణ కొరియాలో ముఖ్యమైన విద్యుత్ ప్లాంట్లు, కీలకమైన సైనిక స్థావరాల సమాచారంతో పాటు ఆ దేశ ప్రత్యేక బలగాల ప్రణాళికలను కూడా ఉత్తర కొరియా హ్యాకర్లు దొంగిలించినట్లు చెప్తున్నారు. ఈ ఆరోపణలపై వ్యాఖ్యానించడానికి దక్షిణ కొరియా రక్షణ మంత్రిత్వశాఖ నిరాకరించింది. హ్యాకింగ్ ఆరోపణలను ఉత్తర కొరియా ఖండించింది. ఇవన్నీ దక్షిణ కొరియా అల్లుతున్న కట్టుకథలని ప్రత్యారోపణ చేసింది. నిజానికి గత ఏడాది సెప్టెంబర్‌లోనే హ్యాకర్లు దాడి చేసినట్లు చెప్తున్నారు. సైబర్ దాడిలో తమ దేశం నుంచి భారీ సమాచారం దొంగతనానికి గురైందని, దీని వెనుక ఉత్తర కొరియా హస్తం ఉండి ఉండొచ్చని ఈ ఏడాది మే నెలలో దక్షిణ కొరియా పేర్కొంది. అయితే పోయిన సమాచారం గురించి వివరాలేవీ వెల్లడించలేదు. ఉత్తర కొరియా వద్ద ప్రత్యేకంగా శిక్షణ పొందిన హ్యాకర్లు ఉన్నారని.. వారు చైనాతో పాటు పలు విదేశాల నుంచి సైబర్ దాడులు చేస్తున్నారని దక్షిణ కొరియా భావిస్తోంది. అమెరికా - దక్షిణకొరియాల యుద్ధ ప్రణాళికలను ఉత్తర కొరియా సంపాదించిందన్న వార్తలు.. అమెరికా - ఉత్తరకొరియాల మధ్య ఉద్రిక్తతలను తగ్గించబోదని పరిశీలకులు అంటున్నారు. మా ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2935}
{"id":"india-46839462","url":"https:\/\/www.bbc.com\/telugu\/india-46839462","title":"హార్దిక్ పాండ్యా, కేఎల్ రాహుల్‌లపై సస్పెన్షన్ వేటు.. అవి 'అనుచిత వ్యాఖ్యలే'నన్న విరాట్ కోహ్లీ.","summary":"'కాఫీ విత్ కరణ్ షో'లో మహిళలపై అనుచిత వ్యాఖ్యలు చేసినట్లు ఆరోపణలు ఎదుర్కొంటున్న భారత క్రికెటర్లు హార్దిక్ పాండ్యా, కేఎల్ రాహుల్‌లను విచారణ పూర్తయ్యే వరకు టీమ్ నుంచి సస్పెండ్ చేశారు.","text":"హార్దిక్ పాండ్యా, కరణ్ జోహర్, కేఎల్ రాహుల్ దీంతో ఈ ఇద్దరూ ఆస్ట్రేలియాతో శనివారం నుంచి ప్రారంభమయ్యే వన్డే సిరీస్‌లో పాల్గొనరు. కమిటీ ఆఫ్ అడ్మినిస్ట్రేషన్ (సీఓఏ) ఛైర్మన్ వినోద్ రాయ్, ''విచారణ పూర్తయ్యేవరకు హార్దిక్ పాండ్యా, కేఎల్ రాహుల్‌లు ఇద్దరినీ సస్పెండ్ చేస్తున్నాం'' అని పీటీఐ వార్తాసంస్థకు తెలిపారు. 'కాఫీ విత్ కరణ్ షో'లో ఆల్ రౌండర్ హార్దిక్ పాండ్య, కేఎల్ రాహుల్‌ల తీరుపై పెద్ద ఎత్తున నిరసనలు వ్యక్తం అయ్యాయి. బుధవారం భారత క్రికెట్ కంట్రోల్ బోర్డు వారిద్దరికీ నోటీసులు జారీ చేసింది. దీనిపై వారిద్దరూ బోర్డుకు క్షమాపణలు తెలిపారు. తన వ్యాఖ్యలపై హార్దిక్ పాండ్యా సోషల్ మీడియా ద్వారా కూడా క్షమాపణలు తెలిపారు. సీఓఏ సభ్యురాలు డయానా ఎడుల్జీ మహిళలపై అనుచిత వ్యాఖ్యలు చేసినట్లు ఆరోపణలు ఎదుర్కొంటున్న పాండ్యా, రాహుల్‌లపై చర్యలు తీసుకోవాలని ప్రతిపాదించారు. బీసీసీఐ లీగల్ టీమ్ కూడా వారిద్దరిపై ఒక స్వతంత్ర న్యాయాధికారి ద్వారా విచారణ జరిపించాలని అభిప్రాయపడింది. భారత కెప్టెన్ విరాట్ కోహ్లీ ఈ వివాదంపై స్పందించారు. హార్దిక్ పాండ్యా, రాహుల్‌లు మహిళల గురించి చేసిన \"అనుచిత\" వ్యాఖ్యలను తన జట్టులోని ఆటగాళ్ళు సమర్థించరని అన్నారు. \"ఆ ఇద్దరు ఆటగాళ్ళకు ఎక్కడ తప్పు జరిగిందో, అది ఎంత పెద్ద తప్పో అర్థమైంది\" అని కోహ్లీ అన్నారు. పాండ్యా, రాహుల్ అందుబాటులో లేకపోయినా, జట్టు సర్దుకుపోయే ప్రయత్నం చేస్తుందని చెప్పిన కోహ్లీ, \"పరిస్థితులు ఎప్పుడూ మన చేతిలో ఉండకపోవచ్చు. మారిన పరిస్థితులను బట్టి నడుచుకోవాల్సిందే\" అని అన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2945}
{"id":"international-45517730","url":"https:\/\/www.bbc.com\/telugu\/international-45517730","title":"అమెరికాలోని బోస్టన్‌లో గ్యాస్ పేలుళ్లు, 39 ఇళ్లు దగ్ధం","summary":"మసాచుసెట్స్‌లోని బోస్టన్‌కు సమీపంలోని మూడు పట్టణాల్లో దాదాపు 43 కిలోమీటర్ల వరకూ సంభవించిన వరుస పేలుళ్లలో 39 భవనాలు దగ్ధమయ్యాయి. వీటిని గ్యాస్ పేలుళ్లుగా అనుమానిస్తున్నారు.","text":"లారెన్స్, అండోవర్, ఉత్తర అండోవర్‌లో ఈ పేలుళ్లు సంభవించాయి. ఈ పట్టణాలన్నీ బోస్టన్‌కు 43 కిలోమీటర్ల దూరంలో ఉన్నాయి. పేలుళ్ల ఘటనలో చాలా మంది గాయపడ్డారని, కొందరికి తీవ్రంగా గాయాలు అయ్యాయని స్థానిక మీడియా పేర్కొంది. మిగతా భవనాల్లో వారిని కూడా ఖాళీ చేయించినట్టు పేర్కొంది. పోలీసులు వారందరినీ స్థానిక స్కూళ్లకు తరలిస్తున్నారు. గ్యాస్ ఒత్తిడే కారణమా? కొలంబియా గ్యాస్ లైన్లలో ఒత్తిడి వల్లే పేలుళ్లు జరిగి ఉంటాయని అధికారులు భావిస్తున్నారు. చాలా ప్రాంతాల్లో గ్యాస్, విద్యుత్ సరఫరా నిలిపివేశారు. కానీ, ఇప్పటివరకూ ఇవి గ్యాస్ పేలుళ్లే అని ఎవరూ ధ్రువీకరించలేదు. దాదాపు 70 ప్రాంతాల్లో గ్యాస్ లీక్, మంటలు, పేలుళ్లు సంభవించాయని రాష్ట్ర పోలీసులు ట్వీట్ చేశారు. గ్యాస్ లైన్లలో ఒత్తిడి తగ్గిస్తున్నామని, కానీ దానికి సమయం పడుతుందని అంటున్నారు. ఎవరికైనా ఇంట్లో గ్యాస్ వాసన వస్తే, వెంటనే ఖాళీ చేయాలని సూచించారు. పేలుళ్ల తర్వాత వచ్చిన మంటలు, పొగలతో ఆకాశం కూడా కనిపిచలేదని సహాయక కార్యక్రామాల్లో పాల్గొన్న ఒక పోలీస్ తెలిపారు. కొలంబియా గ్యాస్ కనెక్షన్లు లేకున్నప్పటికీ, ఇళ్లు ఖాళీ చేయాలని, విద్యుత్ ఆపేయాలని లారెన్స్ మేయర్ పట్టణ ప్రజలను కోరారు. అగ్నిమాపక అధికారులు ఈ పేలుళ్లను సామూహిక ప్రమాద ఘటనగా చెప్పారని 'ద సన్' తెలిపింది. ఎంతమంది గాయపడి ఉంటారనేది మాత్రం ఎవరూ చెప్పడంలేదు. పేలుళ్ల ఘటనపై స్థానిక అధికారులతో మాట్లాడుతున్నామని మసాచుసెట్స్ గవర్నర్ చార్లీ బాకెర్ కార్యాలయం ఒక ప్రకటన విడుదల చేసింది. ఎఫ్‌బీఐ ఈ ఘటనపై దర్యాప్తు ప్రారంభించింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2949}
{"id":"international-55495101","url":"https:\/\/www.bbc.com\/telugu\/international-55495101","title":"యెమెన్: ఎయిర్‌పోర్ట్‌లో పేలుడు, 22 మంది మృతి - News reel","summary":"దక్షిణ యెమెన్ నగరం ఏడెన్‌లోని విమానాశ్రయంలో విధ్వంసకర దాడి జరిగింది. భారీ పేలుడుకు ఇక్కడ 22 మంది మరణించారు. మరో 50 మందికిపైగా గాయపడ్డారు.","text":"ఇటీవల కొత్తగా ఏర్పాటైన ప్రభుత్వ ప్రతినిధులు సౌదీ అరేబియా నుంచి ఇక్కడకు విమానంలో వచ్చిన సమయంలో పేలుడు చోటుచేసుకుంది. మరణించిన వారిలో ఎక్కువ మంది అధికారులు, సహాయక సిబ్బంది ఉన్నారు. తనతోపాటు తన మంత్రి బృందం క్షేమంగానే ఉందని ప్రధాన మంత్రి ప్రకటించారు. హౌతి తిరుగుబాటుదారులే ఈ దాడి చేపట్టారని సమాచార ప్రసార శాఖ మంత్రి ఆరోపించారు. హౌతీ తిరుబాటుదారులను అణచివేస్తూ, అధ్యక్షుడు మన్సౌర్ హాదీ ప్రభుత్వాన్ని మళ్లీ పునరుద్ధరించాలని 2015లో సౌదీ అరేబియా నేతృత్వంలోని సంకీర్ణ సేనలు ఇక్కడ వైమానిక దాడులు చేపట్టాయి. అప్పటినుంచీ రెండు వర్గాల మధ్య దాడులు జరుగుతూనే ఉన్నాయి. వీటిలో ఇప్పటివరకు 1,10,000 మందికిపైనే మరణించారు. సిరియాలో బస్సుపై మిలిటెంట్ల దాడి, 28 మంది మృతి తూర్పు సిరియాలోని ఓ బస్సుపై మిలిటెంట్లు చేసిన దాడిలో 28 మంది మరణించారు. మృతులందరూ సైనికులేనని వార్తలు వస్తున్నాయి. కల్లోలిత దెయిర్ అల్‌జౌర్ ప్రావిన్స్‌లో ఈ దాడి జరిగింది. అయితే, దీనిలో మరణించిన వారంతా పౌరులేనని ప్రభుత్వ మీడియా బుధవారం తెలిపింది. కానీ, దాడిలో మరణించింది సైనికులేనని పరిశీలక సంస్థలు చెబుతున్నాయి. మరణించిన వారి సంఖ్య 28 కంటే ఎక్కువే ఉండొచ్చని వివరిస్తున్నాయి. ఈ దాడిని తామే చేపట్టామని ఇప్పటివరకు ఎవరూ ప్రకటించలేదు. అయితే, జిహాదీ సంస్థ ఇస్లామిక్ స్టేట్ (ఐఎస్) ఈ దాడి చేపట్టిందని, మృతుల సంఖ్య 37 అని బ్రిటన్‌కు చెందిన సిరియన్ అబ్జర్వేటరీ ఫర్ హ్యూమన్ రైట్స్ (ఎస్‌వోహెచ్‌ఆర్) తెలిపింది. మరోవైపు బస్సు దాడిలో మరణించింది సైనికులేనని రాయిటర్స్ వార్తా సంస్థ కూడా వివరించింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2958}
{"id":"india-54887111","url":"https:\/\/www.bbc.com\/telugu\/india-54887111","title":"Arnab Goswami: బాంబే హైకోర్టు తీర్పును సుప్రీంకోర్టులో సవాలు చేసిన అర్ణబ్ గోస్వామి - BBC Newsreel","summary":"తనకు బెయిల్ ఇవ్వడానికి నిరాకరిస్తూ బాంబే హైకోర్టు ఇచ్చిన ఆదేశాలను సవాల్ చేస్తూ రిపబ్లిక్ టీవీ ఎడిటర్-ఇన్-చీఫ్ అర్ణబ్ గోస్వామి మంగళవారం సుప్రీంకోర్టును ఆశ్రయించారు.","text":"అర్ణబ్ గోస్వామి పిటిషన్లో మహారాష్ట్ర ప్రభుత్వం, ముంబయి పోలీస్, కేంద్ర ప్రభుత్వం, ఇతరులను ప్రతివాదులుగా చేర్చారు. సోమవారం అర్ణబ్ గోస్వామి, మరో ఇద్దరికి మధ్యంతర బెయిల్ ఇవ్వడానికి బాంబే హైకోర్టు నిరాకరించింది. బెయిల్ కోసం ఆయన దిగువ కోర్టుకు వెళ్లాలని సూచించింది. జస్టిస్ ఎస్ఎస్ షిండే, జస్టిస్ ఎంఎస్ కార్నిక్‌ల డివిజన్ బెంచ్ హైకోర్టు అసాధారణ పరిధిని ఏ కేసులోనూ అమలు చేయలేమని అభిప్రాయపడింది. ఇంటీరియర్ డిజైనర్ అన్వయ్ నాయక్ మృతి కేసులో ఆరోపణలు ఎదుర్కొంటున్న గోస్వామి, మరో ఇద్దరి బెయిల్ పిటిషన్లపై హైకోర్టు విచారిస్తోంది. అన్వయ్ నాయక్ 2018 మేలో ఆత్మహత్య చేసుకున్నారు. నాయక్ తన సూసైడ్ నోట్‌లో గోస్వామి తనకు బకాయిలు చెల్లించలేదని ఆరోపించారు. తన అరెస్టును సవాలు చేస్తూ ఈ కేసులో బెయిల్ ఇవ్వాలని అర్ణబ్ గోస్వామి వేసిన పిటిషన్‌పై బాంబే హైకోర్టు తన తీర్పును నవంబర్ 7కు రిజర్వ్ చేసింది. గత వారం గోస్వామితో పాటూ ఈ కేసుతో సంబంధం ఉన్న మరో ఇద్దరిని నిందితులుగా చేర్చారు. ఒక దిగువ కోర్టు ముగ్గురినీ 14 రోజుల జ్యుడిషియల్ కస్టడీకి పంపింది. నవంబర్ 4న ముంబయి పోలీసులు గోస్వామిని ఆయన ఇంట్లో అరెస్ట్ చేశారు. ఆ సమయంలో పోలీసు అధికారులు తనతోపాటూ, తన అత్తమామలు, భార్య, కొడుకుపై దాడి చేశారని అర్ణబ్ ఆరోపించారు. 2019లో క్లోజ్ చేసిన ఈ ఆత్మహత్య కేసుపై నాయక్ భార్య అక్షత కోర్టుకు వెళ్లడంతో సెప్టెంబరులో ఈ ఆత్మహత్య కేసును రీ-ఓపెన్ చేశారు. తాజాగా నాయక్ కూతురి ఫిర్యాదుతో మహారాష్ట్ర హోంమంత్రి అనిల్ దేశ్‌ముఖ్ ఈ కేసు రీ ఇన్వెస్టిగేషన్‌కు ఆదేశించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2965}
{"id":"india-41705101","url":"https:\/\/www.bbc.com\/telugu\/india-41705101","title":"సముద్రంలో దీపావళి జరుపుకున్న నేవీ మహిళల బృందం","summary":"ఐఎన్‌ఎస్‌వీ తరిణిలో ప్రపంచ యాత్ర చేస్తున్న ఆరుగురు మహిళల నేవీ బృందం ఈసారి తమ దీపావళి పండుగను సముద్రంలో జరుపుకుంది. దీనికి సంబంధించిన ఫొటోలను నేవీ అధికార ప్రతినిధి ట్విటర్లో ఉంచారు.","text":"ఈ బృందం త్వరలోనే ఆస్ట్రేలియాకి చేరుకోనుంది. ప్రధాని నరేంద్ర మోదీ వీరితో వీడియో కాల్‌లో మాట్లాడారు. దీపావళి శుభాకాంక్షలు తెలిపారు. వారి యాత్ర విజయవంతం కావాలని కోరుకున్నారు. ఈ బృందంలోని వర్తికా జోషి, పాయల్ గుప్తాలకు ముందస్తుగా పుట్టినరోజు శుభాకాంక్షలు కూడా తెలియచేశారు. ఈ బృందం తమ ప్రయాణాన్ని ప్రారంభించేముందు కూడా ప్రధానిని కలిసింది. 22100 నాటికల్ మైళ్ల తమ ప్రయాణంలో 4770 నాటికల్ మైళ్ల దూరం పూర్తికానుంది. చరిత్రలో మొదటిసారిగా భారత నేవీకి చెందిన ఆరుగురు సాహస మహిళా లెఫ్టినెంట్ కమాండర్లు ప్రపంచ యాత్ర చేస్తున్నారు. ఈ టీంలో ఉన్న ఇద్దరు తెలుగు వారిలో ఒకరు ఐశ్వర్య బొడ్డపాటి. ఈమె విజయవాడ సమీపంలోని కంకిపాడులో పుట్టారు. హైదరాబాద్‌లో పెరిగారు. ఓడను డిజైన్‌ చేయగలరు. సముద్రం మధ్యలో నౌక ఆగిపోతే వెళ్లి బాగు చేస్తారు. ఈమెతో పాటు ఈ టీంలో మరో తెలుగమ్మాయి స్వాతి పాతర్లపల్లి కూడా ఉన్నారు. ఈమె స్వస్థలం విశాఖ. తండ్రి ఆదినారాయణ. విశాఖలోని ఎంవోవీలో హెడ్‌కుక్‌. తల్లి రాణి సెయిలింగ్‌ క్లబ్‌లో కోచ్‌. రాణికి నీళ్లంటే భయం. దీంతో కూతురు కూడా అలా భయపడకూడదని. స్వాతిని సెయిలింగ్ వైపు ప్రోత్సహించారు. ఈ ఆరుగురు 56 అడుగుల పొడవైన సరికొత్త 'ఐఎన్‌ఎస్‌వీ తరిణి'లో ఈ సాహస యాత్ర చేస్తున్నారు. చాలా చోట్ల మైనస్ డిగ్రీల ఉష్ణోగ్రతలోనూ ప్రయాణం చేయాల్సి ఉంటుంది. సముద్రంలో ఆటుపోట్లు వస్తే శాటిలైట్ ఫోన్‌తో సమాచారం అందిస్తారు. సమీపంలోని దేశానికి చెందిన నౌకాదళం వచ్చి రక్షిస్తుంది. వీరంతా చిన్నచిన్న ప్రయాణాలను విజయవంతంగా పూర్తి చేశారు. కానీ ఇది సాహసంతో కూడిన సుదీర్ఘ ప్రయాణం. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్లోనూ ఫాలో అవ్వండి. యూట్యూబ్‌లోనూ సబ్‌స్క్రైబ్ చేయండి)","len":2969}
{"id":"india-49892104","url":"https:\/\/www.bbc.com\/telugu\/india-49892104","title":"మోదీ ప్రభుత్వానికి సుప్రీంకోర్టు 4 వారాల గడువు.. ఆర్టికల్ 370 పిటిషన్లపై 28 రోజుల్లో బదులివ్వాలని ఆదేశం","summary":"ఆర్టికల్ 370 సవరణతోపాటు కశ్మీర్‌కు సంబంధించి దాఖలైన వివిధ పిటిషన్లపై సమాధానం చెప్పేందుకు కేంద్ర ప్రభుత్వానికి సుప్రీం కోర్టు 28 రోజుల గడువు ఇచ్చింది.","text":"పిటిషన్లపై స్పందించేందుకు నాలుగు వారాల గడువు కావాలని కేంద్ర ప్రభుత్వం తరఫున అటార్నీ జనరల్ కేకే వేణుగోపాల్ కోరారు. జస్టిస్ ఎన్‌వీ రమణ నేతృత్వంలోని రాజ్యాంగ ధర్మాసనం అందుకు అనుమతించింది. మరోవైపు, ప్రభుత్వం స్పందించిన తర్వాత ఒక వారం లోపు వారివారి వాదనలు సమర్పించాలని పిటిషనర్లకు కూడా కోర్టు సూచించింది. అనంతరం ఈ విషయంపై తదుపరి విచారణను నవంబర్ 14కి వాయిదా వేసింది. ఆర్టికల్ 370ని సవరించి జమ్మూకశ్మీర్‌ ప్రత్యేక ప్రతిపత్తిని భారత్ రద్దు చేసిన సంగతి తెలిసిందే. ఆ తర్వాత అక్కడ కర్ఫ్యూ విధించి.. మీడియా, ఫోన్, ఇంటర్నెట్ సేవలు, రాకపోకలపైనా కేంద్రం ఆంక్షలు అమలు చేసింది. ఈ చర్యలను వ్యతిరేకిస్తూ కొందరు సుప్రీం కోర్టును ఆశ్రయించారు. కశ్మీర్‌లో మానవహక్కుల ఉల్లంఘనలు జరుగుతున్నాయని ఆరోపిస్తూ పిటిషన్లు కూడా వేశారు. వీటన్నింటిపై సుప్రీం కోర్టు మంగళవారం తొలి విచారణ జరిపింది. ఈ సందర్భంగా ఎలాంటి ఆదేశాలూ ఇవ్వలేదు. పిటిషన్లపై సత్వరమే వాదనలు వినాలన్న అభ్యర్థనను కూడా తోసిపుచ్చింది. ''నిర్ణయం మీకు అనుకూలంగా వస్తే అన్నింటినీ పునరుద్ధరించవచ్చు'' అని పిటిషనర్లను ఉద్దేశిస్తూ వ్యాఖ్యానించింది. ఈ విషయంలో మరే ఇతర పిటిషన్లను అనుమతించబోమని కోర్టు స్పష్టం చేసింది. కేంద్రానికి కోర్టు నాలుగు వారాల గడువు ఇవ్వడాన్ని పిటిషన్‌దారులు వ్యతిరేకించారు. అలా చేస్తే ఈ పిటిషన్లు వేయడం అర్థరహిత చర్య అవుతోందని వ్యాఖ్యానించారు. లద్దాఖ్, జమ్మూకశ్మీర్ అక్టోబర్ 31న కేంద్ర పాలిత ప్రాంతాలుగా మారబోతున్నాయి. ఈ రెండు ప్రాంతాల నడుమ ఆస్తుల విభజన కోసం ఒక త్రిసభ్య కమిటీ ఏర్పాటైంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":2981}
{"id":"international-43301067","url":"https:\/\/www.bbc.com\/telugu\/international-43301067","title":"శ్రీలంకలో ఎమర్జెన్సీ.. అసలక్కడ ఏం జరుగుతోంది?","summary":"శ్రీలంకలో అక్కడి ప్రభుత్వం పది రోజుల పాటు ఎమర్జెన్సీ విధించింది. ఈ మేరకు ప్రభుత్వం ప్రకటించింది.","text":"కండి జిల్లాలో సింహళ, ముస్లింల మధ్య హింస చోటుచేసుకున్న అనంతరం అక్కడి ప్రభుత్వం ఎమర్జెన్సీ ప్రకటన చేసింది. మంత్రుల సమావేశంలో అధ్యక్షుడు, మంత్రులు కలిసి ఈ నిర్ణయం తీసుకున్నట్లు ఆ సమావేశం తర్వాత మంత్రి ఎస్.పి. దిశానాయక విలేకరులకు తెలిపారు. ఈ ఎమర్జెన్సీ వ్యవధి పెరుగుతుందా అని ప్రశ్నించినపుడు పదో తేదీన దీనిపై అధ్యక్షుడు ప్రకటన చేస్తారని వివరించారు. అంతకు ముందు.. అంటే సోమవారం.. ముస్లింలపై దాడుల అనంతరం కండి జిల్లాలో పోలీసులు అత్యవసర పరిస్థితి విధించారు. అయినా రాత్రి తమ ప్రాంతాల్లో రాళ్లదాడి జరిగిందని స్థానిక ముస్లింలు తెలిపారు. సోమవారం జరిగిన ఘర్షణల్లో ముస్లింలకు చెందిన కనీసం మూడు పాఠశాలలు, దుకాణాలు, పలు ఇళ్లు ధ్వంసమయ్యాయి. తీవ్ర ఆస్తి నష్టం జరిగింది. తమ ప్రాంతాల్లో ఎమర్జెన్సీ విధించినా దాడులు ఆగకపోవడంపై ముస్లింలు భయాందోళనలకు గురవుతున్నారు. మరోవైపు ఈ ప్రాంతంలో సైన్యాన్ని పెద్దఎత్తున మోహరించి.. రక్షణ చర్యలు చేపట్టినట్లు తెలుస్తోంది. మంగళవారం అక్కడ ఘర్షణలు జరగలేదు. అయినా ఎప్పుడు ఏమవుతుందోనని పోలీసులు, ముస్లింలు ఆందోళన చెందుతున్నారని స్థానిక విలేకరి ఒకరు తెలిపారు. ఇలా మొదలు ఒక రోడ్డు ప్రమాదం అనంతరం కొందరు ముస్లిం యువకులు ఓ సింహళ వ్యక్తిపై దాడి చేశారు. అతడు గాయపడగా, ఆస్పత్రిలో చేర్చారు. ఆపై క్రమంగా ఆ ప్రాంతంలో హింస రాజుకుంది. మంగళవారం కండి జిల్లాలో పాఠశాలలకు కూడా సెలవు ప్రకటించారు. దీంతో పాటు ముస్లింలు అధికంగా ఉండే ప్రాంతాల్లో బంద్ పాటించారు. ఈ బంద్ సందర్భంగా జరిగిన చిన్న పాటి ఘర్షణలో ఓ తమిళుడిపై కూడా దాడి జరిగినట్లు సమాచారం. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2983}
{"id":"india-47738122","url":"https:\/\/www.bbc.com\/telugu\/india-47738122","title":"ఆంధ్రప్రదేశ్‌లో 'లక్ష్మీస్ ఎన్టీఆర్' సినిమా విడుదలపై హైకోర్టు స్టే","summary":"ఆంధ్రప్రదేశ్‌లో 'లక్ష్మీస్ ఎన్టీఆర్' సినిమా విడుదలపై ఆంధ్రప్రదేశ్ హైకోర్టు ఏప్రిల్ 3వరకు స్టే విధించింది. ఏప్రిల్ 3న సినిమా ప్రివ్యూను న్యాయమూర్తులు చూశాక, తదుపరి నిర్ణయం వెల్లడిస్తామని కోర్టు తెలిపింది.","text":"కానీ తెలంగాణలో ఈ సినిమా ప్రదర్శనకు న్యాయస్థానం అభ్యంతరం వ్యక్తం చేయలేదు. ఈ సినిమాను విడుదల చేయొద్దంటూ ఆంధ్రప్రదేశ్ హైకోర్టులో ఇద్దరు వ్యక్తులు వేసిన రిట్ పిటిషన్‌పై న్యాయస్థానంలో వాదనలు జరిగాయి. వాదనల అనంతరం, ఈ కేసును ఏప్రిల్ 3కు వాయిదా వేస్తూ కోర్టు తీర్పు వెలువరించింది. సినిమా కాపీని తమ ఛాంబర్‌కు తీసుకువస్తే, ఇరుపక్షాల న్యాయవాదుల సమక్షంలో సినిమా చూస్తామని, ఆ తర్వాతే విడుదల గురించి నిర్ణయం తీసుకుంటామని న్యాయమూర్తి తెలిపారు. సెన్సార్ బోర్డు అనుమతిచ్చాక, సినిమా విడుదలకు అడ్డుచెప్పడానికి వీల్లేదని నిర్మాత తరపు న్యాయవాది పొన్నవోలు సుధాకర్ రెడ్డి వాదించారు. 'పద్మావత్' సినిమా విడుదలపై సుప్రీం కోర్టు ఆదేశాలను ప్రస్తావించిన సుధాకర్ రెడ్డి, 'లక్ష్మీస్ ఎన్టీఆర్' విడుదలకు తెలంగాణ హైకోర్టు అనుమతించిన విషయాన్ని కోర్టు దృష్టికి తెచ్చారు. అయితే ఈ తీర్పును సవాల్ చేస్తూ, సుప్రీం కోర్టును ఆశ్రయించేందుకు సినిమా నిర్మాత ఆలోచిస్తున్నారంటూ స్థానిక మీడియాలో వార్తలు వచ్చాయి. ఈ సినిమా విడుదలపై మంగళగిరి కోర్టు కూడా స్టే విధించింది. ఏప్రిల్ 15 వరకు మంగళగిరి పట్టణంలో ఈ సినిమాను విడుదల చేయొద్దంటూ ఇంజక్షన్ ఆర్డర్ జారీ చేసింది. ఈ సినిమా తమ మనోభావాలను దెబ్బతీసేలా ఉంటుందని భార్గవపేటకు చెందిన పాటిబండ్ల అనిల్ అనే వ్యక్తి మంగళగిరి కోర్టులో పిటిషన్ దాఖలు చేశారు. ఈ నేపథ్యంలో, ఏప్రిల్ 15 వరకు సోషల్ మీడియా వేదికల్లో కూడా సినిమాను విడుదల చేయకూడదంటూ దర్శకుడు రాంగోపాల్ వర్మ, అగస్త్య మంజులతోపాటు నిర్మాత రాకేష్ రెడ్డికి కోర్టు నోటీసులు జారీ చేసింది. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":2999}
{"id":"india-49335156","url":"https:\/\/www.bbc.com\/telugu\/india-49335156","title":"కశ్మీర్: శ్రీనగర్ సౌరాలో రాళ్లు రువ్విన ఘటన జరిగింది: భారత హోం శాఖ","summary":"శ్రీనగర్‌లోని సౌరా ప్రాంతంలో గత శుక్రవారం నమాజు తర్వాత రాళ్లు రువ్వుకున్న ఘటనలు జరిగాయని భారత ప్రభుత్వం అంగీకరించింది.","text":"పోస్ట్ of Twitter ముగిసింది, 1 హోంమంత్రిత్వశాఖ ప్రతినిధి ఒక ట్వీట్‌లో \"శ్రీనగర్ సౌరా ప్రాంతంలో కొన్ని ఘటనలు జరిగాయని మీడియాలో వార్తలు వచ్చాయి. ఆగస్టు 9న కొంతమంది స్థానికులు మసీదు నుంచి నమాజు చేసి వస్తున్నారు. వారిలో కొన్ని అల్లరిమూకలు కూడా ఉన్నాయి. అశాంతి సృష్టించడానికి వారు అకారణంగా భద్రతాదళాలపై రాళ్లు రువ్వారు. కానీ భద్రతాదళాలు సంయమనం పాటించాయి. శాంతిభద్రతలను కాపాడ్డానికి ప్రయత్నించాయి. మేం ఆర్టికల్ 370ని తొలగించిన తర్వాత ఇప్పటివరకూ కశ్మీర్‌లో ఒక్క బుల్లెట్ కూడా ప్రయోగించలేదు’’ అన్నారు. ఇంతకు ముందు బీబీసీ కూడా ఒక వీడియో ద్వారా శుక్రవారం శ్రీనగర్ సౌరా ప్రాంతంలో భారీ స్థాయిలో నిరసన ప్రదర్శనలు జరిగాయని చెప్పింది. ఆందోళనకారులను చెల్లాచెదురు చేయడానికి భద్రతాదళాలు టియర్ గ్యాస్ ప్రయోగించాయని, పెల్లెట్ గన్ ఉపయోగించారని చెప్పింది. కానీ, అప్పుడు భారత ప్రభుత్వం అలాంటి ఘటనలేవీ జరగలేదని చెప్పింది. ఇప్పుడు ప్రభుత్వం తన స్వరం మార్చింది. హోంమంత్రిత్వశాఖ ప్రతినిధి అప్పుడు చేసిన ట్వీట్‌లో \"మొదట రాయిటర్స్, తర్వాత డాన్ ఒక న్యూస్ రిపోర్ట్ ప్రచురించాయి. అందులో శ్రీనగర్‌లో వ్యతిరేక ప్రదర్శనలు జరిగాయని, వాటిలో పది వేల మంది పాల్గొన్నారని రాశారు. ఇది పూర్తిగా కల్పితం, తప్పుడు సమాచారం. శ్రీనగర్\/బారాముల్లాలో చిన్న చిన్న వ్యతిరేక ప్రదర్శనలు జరిగాయి, కానీ వీటిలో 20 కంటే ఎక్కువమంది లేరు\" అన్నారు. కానీ, ఇప్పుడు చేసిన ట్వీట్ దానికి భిన్నంగా ఉంది. ఆ తరువాత తాము.. తమ కథనానికీ, పాత్రికేయ విలువలకు కట్టుబడి ఉన్నట్లు బీబీసీ ఒక ప్రకటనలో తెలిపింది. BBC EXCLUSIVE వీడియో: శ్రీనగర్‌లో నిరసనలు ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3012}
{"id":"india-46465483","url":"https:\/\/www.bbc.com\/telugu\/india-46465483","title":"తెలంగాణ ఎగ్జిట్ పోల్స్‌: లగడపాటి రాజగోపాల్ పోల్‌లో కాంగ్రెస్ కూటమి, మిగిలిన పోల్స్‌లో టీఆర్ఎస్","summary":"తెలంగాణలో పోలింగ్ ముగియడంతో.. ఎగ్జిట్ పోల్స్ వెల్లడించిన సంస్థల్లో అత్యధికం టీఆర్ఎస్ ఆధిక్యాన్ని సూచించగా మాజీ ఎంపీ లగడపాటి రాజగోపాల్ మాత్రం ప్రజాకూటమి ఆధిక్యంలో ఉంటుందని చెప్పారు.","text":"రాష్ట్ర ఏర్పాటు తరువాత తొలి ప్రభుత్వాన్ని టీఆర్ఎస్ ఏర్పాటు చేయగా కేసీఆర్ ముఖ్యమంత్రి పీఠాన్ని అధిష్ఠించారు. నాలుగేళ్ల మూడు నెలల పాలన తరువాత ఆయన శాసనసభను రద్దు చేసి ముందస్తు ఎన్నికలకు వెళ్లారు. పోలింగ్ ముగిసిన వెంటనే.. ఏ పార్టీకెన్ని సీట్లు రాబోతున్నాయి.. ఏ పార్టీ అధికారంలోకి రానుంది? అనే అంచనాలతో ఎగ్జిట్ పోల్స్ విడుదలయ్యాయి. తెలంగాణ ఎన్నికలకు సంబంధించి ఏ ఎగ్జిట్ పోల్స్ ఏం చెప్పాయో మరొక్కసారి.. తెలంగాణ రాష్ర్టంలో మొత్తం 119 సీట్లు ఉన్నాయి. ప్రభుత్వ ఏర్పాటుకు 60 సీట్లు అవసరం. \"లగడపాటి అంచనాలే వాస్తవానికి దగ్గర\" జాతీయ మీడియా వెల్లడించిన ఎగ్జిట్ పోల్స్ వాస్తవానికి దూరంగా ఉన్నట్లు అనిపిస్తోందని సామాజిక, రాజకీయ విశ్లేషకులు తుంగ లక్ష్మీనారాయణ అభిప్రాయపడ్డారు. కాంగ్రెస్ నేత‌ృత్వంలో కూటమి ఏర్పాటు కాకముందు ఉన్న అంచనాలను జాతీయ మీడియా పరిగణనలోకి తీసుకున్నట్లు అనిపిస్తోందన్నారు. \"విపక్షాలు బలహీనంగా ఉన్నాయని, వాటిని ఇప్పుడైతేనే దెబ్బకొట్టే వీలుంటుందని కేసీఆర్ భావించారు. అందుకే, ఆయన ముందస్తు ఎన్నికలకు వెళ్లారు. కాంగ్రెస్, టీడీపీ కలుస్తాయని ఆయన ఊహించి ఉండరు. కానీ, తర్వాత పరిస్థితులు మారిపోయాయి. ప్రభుత్వ విధానాలను వ్యతిరేకిస్తున్న శక్తులన్నీ ఏకమయ్యాయి. ఆ కూటమి అధికార పార్టీకి గట్టి పోటీనిచ్చింది. దాంతో అంచనాలు మారిపోయాయి. జాతీయ మీడియా ఈ అంచనాలను పరిగణనలోకి తీసుకోలేదని తెలుస్తోంది. లగడపాటి రాజగోపాల్ వెల్లడించిన అంచనాలే వాస్తవానికి దగ్గరగా ఉన్నట్లు అనిపిస్తోంది. అలా అని కేసీఆర్ అధికారం కోల్పోతారని కూడా చెప్పలేం\" అని లక్ష్మీనారాయణ వివరించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3015}
{"id":"india-46730461","url":"https:\/\/www.bbc.com\/telugu\/india-46730461","title":"పీవీ సింధు: ఫైనల్ ఫోబియాపై ఏమన్నారు? - BBC Telugu Exclusive Interview","summary":"కొత్త సంవత్సరం 2019లో తనలో కొత్త సింధును చూస్తారని ప్రముఖ బ్యాడ్మింటన్ క్రీడాకారిణి, ఒలింపిక్ పతక విజేత పీవీ సింధు చెప్పారు.","text":"ఇటీవల చైనాలో జరిగిన బీడబ్ల్యూఎఫ్ వరల్డ్ టూర్ ఫైనల్స్‌లో విజయం సాధించిన సింధు తాజాగా బీబీసీ తెలుగుకు ప్రత్యేకంగా ఇంటర్వ్యూ ఇచ్చారు. ఈ ప్రతిష్ఠాత్మక టోర్నీలో విజేతగా నిలిచిన తొలి భారత క్రీడాకారిణి సింధునే. 2017లో ఈ టోర్నీలో ఆమె రన్నరప్‌గా నిలిచారు. 2019లో కొత్త సింధును చూస్తారు: బీబీసీ ఎక్స్‌క్లూజివ్ ఇంటర్వ్యూలో సింధు వరల్డ్ టూర్ ఫైనల్స్‌ టోర్నీలో విజయం తనకెంతో ఆనందాన్ని కలిగించిందని సింధు చెప్పారు. ఫైనల్‌కు చేరుకున్న తర్వాత సింధు ఫోబియా వల్ల ఓడిపోతోందని, రజతంతో సరిపెట్టుకుంటోందనే వ్యాఖ్యలు ఇంతకుముందు వినిపించాయని ఆమె ప్రస్తావించారు. 2018లో నాలుగు ఫైనల్స్‌లో ఓడిపోయానన్నారు. వరల్డ్ టూర్ ఫైనల్స్ టోర్నీ గెలవడం, అదీ సంవత్సరం చివర్లో గెలవడం తనకెంతో సంతోషాన్ని ఇచ్చిందని వివరించారు. ఇది గుర్తుండిపోయే టోర్నీ అని తెలిపారు. ఈ విజయం ఇచ్చిన ఆత్మవిశ్వాసంతో తాను ముందుకు వెళ్లాలనుకొంటున్నానని సింధు చెప్పారు. కొత్త సంవత్సరంలో తనలో కచ్చితంగా చాలా మార్పు ఉంటుందన్నారు. పీబీఎల్ చాలా ఉత్తేజకరమైన టోర్నీ అని సింధు చెప్పారు. 'పీబీఎల్ ఉత్తేజకరమైన టోర్నీ' ప్రీమియర్ బ్యాడ్యింటన్ లీగ్(పీబీఎల్) చాలా ఉత్తేజకరమైన టోర్నీ అని సింధు తెలిపారు. ప్రస్తుత పీబీఎల్ సీజన్ 4లో తాను హైదరాబాద్ హంటర్స్ జట్టుకు తొలిసారిగా ప్రాతినిధ్యం వహిస్తున్నానని, సొంత గడ్డపై ఆడుతుండటం తనకెంతో సంతోషాన్ని ఇస్తోందని చెప్పారు. హైదరాబాద్ హంటర్స్‌ జట్టులో క్రీడాకారులందరూ స్నేహపూర్వకంగా ఉంటారని, ఒకరికొకరు మద్దతుగా నిలుస్తారని, ఇది చాలా మంచి విషయమని చెబుతూ సింధు సంతోషం వ్యక్తంచేశారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3033}
{"id":"india-47940194","url":"https:\/\/www.bbc.com\/telugu\/india-47940194","title":"'ది మోస్ట్ బ్యూటిఫుల్ ఫేస్ ఆన్ ది ఇండియన్ స్క్రీన్' జయప్రదను రాజకీయాల్లోకి ఆహ్వానించినదెవరు?","summary":"తెలుగు సినీరంగాన్ని కొన్నేళ్ల పాటు ఏలిన కథానాయకి జయప్రద.","text":"అక్కడి నుంచి ఆమె ప్రయాణం బాలీవుడ్‌కు మారింది. అక్కడా విజయాలే. తమిళ, కన్నడ, మలయాళీ, బెంగాలీ.. భాష ఏదైనా అక్కడి వెండితెరలకు జయప్రద మరింత అందం తెచ్చిన కథానాయికే. జయప్రద: సినిమాల నుంచి రాజకీయాల్లోకి ఎలా వచ్చారు? భారతదేశంలోని అగ్ర కథానాయకులందరితోనూ నటించిన ఘనత ఆమెది. ఎన్టీఆర్, రాజ్‌కుమార్, అమితాబ్, రజినీకాంత్, కమల్ హాసన్, చిరంజీవి నుంచి మొదలుకుని బాలీవుడ్ తరువాత తరం అక్షయ్ కుమార్ వంటివారితో కూడా నటించారామె. 'ది మోస్ట్ బ్యూటిఫుల్ ఫేస్ ఆన్ ది ఇండియన్ స్క్రీన్' అని సత్యజిత్ రే నుంచి ప్రశంసలు అందుకున్న నటి ఆమె. సినీ ప్రస్థానం రాజకీయ ప్రస్థానం జయప్రద రాజకీయాల్లోనూ చెప్పుకోదగ్గ స్థాయిలో రాణించారు. ఎన్టీఆర్ ఆహ్వానంతో 1994లో ఆమె తెలుగుదేశం పార్టీలో చేరారు. చంద్రబాబు వర్గంలో ఉంటూ ఆ పార్టీ మహిళా విభాగం అధ్యక్షురాలిగానూ పనిచేశారు. 1996 ఏప్రిల్‌లో తెలుగుదేశం నుంచి రాజ్యసభకు ఎన్నికయ్యారు. ఆ తరువాత తెలుగు దేశానికి రాజీనామా చేసి ములాయం సింగ్ యాదవ్ నేతృత్వంలోని సమాజ్‌వాదీ పార్టీలో చేరి ఉత్తర్ ప్రదేశ్‌ను తన రాజకీయ వేదికగా మార్చుకున్నారు. ఉత్తర్ ప్రదేశ్‌లోని రాంపూర్ నుంచి 2004, 2009లో సమాజ్‌వాది పార్టీ నుంచి లోక్‌సభకు ఎన్నికయ్యారు. 2010లో అమర్ సింగ్‌తోపాటు జయప్రదను ఎస్పీ నుంచి బహిష్కరించారు. 2011లో వారిద్దరూ రాష్ట్రీయ లోక్‌మంచ్ అనే పార్టీ స్థాపించి ఎన్నికల్లో పోటీ చేసినా ఆ పార్టీ నుంచి ఒక్కరూ గెలవలేదు. అనంతరం 2014 ఎన్నికల సమయంలో ఆమె అజిత్ సింగ్ నేతృత్వంలోని ఆర్‌ఎల్‌డీలో చేరి పోటీ చేసి ఓడిపోయారు. ఇటీవల బీజేపీలో చేరిన ఆమె ప్రస్తుత ఎన్నికల్లో రాంపూర్ నుంచి పోటీ చేస్తున్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3034}
{"id":"india-47878710","url":"https:\/\/www.bbc.com\/telugu\/india-47878710","title":"ఆంధ్రప్రదేశ్ ఎన్నికలు: ఓటు ఎలా వేయాలి? మీ ఓటు మరొకరు వేస్తే ఏం చేయాలి?","summary":"తొలి విడత లోక్‌సభ ఎన్నికలతో పాటు, అసెంబ్లీ ఎన్నికల పోలింగ్ గురువారం జరుగనుంది. ఈ నేపథ్యంలో ఓటు హక్కు వినియోగించుకోడానికి సంబంధించి చాలా అనుమానాలు ఉంటాయి. వాటిని ఇక్కడ నివృత్తి చేసుకోండి.","text":"ప్రశ్న: నాకు ఓటరు గుర్తింపు కార్డు లేదు. నేను ఓటు వేయవచ్చా? సమాధానం: ఓటరు గుర్తింపు కార్డు లేకుంటే మీకు సంబంధించిన, ప్రభుత్వం గుర్తించిన వేరే గుర్తింపు కార్డులను పోలింగ్ అధికారికి చూపించి ఓటు వేయొచ్చు. ప్రశ్న: పోలింగ్ బూత్ ఎక్కడుందో ఎలా తెలుసుకోవచ్చు? సమాధానం: ఎన్నికల తేదీ కంటే ముందే అధికారులు మీకు ఓటరు స్లిప్‌లను అందిస్తారు. అందులో మీకు సంబంధించిన పోలింగ్ కేంద్రం వివరాలు ఉంటాయి. ప్రశ్న: ఓటర్ల జాబితాలో నా పేరు ఉందా లేదా ఏలా తెలుసుకోవాలి? సమాధానం: ఎన్నికల సంఘం వెబ్‌సైట్‌లోకి వెళ్లి మీ పేరు ఉందో లేదో తెలుసుకోవచ్చు అలాగే, స్థానిక ఎన్నికల కార్యాలయంలో కూడా తెలుసుకోవచ్చు. ప్రశ్న: ఈవీఎంలో ఎలా ఓటు వేయాలి? సమాధానం: ఈవీఎం మీద అభ్యర్థుల పేరు, ఫొటో తో పాటు పార్టీ గుర్తు ఉంటుంది . మీకు నచ్చిన అభ్యర్థికి సంబంధించిన గుర్తు పక్కన ఉండే మీట నొక్కడం ద్వారా ఓటు వేయవచ్చు. ప్రశ్న: నేను ఎవరికి ఓటు వేశానని తెలుసుకునే అవకాశం ఉందా? సమాధానం: ఈవీఎంకు అనుసంధానమై ఉన్న వీవీప్యాట్ ద్వారా మీరు ఎవరికి ఓటు వేశారో చూసుకోవచ్చు. ప్రశ్న: నా ఓటరు ఐడీ కార్డు పోయింది. కొత్తది ఎక్కడ తీసుకోవాలి? సమాధానం: మొదట పోలీస్‌స్టేషన్‌లో లిఖితపూర్వక ఫిర్యాదు చేయాలి. రూ. 25 డిపాజిట్ చేయాలి. అప్పుడు కొత్త కార్డును తీసుకోవచ్చు. ప్రశ్న: వేరే వాళ్లు నా ఓటు వేశారు. ఆ ఓటును రద్దు చేసి నా ఓటు హక్కు వినియోగించుకునే అవకాశం ఉందా? సమాధానం: ఉంది. మీకు బదులుగా వేరే వ్యక్తి ఓటు వేస్తే ఎన్నికల సంఘం నిబంధన 49 (పీ) అనుసరించి మీకు సంబంధించిన గుర్తింపు కార్డులను ప్రిసైడింగ్ అధికారికి చూపి మీ ఓటు హక్కును పొందవచ్చు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3044}
{"id":"international-48129773","url":"https:\/\/www.bbc.com\/telugu\/international-48129773","title":"థాయ్ కింగ్ పెళ్ళి: బాడీగార్డుతో ప్రేమ వివాహం","summary":"థాయిలాండ్ రాజు తన వ్యక్తిగత భద్రతా సిబ్బంది డిప్యూటీ హెడ్‌ను పెళ్ళి చేసుకున్నారని, ఆమెకు రాణి హోదాను ప్రకటించారని రాచకుటుంబం అధికారికంగా ప్రకటించింది.","text":"పెళ్ళి సంప్రదాయంలో భాగంగా రాణి సుతిద తల మీద పవిత్ర జలాన్ని చల్లుతున్న థాయ్ రాజు పట్టాభిషేక వేడుకలు శనివారం ప్రారంభం కానుండగా అంతకుముందే ఈ ప్రకటన వెలువడింది. 66 ఏళ్ళ రాజా మహా వజీరాలోంగ్‌కోర్న్‌కు తన తండ్రి అంటే ఎంతో ఇష్టం. 2016లో తండ్రి చనిపోవడంతో రాజ్యాధికారం పూర్తిగా ఆయన చేతికి వచ్చింది. ఆయన ఇప్పటికే మూడు పెళ్ళిళ్ళు చేసుకుని మూడుసార్లు విడాకులు తీసుకున్నారు. ఆయనకు ఏడుగురు పిల్లలు. రాచకుటుంబ ప్రకటన: రాజు వజీరాలోంగ్‌కోర్న్‌ 'జనరల్ సుతిదా వజీరాలోంగ్‌కోర్న్ న ఆయుధకు రాణి సుతిద హోదా కల్పించడానికి నిర్ణయించారు. ఆమె రాజకుటుంబంలో ఒకరుగా రాణిగా ఉంటారు.' రాణి సుతిదా చాలా కాలంగా కింగ్ వజీరాలోంగ్‌కోర్న్ భాగస్వామిగా ఉన్నారు. వారి బంధం గురించి ఎలాంటి అధికారిక ధ్రువీకరణ లేకపోయినప్పటికీ బహిరంగ సభల్లోనూ ఆయనతో కలిసి చాలాసార్లు కనిపించారు. థాయ్ రాజు పెళ్ళి వేడుకలను అక్కడి టీవీ చానల్స్ బుధవారం నాడు ప్రసారం చేశాయి. రాజ భవనంలోని ఇతర ప్రముఖులు, రాజకీయ సలహాదారులు ఈ వేడుకకు హాజరయ్యారు. రాణి సుతిద తల మీద రాజు ‘పవిత్ర జలాల’ను చల్లారు. ఆ తరువాత వారిద్దరూ పెళ్ళి రిజిస్ట్రీలో సంతకాలు చేశారు. థాయి ఎయిర్వేస్‌లో ఎయిర్‌హోస్టెస్‌గా పని చేసిన సుతిదా తిడ్జాయిని కింగ్ వజీరాలోంగ్‌కోర్న్ 2014లో తన బాడీగార్డ్ విభాగంలో డిప్యూటీ కమాండర్‌గా నియమించారు. అమెకు 2016లో పూర్తి స్థాయి ఆర్మీ జనరల్‌ హోదాను కట్టబెట్టారు. వజీరాలోంగ్‌కోర్న్‌కు పూర్వం ఉన్న రాజు భూమిబోల్ అదుల్యతేజ్ థాయిలాండ్‌ను 70 ఏళ్ళు పాలించి 2016లో చనిపోయారు. ప్రపంచంలోనే అత్యంత సుదీర్ఘకాలం ఒక దేశాన్ని పాలించిన రాజుగా ఆయన చరిత్ర సృష్టించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3047}
{"id":"india-45978225","url":"https:\/\/www.bbc.com\/telugu\/india-45978225","title":"దీపావళి: హరిత టపాసులు అంటే ఏంటి?","summary":"దీపావళి నాడు తక్కువ కాలుష్యాన్ని వెదజల్లే హరిత టపాసుల్ని(గ్రీన్ క్రాకర్స్) మాత్రమే వినియోగించాలని సుప్రీం కోర్టు ఆదేశించింది.","text":"జాతీయ పర్యావరణ ఇంజినీరింగ్ పరిశోధనా సంస్థ ఈ హరిత టపాసుల ఫార్ములాను తయారు చేసింది. చూడ్డానికి ఇవి మామూలు టపాసులలానే ఉంటాయి. అలానే పేలుతాయి. కానీ, వీటి నుంచి పొగ, శబ్దం తక్కువగా వెలువడతాయి. సాధారణ టపాసులు ఎక్కువ నైట్రోజెన్, సల్ఫర్ వాయువులను విడుదల చేస్తాయి. వాటితో పోలిస్తే హరిత టపాసులు 40-50శాతం తక్కువ వాయువులను విడుదల చేస్తాయి. దీపావళి: హరిత టపాసులు అంటే ఏంటి? ఈ హరిత టపాసుల తయారీ కోసం ప్రత్యేకమైన పదార్థాలను వినియోగిస్తారు. ఈ టపాసుల్లో చాలా రకాలుంటాయి. 1. నీరు విడుదల చేసే టపాసులు: ఇవి పేలితే నీటి బుడగలు విడుదలవుతాయి. వీటిని సేఫ్ వాటర్ రిలీజర్లు అని పిలుస్తారు. 2. తక్కువ సల్ఫర్, నైట్రోజెన్ విడుదల చేసే టపాసులు: కాలుష్యాన్ని తగ్గించే ఆక్సిడైజింగ్ పదార్థాలు వీటిలో ఉంటాయి. 3. అల్యుమినియం వినియోగం తక్కువ: ఈ హరిత టపాసుల తయారీకి 50-60శాతం తక్కువ అల్యుమినియం వినియోగిస్తారు. వీటిని SAFAL (సేఫ్ మినిమల్ అల్యుమినియం క్రాకర్స్) అని పిలుస్తారు. 4. ఆరోమా టపాసులు: ఇవి పేలితే శబ్దంతో పాటు సువాసనలు కూడా వస్తాయి. కానీ, భారతీయ మార్కెట్‌లో హరిత టపాసులు పూర్తిస్థాయిలో అందుబాటులో లేవు. ప్రభుత్వం పరీక్షించాకే వీటికి అనుమతిస్తుంది. అందుకే అవి విస్తరించడానికి ఇంకాస్త సమయం పడుతుంది. ప్రపంచంలో మరే దేశంలోనూ ఈ హరిత టపాసుల్ని వినియోగించరు. ఈ ఆలోచన భారత్‌లోనే పుట్టిందని, ఇవి వినియోగంలోకి వస్తే ప్రపంచంలో ఓ కొత్త మార్పునకు భారత్ శ్రీకారం చుడుతుందని జాతీయ పర్యావరణ ఇంజినీరింగ్ పరిశోధనా సంస్థ చీఫ్ సైంటిస్ట్ సాధన చెప్పారు. ‘ఈ టపాసుల విషయంలో మా పరిశోధన పూర్తయింది. అనుమతి కోసం దరఖాస్తు చేశాం’ అని సాధన వెల్లడించారు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3059}
{"id":"india-42976471","url":"https:\/\/www.bbc.com\/telugu\/india-42976471","title":"రోహిత్: ఆ మూడు బంతులు","summary":"దక్షిణాఫ్రికాతో భారత్ మూడో వన్డే మొదలైంది. విదేశాల్లో తరచూ విఫలమవుతున్నాడనే విమర్శల మధ్య రోహిత్ శర్మ బ్యాటింగ్‌కు దిగాడు.","text":"రబాడా బౌలింగ్. తొలి ఓవర్ తొలి బంతిని రోహిత్ డిఫెండ్ చేశాడు. రెండో బంతిని వదిలేశాడు. మూడో బంతిని మళ్లీ డిఫెండ్ చేశాడు. తొలి ఓవర్ 4వ బంతి... ఈ బంతితో మ్యాచ్‌లో ఉత్కంఠ మొదలైంది. రబాడా వేసిన లెంత్ బాల్ రోహిత్ శర్మ ఊహించిన దానికంటే ఎక్కువ బౌన్స్ అయింది. రోహిత్ దాన్ని డిఫెండ్ చేయడానికి ప్రయత్నించాడు. దాంతో అది గ్లవ్స్ భాగంలో బ్యాట్‌కి తగిలి రయ్యని గాల్లోకి లేచింది. డైవింగ్ పాయింట్‌లో ఉన్న డుమిని బంతిని అందుకోవడానికి గాల్లోకి ఎగిరాడు. అందరిలోనూ ఉత్కంఠ. కానీ అందినట్టే అంది కొద్దిలో బంతి నేలను తాకింది. దాంతో రోహిత్‌కు తొలి లైఫ్ దొరికింది. తొలి ఓవర్ 5వ బంతి.. రబాడా మరో లెంత్ డెలివరీ సంధించాడు. బంతి బ్యాట్‌కు అతి దగ్గరగా వెళ్లి కీపర్ చేతిలో పడింది. రబాడా అవుట్‌కి అప్పీల్ చేశాడు. అంపైర్ అవుట్ ఇవ్వకపోవడంతో థర్డ్ అంపైర్‌కు అప్పీల్ చేయాలా వద్దా అనే దానిపైన కాసేపు చర్చ జరిగింది. మళ్లీ అందరిలోనూ ఉత్కంఠ.. దక్షిణాఫ్రికా రివ్యూకి వెళ్తుందా లేదా అని. కానీ ఆమ్లా వద్దనడంతో ఆ జట్టు రివ్యూ అడగలేదు. రోహిత్ మళ్లీ ఊపిరి పీల్చుకున్నాడు. తొలి ఓవర్ 6వ బంతి.. ఈసారి రబాడా లెక్క తప్పలేదు. రోహిత్‌కు లైఫ్ దొరకలేదు. రబాడా వేసిన బంతి ఆడాలా వద్దా.. ముందుకు వచ్చి ఆడాలా, బ్యాక్ ఫుట్ తీసుకోవాలా.. అనే సంశయంతో రోహిత్ అన్య మనస్కంగానే బ్యాట్‌ను కదిపినట్టు కనిపించాడు. అతడు షాట్‌ను ఎంచుకునే లోపే 135కి.మీ వేగంతో వచ్చిన బంతి రోహిత్ బ్యాట్‌ను తాకుతూ కీపర్ క్లసీన్ చేతిలోకి వెళ్లింది. అంతే.. రోహిత్ అవుట్. అలా మూడో వన్డేలో రోహిత్ బ్యాటింగ్ ముగిసింది. ఇదే.. దక్షిణాఫ్రికా క్రికెటర్ క్లసీన్ అంతర్జాతీయ కెరీర్‌లో తొలి క్యాచ్. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":3060}
{"id":"india-41864235","url":"https:\/\/www.bbc.com\/telugu\/india-41864235","title":"రూ.6.5 లక్షల విస్కీ: 139 ఏళ్లనాటిది కాదు 40 ఏళ్ల నాటిదే!","summary":"కొన్ని రోజుల క్రితం ఝాంగ్ వియ్ అనే ఓ చైనా కుర్రాడు దాదాపు 6.5లక్షల రూపాయలు పెట్టి స్కాట్లాండ్‌లో ఓ పెగ్గు విస్కీ కొన్నాడు. దాదాపు 140 ఏళ్ల చరిత్రున్న ఆ విస్కీని తాగడం అదృష్టం అనుకున్నాడు. కానీ చాలా రోజులకు కానీ తెలీలేదు, ఆ విస్కీ కేవలం నలభై ఏళ్ల క్రితం నాటిదని.","text":"చైనాలో అత్యధిక సంపాదన ఉన్న ఆన్‌లైన్ రచయితల్లో ఝాంగ్ వియ్ ఒకరు. కొన్ని రోజుల క్రితం తన బామ్మతో కలిసి ఝాంగ్ స్కాట్లాండ్ పర్యటనకు వెళ్లాడు. అక్కడ 'వాల్దాస్' అనే హోటల్‌కి వెళ్లినప్పుడు 'మెకెలాన్' పేరుతో ఉన్న విస్కీ బాటిల్ అతడి కంట పడింది. హోటల్ వాళ్లని అడిగితే అది అమ్మకానికి కాదని చెప్పారు. ఆ విస్కీ 139ఏళ్ల నాటిదని తెలీడంతో ఎలాగైనా దాన్ని రుచి చూడాలని ఝాంగ్ అనుకున్నాడు. దాంతో హోటల్ వాళ్లు దాదాపు రూ.6.5లక్షల రూపాయలు తీసుకొని ఒక పెగ్గుని ఝాంగ్‌కి అమ్మారు. దాంతో అత్యంత ఖరీదైన విస్కీ పెగ్గుగా అది వార్తల్లో నిలిచింది. కొన్న చాలా రోజులకు తెలిసింది ఆ విస్కీ నకిలీదని ఎంతో చరిత్రున్న విస్కీని తాగుతున్నట్టు భావించిన ఝాంగ్ ఆ ఫొటోల్ని సోషల్ మీడియాలో పోస్టు చేస్తూ 'దీని వయసు మా బామ్మ వాళ్ల బామ్మ వయసు కంటే ఎక్కువ' అంటూ సంతోషంగా చెప్పాడు. కానీ ఆ ఆనందం ఎంతో కాలం నిలవలేదు. పత్రికల్లో ఆ బాటిల్ ఫొటోని చూసిన కొందరు విస్కీ ఇండస్ట్రీ నిపుణులకు అది అంత పాతది కాదేమోనన్న అనుమానం వచ్చింది. అదే విషయాన్ని హోటల్ యాజమాన్యం దృష్టికి తీసుకెళ్లారు. వెంటనే స్పందించిన హోటల్ మేనేజర్ ఆ విస్కీని పరీక్షల కోసం పంపించారు. కార్బన్ డేటింగ్ పరీక్షలు నిర్వహించిన ఆక్స్‌ఫర్డ్ యూనివర్సిటీ నిపుణులు దాన్ని 1970-72 మధ్య తయారు చేసుంటారని తేల్చారు. ఆర్‌డబ్ల్యు101 అనే మరో సంస్థ కూడా అదే విషయాన్ని రూఢీ చేయడంతో హోటల్ యాజమాన్యం తన తప్పు తెలుసుకుంది. ఝాంగ్‌కి నేరుగా విషయం చెప్పాలనుకున్న హోటల్ మేనేజర్ నేరుగా చైనా వెళ్లాడు. తమ హోటల్ చేసిన పొరబాటుని ఝాంగ్‌కి చెప్పడంతో పాటు, అతని నుంచి తీసుకున్న మొత్తం డబ్బుని తిరిగిచ్చేయడం విశేషం. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3061}
{"id":"international-44092091","url":"https:\/\/www.bbc.com\/telugu\/international-44092091","title":"ఐఎస్ ఓటమి తర్వాత ఇరాక్‌లో తొలిసారి ఎన్నికలు","summary":"ఇస్లామిక్ స్టేట్ (ఐఎస్) పతనం తర్వాత ఇరాక్‌లో తొలిసారిగా జరుగుతున్న పార్లమెంట్ ఎన్నికల్లో ఆ దేశవాసులు ఓటు హక్కు వినియోగించుకుంటున్నారు.","text":"ఇస్లామిక్ స్టేట్ (ఐఎస్)పై విజయం సాధించామని ఇరాక్ ప్రభుత్వం నిరుడు ప్రకటించిన విషయం తెలిసిందే. ఆ తర్వాత తొలిసారి జరుగుతున్న పార్లమెంట్ ఎన్నికలు ఇవే. దేశంలోని మొత్తం 329 స్థానాలకుగాను దాదాపు 7 వేల మంది అభ్యర్థులు పోటీ పడుతున్నారు. ఇస్లామిక్ స్టేట్‌ సేనలతో నాలుగేళ్లపాటు సాగిన పోరు కారణంగా ఇరాక్ తీవ్రంగా దెబ్బతింది. పునర్ నిర్మాణం కోసం ఇరాక్ ఇప్పటికీ చాలా ఇబ్బందులు పడుతోందని బీబీబీ ప్రతినిధి తెలిపారు. 'ఎన్నికల్లో ఎవరు గెలిచినా మతతత్వం, వేర్పాటువాద ఉద్రిక్తతలు, ఐక్యతను దెబ్బతీసే చర్యల నుంచి దేశాన్ని కాపాడాల్సిన అవసరం ఉంది' అని ఆయన చెప్పారు. అంతర్జాతీయ కాలమానం ప్రకారం ఉదయం 4 గంటలకే దేశ వ్యాప్తంగా ఓటింగ్ ప్రారంభమైంది. మధ్యాహ్నం 3 గంటలకు పోలింగ్ ముగుస్తుంది. ఎక్కువగా షియా, సున్నీ అభ్యర్థులుండే అభ్యర్థుల జాబితాలోంచి ఇరాకీలు ఎవరినైనా ఎన్నుకోవచ్చు. కుర్ద్ జాతీయులకు సొంతంగా అభ్యర్థుల జాబితాలున్నాయి. ఐఎస్ సేనలపై విజయం సాధించిన ఘనత షియా నేతృత్వంలోని ప్రభుత్వానికి దక్కింది. వీరి పాలనలో దేశవ్యాప్తంగా భద్రత పరిస్థితి బాగా మెరుగుపడింది. అయితే, అవినీతి పెరగడం, చితికిపోయిన ఆర్థికవ్యవస్థల మూలంగా చాలా మంది ఇరాకీలు ఈ ప్రభుత్వంపై అసంతృప్తితో ఉన్నారని బీబీసీ ప్రతినిధి మార్టిన్ పాటియన్స్ పేర్కొన్నారు. ఇరాన్ అణు ఒప్పందం నుంచి వైదొలుగుతున్నట్లు అమెరికా అధ్యక్షుడు డొనాల్డ్ ట్రంప్ ప్రకటించిన కొద్ది రోజులకే ఈ ఎన్నికలు జరుగుతుండడం గమనార్హం. అమెరికా, ఇరాన్ మధ్య పోరులో మరోసారి తమ దేశం చితికిపోతుందేమోనని కొంతమంది ఇరాకీలు ఆందోళన వ్యక్తం చేస్తున్నారని బీబీసీ ప్రతినిధి పేర్కొన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3072}
{"id":"international-42600916","url":"https:\/\/www.bbc.com\/telugu\/international-42600916","title":"శీతాకాల ఒలింపిక్స్‌కు హ్యాకింగ్ ముప్పు: మేకఫీ","summary":"శీతాకాల ఒలింపిక్స్‌కు సంబంధించిన ముఖ్యమైన సమాచారాన్ని హ్యాకర్లు దొంగిలించే అవకాశం ఉందని సైబర్ సెక్యూరిటీ సంస్థ మేకఫీ పేర్కొంది.","text":"2018 శీతాకాల ఒలింపిక్స్‌ను పొయాంగ్ చంగ్‌లో నిర్వహించనున్నారు. శీతల ఒలింపిక్స్‌లో పాలుపంచుకునే సంస్థలకు వచ్చిన ప్రమాదకర మెయిల్స్ వివరాలను మేకఫీ గుర్తించింది. అయితే ఎవరు ఈ పనిచేశారన్నది వెల్లడిలేదు. రానున్న రోజుల్లో ఇలాంటి సైబర్ దాడులు మరింతగా జరిగే అవకాశం ఉందని పేర్కొంది. హ్యాకర్లు గతంలో ఇదే తరహాలో మెయిల్స్ పంపి పాస్‌వర్డులు, ఆర్థిక సమాచారాన్ని తస్కరించారు. సింగపూర్ ఐపీ అడ్రస్‌తో మెయిల్స్ ఒలింపిక్స్ నిర్వహణలో పాలుపంచుకునే చాలా గ్రూప్‌లకు ప్రమాదకర ఈ మెయిల్స్ వచ్చాయని, వాటిలో ముఖ్యంగా ఐస్ హాకీ క్రీడకు సంబంధించినవి ఎక్కువగా ఉన్నాయని పేర్కొంది. హ్యాకర్లు ఒలింపిక్స్ నిర్వాహక సంస్థలు లక్ష్యంగా భారీ స్థాయిలో సైబర్ దాడులు చేసేందుకు ప్రయత్నిస్తున్నారని వెల్లడించింది. ఈ మెయిల్స్ కొరియా భాషలో ఉన్నాయని, సింగపూర్ ఐపీ అడ్రస్‌తో అవి వస్తున్నాయని మేకఫీ తెలిపింది. దక్షిణ కొరియా నేషనల్ కౌంటర్ టెర్రరిజం సెంటర్ నుంచి మెయిల్స్ వచ్చినట్లు నెటిజన్లు భావించేలా హ్యాకర్లు ఈ మెయిల్స్‌ పంపుతున్నారని మేకఫీ పేర్కొంది. మరికొన్ని ఉదంతాలలో హ్యాకర్లు టెక్స్ట్, ఫొటోల కింద మాల్‌వేర్ పంపుతూ సమాచారాన్ని తస్కరిస్తున్నారని తెలిపింది. భారీ క్రీడోత్సవాలు లక్ష్యంగా సైబర్ దాడులు జరిగే అవకాశం ఉందన్న మేకఫీ హెచ్చరికలు నిజమేనని కాలిఫోర్నియా యూనివర్సిటీ పరిశోధకులు తెలిపారు. కాగా, రెండేళ్ల తర్వాత మొదటిసారిగా ఉత్తర కొరియా ప్రభుత్వం దక్షిణ కొరియాతో చర్చలు జరిపేందుకు సిద్ధమవుతోంది. తమ క్రీడాకారులను శీతాకాల ఒలింపిక్స్‌కు పంపించే విషయంపై జనవరి 9న నిర్వహించే చర్చలకు హాజరవుతామని స్పష్టం చేసింది. మా ఇతర కథనాలు (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3073}
{"id":"india-46564994","url":"https:\/\/www.bbc.com\/telugu\/india-46564994","title":"అమెజాన్: దొంగలను పట్టుకొనేందుకు డమ్మీ పార్సిళ్లు","summary":"అమెరికాలో వినియోగదారులకు చేరాల్సిన పార్సిళ్లను వారి ఇళ్ల వద్ద కొట్టేస్తున్న దొంగలను పట్టుకొనేందుకు అమెజాన్ ఒక వినూత్న ప్రయత్నం చేస్తోంది. ఇందుకోసం పోలీసు విభాగంతో జట్టు కట్టింది.","text":"న్యూజెర్సీలో పోలీసు అధికారులు జీపీఎస్ ట్రాకర్లు అమర్చిన డమ్మీ బాక్సులను ఇళ్ల వద్ద పెడుతున్నారు. దొంగలను గుర్తించేందుకు హిడెన్ డోర్‌బెల్ కెమెరాలను వారు ఉపయోగిస్తున్నారు. న్యూజెర్సీ నేర గణాంకాలు, దొంగతనాలు జరుగుతున్న ప్రదేశాలపై అమెజాన్ అందించిన మ్యాపులను వాడుతూ ఈ ప్రయోగాన్ని అమలు చేస్తున్నారు. ఒక ఇంటి వద్ద ఉంచిన డమ్మీ బాక్సు మూడు నిమిషాల్లో చోరీ అయ్యింది. క్రిస్మస్ పండగ సీజన్‌లో తాము బట్వాడా చేసే పార్సళ్ల సంఖ్య సుమారు 90 కోట్లు ఉంటుందని అమెరికా పోస్టల్ సర్వీస్ అంచనా వేస్తోంది. గత ఏడాది అమెజాన్ సంస్థ 'అమెజాన్ కీ' అనే సర్వీస్‌ను తీసుకొచ్చింది. ఈ సర్వీసు కింద ఇంటి యజమానులకు స్మార్ట్ లాక్ సదుపాయం లభిస్తుంది. కొరియర్ సిబ్బంది ఒక యాప్ సాయంతో ఇంటి తలుపును తీసి, పార్సల్‌ను లోపల పెట్టి తిరిగి తాళం వేసి వెళ్లొచ్చు. 'అమెజాన్ కీ' పని చేయాలంటే స్మార్ట్ లాక్, క్లౌడ్ కామ్ కెమేరా ఉండాలి. స్మార్ట్ లాక్ ఉంటేనే అమెజాన్ కీ పనిచేస్తుంది. అమెజాన్ కీ ఎలా పనిచేస్తుందంటే సురక్షితమని భావిస్తేనే వినియోగదారులు ఈ సర్వీసును ఎంచుకుంటారని నిపుణులు చెబుతున్నారు. బంధువులకు, ఇంట్లో పనివారికి కూడా దీనిని ఉపయోగించొచ్చు. అమెజాన్ కీ సర్వీసు అందరికీ అందుబాటులో ఉండకపోవచ్చు. అలాంటి సందర్భంలో, పార్సల్‌ను పనిచేసే చోటకు తెప్పించుకోవడం, లేదా అది డెలివరీ చేసే సమయానికి ఇంట్లో ఉండే స్నేహితుడికి ఇవ్వడం చేయొచ్చు. లేదా డెలివరీ చేసిన తర్వాత పార్సల్ తీసుకొన్న వ్యక్తితో సంతకం చేయించుకోవాలని చెప్పడం, పోలీసులకు వీడియో సాక్ష్యం అందించేందుకు అవసరమైన కెమెరాలు ఇంటి వద్ద అమర్చుకోవడం చేయాలి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3076}
{"id":"india-43127784","url":"https:\/\/www.bbc.com\/telugu\/india-43127784","title":"ప్రధానమంత్రి లాల్‌ బహదూర్ శాస్త్రి పంజాబ్ నేషనల్ బ్యాంక్ నుంచి లోన్ తీసుకుని కారు కొన్నప్పుడు ఏం జరిగిందంటే..","summary":"నీరవ్ మోదీ వ్యవహారం వల్ల తమకి ఇంత అపవాదు వస్తుందని పంజాబ్ నేషనల్ బ్యాంక్ మేనేజ్‌మంట్ ఎప్పుడూ ఊహించి ఉండదు.","text":"పంజాబ్ నేషనల్ బ్యాంకు నుంచి లోను తీసుకుని లాల్ బహదూర్ శాస్త్రి కొనుగోలు చేసిన కారు ఇదే ఈరోజు నీరవ్ మోదీ చేసిన మోసం గురించి మాట్లాడుకుంటున్నప్పుడు, ఇదే పంజాబ్ నేషనల్ బ్యాంకుకు ఒకప్పటి కస్టమరైన భారత మాజీ ప్రధాని లాల్ బహదూర్ శాస్త్రి చూపిన ఔన్నత్యం గుర్తుకురాకమానదు. ప్రధానమంత్రి కాకముందు లాల్ బహదూర్ శాస్త్రికి సొంతిల్లూ, వాహనం ఉండేవి కావు. 'ఇప్పుడు మీరు భారత ప్రధాన మంత్రి అయ్యారు. కాబట్టి మనకు ఒక సొంత కారు ఉంటే బాగుంటుంది కదా' అంటూ ఒకరోజు శాస్త్రిగారి పిల్లలు ఫిర్యాదు చేశారు. ఆ రోజుల్లో ఒక ఫియట్ కారు 12,000 రూపాయిలకు దొరికేది. ఆయన, తన బ్యాంక్ ఖాతాలో ఎంత డబ్బుందో చూడమని సెక్రెటరీకి చెప్పారు. ఆయన బ్యాంక్ ఖాతాలో కేవలం 7వేల రూపాయిలు మాత్రమే ఉన్నాయి. \"కారు కొనడానికి మా నాన్నగారి దగ్గర తగినంత డబ్బు లేదని తెలిశాక, కారు వద్దులెండి అని మేము చెప్పాం\" అని లాల్ బహదూర్ శాస్త్రి కొడుకు అనిల్ శాస్త్రి బీబీసీతో అన్నారు. కానీ బ్యాంక్‌లో లోన్ తీసుకుని కారు కొందామని శాస్త్రి చెప్పారు. అలా పంజాబ్ నేషనల్ బ్యాంక్ నుంచి 5వేల రూపాయిలు లోన్ తీసుకున్నారు. ఇది జరిగిన ఒక సంవత్సరం తరువాత ఆ లోన్ తీర్చకముందే శాస్త్రి చనిపోయారు. ఆయన తరవాత ప్రధానమంత్రి అయిన ఇందిరా గాంధీ, ఆ లోన్‌ను మాఫీ చేయాలని ప్రభుత్వం తరఫున నిర్ణయించారు. కానీ శాస్త్రి భార్య లలితా శాస్త్రి దానికి ఎంతమాత్రం ఒప్పుకోలేదు. తరవాత నాలుగేళ్లవరకు తనకొచ్చే పెన్షన్‌తో బ్యాంక్ లోన్ మొత్తం తీర్చేశారు. ఈ కారు ఇప్పుడు దిల్లీలోని లాల్ బహదూర్ శాస్త్రి మెమోరియల్‌లో ఉంది. ఎక్కడెక్కడి నుంచో ప్రజలు ఈ కారును, ఆయన స్మృతులను చూడటానికి వస్తుంటారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3084}
{"id":"international-48605676","url":"https:\/\/www.bbc.com\/telugu\/international-48605676","title":"ఉబర్ ఫ్లయింగ్ టాక్సీలు వచ్చేస్తున్నాయ్","summary":"ఉబర్ సంస్థ నుంచి గాలిలో ఎగిరే టాక్సీలు అందుబాటులో రానున్నాయి. ఇలాంటి ఫ్లయింగ్ టాక్సీ సేవలకు ఆస్ట్రేలియా తొలి అంతర్జాతీయ మార్కెట్‌ కాబోతోందని ఆ సంస్థ తెలిపింది.","text":"ఉబెర్ 'ఎగిరే టాక్సీ' సర్వీసుల ఊహాచిత్రం డాలస్, లాస్ ఏంజెల‌స్‌తో పాటు ఉబర్ సంస్థ తమ టాక్సీ ప్రోగ్రాం కోసం మెల్‌బోర్న్‌ను మూడో పైలట్ సిటీగా ఎంచుకుంది. ఇక్కడ 2020 నుంచి టెస్ట్ ఫ్లైట్స్ ప్రారంభిస్తారు. 2023 నాటికి ఈ సేవలు ప్రారంభించాలనే లక్ష్యంతో ఉంది. భవిష్యత్ రవాణా సౌకర్యంగా చాలా కంపెనీలు ఫ్లైయింగ్ టాక్సీలను తయారు చేస్తున్నాయి. ఎయిర్ బస్ ఫ్లైయింగ్ టాక్సీ ఎగిరే ట్యాక్సీల ద్వారా ట్రాఫిక్ రద్దీ ఉన్న నగరాల్లో ప్రయాణం సులభం అవుతుందని ఉబర్ చెప్పింది. నగరాలు పెరిగేకొద్దీ, ప్రైవేటు కార్లపై ఆధారపడడం అనేది నిలకడగా ఉండదు. అని సంస్థ ఏవియేషన్ డివిజన్ ఉబర్ ఎలివేట్ హెడ్ ఎరిక్ అల్లిసన్ చెప్పారు. ట్రాఫిక్ రద్దీని తగ్గించడానికి సాయం చేసేందుకు ఉబెర్ ఎయిర్ కు అపార సామర్థ్యం ఉందని అన్నారు. మెల్‌బోర్న్ మధ్య నుంచి విమానాశ్రయానికి ఉబర్ ఎయిర్ టాక్సీ ద్వారా 10 నిమిషాల్లో చేరుకోగలమని ఆయన చెప్పారు. అదే కార్లో దానికి గంట పడుతుందన్నారు. ఎగిరే టాక్సీల కోసం ఉబెర్ నాసా, అమెరికా సైన్యంతో కలిసి పనిచేస్తోంది. ఎంబ్రేర్, పిపిస్ట్రెల్ ఎయిర్ క్రాఫ్ట్ అనే విమానతయారీ సంస్థలు దీనికి విమానాలు అందిస్తున్నాయి. ఆస్ట్రియా-చైనా అర్బన్ ఎయిర్ మొబైలిటీ ప్రాజెక్ట్ గత ఏడాది ఉబర్ సంస్థ ఎగిరే టాక్సీల తయారీకి పారిస్‌లో ఒక ప్రయోగశాల ఓపెన్ చేస్తున్నట్టు చెప్పింది. ఎగిరే టాక్సీలతో ప్రయోగాలు చేస్తున్న సంస్థల్లో ఉబెర్ మాత్రమే కాదు, ఎయిర్ బస్ కూడా ఇలాంటి పరీక్షలే చేస్తోంది. చాలా స్టార్టప్ కంపెనీలు కూడా 'సెల్ఫ్ ఫ్లైయింగ్ టాక్సీ'లను కూడా టెస్ట్ చేస్తున్నాయి. దుబయి తమ డ్రోన్ టాక్సీ సేవలను 2017లో మొదటిసారి పరీక్షించింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3085}
{"id":"international-50623552","url":"https:\/\/www.bbc.com\/telugu\/international-50623552","title":"అమెరికా: దొంగల కోసం ఏర్పాటు చేసిన ఉచ్చులో తానే చిక్కుకుని ప్రాణాలు కోల్పోయాడు","summary":"ఇంట్లోకి ఎవరూ చొరబడకుండా సొంతంగా ఏర్పాటు చేసుకున్న ఉచ్చులో చిక్కుకుని అమెరికాలో రొనాల్డ్ సిర్ (65) అనే వ్యక్తి మరణించారు.","text":"మెన్ రాష్ట్రంలోని వాన్ బరెన్ పట్టణంలో ఈ ఘటన జరిగింది. తనకు తూటా తగిలినట్లు రొనాల్డ్ 911కు ఫోన్ చేయడంతో, ఘటన స్థలానికి వెళ్లిన పోలీసులు ఆయన ఏర్పాటు చేసుకున్న ఉచ్చును గుర్తించారు. ఇంట్లోకి ఎవరైనా చొరబడేందుకు ప్రయత్నిస్తే హ్యాండ్ గన్ పేలి వారికి తూటా తగిలేలా ఇంటి తలుపులను రొనాల్డ్ తీర్చిదిద్దినట్లు పోలీసులు వెల్లడించారు. అమెరికాలో ఇళ్ల యజమానులు ఇలాంటి ఉచ్చులు ఏర్పాటు చేసుకోవడం అసాధారణమేమీ కాదు. కానీ, ఇద్ది చట్ట వ్యతిరేకమైన చర్య. ‘‘తనకు తూటా తగిలిందని రొనాల్డ్ మాకు ఫోన్ చేసి చెప్పారు. మేం వెళ్లి విస్తృత స్థాయిలో విచారణ జరిపాం. రొనాల్డ్ ఇంట్లో ఏర్పాటు చేసుకున్న పరికరం కారణంగానే గన్ పేలినట్లు గుర్తించాం. ఆసుపత్రిలో చికిత్స పొందుతూ ఆయన మృతి చెందారు’’ అని స్థానిక పోలీసు విభాగం ఫేస్‌బుక్ వేదికగా వెల్లడించింది. అయితే, ఆ గన్ అనుకోకుండా ఎలా పేలిందనే విషయం ఇంకా తెలియరాలేదు. ఇంట్లో మరిన్ని అనుమానాస్పద పరికరాలను పోలీసులు గుర్తించారు. పోలీసులు బాంబ్ స్క్వాడ్ సాయంతో వాటిని వారు పరిశీలిస్తున్నారు. గతంలోనూ ఇలా ఇళ్లలో ఏర్పాటు చేసుకున్న ఉచ్చుల కారణంగా వ్యక్తులు చనిపోయిన ఘటనలు అమెరికాలో చోటుచేసుకున్నాయి. అమెరికాలో ఇలాంటి ఉచ్చులు పూర్తిగా చట్ట విరుద్ధం. వీటిని ఏర్పాటు చేసుకునేవారిపై అధికారులు చర్యలూ తీసుకుంటున్నారు. ఇలాంటి ఉచ్చుల బారిన పడ్డ చొరబాటుదారులకు.. ఇళ్ల యజమానులే పరిహారం చెల్లించేలా గతంలో కోర్టులు తీర్పునిచ్చిన సందర్భాలు ఉన్నాయి. తమ ఇంటిని కాపాడుకునే హక్కు వ్యక్తులకు ఉన్నప్పటికీ, చొరబాటుదారుడికి శిక్షను నిర్ణయించే అధికారం యజమానికి లేదని కోర్టులు స్ఫష్టం చేశాయి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3092}
{"id":"international-41457508","url":"https:\/\/www.bbc.com\/telugu\/international-41457508","title":"ఐర్లాండ్లో అబార్షన్ చట్టాన్ని మార్చాలంటూ నిరసనలు","summary":"అబార్షన్ చట్టాన్ని సవరించాలంటూ ఐర్లాండ్‌లో ఆందోళనలు ఉధృతం అయ్యాయి. డబ్లిన్‌ వీధుల్లో వేలాది మంది భారీ ర్యాలీ నిర్వహించారు.","text":"యూరప్‌లోని అత్యంత కఠిన చట్టాల్లో అబార్షన్ చట్టం ఒకటి. ఐర్లాండ్‌లోని అత్యంత కఠినమైన చట్టాల్లో గర్భస్రావ నియంత్రణ చట్టం ఒకటి. తల్లికి, కడుపులోని బిడ్డకు సమాన ప్రాధాన్యమిస్తూ 1983లో ప్రభుత్వం ఈ చట్టాన్ని అమలులోకి తెచ్చింది. ఈ చట్టం ప్రకారం తల్లి ప్రాణానికి ముప్పు ఉందని తేలితేనే గర్భస్రావానికి అనుమతిస్తారు. ఎవరైనా చట్ట వ్యతిరేకంగా అబార్షన్ చేయించుకున్నట్లు తేలితే 14 ఏళ్ల వరకూ జైలు శిక్ష అనుభవించాల్సి ఉంటుంది. దీంతో ఏటా ఐర్లాండ్ నుంచి వేల మంది గర్భస్రావం చేయించుకునేందుకు విదేశాలకు వెళ్తున్నారు. రాజ్యాంగ సవరణ ద్వారా ఈ చట్టంలో మార్పులు చేయాలంటూ దేశంలో డిమాండ్ పెరుగుతోంది. శనివారం ఐర్లాండ్ పార్లమెంటు వద్ద వేలాదిమంది ఆందోళన నిర్వహించారు. అబార్షన్ చేయించుకునే హక్కును అందరికీ కల్పించాలని డిమాండ్ చేస్తున్నారు. లండన్‌లోని ఐర్లాండ్ ఎంబసీ వద్ద కూడా భారీ నిరసన కార్యక్రమం చేపట్టారు. అబార్షన్ కోసం బ్రిటన్‌కు వచ్చే ఐర్లాండ్ మహిళల సంఖ్య మూడు దశాబ్దాలుగా భారీగా పెరుగుతూనే ఉండటం కూడా దీనికో కారణం. అబార్షన్ చట్టంలో మార్పులు తేవొద్దంటూ వివిధ సంఘాల ప్రచారం చట్టంలో మార్పులొద్దు మరోవైపు, చట్టాన్ని మార్చొద్దంటూ పలు సంఘాలు దేశ వ్యాప్తంగా పోటీ ఆందోళనలు చేపట్టాయి. తల్లికి, ఆమె కడుపులోని బిడ్డకు సమాన హక్కులు కల్పిస్తున్నచట్టాన్ని మార్చే సాహసం చేయొద్దని ప్రభుత్వాన్ని హెచ్చరిస్తున్నాయి. గత కొన్నేళ్లుగా ఇలాంటి డిమాండ్లు కొనసాగుతూనే ఉన్నాయి. చట్టాన్ని మార్చాలా? వద్దా? అన్నది నిర్ణయించేందుకు వచ్చే ఏడాది రెఫరెండం నిర్వహించాలని ఐర్లాండ్ నిర్ణయించింది. దానికి సంబంధించి పార్లమెంటరీ సలహా కమిటీని నియమించింది. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్లో ఫాలో అవ్వండి. యూట్యూబ్‌లోనూ సబ్‌స్క్రైబ్ చేయండి)","len":3095}
{"id":"india-42508763","url":"https:\/\/www.bbc.com\/telugu\/india-42508763","title":"ముంబయిలో అగ్ని ప్రమాదం, కనీసం 15 మంది మృతి","summary":"ముంబయిలో అర్ధరాత్రి సంభవించిన భారీ అగ్నిప్రమాదంలో పలువురు ప్రాణాలు కోల్పోయారు. లోయర్ పరేల్ ప్రాంతంలోని కమలా మిల్స్ వాణిజ్య భవన సముదాయంలో ఈ ప్రమాదం జరిగింది.","text":"భవనం పై అంతస్తులో ఉన్న పబ్‌లో అగ్నిప్రమాదం ఈ ఘటనలో 15 మంది మృతి చెందారు. పలువురుగా గాయపడ్డారు. భవనం పై ఉన్న '1 ఎబో' రెస్టారెంట్‌లో మంటలు ప్రారంభమయ్యాయని ప్రత్యక్ష సాక్ష్యులు తెలిపారు. కమలా మిల్స్ అగ్నిప్రమాదం చోటుచేసుకున్న భవన సముదాయంలో పలు మీడియా సంస్థల కార్యాలయాలు, హోటళ్లు ఉన్నాయి. ఈ ఘటన రాత్రి 12.30కి చోటుచేసుకుందని, పది నిమిషాల తర్వాత ఆరు ఫైరింజన్లు అక్కడికి చేరుకున్నాయని బీబీసీ మరాఠీ ప్రతినిధి జాహ్నవి మూలే తెలిపారు. క్షతగాత్రులను సమీపంలోని హిందూజా, కేఈఎమ్ ఆస్పత్రిలో చికిత్స పొందుతున్నారు. తృటిలో తప్పించుకున్న బీబీసీ గుజరాతీ ఎడిటర్ మంటలు అంటుకునే సమయంలో బీబీసీ గుజరాతీ ఎడిటర్ అంకుర్ జైన్ '1 ఎబో' రెస్టారెంట్‌లోనే ఉన్నారు. ప్రమాదం నుంచి ఎలా తప్పించుకోగలిగారో ఆయన మాటల్లోనే.. \"సాయంత్రం చాలా సరదాగా గడిపాము. కానీ, అదే రాత్రి భయానకంగా మారింది. మంటలు అంటుకునేటప్పుడు నాతోపాటు, మా చెల్లి, స్నేహితులు అంతా '1 ఎబో' రెస్టారెంట్‌లోనే ఉన్నాం. మంటలు వస్తున్నాయంటూ ఒక్కసారిగా పెద్దగా అరుపులు వినిపించాయి. దాంతో కొన్ని సెకన్లకే తొక్కిసలాట జరిదింది. ఏం జరుగుతుందో తెలిసే లోపే రెస్టారెంట్ మొత్తం మంటలు వ్యాపించాయి. బయటకు వెళ్లాల్సిన అత్యవసర ద్వారాన్ని ముందుగా అగ్నికీలలు కమ్మేశాయి. మేము వెంటనే ప్రమాదం నుంచి తప్పించుకోగలిగాము. కానీ, చాలా మంది బయటకు రాలేకపోయారు. మేము కిందకు పరుగులు పెడుతున్నప్పుడు పైన రెస్టారెంట్‌లో పేలుడు శబ్దాలు వినిపించాయి. కమలా మిల్స్ భవన సముదాయంలో పలు ప్రముఖ రెస్టారెంట్లు ఉన్నాయి. కానీ, అత్యవసర పరిస్థితులు తలెత్తినప్పుడు ఎదుర్కొనేందుకు అక్కడ ఎలాంటి ఏర్పాట్లు లేవు\" మా ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3098}
{"id":"india-53818517","url":"https:\/\/www.bbc.com\/telugu\/india-53818517","title":"అమిత్ షా: ఎయిమ్స్‌ ఆస్పత్రిలో చేరిన కేంద్ర హోంమంత్రి","summary":"కేంద్ర హోంమంత్రి అమిత్ షా.. కోవిడ్ అనంతర చికిత్స కోసం ఆస్పత్రిలో చేరారని దిల్లీలోని ఎయిమ్స్ ఆస్పత్రి ఒక ప్రకటనలో తెలిపింది.","text":"అమిత్ షా గత నాలుగైదు రోజులుగా నిస్సత్తువ, ఒళ్లు నొప్పులు ఉన్నట్లు చెప్తున్నారని ఎయిమ్స్ (ఆల్ ఇండియా మెడికల్ ఇన్‌స్టిట్యూట్ ఎయిమ్స్) పేర్కొంది. అయితే.. కోవిడ్-19 పరీక్ష ఫలితం నెగెటివ్‌గా వచ్చిందని వెల్లడించింది. ప్రస్తుతం ఆయన సౌకర్యవంతంగానే ఉన్నారని.. ఆస్పత్రి నుంచే తన విధులు కొనసాగిస్తున్నారని ఎయిమ్స్ మీడియా అండ్ ప్రొటోకాల్ డివిజన్ చైర్‌పర్సన్ డాక్టర్ ఆర్తీ విజ్ ఒక ప్రకటనలో వివరించారు. పోస్ట్ of Twitter ముగిసింది, 1 అమిత్ షా వయసు ప్రస్తుతం 55 సంవత్సరాలు. ఆయనకు ఆగస్టు 2వ తేదీన కరోనావైరస్ పరీక్షలో పాజిటివ్‌గా తేలటంతో ఆస్పత్రిలో చేరారు. గురుగ్రామ్‌లో మేదాంత హాస్పిటల్‌లో చికిత్స పొందిన ఆయన ఆగస్టు 14న కరోనా పరీక్ష నెగెటివ్ రావటంతో డిశ్చార్జ్ అయ్యారు. వైద్యుల సలహా మేరకు ఒక వారం పాటు ఇంట్లో ఐసొలేషన్‌లో ఉంటానని అమిత్ షా ట్వీట్ చేశారు. ఆ మరుసటి రోజు ఆగస్టు 15న స్వాతంత్ర్య దినోత్సవం సందర్భంగా తన నివాసంలో జాతీయ పతాకాన్ని కూడా ఎగురవేశారు. కరోనావైరస్ గురించి మీరు తెలుసుకోవాల్సింది ఏంటి? మరో 55,000 కొత్త కేసులు నమోదు... ఇదిలావుంటే.. సోమవారం ఉదయం నుంచి మంగళవారం ఉదయం వరకూ దేశంలో కొత్తగా 55,079 కరోనావైరస్ కేసులు నమోదైనట్లు కేంద్ర ప్రభుత్వం తెలిపింది. దీంతో దేశంలో మొత్తం కేసుల సంఖ్య 27,02,743కు పెరిగింది. ప్రస్తుతం 6,73,166 కేసులు కొనసాగుతుండగా.. 19,77,780 కేసులను డిశ్చార్జ్ చేశారు. ఇప్పటి వరకూ కోవిడ్ వల్ల మరణించిన వారి సంఖ్య 51,797 మందికి పెరిగిందని కేంద్ర ఆరోగ్య, కుటుంబ సంక్షేమ శాఖ పేర్కొంది. కరోనావైరస్ హెల్ప్‌లైన్ నంబర్లు: కేంద్ర ప్రభుత్వం - 01123978046, ఆంధ్రప్రదేశ్, తెలంగాణ - 104. మానసిక సమస్యల, ఆందోళనల పరిష్కారానికి హెల్ప్‌లైన్ నంబర్ 08046110007 ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3103}
{"id":"india-47805689","url":"https:\/\/www.bbc.com\/telugu\/india-47805689","title":"లోక్‌సభ ఎన్నికలు 2019: ముస్లిం మహిళలు రాజకీయ పార్టీల నుంచి ఏం కోరుకుంటున్నారు","summary":"ఖుర్షీదా రాజస్థాన్‌లోని భరత్‌పూర్‌లో నివసిస్తారు. తన భర్త ఆవు పాలు అమ్మేవారని ఆమె చెబుతున్నారు. \"కానీ 2017లో గోరక్షకులు నా భర్తను కాల్చిచంపారు\" అని ఆమె తెలిపారు. ఆమెకు ఎనిమిది మంది పిల్లలు. వారిని పోషించడం ఖుర్షీదాకు భారంగా మారింది.","text":"ఖుర్షీదా \"ఓరోజు ఉమర్ గహన్ కర్ గ్రామం నుంచి ఆవులను తీసుకొని వస్తున్నారు. రైల్వే గేట్ల సమీపంలో ఆయనపై కాల్పులు జరిపి, అక్కడే వదిలి వెళ్లిపోయారు\" అని ఖుర్షీదా తెలిపారు. ముస్లిం మహిళల మేనిఫెస్టో గోరక్షణ పేరుతో జరుగుతున్న హత్యలను నిషేధించాలంటూ ఇటీవల ఖుర్షీదా దిల్లీ వచ్చి డిమాండ్ చేశారు. దేశంలోని ఇతర ప్రాంతాలనుంచి కూడా ముస్లిం మహిళలు ఆమెకు మద్దతుగా వచ్చారు. వీరంతా కలసి ఓ మేనిఫెస్టో రూపొందించారు. వచ్చే ఎన్నికల్లో రాజకీయ పార్టీలన్నీ తమ డిమాండ్లను పరిగణనలోకి తీసుకోవాలని వారు కోరుతున్నారు. \"ముస్లింలు నివసించే ప్రాంతాల్లో పరిశుభ్రత కావాలి. విద్య, వైద్య సదుపాయాలు మెరుగుపడాలి. సరైన రోడ్లు కావాలి. రోడ్లు ఇంత దారుణ పరిస్థితుల్లో ఎందుకుంటున్నాయి?\" అని సైరా ఆరమ్ అనే మరో మహిళ ప్రశ్నిస్తున్నారు. \"మూక దాడులను, వదంతులతో జరిగే హత్యల నిరోధానికి ఓ చట్టం తీసుకురావాలి. నా డిమాండ్లలో ఇదొకటి. ఇంకో డిమాండ్ ఏంటంటే, ట్రిపుల్ తలాక్‌ను నేరంగా గుర్తించి శిక్షించడాన్ని రద్దు చేయాలి\" అని షబీనా ముంతాజ్ కోరుతున్నారు. \"మహిళా రిజర్వేషన్ బిల్లును అన్ని పార్టీలు ఆమోదించాలి. అప్పుడే మహిళలు రాజకీయాల్లోకి ప్రవేశించడానికి అవకాశాలు పెరుగుతాయి. ఇంటిని, కుటుంబాన్ని, సమాజాన్ని మహిళలు చక్కబెట్టగలిగినప్పుడు, రాజకీయాల్లో కూడా వారు రాణించగలరు\" అని అఖ్తరీ బేగమ్ అభిప్రాయపడ్డారు. \"మేం కూడా ఈ దేశంలో పౌరులమే. మాకూ సమాన హక్కులుంటాయి. మేం ముస్లింలమనే కారణంగా మాపై వివక్ష చూపిస్తే మేం సహించం\" అని హసీనా ఖాన్ తెలిపారు. ముస్లిం మహిళలు రాజకీయ పార్టీల నుంచి ఏం కోరుకుంటున్నారు మహిళలను కేవలం ఓటుబ్యాంకులా చూడొద్దని ఆమె కోరుతున్నారు. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3111}
{"id":"india-56278301","url":"https:\/\/www.bbc.com\/telugu\/india-56278301","title":"కీరన్ పొలార్డ్: యువరాజ్ సింగ్, హెర్షలీ గిబ్స్ సరసన చేరిన వెస్టిండీస్ ఆల్‌రౌండర్.. ఒకే ఓవర్లో ఆరు సిక్స్‌లు","summary":"వెస్టిండీస్ కెప్టెన్ కీరన్ పొలార్డ్ ఒకే ఓవర్‌లో వరుసగా ఆరు బంతుల్లో ఆరు సిక్స్‌లు కొట్టి అంతర్జాతీయ క్రికెట్‌లో అలాంటి ఘనత సాధించిన మూడో బ్యాట్స్‌మన్ అయ్యాడు.","text":"శ్రీలంకతో జరిగిన టీ20 మ్యాచ్‌లో అఖిల ధనంజయ్ వేసిన ఓవర్‌లో పొలార్డ్ ఈ ఘనత సాధించాడు. పొలార్డ్ దూకుడుతో వెస్టిండీస్ తమ ముందున్న 131 పరుగుల లక్ష్యాన్ని 13.1 ఓవర్లలో ఛేదించి మ్యాచ్ గెలుచుకుంది. హ్యాట్రిక్ తీసిన సంబరం లేకుండానే.. పొలార్డ్ తన బౌలింగ్‌లో ఆరు సిక్స్‌లు కొట్టడానికి ముందు ఓవర్‌లోనే ధనంజయ్ హ్యాట్రిక్ సాధించి వెస్టిండీస్‌ను ఒత్తిడిలోకి నెట్టాడు. అయితే, పొలార్డ్ దూకుడుతో ధనంజయ హ్యాట్రిక్ సంతోషం ఆవిరైపోయింది. యువరాజ్, గిబ్స్ సరసన.. పొలార్డ్ కంటే ముందు భారత బ్యాట్స్‌మన్ యువరాజ్ సింగ్, దక్షిణాఫ్రికా బ్యాట్స్‌మన్ హెర్షలె గిబ్స్‌లు అంతర్జాతీయ క్రికెట్‌లో ఇలాంటి ఫీట్ సాధించారు. 2007 వరల్డ్ కప్‌లో గిబ్స్ నెదర్లాండ్స్‌పై వన్ డే మ్యాచ్‌లో ఇలాంటి ఫీట్ సాధించగా యువరాజ్ సింగ్ అదే ఏడాది ట్వంటీ20లో ఇంగ్లండ్‌పై ఒకే ఓవర్‌లో ఆరు సిక్స్‌లు బాదాడు. యువరాజ్ ఆ మ్యాచ్‌లో 16 బంతుల్లోనే 7 సిక్స్‌లు, 3 ఫోర్లతో 58 పరుగులు సాధించాడు. వారిద్దరి తరువాత అంతర్జాతీయ క్రికెట్‌లో ఈ ఘనత సాధించిన మూడో బ్యాట్స్‌మన్‌గా నిలిచారు. గ్యారీ సోబర్స్ బోణీ క్రికెట్‌లో మొట్టమొదట ఒకే ఓవర్‌లో ఆరు సిక్స్‌లు కొట్టింది వెస్టిండీస్ ఆటగాడు సర్ గ్యారీ సోబర్స్ . 1968లో కౌంటీల్లో నాటింగ్‌హామ్‌షైర్ తరఫున ఆడుతూ ఆయన గ్లామోర్గాన్‌పై ఈ ఘనత సాధించారు. మూడో సిక్స్ తరువాత ఆరు సిక్స్‌లకు గురి పెట్టాను ''మూడు సిక్స్‌లు కొట్టిన తరువాత ఆరు సిక్స్‌లు కొట్టగలనని అనిపించింది. అయిదో సిక్స్ కొట్టిన తరువాత బౌలర్ రౌండ్ ద వికెట్ రావడంతో ఇక కష్టమనుకున్నాను. కానీ, ఎలాగైనా కొట్టాలనుకుని బౌండరీ అవతలికి గాల్లోంచి పంపించాను'' అని పొలార్డ్ చెప్పారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3116}
{"id":"india-52505325","url":"https:\/\/www.bbc.com\/telugu\/india-52505325","title":"కరోనావైరస్: భారత్‌లో మే 17 వరకు లాక్‌డౌన్ పొడిగింపు... రెడ్ జోన్లలో మరిన్ని ఆంక్షలు","summary":"మే 4 తరువాత మరో రెండు వారాలు లాక్‌డౌన్ పొడిగిస్తున్నట్లు భారత హోం మంత్రిత్వ శాఖ ప్రకటించింది. కరోనావైరస్ వ్యాప్తిని నిరోధించడంలో లాక్‌డౌన్ వల్ల ఫలితాలు కనిపిస్తున్నాయని, లాక్‌డౌన్ మరి కొంత కాలం పొడిగించడం అవసరమని వెల్లడించింది.","text":"దేశంలో పరిస్థితులను పూర్తి స్థాయిలో సమీక్షించిన తరువాత లాక్‌డౌన్‌ను మరో రెండు వారాలు పొడిగించడానికి నిర్ణయం తీసుకున్నట్లు భారత హోం మంత్రిత్వ శాఖ ఒక ప్రకటన విడుదల చేసింది. డిజాస్టర్ మేనేజ్మెంట్ యాక్ట్ - 2005 కింద ప్రస్తుతం మే 4 వరకు అమల్లో ఉన్న లాక్ ‌డౌన్ ను మరో రెండువారాల పొడిగిస్తున్నట్లు ప్రకటించింది. ఈ లాక్‌డౌన్ కాలంలో అనుసరించాల్సిన మార్గదర్శకాలను కూడా హోం శాఖ విడుదల చేసింది. హాట్ స్పాట్స్ అంటే రెడ్ జోన్లు, ఇంకా గ్రీన్, ఆరెంజ్ జోన్లలో ఎలాంటి కార్యకలాపాలను అనుమతించవచ్చో నిర్దేశించింది. గ్రీన్ జోన్ అంటే అసలు కోవిడ్ కేసులు ఒక్కటి కూడా నమోదు కాని జిల్లాలు లేదా 21 రోజుల వ్యవధిలో కొత్త కేసులు నమోదు కాని జిల్లాలు. ఇక, కేసుల సంఖ్య అధికంగా ఉండి, రెట్టింపు సంఖ్యలో నిర్ధరణలు జరుగుతున్న జిల్లాలు రెడ్ జోన్ల కిందకు వస్తాయి. ఈ రెండింటికీ మధ్యలో ఉన్నవి గ్రీన్ జోన్లు. అయితే, జోన్ల వర్గీకరణలో వచ్చే మార్పులను పరిగణనలోకి తీసుకుని ఏ వారానికి ఆ వారం కేంద్ర ప్రబుత్వం రాష్ట్రాలకు, కేంద్రపాలిత ప్రాంతాలకు జోన్ల జాబితాలను పంపిస్తుంది. రెడ్ జోన్లలో ఇప్పటికే ఉన్న ఆంక్షలతో పాటుగా సైకిల్ రిక్షాలు, ఆటో రిక్షాలు, టాక్సీలు, జిల్లాల మధ్య బస్సుల రవాణా, బార్బర్ షాపులు, సెలూన్లను కూడా నిషేధించారు. జోన్లతో సంబంధం లేకుండా విమాన, రైలు, మెట్రో, అంతర్ రాష్ట్ర బస్సు ప్రయాణాలపై నిషేధం ఎప్పట్లాగే కొనసాగుతుంది. స్కూళ్లు, కాలేజీలు, విద్యాసంస్థలు, రెస్టారెంట్లు, హోటళ్లు తెరవడంపైన కూడా నిషేధం కొనసాగుతుంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.) (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3119}
{"id":"international-49604349","url":"https:\/\/www.bbc.com\/telugu\/international-49604349","title":"జింబాబ్వే మాజీ అధ్యక్షుడు రాబర్ట్ ముగాబే కన్నుమూత","summary":"జింబాబ్వే మాజీ అధ్యక్షుడు రాబర్ట్ ముగాబే కన్నుమూశారు. ఆయన వయసు 95 ఏళ్లు. జింబాబ్వేకు స్వాతంత్ర్యం లభించిన తర్వాత ఆ దేశానికి చెందిన తొలితరం నాయకుడు ముగాబే.","text":"అనారోగ్యంతో కొంతకాలంగా చికిత్స పొందుతున్న ఆయన మృతి చెందారని ముగాబే కుటుంబ సభ్యులు బీబీసీకి తెలిపారు. గత ఏప్రిల్ నెల నుంచి ఆయన సింగపూర్‌లోని ఒక ఆసుపత్రిలో చికిత్స తీసుకుంటున్నారు. దాదాపు మూడు దశాబ్దాలకు పైగా జింబాబ్వేను పరిపాలించిన ముగాబే పాలన 2017 నవంబర్‌లో.. ఆయన్ను పదవీచ్యుతిడిని చేయడంతో ముగిసింది. ‘‘రెస్ట్ ఇన్ పీస్ (శాంతి) ముగాబే’’ అని జింబాబ్వే విద్యా శాఖ కార్యదర్శి ఫద్యాజీ మెహెరె ట్వీట్ చేశారు. రొడీషియా (జింబాబ్వే పాత పేరు)లో 1924 ఫిబ్రవరి 21వ తేదీన ముగాబే జన్మించారు. 1964లో రొడీషియా ప్రభుత్వాన్ని విమర్శించినందుకుగాను పదేళ్లకు పైగా ఆయన ఎలాంటి విచారణ లేకుండానే జైలు జీవితం గడపాల్సి వచ్చింది. 1973లో జైలులో ఉండగానే ఆయన జింబాబ్వే ఆఫ్రికన్ నేషనల్ యూనియన్ (జను) రాజకీయ పార్టీకి అధ్యక్షుడయ్యారు. స్వతంత్ర జింబాబ్వే తొలి ప్రధాని.. తర్వాత అధ్యక్షుడు స్వతంత్రం సాధించుకున్న తర్వాత జింబాబ్వేలో 1980లో జరిగిన తొలి ఎన్నికల్లో ముగాబే విజయం సాధించి, ప్రధానమంత్రి అయ్యారు. 1987లో ప్రధాని పదవిని రద్దు చేసి, దేశానికి అధ్యక్షుడయ్యారు. దేశంలోని మెజార్టీ నల్ల జాతీయులకు విద్య, వైద్య సదుపాయాలను మెరుగుపర్చడం ద్వారా ముగాబే తన తొలినాళ్లలో బాగా పేరుతెచ్చుకున్నారు. అయితే, వివాదాస్పద భూ సంస్కరణల కారణంగా ఆర్థిక వ్యవస్థ కుప్పకూలడంతో చివరి సంవత్సరాల్లో ఆయన పాలనపై హక్కుల ఉల్లంఘన, అవినీతి ఆరోపణలు పెరిగాయి. కాగా, ముగాబే స్థానంలో జింబాబ్వే అధ్యక్షుడైన ఎమర్సన్ మన్‌గాగ్వా.. ముగాబే మృతికి సంతాపం తెలుపుతూ ట్వీట్ చేశారు. ముగాబేను ‘జింబాబ్వే పితామహుడు’, ‘విముక్తికి సంకేతం’ అని ఆయన పేర్కొన్నారు. ఇవి కూడా చదవండి: జింబాబ్వే ఇంత అధ్వాన స్థితిలో ఉండడానికి కారణమేంటి? (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3133}
{"id":"international-51247040","url":"https:\/\/www.bbc.com\/telugu\/international-51247040","title":"టర్కీలో భూకంపం.. కూలిన భవనాలు, 20 మంది మృతి.. వందలాది మందికి గాయాలు","summary":"టర్కీలో తీవ్ర భూకంపం వల్ల 20 మంది మృతిచెందారని, వెయ్యి మందికి పైగా గాయపడ్డారని అధికారులు చెప్పారు.","text":"ఈ భూకంపం తీవ్రత 6.8గా నమోదైంది. ఎలాజిగ్ ప్రావిన్సులోని సివిరిస్ పట్టణం మధ్యలో వచ్చిన ఈ భూకంపంతో చాలా భవనాలు కుప్పకూలాయి. ప్రకంపనలు రాగానే భవనాల్లో ఉంటున్న వారు వీధుల్లోకి పరుగులు తీశారు. ఈ ప్రకంపనల ప్రభావం టర్కీ పొరుకునే ఉన్న సిరియా, లెబనాన్, ఇరాన్ వరకూ కనిపించింది. శుక్రవారం స్థానిక కాలమానం ప్రకారం రాత్రి 8.55కు వచ్చాయి. టర్కీ విపత్తు, అత్యవసర నిర్వహణ సంస్థ(ఏఎఫ్ఏడీ) వివరాల ప్రకారం భూకంపం తర్వాత 60 సార్లు ప్రకంపనలు వచ్చినట్లు తెలుస్తోంది. 400కు పైగా రెస్క్యూ బృందాలు నిరాశ్రయుల కోసం గుడారాలు, ఇతర సహాయ సామగ్రి తీసుకుని భూకంప ప్రభావిత ప్రాంతాలకు బయల్దేరాయి. టర్కీలో భూకంపాలు సర్వసాధారణం. 1999లో ఇజ్మిత్ నగరంలో వచ్చిన భారీ భూకంపంలో 17 వేల మంది మృతిచెందారు. ఎలాజిగ్ ప్రావిన్సులో 8 మంది, మలాట్యా ప్రావిన్సులో ఆరుగురు మృతి చెందారని ఆయా ప్రావిన్సుల గవర్నర్లు చెప్పారు. కూలిన భవనాల్లో ఉన్నవారిని కాపాడేందుకు అత్యవసర సేవల బృందాలు వేగంగా చర్యలు తీసుకుంటూ ఉండడం టీవీ దృశ్యాల్లో కనిపిస్తోంది. \"ఇది చాలా భయంకరం. ఫర్నిచర్ మా పైన పడిపోయింది. మేం వెంటనే బయటకు పరుగులు తీశాం\" అని ఎలాజిగ్‌సో నివసించే 47 ఏళ్ల మెలహత్ కాన్ చెప్పినట్లు ఏఎఫ్‌పీ తెలిపింది. భూకంపం వచ్చిన ప్రాంతం రాజధాని అంకారాకు 550 కిలోమీటర్ల దూరంలో ఉంది. ఇది మారుమూల ప్రాంతం కావడంతో అక్కడ జరిగిన ప్రాణనష్టం, ఆస్తినష్టం వివరాలు తెలీడానికి సమయం పట్టే అవకాశం ఉంది. భూకంప ప్రభావిత ప్రాంతాలకు అధికారులు పడకలు, దుప్పట్లు పంపించారు. ఈ ప్రాంతాల్లో రాత్రి ఉష్ణోగ్రతలు తరచూ సున్నాకు దిగువకు పడిపోతుంటాయి. సివిరిస్ పట్టణంలో 4 వేల మంది ఉంటారు. హజార్ సరస్సు ఒడ్డున ఉండే ఇది ప్రముఖ పర్యాటక ప్రదేశం. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3138}
{"id":"international-50583453","url":"https:\/\/www.bbc.com\/telugu\/international-50583453","title":"జర్మనీ: ఇద్దరిని హత్య చేసిన హంతకుడు.. ఆన్‌లైన్‌లో ఎక్కడా తన పేరు లేకుండా చూసుకున్నాడు","summary":"మూడున్నర దశాబ్దాల కిందట 1982లో ఒక హత్య కేసులో దోషిగా తేలిన జర్మనీ దేశస్థుడొకరు ఆన్‌లైన్ సెర్చ్‌లో ఎక్కడా తన పేరు రాకుండా ఉండే హక్కును సాధించుకున్నారు. ఆన్‌లైన్ సెర్చ్‌లో ఆయన పేరు ఎక్కడా రాకూడదని జర్మనీలో హైకోర్టు ఆదేశాలు జారీ చేసింది.","text":"యాచ్‌లో 1982లో ఇద్దరిని హత్య చేసిన కేసులో అప్పట్లో ఆ వ్యక్తికి జీవిత ఖైదు పడింది. 2002లో జైలు నుంచి విడుదలైన ఆయన, ఆ నేరానికీ, తన కుటుంబం పేరుకూ సంబంధం ఉండకూడదని నిర్ణయించుకుని కోర్టును ఆశ్రయించగా కార్ల్స్‌రుహీలోని రాజ్యాంగ న్యాయస్థానం ఆయనకు అనుకూలంగా తీర్పిచ్చింది. దీంతో, ఆన్‌లైన్ ఆర్కైవ్స్ ఆధారంగా చేసుకుని ఆయన పేరు ఎక్కడా ప్రచురించకుండా కోర్టు ఆదేశాలు నిరోధిస్తాయి. ఏమిటా కేసు? కరీబియన్ దీవుల్లో అపోలోనియా నౌకలో ఆ వ్యక్తి ప్రయాణిస్తున్నప్పుడు ఏర్పడిన ఓ వివాదంలో ఆయన తుపాకీ తీసి కాల్పులు జరిపారు. ఇద్దరు వ్యక్తులు చనిపోగా మరికొందరు గాయపడ్డారు. ఈ కేసు ఆధారంగా చేసుకుని ఒక పుస్తకం, ఒక టీవీ డాక్యుమెంటరీ విడుదలయ్యాయి. 1999లో డెర్ స్పీజెల్ మ్యాగజీన్ తన వెబ్‌సైట్‌లో ఆయన పూర్తిపేరుతో మూడు రిపోర్టులు అప్‌లోడ్ చేసింది. గూగుల్‌లో సెర్చ్ చేస్తే ఈ ఆర్టికల్ దొరుకుతుంది. కోర్టులేం చెప్పాయి? తనకు సంబంధించిన ఆర్టికల్స్ వెబ్‌సైట్లో ఉన్న విషయం ఆ వ్యక్తికి 2009లో తెలిసింది. దాన్ని తొలగించమని కోరారు. తన వ్యక్తిత్వాన్ని అభివృద్ధి చేసుకోవడాన్ని అవి నిరోధిస్తాయని ఆయన అన్నారని కోర్టు ఒక ప్రకటనలో చెప్పింది. అయితే, వ్యక్తిగత గోప్యత హక్కు కారణంగా పత్రికా స్వేచ్ఛను, ప్రజాప్రయోజనాన్ని కాదనలేమంటూ 2012లో ఫెడరల్ కోర్టు ఆయన విజ్ఞప్తిని తోసిపుచ్చింది. రాజ్యాంగ న్యాయస్థానం ఆ తీర్పును పక్కనపెట్టి ఇప్పుడు ఆదేశాలిచ్చింది. ప్రచురణ సంస్థలు తమ ఆర్టికల్స్‌ను ఆన్‌లైన్‌లో పొందుపరుచుకునే వీలుంది కానీ కోరినప్పుడు వాటిని తొలగించాల్సి ఉంటుంది. కాగా ఈ 'రైట్ టు బీ ఫర్గాటెన్' యూరోపియన్ యూనియన్, గూగుల్ మధ్య వివాదాలకు కారణమవుతోంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3140}
{"id":"international-57225037","url":"https:\/\/www.bbc.com\/telugu\/international-57225037","title":"చైనాలోని వుహాన్ ల్యాబ్ సిబ్బంది కరోనా వ్యాప్తికి ముందే జబ్బుపడ్డారు: అమెరికా రహస్య నివేదిక","summary":"కరోనావైరస్ ప్రపంచవ్యాప్తంగా వ్యాపించడానికి ముందే వుహాన్‌ ల్యాబ్‌లో పనిచేసే కొందరు పరిశోధకులు జబ్బు పడ్డారని అమెరికా నిఘా నివేదిక పేర్కొంది.","text":"వుహాన్ ఇన్‌స్టిట్యూట్ ఆఫ్ వైరాలజీలో పనిచేసే ముగ్గురు పరిశోధకులు 2019 నవంబర్‌లో అనారోగ్యానికి గురయ్యారని, తమకు ఆస్పత్రిలో చికిత్స అందించాలని వారు కోరారని అమెరికా పత్రిక వాల్‌స్ట్రీట్ జర్నల్ ఒక రిపోర్ట్ ప్రచురించింది. వుహాన్ ల్యాబ్‌లో జబ్బు పడిన పరిశోధకుల సంఖ్య, వారు అనారోగ్యానికి గురైన సమయం, ఆస్పత్రిలో వారు పొందిన చికిత్సకు సంబంధించిన విషయాలను ఈ నిఘా రిపోర్టులో వివరించారు. వుహాన్ ల్యాబ్ నుంచే కరోనావైరస్ వ్యాపించిందని వస్తున్న ఆరోపణలపై దర్యాప్తు చేయడానికి ఈ నిఘా రిపోర్టులోని సమాచారం బలమైన ఆధారంగా నిలుస్తుందని భావిస్తున్నారు. కరోనావైరస్ మూలాలకు సంబంధించి తదుపరి విచారణపై చర్చించడానికి డబ్ల్యుహెచ్ఓ సమావేశం కానుంది. దానికి ఒక్క రోజు ముందు ఈ రిపోర్ట్ వెల్లడైంది. దర్యాప్తుపై సీరియస్‌గా బైడెన్ ప్రభుత్వం వాల్‌స్ట్రీట్ జర్నల్ ప్రచురించిన కథనంపై అమెరికా సెక్యూరిటీ కౌన్సిల్ ప్రతినిధి ఎలాంటి వ్యాఖ్యలూ చేయలేదు. కానీ కరోనావైరస్ మూలాల దర్యాప్తుపై బైడెన్ ప్రభుత్వం సీరియస్‌గా ఉందని ఆయన చెప్పారు. ఇంతకు ముందు ప్రపంచ ఆరోగ్య సంస్థకు చెందిన ఒక టీమ్ మహమ్మారికి సంబంధించిన వాస్తవాలను వెలుగులోకి తెచ్చేందుకు వుహాన్ వెళ్లింది. కరోనా వైరస్ వుహాన్ ల్యాబ్ నుంచే వ్యాపించిందనడానికి తగిన ఆధారాలు లేవని తర్వాత డబ్ల్యుహెచ్ఓ చెప్పింది. అమెరికా మాజీ అధ్యక్షుడు డోనల్డ్ ట్రంప్ కరోనా వైరస్‌ను 'చైనా వైరస్', 'వుహాన్ వైరస్' అనేవారు. చైనా దానిపై తీవ్ర అభ్యంతరాలు వ్యక్తం చేసింది. ఈ దర్యాప్తులో ప్రపంచ ఆరోగ్య సంస్థ బృందానికి చైనా పూర్తిగా సహకరించలేదని, వుహాన్ ల్యాబ్‌కు సంబంధించిన సమాచారం దాచిపెట్టిందని ఆరోపణలు కూడా ఉన్నాయి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3147}
{"id":"international-44669428","url":"https:\/\/www.bbc.com\/telugu\/international-44669428","title":"#FIFA2018: కల్లలైన మెస్సీ కలలు","summary":"వరల్డ్ కప్ ఫుట్ బాల్ మొదటి నాకౌట్ మ్యాచ్‌లో ఫ్రాన్స్ అర్జెంటీనాను 4-3 గోల్స్ తేడాతో ఓడించింది. ఉత్కంఠభరితంగా సాగిన మ్యాచ్‌లో రెండు జట్ల ఆటగాళ్లు ఏడు గోల్స్ చేశారు.","text":"ఫ్రాన్స్ తరఫున గోల్ వేసిన గెలియన్ బప్పే హాఫ్ టైమ్ వరకూ రెండు జట్లు 1-1తో సమానంగా నిలిచాయి. కానీ సెకండ్ హాఫ్‌లో ఫ్రాన్స్ దూకుడు పెంచి మూడు గోల్స్ వేసింది. వాటిలో రెండు గోల్స్ కలియన్ బప్పే వేశాడు. ఇంజూరీ టైమ్‌లో అర్జెంటీనా తరఫున ఎగ్యురో ఒక గోల్ చేసినా అప్పటికే మ్యాచ్ చేజారిపోయింది. పెనాల్డీతో మొదటి గోల్ మ్యాచ్ ప్రారంభంలోనే ఫ్రాన్స్ అర్జెంటీనాపై ఆధిక్యత సాధించింది. ఆట తొమ్మిదో నిమిషంలోనే తన ఫార్వర్డ్ ఆటగాడు ఆంటోనీ గ్రీజ్‌మేన్ షాట్ గోల్‌పోస్ట్‌ను తగిలి వెనక్కు వచ్చింది. 11వ నిమిషంలో మార్క్ రోజో అర్జెంటీనా బాక్సులో ఫ్రాన్స్ మిడ్ ఫీల్డర్ కలియన్ బప్పేకు ఫౌల్ చేశాడు. ఫలితంగా ఫ్రాన్స్‌కు పెనాల్టీ లభించింది. ఆటలో 13వ నిమిషంలో ఆంటోనీ గ్రీజ్‌మెన్ పెనాల్టీని గోల్‌గా మలచి తన టీమ్‌కు ఆధిక్యత సాధించిపెట్టాడు. ఆ తర్వాత మ్యాచ్‌పై అర్జెంటీనా పట్టు బిగించడం మొదలెట్టింది. ఆటలో 41వ నిమిషంలో అర్జెంటీనా మిడ్ ఫీల్డర్ ఏంజెల్ డి మారియా 30 గజాల దూరం నుంచి ఒక అద్భుతమైన గోల్ వేశాడు. టీమ్‌ను సమంగా తెచ్చాడు. డి మారియా ఈ టోర్నమెంటులో తన రెండో గోల్ వేశాడు.మొదటి హాఫ్‌లో మ్యాచ్ 1-1తో సమానం అయ్యింది. అర్జెంటీనాకు 8వ నిమిషంలో ఆధిక్యం రెండో హాఫ్‌లో 48వ నిమిషంలో మెస్సీ ఇచ్చిన పాస్‌తో మార్కడో గోల్ వేసి అర్జెంటీనాకు 2-1 ఆధిక్యం తెచ్చిపెట్టాడు. కానీ కేవలం 8 నిమిషాల తర్వాత ఫ్రాన్స్ కూడా మరో గోల్ వేసింది. గోల్స్ సమం చేసింది. ఆటలో 57వ నిమిషంలో డిఫెండర్ బెంజమిన్ పావర్డ్ ఫ్రాన్స్ తరఫున మరో గోల్ వేశాడు. వరల్డ్ కప్‌లో పావర్డ్‌కు ఇది మొదటి గోల్. ఈ ఓటమితో ఈ వరల్డ్ కప్‌లో అర్జెంటీనా కథ ముగిసింది. ఈ విజయంతో ఫ్రాన్స్ క్వార్టర్ ఫైనల్ చేరుకుంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3157}
{"id":"india-43237184","url":"https:\/\/www.bbc.com\/telugu\/india-43237184","title":"శ్రీదేవి ట్విటర్ హ్యాండిల్‌ నుంచి ఇదే చివరి ట్వీట్!","summary":"ఫిబ్రవరి 28న రాత్రి శ్రీదేవి ట్విటర్ హ్యాండిల్ నుంచి వచ్చిన ట్వీట్ అభిమానులను షాక్‌కు గురి చేసింది.","text":"ఆ ట్వీట్ చదివిన తర్వాత అది శ్రీదేవి భర్త బోనీకపూర్‌ రాసినట్లు గుర్తించారు. కుటుంబం కోసం తాను ఎంతగా తపించానో, శ్రీదేవి అంటే తనకు ఎంత ఇష్టమో బోనీకపూర్‌ అందులో రాశారు. ట్వీట్‌లో బోనీ కపూర్ ఏమన్నారు? స్నేహితురాలు, భార్యను పోగొట్టుకుని నేను, తల్లిని కోల్పోయి ఇద్దరు పిల్లలు ఎంత బాధ పడుతున్నామో మాటల్లో చెప్పలేను. కష్టకాలంలో అండగా నిలబడిన కుటుంబ సభ్యులు, స్నేహితులు, సహచరులు, శ్రేయోభిలాషులకు కృతజ్ఞతలు. శ్రీదేవి అభిమానులకు రుణపడి ఉంటా. తిరిగి కోలుకోలేని ఈ నష్టాన్ని నేను, మా పిల్లలు తట్టుకుని నిలబడాలి. 'శ్రీదేవే మా బలం.. మా చిరునవ్వుకు కారణం ఆమె' ప్రపంచానికి శ్రీదేవి ఒక పండు వెన్నెల. నటనలో అందర్ని మెప్పించి వారి సొంత మనిషి అయిపోయింది. కానీ శ్రీదేవి మై లవ్. నా స్నేహితురాలు. ఇద్దరు పిల్లలకు తల్లి. నా జీవిత భాగస్వామి. పిల్లలకు ఆమే సర్వస్వం. మా కుటుంబానికి శ్రీదేవే వెన్నెముక. శ్రీదేవికి కడసారి వీడ్కోలు పలికాం. ఇప్పుడు మీకొక విజ్ఞప్తి చేస్తున్నా.. మా వ్యక్తిగత జీవితాన్ని గౌరవించండి. శ్రీదేవి గురించి చెప్పాలనుకుంటే, ప్రతీఒక్కరిని శ్రీదేవితో కలిపే ప్రత్యేక జ్ఞాపకాల గురించి చెప్పండి. ఆమె అద్భుతమైన నటి. ఆమె లేని లోటు పూడ్చలేనిది. ఆ విషయంలో శ్రీదేవిని ప్రేమించండి..గౌరవించండి. ఆమె భౌతికంగా దూరమైనా.. వెండితెరపై ఆమె శాశ్వతంగా నిలిచే ఉంటారు. నా పిల్లల్ని కాపాడుకోవాలి. శ్రీదేవి లేకుండా ఈ జీవితాన్ని ముందుకు తీసుకెళ్లాలి. అవే ఇప్పుడు నా ముందున్న సవాళ్లు. శ్రీదేవే మా జీవితం. మా బలం. నా చిరునవ్వుకు కారణం ఆమె. శ్రీదేవిపై మా ప్రేమ వెలకట్టలేనిది. నీ ఆత్మకు శాంతి కలగాలి మై లవ్, మా జీవితాలు ఇక ఎప్పటికీ గతంలోలా ఉండవు. - బోనీ కపూర్ మీరివి చదివారా? బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.","len":3160}
{"id":"international-55027982","url":"https:\/\/www.bbc.com\/telugu\/international-55027982","title":"ప్లాస్టిక్ సీసాలలో బంధించి చిలుకల అక్రమ రవాణా","summary":"తూర్పు ఇండోనేసియా ప్రాంతంలో పపువా దగ్గర లంగరు వేసిన ఒక ఓడలో ప్లాస్టిక్ సీసాలలో బంధించిన డజన్ల కొద్దీ చిలకలను అధికారులు స్వాధీనం చేసుకున్నారు. ఓడలో ఉన్న డబ్బాల నుంచి శబ్దాలు వినిపించడంతో అనుమానం వచ్చి తనిఖీలు చేయగా ఇవి బయటపడ్డాయి. ఇందులో 64 చిలకలు సజీవంగా ఉండగా, 10 చిలకలు చనిపోయాయి.","text":"ఆసియాలోనే అత్యధికంగా అంతరించిపోతున్న పక్షి జాతులకు ఇండోనేసియా ఆవాసంగా ఉంది. పక్షుల అక్రమ రవాణా కూడా ఇక్కడ ఎక్కువగా జరుగుతోంది. దేశీయంగా కొన్ని పెద్ద పెద్ద మార్కెట్లలో వీటి అమ్మకాలు జరుగుతూ ఉంటాయి. కొందరు విదేశాలకు అక్రమంగా రవాణా చేస్తారు. \"గురువారం ఉదయం ఓడలో లభించిన ఈ చిలుకలను ఎక్కడికి రవాణా చేస్తున్నారనే సమాచారం ఇంకా తెలియలేదు\" అని స్థానిక పోలీసు అధికారి దోడిక్ జునైది ఏఎఫ్ పీ వార్తా సంస్థకు తెలిపారు. \"ఓడలో ఉన్న డబ్బాలలోంచి వింత శబ్దాలు వస్తుండటంతో ఓడలోని సిబ్బందికి అనుమానం వచ్చింది\" అని ఆయన చెప్పారు. ఈ ఘటనకు సంబంధించి ఇప్పటి వరకు ఎవరినీ అరెస్టు చేయలేదు. ఈ ఓడలో దొరికిన పక్షులను బ్లాక్ క్యాప్డ్ లోరీస్ గా గుర్తించారు. ఇవి న్యూ గినియా ప్రాంతంలోనూ నైరుతి పసిఫిక్ మహాసముద్రానికి దగ్గర్లో ఉన్న దీవులలోనూ కనిపిస్తాయి. \"ఇవి ఇండోనేసియాలో రక్షిత పక్షుల జాబితాలో ఉన్నాయి. అక్రమ రవాణా చేసేందుకు ఈ పక్షులకు బాగా గిరాకీ ఉంది\" అని వైల్డ్ లైఫ్ ట్రేడ్ పరిశీలన సంస్థకు చెందిన ఎలిజబెత్ జాన్ చెప్పారు. \"ఈ ప్రాంతంలో పక్షుల అక్రమ రవాణాను నిరోధించేందుకు ఇండోనేసియా ప్రయత్నిస్తోంది. కానీ, మరింత కఠినంగా వ్యవహరించాలి. పక్షులను మార్కెట్లకు తరలించే దోషులను అరెస్ట్ చేయాలి\" అని ఆమె బీబీసీకి చెప్పారు. ప్లాస్టిక్ సీసాలలో పక్షులు దొరకడం ఇది మొదటి సారి కాదు. 2015లో అరుదైన 21 ఎల్లో క్రెస్టెడ్ కొకాటూ పక్షులను అక్రమ రవాణా చేస్తున్న వ్యక్తిని ఇండోనేసియా పోలీసులు అరెస్టు చేశారు. అవి కూడా అంతరించిపోతున్న పక్షుల జాబితాలో ఉన్నాయి. ఇండోనేసియా అధికారులు 2017లో డ్రైనేజీ పైపులలో బంధించిన 125 విదేశీ పక్షులను పట్టుకున్న కేసులో చాలా అరెస్టులు కూడా జరిగాయి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3165}
{"id":"international-42596110","url":"https:\/\/www.bbc.com\/telugu\/international-42596110","title":"చైనాలో హిమలోకపు అందాలు చూసొద్దాం రండి!","summary":"బ్యాంకాక్‌లో ఉండాల్సిన బుద్ధుడు, రష్యాలోని మాస్కో రెడ్ స్క్వేర్, బీజింగ్‌లోని సుప్రసిద్ధ దేవాలయం... ఇలా అన్నీ ఒకేచోట ఉన్నాయి. అదెలా సాధ్యం అనకండి.. ఉన్నాయంతే! చల్లగా ఉన్నాయంతే..","text":"చైనాలో ప్రతి ఏటా జరిగే ‘ఐస్ ఫెస్టివల్’లో ఈ నిర్మాణాలన్నీ కొలువుదీరాయి. ఈశాన్య చైనాలోని హార్బిన్ నగరంలో ఈ ఐస్ ఫెస్టివల్‌ను ప్రతి ఏటా నిర్వహిస్తారు. మంచుతో అందమైన కళాకృతులను తయారు చేసి అక్కడ ప్రదర్శిస్తారు. ప్రపంచంలో జరిగే ఇలాంటి ఉత్సవాల్లో ఇదే పెద్దది. హార్బిన్ నగరం.. చైనాలోనే ఎక్కువ చల్లగా ఉండే ప్రాంతం. ఇక చలికాలంలో చెప్పనక్కర్లేదు.. అందుకే ఈ నగరాన్ని 'ఐస్ సిటీ' అని కూడా పిలుస్తారు. 1983లో ఈ ఉత్సవాలను ప్రారంభించారు. ఈ సంవత్సరం జనవరి 5న ప్రారంభమైన ఈ ఉత్సవాలు నెల రోజులపాటు జరుగుతాయి. వాతావరణం అనుకూలించేవరకూ మంచు బొమ్మలను ప్రదర్శిస్తారు. హార్బిన్‌లో వాతావరణం చాలా చల్లగా ఉంటుంది. జనవరి నెలలో మైనస్ 18, ఫిబ్రవరి నెలలో మైనస్ 14డిగ్రీలకు ఉష్ణోగ్రతలు పడిపోతాయి. కాబట్టి మంచు శిల్పాలు కరగడానికి ఆస్కారం ఉండదు. ఈ ఉత్సవాలకోసం సమీపంలో ఉన్న నది నుంచి పెద్ద పెద్ద మంచు ముద్దలను సేకరిస్తారు. ఈ హిమలోకాన్ని సృష్టించడానికి 10వేల మంది కష్టపడ్డారు. 6లక్షల చదరపు మీటర్ల విస్తీర్ణంలో ఈ ఉత్సవాలను నిర్వహిస్తున్నారు. ఇది డిస్నీల్యాండ్ కంటే చాలా పెద్దది. ఈ ఉత్సవాల్లో.. మాస్కో రెడ్ స్క్వేర్, బీజింగ్‌లోని సుప్రసిద్ధ దేవాలయం, బ్యాంకాక్‌లోని ఎమరాల్డ్ బుద్ధుడి' నమూనాలను మంచుతో మలిచారు. 2017 జనవరిలో జరిగిన ఉత్సవాల్లో పది లక్షలకు పైగా ప్రజలు పాల్గొన్నారు. ఈ సారి అంతకుమించి.. రోజుకు దాదాపు లక్ష మందికి పైగా వస్తారని కొందరు అంచనా వేస్తున్నారు. రాత్రిపూట.. రంగు రంగుల ఎల్ఈడీ వెలుగుల్లో ఈ మంచు శిల్పాలు అద్భుతంగా కనిపిస్తున్నాయి. ఆ ప్రాతంలోని చల్లదనమే.. ఈ శిల్పాలకు ఆయుష్షు. వాతావరణం కాస్త వేడెక్కితే ఈ శిల్పాలు కరిగిపోతాయి.. నెమ్మది నెమ్మదిగా ఈ హిమలోకమూ.. మాయమవుతుంది. మా ఇతర కథనాలు (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3168}
{"id":"international-45605261","url":"https:\/\/www.bbc.com\/telugu\/international-45605261","title":"గణేశుడి బొమ్మతో రాజకీయ ప్రకటనపై రిపబ్లికన్ల క్షమాపణ","summary":"హిందువులను ఆకర్షించేందుకు ఇచ్చిన ప్రకటనపై విమర్శలు వెల్లువెత్తడంతో అమెరికాలోని రిపబ్లికన్ పార్టీ క్షమాపణలు తెలిపింది.","text":"వినాయక చవితి సందర్భంగా ఇచ్చిన ఈ ప్రకటనలో.. ‘‘మీరు ఒక గాడిదను పూజిస్తారా? ఏనుగును పూజిస్తారా? మీరే ఎంచుకోండి’’ అంటూ రాజకీయ సందేశాన్ని కూడా పేర్కొంది. డెమొక్రాట్ల రాజకీయ చిహ్నం గాడిద కాగా, రిపబ్లికన్ల రాజకీయ చిహ్నం ఏనుగు. ఈ ప్రకటన సమస్యాత్మకమైనదని హిందూ అమెరికన్ ఫౌండేషన్ (హెచ్ఏఎఫ్) తెలిపింది. టెక్సాస్‌లోని ఫోర్ట్ బెండ్ కౌంటీలో ఉన్న రిపబ్లికన్ పార్టీ కార్యాలయం దీనిపై వివరణ ఇవ్వాలని కోరింది. ఈ కార్యాలయమే స్థానిక పత్రికలో ఈ ప్రకటన ఇచ్చింది. ‘‘ముఖ్యమైన హిందూ పండుగ సందర్భంగా హిందువులను దగ్గర చేసుకునేందుకు రిపబ్లికన్ పార్టీ చేసిన ప్రయత్నం అభినందనీయమే కానీ, ఈ ప్రకటన హిందూ దైవం వినాయకుడిని.. ఒక రాజకీయ పార్టీ గుర్తు అయిన జంతువు చిహ్నంతో పోల్చడం సమస్యాత్మకం, అభ్యంతరకరం’’ అని హెచ్ఏఎఫ్ బోర్డు సభ్యుడు రిషి భుటాడ ఒక అధికారిక ప్రకటనలో పేర్కొన్నారు. చాలామంది హిందువులు ఈ అభ్యంతరకర ప్రకటనను ట్విటర్‌లో షేర్ చేస్తూ.. రిపబ్లికన్ పార్టీ స్పందన కోరారు. విమర్శలు, ఆగ్రహాల నేపథ్యంలో పార్టీ స్పందిస్తూ.. ఈ ప్రకటన ఇచ్చింది హిందూ సంప్రదాయాలను, పద్ధతులను అప్రతిష్టపాలు చేయటానికి కాదని తెలిపింది. ‘‘ప్రకటన వల్ల ఎవరైనా మనస్తాపానికి గురైనట్లైతే మేం క్షమాపణలు చెబుతున్నాం. మా ఉద్దేశమైతే కచ్చితంగా అది కాదు’’ అని ఫోర్ట్ బెండ్ కౌంటీ రిపబ్లికన్ పార్టీ ఛైర్మన్ జాసీ జెట్టన్ స్థానిక విలేకరులకు తెలిపారు. పార్టీ క్షమాపణలు చెప్పిన వెంటనే.. క్షమాపణల్ని ఆమోదిస్తున్నామని హెచ్ఏఎఫ్ తన ప్రకటనను సవరించింది. ‘‘మున్ముందు ఫోర్ట్ బెండ్‌లోని హిందువులు, ఇతర మతస్థులకు దగ్గరయ్యేందుకు ఇలాంటి తప్పులు చేయకుండా ఎలాంటి చర్యలు తీసుకుంటారనేది బహిరంగ ప్రశ్న’’ అని భుటాడ అన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3172}
{"id":"international-41857522","url":"https:\/\/www.bbc.com\/telugu\/international-41857522","title":"ఆగిన వాట్సాప్ : సోషల్ మీడియాలో జోకులే జోకులు","summary":"ప్రపంచవ్యాప్తంగా శుక్రవారం వాట్సాప్ సేవలకు అంతరాయం కలిగింది. కొద్ది గంటల పాటు తాత్కాలికంగా సేవలు నిలిచి పోయాయి. అయితే అందరికీ ఈ సమస్యలు తలెత్తినట్లు కనిపించడం లేదు. కొందరు మాత్రమే ఇబ్బందులు ఎదుర్కొన్నారు.","text":"సోషల్ మీడియాలో నెటిజన్ల పోస్టులు చూస్తుంటే ఈ విషయం అర్థమవుతోంది. తన వాట్సాప్ పని చేయడం లేదంటూ తెలుగు చలనచిత్ర సంగీత దర్శకుడు థమన్ ఎస్ ట్వీట్ చేశారు. తమ వాట్సాప్ కూడా ఆగిపోయినట్లు ఆయన ఫాలోవర్లలో కొందరు కామెంట్ చేశారు. మరి కొందరు తమ వాట్సాప్ బాగానే పని చేస్తున్నట్లు తెలిపారు. బ్రిటన్, అమెరికా, చైనా, సౌదీ అరేబియా, శ్రీలంక, ఇండోనేసియా, కెన్యా వంటి దేశాల్లో కొన్ని చోట్ల వాట్సాప్ సేవలకు అంతరాయం కలిగినట్లు బ్రిటన్‌కు చెందిన పత్రిక ది సన్ పేర్కొంది. ఇటీవల ప్రపంచవ్యాప్తంగా సైబర్ దాడులు జరుగుతున్న నేపథ్యంలో వాట్సాప్ సేవలు నిలిచి పోవడం ప్రాధాన్యం సంతరించుకుంది. సాంకేతిక లోపమా లేక ఏదైనా సైబర్ దాడినా? అనే విషయంపై స్పష్టత లేదు. అయితే ఈ పరిణామంపై వాట్సాప్ స్పందించలేదు. ఇది ఇలా ఉంటే వాట్సాప్ నిలిచి పోవడంపై సోషల్ మీడియా వేదికగా ఛలోక్తులు చెలరేగాయి. \"దాదాపు 600 మంది అమ్మాయిలు తమ బాయ్ ఫ్రెండ్‌లతో తెగతెంపులు చేసుకునేందుకు సిద్ధమవుతున్నారు. ఎందుకంటే వాట్సాప్‌లో తాము పంపిన సందేశాలను చూసి కూడా సమాధానం ఇవ్వనందుకు\" అని నైనా టెక్‌గై అనే ఖాతా హ్యాండిల్ కామెంట్ చేసింది. \"పోల్: వాట్సాప్ ఆగిపోయాకా మీ బంధం ఎలా ఉంది? 1.సింగిల్2.డైవర్స్3.ఇన్ రిలేషన్‌షిప్\" అంటూ యువర్ ఛాయిస్ మ్యాటర్స్ అనే ఖాతా ట్వీట్ చేసింది. \"ఒకవేళ కొద్ది రోజుల పాటు వాట్సాప్ పని చేయకపోతే గుజరాత్ ఎన్నికల్లో బీజేపీ ఓడిపోతుంది\" అని మహ్మద్ ఆసిఫ్ ఖాన్ అనే ఆయన ట్వీట్ చేశాడు. \"వాట్సాప్ ఆగిపోయింది. ప్రపంచం కూలిపోతున్నట్లుగా ఉంది. గట్టిగా పట్టుకోండి. ఇలాంటి క్షణాలు చాలా అరుదుగా వస్తాయి. వీటిని మనం ధైర్యంగా ఎదుర్కోవాలి \" అంటూ రిపబ్లిక్ టీవీ అసోసియేట్ ఎడిటర్ ఆదిత్య రాజ్ కౌల్ ట్వీటారు. ఇవి కూడా చూడండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3183}
{"id":"international-42673404","url":"https:\/\/www.bbc.com\/telugu\/international-42673404","title":"ఈ తమన్నా ఒంటికాలితో పోరాడుతోంది","summary":"బంగ్లాదేశ్ లోని జెస్సోర్ జిల్లాకు చెందిన పదహారేళ్ల తమన్నాకు పుట్టుకతోనే ఒక కాలు లేదు. రెండు చేతులూ లేవు. కానీ, నిరాశ పడలేదు. పట్టుదలతో చదువుకుని మంచి గ్రేడ్‌లతో తన ప్రతిభను చాటుకుంటోంది.","text":"ఒంటి కాలితో అద్భుతాలు.. చదువులో టాప్ వైకల్యం ముందు ఆమె ఓడిపోలేదు. తన కలను సాకారం చేసుకునేందు ఒంటికాలుతోనే పోరాడుతోంది. ఒంటికాలుతోనే చూడచక్కని చిత్రాలు గీయడం నేర్చుకుంది. ఎవరిమీదా ఆధారపడకుండా తన పనులు తానే చేసుకుంటూ ఎంతోమందికి స్ఫూర్తిగా నిలుస్తోంది. \"చిన్నప్పుడు కాలుతో రాయడం చాలా కష్టంగా ఉండేది. కానీ.. ఇప్పుడు ఇబ్బంది లేదు. స్కూలుకెళ్లడమంటే చాలా ఇష్టం. డ్రాయింగ్ వేయడం, అందులోనూ మనుషుల బొమ్మలు గీయడమంటే మరీ ఇష్టం\" అని తమన్నా అంటోంది\" అయితే.. వారి గ్రామంలోని పాఠశాలలో వికలాంగ విద్యార్థులకు సరైన సౌకర్యాలు లేవు. దాంతో తమన్నాను బడికి పంపేందుకు ఆమె తల్లిదండ్రులు ఎంతో కష్టపడాల్సి వస్తోంది. రోజూ చక్రాల బండిపై ఉదయం తీసుకెళ్లి, సాయంత్రం తీసుకొస్తారు. చదువులో ఆమె ప్రతిభ ముందు వైకల్యమే ఓడిపోయింది. ప్రాథమికోన్నత విద్యలో తమన్నా అత్యుత్తమ గ్రేడ్‌తో ఉత్తీర్ణత సాధించింది. ప్రస్తుతం స్థానిక పాఠశాలలో పదో తరగతి చదువుకుంటోంది. \"నా బిడ్డను స్కూల్లో చేర్పించలేకపోయినప్పుడు చాలా బాధపడ్డాను. అయితే, ఏదో ఒక రోజున ఈ ప్రపంచానికి నా కూతురు గొప్పతనం చాటిచెప్పగలనన్న నమ్మకం ఉంది\" అని ఆమె తండ్రి రోవ్సాన్ అలీ అంటున్నారు. \"నాకు మరో ఇద్దరు పిల్లలున్నారు. అయినా.. తమన్నాపైనే నేను ఎక్కువ ఆశలు పెట్టుకున్నా. కానీ.. నా కల నిజమవుతుందో లేదో... ఎందుకంటే, సెకండరీ స్కూల్ తర్వాత ఆమెను కాలేజీలో చేర్పించాలంటే అక్కడ సరైన సదుపాయాలు ఉండవు\" ఆమె తల్లి ఖడిజా పర్విన్ శిల్పి ఆందోళన చెందుతున్నారు. \"డాక్టర్ కావాలన్నది నా కోరిక . కానీ.. ఈ వైకల్యం వల్ల అది నాకు సాధ్యమయ్యేలా లేదు. వైకల్యం ఉందన్న బాధేమీ లేదు. కానీ.. దాని కారణంగానే చదువు ఆపేయాల్సి వస్తుందేమో \" అంటూ తమన్నా భయపడుతోంది. ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3189}
{"id":"international-51502759","url":"https:\/\/www.bbc.com\/telugu\/international-51502759","title":"అంటార్కిటికాలో 20.75 డిగ్రీల సెల్సియస్ రికార్డు ఉష్ణోగ్రతలు","summary":"ప్రస్తుతం హైదరాబాద్‌లో పగటి ఉష్ణోగ్రతలు 32 డిగ్రీలకు దగ్గరగా ఉన్నాయి. అదే సమయంలో సాధారణంగా మైనస్ డిగ్రీలు ఉండే మంచు ఖండంలో ఉష్ణోగ్రతలు శాస్త్రవేత్తలను ఆందోళనకు గురి చేస్తున్నాయి.","text":"అంటార్కిటికా ఉష్ణోగ్రతలు మొట్టమొదటిసారి 20 డిగ్రీల సెంటిగ్రేడ్‌ దాటాయి. ఇక్కడ తీరానికి దూరంగా 20.75 డిగ్రీల సెంటీగ్రేడ్ ఉష్ణోగ్రతలు నమోదైనట్లు పరిశోధకులు చెప్పారు. \"అంటార్కిటికాలో ఇంత ఎక్కువ ఉష్ణోగ్రతలు ఎప్పుడూ చూడలేదు\" అని బ్రెజిల్ శాస్త్రవేత్త కార్లోస్ షేఫర్ ఏఎఫ్‌పీ వార్తాసంస్థతో చెప్పారు. ఇది రీడింగ్ మాత్రమే ఫిబ్రవరి 9న నమోదైన ఈ ఉష్ణోగ్రతల గురించి ఆయన హెచ్చరించారు. కానీ, ఇది ఒక రీడింగ్ మాత్రమే అంటార్కిటికా దీర్ఘకాలిక డేటాలో భాగం కాదు. అంటార్కిటికా ద్వీపకల్పంలో గత వారం కూడా 18.3 డిగ్రీల సెంటీగ్రేడ్ రికార్డు ఉష్ణోగ్రతలు నమోదయ్యాయి. తాజాగా నమోదైన 20.75 రీడింగ్‌ను కూడా ఇదే ఖండానికి చెందిన దీవుల సమూహంలో ఒకటైన సీమోర్ దీవి మానిటరింగ్ స్టేషన్ నుంచి తీసుకున్నారు. రికార్డు ఉష్ణోగ్రతలు నమోదవుతున్నప్పటికీ, ఆ రీడింగ్ తమ విస్తృత అధ్యయనంలో భాగం కాదని, దానిని భవిష్యత్తులో ఏం జరుగుతుందో అంచనా వేయడానికి ఉపయోగించలేమని శాస్త్రవేత్త షేఫర్ అన్నారు. \"భవిష్యత్తులో వాతావరణ మార్పులను అంచనా వేయడానికి మేం దీనిని ఉపయోగించలేం. ఇది ఒక డేటా పాయింట్. ఈ ప్రాంతంలో ఏదో భిన్నంగా జరుగుతోంది అనడానికి ఇది ఒక సంకేతం మాత్రమే\" అని ఆయన అన్నారు. అంటార్కిటికా ఎంత వేగంగా వేడెక్కుతోంది? ఐక్యరాజ్యసమితి ప్రపంచ వాతావరణ సంస్థ(డబ్ల్యుఎంఓ) వివరాల ప్రకారం అంటార్కిటికా ఖండంలో ఉష్ణోగ్రతలు గత 50 ఏళ్లలో దాదాపు 3 డిగ్రీల సెంటీగ్రేడ్ పెరిగాయి. ఆ సమయంలో పశ్చిమ తీరం అంతటా ఉన్న దాదాపు 87 శాతం హిమానీనదాలు తరిగిపోయాయి. గ్లోబల్ వార్మింగ్ వల్ల గత 12 ఏళ్లుగా హిమానీనదాలు వేగంగా తరిగిపోతున్నాయని అందులో చెప్పారు. అత్యంత వెచ్చగా ఉన్న జనవరిగా గత నెల అంటార్కిటికాలో కొత్త రికార్డు సృష్టించింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3190}
{"id":"india-46790618","url":"https:\/\/www.bbc.com\/telugu\/india-46790618","title":"‘నాన్న ఫొటోను చూస్తూ నా కొడుకు రోజంతా ఏడుస్తున్నాడు’","summary":"మేఘాలయాలోని ఒక అక్రమ బొగ్గు గనిలో 15 మంది కార్మికులు చిక్కుకుని 25 రోజులు కావస్తోంది. ఇప్పటికీ వారి జాడ లేదు. దాంతో వారి కుటుంబాల్లో అంతులేని విషాదం నెలకొంది.","text":"ఒక బాధితుడి ఇంటికి వెళ్లి ఆ కుటుంబం పడుతున్న వేదనను తెలుసుకునేందుకు ప్రయత్నించారు బీబీసీ ప్రతినిధి సల్మాన్ రవి. అబ్దుల్ కలాం అనే బాధితుడి భార్య (7 నెలల గర్భిణి) తన ఆవేదనను బీబీసీతో పంచుకున్నారు. ఉపాధి అవకాశాలు లేకపోవడం వల్లే పొట్టకూటి కోసం తన భర్త ప్రమాదకరమైన గనుల్లో పనికి వెళ్లాల్సి వచ్చిందని ఆమె చెప్పారు. తన భర్త సంపాదిస్తేనే తమకు పూట గడుస్తుందని, అతడు లేకపోతే తమ పరిస్థితి అగమ్య గోచరంగా మారుతుందంటూ ఆమె రోధిస్తున్నారు. ఆ బాధిత కుటుంబ పరిస్థితి ఆమె మాటల్లోనే.. వీడియో: 'అల్లాహ్.. నా భర్తను కాపాడు' నాకు ఏమీ తోచట్లేదు. ఎప్పుడూ నా భర్త గురించే ఆలోచిస్తున్నాను. నాన్న కోసం నా కొడుకు ఏడుస్తున్నాడు. నా పేరు అఫ్రోజా, నా భర్త పేరు అబ్దుల్ కలామ్ షేక్. ఇప్పుడు నేను 7 నెలల గర్భిణిని. నాకు 10 నెలల కొడుకు కూడా ఉన్నాడు. ఆరోజు నా భర్త పనిచేసే గని ప్రాంతాన్ని నది ముంచెత్తిందని మా ఊరివాళ్లు చెబితే తెలిసింది. మా ప్రాంతంలో వ్యవసాయ పనులు దొరకడంలేదు. దాంతో మా కుటుంబ పోషణ కోసం ఆయన గనుల్లో పనికి వెళ్లాల్సి వచ్చింది. నా భర్త సురక్షితంగా బయటకు రావాలని కోరుకుంటున్నా. నాన్న ఫొటోను చూస్తూ నా కొడుకు రోజంతా ఏడుస్తున్నాడు. వాళ్ల నాన్న తప్ప వాడు ఇంకెవరి దగ్గరికీ వెళ్లడు. ఇప్పుడు సంపాదించే వారెవరూ లేక ప్రస్తుతం మా కుటుంబం దిక్కుతోచని పరిస్థితిలో ఉంది. నా భర్త సంపాదిస్తేనే మాకు పూట గడిచేది. ఇకపై మా పరిస్థితి ఏమవుతుందో అర్థం కావట్లేదు. మా మామయ్య వృద్ధుడు. మా మరిదికి వైకల్యం ఉంది. ఆ గనుల్లో సహాయక చర్యల గురించి ప్రభుత్వం నుంచి మాకు ఎలాంటి సమాచారం లేదు. ప్రభుత్వం మమ్మల్ని ఆదుకోకపోతే మేం బతికేదెలా? నా భర్త సురక్షితంగా ఉండాలని అల్లాను ప్రార్థిస్తున్నాను. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3192}
{"id":"international-43131285","url":"https:\/\/www.bbc.com\/telugu\/international-43131285","title":"గయానా: ‘ఆత్మహత్యల దేశం’","summary":"ఆత్మహత్యలు అన్ని దేశాల్లోనూ ఉండే సమస్యే. కానీ దక్షిణ అమెరికాలోని గయానా అనే చిన్న దేశంలో ఆ సంఖ్య మరీ ఎక్కువ.","text":"విస్తీర్ణంలో దాదాపు బ్రిటన్ పరిమాణంలో ఉండే గయానా జనాభా సుమారు 7.8లక్షలు. ప్రపంచ వ్యాప్తంగా ఆత్మహత్యకు పాల్పడే మహిళల జాబితాలో ఆ దేశానిది మొదటి స్థానం. అదే మగవారి విషయంలో దానిది రెండో స్థానం. గయానాలో ప్రతి లక్షమందిలో 44మంది ఆత్మహత్యకు పాల్పడుతున్నట్లు ప్రపంచ ఆరోగ్య సంస్థ నివేదిక చెబుతోంది. ప్రపంచ సగటుకంటే ఇది మూడు రెట్లు ఎక్కువ. ఒకే దేశంలో అన్ని ఆత్మహత్యలా? ఎందుకు ప్రాణాలు తీసుకుంటున్నారు? పేదరికం, దేశ వ్యాప్తంగా నేరాలు పెరగడమే ఈ సమస్యకు ప్రధాన కారణాలని చెబుతారు. కుటుంబ సంబంధాలు దెబ్బతినడం వల్ల ఎక్కువ మంది డిప్రెషన్‌కు గురికావడం కూడా ఆత్మహత్యలకు కారణమవుతోంది. వీటికి తోడు, గయానా వాసులు తమ మానసిక స్థితి గురించి ఎవరితోనూ పంచుకోవడానికి ఇష్టపడరు. అందుకే గయానాలోని కొన్ని స్కూళ్లు, విద్యార్థులు తమ భావాలను స్వేచ్ఛగా పంచుకునేలా ప్రోత్సహిస్తున్నాయి. దాని వల్ల వారికి ఏవైనా సమస్యలున్నా బయటికి చెప్పుకుంటారని, ఫలితంగా వారి మానసిక పరిస్థితి కాస్త కుదుట పడుతుందనీ అవి భావిస్తున్నాయి. గయానాలో చాలామంది పిల్లలు తల్లిదండ్రులకు దూరంగా ఉంటున్నారు. తోటి విద్యార్థుల చేతిలో వెక్కిరింతలు, బెదిరింపులకు గురవుతున్నారు. దాంతో వారి మనసులపై ప్రతికూల ప్రభావం పడుతోంది. గయానాలో ప్రతి ఏడుగురిలో ఒకరు కేవలం రోజుకి రూ.130 కంటే తక్కువ ఆదాయంతో దుర్భర పరిస్థితుల మధ్య జీవిస్తున్నారు. అందుకే ఆత్మహత్యల సమస్యను నివారించడానికి అక్కడి ప్రభుత్వం ప్రత్యేక కౌన్సెలింగ్ కేంద్రాలను ఏర్పాటు చేయడానికి ప్రయత్నిస్తోంది. 2015లో మనుషుల మరణాలకు దారితీసిన కారణాల్లో ఆత్మహత్యలది 17వ స్థానం. నిజానికి ప్రతి ఐదు ఆత్మహత్యల్లో నాలుగు పేద, మధ్య స్థాయి దేశాల్లోనే చోటు చేసుకుంటున్నాయి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3195}
{"id":"international-45978220","url":"https:\/\/www.bbc.com\/telugu\/international-45978220","title":"కేంబ్రిడ్జ్ ఎనలిటికా స్కాండల్: ఫేస్‌బుక్‌కు రూ.4.7కోట్ల జరిమానా","summary":"యూకేకు చెందిన డేటా పరిరక్షణ విభాగం ఫేస్‌బుక్ యాజమాన్యానికి దాదాపు 4.7కోట్ల రూపాయల జరిమానా విధించింది. కేంబ్రిడ్జ్ ఎనలిటికా స్కాండల్‌లో ఫేస్‌బుక్ పాత్ర ఉన్నందుకే ఈ జరిమానా విధించినట్లు యూకే సమాచార కమిషనర్ కార్యాలయం (ఐసీఓ) తెలిపింది.","text":"చాలా తీవ్రమైన తప్పిదానికి ఫేస్‌బుక్ ఆస్కారం కల్పించిందని ఐసీఓ పేర్కొంది. పాత డేటా భద్రతా చట్టాల ప్రకారం అత్యధిక జరిమానాను ఫేస్‌బుక్‌కు విధించారు. సరైన పరిమితులు విధించకుండా యాప్‌ డెవలపర్లకు ఫేస్‌బుక్ వినియోగదార్ల డేటాను అందించిందని ఐసీవో చెప్పింది. ‘2007-2014 మధ్య ఫేస్‌బుక్ తమ వినియోగాదర్ల వ్యక్తిగత డేటాను అనుచితంగా యాప్ డెవలపర్లకు అందించింది. దానికోసం వినియోగదార్ల నుంచి ఎలాంటి అనుమతి తీసుకోలేదు. యాప్ డౌన్‌లోడ్ చేసుకోని వాళ్ల సమాచారాన్ని కూడా అది అందించింది’ అని ఐసీవో వివరించింది. వినియోగదార్ల వ్యక్తిగత సమాచారానికి భద్రత కల్పించడంలో ఫేస్‌బుక్ విఫలమైనట్లు తెలిపింది. ఐసీవో నిర్ణయాన్ని ‘విశ్లేషిస్తున్నట్లు’ ఫేస్‌బుక్ పేర్కొంది. ‘ఐసీవో పరిశీలనలోని కొన్ని అంశాలను మేం గౌరవంగా తిరస్కరిస్తున్నాం. కేంబ్రిడ్జ్ ఎనలిటికాపై మేం మరింత లోతైన విచారణ చేయాల్సి ఉందని గతంలోనే చెప్పాం’ అని ఫేస్‌బుక్ తన ప్రకటనలో పేర్కొంది. ఏంటీ కేంబ్రిడ్జ్ ఎనలిటికా స్కాండల్? పరిశోధకుడు డాక్టర్.అలెగ్జాండర్ కోగన్‌కు చెందిన జీఎస్ఆర్ సంస్థ... ఫేస్‌బుక్‌లో ఒక పర్సనాలిటీ క్విజ్‌ ద్వారా దాదాపు 8.7కోట్ల మంది డేటాను సేకరించింది. ఇందులో కొంత డేటాను కేంబ్రిడ్జ్ ఎనలిటికాతో పంచుకుంది. ఆ డేటాను అమెరికా రాజకీయ ప్రకటనల కోసం ఉపయోగించారు. ‘ఈ డేటా దుర్వినియోగాన్ని 2015లోనే గుర్తించినప్పటికీ ఫేస్‌బుక్ సరైన చర్యలు తీసుకోలేదు’ అని ఐసీవో తెలిపింది. ఫేస్‌బుక్ డేటాను ఎలా దుర్వినియోగం చేశారు? ‘అంత పెద్ద కంపెనీ ఈ విషయంలో మెరుగ్గా వ్యవహరించాల్సింది’ అని యూకే సమాచార కమిషనర్ ఎలిజబెత్ డెన్హామ్ చెప్పారు. డేటాను రాజకీయ ప్రయోజనాల కోసం ఎలా వినియోగిస్తారనే దానిపై ఐసీఓ విచారణ కొనసాగిస్తోంది. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":3197}
{"id":"international-41934771","url":"https:\/\/www.bbc.com\/telugu\/international-41934771","title":"సౌదీ దిగ్బంధంతో కరవు గుప్పిట్లో లక్షలాది మంది యెమెన్ ప్రజలు","summary":"యుద్ధంతో దెబ్బతిన్న యెమెన్ మరో సంక్షోభంలో చిక్కుకుంది. సౌదీ అరేబియా నేతృత్వంలోని సైనిక సంకీర్ణం ఆ దేశాన్ని దిగ్బంధించడంతో తీవ్రమైన కరవు ముంచుకొస్తోంది. తక్షణం సౌదీఅరేబియా ఈ దిగ్బంధాన్ని ఎత్తివేయాలని ఐక్యరాజ్య సమితి హెచ్చరించింది.","text":"ఐక్యరాజ్య సమితి మానవతా వ్యవహారాల చీఫ్ మార్క్ లోకాక్ బుధవారం దీనిపై స్పందిస్తూ దిగ్బంధాన్ని ఎత్తివేయాలని సౌదీ నేతృత్వంలోని సంకీర్ణాన్ని కోరారు. లేని పక్షంలో భయంకరమైన కరవు వచ్చి లక్షలాది మంది ఇబ్బందులు పడే పరిస్థితి వస్తుందని ఐరాస భద్రతామండలికి కూడా చెప్పినట్లు ఆయన వెల్లడించారు. ఇంతకు ముందు ఈ వారం ప్రారంభంలోనే రెడ్‌క్రాస్ కూడా ఇదే విధమైన ఆందోళన వ్యక్తం చేసింది. ప్రాణాలు నిలబెట్టే ఎన్నో వస్తువుల సరఫరా ఆగిపోతే యెమెన్‌లోని లక్షలాది మంది మృత్యువు గుప్పిట్లో చిక్కుకునే ప్రమాదం ఉందని హెచ్చరించింది. 9 లక్షల మందికి పైగా కలరాతో బాధపడుతున్నారని, దిగ్బంధం కారణంగా వారి వైద్యానికి కావాల్సిన క్లోరిన్ మాత్రల సరఫరా కూడా ఆగిపోయిందని రెడ్‌క్రాస్ తెలిపింది. కాగా ఆహారం, మందులు, ఇతర నిత్యావసరాలు అన్నిటికీ బయటి ప్రపంచంపైనే ఆధారపడే 70 లక్షల మంది యెమెన్ ప్రజలు ఇప్పుడు కరవు ముంగిట్లో ఉన్నారు. ‘ఇరాన్ నుంచి ఆయుధాలొస్తున్నాయ్’ సౌదీ అరేబియా రాజధాని రియాద్‌ లక్ష్యంగా హౌతీ తిరుగుబాటుదారులు క్షిపణి ప్రయోగించిన తరువాత సోమవారం సౌదీ సంకీర్ణం యెమెన్‌కు వెళ్లే భూ, సముద్ర, వాయు మార్గాలను దిగ్బంధించడంతో ఈ పరిస్థితి తలెత్తింది. తిరుగుబాటుదారులకు ఇరాన్ నుంచి ఆయుధాలు వస్తున్నాయని, ఆ ఆయుధ సరఫరా ఆగాలంటే దిగ్బంధం తప్పనిసరని సౌదీఅరేబియా అంటోంది. మరోవైపు ఇరాన్ ఈ ఆరోపణలను ఖండిస్తోంది. కాగా సౌదీ నేతృత్వంలోని సంకీర్ణానికి వ్యతిరేకంగా తిరుగుబాటుదారులు 2015 నుంచి పోరాటం చేస్తున్నారు. యెమెన్‌ అంతర్యుద్ధంలో సౌదీ సంకీర్ణం 2015 మార్చిలో జోక్యం చేసుకున్నప్పటి నుంచి 8,670 మంది మృతి చెందారు. వారిలో 60 శాతం మంది సాధారణ పౌరులే. సుమారు 50 వేల మంది గాయపడ్డారని ఐరాస గణాంకాలు చెప్తున్నాయి. మా ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3200}
{"id":"india-43451183","url":"https:\/\/www.bbc.com\/telugu\/india-43451183","title":"క్రికెట్: చివరి బంతికి సిక్స్.. భారత్ విజయం","summary":"భారత్, బంగ్లాదేశ్‌ల మధ్య అత్యంత ఉత్కంఠ భరితంగా సాగిన నిదాహస్ ట్రోఫీ టీ 20 ఫైనల్లో చివరి బంతికి సిక్స్ కొట్టి భారత్ గెలిచింది.","text":"టీ 20 క్రికెట్‌లో ఇటీవల కాలంలో ఇలాంటి ఉత్కంఠ భరితమైన ఫైనల్ మ్యాచ్ జరగలేదు. మొదట బ్యాటింగ్ చేసిన బంగ్లాదేశ్ ముందు 167 పరుగుల విజయ లక్ష్యాన్ని ఉంచింది. దీన్ని భారత్ అతి కష్టం మీద అత్యంత ఉత్కంఠ మధ్య ఛేదించింది. ముఖ్యంగా చివరి రెండు ఓవర్లకు భారత్ 34 పరుగులు చేయాల్సిన తరుణంలో దినేశ్ కార్తీక్ అద్భుతమైన బ్యాటింగ్‌తో భారత్‌ను గట్టెక్కించాడు. 19వ ఓవర్లో దినేశ్ కార్తీక్ వరుసగా 6, 4, 6 బాది ఒత్తిడిని కాస్త తగ్గించే ప్రయత్నం చేశాడు. అయినా విజయానికి చివరి బంతి వరకూ పోరాడాల్సి వచ్చింది. మొత్తానికి 18వ ఓవర్లో దినేశ్ కార్తీక్ 22 పరుగులు రాబట్టాడు. దీంతో విజయానికి 6 బంతుల్లో 12 పరుగులు అవసరమయ్యాయి. చివరి ఓవర్‌ను సౌమ్య సర్కార్ వేయగా.. మొదటి బంతిని విజయ్ శంకర్ ఎదుర్కొన్నాడు. అది వైడ్. మళ్లీ మొదటి బంతి వేయగా పరుగులు ఏమీ రాలేదు. రెండో బంతీకి సింగిల్ తీశారు. దీంతో 4 బంతుల్లో 11 పరుగులు అవసరమయ్యాయి. మూడో బంతికి దినేశ్ కార్తీక్ సింగిల్ తీయగా.. 3 బంతుల్లో 9 పరుగుల ఈక్వేషన్‌కి మ్యాచ్ చేరింది. నాలుగో బంతిని విజయ్ శంకర్ 4గా మలచగా.. అయిదో బంతికి అవుటయ్యాడు. దీంతో ఒక బంతికి 5 పరుగులు అవసరమైంది. మొత్తానికి ఆఖరు బంతికి దినేశ్ కార్తీక్ సిక్స్ కొట్టి.. భారత్‌ను విజయతీరాలకు చేర్చాడు. అంతకుముందు భారత కెప్టెన్‌ రోహిత్‌ శర్మ 56 (42బంతుల్లో; 4×4, 3×6) అర్ధశతకంతో చెలరేగాడు. భారత్ గెలుపుపై సచిన్ స్పందించాడు. దినేశ్ కార్తీక్ అద్భుతంగా ఆడారని.. ప్రశంసించాడు. చివరలో దినేశ్‌ కార్తీక్‌ దగ్గరుండి భారత్‌ను గెలపించాడు. బంగ్లా బౌలర్లలో రుబేల్‌ రెండు వికెట్లు తీశాడు. మొత్తానికి 8 బంతుల్లో 29 పరుగులు చేసిన దినేశ్ కార్తీక్‌కి మ్యాన్ ఆఫ్ ద మ్యాచ్ ఇచ్చారు. మ్యాచ్ పూర్తి స్కోర్ కోసం ఇక్కడ క్లిక్ చేయండి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3203}
{"id":"international-46271938","url":"https:\/\/www.bbc.com\/telugu\/international-46271938","title":"వెనక్కి తగ్గిన వైట్ హౌస్.. సీఎన్‌ఎన్ రిపోర్టర్ పాసు పునరుద్ధరణ","summary":"సీఎన్‌ఎన్ రిపోర్టర్ జిమ్ అకోస్టా వైట్ హౌస్ పాసును పునరుద్ధరించారు. సుమారు రెండు వారాల క్రితం ఒక మీడియా సమావేశంలో అమెరికా అధ్యక్షుడితో వాదానికి దిగారంటూ ఆయన పాసును రద్దు చేశారు.","text":"డోనల్డ్ ట్రంప్‌, జిమ్ అకోస్టా మధ్య వాదోపవాదం అకోస్టా పాసును పునరుద్ధరించాలంటూ ఒక జడ్జి ఆదేశించిన నేపథ్యంలో ఈ చర్య తీసుకున్నారు. ఈ నిర్ణయాన్ని ప్రకటిస్తూ వైట్ హౌస్, భవిష్యత్తులో మీడియా సమావేశాలు ఎలా ఉండాలన్న దానిపై మార్గదర్శకాలు జారీ చేస్తున్నట్లు ప్రకటించింది. దీనిలో భాగంగా కేవలం ఒక జర్నలిస్టు ఒక ప్రశ్న మాత్రమే అడిగే అవకాశం ఉంటుంది. అనుబంధ ప్రశ్నలు వేసే అవకాశం కేవలం అధ్యక్షుడు లేదా వైట్ హౌస్ అధికారుల ఇష్టాయిష్టాల మీద ఆధారపడి ఉంటుందని ఈ ప్రకటనలో పేర్కొన్నారు. ఈ నిబంధనలు పాటించకుంటే అకోస్టా మీద చర్య తీసుకోవడం జరుగుతుందని హెచ్చరించారు. రిపోర్టర్లు తగిన ఔచిత్యం పాటించకుంటే భవిష్యత్తులో జరిగే మీడియా సమావేశాల నుంచి వాకౌట్ చేయాల్సి వస్తుందని ట్రంప్ గతంలో హెచ్చరించారు. తన పాసు పునురుద్ధణపై హర్షం వ్యక్తం చేసిన అకోస్టా, వైట్ హౌస్ సమావేశాలలో పాల్గొనేందుకు ఎదురు చూస్తున్నట్లు తెలిపారు. వివాదం ఎలా ప్రారంభమైంది? నవంబర్ 8న జరిగిన మీడియా సమావేశం సందర్భంగా, మొదట ట్రంప్‌ను ఒక ప్రశ్న అడిగిన అకోస్టా.. అనంతరం మరో అనుబంధ ప్రశ్న అడిగారు. దీంతో ఒక వైట్ హౌస్ ఇంటర్న్.. అకోస్టా నుంచి మైకును లాక్కోవడానికి ప్రయత్నించారు. ఆ సందర్భంగా అకోస్టా చాలా దురుసుగా ప్రవర్తిస్తున్నారని ట్రంప్ అన్నారు. ఆ మరుసటి రోజే అకోస్టా వైట్ హౌస్‌లో ప్రవేశంపై నిషేధం విధించారు. దీంతో ఆయన పాసు పునరుద్ధరించాలంటూ సీఎన్‌ఎన్ కోర్టును ఆశ్రయించింది. దీనిపై ఇతర మీడియా సంస్థలు కూడా అకోస్టాకు మద్దతుగా నిలిచాయి. శుక్రవారం వాషింగ్టన్ డీసీ జడ్జి ఒకరు అకోస్టా పాసు రద్దుపై వైట్ హౌస్ అధికారులు తగిన వివరణ ఇవ్వలేకపోయారని పేర్కొంటూ, పాసును పునరుద్ధరించాలని ఆదేశాలు జారీ చేశారు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3204}
{"id":"india-55777488","url":"https:\/\/www.bbc.com\/telugu\/india-55777488","title":"లారీ కింగ్: 50 వేల ఇంటర్వ్యూలు చేసిన టాక్‌ షో హోస్ట్ మృతి - BBC Newsreel","summary":"రాజకీయ నాయకులను, ప్రముఖులను ఇంటర్వ్యూ చేసి.. ప్రపంచవ్యాప్తంగా పేరొందిన అమెరికా ప్రసార దిగ్గజం లారీ కింగ్ (87 ఏళ్లు) అనారోగ్యంతో మరణించారు.","text":"ఆరు దశాబ్దాల కెరీర్‌లో లారీ కింగ్ 50,000 ఇంటర్వ్యూలు నిర్వహించారు, ఇందులో 25 సంవత్సరాలు సీఎన్ఎన్ ఛానెల్‌లో ప్రసారమైన టాక్ షో ‘లారీ కింగ్ లైవ్‌’కు హోస్ట్‌గా ఉన్నారు. లాస్ ఏంజిల్స్‌లోని సెడార్స్-సినాయ్ మెడికల్ సెంటర్‌లో ఆయన తుదిశ్వాస విడిచారని ఓరా మీడియా తెలిపింది. ఈ సంస్థను స్థాపించినవారిలో ఆయన కూడా ఒకరు. ఇదే ఆస్పత్రిలో ఆయన కోవిడ్-19 చికిత్స పొందారని అమెరికా మీడియా వెల్లడించింది. లారీ కింగ్ ఇటీవల గుండెపోటుతో సహా అనేక ఆరోగ్య సమస్యలను ఎదుర్కొన్నారు. \"63 సంవత్సరాలుగా రేడియో, టెలివిజన్, డిజిటల్ మీడియా వేదికలపై, లారీ కింగ్ నిర్వహించిన వేల కొద్దీ ఇంటర్వ్యూలు, ఆయన సాధించిన అవార్డులు, ప్రపంచవ్యాప్తంగా తెచ్చుకున్న గుర్తింపు.. బ్రాడ్‌కాస్టర్‌గా ఆయన ప్రతిభకు నిదర్శనం\" అని ఓరా మీడియా ఒక ప్రకటనలో తెలిపింది. సీరం ఇనిస్టిట్యూట్ అగ్ని ప్రమాదం: 'రూ. 1,000 కోట్ల నష్టం... వ్యాక్సీన్లు సురక్షితం' పుణేలో గురువారం సంభవించిన అగ్ని ప్రమాదంతో తమ సంస్థకు వెయ్యి కోట్ల రూపాయలకుపైనే నష్టం సంభవించిందని సీరం ఇన్‌స్టిట్యూట్ ఆఫ్ ఇండియా సీఈవో అదార్ పునావాలా చెప్పారు. అయితే, కోవిడ్-19 వ్యాక్సీన్ల ఉత్పత్తిపై ఈ అగ్ని ప్రమాదం ఎలాంటి ప్రభావం చూపలేదని ఆయన వివరించారు. ఔషధ విభాగంలో చోటుచేసుకున్న ఈ ప్రమాదంలో అయిదుగురు చనిపోయారు. ''కోవిడ్-19 టీకాల ఉత్పత్తిపై ఎలాంటి ప్రభావం ఉండదు. ఎందుకంటే దేశ వ్యాప్తంగా చాలా పరిశ్రమల్లో మేం టీకాలు తయారుచేస్తాం. అయితే బీసీజీ సిరంజిల కొరతతోపాటు భారీ ఆర్థిక నష్టం సంభవించింది''అని పూనావాలా చెప్పారు. ప్రమాదంలో మరణించిన మృతులు ఒక్కొక్కరి కుటాంబాలకు రూ. 25 లక్షలు చొప్పున పరిహారం అందిస్తామని సీరం ఇన్‌స్టిట్యూట్ సీఎండీ, పూనావాలా తండ్రి సైరస్ పూనావాలా ప్రకటించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3215}
{"id":"international-45807072","url":"https:\/\/www.bbc.com\/telugu\/international-45807072","title":"మూతపడిన ప్రపంచ అతిపెద్ద చేపల మార్కెట్","summary":"జపాన్ రాజధాని టోక్యోలో ఉన్న త్సుకిజీ చేపల మార్కెట్ ప్రపంచంలోనే అతిపెద్ద మార్కెట్. అయితే, ఎనిమిది దశాబ్దాలకు పైగా చరిత్ర ఉన్న ఈ మార్కెట్, శనివారంనాడు ఆఖరి వేలంపాటతో శాశ్వతంగా మూతబడింది.","text":"ప్రపంచంలోనే అతిపెద్ద చేపల మార్కెట్ మూతపడింది. టోక్యో నగరంలో అత్యంత ప్రసిద్ధి గాంచిన త్సుకిజీ చేపల మార్కెట్ 83 ఏళ్లుగా నిర్విరామంగా నడుస్తోంది. అంతే కాదు, ఇది ప్రపంచంలోనే అతి పెద్ద మార్కెట్ కూడా. ఈ మార్కెట్‌ను 1935లో ప్రారంభించారు. అతి కొద్ది కాలంలోనే ఇది అభివృద్ధి చెంది ప్రధాన మార్కెట్‌గా మారింది. 'ది కిచెన్ ఆఫ్ జపాన్' అన్న పేరు కూడా సంపాదించుకుంది. వీడియో: మూతపడ్డ ప్రపంచ అతిపెద్ద చేపల మార్కెట్ ఇక్కడ రోజుకు దాదాపు 60 వేల మంది దాకా లావాదేవీలు జరుపుతుండేవారు. అయితే ఇప్పుడు వందలాది మంది చేపల వ్యాపారులు తమ దుకాణాలను సర్దుకొని కొత్త మార్కెట్‌కు వెళ్లిపోయే పనిలో ఉన్నారు. 2020లో జరగబోయే ఒలింపిక్స్‌లో భాగంగా జపాన్ ప్రభుత్వం ఈ ప్రాంతాన్ని అభివృద్ధి చేయనుంది. అందుకోసం మరోచోట కొత్త మార్కెట్‌ను నిర్మించింది. ఈ మార్కెట్‌లో శనివారం జరిగిన ఆఖరి చేపల వేలంపాటలో పాల్గొనేందుకు అనేక మంది తరలివచ్చారు. జపాన్ రాజధాని టోక్యోకు వచ్చే పర్యాటకులంతా ఈ వేలాన్ని చూసేందుకు తెగ ఉత్సాహం చూపించారు. వ్యాపారుల అభ్యంతరం ఈ మార్కెట్‌ను ఇక్కడి నుంచి మార్చడం చాలా మంది వ్యాపారస్తులకు ఇష్టం లేదు. దీన్ని మరో చోటుకు తరలించడంపై జరిపిన సర్వేలో ఏకంగా 83 శాతం మంది వ్యాపారులు అభ్యంతరం వ్యక్తం చేశారు. \"ప్రస్తుతం త్సుకిజీ అంటే ఓ బ్రాండ్. ఇది త్సుకిజీ కావడం వల్లే ఇక్కడ జనం చేపల్ని కొంటున్నారు. ఇంకొక ప్రాంతానికి మారిస్తే, దీనికి ఈ స్థాయిలో గుర్తింపు ఉండదన్నది చాలా మంది ఆందోళన. అందుకే ఎట్టి పరిస్థితుల్లోనూ దీన్ని ఇక్కడ నుంచి తరలించకూడదని వ్యాపారులు కోరుకుంటున్నారు. 23 ఏళ్ల నుంచి నేను ఇక్కడే పని చేస్తున్నా. ఈ మార్కెట్‌ను మార్చడం నాక్కూడా ఇష్టం లేదు\" అని చేపల వ్యాపారి అత్సుమి నకముర అన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3227}
{"id":"international-45011062","url":"https:\/\/www.bbc.com\/telugu\/international-45011062","title":"అంతరిక్షంలోకి కొత్త జంటల ప్రేమ సందేశాలు","summary":"నవ దంపతులు తమ ప్రేమను అంతరిక్షంలోనూ ప్రదర్శించుకునే వినూత్న అవకాశం కల్పిస్తామని జపాన్‌కు చెందిన ఓ సంస్థ చెబుతోంది. వధూవరుల పేర్లు, ప్రేమ సందేశాలు రాసిన ఫలకాలను అంతరిక్షంలోకి తీసుకు వెళ్లి వదిలే సేవలను ప్రారంభిస్తున్నామని తెలిపింది.","text":"ప్రేమ సందేశాల కొత్త చిరునామా జపాన్‌లోని త్సుకుబా విశ్వవిద్యాలయానికి చెందిన అధ్యాపకులు ప్రారంభించిన 'వార్ప్ స్పేస్' అనే స్టార్టప్ సంస్థ ఈ సేవలను ప్రారంభిస్తోందని జపనీస్ పత్రిక యోమియురి శింబున్ పేర్కొంది. 16 మిల్లీ మీటర్ల పొడవు, 8 మిల్లీ మీటర్ల వెడల్పు ఉండే టిటానియం ఫలకాల మీద నవ దంపతుల పేర్లను, ప్రేమ సందేశాలను రాసి ఉపగ్రహం ద్వారా అంతరిక్షంలోకి తీసుకెళ్తామని సంస్థ నిర్వాహకులు వివరించారు. ఆ ఫలకాలను అంతర్జాతీయ అంతరిక్ష కేంద్రం(ఐఎస్‌ఎస్) నుంచి వ్యోమగాములు బయటకు వదిలిపెడతారు. అంతేకాదు, వాటిని విడిచి పెడుతున్నప్పుడు ఫొటోలు తీసి ఆ దంపతులకు పంపిస్తారు. ఇక అంతరిక్షంలో తిరిగే ఉపగ్రహాలు, ఇతర అంతరిక్ష వ్యర్థాలతో పాటే ఈ ఫలకాలు కూడా కక్ష్యలో తిరుగుతాయి. అవసరమైతే ఆ ఫలకాల పరిమాణాన్ని పెంచుతామని కూడా నిర్వాహకులు చెబుతున్నారు. ప్రణయ సందేశాల సేవలను 2019లో ప్రారంభించనున్నవార్ప్ స్పేస్ అంతరిక్ష సందేశం ఖరీదు రూ. 18,543 ఈ సేవలు అందించేందుకు 'వార్ప్ స్పేస్' సంస్థ జపాన్‌‌కు చెందిన ప్రయోగాత్మక అంతర్జాతీయ అంతరిక్ష కేంద్రం (కిబో)తో కలిసి పనిచేస్తోంది. 2019లో తొలిసారిగా ఫలకాలను పంపించనున్నట్టు వార్ప్ స్పేస్ సంస్థ తెలిపింది. ఒక్కో ఫలకానికి 30,000 యెన్‌లు(రూ. 18,543) చార్జి చేస్తారట. అయితే, తొలుత ప్రత్యేకంగా త్సుకుబా నగరంలోని ఒకురా ఫ్రాంటియర్ హోటల్‌లో పెళ్లి చేసుకున్న దంపతులకు మాత్రమే ఈ సేవలను అందిస్తున్నారు. అందులోనూ 2019 ఫిబ్రవరి లోగా వివాహం చేసుకున్నవారికి మాత్రమే ఆ అవకాశం ఇస్తున్నారు. ఒక్కోసారి కొన్ని వందల ఫలకాలను ఆ ఉపగ్రహం ద్వారా తీసుకెళ్లవచ్చని సంస్థ చెబుతోంది. కొంత జంటలకు చిరకాల జ్ఞాపకం మిగిల్చాలన్న ఆలోచనతో ఇలా చేస్తున్నామని వార్ప్ స్పేస్ అధ్యక్షులు తోషిహిరో అన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3227}
{"id":"international-43340738","url":"https:\/\/www.bbc.com\/telugu\/international-43340738","title":"ఇరాన్: అందరిముందూ హిజాబ్ తొలగించిన మహిళకు రెండేళ్లు జైలు శిక్ష","summary":"హిజాబ్ ధరించటం తప్పనిసరి చేసే చట్టానికి వ్యతిరేకంగా నిరసన తెలుపుతూ.. అందరి ముందు ముసుగు తొలగించిన ఒక ఇరాన్ మహిళకు రెండేళ్లు జైలు శిక్ష విధించినట్లు న్యాయవాదులు తెలిపారు.","text":"అయితే ఆమె పేరును అధికారికంగా ప్రకటించలేదు. ఆమె ‘నైతిక అవినీతిని ప్రోత్సహిస్తోంద’నే నేరం రుజువయ్యిందని టెహ్రాన్ న్యాయవాది అబ్బాస్ జఫారీ - డొలాటబడి చెప్పారు. పౌర ప్రదేశాల్లో ముసుగుతోనే కనిపించాలన్న ఇరాన్ కఠిన చట్టాన్ని ఉల్లంఘించినందుకు గత కొన్ని వారాలుగా చాలామంది మహిళల్ని అరెస్టు చేశారు. అలా అరెస్టు చేసిన మహిళల్లో ఎక్కువ మందిని ఎలాంటి అభియోగాలు లేకుండానే విడిచిపెట్టారు. ఈ మహిళ పెరోల్ లేకుండా మూడు నెలలు జైలు శిక్షను అనుభవించారు. అయితే, ఆమెకు వైద్య చికిత్స అవసరం కావటంతో రెండేళ్ల శిక్షలో 21 నెలల శిక్షను రద్దు చేస్తూ బుధవారం నిర్ణయం తీసుకున్నారు. ‘ఆమెకు దీర్ఘకాలిక వైద్య చికిత్స అవసరం. ఆమెకు సైకియాట్రిస్ట్ చికిత్స చేయాలి’ అని జఫారీ తెలిపారు. అయితే, ఆమెకు శిక్ష తగ్గించరాదని, ఆమె రెండేళ్ల పాటు జైలుశిక్ష అనుభవించాల్సిందేనని జఫారీ వాదించారు. గతేడాది డిసెంబర్‌లో.. టెహ్రాన్‌లో ఒక మహిళ తన ముసుగును తొలగించి, కర్రకు కట్టి నిరసన తెలిపారు. ఈమె దేశవ్యాప్త నిరసనలకు ముఖచిత్రంగా మారారు ఆమేనా ఈమె? గతేడాది డిసెంబర్‌లో.. టెహ్రాన్‌లో ఒక మహిళ తన ముసుగును తొలగించి, కర్రకు కట్టి నిరసన తెలిపారు. ఈమె దేశవ్యాప్త నిరసనలకు ముఖచిత్రంగా మారారు. రద్దీగా ఉండే ఒక వీధిలోని టెలికామ్ బాక్సుపై ఆమె నిలబడి కర్రకు కట్టిన ముసుగును ప్రదర్శిస్తున్న చిత్రం సోషల్ మీడియాలో విస్తృతంగా షేర్ అయ్యింది. దేశంలో కఠినమైన డ్రెస్‌కోడ్ చట్టాలను నిరసిస్తూ ప్రతి బుధవారం తెలుపు రంగు ధరించాలని ఇరాన్ మహిళలు చేపట్టిన ప్రచారానికి ఈ చిత్రాన్ని ఎక్కువగా వాడారు. 1979లో ఇరాన్ విప్లవం తర్వాత దేశంలో మహిళలు తమ జుట్టును కప్పేలా ముసుగు ధరించటాన్ని తప్పనిసరి చేస్తూ ‘ఇస్లామిక్ లా ఆన్ మోడెస్టీ’ తీసుకొచ్చారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3232}
{"id":"international-46940638","url":"https:\/\/www.bbc.com\/telugu\/international-46940638","title":"యూట్యూబ్ స్టార్: లక్షల వ్యూస్ వస్తున్నా... ఈ బాలిక వీడియోలు చేయడం మానేసింది","summary":"ఈ బాలిక పేరు జెస్సీ. వయసు 11 ఏళ్లు. మెక్సికోకు చెందిన జెస్సీ యూట్యూబ్‌లో చాలా పాపులర్.","text":"ఈమె యూట్యూబ్ చానల్‌కు ఇప్పటివరకూ 13.5 కోట్ల వ్యూస్ వచ్చాయి. వీడియోలు చేయడానికి, కెమెరా ముందు మాట్లాడటానికి ఆమెకు ఎలాంటి స్క్రిప్టూ అవసరం లేదు. కెమెరా ముందుకు రాగానే గలగలా సంతోషంగా మాట్లాడేస్తుంది. ఆ లక్షణమే ఆమెకు అంతటి ఆదరణను తీసుకొచ్చింది. 13.5 కోట్ల మంది అభిమానులున్న 11 ఏళ్ల యూట్యూబ్ స్టార్ తన సోదరుడు పెపెతో కలసి జెస్సీ వీడియోలను రూపొందిస్తూ ఉంటుంది. డిస్నీ కోసం చేసిన ఓ వీడియోకు ఏకంగా 2.2 కోట్ల వ్యూస్ వచ్చాయి. తన వీడియోలను చూసి ప్రజలంతా సంతోషించాలని, తనకు బాగా పేరు రావాలనేది జెస్సీ కోరిక. అయితే, కొన్ని వీడియోలకు తను ఆశించిన స్థాయిలో వ్యూస్ రాకపోతే ఆమె ఒక్కోసారి నిరాశకు గురయ్యేది. ఉన్నట్లుండి జెస్సీ యూట్యూబ్‌లో వీడియోలను పోస్ట్ చేయడం ఆపేసింది. కానీ, కొద్ది రోజుల తర్వాత మళ్లీ ఓ వీడియో పోస్ట్ చేసింది. అదేంటంటే... \"హలో, నా పేరు జెస్సికా. మీ అందరికీ నేను జెస్సీగా తెలుసు. నా జీవితం ఎలా మారిపోయిందో ఈరోజు మీకు చెప్పాలనుకుంటున్నా\" అంటూ ప్రారంభమైన ఆ వీడియోలో జెస్సీ తన జీవితంలో జరిగిన ఓ విషాద సంఘటనను వివరించింది. జెస్సీ తల్లి పేరు అలైసియా. జెస్సీ, ఆమె సోదరుడు పెపెల జీవితంలో అమ్మ ఎంతో ముఖ్యమైన వ్యక్తి. \"ఓరోజు అమ్మకు ఆరోగ్యం బాగోలేదు. ఆమె చాలా బాధపడింది. ఆమెకు కేన్సర్ చివరి దశలో ఉందని తేలింది.\" కొద్ది రోజుల్లోనే ఆమె చనిపోయారు. తన తల్లిని ఎప్పటికీ గుర్తుంచుకోవాలని జెస్సీ భావించింది. అమ్మవాళ్ల కవల సోదరితో ఓ వీడియోను రూపొందించింది. ఈ వీడియోకు ఇప్పటికే 60 లక్షల వ్యూస్ వచ్చాయి. ఇంకా వస్తున్నాయి. \"కొంతకాలంగా జెస్సీ యూట్యూబ్‌కు దూరంగా ఉండడం వల్ల కొద్దిగా ఆదరణ తగ్గింది. కానీ అమ్మను మర్చిపోవడానికి ఇది సాయం చేస్తోందేమో అనిపిస్తోంది\" అని సోదరుడు అంటున్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3237}
{"id":"international-41521586","url":"https:\/\/www.bbc.com\/telugu\/international-41521586","title":"ఈ పాత్ర ఓ చరిత్ర.. విలువ రూ. 248 కోట్లు","summary":"వెయ్యి సంవత్సరాల నాటి ఈ అరుదైన పాత్ర రూ.248 కోట్లకు అమ్ముడుపోయింది. ఈ వేలంపాట హాంగ్‌కాంగ్‌లో రికార్డు సృష్టించింది.","text":"ఆక్షన్ హౌస్ సదబీ చేతిలో ఇమిడిపోయే ఈ పాత్ర చైనాలోని ‘సాంగ్’ రాజవంశానికి చెందింది. 20 నిమిషాల పాటు ఉత్కంఠంగా వేలంపాట కొనసాగింది. అయితే ఆ గదిలో ఉన్నది మాత్రం ఒకే ఒక్క బిడ్డర్. మిగతా వాళ్లంతా ఫోన్లోనే ఈ వేలం పాటలో పాల్గొన్నారని వేలం వేసిన ‘సదబీ’ సంస్థ తెలిపింది. ఈ పాత్ర చుట్టుకొలత 13 సె.మీ. నీలం-ఆకుపచ్చ రంగులతో మెరుగు పెట్టారు. ఆకాలంలో దీన్ని బ్రష్‌లు కడగడానికి ఉపయోగించేవారు. వేలంపాటలో ఈ పాత్రను దక్కించుకున్న వ్యక్తి ఆ గదిలో లేరు. ఫోన్ ద్వారా ఆయన వేలంపాటలో పాల్గొన్నారు. తన వివరాలను చెప్పడానికి కూడా ఆ వ్యక్తి ఇష్టపడలేదు. రూ. 67 కోట్లతో వేలం పాట ప్రారంభమైంది. రూ.248 కోట్లకు ఆ అజ్ఞాత వ్యక్తి గెలుచుకున్నారు. ఈ పాత్రను బ్రష్‌లు కడగడానికి ఉపయోగించేవారు ఈ పాత్రను ఓ అరుదైన అద్భుతమని ఆక్షన్ హౌస్‌లోని చైనీస్ ఆర్ట్ అధికారి చెప్పారు. ‘‘ఈ పాత్ర ఇంత ధర పలుకుతుందని అనుకోలేదు. అయితే, గట్టి పోటీ మాత్రం ఉంటుందని భావించాం. ‘రు-వేర్’ వస్తువులను ఎప్పుడు వేలం వేసినా ఉత్కంఠగానే ఉంటుంది. ఎందుకంటే, చైనా చరిత్రలో రు-వేర్ వస్తువులకు ఉన్న ప్రాధాన్యత మరే ఇతర వస్తువులకూ ఉండదు’’ అన్నారు. అయితే, ఈ పాత్రలకు నకలుగా చాలా పాత్రలు ఉన్నాయని ఆయన అన్నారు. ఇలాంటి పాత్రలు తమవద్ద ఉన్నాయంటూ నిత్యం ఎంతో మంది తనకు ఇ-మెయిల్స్ పంపిస్తుంటారని, కానీ, సాంగ్ రాజవంశానికి చెందిన పాత్రలు నాలుగు మాత్రమే ప్రైవేటు వ్యక్తుల చేతిలో ఉన్నాయని వివరించారు. మా ఇతర కథనాలు: 2014లో మింగ్ రాజవంశానికి చెందిన వైన్ పాత్రను, లియు అనే వ్యక్తికి రూ. 235 కోట్లకు అమ్మారు. ఈ రికార్డును తాజాగా రూ. 248 కోట్లతో ఈ రూ-వేర్ పాత్ర అధిగమించింది. వైన్ పాత్రను కొనుగోలు చేసిన లియు చైనాలో ఓ సంపన్నుడు. కళాఖండాలను సేకరించడం అతడి హాబీ. ఈయన గతంలో టాక్సీ డ్రైవర్‌గా పనిచేసేవాడు. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3243}
{"id":"india-43954960","url":"https:\/\/www.bbc.com\/telugu\/india-43954960","title":"జగ్వీందర్‌సింగ్: చేతులు లేకపోయినా.. సైక్లింగ్‌లో దూసుకెళ్తున్నాడు","summary":"జగ్వీందర్‌సింగ్ పుట్టినప్పుడే రెండు చేతులూ లేవు.","text":"రెండు చేతులూ లేవు.. సైక్లింగ్‌లో చాంపియన్ అతడిది పంజాబ్‌లోని పటియాలా జిల్లా పత్తడా పట్టణం. జగ్వీందర్ పుట్టినప్పుడు అతడి తల్లికి ఎవరూ సాయం రాలేదు. ఆ పిల్లవాడ్ని అనాథాశ్రయంలో వదిలేయాలని కుటుంబ సభ్యులే ఒత్తిడి చేశారు. కానీ జగ్వీందర్ తల్లి అమర్జిత్‌కౌర్ వారిని ఎదిరించారు. తన కొడుకుని పెంచి పెద్ద చేశారు. చిన్నపుడు స్కూల్‌లో చేర్చటానికి ఆ అమ్మ చాలా కష్టపడాల్సి వచ్చింది. స్కూల్‌లో అడ్మిషన్ దొరికే వరకూ అతడికి కాళ్లతో రాయటం నేర్పించిందా తల్లి. ‘‘సైక్లింగ్, రన్నింగ్, పెయింటింగ్, డ్రాయింగ్, కుకింగ్, జిమ్ నా హాబీలు’’ అని జగ్వీందర్ చెప్తారు. కానీ అతడికి సైక్లింగ్ నేర్పించటానికి ఎవరూ ముందుకు రాలేదు. ‘‘నేను అన్నీ రాత్రివేళ చీకట్లోనే నేర్చుకున్నాను. ఎందుకంటే అప్పుడు ‘నీవల్ల కాదు’ అని డిస్కరేజ్ చేసేవాళ్లు ఎవరూ చుట్టుపక్కల ఉండరు’’ అని ఆయన తెలిపారు. జగ్వీందర్ సైకిల్లింగ్ చేసేటపుడు చూసిన వాళ్లు నవ్వేవాళ్లు. తనకు చేతులు లేవు కాబట్టి కొందరు వెక్కిరించేవాళ్లని కూడా ఆయన చెప్పారు. ‘‘రోడ్డు మీద నాకు యాక్సిడెంట్ అయితే సాయం చేయటానికి జనం పెద్దగా ముందుకు రారు. పైగా.. చేతులు లేనపుడు రోడ్డు మీదకు ఎందుకు వచ్చావని నన్ను తిట్టేవారు’’ అని వివరించారు. ఇప్పుడు సైక్లింగ్‌లో జగ్వీందర్ రాష్ట్ర స్థాయి గోల్డ్ మెడలిస్ట్. ఒడిశాలో జరిగిన కోణార్క్ ఇంటర్నేషనల్ సైక్లొథాన్‌లో పాల్గొన్నారు. డ్రాయింగ్, సైక్లింగ్‌లలో 16 పైగా మెడల్స్ గెలుచుకున్నారు. ‘‘నేను ఓ స్థాయికి చేరాకే జనం నా దగ్గరకు వచ్చి సెల్ఫీలు అడగటం మొదలుపెట్టారు’’ అని ఆయన వ్యాఖ్యానించారు. ‘‘నన్ను పెళ్లి చేసుకోవటానికి ఒక యువతి ఇష్టపడింది. కానీ ఆమె తల్లిదండ్రులు, బంధువులు సిద్ధంగా లేరు. సమాజం ఏమంటుందోనని వారి భయం’’ అని జగ్వీందర్ తెలిపారు. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3245}
{"id":"india-43722424","url":"https:\/\/www.bbc.com\/telugu\/india-43722424","title":"బిహార్‌: టాయిలెట్లపై మోదీ చెప్పిన మాటల్లో వాస్తవమెంత?","summary":"ఒక వారంలో అత్యధికంగా ఎన్ని టాయిలెట్లు నిర్మించొచ్చు? అదీ వారం రోజులూ, రోజుకు 24 గంటలూ, గంటకు 60 నిమిషాలూ పని చేస్తూ..?","text":"భారత ప్రధాని నరేంద్ర మోదీ - '8 లక్షల 50 వేల టాయిలెట్లు' అని అంటున్నారు. మోతిహారీలో జరిగిన చంపారణ్ సత్యాగ్రహ శతాబ్ది ముగింపు ఉత్సవాలలో పాల్గొన్న ప్రధాని, ''గత వారం రోజులలో బిహార్‌లో 8 లక్షల 50 వేల టాయిలెట్లు నిర్మించారు'' అని అన్నారు. ఒక్క క్షణం ఆగి లెక్కిద్దామా? వారానికి ఏడు రోజులు, రోజుకు 24 గంటలు అంటే వారానికి 168 గంటలు. గంటకు 60 నిమిషాలు లెక్కన 168 గంటల్లో 10080 నిమిషాలు. 10080 నిమిషాలలో 8,50,000 టాయిలెట్లు నిర్మించారని మోదీ చెబుతున్నారు. అంటే నిమిషానికి 84 టాయిలెట్లు నిర్మించారన్న మాట. వాహ్.. అద్భుతం! వాస్తవం మరో విధంగా ఉంది... కానీ బిహార్ ప్రభుత్వం మాత్రం ఈ ఎనిమిదిన్నర లక్షల టాయిలెట్లను వారంలో కాదు, నాలుగు వారాల్లో నిర్మించామని చెబుతోంది. బిహార్ ప్రభుత్వ ఆధ్వర్యంలోని లోహియా స్వచ్ఛ బిహార్ అభియాన్ సీఈఓ డి.బాలమురుగన్, ఈ ఎనిమిదిన్నర లక్షల టాయిలెట్లను మార్చి 13 నుంచి ఏప్రిల్ 9 మధ్య కాలంలో అంటే 4 వారాల వ్యవధిలో నిర్మించామని ఫోన్ ద్వారా బీబీసీకి వెల్లడించారు. గత ఏడాదిన్నర కాలంగా చేసుకున్న ముందస్తు ఏర్పాట్ల వల్లే ఇది సాధ్యమైందని కూడా ఆయన తెలిపారు. ఇందుకోసం కూలీలకు, మేస్త్రీలకు ముందుగానే శిక్షణ ఇచ్చామని, అలాగే ఈ కార్యక్రమంలో పాల్గొనే భాగస్వాములందరికీ ముందుగానే అవగాహన కల్పించామని అన్నారు. ప్రస్తుతం బిహార్‌లో 86 లక్షల టాయిలెట్లు ఉన్నాయి. అదే సమయంలో సగం కన్నా తక్కువ, అంటే సుమారు 43 శాతం ఇళ్లలో మాత్రమే టాయిలెట్లు ఉన్నాయి. బిహార్‌లో ఇప్పటివరకు ఒక్క బహిరంగ మలవిసర్జన రహిత జిల్లా కూడా లేదు. ప్రభుత్వ లెక్కల ప్రకారం రోహ్‌తాస్ జిల్లా దానికి సమీపంలో ఉంది. ప్రధాని ప్రకటనను బిహార్ విపక్ష నేత తేజస్వీ యాదవ్ ఎద్దేవా చేశారు. ఇలాంటి బూటకపు మాటలను బిహార్ ముఖ్యమంత్రి కూడా ఒప్పుకోరేమో అంటూ తేజస్వీ ట్వీట్ చేశారు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3247}
{"id":"international-41760670","url":"https:\/\/www.bbc.com\/telugu\/international-41760670","title":"హెచ్-1బీ వీసా రెన్యువల్ ఇక మరింత కఠినతరం","summary":"హెచ్-1బీ, ఎల్-1, ఇతర నాన్-ఇమ్మిగ్రంట్ వీసాల రెన్యువల్‌ నిబంధనలను అమెరికా మరింత కఠినతరం చేసింది. అమెరికా వెళ్లే భారత ఐటీ వృత్తినిపుణులు హెచ్-1బీపైనే ఎక్కువగా ఆధారపడతారు. కాబట్టి వీరిపై దీని ప్రభావం పడే అవకాశం ఉంది.","text":"వీసా గడువు పొడిగింపును కోరిన ప్రతిసారీ సదరు వీసాను కలిగి ఉండేందుకు తనకున్న అర్హతను పిటిషనరే ఫెడరల్ అధికార యంత్రాంగం ఎదుట నిరూపించుకోవాలని డొనాల్డ్ ట్రంప్ ప్రభుత్వం ఆదేశించింది. ఈ విషయమై అమెరికా సిటిజన్‌షిప్, ఇమ్మిగ్రేషన్ సర్వీసెస్ (యూఎస్‌సీఐఎస్) ఈ నెల 23న ఒక మెమోరాండం జారీచేసింది. వీసా రెన్యువల్‌కు సంబంధించి 13 సంవత్సరాలకు పైగా ఉన్న విధానం స్థానంలో కొత్త విధానాన్ని తీసుకొచ్చింది. పాత విధానం ప్రకారం- వర్క్ వీసాకు మొదట్లో అర్హత నిర్ధరణ అయితే, వీసా పొడిగింపు అభ్యర్థనను అధికార యంత్రాంగం పరిగణనలోకి తీసుకొనేది. 2004 ఏప్రిల్ 23 నాటి ఆదేశం ప్రకారం దరఖాస్తుదారు అర్హతను తేల్చే బాధ్యత తమ సంస్థపై ఉందని యూఎస్‌సీఐఎస్ చెప్పింది. కొత్త నిబంధన అమెరికాలో ఇప్పటికే ఉంటున్నవారికీ వర్తిస్తుందని అమెరికన్ ఇమ్మిగ్రేషన్ లాయర్స్ అసోసియేషన్ అధ్యక్షుడు విలియం స్టాక్‌ను ఉటంకిస్తూ వార్తాసంస్థ పీటీఐ పేర్కొంది. హైదరాబాద్‌కు చెందిన ఐటీ నిపుణుడు రజిత్ ఆకుల దీనిపై బీబీసీతో మాట్లాడుతూ ఈ నిర్ణయం అమెరికాలో పని చేస్తున్న భారతీయ ప్రొఫెషనల్స్‌కు చాలా ఇబ్బందికరమని అన్నారు. \"ఉద్యోగ రీత్యా అమెరికా వెళ్లే వారికి గుర్తింపు పత్రాలు వగైరా అన్నింటితో పాటుగా, ఉద్యోగం ఆఫర్ చేస్తూ కంపెనీ ఇచ్చే పత్రాలు సమర్పిస్తే హెచ్-1బీ వీసా మంజూరు చేస్తారు. ఈ వీసా సాధారణంగా 2-3 ఏళ్ల పాటు చెల్లుబాటు అవుతుంది. ఈ గడువు పూర్తి కావడానికి నెల రోజుల ముందు కంపెనీ ఫార్మల్‌గా ఇచ్చే ఓ ఉత్తరంతో ఈ వీసాను రెన్యువల్ చేస్తారు. ఇప్పటి దాకా ఇదే జరుగుతూ వచ్చింది. కానీ ఇప్పుడు ఈ నిర్ణయంతో ఉద్యోగులు తమ అర్హతకు సంబంధించిన మొత్తం పత్రాలతో పాటు కంపెనీ ఇచ్చే పత్రాలను మళ్లీ అధికారులకు సమర్పించాల్సి ఉంటుంది\" అని రజిత్ అన్నారు. మా ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3250}
{"id":"india-42985531","url":"https:\/\/www.bbc.com\/telugu\/india-42985531","title":"ఆస్ట్రేలియాలో చిన్నారులపై లైంగిక దాడులు: బాధితులకు క్షమాపణ చెప్తామన్న ప్రభుత్వం","summary":"లైంగిక దాడులకు గురైన చిన్నారి బాధితులకు దేశం తరఫున క్షమాపణ చెప్పనున్నట్లు ఆస్ట్రేలియా ప్రధానమంత్రి మాల్కమ్ టర్న్‌బుల్ పేర్కొన్నారు.","text":"ఆస్ట్రేలియాలోని పలు సంస్థల్లో వేలాది మంది చిన్నారులు లైంగిక దాడులకు గురయ్యారని నాలుగేళ్ల పాటు కొనసాగిన దర్యాప్తు నిర్ధారించిన నేపథ్యంలో టర్న్‌బుల్ ఈ ప్రకటన చేశారు. చర్చిలు, స్కూళ్లు, స్పోర్ట్స్ క్లబ్బుల్లో దశాబ్దాలుగా ఈ నేరాలు జరిగాయి. ఈ ఏడాదిలోనే ప్రభుత్వం తరఫున క్షమాపణ చెప్తామని టర్న్‌బుల్ పేర్కొన్నారు. ’’ఒక దేశంగా ఈ సందర్భాన్ని బాధితుల ఆకాంక్షలను ప్రతిఫలించేలా గుర్తించాలి. వారు చిన్నారులుగా ఉన్నపుడు వారికి దక్కాల్సిన గౌరవాన్ని.. వారి సంరక్షణ బాధ్యతలు చూడాల్సిన వారే ఉల్లంఘించారు.. ఆ గౌరవాన్ని తిరిగి అందించేలా ఈ సందర్భం ఉండాలి’’ అని ఆయన గురువారం పార్లమెంటులో పేర్కొన్నారు. డిసెంబర్‌లో ముగిసిన రాయల్ కమిషన్ విచారణ.. 400 పైగా సిఫారసులు చేసింది. క్యాథలిక్ చర్చిలో బ్రహ్మచర్య నిబంధనలను పున:సమీక్షించాలన్నది అందులో ఒకటి. ‘‘ఇది ఏదో కొందరు ’అనైతిక మనుషుల’ ఉదంతం కాదు. సమాజంలోని ప్రధాన సంస్థలు దారుణంగా విఫలమయ్యాయి’’ అని ఆయన వ్యాఖ్యానించారు. బాధితుల నుంచి లేఖలు జాతీయ క్షమాపణలో ఏమేం చేర్చాలనే అంశం మీద తమ ప్రభుత్వం బాధితులను సంప్రదిస్తుందని టర్న్‌బుల్ చెప్పారు. బాధితుల కోసం జాతీయ పరిహార పథకంలో భాగమవ్వాలని రాష్ట్ర ప్రభుత్వాలు, సంస్థలకు ఆయన పిలుపునిచ్చారు. ‘‘ఈ తరుణంలో బాధితుల పట్ల మనం నిర్లక్ష్యం వహించకుండా ఉండాల్సిన బాధ్యత మనకుంది’’ అని పేర్కొన్నారు. ఈ పథకానికి 300 కోట్ల ఆస్ట్రేలియా డాలర్ల (సుమారు 15,000 కోట్ల రూపాయలు) నిధులను ఆస్ట్రేలియా ప్రభుత్వం ప్రకటించింది. దీనికింద బాధితులు ఒక్కొక్కరికి 1,50,000 ఆస్ట్రేలియా డాలర్లు (సుమారు రూ. 75 లక్షలు) చొప్పున చెల్లిస్తారు. విచారణలో 8,000 మందికి పైగా బాధితుల వాంగ్మూలాలను ఆలకించారు. అయితే వాస్తవ బాధితుల సంఖ్య ఎన్నటికీ తెలియకపోవచ్చునని విచారణ కమిషన్ పేర్కొంది. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3252}
{"id":"international-44925307","url":"https:\/\/www.bbc.com\/telugu\/international-44925307","title":"వచ్చేస్తోంది.. మొట్టమొదటి ట్రాన్స్‌జెండర్ సూపర్ హీరో","summary":"ఇప్పటివరకూ మనకు సూపర్ హీరోలు, సూపర్ హీరోయిన్లే తెలుసు. కానీ ఇప్పుడు మొట్టమొదటిసారి ఒక నటి ట్రాన్స్‌జెండర్ సూపర్ హీరో పాత్ర చేసేందుకు సిద్ధమైంది. సూపర్ గర్ల్ అనే లైవ్ యాక్షన్ టీవీ సిరీస్ మొదటిసారి ట్రాన్స్ జెండర్ సూపర్ హీరోను చూపించబోతోంది.","text":"నటి, ఉద్యమకారిణి నికోల్ మైనెస్ ఒక ట్రాన్స్‌జెండర్. ఆమె ఇప్పుడు సూపర్ గర్ల్ సిరీస్‌లో 'నియా నల్' అనే తన కలల పాత్ర చేయబోతోంది. \"ఈ పాత్రతో ట్రాన్స్‌జెండర్ పిల్లల కోసం కూడా ఒక ట్రాన్స్‌జెండర్ సూపర్ హీరో ఉంటాడు\" అని ఆమె కాలిఫోర్నియా శాన్‌డియోగోలో జరిగిన కామిక్ కాన్‌లో ప్రకటించింది. త్వరలో రాబోతున్న సూపర్ గర్ల్ ఫోర్త్ సీజన్‌లో మైనెస్ చేస్తున్న నియా నల్ పాత్రను పరిచయం చేయబోతున్నారు. సూపర్ గర్ల్ సిరీస్‌లో ఇతరులను కాపాడే ట్రాన్స్‌జెండర్ యువతిగా ఈమె పాత్రను వర్ణిస్తున్నారు. వెరైటీతో మాట్లాడిన నికోల్ మైన్స్ \"అభిమానులు ట్రాన్స్‌జెండర్ల గురించి అర్థం చేసుకోవాలని నేను కోరుకుంటున్నా. మనం ఎవరైనా కావచ్చు, మనం ఏది కావాలంటే అది చేయచ్చు. మనం సూపర్ హీరోస్ కావచ్చు. ఎందుకంటే మనం చాలా విధాలుగా ఉంటాం\" అన్నారు. సూపర్ మెన్ సోదరి, క్రిప్టన్ వాసుల్లో మిగిలిన ఒకరుగా మెలిస్సా బెనోయిస్ట్ సూపర్ గర్ల్ పాత్ర పోషిస్తున్నారు. ఇందులో నిలా నల్ అనే కొత్త కారెక్టర్ కాక్టో వరల్డ్ వైడ్ మెడియా ఉద్యోగిగా పరిచయం అవుతుంది. ఇందులో ట్రాన్స్‌జెండర్ పాత్ర కథలో వారి చుట్టూ తిరిగేలా ఉండదని ప్రేక్షకులు తెలుసుకోవాలని నికోల్ మెయిన్స్ చెప్పారు. ట్రాన్స్‌జెండర్ సూపర్ హీరోగానే కాకుండా నియా ఇంకా చాలా పనులు చేస్తుంది. ఆమె ఒక రిపోర్టర్, తను చాలా బలమైనది, చాలా తెలివైనది, మంచి స్నేహితురాలు కూడా. 2014లో స్కూల్ గర్ల్స్ టాయిలెట్ ఉపయోగించడానికి అనుమతించలేదని నికోల్ మెయిన్స్, ఆమె కుటుంబం కోర్టుకు వెళ్లింది. దాంతో ఆ స్కూల్ దేశ మానవ హక్కుల చట్టాన్ని ఉల్లంఘించిందని కోర్టు ఆగ్రహించింది. నటనా కెరీర్ ప్రారంభించిన నికోల్, రాయల్ పెయిన్స్ అనే అమెరికా కార్యక్రమంలో నటనకు 2016 గ్లాడ్ అవార్డు గెలుచుకుంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3255}
{"id":"international-42476054","url":"https:\/\/www.bbc.com\/telugu\/international-42476054","title":"పోప్ ఫ్రాన్సిస్: శరణార్థులను అక్కున చేర్చుకోండి.. నిర్లక్ష్యం వద్దు","summary":"క్రిస్మస్ సందర్భంగా వాటికన్ సిటీ కళకళలాడుతోంది. ఆదివారం సాయంత్రం పోప్ ఫ్రాన్సిస్ ప్రజలను ఉద్దేశించి ప్రసంగించారు.","text":"స్వదేశాల్లో బతకలేక.. బతుకు భారమై పొరుగు దేశాలకు వలస వస్తున్న లక్షలాది మంది శరణార్థులను నిర్లక్ష్యం చేయవద్దని మానవ సమాజాన్ని పోప్ అర్థించారు. ఈ శరణార్థులను.. క్రిస్టియన్ పురాణ పాత్రలు మేరీ, జోసెఫ్‌లతో ఆయన పోల్చారు. బైబిల్‌లోని వారి కథను స్మరిస్తూ.. వారు నాజరెత్ నుంచి బెత్లెహామ్‌కు ఏవిధంగా ప్రయాణించారో వివరించారు. అమాయకుల ప్రాణాలను బలి తీసుకునే నాయకుల నుంచి ప్రాణాలు అరచేత పట్టుకుని ప్రజలు వలసలు పోతున్నారని ఆయన అన్నారు. క్రిస్మస్ సందర్భంగా సోమవారం నాడు పోప్ ఫ్రాన్సిస్ ‘దివ్య ప్రసంగం’ చేయనున్నారు. ఆదివారం సాయంత్రం వాటికన్‌లో భక్తులను ఉద్దేశించి మాట్లాడుతూ.. ''మేరీ, జోసెఫ్‌లు నడిచిన దారిలో కనపడని అడుగులు ఎన్నో..! తమ ఆత్మీయులను, పుట్టిన గడ్డను వదిలి బలవంతంగా వలస పోతున్న లక్షలాది మందిని నిర్లక్ష్యం చేయకండి. వారికి ఆహ్వానం పలకండి..'' అన్నారు. 81 సంవత్సరాల పోప్ ఫ్రాన్సిస్ పూర్వీకులు కూడా ఇటలీ నుంచి వలస వచ్చిన వారే! ప్రపంచవ్యాప్తంగా వలసలు పోతున్న ప్రజల గురించి తన ప్రసంగంలో పోప్ ఫ్రాన్సిస్ ఎక్కువగా ప్రస్తావించారు. ప్రపంచవ్యాప్తంగా దాదాపు 2 కోట్ల మందికి పైనే వలస పోతున్నారని ఆయన అన్నారు. The church is believed to have been built on the site of Jesus's birth బెత్లెహామ్‌లో క్రిస్మస్ వేడుకలు క్రిస్మస్ సందర్భంగా ప్రపంచం నలుమూలల నుంచి బెత్లెహామ్ చర్చికి యాత్రికులు వచ్చారు. జీసస్ పుట్టిన ప్రదేశంగా భావిస్తున్న ప్రాంతంలోనే ఈ చర్చిను నిర్మించారు. అయితే.. గతంతో పోలిస్తే ఈ క్రిస్మస్‌కు బెత్లెహామ్ వచ్చిన యాత్రికుల సంఖ్య తక్కువే! ఇజ్రాయెల్, పాలస్తీనా దేశాల మధ్య నెలకొన్న ఉద్రిక్త పరిస్థితులే ఇందుకు కారణం. అమెరికా అధ్యక్షుడు డొనాల్డ్ ట్రంప్.. ఇజ్రాయెల్ రాజధానిగా జెరూసలెమ్‌ను గుర్తించినప్పటి నుంచి ఈ ప్రాంతంలో ఉద్రిక్తత చోటు చేసుకుంది. మా ఇతర కథనాలు (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3267}
{"id":"international-46186580","url":"https:\/\/www.bbc.com\/telugu\/international-46186580","title":"ఐర్లండ్ తీరంలో గుర్తు తెలియని ఎగిరే వస్తువులు: విమానాలపైకి ‘చాలా ప్రకాశవంతమైన వెలుగు’.. పరిశోధిస్తున్న ఐర్లండ్","summary":"ఐర్లండ్ నైరుతి తీరంలో గుర్తు తెలియని ఎగిరే వస్తువులు (అనైడెంటిఫైడ్ ఫ్లయింగ్ ఆబ్జెక్ట్స్ - యూఎఫ్ఓలు) కనిపించాయన్న వార్తలపై ఆ దేశ విమానయాన సంస్థ దర్యాప్తు చేపట్టింది.","text":"ఐర్లండ్ తీరంలో పైలట్లు ఏం చూసి ఉంటారు? శుక్రవారం ఉదయం 06:47 గంటలకు (స్థానిక కాలమానం) బ్రిటిష్ ఎయిర్‌వేస్ పైలట్ ఒకరు.. షానాన్ ఎయిర్ ట్రాఫిక్ కంట్రోల్ (ఏటీసీ) సంప్రదించారు. ఆ ప్రాంతంలో ఏదో ‘‘చాలా వేగంగా కదులుతోంద’’ని చెప్తూ.. అక్కడ ఏమైనా సైనిక విన్యాసాలు జరుగుతున్నాయా అని ఆమె ఏటీసీని అడిగారు. అటువంటి విన్యాసాలేవీ జరగటం లేదని ఏటీసీ బదులిచ్చింది. ఆ మహిళా పైలట్ నడుపుతున్న విమానం.. కెనడాలోని మాంట్రియల్ నుంచి బ్రిటన్‌లోని లండన్ హీత్రూ విమానాశ్రయానికి ప్రయాణిస్తోంది. ‘‘చాలా ప్రకాశవంతమైన వెలుగు’’తో పాటు ఆ వస్తువు తన విమానం ఎడమవైపు వచ్చిందని.. అక్కడి నుంచి ‘‘శరవేగంగా ఉత్తరానికి మళ్లింద’’ని ఆమె చెప్పారు. అది ఏమిటన్నది ఆమెకు అంతుచిక్కలేదు. అయితే.. అది తమ విమానాన్ని ఢీకొట్టటానికి వచ్చినట్లు కనిపించలేదని చెప్పారు. వర్జిన్ విమానం నడుపుతున్న మరో పైలట్ ఈ సంభాషణలో జత కలిసి.. అది అంతరిక్షం నుంచి భూ వాతావరణంలోకి ప్రవేశిస్తున్న గ్రహశకలం అయిఉండవచ్చునని సూచించారు. ‘‘అదే తరహా ప్రయాణ మార్గాన్ని అనుసరించిన అనేక వస్తువులు’’ ఉన్నాయని ఆయన చెప్పారు. అవి చాలా ప్రకాశవంతంగా ఉన్నాయనీ పేర్కొన్నారు. తాను ‘‘రెండు ప్రకాశవంతమైన వెలుగుల’’ను చూశానని. అవి చాలా వేగంగా పైకి దూసుకెళ్లాయని ఆ పైలట్ చెప్పారు. ఆ వేగం ‘‘అనూహ్యంగా ఉంది.. అది మాక్ 2 వేగం లాగా ఉంది’’ అని ఒక పైలట్ పేర్కొన్నారు. ధ్వని వేగం కన్నా రెండు రెట్లు అధిక వేగాన్ని మాక్-2 గా వ్యవహరిస్తారు. ‘‘అసాధారణ వైమానిక కార్యకలాపాల గురించి కొన్ని విమానాల నుంచి నవంబర్ 9వ తేదీన వచ్చిన రిపోర్టుల నేపథ్యంలో ఒక ఫిర్యాదును నమోదు చేశాం’’ అని ఐరిష్ ఏవియేషన్ అథారిటీ తెలిపింది. దీనిపై దర్యాప్తు నిర్వహిస్తామని పేర్కొంది. అమెరికా యుద్ధ విమానాల నుంచి చిత్రీకరించినట్లు చెబుతున్న ఈ వీడియోలో ఎగురుతున్నది ఏంటి? (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3268}
{"id":"india-43824376","url":"https:\/\/www.bbc.com\/telugu\/india-43824376","title":"సర్జికల్ స్ట్రైక్స్ అబద్ధం, అవన్నీ ఊహాజనితం: పాకిస్తాన్","summary":"‘నేను మోదీని, నాకు వాళ్ల భాషలో జవాబివ్వడమే తెలుసు’.. బుధవారంనాడు లండన్‌లోని భారతీయ సముదాయంతో మాట్లాడుతూ పాకిస్తాన్‌పై సర్జికల్ స్ట్రైక్స్ గురించి అడిగిన ప్రశ్నకు భారత ప్రధాని మోదీ ఇచ్చిన సమాధానం ఇది.","text":"ఈ వ్యాఖ్యలపై పాకిస్తాన్ విదేశాంగ శాఖ స్పందించింది. భారత్ చేసే బెదిరింపులను అంతర్జాతీయ సమాజం గమనించాలనీ, కశ్మీర్‌లో భారత సైనికుల చర్యలను ఆపాలనీ కోరింది. అసలు పాకిస్తాన్‌పై భారత్ ఎలాంటి సర్జికల్ స్ట్రైక్స్ చేయలేదనీ, భారత ప్రధాని మోదీ చెప్పేవన్నీ అబద్ధాలేననీ, ఆయన వ్యాఖ్యలు హాస్యాస్పదమనీ పాక్ విదేశాంగ శాఖ పేర్కొంది. ‘భారత్‌వన్నీ అసత్య ప్రచారాలు. సర్జికల్ స్ట్రైక్స్ అనేవి భారత్ ఊహల్లోంచి పుట్టినవే. పదే పదే ప్రచారం చేసినంత మాత్రాన, అబద్దాలు నిజమైపోవు. కశ్మీర్‌లో భారత ఆగడాలపై అంతర్జాతీయ సమాజం నుంచి విమర్శలు ఎదురైన ప్రతిసారీ భారత్ ఇలాంటి ఆరోపణలు చేసి దృష్టి మరలిస్తుంది’ అని పాక్ విదేశాంగశాఖ కార్యదర్శి ముహమ్మద్ ఫైసల్ పేర్కొన్నారు. 2016 సెప్టెంబర్‌లో పాక్ భూభాగంపై సర్జికల్ స్ట్రైక్స్ నిర్వహించినట్లు భారత్ ప్రకటించింది. కానీ కేవలం నియంత్రణ రేఖ దగ్గర భారత్ ఫైరింగ్ మాత్రమే జరిపిందనీ, ఎలాంటి మెరుపు దాడులూ జరపలేదనీ పాకిస్తాన్ చెబుతూ వస్తోంది. ఈ విషయంపై లండన్‌లో మోదీ మాట్లాడుతూ ‘భారత చరిత్రలో అన్నీ విజయాలే ఉంటాయి. ఎప్పుడూ భారత్ అజేయ దేశమే. ఇతరుల హక్కుల్ని లాక్కోవడం భారత చరిత్రలో లేదు. అలాగని దేశంలోని అమాయకుల ప్రాణాల్ని బలిగొంటే ఊరుకునేది లేదు. ఎవరైనా దాడి చేయడానికి ప్రయత్నిస్తే.. నేను మోదీని, నాక్కూడా వాళ్ల భాషలో జవాబు చెప్పడం తెలుసు’ అని మోదీ వ్యాఖ్యానించారు. పాక్‌పై సర్జికల్ స్ట్రైక్స్ విషయంలో భారత్‌లోనూ ప్రశ్నలు ఎదురయ్యాయి. కొన్ని రాజకీయ పార్టీలు ఆ దాడులకు సాక్ష్యాలు చూపాలని కోరాయి. కానీ సమయం వచ్చినప్పుడు ఆధారాలు బయటపెడతామని ప్రభుత్వంతో పాటు ఆర్మీ కూడా పేర్కొంది. సాక్ష్యాలు అడిగి సైన్యాన్ని అనుమానిస్తున్నారని మోదీ ప్రభుత్వం ప్రత్యర్థులకు బదులిచ్చింది. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3277}
{"id":"india-49459800","url":"https:\/\/www.bbc.com\/telugu\/india-49459800","title":"అరుణ్ జైట్లీకి వచ్చిన సాఫ్ట్ టిష్యూ క్యాన్సర్ ఎలా వేధిస్తుంది?","summary":"కేంద్ర మాజీ ఆర్థిక మంత్రి, బీజేపీ సీనియర్ నేత అరుణ్ జైట్లీ శనివారం మధ్యాహ్నం మృతిచెందారు. ఆయన మూత్రపిండాల వ్యాధితో పాటు అరుదైన క్యాన్సర్‌ వ్యాధితో కొద్దికాలంగా బాధపడుతున్నారు. ఆ రకం క్యాన్సర్‌ను వైద్య పరిభాషలో 'సాఫ్ట్ టిష్యూ సర్కోమా' అంటారు.","text":"శ్వాస తీసుకోవడంలో ఇబ్బంది పడుతుండడం, అలసిపోతుండడంతో ఆగస్టు 9న దిల్లీలోని ఎయిమ్స్‌లో ఆయన్ను చేర్చారు. అప్పటి నుంచి ఆయన ఆరోగ్యం ఏమాత్రం మెరుగుపడలేదు. మోదీ తొలి ప్రభుత్వంలో ఆర్థిక మంత్రిగా పనిచేసిన జైట్లీని సాఫ్ట్ టిష్యూ సర్కోమా వ్యాధి తీవ్రంగా పీడించింది. ఈ రకం క్యాన్సర్ చాలా నెమ్మదిగా కణజాలం, కండరాలు, స్నాయువులు(కండరాలను, ఎముకలను కలిపిఉంచే భాగం), కీళ్లకు వ్యాపిస్తుంది. దీన్ని గుర్తించడం కూడా చాలా కష్టం. ఇది శరీరంలోని ఏ భాగంలోనైనా వస్తుందని, ఎక్కువగా చేతులు, కాళ్ల కండరాలలో మొదలవుతుందని వైద్యులు చెబుతున్నారు. కండరాల వాపు, ఎముకల్లో నొప్పి, శరీరంలో చిన్నచిన్న తిత్తులు వంటివి ఏర్పడడం దీనికి సూచన. వైద్య నివేదికలప్రకారం అరుణ్ జైట్లీ ఎడమ కాలికి సాఫ్ట్ టిష్యూ క్యాన్సర్ వచ్చింది. దానికి శస్త్ర చికిత్స కోసమే ఆయన ఈ ఏడాది జనవరిలో అమెరికాకు వెళ్ళారు. మూత్రపిండాలు, గుండె సమస్యలూ ఉన్నాయి కేవలం సాఫ్ట్ టిష్యూ క్యాన్సర్‌తోనే కాకుండా జైట్లీ మూత్రపిండాల వ్యాధి, హృద్రోగాలతోనూ బాధపడ్డారు. గత ఏడాది ఆయనకు మూత్రపిండాల మార్పిడి శస్త్రచికిత్స చేశారు. అప్పటికి ఆయన ఆర్థిక మంత్రిగా పనిచేస్తున్నారు. మూత్రపిండాల మార్పిడి సమయంలో ఆర్థిక మంత్రిత్వ శాఖ బాధ్యతలను పీయుష్ గోయల్‌కు అప్పగించారు. కోలుకున్నాక మళ్లీ జైట్లీ 2018 ఆగస్టులో బాధ్యతలు తీసుకున్నారు. మూత్రపిండాల సమస్యలతో పాటు పలు ఇతర సమస్యలనూ ఆయన ఎదుర్కొన్నారు. 2014 సెప్టెంబరులో ఆయనకు గ్యాస్ట్రిక్ బైపాస్ సర్జరీ చేశారు. 2005లో ఆయన గుండెకు శస్త్రచికిత్స చేశారు. 2019లో బీజేపీ మళ్లీ ప్రభుత్వాన్ని ఏర్పాటు చేసిన తరువాత ఆయన అనారోగ్య కారణాలతో తాను మంత్రి పదవి చేపట్టలేనంటూ ప్రధాని మోదీకి లేఖ రాశారు. అనంతరం ఆర్థిక శాఖను నిర్మలా సీతారామన్‌కు అప్పగించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3291}
{"id":"india-42731302","url":"https:\/\/www.bbc.com\/telugu\/india-42731302","title":"ఐసీసీ అవార్డుల్లో ఆధిపత్యం అతడిదే","summary":"పరుగుల వేటలోనే కాదు అవార్డుల రేసులోనూ తనకు తిరుగులేదని విరాట్ కోహ్లి మరోసారి నిరూపించాడు. గురువారంనాడు ఐసీసీ (ఇంటర్నేషనల్ క్రికెట్ కౌన్సిల్) ప్రకటించిన అవార్డుల్లో తన ఆధిపత్యాన్ని చాటుకున్నాడు.","text":"2017కిగానూ ‘ఐసీసీ క్రికెటర్ ఆఫ్ ది ఇయర్‌’గా భారత క్రికెట్ జట్టు కెప్టెన్ విరాట్ కోహ్లి ఎంపికయ్యాడు. ‘వన్డే క్రికెటర్ ఆఫ్ ది ఇయర్’ ఘనత కూడా కోహ్లికే దక్కింది. అక్కడితో ఆగలేదు.. ఐసీసీ టెస్టు, వన్డే జట్ల కెప్టెన్‌ స్థానం కూడా కోహ్లినే దక్కించుకున్నాడు. 2017లో టెస్టుల్లో కోహ్లి 2203 పరుగులు, వన్డేల్లో 76.84 సగటుతో 1818పరుగులు చేశాడు. టీ20ల్లో 150కిపైగా స్ట్రైక్ రేట్‌తో 299పరుగులు నమోదు చేశాడు. ‘29ఏళ్ల వయసులో కోహ్లి ఇప్పటికే 32 వన్డే సెంచరీలు నమోదు చేశాడు. ఇదే స్థాయిలో ఆడితే, తన అభిమాన ఆటగాడు సచిన్ సాధించిన 49వన్డే సెంచరీల రికార్డును అధిగమించడం కోహ్లికి కష్టం కాబోదు’ అని ఐసీసీ పేర్కొంది. తనను క్రికెటర్ ఆఫ్ ది ఇయర్‌గా గుర్తించినందుకు కోహ్లి ఐసీసీకి కృతజ్ఞతలు చెప్పాడు. ‘క్రికెట్‌లో ఇదే అత్యుత్తమ అవార్డని నా భావన. గతేడాది అశ్విన్‌కి, ఈసారి నాకు ఈ అవార్డు దక్కినందుకు చాలా ఆనందంగా ఉంది’ అని కోహ్లి అన్నాడు. గత మూడేళ్లలో తొలిసారి వన్డే క్రికెటర్ ఆఫ్ ది ఇయర్ అవార్డు దక్షిణాఫ్రికాయేతర ఆటగాడికి దక్కింది. 2014, 2015లో డివిలియర్స్, 2016లో క్వింటన్ డి కాక్ ఆ అవార్డును దక్కించుకున్నారు. భారత ఆటగాడు యజ్వేంద్ర చాహల్ టీ20 పర్ఫామర్ ఆఫ్ ది ఇయర్‌గా ఎంపికయ్యాడు. 2017 ఐసీసీ మెన్స్ అవార్డుల పూర్తి జాబితా సర్ గార్‌ఫీల్డ్ సోబర్స్ - ఐసీసీ క్రికెటర్ ఆఫ్ ది ఇయర్: విరాట్ కోహ్లి (భారత్) టెస్ట్ క్రికెటర్ ఆఫ్ ది ఇయర్: స్టీవ్ స్మిత్ (ఆస్ట్రేలియా) వన్డే క్రికెటర్ ఆఫ్ ది ఇయర్: విరాట్ కోహ్లి ఎమర్జింగ్ క్రికెటర్ ఆఫ్ ది ఇయర్: హసన్ అలీ (పాకిస్తాన్) అసోసియేట్ క్రికెటర్ ఆఫ్ ది ఇయర్: రషీద్ ఖాన్ (అఫ్గానిస్తాన్) టీ20 పర్ఫామెన్స్ ఆఫ్ ది ఇయర్:యజ్వేంద్ర చాహల్ (6-25 వర్సెస్ ఇంగ్లండ్) భారత్ ఐసీసీ ప్రకటించిన వన్డే జట్టు ఐసీసీ ప్రకటించిన టెస్టు జట్టు ఇవి కూడా చూడండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3291}
{"id":"india-47216812","url":"https:\/\/www.bbc.com\/telugu\/india-47216812","title":"రామమందిర నిర్మాణం కోరుతూ కువైట్ షేక్ పాట వెనుక అసలు నిజం - ఫ్యాక్ట్ చెక్","summary":"భారత విదేశీ వ్యవహారాల మంత్రి సుష్మా స్వరాజ్ ఎదుట ఒక కువైట్ షేక్ రామ మందిరం నిర్మాణం కోరుతూ పాట పాడినట్లుగా ఉన్న వీడియో ఒకటి సోషల్ మీడియాలో ఇటీవల వైరల్ అయింది.","text":"ఈ వీడియోను కొన్ని వేల మంది లైక్ చేశారు. 'ఇది తప్పనిసరిగా చూడాల్సిన వీడియో. కువైట్ షేక్ ముబారక్ అల్ రషీద్ రామమందిర నిర్మాణం కోరుతూ పాడిన పాట ఇది' అంటూ వేల మంది షేర్ చేశారు. అరబ్ ప్రజల్లా దుస్తులు వేసుకున్న ఒక వ్యక్తి సుష్మా ఎదుట ఈ పాట పాడుతున్నట్లు ఆ వీడియోలో ఉంది. ''రాముడికి చెందనివారు ఎవరైనా నాకు వారితో పనిలేదు.. చెప్పండి.. రామమందిరాన్ని ఎప్పుడు నిర్మిస్తారో' అంటూ ఆయన పాడుతున్నట్లుగా ఉంది అందులో. అయితే, మా పరిశోధనలో ఈ వీడియోలో ఉన్నది నిజం కాదని తేలింది. ఇది కొందరు తమకు అనుకూలంగా ఉండేలా మార్చేసిన వీడియోగా తేలింది. నిజానికి ఇది 2018లోనే సోషల్ మీడియాలో వైరల్ అయింది. అప్పుడు కూడా అది నిజం కాదని తేలింది. కానీ.. ఇప్పుడు మరోసారి సోషల్ మీడియాలో అది వేలాది మందికి చేరింది. వాస్తవమేంటి? ఈ వీడియోను 2018 అక్టోబరు 30న తీశారు. కువైట్‌లోని భారతీయ సమాజంతో సుష్మా స్వరాజ్ సమావేశమైనప్పు నిర్వహించిన కార్యక్రమంలోని వీడియోగా 'డీడీ న్యూస్' దీన్ని ప్రసారం చేసింది. కువైట్ గాయకుడు ముబారక్ అల్ రషీద్ కూడా ఈ కార్యక్రమంలో ఉన్నారు. ఆయన ఆ కార్యక్రమంలో రెండు బాలీవుడ్ పాటలు పాడారు. ఆ తరువాత మహాత్మాగాంధీకి ఇష్టమైనదిగా చెప్పే 'వైష్ణవ్ జన్ తో తేనే కహియే జే' శ్లోకాన్ని ఆలపించారు. విదేశీ వ్యవహారాల మంత్రిత్వ శాఖ అధికార ప్రతినిధి రవీష్ కుమార్ కూడా ఈ వీడియోను ఆ మరునాడు అంటే అక్టోబర్ 31, 2018న ట్వీట్ చేశారు. మహాత్మాగాంధీ 150వ జయంతి సందర్భంగా ప్రపంచంలోని 124 దేశాలకు చెందిన గాయకులు ఆ శ్లోకాన్ని ఆలపించి పంపించారు. అందులో ముబారక్ అల్ రషీద్ కూడా ఉన్నారని సుష్మాస్వరాజ్ చెప్పారు. కువైట్‌లో ఆ గాయకుడు గత ఏడాది సుష్మ ఎదుట ఆలపించిన శ్లోకం బదులుగా రామమందిరం పాటను ఎవరో మార్చేసి సోషల్ మీడియాలో పెట్టడంతో ఆ తప్పుడు వీడియో ఇప్పుడు షేర్ అవుతోంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3297}
{"id":"india-46239140","url":"https:\/\/www.bbc.com\/telugu\/india-46239140","title":"అమరావతిలో అంతర్జాతీయ పవర్ బోట్ రేసింగ్","summary":"విజయవాడ కృష్ణా తీరంలో అంతర్జాతీయ స్థాయి పవర్‌ బోట్ రేసింగ్ పోటీలు శుక్రవారం ప్రారంభమయ్యాయి.","text":"పున్నమి బెర్మ్ పార్కు సమీపంలో దూసుకెళ్తున్న బోటు ఎన్1హెచ్‌2ఓ బోట్ రేసింగ్‌కి ఈసారి ఆంధ్రప్రదేశ్ ఆతిథ్యం ఇస్తోంది. ఈ ప్రపంచస్థాయి పోటీలలో మొత్తం 7 రౌండ్లు ఉంటాయి. ఒక్కో రౌండ్ ఒక్కో దేశంలో నిర్వహిస్తారు. ఇప్పటికే 4 రౌండ్లు ముగిశాయి. ఇప్పుడు 5వ రౌండ్ పోటీలకు కృష్ణా నది వేదికైంది. నవంబర్ 16 నుంచి 18 వరకు మూడు రోజుల పాటు జరిగే ఈ పోటీల్లో 9 దేశాల బృందాలు పాల్గొంటున్నాయి. అమరావతి బృందం కూడా పాల్గొంది. చైనాలో జరిగిన 4వ రౌండ్‌లో అమరావతి బోట్ నాలుగో స్థానంలో నిలిచింది. ఈ రేసులో మొత్తం 19 బోట్లు పోటీపడుతున్నాయి. 2.7 కిలోమీటర్ల మేర రేస్ సాగుతోంది. 550 కిలోల బరువుండే కార్బన్ ఫైబర్‌తో తయారైన బోట్లు ఈ రేసులో పాల్గొంటున్నాయి. గంటకు 130 మైళ్ల వేగంతో దూసుకుపోయే సామర్ధ్యం ఈ బోట్ల సొంతం. 400 హెచ్‌పి సామర్ధ్యం కలిగిన ఇంజన్లతో రెండు సెకన్లలోనే ఏకంగా 100 కిలోమీటర్ల వేగాన్ని అందుకోవడం వీటి ప్రత్యేకత. ఈ రేసింగ్ జరిగే మూడు రోజులూ సాయంత్రం 4 గంటల నుంచి బెర్మ్ పార్కులో 'అమరావతి గ్లోబల్ మ్యూజిక్ అండ్ డాన్స్ ఫెస్టివల్' నిర్వహిస్తున్నారు. విభిన్న వంటకాలతో ఫుడ్‌ ఫెస్టివల్‌ను కూడా ఏర్పాటు చేశారు. డిఫెండింగ్ ఛాంపియన్ ఇటలీకి చెందిన అలెక్స్ కాలేలా, అంతకు ముందు వరుసగా మూడు సార్లు విజేతగా నిలిచిన ఫ్రాన్స్ రేసర్ ఫిలిఫ్స్ ఛాయ్‌ప్స్ కూడా ఈ పోటీల కోసం అమరావతి వచ్చారు. ఈ పోటీలు ప్రత్యక్షంగా వీక్షించేందుకు వీలుగా 12 జోన్లుగా ఘాట్ ప్రాంతాన్ని విభజించారు. పటిష్ట భద్రత నడుమ పోటీల నిర్వహణకు ఆటంకాలు లేకుండా, ట్రాఫిక్ రద్దీ నిర్వహణకు ప్రత్యేక చర్యలు తీసుకుంటున్నారు. అత్యవసర పరిస్థితిని ఎదుర్కొనేలా ఏర్పాట్లు చేశారు. ఆంధ్రప్రదేశ్ పర్యాటక శాఖ ఆధ్వ‌ర్యంలో ఈ పోటీలు జ‌రుగుతున్నాయి. బీబీసీ కెమెరాలోంచి విజయవాడ లైఫ్ ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3301}
{"id":"53013763","url":"https:\/\/www.bbc.com\/telugu\/53013763","title":"మెడికల్ కాలేజీల్లో 50 శాతం ఓబీసీ కోటా పిటిషన్లను తిరస్కరించిన సుప్రీం కోర్టు","summary":"తమిళనాడులో మెడికల్ సీట్లలో 50 శాతం ఓబీసీ కోటా కోసం వేసిన పిటిషన్లను విచారణకు స్వీకరించేందుకు సుప్రీంకోర్టు తిరస్కరించింది.","text":"రాష్ట్రంలోని మెడికల్ కాలేజీల్లోని సీట్లలో ఓబీసీలకు 50 శాతం రిజర్వేషన్లు అమలు చేయాలని కోరుతూ డీఎంకే, అన్నాడీఎంకే, సీపీఎం, తమిళనాడు ప్రభుత్వం, ఇంకా చాలామంది వేసిన పిటిషన్లను పరిశీలించి, వాటిపై ఆదేశాలు జారీ చేయడానికి అత్యున్నత న్యాయస్థానం నిరాకరించింది. \"తమిళనాడులో వెనుకబడిన తరగతుల సంక్షేమం కోసం అన్ని రాజకీయ పార్టీలూ కలిసి వచ్చాయి. ఇది ఒక అసాధరణ విషయం. కానీ, రిజర్వేషన్ ప్రాథమిక హక్కు కాదనే నిర్ణయానికే సుప్రీంకోర్టు కట్టుబడి ఉంది\" అని జస్టిస్ ఎల్ నాగేశ్వరరావు అధ్యక్షతన ఏర్పాటైన ధర్మాసనం తెలిపింది. ఈ విషయంలో రాష్ట్ర హైకోర్టును ఆశ్రయించే స్వేచ్ఛ పిటిషనర్లకు ఉందని సుప్రీం కోర్టు తెలిపింది. అయితే, తమిళనాడు కాంగ్రెస్ కమిటీ, వైకో తదితర పిటిషనర్లు మద్రాస్ హైకోర్టును ఆశ్రయించాలన్న పిటిషన్‌ను ఉపసంహరించుకోడానికే మొగ్గు చూపుతున్నారు. 'తమిళనాడు వెనుకబడిన తరగతులు, షెడ్యూల్డ్ కులాలు, షెడ్యూల్డు తెగల ( విద్యాసంస్థల్లో సీట్లు, రాష్ట్ర సేవల్లో నియమకాలు లేదా ఉద్యోగాలలో రిజర్వేషన్లు) చట్టం 1993'ను అమలు చేసేలా మెడికల్ కౌన్సిల్ ఆఫ్ ఇండియాను కేంద్రం ఆదేశించేలా చేయాలని కోరుతూ పిటిషనర్లు సుప్రీంకోర్టుకు వెళ్లారు. 2006 చట్టం కింద ఓబీసీలకు కేటాయించిన 27 శాతం సీట్లలో వారికి అవకాశం కల్పించడంలో కేంద్ర ప్రభుత్వం విఫలమైందని, ఫలితంగా గత మూడేళ్ళలో 10 వేల సీట్లను ఇతరులు కొల్లగొట్టారని వారు ఆరోపించారు. దీనిపై న్యాయ వ్యవహారాల నిపుణులు, కేంద్ర సమాచార మాజీ కమిషనర్ మాడభూషి శ్రీధర్ స్పందిస్తూ, \"రిజర్వేషన్ ప్రాథమిక హక్కు కిందకు రాదని గతంలో కూడా సుప్రీం కోర్టు పలు సందర్భాల్లో చెప్పింది. రాజ్యాంగంలోని ఆర్టికల్ 14 పౌరులకు సమానత్వ హక్కును కల్పిస్తోంది. రిజర్వే,న్లను అందుకు మినహాయింపుగా సూచించింది\" అని చెప్పారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3310}
{"id":"india-45448809","url":"https:\/\/www.bbc.com\/telugu\/india-45448809","title":"నొక్కువిద్య పవక్కలీ: ఈ బొమ్మల కళను కాపాడుతున్న చివరి వ్యక్తి ఈ అమ్మాయే","summary":"ఈ బొమ్మల కళను కాపాడుతున్న చివరి వ్యక్తి ఈ అమ్మాయే. ఇంతకీ ఏంటా కళ.. ఎవరా అమ్మాయి? ఆమె మాటల్లోనే..","text":"నా పేరు రంజిని. ఇంటర్మీడియట్ చదువుతున్నాను. గత ఎనిమిదేళ్ల నుంచి దీన్ని ప్రదర్శిస్తున్నాను. ఈ కళా రూపం పేరు నొక్కువిద్య పవక్కలీ. నొక్కు అంటే చూపు, విద్య అంటే నైపుణ్యం, పవక్కలీ అంటే బొమ్మలాట. ఈ బొమ్మల కళను కాపాడుతున్న చివరి వ్యక్తి ఈ అమ్మాయే మా కుటుంబం అయిదు తరాలుగా దీన్ని ప్రదర్శిస్తోంది. మా అవ్వ నుంచి దీన్ని నేర్చుకున్నాను. ఆమె ఏడు సంవత్సరాల వయసులో వాళ్ల అమ్మ నుంచి నేర్చుకుంది. నాటి నుంచి మాకు ఇది వారసత్వంగా వస్తోంది. పై పెదవిపై కర్రను నిలబెట్టడం ద్వారా బొమ్మలను ఆడించడం ఇందులోని ప్రత్యేకత. కర్రకు ఉండే తాడుతో బొమ్మలను ఆడిస్తారు. కొన్ని తరాలుగా దీన్ని మహిళలు మాత్రమే ప్రదర్శిస్తూ వస్తున్నారు. సంగీత వాయిద్యాలు వాయించడం, పాటలు పాడటం, బొమ్మలు ఆడించే మహిళలకు సహాయం అందించే పనుల్ని పురుషులు చేస్తారు. ఇక్కడ ఉన్న ప్రతి బొమ్మనూ మా అవ్వే తయారు చేశారు. అయితే వాటిని ఎలా చేయాలో ఇప్పుడు ఎవరికీ తెలియదు. ఆడించే బొమ్మలను మా పెద్దన్నయ్య సిద్ధం చేస్తారు. కర్రకు బొమ్మలను కట్టడం, వాటిని అలంకరించడం వంటి పనులను చాలా శ్రద్ధగా చేయాల్సి ఉంటుంది. ఇది కూడా ఒక కళే. బొమ్మల ఆట వాటిని సిద్ధం చేసే తీరుపై ఆధారపడి ఉంటుంది. నేను బొమ్మలను బాగా ఆడించగలను కానీ వాటిని సిద్ధం చేయడం మాత్రం నావల్ల కాదు. ఈ కళలో 13 బొమ్మలు ఉంటాయి. ఇవి వివిధ రకాల బరువు తూగుతాయి. కొన్ని తేలికగా ఉంటాయి. మరికొన్ని బాగా బరువుగా ఉంటాయి. మా తాతమ్మలు, వారి అమ్మల తరం నుంచి వస్తున్న ఈ సంప్రదాయ కళను ముందుకు తీసుకు పోతున్నందుకు చాలా ఆనందంగా ఉంది. నాకు ఈ కళను నేర్పినందుకు మా అవ్వకు రుణపడి ఉంటాను. కేరళలోని ఈ మోనిపల్లి గ్రామంలో నివసిస్తున్న అవ్వ మనవరాళ్లు దీన్ని నేర్చుకునే వాళ్ల కోసం ఎదురు చూస్తున్నారు. దీన్ని ఎలాగైనా రేపటి తరానికి అందించాలన్నదే వారి తపన. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3312}
{"id":"international-50537977","url":"https:\/\/www.bbc.com\/telugu\/international-50537977","title":"సుమత్రన్ రైనో: మలేషియాలోని ఏకైక ఖడ్గమృగం 'ఇమాన్' మృతి","summary":"అత్యంత అరుదైన సుమత్రన్ ఖడ్గమృగం (రైనో) మలేషియాలో అంతరించిపోయింది.","text":"సుమత్రన్ రైనోలు ప్రపంచంలో వందలోపే ఉన్నాయని భావిస్తున్నారు. అక్కడ ఇప్పటి వరకున్న ఏకైక సుమత్రన్ ఖడ్గమృగం 'ఇమాన్' బోర్నియో ద్వీపంలో చనిపోయింది. 25 ఏళ్ల ఈ ఆడ రైనో శనివారం చనిపోయినట్లు అధికారులు తెలిపారు. మలేషియాలోని చివరి మగ సుమత్రన్ రైనో ఈ ఏడాది మేలో చనిపోయింది. ఒకప్పుడు సుమత్రన్ రైనోలు ఆసియా ఖండం వ్యాప్తంగా ఉండేవి. నేడు అడవుల్లో ఇవి దాదాపు కనిపించడం లేదు. ప్రపంచంలో సుమత్రన్ ఖడ్గమృగాలు ఇప్పుడు వందలోపు మాత్రమే ఉన్నాయని భావిస్తున్నారు. ఇవి ఇండోనేషియాలో సుమత్రా దీవుల్లోని అడవుల్లో ఉంటున్నాయి. ఈ సంఖ్య 30లోపేనని కొన్ని అంచనాలు చెబుతున్నాయి. ఇప్పుడు ఈ జాతి ఖడ్గమృగాలకు అంతరించిపోయే ముప్పు అత్యంత తీవ్రస్థాయిలో ఉంది. ఇమాన్‌ది సహజ మరణమేనని, అందుబాటులో ఉన్న వివరాలను బట్టి... మరణానికి 'షాక్' కారణమని సబా రాష్ట్ర పర్యటక, సాంస్కృతిక, పర్యావరణ శాఖల మంత్రి క్రిస్టీన్ ల్యూ చెప్పారు. ఈ ఖడ్గమృగాన్ని 2014 మార్చిలో పట్టుకున్నప్పటి నుంచి చనిపోయేవరకు చాలా బాగా చూసుకున్నామని ఆమె తెలిపారు. వేటగాళ్ల వల్ల, ఆవాసాలు కోల్పోవడం వల్ల సుమత్రన్ ఖడ్గమృగాల సంఖ్య భారీగా తగ్గిపోయింది. ఇప్పుడు ఈ రైనోలకు ఎదురవుతున్న అతిపెద్ద సమస్య- ఇవి చెట్టుకొకటి పుట్టకొకటి కావడం. మలేషియాలో వీటి సంఖ్య పెరిగేలా ప్రత్యుత్పత్తి కోసం చేసిన ప్రయత్నాలు ఫలించలేదు. ఇండోనేషియాలో సుమత్రన్ రైనో సంరక్షణకేంద్రంలోని రైనో 'రోసా' రైనో జాతుల్లో అత్యంత చిన్నది ఇదే ప్రపంచంలో ఖడ్గమృగాల జాతులు ప్రస్తుతం ఐదు ఉన్నాయి. వీటిలో మూడు ఆసియాలో, రెండు ఆఫ్రికాలో ఉన్నాయి. ఆసియాలోని జాతుల్లో సుమత్రన్ రైనో ఒకటి. ఇప్పుడున్న జాతుల్లో అత్యంత చిన్నది ఇదే. సుమారు 10 వేల ఏళ్ల క్రితం అంతరించిపోయిన ఉన్నితో కూడిన ఖడ్గమృగ జాతికి, సుమత్రన్ రైనోకు దగ్గరి పోలికలు ఉంటాయి. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3313}
{"id":"international-44704091","url":"https:\/\/www.bbc.com\/telugu\/international-44704091","title":"క్యాన్సర్‌ను ‘తినేసి, ధ్వంసం చేసే’లా మానవ కణాలను బలోపేతం చేయనున్న కొత్త మందు","summary":"క్యాన్సర్ కణాలు, ఆ లక్షణాలున్న కణాలను మానవ శరీరంలోని కణాలే తినేసేలా, నాశనం చేసేలా దోహదపడే కొత్త ఔషధాన్ని, చికిత్స విధానాన్ని శాస్త్రవేత్తలు తయారుచేశారు.","text":"ఈ మందు మేక్రోఫేజస్ తెల్లరక్త కణాల చర్యాతీవ్రతను పెంచుతుంది. క్యాన్సర్ కణాలపై పోరాడే అవకాశాన్ని, శక్తిని వాటికి కలిగిస్తుంది. సూపర్ మాలిక్యూల్‌గా పేర్కొంటున్న ఈ చికిత్స విధానాన్ని ఎలుకలపై ప్రయోగించి చూశారు. రొమ్ము, చర్మ క్యాన్సర్ కణుతులను నిర్మూలించడంలో ఈ మందును బాగా పనిచేసినట్లు 'నేచర్ బయోమెడికల్ ఇంజినీరింగ్' జర్నల్‌లో ప్రచురితమైన వ్యాసంలో శాస్త్రవేత్తలు వెల్లడించారు. ఈ మందుకు ఇప్పటికే లైసెన్సు ఉంది. కొద్ది సంవత్సరాల్లో దీన్ని మనుషులపైనా పరీక్షించి చూడాలని వారు భావిస్తున్నారు. మనిషిలో ఉండే సహజసిద్ధమైన రోగ నిరోధక శక్తి క్యాన్సర్‌తో పోరాడేలా చేయడంపై ప్రపంచవ్యాప్తంగా శాస్త్రవేత్తలు పరిశోధనలు చేస్తున్న సంగతి తెలిసిందే. వీరి తాజా పరిశోధన క్యాన్సర్ కణాలను నాశనం చేసే రోగనిరోధక కణాలను అభివృద్ధి చేయడంలో కీలక మలుపుగా పేర్కొంటున్నారు. సాధారణంగా బయట నుంచి శరీరంలోకి ప్రవేశించే బ్యాక్టీరియా, వైరల్ ఇన్‌ఫెక్షన్లపై పోరాడే మేక్రోఫేజెస్ క్యాన్సర్ కణాలను నాశనం చేయలేవు. క్యాన్సర్ కణాలు మన శరీరంలోనే తయారవడం, రోగనిరోధక కణాలకు దొరక్కుండా ఉండేలా వాటి ఉనికి అంత త్వరగా బయటపెట్టుకోకపోవడమే దీనికి కారణం. హార్వర్డ్ మెడికల్ స్కూల్‌కు చెందిన శాస్త్రవేత్త ఆశిష్ కులకర్ణి నేతృత్వంలోని బృందం తయారుచేసిన ఈ మందు మొట్టమొదట క్యాన్సర్ కణాలను తమ ఉనికికి దాచుకోనివ్వకుండా చేస్తుంది. దీంతో శరీరంలోని రోగనిరోధక కణాలు వీటిపై దాడిచేసే అవకాశం కలుగుతుంది. దీన్ని ఎలుకలపై ప్రయోగించగా క్యాన్సర్ కణాలు పెరగకుండా, విస్తరించకుండా అడ్డుకున్నట్లు గుర్తించారు. క్యాన్సర్ రోగులకు దీన్ని పూర్తిస్థాయిలో అందుబాటులోకి తెచ్చేందుకు గాను దీన్ని మరింత అభివృద్ధి చేయాల్సి ఉందని శాస్త్రవేత్తల బృందం చెబుతోంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3316}
{"id":"india-47058672","url":"https:\/\/www.bbc.com\/telugu\/india-47058672","title":"పిల్లలకు పాలు తప్పనిసరిగా తాగించాలా","summary":"పిల్లలకు పాలు తప్పనిసరిగా తాగించాలా? పాలలో దొరికే పోషకాలను ఇతర ఆహార పదార్థాలతో భర్తీ చేయవచ్చా? అంటే.. చేయొచ్చని అంటున్నారు నిపుణులు.","text":"పిల్లలకు పాలు అవసరం లేదని ఫిట్‌నెస్ ట్రైనర్ రుజుత దివేకర్ అంటున్నారు. బాలీవుడ్ నటీమణులు కరీనా కపూర్, ఆలియా భట్ లాంటి సెలబ్రిటీలకు ఆమె ఫిట్‌నెస్ ట్రైనర్‌‌గా పనిచేస్తున్నారు. ఆమె NOTES FOR HEATHY KIDS పేరుతో రాసిన పుస్తకాన్ని 2018 డిసెంబర్‌లో విడుదల చేశారు. ఈ పుస్తకం కవర్ పేజీ 'పిల్లలకు పాలు తప్పనిసరి కాదు' అని చెబుతుంది. పాలలో కాల్షియం ఉంటుందని మనందరికీ తెలుసు. నువ్వుల చిక్కీలు, శనగపిండి లడ్డు, రాగి పాయసం, దోశతో కూడా కాల్షియాన్ని భర్తీ చేయవచ్చని రుజుత అంటున్నారు. వీడియో: పిల్లలకు పాలు అవసరం లేదా? కెనడాకు చెందిన పోషకాహార నిపుణులు కూడా ఇలాంటి అభిప్రాయం వ్యక్తం చేస్తున్నారు. ప్రజలు ఎలాంటి ఆహారం తీసుకోవాలి? అన్న వివరాలను 'ఫుడ్ గైడ్' పేరుతో కెనడా వైద్య శాఖ (హెల్త్ కెనడా) వెల్లడిస్తుంది. ఈ గైడ్‌లో పాలు తప్పనిసరి అని చెప్పలేదు. ఆయా కాలాల్లో దొరికే పండ్లతో పాటు ఇతర పదార్థాల(సీజనల్ ఫుడ్)కు ఎక్కువ ప్రాధాన్యం ఇవ్వాలని సూచించారు. కొందరు తల్లులు పాలల్లో చాక్లెట్ పౌడర్ లాంటివి కలిపి పిల్లలకు తాగిస్తుంటారు. కానీ, దాని వల్ల పిల్లలు లావైపోయే అవకాశం ఉంటుందని కెనడా నిపుణులు అంటున్నారు. అలాంటి పౌడర్లు కలపడం వల్ల పాల ప్రయోజనాలు తగ్గిపోతాయని రుజుత చెబుతున్నారు. పిల్లలకు పాలు తాగించాలనుకుంటే అందులో మరేవీ కలపొద్దని ఆమె సూచిస్తున్నారు. పాలతో పాటు, పాలతో చేసే పదార్థాల్లోనూ పోషకాలు సమృద్ధిగా దొరుకుతాయని పోషకాహార నిపుణులు అవని కౌల్ అన్నారు. కాల్షియం కోసం పిల్లలు బయట ఆడుకోవడం, వ్యాయామం చేయడం తప్పనిసరి. బాదం, సోయా, రైస్ మిల్క్ లాంటి నాన్ డెయిరీ మిల్క్ కూడా పిల్లలకు ఇస్తుంటాం. వాటిని ఎక్కడ కొన్నా వాటి మీద లేబుల్ తప్పకుండా పరిశీలించాలి. అందులో విటమిన్లు, ఖనిజాలు ఉన్నాయో లేవో చూడాలి. ఫార్టిఫైడ్ మిల్క్ అయితే పిల్లలకు మంచిది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":3326}
{"id":"international-47077633","url":"https:\/\/www.bbc.com\/telugu\/international-47077633","title":"ఆడియన్స్‌ కళ్లలో ఆనందం కోసం.. ఒత్తిడిలోకి యూట్యూబ్ స్టార్స్","summary":"ఈ బాలిక పేరు జెస్సీ. వయసు 11 ఏళ్లు. మెక్సికోకు చెందిన జెస్సీ యూట్యూబ్‌లో చాలా పాపులర్.","text":"యూట్యూబ్ స్టార్ల జీవితాల్లో చీకటి కోణాలు ఈమె యూట్యూబ్ చానల్‌కు ఇప్పటివరకూ 13.5 కోట్ల వ్యూస్ వచ్చాయి. వీడియోలు చేయడానికి, కెమెరా ముందు మాట్లాడటానికి ఆమెకు ఎలాంటి స్క్రిప్టూ అవసరం లేదు. కెమెరా ముందుకు రాగానే గలగలా సంతోషంగా మాట్లాడేస్తుంది. ఆ లక్షణమే ఆమెకు అంతటి ఆదరణను తీసుకొచ్చింది. తన సోదరుడు పెపెతో కలసి జెస్సీ వీడియోలను రూపొందిస్తూ ఉంటుంది. డిస్నీ కోసం చేసిన ఓ వీడియోకు ఏకంగా 2.2 కోట్ల వ్యూస్ వచ్చాయి. తన వీడియోలను చూసి ప్రజలంతా సంతోషించాలని, తనకు బాగా పేరు రావాలనేది జెస్సీ కోరిక. అయితే, కొన్ని వీడియోలకు తను ఆశించిన స్థాయిలో వ్యూస్ రాకపోతే ఆమె ఒక్కోసారి నిరాశకు గురయ్యేది. ఉన్నట్లుండి జెస్సీ యూట్యూబ్‌లో వీడియోలను పోస్ట్ చేయడం ఆపేసింది. కానీ, కొద్ది రోజుల తర్వాత మళ్లీ ఓ వీడియో పోస్ట్ చేసింది. అదేంటంటే... \"హలో, నా పేరు జెస్సికా. మీ అందరికీ నేను జెస్సీగా తెలుసు. నా జీవితం ఎలా మారిపోయిందో ఈరోజు మీకు చెప్పాలనుకుంటున్నా\" అంటూ ప్రారంభమైన ఆ వీడియోలో జెస్సీ తన జీవితంలో జరిగిన ఓ విషాద సంఘటనను వివరించింది. జెస్సీ తల్లి పేరు అలైసియా. జెస్సీ, ఆమె సోదరుడు పెపెల జీవితంలో అమ్మ ఎంతో ముఖ్యమైన వ్యక్తి. \"ఓరోజు అమ్మకు ఆరోగ్యం బాగోలేదు. ఆమె చాలా బాధపడింది. ఆమెకు కేన్సర్ చివరి దశలో ఉందని తేలింది.\" కొద్ది రోజుల్లోనే ఆమె చనిపోయారు. తన తల్లిని ఎప్పటికీ గుర్తుంచుకోవాలని జెస్సీ భావించింది. అమ్మవాళ్ల కవల సోదరితో ఓ వీడియోను రూపొందించింది. ఈ వీడియోకు ఇప్పటికే 60 లక్షల వ్యూస్ వచ్చాయి. ఇంకా వస్తున్నాయి. \"కొంతకాలంగా జెస్సీ యూట్యూబ్‌కు దూరంగా ఉండడం వల్ల కొద్దిగా ఆదరణ తగ్గింది. కానీ అమ్మను మర్చిపోవడానికి ఇది సాయం చేస్తోందేమో అనిపిస్తోంది\" అని సోదరుడు అంటున్నారు. ఇలాంటి మరింత మంది స్టార్ల కథనాల కోసం పై వీడియో చూడండి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3331}
{"id":"international-42800071","url":"https:\/\/www.bbc.com\/telugu\/international-42800071","title":"అమెరికా: కెంటకీలో జరిగిన కాల్పులలో ఇద్దరు విద్యార్థులు మృతి, 17 మందికి గాయాలు","summary":"అమెరికాలోని కెంటకీ రాష్ట్రంలోని ఓ హైస్కూలులో జరిగిన కాల్పుల్లో ఇద్దరు విద్యార్థులు మృతి చెందగా, 17 మంది గాయపడ్డారు. ఈ సంఘటనకు బాధ్యుడైన 15 ఏళ్ల విద్యార్థిని పోలీసులు అరెస్ట్ చేశారు.","text":"మార్షల్ కౌంటీ హైస్కూల్ వద్ద పరిస్థితి మార్షల్ కౌంటీ హైస్కూల్లో జరిగిన కాల్పుల్లో 15 ఏళ్ల విద్యార్థిని ఘటనా స్థలంలోనే మరణించగా, మరో 15 ఏళ్ల విద్యార్థి ఆసుపత్రిలో మరణించాడు. మంగళవారం ఉదయం 8 గంటలు (భారత కాలమానం ప్రకారం మంగళవారం రాత్రి 8.30 గంటలు) సమయంలో కాల్పులు జరిగినట్లు పోలీసులు తెలిపారు. క్లాసులు ప్రారంభం కావడానికి కొద్దిసేపు ముందు ఓ విద్యార్థి హ్యాండ్ గన్‌తో విచక్షణారహితంగా కాల్పులకు తెగబడినట్లు స్థానిక మీడియా పేర్కొంది. ఎటు చూసినా రక్తంతో భయానక పరిస్థితి: జేసన్ హాల్ కాల్పుల్లో 12 మంది విద్యార్థులకు బుల్లెట్ గాయాలు కాగా, తప్పించుకునే ప్రయత్నంలో మరో ఐదుగురికి గాయాలయ్యాయి. ఈ పాఠశాలలో సుమారు 1,150 విద్యార్థులు చదువుకుంటున్నారు. సంఘటన గురించి వివరిస్తూ జేసన్ హాల్ అనే విద్యార్థి, ''విద్యార్థులంతా ఒకర్నొకరు తోసుకోవడం కనిపించింది. ఎటు చూసినా రక్తంతో అంతా భయానకంగా మారింది'' అని తెలిపారు. పిల్లలను తీసుకువెళ్లేందుకు వచ్చిన తల్లిదండ్రులు టెనెస్సీలోని నాష్ విల్లేకు వాయువ్యంగా 130 మైళ్ల దూరంలోని ఈ చిన్న పట్టణంలో జరిగిన ఈ కాల్పుల ఘటన మార్షల్ కౌంటీని ఉలిక్కిపడేట్లు చేసింది. సంఘటనా స్థలం మొత్తం స్కూల్ బ్యాగ్‌లు, ఫోన్‌లతో గందరగోళంగా ఉందని పోలీసు అధకారి జెఫ్రీ ఎడ్వర్డ్స్ స్థానిక మీడియాకు తెలిపారు. కెంటకీ గవర్నర్ మాట్ బెవిన్ ఈ సంఘటనపై ట్విటర్లో దిగ్భ్రాంతి వ్యక్తం చేశారు. ఇలాంటి చిన్న పట్టణంలో కాల్పులు జరగడం నమ్మశక్యం కావడం లేదని అన్నారు. కాల్పుల ఘటనతో బుధవారం అన్ని పాఠశాలలకు సెలవు ప్రకటించారు. రెండు రోజుల వ్యవధిలో ఇలాంటి కాల్పులు జరగడం ఇది రెండోసారి. సోమవారం టెక్సాస్‌లోని ఇటలీ పట్టణంలో, తోటి విద్యార్థి జరిపిన కాల్పుల్లో ఓ 15 ఏళ్ల విద్యార్థిని గాయపడింది. ప్రస్తుతం ఆ విద్యార్థిని ఆసుపత్రిలో కోలుకుంటోంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":3332}
{"id":"international-51613290","url":"https:\/\/www.bbc.com\/telugu\/international-51613290","title":"కరోనావైరస్ వల్ల అప్పుల ఊబిలో కూరుకుపోతున్న చైనా కంపెనీలు","summary":"కరోనావైరస్‌ దెబ్బకు చైనా కంపెనీలు అప్పుల ఊబిలో కూరుకుపోతున్నాయి. కొద్ది రోజులుగా తిరిగి కార్యకలాపాలు ప్రారంభించినప్పటికీ కార్మికులకు వేతనాలిచ్చేందుకు, ముడి సరుకును సరఫరా చేసేవారికి చెల్లింపులు చేసేందుకు కటకటలాడుతున్నాయి.","text":"కరోనావైరస్‌ దాడి నేపథ్యంలో చైనా అత్యంత కఠినమైన పరీక్షను ఎదుర్కొంటోందని చైనా అధ్యక్షుడు షీ జిన్‌పింగ్ ఆదివారం వ్యాఖ్యానించారు. వైరస్ ప్రభావంతో దెబ్బతిన్న ఆర్థిక పరిస్థితిని గాడిలో పెట్టేందుకు ప్రభుత్వం తీవ్రంగా ప్రయత్నిస్తోంది. అందులో భాగంగా అప్పులు ఇవ్వడంలో మరింత ఉదారంగా వ్యవహరించాలని బ్యాంకులను చైనా సర్కారు విజ్ఞప్తి చేసింది. మరోవైపు దేశ వ్యాప్తంగా లక్షలాది చిన్న, మధ్య తరహా పరిశ్రమలు సంక్షోభంలో కూరుకుపోయాయి. ప్రస్తుత పరిస్థితుల్లో దేశం మొత్తం మీద 60 శాతం కంపెనీలు తమ దగ్గరున్న నగదు నిల్వలతో మరో రెండు నెలల పాటు మాత్రమే మనుగడ సాగించగలవని 'ది చైనీస్ అసోసియేషన్ ఆఫ్ స్మాల్ అండ్ మీడియం ఎంటర్‌ప్రైజెస్' తెలిపింది. మరో 10 శాతం సంస్థలు ఆరు లేదా అంత కన్నా ఎక్కువ కాలం పాటు ప్రస్తుత సంక్షోభాన్ని మోయగలవు. అయితే, అదే సమయంలో 60 శాతం కంపెనీలు తిరిగి తమ కార్యకలాపాలను ప్రారంభించాయని పారిశ్రామిక వర్గం చెబుతోంది. పీపుల్స్ బ్యాంక్ ఆఫ్ చైనా లెక్కల ప్రకారం, చిన్న మధ్య తరహా పరిశ్రమలు దేశ ఆర్థిక వ్యవస్థలో కీలక పాత్ర పోషిస్తున్నాయి. సుమారు 60 శాతం ఆదాయానికి, 80 శాతం ఉద్యోగాలకు ఈ పరిశ్రమలే కేంద్ర బిందువులు. ప్రపంచంలో రెండో అతిపెద్ద ఆర్థికవ్యవస్థగా ఉన్న చైనా ఆర్థిక వృద్ధి తొలి త్రైమాసికంలో భారీగా పడిపోతుందని అనేక దేశాల కేంద్రీయ బ్యాంకులు హెచ్చరిస్తున్నాయని అంతర్జాతీయ ద్రవ్యనిధి సంస్థ (ఐఎంఎఫ్) మేనేజింగ్ డైరెక్టర్ క్రిస్టలినా జార్జీవా తెలిపారు. రెండో త్రైమాసికానికి చైనా ఆర్థిక వ్యవస్థ తిరిగి సాధారణ స్థితికి వచ్చే అవకాశం ఉందని ఐఎంఎఫ్ అంచనా వేస్తోంది. అయితే, అంతర్జాతీయంగా కరోనా వైరస్ మరింతగా వ్యాప్తి చెంది, దాని ప్రభావం ఎక్కువ కాలం కొనసాగితే ఆర్థిక వ్యవస్థలపై ప్రభావం మరింత తీవ్రమయ్యే అవకాశం ఉందని జార్జీవా అన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3335}
{"id":"international-46887778","url":"https:\/\/www.bbc.com\/telugu\/international-46887778","title":"స్పెయిన్‌లో ‘సైతాను’ విగ్రహ వివాదం: 'నవ్వుతూ, సెల్ఫీ తీసుకున్నట్లుంటే కుదరదు'","summary":"స్పెయిన్‌లో ఏర్పాటు చేయాలనుకుంటున్న సైతాను శిల్పం చూడటానికి చాలా స్నేహపూర్వకంగా ఉందంటూ వివాదం రేగింది.","text":"కంచుతో తయారైన ఈ శిల్పాన్ని స్పెయిన్‌లోని సెగోవియా నగరంలోని ఓ వ్యక్తి గౌరవార్థం 'ప్రముఖ కాలువపైకి ఎక్కిన దెయ్యం' విగ్రహాన్ని ఏర్పాటు చేయాలని ప్రతిపాదించారు. కానీ, స్థానికులు మాత్రం ఈ భూతం నవ్వుతూ, సెల్ఫీ తీసుకుంటున్నట్లుగా ఉందని, చూడటానికి చాలా స్నేహపూర్వకంగా ఉన్నట్లుందంటూ అభ్యంతరం వ్యక్తం చేస్తున్నారు. ఈ శిల్పం క్రైస్తవుల మనోభావాలను కించపరిచేలా ఉందో లేదో పరిశీలించేవరకూ దీని ఏర్పాటును తాత్కాలికంగా ఆపేయాలని జడ్జి ఆదేశించారు. దీని ఏర్పాటును రద్దు చేయాలని కోరుతూ నగరంలోని దాదాపు 5400 మంది (అక్కడి జనాభాలో 10శాతం పైగా) ఓ పిటిషన్‌పై సంతకాలు చేశారు. ఫోన్ పట్టుకుని నవ్వుతూ ఉన్నట్లున్న ఈ శిల్పం దెయ్యాలను ఎక్కువ చేసి చూపుతున్నట్లు ఉందని, ఇది క్యాథలిక్కులకు అభ్యంతరకరంగా ఉందని వారు ఆరోపిస్తున్నారు. ఈ శిల్పం చాలా కోపంగా, అసహ్యంగా ఉంటూనే ఎలాంటి హానీ చేయదనిపించే విధంగా ఉండాలని వారంటున్నారు. శిల్పాన్ని రూపొందించిన కళాకారుడు జోస్ ఆంటోనియో అబెల్లా ఈ అభ్యంతరాలపై ఆశ్చర్యం వ్యక్తం చేస్తున్నారు. \"ఓ గొప్ప వ్యక్తిని గుర్తుచేసుకోవడానికి ఏర్పాటు చేసిన ఈ శిల్పాన్ని ఎందుకింత తీవ్రంగా వ్యతిరేకిస్తున్నారో నాకు అర్థం కావట్లేదు. నాకు ఈ నగరం అంటే చాలా ఇష్టం. మూడు దశాబ్దాలు ఇక్కడే నివసించాను. దానికి కృతజ్ఞతగా సెగోవియాలో ఈ శిల్పాన్ని ఏర్పాటుచేయాలనుకున్నా. ఈ శిల్పాన్ని రూపొందించడానికి నేను డబ్బు తీసుకోలేదు. డబ్బుల కోసం నేను దీన్ని చేయట్లేదు, నేను నివసించిన నగరానికి నేనిచ్చే నివాళి ఇది. నా భావాలను అర్థం చేసుకోండి.\" అని జోస్ విజ్ఞప్తి చేశారు. ఈ విగ్రహంపై వివాదం అసంబద్ధంగా ఉండని నగర్ కౌన్సిలర్ క్లాడియా డి శాంటోస్ వ్యాఖ్యానించారు. అనుకున్నవిధంగా విగ్రహం ఏర్పాటు జరిగేందుకు ప్రయత్నిస్తానని ఆమె 'ఎల్ పైస్' పత్రికతో తెలిపారు. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3344}
{"id":"international-43537780","url":"https:\/\/www.bbc.com\/telugu\/international-43537780","title":"స్టార్మీ డేనియల్స్: ట్రంప్ ఆ విషయం చెప్పొద్దని బెదిరించారు","summary":"అమెరికా అధ్యక్షుడు డొనాల్డ్ ట్రంప్ 2006లో తనతో సెక్స్ చేశారని.. పోర్న్ సినిమాల్లో నటించే స్టార్మీ డేనియల్స్ ఆరోపించారు. ‘ఆ విషయాన్ని’ బయటకు చెప్పవద్దనీ బెదిరించారని చెప్పారు.","text":"స్టార్మీ డేనియల్స్ 2011లో లాస్ వెగాస్‌లో కార్ పార్క్ వద్ద ఓ వ్యక్తి తనను వెంబడించారనీ ఆమె సీబీఎస్ న్యూస్‌కి వెల్లడించారు. అతను ‘ట్రంప్‌ను వదిలేయ్.. లేకుంటే ఈమె తల్లికి (కూతుర్ని చూస్తూ) ఏమైనా జరిగితే బాగుండదు..’ అని చెప్పి వెళ్లాడు అని స్టార్మీ చెప్పారు. ట్రంప్ ఈమెతో సంబంధాన్ని తీవ్రంగా తోసిపుచ్చారు. ట్రంప్ న్యాయవాదులు ఆమె 2016 ఎన్నికలకు ముందు ట్రంప్‌తో చేసుకున్న రహస్య ఒప్పందాన్ని ఉల్లంఘించారని పేర్కొంటూ ఆమెపై 2 కోట్ల డాలర్ల పరువు నష్టం దావా వేశారు. అయితే ఆ దావా చెల్లదని స్టార్మీ చెబుతున్నారు. కాలిఫోర్నియాలో జులై 2006లో సెలిబ్రిటీ గోల్ఫ్ టోర్నమెంట్ జరుగుతున్నపుడు ఓ హోటల్ రూంలో తాను, ట్రంప్ సెక్స్ చేశామని ఆమె తెలిపారు. ట్రంప్ 2005లో మెలనియా ట్రంప్‌ను పెళ్లి చేసుకున్నారు. స్టార్మీ అసలేమన్నారు? ఆదివారం సాయంత్రం ప్రసారమైన సీబీఎస్‌ షోలో మాట్లాడుతూ.. లాస్ వెగాస్ కార్ పార్క్ వద్ద జరిగిన సంఘటనను వివరించారు. ‘‘నేను నా స్టోరీని ఓ మేగజీన్‌కి వివరించేందుకు అంగీకరించా. అప్పుడు లాస్ వెగాస్‌లో అతడు నా దగ్గరకు వచ్చి ఆ స్టోరీని మరిచిపో..’’ అని బెదిరించారు. అయితే తాజా ఆరోపణలపై ట్రంప్ స్పందించలేదు. ఆ రోజు ఏం జరిగింది? ఆ రోజు హోటల్లో ఇలా జరిగిందంటూ.. స్టార్మీ పలు వివరాలు వెల్లడించారు. ‘‘ట్రంప్ నన్ను డిన్నర్‌కి తన హోటల్‌కి ఆహ్వానించారు. వెళ్లా. అప్పుడు ట్రంప్ నన్ను సమీపించారు. తన ప్యాంట్ కొంచెం కిందకు దించారు. లో దుస్తులు వేసుకుని ఉన్నారు. నేను అడ్డు చెప్ప లేదు. తర్వాత.. ఇద్దరం సెక్స్ చేశాం.’’ అని తెలిపారు. ‘ట్రంప్ టీవీ గేమ్ షోలో అవకాశంలో భాగంగా ఇదో డీల్ అయి ఉంటుందని అనుకున్నా..’ అని వివరించారు. 2016 ఎన్నికల ముందు ట్రంప్ లాయర్.. నాకు 1.30 లక్షల డాలర్లు ఇచ్చారు. ఈ విషయాన్ని బయటకు చెప్పవద్దన్నారు.. అని స్టార్మీ వెల్లడించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3347}
{"id":"india-42262823","url":"https:\/\/www.bbc.com\/telugu\/india-42262823","title":"జలియన్‌వాలాబాగ్ ఊచకోతకు బ్రిటన్ క్షమాపణ చెప్పాలి: లండన్ మేయర్ సాదిఖ్ ఖాన్","summary":"భారతదేశంలో 1919లో జలియన్‌వాలాబాగ్‌లో జరిగిన వందలాది మంది నిరాయుధ నిరసనకారుల ఊచకోత ఘటనపై భారతదేశానికి బ్రిటన్ ప్రభుత్వం క్షమాపణ చెప్పాలని లండన్ మేయర్ సాదిఖ్ ఖాన్ డిమాండ్ చేశారు.","text":"అమృత్‌సర్ లోని జలియన్‌వాలా బాగ్‌ను సాదిఖ్ ఖాన్ బుధవారం సందర్శించారు బ్రిటన్‌ క్షమాపణ చెప్పాలన్న తొలి బ్రిటిష్ ఉన్నతస్థాయి నాయకుడు ఆయనే. పంజాబ్‌లోని జలియన్‌వాలాబాగ్‌ను బుధవారం సందర్శించిన సందర్భంగా సాదిఖ్ ఈ ప్రకటన చేశారు. చరిత్రలో ఘోరమైన ఊచకోతల్లో ఒకటైన జలియన్‌వాలా బాగ్ దురాగతానికి క్షమాపణ చెప్పాలని భారతదేశం దశాబ్దాలుగా డిమాండ్ చేస్తోంది. ప్రస్తుతం భారత్, పాకిస్తాన్‌లలో దౌత్య పర్యటనలో ఉన్న సాదిఖ్.. బ్రిటిష్ ప్రభుత్వం క్షమాపణ చెప్పాలంటూ తన అధికారిక ట్విటర్ అకౌంట్ ద్వారా ట్వీట్ కూడా చేశారు. అమృత్‌సర్ పట్టణంలో 1919 ఏప్రిల్ 3వ తేదీన ఈ ఊచకోత జరిగింది. బ్రిటిష్ వలస రాజ్య చట్టాలను వ్యతిరేకిస్తూ మహిళలు, చిన్నారులు సహా వందలాది మంది భారతీయులు చుట్టూ ఎత్తయిన గోడలున్న జలియన్‌వాలాబాగ్‌ తోటలో ఆందోళన కార్యక్రమం చేపట్టారు. ఆ సమావేశం కొనసాగుతుండగానే బ్రిటిష్ సైన్యం కల్నల్ రెగినాల్డ్ డయ్యర్ తన సైనికులతో కలిసి తోటలోకి ప్రవేశించి.. సమావేశమై ఉన్న జనం మీద కాల్పులకు ఆదేశించాడు. అక్కడి నుంచి బయటకు వెళ్లే దారులన్నిటికీ సైనికులు అడ్డుగా నిలుచున్నారు. ఆందోళనకారులు బయటకు వెళ్లడానికి మార్గం లేకపోవడంతో వందలాది మంది చనిపోయారు. ఈ మారణకాండ భారతదేశమంతటా ఆగ్రహావేశాలను రగిల్చింది. మారణకాండ జరిగిన ప్రదేశాన్ని సాదిఖ్ ఖాన్ బుధవారం సందర్శించారు ఆ దారుణం జరిగి దాదాపు 100 సంవత్సరాలు అవుతోంది. ఇప్పటికీ అది భారత్, బ్రిటన్‌ల మధ్య ఓ వివాదాస్పద అంశంగానే ఉంది. బ్రిటిష్ రాణి ఎలిజబెత్, ఆమె భర్త, యువరాజు ఫిలిప్, మాజీ ప్రధానమంత్రి డేవిడ్ కామెరాన్ వంటి బ్రిటిష్ ప్రముఖులు చాలామంది జలియన్‌వాలా బాగ్‌ను సందర్శించి నివాళులర్పించారు. డేవిడ్ కామెరాన్ లాంఛనంగా క్షమాపణ చెప్పకపోయినప్పటికీ.. ఆ మారణకాండను ‘‘బ్రిటిష్ చరిత్రలో అత్యంత సిగ్గుచేటయిన ఘటన’’ అని అభివర్ణించారు. మా ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3355}
{"id":"india-45109946","url":"https:\/\/www.bbc.com\/telugu\/india-45109946","title":"కరుణానిధికి అంత్యక్రియలు మెరీనాలోనే","summary":"కరుణానిధి మృతదేహాన్ని మెరీనా బీచ్‌లో ఖననం చేయాలని డీఎంకే డిమాండ్ చేయగా.. ప్రభుత్వం దానికి నిరాకరించింది. మద్రాసు హైకోర్టు ఈ వివాదానికి తెరదించుతూ మెరీనాలోనే అంత్యక్రియలు నిర్వహించేందుకు అనుమతించింది.","text":"కోర్టులో ప్రభుత్వం మెరీనా బీచ్‌లో ఖననానికి సంబంధించి వివాదం ఉందని తెలిపింది. చెన్నైలోని గిండీలో కరుణ సమాధికి చోటు ఇస్తామని తెలిపింది. దీంతో అంశం చివరకు మద్రాసు హైకోర్టు వరకు వెళ్లింది. తమిళనాడు మాజీ ముఖ్యమంత్రి జయలలిత తరహాలోనే డీఎంకే అధినేత కరుణానిధిని ఖననం చేయనున్నారు. కొన్నాళ్లుగా అనారోగ్యంతో బాధపడుతున్న కరుణానిధి (94) చెన్నైలోని కావేరీ ఆస్పత్రిలో మంగళవారం తుదిశ్వాస విడిచారు. జయలలిత మృతి సమయంలో ఆమెను దహనం చేయకుండా ఖననం ఎందుకు చేస్తున్నారనే ప్రశ్న తలెత్తింది. ఆ సమయంలో మద్రాసు యూనివర్సిటీకి చెందిన తమిళ ప్రొఫెసర్ డాక్టర్ వి.అరుసు బీబీసీతో మాట్లాడుతూ, ద్రవిడ ఉద్యమంలో పాల్గొన్నందువల్లే జయలలితను దహనం చేయకుండా ఖననం చేశారని తెలిపారు. ''హిందూ సంప్రదాయాలు , బ్రాహ్మణ పద్ధతులను ద్రవిడ ఉద్యమకారులు నమ్మరు. జయలలిత, కరుణానిధి ఆ ఉద్యమంలో పాల్గొన్నవారు కాబట్టి వారిని దహనం చేయడం లేదు'' అని చెప్పారు. బ్రాహ్మణ వ్యతిరేకత జయలలిత కూడా ద్రవిడ పార్టీ నాయకురాలే. కరుణనిధి కూడా ఎప్పటి నుంచో ద్రవిడ ఉద్యమంలో భాగస్వామ్యులై ఉన్నారు. అందుకే జయలలిత మాదిరిగా ఆయన మృతదేహాన్ని కూడా ఖననం చేయనున్నారు. ద్రవిడ ఉద్యమకారులు హిందూ ఆచారాలు, పద్ధతులనే కాకుండా కులాన్ని సూచించే పేర్లను కూడా పెట్టుకోరని వి.అరుసు తెలిపారు. అన్నాదురై, ఎంజీఆర్, పెరియార్ రామసామిలతో కరుణానిధి జయలలిత కంటే ముందు ఎంజీ రామచంద్రన్‌ను కూడా ఖననం చేశారు. డీఎంకే వ్యవస్థాపకుడు, ద్రవిడ ఉద్యమ నేత అన్నాదురై సమాధి సమీపంలోనే వీరిద్దరి సమాధులున్నాయి. ఎంజీఆర్ మొదట్లో డీఎంకేలోనే ఉండేవారు. అన్నాదురై మృతి తర్వాత పార్టీ పగ్గాలను కరుణానిధి చేపట్టారు. ఆ తర్వాత కొన్నాళ్లకే ఎంజీఆర్, కరుణల మధ్య విబేధాలు వచ్చాయి. దీంతో ఎంజీఆర్ ..డీఎంకే నుంచి విడిపోయి అన్నాడీఎంకే పార్టీని స్థాపించారు. ఇవికూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3358}
{"id":"international-42846507","url":"https:\/\/www.bbc.com\/telugu\/international-42846507","title":"ప్రపంచంలో అతిపెద్ద డిజిటల్ కరెన్సీ ‘దొంగతనం’","summary":"దాదాపు రూ.34 వేల కోట్ల విలువ కలిగిన (534 మిలియన్ డాలర్ల) వర్చువల్ నగదు దొంగతనం జరిగిందని జపాన్‌లోని అతిపెద్ద డిజిటల్ కరెన్సీ ఎక్స్ఛేంజి చెప్పింది.","text":"టోక్యోలోని కాయిన్ చెక్ కార్యాలయం హ్యాకర్లు తమ నెట్‌వర్క్‌పై దాడి చేసి, ఈ దొంగతనానికి పాల్పడ్డారని ‘కాయిన్ చెక్’ డిజిటల్ కరెన్సీ ఎక్స్ఛేంజి తెలిపింది. ఎన్ఈఎం కాయిన్ల రూపంలోని తమ క్రిప్టో కరెన్సీని దోచుకున్నారని తెలుసుకున్న తర్వాత బిట్ కాయిన్లు మినహా మరే ఇతర లావాదేవీలను అనుమతించట్లేదని కాయిన్ చెక్ ప్రకటించింది. ఒకవేళ ఈ దొంగతనం కనుక రుజువైతే డిజిటల్ కరెన్సీ రూపంలో జరిగిన ప్రపంచంలోనే అతిపెద్ద దొంగతనం ఇదే అవుతుంది. 2014లో టోక్యోకే చెందిన మరొక ఎక్స్ఛేంజి మెట్‌గాక్స్ కూడా ఇదే తరహాలో దోపిడీకి గురైంది. అప్పట్లో రూ.25 వేల కోట్ల విలువైన (400 మిలియన్ డాలర్ల) వర్చువల్ కరెన్సీని ఆ సంస్థ నెట్‌వర్క్ నుంచి దొంగిలించారు. కాగా, ప్రస్తుతం కాయిన్ చెక్ నుంచి దోపిడీకి గురైన నగదును ‘హాట్ వాలెట్’లో ఉంచినట్లు తెలుస్తోంది. ఈ హాట్ వాలెట్ కూడా ఎక్స్ఛేంజిలో ఒక భాగం. ఇది ఇంటర్నెట్‌తో అనుసంధానమై ఉంటుంది. ఎక్స్ఛేంజిలోనే కోల్డ్ వాలెట్ అని కూడా మరొకటి ఉంటుంది. ఇంటర్నెట్‌తో సంబంధం లేని ఆఫ్‌లైన్‌లో నిధులు భద్రంగా ఉండే ఏర్పాటు కలిగిన వ్యవస్థ కోల్డ్ వాలెట్. నగదు ఎక్కడికి వెళ్లిందనేది తమకు డిజిటల్ అడ్రస్ ద్వారా తెలుస్తుందని కాయిన్ చెక్ తెలిపింది. పెట్టుబడిదారులకు పరిహారం చెల్లించేందుకు తగిన చర్యలు తీసుకుంటామని వివరించింది. ఎప్పుడు జరిగింది? కాయిన్ చెక్ కంపెనీ ప్రకటన ప్రకారం.. జపాన్ స్థానిక కాలమానం ప్రకారం శుక్రవారం 2.57 గంటలకు హ్యాకర్లు ఈ దోపిడీకి పాల్పడ్డారు. అయితే, దాదాపు ఎనిమిదిన్నర గంటల వరకూ కంపెనీ ఈ విషయాన్ని ప్రకటించలేదు. కాయిన్ చెక్ ఎన్ఈఎం అడ్రస్ నుంచి మొత్తం 523 మిలియన్ ఎన్ఈఎంలు బదిలీ అయ్యాయని కంపెనీ సీఈఓ యుసుకే ఒట్సుక తెలిపారు. ఈ దోపిడీపై పోలీసులకు, జపాన్ ఆర్థిక సేవల ఏజెన్సీకి ఫిర్యాదు చేసినట్లు కాయిన్ చెక్ వెల్లడించింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3359}
{"id":"india-50139650","url":"https:\/\/www.bbc.com\/telugu\/india-50139650","title":"రాయల్‌ వశిష్ట: గోదావరిలోంచి బయటపడ్డ బోటు.. మృతదేహాల కోసం కొనసాగుతున్న గాలింపు","summary":"తూర్పుగోదావరి జిల్లా కచ్చులూరు వద్ద గోదావరి నదిలో నెల రోజుల కిందట మునిగిపోయిన రాయల్ వశిష్ట బోటును బయటకు తీసే ప్రయత్నాలు ఫలించాయి.","text":"సోమవారం బోటుకు సంబంధించిన కొంత భాగాన్ని ఒడ్డుకు లాగారు. వెలికితీత ప్రయత్నంలో బోటు పైకప్పు విడిపోయి బయటకు వచ్చింది. మంగళవారం (22.10.2019) బోటుకు సంబంధించిన మిగిలిన భాగాన్ని కూడా బయటకు తీశారు. 38 రోజుల పాటు కొనసాగిన ఆపరేషన్ 77మందితో పాపికొండల విహారానికి బయలుదేరిన రాయల్ వశిష్ట బోటు సెప్టెంబర్15న ప్రమాదానికి గురయింది. ప్రయాణీకుల్లో 26మందిని స్థానికులు రక్షించారు. మిగిలిన వారిలో 51మంది ప్రాణాలు కోల్పోగా బోటులో11 మృతదేహాలు ఇరుక్కున్నాయి. బోటును వెలికితీసేందుకు గత 38 రోజులుగా ప్రయత్నాలు కొనసాగుతూనే ఉన్నాయి. చివరికి మంగళవారం బోటు బయటపడింది. బోటును పూర్తిగా వెలికితీయగా, అందులో ఇరుక్కున్న మృతదేహాలు వెలికితీసే కార్యక్రమం కొనసాగుతోంది. బోటును ఇలా బయటకు తీశారు.. వారం రోజులుగా గోదావరిలో నీటిమట్టం తగ్గుతుండడం వెలికితీత ప్రయత్నాలకు అనుకూలించింది. విశాఖపట్నం ఓం శివశక్తి అండర్‌వాటర్ సర్వీసెస్‌కు చెందిన ఇద్దరు డైవర్లు ఆదివారం ఉదయం నదిలో మునిగి బోటుకు భారీ తాళ్లు కట్టడంతో బోటు పైభాగం కొంత బయటకు లాగగలిగారు. ధర్మాడి సత్యం బృందం చేసిన ప్రయత్నాలు రెండు దఫాలుగా సాగాయి. విశాఖకు చెందిన శివశక్తి అండర్ వాటర్ సర్వీసెస్ సంస్థ డైవర్స్ మూడు రోజుల పాటు ప్రయత్నించారు.నదిలో దిగి బోటుకి తాడు కట్టారు. బోటును వెలికితీసే ప్రయత్నాలు రెండుసార్లు విఫలమయ్యాయి బోటులో ఇసుక, మట్టి పెద్దమొత్తంలో పేరుకుపోవడంతో ఒకేసారి రాలేదని ధర్మాడి సత్యం తెలిపారు. ఈ ప్రమాదంలో 51మంది మరణించగా ఇప్పటి వరకూ 11 మృతదేహాలు లభ్యం కావాల్సి ఉంది. బోటు బయటకు తీసే క్రమంలోనే మృతదేహాల నుంచి దుర్వాసన రావడంతో మొత్తం మృతదేహాలు లభిస్తాయనే అంచనాతో ఉన్నారు. బోటు అడుగున క్యాబిన్ లో ఇరుక్కున్న వారి మృతదేహాల కోసం ప్రయత్నాలు సాగిస్తున్నారు. మంగళవారం 8 మృతదేహాలు లభించాయని అధికారులు తెలిపారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3370}
{"id":"india-56638109","url":"https:\/\/www.bbc.com\/telugu\/india-56638109","title":"ఛత్తీస్‌గఢ్‌ ఎదురుకాల్పులు: ‘చనిపోయిన మావోయిస్టుల శవాలను, గాయపడిన వారిని నాలుగు ట్రాక్టర్లలో తీసుకెళ్లారు’ – సీఎం భూపేశ్ బఘేల్","summary":"ఛత్తీస్‌గఢ్‌లో ఎదురుకాల్పుల ఘటనపై కేంద్ర హోంమంత్రి అమిత్ షా, ఆ రాష్ట్ర ముఖ్యమంత్రి భూపేశ్ బఘేల్ ఉన్నతాధికారులతో సమీక్ష నిర్వహించారు.","text":"ఆ తర్వాత మీడియాతో మాట్లాడారు అమిత్ షా. మావోయిస్టుల దాడిలో ప్రాణాలు కోల్పోయిన పోలీసులకు ప్రధానమంత్రి, కేంద్ర ప్రభుత్వం, దేశం తరఫున తాను నివాళులు అర్పిస్తున్నానని అమిత్ షా అన్నారు. పోలీసుల త్యాగాన్ని దేశం ఎప్పటికీ గుర్తుపెట్టుకుంటుందని ఆయన జగ్దల్‌పూర్‌లో చెప్పారు. పోస్ట్ of Twitter ముగిసింది, 1 \"మావోయిస్టులపై పోరాటం మరింత తీవ్రం అవుతుందని దేశ ప్రజలకు హామీ ఇస్తున్నా. ఇందులో విజయం చివరికి మాదే అవుతుంది. గత కొన్ని సంవత్సరాలుగా మారుమూల ప్రాంతాల్లో కూడా క్యాంపులను ఏర్పాటు చేశాం. దాంతో అసహనానికి గురైన మావోయిస్టులు ఇలాంటి దాడులకు పాల్పడుతున్నారు\" అని అమిత్ షా చెప్పారు. అమిత్ షాతో పాటు ఛత్తీస్‌గఢ్ ముఖ్యమంత్రి భూపేశ్ బఘేల్ కూడా సమీక్ష సమావేశంలో పాల్గొన్నారు. ఈ ఎన్‌కౌంటర్‌ నాలుగు గంటల పాటు కొనసాగిందని, మావోయిస్టులకు కూడా భారీ నష్టం జరిగిందని ఆయన చెప్పారు. \"ఎదురుకాల్పుల్లో చనిపోయిన వారిని, గాయపడిన వారిని మావోయిస్టులు నాలుగు ట్రాక్టర్లలో తీసుకెళ్లారని తమకు సమాచారం ఉంది\" అని ఆయన చెప్పినట్లు ఏఎన్‌ఐ వార్తా సంస్థ తెలిపింది. మారుమూల ప్రాంతాల్లో అభివృద్ధి పనులను వేగవంతం చేయాల్సిన అవసరం ఉందని ఆయన అన్నారు. అంతకుముందు, మావోయిస్టుల దాడిలో చనిపోయిన పోలీసులకు నివాళి అర్పించారు. ఛత్తీస్‌గఢ్‌లోని సుక్మా-బీజాపూర్‌ పరిధిలో భద్రతా దళాలకు, మావోయిస్టులకు మధ్య జరిగిన భారీ ఎదురుకాల్పుల్లో 22 మంది పోలీసులు ప్రాణాలు కోల్పోయినట్లు ఏఎన్‌ఐ వార్తా సంస్థ నిన్న వెల్లడించింది. బీజాపూర్ ఎస్పీ కమలోచన్‌ కశ్యప్‌ కూడా దీన్ని ధృవీకరించినట్లు ఏఎన్‌ఐ పేర్కొంది. ఈ ఎదురుకాల్పుల్లో 25 నుంచి 30 మంది మావోయిస్టులు కూడా చనిపోయారని సీఆర్‌పీఎఫ్ డీజీ కుల్దీప్ సింగ్ చెప్పారు. నిఘా వైఫల్యం కానీ, బలగాల వైఫల్యం కానీ ఏమీ లేదని ఆయన చెప్పారు. (ఈ కథనం అప్‌డేట్ అవుతోంది) ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3386}
{"id":"india-44178600","url":"https:\/\/www.bbc.com\/telugu\/india-44178600","title":"విశ్వాస పరీక్షలో యడ్యూరప్ప నెగ్గకపోతే ఏమవుతుంది?","summary":"దేశమంతా కర్ణాటక వైపే చూస్తోంది. విశ్వాస పరీక్షలో యడ్యూరప్ప నెగ్గితే ఏమవుతుంది? నెగ్గకపోతే ఏమవుతుంది? అన్నది ఆసక్తికరంగా మారింది.","text":"'117 మంది ఎమ్మెల్యేలు మాతోనే ఉన్నారు' అంటూ కాంగ్రెస్, జేడీఎస్ నేతలు ఓవైపు అంటుండగా.. 'కాంగ్రెస్, జేడీఎస్ ఎమ్మెల్యేల మద్దతు నాకు ఉంది.. వారి మద్దతుతోనే విశ్వాస పరీక్షలో నెగ్గుతా' అని సీఎం యడ్యూరప్ప నమ్మకంగా చెబుతున్నారు. వీరిలో ఎవరి మాట నిజం..? కాంగ్రెస్, జేడీఎస్ ఎమ్మెల్యేలు అందరూ కలిసికట్టుగానే ఉన్నారా? లేదంటే కొందరు యడ్యూరప్పను బలపరుస్తారా? అన్నది చర్చనీయమవుతోంది. అంతేకాదు.. తన రాజకీయ జీవితంలో అయిదోసారి బలపరీక్ష ఎదుర్కొంటున్న యడ్యూరప్ప విఫలమైతే ఏమవుతుందన్నదీ చర్చకొస్తోంది. ఈ పరీక్షలో గెలవలేకపోతే.. కరచాలనం చేస్తున్న జేడీఎస్ నేత కుమారస్వామి, కాంగ్రెస్ నేత పరమేశ్వర సీఎంగా కొనసాగాలంటే.. పదకొండేళ్లలో అయిదోసారి యడ్యూరప్ప తొలిసారి 2007 నవంబరులో విశ్వాస పరీక్షను ఎదుర్కొన్నారు. జేడీఎస్ మద్దతుతో ప్రభుత్వాన్ని ఏర్పరిచినప్పటికీ 8 రోజుల్లోనే జేడీఎస్ మద్దతు ఉపసంహరించుకోవడంతో ఆయన విశ్వాసపరీక్ష ఎదుర్కొన్నారు. బలం నిరూపించుకోవడంలో విఫలమయ్యారు. ఆ తరువాత జరిగిన ఎన్నికల్లో బీజేపీ 110 సీట్లు సాధించడంతో యడ్యూరప్ప మళ్లీ సీఎం అయ్యారు. అయితే, 3 సీట్లు తక్కువ కావడంతో 2008 జూన్‌లో విశ్వాస పరీక్ష ఎదుర్కొన్నారు. అందులో ఆయన పాసయ్యారు. అనంతరం 2010 అక్టోబరులోనూ యెడ్డీకి ఫ్లోర్ టెస్టు తప్పలేదు. కొందరు ఎమ్మెల్యేలు మద్దతు ఉపసంహరించుకోవడంతో అప్పటి గవర్నరు హెచ్‌ఆర్ భరద్వాజ్ విశ్వాస పరీక్షను ప్రతిపాదించారు. అయితే.. ప్రస్తుతం నియమితులైన ప్రోటెం స్పీకర్ బోపయ్యే అప్పుడూ ప్రోటెం స్పీకరుగా పనిచేసి సభ నుంచి 16 మంది సభ్యత్వం రద్దు చేసి గట్టెక్కేలా చేశారు. కానీ, గవర్నరు ఆ పరీక్ష ఫలితాన్ని తిరస్కరిస్తూ మళ్లీ కొద్ది రోజులకే విశ్వాస పరీక్ష నిర్వహించారు. అందులో ఆయన బలం నిరూపించుకున్నారు. ప్రస్తుతం ఆయన అయిదోసారి బలపరీక్షకు సిద్ధమవుతున్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3391}
{"id":"international-52050727","url":"https:\/\/www.bbc.com\/telugu\/international-52050727","title":"కరోనావైరస్ రోగులకు చికిత్స చేస్తున్న మిస్సోరీలోని ఆస్పత్రిని పేల్చేసేందుకు కుట్ర... అనుమానితుడి కాల్చివేత","summary":"అమెరికాలోని మిస్సోరీ రాష్ట్రంలో కరోనావైరస్ బాధితులకు వైద్యం అందిస్తున్న ఆస్పత్రిపై బాంబు దాడికి కుట్ర పన్నినట్లు అనుమానిస్తున్న ఒక వ్యక్తిని కాల్చి చంపినట్లు ఎఫ్‌బీఐ అధికారులు వెల్లడించారు.","text":"ఉగ్రవాద దర్యాప్తులో భాగంగా బెల్టన్ పట్టణంలో 36 ఏళ్ల వ్యక్తిని అరెస్టు చేసేందుకు తమ ఏజెంట్లు ప్రయత్నించడంతో అతడు ప్రతిఘటించడంతో ఘర్షణ జరిగిందని ఎఫ్‌బీఐ తెలిపింది. అతడు జాత్యహంకార కార్యకలాపాలకు, ప్రభుత్వ వ్యతిరేక చర్యలకు పాల్పడేలా ప్రేరేపితమయ్యాడని అధికారులు తెలిపారు. నిందితుడి పేరు, తిమోతి ఆర్ విల్సన్ అని గుర్తించారు. అతని కదలికలపై కొన్ని నెలలుగా ఎఫ్‌బీఐ నిఘా పెట్టిది. అతడు జాతి, మత విద్వేషాలు కలిగిన \"హింసాత్మక తీవ్రవాది\" అని ఎఫ్‌బీఐ ఒక ప్రకటనలో తెలిపింది. విల్సన్ ఇంతకుముందు పెద్ద సంఖ్యలో నల్లజాతి విద్యార్థులున్న ఓ పాఠశాలపై, మరో మసీదుపై, ప్రార్థనా మందిరంపై దాడికి పాల్పడేందుకు కుట్ర పన్నినట్లు ఎఫ్‌బీఐ వెల్లడించింది. ఎక్కువ మందికి హాని తలపెట్టవచ్చన్న ఆలోచనతో అతడు బెల్టన్ పట్టనంలోని రద్దీ ఆసుపత్రిని లక్ష్యంగా చేసుకున్నాడని అధికారులు చెప్పారు. కరోనావైరస్ బాధితులకు అత్యవసర చికిత్స అందిస్తున్న ఆస్పత్రిని దుండగుడు లక్ష్యంగా చేసుకున్నాడని ఎఫ్‌బీఐ తెలిపింది \"విల్సన్ వివిధ ప్రదేశాలను పరిశీలిచాడు. చివరికి ఎక్కువ మందికి హాని కలిగించవచ్చని, ఈ క్లిష్ట పరిస్థితుల్లో అత్యవసర వైద్య సేవలు అందిస్తున్న ఆస్పత్రిని లక్ష్యంగా చేసుకున్నాడు\" అని ఎఫ్‌బీఐ పేర్కొంది. ఆస్పత్రిలో బాంబు అమర్చేందుకు నిందితుడు \"అవసరమైన పదార్థాలను సిద్ధం చేశాడు\" అని అధికారులు తెలిపారు. సాయుధుడైన విల్సన్‌ను అరెస్టు చేసేందుకు ఎఫ్‌బీఐ ఏజెంట్లు వెళ్లగా, అతడు కాల్పులకు దిగాడని చెప్పారు. ఘర్షణ తరువాత అతన్ని ఆసుపత్రికి తరలించాక చనిపోయినట్లు వైద్యులు ప్రకటించారు. మిస్సోరీ రాష్ట్రంలో 356 కోవిడ్ -19 కేసులు నమోదయ్యాయి. బుధవారం నాటికి ఇక్కడ ఎనిమిది మంది చనిపోయారు. అమెరికాలో కరోనావైరస్ వల్ల 1,000 మందికి పైగా మరణించారు. దాదాపు 70,000 మందికి ఈ వైరస్ సోకినట్లు నిర్ధరణ అయ్యింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3397}
{"id":"international-56651336","url":"https:\/\/www.bbc.com\/telugu\/international-56651336","title":"దుబాయ్‌లో న్యూడ్ ఫొటోషూట్.. 11 మంది మహిళల అరెస్ట్‌","summary":"దుబాయిలో 11 మంది అమ్మాయిలను పోలీసులు అరెస్ట్ చేశారు.","text":"కొంతమంది అమ్మాయిలు బాల్కనీలో నగ్నంగా ఫొటోలు దిగి వాటిని ఆన్‌లైన్‌లో పోస్ట్ చేశారు. వీరిలో యుక్రెయిన్‌‌కు చెందిన 11 మంది అమ్మాయిలు ఉన్నట్లు యుక్రెయిన్ కాన్సులేట్ బీబీసీకి చెప్పింది. పోలీసుల అదుపులో రష్యాకు చెందిన మరొకరు కూడా ఉన్నట్లు రష్యా మీడియా తెలిపింది. దుబాయ్‌లోని మరినా జిల్లాలో ఒక ఇంటిలో ఇలా నగ్నంగా ఫొటోలు దిగారు. ఇలా బహిరంగంగా అశ్లీలంగా ప్రవర్తించారనే అభియోగంపై ఆ అమ్మాయిలను పోలీసులు అరెస్టు చేశారు. దుబాయిలో బహిరంగంగా అశ్లీలంగా ప్రవర్తించడం నేరం. ఈ నేరానికి 6 నెలల వరకు జైలు శిక్షతో పాటు 99,671 రూపాయిల జరిమానా విధిస్తారు. యూఎఈ లో చాలా వరకు చట్టాలన్ని షరియా చట్టం ఆధారంగానే ఉంటాయి. గతంలో ప్రేమను, స్వలింగ సంబంధాలను బహిరంగంగా వ్యక్తం చేసినందుకు కొంతమందికి జైలు శిక్షలు కూడా పడ్డాయి. ఈ ఫోటో షూట్ నిర్వహించిన రష్యాకి చెందిన వ్యక్తిని అరెస్టు చేసినట్లు రియా వార్తా సంస్థ పేర్కొంది. ఈ నేరానికి ఆయనకు 18 నెలల జైలు శిక్ష విధిస్తారని ఏజెన్సీ తెలిపింది. పోర్నోగ్రఫీ లేదా ప్రజల నైతిక విలువలకు వ్యతిరేకంగా ఉండే ఎటువంటి సమాచారాన్ని ప్రచురించినా జైలు శిక్షతో పాటు జరిమానా కూడా విధిస్తామని దుబాయి పోలీసులు హెచ్చరించారు. ఇలాంటి అభ్యంతరకరమైన ప్రవర్తన ఎమిరేట్ సమాజం విలువలను ప్రతిబింబించదని పోలీసులు ప్రకటన విడుదల చేశారు. యూఎఈలో నివసించేవారు, దేశానికి వచ్చేవారు కూడా ఆ దేశ చట్టాలకు కట్టుబడి ఉండాలని, పర్యటకులకు వీటి నుంచి ఎటువంటి మినహాయింపు లేదని తెలిపారు. దుబాయిలో గతంలో పర్యటకులు అరెస్టు అయిన కేసులు కూడా కొన్ని ఉన్నాయి. బ్రిటన్‌కి చెందిన ఒక మహిళ వివాహం కాకుండా ఒక వ్యక్తితో శారీరక సంబంధం పెట్టుకున్నందుకు 2017లో ఆమెకు ఒక సంవత్సర కాలం పాటు జైలు శిక్ష విధించారు. ఆ వ్యక్తి ఆమెకు బెదిరింపు సందేశాలు పంపుతున్నారని ఫిర్యాదు చేసినప్పుడు ఈ విషయం బయటపడింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3398}
{"id":"international-50713388","url":"https:\/\/www.bbc.com\/telugu\/international-50713388","title":"ఒలింపిక్స్‌తో సహా ప్రధాన క్రీడల ఈవెంట్లలో పాల్గొనకుండా నాలుగేళ్ల పాటు రష్యాపై నిషేధం","summary":"అన్ని ప్రధాన క్రీడా ఈవెంట్లలో పాల్గొనకుండా నాలుగేళ్ల పాటు రష్యాపై నిషేధం విధిస్తున్నట్లు వరల్డ్ యాంటీ డోపింగ్ ఏజెన్సీ (వాడా) వెల్లడించింది.","text":"అంటే, 2020 టోక్యో ఒలింపిక్స్, ఖతార్‌లో జరిగే 2022 ప్రపంచ కప్ ఫుట్‌బాల్ లాంటి మెగా టోర్నీలు, ఈవెంట్లలో రష్యా జెండాను ఉంచడం గానీ, జాతీయ గీతం ఆలపించడానికి గానీ అనుమతి ఉండదు. కానీ, డోపింగ్ కుంభకోణంలో నిర్దోషులుగా బయటపడిన అథ్లెట్లు మాత్రం ఓ తటస్థ జెండాతో ఈ పోటీల్లో పాల్గొనవచ్చు. స్విట్జర్లాండ్‌లో జరిగిన సమావేశంలో వాడా ఎగ్జిక్యూటివ్ కమిటీ ఏకగ్రీవంగా ఈ నిర్ణయాన్ని తీసుకుంది. రష్యా యాంటీడోపింగ్ ఏజెన్సీ (రుసాడా) 2019 జనవరిలో పరిశీలకులకు అందించిన ప్రయోగశాల పరీక్షల సమాచారాన్ని వక్రీకరించి, విశ్వసనీయత కోల్పోవడంతో వాడా ఈ నిర్ణయం తీసుకుంది. డోపింగ్ కుంభకోణంలో పాత్రపై మూడేళ్ల సస్పెన్షన్ తర్వాత 2018లో కుదిరిన ఒప్పందం ప్రకారం రుసాడా తన నివేదికను వాడాకు అందించాల్సి వచ్చింది. ప్రస్తుత నిషేధంపై అప్పీల్ చేసుకోవడానికి రుసాడాకు 21 రోజుల సమయం ఉందని వాడా తెలిపింది. ఒకవేళ అప్పీల్ చేస్తే, అది కోర్ట్ ఆఫ్ ఆర్బీట్రేషన్ ఫర్ స్పోర్ట్ (సీఏఎస్)కు విచారణకు వెళ్తుంది. రష్యాపై నిషేధం విధిస్తే సరిపోదు అని వాడా వైస్ ప్రెసిడెంట్ లిండా హెలీలాండ్ వ్యాఖ్యానించారు. నీరుగార్చలేని ఆంక్షలను రష్యాపై విధించాలి అని ఆమె అన్నారు. ఆంక్షలను సాధ్యమైనంత కఠినంగా పాఠించాలని మేం అథ్లెట్లను కోరుతున్నామని ఆమె అన్నారు. రష్యాలోని సోచీలో 2014లో నిర్వహించిన క్రీడల తర్వాత నిషేధం విధించడంతో మొత్తం 168 మంది అథ్లెట్లు ప్యాంగ్‌యాంగ్‌లో జరిగిన 2018 వింటర్ ఒలింపిక్స్‌లో తటస్థ జెండాతో పాల్గొన్నారు. 2015 నుంచి ఓ దేశంగా రష్యా అథ్లెటిక్స్‌లో పాల్గొనడంపై నిషేధాన్ని ఎదుర్కొంటోంది. నిషేధం ఉన్నప్పటికీ రష్యా సెయింట్ పీటర్స్‌బర్గ్‌లో జరిగే యూరో 2020 క్రీడల్లో పాల్గొనవచ్చు. ఎందుకంటే యూరోపియన్ ఫుట్‌బాల్ నిర్వహణ సంస్థ యూఈఎఫ్ఓఏకు యాంటీడోపింగ్ ఆదేశాల ఉల్లంఘనల ప్రకారం ప్రధాన ఈవెంట్ నిర్వహణ సంస్థగా గుర్తింపు లేదు. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3414}
{"id":"international-44993831","url":"https:\/\/www.bbc.com\/telugu\/international-44993831","title":"ఈ మహిళ ప్రపంచాన్ని చుట్టేశారు","summary":"ఆస్ట్రేలియాకు చెందిన వెండీ టక్.. ప్రతిష్టాత్మక క్లిప్పర్ రేస్‌లో ప్రపంచాన్ని చుట్టివచ్చిన మొట్టమొదటి మహిళగా అవతరించారు.","text":"వెండీ టక్ 2017-18 క్లిప్పర్ రేస్‌లో వెండీ టక్ తన టీమ్‌తో కలిసి పడవలో లివర్‌పూల్ చేరుకున్నపుడు వేలాది మంది ఆమె బృందానికి ఆహ్వానం పలికారు. గత ఆగస్టులో బ్రిటన్‌లోని లివర్‌పూల్ నుంచి మొత్తం 12 పడవలు ప్రపంచం చుట్టిరావడానికి బయలుదేరినపుడు సుమారు 2 లక్షల మంది వాటికి వీడ్కోలు పలికారు. బ్రిటన్‌కు చెందిన 25 ఏళ్ల నిక్కీ హేండర్సన్ టీమ్‌ ఈ పోటీల్లో రెండో స్థానంలో నిలిచింది. పోటీలో విజయం సాధించిన 53 ఏళ్ల టక్ - ఈ విజయాన్ని ఇప్పటికీ నమ్మలేకున్నానని అన్నారు. 11 నెలల తర్వాత లివర్‌పూల్‌కు తిరిగి వచ్చిన నౌక ఈ పోటీలలో మొత్తం 41 దేశాలకు చెందిన నావికులు పాల్గొన్నారు. మహిళలు కెప్టెన్‌లుగా వ్యవహరించే ఇలాంటి పోటీలు గతంలో ఎప్పుడూ జరగలేదని 1996లో ఈ పోటీలను ప్రారంభించిన, ప్రపంచాన్ని ఒంటరిగా చుట్టివచ్చిన నావికుడు సర్ రాబిన్ నాక్స్-జాన్‌స్టన్ అన్నారు. రెండోస్థానం వచ్చిన టీమ్‌‌కు కెప్టెన్‌గా వ్యవహరించిన హెండర్సన్ బ్రిటన్‌ ఎంపీ ఆన్నే మిల్టన్ కూతురు. హెండర్సన్ టీమ్‌లో పాల్గొన్న నాటింగ్ హామ్ షైర్ అగ్నిమాపక దళానికి చెందిన రెబెక్కా సిమ్స్, ఇది క్రీడల్లో పాల్గొనే మహిళలకు నూతన ఉత్సాహాన్ని ఇస్తుందని అన్నారు. ఈ పోటీలలో పాల్గొన్న బ్రిస్టల్ నావికుడు సైమన్ స్పియర్స్ ఈదురుగాలుల కారణంగా సముద్రంలో పడి మరణించారు. దీనిపై విచారణ జరుగుతోంది. గత ఏడాది పోటీ ప్రారంభం సందర్భంగా సర్ రాబిన్ నాక్స్-జాన్‌స్టన్‌తో నావికులు క్లిప్పర్ రేస్ పోటీ మొత్తం 8 అంచెలుగా ఉంటుంది. ఒకే రకంగా ఉండే క్లిప్పర్ 70 అనే ప్రత్యేకంగా డిజైన్ చేసిన పడవలతో పోటీలు నిర్వహిస్తారు. వీటిలో పాల్గొనే నావికులంతా అనుభవం లేని వారే. వారికి అనుభవం కలిగిన వాళ్లు కెప్టెన్‌లుగా వ్యవహరిస్తారు. 1996లో ప్రారంభమైన ఈ పోటీలలో మొత్తం 40 వేల నాటికల్ మైళ్ల ప్రయాణం పూర్తి చేయాలి. నౌకలు లివర్‌పూల్‌ను చేరుకోవడంతో అంబరాన్ని అంటిన సంబరాలు ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.","len":3426}
{"id":"international-48285646","url":"https:\/\/www.bbc.com\/telugu\/international-48285646","title":"ట్రాన్స్‌జెండర్స్ స్కూల్.. ప్రపంచంలో మొట్టమొదటిది ఇదే","summary":"మనకు రకరకాల స్కూళ్ల గురించి తెలుసు. కానీ చిలీలో ప్రపంచంలో ఎక్కడా లేని ఒక స్కూల్ ఉంది.","text":"ఈ స్కూలును ప్రత్యేకంగా ట్రాన్స్‌జెండర్స్ కోసమే ఏర్పాటు చేశారు. దీని పేరు అమరాంటా స్కూల్. మెక్సికో ట్రాన్స్‌జెండర్ రాజకీయ నాయకుడు 'అమరాంటా గోమెజ్ రీగలాడో' పేరునే ఈ స్కూలుకు పెట్టారు. 6 నుంచి 17 ఏళ్ల వయసున్న ట్రాన్స్‌జెండర్స్ ఇక్కడ చదువుకోవచ్చు. గత ఏడాది ప్రారంభించిన ఈ ట్రాన్స్‌జెండర్స్ స్కూల్లో మొత్తం 38 మంది విద్యార్థులు ఉన్నారు. వీరిలో 23 మందిని ట్రాన్స్‌జెండర్లుగా గుర్తించారు. ఇక్కడ చదివే మిగతా విద్యార్థులందరూ ట్రాన్స్‌జెండర్ పిల్లల స్నేహితులు, వారి కుటుంబ సభ్యులు. ఇక్కడ చదువుతున్న వారందరూ ఈ ఏడాది స్టేట్ బోర్డ్ పరీక్షలు రాయబోతున్నారు. స్కూల్లో సాధారణ జీవితం గడిపుతున్నామని, ట్రాన్స్‌జెండర్‌గా ఉండడమంటే తమకు స్వేచ్ఛ ఉన్నట్టే అని ఇక్కడ చదివే పిల్లలు చెబుతున్నారు. చిలీలో ప్రపంచంలోనే మొట్టమొదటి ట్రాన్స్‌జెండర్స్ పాఠశాల ఈ స్కూల్లో పిల్లలు తాము ఎలా ఉండాలనుకుంటున్నారో అలాగే ఉంటున్నారు. మీరు ఆడా, మగా అనేది నిజానికి అంత ముఖ్యం కాదు. ఇక్కడ పిల్లలు స్వేచ్ఛగా ఒకరికొకరు కలిసి ఉంటున్నట్టే భావిస్తున్నాను\" అని స్కూల్ ప్రిన్సిపాల్ ఎవెలిన్ సిల్వా చెప్పారు. ఇంతకు ముందు బాలికల స్కూల్లో చదివిన 17 ఏళ్ల మాటియో కూడా గత ఏడాది అమరాంటా స్కూల్లో చేరింది. \"ఇంతకు ముందు నేను వేరే స్కూల్లో చదివాను. కానీ వాళ్ళు నాకు కావల్సినట్టు సహకరించలేదు. అందుకే ఏడాది పాటు ఆ స్కూలుకు వెళ్లలేదు. ఇప్పుడు ఇక్కడ చేరాను\" అని మాటియో చెప్పింది. ఈ స్కూలుకు అందే నిధులు ఆగిపోవడంతో, దాన్ని నడపడం కోసం ఈ ఏడాది మార్చి నుంచి ఒక్కో విద్యార్థికి నెలకు ఏడు డాలర్ల ఫీజు వసూలు చేస్తున్నారు. ఈ స్కూల్లో టీచర్‌గా పనిచేస్తున్న రొమినా రామిరెజ్ \"ఈ స్కూల్ నాకు చాలా ముఖ్యం. ఎందుకంటే నాకు చిన్నప్పుడు లభించని ఎన్నో సౌకర్యాలను ఇక్కడి విద్యార్థులకు అందించే అవకాశం లభించింది\" అన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3431}
{"id":"international-42362658","url":"https:\/\/www.bbc.com\/telugu\/international-42362658","title":"ఆస్ట్రేలియా: బాలలపై అకృత్యాలకు పాల్పడుతున్న వారిలో మత గురువులు, టీచర్లే అధికం","summary":"చిన్నారులపై లైంగిక వేధింపుల అంశంపై ఆస్ట్రేలియాలో దాదాపు ఐదేళ్ల పాటు విచారణ జరిపిన కమిటీ తన తుది నివేదికను విడుదల చేసింది. అందులో 400కు పైగా సిఫార్సులు చేసింది.","text":"ఆస్ట్రేలియాలో వేలాది మంది చిన్నారులు లైంగిక వేధింపులకు గురయ్యారని రాయల్ కమిషన్ వెల్లడించింది. స్కూళ్లు, ప్రార్థనా మందిరాలు, క్రీడా క్లబ్బులతో పాటు పలు సంస్థల్లో చిన్నారులపై జరిగిన అత్యంత భయంకరమైన దారుణాలకు సంబంధించిన ఆధారాలను రాయల్ కమిషన్ బట్టయబయలు చేసింది. 2013 నుంచి వచ్చిన 2,500కి పైగా అభియోగాల వివరాలను ప్రభుత్వానికి నివేదించింది. \"ఆస్ట్రేలియాలోని అనేక సంస్థల్లో వేలాది మంది చిన్నారులు లైంగిక వేధింపులకు గురవుతున్నారు. మొత్తం బాధితులు ఎంత మంది ఉంటారో కూడా మనకు స్పష్టంగా తెలియదు. ఇది ఏ కొన్ని కేసుల గురించో కాదు. ఈ నేరాలను అరికట్టడంలో దేశంలోని సంస్థలన్నీ విఫలమయ్యాయి\" అంటూ కమిషన్ తన నివేదికలో ఆందోళన వ్యక్తం చేసింది. చిన్నారులపై ఈ దారుణాలకు పాల్పడుతున్న వారిలో మత గురువులు, పాఠశాల టీచర్ల మీదనే అధికంగా ఫిర్యాదులు వస్తున్నాయని ఆ నివేదిక పేర్కొంది. 'చిన్నారుల పట్ల దయచూపండి, అబద్ధాలు చెప్పకండి' అంటూ ఓ బాధిత చిన్నారి రాసిన విజ్ఞప్తి బాలలపై ఆకృత్యాలపైజరిపిన విచారణ తీరిది: ప్రధానమైన సిఫార్సులు: చిన్నారులపై ఆకృత్యాలను వెలుగులోకి తెచ్చిన రాయల్ కమిషన్ ధన్యవాదాలు తెలుపుతూ ర్యాలీ తీస్తున్న ప్రజలు ఇప్పటి వరకు క్రిస్టియన్ సంస్థల్లోనే ఎక్కువగా ఈ నేరాలు జరిగినట్లు ఆరోపణలు ఉన్నాయని కమిషన్ నివేదికలో పేర్కొంది. ఐదేళ్లలో బాధితులతో రాయల్ కమిషన్ 8,000కు పైగా సదస్సులు నిర్వహించింది. క్షేత్ర స్థాయిలో పర్యటించి 15,000 మందిని కలిసింది. బాధితుల బంధులువు, స్నేహితులను సంప్రదించింది. దాదాపు 1,300 రాతపూర్వక ఫిర్యాదులు సేకరించింది. బాధితుల ఫిర్యాదులను, సందేశాలను 'మెసేజ్ టు ఆస్ట్రేలియా' పేరుతో ఓ పుస్తకంగా ముద్రించారు. 'జాతీయ విషాదాన్ని కమిషన్ బట్టబయలు చేసింది. కమిషన్‌ సభ్యులకు, ధైర్యంగా బయటకు వచ్చిన బాధితులకు నా హృదయపూర్వక ధన్యవాదాలు\" అని ఆస్ట్రేలియా ప్రధాని టర్న్‌బుల్ అన్నారు. మా ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":3433}
{"id":"international-43655227","url":"https:\/\/www.bbc.com\/telugu\/international-43655227","title":"కామన్వెల్త్ క్రీడల్లో పాకిస్తాన్‌ను ఓడించిన తెలుగు క్రీడాకారులు","summary":"ఆస్ట్రేలియాలోని గోల్డ్ కోస్ట్‌లో జరుగుతున్న కామన్వెల్త్ క్రీడల్లో తెలుగు రాష్ట్రాల నుంచి వెళ్లిన క్రీడాకారులు దూసుకెళ్తున్నారు.","text":"గురువారం భారత్, పాకిస్థాన్ మధ్య జరిగిన బ్యాడ్మింటన్ గ్రూపు-ఎ మ్యాచ్‌ల్లో సత్తా చాటారు. ఐదు మ్యాచ్‌లలో ఏ ఒక్క సెట్‌లోనూ పాకిస్తాన్ గెలుపొందలేదు. అన్ని మ్యాచ్‌లలోనూ భారత్ 2-0 తేడాతో విజయం సాధించింది. శ్రీకాంత్ పురుషు సింగిల్స్‌ గ్రూప్ ఎ మ్యాచ్‌లో 2-0 తేడాతో పాకిస్తాన్‌ ఆటగాడు మురాద్ అలీపై కిదాంబి శ్రీకాంత్ గెలుపొందారు. తొలి సెట్‌లో శ్రీకాంత్ 21 పాయింట్లు, మురాద్ అలీ 16 పాయింట్లు సాధించారు. రెండో సెట్‌లో శ్రీకాంత్ 22 పాయింట్లు, మురాద్ అలీ 20 పాయింట్లు రాబట్టారు. సైనా నెహ్వాల్ మహిళల సింగిల్స్‌లో పాకిస్తాన్ క్రీడాకారిణి మహూర్ షాహ్‌జాద్‌ను 2-0 తేడాతో సైనా నెహ్వాల్ ఓడించారు. మొదటి సెట్‌లో సైనా 21 పాయింట్లు సాధించగా, మహూర్ 7 పాయింట్లు మాత్రమే రాబట్టారు. రెండో సెట్‌లో సైనాకు 21 పాయింట్లు రాగా, మహూర్‌కి 11 పాయింట్లు వచ్చాయి. మిక్స్‌డ్ డబుల్స్ పాకిస్తాన్‌కు చెందిన ఇర్ఫాన్ సయీద్ భట్టి, పల్వాశా బషీర్‌ల జోడీపై 2-0 తేడాతో రంకిరెడ్డి సాత్విక్, సిక్కీ రెడ్డీల జోడీ విజయం సాధించింది. రెండు సెట్లలో భారత జట్టు 21 చొప్పున సాధించింది. పాకిస్థాన్ జట్టు తొలి సెట్‌లో 10 పాయింట్లు, రెండో సెట్‌లో 13 పాయింట్లు మాత్రమే సాధించింది. పురుషుల డబుల్స్ పాకిస్తాన్‌కు చెందిన ఇర్ఫాన్ సయీద్ భట్టి, మురాద్ అలీ జోడీని 2-0తేడాతో ప్రణవ్ చోప్రా, చిరాగ్ శెట్టీల జోడీ ఓడించింది. పాకిస్తాన్ జట్టు తొలి సెట్‌లో 9 పాయింట్లు, రెండో సెట్‌లో 15 పాయింట్లు సాధించగా.. భారత జట్టు రెండు సెట్లలోనూ 21 పాయింట్ల చొప్పున రాబట్టింది. మహిళల డబుల్స్ పాకిస్తాన్‌కు చెందిన మహూర్ షాహ్‌జాద్, పల్వాషా బషీర్ జోడీని 2-0 తేడాతో భారత్‌కు చెందిన అశ్వినీ పొన్నప్ప, గద్దె రుత్వికల జోడీ ఓడించింది. రెండు సెట్లలోనూ భారత్ 21 పాయింట్ల చొప్పున సాధించింది. తొలిసెట్‌లో పాకిస్తాన్ 6 పాయింట్లు, రెండో సెట్‌లో 10 పాయింట్లు మాత్రమే సాధించింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3442}
{"id":"international-44010666","url":"https:\/\/www.bbc.com\/telugu\/international-44010666","title":"మిథాలీరాజ్: కిట్ కొనడానికి కష్టపడ్డ అమ్మాయి.. ఇప్పుడు పారితోషికంలో నంబర్ 1","summary":"భారత మహిళా క్రికెట్ జట్టు కెప్టెన్ మిథాలీ రాజ్.. క్రీడారంగంలోని టాప్ స్టార్లలో ఒకరు. ఈ మధ్యే ఆమె పారితోషికం ఏకంగా మూడు రెట్లు పెరిగి దాదాపు 50 లక్షల రూపాయలకు చేరుకుంది. ఆమెతో పాటు జట్టులోని మరో ముగ్గురు మహిళల వేతనం కూడా అదే స్థాయిలో పెరిగింది.","text":"ఈ నేపథ్యంలో మిథాలీ బీబీసీతో మాట్లాడారు. తాను ఈ దశకు చేరుకోవడానికి చాలా శ్రమించినట్లు చెప్పారు. ఆ కష్టమేంటో ఆమె మాటల్లోనే వినాలంటే ఈ కింది వీడియో చూడండి. మహిళ క్రికెట్‌లో అత్యధిక పారితోషికం మిథాలీకే.. ‘ఇది క్రీడాకారిణుల శ్రమకు లభించిన ప్రతిఫలం. ఈ స్థాయికి చేరుకోవడానికి చాలా కష్టపడ్డాం. నేను 1999లో భారత జట్టుకు ఎంపికైనపుడు మాకు వ్యక్తిగత స్పాన్సర్లు కూడా లేరు. ఒక అంతర్జాతీయ స్ధాయి క్రికెటర్ కోరుకునే కిట్‌ను నాకు కొనివ్వడం కోసం మా నాన్న చాలా డబ్బు ఖర్చు చేయాల్సి వచ్చింది’ అని ఆమె అన్నారు. భారత మహిళా క్రికెట్ జట్టు గత ఏడాది ప్రపంచ కప్ పోటీలలో రన్నరప్‌గా నిలిచింది. దాంతో, మహిళా క్రికెట్ పట్ల ప్రజాదరణ విశేషంగా పెరిగింది. అయితే, ఇంతటి స్థాయికి చేరుకున్నా మిథాలీ రాజ్‌కు ఇస్తున్న పారితోషికం, ఒక సి-గ్రేడ్ పురుష క్రికెటర్‌కు ఇచ్చే దానిలో సగం కూడా లేదు. ఇంగ్లండ్‌లో కూడా క్రీడల వేతనాలకు సంబంధించిన లింగ వివక్ష అక్కడి క్రికెట్‌లో మరీ ఎక్కువగా కనిపిస్తుంది. దీని గురించి ఆ జట్టు క్రీడాకారిణి హీథర్ నైట్ బీబీసీతో మాట్లాడారు. ‘మహిళల ప్రొఫెషనల్ క్రికెట్ ఇంకా ప్రాథమిక దశలోనే ఉంది. ఆడ, మగ క్రికెటర్ల పారితోషికాల మధ్య ఉన్న తేడా తగ్గడానికి కొంత సమయం పడుతుంది. పురుషుల క్రికెట్ కూడా ఆర్థికంగా ఒక దశకు చేరుకోవడానికి చాలా సమయం పట్టింది. వేతనం విషయంలో ఇంగ్లండ్ క్రికెట్ బోర్డుతో చర్చలు జరుగుతున్నాయి. కొన్ని నెలల తరువాత పరిస్థితిలో మార్పు ఉంటుందని ఆశిస్తున్నా’ అని ఆమె చెప్పారు. మహిళలకు ఎక్కువ వేతనాలు ఇవ్వాలని, దానివల్ల వారు మహిళా క్రికెట్ విషయంలో నెలకొన్న సామాజిక అడ్డుగోడలను అధిగమించగలుగుతారని ఇంగ్లండ్‌లో మహిళల క్రికెట్ టోర్నీ చూడటానికి వచ్చిన అభిమానులు అభిప్రాయపడ్డారు. మహిళా క్రికెటర్లకు వేతనాల చెల్లింపులో భారత్ ప్రథమ స్థానంలో ఉంది. ఇది రేపటి తరాలకు ఆశావహంగా కనిపిస్తోంది. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3446}
{"id":"india-49297815","url":"https:\/\/www.bbc.com\/telugu\/india-49297815","title":"'ఆర్టికల్ 370 రద్దు నిర్ణయం సరైనదే' - రాకేష్ సిన్హా","summary":"అమెరికా, రష్యా, పాకిస్తాన్, చైనాల్లో ఏ దేశానికీ భారత అంతర్గత వ్యవహారాల్లో జోక్యం చేసుకునే అధికారం లేదని బీజేపీ ఎంపీ రాకేష్ సిన్హా స్పష్టం చేశారు.","text":"ఆర్టికల్ 370 సవరణ పూర్తిగా భారత్‌కి సంబంధించిన అంశమని చెప్పుకొచ్చారు. ఈ వ్యవహారంపై పాకిస్తాన్‌కి మరే ఇస్లామిక్ దేశమూ అండగా లేదని, ఈ వ్యవహారంలో ప్రస్తుతం పాకిస్తాన్ ఒంటరి అని అన్నారు. భారత్ వైపు నుంచి ఎలాంటి దౌత్యపరమైన తప్పిదమూ జరగలేదన్నారు. పాకిస్తాన్ ప్రధానమంత్రి ఇమ్రాన్ ఖాన్ స్పందించిన తీరు చూస్తుంటే... \"నిరాశ చెందిన పిల్లి\" మాట్లాడుతున్నట్లుగా ఉందని ఆయన విమర్శించారు. బీబీసీ ప్రతినిధి రాజేశ్ జోషీతో మాట్లాడుతున్న రాకేష్ సిన్హా బీబీసీ హిందీ రేడియో ఎడిటర్ రాజేశ్ జోషీతో ఆయన ప్రత్యేకంగా మాట్లాడారు. వర్తమాన అంతర్జాతీయ దౌత్య సంబంధాల్లో ఇతర దేశాలతో భారత్ చాలా కీలక భూమిక పోషిస్తోందని, పాకిస్తాన్ చేసే తాటాకు చప్పుళ్లకు భయపడేది లేదన్నారు. ఈ అంశంపై చైనా ప్రతిస్పందనను ఆయన తోసి పుచ్చారు. \"ఆర్టికల్ 370 అన్నది కాలక్రమంలో పూర్తిగా కనుమరుగైపోతుందని, అది కూడా కాంగ్రెస్ హయాంలోనే జరుగుతుందని భారత మాజీ ప్రధాని జవహర్ లాల్ నెహ్రూ ఎప్పుడో చెప్పుకొచ్చారు. అయితే, ఈ వ్యవహారాన్ని కాంగ్రెస్ విడతల వారీగా చేసేందుకు ప్రయత్నించగా... తాము మాత్రం ఒకే దెబ్బతో పని పూర్తి చేశాం\" అని సిన్హా అన్నారు. ఇటీవలి కాలంలో కశ్మీర్ ప్రజలకు చైనా స్టాపుల్డ్ వీసాలను జారీ చేసిందన్న విషయాన్ని గుర్తు చేశారు. \"విస్తరణ కాంక్షతో రగిలిపోతున్న చైనా... సరిహద్దుల్లో ఉన్న సిక్కిం, అరుణాచల్ ప్రదేశ్‌లపై హక్కు కోరుకుంటోంది. ఒకవేళ చైనా విస్తరణ కాంక్షను విస్మరించినట్లయితే... అందుకు ప్రతిఫలంగా మన దేశంలో భారీ భూభాగాన్ని కోల్పోవలసి ఉంటుంది. నిజానికి చైనా అనేది పాకిస్తాన్‌కి మిత్ర దేశం కాదు. చైనాతో భారతదేశానికి ఆర్థిక, రాజకీయ సంబంధాలు కొనసాగుతున్నా, అది ఎప్పటికీ భారత్‌కి మిత్ర దేశం కాదు. ఒకవేళ భారతదేశానికి ఉన్న శత్రు దేశాల జాబితా ఉంటే అందులో మొదటి స్థానంలో ఉండే పేరు చైనాదే అవుతుంది\" అని రాకేశ్ వ్యాఖ్యానించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3446}
{"id":"international-47388347","url":"https:\/\/www.bbc.com\/telugu\/international-47388347","title":"నన్ను పాకిస్తాన్ సైన్యం బాగా చూసుకుంటోంది: పాక్ అదుపులో ఉన్న పైలట్","summary":"భారత్, పాకిస్తాన్‌ల మధ్య బుధవారం చోటుచేసుకున్న పరిణామాల్లో ఓ మిగ్ విమానంతో పాటు ఓ పైలట్ కూడా గల్లంతైనట్లు భారత్ ధ్రువీకరించింది.","text":"భారత పైలట్‌ను పట్టుకున్నామంటూ పాకిస్తాన్ సైన్యం ట్వీట్ చేసిన వీడియో నుంచి తీసిన చిత్రం ఇది. దీనిని బీబీసీ స్వతంత్రంగా ధ్రువీకరించడం లేదు. అంతకుముందే, తమ అదుపులో ఇద్దరు భారత పైలట్లున్నారని, వారిలో ఒకరు తీవ్రంగా గాయపడి ఉన్నారని, రెండో వ్యక్తిని తాము అరెస్టు చేశామని పాకిస్తాన్ ప్రకటించింది. అరెస్టైన వ్యక్తికి సంబంధించి ఓ వీడియోను కూడా విడుదల చేసింది. ఆ వీడియోలో ఉన్న వ్యక్తి \"నా పేరు వింగ్ కమాండర్ అభినందన్. నా సర్వీస్ నెంబర్ 27981. నేనో పైలట్‌ను, నా మతం హిందూ\" అని చెప్పడం కనిపించింది. చుట్టూ ఉన్నవారు మరికొన్ని ప్రశ్నలు వేయగా... క్షమించండి, అంతవరకూ చెప్పడానికి మాత్రమే నాకు అనుమతి ఉంది అని ఆ వ్యక్తి సమాధానం ఇచ్చారు. \"నేనొక చిన్న సమాచారం తెలుసుకోవచ్చా, నేనిప్పుడు పాకిస్తాన్ సైన్యంతో ఉన్నానా?\" అని ఆ వ్యక్తి అడగడంతో ఆ వీడియో ముగిసింది. ఈ వీడియోలో ఉన్నది భారత పైలట్ అభినందన్ అని పాకిస్తాన్ అంటుండగా, భారత ప్రభుత్వం మాత్రం దీన్ని ఇంకా ధ్రువీకరించలేదు. ఈ వ్యక్తి భారత పైలటేనా? \"నేను ఈ మాటలను అధికారికంగానే చెబుతున్నా. ఒకవేళ నేను తిరిగి నా దేశానికి వెళ్లినా నా మాటల్లో మార్పు ఉండదు. పాకిస్తాన్ సైనిక అధికారులు నన్ను చాలా బాగా చూసుకుంటున్నారు. వారు చాలా హుందాగా ప్రవర్తించారు. నాపై ఓ మూక దాడిచేయబోతే సైన్యం నన్ను రక్షించింది. నాకు పెళ్లైంది. నేను దక్షిణ ప్రాంతానికి చెందినవాడిని. ఇంతకు మించి నేను ఏమీ చెప్పలేను.\" అని భారత పైలట్‌గా పాకిస్తాన్ చెబుతున్న వ్యక్తి మాట్లాడిన వీడియోను పాకిస్తాన్ ఆర్మీ మేజర్ జనరల్ ఆసిఫ్ గఫూర్ ట్విటర్లో విడుదల చేశారు. తమ అదుపులో ఇద్దరు భారత పైలట్లు ఉన్నారని చెబుతూ వచ్చిన పాకిస్తాన్ తాజా ట్వీట్‌లో మాత్రం... తమ అదుపులో ఒకే భారత పైలట్ ఉన్నారని, ఆయన వింగ్ కమాండర్ అభినందర్ వర్థమాన్ అనీ, ఆయనను మిలిటరీ నియమ నిబంధనల ప్రకారం చూసుకుంటున్నామని ట్విటర్లో వెల్లడించారు. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3464}
{"id":"india-50568736","url":"https:\/\/www.bbc.com\/telugu\/india-50568736","title":"మహారాష్ట్ర సీఎంగా ఉద్ధవ్ ఠాక్రే ప్రమాణం రేపు సాయంత్రం... ఎన్‌సీపీలోనే కొనసాగుతానన్న అజిత్ పవార్","summary":"మహారాష్ట్ర ముఖ్యమంత్రిగా శివసేన అధినేత ఉద్ధవ్ ఠాక్రే గురువారం సాయంత్రం ఆరున్నరకు ముంబయిలోని శివాజీ పార్కులో ప్రమాణం చేయనున్నారు.","text":"బుధవారం ఆయన మహారాష్ట్ర గవర్నర్ భగత్ సింగ్ కోశ్యారీను కలిశారు. మెజారిటీ ఎమ్మెల్యేల మద్దతు ఉందని తెలిపే లేఖను డిసెంబరు 3లోగా తనకు అందజేయాలని ఉద్ధవ్ ఠాక్రేకు గవర్నర్ ఇంతకుముందు స్పష్టం చేశారు. మంగళవారం శివసేన, ఎన్‌సీపీ, కాంగ్రెస్ ఎమ్మెల్యేలు ముంబయిలో సమావేశమై, ఉద్ధవ్ ఠాక్రేను తమ కూటమి నేతగా ఎన్నుకున్నారు. కూటమికి ఉద్ధవ్ బాలాసాహెబ్ ఠాక్రే ముఖ్యమంత్రిగా నేతృత్వం వహించాలని కోరుకుంటున్నామపి సమావేశం అనంతరం ఎన్‌సీపీ మహారాష్ట్ర అధ్యక్షుడు జయంత్ పాటిల్ తెలిపారని ఏఎన్ఐ వార్తాసంస్థ చెప్పింది. ఉపముఖ్యమంత్రి ఎవరనేదానిపై ఇంకా నిర్ణయం తీసుకోలేదని కాంగ్రెస్ మహారాష్ట్ర అధ్యక్షుడు బాలాసాహెబ్ థొరాట్ బుధవారం చెప్పారని ఏఎన్‌ఐ పేర్కొంది. సంకీర్ణ ప్రభుత్వాన్ని ఏర్పాటు చేస్తున్న శివసేన, ఎన్‌సీపీ, కాంగ్రెస్‌ మధ్య మంత్రి పదవుల పంపకం ఓ రెండ్రోజుల్లో ఖరారవుతుందని థొరాట్ తెలిపారు. మంత్రుల ప్రమాణ స్వీకారం తర్వాత ఉంటుందని జయంత్ పాటిల్ చెప్పారు. దేవేంద్ర ఫడణవీస్(బీజేపీ) నాయకత్వంలో ప్రభుత్వ ఏర్పాటుకు మద్దతు పలికిన ఎన్‌సీపీ సీనియర్ నేత అజిత్ పవార్, తాను ఎన్‌సీపీలోనే ఉన్నానని, పార్టీలోనే కొనసాగుతానిన చెప్పినట్లు పీటీఐ తెలిపింది. తమ నాయకుడు శరద్ పవార్‌ను కలిశానని ఆయన చెప్పారు. అజిత్ పవార్ తాజా పరిణామాల నేపథ్యంలో శివసేన సీనియర్ నాయకుడు సంజయ్ రౌత్ మాట్లాడుతూ- మహారాష్ట్ర ఎన్నటికీ తలవంచదని వ్యాఖ్యానించారు. మరోవైపు బుధవారం బీజేపీ నేత, ప్రొటెం స్పీకర్‌ కాళీదాస్ కోలంబ్‌కర్ శాసనసభలో ఎమ్మెల్యేలతో ప్రమాణం చేయిస్తున్నారు. అజిత్ పవార్, ఛగన్ భుజ్‌బల్, ఆదిత్య ఠాక్రే, ఇతర ఎమ్మెల్యేలు ప్రమాణ స్వీకారం చేశారు. శాసనసభలో మొత్తం 288 స్థానాలు ఉన్నాయి. ప్రభుత్వ ఏర్పాటుకు 145 మంది సభ్యుల బలం కావాలి. అసెంబ్లీలో ప్రధాన పార్టీల సంఖ్యాబలం ఇదీ బీజేపీ - 105 శివసేన - 56 ఎన్‌సీపీ - 54 కాంగ్రెస్ - 44 ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":3464}
{"id":"international-46107131","url":"https:\/\/www.bbc.com\/telugu\/international-46107131","title":"జపాన్ పిల్లల ఆత్మహత్యలు: ఏడాదిలో 250 మంది మృతి – 30 ఏళ్లలో ఇదే అత్యధికం","summary":"జపాన్‌లో బాలల ఆత్మహత్యలు గత ముప్పై ఏళ్లలో ఎన్నడూ లేనంత స్థాయికి పెరిగాయని ఆ దేశ విద్యాశాఖ వెల్లడించింది.","text":"ప్రతీకాత్మక చిత్రం 2016 ఏప్రిల్ నుంచి 2017 మార్చి వరకు 250 మంది పాఠశాల విద్యార్థులు బలవన్మరణానికి పాల్పడ్డారని ప్రభుత్వం తాజాగా విడుదల చేసిన నివేదిక చెబుతోంది. 1986 నుంచి గణాంకాలను పరిశీలిస్తే ఇదే అత్యధికం. అంతకు ముందటి ఏడాది అంటే 2015\/16లో 245 మంది విద్యార్థులు ప్రాణాలు తీసుకున్నారు. కుటుంబ సమస్యలు, భవిష్యత్తు పట్ల ఆందోళన, బెదిరింపులు వంటివి ఈ ఆత్మహత్యలకు కారణాలుగా పేర్కొన్నారు. అయితే, వారిలో 140 మంది ఎందుకు చనిపోవాలనుకుంటున్నారో చెబుతూ ఎలాంటి లేఖలూ రాయలేదని పాఠశాలలు తెలిపాయి. బలవన్మరణాలకు పాల్పడిన వారిలో ఎక్కువగా హైస్కూల్ వయసు వారే ఉంటున్నారు. సాధారణంగా జపాన్‌లో 18 ఏళ్ల వయసు వచ్చేవరకు చదువుకుంటారు. 1972 నుంచి 2013 వరకు దేశంలో జరిగిన ఆత్మహత్యల గణాంకాలకు సంబంధించిన నివేదికను 2015లో జపాన్ కేబినెట్ కార్యాలయం విడుదల చేసింది. ఏటా సెప్టెంబర్‌ ఆరంభంలో అత్యధికంగా విద్యార్థులు ఆత్మహత్య చేసుకుంటున్నారని ఆ నివేదికలో వెల్లడైంది. జపాన్‌లో పాఠశాలలు ఏప్రిల్‌లో తెరుచుకుంటాయి. మొదటి విడతలో జూలై 20 వరకు తరగతులు నడిచిన తర్వాత వేసవి సెలవులు ఇస్తారు. తిరిగి సెప్టెంబరు 1 నుంచి రెండో విడత ప్రారంభమవుతాయి. వయసుతో నిమిత్తం లేకుండా చూస్తే ప్రపంచ ఆరోగ్య సంస్థ 2015 గణాంకాల ప్రకారం, అత్యధికంగా ఆత్మహత్య కేసులు నమోదవుతున్న దేశాల్లో జపాన్ ఒకటి. అయితే, గత కొన్నేళ్లుగా ప్రభుత్వం చేపడుతోన్న నివారణా చర్యలతో పరిస్థితి మారుతోందని అధికారులు చెబుతున్నారు. 2003లో దేశవ్యాప్తంగా 34,500 మంది, 2015లో 25,000 మంది ప్రాణాలు తీసుకున్నారు. 2017లో ఆ సంఖ్య 21,000కు తగ్గిందని పోలీసులు తెలిపారు. మొత్తం సంఖ్యలో తగ్గుదల కనిపిస్తోంది. కానీ, బాలల ఆత్మహత్యల రేటు మాత్రం పెరుగుతోంది. \"విద్యార్థుల బలవన్మరణాల సంఖ్య పెరుగుతోంది. ఇది ఆందోళనకరమైన విషయం. ఆత్మహత్యల నివారణ కోసం తక్షణమే చర్యలు చేపట్టాల్సిన అవసరముంది\" అని జపాన్ విద్యాశాఖ అధికారి నోరియాకి కిటజాకి అన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3467}
{"id":"india-47198026","url":"https:\/\/www.bbc.com\/telugu\/india-47198026","title":"ప్రత్యేక హోదా అడిగితే జైల్లో పెడతానన్న చంద్రబాబు ఇప్పుడు దీక్షలు చేస్తున్నారు- వైఎస్ జగన్","summary":"ప్రత్యేక హోదా అడిగితే జైళ్లో పెడతానన్న చంద్రబాబు ఎన్నికలు సమీపిస్తున్న వేళ దిల్లీలో దీక్షలు చేస్తున్నారని వైఎస్సార్సీపీ అధినేత వైఎస్ జగన్‌మోహన్ రెడ్డి విమర్శించారు.","text":"అనంతపురం జిల్లాలో సమర శంఖారావం పేరుతో నిర్వహించిన సభలో ఆయన ప్రసంగించారు. 2014లో ఓట్ల కోసం చంద్రబాబు అనేక హామీలిచ్చారని, వాటిని నెరవేర్చడంలో విఫలమయ్యారని విమర్శించారు. నాలుగేళ్లు బీజేపీతో అధికారం పంచుకున్న టీడీపీ ఇప్పుడు ఎన్నికల వేళ కొత్త డ్రామాలు ఆడుతోందని విమర్శించారు. అసెంబ్లీ సాక్షిగా ప్రత్యేక హోదా వల్ల ఏం ఓరుగుతుంది? హోదా ఏమైనా సంజీవినా ? అని ప్రశ్నించిన చంద్రబాబు ఇప్పుడు నల్లచొక్కాలు వేసుకొని దీక్షలు చేస్తున్నారని తప్పుపట్టారు. ప్రత్యేక హోదా కావాలని అడిగితే జైళ్లో పెడుతానని చంద్రబాబు హెచ్చరించారని అన్నారు. జనవరి 27, 2017న చంద్రబాబు మాట్లాడుతూ అన్ని రాష్ట్రాల కంటే ఆంధ్రప్రదేశ్‌కే మోదీ ఎక్కువ చేశారని చంద్రబాబు అన్నట్లు జగన్ గుర్తు చేశారు. చంద్రబాబు నన్ను కాపీ కొడుతున్నారు ప్రతీ కులానికి కార్పొరేషన్ ఏర్పాటు చేసిన చంద్రబాబు వారికి ఏమీ చేయలేదని ఆరోపించారు. ఎన్నికల సమయంలోనే ఆయనకు బీసీలు గుర్తుకొస్తారని విమర్శించారు. టీడీపీ ఐదేళ్ల పాలనలో ఒక్క హామీ కూడా నెరవేరలేదని అన్నారు. తాము ప్రజలకు ఇస్తున్న హామీలను చంద్రబాబు కాపీ కొడుతున్నారన్నారు. కనీసం కాపీ కొట్టడం కూడా చంద్రబాబుకు చేతకావడం లేదని విమర్శించారు. తమ పార్టీ అధికారంలోకి వస్తే డ్వాక్రా రుణాలు ఎంత ఉన్నా నాలుగు దఫాలుగా వాటిని మాఫీ చేస్తామని హామీ ఇచ్చారు. ఆస్పత్రి ఖర్చులు రూ.వెయ్యి దాటితే ప్రభుత్వమే భరిస్తుందని అన్నారు. టీడీపీ మరోసారి అవినీతి సొమ్ముతో ఎన్నికల్లో గెలవాలని చూస్తోందని అన్నారు. ఎన్నికలు సమీపిస్తున్న వేళ ఓటుకు రూ. 3 వేలు ఇస్తామంటూ గ్రామాల్లోకి డబ్బు మూటలు తరలిస్తారని విమర్శించారు. తమ పార్టీ కార్యకర్తలు కొంతమందిపై అక్రమ కేసులు పెట్టారని, మరికొందరిని పథకాలను దూరం చేశారని అన్నారు. ఇకపై ‘నిన్ను నమ్మం బాబు’ అని గ్రామాల్లో ప్రతీ ఒక్కరికి చెప్పాలని పార్టీ కార్యకర్తలకు సూచించారు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3471}
{"id":"international-45838591","url":"https:\/\/www.bbc.com\/telugu\/international-45838591","title":"టేకాఫ్ సమయంలో గోడను ఢీకొన్న ఎయిర్ ఇండియా విమానం","summary":"కేరళలోని తిరుచ్చి నుంచి దుబాయి బయల్దేరిన ఎయిర్ ఇండియా పాసింజర్ విమానం.. రన్ వే నుంచి టేకాఫ్ తీసుకుంటూ విమానాశ్రయ గోడను ఢీకొట్టింది.","text":"ఎయిర్ ఇండియా విమానం ప్రహరీ గోడను తాకి స్వల్పంగా దెబ్బతిన్నది దీంతో విమానాన్ని ముంబై మళ్లించారు. అక్కడ అది సురక్షితంగా ల్యాండ్ అయింది. ఈ ఎయిర్ ఇండియా IX 611 విమానంలో 130 మంది ప్రయాణికులు, ఆరుగురు సిబ్బంది ఉన్నారు. విమానం పైలట్లు ఇద్దరికీ కలిపి 6,500 గంటలు విమానం నడిపిన అనుభవం ఉందని ఎయిర్ ఇండియా చెప్పింది. వారిద్దరిని విధుల నుంచి పక్కనపెట్టామని.. ఘటనపై దర్యాప్తు చేస్తున్నామని తెలిపింది. ఎయిర్ ఇండియా భారత ప్రభుత్వ జాతీయ సంస్థ. తిరుచ్చి విమానాశ్రయం నుంచి శుక్రవారం ఉదయం తమ బోయింగ్ 737 విమానం టేకాఫ్ తీసుకున్నపుడు.. ‘‘విమానాశ్రయ ప్రహరీ గోడను తాకి ఉంటుందని విమానాశ్రయ అధికారులు గుర్తించార’’ని ఎయిర్ ఇండియా ఒక ప్రకటనలో తెలిపింది. ఆ విమానం స్వల్పంగా దెబ్బతింది. ‘‘ఈ విషయాన్ని విమానం పైలట్‌కు తెలియజేశారు. విమానం వ్యవస్థలు మామూలుగానే పనిచేస్తున్నాయని పైలట్ నివేదించారు’’ అని ఎయిర్ ఇండియా పేర్కొంది. అనంతరం విమానాన్ని ముంబై నగరానికి మళ్లించారు. విమానం టేకాఫ్ తీసుకుంటూ తిరుచ్చి విమానాశ్రయ ప్రహరీ గోడను తాకింది ఈ సంఘట గురించి విమానయాన నియంత్రణ సంస్థకు నివేదించారు. దర్యాప్తులో సహకరిస్తున్నామని ఎయిర్ ఇండియా చెప్పింది. కొద్ది రోజుల కిందట జెట్ ఎయిర్‌వేస్ విమానంలో పైలట్లు కాబిన్ ప్రెజర్‌ను ఆన్ చేయటం మరచిపోవటంతో.. 30 మందికి పైగా ప్రయాణికులు అస్వస్థతకు గురై చికిత్స పొందాల్సిన పరిస్థితి తలెత్తిన విషయం తెలిసిందే. భారతదేశంలో సుదీర్ఘ కాలంగా నడుస్తున్న విమానయాన సంస్థల్లో ఒకటైన ఎయిర్ ఇండియా 2007 నుంచి లాభాలు చూడటం లేదు. ఈ ప్రభుత్వ రంగ విమానయాన సంస్థను ప్రైవేటీకరించాలన్న ప్రణాళికకు 2017 జూన్‌లో కేంద్ర కేబినెట్ ఆమోదం తెలిపింది. అయితే.. కేంద్ర ప్రభుత్వం మెజారిటీ వాటాను అమ్మజూపినా కొనుగోలుదారులు ఎవరూ ముందుకు రాలేదు. ఎయిర్ ఇండియాను కొనుగోలు చేసేవారు.. ఈ సంస్థ అప్పుల్లో సగం అంటే.. 500 కోట్ల డాలర్ల అప్పును కూడా భరించాల్సి ఉంటుంది. మా ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3475}
{"id":"india-46105918","url":"https:\/\/www.bbc.com\/telugu\/india-46105918","title":"దీపావళి హరిత టపాసులు: ‘ధర తక్కువ.. మోత ఎక్కువ.. పైగా కాలుష్యం లేకుండా’","summary":"పంజాబ్‌లోని ఇండియన్ ఇన్‌స్టిట్యూట్ ఆఫ్ సైంటిఫిక్ ఎడ్యుకేషన్ అండ్ రీసెర్చ్(ఐఐఎస్ఈఆర్) శాస్త్రవేత్తలు, దీపావళి నేపథ్యంలో పొగరాని టపాసులను కనిపెట్టారు. అవి హరిత టపాసుల శ్రేణిలోకి వస్తాయని చెప్తున్నారు. బీబీసీ ప్రతినిధులు అరవింద్ ఛాబ్రా, సరబ్జిత్ ధాలీవాల్ అందిస్తున్న కథనం..","text":"ఇవే హరిత టపాసులు. శబ్దం వస్తుంది కానీ పొగ రాదు. ఇవి కాలుష్య రహిత టపాసులు’ అని వాటిని పరిచయం చేస్తున్నారు ఐఐఎస్ఈఆర్ శాస్త్రవేత్త డాక్టర్ సామ్రాట్ ఘోష్. ఈ గ్రీన్ టపాకాయల్ని తయారు చేసే విధానాన్ని కనుగొన్నది ఆయనే. తక్కువ కాలుష్యం సృష్టించే టపాసులను వాడాలని దేశ అత్యున్నత న్యాయస్థానం సుప్రీంకోర్టు ఇటీవలే ఆదేశాలు జారీ చేసింది. పోస్ట్ of YouTube ముగిసింది, 1 ‘‘ఇవి సూపర్ గ్రీన్ కేటగిరీకి చెందిన టపాసులు. సూపర్ గ్రీన్ ఎందుకంటే... ఇవి పర్యావరణ హితమైనవే కాకుండా.. వీటి తయారీకి మేం అనుసరించే ప్రక్రియ కూడా పర్యావరణానికి ఎలాంటి నష్టం చేయదు. చాలా సార్లు ఏం జరుగుతుందంటే.. తయారు చేసే వస్తువు పర్యావరణహితమైందిగా ఉంటుంది కానీ దాని తయారీలో వెలువడే వ్యర్థాలు పర్యావరణానికి నష్టం చేస్తాయి. పటాసుల్ని కాల్చిన తర్వాత వెలువడే ఉద్గారాలు, అందులోంచి విడుదలయ్యే పార్టిక్యులేట్ మ్యాటర్... సూక్ష్మ కాలుష్య కారకాలు చాలా తక్కువగా ఉండాలి. అప్పుడే వాటిని గ్రీన్ కాకర్స్ అంటారు’’ అని సామ్రాట్ ఘోష్ అన్నారు. గ్రీన్ టపాకాయల తయారీపై కొన్ని ఇతర సంస్థల్లో కూడా పరిశోధనలు జరుగుతున్నాయి. హరిత టపాసుల ధర కూడా మామూలు సంప్రదాయ టపాసుల కన్నా తక్కువే ఉంటుందని సామ్రాట్ ఘోష్ అంటున్నారు. ‘‘పెట్రోలియం అండ్ ఎక్స్‌ప్లోజివ్స్ సేఫ్టీ ఆర్గనైజేషన్ (పెసో) నుంచి సర్టిఫికేట్ పొందడం ఇందులో ఎదురయ్యే మొదటి సవాలు. ఎవరు టపాసుల్ని తయారు చేసినా, వాటిని మార్కెట్లోకి విడుదల చేయాలనుకున్నా పేసో నుంచి సర్టిఫికేట్ తప్పనిసరి. ఆ తర్వాత వీటికి ధరలను నిర్ణయించడం ఒక ముఖ్యమైన అంశం. పొగరాని, సూపర్ గ్రీన్ టపాసులు నిజానికి చాలా చౌక. మాకు వీటిని తయారు చేయడానికి ఒక్కో టపాసుపై 5 రూపాయలు ఖర్చవుతోంది. కానీ మేం దీన్ని బయటి తయారీదారులకు అందిస్తే ఈ ధర వారికి గిట్టుబాటు కాదు’’ అని సామ్రాట్ ఘోష్ వివరించారు. ఈ గ్రీన్ క్రాకర్స్ ఇంకా మార్కెట్‌లో అందుబాటులోకి రాలేదు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3475}
{"id":"international-50550409","url":"https:\/\/www.bbc.com\/telugu\/international-50550409","title":"కారులో ఊపిరాడక చిన్నారుల మృతి.. తల్లిపై మర్డర్ కేసు పెట్టిన ఆస్ట్రేలియా పోలీసులు","summary":"ఆస్ట్రేలియాలో వేడిగా ఉన్న ఒక కారులో ఇద్దరు చిన్నారులు విగతజీవులుగా కనిపించటంతో.. ఆ పసిపిల్లల తల్లి మీద హత్యా నేరం నమోదు చేశారు.","text":"కెర్రీ-ఆన్ కాన్లీ ఆ ఇద్దరు చిన్నారుల్లో ఒకరి వయసు ఏడాది అయితే, మరొకరి వయసు రెండేళ్లు. వీళ్లద్దరూ కారులో విగతజీవులుగా పడి ఉండటాన్ని క్వీన్స్‌ల్యాండ్ అధికారులు గుర్తించారు. ఈ పిల్లలు ఆ కారు లోపల ఎంతసేపటి నుంచి ఉన్నారనేది తెలియదు. ఈ ఇద్దరు బాలికలూ విపరీతమైన వేడిబారిన పడ్డట్లు తెలుస్తోందని పోలీసు అధికారి ఒకరు చెప్పారు. బ్రిస్బేన్ సమీపంలోని ఒక పట్టణం దగ్గర కారులో వీరిని గుర్తించినపుడు అక్కడ ఉష్ణోగ్రత సుమారు 31 డిగ్రీల సెంటీగ్రేడ్‌గా ఉంది. ఈ పిల్లల తల్లి కెర్రీ-ఆన్ కాన్లీ (27) మీద హత్యానేరం నమోదు చేశారు. క్వీన్స్‌ల్యాండ్ రాష్ట్రంలో హత్యకు నిర్వచనాన్ని ఇటీవల విస్తరించారు. ''మానవ జీవితం పట్ల నిర్లక్ష్యపూరిత ఉదాసీనత''ను కూడా ఈ నిర్వచనంలో చేర్చారు. ఈ నిర్వచనం కింద మొదటిగా హత్య అభియోగం ఈ పిల్లల తల్లి మీద నమోదయింది. మాదకద్రవ్యాలు కలిగి ఉన్నారని కూడా ఆమె మీద అభియోగాలు నమోదైనట్లు ఏబీసీ ఒక కథనంలో తెలిపింది. ఈ పిల్లల మరణం ఓ ఘోర విషాదమని క్వీన్స్‌ల్యాండ్ రాష్ట్ర ప్రధానమంత్రి అనాస్టాషియా పాలాస్జుజుక్ వర్ణించారు. ఈ కేసును చిన్నారుల భద్రత విభాగం సమీక్షిస్తుందని చెప్పారు. ''ఈ విషయం తెలిసినపుడు నా గుండె బద్దలైంది'' అని ఆమె పేర్కొన్నారు. ఈ పిల్లలు చిన్నారుల భద్రత విభాగానికి తెలుసునని కూడా ఆమె చెప్పారు. కారులో పిల్లల భద్రత ఇలా... (ఆధారం:కిడ్స్ సేఫ్ వరల్డ్‌వైడ్ ) ఆ కారులో చిన్నారులను గుర్తించినపుడు క్వీన్స్‌లాండ్ పోలీసులను, పారామెడికల్ సిబ్బందిని తక్షణమే పిలిపించారు. ఇద్దరు బాలికలకు శ్వాస అందించటానికి పారామెడికల్ సిబ్బంది ప్రయత్నించారు. అయితే.. వారు అక్కడే చనిపోయారని ప్రకటించారు. బ్రిస్బేన్ దక్షిణ ప్రాంతంలో గల లోగన్‌లో ఈ చిన్నారుల ఇంటి వద్ద పుష్పగుచ్ఛాలు ఉంచి నివాళులర్పించారు. ఈ కేసు దర్యాప్తులో సాయం చేయటానికి ఒక సాక్షి ముందుకు వచ్చారని డిటెక్టివ్ మార్క్ వైట్ చెప్తున్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":3478}
{"id":"india-47792898","url":"https:\/\/www.bbc.com\/telugu\/india-47792898","title":"నెలలు నిండకుండానే పిల్లలు ఎందుకు పుడతారు?","summary":"కొందరికి పూర్తిగా నెలలు నిండకుండానే పిల్లలు పుడుతుంటారు. అలా జరగడానికి ఎన్నో కారణాలు ఉంటాయని వైద్య నిపుణులు చెబుతున్నారు.","text":"హిమ్మత్‌తో తల్లి ఆంచల్ అలా నెలలు నిండకుండా పుట్టిన వారిలో హిమ్మత్ ఒకడు. రెండేళ్ల హిమ్మత్ 10 వారాలు ముందే పుట్టాడు. గర్భధారణ తర్వాత 40 వారాలకు పుడితే సాధారణ జననం. కానీ 37 వారాలకు ముందు పుట్టినా ఆ బిడ్డకు నెలలు నిండనట్టే లెక్క. ఇలా పిల్లలు నెలలు నిండకుండా పుట్టడానికి చాలా కారణాలు ఉన్నాయి. వాటిలో ముఖ్యమైనవి ఐవీఎఫ్, డయాబెటిస్, బీపీ, కలుషిత వాతావరణం, అంటువ్యాధులు. ఇలాంటి సమస్యలు ఉన్న గర్భిణులు పౌష్టిక ఆహారంపై ఎక్కువ దృష్టి పెట్టాలి. సమయానికి తినడంతోపాటు, మందులు వాడడంలో, వ్యక్తిగత శుభ్రత విషయంలో చాలా జాగ్రత్తలు తీసుకోవాలి. హిమ్మత్ \"గర్భంలో హిమ్మత్ పెరుగుదల ఆగిపోయిందని అల్ట్రాసౌండ్ పరీక్షలో తెలిసింది. ఆక్సిజన్ అందడం లేదని డాక్టర్లు చెప్పారు. అత్యవసర పరిస్థితి అన్నారు. ఎందుకిలా జరిగిందో, తర్వాతేమవుతుందో మాకు తెలీదు పుట్టిన బిడ్డ బతుకుతాడో, లేదో అనే ఆందోళన. అన్నింటికి మానసికంగా సిద్ధమై వాడి పేరు హిమ్మత్ (ధైర్యం) అని పెట్టుకున్నాం\" అని తల్లి ఆంచల్ సూడానీ చెప్పారు.. దీనిపై బీబీసీతో మాట్లాడిన ఎస్‌బీఐఎస్ఆర్‌ పిల్లల వైద్య నిపుణులు డాక్టర్ సంకల్ప్ టునేజా \"సాధారణంగా 40 వారాలు నిండిన తర్వాత ప్రసవం జరుగుతుంది. అందుకే మేం 40 వారాల తర్వాత ఉన్న తేదీని ప్రసవ తేదీగా ముందే లెక్కించి చెబుతాం. దానికన్నా 3 వారాల ముందే శిశువు పుడితే, అంటే 37 వారాల కన్నా ముందే ప్రసవం జరిగితే, అది నెలలు నిండకుండా జరిగినట్లే\" అన్నారు. గర్భిణులు కొన్ని జాగ్రత్తలు తీసుకుంటే, ఇలాంటి ఇబ్బందులను అరికట్టవచ్చు. డయాబెటిస్, హైపర్ టెన్షన్ వంటి వ్యాధులుంటే వాటిని నియంత్రణలో ఉంచుకోవాలి. రోజూ మందులు వాడాలి. వ్యక్తిగత శుభ్రతకు చాలా ప్రాముఖ్యం ఇవ్వాలి. హిమ్మత్ ఇప్పుడు బాగానే ఉన్నాడు. ఏ ఇబ్బందీ లేదు. అందరితో బాగా కలిసిపోతాడు, మాట్లాడతాడు, యాక్టివ్‌గా ఉంటాడు. మామూలు పిల్లలు ఎలా ఉండాలో అలాగే ఉంటాడు\" అని అతడి తల్లి చెబుతున్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3480}
{"id":"india-43889223","url":"https:\/\/www.bbc.com\/telugu\/india-43889223","title":"జోధ్‌పూర్ కోర్టు తీర్పు: ఆశారాం బాపుకు మరణించే వరకు జైలు శిక్ష","summary":"అత్యాచారం కేసులో నిందితుడు ఆశారాం బాపు భవితవ్యాన్ని తెల్చే కీలకమైన తీర్పు బుధవారం వెలువడింది. ఆయన్ను దోషిగా పరిగణిస్తూ జోధ్‌పూర్ కోర్టు తీర్పు ఇచ్చింది. మరణించే వరకు ఆయనకు జైలు శిక్ష విధించింది. బీబీసీ ప్రతినిధి ప్రియాంకా దూబే అందిస్తున్న రిపోర్ట్","text":"16 ఏళ్ల బాలికపై అత్యాచారానికి సంబంధించిన ఈ కేసులో కోర్టు నిందితులందరినీ దోషులుగా పేర్కొంది. 77 ఏళ్ల ఆశారాం బాపు మరో మహిళపై అత్యాచారం కేసులోనూ నిందితునిగా ఉన్నారు. ఆశారాం బాపు ఉన్న జైలు వద్ద న్యాయమూర్తి ఈ తీర్పును వెల్లడించారు. ఆశారాం బాపు సహజంగా మరణించే వరకు జైలు జీవితం గడపాలని, ఈ కేసులో మిగతా ఇద్దరు నిందితులు 20 ఏళ్లపాటు జైలు శిక్ష అనుభవించాలని ఈ తీర్పులో పేర్కొన్నారు. బాలికపై అత్యాచారం కేసులో అరెస్టయిన ఆశారాం అయిదేళ్లుగా జైల్లోనే ఉన్నారు. ఈ తీర్పు సందర్భంగా ఆయన అనుచరులు పెద్ద సంఖ్యలో జోధ్‌పూర్‌కు చేరుకున్నారు. అందువల్ల ముందు జాగ్రత్త చర్యగా పోలీసులు జోధ్‌పూర్‌లో ఏప్రిల్ 30 వరకు 144 సెక్షన్ విధించారు. ఈ కేసు ఐదేళ్ల పాటు కొనసాగింది. ఆశారాం బాపు, బాధితుల కుటుంబానికి మధ్య జరుగుతున్న న్యాయపోరాటంలో చాలా మలుపులు చోటు చేసుకున్నాయి. జోధ్‌పూర్ కేసు ఏంటి? 2013 ఆగస్టులో ఆశారాం బాపుపై అత్యాచార ఆరోపణలు చేసిన షాజహాన్‌పూర్‌కు చెందిన బాధితురాలి కుటుంబం మొత్తం మొదట్లో ఆయన భక్తులే. 'పవిత్రమైన విద్య' లభిస్తుందనే నమ్మకంతో ఇద్దరు పిల్లలను ఆయన చింద్వాడా ఆశ్రమానికి పంపారు. 2013, ఆగస్టు 7న బాధితురాలి తండ్రికి 16 ఏళ్ల కూతురు అనారోగ్యంతో ఉన్నట్లు ఫోన్ వచ్చింది. బాధితురాలి తల్లిదండ్రులు మరుసటిరోజు చింద్వాడా చేరుకున్నపుడు, ఆయన కుమార్తెకు దయ్యం పట్టిందని, వాటిని ఆశారాం బాపు బాగు చేస్తారని తెలిపారు. ఆగస్టు 14న బాధితురాలి కుటుంబం ఆశారాంను కలిసేందుకు జోధ్‌పూర్‌కు వెళ్లింది. ఆగస్టు 15న నమోదు చేసిన ఛార్జిషీటులో ఆశారాం 16 ఏళ్ల బాధితురాలి ఆరోగ్యాన్ని బాగు చేస్తాననే నెపంతో ఆమెపై అత్యాచారానికి పాల్పడ్డారని ఆరోపించారు. ఈ ఫిర్యాదుతో బాధితురాలి తండ్రిని చంపేస్తామని బెదిరింపులు వచ్చాయి. ఆయనను డబ్బు ఇచ్చి లొంగదీసుకునే ప్రయత్నం చేశారు. గత ఐదేళ్లుగా ఆ కుటుంబం ఆశారాం బాపుపై న్యాయపోరాటం చేస్తూనే ఉంది. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3480}
{"id":"india-55752405","url":"https:\/\/www.bbc.com\/telugu\/india-55752405","title":"సీరమ్ ఇనిస్టిట్యూట్: పుణెలోని కోవిడ్ వ్యాక్సీన్ తయారీ సంస్థలో అగ్నిప్రమాదం.. అయిదుగురు మృతి.. అదే భవనంలో మళ్లీ చెలరేగిన మంటలు","summary":"పుణెలోని సీరమ్ ఇనిస్టిట్యూట్‌లో జరిగిన అగ్ని ప్రమాదంలో అయిదుగురు ప్రాణాలు కోల్పోయారు.","text":"ఈ ఘటనలో ఎవరికీ ఏమీ కాలేదని తొలుత సంస్థ ప్రకటించినప్పటికీ తరువాత కొందరు ప్రాణాలు కోల్పోయినట్లు వెల్లడించింది. ఈ ప్రమాదంలో కొందరు మరణించారని సంస్థ యజమాని, సీఈవో అదర్ పునావాలా తెలిపారు. కాగా అగ్ని ప్రమాదం జరిగిన భవనం నుంచి అయిదు కాలిన మృతదేహాలు బయటకు తీసినట్లు అధికారులను ఉటంకిస్తూ పీటీఐ వార్తాసంస్థ తెలిపింది. ప్రమాదంలో అయిదుగురు మరణించారని పుణె మేయర్ మురళీధర మొహల్ తెలిపారంటూ ఏఎన్ఐ వార్తాసంస్థ చెప్పింది. నిర్మాణంలో ఉన్న భవనంలో వెల్డింగు పనుల కారణంగా అగ్నిప్రమాదం సంభవించి ఉంటుందని భావిస్తున్నారు. 'సీరమ్ ఇనిస్టిట్యూట్‌లో నిర్మాణంలో ఉన్న ఒక భవనం నాలుగో అంతస్తులో అగ్ని చెలరేగడంతో అక్కడ కార్మికులు చిక్కుకుపోయారు. ప్రమాదానికి కారణమేంటో తెలుసుకుంటున్నాం. వెల్డింగు పనులు కారణం కావొచ్చు. ప్రమాదం వల్ల నాలుగో ఫ్లోర్ మొత్తం తగలబడిపోయింది. మంటలను పూర్తి అదుపు చేసిన తరువాత నాలుగో అంతస్తులో కాలిన మృతదేహాలను చూశారు. చనిపోయినవారు భవన నిర్మాణ కార్మికులు కావొచ్చు. మిగతా అందరినీ భవనం నుంచి ఖాళీ చేయించారు'' అని పుణె మేయర్ మురళీధర్ మొహల్ 'బీబీసీ'కి చెప్పారు. ప్రమాదం ఎక్కడ జరిగింది సీరమ్ ఇనిస్టిట్యూట్‌లోని టెర్మినల్ 1 గేట్ సమీపంలోని మంజరీ ప్లాంట్‌లో ఈ ప్రమాదం జరిగింది. మంటలను అదుపుచేయడానికి 10 ఫైర్ ఇంజిన్లు వెంటనే అక్కడికి చేరుకున్నాయి. ఈ ప్రమాదం కారణంగా కోవిడ్ టీకా ఉత్పత్తికి ఎలాంటి విఘాతం కలగబోదని ఆ సంస్థ ప్రకటించింది. అయితే, మంటలను అదుపు చేసిన తరువాత అగ్నిమాపక సిబ్బందికి అక్కడ కాలిన మృతదేహాలు కనిపించాయి. కోవిడ్ వ్యాక్సీన్ తయారీ సీరమ్ ఇనిస్టిట్యూట్ వ్యాక్సీన్లు తయారుచేసే సంస్థ. ఆక్స్‌ఫర్డ్ ఆస్ట్రాజెనెకా కోవిడ్ వ్యాక్సీన్ కూడా ఇక్కడ తయారవుతోంది. ప్రపంచంలోనే అతిపెద్ద వ్యాక్సీన్ తయారీ సంస్థ ఇది. భారత్ ఒక్కటే కాకుండా అనేక ఇతర దేశాలకు వ్యాక్సీన్ల విషయంలో ఈ సంస్థ చాలా కీలకం. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3481}
{"id":"india-48975827","url":"https:\/\/www.bbc.com\/telugu\/india-48975827","title":"అనంతపురం బీటెక్ విద్యార్థి పంజాబ్‌లోని లవ్లీ ప్రొఫెషనల్ యూనివర్సిటీలో ఆత్మహత్య","summary":"పంజాబ్‌ రాష్ట్రం జలంధర్‌లోని లవ్లీ ప్రొఫెషనల్ యూనివర్సిటీలో బీటెక్ చదువుతున్న ఆంధ్రప్రదేశ్ విద్యార్థి సోమ వెంకట భరత్ కుమార్(20) శనివారం యూనివర్సిటీ క్యాంపస్‌లోని హాస్టల్ భవనం ఏడో అంతస్తు నుంచి దూకి ఆత్మహత్యకు పాల్పడ్డాడు.","text":"సోమ వెంకట భరత్ కుమార్ వెంకట భరత్ కుమార్ ఆత్మహత్యకు సంబంధించి ఫగ్వారా పోలీస్ ఠాణా అధికారి ఓంకార్ సింగ్ వివరాలు వెల్లడించారు. ఆత్మహత్యకు ముందు భరత్ కుమార్ తాను చనిపోతున్నానంటూ ఒక లేఖ రాసి దాన్ని ఫొటో తీసి స్నేహితుడికి పంపించాడని.. అది చూడగానే ఆ స్నేహితుడు మిగతా మిత్రులను అప్రమత్తం చేసి క్యాంపస్ అంతా వెతకగా హాస్టల్ బిల్డింగ్ పక్కన రక్తపు మడుగులో కనిపించాడని చెప్పారు. వెంటనే యూనివర్సిటీ సిబ్బంది ఆసుపత్రికి తీసుకెళ్లగా అప్పటికే భరత్ కుమార్ మృతిచెందినట్లు వైద్యులు తెలిపారు. భరత్ కుమార్ తన ఆత్మహత్య లేఖలో ఒంటరితనం గురించి ప్రస్తావించాడని.. తన ఆత్మహత్యకు ఎవరూ కారణం కాదని రాశాడని ఫగ్వారా పోలీసులు చెప్పారు. ప్రస్తుతానికి మృతుడి గదికి సీల్ వేశామని.. ఆయన కుటుంబ సభ్యులు వచ్చిన తరువాత వారి సమక్షంలో తెరిచి విచారణ జరుపుతామని పోలీసులు తెలిపారు. సీసీ టీవీ ఫుటేజీ, ఇతర ఆధారాలు పరిశీలించి దర్యాప్తు చేస్తామని.. పోస్ట్‌మార్టం అనంతరం కుటుంబ సభ్యులకు మృతదేహం అప్పగిస్తామన్నారు. భరత్‌ను ఆసుపత్రికి తీసుకెళ్లినప్పుడే ఆయన కుటుంబసభ్యులకు సమాచారం ఇచ్చామని, లవ్లీ ప్రొఫెషనల్ యూనివర్సిటీ అడిషనల్ డైరెక్టర్ అమన్ మిట్టల్ చెప్పారు. మృతుడి కుటుంబసభ్యులు ఆదివారం ఉదయం చేరుకోగలమని తమకు సమాచారం ఇచ్చారన్నారు. భరత్ కుమార్ చిన్నప్పటి ఫోటో ‘ఫోన్ రాగానే వెంటనే బయల్దేరి వెళ్లారు’ భరత్ స్వస్థలం అనంతపురం జిల్లా తాడిపత్రి మండలం గుడిపాడు. ఆ కుటుంబం ప్రస్తుతం తాడిపత్రిలో నివాసం ఉంటోంది. భరత్ తండ్రి శ్రీనివాసులు నాపరాళ్ల వ్యాపారం చేస్తుంటారు. ఆయన ముగ్గరు కుమారుల్లో భరత్ ఆఖరివాడు. భరత్ చనిపోయాడన్న విషయాన్ని యూనివర్సిటీ సిబ్బంది శనివారం మధ్యాహ్నం ఫోన్ చేసి చెప్పారని ఆయన అమ్మమ్మ వెంకట సుబ్బమ్మ ‘బీబీసీ తెలుగు’తో చెప్పారు. విషయం తెలిసిన వెంటనే భరత్ తండ్రి, మరికొందరు జలంధర్ బయలుదేరారని ఆమె చెప్పారు. ఇవి కూడా చూడండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3482}
{"id":"international-51291525","url":"https:\/\/www.bbc.com\/telugu\/international-51291525","title":"కరోనావైరస్‌కు వాక్సిన్ తయారు చేస్తున్న చైనా","summary":"కరోనావైరస్‌ కారణంగా చైనా రాజధాని బీజింగ్‌లో ఒక వ్యక్తి చనిపోయారని అధికారులు ధృవీకరించారు. ఈ వైరస్ బారిన పడి ఇప్పటివరకు 100 మందికి పైగా మృతి చెందారు.","text":"ఒక్క రోజులోనే ఈ కేసులు రెట్టింపు అయ్యాయి. ఈ వ్యాధి సోకిన వారి సంఖ్య 4500కు పైనే ఉంది. కొన్ని పట్టణాల్లో రాకపోకలపై కఠిన ఆంక్షలు విధించారు. ఆయా ప్రాంతాల్లోని ప్రజలందరూ మాస్కులు ధరించడం తప్పనిసరి చేశారు. ఈ భయంకర వైరస్‌కు వాక్సిన్‌ తయారు చేసే పనిలో తలమునకలైంది చైనా ప్రభుత్వం. వుహాన్ నగర ప్రజలంతా విధి లేని పరిస్థితుల్లో తమను తాము ఇళ్లలో బంధీ చేసుకుంటున్నారు. ఒకరికొకరు తోడున్నామంటూ ఇళ్లనుంచి అరుస్తూ ఉత్సాహపరుచుకుంటున్నారు. కరోనా వైరస్ అంతకంతకూ విజృంభిస్తుండటంతో దీనికి అడ్డుకట్ట వేయడమే చైనా ప్రబుత్వ తక్షణ కర్తవ్యం. చివరికి బీజింగ్ సబ్‌వే ట్రైన్‌లో ప్రయాణించడం కూడా ఇప్పుడు కష్టంగా మారింది. సూట్లు ధరించిన సబ్ వే సిబ్బంది ప్రతి ప్రయాణికుడిని క్షుణ్ణంగా పరిశీలిస్తున్నారు. ఎవరికైనా 37.3 కన్నా ఎక్కువ టెంపరేచర్ ఉన్నట్లైతే వెంటనే వారిని అక్కడి నుంచి తరలిస్తున్నారు. కానీ, వైద్య పరీక్షల్లో చాలా ఇబ్బందులు ఎదురవుతున్నాయి. తన తల్లికి వైరస్ లక్షణాలు కనిపిస్తున్నాయని, కానీ నిర్ధరించేందుకు అవసరమైన కిట్ తమ వద్ద లేదని డాక్టర్లు చెబుతున్నారని ఓ వ్యక్తి బీబీసీతో చెప్పారు. అలాగే టెస్టు కిట్‌లు ఉన్న ఆస్పత్రుల్లో రోగులకు సరిపడ బెడ్స్ లేవని అతను అన్నారు. వైద్యం కోసం నగరమంతా కాళ్లరిగేలా తిరుగుతున్న వారు చాలామంది ఉన్నారు. ఉన్నతాధికారులు నిర్ధరించే వరకు వేచిచూడటం వల్లే సరైన సమయానికి ప్రజలకు సమాచారం అందించలేక పోయామని వుహాన్ మేయర్ అధికార మీడియా ద్వారా తెలిపారు. కాగా, వైరస్ తొలి కణాన్ని ఐసోలేట్ చేశామని చైనా సెంటర్ ఫర్ డిసీజ్ కంట్రోల్ అండ్ ప్రివెన్షన్ సంస్థ చెబుతోంది. ఇక దానికి వాక్సిన్‌ కనిపెట్టడమే ప్రస్తుతం వారి ముందున్న లక్ష్యం. కానీ వ్యాధి నిర్ధరణ అయిన కేసులు ఒక్క రోజులోనే రెట్టింపు అయ్యాయి. చైనాలోని ఈ అత్యవసర పరిస్థితి మరింత విషమించే ప్రమాదం ఉందనే సంకేతాలు వెలువడుతున్నాయి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3491}
{"id":"international-43284088","url":"https:\/\/www.bbc.com\/telugu\/international-43284088","title":"ఆస్కార్‌ , నాసాల ‘బంగారు’ బంధం","summary":"ఆస్కార్‌ను, నాసాను కలిపే బంధం ఏమిటో మీకు తెలుసా? దూరాన ఉన్న గెలాక్సీలను చూసేందుకు నాసా తన టెలిస్కోపులపై ఉపయోగించే బంగారు పూతే ఆస్కార్ ట్రోఫీపైనా ఉంటుంది.","text":"గత మూడు దశాబ్దాలుగా ఆస్కార్ ట్రోఫీని రూపొందిస్తున్న పోలిచ్ టాలిక్స్ సంస్థ దానిని తగరంతో తయారు చేసి, దానిపై బంగారు పూత పూస్తోంది. అయితే ఆ పూత తొందరగా పోతుండడంతో ఆస్కార్ ప్రతిమలు వన్నె కోల్పోతున్నాయి. నాసాకు బంగారంతో పనేంటి? అంతరిక్ష ప్రయోగాల కోసం నాసా జేమ్స్ వెబ్ స్పేస్ టెలిస్కోప్‌ను ప్రయోగించింది. అంతరిక్షంలో బంగారం చాలా ఉపయోగం చాలా ఎక్కువ. ఎందుకంటే కాంతి ఇన్‌ఫ్రారెడ్ తరంగ దైర్ఘ్యాలను బంగారం బాగా పరావర్తనం చెందిస్తుంది. అంతే కాకుండా వేడిని గ్రహించడంలోనూ బంగారం బాగా ఉపయోగపడుతుంది. అందువల్లే జేమ్స్ వెబ్ స్పేస్ టెలిస్కోప్ టీమ్ 32 అడుగుల టెలిస్కోప్‌పై బంగారు పూత పూసింది. ఇందుకోసం నాసా బ్లూక్లిన్‌లోని ఎప్నెర్ టెక్నాలజీ రూపొందించిన లేజర్ గోల్డ్ అనే ఎలెక్ట్రోప్లేటింగ్ టెక్నిక్‌ను ఉపయోగించుకొంది. ఈ టెక్నిక్‌లో బంగారాన్ని వాయు రూపంలోకి మారేంత వరకు శూన్యంలో వేడి చేస్తారు. ఆ తర్వాత దానిని టెలిస్కోప్‌పై పూత పూస్తారు. శుద్ధమైన బంగారం కన్నా దీనికి మూడు రెట్లు ఎక్కువ కఠినత్వం ఉంటుంది. దీని వల్ల టెలిస్కోప్‌ను శుభ్రం చేసే సమయంలో గోల్డ్ ప్లేటెడ్ ఇన్‌ఫ్రారెడ్ అద్దంపై ఎలాంటి మరకలూ పడవు. నాసాకు తన సేవలు అందించే క్రమంలోనే నాటి నుంచి ఎప్నెర్ ఇతర క్లయింట్లకూ తన సేవలు అందిస్తోంది. ఎప్నెర్ విషయం తెలిసి 2016లో అకాడెమీ ఆఫ్ మోషన్ పిక్చర్ ఆర్ట్స్ అండ్ సైన్సెస్ కూడా, ఆ సంస్థను సంప్రదించింది. 30-35 ఏళ్ల పాటు నిలిచి ఉండే ఎలక్ట్రోకోటింగ్ టెక్నిక్‌ గురించి తెలుసుకుని తమ ట్రోఫీలకూ బంగారు పూత పూయాలని కోరింది. రెండింటి మధ్యా కుదిరిన ఒప్పందం ప్రకారం ఎప్నెర్ సంస్థ ట్రోఫీలపై పూసిన బంగారు పూతలకు లైఫ్ టైమ్ గ్యారంటీ ఇవ్వడమే కాకుండా, ఏదైనా ట్రోఫీపై పూత పోతే ఉచితంగా మళ్లీ గోల్డ్ ప్లేటింగ్ చేసి ఇస్తుంది. అందువల్ల ఇకపై ఆస్కార్ విజేతలు తమ ట్రోఫీలు వన్నె కోల్పోతాయని బెంగ పడక్కర్లేదు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":3493}
{"id":"india-48377601","url":"https:\/\/www.bbc.com\/telugu\/india-48377601","title":"అమేఠీలో రాహుల్ గాంధీ వెనుకంజ.. ఆధిక్యంలో స్మృతీ ఇరానీ","summary":"గత యాభై రెండేళ్ల చరిత్రలో 1998-99 మధ్య దాదాపు ఏడాది సమయాన్ని మినహాయిస్తే, ఉత్తరప్రదేశ్‌లోని అమేఠీ లోక్‌సభ స్థానంపై కాంగ్రెస్ పార్టీదే ఏకఛత్రాధిపత్యమని చెప్పుకోవచ్చు. ప్రత్యేకించి అది గాంధీ కుటుంబానికి పెట్టని కోటగా నిలిచింది.","text":"సంజయ్ గాంధీ, రాజీవ్ గాంధీ, సోనియా గాంధీ, రాహుల్ గాంధీ... ఇలా గాంధీ వంశంలోని రెండు తరాలకు చెందిన నలుగురు ప్రతినిధులు లోక్‌సభలో అమేఠీకి ప్రాతినిధ్యం వహించారు. అయితే తాజా ఓట్ల లెక్కింపు లెక్కల ప్రకారం రాహుల్ గాంధీ అమేఠీ స్థానంలో బీజేపీ అభ్యర్థి స్మృతి ఇరానీకన్నా దాదాపు 9 వేల ఓట్లతో వెనుకబడి ఉన్నారు. 2004 నుంచి రాహుల్ గాంధీ వరుసగా ఇక్కడి నుంచి లోక్‌సభలో ప్రాతినిధ్యం వహిస్తున్నారు. 2014లో ఈ స్థానం నుంచి ఆయనపై స్మృతి ఇరానీని అభ్యర్థిగా ప్రకటించడం ద్వారా బీజేపీ ఈ పోటీని ఆసక్తికరంగా మార్చింది. అప్పుడు రాహుల్ ఆమెను 1,07,903 ఓట్ల భారీ తేడాతో ఓడించారు. అయితే బీజేపీ ఈసారి ఎన్నికల్లోనూ స్మృతినే అభ్యర్థిగా బరిలోకి దించింది. ఈ స్థానాన్ని ఎలాగైనా కాంగ్రెస్ చేతుల్లోంచి, ముఖ్యంగా గాంధీ కుటుంబం పట్టులోంచి తప్పించాలనే వ్యూహంతో బీజేపీ పావులు కదిపింది. ఎన్నికల ప్రకటన వెలువడడానికి ముందు వరాల జల్లులు కురిపించింది. ఏకే-203 రకం అసాల్ట్ రైఫిళ్లు తయారు చేసే కర్మాగారానికి ప్రధాని మోదీ మార్చి నెలలో పునాది రాయి వేశారు. ఇవన్నీ అమేఠీని తమ పట్టులోకి తెచ్చుకునేందుకు బీజేపీ పన్నిన వ్యూహంలో భాగమని చెప్పొచ్చు. మరోవైపు సమాజ్‌వాదీ పార్టీ, బహుజన్ సమాజ్ పార్టీల మహాకూటమి ఈ స్థానం నుంచి ఎవరినీ పోటీలో దించకపోవడం ద్వారా కాంగ్రెస్‌కు పరోక్షంగా మద్దతు ప్రకటించింది. ఎన్నికలు మరో నాలుగు నెలలున్నాయనగా, జనవరి 23న ప్రియాంక గాంధీని కాంగ్రెస్ పార్టీ ప్రధాన కార్యదర్శిగా నియమిస్తూ, ఆమెకు పశ్చిమ ఉత్తరప్రదేశ్ బాధ్యతలు అప్పగించారు. ఆమెను తెర ముందుకు తేవడం ద్వారా 80 స్థానాలున్న యూపీలో కాంగ్రెస్ తన పరిస్థితిని మెరుగుపర్చుకోగలుగుతుందని ఆశించారు. అయితే, స్మృతి ఇరానీ ఈ ఆధిక్యాన్ని ఇలాగే నిలబెట్టుకొంటూ విజయ కేతనం ఎగరేస్తారా? లేదా లెక్కింపు పూర్తయ్యే లోగా రాహుల్ గెలుపు కోసం కావాల్సిన ఓట్లు సాధించగలుగుతారా? అనేది చూడాల్సిందే. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3495}
{"id":"international-41499358","url":"https:\/\/www.bbc.com\/telugu\/international-41499358","title":"జీవాణువుల 'చిత్రకారులకు' నోబెల్ బహుమతి","summary":"జీవ అణువుల ఆకృతిని తెలిపే చిత్రాలను మెరుగుపరిచే ప్రక్రియను రూపొందించినందుకు రసాయన శాస్త్రంలో ముగ్గురు శాస్త్రవేత్తలను నోబెల్ బహుమతి వరించింది.","text":"ప్రొఫెసర్ జాక్వెస్ డుబోచెట్ (స్విట్జర్లాండ్), జోచిమ్ ఫ్రాంక్ (జర్మనీ), రిచర్డ్ హెండర్సన్‌ (ఎడిన్‌బర్గ్, బ్రిటన్) ఈ ముగ్గురూ రూ. ఏడు కోట్ల 17 లక్షల (831,000 బ్రిటిష్ పౌండ్లు) నగదు బహుమతిని అందుకోనున్నారు. ఈ ముగ్గురు కలిసి క్రయో-ఎలక్ట్రాన్ మైక్రోస్కోపీ(క్రయో-ఈయం) అనే సాంకేతిక ప్రక్రియను రూపొందించారు. ఈ ప్రక్రియ ద్వారా జీవుల్లోని ప్రతి కణం ఆకృతిని, పనితీరును గుర్తించడం చాలా సులభమవుతుంది. ఇవి కూడా చదవండి: ఫిజిక్స్ నోబెల్ గెల్చుకున్న ఐన్‌స్టీన్ తరంగాలు జీవ గడియారం గుట్టు విప్పినందుకు నోబెల్ క్రయో-ఈయంతో జీవ అణువుల ఆకృతిని సులువుగా గుర్తించొచ్చు. ఈ కొత్త విధానాన్ని వినియోగించడం చాలా అద్భుతంగా ఉందని ప్రొఫెసర్ ఫ్రాంక్ అన్నారు. జీవరసాయన శాస్త్రంలో సరికొత్త అధ్యాయానికి నాంది పలికారని నోబెల్ కమిటీ కొనియాడింది. ‘‘మనలోని జీవ అణువుల రహస్యాలన్నీ తెలుసుకోవచ్చు. ప్రతి కణానికి సంబంధించిన పూర్తి వివరాలను తెలుసుకునే వీలుంది. శరీరంలోని ప్రతి ద్రవం చుక్కలో ఏ కణం ఎలా ఉందో గుర్తించొచ్చు. ఏ కణం నిర్మాణం ఎలా ఉంది? ఎలా పనిచేస్తుంది? ఒకదానికొకటి ఎలా సమన్వయం చేసుకుంటున్నాయి? వంటి విషయాలన్నింటినీ తెలుసుకోవచ్చు. జీవరసాయన శాస్త్రంలో ఇదో విప్లవం’’ అని నోబెల్ కమిటీ ఛైర్మన్ సారా అభిప్రాయపడ్డారు. రోగ నిరోధకాలుగా పనిచేసే కణాలు, ప్రొటీన్లే లక్ష్యంగా దాడి చేసే సాల్మొనెల్ల బ్యాక్టీరియా చిత్రాలను తీసేందుకు క్రయో-ఎలక్ట్రాన్ మైక్రోస్కోపీని వినియోగించారు. జికా వైరస్ ఆకృతిని గుర్తించేందుకు ‘క్రయో-ఈయం’ విధానాన్ని వినియోగించారు. బ్రెజిల్‌లోని చంటి బిడ్డలో జికా వైరస్ ఉన్నట్లు అనుమానం రావడంతో పరిశోధకులు క్రయో-ఈయం ద్వారా దాని ఆకృతి, కదలికలను గుర్తించారు. ఆ తర్వాత దానికి 3డీ చిత్రాలను రూపొందించడంతో, మందులను కనుగొనటం సాధ్యమైంది. ఈ సాంకేతిక ప్రక్రియతో వైద్య శాస్త్రంలో వినూత్న మార్పులకు అవకాశం ఉందని నిపుణులు అభిప్రాయపడుతున్నారు. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3519}
{"id":"india-55211736","url":"https:\/\/www.bbc.com\/telugu\/india-55211736","title":"ప్రభాస్ 'ఆదిపురుష్' సినిమాలో.. రావణ పాత్రపై వ్యాఖ్యలకు సైఫ్ అలీ ఖాన్ క్షమాపణ చెప్పారు... ఎందుకంటే","summary":"ప్రభాస్ రాముడుగా నటిస్తున్న 'ఆదిపురుష్' చిత్రంలో పురాణ పాత్ర రావణాసురుడి గురించి చేసిన వ్యాఖ్యలపై బాలీవుడ్ నటుడు సైఫ్ అలీఖాన్ క్షమాపణలు కోరారు. ఎవరి మనోభావాలనూ దెబ్బతీయాలనేది తన ఉద్దేశం కాదని ఒక ప్రకటనలో స్పష్టం చేశారు.","text":"ప్రభాస్ హీరోగా తెలుగు, హిందీ భాషల్లో తెరకెక్కుతున్న ఆదిపురుష్ చిత్రంలో సైఫ్ అలీ ఖాన్ రావణుడి పాత్ర పోషిస్తున్నారు. తన పాత్ర గురించి ఆయన ఇటీవల ఒక వార్తా పత్రికతో మాట్లాడారు. \"ఒక రాక్షస రాజు పాత్ర పోషించడం చాలా ఆసక్తికరంగా ఉంది. ఇందులో వినోదం కూడా ఉంటుంది. లక్ష్మణుడు తన చెల్లెలు శూర్ఫణక ముక్కు కోయడం వల్లే రావణుడు ప్రతీకారంతో రాముడితో యుద్ధం చేశాడని, సీతను అపహరించాడని ఆ పాత్రకు తగిన కారణం కూడా ఉంటుంది\" అన్నారు. ఈ వ్యాఖ్యలు వివాదాస్పదమయ్యాయి. సోషల్ మీడియాలో సైఫ్‌కు వ్యతిరేకంగా పోస్టులు చేయడం మొదలుపెట్టారు. ఆయన ఈ వ్యాఖ్యలు హిందువులను అవమానించడమేనని చాలా మంది అన్నారు. కొంతమంది ఈ సినిమాను బహిష్కరించాలని కూడా అపీల్ చేయడం ప్రారంభించారు. దీంతో సైఫ్ అలీ ఖాన్ తన వ్యాఖ్యలపై ఒక ప్రకటన జారీ చేశారు. \"ఒక ఇంటర్వ్యూలో నేను చేసిన వ్యాఖ్యలు వివాదాస్పదం అయ్యాయని, కొందరి మనోభావాలు దెబ్బతిన్నాయని నాకు తెలిసింది. నాకు అలాంటి ఉద్దేశం ఏమాత్రం లేదు. నేను నిజాయితీగా అందరినీ క్షమించమని కోరుతున్నా. నా వ్యాఖ్యలు ఉపసంహరించుకుంటున్నా\" అని చెప్పారు. సైఫ్ ఈ సినిమాను చెడుపై మంచి సాధించిన విజయానికి వేడుకలా వర్ణించారు. \"శ్రీరాముడు ఎప్పుడూ నాకు సత్యానికి, శౌర్యానికి ప్రతీకగా నిలిచారు. ఆదిపురుష్ చెడుపై మంచి సాధించిన విజయానికి జరుపుకునే వేడుక గురించి. మహాకావ్యాన్ని ఏ లోపం లేకుండా అందించేందుకు మా మొత్తం టీమ్ కలిసి పనిచేస్తోంది\" అన్నారు. ఆదిపురుష్ ఎలాంటి సినిమా? ప్రభాస్ లీడ్ రోల్ చేస్తున్న ఆదిపురుష్ సినిమాను తెలుగు, హిందీలలో తీయడంతో పాటు తమిళం, మలయాళం, కన్నడ భాషల్లో కూడా డబ్ చేయనున్నారు. రామాయణం ఆధారంగా తీస్తున్న ఆదిపురుష్‌కు ఓం రావుత్ డైరెక్టర్. ఆయన 'తానాజీ: ద అన్‌సంగ్ వారియర్' సినిమాకు దర్శకత్వం వహించారు. ఆదిపురుష్ సినిమా ఇంకా మొదలవలేదు. వచ్చే ఏడాది దీని షూటింగ్ ప్రారంభం కానుంది. 2022లో విడుదల అవుతుందని అనుకుంటున్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3528}
{"id":"international-54313638","url":"https:\/\/www.bbc.com\/telugu\/international-54313638","title":"అమెరికా: నీళ్లలో మెదడును తినేసే అమీబా... కొళాయి నీరు వాడొద్దంటూ అధికారుల వార్నింగ్","summary":"అమెరికాలోని టెక్సస్ రాష్ట్రం లేక్ జాక్సన్ ప్రాంత ప్రజలు కొళాయి నీటిని వాడొద్దని అక్కడి అధికారులు కోరారు. మెదడును తినేసే ప్రాణాంతక సూక్ష్మజీవులతో నీరు కలుషితమైందన్న అనుమానాల నేపథ్యంలో ఈ సూచన చేశారు.","text":"సుమారు 27 వేల మంది ప్రజలు నివసించే లేక్ జాన్సన్ ప్రాంతంలో తాము సరఫరా చేస్తున్న నీరు 'నేగ్లెరియా ఫోలరీ' అనే ఒక రకం అమీబాతో కలుషితమై ఉండొచ్చని అనుమానిస్తున్నారు. ఈ అమీబాతో కలుషితమైన నీరు ముక్కు ద్వారా శరీరంలోకి వెళ్లినప్పుడు అవి ప్రాణాంతకంగా మారుతాయి. అమెరికాలో ఈ రకం అమీబా సోకడం అరుదే. 2009, 2018 మధ్య కాలంలో ఇలాంటివి 34 కేసులు గుర్తించారు. టాయిలెట్ ఫ్లష్ చేయడానికి తప్ప దేనికీ వాడొద్దు టెక్సస్‌లోని ఎనిమిది ప్రాంతాలకు తొలుత ఈ హెచ్చరికలు చేశారు. తాము సరఫరా చేసిన కొళాయి నీటిని టాయిలెట్ ఫ్లష్ చేయడానికి తప్ప ఇంక దేనికీ వాడొద్దని అధికారులు కోరారు. అయితే.. శనివారం సాయంత్రానికి ఈ హెచ్చరికలను కేవలం లేక్ జాక్సన్ ప్రాంతానికే పరిమితం చేశారు. మిగతా ప్రాంతాలవారు ఆ నీటిని వాడుకోవచ్చని చెప్పారు. లేక్ జాక్సన్‌ ప్రస్తుతం సరఫరా అయిన నీరు అంతా తొలగించేవరకు.. కొత్త నీటి నమూనాలు పరీక్షించి సురక్షితం అని తేల్చేవరకూ ఎవరూ ఆ నీటిని వాడరాదని 'టెక్సస్ కమిషన్ ఆఫ్ ఎన్విరానమెంటల్ క్వాలిటీ' చెప్పింది. ఇదంతా జరగడానికి ఎంతకాలం పడుతుందని అప్పుడే చెప్పలేమంది. ఇంతకీ ఏమిటీ నేగ్లెరియా ఫోలరీ నేగ్లెరియా ఫోలరీ అనేది ఒక రకం అమీబా. ఇది ప్రపంచవ్యాప్తంగా ఉంది. అమెరికాలోని దక్షిణ రాష్ట్రాల్లో గతంలో ఇది సోకిన కేసులు గుర్తంచినట్లు 'ది సెంటర్స్ ఫర్ డిసీజ్ కంట్రోల్ అండ్ ప్రివెన్షన్'(సీడీసీ) పేర్కొంది. కలుషిత నీటిని తాగినంత మాత్రాన ఇది సోకదని.. అలాగే ఒకరి నుంచి మరొకరికి ఇది సోకదని సీడీసీ వెల్లడించింది. ఇది సోకినవారిలో జ్వరం, వికారం, వాంతులు, మెడ పట్టేసినట్లు ఉండడం, తలనొప్పి వంటి లక్షణాలు కనిపిస్తాయి. ఇది సోకినతరువాత సరైన చికిత్స అందకపోతే వారం రోజుల్లో చనిపోతారని సీడీసీ పేర్కొంది. ఈ ఏడాది అమెరికాలో ఇంతవరకు ఫ్లోరిడాలో ఒక కేసు నిర్ధరణైంది. అప్పుడు అధికారులు వెంటనే అప్రమత్తమై ప్రజలెవరూ ముక్కు ద్వారా నీరు శరీరంలోకి వెళ్లకుండా చూసుకోవాలని కోరారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3532}
{"id":"international-50504552","url":"https:\/\/www.bbc.com\/telugu\/international-50504552","title":"గర్భిణిని కరిచి చంపిన కుక్కలు.. 93 శునకాలకు డీఎన్ఏ పరీక్షలు","summary":"అడవిలో వేటకు వెళ్లిన ఓ గర్భిణిని కుక్కలు దాడి చంపేశాయి. ఉత్తర ఫ్రాన్స్‌లో జరిగిన ఈ దుర్ఘటనను అక్కడి పోలీసులు ధ్రువీకరించారు.","text":"29 ఏళ్ల ఎలిసా పిలార్స్కీ కొన్ని కుక్కలను వెంట తీసుకుని జింకలను వేటాడేందుకు ఈ నెల 16న రెట్జ్ ఫారెస్టులోకి వెళ్లారు. అడవిలో కొంత దూరం వెళ్లాక వేరే కుక్కల గుంపు వచ్చి ఆమె మీద దాడి చేసినట్లు పోలీసులు భావిస్తున్నారు. ఆమె మృతదేహాన్ని విల్లర్స్-కాటెరెట్స్ అనే పట్టణానికి సమీపంలో గుర్తించినట్లు పోలీసులు చెప్పారు. మృతురాలు ఆరు నెలల గర్భవతి అని తెలిసింది. \"కాళ్లు, చేతులు, పొట్ట, తలపై అనేక కుక్కలు తీవ్రంగా కరిచిన తరువాత ఆమె మరణించారు\" అని ప్రాసిక్యూటర్ ఫ్రెడెరిక్ ట్రిన్ చెప్పారు. ఈ ఘటన జరిగిన ప్రాంతం ఫ్రాన్స్ రాజధాని పారిస్ నగరానికి ఈశాన్యం వైపున సుమారు 90 కిలోమీటర్ల దూరంలో ఉంటుంది. కుక్కలకు పరీక్షలు ఆమెను కరచిన కుక్కలేవి? అవి ఎవరివి? అన్నది గుర్తించేందుకు 93 కుక్కలకు డీఎన్‌ఏ పరీక్షలు నిర్వహిస్తున్నామని పోలీసులు తెలిపారు. అందులో అయిదు మృతురాలికి చెందిన కుక్కలు కూడా ఉన్నాయి. మృతురాలి నుంచి సేకరించిన తాజా డీఎన్‌ఏ నమూనాలతో ఆ కుక్కల డీఎన్‌ఏలను పోల్చి చూస్తామని పోలీసులు చెప్పారు. ఆమె తల, మొండెం, చేతులకు పెద్దగా గాట్లు పడటంతో తీవ్రమైన రక్తస్రావం అయ్యిందని శవ పరీక్షలో వెల్లడైంది. స్థానిక కాలమానం ప్రకారం, శనివారం మధ్యాహ్నం ఒంటి గంట ప్రాంతంలో చనిపోయి ఉంటారని వైద్యులు తెలిపారు. ఆ ఘటనకు ముందు ఆమె తన భాగస్వామి క్రిస్టఫర్‌కు ఫోన్ చేసి 30 కుక్కలు తన మీద దాడి చేసేందుకు వస్తున్నాయని చెప్పారు. ఈ ఘటన తర్వాత ఈ సీజన్‌లో అన్ని రకాల వేటను నిలిపివేయాలంటూ జంతు సంరక్షణ సంస్థ అధ్యక్షుడు, నటుడు బ్రిగిట్టే బార్డోట్ ఫ్రెంచ్ అధికారులకు విజ్ఞప్తి చేశారు. అయితే, ఈ మహిళ మరణంలో వేట కుక్కల ప్రమేయం ఉన్నట్లు ఆధారాలు లేవని ఫ్రెంచ్ హంటింగ్ అసోసియేషన్ అంటోంది. రెట్జ్ అటవీ ప్రాంతం విల్లర్స్-కోటెర్ట్స్ అనే చిన్న పట్టణం చుట్టూ దాదాపు 32,000 ఎకరాలలో విస్తరించి ఉంది. వివిధ రకాల జింకలు, నక్కలతో పాటు అనేక వన్యప్రాణులకు ఇది నిలయంగా ఉంది. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3546}
{"id":"international-43681749","url":"https:\/\/www.bbc.com\/telugu\/international-43681749","title":"వీర్యకణాలు ప్రయాణించే దారిలో ఎన్ని ఆటంకాలో...!","summary":"గర్భం దాల్చే ప్రక్రియలో (ఫలదీకరణ కోసం) వీర్యకణాలు స్త్రీ అండాన్ని చేరుకునే ప్రయాణం ఎలా సాగుతుంది? మధ్యలో ఎలాంటి అవాంతరాలు ఎదురవుతాయి? ఈ విషయంలో పరిశోధకులు కొన్ని కొత్త విషయాలను కనుగొన్నారు.","text":"కొన్ని కోట్ల వీర్య కణాలు ప్రయాణం ప్రారంభిస్తాయి, కానీ అతి కొద్ది కణాలు మాత్రమే విజయవంతం అవుతాయి. అయస్కాంతం చుట్టూ ఏర్పడే క్షేత్రం మాదిరిగానే వీర్యకణాల తల, తోకల కదలికలు ఉంటాయని బ్రిటన్, జపాన్ పరిశోధకులు వెల్లడించారు. ఆ కదలికలు వీర్యకణాలు ఫలదీకరణ కోసం స్త్రీ ఫాలోపియన్ నాళం దిశగా వెళ్లేందుకు ఉపయోగపడతాయని తెలిపారు. సెక్స్‌లో పాల్గొన్నప్పుడు పురుషుడి నుంచి విడుదలయ్యే వీర్యంలో 5 కోట్ల నుంచి 15 కోట్ల వీర్యకణాలు ఉంటాయి. అవన్నీ స్త్రీ ఫాలోపియన్ నాళం వైపు ప్రయాణం ప్రారంభిస్తాయి. కానీ, అందులో కేవలం ఓ పది కణాలు చివరి దాకా వెళ్లగలుగుతాయి. ఆఖరికి అండంతో ఫలదీకరణ చెందేది మాత్రం ఒక్క కణమే. తల, తోకను కదిలిస్తూ వీర్య కణాలు ముందుకు కదులుతాయి. దారిలో ఎన్ని అడ్డంకులో.. అయితే ఈ ప్రయాణంలో అనేక అవాంతరాలు ఎదురవుతాయి. చాలా కణాలు యోనిలోని పరిస్థితులను తట్టుకోలేక చనిపోతాయి. ఆ తర్వాత మధ్యలో దాడిచేసి చంపేందుకు తెల్లరక్త కణాలు కాచుకుని ఉంటాయి. వాటి నుంచి కూడా తప్పించుకోవాలి. ఇన్ని అడ్డంకులను దాటుకుని ఫాలోపియన్ నాళాలను చేరుకోవాలి. అప్పుడు ఫలదీకరణం జరుగుతుంది. అది కూడా ఆ సమయానికి స్త్రీ అండం విడుదలై సిద్ధంగా ఉంటేనే! లేదంటే ఆ వీర్యకణం నిష్ఫలం అవుతుంది. ఇతర కణాలన్నీ ఎందుకు విఫలమవుతున్నాయో తెలుసుకుంటే పురుషుల్లో సంతాన లోపాలకు చికిత్స అందించే వీలుంటుందని పరిశోధనా రచయిత డాక్టర్. హెర్మెస్ గడెల్హ తెలిపారు. వీర్యకణాల తోకల కదలికలపై ఆయన బృందం పరిశోధనలు చేసింది. ఆ వివరాలను ‘ఫిజికల్ రివ్యూ లెటర్స్’ అనే జర్నల్‌లో ప్రచురించారు. \"వీర్యకణాల గురించి ఇంకా చాలా తెలుసుకోవాల్సి ఉంది. తాజా పరిశోధనలో గుర్తించిన విషయాలు సంతాన సమస్యల పరిష్కారానికి కొద్ది మేర సాయపడతాయి. ఇంకా వీర్యకణాల సంఖ్య, ఆ కణాల తలలో ఉండే డీఎన్‌ఏ వంటి అంశాలనూ పరిగణనలోకి తీసుకోవాల్సి ఉంటుంది\" అని యూనివర్సిటీ ఆఫ్ షెఫీల్డ్‌కి చెందిన వీర్యకణాల నిపుణులు ప్రొఫెసర్. అలాన్ పాసే అన్నారు. ఇవి కూడా చూడండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3556}
{"id":"india-42299438","url":"https:\/\/www.bbc.com\/telugu\/india-42299438","title":"వైద్య రికార్డులు సేకరించిందంటూ ‘ఉబర్‌’పై అత్యాచార బాధితురాలి దావా; సెటిల్‌మెంట్‌కు వచ్చిన సంస్థ","summary":"తనపై అత్యాచారానికి సంబంధించిన వైద్య రికార్డులను 'ఉబర్' సంస్థ అధికారులు అనుచిత పద్ధతిలో సేకరించారంటూ భారతీయ మహిళ అమెరికాలో పరువు నష్టం దావా దాఖలు చేయగా, ఆమెతో అంగీకారం (సెటిల్‌మెంట్) చేసుకునేందుకు ఉబర్ సంసిద్ధత వ్యక్తంచేసింది.","text":"అత్యాచార కేసులో డ్రైవర్ శివ్ కుమార్ యాదవ్‌కు జీవిత ఖైదు పడింది 2014లో భారత్‌లో ఆమె ప్రయాణం చేసిన ఉబర్‌ ట్యాక్సీ డ్రైవర్ శివ్ కుమార్ యాదవ్ ఆమెపై అత్యాచారానికి పాల్పడ్డాడు. తనను శివ్ కుమార్ కిడ్నాప్ చేసి, అత్యాచారానికి పాల్పడ్డాడంటూ 2014 డిసెంబరులో దిల్లీకి చెందిన 26 ఏళ్ల బాధితురాలు పోలీసులకు ఫిర్యాదు చేశారు. ట్యాక్సీని అతడు ఒక నిర్జన ప్రదేశానికి తీసుకెళ్లాడని, అక్కడ తనపై అత్యాచారానికి పాల్పడ్డాడని వెల్లడించారు. శివ్ కుమార్‌కు 2015లో జీవిత ఖైదు శిక్ష పడింది. బాధిత మహిళ ఉబర్‌తో కోర్టు వెలుపల పరస్పర అంగీకారంతో సెటిల్‌మెంట్ చేసుకున్నారు. అత్యాచారం జరిగిందన్న తన ఫిర్యాదును ఉబర్ అధికారులు అనుమానించారని, తన వైద్య రికార్డులను సేకరించారని, ఉబర్‌కు నష్టం కలిగించేందుకు కావాలనే తాను ఈ ఆరోపణలు చేశాననే ప్రచారం సాగించారని తర్వాత ఆమె దృష్టికి వచ్చింది. అప్పటికి ఆమె అమెరికాలోని టెక్సాస్ రాష్ట్రానికి వచ్చారు. ఈ అంశంపై వెలువడిన మీడియా కథనాలను ఉటంకిస్తూ ఆమె అమెరికాలో ఒక సివిల్ కేసు దాఖలు చేశారు. అనుచిత పద్ధతిలో ఉబర్ అధికారులు వైద్య రికార్డులు సేకరించారని అందులో పేర్కొన్నారు. తన వ్యక్తిగత గోప్యతకు ఉబర్ భంగం కలిగించిందని, తనకు చెడ్డపేరు తీసుకొచ్చిందని ఆమె తెలిపారు. బయటకు ఉబర్ అధికారులు తన పట్ల సానుభూతి ప్రకటించారని, తెర వెనుక మాత్రం తనకు వ్యతిరేకంగా ప్రచారం సాగించారని, ఉబర్ వ్యాపారాన్ని దెబ్బతీసేలా ప్రత్యర్థి కంపెనీతో తాను కుమ్మక్కయ్యానని ఆరోపించారని ఆమె పరువు నష్టం దావాలో పేర్కొన్నారు. వెల్లడికాని విధివిధానాలు ఉబర్ ప్రధాన కార్యాలయం ఉండే శాన్‌ఫ్రాన్సిస్కో నగరంలో సెటిల్‌మెంట్ జరిగింది. దీని విధివిధానాలు వెల్లడికాలేదు. కేసులు, ఇతరత్రా సమస్యలతో మసక బారిన ఉబర్ ప్రతిష్ఠను పూర్వస్థితికి తెచ్చేందుకు ఉబర్ నూతన ముఖ్య కార్యనిర్వహణాధికారి(సీఈవో) డారా ఖోస్రోషహీ ప్రయత్నిస్తున్న తరుణంలో, ఈ సెటిల్‌మెంట్‌కు ఉబర్ అంగీకరించింది. ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3559}
{"id":"india-44836630","url":"https:\/\/www.bbc.com\/telugu\/india-44836630","title":"#లబ్‌డబ్బు: పీఎఫ్‌ నిబంధనల్లో మార్పులతో ప్రయోజనాలివే","summary":"కాలేజీలో చదివే రోజుల్లో కెరీర్లో ఇది చేయాలి, అది చేయాలి, కెరీర్‌తో ఇలా ప్రయోగాలు చేయాలి, అలా ఆ బిజినెస్ చేయాలి, పెద్ద వ్యాపారి అయిపోవాలి... అంటూ ఎన్నో ఆలోచనలు చేస్తాం.","text":"కానీ, కెరీర్ డిసైడ్ చేయాలి అనే రోజు వచ్చేసరికి... ఎందుకొచ్చిన గొడవరా బాబు.. జాబ్ సెక్యూరిటీ ఉంటే చాలు అంటూ ఏదో ఒక ఉద్యోగంలో సెటిల్ అయిపోతాం. దాదాపు 90% మంది పరిస్థితి ఇదే. దానికి కొన్ని కారణాలు కూడా లేకపోలేదు. చాలా మంది అడిషనల్ బెనిఫిట్స్ ఉంటాయన్న ఆలోచన చేస్తారు. అందులో ముఖ్యమైనది పీఎఫ్ (ప్రావిడెంట్ ఫండ్). పీఎఫ్ (ప్రావిడెంట్ ఫండ్) గురించి ప్రత్యేకంగా చెప్పక్కర్లేదు. మన ఆదాయంలో నుంచి కొంత మొత్తం మన భవిష్యత్తు కోసం దాచుకోడానికి ఇది ఉపయోగపడుతుంది. దీనికి సంబంధించిన నియమ నిబంధనల్లో ఇటీవల కొన్ని మార్పులు వచ్చాయి. అయితే ఈ మార్పులు మీకు ఎలా వర్తిస్తాయి? మీరు దీన్ని ఎలా ఆపరేట్ చేయాలనేది ఈ వారం 'లబ్‌డబ్బు'లో చూడండి. లబ్ డబ్బు: ప్రావిడెంట్ ఫండ్ మన భవిష్యత్తు కోసం నిధులను సమకూర్చే ఈపీఎ‌ఫ్‌కు సంబంధించిన మార్పులలో ఒక శుభవార్త ఉంది. ఎవరికైనా ఉద్యోగం పోయినా కూడా మీ ఈపీఎ‌ఫ్‌ అకౌంట్ ఆక్టివ్‌గానే ఉంటుంది. పైగా అప్పటిదాకా మీరు దాచిన ఈపీఎ‌ఫ్‌ మొత్తంలో నుంచి 75% డబ్బు మొదటి నెలలోనే విత్‌డ్రా చేసుకోవచ్చు. రెండు నెలల తరువాత మిగతా 25% డబ్బు తీసుకోవచ్చు. ఇది వరకు ఉద్యోగం పోయిన రెండు నెలలకు కానీ డబ్బు తీసుకునే అవకాశం ఉండేది కాదు. ఇక మీ జీతంలో 12% ఈపీఎ‌ఫ్‌లో జమ అయిపోతుంది అనేది మనకు తెలుసు. అయితే చాలా మందికి తెలియని విషయం ఏంటంటే ఈ 12% లో 3.67% మాత్రమే ఈపీఎ‌ఫ్‌లోకి జమవుతుంది. మిగతా 8.33% ఎంప్లాయ్ పెన్షన్ యోజనలోకి వెళుతుంది. మొత్తం 12% లో 8.33% పీఎఫ్ పెన్షన్ అకౌంట్‌లోకి చేరుతుంది. ఇక ఈ పెన్షన్‌కు సంబంధించి మీరు మీ ఉద్యోగం‌లో 10 ఏళ్లు పూర్తి చేయడం తప్పనిసరి. మీ వయసు 58 ఏళ్ళు దాటిన తరువాత మీకు పెన్షన్ లభిస్తుంది. కనిష్టంగా పెన్షన్ రూ.1000లు అయితే గరిష్టంగా పెన్షన్ రూ.3,250లు. రాబోయే రోజుల్లో ఇది మారొచ్చు. కొన్ని ఇబ్బందికర పరిస్థితుల్లో పీఎఫ్‌లోని మీ డబ్బు విత్‌డ్రా చేసుకునే అవకాశం లభిస్తుంది. అయితే, అప్పుడు కూడా మీరు మొత్తం డబ్బు విత్ డ్రా చేయలేరు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3560}
{"id":"india-50294005","url":"https:\/\/www.bbc.com\/telugu\/india-50294005","title":"తిరువళ్లువర్ విభూతిపై తమిళనాడులో వివాదం ఎందుకు రేగింది?","summary":"బీజేపీ తమిళనాడు విభాగం కొన్ని రోజుల క్రితం తమిళ ప్రాచీన కవి తిరువల్లువర్ చిత్రంతో ఓ ట్వీట్ చేసింది. తిరువల్లువర్ నుదుటికి, భుజాలకు విభూతి, బొట్లు.. మెడలో రుద్రాక్ష దండతో ఉన్నట్లుగా అందులో చూపించారు.","text":"తిరువళ్లువర్ పద్యాన్ని, దాని గురించి వ్యాఖ్యానాన్ని కూడా జత చేసి ఆ ట్వీట్‌లో పెట్టారు. ''ఎంత చదువుకున్నా.. దేవుడు, దైవంపై నమ్మకంగలవారి గురించి నోటికి వచ్చినట్లు మాట్లాడితే ఏం లాభం?'' అని ఆ వ్యాఖ్యానం అర్థం. ''ఏనాడో తిరువళ్ళువర్ చెప్పిన ఈ విషయం నుంచి ద్రవిడ కళగం, డీఎంకే, కమ్యూనిస్టులు, వాటి అనుకూల మీడియా పాఠాలు నేర్చుకోవాలి'' అని కూడా రాశారు. పోస్ట్ of Twitter ముగిసింది, 1 ఆ వ్యాఖ్యానం కన్నా, బీజేపీ పోస్ట్ చేసిన ఆ తిరువల్లువర్ చిత్రంపైనే వివాదం రేగింది. రెండు వేల ఏళ్ల క్రితం నాటి తిరువల్లువర్.. ఇలా ఉండొచ్చని చెప్పే చిత్రమేదీ లేదు. ఆయన గురించి వేసే చిత్రాలన్నీ కల్పనలే. రాసిన పద్యాలను బట్టి తిరువళ్ళువర్‌కు దైవనమ్మకం ఉన్నట్లు కనిపిస్తున్నా, సాధారణంగా ఆయన చిత్రాలపై మతపరమైన గుర్తులేవీ కనిపించవు. ఆయన ఏ మతానికి చెందినవారన్నది స్పష్టంగా తెలియదు. బీజేపీ ఆ ట్వీట్‌లో తిరువల్లువర్‌ను శైవ మతస్థుడిగా చిత్రించిందంటూ కొందరు సోషల్ మీడియాలో అభ్యంతరం వ్యక్తం చేశారు. #bjpinsultsthiruvalluvar (బీజేపీ తిరువళ్లువర్‌ను అవమానించింది) హ్యాష్‌ట్యాగ్ ట్విటర్‌లో ట్రెండ్ అయ్యింది. బీజేపీ సమర్థకులు మాత్రం ఆ ట్వీట్‌ను సమర్థించారు. ఈ పరిణామాల నేపథ్యంలోనే ఆదివారం ఉదయం తంజావూరు జిల్లాలోని పిల్లైయార్‌పట్టి ప్రాంతంలో ఓ తిరువళ్లువర్ విగ్రహాన్ని గుర్తు తెలియని వ్యక్తులు ధ్వంసం చేశారు. విగ్రహం ముఖం, మెడ భాగంలో పేడ పూశారు. దీంతో స్థానిక గ్రామ ప్రజలు కొందరు, మరో బృందం ఆ విగ్రహం ముందు నిరసనకు దిగారు. ఘటనపై పోలీసులు కేసు నమోదు చేశారు. విధ్వంసానికి పాల్పడిన వ్యక్తులను పట్టుకునేందుకు ప్రయత్నిస్తున్నారు. తిరువళ్లువర్ సుమారు 2050 ఏళ్ల క్రితం తమిళనాడులో జీవించి ఉంటారని అంచనా. ఆయన తిరుక్కురళ్ అనే పుస్తకాన్ని రాశారు. అందులో 133 అధ్యాయాలు, 1330 పద్యాలు ఉన్నాయి. నైతిక విలువల గురించి పాఠాలకు పేరు పొందిన తిరుక్కురళ్‌ను... తమిళంలో అత్యంత విలువైన సాహితీ సంపదల్లో ఒకటిగా భావిస్తారు. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3560}
{"id":"india-43834423","url":"https:\/\/www.bbc.com\/telugu\/india-43834423","title":"తెలంగాణ ‘చిన్నారి పెళ్లి కూతురు’: బాల్య వివాహాన్ని ఎదిరించింది.. చదువుకు పేదరికం అడ్డు పడుతోంది","summary":"రంగారెడ్డి జిల్లా బ్రాహ్మ‌ణప‌ల్లికి చెందిన సంధ్య ఇంటర్‌లో 86శాతం మార్కుల‌తో పాసైంది. ఇందులో విశేషం ఏముంది? ఆ మాత్రం మార్కులు కామ‌నే!","text":"కానీ, ఆమె ఇంట‌ర్ చ‌ద‌వ‌డ‌మే ఒక విశేషం. తల్లిదండ్రులు అనుకున్న‌ట్టుగా జ‌రిగితే సంధ్య ఈ పాటికి ఇద్ద‌రు పిల్ల‌ల త‌ల్లి అయ్యుండేది. అవును. ప‌దో త‌ర‌గతి ప‌రీక్ష‌లు పూర్తి కాకుండానే ఆమెకు పెళ్లి చేయాల‌నుకున్నారు ఇంట్లోవాళ్లు. త‌క్కువ క‌ట్నంతో ప‌ని అయిపోతుంది క‌దా అన్న చుట్టాల మాట‌ల‌తో తల్లిదండ్రులు పెళ్లి చేసేందుకు సిద్ధపడ్డారు. పదో తరగతి సోష‌ల్ ప‌రీక్ష‌కు ముందు రోజు నిశ్చితార్థం ఏర్పాటు చేశారు. వీడియో: పెళ్లి టాపిక్ తేవొద్దు.. నేను చదువుకుంటా! సంధ్య సోష‌ల్ 1 ప‌రీక్ష రాయ‌క‌పోవ‌డంతో, ఆరా తీసిన టీచ‌ర్ల‌కు పెళ్లి విష‌యం తెలిసింది. టీచర్లు బాలల హ‌క్కుల సంఘానికి స‌మాచారం ఇచ్చారు. వారు పెళ్లిని ఆపించి, అమ్మాయిని స్టేట్ హోమ్‌కి పంపించారు. కూతురు పెళ్ళి ఆగిపోవ‌డం - గ్రామ‌స్తుల సూటిపోటి మాట‌లతో అమ్మాయి తండ్రి తీవ్ర మనస్తాపానికి గురయ్యారు. ఊరిలో జ‌రిగిన ఒక పెళ్లికి వెళ్లొచ్చి, అదే రోజు రాత్రి అతను ఆత్మ‌హ‌త్య చేసుకున్నారు. సంధ్య తండ్రి ఇంట్లోనే ఆత్మహత్య చేసుకున్నారు సంధ్య తల్లి సూరమ్మ ఇస్త్రీ చేస్తూ కుటుంబాన్ని పోషిస్తున్నారు ఇంటర్ తర్వాత ఏంటి? ఆ పెళ్లి కోస‌మ‌ని ఉన్న స్థలాన్ని కూడా అమ్మేసుకుంది ఆ కుటుంబం. ప్ర‌స్తుతం సంధ్య త‌ల్లి సూర‌మ్మ‌ ఇస్త్రీ ప‌నిచేస్తూ, అదే ఊరిలో ఒక అద్దె ఇంట్లో ఉంటూ కాలం వెళ్లదీస్తోంది. సంధ్య అన్న కూడా 10వ తరగతి వ‌ర‌కూ చ‌దివి మానేసి ఇప్పుడు ఒక ప్రైవేటు ఫ్యాక్టరీలో ప‌నిచేస్తున్నాడు. సంధ్యకు ప‌దో త‌ర‌గ‌తిలో మంచి మార్కులు రావ‌డంతో, అప్ప‌టి రంగారెడ్డి జల్లా క‌లెక్ట‌ర్ ర‌ఘునంద‌నరావు ఇంట‌ర్‌ఫీజు క‌ట్టారు. ఆ స‌హాయంతోనే ఇంట‌ర్ పూర్తి చేసి 86శాతం మార్కుల‌తో పాస్ అయింది సంధ్య‌. బ్యాంక్ మేనేజ‌ర్ అవ్వాల‌న్నది సంధ్య క‌ల‌. హైద‌రాబాద్‌లోని కామ‌ర్స్ కాలేజీల్లో ఆమెకు సులువుగా సీటొస్తుంది. కానీ ఏడాదికి సుమారు 30వేల వ‌ర‌కూ ఫీజు, 10వేల వ‌ర‌కూ ఇత‌ర ఖ‌ర్చులూ ఉంటాయి. వాటిని భ‌రించే స్థితిలో సంధ్య లేదు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3565}
{"id":"international-51186046","url":"https:\/\/www.bbc.com\/telugu\/international-51186046","title":"ఏనుగు ఈ స్టార్‌ హోటల్‌కు రెగ్యులర్ కస్టమర్.. చూడండి ఏం చేస్తోందో","summary":"శ్రీలంక చూడ్డానికి వెళ్లే చాలామంది పర్యటకులు.. అక్కడ ఏనుగును చూడాలని కోరుకుంటుంటారు.","text":"నట్ట కోట అని పిలిచే ఈ ఏనుగు ఇప్పుడు హోటల్‌లోనే ఉంటోంది కొందరు మాత్రం లగ్జరీ హోటల్‌లో ఉండి, గది తలుపు తెరవగానే కారిడార్లో ఏనుగు తిరగాలని ఆశిస్తారు. మరీ అతిగా ఆశిస్తున్నారు అనుకుంటున్నారా. శ్రీలంకలోని జెట్‌వింగ్ యాలా హోటల్లో తరచూ జరిగేది అదే మరి. స్థానికంగా నట్ట కోట (కురచ తోక) అని పిలిచే ఏనుగు ఈ స్టార్ హోటల్‌లో కలియదిరుగుతూ, కనిపించిన వస్తువుల్ని తన తొండంతో కదుపుతూ ఉంది. ఈ వీడియో ఇప్పుడు వైరల్ అయ్యింది. పోస్ట్ of Twitter ముగిసింది, 1 చాలామంది ఆశ్చర్యపోతూ ఈ వీడియోను షేర్ చేశారు. అయితే, యాలా జాతీయ పార్కు సమీపంలో ఉన్న ఈ హోటల్ సిబ్బంది మాత్రం ఇదంతా తమకు మామూలే అంటున్నారు. ఈ ఏనుగు 2013 నుంచి 'మా విశ్వసనీయమైన కస్టమర్' అని చెబుతున్నారు. ''మొదట్లో ఏడాదికి కొన్ని సార్లు మాత్రమే నట్ట కోట మా హోటల్‌కి వచ్చేవాడు.. సీజనల్‌ విజిటర్‌లాగా. తర్వాత పొదల్లోకి వెళ్లిపోయేవాడు. ఇప్పుడు మాత్రం బీచ్ పక్కన ఉన్న మిగతా రిసార్టులను కూడా తరచూ సందర్శిస్తున్నాడు'' అని జెట్‌వింగ్ హోటల్ అధికార ప్రతినిధి బీబీసీతో అన్నారు. ''కొన్నేళ్ల కిందట మా హోటల్‌లో శాశ్వతంగా మకాం పెట్టాడు. మేం కూడా నట్ట కోటను ఇబ్బంది పెట్టలేదు. చెట్ల నీడలో పడుకునేవాడు, హోటల్‌ మొత్తం తిరిగేవాడు'' అని ఆ ప్రతినిధి తెలిపారు. అయితే, నట్ట కోట ఎల్లప్పుడూ ఇంత మంచిగా ఉండేవాడు కాదు. కార్లలోంచి పండ్లను, కిచెన్‌లో నుంచి ఆహార పదార్థాలను దొంగిలించేవాడు. అయితే, తాము అతడిని ఎప్పుడూ కొట్టలేదని, ఇలాంటి 'చిలిపి పనులు' చేసినా వదిలేసేవాళ్లమని తెలిపారు. హోటల్‌కు వచ్చే పర్యటకులకు మాత్రం.. 'మీ పండ్లు, కూరగాయలకు మీరే బాధ్యత' అని చెప్పేవారు. ఇప్పుడు కిచెన్‌ తలుపుకు అడ్డంగా ఒక విద్యుత్ కంచె వేశారు. అలా అక్కడున్న ఆహార పదార్థాల జోలికి వెళ్లకుండా ఏనుగును అడ్డుకుంటున్నారు. ''ప్రశాంతంగా ఉండే నట్ట కోట వైఖరి అతిథులను కూడా అలరిస్తుంటుంది. అతని వీడియోలను తీస్తూ వాళ్లు కూడా ఆనందిస్తుంటారు'' అని హోటల్ చెబుతోంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3566}
{"id":"india-46610770","url":"https:\/\/www.bbc.com\/telugu\/india-46610770","title":"ఐపీఎల్ 2019: ఇండియా తరపున ఒక్క మ్యాచ్ ఆడకుండానే వేలంలో రూ.8.4 కోట్లు పలికిన వరుణ్ చక్రవర్తి","summary":"ఐపీఎల్ 2019 సీజన్ కోసం జరిగిన వేలంలో తమిళనాడుకు చెందిన యువ ఆటగాడు వరుణ్ చక్రవర్తి రూ.8.4 కోట్లు పలికాడు. ఇతన్ని కింగ్స్ ఎలెవెన్ పంజాబ్ కొనుగోలు చేసింది.","text":"వరుణ్ చక్రవర్తి వరుణ్ ఇప్పటి వరకు భారత జట్టు తరఫున ఆడలేదు. వరుణ్ బీబీసీ ప్రతినిధి శివ ఉళగనాథన్‌‌తో మాట్లాడుతూ... ఐపీఎల్‌‌లో ఆడే అవకాశం వచ్చినందుకు తనకు ఎంతో ఆనందంగా ఉందన్నారు. \"నేను కింగ్స్ ఎలెవెన్ పంజాబ్ జట్టుకు ఎంపికైనందుకు చాలా సంతోషంగా ఉంది. వేలంలో పలికిన ధర కంటే, ఐపీఎల్ జట్టుకు ఎంపికైనందుకే ఎక్కువ ఆనందంగా ఉంది\" అని చెప్పాడు. తనలోని నైపుణ్యాన్ని గుర్తించి, అవకాశం కల్పించినందుకు ఎంతో గర్వంగా ఉందన్నారు. ఐపీఎల్ జట్టుకు ఎంపిక కావడం ద్వారా భారత జట్టుకు ఆడేందుకు ఓ అడుగు ముందుకు పడిందని భావిస్తున్నారా? అని అడిగినప్పుడు... \"తప్పకుండా, టీమిండియా తరఫున ఆడటం నా కల. దాన్ని సాకారం చేసుకునేందుకు నేను ఇప్పుడు మంచి ప్రతిభ చూపించాలి\" అని వరుణ్ చెప్పాడు. వరుణ్ మొదట్లో వికెట్ కీపర్‌గా చేసేవాడు. తర్వాత స్పిన్ బౌలింగ్‌లో పట్టు సాధించాడు. ఆ మార్పు ఎలా జరిగిందని అడగ్గా.. \"నేను పాఠశాల స్థాయి పోటీల నుంచీ వికెట్ కీపర్‌గా ఉన్నాను. స్కూల్ తర్వాత పై చదువుపై ఎక్కువ శ్రద్ధ పెట్టాల్సి వచ్చింది. దాంతో ఏడేళ్ల పాటు పెద్దగా క్రికెట్ ఆడలేదు. ఆ తర్వాత స్పిన్ బౌలింగ్ మీద ఆసక్తి కలిగింది. అప్పటి నుంచి స్పిన్‌ను మెరుగుపరుచుకున్నా\" అని వివరించాడు. గతంలో కింగ్స్ ఎలెవెన్ పంజాబ్ జట్టుకు సారధి అశ్విన్ తనకు బౌలింగ్‌లో మార్గనిర్దేశం చేయడంతో పాటు, ఎంతగానో ప్రోత్సహించారని వరుణ్ చెప్పాడు. తెలుగు కుర్రాడు హనుమ విహారి ఈ వేలంలో మరో ఆటగాడు జయదేవ్ ఉనాద్కట్‌ను 8.4 కోట్లకు రాజస్థాన్ రాయల్స్ కొనుగోలు చేసింది. కాకినాడకు చెందిన హనుమ విహారి రూ. 2 కోట్లు పలికాడు. దిల్లీ క్యాపిటల్స్ అతన్ని చేజిక్కించుకుంది. ఇంగ్లండ్ లెఫ్ట్- హ్యాండెడ్ బ్యాట్స్‌మన్ సామ్ కురాన్‌ ఈ వేలంలో రూ.7.2 కోట్ల ధర పలికాడు. అతన్ని కింగ్స్ ఎలెవెన్ పంజాబ్ కొనుగోలు చేసింది. కోటి రూపాయల కనీస ధరతో వేలంలోకి ప్రవేశించిన యువరాజ్‌ను కొనుగోలు చేసేందుకు తొలి రౌండ్‌లో ఏ జట్టూ ముందుకు రాలేదు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3570}
{"id":"international-44471487","url":"https:\/\/www.bbc.com\/telugu\/international-44471487","title":"మీరు తాగితే ఉబర్‌కు తెలిసిపోద్ది","summary":"తమ ట్యాక్సీల్లో ప్రయాణించేవారు ఎంత మొత్తంలో మద్యం సేవించి ఉన్నారో తెలుసుకునేందుకు ఉద్దేశించిన టెక్నాలజీపై పేటెంట్ కోసం ఉబర్ దరఖాస్తు చేసింది. ఆర్టిఫిషియల్ ఇంటెలిజెన్స్ ఆధారంగా పనిచేసే ఈ సాంకేతికత సాయంతో ఉబర్ ట్యాక్సీ సేవలు ఉపయోగించుకునేవారు ఏ స్థాయిలో ఆల్కహాల్ తాగి ఉన్నారో తెలుసుకోవచ్చని ఉబర్ చెబుతోంది.","text":"ఈ యాప్ ఆధారంగా సేకరించే సమాచారాన్ని డ్రైవర్లతో పంచుకుంటుంది. కేవలం లొకేషన్ షేర్ చేయడమే కాదు, ట్యాక్సీని బుక్ చేసే సమయంలో ఫోన్ ఎంత కోణంలో వంగి ఉంది, ఎంత కచ్చితంగా టైప్ చేస్తున్నారు... వంటి వివరాలను కూడా ఈ యాప్ విశ్లేషిస్తుంది. మద్యం సేవించి ఉన్న వారికి సేవలు అందించడానికి ఇష్టం లేని డ్రైవర్లు... ఈ సమాచారం ఆధారంగా రైడ్‌ను తిరస్కరించవచ్చు. \"వ్యక్తిగత సమాచారాన్ని ఈ యాప్ రికార్డ్ చేయదు\" అని పేటెంట్ కోసం చేసిన దరఖాస్తులో ఉబర్ పేర్కొందని అమెరికా పేటెంట్ కార్యాలయం తెలిపింది. క్యాబ్ బుక్ చేసేముందు ఫోన్ ఎలా పట్టుకున్నారు, వారి నడక తీరు ఎలా ఉంది, ఎలా టైప్ చేస్తున్నారనే దాని ఆధారంగా వారు ఏ స్థాయిలో తాగి ఉన్నారనేది ఉబర్ అంచనా వేస్తుంది. వ్యక్తిగత వివరాల సేకరణ, నిర్వహణకు సంబంధించి ఉబర్‌కు సరైన చరిత్ర లేదు. 2014లో 'గాడ్ వ్యూ' అనే ఓ సాఫ్ట్‌వేర్ ఉపయోగించి ప్రయాణికులు, డ్రైవర్ల కచ్చితమైన లొకేషన్‌కు సంబంధించిన వివరాలను ఉబర్ రికార్డ్ చేసింది. ఇలా సేకరించిన డేటా బయటకు పొక్కడంతో దాదాపు లక్షమంది డ్రైవర్ల భద్రతకు ముప్పు వాటిల్లింది. దీంతో ప్రయాణికులు, డ్రైవర్ల భద్రతకు మరింత కట్టుదిట్టమైన చర్యలు తీసుకోవాల్సి వచ్చింది. లైంగిక వేధింపుల ఆరోపణల కారణంగా 2017 జూన్‌లో ఉబర్ సహవ్యవస్థాపకుడు ట్రావిస్ కలానిక్ తన ఉద్యోగానికి రాజీనామా చేశారు. అమెరికాలో గత నాలుగేళ్లలో 100 మందికి పైగా ఉబర్ డ్రైవర్లు ప్రయాణికులను లైంగికంగా వేధించారనే ఆరోపణలున్నాయని, ఇందులో 31మంది నేరాలు రుజువయ్యాయని సీఎన్ఎన్ తెలిపింది. ప్రయాణికుల స్థితిని అంచనా వేయడం అంటే వారి భద్రతకు ప్రమాదమే అని దీనిపై విమర్శలున్నాయి. \"ప్రయాణికులు, డ్రైవర్లు... ఇద్దరికీ ఉబర్ రైడ్‌ను మరింత మెరుగ్గా మార్చేందుకు అవసరమైన సాంకేతికతను అభివృద్ధి చేసేందుకు ఉబర్ ఎప్పుడూ ప్రయత్నిస్తూనే ఉంటుంది. ఎన్నో ఆలోచనలపై మేము పేటెంట్ కోసం ప్రయత్నిస్తూ ఉంటాం. కానీ అవన్నీ ఆచరణలోకి రావు\" అని ఉబర్ ఓ ప్రకటనలో తెలిపింది. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3572}
{"id":"international-46014159","url":"https:\/\/www.bbc.com\/telugu\/international-46014159","title":"బ్రెజిల్ అధ్యక్షునిగా జైర్ బోల్సోనారో","summary":"బ్రెజిల్ అధ్యక్ష ఎన్నికల్లో బోల్సనారో నేతృత్వంలోని మితవాద పార్టీ విజయం సాధించింది.","text":"ఎన్నికల్లో విజయం అనంతరం తన భార్యకు ముద్దుపెడుతున్న బొల్సనారో ఇప్పటికి ఇక్కడ ఓట్ల లెక్కింపు దాదాపు పూర్తయింది. ఇందులో బోల్సనారో పార్టీకి 55 శాతం ఓట్లు రాగా.. ఫెర్నాండో హదాద్ నేతృత్వంలోని వామపక్షానికి 45 శాతం ఓట్లు వచ్చాయి. బ్రెజిల్లో అవినీతిని అంతమొందిచి.. నేరాలను తగ్గిస్తానన్న హామీలతో బొల్సనారో ఎన్నికల ప్రచారం చేశారు. ప్రజల భద్రతకు తాను అధిక ప్రాధాన్యం ఇస్తానని వివరించారు. తుపాకులకు సంబంధించిన నిబంధనలనూ కొంచెం సరళిస్తానని చెప్పారు. ప్రభుత్వ వృథా ఖర్చులను తగ్గిస్తానని.. ఆర్థిక వ్యవస్థను బలోపేతం చేస్తానని హామీ ఇచ్చారు. వాతావరణ మార్పులకు సంబంధించిన 2015 పారిస్ ఒప్పందం నుంచి తప్పకుంటామని.. ఈ ఒప్పందం వల్ల అమెజాన్ ప్రాంతంపై బ్రెజిల్‌కు ఉన్న అధికారాన్ని పణంగా పెట్టాల్సి వస్తుందని చెప్పారు. ప్రతి ఎన్నికల ప్రచారంలోనూ.. ప్రత్యర్థులకు అవకాశమిస్తే బ్రెజిల్‌ను నాశనం చేస్తారన్న వాదనను బొల్సనారో బలంగా తీసుకెళ్లారు. బ్రెజిల్ సైనిక పాలనలో ఉందని బొల్సనారో విమర్శించగా.. అతనికి అధికారం ఇస్తే దేశంలో ప్రజాస్వామ్యం ప్రమాదంలో పడుతుందని పేర్కొన్నారు. అయితే తన పార్టీ గెలుపు అనంతరం బొల్సనారో మాట్లాడుతూ.. రాజ్యాంగం, ప్రజాస్వామ్యం, స్వేచ్ఛను రక్షిస్తానని చెప్పారు. ఇది ఓ పార్టీ హామీ కాదని.. తాను దేవుడి ముందు చేస్తున్న ప్రమాణమని పేర్కొన్నారు. బ్రెజిల్‌ను మళ్లీ గొప్ప దేశంగా అభివృద్ధి చేస్తానని వెల్లడించారు. మరోవైపు రియో డి జెనీరోలో బొల్సనారో మద్దతుదారులు పెద్ద ఎత్తున వీధుల్లోకి వచ్చి సంబరాలు చేసుకున్నారు. తొలి విడత ఎన్నికల ప్రారంభానికి నెల రోజుల ముందే హదాద్ వామ పక్ష అధ్యక్ష అభ్యర్థిగా తెరపైకి వచ్చారు. ఇదే పార్టీకి చెందిన మాజీ అధ్యక్షుడు లులా ద సిల్వా అవినీతి కేసులో 12 ఏళ్ల జైలు శిక్ష అనుభవిస్తున్నారు. బొల్సనారో జనవరి 1న తాను పదవీప్రమాణం చేస్తానని చెప్పారు. దీంతో ప్రస్తుత అధ్యక్షుడు మిచెల్ టెమెర్ పదవి నుంచి వైదొలగుతారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3575}
{"id":"india-42959950","url":"https:\/\/www.bbc.com\/telugu\/india-42959950","title":"గిరీష్ కర్నాడ్ నాటకంతో తొలి ప్రదర్శన: అమ్మమ్మలూ, రాక్షసులు, అత్తయ్యల పాత్రల్లో లావుగా ఉన్నవాళ్లే ఎందుకు?","summary":"'20ఏళ్ల నుంచి స్టేజీ షోల్లో నటిస్తున్నా. నాకెప్పుడూ అమ్మమ్మలూ, రాక్షసులు, అత్తయ్యల లాంటి పాత్రలే ఇస్తారు తప్ప ప్రాధాన్యమున్న పాత్రలు ఇవ్వరు. నేను లావుగా ఉండటమే దానికి కారణం’ అంటారు అనురాధ.","text":"అనురాధ బెంగళూరులోని ‘బిగ్ ఫ్యాట్ కంపెనీ’ అనే సంస్థను ఆమె నెలకొల్పారు. కేవలం లావుగా ఉన్నవాళ్లనే ఎంపిక చేసుకొని వారితో స్టేజీ షోలను ప్రదర్శించే సంస్థ అది. లావుగా ఉండటం వల్ల స్టేజీ షోలతో పాటు అనేక ఇతర సందర్భాల్లోనూ వివక్షకు గురైనట్లు ఆమె చెబుతారు. అందుకే తన లాంటి వాళ్లలో ఆత్మవిశ్వాసం నింపేందుకు ఆమె బీఎఫ్‌సీని మొదలుపెట్టారు. లావుగా ఉంటే నటనకు పనికిరామా? గిరీష్ కర్నాడ్ రాసిన హాయవదన నాటకాన్ని వీళ్లు మొదట ప్రదర్శించనున్నారు. ‘గత ఇరవై ఏళ్లుగా స్టేజీ షోల్లో నాకు అత్తయ్య, రాక్షసి, పనిమనిషి లాంటి పాత్రలే దక్కాయి. లావుగా ఉండటంతో ప్రాధాన్యమున్న పాత్రలు ఎప్పుడూ రాలేదు. ఆ వివక్షను దూరం చేసేందుకు బిగ్ ఫ్యాట్ కంపెనీని నెలకొల్పా. ఇందులో అందరూ ప్లస్ సైజ్ నటులే ఉంటారు. లావుగా ఉండే నటులు దొరకడం అంత సులభం కాదు. చాలామంది వ్యక్తులు తాము లావుగా ఉన్నామని అనిపించుకోవడానికి ఇష్టపడరు. మరి కొందరు నిత్యం సన్నబడడానికి ప్రయత్నిస్తుంటారు. అందుకే తమకు తాముగా ప్లస్ సైజ్ వ్యక్తులు నటించేందుకు ముందుకు రావడానికి కాస్త ఆలస్యమైంది’ అని తన సంస్థ వెనక ఉన్న కథను అనురాధ వివరిస్తారు. ‘అందరికీ అవే ఎముకలు, నరాలు ఉంటాయి. కానీ కేవలం లావుగా ఉన్న కారణంగా మాలాంటి వాళ్లను భిన్నంగా చూస్తారు. ఇక్కడికి వచ్చాక నా ఆత్మవిశ్వాసంతో పాటు నటన పైన ఆసక్తి పెరిగింది’ అంటారు షరున్. బీఎఫ్‌సీ నాటక బృందంలో షరున్ ఒకరు. బీఎఫ్‌సీని నెలకొల్పేందుకు అనురాధ క్రౌడ్ ఫండింగ్ మార్గాన్ని ఎంచుకున్నారు. కానీ అది ఆశించిన స్థాయిలో ఫలితాన్ని ఇవ్వలేదు. ‘లావుగా ఉండటం మా తప్పనీ, దానికి తామెందుకు సాయం చేయాలనీ చాలామంది భావిస్తారు. అందుకే క్రౌడ్ ఫండింగ్‌ ద్వారా ఎక్కువ డబ్బు రాలేదు’ అంటారామె. అయినా వీళ్లు అధైర్యపడలేదు. ‘మాకు మేమే అవకాశాలు కల్పించుకుంటాం. అనేక విషయాల్లో మాపై చూపే వివక్షను మేం సవాల్ చేస్తాం. స్టేజీపైన మాలాంటి వాళ్లు నటిస్తే చూడటం ఓ కొత్త అనుభూతిని పంచుతుంది’ అని చెబుతారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3576}
{"id":"international-41790541","url":"https:\/\/www.bbc.com\/telugu\/international-41790541","title":"ఉత్తరకొరియా నుంచి అణు ముప్పు పెరుగుతోంది: అమెరికా","summary":"అణ్వాయుధాలను వాడితే తీవ్ర పరిణామాలను ఎదుర్కోక తప్పదని అమెరికా రక్షణ మంత్రి జేమ్స్ మాటిస్ ఉత్తరకొరియాను హెచ్చరించారు.","text":"ఉత్తరకొరియా చట్టవిరుద్ధంగా అణ్వస్త్ర పరీక్షలు చేస్తోందని అమెరికా రక్షణ మంత్రి అన్నారు. అణుదాడులకు పాల్పడితే భారీ ఎత్తున సైనిక చర్యకు దిగుతామని అన్నారు. వార్షిక రక్షణ చర్చల కోసం దక్షిణకొరియాకు వచ్చిన ఆయన ఆ దేశ రక్షణ మంత్రి సాంగ్ యంగ్ మూతో కలిసి మాట్లాడుతూ ఉత్తరకొరియా తీరుపై మండిపడ్డారు. ఉత్తరకొరియా చట్టవిరుద్ధంగా క్షిపణి, అణ్వాయుధ పరీక్షలు చేస్తూ తన పొరుగు దేశాలను, ప్రపంచాన్ని భయపెడుతోందని మాటిస్ అన్నారు. ఇలాంటి చర్యలను అమెరికా ఏమాత్రం సహించబోదని తీవ్రస్థాయిలో హెచ్చరించారు. ట్రంప్ పర్యటనకు ముందుగా దక్షిణకొరియాకు వచ్చిన మాటిస్ ఉత్తరకొరియాను తీవ్రంగా హెచ్చరించారు. కాగా నవంబరులో అమెరికా అధ్యక్షుడు డొనాల్డ్ ట్రంప్ దక్షిణ కొరియాలో పర్యటించడానికి ముందుగా అమెరికా రక్షణ మంత్రి ఉత్తరకొరియాకు ఈ స్థాయిలో హెచ్చరికలు జారీచేయడం ఆసక్తికరంగా మారింది. మరోవైపు ఉత్తరకొరియా గత నెలలో ఏకంగా ఆరు సార్లు అణ్వస్త్ర పరీక్షలు చేసింది. క్షిపణి పరీక్షలను కూడా వరుసగా జరుపుతున్న ఉత్తరకొరియా ఆగస్టు, సెప్టెంబరు నెలల్లో జపాన్ మీదుగా రెండు బాలిస్టిక్ క్షిపణులను ప్రయోగించడం తీవ్ర ఉద్రిక్తతలకు దారితీసిన సంగతి తెలిసిందే. ఈ పరిణామల నేపథ్యంలోనే దక్షిణ కొరియా తన క్షిపణి నిరోధక వ్యవస్థలను మోహరిస్తూ జాగ్రత్త పడుతోంది. అమెరికా, దక్షిణ కొరియాలు కలిసి అక్టోబరు ప్రారంభంలో విమానవాహక నౌకలు, డిస్ట్రోయర్లు, ఫైటర్ జెట్‌లతో కొరియా ద్వీపకల్ప ప్రాంతంలో భారీఎత్తున సైనిక విన్యాసాలు చేపట్టాయి. ఇది ఉత్తరకొరియాకు మరింత ఆగ్రహం తెప్పించాయి. అమెరికా, దక్షిణ కొరియాలు తమపై యుద్ధానికి సన్నాహాలు చేస్తున్నాయంటూ ఆ దేశం ఆరోపించింది కూడా. ఈ ఉద్రిక్తతలు ఇలా కొనసాగుతుండగానే శుక్రవారం దక్షిణ కొరియాకు చెందిన పదిమంది జాలర్లను ఉత్తరకొరియా విడిచిపెట్టింది. తమ సముద్ర జలాల్లోకి అక్రమంగా బోటుతో ప్రవేశించారన్న కారణంతో కొద్దిరోజుల కిందట వారిని ఉత్తరకొరియా అదుపులోకి తీసుకుంది. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్లో ఫాలో అవ్వండి. యూట్యూబ్‌లోనూ సబ్‌స్క్రైబ్ చేయండి.)","len":3581}
{"id":"international-48734870","url":"https:\/\/www.bbc.com\/telugu\/international-48734870","title":"సైబర్ అటాక్: అమెరికా నియంత్రణలో ఇరాన్ ఆయుధ వ్యవస్థ","summary":"ఇరాన్ ఆయుధ వ్యవస్థలపై గురువారం అమెరికా సైబర్ దాడి ప్రారంభించింది.","text":"రాకెట్లు, క్షిపణులను నియంత్రించే కంప్యూటర్ వ్యవస్థపై సైబర్ దాడి జరిగిందని వాషింగ్టన్ పోస్ట్ తెలిపింది. తమ డ్రోన్‌ను కూల్చడంతో పాటు ఆయిల్ ట్యాంకర్లపై దాడులు చేసినందుకు ప్రతీకారంగా ఇరాన్‌పై అమెరికా దాడికి దిగిందని న్యూయార్క్ టైమ్స్ కథనం పేర్కొంది. ఇరాన్‌పై భారీగా ఆంక్షలు విధిస్తున్నట్లు కూడా ట్రంప్ వెల్లడించారు. అణ్వాయుధాలను పొందకుండా నిరోధించడానికి ఆంక్షలు అవసరమయ్యాయని, టెహ్రాన్ తన తీరును మార్చుకోకపోతే ఆర్థికంగా ఒత్తిడిని కొనసాగించే అవకాశం ఉందని ట్రంప్ చెప్పారు అణ్వస్త్ర దేశాలు, ఇరాన్ మధ్య కుదిరిన అణుఒప్పందం నుంచి 2015లో అమెరికా వైదొలగడంతో అప్పటి నుంచి రెండు దేశాల మధ్య ఉద్రిక్తతలు పెరిగాయి. ఆ తర్వాత ఇరాన్‌పై ఆంక్షలు విధించడంతో ఆ దేశ ఆర్థికవ్యవస్థ దిగజారింది. అంతర్జాతీయ ఒప్పందాలను అతిక్రమించకుండానే తాము అణు కార్యక్రమాలు నిర్వహిస్తామని గత వారం ఇరాన్ తెలిపింది. ఇరాన్‌తో తాము యుద్ధం కోరుకోవడం లేదని, కానీ, సంక్షోభం ముదిరితే తీవ్ర పరిణామాలు ఎదుర్కోక తప్పదని ట్రంప్ హెచ్చరించారు. అమెరికా ఎలాంటి సైబర్ దాడి చేసింది? ఈ దాడులకు చాలా ముందు నుంచే ప్రణాళిక వేశారని అమెరికా మీడియా కథనాలు వెల్లడించాయి. ఒమన్‌లో ట్యాంకర్లపై దాడికి ప్రతిస్పందనగా ఈ దాడులు చేసినట్లు చెప్పాయి. ఇరాన్‌కు చెందిన ఇస్లామిక్ రెవల్యూషనరీ గార్డ్స్ కార్ప్ (ఐఆర్‌జీసీ) ఆయుధ వ్యవస్థ లక్ష్యంగా ఈ సైబర్ దాడులు జరిగినట్లు వెల్లడించాయి. ఇరాన్ ఆయుధ వ్యవస్థను అమెరికా పూర్తిగా నియంత్రించిందని వాషింగ్టన్ పోస్ట్, ఏపీ వార్తా సంస్థ పేర్కొనగా, ఆయుధ వ్యవస్థను కొంత కాలం స్తబ్ధుగా ఉంచేలా అమెరికా సైబర్ దాడి చేసిందని న్యూయార్క్ టైమ్స్ వెల్లడించింది. ట్రంప్ ఏమన్నారు? సైబర్ దాడి కథనాలపై ట్రంప్ స్పందించలేదు. అయితే, ఇరాన్‌పై చేయాలనుకున్న వైమానిక దాడుల ప్రణాళికను విరమించుకుంటున్నట్లు శుక్రవారం తెలిపారు. ఇరాన్‌తో చర్చలకు తాము సిద్ధంగానే ఉన్నట్లు శనివారం చెప్పారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3585}
{"id":"international-54430336","url":"https:\/\/www.bbc.com\/telugu\/international-54430336","title":"వైట్ డైమండ్: అత్యంత స్వచ్ఛమైన 102 క్యారెట్ల వజ్రం.. చాలా చౌకగా రూ. 115 కోట్లకే అమ్మేశారు","summary":"అరుదైన 102 క్యారెట్ల తెల్లటి స్వచ్ఛమైన వజ్రాన్ని వేలంలో సుమారు 115 కోట్ల రూపాయలకు ($ 15.7 మిలియన్లు) విక్రయించారు. ఇది భలే మంచి చౌక బేరం అంటున్నారు వజ్రాల నిపుణులు.","text":"పేరు చెప్పకుండా టెలిఫోన్‌లో వేలంపాడుకున్న ఒక వ్యక్తికి ఈ విలువైన వజ్రం దక్కింది. కోవిడ్-19 కారణంగా ఈ వేలంపాట ఆన్‌లైన్‌లో జరిగింది. సొదబీస్ సంస్థ హాంకాంగ్‌లో ఈ వేలాన్ని నిర్వహించింది. రెండేళ్ల కిందట కెనడాలో దొరికింది 2018లో కెనడాలోని ఒక గనిలో దొరికిన 271 క్యారెట్ల శిల నుంచి ఈ అరుదైన తెల్లటి వజ్రాన్ని మలిచారు. ఇప్పటివరకూ ఇంత నాణ్యమైన, 100 క్యారెట్లు దాటినవి ఏడు వజ్రాలు మాత్రమే దొరికాయి. ఈ వజ్రానికి అమ్మకపుదారులు కనీస ధర నిర్ణయించలేదు. ఇలా కనీస ధర లేకుండా వజ్రాన్ని వేలంపాట పాడడం చరిత్రలో ఇదే తొలిసారి. ఈ వజ్రం 'మచ్చలేనిది.. ఇది ఎంత అందమైనది, అపురూపమైనదో వర్ణించి చెప్పడం కష్టం’ అని సొదబీస్ సంస్థ తెలిపింది. చౌక బేరమేనా? ఆన్‌లైన్‌లో వజ్రాలు అమ్మే సంస్థ '77 డైమండ్స్' మేనేజింగ్ డైరెక్టర్ టోబయాస్ కోర్మైండ్…ఇలాంటి అరుదైన వజ్రాన్ని 115 కోట్ల రూపాయలకు చేజిక్కుంచుకోవడాన్ని \"భలే మంచి చౌక బేరం\"గా అభివర్ణించారు. \"అమ్మకపుదారులు కనీస ధర నిర్ణయించకపోవడం సాహసమనే చెప్పాలి. ఇంతకన్నా ఎక్కువ ధరకే అమ్ముడయ్యే అవకాశం ఉంది\" అని ఆయన అభిప్రాయపడ్డారు. 2017లో జెనీవాలో క్రిస్టీస్ నిర్వహించిన ఒక వేలంపాటలో 163 క్యారట్ల వజ్రం పొదిగిన ఒక హారం సుమారు 246 కోట్ల రూపాయలకు అమ్ముడుపోయింది. ఈ వజ్రాన్ని అంగోలాలో 404 క్యారెట్ల శిలనుంచీ సంగ్రహించారు. ఇప్పటివరకూ వేలంలో విక్రయించిన అతి పెద్ద వజ్రం ఇదే. అదే ఏడాది మరొక వేలంపాటలో అరుదైన 10 క్యారెట్ల గులాబీ రంగు వజ్రాన్ని 402 కోట్ల రూపాయలకు విక్రయించారు. అరుదైన, విలువైన రత్నాలకు కెనడా పెట్టింది పేరు. ఇక్కడి గనుల్లో ఎన్నో అపురూపమైన రత్నాలు, వజ్రాలు దొరుకుతూ ఉంటాయి. రెండేళ్ల కిందట 552 క్యారెట్ల పసుప్పచ్చని వజ్రం లభించిందని 'ది డొమినియన్ డైమండ్ మైన్స్ కంపెనీ' ప్రకటించింది. 2015లో కూడా ఇలాంటిదే ఒక అరుదైన వజ్రం అదే గనిలో దొరికింది. 'ఫైర్‌ఫాక్స్' అని పిలిచే ఈ 187.7 క్యారెట్ల వజ్రం 200 కోట్ల ఏళ్ల కిందటిదని అంచనా. దీన్ని ప్రపంచంలో పలుచోట్ల ప్రదర్శనకు ఉంచారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3586}
{"id":"india-48377702","url":"https:\/\/www.bbc.com\/telugu\/india-48377702","title":"కేఏ పాల్‌కు వచ్చిన ఓట్లు ఎన్ని?","summary":"ప్రజాశాంతి పార్టీ అధ్యక్షుడు కేఏ పాల్ 2019 ఆంధ్రప్రదేశ్ ఎన్నికల్లో చాలా హడావుడి చేశారు. వినూత్న ప్రచారశైలితో మీడియా దృష్టిని ఆకర్షించారు.","text":"ప్రజాశాంతి పార్టీ అధ్యక్షుడు కేఏ పాల్ తనను గెలిపిస్తే లక్షల కోట్ల రూపాయల విరాళాలు తీసుకొచ్చి ఆంధ్రప్రదేశ్‌ను అమెరికా చేస్తానని చెప్పారు కేఏ పాల్‌. ఆయన పశ్చిమగోదావరి జిల్లా నరసాపురం అసెంబ్లీ స్థానం నుంచి పోటీ చేసిన ఆయనకు 281 ఓట్లు (278 ఈవీఎం ఓట్లు, 3 పోస్టల్ ఓట్లు) వచ్చాయి. ఇక్కడ నోటాకు వచ్చిన ఓట్లు 1,143. ఆంధ్రప్రదేశ్ ఎన్నికల్లో ప్రజా శాంతి పార్టీ (పీఎస్‌పీ) ప్రభంజనం సృష్టించబోతోందని చెప్పిన కేఏ పాల్ నరసాపురం లోక్‌సభ స్థానానికి కూడా పోటీ చేశారు. అక్కడ ఆయనకు వచ్చిన ఓట్లు 3037. నోటాకు లభించిన ఓట్లు 12,066. ఆయనకంటే కొందరు స్వతంత్ర పార్టీల అభ్యర్థులకే ఎక్కువ ఓట్లు పోలయ్యాయి. ‘ఆంధ్రాను అమెరికా చేస్తా’ ఎన్నికల ముందు ఆయన వివిధ టీవీ చానెళ్లకు ఇచ్చిన ఇంటర్వ్యూలలో ఆంధ్ర ప్రదేశ్ ప్రజలు మార్పు కోరుకుంటున్నారని చెప్పుకొచ్చిన పాల్... తామే అధికారంలోకి వస్తున్నామని ధీమాగా చెప్పుకొచ్చారు. నామినేషన్ నుంచి ప్రచారం వరకు పాల్ తనదైన శైలిలో వినూత్నంగా ముందుకెళ్లారు. కోట్ల రూపాయలు విరాళాలు తీసుకొచ్చి ఆంధ్రప్రదేశ్‌ను అమెరికాగా తీర్చిదిద్దుతానని కూడా పాల్ అన్నారు. ‘రష్యా జోక్యం’ ఆ తరువాత ఆయన తన మాట మర్చారు. ఎన్నికలు పారదర్శకంగా జరగలేదని ఆరోపించారు. ఈవీఎంలో తన పార్టీ గుర్తుకు ఓటు వేస్తే అది మరొకరికి పడుతోందని, అందువల్ల ఎన్నికలు మళ్లీ నిర్వహించాలని డిమాండ్ చేశారు. అంతేకాదు ఈ ఎన్నికల్లో రష్యా జోక్యం చేసుకుందని ఆరోపిస్తూ ఆయన ఫేసుబుక్ ఖాతాలో వీడియోలు కూడా పోస్టు చేశారు. వైసీపీ విజయం నరసాపురం అసెంబ్లీ స్థానంలో వైసీపీఐ అభ్యర్థి ముదునూరి ప్రసాద రాజు గెలుపొందారు. ప్రసాద రాజుకు 55,556 ఓట్లు రాగా, ఆయన సమీప ప్రత్యర్థి జనసేన పార్టీ అభ్యర్థి బొమ్మిడి నాయకర్‌కు 49,120 ఓట్లు పడ్డాయి. టీడీపీ తరపున బరిలో నిలిచిన బండారు మాధవ నాయుడుకు 27,059 ఓట్లు లభించాయి. నరసాపురం లోక్‌సభ స్థానాన్ని కూడా వైసీపీనే కైవసం చేసుకుంది. కనుమూరి రఘురామ కృష్ణ రాజు ఎంపీగా విజయం సాధించారు. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":3593}
{"id":"india-50884387","url":"https:\/\/www.bbc.com\/telugu\/india-50884387","title":"CAA: నిరసనకారుల రాళ్ల దాడి నుంచి పోలీసులను కాపాడిన ముస్లిం మహిళ","summary":"భారత కొత్త పౌరసత్వ చట్టానికి వ్యతిరేకంగా అహ్మదాబాద్ నగరంలో రోడ్లపై గుమిగూడిన జనం పోలీసులపై రాళ్లు రువ్వారు.","text":"వ్యతిరేక ప్రదర్శనలు ఉద్రిక్తంగా మారినపుడు, అక్కడున్న పోలీసులు ప్రాణాలు కాపాడుకోవడానికి పరుగులు తీశారు. ఆన్‌లైన్‌లో వైరల్ అవుతున్న వీడియోలో జనం పోలీసులపై రాళ్లు రువ్వడం, ప్రాణాలు కాపాడుకోవడానికి పోలీసులు పారిపోతూ కనిపిస్తారు. రాళ్ల నుంచి కాపాడుకోవడానికి పోలీసులు దుకాణాలు, చిన్న తోపుడుబండ్ల వెనక్కు వెళ్లి దాక్కున్నారు. వందల మంది ఆందోళనకారులు పోలీసులపై రాళ్లు రువ్వుతున్నప్పుడు అక్కడే ఉన్న కొందరు వారిని కాపాడేందుకు ప్రయత్నించారు. ఫరీన్ బానో పోలీసులను మా ఇంట్లోకి తీసుకొచ్చాం: ఫరీన్ అదే ప్రాంతంలో ఉన్న కొంతమంది మహిళలు కూడా నిరసనకారుల దాడి నుంచి పోలీసులను కాపాడారు. \"జనం పోలీసులపై రాళ్లు రువ్వుతున్నారు. కొంతమంది పోలీసులు దగ్గరే ఉన్న ఒక షాపులో దాక్కోవడానికి వెళ్లారు. మా ఇంటి దగ్గరున్న కొంతమంది ఆ పోలీసులను లోపలికి తీసుకొచ్చారు\" అని స్థానికురాలు ఫరీన్ బానో బీబీసీకి చెప్పారు. \"మేం పోలీసుల గాయాలకు ఐస్ పెట్టి చికిత్స చేశాం. వారికి కాస్త ఉపశమనం లభించింది. గాయపడ్డ వారిలో ఒక మహిళా కానిస్టేబుల్ ఉన్నారు. ఆమెను కూడా ఇంట్లోకి తీసుకొచ్చాం\" అని ఫరీన్ చెప్పారు. ప్రతీకాత్మక చిత్రం \"ఆ మహిళా కానిస్టేబుల్ చాలా భయపడిపోయింది. ఆమె తలకు రాయి తగిలింది. ఏడుస్తోంది. మరో పోలీస్ అధికారి చేతికి రాయి తగిలింది. ఆయన కూడా బెదిరిపోయి ఉన్నారు. మేం వాళ్లను ఊరడించాం\" అన్నారు. మరో పోలీస్ అధికారి తన తలపై పెద్ద గాయమవడంతో రక్తం కారుతోందని చెప్పారు. మేం అక్కడ దూది పెట్టి రుమాలుతో కట్టుకట్టాం అని ఫరీన్ చెప్పారు. \"ఇద్దరు పోలీస్ అధికారులు, ఒక మహిళా కానిస్టేబుల్‌ను మేం మా ఇంట్లోనే ఉంచాం. ముగ్గురినీ ఇంట్లో వెనక ఉన్న గదిలోకి పంపించి వేశాం. ఎందుకంటే వాళ్లు చాలా భయపడిపోయి కనిపించారు. పరిస్థితి కుదుటపడ్డాక గాయపడ్డ పోలీసులు వారి ఇళ్లకు వెళ్లిపోయారు\" అన్నారు. మన ముందు ఎవరున్నారు అనేది తర్వాత, మనం మానవతా దృష్టితో వాళ్లకు సాయం చేయాలి అన్నారు ఫరీన్ బానో. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3595}
{"id":"international-46410019","url":"https:\/\/www.bbc.com\/telugu\/international-46410019","title":"ప్రధాని నరేంద్ర మోదీని ఓ కార్టూన్‌తో పోల్చిన అర్జెంటీనా న్యూస్ చానెల్: ‘ఇది జాత్యహంకారమే’","summary":"భారత ప్రధాని మోదీని ఓ కార్టూన్‌తో పోలుస్తూ అర్జెంటీనా న్యూస్ చానెల్ 'క్రానికా టీవీ' చేసిన ప్రసారాలు వివాదాస్పదమయ్యాయి.","text":"అర్జెంటీనాలోని బ్యూనస్ ఎయిర్స్ నగరంలో జీ20 సమావేశాలు జరుగుతున్నాయి. అందులో పాల్గొనడానికి భారత ప్రధాని మోదీ అర్జెంటీనా వెళ్లారు. ఈ సందర్భంగా మోదీ విమానం 'బ్యూనస్ ఎయిర్స్‌' నగరంలో ల్యాండ్ అవ్వగానే, క్రానికా టీవీలో.. 'అపు వచ్చేశాడు' అన్న హెడ్‌లైన్‌తో ఓ కార్టూన్ ప్రత్యక్షమైంది. మోదీని ఆవిధంగా చూపెట్టడం జాత్యాహంకార చర్య అని కొందరు అభిప్రాయపడుతున్నారు. ఈ ఘటనపై సోషల్ మీడియాలో యూజర్లు విరుచుకుపడుతున్నారు. 'అపు నాహాసపీమపెటలన్' పేరుతో క్రానికా టీవీలో ఓ కార్టూన్ సిరీస్ 1990 నుంచి ప్రసారమవుతోంది. ఈ కార్టూన్‌కు హ్యాంక్ ఆజారియా అనే శ్వేతజాతి నటుడు వాయిస్ ఓవర్ ఇస్తున్నారు. అపు కార్టూన్ భారతీయ యాసలో మాట్లాడుతుంది. ‘అపు’ వివాదం ఇప్పటిది కాదు ఇండియన్-అమెరికన్ స్టాండప్ కమెడియన్ హరి కొండబోలు 2017లోనే అపు కార్టూన్‌పై ఓ డాక్యుమెంటరీ చిత్రించారు. అపు కార్టూన్ జాత్యాహంకారానికి ప్రతీక అని ఆ డాక్యుమెంటరీలో అభిప్రాయపడ్డారు. ఈ డాక్యుమెంటరీ గురించి హరి కొండబోలు బీబీసీతో మాట్లాడుతూ.. ''ఈ సిరీస్‌లో అపు పాత్రను లోకువగా చూపిస్తున్నారు. పెద్దలు కుదిర్చిన పెళ్లి చేసుకున్న అపు పాత్రకు ఎంతమంది పిల్లలని చూపెడుతున్నారు? ఈ సిరీస్‌లో అన్ని పాత్రలు మూస ధోరణిలో ఉన్నాయి'' అన్నారు. క్రానికా టీవీ తాజా ప్రసారాలపై హరి కొండబోలు స్పందిస్తూ.. ‘ఇది నిజం కాదు కదా..’ ట్వీట్ చేశారు. ఈ ఘటనపై చాలా మంది స్పందించారు. ‘దీన్ని ఎట్టిపరిస్థితుల్లోనూ అంగీకరించలేం. ఆయన మా ప్రధాని. అంతర్జాతీయ వేదికపై ఇతర దేశాల నేతల్లాగే మోదీని కూడా గౌరవించాలి’ అని జయన్ టి.భూషణ్ అనే వ్యక్తి ట్వీట్ చేశారు. జీ20 సదస్సులో పాల్గొనడానికి ఫ్రాన్స్ అధ్యక్షుడు ఎమ్మాన్యుయేల్ మ్యాక్రాన్ కూడా బ్యూనస్ ఎయిర్స్‌ విమానాశ్రయం చేరుకున్నారు. కానీ ఆయనకు స్వాగతం పలకడానికి అర్జెంటీనా ప్రతినిధులు ఎవ్వరూ సమయానికి రాలేదు. ఈ సంఘటనపై కూడా సోషల్ మీడియాలో పెద్దఎత్తున విమర్శలు, ఆగ్రహావేశాలు వ్యక్తమవుతున్నాయి. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3597}
{"id":"india-44366211","url":"https:\/\/www.bbc.com\/telugu\/india-44366211","title":"వెండితెరపై హస్తప్రయోగం.. నెటిజన్ల ఆగ్రహం, బాలీవుడ్ నటి స్వరభాస్కర్‌ సమాధానం","summary":"బాలీవుడ్ నటి స్వరభాస్కర్‌పై సోషల్ మీడియాలో మరోసారి ట్రోల్ మొదలైంది. ఇటీవల విడుదలైన 'వీరె ది వెడింగ్‌'లో ఒక సన్నివేశం కారణంగా నెటిజనులు ఆమెను లక్ష్యంగా చేసుకున్నారు.","text":"ఈ సినిమాలోని ఒక సన్నివేశంలో స్వరభాస్కర్ హస్తప్రయోగం చేస్తున్నట్టు చూపించారు. దీనిపై ట్విటర్‌లో అభ్యంతరాలు వ్యక్తమవుతున్నాయి. అభ్యంతరకర పదాలతో కొందరు తీవ్రస్థాయిలో విమర్శిస్తున్నారు. దీనికి భిన్నంగా కొంతమంది మాత్రం సినిమాలో ఆమె పాత్రను మహిళా సాధికారతకు చిహ్నంగా చెబుతున్నారు. కొందరు ఉద్దేశపూర్వకంగానే తనపై అభ్యంతరకర వ్యాఖ్యలు చేస్తున్నారని స్వర ఆరోపిస్తున్నారు. సినిమాలోని ఈ సన్నివేశంపై అభ్యంతరం వ్యక్తం చేసిన ఆర్తీ అగర్వాల్ అనే ఒక యూజర్ దీనిని సాఫ్ట్ పోర్న్‌గా అభివర్ణించారు. \"స్వర భాస్కర్ సాఫ్ట్ పోర్న్‌ను హాలీవుడ్ నుంచి కాపీ చేశారు. కానీ దీన్ని భారత్‌లో నిషేధించలేదు\" అని ట్వీట్ చేశారు. \"స్వర భాస్కర్ హస్తప్రయోగం సన్నివేశం బోల్డ్‌గా ఉంది, కానీ ఇది పెద్ద విషయమేం కాదు. ఇలా చేయడం ఫెమినిజానికి భంగం కలిగించవచ్చు. తెరపై పురుషులు ఇలాంటి సన్నివేశం చేసినా, చూడడానికి ఎవరూ ఇష్టపడరు. ఇదే ఫెమినిజం అనుకుంటే, పోర్న్ ఇండస్ట్రీ ఇప్పటికే ఎంతోమంది ఫెమినిస్టులను అందించింది\" అని @oversmartme పేరుతో ఉన్న ట్విటర్ యూజర్ అన్నారు. \"స్వర భాస్కర్.. నేను మా నానమ్మతో సినిమా చూశాను. ఆ హస్తప్రయోగం సన్నివేశం వచ్చినపుడు సిగ్గుతో చచ్చిపోయాను. బయటకి రాగానే ఆమె నాతో నేను హిందుస్థాన్‌ని, ఈ సినిమా గురించి సిగ్గుపడుతున్నా అంది\" అని కొంతమంది యూజర్స్ ట్వీట్ చేశారు. \"ప్యాడ్ మేన్ సినిమాలో అక్షయ్ కుమార్ ప్యాడ్ పెట్టుకోవడం, స్వరా భాస్కర్ 'వీరే ది వెడింగ్‌'లో హస్తప్రయోగం చేయడం కంటే చాలా పెద్ద విషయం\" అని అక్షయ్ కటారియా అనే ఒక ట్విటర్ యూజర్ అన్నారు సోషల్ మీడియాలో వచ్చిన అభ్యంతరాలపై సమాధానం ఇచ్చిన స్వరభాస్కర్ \"చూస్తుంటే సినిమా టికెట్లు, ట్వీట్లను కచ్చితంగా ఏదో ఐటీ సెల్ స్పాన్సర్ చేసినట్టుంది\" అన్నారు. 'వీరె ది వెడింగ్' సినిమాలో స్వరాతోపాటూ కరీనా కపూర్, సోనమ్ కపూర్, శిఖా తలసానియా కూడా ఉన్నారు. తమకు నచ్చినట్టు జీవించే నలుగురు అమ్మాయిల జీవితాలను ఈ సినిమాలో చూపించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3608}
{"id":"india-55434502","url":"https:\/\/www.bbc.com\/telugu\/india-55434502","title":"సిస్టర్ అభయ హత్య కేసులో ఫాదర్, నన్‌కు జీవిత ఖైదు","summary":"దాదాపు 30 ఏళ్ల క్రితం కేరళలో సంచలనం సృష్టించిన సిస్టర్ అభయ హత్య కేసులో ఫాదర్ థామస్ కొత్తూర్, సిస్టర్ సెఫీలకు జీవిత ఖైదు ఖరారైంది.","text":"\"ఎట్టకేలకు సిస్టర్ అభయ కేసులో న్యాయం జరిగింది. ఇక ఆమె ఆత్మకు శాంతి లభిస్తుంది\" అని ఒక ఉద్యమకర్త అన్నారు. 1992లో 21 ఏళ్ల సిస్టర్ అభయను హత్య చేసి, సాక్ష్యాలను నాశనం చేసినందుకుగానూ దోషులకు జీవిత ఖైదు విధిస్తూ మంగళవారం కోర్టు తీర్పు చెప్పింది. ఫాదర్ థామస్, సిస్టర్ సెఫీ రహస్యంగా లైంగిక చర్యలో పాల్గొంటుండగా చూసిన సిస్టర్ అభయను వీరిద్దరూ కలిసి హత్య చేసినట్లుగా కోర్టు ధృవీకరించింది. మొదట సిస్టర్ అభయ ఆత్మహత్య చేసుకున్నారని స్థానిక పోలీసులు భావించారు. అయితే, బాధితురాలి కుటుంబం, మానవ హక్కుల కార్యకర్తలు అనుమానాలు వ్యక్తం చేయడంతో తదుపరి దర్యప్తు కొనసాగించారు. కోర్టు తీర్పుపై సెఫీ (55) స్పందించలేదు. ఫాదర్ కొత్తూరు (69) మాత్రం తాను అమాయకుడినని, ఏ తప్పూ చేయలేదని బుధవారం స్థానిక మీడియాతో చెప్పారు. అసలేం జరిగింది? 1992 మార్చ్ 27 తెల్లవారుజామున సిస్టర్ అభయ నిద్ర లేచి, నీళ్లు తాగడానికి కాన్వెంట్ కిచెన్‌లోకి వెళ్లారు. వంటింట్లో కొత్తూర్, సెఫీ రహస్యంగా సెక్సులో పాల్గొనడం చూశారు. అభయ ఈ విషయాన్ని బయటపెట్టేస్తారన్న భయంతో ఫాదర్ కొత్తూర్, సెఫీ కలిసి అభయను హత్య చేసి అక్కడే ఉన్న నూతిలో పడేశారని కోర్టు తేల్చింది. ఈ కేసులో పోలీసుల దర్యాప్తు వివాదాస్పదమైంది. మొదట, ఆమె ఆత్మహత్య చేసుకొన్నట్లు స్థానిక పోలీసులు భావించారు. తరువాత ఈ కేసును 1993లో సీబీఐకి అప్పగించారు. ఇది ఆత్మహత్య కాదు, హత్య అని సీబీఐ నిర్థరించింది. కానీ దోషులెవరన్నది స్పష్టంగా తెలియలేదు. 2008లో హై కోర్టు ఆదేశం మేరకు సీబీఐ ఈ కేసులో పునఃవిచారణ జరిపి కొత్తూర్, సెఫీ, పూత్రిక్కయిల్‌లను అదుపులోకి తీసుకుంది. కానీ, వాళ్లు ముగ్గురూ బెయిల్ మీద బయటికొచ్చేశారు. సుదీర్ఘ విచారణ అనంతరం, ఈ మంగళవారం నాడు కోర్టు తుది తీర్పును ప్రకటించింది. \"ఎట్టకేలకు సిస్టర్ అభయ కేసులో న్యాయం జరిగింది. ఇక ఆమె ఆత్మకు శాంతి లభిస్తుంది\" అని ఈ హత్య కేసులో న్యాయం కోసం పోరాడిన మానవ హక్కుల కార్యకర్త జోమోన్ పుతెంపురక్కల్ అన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3608}
{"id":"india-54887198","url":"https:\/\/www.bbc.com\/telugu\/india-54887198","title":"రఘునందన్ రావు: దుబ్బాకలో గెలిచిన రఘునందన్ రావు ఎవరు.. ఒకప్పుడు టీఆర్ఎస్ ఆయన్ను ఎందుకు బహిష్కరించింది","summary":"మాధవనేని రఘునందనరావు... తెలంగాణలోని దుబ్బాక నియోజకవర్గానికి జరిగిన ఉప ఎన్నికలో విజయం సాధించిన బీజేపీ అభ్యర్థి.","text":"మెదక్ జిల్లా సిద్ధిపేటకు చెందిన రఘునందనరావు వృత్తిరీత్యా న్యాయవాది, పాత్రికేయుడు. ప్రస్తుతం తెలంగాణ రాష్ట్రానికి బీజేపీ అధికార ప్రతినిధిగా ఉన్న ఆయన మొట్టమొదటిసారి ఈ ఎన్నికల్లో విజయం సాధించారు. విలేకరిగా.. అసదుద్దీన్ ఒవైసీకి లాయర్‌గా.. 1990 ప్రాంతంలో స్వస్థలం సిద్ధిపేట నుంచి హైదరాబాద్ శివారు పారిశ్రామిక ప్రాంతం పటాన్‌చెరుకు వచ్చిన రఘునందనరావు అక్కడ ఒక తెలుగు దినపత్రికలో అయిదేళ్ల పాటు విలేకరిగా పనిచేశారు. ఆ తరువాత ఉమ్మడి ఆంధ్రప్రదేశ్ హైకోర్టులో న్యాయవాదిగానూ పనిచేశారు. ఎంఐఎం నేత, హైదరాబాద్ ఎంపీ అసదుద్దీన్ ఒవైసీకి ఆయన న్యాయవాదిగా పనిచేశారు. టీఆరెఎస్‌తో ప్రయాణం.. బహిష్కరణ 2001లో రఘునందనరావు తెలంగాణ రాష్ట్ర సమితి పార్టీలో చేరారు. పార్టీలో అంచలంచెలుగా ఎదిగిన ఆయన టీఆర్ఎస్ పొలిట్‌బ్యూరో మెంబర్‌గానూ పనిచేశారు. మంచి వాగ్ధాటి, వాదనా పటిమ గల నాయకుడిగా పేరున్న రఘునందనరావు అప్పట్లో టీఆర్ఎస్‌కు బలమైన గొంతుగా నిలిచేవారు. అయితే, 2013లో తెలుగుదేశం పార్టీ అధ్యక్షుడు చంద్రబాబునాయుడిని కలిశారన్న ఆరోపణలతో పార్టీ ఆయన్ను బహిష్కరించింది. రఘునందనరావు మాత్రం ఈ ఆరోపణలను ఖండించారు. టీఆర్ఎస్ నుంచి బహిష్కరణకు గురయిన తరువాత ఆయన బీజేపీలో చేరారు. రఘునందనరావు(ఎడమ) 2014 నుంచి దుబ్బాకలో పోటీ బీజేపీలో చేరిన తరువాత 2014లో దుబ్బాక నుంచి ఆ పార్టీ అభ్యర్థిగా పోటీ చేసి ఓటమి పాలయ్యారు. ఆ ఎన్నికల్లో రఘునందనరావుకు 15,131 ఓట్లు రాగా మూడో స్థానంతో సరిపెట్టుకున్నారు. ఆ తరువాత 2018లో మళ్లీ అదే నియోజకవర్గం నుంచి బీజేపీ అభ్యర్థిగా ఆయన పోటీ చేశారు. ఈసారి 22,595 ఓట్లు పొందారు. 2014, 18 రెండు ఎన్నికల్లోనూ టీఆర్ఎస్ అభ్యర్థి సోలిపేట రామలింగారెడ్డే ఇక్కడ విజయం సాధించారు. లైంగిక వేధింపుల ఆరోపణలు న్యాయవాదిగా పనిచేసిన రఘునందనరావు క్లయింటు అయిన ఒక మహిళ ఆయనపై తీవ్ర ఆరోపణలు చేశారు. కాఫీలో మత్తు కలిపి తనపై రఘునందనరావు లైంగిక దాడికి పాల్పడ్డారని ఆమె ఆరోపించారు. ఈ ఆరోపణలు అవాస్తవమని రఘునందరావు ఖండించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌‌లో ఫాలో అవ్వండి. యూట్యూబ్‌‌లో సబ్‌స్క్రైబ్ చేయండి.)","len":3614}
{"id":"international-47944301","url":"https:\/\/www.bbc.com\/telugu\/international-47944301","title":"996 విధానం అంటే ఏంటి? ‘ఆలీబాబా’ జాక్ మా దీన్ని ఎందుకు సమర్థిస్తున్నారు?","summary":"చైనా బిలియనీర్, ఆన్ లైన్ షాపింగ్ దిగ్గజం ఆలీబాబా సహ వ్యవస్థాపకుడు జాక్ మా \"ఉదయం 9 నుంచి రాత్రి 9 వరకూ ఆరు రోజులూ\" పనిచేసే విధానం ఉండాలనే వాదనను కొనసాగిస్తున్నారు.","text":"'996'గా పిలుస్తున్న ఈ విధానం గురించి ప్రస్తుతం చైనీస్ మీడియాలో జోరుగా చర్చలు సాగుతున్నాయి. ఈ విధానాన్ని జాక్ మా గట్టిగా సమర్థిస్తున్నారు. చైనాలో దీన్ని ప్రవేశపెట్టాలని ఆయన అంటున్నారు. లేకపోతే చైనా ఆర్థిక వ్యవస్థ సత్తువ కోల్పోయి, వృద్ధి వేగం కుంటుపడే అవకాశాలు ఎక్కువగా ఉన్నాయని వాదిస్తున్నారు. జాక్ మా నెలకొల్పిన ఇ-కామర్స్ సంస్థ అలీబాబా.. అమెజాన్, గూగుల్ వంటి వాటికి పోటీగా అతిపెద్ద ఆన్ లైన్ షాపింగ్ సంస్థల్లో ఒకటిగా అవతరించింది. ఆ సంస్థ మార్కెట్ విలువ సుమారు రూ.34 లక్షల కోట్లు. జాక్ మా వ్యక్తిగత సంపద రూ.2.7 లక్షల కోట్లని అంచనా. 996 విధానం అంటే ఏంటి? ఉదయం తొమ్మిది గంటల నుంచి రాత్రి తొమ్మిది గంటల వరకు... వారానికి ఆరు రోజులు పనిచేయడాన్ని ‘996 విధానం’ అని చైనాలో పిలుస్తున్నారు. అంటే రోజుకు పన్నెండు గంటలు పని చేయాలన్నమాట. దీనిపై చైనాలో కొందరు తీవ్రంగా విమర్శలు చేస్తున్నారు. బీజింగ్ కేంద్రంగా పనిచేసే న్యాయ సలహాల కంపెనీ వుసాంగ్ నెట్‌వర్క్ టెక్నాలజీకి చెందిన సీనియర్ లీగల్ కౌన్సెల్ జంగ్ షియొలిన్ బీబీసీతో మాట్లాడుతూ.. ‘‘996 పని విధానం చట్టానికి వ్యతిరేకం’’ అని చెప్పారు. చైనాకే చెందిన మరో టెక్ ఎంట్రప్రెన్యూర్, జేడీ.కామ్ ఇ-కామర్స్ సంస్థ అధినేత రిచర్డ్ లియూ కూడా '996 విధానం'పై జాక్ మాతో గొంతు కలుపుతున్నారు. ఆర్థిక వృద్ధి వేగం ఏళ్లపాటు కొనసాగడంతో చైనాలో 'పని ఎగ్గొట్టేవారు' ఎక్కువయ్యారని లియూ అంటున్నారు. 1970ల చివరి నుంచి 2000ల మధ్య కాలం వరకూ 25 ఏళ్లకు పైగా చైనా సగటు ఆర్థిక వృద్ధి 10 శాతం మించి నమోదైంది. ఆ తర్వాత కాలంలో మందగించి 6 శాతం దగ్గరికి వచ్చింది. జేడీ.కామ్ ఉద్యోగులను తొలగిస్తోందని వార్తలు వస్తున్న తరుణంలో లియూ తాజా వ్యాఖ్యలు చేశారు. ''గత నాలుగేళ్లలో మేం ఎవర్నీ తీసివేయలేదు. ఫలితంగా సిబ్బంది సంఖ్య బాగా పెరిగింది. ఆదేశాలు ఇచ్చేవారు ఎక్కువయ్యారు. పనిచేసేవారు తగ్గిపోయారు. పరిస్థితి ఇలాగే కొనసాగితే సంస్థ మార్కెట్‌లో స్థానం కోల్పోవాల్సి వస్తుంది'' అని లియూ అన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3616}
{"id":"india-47330854","url":"https:\/\/www.bbc.com\/telugu\/india-47330854","title":"#WhyModi: మళ్లీ ప్రధానిగా మోదీనే ఎందుకు?","summary":"#WhyModi.. సోషల్ మీడియాలో ఇప్పుడు బాగా ట్రెండ్ అవుతోన్న హ్యాష్ ట్యాగ్ ఇది. 'మళ్లీ మోదీనే ఎందుకు ప్రధాని కావాలి?' అన్న ప్రశ్నను సంధిస్తూ ఈ హ్యాష్ ట్యాగ్ ట్రెండ్ అవుతోంది.","text":"మోదీ ఎందుకు మళ్లీ అధికారంలోకి రావాలో వివరిస్తూ కొందరు, ఆయన మళ్లీ ఎందుకు ప్రధాని కాకూడదో చెబుతూ ఇంకొందరు ఈ హ్యాష్ ట్యాగ్‌తో ట్వీట్లు చేస్తున్నారు. దాంతో దేశవ్యాప్తంగా నేడు ట్విటర్లో ఇది ట్రెండ్‌గా మారింది. మోదీకి మద్దతిస్తూ #WhyModi పేరుతో ట్వీట్లు చేస్తున్నవారి పోస్టులను పరిశీలిస్తే... '10ఏళ్ల యూపీయే ప్రభుత్వ హయాంలో ఒక్క రఫేల్ విమానాన్ని కొనడానికి కూడా డబ్బుల్లేవు. కానీ మోదీ ప్రభుత్వం మాత్రం 36 రఫేల్ జెట్‌లు, 22 అపాచే విమానాలు, ఎస్-400 మిసైళ్లు, ఇలా మరెన్నో దేశానికి తీసుకొచ్చింది' అని రిషీ బాగ్రీ అనే వ్యక్తి అన్నారు. పోస్ట్ of Twitter ముగిసింది, 1 బీజేపీ ప్రభుత్వానికి 100కి 80 మార్కులే వచ్చుండొచ్చు. 20-30 మార్కులు తగ్గినంత మాత్రాన, 100కి 10 మార్కులు వచ్చేవారిని ఎన్నుకోలేం కదా అని కరణ్ భాసిన్ అనే మరో వ్యక్తి అభిప్రాయపడ్డారు. ప్రపంచం మనతో ఉంది. ప్రపంచ వ్యాప్తంగా భారత్ ఇమేజ్‌ను మోదీ మార్చేశారని హర్షిత్ మౌర్య అనే యూజర్ అన్నారు. మార్పు తేవాలనే ఆకాంక్ష, భవిష్యత్తుపై దృష్టి ఉన్న ప్రభుత్వం, గొప్ప విజన్.. ఇలా మోదీని నమ్మడానికి చాలా కారణాలున్నాయని హర్షిక అనే మరో యూజర్ పేర్కొన్నారు. మరోపక్క మోదీ మళ్లీ ఎందుకు ప్రధాని కాకూడదో చెబుతూ, దేశ భద్రతను పెంచడంలో, డిజిటల్ ఇండియాగా మార్చడంలో, స్వచ్ఛ భారత్‌ను సంపూర్ణంగా అమలు చేయడంలో, స్మార్ట్ సిటీస్ నిర్మించడంలో, ఫసల్ బీమా పథకాన్ని అమలు చేయడంలో... ఇలా అనేక విధాలుగా మోదీ విఫలమయ్యారు. అందుకే ఆయన మళ్లీ రాకూడదు అని 'సేవ్ ది సాయిల్' పేరుతో ట్విటర్‌లో ఓ యూజర్ పోస్ట్ చేశారు. మోదీ ప్రభుత్వ ఆర్థిక ప్రదర్శన పూర్తిగా నిరాశాజనకం. నిరుద్యోగం పెరిగింది. పెద్దనోట్ల రద్దు విఫలమైంది. జీఎస్‌టీ అమలు గందరగోళంగా ఉంది. ఇలా మోదీ మళ్లీ వద్దనడానికి అనేక కారణాలున్నాయి అని 'షార్ప్ వ్యూస్' అనే ఐడీతో ఓ యూజర్ ట్వీట్ చేశారు. మొత్తంగా శుక్రవారంనాడు ట్విటర్ ‌లో #WhyModi హ్యాష్ ట్యాగ్ చర్చనీయాంశంగా మారింది. ఆ ట్యాగ్‌తో 38వేలకు పైగా ట్వీట్లు నమోదయ్యాయి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3618}
{"id":"india-46386282","url":"https:\/\/www.bbc.com\/telugu\/india-46386282","title":"మహారాష్ర్టలో మరాఠాలకు రిజర్వేషన్లు: బిల్లుకు అసెంబ్లీ ఏకగ్రీవ ఆమోదం","summary":"మరాఠాలకు రిజర్వేషన్లు కల్పిస్తూ మహారాష్ట్ర అసెంబ్లీ ఒక బిల్లు పాస్ చేసింది.","text":"మహారాష్ట్ర అసెంబ్లీ భవనం సామాజికంగా, విద్యాపరంగా వెనుకబడిన మరాఠాలకు 16 శాతం రిజర్వేషన్లు కల్పించాలనే ప్రతిపాదనను మహారాష్ట్ర అసెంబ్లీ ఏకగ్రీవంగా ఆమోదించింది. మహారాష్ట్ర స్టేట్ బ్యాక్‌వర్డ్ క్లాస్ కమిషన్ ప్రతిపాదనలపై తీసుకున్న చర్యల నివేదిక( ఏటీఆర్)తోపాటు ముఖ్యమంత్రి దేవేంద్ర ఫడ్నవీస్ ఈ బిల్లును అసెంబ్లీలో ప్రవేశపెట్టారు. రిజర్వేషలన్ల కోసం మరాఠాల ప్రదర్శన మరాఠాలను సామాజికంగా, విద్యాపరంగా వెనుకబడిన పౌరుల తరగతిగా(ఎస్ఈబీసీ)గా ప్యానల్ ప్రకటించింది. రాష్ట్ర ప్రభుత్వ ఉద్యోగాలలో వారికి తగినంత ప్రాతినిధ్యం లభించలేదని తమ నివేదికలో పేర్కొంది. రాజ్యాంగంలో పొందుపరిచిన ఆర్టికల్ 15(4), 16(4) ప్రకారం రిజర్వేషన్ ప్రయోజనాలకు వారు అర్హులేనని తెలిపింది. అసాధారణ పరిస్థితులను పరిశీలించిన తర్వాత మరాఠాలు సామాజికంగా, విద్యాపరంగా వెనుకబడ్డారని, రిజర్వేషన్ ప్రయోజనాలకు వారు అర్హులేనని తాము ప్రకటించినట్లు ప్యానల్ ఇందులో సూచించింది. రాష్ట్రంలో ఏర్పడిన పరిస్థితులను చక్కదిద్దడానికి రాజ్యాంగ నిబంధనలకు లోబడి ప్రభుత్వం తగిన నిర్ణయం తీసుకోవచ్చని తెలిపింది. విద్యాసంస్థల్లో ప్రవేశానికి, రాష్ట్ర ప్రభుత్వ ఉద్యోగాల్లో మరాఠాలకు రిజర్వేషన్లు కల్పించాలని తర్వాత బిల్లును ప్రవేశపెట్టారు. రిజర్వేషన్లపై చర్చించడానికి వెళ్తున్న ముఖ్యమంత్రి దేవేంద్ర ఫడ్నవీస్ బిల్లులో ప్రధాన అంశాలు రిజర్వేషన్ల కోసం మరాఠాల ఆందోళన ప్రభుత్వ ఉద్యోగాల్లో, విద్యాసంస్థల ప్రవేశాల్లో రిజర్వేషన్లు కావాలంటూ మరాఠా సమాజం ఎప్పటి నుంచో డిమాండ్ చేస్తోంది. ఈ ఏడాది జులై, ఆగస్టులో రిజర్వేషన్ల కోసం మరాఠాలు చేసిన ఆందోళనలు హింసాత్మకంగా మారాయి. బిల్లును సభలో ప్రవేశపెట్టిన ముఖ్యమంత్రి దేవేంద్ర ఫడ్నవీస్, దానిని సభ ఏకగ్రీవంగా ఆమోదించేలా సహకరించిన విపక్షానికి ధన్యవాదాలు తెలిపారు. 2014లో కాంగ్రెస్-ఎన్సీపీ ప్రభుత్వం మరాఠా సమాజానికి 16 శాతం రిజర్వేషన్లు కల్పించింది. ఈ రిజర్వేషన్లను న్యాయస్థానం రద్దు చేసింది. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3626}
{"id":"india-41425098","url":"https:\/\/www.bbc.com\/telugu\/india-41425098","title":"కోల్‌కతా నవరాత్రి ఉత్సవాలకు 22 కిలోల బంగారు చీర","summary":"దసరా నవరాత్రి ఉత్సవాల్లో భాగంగా కోల్‌కతాలో దుర్గాదేవి కోసం మేలిమి బంగారంతో నేసిన చీర ప్రత్యేక ఆకర్షణగా నిలుస్తోంది. ఉత్సవాలను అత్యంత వైభవంగా నిర్వహించే కోల్‌కతాలో వీధివీధినా భిన్నమైన ఆకృతుల్లో మండపాలను ఏర్పాటు చేశారు.","text":"22 కిలోల బంగారు చీరలో దుర్గాదేవి ఏకంగా 22 కిలోల శుద్ధమైన బంగారంతో చీరను నేశారు. నగరంలోని సంతోష్ మిత్ర స్క్వేర్‌లో ఏర్పాటు చేసిన మండపంలోని దుర్గ విగ్రహానికి ఈ చీరను అలంకరించారు. సుమారు రూ.6.2 కోట్ల రూపాయల ఖర్చుతో తయారు చేసిన ఈ చీర కోసం దాదాపు యాభై మంది కార్మికులు రెండున్నర నెలలపాటు శ్రమించారు. అగ్నిమిత్ర అనే డిజైనర్ చీరకు అదనపు మెరుగులు దిద్దారు. ఆకట్టుకునే మోటిఫ్‌లు, ఖరీదైన రత్నాలను చీర తయారీ కోసం వినియోగించినట్లు చెప్పారు. దుర్గాదేవి కోసం మేలిమి బంగారంతో నేసిన చీర ప్రత్యేక ఆకర్షణగా నిలుస్తోంది పసిడి చీర ధగధగలతో వెలిగిపోతున్న అమ్మవారి విగ్రహంతో పాటు, అది కొలువైన మండపం కూడా భక్తులను కట్టిపడేస్తోంది. లండన్‌లోని ప్రఖ్యాత బకింగ్‌హామ్ ప్యాలెస్‌ని తలపించే మండపాన్నే నిర్వాహకులు అక్కడ ఏర్పాటు చేశారు. లండన్‌లోని బిగ్ బెన్, టవర్ బ్రిడ్జ్, లండన్ ఐ లాంటి ఇతర ప్రదేశాలను పోలిన నమూనా మండపాలనూ నగరంలో నిర్మించారు. మొదట్నుంచీ కోల్‌కతాలోని దసరా మండపాలు భారీతనానికి పెట్టింది పేరుగా నిలుస్తున్నాయి. బౌద్ధుల పగోడాలూ, మైత్రేయీ ఎక్స్‌ప్రెస్ రైలూ, నగరానికే ప్రత్యేకమైన ఎల్లో ట్యాక్సీలూ మొదలైన వాటి రూపంలో నిర్మించిన మండపాలు గతంలోనూ కోల్‌కతాకు ప్రత్యేక గుర్తింపును తీసుకొచ్చాయి. బకింగ్ హామ్ ప్యాలెస్‌కి అచ్చమైన నమూనా ఇది లండన్ నగరానికి తలమానికంగా నిలిచే బిగ్‌బెన్ నమూనాలోనూ ఈసారి మండపాన్ని నిర్మించారు. కానీ, బిగ్‌బెన్ నిర్మాణం నగరానికి కొత్తేం కాదు. కోల్‌కతాని కూడా లండన్ తరహాలో అభివృద్ధి చేయాలన్న లక్ష్యానికి ప్రతీకగా, 2015లోనే ఓ శాశ్వత బిగ్‌బెన్ నమూనాని ముఖ్యమంత్రి మమతా బెనర్జీ నిర్మింపజేశారు. 2015లోనే కోల్‌కతాలో బిగ్‌బెన్ నమూనాని ప్రభుత్వం నిర్మించింది ప్రముఖ నిర్మాణాల నమూనాలతో పాటు ప్రత్యేక థీమ్‌లతోనూ కోల్‌కతాలో నవరాత్రి మండపాలను నిర్మించడం ఆనవాయితీ. అత్యాచారాలూ, గంగానది కాలుష్యం మొదలైన సామాజిక అంశాల థీమ్‌లతో గతంలో అనేక మండపాలను నగరవాసులు ఏర్పాటు చేశారు. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విట్టర్లో ఫాలో అవ్వండి. యూట్యూబ్‌లోనూ సబ్‌స్క్రైబ్ చేయండి)","len":3633}
{"id":"india-42133997","url":"https:\/\/www.bbc.com\/telugu\/india-42133997","title":"ఆందోళనకారులకు- పాకిస్తాన్ ప్రభుత్వానికి మధ్య కుదిరిన ఒప్పందం","summary":"ఆందోళనకారులకు-పాకిస్తాన్ ప్రభుత్వానికి మధ్య ఒప్పందం కుదిరింది. దీని ప్రకారం పాకిస్తాన్ న్యాయశాఖ మంత్రి జాహెద్ హమీద్ రాజీనామా చేశారు. ఆయన రాజీనామాను పాకిస్తాన్ ప్రధాని షాహిద్ అబ్బాసీ ఆమోదించే అవకాశం ఉంది.","text":"పాకిస్తాన్‌లో మూడు వారాలుగా జరుగుతున్న ఆందోళనలు శనివారం హింసాత్మకంగా మారాయి. ఘర్షణల్లో ఆరుగురు నిరసనకారులు చనిపోయినట్లు, 200 మంది గాయపడినట్లు భావిస్తున్నారు. దేశంలోని ఇతర ప్రాంతాలకూ ఆందోళనలు వ్యాపిస్తుండటంతో నిరసనకారులను ప్రభుత్వం చర్చలకు ఆహ్వానించింది. ఒక కమిటీని ఏర్పాటు చేసింది. ఇందులో ఆందోళ‌న‌ల‌కు నేతృత్వం వ‌హించిన‌ తెహ్రీక్ లబ్బయిక్ పాకిస్తాన్ నుంచి ముగ్గురు, ప్రభుత్వం నుంచి హోంమంత్రి, హోం శాఖ కార్యదర్శి, మేజర్ జనరల్ ఫాయెజ్ హమీద్ సభ్యులుగా ఉన్నారు. వారి మధ్య ఒక ఒప్పందం జరిగింది. ఒప్పందంలోని ముఖ్యాంశాలు : ఈ ఒప్పందంలో భాగంగా పాకిస్తాన్ న్యాయశాఖ మంత్రి జాహెద్ హమీద్ తన పదవికి రాజీనామా చేశారు. రాజీనామా లేఖను ఆయన పాకిస్తాన్ ప్రధానమంత్రి షాహిద్ అబ్బాసీకి అందించారు. జాహెద్ హమీద్ రాజీనామా కోరుతూ 3000మంది 22 రోజుల నుంచి ఆందోళనలు నిర్వహిస్తున్నారని ఇస్లామాబాద్ నుంచి బీబీసీ ప్రతినిధి షుమైలా జాఫ్రీ తెలిపారు. తెహ్రీక్ ఏ లబ్బయిక్ ఈ ఆందోళన కార్యక్రమం నిర్వహిస్తోందని ఆమె తెలిపారు. పాకిస్తాన్ ఎన్నికల సంస్కరణ చట్టం 2017లో చేసిన సవరణకు వ్యతిరేకంగా ఆందోళన ప్రారంభమైంది. ఈ బిల్లులో జరిగిన ఓ సవరణ మొహమ్మద్ ప్రవక్త గౌరవానికి భంగం కలిగించేలా ఉందని, దీనికి న్యాయశాఖ మంత్రి జాహెద్ హమీద్ రాజీనామా చేయాలని ఆందోళనకారులు డిమాండ్ చేస్తున్నారు. అసలేమిటి ఈ చట్టం? పాకిస్తాన్ చట్టం ప్రకారం ఎన్నికల్లో పాల్గొనే ప్రతి ముస్లిం అభ్యర్థి మొహమ్మద్ ప్రవక్తే చివరి ప్రవక్తని నమ్ముతున్నట్లు ఆవిడవిట్ దాఖలు చేయాలి. అయితే పాకిస్తాన్ ఎన్నికల సంస్కరణ చట్టం 2017లో చేసిన తాజా సవరణలో ఈ షరతులో మార్పులు చేశారని ఆందోళనకారులు అంటున్నారు. కానీ సాంకేతిక పొరపాటుతోనే ఇలా జరిగిందని ప్రభుత్వం వివరణనిచ్చినా ఆందోళనకారులు వెనక్కి తగ్గలేదు. పాకిస్తాన్ న్యాయశాఖ మంత్రి జాహెద్ హమీద్ మాత్రం ఎన్నికల సంస్కరణ చట్టాన్ని అన్ని పార్టీల సమ్మతితోనే తీసుకొచ్చామని, తాము సొంతంగా ఈ చట్టాన్ని తీసుకురాలేదని అన్నారు. మా ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3634}
{"id":"international-44036295","url":"https:\/\/www.bbc.com\/telugu\/international-44036295","title":"ఇటలీలో పీటముడి: మళ్లీ ఎన్నికలు?","summary":"ఇటలీలో ప్రభుత్వ ఏర్పాటు దిశగా వివిధ పక్షాల మధ్య జరిగిన మూడో దఫా చర్చలు విఫలమయ్యాయి. దీంతో మళ్లీ ఎన్నికలు జరిగే అవకాశం ఉంది, లేదా ఈ ఏడాది చివరి వరకు తటస్థ ఆపద్ధర్మ ప్రభుత్వం పాలనా వ్యవహారాలు చూడనుంది.","text":"ప్రభుత్వం ఏర్పడే అవకాశాలు కనిపించడం లేదని, ఇటలీ తనను నడిపించే నాయకత్వం కోసం ఇక ఎదురుచూడలేదని అధ్యక్షుడు సెర్జియో మాటరెల్లా వ్యాఖ్యానించారు. మార్చి 4 నాటి ఎన్నికల్లో ఏ పార్టీకీ లేదా కూటమికీ స్పష్టమైన ఆధిక్యం దక్కలేదు. 31 ఏళ్ల లూగీ డి మాయివో నాయకత్వంలోని ఫైవ్‌ స్టార్ మూవ్‌మెంట్ అతిపెద్ద పార్టీగా అవతరించింది. ఫోర్జా ఇటాలియా, ద లీగ్‌లతో కూడిన మితవాద కూటమితోగాని, మధ్యేవాద వామపక్షమైన డెమొక్రటిక్ పార్టీతోగాని కలిసేందుకు తాజా చర్చల్లోనూ ఫైవ్ స్టార్ మూవ్‌మెంట్ అంగీకరించలేదు. ఫోర్జా ఇటాలియాకు దేశ మాజీ ప్రధాని సిల్వియో బెర్లుస్కోని, ద లీగ్‌కు మాటియో సాల్విని, డెమొక్రటిక్ పార్టీకి మాటియో రెంజి సారథులు. పై వరుస- బెర్లుస్కోని, మాటియో సాల్విని; కింది వరుస- మాటియో రెంజి, లూగీ డి మాయివో జులైలో ఎన్నికలు? ప్రతిష్టంభన కొనసాగడంపై ఇటలీ అధ్యక్షుడు సెర్జియో మాటరెల్లా స్పందిస్తూ- ప్రభుత్వం ఏర్పడే అవకాశాలు కనిపించడం లేదని, తనను నడిపించే నాయకత్వం కోసం ఇటలీ ఇక ఎదురుచూడలేదని సోమవారం వ్యాఖ్యానించారు. ఈ నేపథ్యంలో ఈ ఏడాది చివరి వరకు తటస్థ ఆపద్ధర్మ ప్రభుత్వం కొనసాగాలని, ఇందుకు పార్టీలు మద్దతు ఇవ్వాలని ఆయన ప్రతిపాదించారు. ఈ ప్రతిపాదన ప్రకారమైతే ఆపద్ధర్మ ప్రభుత్వం డిసెంబరులో రద్దవుతుందని, 2019 ప్రారంభంలో ఎన్నికలు జరుగుతాయని చెప్పారు. ఈ ప్రతిపాదన పార్టీలకు అంగీకారయోగ్యంగా లేకపోతే జులై లేదా ఆ తర్వాత ఎన్నికలు జరుగుతాయని అధ్యక్షుడు ప్రకటించారు. ఫైవ్ స్టార్ మూవ్‌మెంట్‌గాని ద లీగ్‌గాని దీనిపై ఆసక్తి చూపలేదు. జులైలో ఎన్నికలకే ఈ రెండు పార్టీలు మొగ్గు చూపాయి. తుది నిర్ణయం అధ్యక్షుడే తీసుకుంటారు. ఇటలీ ప్రధానిగా ప్రస్తుతం పావోలో గెంటిలోని ఉన్నారు. 2016 డిసెంబరులో ప్రధాని పదవికి మాటియో రెంజి రాజీనామా చేసినప్పటి నుంచి తటస్థ ఆపద్ధర్మ ప్రభుత్వం కొనసాగుతోంది. 'బ్రెగ్జిట్' ప్రక్రియ పూర్తయ్యాక యూరోపియన్ యూనియన్‌(ఈయూ)లో ఇటలీది మూడో అతిపెద్ద ఆర్థిక వ్యవస్థ అవుతుంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3634}
{"id":"india-46343704","url":"https:\/\/www.bbc.com\/telugu\/india-46343704","title":"అయోధ్య: నిజంగానే ఆదివారం కాషాయ రంగులో మునిగి తేలిందా? - ఫేక్ న్యూస్ అలెర్ట్","summary":"సాధువులు, మితవాద ఉద్యమకారులకు తోడు వేలాది హిందువులు రామమందిర నిర్మాణాన్ని డిమాండ్ చేస్తూ ఆదివారం నాడు అయోధ్య చేరుకున్నారు.","text":"అనేక మితవాద సోషల్ మీడియా పేజీల్లో ఆ కార్యక్రమం గురించి భారీగా ప్రచారం చేశారు. ఆదివారం నాడు వేలాది ప్రజలు అయోధ్య చేరుకుంటారని వాటిలో కొన్ని పేజీలు ప్రచారం చేశాయి. ఆ కార్యక్రమం ముగిసిన మరుసటి రోజు సోషల్ మీడియాలో అయోధ్యకు సంబంధించినవిగా చెబుతూ అనేక ఫొటోలు కనిపించాయి. నగరంలో అనేక ప్రాంతాల్లో కాషాయ దుస్తులు ధరించిన వందలాది ప్రజలు ఆ ఫొటోల్లో ఉన్నట్లుగా చూపారు. కానీ, అందులో చాలా ఫొటోలు నకిలీవని మా పరిశోధనలో తేలింది. ఉదాహరణకు వేలాదిమంది ఉన్న పై ఫొటో అయోధ్యకు చెందినదిగా ప్రచారంలో ఉంది. కానీ, నిజానికి అది 2017 ఆగస్టు నాటి ఫొటో. ముంబయిలో నిర్వహించిన మరాఠా క్రాంతి మోర్చా కార్యక్రమంలో భాగంగా వేలాది మరాఠీ ప్రజలు రిజర్వేషన్‌ను, సామాజిక న్యాయాన్ని డిమాండ్ చేస్తూ మౌనంగా బైకుల్లా జూ నుంచి ఆజాద్ మైదానం దాకా పాదయాత్ర నిర్వహించారు. ప్రభుత్వంతో చర్చలు జరిగాక ఆ నిరసన ముగిసింది. పైన ఉన్న ఫొటో కర్ణాటకలో నిర్వహించిన భజరంగ్ దల్ కార్యక్రమానికి సంబంధించినది. ప్రజల చేతిలోని ప్లకార్డుల్లో కన్నడ లిపి కూడా స్పష్టంగా కనిపిస్తుంది. కానీ ఇలాంటి ఎన్నో ఫొటోలను ఆదివారంనాడు అయోధ్యలో జరిగిన కార్యక్రమానివిగా చెబుతూ ప్రచారం చేస్తున్నారు. అయోధ్య రాముడి జన్మ స్థలం అని హిందువులు విశ్వసిస్తారు. తాము అనేక తరాలుగా అక్కడ ప్రార్థనలు చేస్తున్నామని ముస్లింలు అంటారు. 1992లో బాబ్రీ మసీదును హిందువుల మూక కూల్చేశాక రెండు వర్గాల మధ్య అనిశ్చితి నెలకొంది. ఆ తరువాత దేశవ్యాప్తంగా జరిగిన అల్లర్లలో 2వేలమంది దాకా చనిపోయారు. రాజస్థాన్, మధ్య ప్రదేశ్, ఛత్తీస్‌గఢ్ ఎన్నికలకు తోడు సాధారణ ఎన్నికలు కూడా సమీపిస్తున్న తరుణంలో అక్కడ రామమందిరాన్ని నిర్మించేందుకు బీజేపీ ప్రయత్నాలు ముమ్మరం చేసింది. ప్రస్తుతం అయోధ్య వివాదానికి సంబంధించిన కేసు సుప్రీంకోర్టులో ఉంది. ఎన్నికలు దగ్గరపడటంతో కొందరు నేతలు రామమందిర నిర్మాణానికి అనుగుణంగా ఆర్డినెన్స్ తీసుకురావాలని కోరుతున్నారు. (ఏక్తా న్యూస్ సౌజన్యంతో రాసిన కథనం) ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3636}
{"id":"international-48647424","url":"https:\/\/www.bbc.com\/telugu\/international-48647424","title":"క్రికెట్ ప్రపంచ కప్ 2019: ‘పాకిస్తాన్‌ ఓడిపోతే వారి సెమీస్ ఆశలు గల్లంతే’ - బీబీసీతో సునీల్ గావస్కర్","summary":"భారత్, పాకిస్తాన్ క్రికెట్ జట్ల మధ్య ఆదివారం జరగనున్న మ్యాచ్‌పై భారత జట్టు మాజీ కెప్టెన్, ప్రస్తుత వ్యాఖ్యాత సునీల్ గావస్కర్‌ బీబీసీ ప్రతినిధి వినాయక్ గైక్వాడ్‌కు ఇచ్చిన ఇంటర్వ్యూ..","text":"ఈ మ్యాచ్ గురించి మీరు ఏం అనుకుంటున్నారు? ఈ మ్యాచ్ జరగాలని నేను ప్రార్థిస్తున్నా. ఎందుకంటే మాంచెస్టర్ వాతావరణం చిత్రంగా ఉంటుంది. ఎప్పుడు ఎలా మారుతుందో చెప్పలేం. ఈ మ్యాచ్ భారత్ కంటే పాకిస్తాన్‌కు ఎక్కువ ముఖ్యమైనది. ఎందుకంటే ఈ మ్యాచ్‌లో ఓడిపోతే పాకిస్తాన్‌ సెమీ ఫైనల్స్ చేరుకోవడంపై ఆశలు వదులుకోవాల్సి వస్తుంది. అయితే, భారత జట్టుపై మాత్రం అభిమానుల అంచనాల భారం ఉంది. వాతావరణం సహకరిస్తే, మనం అద్భుతమైన మ్యాచ్ చూడొచ్చు. ఇంగ్లండ్‌లో విపరీతంగా వర్షం కురుస్తోంది. ఐసీసీ మాత్రం లీగ్ మ్యాచ్‌లకు రిజర్వ్ డే కేటాయించలేదు. దీనిపై మీరేమంటారు? ప్రతిరోజూ కనీసం ఒక మ్యాచ్ జరుగుతోంది. కాబట్టి ప్రతి మ్యాచ్‌కూ రిజర్వ్ డే పెట్టడం కష్టం. ఒకవేళ వర్షం వల్ల రద్దయిన మ్యాచ్ మరుసటి రోజుకు వాయిదా పడితే ఆ రోజు మూడు మ్యాచ్‌లు నిర్వహించాల్సి రావొచ్చు. దీనివల్ల సమస్యలు తలెత్తవచ్చునని ఐసీసీ భావించి ఉండొచ్చు. గతంలో భారత జట్టు ఇంగ్లండ్‌లో పర్యటించినప్పుడు వాతావరణ సమస్య రాలేదు. అప్పుడు వాతావరణం బాగుంది. భారత జట్టు గురించి ఏమనుకుంటున్నారు? ఈ జట్టు ప్రపంచకప్‌ను సాధించగలదా? భారత్‌కు మంచి టీం ఉంది. కానీ, నా ఫేవరెట్ టీం మాత్రం ఇంగ్లండ్. ఆ జట్టులో అన్ని రకాల ప్లేయర్లూ ఉన్నారు. పైగా, ఆ జట్టు తమ సొంత గడ్డపై ఆడుతోంది. ఒకవేళ భారత్, ఇంగ్లండ్ జట్లు ఫైనల్స్‌కు చేరితే మబ్బులతో నిండిన ఈ వాతావరణం కీలకమవుతుంది. అప్పుడు సొంత గడ్డపై ఆడుతున్న జట్టుకే మ్యాచ్ గెలిచే అవకాశాలు అధికంగా ఉంటాయి. ఎందుకంటే ఇలాంటి వాతావరణానికి ఆ జట్టులోని వారంతా అలవాటు పడి ఉంటారు కాబట్టి. భారత్, పాకిస్తాన్ జట్ల మధ్య మ్యాచ్ జరిగే రోజు వాతావరణం ఎలా ఉండొచ్చు? పగటిపూట ఎండలో ఆడటాన్ని భారత జట్టు ఇష్టపడుతుంది. ఒకవేళ ఎండ లేకపోతే భారత జట్టుకు ఇబ్బందులు తప్పవు. పాకిస్తాన్ పరిస్థితి కూడా ఇదే. ప్రస్తుతం ఇక్కడ ఉన్న వాతావరణానికి బాగా అలవాటు పడిన జట్లు ఇంగ్లండ్, న్యూజీలాండ్ మాత్రమే. అందుకే ఆ రెండు జట్లపై తలపడటం మిగతా వాళ్లకు కష్టం. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3642}
{"id":"india-47044583","url":"https:\/\/www.bbc.com\/telugu\/india-47044583","title":"ప్రధాని మోదీకి వచ్చిన గిఫ్టులు మీకు కావాలా? అయితే ఈ వేలంలో దక్కించుకోండి","summary":"ప్రధాన మంత్రి నరేంద్ర మోదీకి బహుమతులుగా వచ్చిన వస్తువులు మీకు కావాలా? అయితే, దిల్లీలోని నేషనల్ మోడర్న్ ఆర్ట్ గ్యాలరీకి వెళ్లండి.","text":"ప్రధానికి వచ్చిన పలు రకాల బహుమతులను ఇక్కడ వేలానికి పెట్టారు. శాలువాలు, టర్బన్లు, ఖడ్గాలు, పెయింటింగులు, శిల్పాలతో పాటు పలు రకాల వస్తువులు ఈ వేలంలో ఉన్నాయి. అయితే, విదేశాల నుంచి వచ్చిన బహుమతులను వేలానికి పెట్టడంలేదు. ఈ వేలం ద్వారా వచ్చిన డబ్బును గంగానది ప్రక్షాళనకు ఉద్దేశించిన 'నమామీ గంగా' కార్యక్రమం కోసం వినియోగించనున్నారు. గంగా ప్రక్షాళనలో భాగంగా గంగానది పరిసర ప్రాంతాల్లో శ్మ‌శాన‌వాటిక‌ల‌ను పున‌రుద్ధ‌రించ‌డం, ఆధునీక‌రించ‌డంతో పాటు, కొత్త‌వాటిని నిర్మిస్తారు. అలాగే, గంగాన‌ది తీరంలోని ఘాట్ల‌కు మరమ్మతులు చేస్తారు, కొత్త ఘాట్ల‌ను నిర్మిస్తారు. వీడియో: వేలంలో ప్రధాని మోదీకి వచ్చిన గిఫ్టులు ఈ వేలంలో ఉంచిన ఒక్కో వస్తువు ఖరీదు రూ.200 నుంచి రూ.41,000 దాకా ఉంటుంది. వాటిలో అత్యంత చవకైనది శాలువా.. అత్యంత ఖరీదైన వస్తువు చెక్క బైకు. ఈ వస్తువులను వేలంలో కొనడమే కాదు, సాధారణ సందర్శకులు కూడా చూసే వీలుంటుంది. \"ప్రధానికి వచ్చిన బహుమతులను ఇలా వేలానికి పెట్టడం గొప్ప విషయం. ఇంతవరకు ఇలా ఎవరూ చేయలేదు\" అని ఆర్ట్ గ్యాలరీ డైరెక్టర్ జనరల్ అద్వైతా గరనాయక్ అన్నారు. ప్రధాని మోదీకి బహుమతిగా వచ్చిన చెక్క బైకు \"మోదీకి ఎలాంటి గిఫ్టులొచ్చాయో చూసేందుకు వచ్చాం. ఏది కొన్నా, అది మాకు ఎప్పటికీ గుర్తుండిపోతుంది. ఒక ప్రధాన మంత్రికి వచ్చిన బహుమతులను వేలంలో చూడడం ఇదే తొలిసారి\" అని ఒక సందర్శకుడు అన్నారు. \"మోదీకి వచ్చిన బహుమతులను చూడడం ఆనందంగా ఉంది. అన్నీ చాలా బాగున్నాయి. ఇవి ఎంతో విలువైన వస్తువులు. ప్రేమ, అనుబంధాలకు సంబంధించినవి. వీటిని ఎవరు తీసుకున్నా వాటిలో ఆ ప్రత్యేకత ఉంటుంది.\" అని మరో సందర్శకుడు అభిప్రాయపడ్డారు. వేలంలో ఉన్న చిత్రాల్లో ఇది ఒకటి \"మామూలుగా బయట గిఫ్టులు కొనడం వేరు. వీటిని దక్కించుకోవడం వేరు. 'నమామీ గంగా' అనే ఒక మంచి కార్యక్రమం కోసం ఈ వేలం నిర్వహిస్తున్నారు. కాబట్టి, ఈ వస్తువుల కోసం మనం చెల్లించే డబ్బులు నేరుగా గంగానది ప్రక్షాళనకు ఉపయోగపడతాయి\" అని ఇంకో సందర్శకురాలు వివరించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3648}
{"id":"india-43993282","url":"https:\/\/www.bbc.com\/telugu\/india-43993282","title":"‘భయపడకండి.. మేమున్నాం’.. ఉద్యోగుల సంతాన సాఫల్యానికి తాజ్ గ్రూప్ భరోసా","summary":"ఉద్యోగాలు చేసే మహిళలకు గర్భధారణకు సంబంధించి రకరకాల సమస్యలు ఎదురవుతూనే ఉన్నాయి. తాజాగా తాజ్ గ్రూప్, తమ సంస్థలో పని చేసే మహిళా ఉద్యోగులకు సంతాన సాఫల్య చికిత్సకు అయ్యే ఖర్చులను భరించాలని నిర్ణయించింది.","text":"షైలా కవల పిల్లలు అంతే కాకుండా కోరుకున్న వారికి అండ శీతలీకరణ సదుపాయాలను కల్పిస్తామని ప్రకటించింది. ముంబయి నుంచి బీబీసీ ప్రతినిధి సురంజనా తివారీ అందిస్తున్న కథనం.. తాజ్ మహల్ ప్యాలస్ హోటల్.. ముంబయిలోని ప్రసిద్ధ కట్టడాల్లో ఒకటి . ఈ హోటల్‌ను నడుపుతున్న టాటా గ్రూప్, ఇప్పుడు తన ఉద్యోగుల సౌకర్యార్థం ఒక కొత్త విధానాన్ని అమల్లోకి తీసుకొచ్చింది. ఇక్కడ పని చేస్తున్న మహిళా ఉద్యోగుల్ని ప్రోత్సహించడంలో భాగంగా, సంతాన సాఫల్య చికిత్స తీసుకునే వాళ్లకు అయ్యే వైద్య ఖర్చును భరించేందుకు ముందుకొచ్చింది. మహిళా ఉద్యోగులకు బాసటగా, ఇది భారత్ లో నూతన పోకడకు ఆరంభం అనుకోవచ్చా? రోజురోజుకీ ఉద్యోగాలు చేసే మహిళలు ఎక్కువవుతున్నారు. ఈ పరిస్థితుల్లో వివాహం ఆలస్యం కావడం లేదా ఉద్యోగ జీవితంలో తీరిక లేక బిడ్డల్ని కనడం వాయిదా వెయ్యడం చేస్తున్నారు. ఈ సమస్యలకు ఐవీఎఫ్ చికిత్స చక్కని పరిష్కారంగా ఉంటుంది. దాని వల్ల వాళ్లు తమ కెరియర్ పై దృష్టి పెట్టడమే కాదు ఎప్పుడు కావాలంటే అప్పుడు ఐవీఎఫ్ ద్వారా బిడ్డల్ని కనగలరు కూడా. ముంబయిలోని కోకిలాబెన్ దీరూభాయ్ అంబానీ ఆసుపత్రిలో, ఒక్క రౌండ్ ఐవీఎఫ్‌కు అయ్యే ఖర్చు దాదాపు 2 లక్షల 70 వేల రూపాయలు. కొన్ని చోట్ల అది నాలుగు లక్షల వరకు ఉంది. ఇక ప్రభుత్వ ఆరోగ్య పథకాలు, బీమా పథకాలు, ఈ సంతాన సాఫల్య చికిత్సకు బీమా చెల్లించవు. షైలా పాఠక్ లాంటి మహిళా ఉద్యోగులకు అంత ఖర్చు భరించడం చాలా కష్టం. ఇక సంతాన సాఫల్య చికిత్స తీసుకోవడమన్నది స్త్రీలలో భావోద్వేగాలకు సంబంధించిన విషయం. ఆ చికిత్స విఫలమైతే కేవలం ఆర్థికంగా మాత్రమే కాదు...మానసికంగా, శారీరకంగా చాలా ఒత్తిడిని ఎదుర్కొవాలి అంటారు షైలా. షైలా, పిల్లల కోసం చాలా ఏళ్లు వేచి చూశారు. సంతాన సాఫల్య కేంద్రాల చుట్టూ తిరిగారు. చాలాసార్లు వాటి వల్ల నిరాశే మిగిలింది. చివరకు ఐవీఎఫ్ ద్వారా ఆమె మొదటిసారిగా కవల పిల్లలకు తల్లయ్యారు. ఇకపై ఉద్యోగులు తమ కుటుంబ జీవితాన్ని ప్రారంభించేందుకు ఆందోళన చెందాల్సిన అవసరం లేదని తాజ్ సంస్థ భరోసానిస్తోంది. ఇవి కూడా చదవండి: బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.","len":3652}
{"id":"international-43144914","url":"https:\/\/www.bbc.com\/telugu\/international-43144914","title":"రెడ్‌ వైన్‌తో ‘దంత సమస్యలు దూరం’!!","summary":"రైడ్ వైన్ వల్ల గుండెకు మేలు చేయటం నుంచి చక్కెర వ్యాధి ముప్పును తగ్గించటం వరకూ పలు ఆరోగ్య ప్రయోజనాలు ఉన్నాయని ఇప్పటివరకూ చెప్తున్నారు.","text":"తాజాగా.. దంత క్షయం, చిగుళ్ల వ్యాధిపై పోరాడేందుకు సాయం చేసే రసాయనాలు కూడా రెడ్ వైన్‌లో ఉన్నాయని గుర్తించారు. ఈ పానీయంలోని పాలీఫెనాల్స్ అనే మిశ్రమాలు.. నోటిలోని కీడుచేసే బ్యాక్టీరియాను పారదోలేందుకు దోహదపడతాయని పరిశోధకులు గుర్తించారు. కానీ.. ఈ పరిశోధన ఫలితాలను.. ఎక్కువగా రెడ్ వైన్ తాగటానికి ‘పచ్చ జెండా’ చూపటం లేదని నిపుణులు హెచ్చరిస్తున్నారు. కీడుచేసే ఫ్రీ రాడికల్స్ నుంచి శరీరానికి రక్షణ కల్పించే యాంటీఆక్సిడెంట్లు తరహాలో పాలీఫెనాల్స్ వల్ల ఆరోగ్య ప్రయోజనాలు ఉంటాయని ఇంతకుముందలి అధ్యయనాలు సూచించాయి. అయితే.. పాలీఫెనాల్స్ మన పేగులోని ‘మంచి బ్యాక్టీరియా’తో కలిసి పనిచేస్తూ ఆరోగ్యాన్ని పెంపొందించటం కూడా చేయగలవని ఇటీవలి అధ్యయనాలు చెప్తున్నాయి. జర్నల్ ఆఫ్ అగ్రికల్చర్ అండ్ ఫుడ్ కెమిస్ట్రీలో ప్రచురించిన ఈ అధ్యయనం కోసం శాస్త్రవేత్తలు వైన్ పాలీఫెనోల్స్ కూడా నోటి ఆరోగ్యానికి మేలు చేస్తాయా అనే అంశంపై దృష్టి సారించారు. పళ్లకు, చిగుళ్లకు అంటుకుని పళ్ల మీద గార, రంధ్రాలు, చిగుళ్ల వ్యాధికి కారణమయ్యే బ్యాక్టీరియా మీద రెడ్ వైన్‌లోని రెండు పాలీఫెనాల్స్‌ ప్రభావాన్ని.. ద్రాక్ష గింజలు, రెడ్ వైన్ మిశ్రమ పూరకాల ప్రభావాన్ని పోల్చి చూశారు. కణాలకు బ్యాక్టీరియా అంటుకుపోయే సామర్థ్యాన్ని వైన్ పాలీఫెనాల్స్, మిశ్రమాలు తగ్గించాయని వారు గుర్తించారు. నోటిలో మంచి బ్యాక్టీరియా పెరుగుదలను ప్రేరేపించే ప్రోబయోటిక్‌గా భావించే స్ట్రెప్టోకాకస్ డెంటిసానీతో కలిపి ప్రయోగించినపుడు.. చెడు బ్యాక్టీరియాను నిరోధించటంలో ఈ పాలీఫెనాల్స్ మరింత బాగా పనిచేశాయి. ఈ పరిశోధన ఫలితాలు.. సరికొత్త దంత చికిత్సలకు దారిచూపగలవని పరిశోధకులు చెప్తున్నారు. బెర్రీల్లో పాలీఫెనాల్స్‌ సమృద్ధిగా లభిస్తాయి పాలీఫెనాల్స్ ఎక్కడ లభిస్తాయి? రెడ్ వైన్‌లో పాలీఫెనాల్స్ సమృద్ధిగా ఉంటాయి. అయితే ఇతర పానీయాలు, ఆహారాల్లో కూడా ఇవి లభ్యమవుతాయి. పానీయాలు: ఆహారాలు: ఆధారం: అమెరికన్ జర్నల్ ఆఫ్ క్లినికల్ న్యూట్రిషన్ ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3658}
{"id":"international-48715231","url":"https:\/\/www.bbc.com\/telugu\/international-48715231","title":"వీరిద్దరిలో ఒకరు బ్రిటన్‌కు కాబోయే ప్రధాని","summary":"బ్రిటన్‌ ప్రధాని పీఠం, అధికార కన్సర్వేటివ్ పార్టీ అధ్యక్ష పదవులకు ఆ పార్టీ నాయకులు బోరిస్ జాన్సన్, జెరెమీ హంట్‌ల మధ్య తుది పోటీ జరగనుంది.","text":"కన్సర్వేటివ్ పార్టీ ఎంపీలు తాజాగా పాల్గొన్న ఆఖరి బ్యాలెట్ ఓటింగ్‌లో బోరిస్ జాన్సన్ అగ్రస్థానంలో నిలిచారు. మొత్తం 313 మంది కన్సర్వేటివ్ ఎంపీలుండగా, వారిలో 160 మంది ఓట్లను ఆయన సంపాదించారు. 77 ఓట్లతో హంట్ రెండో స్థానంలో నిలిచారు. మైఖేల్ గోవ్‌కు 75 ఓట్లు వచ్చాయి. కన్సర్వేటివ్ పార్టీలోని సుమారు 1.6 లక్షల మంది సభ్యులు ఓటింగ్‌లో పాల్గొని.. జాన్సన్, హంట్‌ల్లో పార్టీ అధ్యక్షుడు, దేశ ప్రధాని కాబోయేదెవరో నిర్ణయించనున్నారు. జులై ఆఖరి వారంలో ఈ ఓటింగ్ ఫలితాలు వస్తాయి. జాన్స‌న్‌కు తాను చాలా గట్టి పోటీ ఇస్తానని హంట్ అంటున్నారు. రాజకీయాల్లో ఎన్నోసార్లు 'ఆశ్చర్యకర పరిణామాలు' జరుగుతుంటాయని ట్విటర్‌లో ఆయన వ్యాఖ్యానించారు. 313 మంది కన్సర్వేటివ్ ఎంపీల్లో 160 మంది బోరిస్ జాన్సన్‌కు మద్దతు పలికారు బ్రిటన్ ప్రధాని పదవికి థెరెసా మే ఇటీవల రాజీనామా సమర్పించిన సంగతి తెలిసిందే. బ్రెగ్జిట్ విషయంలో సొంత పక్షం కన్సర్వేటివ్ పార్టీలో అంతర్గత విభేదాలు తలెత్తడంతో ఆమె ఈ నిర్ణయం తీసుకున్నారు. అందుకే కన్సర్వేటివ్ పార్టీ మరో నాయకుడిని ఎన్నుకుంటోంది. ఎంపీల ఆఖరి బ్యాలెట్ ఓటింగ్‌లో జాన్సన్ విజయం అందరూ ఊహించిందే. గోవ్, హంట్ చాలా రోజులుగా రెండో స్థానం కోసం తలపడుతూ వచ్చారు. థెరిసా కేబినెట్‌లో విదేశాంగ మంత్రిగా పనిచేసిన జాన్సన్ థెరెసాతో విభేదించి, గతేడాది ఆ పదవి నుంచి వైదొలిగారు. 2008 నుంచి 2016 వరకూ ఆయన లండన్ మేయర్‌గా ఉన్నారు. ప్రస్తుతం హంట్ బ్రిటన్ విదేశాంగ మంత్రిగా ఉన్నారు. గోవ్ పర్యావరణ మంత్రిగా పనిచేస్తున్నారు. తాజా ఫలితాలు జాన్సన్ క్యాంప్‌కు సంతోషం కలిగించేవేనని బీబీసీ పొలిటికల్ ఎడిటర్ లారా క్వెన్స్‌బర్గ్ అభిప్రాయపడ్డారు. హంట్‌ను ఓడించడం తేలికని ఆ క్యాంప్ భావిస్తోందని ఆమె చెప్పారు. దేశ ప్రధాని ఎంపిక గుప్పెడు మంది కన్సర్వేటివ్ పార్టీ సభ్యుల చేతిలో ఉండకూడదని లేబర్ పార్టీ ఎంపీ ఆండ్రూ గ్వెన్ వ్యాఖ్యానించారు. సార్వత్రిక ఎన్నికలు నిర్వహించి ప్రజలకు నిర్ణయం తీసుకునే అవకాశం ఇవ్వాలని అన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3660}
{"id":"international-53860305","url":"https:\/\/www.bbc.com\/telugu\/international-53860305","title":"టీవీ షోలో బంగారం వేట.. గంటల్లోనే రెండు కోట్ల విలువైన 3.5 కేజీల బంగారం దొరికింది","summary":"దాదాపు రెండు కోట్ల రూపాయలు (350,000 ఆస్ట్రేలియన్ డాలర్లు) విలువ చేసే రెండు బంగారపు ముద్దలు ఆస్ట్రేలియాలో తవ్వకాల్లో దొరికాయి.","text":"ఒక టీవీ కార్యక్రమంలో బ్రెంట్ షానన్, ఈథన్ వెస్ట్ వీటిని కనుగొన్నారు. ఈ వేటలో ఈథన్ వెస్ట్ తండ్రి వీరికి సహాయం అందించారు బ్రెంట్ షానన్, ఈథన్ వెస్ట్ వీటిని కనుగొన్నారు. విక్టోరియా రాష్ట్రంలో టర్నాగులా పట్టణంలో బంగారపు గనులున్న దగ్గర తవ్వాకాల్లో ఇవి బయటపడ్డాయి. గురువారంనాడు ఆసీ గోల్డ్ హంటర్స్ అనే టీవీ కార్యక్రమంలో వీళ్లకు బంగరపు ముద్దలు దొరికాయన్న విషయాన్ని ప్రసారం చేసారు. వీరు ఆ ప్రాంతంల్లో భూమిని తవ్వి, మెటల్ డిటెక్టర్ల సహాయంతో బంగారం దొరికే ప్రాంతాన్ని కనుగొన్నారు. సీఎన్ఎన్తో మాట్లాడుతూ \"ఇవి నిజంగా చాలా విలువైనవి. రెండు పెద్ద ముద్దలు ఒకే రోజులో దొరకడం చాలా పెద్ద విశేషం\" అని ఈథన్ వెస్ట్ అన్నారు. మొత్తం 3.5 కేజీల బరువున్న రెండు బంగారం ముద్దలను కొన్ని గంటల్లోనే కనుక్కోగలిగారు. ఈ వేటలో ఈథన్ వెస్ట్ తండ్రి వీరికి సహాయం అందించారు అని ఆ టీవీ ప్రోగ్రాంలో చూపించారు. ఆ కార్యక్రమం డిస్కవరీ ఛానల్లో ప్రసారమయ్యింది. ఈ టీవీ కార్యక్రమంలో ఆస్ట్రేలియాలోని మారుమూల ప్రాంతాల్లో బంగారం వేట చేపట్టేవారిని అనుసరిస్తూ, వారికి దొరికినవాటి విశేషాలను ప్రసారం చేస్తారు. 3.5 కేజీల బరువున్న రెండు బంగారం ముద్దలను కొన్ని గంటల్లోనే కనుక్కోగలిగారు \"ఆ ప్రాంతంలో మునుపు పెద్దగా తవ్వకాలేమీ జరగలేదని గ్రహించాం. మాకు అక్కడ బంగారం దొరికే అవకాశం ఉందనే అనిపించింది\" అని షానన్ సర్రైస్ అనే టీవీ కార్యక్రమంలో మాట్లాడుతూ చెప్పారు. \"అక్కడ తవ్వుతునప్పుడు వేలకొద్దీ చిన్న చిన్న బంగారం ముక్కలు బయటపడ్డాయి\" అని వెస్ట్ చెప్పారు. 2019లో కూడా ఆస్ట్రేలియాకు చెందిన ఒక వ్యక్తికి 1.4 కేజీల (దాదాపు 52 లక్షలు) బరువున్న బంగారం ముద్ద దొరికింది. అతను కూడా మెటల్ డిటెక్టర్ వాడి బంగారం జాడ తెలుసుకున్నారు. ఆస్ట్రేలియాలో 1850లలో బంగారపు గనుల తవ్వకం ప్రారంభమయ్యింది. ఇప్పటికీ ఆ దేశంలో ఇది ఒక ముఖ్యమైన పరిశ్రమ. టర్నాగులా పట్టణం కూడా విక్టోరియా గోల్డ్ రష్ కాలంలోనే బయటపడిందని ఒక స్థానిక వెబ్‌సైట్‌లో పేర్కొన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3660}
{"id":"india-44818666","url":"https:\/\/www.bbc.com\/telugu\/india-44818666","title":"హిమా దాస్: పంట పొలాల్లో పెరిగిన నిన్నటి ఫుట్‌బాల్ ప్లేయర్.. నేడు 400 మీటర్ల రేసులో స్వర్ణపతక విజేత","summary":"ఒకవైపు భారతదేశం మొదటి వన్డేలో ఇంగ్లండ్‌ను తన సొంతగడ్డపై ఓడిస్తుండగా, ట్వీటర్‌లో ట్రెండ్ అయింది ఆరు వికెట్లు తీసిన కుల్దీప్ యాదవ్ కాదు, సెంచరీ చేసిన రోహిత్ శర్మా కాదు.","text":"అసోంకు చెందిన 18 ఏళ్ల హిమా దాస్ పేరు. దానికి కారణం ఆమె ఫిన్లాండ్‌లోని టాంపెరెలో ఐఏఏఎఫ్ ప్రపంచ అండర్-20 అథ్లెటిక్స్ పోటీల 400 మీటర్ల పరుగు పందెంలో బంగారు పతకం సాధించడమే. ఐఏఏఎఫ్ ట్రాక్ పోటీలలో భారతదేశానికి చెందిన అథ్లెట్ ఒకరు స్వర్ణపతకం సాధించడం ఇదే మొదటిసారి. గతంలో భారతదేశానికి మహిళా అథ్లెట్ ఎవరూ జూనియర్ లేదా సీనియర్ విభాగంలో, ప్రపంచ ఛాంపియన్ షిప్స్ ఏ స్థాయిలోనూ ఇప్పటివరకు స్వర్ణ పతకం గెలుచుకోలేదు. ఈ పోటీలో 35వ సెకను వరకు హిమ మొదటి మూడు స్థానాలలో కూడా లేదు. కానీ తర్వాత వేగం పెంచిన ఆమె, చరిత్ర సృష్టించింది. ఈ పోటీలో హిమా దాస్ 51.46 సెకెన్లతో స్వర్ణపతకాన్ని గెల్చుకోగా, రొమేనియాకు చెందిన ఆండ్రియా మిక్లోస్ రజతాన్ని, అమెరికాకు చెందిన టేలర్ మేన్సన్ కాంస్యం గెల్చుకున్నారు. రెండేళ్లలో ఫుట్‌బాల్ ప్లేయర్ నుంచి ప్రపంచ అథ్లెటిక్స్‌కు.. హిమ తండ్రి అసోం రాష్ట్రం నగావ్ జిల్లాలో ఒక చిన్న రైతు. 2016 వరకు హిమా దాస్‌కు అథ్లెటిక్స్ పరిచయమే లేదు. నిజానికి ఆమె ఫుట్‌బాల్ ప్లేయర్. 2016 అసోం రాష్ట్ర చాంపియన్ షిప్ పోటీల్లో 100 మీటర్ల పోటీలో పాల్గొని రెండో స్థానంలో నిలవడంతో ఆమె పేరు ఒక్కసారి వెలుగులోకి వచ్చింది. అక్కడి నుంచి ఆమె అతి వేగంగా విజయాలు సాధిస్తూ వచ్చింది. గత ఏప్రిల్‌లో జరిగిన కామన్వెల్త్ గేమ్స్ 400 మీటర్ల పరుగు పందెంలో ఆమె ఆరోస్థానంలో నిలిచింది. ఆ టోర్నమెంట్‌లో ఆమె 51.32 సెకన్లలో రేసు పూర్తి చేసింది. ఇటీవలే గువాహటిలో ముగిసిన అంతర్రాష్ట చాంపియన్‌షిప్ పోటీలలో కూడా ఆమె స్వర్ణపతకాన్ని సాధించింది. ప్రపంచ అథ్లెటిక్స్ 400 మీటర్ల హీట్స్‌లో ఆమె 52.25 సెకెన్లతో మొదటి స్థానంలో నిలిచింది. బుధవారం జరిగిన సెమీఫైనల్స్‌లో కూడా హిమ దాస్ 52.10 సెకన్లలో రేసు పూర్తి చేసి మొదటి స్థానంలో నిలిచింది. స్వర్ణపతకం సాధించిన హిమా దాస్‌కు అథ్లెటిక్ ఫెడరేషన్ ఆఫ్ ఇండియా శుభాకాంక్షలుతెలిపింది. ప్రధాని నరేంద్ర మోదీ, కాంగ్రెస్ అధ్యక్షుడు రాహుల్ గాంధీ కూడా హిమా దాస్ సాధించిన విజయం స్ఫూర్తిదాయకమంటూ ట్వీట్ చేశారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్లో ఫాలో అవ్వండి. యూట్యూబ్‌లోనూ సబ్‌స్క్రైబ్ చేయండి.)","len":3665}
{"id":"india-53436709","url":"https:\/\/www.bbc.com\/telugu\/india-53436709","title":"అసోం వరదలు: ‘ఇప్పటివరకూ 90కిపైగా మరణాలు, నీట మునిగిన 3,376 గ్రామాలు’","summary":"ఈశాన్య రాష్ట్రం అసోంను వరదలు ముంచెత్తుతున్నాయి.","text":"‘ఇప్పటివరకూ ఈ వరదల్లో మరణించినవారి సంఖ్య 92కు చేరుకుంది’ ఇప్పటివరకూ ఈ వరదల్లో మరణించినవారి సంఖ్య 92కు చేరుకున్నట్లు పీటీఐ వార్తా సంస్థ తెలిపింది. వీరిలో 66 మంది నేరుగా వరదల వల్ల మరణించగా, 26 మంది కొండచరియలు విరిగిపడి ప్రాణాలు కోల్పోయారు. బుధవారం ఒక్కరోజే రాష్ట్రంలో వరదల కారణంగా ఏడుగురు చనిపోయారు. అసోం స్టేట్ డిజాస్టర్ మేనేజ్‌మెంట్ అథారిటీ (ఏఎస్‌డీఎంఏ) ఈ వివరాలు వెల్లడించినట్లు పీటీఐ తెలిపింది. 26 జిల్లాల వ్యాప్తంగా మొత్తం 36 లక్షల మంది ఈ వరదల వల్ల ప్రభావితమయ్యారు. అసోంలో ఏటా ఈ సమయంలో వర్షాలు సాధారణమే ధుబ్రి జిల్లాలో అత్యధికంగా 5.51 లక్షల మంది వరదల వల్ల ప్రభావితమయ్యారని... బార్పేట, గోల్పారా జిల్లాల్లోనూ ప్రభావం ఎక్కువగా ఉందని ఏఎస్‌డీఎంఏ తెలిపింది. ఇప్పటివరకూ 3,376 గ్రామాలు నీట మునిగాయని, 1.27 లక్షల హెక్టార్ల మేర పంటలకు నష్టం జరిగినట్లు వెల్లడించింది. రాష్ట్రవ్యాప్తంగా 629 పునరావాస శిబిరాలు, డిస్ట్రిబ్యూషన్ కేంద్రాలు ఏర్పాటయ్యాయని, 36 వేలకుపైగా మంది వాటిలో ఆశ్రయం పొందుతున్నారని పేర్కొంది. కజిరంగా నేషనల్ పార్క్‌లో 167, రాజీవ్ గాంధీ ఓరంగ్ నేషనల్ పార్క్‌లో 19, పోబితోరా వైల్డ్ లైఫ్ సాంక్చువరీలో 24 క్యాంపుల్లోకి వరద చేరినట్లు పీటీఐ తెలిపింది. 66 జంతువులు చనిపోయాయని, కజిరంగా నేషనల్ పార్క్‌లోని 117 జంతువులను సిబ్బంది రక్షించారని పేర్కొంది. సాధు జంతువులు, వన్యప్రాణులు కూడా ఈ వరదల్లో ప్రాణాలు కోల్పోయాయి కజిరంగాలోని వన్యప్రాణి సంరక్షణ కేంద్రానికి అసోం ముఖ్యమంత్రి సర్బానంద సోనోవాల్ గురువారం వెళ్లారు. అక్కడి సహాయ చర్యలను, ఏర్పాట్లను ఆయన పరిశీలించారు. సమీపంలోని కొహోరా ప్రాంతంలో ఓ పాఠశాలలో ఏర్పాటు చేసిన పునరావాస శిబిరానికి కూడా వెళ్లి, పరిస్థితులను సమీక్షించారు. వరదల్లో ప్రాణాలు కోల్పోయినవారికి రాష్ట్ర ప్రభుత్వం తరఫున రూ.4 లక్షల చొప్పున పరిహారం ఇస్తామని ప్రకటించారు. ఏటా రుతుపవనాల సమయంలో అసోంలో భారీ వర్షాలు సాధారణమే అయినప్పటికీ, ఈసారి కోవిడ్-19 వ్యాప్తి నేపథ్యంలో జనాల్లో మరింత ఆందోళన నెలకొంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3670}
{"id":"international-43280465","url":"https:\/\/www.bbc.com\/telugu\/international-43280465","title":"కృష్ణ కుమారి కోహ్లి: పాకిస్తాన్ సెనెటర్‌గా ఎన్నికైన హిందూ దళిత మహిళ","summary":"పాకిస్తాన్ పార్లమెంటుకు జరిగిన ఎన్నికల్లో.. పాకిస్తాన్ పీపుల్స్ పార్టీ తరపున కృష్ణ కుమారి కోహ్లీ సెనెటర్‌గా ఎన్నికయ్యారు.","text":"సింధ్ ప్రావిన్సు - పసమంద ప్రాంతంలోని హిందూ వర్గానికి చెందిన కృష్ణ కుమారి సాధించిన విజయం గురించి ఆమె బంధువులకు స్పష్టంగా తెలియటం లేదు. అయితే, ఆమెకు చాలా పెద్ద పదవి వచ్చిందని, దీంతో ఆమె ఇస్లాబామాద్‌కు వెళ్తుందని మాత్రం వారు చెప్పగలుగుతున్నారు. ముస్లిం దేశమైన పాకిస్తాన్‌లో ఒక హిందూ దళిత మహిళ సెనెటర్‌గా ఎంపిక కావటం ప్రాధాన్యత సంతరించుకుంది. ఈ సందర్భంగా ఆమె బీబీసీ ఉర్దూతో మాట్లాడుతూ.. సెనెటర్ అంటే ఏంటో కూడా తన తల్లిదండ్రులకు తెలియదని చెప్పారు. తన కుటుంబం, తమ వర్గం ప్రజలంతా చాలా ఆనందంగా ఉన్నారని, స్వీట్లు పంచుకుంటున్నారని తెలిపారు. సెనెట్‌కు ఎంపిక కావటం పట్ల తన సంతోషాన్ని మాటల్లో చెప్పలేనని ఆమె భావోద్వేగంతో అన్నారు. ‘‘నేను ఇంకా నమ్మలేకపోతున్నా’’ అని ఆమె చెప్పారు. సెనెటర్‌గా ఎన్నికవుతానని కలలో కూడా అనుకోలేదని వెల్లడించారు. సామాజిక సేవలో ఎంఎ చేసిన ఆమె పాకిస్తాన్ పీపుల్స్ పార్టీ తరపున ఎన్నికల్లో పోటీ చేశారు. అవకాశం వస్తే (సింధ్ ప్రావిన్సు) శాసనసభ ఎన్నికల్లో పోటీ చేయాలని, తమ ప్రాంతంలోని పేద ప్రజల కోసం పాటుపడాలని రాజకీయాల్లోకి వచ్చేముందు అనుకున్నట్లు ఆమె చెప్పారు. తన తండ్రితో కృష్ణ కుమారి కోహ్లి సింధ్ ప్రావిన్సులో హిందూ మైనార్టీలైన భిల్, కోహ్లీ, మేగవర్ తదితర కులాలకు చెందిన ప్రజలు చాలామంది ఉన్నారు. వీరిలో చాలామంది నిరక్షరాస్యులు, పేదలు. పేదరికం కారణంగా చాలామంది తమ పిల్లల్ని, ముఖ్యంగా ఆడపిల్లల్ని ఉన్నత చదువులు చదివించేందుకు పట్టణాలకు పంపించరు. ఈ నేపథ్యంలో తాను సెనెటర్‌గా ఈ ప్రాంతంలోని పేద ప్రజలు, మరీ ముఖ్యంగా మహిళల కోసం పనిచేయాలనుకుంటున్నట్లు కృష్ణ కుమారి తెలిపారు. అయితే, పార్లమెంటులో చట్టాలు చేయటమే సెనెటర్‌ ప్రధాన విధి. సెనెట్ వేదికగా తనకు చాలాపెద్ద అవకాశం లభించిందని, తన విధులు తనకు తెలుసునని, అయితే.. ఈ వేదికను ఉపయోగించుకుని మహిళల విద్య, వైద్యం వంటి సమస్యలను పరిష్కరించగలనని ఆమె అన్నారు. తమ వర్గానికి చెందిన 80 శాతం మంది ప్రజల మద్దతు తనకు ఉందని కృష్ణ కుమారి తెలిపారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3687}
{"id":"international-47022427","url":"https:\/\/www.bbc.com\/telugu\/international-47022427","title":"కాఫీ కనుమరుగు కానుందా?","summary":"కాఫీ కనుమరుగయ్యే పరిస్థితి వస్తుందా? అంటే, జాగ్రత్తపడకుంటే ఆ పరిస్థితి వస్తుందని అంటోంది తాజాగా జరిగిన అధ్యయనం.","text":"కాఫీ మొక్కల్లో దాదాపు 60% రకాలు అంతరించిపోయే ప్రమాదం ఉందని శాస్త్రవేత్తలు హెచ్చరిస్తున్నారు. ఏటికేడు కాఫీ వినియోగం భారీగా పెరిగిపోతోంది. ఓ అధ్యయనం ప్రకారం రోజూ ప్రపంచవ్యాప్తంగా ప్రజలు 200 కోట్ల కప్పుల కాఫీ తాగుతున్నారు. 2.5 కోట్ల కుటుంబాలు కాఫీ తోటల పెంపకం మీద ఆధారపడి జీవిస్తున్నాయి. 2000 నుంచి 2015 మధ్య కాలంలో కాఫీ వాడకం 43 శాతం పెరిగింది. అయితే, కాఫీ వినియోగం పెరిగిపోతోంది కానీ, కాఫీ తోటలు మాత్రం అంతరించిపోతున్నాయి. వీడియో: కాఫీ కనుమరుగవుతుందా? మొత్తం 124 రకాల కాఫీ మొక్కలు ఉంటాయి. కానీ, మనం తాగే కాఫీ కేవలం రోబస్టా, అరబికా అనే 2 రకాల మొక్కల నుంచే వస్తోంది. ప్రపంచ కాఫీ ఉత్పత్తిలో 30 శాతం రోబస్టా రకం మొక్కల నుంచి వస్తోంది. మిగతా 70 శాతం అరబికా రకం మొక్కల నుంచే లభిస్తోంది. అయితే, 2080 నాటికి అరబికా మొక్కల పెంపకం 85 శాతం తగ్గిపోయే ప్రమాదం ఉందని లండన్‌లోని రాయల్ బొటానికల్ గార్డెన్స్ సంస్థ నేతృత్వంలో జరిగిన అధ్యయనంలో వెల్లడైంది. వాతావరణ మార్పులు, కీటకాలు, చీడపీడల వల్ల ఈ మొక్కలకు ప్రమాదం పొంచి ఉందని శాస్త్రవేత్తలు అంటున్నారు. కొత్త వంగడాల అభివృద్ధికి అడవి (వైల్డ్) కాఫీ మొక్కలు చాలా కీలకం. ఆ మొక్కల కణజాలంతో మేలుజాతి వంగడాలు సృష్టిస్తారు. ఇప్పుడు ఆ మొక్కలకే ప్రమాదం పొంచి ఉంది. ఇథియోపియా లాంటి కాఫీ ఎక్కువగా పండే దేశాల్లో అడవి కాఫీ చెట్ల నరికివేత పెరిగిపోతోంది. పరిస్థితి ఇలాగే కొనసాగితే.. భవిష్యత్తులో తీవ్రమైన ఇబ్బందులు ఎదుర్కోవాల్సి వస్తుందని శాస్త్రవేత్తలు ఆందోళన వ్యక్తం చేస్తున్నారు. ఇథియోపియాలో స్వదేశీ కాఫీని ఎక్కువగా వినియోగిస్తారు. ఈ దేశంలో ఎక్కడ చూడా కాఫీ షాపులు కనిపిస్తుంటాయి. ఈ అడవి కాఫీ మొక్కలు పెరిగే ప్రాంతాలను పరిరక్షించాలని.. ఇతర అవసరాల కోసం ఆ మొక్కలను నరికివేయడం మానుకోవాలని సూచిస్తున్నారు. అంతేకాదు, భవిష్యత్తులో మరింత మేలు రకం వంగడాలు అభివృద్ధి చేసేందుకు ఆ అడవి కాఫీ మొక్కల నమూనాలను భద్రపరచాల్సిన అవసరం ఉందంటున్నారు. ఈ అధ్యయనం వివరాలను సైన్స్ అడ్వాన్సెస్ జర్నల్‌ ప్రచురించింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3688}
{"id":"international-48692823","url":"https:\/\/www.bbc.com\/telugu\/international-48692823","title":"భారీ విమానాన్ని సముద్రంలో ముంచేసిన టర్కీ.. ఎందుకంటే..","summary":"ఒక భారీ విమానాన్ని సముద్రంపైకి తీసుకువచ్చి, దాన్ని సముద్రపు నీళ్లలో ముంచేశారు. టర్కీకి వాయువ్య దిశలోని సారోస్ తీరంలో ఈ సంఘటన జరిగింది.","text":"ఎయిర్ బస్ ఎ- 330 విమానాన్ని ఇబ్రైస్ పోర్టు నుంచి మోటారు బోట్ల సహాయంతో తీరం నుంచి సముద్రంలోకి కిలోమీటరు దూరం తీసుకెళ్లారు. తర్వాత దాన్ని నీళ్లలో ముంచేశారు. 90 టన్నుల బరువున్న ఈ ప్రయాణీకుల విమానాన్ని ఉపరితలానికి 30 మీటర్ల లోతులో ముంచేందుకు ఇంజనీర్లకు నాలుగు గంటల సమయం పట్టింది. సముద్ర జీవులకు ఆవాసంగా ఈ విమానం ఉపయోగపడుతుందని, అలాగే స్కూబా డైవర్లను కూడా ఆకర్షిస్తుందని, అందుకే ఈ విమానాన్ని సముద్రంలో ముంచినట్లు టర్కీ అధికారులు తెలిపారు. వీడియో: భారీ విమానాన్ని సముద్రంలో ముంచేసిన టర్కీ ఈ విమానం పొడవు 65 మీటర్లు కాగా వెడల్పు 60 మీటర్లు. 1995 నుంచి 2018 వరకూ ఇది ప్రయాణికులకు సేవలు అందించింది. సముద్రంలో కృత్రిమ దిబ్బలు, ఆవాసాలను ఏర్పాటు చేసేందుకు విమానాన్ని ముంచడం ఇదే మొదటి సారి కాదు. సముద్రంలో మునిగిపోయిన పడవలు, నౌకలు, విమానాలతో పాటు రైళ్లు కూడా సముద్రంలో భిన్న రకాల జీవులకు, మొక్కలకు ఆవాసాలుగా ఉపయోగపడుతున్నాయి. ఇవి చేపల్ని కూడా ఆకర్షిస్తుంటాయి. స్కూబా డైవర్లు, సముద్రం లోపల ఈత కొట్టాలనుకునే వారు, చేపలు పట్టాలనుకునే వారిని కూడా ఇవి ఆకర్షించడంతో ఈ ప్రాంతంలో పర్యాటకం అభివృద్ధి చెందుతుందని అంచనా వేస్తున్నారు. అయితే, అన్ని రకాల కృత్రిమ దిబ్బలు, ఆవాసాలు పర్యావరణానికి మేలు చేయవు. 1972లో అమెరికాలోని ఫ్లోరిడా ప్రాంతంలో అధికారులు 7 లక్షల కారుటైర్లను సముద్రంలో ముంచారు. ఇలా చేయడం ద్వారా సముద్రంలో కృత్రిమంగా దిబ్బల వంటి ఆవాసాలు ఏర్పడతాయని, అవి సముద్ర జీవులకు ఉపయోగపడతాయని అప్పట్లో పర్యావరణ నిపుణులు భావించారు. అప్పట్లో రబ్బరు టైర్లను రీసైక్లింగ్ చేసేవారు కూడా కాదు. దీంతో వాటిని సేకరించే, సముద్రంలో ముంచే పని సులభం అయ్యింది. కానీ, ఈ ప్లాన్ రివర్స్ అయ్యింది. తుపానులు, భారీ అలలు వచ్చినప్పుడు ఈ టైర్లు సముద్రపు నేలను తుడిచేసేవి. అలా సముద్ర జీవులకు సహాయం చేయాల్సింది పోయి సాధారణ సముద్ర జీవనాన్ని ధ్వంసం చేశాయి. ఈ టైర్లను వెలికి తీసేందుకు కొన్ని సంవత్సరాల పాటు డైవర్లు కృషి చేయాల్సి వచ్చింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3689}
{"id":"international-46148034","url":"https:\/\/www.bbc.com\/telugu\/international-46148034","title":"\"ఉద్యోగులతో మూత్రం తాగించి, బొద్దింకలు తినాలని ఒత్తిడి తెచ్చిన చైనా సంస్థ\"","summary":"చైనాలో అమ్మకాల టార్గెట్లు అందుకోలేకపోయిన ఉద్యోగులతో మూత్రం తాగించి, బొద్దింకలు తినిపించిన ఒక సంస్థ మేనేజర్లను పోలీసులు అరెస్టు చేశారు.","text":"సేల్స్ టార్గెట్ అందుకోకుంటే, బొద్దింక తినాల్సిందే బెల్టుతో దెబ్బలు తింటున్న కొందరు పసుపు రంగులో ఉన్న ద్రవాన్ని తాగుతున్నట్టు ఉన్న కొన్ని వీడియోలు కూడా పోలీసులు స్వాధీనం చేసుకున్నారు. \"టార్గెట్ చేరుకోలేకపోయిన ఉద్యోగులు బొద్దింకలు తినాలని సంస్థ ఆదేశించినట్లు\" సోషల్ మీడియాలో కొందరు పోస్టులు పెట్టారు. ఉద్యోగులతో మూత్రం తాగించిన ఘటనతో ముగ్గురు మేనేజర్లను జున్యి పోలీసులు అదుపులోకి తీసుకున్నారని సౌత్ చైనా మార్నింగ్ పోస్ట్ పత్రిక తెలిపింది. చైనా సోషల్ మీడియాలో వైరల్ అవుతున్న వీడియో ఉద్యోగులకు దారుణమైన శిక్షలు చైనా సోషల్ మీడియా సైట్ వీబోలో వైరల్ అయిన వీడియోలో మధ్యలో నిలబడిన ఒక ఉద్యోగిని బెల్టుతో కొడుతున్న దృశ్యాలు కనిపిస్తున్నాయి. వీరందరూ గ్వీజో నగరంలో ఇళ్లను రిపేర్ చేసే కంపెనీలో పనిచేసే ఉద్యోగులని చెబుతున్నారు. వీరిలో కొందరు ముక్కు మూసుకుని ప్లాస్టిక్ కప్పుల్లో ఉన్న పసుపు ద్రవాన్ని తాగడం వీడియోలో కనిపిస్తోంది. పనితీరు సరిగా లేని ఉద్యోగులు బొద్దింకలను కూడా తినాల్సి వస్తుందని మేనేజర్లు బెదిరిస్తున్నట్టు ఈ వీడియోలో ఉంది. సోషల్ మీడియాలో ఈ పసుపు ద్రవాన్ని మూత్రం అంటున్నారు ఉద్యోగం పోతుందని సిబ్బంది భయం స్థానిక మీడియా కథనాల ప్రకారం టాయిలెట్‌లోని నీళ్లు లేదా వినెగర్ తాగించడం, గుండు కొట్టించడం లాంటి శిక్షలు కూడా ఈ సంస్థలో అమలు చేస్తున్నారు. ఈ సంస్థ గత రెండు నెలలుగా ఉద్యోగులకు జీతాలు చెల్లించలేదు. లోపల వేస్తున్న శిక్షల గురించి బయట చెబితే, పనిలోంచి తీసేస్తారని, జీతం ఇవ్వరని సిబ్బంది భయపడిపోతున్నారు. చైనా సంస్థలు తమ ఉద్యోగులను శిక్షించడం, అవమానించడం లాంటి ఘటనలు గతంలో కూడా వెలుగులోకి వచ్చాయి. గతంలో కొన్ని సంస్థలు ఉద్యోగులను శిక్షించడం, లేదా టీమ్ స్పిరిట్ పేరుతో ఇలాంటి చాలా దారుణాలకు పాల్పడ్డాయి. వీటిలో ఒకరితో ఇంకొకరికి చెంపదెబ్బలు వేయించడం, మోకాళ్లపై నడిపించడం, చెత్తకుండీలకు ముద్దు పెట్టించడం లాంటి కేసులు కూడా నమోదయ్యాయి. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3693}
{"id":"india-47255080","url":"https:\/\/www.bbc.com\/telugu\/india-47255080","title":"'మిలిటెంట్ల కుటుంబాలకు కోటి రూపాయల పరిహారం ప్రకటించిన కాంగ్రెస్' అనే ప్రచారంలో నిజమెంత? : Fact Check","summary":"తీవ్రవాదుల కుటుంబాలకు కాంగ్రెస్ పార్టీ కోటి రూపాయల పరిహారం ఇస్తోందంటూ ఓ వార్తాపత్రికలో కథనం వచ్చిందంటూ మితవాద సోషల్ మీడియా గ్రూపుల్లో విస్తృతంగా షేర్ అవుతోంది. ఇది నిజమేనా?","text":"జమ్మూకశ్మీర్‌లోని పుల్వామాలో గురువారం సీఆర్పీఎఫ్ జవాన్లపై మిలిటెంట్ల దాడి తర్వాత ఈ వార్త మరింత వైరల్ అయ్యింది. పత్రికా కథనం: తీవ్రవాదుల కుటుంబాలకు కోటి రూపాయల పరిహారం ప్రకటించిన కాంగ్రెస్ జైషే మొహమ్మద్ సంస్థ జరిపిన ఈ ఆత్మాహుతి దాడిలో 46 మంది జవాన్లు మరణించారు. మరెంతోమంది గాయపడ్డారు. ఈ దాడి జరిగిన తర్వాత కాంగ్రెస్ పరిహారం ఇస్తోందని ఉన్న వార్త క్లిప్పింగ్ మరింత వైరల్ అయ్యింది. వేలాదిమంది దాన్ని చూశారు. 'Namo Fan', 'BJP Mission 2019' వంటి ఫేస్‌బుక్ గ్రూపుల్లో గత 48 గంటల్లో ఈ ఫొటో విపరీతంగా షేర్ అయ్యింది. అయితే ఈ దాడికి, ఆ వార్తా కథనానికీ ఎలాంటి సంబంధం లేదని మా పరిశీలనలో తేలింది. తమ పార్టీ అధికారంలోకి వస్తే మిలిటెంట్ల కుటుంబాలకు నగదు పరిహారాన్ని ఇస్తామని 2018 డిసెంబరులో కాంగ్రెస్ నాయకుడు హాజీ సఘీర్ సయీద్ ఖాన్ ప్రకటించారు. \"తీవ్రవాదం ముసుగులో ప్రాణాలు కోల్పోయినవారి కుటుంబాలకు కోటి రూపాయల పరిహారాన్ని అందిస్తాం. వారి కుటుంబ సభ్యులకు ప్రభుత్వ ఉద్యోగాలిస్తాం. టెర్రరిస్టులుగా ముద్రపడి జైళ్లలో మగ్గుతున్న అమాయకులను విడుదల చేసి, రాష్ట్రంలో శాంతిని నెలకొల్పుతాం\" అని ఖాన్ తెలిపారు. అయితే, ఇలాంటి ప్రకటన చేసినందుకు ఆయన పార్టీ నుంచి ఉద్వాసనకు గురయ్యారు. ఈ ప్రకటనను కాంగ్రెస్ పార్టీ అప్పుడే ఖండించిందని, దేశ సమగ్రతకు భంగం కలిగించే ఏ చర్యనూ మేం సమర్థించం అని కశ్మీర్‌లో కాంగ్రెస్ అధికార ప్రతినిధి రవీందర్ శర్మ బీబీసీకి తెలిపారు. భారత్ చేస్తున్న తీవ్రవాదానికి వ్యతిరేక పోరాటానికి మేమెప్పుడూ బాసటగానే నిలుస్తాం అని ఆయనన్నారు. వివాదాస్పద ప్రకటన చేసినందుకు ఖాన్‌ను పార్టీ నుంచి సస్పెండ్ చేసినట్లు జమ్మూకశ్మీర్ ప్రదేశ్ పార్టీ కమిటీ ప్రధాన కార్యదర్శి విక్రమ్ మల్హోత్రా ధ్రువీకరించారు. పార్టీ విధానాలపై బహిరంగంగా మాట్లాడేందుకు ఖాన్‌కు అధికారం లేదని, అలాంటి తెలివితక్కువ ప్రకటన చేసినందుకు ఆయనను పార్టీ సస్పెండ్ చేసిందని విక్రమ్ బీబీసీతో చెప్పారు. తీవ్రవాదం ఏ రూపంలో ఉన్నా కాంగ్రెస్ దాన్ని సహించదు అని ఆయనన్నారు. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3695}
{"id":"india-45205246","url":"https:\/\/www.bbc.com\/telugu\/india-45205246","title":"కేరళ వరదలు: 73 మంది మృతి, రాష్ట్రమంతటా ‘రెడ్ అలర్ట్’","summary":"కేరళలో కురుస్తున్న భారీ వర్షాల వల్ల ఇప్పటివరకూ 73 మందికి పైగా మృతి చెందారు. 85 వేల మందికిపైగా ప్రజలను సురక్షిత ప్రాంతాలకు తరలించారు. ఒక్క బుధవారం నాడే 25 మంది మరణించారని, మృతుల సంఖ్య పెరిగే అవకాశం ఉందని అధికారులు తెలిపారు.","text":"వరద పరిస్థితి తీవ్రంగా ఉండడంతో కోచిలోని అంతర్జాతీయ విమానాశ్రయాన్ని ఆగస్టు 26 వరకూ మూసేశారు. రాష్ట్రవ్యాప్తంగా రెడ్ అలర్ట్ ప్రకటించారు. వరద సహాయ కార్యక్రమాలను పర్యవేక్షిస్తున్న నోడల్ అధికారి పీహెచ్ కురియన్ బీబీసీతో \"వరదల్లో చాలా మంది చిక్కుకుపోయారు. వారందరినీ సురక్షిత ప్రాంతాలకు చేర్చేందుకు ప్రయత్నిస్తున్నాం. రాత్రి వారిని చేరుకోవడం కాస్త కష్టంగా ఉన్నా, పగలు మాత్రం సహాయక కార్యక్రమాలు వేగంగా జరుగుతున్నాయి. సైన్యం చాలా సాయం అందిస్తోంది\" అని చెప్పారు. ఐదు ఎన్డీఆర్ఎఫ్ బృందాలు వరద సహాయక కార్యక్రమాల్లో పాల్గొంటున్నాయని కురియన్ తెలిపారు. పొంచి ఉన్న ప్రమాదం \"రాష్ట్రంలో గత 10-12 రోజుల నుంచి ఏకధాటిగా భారీ వర్షాలు కురుస్తున్నాయి. చాలా ప్రాంతాల్లో పరిస్థితి భయానకంగా ఉంది. కేరళలో ఇప్పటివరకూ ఎప్పుడూ ఇలాంటి వరదలు రాలేదు\" అని బీబీసీ ప్రతినిధి ప్రవీణ్ అన్నామలై తెలిపారు. కేరళ ఉత్తర జిల్లాల్లో రాత్రంతా వర్షం కురుస్తోంది. స్కూళ్లు, కాలేజీలకు గురువారం వరకూ సెలవులు ప్రకటించారు. లోతట్టు ప్రాంతాలవారు సురక్షిత ప్రాంతాలకు వెళ్లాలని అధికారులు హెచ్చరికలు జారీ చేశారు. అయితే వర్షాలు పూర్తిగా ఆగిపోయేవరకూ ప్రమాదం తప్పేలా కనిపించడం లేదు. కేరళలో వరద బీభత్సం ‘కేంద్రం అండగా ఉంటుంది’: ప్రధాని మోదీ ప్రధాని నరేంద్ర మోడీ వరదలపై కేరళ ముఖ్యమంత్రి పినరయి విజయన్‌తో మాట్లాడానని ట్వీట్ చేశారు. ప్రధాని తన ట్వీట్‌లో \"రాష్ట్రంలో వరద పరిస్థితి గురించి కేరళ ముఖ్యమంత్రి పినరయి విజయన్‌తో వివరంగా చర్చించాను. వరదలో చిక్కుకున్న ప్రజలకు కేంద్రం అండగా నిలుస్తుంది. ఎలాంటి సాయం అవసరమైనా అందించడానికి సిద్ధంగా ఉంది. కేరళ ప్రజలు సురక్షితంగా ఉండాలని ప్రార్థిస్తున్నా\" అని ట్వీట్ చేశారు. ‘విషాదంలో కేరళ’: రాహుల్ కేరళ వరదలపై రాహుల్ గాంధీ కూడా ట్వీట్ చేశారు. కేరళ రాష్ట్రం విషాదంలో మునిగిపోయిందన్నారు. ‘‘కేరళ వరదలపై ప్రధానితో మాట్లాడాను. ఆర్మీ, నేవీ దళాలను పెద్దఎత్తున కేరళకు పంపాలని ఆయనను కోరాను’’ అంటూ రాహుల్ ట్వీట్ చేశారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3698}
{"id":"india-44791495","url":"https:\/\/www.bbc.com\/telugu\/india-44791495","title":"ముంబయిలో మురికి వాడ.. ఇప్పుడు రంగుల లోకమైంది","summary":"ముంబయిలోని ఓ మురికి వాడ కొత్త రంగుల లోకంగా మారిపోయింది. దేశం నలుమూలల నుంచి వచ్చిన రెండు వేలకు పైగా స్వచ్ఛంద కార్యకర్తల కృషి ఫలితంగా ఖార్-దండా ప్రాంతంలోని ఇళ్లన్నీ ఇప్పుడు సరికొత్త రంగులతో మెరిసిపోతున్నాయి.","text":"ముంబయి మురికి వాడల్ని అందంగా మార్చేసిన స్వచ్ఛంధ సేవకులు ఇంటికప్పులను సురక్షితంగా, అందంగా తీర్చిదిద్దడంతో.. ముంబయి నుంచి బయలుదేరే విమానాల్లోని ప్రయాణికులకు ఈ ప్రాంతం ఎంతో ఆకర్షణీయంగా కనిపిస్తోంది. గతంలో 'చల్ రంగ్ దే అసల్ఫా' పేరుతో ముంబయిలోని అసల్ఫా ప్రాంతంలో ఇలాగే రంగులు వేసి ఇళ్లను సుందరీకరించారు. ఇప్పుడు 'చల్ రంగ్ దే ఖార్' పేరుతో మరో మురికి వాడలో రంగులు వేసే కార్యక్రమాన్ని ప్రారంభించారు. ‘ఇక్కడ ఇంటి పైకప్పుల మీద కూడా పని చేస్తున్నాం. కప్పులను వాటర్ ప్రూఫ్ చేస్తున్నాం. మంచి రంగులు అద్దుతున్నాం. వర్షాకాలానికి ఈ కాలనీని పూర్తిగా సిద్ధం చేశాం.’ అని స్వచ్ఛంద కార్యకర్తలు తెలిపారు. ‘‘ముంబయిలో వర్షాలు భారీగా పడుతుంటాయి. ఇలాంటి చోట ఉండే వారికి లీకేజి సమస్యలు తీవ్రంగా ఉంటాయి. ఇప్పుడు వీళ్ళు మరో అయిదేళ్ళ దాకా ఆలోచించాల్సిన పనుండదు. పై కప్పుల మీద కూడా పెయింటింగ్ వేశాం. ఎందుకంటే, విమానాల్లో వెళ్లే వారికి ఈ రంగులు కనిపిస్తాయి. ఈ రంగులే మా గుర్తింపు. అందరి దృష్టినీ ఆకట్టుకోవడంలో ఇవి కీలకపాత్ర పోషిస్తాయి\" అని చల్ రంగ్ దే సహ-వ్యవస్థాపకురాలు దేదీప్యా రెడ్డి చెప్పారు. ఈ మురికి వాడలో మొత్తంగా 300 పైకప్పులు, 1200 గోడలకు రంగులు వేశారు. ఇది 52 మంది చిత్రకారులు, 2800 మంది స్వచ్ఛంద కార్యకర్తల కృషి ఫలితం. ఇదంతా చూసి స్థానికులు సంతోషం వ్యక్తం చేస్తున్నారు. \"ఇంతకు ముందు ఇక్కడ చాలా నిస్సారంగా అనిపించేది. రంగులు వేయడంతో ఇప్పుడు ఈ ప్రాంతమంతా ఇంధ్ర ధనస్సులా మారిపోయింది. ఇలాంటిది ఇంతకుముందు కార్టూన్ చిత్రాలలో చూసేవాళ్ళం. ఇప్పుడు ఇక్కడే కనిపిస్తోంది\" అని స్థానికుడు చేతన్ గుప్తా హర్షం వ్యక్తం చేశారు. ఇక్కడి ఇళ్ల గోడల మీద ప్రపంచ నలుమూలల్లో ఉన్న అనేక ప్రముఖ ప్రదేశాల చిత్రాలను కూడా వేస్తున్నారు. \"ఇక్కడి ప్రజలకు ప్రపంచంలో ఏం జరుగుతోందో పెద్దగా తెలియదు. అందుకే, వారికి ఆమ్‌స్టర్ డామ్ వంటి ప్రదేశాలను ఇక్కడ చూపించే ప్రయత్నం చేశాం. ఖార్‌ను, ఖార్‌స్టర్‌డామ్‌గా మార్చేశాం\" అని హార్దిక్ అనే చిత్రకారుడు వివరించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3705}
{"id":"india-49560298","url":"https:\/\/www.bbc.com\/telugu\/india-49560298","title":"పిల్లలను ఎత్తుకెళ్తున్నారన్న వదంతులతో గర్భిణిపై దాడి","summary":"పిల్లల్ని ఎత్తుకుపోతోందన్న అనుమానంతో ఓ గర్భిణిపై దాడిచేసిన ఘటన దిల్లీలో వెలుగుచూసింది.","text":"బాధితురాలి(25) పరిస్థితి ప్రస్తుతం స్థిమితంగానే ఉందని, ఘటనకు సంబంధించి ముగ్గురిని అరెస్టు చేశామని పోలీసులు బీబీసీకి తెలిపారు. దిల్లీతోపాటు పొరుగునున్న రాష్ట్రాల్లో పిల్లల్ని అపహరిస్తున్నారనే వదంతులపై ఇటీవల వరుస దాడులు జరుగుతున్నాయి. గతేడాది కూడా ఇలాంటి వదంతులపై పలువురు అమాయకుల్ని జనాలు తీవ్రంగా కొట్టారు. దీంతో కొందరు ప్రాణాలు కూడా కోల్పోవాల్సి వచ్చింది. దిల్లీతో సరిహద్దు కలిగిన ఉత్తర్ ప్రదేశ్‌లో ఇలాంటి ఘటనలు ఎక్కువగా జరుగుతున్నాయి. మూక మధ్యలో ఇరుక్కుపోతే బయటపడటం ఎలా... ‘వదంతులు నమ్మొద్దు’ తాజా ఘటనకు సంబంధించిన దృశ్యాలు సామాజిక మాధ్యమాల్లో కనిపిస్తున్నాయి. వీటిలో బాధిత మహిళ చుట్టూ కొందరు గుమిగూడి.. పిల్లల్ని ఎత్తుకెళ్తోందని ఆరోపిస్తూ కొడుతున్నారు. ''ఆగస్టు 29 వరకు 46 కేసులు నమోదయ్యాయి. అన్ని కేసుల్లో కేవలం వదంతులే దాడులకు కారణం. ఎక్కడా పిల్లల్ని ఎత్తుకుపోయినట్లు ఆధారాలు కనిపించలేదు''అని డీజీపీ ఓపీ సింగ్ ట్వీట్‌చేశారు. ''దయచేసి ఎవరూ ఇలాంటి వదంతులను నమ్మొద్దు. ఏదైనా అనుమానం వస్తే వెంటనే పోలీసులకు సమాచారం ఇవ్వండి. 100 నంబరుకు ఫోన్ చేయండి. లేదా సోషల్ మీడియా ద్వారా మమ్మల్ని సంప్రదించండి''అని సింగ్ వివరించారు. దిల్లీ శివార్లలోనున్న గాజియాబాద్‌లో ఇలాంటి కేసులు ఆగస్టులో ఆరు నమోదయ్యాయి. ''ఓ బామ్మ తన మనవరాలితో బయటకు వెళ్తున్నప్పడు కూడా ఇలాంటి వదంతులపై దాడి జరిగింది. బామ్మ, మనవరాలి శరీరం రంగు వేర్వేరుగా ఉండటంతో జనాలు అనుమానంతో దాడి చేశారు''అని సీనియర్ పోలీసు అధికారి నీరజ్ జాదౌన్ చెప్పారు. ఈ కేసుకు సంబంధించి అనుమానితులను అరెస్టుచేశామని తెలిపారు. వదంతులపై జరుగుతున్న దాడులు దేశవ్యాప్తంగా నమోదవుతున్నప్పటికీ.. కిడ్నాప్‌లు నిజంగా పెరుగుతున్నాయా? అనేది తెలియడంలేదు. ముఖ్యంగా వాట్సాప్ లేదా టెక్స్ట్ మెసేజ్‌ల రూపంలో కిడ్నాప్ వదంతులు వేగంగా వ్యాపిస్తున్నట్లు మీడియాలో వార్తలు వస్తున్నాయి. ఇలాంటి వదంతులను గుప్పుమనిపిస్తున్న మెసేజ్‌లను నమ్మొద్దని అధికారులు కోరుతున్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":3707}
{"id":"india-50880032","url":"https:\/\/www.bbc.com\/telugu\/india-50880032","title":"పౌరసత్వ సవరణ చట్టం: మంగళూరు కాల్పులతో కర్ణాటక, కేరళ మధ్య ఉద్రిక్తత","summary":"పౌరసత్వ సవరణ బిల్లు, ఎన్ఆర్సీకి వ్యతిరేకంగా జరిగిన నిరసనలు, తర్వాత తలెత్తిన హింస కర్ణాటక, కేరళ రాష్ట్రాల మధ్య ఉద్రిక్తతలకు కారణమయ్యాయి.","text":"మంగళూరులో జరిగిన పోలీసుల కాల్పుల్లో ఇద్దరు విద్యార్థులు మృతిచెందడంతో, అక్కడ పలు కాలేజీల్లో చదువుతున్న తమ విద్యార్థులను తిరిగి రాష్ట్రానికి తీసుకురావడానికి కేరళ ప్రభుత్వం భారీగా బస్సులు పంపించింది. \"బస్సులు రాష్ట్రానికి చేరుకోగానే, కాసర్‌గౌడ్‌లో విద్యార్థులకు స్వాగతం పలికిన కేరళ రెవెన్యూ మంత్రి ఇ. చంద్రశేఖరన్ వారికి స్వీట్స్ తీనిపించారు\" అని కేరళ సీఎంఓ అధికారి ఒకరు పేరు రాయవద్దనే షరతుతో చెప్పారు. విద్యార్థుల ఆందోళనలు జరిగిన తర్వాత రోజు, కేరళకు చెందిన ప్రముఖ మీడియా సంస్థలకు చెందిన 9 మంది జర్నలిస్టులను అదుపులోకి తీసుకున్న మంగళూరు పోలీసులు, వారిని తిరిగి కేరళకు పంపించారు. కొంతమంది రిపోర్టర్లు తాము కేరళ ప్రభుత్వం గుర్తింపు పొందామని చెప్పినప్పటికీ, మంగళూరులో పోస్టుమార్టం జరుగుతున్న హాస్పిటల్ నుంచి రిపోర్ట్ చేయడానికి పోలీసులు జర్నలిస్టులను అనుమతించలేదు. కాల్పులు జరిగిన వెంటనే ఆ ప్రాంతమంతా కర్ఫ్యూ విధించారు. ఈ హింస వెనుక 'లోతైన కుట్ర' ఉందని కర్ణాటక హోంమంత్రి బసవరాజ్ బొమ్మై సందేహం వ్యక్తం చేశారు. కేరళ నుంచి మంగళూరులోకి చాలా మంది ప్రవేశించారని ఆరోపించారు. మంగళూరు హాస్టళ్లలో ఉంటున్న విద్యార్థుల కోసం బస్సులు పంపాలని కేరళ సర్కారు నిర్ణయం తీసుకున్నప్పుడు, వాటికి తగిన భద్రతను, రక్షణను కల్పించాలని కేరళ ముఖ్యమంత్రి విజయన్, కర్ణాటక సీఎం బీఎస్ యడియూరప్పకు లేఖ రాశారు. మంగళూరులో చదువుతున్న కేరళ విద్యార్థుల సంఖ్యకు సంబంధించి గణాంకాలు ఏవీ లభించలేదు. వారి సంఖ్య వేలల్లోనే ఉన్నట్లు తెలుస్తోంది. ఇటు, మంగళూరు చేరుకున్న సీఎం యడ్యూరప్ప నగరంలో పరిస్థితిపై పోలీసు అధికారులతో సమీక్ష నిర్వహించారు. శనివారం 3 నుంచి సాయంత్రం 6 వరకూ, ఆదివారం ఉదయం 6 నుంచి సాయంత్రం 6 వరకూ కర్ఫ్యూ సడలిస్తున్నట్టు ప్రకటించారు. ఆదివారం సాయంత్రం 6 తర్వాత మళ్లీ కర్ఫ్యూ అమలు చేయనున్నారు. బెంగళూరు, కర్ణాటకలోని మిగతా ప్రాంతాల్లో ఎక్కడా పౌరసత్వ సవరణ చట్టానికి వ్యతిరేకంగా పెద్దగా నిరసన ప్రదర్శనలు జరగడం లేదు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3713}
{"id":"international-47465340","url":"https:\/\/www.bbc.com\/telugu\/international-47465340","title":"పెంపుడు సింహమే ప్రాణం తీసింది","summary":"చెక్ రిపబ్లిక్‌లో ఒక వ్యక్తి తను ఇంట్లో పెంచుకుంటున్న సింహం దాడిలో ప్రాణాలు కోల్పోయాడు.","text":"ప్రసేక్ 2016లో ఈ సింహాన్ని కొన్నాడు.. దీని కోసం అధికారులతో ఘర్షణకు దిగాడు మైఖేల్ ప్రసేక్ అనే వ్యక్తి తొమ్మిదిన్నరేళ్ల సింహంతో పాటు ఒక సివంగిని కూడా ఇంట్లో పెంచుకున్నాడు. వాటి సంతతిని పెంచటానికి ఆయన వీటిని కొనుక్కున్నాడు. ఇంట్లో సింహాలను పెంచుకోవటం పట్ల స్థానికులు ఆందోళన వ్యక్తంచేశారు. అయితే.. మైఖేల్ ఆదివారం నాడు సింహం బోనులో నిర్జీవంగా పడి ఉండటాన్ని ఆయన తండ్రి గుర్తించారు. బోను లోపలి వైపు నుంచి తాళం వేసి ఉందని ఆయన స్థానిక మీడియాకు చెప్పారు. మైఖేల్ మరణం గురించి పోలీసులకు తెలియజేయటంతో వీరి ఇంటికి వచ్చిన అధికారులు.. రెండు వేర్వేరు బోన్లలో ఉన్న సింహాల జంటను తుపాకీతో కాల్చి చంపారు. బోనులో ఉన్న ‘‘మైఖేల్ శరీరాన్ని బయటకు తేవాలంటే ఆ సింహాలను కాల్చివేయటం తప్పనిసరి’’ అని పోలీసు అధికార ప్రతినిధి ఒకరు మీడియాతో పేర్కొన్నారు. వీడియో: ఇక్కడ నాలుగు రోజులకో సింహం చనిపోతోంది సింహాల పెంపకంపై అధికారులతో ఘర్షణ... మైఖేల్ వయసు 33 సంవత్సరాలు. ఆయన 2016లో ఈ సింహాన్ని, సివంగిని కొన్నాడు. తన స్వగ్రామం జెచోవ్‌లో ఇంటి వెనుక సొంతంగా తయారు చేసిన బోనుల్లో వాటిని ఉంచాడు. ఈ బోనుల నిర్మాణానికి అంతకుముందు అధికారులు అనుమతి ఇవ్వలేదు. చట్టవ్యతిరేకంగా సింహాల బ్రీడింగ్ చేస్తున్నందుకు ఆయనకు జరిమానా విధించారు. అయితే.. ఆయన తన ఇంటి ఆవరణలోకి ఎవరూ ప్రవేశించటానికి నిరాకరించటంతో అధికారులతో ఆయన ఘర్షణ ఎటూ తేలలేదు. చెక్ రిపబ్లిక్‌లో ప్రత్యామ్నాయ సదుపాయాలు కొరవడటం, జంతువుల పట్ల క్రూరంగా ప్రవర్తించినట్లు ఆధారాలు లేకపోవటం వల్ల.. ఆ సింహాలను బలవంతంగా తరలించే అవకాశం లేకపోయింది. గత వేసవిలో మైఖేల్ తన సివంగిని తాడుతో పట్టుకుని వాకింగ్‌కు తీసుకెళ్లినపుడు.. సైకిల్ మీద వెళుతున్న ఒక వ్యక్తి ఆ సివంగిని ఢీకొన్నాడు. దీంతో మైఖేల్ పతాక శీర్షికల్లోకి ఎక్కాడు. ఆ ఘటనలో పోలీసులు జోక్యం చేసుకోవటంతో.. అది ట్రాఫిక్ యాక్సిడెంట్ (రోడ్డు ప్రమాదం)గా పరిగణించారు. ‘‘చాలా కాలంగా తేలకుండా ఉన్న ఈ సమస్యను ఈ నాటి ఘటన పరిష్కరించింది’’ అని జెచోవ్ మేయర్ తామస్ కొకూరెక్ వ్యాఖ్యానించారు. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3715}
{"id":"india-53970089","url":"https:\/\/www.bbc.com\/telugu\/india-53970089","title":"మోదీ ‘మన్ కీ బాత్’కు యూట్యూబ్‌లో డిస్‌లైక్‌ల వెల్లువ","summary":"ప్రధాన మంత్రి నరేంద్ర మోదీ మన్ కీ బాత్ కార్యక్రమానికి యూట్యూబ్‌లో ప్రతికూల స్పందన వస్తోంది.","text":"ఆల్ ఇండియా రేడియోలో ఆదివారం వచ్చిన ఈ కార్యక్రమాన్ని దూరదర్శన్‌తోపాటు కొన్ని ప్రైవేటు ఛానెళ్లు కూడా ప్రసారం చేశాయి. మోదీ, పీఐబీ, బీజేపీ యూట్యూబ్ ఛానెళ్లలోనూ ఈ కార్యక్రమాన్ని అప్‌లోడ్ చేశారు. తాజా కార్యక్రమానికి పాజిటివ్ కంటే నెగిటివ్ లైక్‌లు ఎక్కువయ్యాయి. ఇప్పటివరకు మన్ కీ బాత్‌కు వచ్చిన డిస్ లైక్‌లలో ఇవే అన్నింటి కంటే ఎక్కువ. ఇలా డిస్‌లైక్‌లు విపరీతంగా రావడం ఇదే తొలిసారి. నెటిజన్ల మనోభావాలకు ఇది అద్దం పడుతోంది. దీనికి కారణం ఏమిటని మీడియాలో చర్చ జరుగుతోంది. అన్ని చోట్లా.. తాజా కార్యక్రమం అప్‌లోడ్ చేసినప్పటి నుంచే డిస్‌లైక్‌ల వెల్లువ మొదలైంది. రాత్రి అయ్యేసరికి ఇవి విపరీతంగా పెరిగాయి. సోమవారం ఉదయం ఈ వార్త రాసే సమయానికి భారతీయ జనతా పార్టీ యూట్యూబ్ ఛానెల్‌లోని ఈ కార్యక్రమానికి వచ్చిన డిస్‌లైక్‌లు 2.3 లక్షలకు పెరిగాయి. లైక్‌లు మాత్రం 26 వేలు మాత్రమే ఉన్నాయి. రెండింటి మధ్య వ్యత్యాసం స్పష్టంగా కనిపిస్తోంది. మరోవైపు మోదీ యూట్యూబ్ ఛానెల్‌లో ఈ వీడియోకు 23 వేల లైక్‌లు రాగా.. డిస్‌లైక్‌లు మాత్రం 48 వేలకు పైనే ఉన్నాయి. మరోవైపు పీఐబీ యూట్యూబ్ ఛానెల్‌లో ఈ వీడియోకు 3.4 వేల లైక్‌లు రాగా.. డిస్‌లైక్‌లు 8 వేలకుపైనే ఉన్నాయి. ఇంతకీ మోదీ ఏం చెప్పారు? మన్ కీ బాత్ 68వ కార్యక్రమంలో భాగంగా ఆదివారం మోదీ జాతిని ఉద్దేశించి ప్రసంగించారు. ప్రతిసారీ భిన్న అంశాలపై ఆయన మాట్లాడుతుంటారు. ఈ వారం ఆయన బొమ్మల వ్యాపారంలో వ్యాపార అవకాశాలను అందిపుచ్చుకోవాలని భారత ఔత్సాహిక పారిశ్రామిక వేత్తలకు ఆయన పిలుపునిచ్చారు. ''ప్రపంచంలో బొమ్మల పరిశ్రమ విలువ ఏడు లక్షల కోట్లకుపైనే ఉంది. దీనిలో భారత్‌ వాటా మాత్రం చాలా తక్కువగా ఉంది''అని మోదీ చెప్పారు. దేశీయంగా బొమ్మలు తయారుచేయాల్సిన ఆవశ్యకతను ఆయన నొక్కిచెప్పారు. మరోవైపు భారత్‌లో దేశీయ కంప్యూటర్ గేమ్స్‌ను తయారుచేయాలని ఆయన అన్నారు. ''మన దేశంలో చాలా కాన్సెప్ట్‌లు, ఐడియాలు ఉన్నాయి. బొమ్మలు, వర్చువల్ గేమ్స్‌ను దేశీయంగా తయారుచేసే అంశాలపై దృష్టిసారించాలి''అని ఆయన వ్యాఖ్యానించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌‌లో ఫాలో అవ్వండి. యూట్యూబ్‌‌లో సబ్‌స్క్రైబ్ చేయండి.)","len":3715}
{"id":"international-47454241","url":"https:\/\/www.bbc.com\/telugu\/international-47454241","title":"బెల్జియంలో సైకిల్ రేసింగ్: పురుషుల కంటే వేగంగా వెళ్తున్నారన్న కారణంతో.. మహిళలను అడ్డుకున్నారు","summary":"సైకిల్ రేసింగ్‌ పోటీలో పురుషుల కంటే వేగంగా వెళ్తున్నారన్న కారణంతో మహిళలను నిర్వాహకులు అడ్డుకున్నారు. తాజాగా బెల్జియంలో ప్రతిష్టాత్మకంగా నిర్వహించిన వన్డే రేసింగ్ పోటీల సందర్భంగా ఈ ఘటన చోటుచేసుకుంది.","text":"పురుషులను దాటేస్తున్నారన్న కారణంతో మహిళా రేసర్‌ను మార్షల్స్ అడ్డుకున్నారు 'ఓమ్‌లూప్ హెట్ న్యూజ్‌బ్లాజ్' పేరుతో మార్చి 2న పురుషులకు, మహిళలకు వేరువేరుగా సైకిల్ రేసింగ్ పోటీలు నిర్వహించారు. 123 కిలోమీటర్ల దూరం సాగిన ఈ రేసింగ్‌లో స్విట్జర్లాండ్‌కు చెందిన ప్రముఖ మహిళా సైక్లిస్టు నికోలే హాన్సెల్మాన్‌ కూడా పాల్గొన్నారు. మహిళల కంటే 10 నిమిషాలు ముందే పురుషుల పోటీ ప్రారంభించారు. అయితే, మహిళల రేసింగ్ ఆలస్యంగా ప్రారంభమైనా.. హాన్సెల్మాన్ అత్యంత వేగంగా దూసుకెళ్తూ 35 కిలోమీటర్ల దూరం వెళ్లేసరికి పరుషుల బృందానికి చేరువయ్యారు. అప్పటికే, మిగతా మహిళల కంటే ఆమె రెండు నిమిషాల ముందున్నారు. అయితే, పురుషుల బృందానికి, మహిళల బృందానికి మధ్య కొంత దూరం పాటించాలంటూ నిర్వాహకులు ఆమెను అడ్డుకున్నారు. \"అవకాశాలను చంపేయడం\" \"దాదాపు పురుషుల దగ్గరి వరకూ వెళ్లాను. కానీ, మాకు.. పురుషులకు మధ్య కొంత దూరం ఉండాలంటూ ఆరేడు నిమిషాల పాటు నన్ను మార్షల్స్ అడ్డుకున్నారు. ఇలా అడ్డుకోవడమంటే.. మా గెలుపు అవకాశాలను చంపేయడమే అవుతుంది\" అని హన్సెల్మాన్ సైక్లింగ్ న్యూస్‌తో చెప్పారు. కొద్ది సేపటి తర్వాత ఆమెను అనుమతించారు. కానీ, అప్పటికే ఆమెలో ఆసక్తి తగ్గిపోయింది. దాంతో, ఈ పోటీలో 74 స్థానంలో నిలిచారు. డచ్ సైక్లిస్టు చంటల్ బ్లాక్ విజేతగా నిలిచారు. ఈ పందెంలో నికోలే హాన్సెల్మాన్‌ను అడ్డుకున్న తర్వాత డచ్ రైడర్ చంటల్ బ్లాక్ గెలుపొందారు \"తర్వాత నన్ను ముందుకెళ్లేందుకు అనుమతించారు. కానీ, ఆ తర్వాత కూడా పురుషులకు కనీస దూరం పాటించాల్సి వచ్చింది. అదొక చేదు అనుభవం. మొదట్లో పోటీలో ఎంతో ఉత్సాహంగా పాల్గొన్నాను. కానీ, మార్షల్స్ అడ్డుకోవడం ద్వారా ఆ ఉత్సాహం పోయింది. అది నాకంటే వెనకున్న పోటీదారులకు అనుకూలంగా మారింది\" అని హాన్సెల్మాన్ అన్నారు. తనకు ఎదురైన ఆ అనుభవం గురించి ఆమె ఇన్‌స్టాగ్రామ్‌లొ ఓ సరదా కామెంట్ చేశారు. \"ఈ పోటీలో మహిళలు మరీ ఎక్కువ వేగంగానైనా వెళ్లి ఉంటారు. లేదంటే పురుషులు మరీ నెమ్మదిగానైనా వెళ్లి ఉంటారు\" అని చమత్కరించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":3715}
{"id":"india-41521220","url":"https:\/\/www.bbc.com\/telugu\/india-41521220","title":"రష్యా జవాన్ల సోషల్ మీడియా పోస్టులపై నిషేధం!","summary":"సైనికులు, ఇతర మిలటరీ సిబ్బంది సోషల్ మీడియాలో ఎలాంటి పోస్టులూ పెట్టకుండా నిషేధిస్తూ రష్యా రక్షణ మంత్రిత్వ శాఖ కొత్త చట్టాన్ని తీసుకురానుంది. దీనికి సంబంధించిన ముసాయిదాను ప్రభుత్వం సిద్ధం చేసింది.","text":"ఆగస్టు 2008: జార్జియాలో యుద్ధ భూమిలో సెల్ఫీ తీసుకుంటున్న రష్యా జవాను ఇంటర్నెట్‌లో అప్‌లోడ్ చేసే ఫొటోలూ, వీడియోలూ, ఇతర పోస్టుల సాయంతో శత్రువులకు ఉపయోగపడే మిలటరీ రహస్యాలు బయటపడే అవకాశాలున్నాయని ప్రభుత్వం కొత్త బిల్లులో పేర్కొంది. ఆటోమేటిక్ జియో లోకేషన్ టెక్నాలజీతో ఫలానా మిలటరీ యూనిట్ ఎక్కడుందో చెప్పే అవకాశం కూడా ఉంటుంది. గతంలో రష్యా జవాన్ల తప్పిదాల కారణంగా ఇలాంటి రహస్యాలు బయటపడిన దాఖలాలూ ఉన్నాయి. అందుకే ప్రభుత్వం ఈ కొత్త చట్టాన్ని ప్రవేశ పెట్టడానికి సిద్ధమైంది. ఇతర దేశాల్లో పనిచేసే రష్యా జవాన్లందరికీ ఈ నిషేధం వర్తిస్తుంది. గతంలో రష్యా జవాన్ల సోషల్ మీడియా పోస్టుల కారణంగా ఉక్రెయిన్, సిరియా దేశాల్లో వారు ఎక్కడెక్కడ ఉన్నారన్న విషయం బయటికొచ్చింది. 2014లో ఓ సైనికుడు ఉక్రెయిన్‌లో రెబల్స్‌కి గ్రాడ్ రాకెట్లని సరఫరా చేయడానికి వెళ్తున్నట్టు చెబుతూ ట్విటర్‌లో ఓ ఫొటో పెట్టాడు. దీని కారణంగా రెబల్స్‌కి రష్యా నేరుగా సాయపడుతుందన్న ఉక్రెయిన్ వాదనకు బలం చేకూరింది. ఇవి కూడా చదవండి వైస్ న్యూస్‌కి చెందిన సైమన్ ఓస్ట్రోస్కీ అనే రిపోర్టర్ అయితే, రష్యా జవాన్ల సోషల్ మీడియా పోస్టుల కారణంగా ఉక్రెయిన్‌లో వాళ్ల కార్యకలాపాల్ని ఎలా ధ్రువీకరించొచ్చో పూసగుచ్చినట్టు వివరిస్తూ ఓ వీడియోని రూపొందించి యూట్యూబ్‌లో పెట్టారు. మే 2010: క్రిమియా నేవల్ బేస్‌లో రష్యా సెయిలర్ల సెల్ఫీ 2014లో రష్యా జవాన్లలో కొందరు ఉక్రెయిన్‌లో ప్రాణాలు కోల్పోయిన విషయాన్ని కూడా ఇతర జవాన్ల సోషల్ మీడియా పోస్టింగులు స్పష్టం చేస్తున్నాయని బెల్లింగ్‌కాట్ విచారణ సంస్థ పరిశీలన చెబుతోంది. ఫొటోల్లో కనిపించే ప్రదేశాల ఆధారంగా కూడా సైనికులు ఎక్కడున్నారో చెప్పడం పెద్ద కష్టం కాదని అది అంటోంది. ఇలాంటి ఎన్నో ఉదంతాలు రష్యా రక్షణ శాఖకు తలనొప్పిగా మారాయి. దాంతో సైన్యం సోషల్ మీడియా పోస్టులనూ, మరీ ముఖ్యంగా సెల్ఫీలనూ పెట్టకుండా నిషేధించాలని ప్రభుత్వం నిర్ణయించింది. ఈ కొత్త చట్టం 2018 జనవరి నుంచి అమల్లోకి వచ్చే అవకాశం ఉన్నట్టు టాస్ న్యూస్ ఏజెన్సీ పేర్కొంది. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3726}
{"id":"india-42321546","url":"https:\/\/www.bbc.com\/telugu\/india-42321546","title":"సౌదీ అరేబియా: సినిమాలపై నిషేధం ఎత్తివేత","summary":"మహిళలకు డ్రైవింగ్‌ అనుమతి తర్వాత సౌదీ అరేబియా సంస్కరణల్లో మరో అడుగు ముందుకు వేస్తూ సినిమా థియేటర్లపై నిషేధాన్ని ఎత్తేసింది.","text":"అరబ్ ప్రపంచంలో శక్తిమంతమైన దేశం సౌదీ అరేబియా. లక్షలాది మంది భారతీయ కార్మికులు ఇక్కడికి ఉపాధి కోసం వెళ్తుంటారు. ఇతర ఇస్లాం దేశాల లాగే ఇక్కడా కఠినమైన చట్టాలు అమలులో ఉన్నాయి. అయితే మహ్మద్ బిన్ సల్మాన్ అధికారం చేపట్టాక సౌదీ అరేబియాలో కొన్ని సంస్కరణలు అమలులోకి వస్తున్నాయి. క్రౌన్ ప్రిన్స్ మహ్మద్ బిన్ సుల్తాన్ అనేక సంస్కరణలు చేపడుతున్నారు సంస్కరణల బాట 1970 ప్రాంతంలో సౌదీలో సినిమాలు ఆడేవి. ఇస్లాం సంస్కృతి సంప్రదాయాలకు భంగం కలిగించేలా ఉన్నాయంటూ కొందరు మత గురువులు సినిమాలను తీవ్రంగా వ్యతిరేకించారు. ఈ నేపథ్యంలో 1980 ప్రాంతంలో సినిమాలను సౌదీ నిషేధించింది. ఆ నిషేధాన్ని ఎత్తివేస్తున్నట్లు తాజాగా ఆ దేశం ప్రకటించింది. విజన్-2030 పేరుతో సౌదీ క్రౌన్ ప్రిన్స్ మహ్మద్ బిన్ సల్మాన్ ఆర్థిక సంస్కరణలకు తెరతీశారు. ఇందులో భాగంగా ఇటువంటి చర్యలు తీసుకుంటున్నారు. 2015లో తొలిసారిగా మహిళలకు సౌదీ అరేబియా ఓటు హక్కు కల్పించింది ఓటు హక్కు మహిళలకు సౌదీలో తొలిసారి 2015లో ఓటు హక్కు కల్పించారు. మున్సిపల్ ఎన్నికల్లో వీరు తమ ఓటు హక్కును వినియోగించుకున్నారు. 978 మంది మహిళలు పోటీ చేశారు కూడా. డ్రైవింగ్ చేయొచ్చు గతంలో మహిళలు వాహనాలు నడపడానికి సౌదీ అనుమతించేది కాదు. తాజాగా అనుమతిస్తూ ప్రభుత్వం నిర్ణయం తీసుకుంది. వచ్చే ఏడాది నుంచి వీరికి లైసెన్సులు జారీ చేస్తారు. క్రికెట్ చూడొచ్చు సౌదీ అరేబియా చరిత్రలో తొలిసారి మహిళలు స్టేడియానికి వెళ్లి క్రికెట్ చూసేందుకు ఇటీవల అనుమతి ఇచ్చారు. గతంలో ఇది నిషేధం. కుటుంబ సభ్యులతో కలిసి స్టేడియానికి వెళ్లి ఆటల పోటీలను వీక్షించవచ్చు. ఇప్పుడిప్పుడే సంస్కరణల బాట పడుతున్న సౌదీ అరేబియాలో ఇప్పటికీ ఎన్నో కఠినమైన నియమాలున్నాయి. అవి ఏమిటో ఓసారి చూద్దాం. బీబీసీ, బ్రిటన్ ప్రభుత్వ వెబ్‌సైట్, సౌదీలోని ఫ్రాన్స్ రాయబార కార్యాలయ వెబ్‌సైట్లలో లభిస్తున్న సమాచారం ప్రకారం.. పురుషుల అనుమతి లేకుండా సౌదీ మహిళలు కొన్ని పనులు చేయకూడదు.. అవి ఏమిటంటే.. పర్యాటకులు ఈ ఫొటోలు తీయకూడదు ఇవి నిషిద్ధం మతం వీటికి మరణదండన మా ఇతర కథనాలు (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3730}
{"id":"india-41705293","url":"https:\/\/www.bbc.com\/telugu\/india-41705293","title":"‘చెప్పులతో కొట్టి, ఉమ్మిని నాకించి అవమానించారు’","summary":"స్వయానా బిహార్ ముఖ్యమంత్రి నితీష్ కుమార్ సొంత జిల్లా నలందాలో అమానుష ఘటన చోటు చేసుకుంది.","text":"మహేశ్ ఠాకూర్ అనుమతి లేకుండా తమ ఇంట్లో ప్రవేశించాడన్న కారణంతో అగ్రవర్ణాల వారు ఒక వెనుకబడిన వర్గానికి చెందిన వ్యక్తి చేత ఉమ్మిని నాకించారు. తమ ఆడవాళ్లతో చెప్పులతో కొట్టించారు. నలందా జిల్లాలోని అజ్నోరా గ్రామానికి చెందిన మహేశ్ ఠాకూర్ దళితుడు. గ్రామంలోని సురేంద్ర యాదవ్‌ ఇంట్లోకి తలుపు తట్టకుండా వెళ్లాడని ఆరోపిస్తూ ఆ దారుణానికి పాల్పడినట్లు తెలుస్తోంది. ఈ దారుణం గురించి తెలిసిన వెంటనే దీనిపై విచారణకు ఆదేశించినట్లు జిల్లా మేజిస్ట్రేట్ డా.త్యాగరాజన్ వెల్లడించారు. ఈ సంఘటన నేపథ్యంలో ఎనిమిది మందిపై ఎఫ్‌ఐఆర్ నమోదు చేసినట్లు జిల్లా ఎస్పీ సుధీర్ కుమార్ పొరిక తెలిపారు. ''ఇంట్లోకి అనుమతి లేకుండా ప్రవేశించాడని ఆరోపిస్తూ ధర్మేంద్ర యాదవ్ అనే వ్యక్తి మహేశ్ ఠాకూర్‌ను ఇంటికి పిలిపించారు. అక్కడ గ్రామ పెద్ద దయానంద్ మాంఝీ కూడా ఉన్నారు. అందరూ కలిసి మహేశ్ ఠాకూర్‌ చేత ఆ పనులన్నీ చేయించారు'' అని వివరించారు. జిల్లా మేజిస్ట్రేట్ డా.త్యాగరాజన్ ఖైనీ కోసమే వెళ్లా ! ఈ సంఘటన గురించి వివరిస్తూ మహేశ్ ఠాకూర్‌, తాను ఉదయం కాలకృత్యాలకు వెళుతూ ఖైనీ కోసం సురేంద్ర యాదవ్ ఇంటికి వెళ్లినట్లు తెలిపారు. ఇంటిలో సురేంద్ర లేడని ఆయన భార్య చెప్పడంతో మహేశ్ అక్కడి నుంచి వెళ్లిపోయారు. కాలకృత్యాలు తీర్చుకుని వస్తుండగా, ఈ దారుణానికి పాల్పడినట్లు వివరించారు. మహేశ్ ఠాకూర్‌ను అనరాని మాటలతో అవమానిస్తూ, అతనితో ఉమ్మిని నాకిస్తున్న వీడియో ఇప్పుడు సోషల్ మీడియాలో వైరల్ అవుతోంది. ఇదే వీడియోలో మహేశ్‌ను చెప్పులతో కొట్టడం కూడా కనిపించింది. ఈ సంఘటనతో మహేశ్ పూర్తిగా భయపడిపోయారు. ''వాళ్లు నన్ను గ్రామం నుంచి బహిష్కరిస్తామని బెదిరించారు. నా ప్రాణాలకు ప్రమాదం ఉంది'' అని మహేశ్ తెలిపారు. జరిగిన ఘటనతో తన కుమార్తెకు పెళ్లి కాదేమోనని ఆందోళన చెందుతున్నారు. ఈ సంఘటన నేపథ్యంలో ధర్మేంద్ర యాదవ్, రామవృక్ష మహతో, అరుణ్ మహతో, నరేంద్ర యాదవ్, రామ్‌రూప్ యాదవ్, దయానంద్ మాంఝీ, సంజయ్ యాదవ్, రాజేంద్ర పండిట్‌లపై ఎఫ్‌ఐఆర్ నమోదు చేసినట్లు ఎస్పీ సుధీర్ కుమార్ తెలిపారు. ఇతర కథనాలు (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3730}
{"id":"india-46710172","url":"https:\/\/www.bbc.com\/telugu\/india-46710172","title":"ఈ ‘మహా విష్ణువు’ విగ్రహం బెంగళూరు చేరేదెలా","summary":"తమిళనాడు నుంచి కర్నాటకకు విష్ణూమూర్తి భారీ విగ్రహాన్ని తీసుకెళ్తున్న ట్రక్‌ సంకరాపరణి నదిపై ఉన్న ఇరుకు వంతెన దాటడం కష్టం కావడంతో అక్కడే ఆగిపోయింది. ఇంకేముంది... 64 అడుగుల ఎత్తైన ఆ భారీ విగ్రహాన్ని చూడ్డానికి భక్తులు తండోపతండాలుగా వస్తున్నారు. అక్కడే పూజలు చేస్తున్నారు.","text":"బెంగళూరుకు చెందిన కోదండ స్వామి చారిటబుల్ ట్రస్టు కర్నాటకలో విష్ణు మూర్తి భారీ విగ్రహాన్ని ప్రతిష్ఠించాలని నిర్ణయించింది. అందుకోసం తమిళనాడులోని వందవాసి తాలూకా కొరకొట్టాయ్ వద్ద 64 అడుగుల ఎత్తైన విగ్రహాన్ని తయారు చేయించారు. దీన్ని బెంగళూరుకు తీసుకెళ్లేందుకు కొద్ది రోజుల కిందట వందవాసి నుంచి 240 టైర్లు గల భారీ ట్రక్కులో ఎక్కించారు. ఆ ట్రక్కు ఇప్పుడు తమిళనాడులోని సేన్‌జీ నియోజకవర్గంలోని ఓ ఇరుకు వంతెన వద్ద నిలిచిపోయింది. వీడియో: అంత బరువును ఆపలేక ట్రక్కు టైర్లు పేలిపోయాయి రోజుకు 100 మీటర్ల ప్రయాణం ఈ విగ్రహం బరువు 300 టన్నుల పైమాటే. 240 టైర్లు ఉన్న భారీ ట్రక్కుపై దీని రవాణా చేస్తున్నారు. అయితే, అంత బరువును మోయలేక ట్రక్ టైర్లలో కొన్ని పేలిపోయాయి. కొత్త టైర్లు అమర్చి మళ్లీ ప్రయాణం ప్రారంభించారు.. నెమ్మదిగా రోజుకు కేవలం 100 మీటర్ల దూరం మాత్రమే ముందుకు కదిలేది. ఈ విగ్రహాన్ని ముందుగా సేన్‌జీ కోట మీదుగా తీసుకెళ్లాలని అనుకున్నారు. కానీ, ఆ కోట దగ్గర ప్రహరీ గోడలు ట్రక్కుకు అడ్డమయ్యాయి. ఆ గోడను తొలగిస్తే తప్ప ముందుకు వెళ్లలేని పరిస్థితి.. కానీ, పురావస్తు శాఖ అధికారులు అంగీకరించకపోవడంతో రూటు మార్చారు. ఈ చిత్రంలో కనిపిస్తున్న కూడలి వద్దే విగ్రహం నిలిచిపోయింది. కొత్త మార్గంలోనూ అవాంతరాలు ఎదురయ్యాయి. దార్లో సంకరాపరణి నదిపై ఉన్న ఒక ఇరుకైన వంతెన మీదుగా ఈ భారీ ట్రక్ వెళ్లడం కష్టతరంగా మారింది. దీంతో ప్రస్తుతం ఈ విగ్రహాన్ని తీసుకెళ్తున్న ట్రక్ వంతెన వద్ద నిలిచిపోయి ఉంది. బరువు తగ్గించేందుకు విగ్రహాన్ని చెక్కితే మొత్తం పగిలిపోయే ప్రమాదం ఉందని రమేశ్ అనే స్థానిక శిల్పి అంటున్నారు. మరో మార్గం ద్వారా తరలించేందుకు ఏర్పాట్లు చేస్తున్నామని స్థానిక ఎమ్మెల్యే మస్తాన్ తెలిపారు. అక్కడే పూజలు ట్రక్క్ నిలిచిపోయిన ప్రాంతం ఇప్పుడు పండుగ వాతావరణం కనిపిస్తోంది. దూర ప్రాంతాల నుంచి కూడా ప్రజలు తరలివచ్చి విగ్రహానికి పూజలు చేస్తున్నారు. భక్తుల నుంచి కానుకలు స్వీకరించేందుకు అక్కడే ఓ హుండీ కూడా ఏర్పాటు చేశారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3734}
{"id":"international-43067579","url":"https:\/\/www.bbc.com\/telugu\/international-43067579","title":"అమెరికా: హైస్కూల్‌లో కాల్పులు, 17 మంది మృతి","summary":"ఫ్లోరిడా పార్క్‌లాండ్‌లోని ఒక పాఠశాలలో అదే స్కూల్‌కి చెందిన పూర్వ విద్యార్థి కాల్పులు జరిపారు.","text":"ఈ కాల్పుల్లో 17 మంది విద్యార్థులు చనిపోయినట్లు పోలీసులు వెల్లడించారు. మరో 12మందికి పైగా గాయపడ్డారు. వీరిలో ముగ్గురి పరిస్థితి విషమంగా ఉంది. కాల్పులు జరిపిన నిందితుడిని 19 ఏళ్ల నికొలస్ క్రూజ్‌గా గుర్తించారు. ఏఆర్-15 తరహా ఆయుధంతో క్రూజ్‌ ఇష్టమొచ్చినట్లు కాల్పులు జరిపినట్లు పోలీసులు తెలిపారు. నికొలస్ క్రూజ్‌ను ఇటీవలే స్కూల్‌ నుంచి బహిష్కరించారు. స్కూల్ బయట జరిపిన కాల్పుల్లో ముగ్గురు చనిపోయినట్లు బ్రౌవర్డ్ కంట్రీ షరీఫ్ స్కాట్ ఇజ్రాయెల్ చెప్పారు. స్కూల్ లోపల జరిపిన కాల్పుల్లో మరో 12 మంది ప్రాణాలు కోల్పోయినట్లు వివరించారు. మరో ఇద్దరు ఆస్పత్రిలో చికిత్స పొందుతూ మరణించారు. ప్రస్తుతం నిందితుడు నికొలస్ క్రూజ్‌ పోలీసుల అదుపులోనే ఉన్నారు. 2012లో కనెక్టికట్ స్కూల్‌ కాల్పుల ఘటనలో 20మంది విద్యార్థులు చనిపోయారు. ఆ తర్వాత అమెరికాలో ఇలాంటి ఘటన జరగడం ఇదే మొదటిసారి. అసలు ఏం జరిగింది? 'నికొలస్ క్రూజ్‌ ఫైర్ అలారం మోగించి స్కూల్‌లో గందరగోళ పరిస్థితి ఏర్పడేలా చేశారు. ఆ తర్వాత కాల్పులు మొదలుపెట్టారు. గేటు బయట మొదలైన కాల్పులు.. స్కూల్ లోపల కూడా కొనసాగాయి' అని భద్రతా సిబ్బంది చెప్పినట్లు సీబీఎస్ న్యూస్ పేర్కొంది. స్కూల్‌ లోపల ఉన్న విద్యార్థులను పోలీసులు సురక్షితంగా బయటకి తీసుకొచ్చారు. 'ఉదయమే ఇలాంటి ఘటన జరిగింది. ఆ తర్వాత మాకు కాల్పుల శబ్దం వినిపించింది. పరిస్థితి ఇంత సీరియస్‌గా ఉంటుందని మేం అనుకోలేదు' అని ఒక విద్యార్థి చెప్పారు. 'మాకు బాణాసంచా తరహా శబ్దం వినిపించింది. నీకు కూడా వినిపించిందా అని నా స్నేహితుడి అడిగా' అని బైలీ అనే మరో విద్యార్థి చెప్పారు. ఈ కాల్పులు పక్కా ప్లాన్ ప్రకారమే జరిగాయని ఫ్లోరిడా సెనేటర్ మార్కో రుబియో అన్నారు. సాధ్యమైనంత ఎక్కువ మందిని చంపాలనే ఉద్దేశంతోనే నిందితుడు కాల్పులు జరిపినట్లు చెప్పారు. కాల్పుల ఘటనపై అమెరికా అధ్యక్షుడు ట్రంప్‌ విచారం వ్యక్తం చేశారు. 2013 నుంచి అమెరికా స్కూళ్లలో 291 కాల్పుల ఘటనలు చోటు చేసుకున్నాయి. అంటే సగటున వారానికి ఒక ఘటన జరిగినట్లు గణాంకాలు చెబుతున్నాయి. ఇవి కూడా చదవండి: బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.","len":3741}
{"id":"international-42363590","url":"https:\/\/www.bbc.com\/telugu\/international-42363590","title":"సౌరకుటుంబాన్ని పోలిన కెప్లర్-90ను కనుగొన్న నాసా","summary":"మన సౌరకుటుంబంలాగే, ఎనిమిది గ్రహాలు కలిగి ఉన్న నక్షత్రాన్ని నాసా కనుగొంది. మన సౌర కుటుంబానికి వెలుపల ఉన్న గ్రహవ్యవస్థలలో ఇప్పటివరకు ఇదే అతి పెద్దది.","text":"గ్రహాల సంఖ్య విషయంలో సౌరవ్యవస్థను పోలిన కెప్లర్-90 కెప్లర్-90 అనే ఈ నక్షత్రం సూర్యుడికన్నా వేడిగా, మరింత పెద్దగా ఉంది. కొత్తగా కనుగొన్న ఈ లోకం పర్వతాలమయంగా ఉంటుందని శాస్త్రవేత్తలు భావిస్తున్నారు. ''మన సౌరకుటుంబంలో ఉన్నన్ని గ్రహాలే ఉన్న మొదటి నక్షత్రం కెప్లర్-90'' అని ఈ పరిశోధనలో పాలుపంచుకున్న గూగుల్ సాఫ్ట్‌వేర్ ఇంజనీర్ క్రిస్టఫర్ షాలూ తెలిపారు. సౌరకుటుంబంలోలాగే మరో నక్షత్రం చుట్టూ స్థిరమైన కక్ష్యలో పరిభ్రమించే గ్రహాలను 'ఎక్సోప్లానెట్' అంటారు. కెప్లర్-90, సౌరకుటుంబం మధ్య పోలికలు గూగుల్ ఇంజనీర్లు ఈ ఎక్సోప్లానెట్లను కనుగొనేందుకు మెషీన్ లెర్నింగ్ అనే కృత్రిమ మేధస్సును ఉపయోగించారు. నాసా స్పేస్ టెలిస్కోప్ కెప్లర్ సాయంతో దీన్ని కనుగొన్నారు. ఈ ఎక్సోప్లానెట్లు పరిభ్రమిస్తున్న నక్షత్రం సుమారు 2,545 కాంతి సంవత్సరాల దూరంలో ఉంది. దాని గ్రహవ్యవస్థ కూడా అచ్చం మన సౌరకుటుంబంలాగే ఉన్నట్లు కనిపిస్తోంది. యూనివర్సిటీ ఆఫ్ టెక్సాస్‌లో పరిశోధకుడిగా ఉన్నఆండ్రూ వాండర్‌బర్గ్, ''కెప్లర్-90 నక్షత్ర వ్యవస్థ మన సౌరకుటుంబానికి మినీ వెర్షన్ లాంటిది. మనలాగే అక్కడ కూడా చిన్న గ్రహాలు లోపల, పెద్ద గ్రహాలు బయట ఉన్నాయి. తేడా అల్లా అవి మరింత దగ్గరదగ్గరగా ఉన్నాయంతే'' అని వివరించారు. కొత్త లోకాలను కనుగొనేందుకు ప్రయోగించిన కెప్లర్ టెలిస్కోప్‌ అవి ఎంత దగ్గరగా ఉన్నాయో అర్థం చేసుకోవాలంటే - కెప్లర్-90లో అత్యంత దూరంగా పరిభ్రమిస్తున్న గ్రహం, భూమి సూర్యుని చుట్టూ పరిభ్రమిస్తున్నంత దూరంలో ఉంది. కెప్లర్-90ఐగా పిలుస్తున్న ఈ కొత్త లోకం సౌరవ్యవస్థకన్నా దగ్గరగా ఉండడం వల్ల, నక్షత్రం చుట్టూ దాని ప్రదక్షిణ 14.4 రోజుల్లో పూర్తి అవుతోంది. దాని ఉపరితల ఉష్ణోగ్రత సుమారు 425 డిగ్రీల సెంటీగ్రేడ్‌లుగా ఉంది. మరో నక్షత్రం చుట్టు తిరుగుతున్న భూమి పరిమాణంలో ఉన్న కెప్లర్-80జి అనే గ్రహాన్ని కనుగొనడానికి కూడా ఈ మెషీన్ లెర్నింగ్ మేధస్సునే ఉపయోగించారు. గత కొన్ని దశాబ్దాలలో ఇలా ఇతర నక్షత్రాల చుట్టూ తిరిగే సుమారు 3,500 ఎక్సోప్లానెట్లను గుర్తించారు. మా ఇతర కథనాలు (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":3743}
{"id":"international-49201792","url":"https:\/\/www.bbc.com\/telugu\/international-49201792","title":"సౌదీ అరేబియా: మహిళలకు స్వతంత్రంగా ప్రయాణించే హక్కు కల్పిస్తూ ఆదేశాలు","summary":"సౌదీ అరేబియాలో మహిళలు ఇకపై పురుషుడి తోడు లేకుండా స్వతంత్రంగా ప్రయాణించవచ్చని ఆదేశాలు జారీ అయ్యాయి. శుక్రవారం నాడు ప్రకటించిన కొత్త నిబంధనల ప్రకారం 21 ఏళ్ళ వయసు పైబడిన మహిళలు, పురుష సంరక్షకుడి అనుమతితో నిమిత్తం లేకుండా పాస్‌పోర్ట్‌కు దరఖాస్తు చేసుకోవచ్చు.","text":"సౌదీలో మహిళలు ఇకపై స్వతంత్రంగా ప్రయాణించవచ్చు ఇకపై దేశంలోని వయోజనులందరూ పాస్‌పోర్టుకు దరఖాస్తు చేసుకుని ఎక్కడికైనా ప్రయాణించవచ్చు. దీనితో మహిళలకు పురుషులతో సమానంగా ప్రయాణ హక్కు లభించినట్లయింది. ఇదే కాకుండా, మహిళలకు బిడ్డ జననం, పెళ్ళి, విడాకులను రిజిస్టర్ చేసుకునే హక్కు కూడా ఈ ఆదేశాలతో సమకూరింది. రాచరిక ఆదేశాలలో మహిళలకు ఉద్యోగావకాశాలు కల్పించే విధంగా ఉద్యోగ నియామకాల విధానంలో మార్పులు చేస్తున్నట్లు కూడా ప్రకటించారు. అంటే, ఇకపై దేశంలో ఎవరైనా వయో, లింగ, వైకల్య భేదాలతో నిమిత్తం లేకుండా, ఎలాంటి వివక్ష లేకుండా ఉద్యోగం చేసే హక్కును పొందుతారు. ఇప్పటివరకు, ఎవరైనా సౌదీ మహిళ పాస్‌పోర్టు పొందాలన్నా, విదేశాలకు ప్రయాణించాలన్నా పురుష సంరక్షకుడి - భర్త, తండ్రి లేదా పురుష బంధువు అనుమతి తీసుకోవాల్సి వచ్చేది. మహిళల డ్రైవింగ్ పైన నిషేధం ఎత్తివేయాలనే ప్రకటన చేశాక, వారి కోసం ప్రత్యేకంగా కార్ల షో సౌదీ అరేబియా పాలకుడు క్రౌన్ ప్రిన్స్ మహమ్మద్ బిన్ సల్మాన్ దేశంలో భారీ సంస్కరణలను అమలు చేస్తూ వస్తున్నారు. అందులో భాగంగానే మహిళలు స్వతంత్రంగా డ్రైవ్ చేయడంపై ఉన్న ఆంక్షలు ఎత్తి వేయడం వంటి నిర్ణయాలు వెలుగు చూశాయి. మహమ్మద్ బిన్ సల్మాన్ 2016లో తన ఆర్థిక విధానాన్ని ప్రకటించారు. పని చేసే చోట మహిళల ప్రాతినిధ్యాన్ని 22 శాతం నుంచి 30 శాతానికి పెంచుతూ 2030 నాటికి దేశ ఆర్థిక స్వరూపాన్ని మార్చేయాలన్నదే ఆయన ప్రణాళిక. సౌదీలోని కొంతమంది ఉన్నత వర్గాల మహిళలు చాలా కాలంగా లింగ వివక్ష వేధింపుల మూలంగా కెనడా వంటి దేశాల్లో ఆశ్రయం పొందుతున్నారు. గత జనవరి నెలలో, 18 ఏళ్ళ రహాఫ్ మహమ్మద్ అల్ కునన్‌కు కెనడా ఆశ్రయం కల్పించింది. ఆమె సౌదీ అరేబియా నుంచి పారిపోయి ఆస్ట్రేలియా చేరుకోవాలనుకున్నారు. కానీ, ఆమె థాయిలాండ్ రాజధాని బ్యాంకాక్‌ విమానాశ్రయంలోని హోటల్ గదిలో దొరికిపోయారు. తనను స్వదేశానికి పంపించవద్దని ఆమె అంతర్జాతీయ సంస్థలకు విజ్ఞప్తి చేశారు. సౌదీలో మహిళలను ద్వితీయ శ్రేణి పౌరులుగా చూస్తున్నారని అంతర్జాతీయ మానవహక్కుల సంఘాలు తరచూ చెబుతున్నాయి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3744}
{"id":"india-48639128","url":"https:\/\/www.bbc.com\/telugu\/india-48639128","title":"#INDvPAK భారత్‌, పాకిస్తాన్ మ్యాచ్‌లో మేం ఆ తప్పులు చేయకూడదు - పాక్ కెప్టెన్ సర్ఫరాజ్","summary":"వరల్డ్ కప్‌లో భారత్‌పై గెలవాలంటే తమ ఫీల్డింగ్ మెరుగవ్వాల్సిందేనని పాకిస్తాన్ జట్టు కెప్టెన్ సర్ఫరాజ్ అహ్మద్ అన్నాడు.","text":"పేలవమైన ఫీల్డింగ్ వల్లే గత మ్యాచ్‌లో తమపై ఆస్ట్రేలియా ఎక్కువ పరుగులు సాధింగలిగిందని అతడు అభిప్రాయపడ్డాడు. లోపాలను సరిచేసుకునేందుకు కృషి చేస్తామని వివరించాడు. వరల్డ్ కప్‌లో భారత్, పాక్‌ మధ్య జరిగే మ్యాచ్ కోసం క్రికెట్ అభిమానులు ఆసక్తికరంగా ఎదురుచూస్తున్నారు. ఆదివారం మాంచెస్టర్‌లో ఈ పోరు జరగనుంది. ఈ పోటీకి ముందు బుధవారం ఆస్ర్టేలియాతో మ్యాచ్ ఆడిన పాక్ 41 పరుగుల తేడాతో ఓడిపోయింది. మ్యాచ్‌లో పాక్ ఆటగాళ్లు ఫీల్డింగ్ పేలవంగా చేశారు. ఆరోన్ ఫించ్ 33 పరుగుల వద్ద ఉండగా, స్లిప్‌లో ఇచ్చిన క్యాచ్‌ను ఆసిఫ్ అలీ వదిలేశాడు. ఆ తర్వాత ఫించ్ 84 పరుగులు చేశాడు. వార్నర్‌తో కలిసి 146 పరుగుల భాగస్వామ్యం నెలకొల్పాడు. వార్నర్ కూడా సెంచరీ చేయడంతో ఆస్ట్రేలియా మొత్తంగా 307 పరుగులు చేయగలిగింది. ఈ మ్యాచ్ అనంతరం సర్ఫరాజ్ అహ్మద్ మీడియాతో మాట్లాడాడు. రెండు మెరుగైన జట్ల మధ్య మ్యాచ్ జరుగుతున్నప్పుడు, ఫలితంపై ఫీల్డింగ్ ప్రభావం చూపుతుందని అతడు వ్యాఖ్యానించాడు. ''మా ఫీల్డింగ్ అంత గొప్పగా లేదు. భారత్‌తో మ్యాచ్ కన్నా ముందే మేం దాన్ని సరిదిద్దుకోవాలి. భారత్ బలమైన జట్టు. ఇలాంటి తప్పులు మళ్లీ చేస్తే, మాకు గెలిచే అవకాశం రాదు'' అని సర్ఫరాజ్ అన్నాడు. ఆస్ట్రేలియాపై పాక్ గెలిచేలా కనిపించింది. 44 ఓవర్లకు 263-7 స్కోరుతో లక్ష్యాన్ని ఛేదించేలా కనిపించినా, ఆ వెనువెంటనే 3 వికెట్లు కోల్పోయి ఓటమిపాలైంది. ''మా ఆరంభం బాగానే ఉంది. కానీ, మంచి భాగస్వామ్యాలు నిర్మించుకోలేకపోయాం. కొన్ని వికెట్లు అనవసరంగా పారేసుకున్నాం. 15 పరుగుల వ్యవధిలో కీలకమైన మూడు వికెట్లు కోల్పోవడం మ్యాచ్‌ను మలుపుతిప్పింది'' అని సర్ఫరాజ్ అన్నాడు. భారత్‌పై పూర్తి సామర్థ్యంతో ఆడేందుకు సన్నద్ధమవుతున్నట్లు పాక్ బ్యాట్స్‌మన్ ఇమామ్ ఉల్ హఖ్ చెప్పాడు. ''భారత్‌తో మ్యాచ్ అంటే చాలా ఒత్తిడి ఉంటుంది. ఇలాంటి మ్యాచ్‌లు ఆడటం చాలా పెద్ద విషయం. మా సామర్థ్యాలను పూర్తిగా వినియోగించుకోవడంపై దృష్టి పెట్టాం. మాంచెస్టర్‌లో చాలా మంది పాకిస్తాన్ అభిమానులు ఉంటారు. చాలా ఉత్సాహంగా ఉంది'' అని ఇమామ్ అన్నాడు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3744}
{"id":"international-46775584","url":"https:\/\/www.bbc.com\/telugu\/international-46775584","title":"సౌదీ అరేబియాలో తలాక్: 'రహస్య విడాకుల్లో' మహిళలకు మెసేజ్ తప్పనిసరి","summary":"సౌదీ అరేబియాలో చాలా మంది మహిళలకు భర్తలు తమకు తలాక్ ఇచ్చిన విషయమే తెలీడం లేదు. ఆ పరిస్థితిని మార్చడానికి ఆదివారం ప్రభుత్వం ఒక కొత్త నిబంధనను అమలులోకి తెచ్చింది.","text":"మహిళలకు తలాక్ గురించి మెసేజ్ పంపించి, విడాకుల సమాచారం అందించాలనే కొత్త నిబంధనలను ఆదివారం నుంచి సౌదీ అరేబియాలోని అన్ని కోర్టుల్లో తప్పనిసరి చేశారు. \"ఈ చట్టం వల్ల పురుషులు తమ భార్యలకు సమాచారం ఇవ్వకుండానే విడాకులు తీసుకునే కేసులకు అడ్డుకట్ట పడుతుంది\" అని స్థానిక మహిళా న్యాయవాదులు చెప్పారు. ఇలాంటి కేసులను 'రహస్య విడాకులు'గా భావిస్తుంటారు. చట్టంలోని మార్గనిర్దేశకాలు మహిళలకు వారి వైవాహిక స్థితి గురించి పూర్తి సమాచారం ఉండాలని చెబుతున్నాయి. ఈ నిబంధన ద్వారా వారికి దక్కాల్సిన భరణం, పోషణ ఖర్చులు లాంటి హక్కులను సంరక్షించవచ్చని భావిస్తున్నారు. సౌదీ అరేబియా గత ఏడాది మహిళల డ్రైవింగ్‌పై ఉన్న నిషేధాన్ని ఎత్తివేసింది. ఇది దశాబ్దాలపాటు కొనసాగుతూ వచ్చింది. మహిళల హక్కుల సంరక్షణ \"మహిళలకు విడాకులు ఇచ్చినపుడు వారి హక్కులను సంరక్షించేలా, విడాకులకు ముందు అటార్నీ అధికారాలు దుర్వినియోగం కాకుండా ఈ కొత్త చట్టం నిర్ణయాలు తీసుకుంటుందని\" సౌదీ అరేబియా న్యాయవాది నస్రీన్ అల్ గామదీ బ్లూంబర్గ్‌తో చెప్పారు. \"చాలా మంది మహిళలు భర్తలు తమకు ఎలాంటి సమాచారం ఇవ్వకుండానే తలాక్ ఇచ్చారని కోర్టుల్లో అపీల్ చేశారు\" అని న్యాయవాది సామియా అల్ హిందీ స్థానిక పత్రికతో చెప్పారు. ఆర్థిక, సామాజిక సవరణల ప్రక్రియలో భాగంగా ఈ కొత్త నిబంధనలు అమలు చేసినట్టు సౌదీ అరేబియా క్రౌన్ ప్రిన్స్ చెప్పారు. వీటి ప్రకారం మహిళలకు ఫుట్‌బాల్ మ్యాచ్ చూడ్డానికి, సంప్రదాయం ప్రకారం పురుషులే చేయాలని చెప్పే చాలా పనులు చేయడానికి అనుమతులు ఇచ్చారు. సౌదీ అరేబియా మహిళలు ఇప్పటికీ చేయలేనివి సౌదీ అరేబియాలో మహిళలు ఇప్పటికీ చేయలేనివి కొన్ని అలాగే ఉన్నాయి. అంటే ఆ దేశంలోని మహిళలు ఇప్పటికీ కొన్ని పురుషులు అంటే భర్త, తండ్రి, సోదరుడు లేదా కొడుకు అంగీకారంతో మాత్రమే చేయాల్సి ఉంటుంది. అవి... పురుషుల సంరక్షణ వ్యవస్థ ఉండడం వల్ల సౌదీ అరేబియాను మధ్యప్రాచ్యంలో అత్యంత లైంగిక అసమానత ఉన్న దేశంగా భావిస్తారు. మహిళల డ్రైవింగ్ పైన నిషేధం ఎత్తివేయాలనే ప్రకటన చేశాక, వారి కోసం ప్రత్యేకంగా కార్ల షో ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3749}
{"id":"india-53153796","url":"https:\/\/www.bbc.com\/telugu\/india-53153796","title":"భారత్, చైనా సరిహద్దు వివాదం: ఎల్ఓసీ, ఎల్ఏసీ, సరిహద్దు... అర్థాలు ఏమిటి?","summary":"లిపులేఖ్, కాలాపానీల విషయమై భారత్, నేపాల్‌‌లకు ఏర్పడిన వివాదం సద్దుమణగక ముందే భారత సైనికులు, చైనా సైనికుల మధ్య ఘర్షణ రేగింది. ఈ ఘర్షణ జరిగిన ప్రాంతాన్ని వాస్తవాధీన రేఖ (ఎల్ఏసీ) అని పిలుస్తారు.","text":"పాకిస్తాన్, చైనా, నేపాల్‌లతో భారత సరిహద్దు వివాదాల గురించి ప్రస్తావన వచ్చినప్పుడు నియంత్రణ రేఖ (ఎల్ఓసీ), వాస్తవాధీన రేఖ (ఎల్ఏసీ), అంతర్జాతీయ సరిహద్దు రేఖ అని మనకు పదేపదే వినిపిస్తుంటాయి. అసలు ఈ రేఖలకు అర్థం ఏంటి? వాటి మధ్య తేడాలేంటి? భారత్‌కు మొత్తంగా ఏడు దేశాలతో 15,106.7 కి.మీ.ల పొడవైన భౌగోళిక సరిహద్దు ఉంది. సముద్ర జలాల సరిహద్దు పొడవు 7516.6 కి.మీ.లు. బంగ్లాదేశ్ (4,096.7 కి.మీ.లు), చైనా (3,488 కి.మీ.లు), పాకిస్తాన్ (3,323 కి.మీ.లు), నేపాల్ (1,751 కి.మీ.లు), మయన్మార్ (1,643 కి.మీ.లు), భూటాన్ (699 కి.మీ.లు), అఫ్గానిస్తాన్ (106 కి.మీ.లు)లతో ఈ భౌగోళిక సరిహద్దులు ఉన్నట్లు భారత ప్రభుత్వం చెబుతోంది. భారత్-చైనా మధ్య వాస్తవాధీన రేఖ చైనాతో భారత్ భౌగోళిక సరిహద్దు పొడవు 3,488 కి.మీ.లు. జమ్మూకశ్మీర్, హిమాచల్ ప్రదేశ్, ఉత్తరాఖండ్, సిక్కిం, అరుణాచల్ ప్రదేశ్‌ల గుండా ఇది ఉంది. ఈ సరిహద్దును మూడు సెక్టార్లుగా విభజించారు. ఒకటి పశ్చిమ సెక్టార్, అంటే జమ్మూకశ్మీర్. మరొకటి మిడిల్ సెక్టార్, అంటే హిమాచల్‌ ప్రదేశ్, ఉత్తరాఖండ్. మూడోది తూర్పు సెక్టార్, అంటే సిక్కిం, అరుణాచల్ ప్రదేశ్. భారత్, చైనాల మధ్య ఇంకా పూర్తి స్థాయిలో సరిహద్దుల నిర్ణయం జరగలేదు. కొన్ని ప్రాంతాల విషయమై ఇంకా రెండు దేశాల మధ్య సరిహద్దు వివాదాలు ఉన్నాయి. పశ్చిమ సెక్టార్‌లోని అక్సాయ్ చిన్ తమ భూభాగమని భారత్ అంటోంది. ప్రస్తుతం ఈ ప్రాంతం చైనా నియంత్రణలో ఉంది. భారత్‌తో 1962లో జరిగిన యుద్ధం సమయంలో ఈ ప్రాంతాన్ని చైనా ఆక్రమించింది. మరోవైపు తూర్పు సెక్టార్‌లోని అరుణాచల్ ప్రదేశ్ తమ భూభాగమని, ఇది దక్షిణ టిబెట్‌లో భాగమని చైనా అంటోంది. టిబెట్, అరుణాచల్ ప్రదేశ్ మధ్యలో ఉన్న మెక్‌మోహన్ రేఖను చైనా అంగీకరించడం లేదు. అక్సాయ్ చిన్ తమదని భారత్ చేస్తున్న వాదనను కూడా ఆ దేశం ఖండిస్తోంది. ఈ వివాదాలన్నింటి కారణంగా భారత్, చైనాల మధ్య సరిహద్దులు నిర్ణయం కాలేదు. యథాస్థితిని కొనసాగించేందుకు వాస్తవాధీన రేఖ (ఎల్ఏసీ) అనే పదాన్ని వాడతారు. అయితే, ఈ రేఖ విషయంలోనూ అస్పష్టతలు ఉన్నాయి. భారత్, చైనా ఎల్ఏసీల మధ్య తేడాలున్నాయి. పూర్తి వివరాలకు వీడియో చూడండి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3753}
{"id":"international-43287190","url":"https:\/\/www.bbc.com\/telugu\/international-43287190","title":"సైక్లింగ్‌తో లైంగిక సామర్థ్యానికి ముప్పుందా?","summary":"సైక్లింగ్ వల్ల నిజంగా పురుషల లైంగిక సామర్థ్యం దెబ్బ తింటుందా అన్న సందేహం చాలా కాలంగా సైక్లింగ్‌ చేసే వారిని పట్టి పీడిస్తోంది.","text":"దీంతో సైక్లింగ్‌పై అనేక సిద్ధాంతాలు, ఊహాగానాలు వెలువడ్డాయి. కొందరు అది పురుషుల సంతానోత్పత్తి సామర్థ్యంపై ప్రభావం చూపుతుందని అంటారు. సైక్లింగ్‌తో లైంగిక సామర్థ్యం కోల్పోతారని మరికొందరంటే.. లైంగిక సున్నితత్వం తగ్గిపోతుందని ఇంకొందరు అంటారు. అయితే ఇటీవల నిర్వహించిన ఒక పరిశోధనలో ఆ ప్రశ్నలన్నిటికీ సమాధానం లభించింది. నో ప్రాబ్లం ఈ పరిశోధనలో సుమారు 2,500 మందికి పైగా సైక్లిస్టులను పరిశీలించారు. 500 మంది స్విమర్లు, 800 మందికి పైగా రన్నర్లతో పోల్చి చూశారు. ఈ పరిశోధనలో పాలు పంచుకున్న యూనివర్సిటీ ఆఫ్ కాలిఫోర్నియాకు చెందిన యూరాలజీ ప్రొఫెసర్ డాక్టర్ బెంజమిన్ బ్రేయర్, ఈ ఫలితాలు సైక్లిస్టులకు చాలా ఊరటను ఇస్తాయంటున్నారు. సైక్లింగ్ వల్ల వచ్చే లాభాలతో పోలిస్తే దాని వల్ల రిస్క్ చాలా తక్కువ అని ఆయన తేల్చి చెప్పారు. తన పరిశోధనలో డాక్టర్ బెంజమిన్ సైక్లిస్టుల లైంగిక ఆరోగ్యం, మర్మాంగాల వద్ద తిమ్మిరి లేదా పుండ్లు వంటి వాటిపై ఒక ప్రశ్నావళిని రూపొందించారు. వాటిపై అందిన జవాబులను పరిశీలించగా - స్విమ్మర్లు, రన్నర్లతో పోలిస్తే, సైక్లిస్టుల లైంగిక, మూత్ర సంబంధమైన సమస్యలు పెద్దవేమీ కావని తేలింది. సైకిల్ తొక్కడం వల్లే అంగస్తంభన సమస్యలు ఏర్పడుతున్నట్లు చెప్పడానికి నిర్ధిష్టమైన కారణాలేమీ లేవని డాక్టర్ బెంజమిన్ తెలిపారు. 8 గంటలు కంప్యూటర్ ముందు కూర్చుంటే.. ''సైకిల్ తొక్కడం కన్నా, ఎనిమిది గంటల పాటు నిరంతరాయంగా కంప్యూటర్ ముందు లేదా ఒకేచోట కూర్చోవడమే లైంగిక సామర్థ్యాన్ని ఎక్కువగా దెబ్బ తీస్తుంది'' అని ప్రొఫెసర్ బెంజమిన్ వెల్లడించారు. అయితే ఈ పరిశోధన ద్వారా సైక్లిస్టులలో యురెత్రల్ కన్‌స్ట్రిక్షన్ - అంటే మూత్ర ప్రవాహంలో సమస్య తలెత్తే అవకాశం ఉందని గుర్తించారు. అంతే కాకుండా మొత్తం సైక్లింగ్ చేసే సమయంలో 20 శాతం సమయం విరామం తీసుకుంటే దాని వల్ల అంగాల్లో తిమ్మిరి తగ్గే అవకాశం ఉందని గుర్తించారు. దీని పరిష్కారం కోసం సరైన సాడిల్ డిజైన్‌ను ఎంపిక చేసుకోవాలని ఆయన సూచించారు. ఈ పరిశోధన ఫలితాలు ఖచ్చితంగా సైక్లిస్టులకు ఆనందాన్ని ఇచ్చేవే. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":3753}
{"id":"india-54485088","url":"https:\/\/www.bbc.com\/telugu\/india-54485088","title":"హాథ్‌రస్: అత్యాచార కేసుల్లో ఎఫ్ఐఆర్ తప్పనిసరి.. విచారణ రెండు నెలల్లో పూర్తిచేయాలి","summary":"మహిళలపై జరిగే నేరాల్లో పోలీసులు అనుసరించాల్సిన విధివిధానాలపై కేంద్ర హోం మంత్రిత్వ శాఖ సవివర ప్రకటనను విడుదల చేసింది.","text":"రాష్ట్రాలు, కేంద్ర పాలిత ప్రాంతాలు ఈ విధివిధానాలను అనుసరించాలని హోం శాఖ తెలిపింది. ఉత్తర్ ప్రదేశ్‌లోని హాథ్‌రస్‌లో 19ఏళ్ల దళిత బాలికపై అత్యాచారం, హత్య కేసులో పోలీసులు నిర్లక్ష్యం ప్రదర్శించారని వార్తలు వచ్చిన నేపథ్యంలో తాజా మార్గదర్శకాలు విడుదలయ్యాయి. హాథ్‌రస్ కేసు విషయంలో పోలీసులతోపాటు రాష్ట్ర ప్రభుత్వంపైనా విమర్శలు వచ్చాయి. దీంతో మహిళల భద్రత, వారిపై జరిగే నేరాల్లో కేంద్ర, రాష్ట్ర ప్రభుత్వాలు తగిన చర్యలు తీసుకోవడం లేదని కూడా విమర్శలు వెల్లువెత్తాయి. ఈ అంశాలను పరిగణలోకి తీసుకొని శనివారం కేంద్రం సవివర విధివిధానాలను విడుదల చేసింది. మహిళలపై జరిగే నేరాలకు సంబంధించి చర్యలు తీసుకోని అధికారులపై కఠిన చర్యలు తీసుకోవాలని దీనిలో సూచించింది. మహిళలపై నేరాల విషయంలో తగిన చర్యలు తీసుకోకపోవడాన్ని శిక్షార్హమైన నేరంగా పరిగణిస్తారంటూ డిసెంబరు 5, 2019లో విడుదల చేసిన మార్గదర్శకాలను దీనిలో ప్రస్తావించారు. వీటిలో ఏముంది? మహిళలపై జరిగే నేరాల విషయానికి సంబంధించిన చట్టాలను కేంద్ర ప్రభుత్వం మరింత కఠినతరం చేస్తోందని నిబంధనల్లో పేర్కొన్నారు. ''మహిళలపై జరిగే నేరాల నియంత్రణ, కేసుల విచారణ విషయంలో స్పష్టమైన సూచనలు, సలహాలు, మార్గదర్శకాలను కేంద్రం ఎప్పటికప్పుడే విడుదల చేస్తోంది. ముఖ్యంగా ఎఫ్‌ఐఆర్‌ల నమోదు, ఆధారాల సేకరణ, లైంగిక నేరాల విషయంలో అనుసరించాల్సిన విధివిధానాలను ఇప్పటికే విడుదల చేసింది. రెండు నెలల్లోగా విచారణ పూర్తి చేయడం, నేరస్థులతో జాతీయ స్థాయిలో జాబితా తయారు చేయడం లాంటివి వీటిలో ఉన్నాయి''అని విధివిధానాల్లో పేర్కొన్నారు. ఎన్ని చట్టాలున్నా నేరాలు ఎందుకు తగ్గడం లేదు ఇంకా ఏమున్నాయంటే.. ఇప్పుడు ఎందుకు? హాథ్‌రస్ కేసులో ఉత్తర్ ప్రదేశ్ పోలీసుల నిర్లక్ష్యంపై రాష్ట్ర ప్రభుత్వం చాలా ఆగ్రహంతో ఉంది. బాధ్యులైన పోలీసులపై చర్యలు తీసుకోవడంలో విఫలమయ్యారంటూ యోగి ప్రభుత్వంపై విమర్శలు వెల్లువెత్తుతున్నాయి. దీంతో మహిళల రక్షణ పట్ల తాము నిబద్ధతతో ఉన్నామని చెప్పడానికే తాజా విధివిధానాలను కేంద్రం విడుదల చేసినట్లు తెలుస్తోంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3758}
{"id":"india-44031032","url":"https:\/\/www.bbc.com\/telugu\/india-44031032","title":"రాహుల్‌గాంధీ ఈమెను పెళ్లి చేసుకోబోతున్నారని వదంతులొచ్చాయి. ఇంతకీ ఈమె ఎవరు?","summary":"ఫేస్‌బుక్, వాట్సాప్‌లలో వైరల్‌గా మారిన ఫొటో ఇదే.","text":"ఇందులో కాంగ్రెస్ పార్టీ అధ్యక్షుడు రాహుల్‌గాంధీతో పాటు మరో యువతి ఉన్నారు. ఈ ఫొటోలో ఉన్న అమ్మాయిని రాహుల్‌గాంధీ పెళ్లి చేసుకోబోతున్నారని సోషల్ మీడియాలో విస్తృతంగా ప్రచారం జరిగింది. దీంతో ఈ ఫొటోని ఇంటర్నెట్‌లో విరివిగా షేర్ చేశారు. అయితే, పెళ్లి వార్తలపై ఈ యువతి స్పందించారు. ఆ వార్తలన్నీ పుకార్లే అని ప్రకటించారు. రాహుల్‌గాంధీ తనకు అన్నతో సమానమని చెప్పారు. దీంతో రాహుల్‌తో పెళ్లి ఊహాగానాలకు తెరపడింది. ఇంతకీ ఆ యువతి ఎవరు? రాహుల్‌తో ఫొటోలో ఉన్న ఆ అమ్మాయి పేరు అదితి సింగ్. కాంగ్రెస్ పార్టీ తరఫున రాయబరేలి సదర్ స్థానం నుంచి ఎమ్మెల్యేగా ఎన్నికయ్యారు. రాహుల్‌తో తన పెళ్లి ప్రచారం వెనక బీజేపీ హస్తం ఉండొచ్చని అదితి సింగ్ ఆరోపించారు. కర్ణాటక ఎన్నికల నేపథ్యంలో ప్రజల దృష్టిని మరల్చేందుకే ఇలాంటి కుట్రకు పాల్పడి ఉండొచ్చని ఆమె అనుమానం వ్యక్తం చేశారు. పుకార్లపై రాహుల్ ఏమన్నారు? ఈ పుకార్లపై రాహుల్‌గాంధీ కూడా వివరణ ఇచ్చారు. అదితి సింగ్ కుటుంబంతో తమ కుటుంబానికి మంచి సంబంధాలు ఉన్నాయని రాహుల్‌గాంధీ చెప్పారు. అదితి సింగ్ కుటుంబ సభ్యులు సోనియా గాంధీతో కలిసి ఉన్న ఫోటోను ఆయన మీడియాకు విడుదల చేశారు. రెండు కుటుంబాల మధ్య ఎప్పటి నుంచో పరిచయం ఉందని చెప్పారు. ఇప్పుడు సోషల్ మీడియాలో వైరల్ అయిన ఫొటో కూడా ఇరు కుటుంబ సభ్యులు కలిసినప్పుడు తీసిందేనని రాహుల్ తెలిపారు. దీనిపై సోషల్ మీడియాలో రూమర్లు రావడం పట్ల విచారం వ్యక్తం చేశారు. ఇంతకీ అదితి సింగ్ ఎవరు? 29 ఏళ్ల అదితి సింగ్‌ది ఉత్తర ప్రదేశ్. రాయబరేలి సదర్ స్థానం నుంచి గెలిచిన కాంగ్రెస్ ఎమ్మెల్యే. ఆమె తండ్రి అఖిలేష్ సింగ్‌ వరుసగా ఐదుసార్లు ఎమ్మెల్యేగా గెలిచారు. తన వారసురాలిగా ఆమెను 2017 యూపీ ఎన్నికల్లో నిలబెట్టారు. ప్రియాంకా గాంధీకి అఖిలేష్ సింగ్‌ సన్నిహితుడని పేరుంది. అసెంబ్లీ ఎన్నికల్లో కాంగ్రెస్ తరఫున పోటీ చేసేందుకు అధిష్టానం ఆయనకు టికెట్ ఇచ్చింది. ఆమెరికాలోని డ్యూక్ యూనివర్శిటీలో అదితి ఎంబీఏ చేశారు. యూపీ ఎన్నికల్లో తన ప్రత్యర్థిని అదితి 90వేల ఓట్ల తేడాతో ఓడించారు. ఇవి కూడా చదవండి: బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.","len":3759}
{"id":"international-44809528","url":"https:\/\/www.bbc.com\/telugu\/international-44809528","title":"‘తిప్పేసిన’ కుల్దీప్: ఇంగ్లండ్ మ్యాచ్‌లో 25 పరుగులకు 6 వికెట్లు","summary":"భారత స్పిన్నర్ కుల్దీప్ యాదవ్ ఇంగ్లండ్‌తో జరిగిన మ్యాచ్‌లో 6 వికెట్లు తీసి భారత్ గెలుపును సులభతరం చేశాడు. మొదట బెయిర్‌స్టో, జేసన్ రాయ్, జో రూట్‌లను వెంటవెంటనే పెవిలియన్‌కు పంపాడు.","text":"మొత్తం 25 పరుగులిచ్చి 6 వికెట్లు పడగొట్టాడు. అతని కెరీర్‌లో ఇదే బెస్ట్. అంతకు ముందూ ఐర్లాండ్, ఇంగ్లండ్‌‌తో మ్యాచుల్లో తన బౌలింగ్‌తో సంచలనం సృష్టించాడు. తాజా మ్యాచ్ లైవ్ స్కోర్.. అప్‌డేట్స్‌ని ఇక్కడ చూడొచ్చు కుల్దీప్ పవర్ పంచ్ ఈ సిరీస్‌లో ఇంగ్లండ్‌తో జరిగిన మొదటి ట్వంటీ-20 మ్యాచ్‌లో అత్యుత్తమ ప్రదర్శన కనబర్చిన కుల్దీప్ మిగతా మ్యాచుల్లో కూడా తన జోరు కొనసాగుతుందని ఆతిథ్య జట్టుకు హెచ్చరిక పంపించాడు. అందుకు తగ్గట్టే వన్డేల్లో విజృంభించాడు. అంతకు ముందు ఇంగ్లండ్‌పై 8 వికెట్ల తేడాతో భారత్ గెలుపొందిన మ్యాచ్‌లో కుల్దీప్ మ్యాన్ ఆఫ్ ది మ్యాచ్‌గా నిలిచాడు. \"ఇది ఇంగ్లండ్‌లో నా మొదటి పర్యటన. పరిస్థితులన్నీ బాగానే ఉన్నాయి. తర్వాత మ్యాచ్‌లో కూడా మేం ఇలాగే చేయాలనుకుంటున్నాం\" అన్నాడు. కెప్టెన్ విరాట్ కోహ్లీ కూడా కుల్దీప్ వల్లే ఈ విజయం దక్కిందని అన్నాడు ఫాస్ట్ బౌలర్ కాబోయి స్పిన్నర్ అయ్యాడు ఆసక్తికరమైన విషయం ఏంటంటే క్రికెట్ ట్రైనింగ్ ప్రారంభించినపుడు కుల్దీప్ ఫాస్ట్ బౌలర్‌ కావాలని అనుకున్నాడు. 1994లో ఉత్తర ప్రదేశ్ కాన్పూర్‌లో పుట్టిన కుల్దీప్ యాదవ్‌కు రిస్ట్ స్పిన్నర్( మణికట్టుతో బంతిని తిప్పే స్పిన్ బౌలర్)అవమని అతడి కోచ్ సలహా ఇచ్చాడు. దాన్ని అమలు చేయడం అంత సులభం కాకపోయినా కుల్దీప్ శ్రమ ఫలించింది. పిచ్‌పై అద్భుతాలు సృష్టించేలా చేసింది. అండర్-19, ఇండియా ఎ, ఉత్తర్ ప్రదేశ్ తరఫున అద్భుతాలు చేసిన కుల్దీప్ తర్వాత భారత జట్టులో భాగమయ్యాడు. 2017లో కుల్దీప్ ట్వంటీ-20, వన్డే, టెస్ట్ కెరీర్ కూడా ప్రారంభమైంది. 2017 మార్చిలో ధర్మశాలలో ఆస్ట్రేలియాతో కుల్దీప్ తన మొదటి టెస్ట్ మ్యాచ్ ఆడాడు. మొదటి ఇన్నింగ్స్‌లో 4 వికెట్లు తీసి భారత్ విజయానికి మార్గం సుగమం చేశాడు. రెండు టెస్ట్ మ్యాచుల్లో 9 వికెట్లు తీసిన కుల్దీప్, 20 వన్డేల్లో 39 వికెట్లు, 11 ట్వంటీ-20 మ్యాచుల్లో 24 వికెట్లు పడగొట్టాడు. గిరగిరా తిరుగుతూ దూసుకొచ్చే కుల్దీప్ బంతులు ప్రత్యర్థి జట్టు బ్యాట్స్‌మెన్‌ను ఎంత మాయ చేస్తున్నాయో ఈ గణాంకాలే నిరూపిస్తున్నాయి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3767}
{"id":"international-47228177","url":"https:\/\/www.bbc.com\/telugu\/international-47228177","title":"తలలోకి పేలు ఎలా వస్తాయి? పేల వ్యాప్తికి, స్మార్ట్‌ఫోన్‌కి లింకేంటి?","summary":"తలలో పేలు.. ఈ సమస్య ఎదుర్కోని వారు బహుశా ఎవరూ ఉండరేమో. పేల గురించి వినగానే.. మనలో చాలామందికి తల మీద చిటచిట పెట్టినట్లు అనిపిస్తుంది. పేలు మరీ ఎక్కువగా ఉంటే.. జుట్టు పీకేస్తే బాగుండన్నంత చిరాకు పుట్టుకొస్తుంటుంది. మరి, ఇంతగా ఇబ్బంది పెట్టే పేలు ఎలా పుడతాయి? ఎలా వ్యాప్తి చెందుతాయి?","text":"గుడ్ల నుంచి పేలు పుడతాయి. ఆ గుడ్లను ఈపి (ఆంగ్లంలో నిట్) అంటారు. మనిషి రక్తమే పేలకు ఆహారం. అవి మన తల మీద జుట్టు మధ్యలో తిరుగుతూ రక్తాన్ని పీల్చుతాయి. మీ తల మీదికి ఎలా వస్తాయి? తలలు పరస్పరం తాకినప్పుడు ఒకరి నుంచి మరొకరికి పేలు వ్యాపిస్తుంటాయి. చిన్న పిల్లలను చాలామంది దగ్గరకు తీసుకుని ఆడిస్తుంటారు. ఎత్తుకుంటారు. అలాంటప్పుడు వారి తలలు ఎక్కువ మందికి తాకే అవకాశం ఉంటుంది. అందుకే, పెద్దలతో పోల్చితే పిల్లలకు పేల సమస్య ఎక్కువగా ఉంటుంది. ఎక్కువ మందితో కలిసి ఉండటం వల్ల కూడా పేల సమస్య పెరుగుతుంది. పొడవాటి జుట్టు ఉండటం కూడా పేలు వ్యాప్తి చెందడానికి మరో కారణం. వీడియో: పేలు ఎలా వ్యాపిస్తాయి? పేల వ్యాప్తికి, స్మార్ట్‌ఫోన్‌కి లింకేంటి? నిజానికి ఫోన్ల ద్వారా పేలు వ్యాపించవు. కానీ, టీనేజీ పిల్లల్లో పేల సమస్యకు, స్మార్ట్‌ఫోన్ వినియోగానికి సంబంధముందని చర్మ నిపుణురాలు టెస్ మెక్‌ఫర్సన్ చెబుతున్నారు. ఎందుకంటే, యువతీ యువకులు ఎక్కువగా సెల్ఫీలు తీసుకునేటప్పుడు, సరదాగా వీడియోలు, ఫొటోలు చూసేటప్పుడు ఒకే ఫోన్ ముందు తలలు దగ్గరగా పెట్టి చూస్తుంటారు. అప్పుడు ఒకరి జుట్టు మరికొరి జుట్టుకు తాకడం ద్వారా పేలు ఒకరి నుంచి మరొకరికి సులువుగా వ్యాపిస్తాయి. ఎగరలేవు, దూకలేవు తల్లో పేలు ఎగరలేవు, దూకలేవు. కొత్త వ్యక్తి జుట్టు తాకగానే.. ఆ వెంట్రుకలను పాకుతూ వెళ్లిపోతాయి. తల మీదకు చేరి గుడ్లు పెడతాయి. మీ తలలో పేలున్నాయని మీకు తెలిసేలోపే అవి ఇతరులకూ వ్యాపిస్తాయి. పేలు వచ్చాక వెంటనే తెలియదు. కొన్ని రోజుల తర్వాత అలర్జీ లాంటి లక్షణాలు కనిపిస్తాయి. అయితే, ఆలోపే పేలు మన ద్వారా ఇతరులకూ వ్యాప్తి చెందే అవకాశం ఉంటుంది. \"మనిషి తల మీద కొద్ది కాలంపాటు మాత్రమే పేలు బతకగలవు. పిల్లుల తలలు, కుక్కల తలల్లో పేలు బతికేందుకు అనుకూలమైన పరిస్థితి ఉండదు. అందుకే, వాటి నుంచి పేలు వ్యాపించవు. మనిషి నుంచి మనిషికే వ్యాపిస్తాయి. జంతువుల మీద అవి సంతోషంగా బతకలేవు\" అని టెస్ మెక్‌ఫర్సన్ వివరించారు. పేల సమస్య తీవ్రంగా ఉంటే, వైద్యులను సంప్రదించాలని ఆమె సూచిస్తున్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":3772}
{"id":"international-44388604","url":"https:\/\/www.bbc.com\/telugu\/international-44388604","title":"చైనా: సెల్ ఫోన్ చేతిలో పట్టుకొని నడుస్తున్నారా? అయితే మీరు వెళ్లాల్సిన రోడ్డు ఇదీ..","summary":"కాలం పరిగెడుతోంది, టెక్నాలజీ పెరుగుతోంది. ప్రపంచంలో భాగమైన మనిషికి ఇప్పుడు అరచేతిలోనే ప్రపంచం..","text":"కొందరు సెల్‌ఫోన్‌ చూస్తూ భోంచేస్తే, మరికొందరు సెల్‌ఫోన్ చూస్తూ నడుస్తారు. ఇదీ వర్తమాన జీవన శైలి. అయితే, ట్రాఫిక్‌ రద్దీలో కూడా సెల్‌ఫోన్ వైపే చూస్తూ నడిచే వారికోసం ప్రత్యేకంగా చైనాలోని ఓ నగరంలో కొత్తగా దారులు వేశారు. సెల్‌ఫోన్‌లో చూస్తూ.. ప్రపంచాన్ని మరిచి నడిచేవారి కోసం షియాన్ నగరంలోని యాన్తా రోడ్లకు పక్కనే పక్కగా ఈ నడక దారిని ఏర్పాటు చేసినట్లు షాన్షీ ఆన్‌లైన్ వార్తా సంస్థ పేర్కొంది. ఈ నడక దారిపై ఎరుపు, నీలం ఆకుపచ్చ రంగులు వేశారు. ఈ దారులు 80 సె.మీ. వెడల్పు, 100 మీ. పొడవు ఉన్నాయి. ఈ దారిపై వేసిన స్మార్ట్ ఫోన్ల బొమ్మలు.. ఈ దారి ఫోన్‌ధారులకు ప్రత్యేకం అని చెప్పకనే చెబుతాయి. ఈ మార్గం చాలా రద్దీగా ఉంటుంది. పాదచారులు కూడా ఎక్కువగా నడుస్తూ ఉంటారు. వారిలో చాలా మంది తమ ఫోన్లలోకి చూస్తూ నడుస్తుంటారు. అపుడపుడూ కాలిబాటపైకి కార్లు కూడా దూసుకు వస్తుంటాయి. అది చాలా ప్రమాదం అని షాన్షి ఆన్‌లైన్ తెలిపింది. ఈ నడక దారి గురించి 'ది పేపర్' వార్తా సంస్థ స్థానికులతో మాట్లాడింది. వారిలో చాలా మంది ప్రజలు సానుకూలంగా స్పందించారు. వారి స్పందనలు.. ''ఇలాంటి మార్గాన్ని చూడడం ఇదే మొదటిసారి. ఇలాంటి నడక దారుల వల్ల చాలా ఉపయోగకరం'' అని ఒక స్థానికుడు అన్నారు. ''చాలా మంది తమ ఫోన్లలోకి చూస్తూ నడుస్తూ తాము సురక్షితంగానే ఉన్నామనే భ్రమలో ఉంటారు. కానీ చుట్టుపక్కల కార్లు, ఇతర వాహనాలు వేగంగా వెళ్తుంటాయి. కొన్నిసార్లు అవి ప్రజలపైకి కూడా దూసుకొస్తుంటాయి.'' ''మనుషుల జీవితాల్లో వేగం పెరిగింది. రోడ్లపై నడుస్తున్నపుడు వాళ్ల చూపులన్నీ ఫోన్లలో చిక్కుకుపోయి ఉంటాయి. ఇలాంటి మార్గాలు కాస్త రక్షణ కల్పిస్తాయి'' అని అభిప్రాయపడ్డారు. 'షీనా వీబో మైక్రో బ్లాగ్' యూజర్లు ఈ సరికొత్త నడక దారిపై ఆసక్తికర కామెంట్లు చేశారు. '‘ఇప్పటి యువత.. సెల్‌ఫోన్ మత్తులో కూరుకుపోయింది'’ అని ఒకరంటే.. '‘స్మార్ట్‌ఫోన్ వినియోగదారులు కళ్లుండీ గుడ్డి వాళ్లలా ప్రవర్తిస్తున్నారు’' అని, '‘ఈ నడకదారిలో వెళుతున్నా, ఫోన్‌లో చూస్తూ.. ఒకరికొకరు ఢీకొని, తలలు బొప్పి కడుతాయి’’ అని మరి కొందరు కామెంట్ చేశారు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3774}
{"id":"india-52121022","url":"https:\/\/www.bbc.com\/telugu\/india-52121022","title":"కరోనావైరస్: కేరళలో కోవిడ్-19ను జయించిన 93 ఏళ్ల వృద్ధుడు","summary":"కేరళకి చెందిన 93 ఏళ్ల వృద్ధుడు కరోనావైరస్ బారి నుంచి కోలుకున్నట్లు డాక్టర్లు చెప్పారు. ఆయనతో పాటు ఆయన 88 సంవత్సరాల భార్యకు కూడా నెల క్రితం కరోనావైరస్ పాజిటివ్ అని గుర్తించారు.","text":"కరోనా వైరస్ బారి నుంచి కోలుకున్న 93 ఏళ్ల వృద్ధుడు అయితే, ఈ వైరస్ బారి నుంచి కోలుకుని ప్రస్తుతం ఇద్దరూ హాస్పిటల్లో చికిత్స పొందుతున్నారని మరి కొన్ని రోజుల్లో హాస్పిటల్ నుంచి డిశ్చార్జ్ అవుతారని చెప్పారు. ఇప్పటి వరకు కరోనా వైరస్ బారినపడి కోలుకున్న వృద్ధుల్లో ఈయనే తొలి వ్యక్తి . ఇటలీ నుంచి వచ్చిన వారి కుమార్తె, అల్లుడి ద్వారా వీరికి కరోనావైరస్ సోకింది. బుధవారం నాటికి భారతదేశంలో 1238 కరోనావైరస్ పాజిటివ్ కేసులు నమోదు అయ్యాయి. 35 మంది ఇన్ఫెక్షన్ కి గురై మరణించగా, 123 మంది వ్యాధి నుంచి కోలుకున్నట్లు ఆరోగ్య మంత్రిత్వ శాఖ తెలిపింది. కేరళలోని ఈ వృద్ధులు వైరస్ బారి నుంచి కోలుకోవడం పట్ల చాలా మంది హర్షం వ్యక్తం చేశారు. వారికి వైద్యం అందించిన డాక్టర్లని ప్రశంసించారు. ఆయనకి బీపీ, డయాబెటిస్ లక్షణాలు కూడా ఉన్నాయి. చాలా దేశాల్లో ఈ లక్షణాలున్న చాలా మందిపై వైరస్ తీవ్ర ప్రభావం చూపించింది. కేరళ వృద్ధుని పరిస్థితి కూడా విషమించి 24 గంటల పాటు వెంటిలేటర్ మీద పెట్టవలసి వచ్చిందని ఆయనకి వైద్యం అందించిన డాక్టర్లు బీబీసీతో చెప్పారు. హాస్పిటల్లో చేరిన కొత్తలో వాళ్లకి వైద్యం చేయడం చాలా కష్టం అయిందని, వాళ్ళు కూడా చాలా విసిగించారని, వాళ్లకి వైద్యం అందించిన కొట్టాయం మెడికల్ కాలేజీ హాస్పిటల్ డాక్టర్ ఆర్పీ రెంజిన్ చెప్పారు. ఇంటెన్సివ్ కేర్ యూనిట్లో వారిద్దరినీ విడివిడిగా ఉంచడంపై వారెక్కువ ఫిర్యాదు చేసేవారని తెలిపారు. కానీ ఒక గ్లాస్ అడ్డుగా ఉన్న రెండు గదుల్లో వారిని పెట్టడంతో వారిద్దరూ ఒకరినొకరు చూసుకోవడం మొదలుపెట్టారని చెప్పారు. అలా ఒకరినొకరు చూసుకునే వీలు కలిగేటట్లు హాస్పిటల్ గదులు ఇవ్వడంతో ఇద్దరూ చాలా సంతోషపడ్డారని డాక్టర్ చెప్పారు. హాస్పటల్ స్టాఫ్ కూడా వారి పట్ల అభిమానం పెంచుకుని అమ్మ, నాన్న అని పిలవడం మొదలు పెట్టినట్లు చెప్పారు. వీరి పిల్లలు, ఇటలీ నుంచి వచ్చిన తర్వాత ఎయిర్ పోర్టు లో స్క్రీనింగ్ చేయించుకోకుండా వచ్చినందుకు ఇటలీ జంటగా వార్తల్లోకెక్కారు. అధికారులు వాళ్ళని గుర్తించే సమయానికే వైరస్ వారి ద్వారా చాలా మందికి సోకింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3779}
{"id":"india-49139627","url":"https:\/\/www.bbc.com\/telugu\/india-49139627","title":"ముంబయి వరదలు: మహాలక్ష్మి ఎక్స్‌ప్రెస్‌లో చిక్కుకుపోయిన 1050 మంది సురక్షితం","summary":"దేశ ఆర్థిక రాజధాని ముంబయిని భారీ వర్షాలు అతలాకుతలం చేస్తున్నాయి.","text":"వరదలో చిక్కుకుపోయిన మహాలక్ష్మి ఎక్స్‌ప్రెస్ వద్ద సహాయ చర్యలు 24 గంటల్లో 150 సెంటీమీటర్లకు పైగా వర్షం కురవడంతో ముంబయి నగరంతో పాటు పరిసర ప్రాంతాలన్నీ నీట మునిగాయి. కొల్హాపూర్ నుంచి వస్తున్న మహాలక్ష్మీ ఎక్స్‌ప్రెస్ శుక్రవారం రాత్రి ముంబయికి సమీపంలో వంగణి పట్టణం వద్ద ఇక ముందుకు సాగలేక పట్టాలుపైనే నిలిచిపోయింది. కంటెంట్ అందుబాటులో లేదు పోస్ట్ of Facebook ముగిసింది, 1 ఆ రైలులో ఉన్న సుమారు వందలాది మంది ప్రయాణికులు 15 గంటల పాటు అందులో చిక్కుకుపోయారు. రైలు లోపల కూడా నీరు చేరడంతో ఎటూ కదలలేకపోయారు. ప్రయాణికులందరినీ రైలులోనే ఉండాలని అధికారులు సూచించడంతో అందులోనే గడిపారు. తాగడానికి నీరు, తినడానికి భోజనం లేక ఇక్కట్లు పడ్డారు. రైలులో చిక్కుకుపోయినవారిని రక్షించడానికి ఎన్డీఆర్‌ఎఫ్ బృందాలతో పాటు హెలికాప్టర్లు, బోట్లను కూడా పంపించారు. దీంతో రైలులో చిక్కుకున్న ప్రయాణికులంతా సురక్షితంగా బయటపడ్డారు. మొత్తం 1050 మంది ప్రయాణికులను రక్షించినట్లు సెంట్రల్ రైల్వే పీఆర్వో సునీల్ ఉదాసీ ప్రకటించారు. ఎన్డీఆర్‌ఎఫ్ సిబ్బంది సురక్షితంగా కాపాడిన రైలు ప్రయాణికుల్లో 9 మంది గర్భిణులు ఉన్నారు మహాలక్ష్మి ఎక్స్‌ప్రెస్ నుంచి కాపాడిన 700 మంది ప్రయాణికుల కోసం సమీపంలోనే ఒక శిబిరం ఏర్పాటుచేసి భోజనం, మందులు సరఫరా చేశారు. ఎన్డీఆర్‌ఎఫ్ సిబ్బంది సురక్షితంగా కాపాడినవారిలో తొమ్మిది మంది గర్భిణులు కూడా ఉన్నారు. వారికి అవసరమైన మందులు సమకూర్చడంతో పాటు వైద్యసహాయం కూడా అధికారులు అందించారు. బాధిత ప్రయాణికులు తమ గమ్యస్థానాలు చేరుకోవడానికి ప్రత్యామ్నాయ ఏర్పాట్లు చేస్తున్నారు. మహారాష్ట్రవ్యాప్తంగా కురుస్తున్న భారీ వర్షాలకు నదులు పొంగడంతో ముంబయి నగరంతో పాటు బద్లాపూర్, వంగణి, ఉల్లాస్‌నగర్ పట్టణాలూ నీట మునిగాయి. 11 విమానాలు, అనేక రైళ్లు రద్దయ్యాయి. పలు ఇతర రైళ్లను దారి మళ్లించారు. ముంబయి, చుట్టుపక్కల లోకల్ ట్రైన్లు కూడా ఎక్కడికక్కడ నిలిచిపోయి ప్రయాణికులు చిక్కుకుపోయారు. స్థానిక పోలీసులు, ఎన్డీఆర్‌ఎఫ్ సిబ్బంది శుక్రవారం రాత్రి వారికి సహాయ సహకారాలు అందించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3788}
{"id":"international-43395550","url":"https:\/\/www.bbc.com\/telugu\/international-43395550","title":"జపాన్‌లో 18 ఏళ్లుదాటినా పెద్దవారు కాదు","summary":"జపాన్‌లో ఇప్పటి వరకూ 20 ఏళ్లు దాటితేనే పెద్దవారుగా పరిగణిస్తారు. దీన్ని సవరించాలని అక్కడి ప్రభుత్వం భావిస్తోంది.","text":"ప్రస్తుత చట్టాల ప్రకారం జపాన్‌లో 18 ఏళ్లు దాటినా పెద్దవాళ్లు కాదు ఇకపై 18 ఏళ్లు దాటినవారు అందరినీ పెద్దవాళ్లుగా గుర్తించాలని ప్రతిపాదించింది. ఈ మార్పులు అమల్లోకి వస్తే.. ఇక్కడ 18 ఏళ్లు దాటిన వారు పెళ్లి చేసుకొనే వీలుంటుంది. పలు ఒప్పందాలపై సంతకాలు చేయొచ్చు. తల్లిదండ్రుల అనుమతి లేకుండా రుణాలు తీసుకోవచ్చు. ధూమపానం.. మద్యపానం.. జూదమాడేందుకు మాత్రం 20 ఏళ్లు నిండాల్సిందే. ఈ వయసు సవరణ బిల్లుకు జపాన్ పార్లమెంట్ ఆమోదం తెలిపితే.. 2022 నుంచి ఈ మార్పులు అమల్లోకి వస్తాయి. 1876 తర్వాత వయసుకు సంబంధించిన మొదటి మార్పు ఇదే అవుతుంది. ప్రస్తుత చట్టం ప్రకారం ఇక్కడ 18 ఏళ్ల యువకులు, 16 ఏళ్లు దాటిన యువతులు పెళ్లి చేసుకోవాలంటే తమ తల్లిదండ్రుల అనుమతి తప్పనిసరి. కొత్త చట్టం అమల్లోకి వస్తే.. 18 ఏళ్లు దాటిన వారు అందరూ తల్లిదండ్రుల అనుమతి లేకుండా పెళ్లి చేసుకోవచ్చు. ఈ మేరకు క్యోడో న్యూస్ సర్వీస్ వెల్లడించింది. జపాన్ తీరంలో 'ఘోస్ట్ షిప్స్’.. ఫ్రాన్స్‌లోనూ ‘వయసు’పై సవరణ మరోవైపు లైంగిక కార్యకలాపాలకు అంగీకారం తెలిపే చట్టబద్ధ వయసును 15 సంవత్సరాలుగా నిర్ణయించే దిశగా ఫ్రాన్స్ చర్యలు చేపడుతోంది. దీనర్థం అంతకన్నా తక్కువ వయసున్న వారితో సెక్స్ చేయటాన్ని అత్యాచారంగా పరిగణిస్తారు. డాక్టర్లు, న్యాయ నిపుణుల సలహాల మేరకు తీసుకున్న ఈ నిర్ణయాన్ని లింగ సమానత్వ శాఖ సహాయ మంత్రి మార్లీన్ షియాపా ఆహ్వానించారు. ప్రస్తుతం.. పదిహేనేళ్ల లోపు వయసున్న వారితో ఎవరైనా సెక్స్ చేసినట్లయితే.. అది రేప్ అని అభియోగం నమోదు చేయాలంటే బలాత్కారం జరిగిందని ప్రాసిక్యూటర్లు రుజువు చేయాల్సి ఉంటుంది. ఇటీవల 11 ఏళ్ల వయసున్న బాలికలతో పురుషులు సెక్స్ చేసిన కేసుల మీద తీవ్ర దుమారం రేగిన నేపథ్యంలో చట్టంలో ఈ మార్పు తీసుకురావాలని నిర్ణయించారు. ప్రస్తుతమున్న చట్టం ప్రకారం.. హింస కానీ, బలవంతం చేసినట్లు కానీ నిరూపణ కాకపోతే.. మైనర్‌పై లైంగిక దోపిడీ అభియోగాలు మాత్రమే నిందితుల మీద నమోదవుతాయి కానీ రేప్ అభియోగం నమోదు కాదు. ఆ నేరానికి గరిష్టంగా ఐదేళ్ల జైలు శిక్ష, సుమారు రూ. 6.5 లక్షల జరిమానా విధించే అవకాశం ఉంటుంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3789}
{"id":"international-51030810","url":"https:\/\/www.bbc.com\/telugu\/international-51030810","title":"చలికి గడ్డ కట్టుకుని చనిపోయిన పసిబిడ్డ","summary":"రష్యాలో తల్లిదండ్రులు బాల్కనీలో వదిలిపెట్టిన ఏడు నెలల పసిబిడ్డ చలికి గడ్డకట్టుకొని చనిపోయాడని అధికారులు చెప్పారు.","text":"బాల్కనీలోనైతే తాజా గాలిలో హాయిగా నిద్రపోతాడని అతడిని ఒక బగ్గీలో అక్కడ ఉంచారని స్థానిక మీడియా తెలిపింది. అతడు ఐదు గంటలపాటు మైనస్ ఏడు డిగ్రీల చలిలో ఉన్నాడు. తూర్పు రష్యాలో ఖబరోవ్స్క్‌ ప్రాంతంలోని నికోలయెవ్స్క్-అన్-అముర్ పట్టణంలో ఈ ఘటన జరిగింది. శిశువు మరణంపై రష్యా అధికారులు క్రిమినల్ దర్యాప్తు మొదలుపెట్టారు. చిన్నపిల్లలను ఒంటరిగా బయట వదలిపెట్టవద్దని ఈ ఘటన తర్వాత ఈ ప్రాంత ఆరోగ్య శాఖ ప్రజలకు సూచించింది. పిల్లలు ఎక్కడ, ఎవరితో ఉన్నారనేది ఎప్పుడూ గుర్తుంచుకోవాలని ఇన్‌స్టాగ్రామ్‌లో తెలిపింది. ఎవరైనా చిన్నారి ప్రమాదకర పరిస్థితుల్లో కనిపిస్తే పట్టించుకోకుండా వెళ్లిపోవద్దని కోరింది. చలికాలంలో ఎవరైనా చిన్నారి వీధిలో తప్పిపోయినా, గాయపడినా తీవ్రమైన చలి బారిన పడే అవకాశముందని హెచ్చరించింది. పిల్లల క్షేమం పట్ల తల్లిదండ్రుల నిర్లక్ష్యం వల్ల పిల్లలు బాధితులుగా మారడం ఖబరోవ్స్క్‌ ప్రాంతంలో పెరుగుతోందని ఆరోగ్యశాఖ పేర్కొంది. హైపోథెర్మియా వల్లే శిశువు చనిపోయాడని ప్రాథమిక నివేదికలు చెబుతున్నాయని రష్యా వార్తా వెబ్‌సైట్ లెంటా చెప్పింది. శరీరంలో వేడి పుట్టేదాని కన్నా వేగంగా వేడిని కోల్పోయే సమస్యను హైపోథెర్మియా అంటారు. దీనివల్ల శరీర ఉష్ణోగ్రత ప్రమాదకరస్థాయికి పడిపోతుంది. గుండె, నాడీవ్యవస్థ, ఇతర కీలక అవయవాల పనితీరు దెబ్బతింటుంది. తీవ్రమైన చలి వల్ల లేదా తక్కువ ఉష్ణోగ్రతలో సుదీర్ఘ సమయం గడపడం వల్ల ఈ సమస్య రావొచ్చు. వృద్ధులు, ఏడాదిలోపు పిల్లలకు దీని ముప్పు ఎక్కువ. ఫిన్‌లాండ్, నార్వే లాంటి నోర్డిక్ దేశాల్లోనూ ఆరుబయట అయితే పిల్లలు బాగా నిద్రపోతారని, ఎక్కువసేపు నిద్రపోతారని తల్లిదండ్రులు నమ్ముతారు. ఉష్ణోగ్రతలు తక్కువగా ఉండే దేశాల్లో పిల్లలను నిద్రపుచ్చటం కోసం బయటకు తీసుకెళ్లడం అసాధారణమేమీ కాదు. ఆరుబయట, చలికాలమైనా సరే, తాజా గాలిలో నిద్రపుచ్చితే దగ్గు, జలుబు నివారించవచ్చనే భావన ఉంది. ఫిన్‌లాండ్, నార్వే లాంటి నోర్డిక్ దేశాల్లోనూ ఆరుబయట అయితే పిల్లలు బాగా నిద్రపోతారని, ఎక్కువసేపు నిద్రపోతారని తల్లిదండ్రులు నమ్ముతారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3791}
{"id":"india-41626655","url":"https:\/\/www.bbc.com\/telugu\/india-41626655","title":"గురుదాస్‌పూర్ ఉపఎన్నికలో కాంగ్రెస్ ఎలా గెలిచింది?","summary":"గురుదాస్‌పూర్ లోక్‌సభ ఉపఎన్నికలో పంజాబ్ కాంగ్రెస్ అధ్యక్షుడు సునీల్ జక్కర్ 1.93 లక్షల ఓట్ల మెజార్టీతో ఘనవిజయం సాధించారు. ఆయనకు 4,99,752 ఓట్లు రాగా బీజేపీ-అకాలీదళ్ అభ్యర్థి స్వరణ్ సలారియాకి 3,06,533 ఓట్లు దక్కాయి. ఆమ్ ఆద్మీ పార్టీ అభ్యర్థికి 23,579 ఓట్లు మాత్రమే పోలయ్యాయి.","text":"సునీల్ జక్కర్ సినీ నటుడు, దివంగత ఎంపీ వినోద్ ఖన్నా మరణంతో ఈ స్థానానికి ఉపఎన్నిక అనివార్యమైంది. అయితే అన్ని ఎన్నికల్లో మోదీ-షా గాలి వీస్తున్న తరుణంలో గురుదాస్‌పూర్‌ గెలుపు కాంగ్రెస్ పార్టీకి నిజంగా ఉత్సాహాన్నిచ్చేదే. సునీల్ జక్కర్‌కి ముఖ్యమంత్రి కెప్టెన్ అమరీందర్ సింగ్ ట్విటర్లో శుభాకాంక్షలు తెలిపారు. గురుదాస్‌పూర్ ప్రజలకిచ్చిన ప్రతి హామీని నెరవేరుస్తామని ఆయన స్పష్టం చేశారు. ట్విటర్ ద్వారా శుభాకాంక్షలు తెలిపిన ముఖ్యమంత్రి అమరీందర్ సింగ్ అయితే ఇక్కడ కాంగ్రెస్ ఎలా గెలవగలిగింది? గురుదాస్‌పూర్‌ ఉపఎన్నికలో కేవలం 56 శాతం మాత్రమే ఓటింగ్ నమోదైంది. పంజాబ్‌లో కాంగ్రెస్ ప్రభుత్వం కొలువుదీరి 7 నెలలే అయ్యింది కాబట్టి అప్పుడే ప్రభుత్వ వ్యతిరేకత అనేది ఏమీ ఉండదు. ప్రభుత్వం నుంచి ఇప్పుడే మార్పు, అభివృద్ధి ఆశించడం అనేది తొందరపాటే. బీజేపీ-అకాలీదళ్ ప్రచారవ్యూహంతో పోల్చి చూస్తే కాంగ్రెస్ చాలా పకడ్బందీ ప్రణాళికతో ఎన్నికకి సిద్ధమైంది. మాజీ ముఖ్యమంత్రి ప్రకాశ్ సింగ్ బాదల్ అనారోగ్యంతో అసలు ప్రచారానికే రాలేదు. కానీ కాంగ్రెస్ అలా కాదు, ఏకంగా ముఖ్యమంత్రి కెప్టెన్ అమరీందర్ సింగ్‌తో పాటు మంత్రులు మన్‌ప్రీత్ బాదల్, నవ్‌జ్యోత్ సింగ్ సిద్ధూ వంటి నేతలు ప్రచారాన్ని ముందుండి నడిపించారు. స్వరణ్ సలారియాపై అత్యాచార ఆరోపణలు కూడా బీజేపీ కూటమి విజయావకాశాలను దెబ్బతీసింది. సలారియా ఈ ఆరోపణలను ఖండించినా, కాంగ్రెస్ అభ్యర్థిపై ఎలాంటి వ్యతిరేకతా లేకపోవడం కూడా ఆ పార్టీ విజయానికి మరో కారణం. అత్యాచార ఆరోపణలు ఎదుర్కొంటున్న అకాలీదళ్ నేత సుచా సింగ్ లాంగాని పార్టీ నుంచి బహిష్కరించినా అది ఎలాంటి అనుకూల ప్రభావాన్నీ చూపలేకపోయింది. గురుదాస్‌పూర్‌లో కాంగ్రెస్ విజయం మోదీ ప్రభుత్వం, జీఎస్టీ, రైతుల పట్ల కేంద్రం వైఖరిపై ప్రజల తీర్పుగా భావించవచ్చని నిపుణులు విశ్లేషిస్తున్నారు. ఈ గెలుపుని అమరీందర్ సింగ్ ప్రభుత్వానికి ప్రజల మద్దతుగా కూడా కాంగ్రెస్ పార్టీ ప్రజల్లోకి తీసుకెళ్లవచ్చని, రాహుల్ అధ్యక్ష పట్టాభిషేకానికి ఇది తొలి అడుగుగా భావించవచ్చనేది మరో విశ్లేషణ. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3802}
{"id":"india-50870473","url":"https:\/\/www.bbc.com\/telugu\/india-50870473","title":"CAA-సోనియా గాంధీ: ప్రజాందోళనను బీజేపీ అణచివేయాలని చూస్తోంది","summary":"సీఏఏపై దేశవ్యాప్తంగా వెల్లువెత్తుతున్న నిరసనలను బీజేపీ ప్రభుత్వం ఏమాత్రం పట్టించుకోవడం లేదని కాంగ్రెస్ అధ్యక్షురాలు సోనియా గాంధీ విమర్శించారు. స్వచ్ఛందంగా జరుగుతున్న నిరసనలను అణచివేసేందుకు ప్రయత్నిస్తోందంటూ ట్విటర్ ద్వారా ఓ వీడియోను విడుదల చేశారు. ఆ వీడియోలో సోనియా ఏమన్నారంటే...","text":"సోనియా గాంధీ \"దేశవ్యాప్తంగా విద్యార్థులు, యువత, పౌరులపై బీజేపీ ప్రభుత్వం చేపట్టిన దారుణ అణచివేత చర్యలపై కాంగ్రెస్ పార్టీ తీవ్ర ఆందోళన వ్యక్తంచేస్తోంది. యూనివర్సిటీలు, ఐఐటీలు, ఐఐఎంల వంటి ప్రముఖ విద్యాసంస్థల్లో అప్పటికప్పుడు స్వచ్ఛందంగా నిరసనలు జరుగుతున్నాయి. బీజేపీ అనుసరిస్తున్న విభజన రాజకీయాల అజెండాకు, ప్రజావ్యతిరేక విధానాలకు వ్యతిరేకంగా దేశవ్యాప్తంగా నిరసనలు జరుగుతున్నాయి. ప్రభుత్వం తీసుకునే ప్రజా వ్యతిరేక నిర్ణయాలపైన, విధానాల పైనా ప్రజలకు తమ గళం వినిపించే హక్కు, నిరసనను తెలిపే హక్కు ప్రజాస్వామ్యంలో ఉంటుంది. అదే సమయంలో, ప్రజల అభిప్రాయాలను, ఆందోళనలను పరిగణనలోకి తీసుకుని, వాటికి పరిష్కారాలను చూపించడం కూడా ప్రభుత్వ విధి. కానీ ఈ విషయంలో బీజేపీ ప్రభుత్వం ప్రజల ఆందోళనలను ఏమాత్రం పట్టించుకోవట్లేదు. పైగా తీవ్రమైన శక్తులతో వారిని ఆలోచనలను అణచివేయాలని ప్రయత్నిస్తోంది. ఇది ప్రజాస్వామ్యంలో ఏమాత్రం ఆమోదనీయం కాదు. బీజేపీ చర్యలను కాంగ్రెస్ పార్టీ ఖండిస్తోంది. విద్యార్థులు, దేశ పౌరులు చేస్తున్న ఆందోళనలకు మద్దతు పలుకుతోంది. పౌరసత్వ సవరణ చట్టం పూర్తిగా వివక్షాపూరితంగా ఉంది. ప్రతిపాదిత దేశవ్యాప్త ఎన్ఆర్సీ కూడా పేదలు, బలహీనులను ఉద్దేశించిందే. నోట్ల రద్దు సమయంలో మాదిరిగానే ఇప్పుడు కూడా వీరంతా లైన్లలో నిలబడి వాళ్లు, వాళ్ల పూర్వీకుల పౌరసత్వం ఎక్కడ ఉందో నిరూపించుకోవాలి. ప్రజలు భయపడటంలో న్యాయం ఉంది. పౌరుల ప్రాథమిక హక్కులను, రాజ్యాంగ మౌలిక నియమాలను కాపాడేందుకు మేం కట్టుబడి ఉన్నామని భారత ప్రజలకు కాంగ్రెస్ పార్టీ హామీ ఇస్తోంది\" అని సోనియా తన వీడియో సందేశంలో పేర్కొన్నారు. మరోవైపు, దిల్లీలోని ఇండియా గేట్ దగ్గర జరిగిన నిరసన ప్రదర్శనలో కాంగ్రెస్ నాయకురాలు ప్రియాంకా గాంధీ పాల్గొన్నారు. ఎన్ఆర్సీ పేదల వ్యతిరేకం అని ఆమె వ్యాఖ్యానించారు. \"పౌరసత్వ సవరణ చట్టం, ఎన్ఆర్సీ.. ఈ రెండూ పేదల వ్యతిరేక చర్యలు. వీటితో ఎక్కువగా నష్టపోయేది పేదలే. రోజుకూలీలు ఏం చెయ్యాలి? నిరసన ప్రదర్శనలు శాంతియుతంగా జరగాలి\" అని ప్రియాంక అభిప్రాయపడ్డారు. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3803}
{"id":"international-45410382","url":"https:\/\/www.bbc.com\/telugu\/international-45410382","title":"జపాన్‌ మీద విరుచుకుపడిన 'టైఫూన్ జేబి'","summary":"జపాన్ మీద మరొక భీకర తుపాను విరుచుకుపడింది. గత 25 ఏళ్ళలో కనీవినీ ఎరుగని భారీ తుపాను దూసుకొస్తుండడంతో అధికారులు లక్షలాది మందిని ఇళ్లు ఖాళీ చేయించి సురక్షిత ప్రాంతాలకు తరలిస్తున్నారు. ఇప్పటికే ఈ తుపాను తాకిడికి ఆరుగురు చనిపోయారు. 160 మందికి పైగా గాయపడ్డారు.","text":"గంటకు 172 కిలోమీటర్ల వేగంతో వీస్తున్న గాలులతో ముంచుకొస్తున్న ఈ భారీ తుపానుకు 'టైఫూన్ జేబి' అని పేరు పెట్టారు. పశ్చిమ ప్రాంతం నుంచి దూసుకొస్తున్న ఈ తుపాను ధాటికి ఒసాకా తీరంలో ఒక ట్యాంకర్ వంతెన మీంచి కొట్టుకుపోయింది. క్యోటోలోని రైల్వే స్టేషన్ కప్పు ఊడిపడింది. ఉత్తర దిశగా ప్రయాణిస్తున్న కొద్దీ ఈ తుపాను బలహీన పడే అవకాశం ఉందని భావిస్తున్నారు. మంగళవారం నాడు షికోకు ద్వీపం మీద ఉప్పెనలా విరుచుకుపడజిన ఈ తుపాను ఆ తరువాత జపాన్ కు చెందిన ప్రధాన దీవి హోన్షూ మీదకు మళ్ళింది. జేబి తుపాను 'అత్యంత బలమైనదని' జపాన్ వాతావరణ శాఖ వ్యాఖ్యానించింది. జపాన్ దీవుల్లో 48 మందిని మృతికి కారణమైన 1993 నాటి తుపాను తరువాత ఇదే అత్యంత ప్రమాదకరమైనదని విశ్లేషించింది. ఇప్పటికే వందల సంఖ్యలో విమానాలను రద్దు చేశారు. నౌకలు, రైళ్ళు ఎక్కడివక్కడే నిలిచిపోయాయి. ఒసాకాలోని కాన్సాయ్ అంతర్జాతీయ విమానాశ్రయం రన్ వే మీదకు వరద నీరు వచ్చి చేరింది. ఒసాకాలోని ప్రఖ్యాత పర్యాటక కేంద్రమైన జపాన్ యూనివర్సల్ స్టూడియోస్ ను మూసేశారు. టైఫూన్ జేబీ ప్రయాణ మార్గం , స్థానిక కాలంమాన ప్రకారం: తుపాను భయంకరంగా మారడంతో జపాన్ ప్రధాని షింజో ఆబె అత్యవసర సమావేశాన్ని ఏర్పాటు చేశారు. 'సత్వరమే ప్రాణ రక్షణ చర్యలు తీసుకోవాలని, సురక్షిత ప్రాంతాలకు తరలిపోవాలని' ప్రజలను ఆదేశించారు. తుపాను మూలంగా అలలు చాలా ఎత్తున ఎగసి పడుతున్నాయి. చెత్త పదార్థాలు గాలిలో తేలుతున్నాయి. ఈ సందర్భంగా కొండచరియలు విరిగిపడే అవకాశాలున్నాయని జపాన్ వాతావరణ సంస్థ హెచ్చరించింది. తుపాను ప్రభావిత ప్రాంతాలలో ఉరుములతో కూడిన భారీ వర్షాలు, తీవ్రమైన సుడిగాలులు సంభవించవచ్చని తెలిపింది. జపాన్ తరచుగా భారీ తుపానుల తాకిడికి గురవుతోంది. ఈ ఏడాది వేసవి వాతావరణం అక్కడ చాలా చోట్ల ప్రాణాంతకంగా మారింది. గత కొన్ని దశాబ్దాలలో ఎన్నడూ లేని స్థాయిలో జూలై నెలలో విరుచుకుపడిన వరదలు జపాన్ ను అతలాకుతలం చేశాయి. ఆ వరదల్లో 200 మందికి పైగా ప్రజలు చనిపోయారు. ఆ తరువాత అత్యంత దారుణమైన వడగాలులు చుట్టు ముట్టాయి. ఇప్పుడు మరోసారి ప్రకృతి జపాన్ మీదకు తుపాను రూపంలో పంజా విసిరింది. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3807}
{"id":"international-43291008","url":"https:\/\/www.bbc.com\/telugu\/international-43291008","title":"16 ఏళ్లలోపు వారికి ఎనర్జీ డ్రింక్‌ల అమ్మకాలు బంద్.. బ్రిటన్ సూపర్ మార్కెట్ల నిర్ణయం","summary":"16 ఏళ్లలోపు పిల్లలకు ఎనర్జీ డ్రింక్‌లను అమ్మకూడదని బ్రిటన్‌లోని సూపర్ మార్కెట్లు నిర్ణయించాయి. ఈ పానీయాల్లో అత్యధిక మొత్తంలో చక్కెన, కెఫీన్‌లు ఉంటున్నాయన్న ఆందోళనల నేపథ్యంలోనే ఈ నిర్ణయం తీసుకున్నాయి.","text":"లీటరు పానీయంలో 150 మిల్లీ గ్రాములకు మించి కెఫీన్ ఉన్న ఎనర్జీ డ్రింక్‌లను 16 ఏళ్ల లోపు వారికి విక్రయించరాదని బూట్స్, అస్డా, వెయిట్రోస్, టెస్కో, కోఅప్ వంటి సూపర్ మార్కెట్లు తీర్మానించుకున్నాయి. చిన్న పిల్లలు ఎక్కువగా ఈ ఎనర్జీ డ్రింక్‌లను తాగుతున్నారంటూ పెరుగుతున్న ఆందోళనల నేపథ్యంలోనే తాము ఈ చర్యలు తీసుకుంటున్నట్లు కోఅప్ తెలిపింది. అల్డి, లిడ్ల్, సాన్స్‌బరీస్, మొర్రిసన్స్ వంటి పలు సూపర్ మార్కెట్లు కూడా స్వచ్ఛందంగా ఈ అమ్మకాల నిషేధాన్ని పాటించనున్నాయి. తమ వినియోగదారులు ఆరోగ్యవంతమైన జీవితాలను పొందేందుకు సహకరించటమే ఎప్పటికీ తమ ప్రధాన ఉద్దేశ్యమని బూట్స్ అధికార ప్రతినిధి చెప్పారు. ‘‘అత్యధిక చక్కెర, కెఫీన్ ఉన్న ఈ ఎనర్జీ డ్రింక్‌లను యువతీ, యువకులు ఎక్కువగా తాగుతున్నారంటూ ప్రజల్లో పెరుగుతున్న ఆందోళనల్ని మేం పట్టించుకున్నాం’’ అని తెలిపారు. పూర్తిగా నిషేధించాలి బ్రిటన్‌లో ఎనర్జీ డ్రింక్‌లను పూర్తిగా నిషేధించాలంటూ కొన్ని వారాల కిందట ప్రధానమంత్రి థెరిస్సా మేను ఎంపీ మారియా కాల్‌ఫీల్డ్ కోరారు. ఎనర్జీ డ్రింక్‌లను దేశవ్యాప్తంగా నిషేధించాలంటూ ఉద్యమాలు కూడా జరిగాయి. ఈ నేపథ్యంలోనే సూపర్ మార్కెట్లు ఈ నిర్ణయం తీసుకున్నాయి. సెలబ్రిటీ జామీ ఒలివర్ #NotForChildren అనే ఉద్యమానికి నేతృత్వం వహించారు. తాజాగా సూపర్ మార్కెట్లు తీసుకున్న నిర్ణయాన్ని ఆయన స్వాగతిస్తూ.. ‘మంచిపని చేశారు’ అని ట్వీట్ చేశారు. స్కూళ్లు తమ ప్రాంగణాల్లో ఎనర్జీ డ్రింక్‌లను విక్రయించరాదని, పిల్లలకు ఈ పానీయాలను అమ్మటంపై నియంత్రణలు ఉండాలంటూ ఎన్‌ఏఎస్‌యూడబ్ల్యుటీ ఉపాధ్యాయ సంఘం కూడా ఉద్యమం నడిపింది. ఈ డ్రింక్‌లను పిల్లలు తాగటం వల్ల స్కూళ్లలో వారి ప్రవర్తనపై తీవ్ర ప్రభావం పడుతోందని, ఈ పరిస్థితుల్ని ఉపాధ్యాయులే పరిష్కరించాల్సి వస్తోందని సంఘం ప్రధాన కార్యదర్శి క్రిస్ కీట్స్ బీబీసీతో అన్నారు. ‘‘ఈ డ్రింక్‌లు దీర్ఘకాలంలో ఆరోగ్యంపై చూపే దుష్ప్రభావాల గురించి అవగాహన లేకపోవటంతో ఇవి సాధారణ సాఫ్ట్ డ్రింక్‌లేనని పిల్లలు, వారి తల్లిదండ్రులు భావిస్తున్నారు’’ అని కీట్స్ తెలిపారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3808}
{"id":"international-42799762","url":"https:\/\/www.bbc.com\/telugu\/international-42799762","title":"అఫ్ఘాన్‌లో ‘సేవ్ ద చిల్డ్రన్’ సంస్థ కార్యాలయంపై దాడి","summary":"అఫ్ఘానిస్తాన్‌లో ’సేవ్ ద చిల్డ్రన్’ అంతర్జాతీయ స్వచ్ఛంద సంస్థ కార్యాలయంపై బుధవారం జరిగిన బాంబు దాడిలో 11 మంది గాయపడ్డారు.","text":"సేవ్ ద చిల్డ్రన్ కార్యాలయం గేటు వద్ద ఆత్మాహుతి బాంబు దాడి జరిగింది జలాలాబాద్‌లోని సంస్థ కార్యాలయం వెలుపల పేలుడు సంభవించిందని, ఆ వెంటనే తుపాకులు ధరించిన సాయుధులు భవనంలోకి ప్రవేశించారని అధికారులు తెలిపారు. ఒకవైపు తుపాకీ కాల్పుల మోతలు వినిపిస్తుండగా సమీపంలోని ఒక స్కూల్ చిన్నారులు ఆ ప్రాంతం నుంచి పరుగెడుతుండటం కనిపించిందని స్థానిక మీడియా కథనాలు చెప్తున్నాయి. కార్యాలయం ఆవరణ నుంచి పొగ ఎగసిపడుతూ కనిపిస్తోంది ఈ దాడి చేసింది ఎవరనేది ఇంకా తెలియదు. అయితే జలాలాబాద్‌లో తాలిబాన్ మిలిటెంట్లు తరచుగా దాడులు చేస్తుంటారు. కాబూల్‌లోని ఒక లగ్జరీ హోటల్ మీద తాలిబాన్ మిలిటెంట్లు దాడి చేసి 22 మందిని (అందులో ఎక్కువ మంది విదేశీయులే) హత్య చేసి రోజులు గడవకముందే జలాలాబాద్‌లో తాజా దాడి జరిగింది. స్థానిక కాలమానం ప్రకారం ఉదయం 9:10 గంటలకు ‘సేవ్ ద చిల్డ్రన్’ భవనం ప్రవేశ మార్గం దగ్గర కారు బాంబుతో ఆత్మాహుతి దాడి చేశారని రాష్ట్ర ప్రభుత్వ ప్రతినిధి అతావుల్లా ఖోగ్యానీ పేర్కొన్నారు. జలాలాబాద్‌లో దాడి జరిగిన ప్రదేశం నుంచి జనం పారిపోతున్న దృశ్యాలు కనిపించాయి భవనం గేటును సాయుధులు రాకెట్ ప్రొపెల్డ్ గ్రెనేడ్ (ఆర్‌పీజీ)తో ధ్వంసం చేయటం తాను చూశానని ఆ సమయంలో భవనం ఆవరణలో ఉన్న ఒక ప్రత్యక్ష సాక్షి ఏఎఫ్‌పీ వార్తా సంస్థకు చెప్పారు. ఈ భవనం ఆవరణ నుంచి భారీ స్థాయిలో దట్టమైన నల్లని పొగ ఎగసిపడుతుండటం, ఒక వాహనం దగ్ధమవుతుండటం స్థానిక టీవీ దృశ్యాల్లో కనిపిస్తోంది. ‘‘ఆ తర్వాత సాయుధుల బృందం ఒకటి కాంపౌండ్‌లోకి జొరబడింది. ఇప్పటివరకూ 11 మందిని ఆస్పత్రికి తీసుకువచ్చారు’’ అని ఖోగ్యానీ ఏఎఫ్‌పీ వార్తా సంస్థకు తెలిపారు. దాడికి పాల్పడ్డ సాయుధులకూ, భద్రతా సిబ్బందికి మధ్య ఇంకా పోరాటం కొనసాగుతోందని చెప్పారు. దాడుల నేపథ్యంలో స్థానికులు పరుగులు తీశారు పాకిస్తాన్ సరిహద్దులో ఉండే నాన్‌గహర్ ప్రావిన్స్ రాజధాని జలాలాబాద్. ఈ రాష్ట్రంలో ఇస్లామిక్ స్టేట్ మిలిటెంట్లు 2015 నుంచి క్రియాశీలంగా ఉన్నారు. అఫ్ఘానిస్తాన్‌లో చిన్నారుల కోసం విద్య, ఆరోగ్యపరిరక్షణ, సంరక్షణ కార్యక్రమాలను ‘సేవ్ ద చిల్డ్రన్’ సంస్థ నిర్వహిస్తుంటుంది. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3815}
{"id":"international-44240518","url":"https:\/\/www.bbc.com\/telugu\/international-44240518","title":"పుంగ్యె-రి వద్ద ఉత్తర కొరియా అణుపరీక్షల సొరంగాల 'పేల్చివేత'","summary":"ఉత్తర కొరియా తమ దేశంలోని ఏకైక అణుపరీక్షల స్థలం వద్ద ఉన్న సొరంగాల్ని పేల్చివేసినట్టు తెలుస్తోంది. ప్రాంతీయ ఉద్రిక్తతలను తగ్గించే దిశగా ఈ చర్య చేపట్టిందని భావిస్తున్నారు.","text":"పేల్చివేతకు ముందు పుంగ్యె-రి స్థలం శాటిలైట్ చిత్రం భారీ పేలుళ్లు జరగడాన్ని తాము ప్రత్యక్షంగా చూశామని పుంగ్యె-రి వద్ద ఉన్న విదేశీ పాత్రికేయులు తెలిపారు. దక్షిణ కొరియా, అమెరికాలతో దౌత్య సంబంధాల్ని మెరుగుపర్చుకునే ప్రయత్నాల్లో భాగంగా, ఈ అణుపరీక్షల స్థలాన్ని మూసేస్తామని ఉత్తర కొరియా ఈ యేడాది ప్రారంభంలోనే స్పష్టం చేసింది. అయితే, 2017 సెప్టెంబర్‌లో జరిగిన చివరి పరీక్ష తర్వాత ఇది పాక్షికంగా ధ్వంసమైందనీ, దాంతో అది పనికి రాకుండా పోయిందని శాస్త్రవేత్తల అభిప్రాయం. దేశంలోని ఈశాన్య ప్రాంతంలో ఉన్న పర్వతాల్లో ఉన్న పుంగ్యె-రి స్థలాన్ని ధ్వంసం చేసే సందర్భంగా స్వతంత్ర పర్యవేక్షకులెవరినీ ఉత్తర కొరియా అనుమతించలేదు. గురువారం ఏం జరిగింది? ఎంపిక చేసిన 20 మంది విదేశీ పాత్రికేయుల సమక్షంలో వరుసగా జరిగిన పేలుళ్ల ద్వారా మూడు సొరంగాల్ని పేల్చివేశారు. రెండు పేలుళ్లు ఉదయం జరిగాయని, నాలుగు పేలుళ్లు మధ్యాహ్నం జరిగాయని తెలుస్తోంది. పేలుళ్ల సందర్భంగా ఆ స్థలానికి వెళ్లేందుకు అనుమతి పొందిన విదేశీ పాత్రికేయులలో స్కై న్యూస్‌కు చెందిన టామ్ చెషైర్ ఒకరు. \"మేం కొండపైకి ఎక్కాం. ఈ పేల్చివేతను కేవలం 500 మీటర్ల దూరం నుంచి గమనించా\" అని ఆయన చెప్పారు. \"వాళ్లు మూడు, రెండు, ఒకటి అంటూ కౌంట్‌డౌన్ ప్రారంభించారు. ఆ తర్వాత చాలా పెద్ద పేలుడు సంభవించింది. మా వైపు బాగా దుమ్ము వచ్చింది. బాగా వేడిగా అనిపించింది. ఇది చెవులు చిల్లులు పడేంత పెద్ద శబ్దం\" అని తెలిపారు. ఈ సొరంగాల్ని అనేక వైర్లతో కనెక్ట్ చేసినట్టు టామ్ చెప్పారు. ఈ పరీక్షా స్థలం ప్రత్యేకతలేంటి? మంటాప్ పర్వతం దిగువన నిర్మించిన పలు సొరంగాల్లో ఉత్తర కొరియా 2006 నుంచి ఇప్పటి వరకు మొత్తం ఆరు అణు పరీక్షలు నిర్వహించింది. ఉత్తర కొరియాలో ఇదే ప్రధానమైన అణుపరీక్షా స్థలం. ప్రపంచంలో క్రియాశీలంగా ఉన్న అణుపరీక్షా స్థలం కూడా ఇదొక్కటే. పరీక్ష చేసే పరికరాలను సొరంగాల చివరి భాగాన పాతిపెడతారు. వాటిని ఒక హుక్‌తో కలుపుతారు. టన్నెల్ వెనుక భాగాన్నంతా నింపేస్తారు. ఆ విధంగా రేడియోధార్మిక లీకేజి ఏదీ జరగకుండా చేసిన తర్వాత దాన్ని పేల్చివేస్తారు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3815}
{"id":"india-43878426","url":"https:\/\/www.bbc.com\/telugu\/india-43878426","title":"రఘురామ్ 'రాక్‌స్టార్' రాజన్ మళ్లీ ఎందుకు ట్రెండింగ్‌లోకి వచ్చారు?","summary":"భారత రిజర్వ్ బ్యాంక్ మాజీ గవర్నర్ రఘురామ్ రాజన్ మరోసారి వార్తల్లోకెక్కారు. అయితే చికాగో యూనివర్సిటీలోని తన ఉద్యోగానికి రాజీనామా చేసి, మళ్లీ భారత్‌కు వస్తున్నారని కాదు.","text":"బ్రిటన్‌కు చెందిన ఫైనాన్షియల్ టైమ్స్ పత్రిక కథనం ప్రకారం, రాజన్ బ్యాంక్ ఆఫ్ ఇంగ్లండ్ గవర్నర్ రేసులో ఉన్నారు. ఆ బ్యాంక్ ప్రస్తుత గవర్నర్ మైక్ కార్నీ పదవీకాలం 2019తో ముగుస్తోంది. దీంతో ఆయన వారసుని కోసం అప్పుడే అన్వేషణ ప్రారంభమైంది. ఆ వార్తాపత్రిక కథనం ప్రకారం మొత్తం ఆరుగురు ఈ రేసులో ఉన్నారు. వారిలో రాజన్‌తో పాటు భారత సంతతికి చెందిన బ్రిటిష్ ఇన్వెస్ట్‌మెంట్ బ్యాంకర్ శృతి వదేరా కూడా ఉన్నారు. ఆర్థిక వ్యవస్థను బలోపేతం చేశారు 55 ఏళ్ల రఘురామ్ రాజన్, మధ్యప్రదేశ్‌లోని భోపాల్‌లో జన్మించారు. దిల్లీ ఐఐటీ విద్యార్థి అయిన రాజన్, అహ్మదాబాద్‌లోని ఐఐఎమ్‌లో, మసాచుసెట్స్ ఇన్‌స్టిట్యూట్ ఆఫ్ టెక్నాలజీలో కూడా అభ్యసించారు. 2013లో ఆయన భారత రిజర్వ్ బ్యాంక్ గవర్నర్‌గా బాధ్యతలు స్వీకరించారు. దానికి మునుపు ఆయన చికాగో యూనివర్సిటీలోని బూత్ బిజినెస్ స్కూల్‌లో ప్రొఫెసర్‌గా పాఠాలు చెప్పేవారు. ఆర్‌బీఐ గవర్నర్‌ పదవీకాలం ముగిశాక ఆయన తిరిగి తన పాత అధ్యాపక వృత్తికి వెళ్లిపోయారు. రిజర్వ్ బ్యాంక్ గవర్నర్ బాధ్యతలు స్వీకరించాక రాజన్ భారతదేశంలోకి బంగారు దిగుమతిని నియంత్రించారు. ఆయన కాలంలోనే బ్యాంకుల ఎన్‌పీఏలు తగ్గి, రూపాయి బలోపేతమైంది. విదేశీ మారక ద్రవ్య నిల్వలు 100 బిలియన్ డాలర్లకు పెరిగాయి. రిజర్వ్ బ్యాంక్ గవర్నర్ కాక మునుపు ఆయన భారత ప్రభుత్వ ఆర్థిక శాఖ సలహాదారుగా కూడా పని చేశారు. పదవిలో కొనసాగడంపై ప్రభుత్వంతో చర్చించాక.. ఆయన తాను రెండోసారి పదవిని చేపట్టబోనని తెలిపారు. ముందే ఊహించారు.. 2008 ఆర్థిక మాంద్యాన్ని ఊహించిన వారిలో రఘురామ్ రాజన్ ఒకరు. ప్రస్తుతం అత్యంత వేగంగా ఎదుగుతున్న ఆర్థికవ్యవస్థగా భారత్ పేరు పొందడానికి ఆయన తీసుకున్న చర్యలే కారణమని రఘురామ్ రాజన్‌ను కీర్తిస్తారు. ఫైనాన్షియల్ టైమ్స్‌లో వచ్చిన వార్తపై రఘురామ్ రాజన్ ఇప్పటివరకు ప్రతిస్పందించలేదు. కొన్ని దశాబ్దాలుగా బ్రిటన్ భారీ ఆర్థిక మార్పులకు సిద్ధమవుతోంది. ప్రస్తుతం యూరోపియన్ యూనియన్ నుంచి విడిపోవడానికి సిద్ధమవుతున్న నేపథ్యంలో బ్యాంక్ ఆఫ్ ఇంగ్లండ్ చీఫ్ పదవి అత్యంత ప్రాధాన్యం సంతరించుకుంది. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3821}
{"id":"india-53712823","url":"https:\/\/www.bbc.com\/telugu\/india-53712823","title":"రాజ్‌నాథ్ సింగ్ కీలక ప్రకటన... 101 రకాల రక్షణ ఉత్పత్తుల దిగుమతులపై ఆంక్షలు","summary":"భారత రక్షణశాఖ 101 రకాల రక్షణ ఉత్పత్తుల దిగుమతులపై ఆంక్షలు విధించింది.","text":"రక్షణ మంత్రి రాజ్‌నాథ్ సింగ్ ‘ఆత్మనిర్భర భారత్‌’ నినాదంలో భాగంగా రక్షణ రంగంలో స్వావలంబన సాధించడం కోసం ఈ నిర్ణయం తీసుకున్నట్లు భారత రక్షణ మంత్రి రాజ్‌నాథ్ సింగ్ చెప్పారు. రక్షణ ఉత్పత్తుల స్వదేశీ తయారీని ప్రోత్సహిస్తూ, సైన్యం స్వావలంబన సాధించేలా చేస్తామని అన్నారు. రక్షణ మంత్రిత్వశాఖకు సంబంధించిన అన్ని విభాగాలతో చాలా సార్లు సంప్రదింపులు జరిపిన తర్వాత ఈ ఆంక్షలు విధించే ఉత్పత్తుల జాబితాను రూపొందించినట్లు ఆయన తెలిపారు. ప్రస్తుతం, భవిష్యతులో దేశీయంగా యుద్ధ సామగ్రి తయారీ సామర్థ్యాలను అంచనా వేసుకునేందుకు సాయుధ బలగాలు, ప్రైవేటు, ప్రభుత్వ రంగంలోని పరిశ్రమలతోనూ చర్చించినట్లు చెప్పారు. పోస్ట్ of Twitter ముగిసింది, 1 దిగుమతులపై ఆంక్షలు విధిస్తున్న జాబితాలో దేశ రక్షణ అవసరాలు తీర్చే ఆర్టిలరీ గన్, అసాల్ట్ రైఫిల్స్, రవాణా విమానాలు, ఎల్‌సీహెచ్‌ఎస్ రాడార్ల లాంటి కొన్ని ఆధునిక సాంకేతికత కలిగిన సామగ్రి, వస్తువులు కూడా ఉన్నాయని అన్నారు. వచ్చే 6-7 ఏళ్లలో దేశీయ రక్షణ పరిశ్రమలకు రూ.4 లక్షల కోట్ల విలువైన కాంట్రాక్టులు ఇచ్చే అంశం గురించి కూడా రాజ్‌నాథ్ సింగ్ ప్రస్తావించారు. స్వదేశీ తయారీని ప్రోత్సహిస్తూ, సైన్యం స్వావలంబన సాధించేలా చేస్తామని‌ రాజ్‌నాథ్ అన్నారు ప్రస్తుత 2020-21 ఆర్థిక సంవత్సరానికిగానూ దేశీయ రక్షణ పరిశ్రమలకు రూ.52 వేల కోట్ల ప్రత్యేక కేటాయింపులను ఆయన ప్రకటించారు. అయితే, దిగుమతులపై ఆంక్షలు వెంటనే కాకుండా... 2020 నుంచి 2024 మధ్యలో దశలవారీగా అమల్లోకి వస్తాయని రాజ్‌నాథ్ వివరించారు. ఈ ఉత్పత్తుల్లో సైన్యం, వాయుసేన కోసం రూ.1.3 లక్షల కోట్ల మేర విలువైన సామగ్రి, నావికాదళం కోసం రూ.1.4 లక్షల కోట్ల విలువైన సామగ్రి తయారవుతుందని ఆయన అన్నారు. ఆంక్షలు విధించిన పరికరాల ఉత్పత్తి అనుకున్న సమయంలో జరిగేలా అవసరమైన చర్యలన్నీ తీసుకుంటామని రాజ్‌నాథ్ అన్నారు. ఇందుకోసం రక్షణ విభాగాలు, పరిశ్రమల మధ్య సమన్వయ యంత్రాంగాన్ని ఏర్పాటు చేస్తామని చెప్పారు. భవిష్యతులోనూ సంబంధిత విభాగాలతో సంప్రదింపులు జరుపుతూ, మరిన్ని ఉత్పత్తులను ఆంక్షల జాబితాలోకి తీసుకువస్తామని కూడా రాజ్‌నాథ్ అన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌‌లో ఫాలో అవ్వండి. యూట్యూబ్‌‌లో సబ్‌స్క్రైబ్ చేయండి.)","len":3823}
{"id":"india-48097427","url":"https:\/\/www.bbc.com\/telugu\/india-48097427","title":"ఫొని తుపాను: ఒడిశా, ఉత్తరాంధ్రలకు హెచ్చరిక.. పూరీ సమీపంలో తీరాన్ని దాటే అవకాశం","summary":"పెను తుపానుగా మారుతున్న ఫొని ఒడిశా తీరం వైపు వేగంగా దూసుకెళుతోంది. మే 3వ తేదీ శుక్రవారం పూరీ సమీపంలోని గోపాల్‌పూర్-చంద్బలిల మధ్య తీరాన్ని దాటే అవకాశం ఉందని భారత వాతావరణ శాఖ తెలిపింది.","text":"ప్రస్తుతం ఒడిశాలోని పూరీకి 430 కి.మీల దూరంలో.. విశాఖకు దక్షిణ ఆగ్నేయంగా 430కి.మీల దూరంలో ఈ పెను తుపాను కేంద్రీకృతమై ఉన్నట్టు అధికారులు వెల్లడించారు. ఇది మరింత తీవ్ర రూపం దాల్చి ఉత్తర దిశగా కదులుతూ దిశ మార్చుకొని ఒడిశా తీరం వైపు తరలనున్నట్లు వాతావరణ శాఖ అంచనా వేసింది. తుపాను కదులుతున్న మార్గంలో గంటకు 170 నుంచి 205 కి.మీల వేగంతో పెను గాలులు వీస్తాయని అధికారులు చెబుతున్నారు. తుపాన్ ఆంధ్రప్రదేశ్‌లోని శ్రీకాకుళం, విజయనగరం, విశాఖపట్నం జిల్లాల్లోనూ, ఒడిశా, పశ్చిమ బెంగాల్ రాష్ట్రాల్లో భారీ వర్షాలు కురిసే అవకాశం ఉందని అధికారులు తెలిపారు. మరోవైపు ఫొని తుపాను నేపథ్యంలో ప్రభావిత రాష్ట్రాలై ఆంధ్రప్రదేశ్, ఒడిశా, పశ్చిమబెంగాల్‌లలో సన్నద్ధతా చర్యల కోసం కేంద్రం హోం శాఖ ముందస్తుగా ఎన్డీఆర్‌ఎఫ్ నిధులు విడుదల చేసింది. ఆంధ్రప్రదేశ్‌కు రూ.200.25కోట్లు, ఒడిశాకు రూ.340.87కోట్లు, తమిళనాడుకు రూ. 309.37కోట్లు, పశ్చిమబెంగాల్‌కు రూ. 233.50కోట్లు కేటాయించినట్లు అధికారులు వెల్లడించారు. 'జాలర్లు అప్రమత్తంగా ఉండాలి' తుపాన్ల సమయంలో జాలర్లు అప్రమత్తంగా ఉండాలని ఆంధ్రా యూనివర్సిటీలోఓషినోగ్రఫీ ప్రొఫెసర్ రామకృష్ణ హెచ్చరించారు. సముద్రంలో 500 కి.మీ.ల నుంచి 1500 కి.మీ.ల వరకూ ప్రాంతం తుపాను తీవ్రతను బట్టి దాని వ్యాస పరిధిలోకి రావొచ్చని ఆయన అన్నారు. ''తుపాను ఉన్నప్పుడు సముద్రంలో అల్లకల్లోలాలు ఎక్కువగా ఉంటాయి. అలల ఎత్తు పెరుగుతుంది. చిన్నపాటి నావలు తిరగబడిపోతుంటాయి. జాలర్లు ఎప్పుడూ అప్రమత్తంగా ఉండాలి. తుపాను హెచ్చరికలున్నప్పుడు వేటను మానుకోవడమే మంచిది'' అని రామకృష్ణ చెప్పారు. నదులు సముద్రంలో కలిసే చోట తుపానులు సాధారణంగా తీరం దాటుతుంటాయని, ఆ ప్రాంతాల్లో తేమ ఎక్కువగా ఉండటమే దీనికి కారణమని ఆయన అన్నారు. అందుకే చిలకా సరస్సు, పులికాట్ సరస్సు, యానాం, దివిసీమ, డెల్టా ప్రాంతాల్లో తుపాన్లు తీరం దాటుతుంటాయని అన్నారు. ప్రపంచంలో మరెక్కడా లేని విధంగా బంగాళాఖాతంలోనే రెండు తుఫాన్ల సీజన్లు ఉంటాయని ఆయన వివరించారు. ఏప్రిల్, మే నెలల్లో మొదటి సీజన్, అక్టోబర్, నవంబర్ నెలల్లో రెండో సీజన్‌ ఉంటాయని పేర్కొన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3838}
{"id":"international-44595273","url":"https:\/\/www.bbc.com\/telugu\/international-44595273","title":"కూలీలకు బిజినెస్ సూట్లు - ఎందుకంటే..","summary":"పొలాల్లో పనిచేసే వ్యవసాయ కూలీలకు, భవన నిర్మాణ కార్మికులకు, పారిశుద్ధ్య సిబ్బంది కోసం ప్రత్యేకంగా జపాన్‌కు చెందిన ఓ సంస్థ బిజినెస్ సూట్లు తయారు చేసింది.","text":"కిందిస్థాయి కార్మికుల కోసం బరువు తక్కువ ఉండి, తొందరగా ఆరిపోయే సూట్లు తయారు చేసినట్టు ఒయాసిస్ సంస్థ చెబుతోంది. బహిరంగ ప్రదేశాల్లో పనిచేసే శ్రామికుల కోసం తక్కువ బరువు కలిగిన, తొందరగా ఆరిపోయే సూట్లను రూపొందించినట్టు జపాన్ రాజధాని టోక్యోలోని ఒయాసిస్ స్టైల్ వేర్ అనే కంపెనీ తెలిపింది. పారిశుధ్య కార్మికులు, వ్యవసాయ కూలీలు, నిర్మాణ కార్మికుల నుంచి ఈ సూట్లకు మంచి ఆదరణ లభిస్తోందని జపాన్ టైమ్స్ పత్రిక పేర్కొంది. 'వాళ్లను ప్రోత్సహించేందుకే' బ్లూ- కాలర్ కార్మికుల్లో ఆత్మవిశ్వాసం పెంచే ఆలోచనతో ఈ సూట్లు రూపొందించామని తయారీ సంస్థ చెబుతోంది. \"వ్యవసాయం, పారిశుద్ధ్యం, భవన నిర్మాణం తదితర రంగాల్లోకి కార్మికులుగా వెళ్లే క్రమంలో 20, 30 ఏళ్ల జపాన్ యువత తీవ్రమైన న్యూనతా భావానికి లోనవుతున్నారు. సంప్రదాయంగా కార్మికులు వేసుకునే దుస్తులు కూడా ఆ న్యూనత పెరగడానికి ఓ కారణం. ఈ విషయాన్ని గ్రహించిన మా ఇంజినీర్లు, ఆ కార్మికుల్లో ఆత్మవిశ్వాసం పెంపొందించేందుకు ఈ సూట్లను రూపొందించారు\" అని ఆ సంస్థ వివరించింది. ప్రతీకాత్మక చిత్రం 'నీళ్లు పడ్డా తడవదు' దేశంలో పెరిగిన డిమాండ్‌ని భర్తీ చేసేందుకు.. భూకంపాలు సంభవించినప్పుడు సహాయక చర్యలు చేపట్టే సిబ్బంది, భవన నిర్మాణ కార్మికుల అవసరం భారీగా పెరుగుతోందని, అందుకే ఈ రంగాల్లో యువత ప్రవేశించేలా ప్రోత్సహించాలన్నది కూడా తమ ఆలోచన అని సంస్థ నిర్వాహకులు చెబుతున్నారు. \"నేను పొలంలో పనిచేసేటప్పుడు కూడా ఇలాంటి సూట్లు వేసుకుంటాను. ఇది నీళ్లు పడ్డా తొందరగా తడవదు. దాంతో కొద్దిపాటి వర్షం వచ్చినప్పుడు నాకు రెయిన్ కోటు కూడా అవసరం ఉండదు\" అని కియోటో సైటో అనే రైతు జపాన్ టైమ్స్ పత్రికతో చెప్పారు. ఈ తరహా వస్త్రధారణ వల్ల రైతులు, వ్యవసాయ కూలీల ఆలోచనా తీరులోనూ మార్పు వస్తుందని ఒయాసిస్ సంస్థ చెప్పినట్టు ఆ పత్రిక రాసింది. ఈ ఏడాది మార్చి నుంచి సూట్ల అమ్మకాలు ప్రారంభించగా, ప్రజల నుంచి విశేష స్పందన వస్తోందని ఒయాసిస్ సంస్థ చెబుతోంది. తమ వ్యాపార క్లయింట్లతో పాటు, తోటి కంపెనీల నుంచి కూడా ప్రశంసలు వస్తున్నాయని ఆ సంస్థ ప్రతినిధి హయాటో సుహారా తెలిపారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3840}
{"id":"international-46147837","url":"https:\/\/www.bbc.com\/telugu\/international-46147837","title":"కాలిఫోర్నియా బార్‌లో కాల్పులు: ‘నిందితుడు మానసిక రోగి’","summary":"కాలిఫోర్నియా థౌజెండ్ ఓక్స్ నగరంలోని ఒక బార్‌లో కాల్పులు జరిపిన నిందితుడిని అమెరికా మాజీ సైనికుడుగా గుర్తించారు.","text":"కాల్పులు జరిపిన ఇయాన్ డేవిడ్ లాంగ్ ఈ దాడిలో ఇప్పటివరకు 12 మంది మృతి చెందినట్టు ధ్రువీకరించారు. కాల్పుల్లో మరో 10 మంది వరకూ తీవ్రంగా గాయపడ్డారు. కాల్పులు జరిపిన వ్యక్తి అదే తుపాకీతో కాల్చుకుని ఆత్మహత్య చేసుకున్నాడు. 28 ఏళ్ల నావికాదళ మాజీ సైనికుడు ఇయాన్ డేవిడ్ లాంగ్ ఈ దాడికి పాల్పడ్డాడని పోలీసులు చెబుతున్నారు. అతడు డిప్రెషన్‌లో ఉన్నట్టు అనుమానిస్తున్నారు. గత కొన్నేళ్లుగా డేవిడ్ లాంగ్‌ను చాలాసార్లు కలిశామని పోలీసులు చెబుతున్నారు. ఇదే ఏడాది ఏప్రిల్లో లాంగ్‌ తన ఇంట్లో గందరగోళం సృష్టించినపుడు పోలీసులు అతడిని పిలిపించారు. డిప్రెషన్‌లో నిందితుడు లాంగ్ సమ్మతి లేకుండా అతడిని మానసిక ఆరోగ్య కేంద్రంలో ఉంచడం సరికాదని మానసిక నిపుణులు చెప్పినట్టు పోలీసులు తెలిపారు. ఆ సమయంలో లాంగ్‌ను ఇంటర్వ్యూ చేసిన మానసిక నిపుణులు అతడు బహుశా పీటీఎస్‌డీ( పోస్ట్ ట్రామెటిక్ స్ట్రెస్ డిజార్డర్) బాధితుడు కావచ్చని తెలిపారు. పీటీఎస్‌డీ ఒకరకమైన మానసిక వ్యాధి. ఏదైనా ఘటన దానికి మూలం అవుతుంది. \"ఏవైనా బాధాకరమైన ఘటనలను చూసినవారు ఆ బాధ లేదా విషాదంలో ఉండిపోతారు. డిప్రెషన్‌లో పడిపోతారు. లేదంటే వారిలో అపరాధ భావం, కోపం ఉంటుంది. అదే పీటీఎస్‌డీకి కారణం అవుతుంది\" అని వైద్యులు తెలిపారు. కాల్పుల్లో మరణించిన సార్జెంట్ రాన్ హెలుస్ డేవిడ్ 2008 నుంచి 2013 వరకూ నావికా దళంలో గన్నర్‌గా తమతో పనిచేశాడని, కార్పొరల్ ర్యాంక్ వరకూ చేరుకున్నాడని యుఎస్ మెరైన్ కార్ప్స్ ఒక ప్రకటన విడుదల చేసింది. సైన్యం వీడిన తర్వాత లాంగ్ కాలిఫోర్నియా స్టేట్ యూనివర్సిటీలో 2013 నుంచి 2016 మధ్య చదువుకున్నాడు. 2010-11 మధ్య అఫ్గానిస్తాన్‌లో సైన్యం మోహరించిన సమయంలో డేవిడ్ లాంగ్‌కు మెరైన్ కార్ప్స్ తరఫున గుడ్ కాండక్ట్ మెడల్, అఫ్గానిస్తాన్ క్యాంపెయిన్ మెడల్, గ్లోబల్ వార్ ఆన్ టెర్రరిజం సర్వీస్ మెడల్ కూడా ఇచ్చారు. డేవిడ్ ఈ దాడికి పాయింట్ 45 క్యాలిబర్ గ్లాక్ సెమీ ఆటోమేటిక్ హ్యాండ్‌ గన్ ఉపయోగించినట్టు పోలీసులు చెబుతున్నారు. అతడి దగ్గర అప్గానిస్తాన్ మేగజీన్ కూడా ఉందని, దానిని ఉంచుకోవడం కాలిఫోర్నియాలో చట్టవిరుద్ధం అని తెలిపారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3845}
{"id":"international-53399471","url":"https:\/\/www.bbc.com\/telugu\/international-53399471","title":"ఇందిరాగాంధీ: ఆల్ఫ్స్ పర్వతాలపై భారతీయ పత్రికలు, 1966 విమాన ప్రమాదం నాటివేనా","summary":"ఫ్రాన్స్‌లో ఆల్ప్స్ పర్వతాలపై 1966 నాటి భారతీయ వార్తా పత్రికలు బయటపడ్డాయి. మాంట్ బ్లాంక్ హిమానీనదం కరుగుతుండడంతో దాని అడుగున గుర్తించారు.","text":"ఎన్నికల్లో ఇందిరా గాంధీ విజయంపై వార్త ఈ పత్రికలు 1966 జనవరి 24న కూలిపోయిన ఒక ఎయిర్ ఇండియా విమానంలో ఉండేవని భావిస్తున్నారు. ఆ విమాన ప్రమాదంలో 117 మంది చనిపోయారు. ఎన్నికల్లో ఇందిరాగాంధీ గెలుపు అక్కడ దొరికిన పత్రికలలో నేషనల్ హెరాల్డ్, ఎకనామిక్స్ టైమ్స్ సహా దాదాపు డజను పత్రికలు ఉన్నాయి. వాటి మొదటి పేజీలలో.. ఇందిరాగాంధీ తొలి ఎన్నికల్లో విజయం సాధించడానికి సంబంధించిన వార్తలు ఉన్నాయి. స్థానిక రెస్టారెంట్ యజమాని ఒకరు ఈ పేపర్లను గుర్తించారు. “అవి ఇప్పుడు ఆరుతున్నాయి. కానీ, మంచి కండిషన్‌లో ఉన్నాయి. చదవడానికి వీలుగానే ఉన్నాయి” అని చామోనిక్స్ స్కీ రిసార్ట్ పక్కనే రెస్టారెంట్ నడుపుతున్న టిమోతీ మాటిన్ ఏఎఫ్‌పీకి చెప్పారు. అవి తడిసి ఉండడంతో ఆరబెట్టిన తరువాత వాటిని, విమానాలు కూలిన ప్రాంతాల్లో తను కనుగొన్న మిగతా వస్తువులతో కలిపి రెస్టారెంట్‌లో ప్రదర్శిస్తానని ఆయన చెప్పారు. దొరికిన భారత పత్రికలతో టిమోతీ రెస్టారెంటులో ప్రదర్శిస్తా: టిమోతీ కూలిన ఈ విమానం అవశేషాల్లో అత్యంత విలువైనవి ఆయనకు 2013లో దొరికాయి. పచ్చలు, నీలాలు, కెంపులు లాంటి విలువైన రత్నాలతో ఉన్న పెట్టె ఆయనకు దొరికింది. వాటి విలువ 1,47,000 డాలర్ల(కోటీ పది లక్షలకు పైనే) నుంచి 2,79,000 డాలర్ల(2 కోట్లకు పైనే) వరకూ ఉంటుందని అంచనా. ప్రపంచవ్యాప్తంగా పెరుగుతున్న ఉష్ణోగ్రతలు పర్వతాలపై హిమానీనదాలు కరగడానికి, ధ్రువాల దగ్గర మంచు పలకలు వెనక్కు జగడానికి కారణం అవుతున్నాయి. మౌంట్ బ్లాంక్ గ్రాండ్ జొరాస్సెస్ శిఖరం దగ్గర ఉన్న ప్లాన్‌పిన్సియక్స్ హిమానీనదం కూలిపోయేలా బలహీనంగా ఉందని అధికారులు గత సెప్టెంబర్‌లోనే హెచ్చరించారు. అప్పట్లో బాంబేగా పిలుచుకుంటున్న ముంబయి నుంచి లండన్ వెళ్తున్న ఎయిర్ ఇండియా విమానం 101 1966 జనవరి 24న మాంట్ బ్లాంక్ శిఖరం దగ్గర కూలిపోయింది. ప్రయాణం మధ్యలో దిల్లీ, లెబనాన్‌లోని బీరూట్‌లో రెండుసార్లు ఆగిన అది స్విట్జర్లాండ్‌లోని జెనీవాలో మూడో సారి ఆగడానికి దిగుతున్నప్పుడు ఈ ప్రమాదం జరిగింది. జెనీవాలో దిగుతున్న సమయంలో ఆ విమానం పర్వతానికి ఢీకొంది. ఆ ప్రమాదంలో విమానంలోని 106 మంది ప్రయాణికులతోపాటూ 11 మంది సిబ్బంది కూడా చనిపోయారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3848}
{"id":"international-53835585","url":"https:\/\/www.bbc.com\/telugu\/international-53835585","title":"చైనా లేషన్ బుద్ధ విగ్రహం పాదాలను తాకిన వరద నీరు, 80 తరువాత మళ్లీ ఇప్పుడే ఇలా...","summary":"చైనాలో గత 80 ఏళ్లలో ఎన్నడూ లేనట్లుగా తొలిసారి అక్కడి భారీ లేషాన్ బుద్ధ విగ్రహం పాదాలను వరద నీరు తాకింది.","text":"బుద్ధ విగ్రహం పాదాలను తాకుతున్న నీరు(2020 ఆగస్టు 18న తీసిన చిత్రం) సిచువాన్ రాష్ట్రంలో చెంగ్డుకు సమీపంలో కొండపై ఎనిమిదో శతాబ్దంలో చెక్కిన ఈ 71 మీటర్ల భారీ బుద్ధ విగ్రహం పాదాలను వరద నీరు తాకింది. 1940 తరువాత ఇలా జరగడం ఇదే ప్రథమం. లేషాన్ బుద్ధ విగ్రహం వద్ద టూరిస్టు బోట్లు(2019 ఫిబ్రవరిలో తీసిన చిత్రం) ఈ విగ్రహం సాధారణ వరద మట్టం కంటే ఎక్కువ ఎత్తులోనే ఉన్నప్పటికీ గత 70 ఏళ్లలో ఎన్నడూ లేనంత స్థాయిలో ప్రస్తుతం ఆ ప్రాంతంలో వరదలు రావడంతో నీరు తాకింది. వరదల కారణంగా లక్ష మందికి పైగా ప్రజలను సురక్షిత ప్రాంతాలకు తరలించారు. లేషాన్ బుద్ధ విగ్రహానికి పూజలు చేస్తున్న పర్యటకులు(2016 నాటి చిత్రం) మనిషి కంటే ఎత్తుగా ఉంటాయి ఈ విగ్రహం పాదాలు యునెస్కో హెరిటేజ్ సైట్‌గానూ గుర్తించిన ఈ భారీ విగ్రహం చైనాలోని పర్యటక ఆకర్షణల్లో ఒకటి. సమీపంలోని యాంగ్జీ రివర్, త్రీ గార్జెస్‌తో పాటు ఇదీ పర్యటక ప్యాకేజీల్లో ఉంటుంది. నీటి మట్టం పెరగడంతో ఈ విగ్రహం వద్ద ఉన్న 180 మంది పర్యటకులను రక్షించినట్లు సిచువాన్ రాష్ట్ర అధికారులు వెల్లడించారు. ఆగస్టు 12 నుంచి ఈ విగ్రహం పాదాలున్న భారీ మండపంపైకి నీరు చేరడం ప్రారంభమైంది. ఈ బుద్ధ విగ్రహం పాదాల వరకు నీళ్లొస్తే 1.6 కోట్ల జనాభా ఉన్న చెంగ్డు నగరానికీ వరద వస్తుందని స్థానికులు చెబుతారని జిన్‌హువా వార్తాసంస్థ తెలిపింది. వారం రోజులుగా వర్షం ఎడతెరిపిలేకుండా కురుస్తుండడం.. ఇప్పుడిప్పుడే ఆగే సూచనలు లేకపోవడంతో సిచువాన్ రాష్ట్రం అప్రమత్తమై అన్ని జాగ్రత్త చర్యలూ చేపడుతోంది. స్థానికులను రక్షిస్తున్న సహాయ సిబ్బంది యాంగ్జీ, యెల్లో, హాయ్, సొంఘువా, లియావో నదుల పరిసర ప్రాంతాలన్నిటికీ వరద ముప్పు ఉండడంతో అధికారులు ప్రజలను అప్రమత్తం చేశారు. కొండచరియలు కూడా విరిగిపడే ప్రమాదముందంటూ హెచ్చరికలు జారీ చేశారు. చాంగ్ క్వింగ్‌లో వరద పరిస్థితి యాంగ్జీ నదిపై ఉన్న త్రీ గార్జెస్ డ్యామ్‌లోకి భారీగా నీరు చేరుతోందని అధికారులు చెప్పారు. త్రీ గార్జెస్‌లో నీరు పెరుగుతుండడంతో ఎగువన ఉన్న చాంగ్‌క్వింగ్ నగరం సహా అనేక ప్రాంతాలకు వరద ముప్పు ఉందని చైనా జలవనరుల మంత్రిత్వ శాఖ హెచ్చరించింది. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3849}
{"id":"international-42711038","url":"https:\/\/www.bbc.com\/telugu\/international-42711038","title":"ఇథియోపియా: కొత్త జెరూసలెం నిర్మించాలని.. శిలలను చర్చిలుగా చెక్కారు","summary":"ఉత్తర ఇథియోపియాలోని లాలిబెలా.. ప్రాచీనకాలంనాటి అద్భుత చర్చిలకు నిలయం. 12వ శతాబ్దం నాటి ఈ చర్చిలను ఆనాటి రాజు లాలిబెలా ఆదేశాలతో కళాకారులు భారీ శిలలను తొలిచి సృష్టించారు.","text":"అయితే, శిలలను చర్చిలుగా మార్చే కళ 500 ఏళ్ల కిందటే మరుగునపడిందని చాలా మంది అంటుంటారు. కానీ.. అది నిజం కాదు. ఇప్పటికీ ఇథియోపియాలో ఏకశిలా చర్చిలు తయారవుతున్నాయి. ఇక్కడ ఉన్న సెయింట్ జార్జ్ చర్చి ఇథియోపియాలోని అత్యద్భుత వారసత్వ కట్టడాల్లో ఒకటి. 12వ శతాబ్దంలో రూపుదిద్దుకున్న 11 ఏకశిలా చర్చిలలో ఒకటి. ఈ పురాతన చర్చిల కారణంగానే.. ఈ ప్రాంతాన్ని ఇథియోపియా దేశీయ క్రైస్తవ కేంద్రమని అంటారు. చరిత్రకు సాక్ష్యాలు.. ఈ ఏకశిల చర్చిలు జెరూసలెం వెళ్లేందుకు అనుమతి లేని క్రైస్తవ పర్యాటకుల కోసం కొత్త జెరూసలెంను నిర్మించాలన్న అప్పటి రాజు లాలిబెలా ఆదేశాలతో ఈ చర్చి లను రూపొందించారు. దాంతో ఇప్పటికీ అనేక మంది భక్తులు ఈ ప్రాంతాన్ని సందర్శిస్తున్నారు. అయితే.. బండరాళ్లను చర్చిలుగా మార్చే కళ 500 ఏళ్ల క్రితమే కనుమరుగైందని చాలా మంది విద్యావేత్తలు చెబుతుంటారు. 2013లో లాలిబెలాలోని సెయింట్ మేరీస్ చర్చిని సందర్శించి మౌనం వహిస్తున్న అప్పటి జర్మనీ అధ్యక్షుడు జోకిమ్ గౌక్ కానీ.. స్థానిక చర్చి నిర్వాహకుడు గెబ్రెమెస్కెల్ లాంటి డజన్ల కొద్ది మంది ఆ కళను సజీవంగా కొనసాగిస్తూనే ఉన్నారు. గెబ్రెమెస్కెల్ మరో ముగ్గురితో కలిసి నాలుగేళ్లలో నాలుగు చర్చి లను రూపొందించారు. \"ఇది దేవుని కోరిక. క్రైస్తవ స్పూర్తితో ఈ పనిచేస్తున్నాం. ఈ డిజైన్ల కోసం ఎవరి నుంచీ ప్రణాళికలు.. సూచనలనూ తీసుకోలేదు\" అని ప్రస్తుతం శిలలను తొలిచి చర్చిలుగా మార్చేస్తున్న శిల్పి గెబ్రెమెస్కెల్ టెస్సెమ అంటున్నారు. ఈ కళాత్మక నిర్మాణాలపై దేశంలోని చరిత్రకారులతో కలిసి.. అమెరికా.. బ్రిటన్ దేశాలకు చెందిన పరిశోధకులు అధ్యయనం ప్రారంభించారు. ఇప్పటి వరకు ఈ బృందం 20 అధునాతన చర్చిలను కనుగొంది. \"ఇక్కడి చర్చిలకు వెళ్తున్నాం. వాటి నిర్మాణంలో పాలుపంచుకున్న శిల్పులతో మాట్లాడుతున్నాం. వారి వ్యక్తిగత అనుభవాలను తెలుసుకుంటున్నాం\" అని టొరొంటో విశ్వవిద్యాలయానికి చెందిన ప్రొఫెసర్ మైకేల్ గెర్వెర్స్ తెలిపారు. లాలిబెలా నేటికీ ఇథియోపియాలో ప్రముఖ యాత్రాస్థలంగా కొనసాగుతోంది. ఈ సంప్రదాయ కళను సజీవంగా కాపాడుకుంటే... ఈ ఆకర్షణ కూడా ఎప్పటికీ సజీవంగానే ఉంటుంది. ఇవి కూడా చూడండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3849}
{"id":"international-44572178","url":"https:\/\/www.bbc.com\/telugu\/international-44572178","title":"నిషేధం ఎత్తివేతతో డ్రైవింగ్‌కు రెడీ అవుతున్న సౌదీ మహిళలు","summary":"జూన్ 24న సౌదీ అరేబియా మహిళల డ్రైవింగ్‌పై నిషేధం ఎత్తివేస్తుండడంతో ఆ దేశంలోని చమురు ఉత్పత్తి సంస్థ ఆర్మాకో తమ మహిళా సిబ్బందికి కారు ఎలా నడపాలో నేర్పిస్తోంది.","text":"ఢహ్రాన్‌లోని సౌదీ అర్మాకో డ్రైవింగ్ సెంటర్‌లో డ్రైవింగ్ నేర్చుకుంటున్న 200 మంది మహిళా ఉద్యోగులను రాయిటర్స్ ఫొటోగ్రాఫర్ అహ్మద్ జెదల్లా, రిపోర్టర్ రైనా ఎల్ గమల్ కలిశారు. ఇక్కడి విద్యార్థుల్లో ఒకరైన మరియా అల్-ఫరాజ్( దిగువ ఫొటోల్లో ఎడమ) డ్రైవింగ్ శిక్షకురాలైన అహ్లామ్ అల్-సోమాలీ దగ్గర పాఠం నేర్చుకుంటున్నారు. డ్రైవింగ్ నేర్చుకోవడంతోపాటూ, ఆయిల్ లెవల్స్ ఎలా చెక్ చేయాలి, టైరు ఎలా మార్చాలి, సీట్ బెల్ట్ ధరించడం ఎంత ముఖ్యం అనేది కూడా ఆమె తెలుసుకుంటున్నారు. డ్రైవింగ్ నిషేధం ఎత్తివేయడం అనేది సౌదీ అరేబియా మహిళలకు చాలా పెద్ద విషయం. గతంలో డ్రైవింగ్ చేస్తూ పట్టుబడితే వారిని అరెస్ట్ చేసేవారు, ఫైన్ విధించేవారు. ఎక్కడికైనా వెళ్లాలంటే వారు కుటుంబంలో ఉన్న పురుషులు లేదా ప్రైవేటు డ్రైవర్లపై ఆధారపడేవారు. జూన్ 24న తాను కారు డ్రైవింగ్ వీల్ ముందు కూర్చుని, తల్లిని ఎక్కడికైనా తీసుకుని వెళ్లాలనుకుంటున్నట్టు ఆర్కిటెక్ట్ అబ్దుల్ గాదెర్ (దిగువ ఫొటోలో) చెప్పారు. \"డ్రైవింగ్ సీట్లో కూచోవడం అంటే మన ప్రయాణాన్ని మనం కంట్రోల్ చేస్తున్నట్టే\" అన్నారు అబ్దుల్ గాదెర్. \"ఎప్పుడు వెళ్లాలో, ఏం చేయాలో, ఎప్పుడు తిరిగి రావాలో నేనే నిర్ణయిస్తా\" \"మాకు రోజువారీ పనులు చేసుకోడానికి కారు కావాలి. మేం పనిచేస్తున్నాం. మేం తల్లులం, సామాజిక మాధ్యమాల్లో మాకు చాలా పరిచయాలున్నాయి. మేం బయటికెళ్లాల్సి ఉంటుంది- అందుకే మాకు డ్రైవింగ్ అవసరం- ఇది నా జీవితాన్ని మార్చేస్తుంది.\" అని గాదెర్ అన్నారు. ఆర్మాకోలో పనిచేసే 66 వేల మంది ఉద్యోగుల్లో ఆరు శాతం మంది మహిళలు ఉన్నారు. అంటే 3 వేల మందికి పైగా మహిళలు డ్రైవింగ్ స్కూల్లో తమ పేర్లు నమోదు చేసుకున్నారని రాయిటర్స్ తెలిపింది. సౌదీ అరేబియా నిషేధం ఎత్తివేయడంపై ప్రశంసలు వెల్లువెత్తుతున్నా, దీని వల్ల సమస్యలు కూడా తలెత్తుతున్నాయి. నిషేదం ఎత్తవేయాలని ప్రచారం చేసిన వారు తమను చంపుతామని బెదిరింపు కాల్స్ వస్తున్నాయని చెప్పారు. దేశద్రోహులు, విదేశీ శక్తులతో కలిసి పనిచేస్తున్నారనే అనుమానంతో ఇటీవల కొందరిని అరెస్ట్ చేశారు. ఫొటోలు - అహ్మద్ జడల్లా ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3854}
{"id":"india-48379170","url":"https:\/\/www.bbc.com\/telugu\/india-48379170","title":"‘వైఎస్ జగన్‌కు ఉన్న ప్రజాదరణ అప్పట్లో ఎన్టీఆర్‌కు మాత్రమే ఉండేది’","summary":"‘‘జగన్‌కు ఉన్న ప్రజాదరణ గత 30ఏళ్లలో ఎప్పుడూ చూడలేదు. 2004లో రాజశేఖర రెడ్డి పాదయాత్ర చేసిన తర్వాత కూడా ఆయనకు ఇంతటి విజిబుల్ వేవ్ లేదు. 1983లో మేం లాగులు వేసుకున్నపుడు ఎన్టీఆర్‌కు మాత్రమే ఇంతటి ప్రజాదరణ ఉండేది’’ అని బీబీసీ రంగస్థలంలో విజయవాడ వైసీపీ ఎంపీ అభ్యర్థి పొట్లూరి వరప్రసాద్ అన్నారు.","text":"ఎన్నికల కౌంటింగ్ సందర్భంగా పొట్లూరిని బీబీసీ ఇంటర్వ్యూ చేసింది. ఈ సందర్భంగా కొన్ని ప్రశ్నలకు ఆయన సమాధానమిచ్చారు. ఇంతటి ప్రజాదరణకు కారణం ఏమని భావిస్తున్నారు? ''నేను మూడు కారణాలు చెప్పగలను. మొదటగా పాదయాత్ర. గత 9 ఏళ్లుగా జగన్ ప్రజలతో మమేకమై ఉన్నారు. ఆధునిక భారతదేశంలో 3,648కి.మీ. పాదయాత్ర చేసిన మొదటి నాయకుడు వైఎస్ జగన్. పాదయాత్ర సమయంలో కోట్లాదిమందిని జగన్ కలిశారు. రెండోది నవరత్నాలు. మేం రెండేళ్ల క్రితమే పార్టీ మ్యానిఫెస్టోను ప్రకటించాం. గత ఎన్నికల్లో బీజేపీ, టీడీపీ, జనసేన పార్టీలు.. కలిసి మాపై పోటీ చేశాయి. అయినా బొటాబొటీ ఓట్లతో గెలిచాయి. గత రెండేళ్లుగా పార్టీని సంస్థాగతంగా తీర్చిదిద్దాం. ప్రతి బూత్‌లో, బూత్ కమిటీ, బూత్ కన్వీనర్‌ను గత రెండేళ్లుగా శిక్షణ ఇచ్చాం.. ఇది మూడో కారణం. ముఖ్యంగా 2014 నుంచి మేం ప్రత్యేక హోదా డిమాండ్ పట్ల ఉన్నాం. కానీ టీడీపీ అలా కాదు. నాలుగున్నరేళ్లు బీజేపీతో సంసారం చేసి, ఇప్పుడు రాష్ట్రం గురించి మాట్లాడుతున్నారు.’’ మీరు మోదీ, కేసీఆర్‌తో కుమ్మక్కయ్యారన్న వాదన కూడా ఉందిగా? 2014లో మమ్మల్ని పిల్ల కాంగ్రెస్ అన్నారు. కానీ ఇప్పుడు ఆ కాంగ్రెస్‌తో ఎవరు కలిశారు? చంద్రబాబు నాయుడు తన జీవితంలో ఏనాడూ సొంతంగా గెలవలేదు. అప్పుడు వాజ్‌పేయితో, ఆ తర్వాత మోదీతో కలిశారు. అన్నిటికీ మించి ప్రజాదరణ ముఖ్యం. అది మాకు లభించింది. రాజకీయాల్లో వ్యాపారులు, ధనవంతుల ప్రభావం పెరుగుతోందన్న వాదనను మీరు ఎలా చూస్తారు? ఒకప్పుడు స్వాతంత్ర్య సమరయోధులు, లాయర్లు లాంటివారే రాజకీయాల్లో ఉండేవారు. 1970-80 దశకంలో ఫ్యాక్షనిస్టులు, రౌడీలు రాజకీయాల్లోకి వచ్చారు. కానీ ఇప్పుడు వ్యాపారవేత్తలు రాజకీయాల్లోకి వెళుతున్నారని మీరు అంటున్నారు. అది హ్యాపీనే కదా.. జీవితంలో వ్యాపారం మాత్రమే కాకుండా, ప్రజా సేవ గురించి వ్యాపారులు ఆలోచించడం మంచిదే. రాజధాని గురించి జగన్ స్పష్టంగా, నిర్దిష్టంగా చెప్పడం లేదని ఒక చర్చ జరుగుతోంది. మీరేమంటారు? మాటలు నమ్మితే చంద్రబాబు మాటల్ని వినండి.. చేతల్ని నమ్మేటట్టయితే జగన్‌ను నమ్మండి. ఇంతవరకూ రాజధానిలో ముఖ్యమంత్రికే ఒక ఇల్లు లేదు. కానీ జగన్‌కు సొంత ఇల్లు ఉంది. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3856}
{"id":"international-45872675","url":"https:\/\/www.bbc.com\/telugu\/international-45872675","title":"మైక్రోసాఫ్ట్ సహ వ్యవస్థాపకుడు పాల్ ఆలెన్ కన్నుమూత","summary":"మైక్రోసాఫ్ట్ సహ వ్యవస్థాపకుడు పాల్ ఆలెన్ తన 65వ ఏట క్యాన్సర్‌తో మరణించారు.","text":"2009లో నయమైనట్లు కనిపించిన వ్యాధి మళ్లీ తిరగబెట్టిందని, అయినా తాను కోలుకుంటానని ఆశిస్తున్నట్లు రెండు వారాల క్రితమే పాల్ ఆలెన్ ప్రకటించారు. కానీ ఇంతలోనే నాన్-హాడ్జ్‌కిన్స్ లింఫోమా క్యాన్సర్‌తో ఆయన మరణించారు. ''నా చిరకాల మిత్రుడు, అత్యంత సన్నిహితుడు అయిన పాల్ ఆలెన్ మరణం నన్ను కుదిపివేసింది. అతనే లేకుంటే 'పర్సనల్ కంప్యూటింగ్' అన్నదే ఉండేది కాదు'' అని బిల్ గేట్స్ అన్నారు. ఆల్లెన్ మరణ వార్తను ధృవీకరిస్తూ.. ''పాల్ ఆలెన్ ఓ ప్రత్యేకమైన వ్యక్తి. అతని మంచితనాన్ని, ప్రేమను చవిచూసిన కుటుంబ సభ్యులు, మిత్రులు అందరూ అదృష్టవంతులు..'' అని ఆయన సోదరి తెలిపారు. తన బాల్యమిత్రుడు బిల్‌గేట్స్‌తో కలిసి సాంకేతిక దిగ్గజం ‘మైక్రోసాఫ్ట్‌’ను 1975లో ప్రారంభించారు. ''నా బాల్యంలో, మైక్రోసాఫ్ట్ స్థాపించడంలో, ఆ తర్వాత మేం చేసిన ప్రజోపకార కార్యక్రమాల్లో ఆలెన్ నాకు తోడుగా నిలబడ్డాడు. అతడు నాకు నిజమైన భాగస్వామి, నిజమైన స్నేహితుడు. ఆయన లేకపోయినా, సాంకేతిక రంగంలో ఆయన ఆవిష్కరణలను, ఆయన దాతృత్వాన్ని భవిష్యత్ తరాలు ఎప్పటికీ గుర్తుపెట్టుకుంటాయి..'' అని బిల్ గేట్స్ అన్నారు. ఇంతవరకూ పాల్ ఆలెన్ దాదాపు 200కోట్ల డాలర్లను సైన్స్, విద్య, వన్యప్రాణి సంరక్షణ లాంటి కార్యక్రమాలకు విరాళం ఇచ్చినట్లు 'అసోసియేట్ ప్రెస్' తెలిపింది. తన మరణానంతరం, తన సంపదలో అధిక భాగం సేవా కార్యక్రమాలకు చెందాలని 2010లో ఆయన నిర్ణయం తీసుకున్నారు. బీబీసీ ఉత్తర అమెరికా టెక్నాలజీ రంగ విలేకరి డేవ్ లీ విశ్లేషణ: టెక్నాలజీ మేగజీన్ 'వైర్డ్' తన 25వ వార్షికోత్సవంలో నేను పాల్గొన్నాను. వార్షికోత్సవం ఆ సంచికకు మాత్రమే కాదు.. సాంకేతిక రంగానికే అది వార్షికోత్సవం అని చెప్పొచ్చు. వైర్డ్ సంచికలో పాల్ ఆలెన్ పేరు ఎన్నోసార్లు ప్రస్తావనకు వచ్చింది. పాల్ ఆలెన్ గతంలోనే క్యాన్సర్‌తో పోరాడి నిలబడ్డారు. ఆయన చాలా ధైర్యంగా కనిపించేవారు. చివరివరకూ ఇతరులకు సలహాలు, సూచనలు ఇస్తూ చురుకుగా ఉన్నారని ఆయన సన్నిహితులు చెప్పారు. బిల్ గేట్స్, పాల్ ఆలెన్ స్నేహం వారి వ్యక్తిగత జీవితాలకు మాత్రమే పరిమితం కాలేదు. టెక్నాలజీ రంగం, సేవా కార్యక్రమాల్లో కూడా వీరి స్నేహం కొనసాగింది. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3864}
{"id":"international-44934612","url":"https:\/\/www.bbc.com\/telugu\/international-44934612","title":"రాకెట్ ప్రయోగ కేంద్రాన్ని నేలమట్టం చేయడం ప్రారంభించిన ఉత్తర కొరియా","summary":"దేశంలోని ఈశాన్య ప్రాంతంలో ఉన్న ఒక ముఖ్యమైన రాకెట్ ప్రయోగ కేంద్రాన్ని ఉత్తర కొరియా నేలమట్టం చేయడం ప్రారంభించినట్లు తెలుస్తోంది.","text":"జూన్‌లో అమెరికాకు ఇచ్చిన హామీల మేరకు సోహయి కేంద్రాన్ని నేలమట్టం చేస్తున్నట్లు ఉపగ్రహ చిత్రాలు వెల్లడిస్తున్నాయి. తమ రాకెట్ ప్రయోగ కేంద్రాన్ని నేలమట్టం చేస్తామని ఉత్తర కొరియా నేత కిమ్ జోంగ్ తనకు హామీ ఇచ్చినట్లు అమెరికా అధ్యక్షుడు డొనాల్డ్ ట్రంప్ గతంలో చెప్పారు. అయితే అది ఏ కేంద్రం అన్నది మాత్రం ఆయన స్పష్టంగా చెప్పలేదు. ఈ కేంద్రాన్ని బాలిస్టిక్ క్షిపణుల ప్రయోగం కోసం ఉపయోగించేవారని అమెరికా అధికారులు అనుమానిస్తున్నారు. సోహయి కేంద్రాన్ని నేలమట్టం చేస్తున్నట్లు వెల్లడిస్తున్న ఉపగ్రహ చిత్రాలు గత నెల సింగపూర్‌లో ట్రంప్, కిమ్ జోంగ్-ఉన్‌ల మధ్య జరిగిన చరిత్రాత్మక సమావేశంలో, 'కొరియా ద్వీపకల్పాన్ని సంపూర్ణంగా అణునిరాయుధీకరణ' చేసే ఒప్పందంపై ఇరువురు నేతలూ సంతకాలు చేశారు. అయితే ప్యాంగ్‌యాంగ్ ఎప్పుడు తన అణ్వాయుధాలను పూర్తిగా విసర్జిస్తుందో దానిలో స్పష్టమైన వివరాలు లేవని ఆ ఒప్పందంపై విమర్శలు వ్యక్తమయ్యాయి. ఉత్తరకొరియాతో సంబంధాల విషయంలో తాను చాలా సంతోషంగా ఉన్నానని ట్రంప్ సోమవారం తెలిపారు. ఉత్తర కొరియా గత 9 నెలల్లో ఎలాంటి క్షిపణులను ప్రయోగించలేదని, అణు పరీక్షలు నిర్వహించలేదని ఆయన గుర్తు చేశారు. జూన్ 12న కుదిరిన ఒప్పందానికి ఉత్తర కొరియా కట్టుబడి ఉంటుందా అన్న దానిపై సందేహాలు రేకెత్తుతున్న నేపథ్యంలో ఉత్తర కొరియా ఈ కేంద్రాన్ని నేలమట్టం చేయడం ప్రారంభించింది. అణుపదార్థాల శుద్ధిపై అనుమానాలు అయితే అమెరికా ఇంటెలిజెన్స్ వర్గాల నుంచి వెల్లడైన సమాచారం ప్రకారం, ఉత్తర కొరియా ఇంకా రహస్యంగా తన ఆయుధాల కార్యక్రమాన్ని కొనసాగిస్తున్నట్లు తెలుస్తోంది. ఈ నివేదికల ప్రకారం ఉత్తర కొరియా తన అణుశుద్ధి కేంద్రం యాంగ్‌బ్యాన్‌ను మరింత అప్‌గ్రేడ్ చేస్తున్నట్లు, మరికొన్ని రహస్య ప్రదేశాలలో కూడా అలాంటి కార్యక్రమాలను వేగవంతం చేస్తున్నట్లు తెలుస్తోంది. ఉత్తర కొరియా ఇప్పటివరకు ఆరు అణుపరీక్షలు నిర్వహించింది. చివరిసారిగా ఆ దేశం గత ఏడాది సెప్టెంబర్‌లో అణుపరీక్ష నిర్వహించింది. అమెరికా వరకు వెళ్లగలిగే ఖండాంతర బాలిస్టిక్ క్షిపణులు తమ వద్ద ఉన్నట్లు గతంలో ఆ దేశం ప్రకటించుకుంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3873}
{"id":"india-48734818","url":"https:\/\/www.bbc.com\/telugu\/india-48734818","title":"క్రికెట్ ప్రపంచ కప్‌లో హ్యాట్రిక్ వీరులు... చేతన్ శర్మ నుంచి మహ్మద్ షమీ వరకు","summary":"అఫ్గానిస్తాన్‌తో జరిగిన ఉత్కంఠభరిత పోరులో భారత్ విజయం సాధించడం ఒక్కటే కాదు... చివరి ఓవర్లో మహ్మద్ షమీ హ్యాట్రిక్ సాధించడమూ టీమిండియా అభిమానులను తెగ సంతోషపెడుతోంది.","text":"ఈ ఫీట్‌తో షమీ క్రికెట్ ప్రపంచకప్‌లో హ్యాట్రిక్ సాధించిన రెండో భారత బౌలరయ్యాడు. 32 ఏళ్ల కిందట 1987 ప్రపంచకప్‌లో చేతన్ శర్మ తొలిసారి హ్యాట్రిక్ సాధించగా మళ్లీ ఇన్నేళ్లకు షమీ ఆ ఫీట్ సాధించాడు. షమీ హ్యాట్రిక్ ఇలా.. అఫ్గాన్ జట్టు చివరి ఓవర్లో విజయం కోసం 16 పరుగులు చేయాల్సి ఉంది. అప్పుడు కెప్టెన్ కోహ్లీ బంతిని షమీ చేతికి అందించాడు. అప్పటికి నబీ క్రీజ్‌లో ఉన్నాడు. మొదటి బంతికే ఫోర్ ఇచ్చాడు షమీ.. మైదానంలో, టీవీల ముందు కూర్చున్నవాళ్లలో ఒకటే టెన్షన్. రెండో బంతికి అఫ్గాన్ బ్యాట్స్‌మన్ పరుగులేమీ తీయలేకపోయారు. హమ్మయ్య అనుకున్నారు టీమిండియా అభిమానులు. మూడో బంతి... నబీ కొట్టిన షాట్ గాల్లోకి లేచింది. హార్దిక్ పాండ్యా దాన్ని ఒడుపుగా అందుకున్నాడు. ధాటిగా ఆడే నబీ అవుట్ కావడంతో భారత్ అభిమానులు కేరింతలు కొట్టారు. నాలుగో బంతి... అఫ్తాబ్ ఆలం క్లీన్ బౌల్డ్. అయిదో బంతి.. కొంచెం కూడా తేడా లేకుండా యార్కర్ పడింది. బెయిల్స్ గాల్లోకి లేచాయి. ముజీబ్ రెహ్మాన్ అవుట్. అంతే.. ఇక ఆరో బంతి వేయాల్సిన అవసరం లేకుండాపోయింది. భారత్ విజయం సాధించింది. చేతన్ శర్మ 1987లో చేతన్ శర్మ హ్యాట్రిక్ ఇలా.. క్రికెట్ ప్రపంచ కప్‌లో తొలి హ్యాట్రిక్ చేతన్ శర్మదే. అప్పటికి ఏ జట్టు బౌలర్ కూడా ప్రపంచ కప్‌లో ఇలాంటి ఫీట్ సాధించలేదు. నాగపూర్‌లో న్యూజిలాండ్‌తో జరిగిన ఆ మ్యాచ్‌లో చేతన్ శర్మ బౌలింగ్‌కు కివీస్ బ్యాట్స్‌మన్ వరుసగా పెవిలియన్ చేరారు. శర్మ వేసిన ఒక ఓవర్లో కెన్ రూథర్‌ఫర్డ్, ఇయాన్ స్మిత్, ఇవెన్ చాట్‌ఫీల్డ్ వరుసగా అవుటయ్యారు. ముగ్గురూ క్లీన్ బౌల్డ్ అయ్యారు. దీంతో ప్రపంచకప్ క్రికెట్‌లో తొలి హ్యాట్రిక్ నమోదైంది. మలింగ వరల్డ్ కప్‌లో హ్యాట్రిక్ వీరులు వీరే.. చమిందా వాస్ ప్రపంచకప్‌ హ్యాట్రిక్‌ల రికార్డులు ఇవీ.. * ప్రపంచకప్‌ క్రికెట్ చరిత్రలోనే తొలి హ్యాట్రిక్ చేతన్ శర్మది కాగా.. మ్యాచ్‌లో తొలి మూడు బంతుల్లోనే హ్యాట్రిక్ సాధించిన ఘనత చమిందా వాస్‌ది. * రెండు హ్యాట్రిక్‌లు సాధించిన బౌలర్ లసిత్ మలింగ. * మూడు సార్లు హ్యాట్రిక్ సాధించిన జట్టు శ్రీలంక. * అలాగే, 2003, 2011, 2015 ప్రపంచకప్‌లలో రెండేసి హ్యాట్రిక్‌లు నమోదయ్యాయి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3876}
{"id":"international-41451124","url":"https:\/\/www.bbc.com\/telugu\/international-41451124","title":"విమాన ప్రయాణాల వివాదం: మూల్యం చెల్లించుకున్నప్రైస్","summary":"విధి నిర్వహణకు ఖరీదైన ప్రైవేటు విమానాలను ఉపయోగించినందుకు విమర్శలను ఎదుర్కొన్న అమెరికా ఆరోగ్యశాఖ మంత్రి టామ్ ప్రైస్ తన పదవికి రాజీనామా చేశారు.","text":"టామ్ ప్రైస్ నిబంధనల ప్రకారం, జాతీయ భద్రత వ్యవహారాలను చూసే ప్రభుత్వ అధికారులు తప్ప ఎవరైనా విధి నిర్వహణకు సంబంధించిన ప్రయాణాలకు సాధారణ వాణిజ్య విమానాలనే ఉపయోగించాలి. ఈ ఏడాది మే నుంచి ఇటీవలి వరకు దాదాపు రూ.2.61 కోట్ల (నాలుగు లక్షల డాలర్ల) ప్రజాధనాన్ని వెచ్చించి 26 సార్లు అధిక ఖర్చుతో కూడిన ప్రైవేటు విమాన ప్రయాణాలు చేసినందుకు ప్రైస్ ఇంతకుముందు క్షమాపణలు చెప్పారు. ప్రైవేటు విమాన ప్రయాణాలకు పెట్టిన ఖర్చును తిరిగి చెల్లిస్తానన్నారు. అమెరికా వెలుపల ప్రయాణాలకు ఉపయోగించిన సైనిక విమాన ఖర్చు కూడా ఈ వ్యయంలో ఉంది. ఈ ప్రైవేటు విమానాల వ్యయం కాకుండా మరో రూ.4.89 కోట్ల (7.5 లక్షల డాలర్లు)కు పైగా ప్రజాధనాన్ని ప్రయాణాల కోసం ప్రైస్ వెచ్చించినట్లు పొలిటికల్ న్యూస్ వెబ్‌సైట్ పొలిటికో తెలిపింది. అధ్యక్షుడు డొనాల్డ్ ట్రంప్ బ‌ృందంలో ప్రైవేటు విమానాలను ఉపయోగించిన మరో ముగ్గురి విషయం ప్రస్తుతం పరిశీలనలో ఉంది. ఈ ముగ్గురిలో అంతర్గత వ్యవహారాల మంత్రి ర్యాన్ జింకే, ఆర్థిక శాఖ మంత్రి స్టీవెన్ నుచిన్, పర్యావరణ పరిరక్షణ ఏజెన్సీ చీఫ్ స్కాట్ ప్రూయిట్ ఉన్నారు. ర్యాన్ జింకే ప్రైస్ ప్రైవేటు విమానాల ప్రయాణ ఖర్చుపై అధ్యక్షుడు ట్రంప్ ఇంతకుముందు అసంతృప్తి వ్యక్తంచేశారు. ప్రైస్ రాజీనామాను అధ్యక్షుడు ఆమోదించినట్లు వైట్ హౌస్ ఒక ప్రకటనలో తెలిపింది. ఆరోగ్య శాఖ ఉప సహాయ మంత్రిగా ఉన్న డాన్ జే రైట్‌‌‌ను తాత్కాలిక మంత్రిగా నియమించినట్లు చెప్పింది. ఒబామా కేర్ స్థానంలో రిపబ్లికన్ ఆరోగ్య విధానాన్ని ప్రవేశపెట్టేందుకు కాంగ్రెస్‌ ఆమోదాన్ని సాధించలేకపోతే ప్రైస్‌ను పదవి నుంచి తొలగిస్తానని ట్రంప్ జులైలో సరదాగా అన్నారని బీబీసీ న్యూస్ వాషింగ్టన్ ప్రతినిధి ఆంథోనీ జుర్చర్ తెలిపారు. ఒబామా కేర్ రద్దు ప్రయత్నాల్లో ఈ వారంలో కూడా ట్రంప్ బృందానికి ప్రతికూల పరిణామం చోటుచేసుకొందని బీబీసీ ప్రతినిధి చెప్పారు. ఇంతలో ప్రైవేటు విమాన ప్రయాణాల వివాదంలో ప్రైస్ రాజీనామా చేయాల్సి వచ్చిందన్నారు. ట్రంప్ ఆశిస్తున్నట్లుగా ఒబామా కేర్ రద్దును ప్రైస్ సాధించి పెట్టి ఉంటే ఆయన రాజీనామా చేయాల్సి వచ్చేది కాదేమోనని అభిప్రాయపడ్డారు. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విట్టర్లో ఫాలో అవ్వండి. యూట్యూబ్‌లోనూ సబ్‌స్క్రైబ్ చేయండి.)","len":3877}
{"id":"international-41874613","url":"https:\/\/www.bbc.com\/telugu\/international-41874613","title":"సౌదీ జైల్లో 11 మంది యువరాజులు","summary":"సౌదీ యువరాజులు ఊచలు లెక్కపెడుతున్నారు. రాజులు ఊచలు లెక్కపెట్టడమా? అవును..","text":"ఒకరు కాదు ఇద్దరు కాదు.. ఏకంగా 11 మంది సౌదీ అరేబియా యువరాజులు అవినీతి ఆరోపణలతో కటకటాల పాలయ్యారు. గతంలోని అవినీతి నిరోధక శాఖను యువరాజు మొహమ్మెద్ బిన్ సల్మాన్ ప్రక్షాళన చేశారు. పాత అధికారుల స్థానంలో కొత్తవారిని నియమించారు. యువరాజు మొహమ్మద్ బిన్ సల్మాన్ నేతృత్వంలో కొత్త శాఖ ఏర్పాటైన గంటల వ్యవధిలోనే ఈ అరెస్టులు జరిగాయి. అరెస్టయిన వారిలో 11 మంది యువరాజులతో పాటుగా ఇద్దరు ప్రస్తుత మంత్రులు, డజన్ల కొద్దీ మాజీ మంత్రులు ఉన్నారు. అయితే వీరిని ఏ కేసుల్లో అరెస్టు చేశారన్నది మాత్రం ఖచ్చితంగా తెలియదు. కానీ గతంలోని కొన్ని కేసుల్లో తాజాగా మళ్లీ దర్యాప్తు ప్రారంభమైందని స్థానిక మీడియా సంస్థ అల్ - అరేబియా చెబుతోంది. మొహమ్మద్ సల్మాన్ సౌదీ సింహాసనానికి వారసుడు. సౌదీ భావి చక్రవర్తి. ఇప్పటికే ఎన్నో సంస్కరణలతో సల్మాన్ దూసుకుపోతున్నారు. సౌదీపై పట్టు సాధించడంలో భాగంగానే ఈ అరెస్టులు జరిగాయని బీబీసీ ప్రతినిధి ఫ్రాంక్ గార్డ్‌నర్ తెలిపారు. సల్మాన్ అంతటితో ఆగలేదు. సౌదీ జాతీయ భద్రత శాఖామంత్రి మితెబ్ బిన్ అబ్దుల్లాతో పాటుగా, నేవీ కమాండర్ అడ్మైరల్ అబ్దుల్లా బిన్ సుల్తాన్ బిన్ మొహెమ్మద్ అల్ - సుల్తాన్‌ను కూడా విధుల నుంచి తప్పించారు. కానీ వీరిని విధుల నుంచి తప్పించడానికి కారణాలు మాత్రం అధికారులు చెప్పడం లేదు. మొహెమ్మద్ బిన్ గతంలో రక్షణ శాఖామంత్రిగా కూడా పనిచేశారని, సింహాసనాన్ని అధిష్టించబోయే తరుణంలో జాతీయ భద్రతపై పట్టు సాధించేందుకు ప్రయత్నిస్తున్నారని బీబీసీ ప్రతినిధి తెలిపారు. జాతీయ భద్రత శాఖామంత్రి యువరాజు మితెబ్ బిన్ సింహాసనాన్ని అధిష్టించబోయే యువరాజుల రేసులో ఉన్నారు. గతంలో మొహమ్మద్ బిన్‌ సల్మాన్ కు గట్టి పోటీనే ఇచ్చారు కూడా. ‘మితవాద ఇస్లామ్’ తన సంస్కరణలకు పునాది అని మొహమ్మద్ బిన్ సల్మాన్ అంటున్నారు. అతి త్వరలోనే సౌదీలోని ఉగ్రవాద అవశేషాలను ఏరిపారేస్తానని రియద్ కాన్ఫరెన్స్‌లో ఈ భావి చక్రవర్తి ప్రతిజ్ఞ చేశారు. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.) మా ఇతర కథనాలు సౌదీ మహిళలు ఇక స్టేడియానికి వెళ్లొచ్చు! సౌదీలో మహిళల కంటే రోబోకే ఎక్కువ స్వేచ్ఛ! ఐసిస్ అధ్యక్షుడు అల్ బగ్ధాదీ బతికే ఉన్నాడా? థాయ్ మాజీ ప్రధానికి ఐదేళ్ల జైలు","len":3880}
{"id":"india-45763996","url":"https:\/\/www.bbc.com\/telugu\/india-45763996","title":"'డోలీలో గర్భిణి' కథనానికి స్పందన.. కొండ కింద హెల్త్ సెంటర్ ఏర్పాటు","summary":"ఆంధ్రప్రదేశ్‌లోని విజయనగరం జిల్లా సాలూరు మండలంలో గర్భిణిని డోలీలో తీసుకెళ్తుండగా ఆమె మార్గమధ్యలో ప్రసవించిన ఘటనపై ప్రభుత్వం స్పందించింది. అక్కడ కొండ కింద ఓ ఆరోగ్య కేంద్రాన్ని ఏర్పాటు చేసింది.","text":"గర్భిణిని డోలీలో తీసుకురావడం.. ఆమె మార్గమధ్యలో ప్రసవించిన వార్తను ఇటీవల బీబీసీ తెలుగు అందించింది. ఈ ఘటనపై అధికారులు స్పందించారు. కొండ కింద ప్రాంతంలో ఒక 'ఆరోగ్య కేంద్రాన్ని' ఏర్పాటు చేసి, కొండ మీద ఉండే గ్రామాల గర్భిణులను తొమ్మిదో నెల ఆరంభంలోనే ఇక్కడకు తీసుకొస్తామని పార్వతీపురం ఐటీడీఏ అధికారి లక్ష్మీషా బీబీసీ తెలుగుకు తెలిపారు. వీడియో: మాకు ఇంకా ఎన్నాళ్లు మాకు ఈ కష్టాలు? అసలు ఏం జరిగింది? సాలూరు మండలంలో కొదమ పంచాయతీ ఎం. చింతలవలస అనే గిరిజన గ్రామానికి చెందిన మహిళ పురిటి నొప్పులు పడుతున్నప్పుడు ఆమెను డోలీలో కూర్చోపెట్టుకొని కొండ కింద 12 కిలోమీటర్ల దూరం లో ఉన్న ఆస్పత్రికి తీసుకెళ్లేందుకు గ్రామస్థులు బయల్దేరారు. ఆమెకు నొప్పులు ఎక్కువ కావడంతో దారి లోనే కాన్పు చేయాల్సి వచ్చింది. అదే గ్రామానికి చెందిన సూరి ఇదంతా వీడియో తీసి వారి కష్టాలను బయటి ప్రపంచానికి తెలిపే ప్రయత్నం చేశారు. ఆ వీడియోలో కాన్పు తర్వాత బొడ్డు తాడును రాతితో కోయడం కూడా కనిపించింది. ఈ ఘటనపై ఐటీడీఏ అధికారి లక్ష్మీషా బీబీసీ తెలుగుతో మాట్లాడుతూ- ''మేము పాఠం నేర్చుకున్నాం. ఈ ఆరోగ్య కేంద్రాన్ని సెప్టెంబర్ 17న ప్రారంభించాం. గర్భిణుల ఇబ్బందులను తగ్గించాలని ఈ నిర్ణయం తీసుకున్నాం. కొండపైన ఉండే గ్రామాలకు రోడ్లు లేక చాలా ఇబ్బందులు పడుతున్నారు. ఇది ఒక చిన్న ప్రయత్నం మాత్రమే. గర్భిణులు సౌకర్యవంతంగా ఉండాలనేదే మా ఉద్దేశం'' అని చెప్పారు. యం.చింతవలస గ్రామం ఈ హెల్త్ సెంటర్ను సాలూరులో యూత్ ట్రైనింగ్ సెంటర్లో ఏర్పాటు చేశారు. ఇక్కడ గాలి వెలుతురు వచ్చే విధంగా ఒక కామన్ రూమ్‌లో 30 పడకల గది, ఒక వంట గది, సరిపడా టాయిలెట్లు, స్నానగదులు ఏర్పాటు చేశామని ఐటీడీఏ అధికారి తెలిపారు. వారికి ఎల్లపుడూ సహాయంగా ఉండేందుకు ఇద్దరు ఆశా వర్కర్లను నియమించారు. ఇప్పటి వరకు ఈ సౌకర్యాన్ని 23 మంది గిరిజన మహిళలు ఉపయోగించుకున్నారని, అందులో ఏడుగురికి కాన్పు జరిగి ఇంటికి వెళ్లిపోయారని ఆయన వివరించారు. రోడ్డు సౌకర్యం లేని కొండ ప్రాంతాల్లోని గర్భిణులను గుర్తించి వారిని ఈ హెల్త్ శిబిరాలకు తీసుకొచ్చే బాధ్యతను ఐటీడీఏ ఆశా వర్కర్లకు అప్పగించింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3881}
{"id":"international-49902547","url":"https:\/\/www.bbc.com\/telugu\/international-49902547","title":"హాంగ్ కాంగ్ నిరసనలు: చైనా కమ్యూనిస్టు పార్టీ 70వ వార్షికోత్సవం.. ‘హాంగ్ కాంగ్‌లో అత్యంత హింసాత్మక, కల్లోల దినం’","summary":"చైనాలో కమ్యూనిస్టు పార్టీ పరిపాలన 70వ వార్షికోత్సవం.. ‘‘హాంగ్ కాంగ్‌లో అత్యంత హింసాత్మక, కల్లోల దినం’’గా మారిందని నగర పోలీస్ చీఫ్ స్టీఫెన్ లో పేర్కొన్నారు.","text":"హాంగ్ కాంగ్ నిరసనకారుల మీద పోలీసులు జరిపిన ఆరు రౌండ్ల కాల్పుల్లో ఒక తూటా ఒక నిరసనకారుడి ఛాతీలో దిగింది. నగరంలోని పలు ప్రాంతాల్లో.. పెట్రోల్ బాంబుల వంటి ఆయుధాలు ధరించిన ఆందోళనకారులకు - పోలీసులకు మధ్య ఘర్షణలు చెలరేగాయి. ఈ హింసలో 15 మంది గాయాలతో ఆస్పత్రుల పాలయ్యారు. మరో 180 మందిని పోలీసులు అరెస్ట్ చేశారు. 25 మంది పోలీసు అధికారులు కూడా గాయపడ్డారని స్టీఫెన్ లో చెప్పారు. చైనాలో కమ్యూనిస్టు పార్టీ పాలన వార్షికోత్సవం సందర్భంగా ప్రతి ఏటా హాంగ్ కాంగ్‌లో నిరసనలు ఎగసిపడుతుంటాయి. అయితే.. ఈ ఏడాది నాలుగు నెలల ముందు నుంచే హాంగ్ కాంగ్ ప్రజల నిరసనలతో అట్టుడుకుతోంది. ఇప్పుడు చైనా కమ్యూనిస్టు పార్టీ పాలన వార్షికోత్సవం నాటికి నగరంలో ఉద్రిక్తతలు పతాక స్థాయికి చేరాయి. చైనా కమ్యూనిస్టు పార్టీ 70వ వార్షికోత్సవం.. ‘హాంగ్ కాంగ్‌లో అత్యంత హింసాత్మక దినం’ హాంగ్ కాంగ్‌లోని నిందితులను చైనాకు అప్పగించటానికి ఉద్దేశించిన బిల్లు.. ఈ భారీ నిరసనలను రాజేసింది. ఉధృత ఆందోళనలతో ప్రభుత్వం.. చైనాకు నిందితుల అప్పగింత ప్రతిపాదనలను పక్కనపెట్టింది. అయినా ఆందోళనలు సద్దుమణగలేదు. మరింత ప్రజాస్వామ్యం కావాలనే డిమాండ్‌తో నిరసనలు కొనసాగాయి. ఈ నిరసనల్లో పోలీసులతో తలెత్తిన ఘర్షణలో ఒక కర్రతో ఒక పోలీసు అధికారి మీద దాడి చేయబోతున్న త్సాంగ్ చి-కిన్ అనే ఆందోళనకారుడి మీద సదరు పోలీసు అధికారి తుపాకీతో కాల్పులు జరుపుతున్న వీడియో మీడియాకు దొరికింది. ఆ వీడియోను ఆన్‌లైన్‌లో విస్తృతంగా షేర్ చేశారు. త్సాంగ్ చి-కిన్ వయసు 18 సంవత్సరాలు. ‘‘నా ఛాతీలో చాలా నొప్పిగా ఉంది. నన్ను ఆస్పత్రికి తీసుకెళ్లండి’’ అని చెప్పాడతడు. అతడి ఆరోగ్య పరిస్థితి స్థిరంగా ఉందని ప్రభుత్వం పేర్కొంది. హాంగ్ కాంగ్‌లో ఇంతకుముందు నిరసనల్లో ఆందోళనకారుల మీద పోలీసులు రబ్బరు బులెట్లతో కాల్పులు జరిపారు. అయితే.. నిజమైన బులెట్ల కాల్పుల్లో ఒక నిరసనకారుడు గాయపడటం ఇదే ప్రథమం. కాల్పులు జరిపిన పోలీసు అధికారి తన ప్రాణం, తన సహచరుల ప్రాణాలు ప్రమాదంలో ఉన్నాయని భావించటం వల్ల తుపాకీతో కాల్పులు జరిపాడంటూ.. ‘‘ఇది పూర్తిగా చట్టబద్ధం.. సహేతుకం’’ అని పోలీస్ చీఫ్ స్టీఫెన్ లో పేర్కొన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3891}
{"id":"international-48368267","url":"https:\/\/www.bbc.com\/telugu\/international-48368267","title":"పాకిస్తాన్‌లో తుపాకీతో బెదిరించి భారతీయ యువతికి పెళ్లి.. చిత్రహింసలు","summary":"పాకిస్తాన్‌లో కొంతకాలం చిక్కుకుపోయి, భారత్‌కు తిరిగి వచ్చిన ఉజ్మా అహ్మద్ తన జీవితంలో కొత్త అధ్యాయాన్ని మొదలుపెట్టారు.","text":"రెండేళ్ల కిందట పాక్‌ పర్యటనకు వెళ్లినప్పుడు ఆమె జీవితం ఊహించని మలుపు తిరిగింది. అక్కడ తాహిర్ అలీ అనే వ్యక్తి తుపాకితో బెదిరించి తనను బలవంతంగా పెళ్లి చేసుకున్నారని, ఆయన కుటుంబం తనను చిత్రహింసలకు గురిచేసిందని ఉజ్మా ఆరోపణలు చేశారు. తన ఇమిగ్రేషన్ పత్రాలను కూడా వారు లాక్కున్నారని చెప్పారు. అయితే, ఉజ్మా ఆరోపణలు అవాస్తవమని తాహిర్ అలీ అన్నారు. స్వదేశానికి వెళ్లేందుకు అనుమతించాలని అభ్యర్థిస్తూ భారత హైకమిషన్ సహకారంతో పాక్‌లోని ఓ కోర్టును ఉజ్మా ఆశ్రయించారు. భారత్‌లో తన కుమార్తె తలసేమియా వ్యాధితో బాధపడుతోందంటూ ఆవేదన వ్యక్తం చేశారు. ఉజ్మా వ్యవహారంలో భారత విదేశాంగమంత్రి సుష్మ స్వరాజ్ చొరవ చూపారు. భారత హైకమిషన్ ఉజ్మాకు ఆశ్రయం కల్పించి, న్యాయపోరాటంలో అండగా నిలిచింది. తాహిర్ నుంచి ఇమిగ్రేషన్ పత్రాలను ఉజ్మాకు పాక్ కోర్టు ఇప్పించింది. 2017, మే 25న వాఘా సరిహద్దు ద్వారా భారత్‌లో ఉజ్మా అడుగుపెట్టారు. ఆమెను 'ఇండియాస్ డాటర్' (భారత్ పుత్రిక)గా వర్ణిస్తూ సుష్మ స్వరాజ్ ట్విటర్ వేదికగా స్వాగతం పలికారు. ఆ తర్వాత స్వయంగా కలిశారు కూడా. భారత్‌కు ఉజ్మా తిరిగొచ్చి రెండేళ్లు అవుతోంది. ఈ కాలంలో ఆమె జీవితంలో చాలా మార్పులు వచ్చాయి. పాక్‌లో తాను అనుభవించిన విషయాలను గుర్తు చేసుకుంటే ఇప్పటికీ తనకు వణుకు పుడుతుందని ఆమె బీబీసీకి ఇచ్చిన ఇంటర్వ్యూలో అన్నారు. ''నేను మలేసియాలో ఉండగా తాహిర్ పరిచయమయ్యాడు. పాక్ సందర్శనకు రావాలని పదేపదే అతడు అడగడంతో అంగీకరించి, వెళ్లా. అక్కడ జరిగిన విషయాలను తలుచుకుంటే ఇప్పటికీ వణుకు పుడుతుంది. వాటిని ఇప్పుడిప్పుడే మరిచిపోతున్నా'' అని చెప్పారు. తన కుమార్తె ఫలక్ పేరుతో దిల్లీలోని సీలమ్‌పుర్‌లో ఉజ్మా ఓ పార్లర్ తెరిచారు. ఉజ్మా జీవితం ఆధారంగా ఓ సినిమా రూపొందుతోంది. ఆర్థికంగా, మానసికంగా నిలదొక్కుకునేందుకు ఆ చిత్ర నిర్మాత తనకు సహకరిస్తున్నారని ఆమె చెప్పారు. కుటుంబ సభ్యుల నుంచి తనకు ఇప్పుడు ఎలాంటి మద్దతూ లేదని, ఒంటరి తల్లిగానే జీవితం వెళ్లదీస్తున్నానని ఆమె అన్నారు. అయితే, ప్రస్తుతం తమ పరిస్థితి మెరుగ్గా ఉందని, తన కుమార్తెకు ఎయిమ్స్‌లో చికిత్సలు జరుగుతున్నాయని వివరించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3892}
{"id":"international-48926125","url":"https:\/\/www.bbc.com\/telugu\/international-48926125","title":"ఐవీఎఫ్: తమకు పుట్టిన పిల్లల్లో తమ లక్షణాలు లేవంటూ కేసు వేసిన దంపతులు","summary":"\"ఐవీఎఫ్ ద్వారా మాకు పుట్టిన శిశువుల్లో మా లక్షణాలు లేవు\" అంటూ ఆసియాకు చెందిన దంపతులు అమెరికాలోని కాలిఫోర్నియాలో ఉన్న ఒక సంతాన సాఫల్య కేంద్రంపై దావా వేశారు. ఐవీఎఫ్ ద్వారా గర్భం దాల్చినప్పుడు ఆ క్లినిక్‌లో వైద్యులు అవకతవకలకు పాల్పడ్డారని ఆరోపించారు.","text":"ప్రతీకాత్మక చిత్రం న్యూయార్క్‌లో ఆ దంపతులు దావా వేశారని అమెరికా మీడియా తెలిపింది. తమకు ఇద్దరు మగశిశువులు పుట్టారని, ఇద్దరిలోనూ ఆసియా సంతతి లక్షణాలు లేకపోవడంతో షాకయ్యామని వారు తమ దావాలో పేర్కొన్నారు. డీఎన్‌ఏ పరీక్షల్లో ఆ శిశువులు తమకు సంబంధించిన వారు కాదని తేలడంతో వారిని పోషించే బాధ్యతను ఈ దంపతులు వదులుకున్నారని ఆ దావాలో ఉంది. ఈ ఆరోపణలపై సదరు క్లినిక్ నుంచి ఇంకా ఎలాంటి స్పందన రాలేదు. \"ఇబ్బందులను, అవమానాలను\" తగ్గించుకునేందుకు ఫిర్యాదుదారులు తమ పూర్తి పేర్లను వెల్లడించకుండా ఏపీ, వైజెడ్ అని మాత్రమే దావాలో పేర్కొన్నారు. ఐవీఎఫ్ ద్వారా గర్భం దాల్చేందుకు మందులు, ల్యాబ్ ఫీజులు, ప్రయాణాలు, ఇతర ఖర్చులు కలిపి 1,00,000 డాలర్లకు (దాదాపు రూ.68 లక్షలు) పైగా వెచ్చించామని తెలిపారు. ఐవీఎఫ్ (ఇన్ విట్రో ఫెర్టిలైజేషన్)లో భాగంగా ప్రయోగశాలలో అండాన్ని ఫలదీకరణం చెందించి, దానిని తిరిగి గర్భాశయంలో ప్రవేశపెడతారు. సాధారణంగా పిల్లలను కనడంలో సమస్యలు ఎదుర్కొనే దంపతులు ఈ ప్రక్రియను ఆశ్రయిస్తుంటారు. ప్రతీకాత్మక చిత్రం వైద్యపరమైన అవకతవకలకు పాల్పడటంతో పాటు, ఉద్దేశపూర్వకంగా తమను మానసిక క్షోభకు గురిచేశారంటూ సీహె‌చ్‌ఏ అనే సంతాన సాఫల్య కేంద్రంతో పాటు, మరో ఇద్దరు డైరెక్టర్లపై న్యూయార్క్‌లో దంపతులు కేసు వేశారు. \"30న ప్రసవమైంది. ఆ శిశువులు మా జన్యువులతో పుట్టిన వారిలా లేరని తెలిసి షాకయ్యాం\" అని ఆ దంపతులు చెప్పారు. చికిత్స సమయంలో తాము పురుష పిండాలను గర్భంలో ప్రవేశపెట్టలేదని వైద్యులు చెప్పారు. కానీ, ఇద్దరు మగశిశువులు పుట్టే అవకాశం ఉందని ప్రసవానికి ముందే స్కానింగ్‌లో తెలిసింది. ఆ విషయం వైద్యులకు చెబితే, స్కానింగ్‌లో స్పష్టత లేదని చెప్పినట్లు దంపతులు ఆరోపించారు. ఈ వ్యవహారంపై స్పందన కోసం సదరు సంతాన సాఫల్య కేంద్రాన్ని బీబీసీ సంప్రదించింది. కానీ, అటువైపు నుంచి ఎలాంటి స్పందన రాలేదు. దంపతుల లాయర్ బీబీసీతో మాట్లాడుతూ.. ఆ క్లినిక్ నిర్లక్ష్యం కారణంగా చాలామంది ఇబ్బందిపడ్డారని ఆరోపించారు. బాధితులకు పరిహారం ఇవ్వాలి, ఇలాంటి తప్పిదాలు మరోసారి జరగకుండా చూడాలన్న ఉద్దేశంతోనే ఈ వ్యాజ్యం వేశామని లాయర్ చెప్పారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3895}
{"id":"international-45244235","url":"https:\/\/www.bbc.com\/telugu\/international-45244235","title":"న్యూజిలాండ్‌: ప్రసవం కోసం సైకిలుపై ఆస్పత్రికి వెళ్లిన మంత్రి","summary":"మొదటి బిడ్డకు జన్మనివ్వడానికి న్యూజిలాండ్‌ మహిళా మంత్రి స్వయంగా సైకిల్ తొక్కుకుంటూ ఆస్పత్రికి చేరుకున్నారు.","text":"గ్రీన్ పార్టీకి చెందిన జూలీ జెంటర్ 42 వారాలు.. అంటే 9 నెలల గర్భవతి. కారులో ఎక్కువ మంది ఎక్కడానికి స్థలం లేకపోవడంతో, సైకిలుపైనే ఆస్పత్రికి వెళ్లాలని అనుకున్నట్టు ఆమె తెలిపారు. తన భర్తతోపాటు ఉన్న ఫొటోను ఆమె ఇన్‌స్టాగ్రామ్‌లో పోస్ట్ చేశారు. అందులో \"అందమైన ఆదివారం(ఆగస్టు 19న) ఉదయం\" అని పేర్కొన్నారు. ఇదే ఏడాది జూన్‌లో ఆ దేశ ప్రధానమంత్రి 38 ఏళ్ల జసిండా ఆర్డెర్న్ పదవీకాలంలో బిడ్డకు జన్మనిచ్చిన రెండో ప్రపంచ నేతగా చరిత్ర సృష్టించారు. ఆమెలాగే జూలీ జెంటర్ కూడా తమ బిడ్డకు జన్మనివ్వడానికి ఆక్లాండ్‌ సిటీ ప్రభుత్వ ఆస్పత్రిని ఎంచుకున్నారు. 38 ఏళ్ల జెంటర్ దేశ ట్రాఫిక్ సహాయ మంత్రి. ఆమెకు సైక్లింగ్ అంటే చాలా ఇష్టం. మా సైకిలుకు మరో సీటు కావాలి జూలీ జెంటర్ తన ఇన్‌స్టాగ్రామ్‌లో చేసిన పోస్ట్‌లో \"మాకు శుభాకాంక్షలు అందించండి. నేను, నా భర్త సైకిలుపై వెళ్లాలని అనుకున్నాం. ఎందుకంటే కార్లో అందరం వెళ్లడానికి తగినంత చోటు లేదు. కానీ దానివల్ల నాకు మంచి మూడ్ వచ్చింది\" అని రాశారు. \"ఎలక్ట్రిక్ సైకిల్‌పై వెళ్తుంటే వాలులో వెళ్తున్నట్టు ఉంది. బహుశా నేను ఇంతకు ముందు వారమే సైకిల్ తొక్కుండాల్సింది. అలా చేసుంటే నాకు ప్రసవం చాలా సులభం అయ్యుండేది\" అన్నారు. అమెరికాలో పుట్టిన జెంటర్ తాను గర్భవతి అయినట్టు కూడా ఇన్‌స్టాగ్రామ్‌లోనే పోస్ట్ చేశారు. ఆమె ఆ సమయంలో \"మేం మా సైకిలుకు మరో సీటు బిగించాల్సి వస్తోంది\" అని చెప్పారు. జూలీ జెంటర్ తన బిడ్డ కోసం మూడు నెలలు మెటర్నిటీ లీవు తీసుకుంటున్నారు. జెంటర్ ఇప్పుడు తన పదవీకాలంలో బిడ్డకు జన్మనిచ్చిన మహిళా నేతల్లో ఒకరు కానున్నారు. న్యూజిలాండ్‌లో 1970లో మొదటిసారి ఒక మహిళా ఎంపీ తన పదవీకాలంలో బిడ్డకు జన్మనిచ్చారు. 1983లో మరో మహిళా నేత పనిచేస్తున్నప్పుడు బిడ్డకు పాలు తాగించడంతో వార్తల్లో నిలిచారు. ఆస్ట్రేలియా 2016లో దేశ నిబంధనల్లో మార్పులు తీసుకొచ్చింది. హౌస్ ఆఫ్ రెప్రజెంటేటివ్స్‌లో ఉన్న మహిళా నేతలు పనిచేస్తున్నప్పుడు తమ పిల్లలకు పాలు తాగించడానికి అనుమతి ఇచ్చింది. ఇటీవల ఐరోపా యూనియన్‌లో ఇటలీ, స్వీడన్ మహిళా సభ్యులు తన బిడ్డను ఎత్తుకుని ఓటు వేయడంతో వార్తల్లో నిలిచారు. ఇవి కూడా చదవండి: బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.","len":3902}
{"id":"india-43646381","url":"https:\/\/www.bbc.com\/telugu\/india-43646381","title":"#CWG2018: అప్పుడు 48కేజీల ‘బంగారం’.. మరి ఇప్పుడు?","summary":"నాలుగేళ్ల క్రితం గ్లాస్గోలో జరిగిన కామన్వెల్త్ క్రీడల్లో భారతీయ క్రీడాకారుల బృందం అడుగుపెట్టినప్పుడు ‘తొలి పతకం ఎవరు తెస్తారా’ అని అందరూ ఎదురు చూశారు. ఆ ఘనతను 20ఏళ్ల వెయిట్‌లిఫ్టర్ సంజితా చాను సాధించింది. 2014 కామన్వెల్త్ క్రీడల్లో భారత్‌కు తొలి పతకాన్ని అందించింది.","text":"ఆ సమయంలో స్టేడియంలో ఆమె గెలుపును చూసి ఉప్పొంగిపోయిన ప్రేక్షకుల్లో సంజిత కోచ్ కుంజురాణి దేవి కూడా ఉన్నారు. కుంజురాణి ఒకప్పుడు భారత స్టార్ వెయిట్‌లిఫ్టర్. సంజిత ఆమె స్ఫూర్తితోనే వెయిట్‌లిఫ్టింగ్‌లో అడుగుపెట్టింది. తనను తీర్చిదిద్దిన కుంజురాణి దేవిని సంజిత గత కామన్వెల్త్ క్రీడల్లో ఏమాత్రం నిరుత్సాహపరచలేదు. ఆ టోర్నీలో ఆమె స్వర్ణపతకాన్ని గెలుచుకుంది. ఈసారి కూడా స్వర్ణమే లక్ష్యంగా ఆమె గోల్డ్ కోస్ట్‌లో అడుగుపెట్టింది. మీరాబాయి చాను, మేరీ కోమ్ లాంటి ప్రతిభావంతులైన క్రీడాకారులకు పుట్టినిల్లయిన మణిపురే సంజిత స్వస్థలం. వ్యక్తిగతంగా సంజిత చాలా సిగ్గరి. ఎవరితోనూ ఎక్కువగా మాట్లాడదు. కానీ వెయిట్‌లిఫ్టింగ్ ఎరీనాలో అడుగుపెట్టగానే ఆమెలోనే మరో రూపం బయటికొస్తుంది. 2014 కామన్వెల్త్ క్రీడల్లో భారత్‌కు తొలి పతకాన్ని అందించింది సంజితే గ్లాస్గోలో జరిగిన కామన్వెల్త్ క్రీడల్లో సంజిత 48కేజీల వెయిట్ లిఫ్టింగ్ విభాగంలో పోటీపడి 173కేజీల బరువును ఎత్తి స్వర్ణ పతకాన్ని గెలుచుకుంది. ఆ మెడల్ సాధించినప్పుడు అందరి దృష్టినీ తనవైపు తిప్పుకున్న సంజిత, గతేడాది మరోసారి వార్తల్లోకెక్కింది. కానీ ఈసారి కారణం వేరు. అర్జున అవార్డుల జాబితాలో తన పేరును చేర్చకపోవడాన్ని సవాలు చేస్తూ ఆమె కోర్టును ఆశ్రయించింది. అయినా ఫలితం దక్కలేదు. కానీ సంజిత నిరుత్సాహపడకుండా ఆటపైనే దృష్టిపెట్టింది. తాను కోర్టు మెట్లెక్కిన కొన్ని రోజులకు జరిగిన కామన్వెల్త్ వెయిట్ లిఫ్టింగ్ ఛాంపియన్‌షిప్‌లో 53కేజీల విభాగంలో స్వర్ణ పతకాన్ని గెలుచుకుని ఆ విజయంతో విమర్శకులకు బదులిచ్చింది. మణిపుర్‌కే చెందిన మీరా బాయి చాను ఆటలో సంజితకు పోటీ. బయట మాత్రం వాళ్లిద్దరూ మంచి స్నేహితులు. గత కామన్వెల్త్ గేమ్స్‌లో వాళ్లిద్దరూ ఒకే విభాగంలో స్వర్ణ, రజత పతకాలు కైవసం చేసుకున్నారు. సంజిత ఆ తరవాత 48కేజీల విభాగానికి దూరం జరిగి 53కేజీల విభాగంలోకి అడుగుపెట్టింది. ప్రస్తుతం ఆమె భారతీయ రైల్వేస్ ఉద్యోగి. గత కామన్వెల్త్ గేమ్స్‌లో సంజిత మరో 2కేజీల బరువెత్తి ఉంటే కామన్వెల్త్ రికార్డు బద్దలయ్యుండేది. చూద్దాం.. ఈసారి ఆ రికార్డు సృష్టిస్తుందేమో..! ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3904}
{"id":"international-44678293","url":"https:\/\/www.bbc.com\/telugu\/international-44678293","title":"హాంకాంగ్: ప్రజాస్వామ్య అనుకూల నిరసనకు తగ్గిన జనం","summary":"హాంకాంగ్‌లో ప్రజాస్వామ్యం కోసం ఏటా జరిగే నిరసనకు ఈ ఏడాది ప్రజల నుంచి స్పందన తగ్గింది. తీవ్రమైన ఎండ, ఉక్కపోతల నడుమ ఆదివారం నిర్వహించిన వార్షిక ప్రదర్శనలో చరిత్రలో ఎప్పుడూ లేనంత తక్కువ మంది పాల్గొన్నారు.","text":"గతంలో 156 ఏళ్ల పాటు బ్రిటిష్ పాలనలో ఉన్న హాంకాంగ్.. 21 ఏళ్ల క్రితం అంటే 1997 జూలై 1న చైనా చేతుల్లోకి వెళ్లింది. అయితే.. 'ఒక దేశం, రెండు వ్యవస్థలు' అనే సూత్రంలో భాగంగా.. హాంకాంగ్ స్వయం ప్రతిపత్తి హక్కులు కలిగి ఉంది. కానీ, అక్కడ పూర్తిస్థాయి ప్రజాస్వామిక ప్రభుత్వం మాత్రం లేదు. గొడుగు విప్లవం తమ ప్రాంతాన్ని చైనా క్రమక్రమంగా ఆక్రమిస్తోందంటూ.. 2014లో హాంకాంగ్‌లో ఆందోళనలు పెద్దఎత్తున మొదలయ్యాయి. హాంకాంగ్‌లో స్వేచ్ఛావాదం కోసం విద్యార్థుల నాయకత్వంలో ప్రారంభమైన ఆ ఉద్యమంలో.. లక్షల మంది నిరసన తెలిపారు. నెత్తిన గొడులు పెట్టుకుని వచ్చిన విద్యార్థుల నినాదాలతో హాంకాంగ్ ప్రధాన వ్యాపార కూడలి దద్దరిల్లింది. ఆ ఉద్యమాన్ని గొడుగు విప్లవం (అంబ్రెల్లా రివల్యూషన్)గా పేర్కొంటారు. 2014లో గొడుగులతో నిరసన ప్రదర్శన. ఆ తర్వాత ఏటా 'ప్రో- డెమోక్రసీ' ఉద్యమం జరుగుతోంది. కానీ, ఉద్యమంలో కీలకమైన అనేక మందిని జైళ్లలో పెట్టడంతో గతేడాది ఆందోళనలు బలహీన పడ్డాయి. ఈ ఆదివారం జరిగిన నిరసన ప్రదర్శనలో 50వేల మంది ఉద్యమకారులు పాల్గొన్నట్టు నిర్వాహకులు తెలిపారు. కానీ, అందులో పాల్గొన్నది 9,800 మందే అని పోలీసులు తెలిపారు. ఇరు వర్గాలు తెలిపిన లెక్కలు కూడా గతంలో కంటే తక్కువగానే ఉన్నాయి. ఆదివారం హాంకాంగ్ వీధుల్లో నిరసన ప్రదర్శన చేస్తున్న ప్రజలు ఆదివారం వందల మంది బ్యానర్లు, పసుపు రంగు గొడుగులు పట్టుకుని వీధుల్లో నిరసన ప్రదర్శన నిర్వహించారు. నిరసనల నేపథ్యంలో హాంకాంగ్ వీధుల్లో పోలీసులను భారీగా మోహరించారు. చైనా అధ్యక్షుడు జిన్ పింగ్ చిత్రపటాలను కాల్చుతూ కొందరు నిరసన తెలిపారు. చిత్రపటాలకు అంటించిన మంటను ఆర్పేందుకు ప్రయత్నిస్తున్న భద్రతా సిబ్బంది. చైనాకు తొత్తుగా వ్యవహరిస్తున్నారంటూ హాంకాంగ్ చీఫ్ ఎగ్జిక్యూటివ్ క్యారీ లామ్ మాస్కులతో నిరసనకారులు ప్రదర్శనలో పాల్గొన్నారు. 2014 ఆందోళనల్లో కీలక పాత్ర పోషించిన విద్యార్థి నాయకుడు జోషువా వాంగ్ తాజా నిరసనలో పాల్గొని ప్రసంగించారు. అయితే, ఈ ఆందోళనలు 'ఒక దేశం, రెండు వ్యవస్థలు' అనే సూత్రాన్ని అవమానించేలా ఉన్నాయని, ఇలాంటి చర్యల వల్ల హాంకాంగ్ అభివృద్ధికి నష్టం కలిగిస్తాయని ప్రభుత్వం వ్యాఖ్యానించింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3911}
{"id":"international-53715620","url":"https:\/\/www.bbc.com\/telugu\/international-53715620","title":"కరోనా రోగుల సేవలో నిమగ్నమై ఈ నర్సు తన కాలునే కోల్పోయారు","summary":"కరోనా విధుల్లో ఉన్న ఒక నర్సు తీవ్రంగా వేధిస్తున్న కాలు నొప్పిని పట్టించుకోలేదు. రోగుల సేవలు అందించడం ముఖ్యం అనుకున్నారు. తర్వాత ట్యూమర్ ఉన్నట్లు పరీక్షల్లో బయటపడడంతో కాలు తొలగించారు.","text":"సల్ఫార్డ్ రాయల్ ఆస్పత్రిలో పనిచేసే 26 ఏళ్ల సెట్టే బ్యూనావెంచురా తన కుడి కాలి పిక్కలో నొప్పిగా అనిపించినా 8 వారాలపాటు ఆ బాధను అసలు పట్టించుకోలేదు. తర్వాత ఏప్రిల్‌లో ఆమె కాలికి తీసిన స్కానింగ్‌లో సర్కోమా ఉన్నట్లు బయటపడింది. దాంతో మోకాలి పైవరకూ ఆమె కుడి కాలు తొలగించారు. “ఒక నర్సుగా పనిచేస్తున్నప్పుడు మనం మన బాధల్ని మర్చిపోవాలి. ఎందుకంటే, మనం వేరే వాళ్లకు సాయం చేస్తూ బిజీగా ఉంటాం. కానీ, దానిని అంత నిర్లక్ష్యం చేసి ఉండకూడదేమో” అని ఆమె అన్నారు. ఎకిల్స్‌కు చెందిన బ్యూనావెంచురా కాలు నొప్పి వల్ల నడడానికి కూడా ఇబ్బంది పడ్డారు. కానీ, ఆస్పత్రిలో రోజంతా నిలబడడం వల్లే అలా ఉందేమో అనుకున్నారు. “కోవిడ్-19 వల్ల మా పని చాలా పెరిగింది. మాకు మా బాధలు, నొప్పుల గురించి ఆలోచించే సమయమే లేదు” అంటారు బ్యూనావెంచురా. “మా అవసరం ఉన్న ప్రతి ఒక్కరికీ సాయం అందించేందుకు మేం అక్కడ ఉండాలి. ఆ స్థాయి నిబద్ధతకు నేను ఫలితాన్ని అనుభవించాను” “ఆస్పత్రుల్లో పనిచేస్తుంటే అలాగే ఉంటుంది. మన నొప్పులను మనం మర్చిపోతాం. ఎందుకంటే మనం వేరే వాళ్లకు సాయం చేయడంలో బిజీగా ఉంటాం. అలా చేయడం నాకు ఇష్టం. కానీ ప్రతిదానికీ మూల్యం చెల్లించాలి” అన్నారు. గోల్ఫ్ బాల్ సైజులో కణితి కుడి కాలులో కణితి ‘గోల్ఫ్ బాలు’ సైజులో పెరిగిందని, కాలు తీసేయకపోతే తన ప్రాణాలకే ప్రమాదం ఉండేదని ఆమె చెప్పారు. ”మీ కాలు తీసేయాలని వాళ్లు నాకు చెప్పినపుడు, నేను చాలా అప్‌సెట్ అయ్యా. కానీ, నాకు దాని గురించి ఆలోచించే సమయం లేకపోవడంతో అందుకు సిద్ధమయ్యాను” అని బ్యూనావెంచురా తెలిపారు. “నన్ను నేను చూసుకోడానికి, ఆరోగ్యంగా ఉండడానికి నా వంతు ప్రయత్నం చేస్తాను. ఆరోగ్య సంరక్షణ రంగంలో పనిచేసే నేను, నాకే ఇలా అవుతుందని ఎప్పుడూ అనుకోలేదు”. బ్యూనావెంచురాకు ఇప్పుడు కృత్రిమ కాలు అమర్చారు. నవంబరులో తిరిగి విధులకు వెళ్లగలనని ఆమె అనుకుంటున్నారు. తన అనుభవం నుంచి అందరూ పాఠం నేర్చుకోవాలని బ్యూనావెంచురా చెబుతున్నారు. “ఎవరికైనా దీర్ఘకాలిక నొప్పి ఉంటే, వెంటనే దానికి పరీక్షలు చేయించుకోవడం చాలా ముఖ్యం. నేను దీన్ని త్వరగా గుర్తించి ఉంటే, ఇప్పుడు బహుశా వేరే స్థితిలో ఉండేదాన్ని” అంటున్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3913}
{"id":"international-41691533","url":"https:\/\/www.bbc.com\/telugu\/international-41691533","title":"బాణాసంచా అమ్మకాలపై సుప్రీంకోర్టు నిషేధం దిల్లీ కాలుష్యాన్ని తగ్గించిందా?","summary":"కాలుష్యం పెరుగుతుందనే కారణంతో దిల్లీలో బాణాసంచా అమ్మకాలను సుప్రీంకోర్టు నిషేధించింది.","text":"2016లోనూ దిల్లీలో వాయు కాలుష్యం పెరిగింది కానీ ఈ ప్రభావం పెద్దగా కనిపించలేదు. టపాసుల మోతతో దిల్లీ మారుమోగింది. ఆశించినంతగా కాలుష్యం తగ్గలేదు. దీపావళి టపాసుల మోతతో దిల్లీలో పొగ దట్టంగా కమ్ముకుంది. ఆకాశంలో దుమ్ముధూళి చేరింది. దీనికి పొగమంచు తోడవడంతో గాలితో గాఢత పెరిగింది. అయితే, గత దీపావళి కంటే ఈసారి కాలుష్యం కాస్త తగ్గిందని గణాంకాలు చెబుతున్నాయి. ఎయిర్ క్వాలిటీ ఇండెక్స్ ఆధారంగా గాలి కాలుష్యం తీవ్రతను లెక్కిస్తారు. దీపావళి రోజు దిల్లీలో ఎయిర్ క్వాలిటీ ఇండెక్స్ 319గా ఉంది. గతేడాది దీపావళి రోజు ఇది 431గా ఉంది. అంటే గతేడాది కంటే ఈసారి కాలుష్యం కాస్త తగ్గింది. అయితే, ఈ రెండు గణాంకాలు ప్రమాదకరమేనని వాతావరణ మార్పులపై అధ్యయనం చేస్తున్న హరిజిత్ సింగ్ బీబీసీకి చెప్పారు. ఎయిర్ క్వాలిటీ ఇండెక్స్ 300 నుంచి 400 మధ్య ఉంటే ప్రమాదకరంగానే భావించాల్సి ఉంటుంది. ఎయిర్ క్వాలిటీ ఇండెక్స్ 401 కంటే ఎక్కువుంటే మరింత ప్రమాదకరం. కోర్టు ఆంక్షలు, ప్రజల్లో చైతన్యం రావడంతో గతేడాదితో పోలిస్తే ఈసారి కాలుష్య తీవ్రత కాస్త తగ్గిందని హరిజిత్ సింగ్ చెప్పారు. దీపావళి రోజు సాయంత్రం 6 గంటలకు వాయు, శబ్ధ కాలుష్యం తక్కువగానే ఉన్నప్పటికీ.. అర్ధరాత్రి 12గంటల సమయంలో వీటి తీవ్రత చాలా పెరిగింది. దీపావళి మరుసటి రోజు సాధారణం కంటే పదిరెట్ల ఎక్కువ కాలుష్యం పర్టిక్యులర్ మ్యాటర్ అంటే గాలిలో ఉన్న కాలుష్య కణాల సంఖ్య. పీఎం 2.5 అంటే క్యూబిక్‌ మీటర్‌ గాలిలో 100 మైక్రోగ్రాముల కాలుష్య కణాలు ఉన్నట్లు లెక్క. 60 మెక్రోగ్రాములు ఉంటే సాధారణంగా పరిగణిస్తారు. అంటే దీపావళి రోజు సాధారణం కంటే పదిరెట్లు అధికంగా కాలుష్యం ఉన్నట్లు తెలుస్తోంది. దిల్లీలో నవంబర్ 9 వరకు టపాసులు విక్రయించొద్దని సుప్రీంకోర్టు ఆదేశించింది. అయితే, బాణాసంచా కాల్చొద్దని సుప్రీంకోర్టు చెప్పలేదు. అందుకే దిల్లీలో టపాసుల మోత మోగింది. హైదరాబాద్‌లోనూ ఇదే పరిస్థితి దీపావళి సందర్భంగా హైదరాబాద్‌లోనూ కాలుష్యం పెరిగింది. ఉదయం 11గంటలకు గాలిలో పీఎం 2.5 గాలి నాణ్యత 177గా నమోదైంది. శుక్రవారం ఒక్కరోజులోనే కాలుష్యం భారీగా పెరిగింది. దేశంలోని ఇతర ప్రధాన నగరాల్లోనూ కాలుష్యం పెరిగినట్లు గణాంకాలు చెబుతున్నాయి. ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3916}
{"id":"international-53577513","url":"https:\/\/www.bbc.com\/telugu\/international-53577513","title":"చైనాకు చెందిన చేపల వేట నౌకలు ఈక్వడార్‌ వైపు ఎందుకు వెళ్లాయి","summary":"ఈక్వడార్‌లోని గలాపగోస్ దీవుల్లో భారీ సంఖ్యలో చైనాకు చెందిన ఫిషింగ్ నౌకలు కనిపించడంతో ఆ దేశం వెంటనే అప్రమత్తమైంది.","text":"వరల్డ్ హెరిటేజ్ సైట్‌గా యునెస్కో గుర్తింపు పొందిన గలాపగోస్ దీవులు సుమారు 260 నౌకలు అంతర్జాతీయ జల సరిహద్దులను దాటి సున్నితమైన జీవావరణ ప్రాంతంలోకి ప్రవేశించకుండా చూడ్డానికి తీర ప్రాంతంలో కాపలాను ముమ్మరం చేశారు. ప్రతి సంవత్సరం సముద్రంలో వేట కోసం చైనా నౌకలు ఈ ప్రాంతానికి వస్తాయి. ఈక్వడార్ రక్షణ మంత్రి ఓస్వాల్డో జరిన్ 2017లో సుమారు 300 టన్నుల వన్య ఉత్పత్తులతో కూడిన ఒక చైనా నౌకను మెరైన్ రిజర్వులో పట్టుకున్నారు. అందులో చాలా వరకు సొర (షార్క్) చేపలున్నాయి. \"2017లో జరిగిన ఘటనలాంటిది పునరావృతం కాకుండా మేం అప్రమత్తంగా ఉంటూ తీరాన్ని పర్యవేక్షిస్తున్నాం\" అని ఈక్వడార్ రక్షణ మంత్రి ఓస్వాల్డో జరిన్.. రిపోర్టర్లకు చెప్పారు. ఈ విషయం గురించి తెలుసుకునేందుకు చైనా అధికారులను బీబీసీ సంప్రదించినప్పుడు వారి దగ్గర నుంచి ఎలాంటి సమాధానం లభించలేదు. ఈ దీవులను రక్షించడానికి ఓ ప్రత్యేక వ్యూహాన్ని రచించినట్లు క్విటో మాజీ మేయర్ రాక్ సెవిళ్ల 'గార్డియన్‌'తో చెప్పారు. \"ఈ రక్షిత ప్రాంతంలో చైనా చేస్తున్న చేపల వేటను పట్టించుకోకుండా వదిలేస్తే గలాపగోస్ దీవుల్లో సముద్ర జాతులను సంరక్షించుకోవడానికి ఈక్వడార్ చేపట్టిన చర్యలన్నీ నిరుపయోగమవుతాయి\" అని ఆయన అన్నారు. తీర ప్రాంతానికి వాటిల్లిన ముప్పు గురించి ఈక్వడార్ ఇతర లాటిన్ అమెరికన్ దేశాలైన కొలంబియా, పెరు, చిలీ, పనామా, కోస్టారికాతో చర్చలు జరిపి ముప్పును ఎదుర్కోవడానికి ప్రాంతీయంగా ఒక సంయుక్త నిర్ణయం తీసుకుంటామని ఈక్వడార్ అధ్యక్షుడు లెనిన్ మొరెనో చెప్పారు. ఆ ప్రాంతంలో నెలకొన్న సహజ వనరుల కారణంగా అంతర్జాతీయ మత్స్య వేట చేసే నౌకలతో ఎప్పుడూ ముప్పును ఎదుర్కొంటూ ఉంటామని ఆయన చెప్పినట్లు ఎల్ యూనివెర్సో పత్రిక పేర్కొంది. గలాపగోస్ మెరైన్ రిజర్వులో భారీ సంఖ్యలో సొర చేప జాతులు, అంతరించిపోతున్న వేల్ చేపలు, హ్యామర్ హెడ్స్ ఉంటాయని చెబుతారు. కొన్ని ప్రత్యేక రకాల వృక్ష జాతులు, వన్య జాతులకు నెలవుగా పేరు పొందిన ఈ దీవులను యునెస్కో వరల్డ్ హెరిటేజ్ ప్రదేశంగా గుర్తించింది. చార్లెస్ డార్విన్ కూడా ఈ దీవుల్లోనే జీవ పరిణామం గురించి కూడా కొన్ని కీలకమైన పరిశోధనలు చేశారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3920}
{"id":"international-49560357","url":"https:\/\/www.bbc.com\/telugu\/international-49560357","title":"పాక్ జైలులో ఉన్న కుల్‌భూషణ్‌తో మాట్లాడిన భారత దౌత్యాధికారి.. ఆయన చాలా ఒత్తిడిలో ఉన్నారని వెల్లడి","summary":"పాకిస్తాన్ జైల్లో ఉన్న కుల్‌భూషణ్ జాధవ్ ప్రస్తుతం చాలా ఒత్తిడిలో ఉన్నారని భారత్ సోమవారం చెప్పింది.","text":"కుల్‌భూషణ్ జాధవ్‌కు కాన్సులర్‌తో మాట్లాడే అవకాశం లభించడంతో ఇస్లామాబాద్‌లో భారత డిప్యూటీ హైకమిషనర్ గౌరవ్ అహ్లూవాలియా సోమవారం ఆయన్ను కలిశారు. ఈ భేటీ వివరాలను భారత విదేశాంగ మంత్రిత్వశాఖ ప్రతినిధి రవీష్ కుమార్ మీడియాతో చెబుతూ.. \"జాధవ్ తన గురించి వస్తున్న తప్పుడు వాదనలతో చాలా ఒత్తిడిలో ఉన్నట్లు స్పష్టంగా తెలుస్తోంది\" అన్నారు. జాధవ్‌ను కలిసిన విషయాన్ని భారత విదేశాంగ మంత్రిత్వ శాఖ ఆయన తల్లికి కూడా చెప్పింది. సురక్షితంగా తీసుకొస్తాం-భారత్ \"కుల్‌భూషణ్ జాధవ్‌కు న్యాయం అందించేందుకు, ఆయన్ను సురక్షితంగా స్వదేశానికి తీసుకొచ్చేందుకు భారత ప్రభుత్వం కట్టుబడి ఉంది\" అని విదేశాంగ మంత్రిత్వ శాఖ తెలిపింది. పాకిస్తాన్ విదేశాంగ మంత్రిత్వశాఖ కూడా దీనిపై సోమవారం ఒక మీడియా ప్రకటన జారీ చేసింది. అందులో \"వియన్నా ఒప్పందం, అంతర్జాతీయ కోర్టు తీర్పు, పాకిస్తాన్ చట్టాల ప్రకారం కుల్‌భూషణ్‌కు కాన్సులర్ యాక్సెస్ ఇచ్చామని పాకిస్తాన్ తెలిపింది. పాకిస్తాన్ అధికారుల సమక్షంలో భారత్ డిప్యూటీ హైకమిషనర్ కుల్‌భూషణ్ జాధవ్‌తో రెండు గంటలపాటు సమావేశమయ్యారని కూడా అందులో చెప్పారు. భారత గూఢచారి-పాక్ కుల్‌భూషణ్ జాధవ్ భారత గూఢచారి అని, అతడు భారత నౌకాదళం, నిఘా ఏజెన్సీ 'రా' కోసం పనిచేసేవాడని పాకిస్తాన్ ఆరోపిస్తోంది. కుల్‌భూషణ్ సుధీర్ జాధవ్‌ను 2018 మార్చిలో పాకిస్తాన్ నైరుతి ప్రాంతం బలూచిస్తాన్‌లో అరెస్టు చేశారు. ఈ కేసు రెండు దేశాల మధ్య తీవ్ర ఉద్రిక్తతలు పెంచింది. పాకిస్తాన్‌లోని ఒక సైనిక కోర్టు 2017లో జాధవ్‌కు గూఢచార ఆరోపణలపై ఉరిశిక్ష విధించింది. ఆ తర్వాత భారత్ దానికి వ్యతిరేకంగా అంతర్జాతీయ కోర్టు తలుపు తట్టింది. పాకిస్తాన్ ఈ కేసులో అంతర్జాతీయ న్యాయస్థానం పరిధిని ప్రశ్నించింది. కోర్టు ఆ అభ్యంతరాన్ని తోసిపుచ్చింది. ఇది భారత్ పక్షాన వెలువడిన తీర్పు. కోర్టు తన తీర్పులో \"1963 వియన్నా కన్వెన్షన్ ప్రకారం రెండు దేశాల మధ్య వివాదాలను ఐసీజే తప్పనిసరి పరిస్థితుల్లో పరిష్కరించవచ్చని\" తెలిపింది. కుల్‌భూషణ్ జాధవ్‌కు ఇన్ని రోజులైనా న్యాయ సహాయం అందించకుండా పాకిస్తాన్ వియన్నా ఒప్పందాన్ని ఉల్లంఘించిందనే భారత్ వాదనను కోర్టు సమర్థించింది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":3925}
{"id":"international-49479356","url":"https:\/\/www.bbc.com\/telugu\/international-49479356","title":"రాజధాని నిర్మాణానికి 2.3 లక్షల కోట్లు... కొత్త ప్రాంతాన్ని ప్రకటించిన ఇండోనేషియా దేశాధ్యక్షుడు","summary":"ఇండోనేషియా రాజధానిని బోర్నియో ద్వీపంలోని తూర్పు కాళీమంటన్ ప్రావిన్స్‌కు మార్చనున్నట్లు దేశాధ్యక్షుడు జోకో విడోడో తెలిపారు.","text":"జకర్తాలోని దాదాపు సగం ప్రాంతం ఇప్పుడు సముద్ర మట్టానికి దిగువన ఉంది ప్రస్తుతం రాజధానిగా ఉన్న జకర్తా జనాభా కోటికి పైగా ఉంది. ఈ నగరం లోతట్టు ప్రాంతంలో ఉండటంతో నీట మునుగుతోంది. నగరంలోని చాలా ప్రాంతాలు ఏటా 25 సెం.మీ. వరకు మునిగిపోతున్నాయి. దాదాపు సగం నగరం ఇప్పుడు సముద్ర మట్టానికి దిగువన ఉంది. ప్రస్తుతం రాజధానిగా ప్రకటించిన బోర్నియా ద్వీపంలోని రెండు ప్రాంతాలు కుటాయ్ కెర్తనేగర, పెనాజమ్ పేసర్ ఉతారా ఇంకా అభివృద్ధి చెందలేదు. ''రాజధానిగా ఎంచుకున్న ప్రాంతం చాలా వ్యూహాత్మకమైంది. ఇండోనేషియాకు ఇది మధ్యభాగంలో ఉంటుంది. అలాగే, నగర ప్రాంతానికి దగ్గర'' అని అధ్యక్షుడు విడోడో తన టెలివిజన్ ప్రసంగంలో చెప్పారు. ''పాలన, వ్యాపార లావాదేవీలు, ఆర్థికం, వాణిజ్యం, ఇతర సేవలకు కేంద్రంగా జకర్తా తీవ్రమైన భారాన్ని ఎదుర్కొంటుంది. కొత్తగా ఎంచుకున్న రాజధాని ప్రాంతంలో ప్రకృతి వైపరిత్యాలు వచ్చే అవకాశం తక్కువ'' అని పేర్కొన్నారు. జకర్తా నగరం రాజధాని మార్పునకు సంబంధింన ఈ ప్రతిష్టాత్మక పథకానికి దాదాపు 2.3 లక్షల కోట్లు ఖర్చు అవుతుందని అంచనా. జకర్తాలో ట్రాఫిక్ సమస్య వల్ల ఆర్థికరంగంపై ఏడాదికి 1.47 వేల కోట్ల భారం పడుతోందని ప్రణాళిక మంత్రి గతంలో చెప్పారు. ఒరంగుటాన్ల సహజ ఆవాసాలకు సంబంధించిన అతికొద్ది ప్రదేశాలలో రాజధానిగా ఎంచుకున్న కాళీమంటన్ ప్రాంతం ఒకటి కావడంతో పర్యావరణవేత్తలు ఆందోళన వ్యక్తం చేస్తున్నారు. రాజధానిగా మార్చడం వల్ల అక్కడున్న అరుదైన జాతులు అంతరించే ప్రమాదం ఉందని అంటున్నారు. ''కొత్త రాజధాని ప్రాంతం సహజ రక్షిత ఆవాసంలో నిర్మించకుండా ప్రభుత్వం చర్యలు తీసుకోవాలి'' అని ఇండోనేషియా గ్రీన్‌పీస్ ప్రచారకుడు జాస్మిన్ పుత్రి అన్నారు. కాళీమంటన్ ప్రాంతం కార్చిచ్చుకు కేంద్రంగా ఉంది. 2015 నుంచి దేశంలో కార్చిచ్చు ప్రమాదాలు ఆందోళన కలిగించే స్థాయికి పెరిగాయి. ప్రభుత్వం గత రెండు దశాబ్దాలుగా వికేంద్రీకరణ చర్యలు చేపడుతూనే ఉంది. మున్సిపాలటీలకు ఆర్థిక, రాజకీయ అధికారాలను కలిగించేందుకు భారీ కార్యక్రమాలు చేపట్టింది. ఇండోనేషియానే కాదు గతంలో చాలా దేశాలు వివిధ కారణాలతో తమ రాజధాని నగరాలను మార్చాయి. బ్రెజిల్, పాకిస్తాన్, నైజీరియాలు రాజధాని ప్రాంతాలను మార్చాయి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3932}
{"id":"international-41987313","url":"https:\/\/www.bbc.com\/telugu\/international-41987313","title":"సెక్స్‌కు గుండెపోటుకు సంబంధముందా?","summary":"సెక్స్ వల్ల కార్డియాక్ అరెస్ట్ (గుండె హఠాత్తుగా ఆగిపోవడం) సమస్య తలెత్తే సందర్భాలు చాలా అరుదని తాజా అధ్యయనం ఒకటి చెబుతోంది.","text":"గుండెపోటుకు శృంగారానికి మధ్య సంబంధంపై ఇప్పటికే అధ్యయనాలు జరిగాయని, అయితే గుండె ఆగిపోవడానికి శృంగారానికి మధ్య సంబంధంపై తమదే తొలి అధ్యయనమని అమెరికాలోని సెడార్స్-సినాయ్ హార్ట్ ఇన్‌స్టిట్యూట్‌కు చెందిన డాక్టర్ సుమీత్ చుగ్ చెప్పారు. అధ్యయన ఫలితాలను అమెరికన్ హార్ట్ అసోసియేషన్ సమావేశంలో వెల్లడించారు. గుండె హఠాత్తుగా ఆగిపోతే స్పృహ కోల్పోతారు, శ్వాస ఆగిపోతుంది. కార్డియోపల్మనరీ రిససిటేషన్(సీపీఆర్) ప్రక్రియతో చికిత్స అందించకపోతే ప్రాణాంతకంగా మారుతుంది. అమెరికాలో 4,557 కార్డియాక్ అరెస్టు కేసులను పరిశీలించగా, అందులో 34 మందికి మాత్రమే సంభోగంలో పాల్గొంటుండగా, లేదా సంభోగంలో పాల్గొన్న గంటలోపు గుండె ఆగిపోయినట్లు వెల్లడైంది. ఈ 34 మందిలో 32 మంది పురుషులే. అధ్యయనం కోసం డాక్టర్ సుమీత్ చుగ్, ఆయన సహచరులు అమెరికాలో ఓరెగాన్ రాష్ట్రం పోర్ట్‌లాండ్ నగరంలోని ఆస్పత్రుల రికార్డులను పరిశీలించారు. ఒకటి కన్నా తక్కువ శాతం కేసుల్లోనే గుండె ఆగిపోవడానికి, సెక్స్‌కు సంబంధం ఉన్నట్లు వారి దృష్టికి వచ్చింది. ఈ కేసుల్లో అత్యధికులు పురుషులేనని, ఎక్కువ మంది మధ్య వయస్కులు, ఆఫ్రికన్ అమెరికన్లు, గుండె రక్తనాళాల సమస్యలు వచ్చినవారు ఉన్నట్లు గుర్తించారు. భాగస్వామితో ఉన్నప్పుడు గుండె హఠాత్తుగా ఆగిపోయిన సందర్భాల్లో సీపీఆర్‌ను కేవలం మూడో వంతు కేసుల్లో మాత్రమే నిర్వహించినట్లు అధ్యయనంలో వెల్లడైంది. కార్డియాక్ అరెస్టు సమస్య తలెత్తినప్పుడు తక్షణం సీపీఆర్ నిర్వహించాల్సి ఉందని, దీనిపై ప్రజలకు నిరంతరం అవగాహన కల్పించాల్సిన ఆవశ్యకతను తమ అధ్యయన ఫలితాలు సూచిస్తున్నాయని డాక్టర్ సుమీత్ చుగ్ చెప్పారు. గుండె హఠాత్తుగా ఆగిపోతే స్పృహ కోల్పోతారు, శ్వాస ఆగిపోతుంది. సీపీఆర్ ప్రక్రియతో చికిత్స అందించకపోతే పరిస్థితి ప్రాణాంతకంగా మారుతుంది. సీపీఆర్‌ను నిర్వహించే విధానాన్ని ఆరేళ్ల వయసువారు కూడా నేర్చుకోగలరని అమెరికన్ హార్ట్ అసోసియేషన్ సమావేశంలో మరో అధ్యయనాన్ని ఉటంకిస్తూ వైద్యనిపుణులు తెలిపారు. గుండెపోటు లేదా శస్త్రచికిత్స తర్వాత నాలుగు నుంచి ఆరు వారాలపాటు సెక్స్‌కు దూరంగా ఉండాలని బ్రిటిష్ హార్ట్ ఫౌండేషన్ సూచిస్తోంది. మా ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3938}
{"id":"international-48797186","url":"https:\/\/www.bbc.com\/telugu\/international-48797186","title":"క్రికెట్ వరల్డ్ కప్ 2019: బంతిని ఎలా తయారు చేస్తారో చూశారా","summary":"ఇంగ్లండ్‌లో క్రికెట్ వరల్డ్ కప్ ఆసక్తికరంగా సాగుతోంది. వరుస విజయాలతో టీమిండియా జోరు మీద ఉంది.","text":"షమి లాంటి పేసర్లు విసిరే అద్భుతమైన స్వింగర్లను, కుల్‌దీప్ యాదవ్ లాంటి స్పినర్లు చేసే మాయాజాలాన్ని అభిమానులు ఆస్వాదిస్తున్నారు. ఇలా బంతితో విన్యాసాలు చేయించాలంటే బౌలర్లకు నైపుణ్యం ఉండటం ఒక్కటే సరిపోదు. ఆ బంతికి కూడా సత్తా ఉండాలి. దాని ఆకారం, కుట్లు సరిగ్గా ఉండాలి. అప్పుడే బంతి దిశను బౌలర్ నియంత్రించగలడు. ఇన్‌స్వింగర్, ఆఫ్‌స్వింగర్, గూగ్లీ, స్పిన్.. ఇలా ఏదైనా వేయగలడు. ఆకారం మారితే, బంతి ఎలా పడుతుందో ఎవరికీ అంతుచిక్కదు. అందుకే బంతి తయారీ ప్రక్రియ చాలా కీలకం. ఎన్నో సాంకేతిక అంశాలు దీనితో ముడిపడి ఉంటాయి. ఆ ప్రక్రియ ఎలా ఉంటుందన్న విషయం గురించి బంతుల తయారీ నిపుణులతో బీబీసీ మాట్లాడింది. వీడియో: క్రికెట్ బంతిని ఎలా తయారు చేస్తారో చూశారా? తసావర్ హుస్సేన్ అనే నిపుణుడు బంతి తయారీ ప్రక్రియ గురించి బీబీసీకి వివరించారు. ఆయన కుటుంబం చాలా ఏళ్ల నుంచి ఈ వ్యాపారంలో ఉంది. ''35-40 ఏళ్ల నుంచి మా నాన్న క్రికెట్ బంతులను తయారు చేసే పనిలో ఉన్నారు. 10 ఏళ్ల కిందటే ఆయన తన సొంత వ్యాపారాన్ని ప్రారంభించారు'' అని హుస్సేన్ చెప్పారు. వివిధ ఫార్మాట్లలో వాడే బంతుల్లో ఉండే తేడాల గురించి కూడా ఆయన వివరించారు. ''ఫుల్ కార్క్‌ను వన్డే మ్యాచుల్లో వాడతారు. హాఫ్ కార్క్‌ను టీ20ల్లో వినియోగిస్తారు. బాల్ తయారీలో తోలును ఉపయోగిస్తాం. దాన్ని నాలుగు ముక్కలుగా కత్తిరించి, లోపలి నుంచి వాటిని చేతితో కుడతాం. ఆ తరువాత వీటిని లామినేషన్ చేస్తాం. మెషీన్ మీద పెట్టి, రెండు భాగాలనూ కలుపుతాం. ఆ తరువాత రెండు వరుసల్లో కుట్లు వేస్తారు. దాంతో బాల్ పూర్తి రూపాన్ని సంతరించుకుంటుంది'' అని హుస్సేన్ తెలిపారు. 60-70 డిగ్రీలకు వేడి చేసి బాల్‌కు సరైన ఆకృతిని తీసుకొస్తామని, దాని ఆకారం సరిగ్గా ఉందా లేదా అన్ని నిర్ధారించేందుకు ఓ పరీక్ష ఉంటుందని హుస్సేన్ చెప్పారు. ఓ ప్రత్యేకమైన రంధ్రం గుండా బంతులను దూరుస్తామని, అందులో దూరగలిగినవే ఆటలోకి వెళ్తాయని వివరించారు. ఇంటర్నేషనల్ క్రికెట్ కౌన్సిల్ (ఐసీసీ) నిబంధనల ప్రకారం బంతి 156 గ్రాముల బరువుండాలని, అంతకు మించి తక్కువున్నా, ఎక్కువున్నా ఆ బంతి ఆటకు పనికిరాదని చెప్పారు. క్రికెట్ బంతుల తయారీకి సంబంధించిన మరిన్ని వివరాలు పై వీడియోలో చూడండి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3944}
{"id":"international-43252337","url":"https:\/\/www.bbc.com\/telugu\/international-43252337","title":"సిరియా: కుర్దు మిలిటెంట్ల ఆకస్మిక దాడులు.. 8 మంది టర్కీ సైనికుల మృతి","summary":"సిరియా పోరాటంలో గురువారం ఎనిమిది మంది టర్కీ సైనికులు చనిపోయారు. మరో 13 మంది గాయపడ్డారు. ఉత్తర సిరియాలోని అఫ్రిన్‌లో ఈ ఘటన జరిగింది.","text":"అఫ్రిన్ ప్రాంతంలోని ఒక వైపీజీ ఫైటర్ (2017 జూన్) అఫ్రిన్‌లో కుర్దు ఫైటర్లు లక్ష్యంగా జనవరిలో టర్కీ బలగాలు భారీ స్థాయిలో దాడులు మొదలుపెట్టిన తర్వాత ఇంత మంది సైనికులు చనిపోవడం ఇదే మొదటిసారి. అఫ్రిన్‌ ప్రాంతంలోని కెల్‌టెపే జిల్లాలో సొరంగాలను ఉపయోగించుకొని టర్కీ ప్రత్యేక బలగాలపై కుర్దు ఫైటర్లు ఆకస్మిక దాడులు జరిపినట్లు డోగన్ వార్తాసంస్థ తెలిపింది. క్షతగాత్రులను కాపాడేందుకు వెళ్లిన టర్కీ హెలికాప్టర్‌నూ కుర్దు ఫైటర్లు లక్ష్యంగా చేసుకోవడంతో హెలికాప్టర్ వెనుదిరగాల్సి వచ్చింది. అఫ్రిన్‌లో టర్కీ దాడులు ముమ్మరమైనప్పటి నుంచి వేల మంది ప్రజలు ప్రాణభయంతో ఇళ్లు వదిలి వేరే ప్రాంతాలకు వెళ్లిపోతున్నారు. అప్పటి నుంచి అఫ్రిన్‌లో దాడులు, ప్రతిదాడుల్లో 141 మందికి పైగా పౌరులు చనిపోయారని బ్రిటన్ కేంద్రంగా పనిచేసే 'సిరియన్ అబ్జర్వేటరీ ఫర్ హ్యూమన్ రైట్స్' చెబుతోంది. దీనిని టర్కీ తోసిపుచ్చుతోంది. తాము కుర్దు ఫైటర్లను మాత్రమే లక్ష్యంగా చేసుకొన్నామని పేర్కొంటోంది. ఐఎస్‌పై పోరు: సర్వం కోల్పోయిన ఓ సామాన్యుడి గాథ సిరియాలోని వైపీజీ మిలీషియాను అంతమొందించేందుకు టర్కీ ప్రయత్నిస్తోంది. వైపీజీ మూలాలు.. టర్కీలో కుర్దుల ప్రాబల్య ప్రాంతానికి స్వయం ప్రతిపత్తి కోసం పోరాడిన 'కుర్దిస్తాన్ వర్కర్స్ పార్టీ (పీకేకే)'లో ఉన్నాయని ఆరోపిస్తోంది. ఈ ఆరోపణను వైపీజీ తోసిపుచ్చుతోంది. పీకేకేతో తమకు సంస్థాగత సంబంధాలేవీ లేవని చెబుతోంది. ఐరాస మానవ హక్కుల మండలిలో చర్చ సిరియా రాజధాని డమాస్కస్‌కు సమీపంలోని తూర్పు ఘూటాలో దాడులు, ప్రస్థుత పరిస్థితిపై జెనీవాలో ఐక్యరాజ్యసమితి మానవ హక్కుల మండలి శుక్రవారం(మార్చి 2) సమావేశమై, చర్చించనుంది. బ్రిటన్ పిలుపు మేరకు ఈ సమావేశం ఏర్పాటైంది. తూర్పు ఘూటా తిరుగుబాటుదారుల నియంత్రణలో ఉంది. దీనిని తిరిగి తన అధీనంలోకి తెచ్చుకొనేందుకు బషర్ అల్-అసద్ ప్రభుత్వం ఫిబ్రవరి 18న దాడులను తీవ్రతరం చేసింది. అప్పటి నుంచి ఇప్పటివరకు తూర్పూ ఘూటాలో 580 మందికి పైగా చనిపోయారు. తూర్పూ ఘూటాలో దాదాపు 3.93 లక్షల మంది ప్రజలు చిక్కుకుపోయారు. అక్కడ ఆహార కొరత తీవ్రంగా ఉంది. ఔషధాలు, వైద్యసేవలు కూడా సరిగా అందడం లేదు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3947}
{"id":"international-51923901","url":"https:\/\/www.bbc.com\/telugu\/international-51923901","title":"కరోనా వైరస్‌తో కొత్త ఉద్యోగాలు.. ఆన్‌లైన్ అమ్మకాలు పెరగడంతో లక్ష మందిని నియమించుకుంటున్న అమెజాన్","summary":"ప్రపంచవ్యాప్తంగా కరోనా వైరస్ ప్రభావం వల్ల అనేక రంగాలు కుదేలై ఉద్యోగాలు పోయే పరిస్థితి ఉంది. కానీ, ఇదే సమయంలో ఈకామర్స్ సంస్థ అమెజాన్ మాత్రం కొత్త నియామకాలు చేపడుతోంది.","text":"కరోనా వైరస్ కేసులు పెరుగుతున్న నేపథ్యంలో ప్రజలు ఆన్‌లైన్ కొనుగోళ్లపై ఆధారపడుతున్నారు. దీంతో పెరుగుతున్న డిమాండ్‌కు తగినట్లుగా అమెజాన్ సంస్థ అమెరికాలో లక్ష ఉద్యోగాలు కల్పించనున్నట్లు ప్రకటించింది. ఆన్‌లైన్ అమ్మకాలకు పెరిగిన డిమాండ్ తట్టుకునేందుకు వీలుగా గోదాములలో పని చేయడానికి, సరుకులు డెలివరీ చేయడానికి ఉద్యోగులను నియమిస్తామని సంస్థ ప్రకటించింది. యూకే, యూరప్, అమెరికాలలో పని చేసే ఉద్యోగులకు జీతాలు కూడా పెంచుతామని సంస్థ ప్రకటించింది. కరోనా వైరస్ భయంతో ఆన్లైన్ కొనుగోళ్ళకు డిమాండ్ పెరిగిందని సంస్థ తెలిపింది. ఈ మహమ్మారి బారిన పడి ప్రపంచ వ్యాప్తంగా 7000 మంది మరణించారు. ఇప్పటికే చాలా సంస్థలు తమ ఉద్యోగులకు ఇంటి నుంచి పని చేసే సౌకర్యం కల్పించాయి. ఆన్లైన్ అమ్మకాలకు డిమాండ్ పెరగడంతో అమెజాన్ తరహాలోనే ఆల్బర్ట్ సన్స్, క్రొగెర్ అండ్ రేలీస్ లాంటి కొన్ని అమెరికన్ సూపర్ మార్కెట్ చైన్లు కూడా అదనపు ఉద్యోగులను పనుల్లోకి తీసుకుంటున్నారు. కరోనా వైరస్ వలన పనులు కోల్పోయి రెస్టారెంట్, పర్యటక, వినోద పరిశ్రమల్లో పని చేసి ఖాళీగా ఉన్న వారిని ఉద్యోగాలలో నియమించేందుకు ఈ సంస్థలు ప్రయత్నిస్తున్నాయి. పరిస్థితులు చక్కబడేవరకు వారికి పని కల్పిస్తామని అమెజాన్ వరల్డ్ వైడ్ ఆపరేషన్స్ సీనియర్ వైస్-ప్రెసిడెంట్ డేవ్ క్లార్క్ ఒక బ్లాగ్ పోస్ట్ లో పేర్కొన్నారు. యు.కె , అమెరికా, యూరోప్ దేశాలలో తమ సంస్థలో పని చేసే ఉద్యోగులకి గంటకి సుమారు150 రూపాయిలు అదనపు వేతనం ఇస్తామని అమెజాన్ ప్రకటించింది. దీనితో కంపెనీకి సుమారు 2587 కోట్ల రూపాయిల అదనపు ఖర్చు అవుతుందని పేర్కొంది. అయితే, యూకేలో కొత్త ఉద్యొగులను తీసుకుంటారా లేదా అనే విషయం పై కంపెనీ ఎటువంటి ప్రకటన చేయలేదు. తమ సంస్థలో పని చేసే ఉద్యోగులెవరికైనా కరోనా వైరస్ సోకితే రెండు వారాల వేతనం ఇస్తామని గత వారంలో ప్రకటించింది. అంతే కాకుండా సంస్థ కోసం స్వతంత్రంగా పని చేసే వారికి, భాగస్వాముల కోసం 184 కోట్ల రూపాయిల సహాయ నిధిని కూడా కేటాయిస్తున్నట్లు తెలిపింది. ప్రపంచ వ్యాప్తంగా 182000 కరోనా వైరస్ కేసులు నమోదుకాగా, 7000 మరణాలు చోటు చేసుకున్నాయని జాన్ హాప్కిన్స్ యూనివర్సిటీ పేర్కొంది. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3950}
{"id":"international-44708529","url":"https:\/\/www.bbc.com\/telugu\/international-44708529","title":"వృద్ధాశ్రమానికి పంపిస్తానన్న కొడుకును చంపిన 92 ఏళ్ల తల్లి","summary":"వృద్ధాశ్రమానికి పంపిస్తున్నాడనే కోపంతో అమెరికాలో ఒక 92 ఏళ్ల తల్లి తన 72 ఏళ్ల కుమారుడిని హత్య చేసిందని అక్కడి పోలీసులు అభియోగపత్రం దాఖలు చేశారు.","text":"హత్య, దాడి, కిడ్నాప్ అభియోగాలు ఎదుర్కుంటున్న అన్నా మే బ్లెసింగ్ ‘అన్నా మే బ్లెసింగ్’ అనే 92 ఏళ్ల వృద్ధురాలిని ఆమె కుమారుడు కేర్ హోంలో ఉంచాలని అనుకున్నారని.. ఆ సంగతి తెలుసుకున్న ఆమె ఆగ్రహంతో హత్యకు పాల్పడినందని అభియోగ పత్రాల్లో ఉంది. కొడుకును హత్య చేశాక ఒక దశలో తాను కూడా ఆత్మహత్య చేసుకోవాలనుకున్నానని బ్లెసింగ్ పోలీసులకు తెలిపారు. పోలీసు రికార్డులు, స్థానిక మీడియా ప్రకారం, జులై 2న మరికోపా కంట్రీలోని ఫౌంటెన్ హిల్స్‌లో ఈ హత్య జరిగింది. రెండు తుపాకులు వెంట తీసుకెళ్లి.. బ్లెసింగ్ కొడుకు పేరును పోలీసులు వెల్లడించలేదు. తల్లితో కలిసి ఉండడం కష్టంగా అనిపించడంతో అతడు ఆమెను అన్ని సౌకర్యాలూ ఉన్న ఒక కేర్ సెంటర్‌లో వదిలిపెట్టాలని అనుకున్నాడు. కుమారుడి గదిలోకి వెళ్లి ఆయనతో గొడవపడడానికి ముందు బ్లెసింగ్ తనతో పాటు రెండు తుపాకులను తీసుకెళ్లినట్లు పోలీసులు తమ రిపోర్టులో రాశారు. అక్కడ కుమారుడితో మాటామాటా పెరగడంతో 1970లో కొన్న ఒక రివాల్వర్ బయటకు తీసిన బ్లెసింగ్ దానితో అతడిపై కాల్పులు జరిపారు. మెడ, దవడలోకి రెండు బుల్లెట్లు దూసుకెళ్లడంతో అతడు చనిపోయాడని పోలీసులు తెలిపారు. హత్య చేసిన తర్వాత ఆమె తుపాకీని కొడుకు స్నేహితురాలికి గురిపెట్టారు. అయితే.. ఆమె బ్లెసింగ్‌తో పెనుగులాడి తప్పించుకోగలిగారు. అనంతరం ఆమె పోలీసులకు ఫోన్ చేయడంతో విషయం బయటపడింది. ‘నా జీవితాన్ని తీసుకున్నావు.. నీ ప్రాణాలు తీసుకుంటా’’ బ్లెసింగ్ దగ్గర ఉన్న రెండో తుపాకీని చనిపోయిన ఆమె భర్త 1970లో ఇచ్చినట్టు పోలీసులు గుర్తించారు. బ్లెసింగ్ తన కుమారుడు, అతడి స్నేహితురాలితో కలిసి ఆరిజోనాలో ఒక ఇంట్లో ఉంటున్నారు. ఆయన బ్లెసింగ్‌ను తన ఇంటి నుంచి పంపించేయాలని అనుకున్నప్పుడు \"నువ్వు నా జీవితాన్ని తీసుకున్నావ్, నేను నీ ప్రాణాలు తీసుకుంటా\" అని అన్నట్టు తెలుస్తోంది. హత్య తర్వాత బ్లెసింగ్ తన గదిలో ఒక వాలు కుర్చీలో కూర్చుని ఉన్నప్పుడు పోలీసులు ఆమెను అరెస్ట్ చేశారు. తను చేసిన పనికి తనను చంపేయాలని ఆమె వారితో అన్నారు. కాగా హత్య, దాడి, కిడ్నాపింగ్ కేసుల్లో ఆరోపణలు ఎదుర్కుంటున్న బ్లెసింగ్‌కు 5 లక్షల డాలర్ల పూచీకత్తుపై బెయిలు మంజూరు చేశారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3956}
{"id":"international-49952030","url":"https:\/\/www.bbc.com\/telugu\/international-49952030","title":"అమెరికన్ గ్యాంగ్‌స్టర్ జాన్ డిలింగర్ బాడీని 85 ఏళ్ళ తరువాత సమాధి నుంచి ఎందుకు తవ్వి తీస్తున్నారు? .","summary":"అమెరికాలో ఎనిమిది దశాబ్దాల కిందట ఎఫ్‌బీఐ ఏజెంట్లు కాల్చి చంపామని ప్రకటించిన గ్యాంగ్‌స్టర్ జాన్ డిలింగర్ మృతదేహాన్ని సమాధి నుంచి తవ్వితీయటానికి ఇండియానాపోలిస్ అధికారులు అనుమతించారు.","text":"ఎఫ్‌బీఐ ఏజెంట్లు 1934లో చికాగోలో కాల్చి చంపింది డిలింగర్‌ను కాదని.. అతడి వేషంలో ఉన్న వేరొక వ్యక్తినని డిలింగర్ కుటుంబ సభ్యులు వాదిస్తున్నారు. ఇండియానాపోలిస్‌లోని క్రౌన్ హిల్ స్మశానవాటికలో సమాధి చేసిన మృతదేహాన్ని వెలికితీసి పరీక్షించి నిర్ధారించాలని డిమాండ్ చేస్తున్నారు. ఇండియానా అధికారులు ఎట్టకేలకు అందుకు అంగీకరించారు. వచ్చే డిసెంబర్ 31వ తేదీన మృతదేహాన్ని వెలికితీయాలని నిర్ణయించారు. కానీ.. ఈ నిర్ణయాన్ని సవాల్ చేస్తూ స్మశాన వాటిక కోర్టుకు వెళ్లింది. కుట్ర సిద్ధాంతం అంటున్న ఎఫ్‌బీఐ 1934లో చికాగోలోని బయోగ్రాఫ్ థియేటర్‌లో తమ ఏజెంట్లు కాల్చి చంపింది డిలింగర్‌నే అనటానికి తమ దగ్గర 'సమాచార సంపద' ఉందని ఎఫ్‌బీఐ ఆగస్టులో ఒక ట్వీట్‌లో పేర్కొంది. చికాగోలో కాల్చి చంపిన వ్యక్తి మృతదేహాన్ని పొరుగు రాష్ట్రమైన ఇండియానా రాజధాని ఇండియానాపోలిస్‌లో సమాధి చేశారు. అది డిలింగర్ కాదంటున్న వాదనలన్నీ 'కుట్ర సిద్ధాంతం' అని ఎఫ్‌బీఐ కొట్టివేసింది. అయితే, ఎఫ్‌బీఐ ఏజెంట్లు చంపింది డిలింగర్ వేషంలో ఉన్న వేరే వ్యక్తినని తాము నమ్ముతున్నట్లు డిలింగర్ మేనల్లుడు మైఖేల్ థాంప్సన్, ఇతర కుటుంబ సభ్యులు చెబుతున్నారు. సమాధిలో ఉన్న వ్యక్తి కళ్ల రంగు, వేలిముద్రలు వేరేవని చెప్పటానికి తమ దగ్గర ఆధారాలు ఉన్నాయని వారు అంటున్నారు. జాన్ డిలింగర్ జీవిత కథతో 2009లో విడుదలైన పబ్లిక్ ఎనిమీస్ సినిమాలో గ్యాంగ్‌స్టర్ పాత్రను పోషించిన జానీ డెప్ ఎవరీ జాన్ డిలింగర్? అమెరికాలో అత్యంత సంక్షుభిత కాలంగా భావించే 'మహా మాంద్యం' శకం 1930వ దశకంలో పేరుమోసిన గ్యాంగ్‌స్టర్ జాన్ డిలింగర్‌. అతడు నడిపే 'డిలింగర్ గ్యాంగ్'‌ బ్యాంకు దోపిడీలకు పాల్పడేదని ఆరోపణలు ఉన్నాయి. అతడు రెండు సార్లు జైలు నుంచి కూడా తప్పించుకున్నాడు. డిలింగర్‌ను 'పబ్లిక్ ఎనిమీ నంబర్ 1' అని అప్పట్లో అభివర్ణించేవారు. అతడి తల మీద అప్పట్లోనే 10,000 డాలర్ల బహుమానం ప్రకటించారు. డిలింగర్ జీవిత కథతో 2009లో 'పబ్లిక్ ఎనిమీస్' అనే పేరుతో క్రైమ్ డ్రామా మూవీ విడుదలైంది. మైఖేల్ మాన్ దీనికి దర్శకత్వం వహించారు. డిలింగర్ పాత్రను జానీ డెప్ పోషించాడు. గ్యాంగ్‌స్టర్ చివరి రోజులను, ఆధునిక ఎఫ్‌బీఐ జననాన్ని ఈ సినిమా వివరిస్తుంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3957}
{"id":"india-42855287","url":"https:\/\/www.bbc.com\/telugu\/india-42855287","title":"జమ్మూ కశ్మీర్‌లో సైన్యం-పోలీసులు ఎదురెదురు?","summary":"భారత్ పాలిత కశ్మీర్‌లో శనివారం నాడు సైన్యం జరిపిన కాల్పుల్లో ఇద్దరు యువకులు మరణించారు. ఈ ఘటనపై పోలీసులు సైనిక యూనిట్‌పై కేసు నమోదు చేశారు.","text":"షోపియాన్ ఘటనపై జమ్మూ కశ్మీర్ పోలీసులు ఆర్మీ యూనిట్‌పై కేసు నమోదు చేశారు. దక్షిణ కశ్మీర్‌లోని షోపియాన్ జిల్లాలోని గోవాంపొరాలో సైన్యం జరిపిన కాల్పుల్లో 20 ఏళ్ల జావేద్ అహ్మద్ భట్, 24 ఏళ్ల సుహైల్ జావేద్ మృతి చెందారు. కాల్పుల జరిపిన సైనిక యూనిట్‌పై హత్య (సెక్షన్ 302), హత్యా యత్నం (సెక్షన్ 306) సహా పలు సెక్షన్ల కింద పోలీసులు షోపియాన్ పట్టణ పోలీస్ స్టేషన్లో కేసు నమోదు చేశారు. ఈ ఎఫ్ఐఆర్‌లో ఆర్మీ మేజర్ ఆదిత్య పేరు కూడా నమోదు చేశారు. కాల్పులు జరిపినప్పుడు మేజర్ అద్వితీయ 10 గఢ్వాల్ యూనిట్‌కు నేతృత్వం వహిస్తున్నారు. స్పందించని ఆర్మీ ఈ కేసులో సైన్యానికి వ్యతిరేకంగా కేసు నమోదు చేశామని పోలీసు చీఫ్ శేష్‌పాల్ వైద్ బీబీసీతో చెప్పారు. అయితే, ఈ ఘటన ఎలాంటి పరిస్థితుల్లో జరిగిందో తాము తెలుసుకుంటామని కూడా ఆయన అన్నారు. దీనిపై సైన్యం స్పందనను తెలుసుకోవడానికి పలు మార్లు ప్రయత్నించినప్పటికీ ఆర్మీ ప్రతినిధి ఫోన్ కాల్స్ స్వీకరించలేదు. తాము తప్పనిసరి పరిస్థితుల్లోనే, ఆత్మరక్షణ కోసమే కాల్పులు జరపాల్సి వచ్చిందని శనివారం ఘటన తర్వాత ఆర్మీ పేర్కొంది. ఈ ఘటనపై మెజిస్ట్రేట్ ద్వారా న్యాయవిచారణ జరిపించాలని, 20 రోజుల లోగా నివేదిక అందించాలని ప్రభుత్వం శనివారం నాడే ఆదేశించింది. షోపియాన్‌లో యువకుల మృతికి నిరసనగా వేర్పాటువాదులు ఆదివారం నాడు బంద్‌ నిర్వహించారు. బంద్ సందర్భంగా కశ్మీర్ లోయ అంతటా దుకాణాలు మూతపడ్డాయి. రోడ్లపై ట్రాఫిక్ కనిపించలేదు. ఇది శాంతి ప్రక్రియకు విఘాతం కలిగిస్తుంది: ముఫ్తీ రక్షణమంత్రితో మాట్లాడిన సీఎం షోపియాన్‌లో యువకుల మృతి ఘటన తర్వాత కశ్మీర్‌లో ఉద్రిక్తత నెలకొంది. కశ్మీర్ బంద్‌ను దృష్టిలో పెట్టుకొని ఆదివారం నాడు రైల్వే సేవలు కూడా నిలిపివేశారు. శనివారం రాత్రి నుంచే కశ్మీర్‌లో ఇంటర్నెట్ సేవల్ని ఆపేశారు. షోపియాన్‌లో సైన్యం కాల్పుల్లో యువకుల మృతి పట్ల రాష్ట్ర ముఖ్యమంత్రి మహబూబా ముఫ్తీ సంతాపం ప్రకటించారు. ఈ ఘటనపై కేంద్ర హోంమంత్రి రాజ్‌నాథ్ సింగ్‌తో ఆమె ఫోన్‌లో మాట్లాడారు. జమ్మూ కశ్మీర్‌లో మొదలైన శాంతి ప్రక్రియపై షోపియాన్ కాల్పుల వంటి ఘటనలు చెడు ప్రభావం పడవేస్తాయని ఆమె హోంమంత్రికి తెలిపారు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":3961}
{"id":"india-46964726","url":"https:\/\/www.bbc.com\/telugu\/india-46964726","title":"ఈ బాలుడు గాఢనిద్రలోకి వెళ్తే... అతని ప్రాణానికే ముప్పు","summary":"ఈ బాలుడి పేరు యదార్థ్. వయసు 6 నెలలు. ఈ చిన్నారి పడుతున్న బాధ గురించి తెలుసుకుంటే ఎవరికైనా గుండె తరుక్కుపోతుంది.","text":"పిల్లలు హాయిగా నిద్రపోవాలని ఏ తల్లైనా కోరుకుంటుంది. కానీ యదార్థ్‌ కంటినిండా నిద్రపోయే అవకాశం లేదు. ఎందుకంటే యదార్థ్ ఓ అరుదైన వ్యాధితో బాధపడుతున్నాడు. దాని కారణంగా ఒకవేళ బాలుడు గాఢ నిద్రలోకి వెళ్తే అతని ప్రాణానికే ముప్పు ఏర్పడుతుంది. అందుకే, ఈ తల్లి తన బిడ్డను తరచూ గిల్లుతూ గాఢ నిద్రలోకి వెళ్లకుండా చూడాల్సి వస్తోంది. ఈ చిన్నారికి ఉన్న రుగ్మతని ''సెంట్రల్ హైపర్ వెంటిలేషన్ సిండ్రోమ్'' అంటారు. ప్రపంచవ్యాప్తంగా కేవలం 1300 మంది మాత్రమే ఈ వ్యాధితో బాధపడుతున్నారు. అరుదైన వ్యాధితో బాధపడుతున్న మా బాబును బతికించండి యదార్థ్ సమస్యకు చికిత్స ఉంది. కానీ, అది చాలా కష్టమైనది, ఖర్చుతో కూడుకున్నది. అంత ఖర్చు పెట్టే ఆర్థిక స్తోమత దిల్లీకి చెందిన ఈ కుటుంబానికి లేదు. \"నా బిడ్డకు ఎప్పుడు ఏం జరుగుతుందో అని ఎప్పుడూ భయపడుతూనే ఉంటాను. అదేదో అరుదైన వ్యాధి అని డాక్టర్లు చెప్పారు. బాబు గాఢనిద్రలోకి వెళ్లాడంటే నేను వాడిని గిల్లి లేపుతాను. లేదంటే వాడి శరీరంలో ఆక్సిజన్ స్థాయి ఒక్కసారిగా పడిపోతుంది. నేను గిల్లుతుంటే, వాడు ఏడుస్తాడు. ఇబ్బంది పడతాడు. ఓ తల్లిగా నా బిడ్డ గోడు చూడలేక ఎంతో బాధపడుతున్నా. ప్రతిసారీ నా బాబును నేనే గిల్లి, ఏడిపించాల్సి వస్తోంది\" అంటూ యదార్థ్ తల్లి మీనాక్షి కన్నీళ్లు పెట్టుకున్నారు. \"ఇది జన్యులోపాల కారణంగా పుట్టుకతోనే వచ్చే వ్యాధి. శరీరంలో కార్బన్ డై ఆక్సైడ్ స్థాయులు పెరుగుతున్నా శరీరంలోని నరాలు దాన్ని మెదడుకు చేరవేయడంలో విఫలమవుతున్నాయి. అందువల్ల అతడు గాఢ నిద్రలోకి వెళ్తే ఇబ్బందులు తప్పవు. ఆక్సిజన్ తగ్గి, ప్రాణాపాయ స్థితి తలెత్తవచ్చు\" అని పిల్లల వైద్యుడు డాక్టర్ ధీరేన్ గుప్తా వివరించారు. పిల్లలు గురక పెడుతున్నప్పుడు వాళ్ల శరీరం నీలంగా మారినా, ఉదయం లేవగానే అలసిపోయినట్టుగా ఉన్నా... వారికి శ్వాసపరంగా ఏదో ఇబ్బంది ఉందని అర్థం. అలాంటి పిల్లలకు వైద్య పరీక్షలు చేయాలని ధీరేన్ అన్నారు. \"ప్రభుత్వం మాకు ఏదైనా సహాయం చేయాలని కోరుతున్నాం. మా బాబు చికిత్సకు అయ్యే ఖర్చును ప్రభుత్వం భరిస్తే, అవకాశం ఉంటే విదేశాలకు వెళ్లైనా మా బాబుకు చికిత్స చేయించి, బతికించుకుంటాం\" అని యదార్థ్ తండ్రి ప్రవీణ్ కోరుతున్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3965}
{"id":"india-47271494","url":"https:\/\/www.bbc.com\/telugu\/india-47271494","title":"పుల్వామా దాడి: సీఆర్పీఎఫ్ జవాన్లకు భారత ప్రజల అశ్రు నివాళి","summary":"కశ్మీర్‌లోని పుల్వామా జిల్లాలో మిలిటెంట్ల ఆత్మాహుతి దాడిలో ప్రాణాలు కోల్పోయిన సీఆర్పీఎఫ్ జవాన్లకు నివాళులు అర్పించేందుకు వేలాది మంది భారత ప్రజలు తరలి వచ్చారు.","text":"శ్రీనగర్ సమీపంలో జరిగిన కారు బాంబు దాడిలో నలభైకి పైగా పారా మిలటరీ పోలీసులు హతమయ్యారు. ఈ దాడికి పాల్పడింది తామేనని జైష్-ఎ-మొహమ్మద్ సంస్థ ప్రకటించింది. భారత ప్రభుత్వం ఈ దాడికి నిరసనగా పాకిస్తాన్ మీద రకరకాల ఆర్థిక ఆంక్షలు విధించింది. పాకిస్తాన్‌కు \"మోస్ట్ ఫేవర్డ్ నేషన్\" హోదాను తొలగించింది. కస్టమ్స్ సుంకాన్ని 200 శాతం పెంచుతున్నట్లు ప్రకటించింది. జైష్-ఎ-మొహమ్మద్ సంస్థ పాకిస్తాన్‌లోనే ఉన్నప్పటికీ, ఈ దాడితో తమకు ఎలాంటి ప్రమేయం లేదని పాకిస్తాన్ ప్రభుత్వం ప్రకటించింది. ముస్లింల జనాభా అధికంగా ఉన్న కశ్మీర్ తమదేనని భారత్, పాకిస్తాన్‌లు చెబుతున్నాయి. కానీ, కశ్మీర్‌లో కొంత భాగం భారత్ నియంత్రణలో ఉంటే, మరికొంత భాగం పాకిస్తాన్ నియంత్రణలో ఉంది. సెంట్రల్ రిజర్వ్ పోలీస్ దళానికి (సీఆర్పీఎఫ్) జవాన్ సుఖ్‌జిందర్ సింగ్ శవ పేటిక వద్ద ఆయన బంధువులు విషాదంలో కూరుకుపోయిన దృశ్యమిది. పంజాబ్ రాష్ట్రంలోని టార్న్ టరన్ జిల్లాలోని గండివిండ్ గ్రామంలో ఆయన అంత్యక్రియలు జరిగాయి. ఆగ్రాలో సీఆర్పీఎఫ్ జవాన్ కౌశల్ కుమార్ రావత్ అంత్యక్రియలు. మరణించిన తమ సహచరులకు భోపాల్‌లో జరిగిన ఓ కార్యక్రమంలో కొవ్వొత్తులతో నివాళులు అర్పించిన సీఆర్పీఎఫ్, రాపిడ్ యాక్షన్ ఫోర్స్ జవాన్లు. పశ్చిమ బెంగాల్‌లోని హౌరాలో తమ సహోద్యోగి బబ్లూ సాంట్రాకు (ఎగువ) గౌరవ వందనం చేస్తున్న సీఆర్పీఎఫ్ అధికారులు. బౌరియా గ్రామంలో తన కుమారుడి కోసం విలపిస్తున్న బబ్లూ తల్లి (పైన కుడి). కోల్‌కతా విమానాశ్రయంలో సుదీప్ బిశ్వాస్, బబ్లూ సాంట్రాలకు గౌరవ వందనం చేస్తున్న సీఆర్పీఎఫ్ సిబ్బంది. దిల్లీలో మొదటి ప్రపంచ యుద్ధంలో చనిపోయిన 70 వేల మంది 'బ్రిటిష్-ఇండియన్ ఆర్మీ' సైనికుల జ్ఞాపకార్థం నిర్మించిన ఇండియా గేట్ వద్ద పుల్వామా మృతులకు నివాళులు అర్పిస్తున్న ప్రజలు. అలహాబాద్‌లో గంగా నదీ తీరానికి చేరుకున్న మహేశ్ కుమార్ మీనా (ఎగువ) అంతిమయాత్రలో పాల్గొనేందుకు వచ్చిన జన సందోహం. సీఆర్పీఎఫ్ జవాన్ తిలక్ రాజ్ మృతదేహం కోసం ధర్మశాలకు 90 కిలోమీటర్ల దూరంలోని ధేవా జాండ్రోహ్‌లోని ఆయన స్వగ్రామంలో నిరీక్షిస్తున్న కుటుంబ సభ్యులు, బంధువులు. ఊరి ప్రజలు. జమ్మూలో కర్ఫ్యూ... కొనసాగుతున్న ఉద్రిక్త వాతావరణం. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3970}
{"id":"international-45724518","url":"https:\/\/www.bbc.com\/telugu\/international-45724518","title":"ఈ చిత్రాలు... ఇండోనేసియా సునామీ బీభత్సానికి సాక్ష్యాలు","summary":"ఇండోనేసియాలోని పాలు నగరంలో భూకంపం, సునామీ సంభవించి ఆరు రోజులు గడిచిన తరువాత బయటకు వస్తున్న చిత్రాలు అక్కడ జరిగిన వినాశనానికి అద్దం పడుతున్నాయి.","text":"జెట్టీ ప్రాంతం... సునామీకి ముందూ, తరువాత భూకంపం, సునామీ ధాటికి ఇప్పటిదాకా దాదాపు 1350మంది ప్రాణాలు కోల్పోయినట్లు తేలింది. 16లక్షల మందికి పైగా ప్రజలు ఈ విపత్తు వల్ల నష్టపోయారని రెడ్ క్రాస్ అంచనా వేస్తోంది. దాదాపు 2లక్షల మందికి తక్షణ సాయం అవసరమని ఐక్య రాజ్య సమితి చెబుతోంది. పాలు నగరంలో చాలామంది బీచ్ ఫెస్టివల్‌కు ఏర్పాట్లు చేసుకుంటున్న సమయంలో సునామీ విరుచుకుపడటంతో ప్రాణనష్టం ఎక్కువగా జరిగింది. పాలు సముద్ర తీరంలో పేరుకుపోయిన చెత్త సునామీ, భూకంపం అనంతరం నివాసిత ప్రాంతాలన్నీ మట్టి దిబ్బల్లా, చెత్త కప్పల్లా మారిపోయాయి. మృతదేహాలతో వీధులు నిండిపోయాయి. వందల సంఖ్యలో ఇళ్లు ధ్వంసమయ్యాయి. సునామీ అనంతరం నీటితో కలిసి కొట్టుకొచ్చిన ఇసుక ప్రవాహంలో భవనాలు, ఇతర నిర్మాణాలు కొట్టుకుపోయాయి. పెటెబో నివాసిత ప్రాంతంలో సునామీకి ముందూ, తరువాత పేరుకుపోయిన మట్టి ప్రజలకు ఆహారం, నీరు దొరకడం కష్టంగా మారింది. లూటీలు జరగకుండా పోలీసులు దుకాణాలకు కాపలాగా ఉంటున్నారు. పాలులోని కొండ ప్రాంతంలో పేరుకుపోయిన మట్టి సునామీ ధాటికి పాలు నగరంలో అన్ని సాధారణ సేవలు నిలిచిపోయాయి. విద్యుత్, నీటి లభ్యత క్షీణించింది. మురుగు సమస్య పెరుగుతోంది. రవాణ వ్యవస్థ పూర్తిగా ఛిద్రమవడంతో సహాయక చర్యలకు ఆటంకం కలుగుతోంది. సునామీకి ముందు పాలులోని జెమాలమ్ వారధి పాలు నగరంలోని పశ్చిమ భాగంలో నివసించే 3.5లక్షలమంది ప్రజలను, నగరంలోని తూర్పు భాగంతో కలిపే 126మీటర్లు పొడవైన జెమాలమ్ వారధి ధ్వంసమైంది. సునామీ తరువాత పాలులోని జెమాలమ్ వారధి చెత్తలో తమకు పనికొచ్చే వస్తువులేమైనా దొరుకుతాయేమోనని ప్రజలు వెతుకుతున్నారు. ఎక్కువమంది వంట చేసుకోవడానికి ఉపయోగపడే సామగ్రి కోసమే అన్వేషిస్తున్నారు. పాలులో ధ్వంసమైన ఓ నిర్మాణం చాలా మృతదేహాలను సామూహికంగా ఖననం చేశారు. శిథిలాల కింద మరిన్ని మృదేహాలు లభించే అవకాశం ఉందని భావిస్తున్నారు. పాలు విమానాశ్రయాన్ని సైన్యం తమ అధీనంలోకి తీసుకుంది. తీవ్రంగా గాయపడిన వారిని తరిలించేందుకు విమాన సేవలను ఉపయోగిస్తున్నారు. వైమానిక సేవలు పూర్తిస్థాయిలో మొదలైతే పాలు నుంచి బయటపడేందుకు చాలామంది ఎదురు చూస్తున్నారు. అన్ని చిత్రాలు కాపీరైట్లకు లోబడి ఉన్నాయి. Satellite images ©2018 DigitalGlobe, a Maxar company. ఇవి కూడా చదవండి బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.","len":3973}
{"id":"international-50003664","url":"https:\/\/www.bbc.com\/telugu\/international-50003664","title":"కంట్లో ప్రతిబింబించిన చిత్రంతో పాప్‌సింగర్ ఇల్లు కనిపెట్టి వేధించిన యువకుడు","summary":"యువ పాప్ గాయనిని వెంటాడి లైంగికంగా వేధించాడని ఆరోపణలు ఎదుర్కొంటున్న ఓ జపనీయుడు విచారణ సందర్భంగా పోలీసులకు ఆశ్చర్యపోయే నిజాలు చెప్పాడు.","text":"'ఒక ఫొటోలో ఆమె కళ్లలో ప్రతిబింబించిన పరిసరాలను చూసి ఆమె కదలికలను తెలుసుకున్నానని చెప్పాడు. సోషల్ మీడియాలో పోస్ట్ చేసిన ఒక సెల్ఫీలో ఆమె కళ్లలో వెనుకనున్న రైల్వే స్టేషన్ కనిపించిందని చెప్పాడు' అని పోలీసులు తెలిపారు. అది చూశాక ఆ 26 ఏళ్ల జపనీయుడు ఆ రైల్వే స్టేషన్లో ఆమె వచ్చేవరకు నిరీక్షించి అక్కడి నుంచి ఆమె ఇంటి వరకు వెంబడించాడని పోలీసులు చెప్పారు. ఈ కేసు సైబర్ నిఘానీడపై చర్చకు తెరతీసింది. ఎలా తెలుసుకున్నాడంటే సెప్టెంబరు 1 రాత్రి జరిగిన ఈ ఘటనలో హిబికీ సాటో అనే యువకుడు పాప్ సింగర్‌ను ఇంటి వరకు వెంబడించి వేధింపులకు గురిచేశాడన్నది ఆరోపణ. అదే నెలాఖరులో పోలీసులు అతడిని అరెస్ట్ చేశారు. అరెస్టు తరువాత పోలీసులు అతడిని విచారించగా 21 ఏళ్ల ఆ పాప్ గాయనికి తాను వీరాభిమానినని చెప్పుకొచ్చాడు. సోషల్ మీడియాలో ఆమె పోస్ట్ చేసిన సెల్ఫీని జూమ్ చేయగా కళ్లలో ఒక రైల్వేస్టేషన్ కనిపించిందని.. గూగుల్ స్ట్రీట్ వ్యూ సహాయంతో అదెక్కడుందో కనిపెట్టి అక్కడకు వెళ్లానని చెప్పాడు. ఆమె తన అపార్ట్‌మెంట్‌లో తీసుకున్న వీడియోలను సునిశితంగా విశ్లేషించి, ఎండ దిశ, బయట నుంచి వస్తున్న కాంతి స్థాయి ఆధారంగా ఆమె ఎన్నో అంతస్తులో నివసిస్తోందో కూడా కనిపెట్టాడని స్థానిక పత్రికలు రాశాయి. ‘వ్యక్తిగత జీవితాన్ని ఆన్‌లైన్లో పెట్టొద్దు’ వ్యక్తిగత జీవితానికి సంబంధించిన హైడెఫినిషన్ చిత్రాలు సోషల్ మీడియాలో పెడితే ఎలాంటి ముప్పు కలుగుతుందో చెప్పడానికి ఇదో ఉదాహరణని పోలీసులు అంటున్నారు. హైక్వాలిటీ వీడియోలను సునిశితంగా విశ్లేషిస్తే చాలా సూక్ష్మ అంశాలు కూడా కనిపించే అవకాశముందని, గూగుల్ స్ట్రీట్ వ్యూ వంటి టూల్స్‌ సహాయం తీసుకుని ఈ అంశాల ఆధారంగా లొకేషన్ తెలుసుకోవచ్చని ఆన్‌లైన్ పరిశోధనా మెళకువల నిపుణుడు ఎలియట్ హిగ్గిన్స్ 'బీబీసీ'తో చెప్పారు. చిన్నచిన్న డీటెయిల్స్ ఆధారంగా ఆ ఫొటో ఎక్కడ తీశారు.. అందులో ఎవరెవరున్నారనేది చాలావరకు చెప్పేయొచ్చు అంటారాయన. ''మీ బాస్‌కు కానీ, భార్యకు కానీ, శత్రువుకు కానీ తెలియకూడదన్న విషయాలను ఎప్పుడూ ఆన్‌లైన్లో పోస్ట్ చేయొద్దు. ఆన్‌లైన్ సెట్టింగ్స్‌లో ప్రైవేట్ అని పెట్టుకున్నా కూడా సురక్షితం కాదు'' అంటారాయన. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3976}
{"id":"international-42538964","url":"https:\/\/www.bbc.com\/telugu\/international-42538964","title":"లైంగిక వేధింపుల బాధితులకు అండగా హాలీవుడ్ నటీమణులు","summary":"చిత్ర పరిశ్రమతోపాటు పని ప్రదేశాల్లో లైంగిక దాడులు, వేధింపులు, అసమానతలు, అన్యాయాలను ఎదుర్కొనేందుకు, బాధితులకు అండగా నిలిచేందుకు 300 మందికి పైగా హాలీవుడ్ నటీమణులు, రచయితలు, దర్శకులు నడుం బిగించారు.","text":"'టైమ్ ఈజ్ అప్' ప్రాజెక్టుకు మద్దతు పలుకుతున్న నటీమణుల్లో ఆస్కార్ పురస్కార గ్రహీతలు నటాలీ పోర్ట్‌మన్, ఎమ్మా స్టోన్, కేట్ బ్లాన్‌చెట్ ఉన్నారు తమ పోరాటాన్ని ఒక ప్రాజెక్టుగా వారు చేపట్టారు. దీనికి 'టైమ్ ఈజ్ అప్ (Time's Up)' అని పేరు పెట్టుకున్నారు. బాధితులకు న్యాయ సహాయం అందించేందుకు అవసరమైన నిధులను సమీకరిస్తున్నారు. దీనిపై అమెరికాలోని ప్రముఖ పత్రిక 'ద న్యూయార్క్ టైమ్స్'లో వారు పూర్తి పేజీ అడ్వర్టైజ్‌మెంట్ ఇచ్చారు. హాలీవుడ్ నిర్మాత హార్వే వైన్‌స్టీన్‌ తమపై లైంగిక వేధింపులకు పాల్పడ్డారని పలువురు ప్రముఖ నటీమణులు ఆరోపణలు చేస్తున్న తరుణంలో ఈ ప్రాజెక్టు తెర పైకి వచ్చింది. 'టైమ్ ఈజ్ అప్' ప్రతినిధులు మహిళలందరికీ సంఘీభావం తెలుపుతూ తమ వెబ్‌సైట్‌లో లేఖ ఉంచారు 'టైమ్ ఈజ్ అప్' ప్రతినిధులు మహిళలందరికీ సంఘీభావం తెలుపుతూ తాజాగా తమ వెబ్‌సైట్‌లో ఒక లేఖ కూడా ఉంచారు. తాము ఎదుర్కొంటున్న వేధింపులపై గళం విప్పేందుకు మహిళలకు ఉన్న అడ్డంకులను తొలగించాల్సి ఉందని వ్యాఖ్యానించారు. లైంగిక వేధింపులు చాలా సందర్భాల్లో కొనసాగుతూనే ఉంటాయని, ఈ వేధింపులకు పాల్పడేవారు అందుకు తగిన ఫలితం అనుభవించేలా చేయలేకపోవడమే దీనికి కారణమని లేఖలో పేర్కొన్నారు. 'టైమ్ ఈజ్ అప్' ప్రాజెక్టుకు మద్దతు పలుకుతున్న నటీమణుల్లో ఆస్కార్ పురస్కార గ్రహీతలు నటాలీ పోర్ట్‌మన్, ఎమ్మా స్టోన్, కేట్ బ్లాన్‌చెట్, రీస్ విదర్‌స్పూన్ తదితరులు ఉన్నారు. ప్రాజెక్టు అమలుకు రూ.95.57 కోట్లు (ఒకటిన్నర కోట్ల డాలర్లు) సేకరించాలని నిర్ణయించగా, ఇప్పటికే రూ.82.8 కోట్లు సమకూరాయి. పని చేసే చోట లైంగిక వేధింపులను ఎదుర్కొనే మహిళలు, పురుషులకు న్యాయ సహాయం అందించడానికి ఈ సొమ్మును వెచ్చిస్తారు. ప్రధానంగా న్యాయ వ్యవహారాలకు అయ్యే ఖర్చులను భరించలేని బాధితుల కోసం ఈ నిధులను వినియోగిస్తారు. వీరిలో వ్యవసాయ కార్మికులు, కర్మాగారాల్లోని కార్మికులు, సంరక్షకులు, వెయిటర్ లాంటి ఉద్యోగాల్లో ఉండే మహిళలు, ఇతరులు ఉంటారు. లింగ వివక్ష, అధికార పంపిణీలో అసమతౌల్యం, వేతనాల్లో స్త్రీ, పురుషుల మధ్య అసమానతలను పారదోలాలని ఈ ఉద్యమం పిలుపునిస్తోంది. మరింత మంది మహిళలు అధికార స్థానాల్లోకి వెళ్లాలని కోరుతోంది. మా ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3984}
{"id":"india-53988599","url":"https:\/\/www.bbc.com\/telugu\/india-53988599","title":"139 మంది తనపై అత్యాచారం చేశారన్న యువతి కేసులో కీలక మలుపు.. అతడే అసలు నిందితుడా?","summary":"''నన్ను 139 రేప్ చేయలేదు. అందులోని కొన్ని పేర్లను రాజశ్రీకర్ రెడ్డి బలవంతంగా రాయించారు\" అని బాధిత మహిళ సోమవారం ప్రెస్ మీట్ లో వెల్లడించారు.","text":"బాధిత మహిళకు స్వచ్ఛంద సంస్థగా సాయం చేస్తున్నట్లు చెప్తున్న వ్యక్తే నిందితుడని ఆమె ఆరోపించారు. తనపై అత్యాచారం జరగడం వాస్తవమే కానీ రాజశ్రీకర్ రెడ్డి సొంత లాభాల కోసం ఈ కేసును ఉపయోగించుకునే ప్రయత్నం చేశాడని భాదిత మహిళ వెల్లడించారు. సోమవారం నాడు కుల సంఘాలు, మహిళా సంఘాల సమక్షంలో హైదరాబాద్‌లో ప్రెస్ మీట్ ఏర్పాటు చేశారు. ఇప్పటికే ఈ కేసును పంజాగుట్ట పోలీసుల నుంచి సీసీఎస్ పోలీసు స్టేషన్‌కు బదిలి చేశారు. కేసు గురించి వివరాలు తెలిసిన మహిళా సంఘం కార్యకర్తతో బీబీసీ తెలుగు మాట్లాడింది. మహిళా సంఘం కార్యకర్త సంధ్య బాధిత మహిళను కలిశారు. తాను తెలిపిన వివరాల ప్రకారం కుల సంఘాల పెద్దలు, మహిళా సంఘాల పెద్దల జోక్యంతో నిజానిజాలు బయట పడుతున్నాయి. ''ఆ అమ్మాయి అత్యాచారానికి గురైన విషయం వాస్తవమే. తన దుర్బల పరిస్థితిని దుర్వినియోగం చేసుకునే ప్రయత్నం జరిగింది. బాధిత మహిళ చిన్న వయస్సులో ఎదురుకున్న సమస్యల కారణంగా ఆ ఊబిలో చిక్కుకుంది. కేసు పరిశోధనలో ఉంది. నిజానిజాలు త్వరలోనే బయట పడుతాయి'' అని సంధ్య అన్నారు. 'రేప్ చేశారని కేసు పెడితే నన్నే జైల్లో పెట్టారు' అయితే రాజశ్రీకర్ రెడ్డి వైఖరిపై పలు కుల సంఘాలు, మహిళా సంఘాల కార్యకర్తలకు ముందు నుంచే అనుమానం ఉన్నట్టు తెలుస్తోంది. ఆ అనుమానంతోనే సీసీఎస్ పోలీసులు కూడా అప్రమత్తమై పాత రికార్డులు పరిశీలించారు. రాజశ్రీకర్ రెడ్డిపై గతంలోనే అతని భార్య కేసు నమోదు చేసినట్టు తేలింది. ఈ విషయాన్ని హైదరాబాద్ అడిషనల్ పొలీస్ కమిషనర్ (క్రైం, ఎస్ఐటీ) శిఖా గోయల్ బీబీసీ తెలుగుకి ధృవీకరించారు. ప్రస్తుతం బాధిత మహిళ వాంగ్మూలాన్ని పోలీసులు నమోదు చేసుకుంటున్నారు. ''ఆమె రాజశ్రీకర్ రెడ్డి గురించి ప్రెస్ మీట్‌లో చెప్పింది. కానీ మా వద్ద భిన్నమైన వాంగ్మూలం రికార్డు చేసింది. కనుక మళ్లీ తన స్టేట్మెంట్ రికార్డు చేస్తున్నాము. భిన్నమైన వాంగ్మూలం ఉంది కనుక మెజిస్ట్రేట్ ముందు కూడా స్టేట్మెంట్ రికార్డు చేయిస్తాము. దానిని బట్టి చర్యలు తీసుకోవడం జరుగుతుంది'' అని శిఖా గోయల్ తెలిపారు. గతంలో బీబీసీ తెలుగుతో మాట్లాడిన రాజశ్రీకర్‌రెడ్డితో మాట్లాడటానికి బీబీసీ తెలుగు ప్రయత్నించింది. పలుమార్లు ఫోన్ చేసినా స్పందించలేదు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3986}
{"id":"india-52782579","url":"https:\/\/www.bbc.com\/telugu\/india-52782579","title":"క‌రోనావైర‌స్ సంక్షోభానికి మేధావులు చూపిస్తున్న 7 పరిష్కారాలు 'మిషన్ జైహింద్'","summary":"క‌రోనావైర‌స్‌తో చుట్టుముట్టిన ఆర్థిక‌, ఆరోగ్య‌, మాన‌వ‌తా సంక్షోభాల‌ను ప‌రిష్కరించేందుకు ప్ర‌ముఖ ఆర్థిక వేత్త‌లు, మేధావులు, సామాజిక కార్య‌క‌ర్త‌లు ఏడు సూత్రాల ప్ర‌ణాళిక‌ను రూపొందించారు. దీనికి మిష‌న్ జైహింద్‌గా నామ‌క‌ర‌ణం చేశారు.","text":"వ‌ల‌స కార్మికులను ఆదుకోవ‌డంతో మొద‌లుపెట్టి.. అంద‌రికీ ఆరోగ్య సంర‌క్ష‌ణ‌, ఆరు నెల‌ల‌పాటు ఆహార ధాన్యాల పంపిణీ, ప‌ట్ట‌ణ-గ్రామాల్లో ఉపాధి హామీ, ఉద్యోగాలు కోల్పోయిన‌వారికి ప‌రిహారం, పంట రుణాల‌కు మూడు నెల‌ల మిన‌హాయింపులు త‌దిత‌ర సూచ‌న‌లు ఇందులో ఉన్నాయి. డాక్యుమెంట్‌ను త‌యారుచేసిన వారిలో కేంద్ర ప్ర‌భుత్వ మాజీ ప్ర‌ధాన ఆర్థిక స‌ల‌హాదారుడు దీప‌క్ నయ్య‌ర్‌, ప్ర‌ణాళికా సంఘం మాజీ స‌భ్యుడు అభిజిత్ సేన్‌, చ‌రిత్ర‌కారుడు రామ‌చంద్ర గుహ‌, మ‌హాత్మా గాంధీ మ‌న‌వ‌డు రాజ్‌మోహ‌న్ గాంధీ, జేఎన్‌యూ అసోసియేట్ ప్రొఫెస‌ర్ హిమాన్షు, స‌ఫాయి క‌ర్మ‌చారి ఆందోళ‌న్ జాతీయ క‌న్వీన‌ర్ బెజ‌వాడ విల్స‌న్‌, గ్రీన్ పీస్ ఇండియా ఫౌండ‌ర్ ల‌లితా రామ్‌దాస్, మాజీ నావికాద‌ళ అధిప‌తి ఎల్ రామ్‌దాస్‌ త‌దిత‌రులున్నారు. యోగేంద్ర యాదవ్ మిష‌న్ జైహింద్‌లోని వివ‌రాలివీ... 1. వ‌ల‌స కార్మికుల‌ను ప‌ది రోజుల్లోగా సొంత ఇళ్ల‌కు చేర్చాలి. కరోనావైరస్: కోవిడ్-19 సోకిన తల్లులకు పుట్టిన 100 మంది బిడ్డలు ఎలా ఉన్నారు... వ‌ల‌స కార్మికులను పది రోజుల్లోగా సుర‌క్షితంగా, గౌర‌వప్ర‌దంగా ఇంటికి చేర్చే బాధ్య‌త‌ను ప్ర‌భుత్వం తీసుకోవాలి. 2. కోవిడ్ రోగులు, ఫ్రంట్‌లైన్ వ‌ర్క‌ర్ల‌కు అండ‌గా నిల‌వాలి: ప‌రీక్ష‌ల నుంచి వెంటిలేట‌ర్ల వ‌ర‌కు అంద‌రికీ ఉచితంగా.. 3. ఎవ‌రూ ఆక‌లితో ఉండ‌కూడ‌దు ‌ ఉపాధి హామీపై త‌ప్ప‌నిస‌రిగా 200 రోజుల ఉపాధి క‌ల్పించాలి. 4. అంద‌రికీ ఉపాధి 5.అంద‌రి‌కీ ఆదాయం ప్రతీకాత్మక చిత్రం 6. వ‌డ్డీలు తీసుకోకూడ‌దు 7. నిధులు లేవ‌ని ఆపేయ‌కూడ‌దు అయితే ఆదాయం కోసం ప్రైవేటు ఆస్తుల స్వాధీనం చేసుకోవ‌చ్చ‌నే అర్థం వ‌చ్చేలా ఏడో సూత్రం ఉంద‌ని వివాదం చెల‌రేగింది. \"సంక్షోభ స‌మ‌యంలో ప్ర‌జ‌ల వ‌ద్ద‌నున్న డ‌బ్బు, స్థిరాస్తులు, బాండ్లు ఇలా అన్ని వ‌న‌రుల‌ను జాతీయ వ‌న‌రులుగా ప్ర‌భుత్వం భావించాలి\" అని మొద‌టగా ఏడో పాయింట్లో రాశారు. కొద్దిసేప‌టి త‌ర్వాత త‌మ‌కు జాతీయీక‌ర‌ణ‌, ప్రైవేటు ఆస్తుల స్వాధీనం లాంటి ఆలోచ‌న‌లే లేవ‌ని స్వ‌రాజ్ ఇండియా పార్టీ నాయ‌కుడు యోగేంద్ర యాద‌వ్‌ స్ప‌ష్టంచేశారు. ఏడో పాయింట్లో మార్పులుచేసి.. ఆ డాక్యుమెంట్‌ను మ‌రోసారి ఆయ‌న ట్వీట్‌చేశారు. 18 నెలల శిశువుతో 2 వేల కి.మీ.కాలినడకన వెళ్తున్న వలస కార్మికులు ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3988}
{"id":"india-47749190","url":"https:\/\/www.bbc.com\/telugu\/india-47749190","title":"ఇస్రో ఏర్పాటులో నెహ్రూ పాత్రేమీ లేదు, ఇది నిజమేనా: Fact Check","summary":"భారత అంతరిక్ష పరిశోధన సంస్థ (ఇస్రో) ఏర్పాటులో భారత మొదటి ప్రధాని జవహర్‌లాల్ నెహ్రూ పాత్ర ఏమీ లేదంటూ సోషల్ మీడియాలో కొన్ని పోస్టులు వైరల్ అయ్యాయి. బుధవారం నాడు 'మిషన్ శక్తి' (ఏశాట్) ప్రయోగం ద్వారా ఉపగ్రహాన్ని కూల్చేశామంటూ ప్రధాని నరేంద్ర మోదీ ప్రకటించిన తర్వాత ఈ పోస్టులు ప్రచారంలోకి వచ్చాయి.","text":"భారత్ గ్లోబల్ స్పేస్ పవర్‌గా అవతరించిందని మోదీ బుధవారం నాడు అనూహ్యంగా జాతినుద్దేశించి ప్రకటన చేశారు. దీనిపై కొన్ని మితవాద సోషల్ పేజీల్లో ప్రశంసలు కురిశాయి. మరోవైపు, ఎన్నికల వేళ రాజకీయ లబ్ధి కోసమే ప్రధాని ఈ ప్రకటన చేశారని ప్రతిపక్షాలకు అనుకూలంగా ఉండే కొన్ని పేజీల్లో విమర్శలు వ్యక్తమయ్యాయి. \"1964 మే 27న నెహ్రూ మరణించారు. ఆ తర్వాత 1969 ఆగస్టు 15న ఇస్రో ఏర్పాటైంది\" అని ప్రస్తుతం వైరల్ అవుతున్న ఈ పోస్టుల్లో పేర్కొంటున్నారు. పోస్ట్ of Twitter ముగిసింది, 1 వీటిని సోషల్ మీడియా వేదికలపై వేల మంది చూస్తున్నారు, షేర్ చేస్తున్నారు. అయితే, ఇదంతా తప్పుడు ప్రచారమని మా పరిశీలనలో తేలింది. మిషన్ శక్తి ప్రయోగానికి ఉపయోగించిన ఉపగ్రహం (దీన్ని జనవరిలో ప్రయోగించారు) వాస్తవమేంటి? ఇస్రో ఏర్పాటుకు నెహ్రూ పునాది రాయి వెయ్యలేదు అనే మాట నిజం కాదు. ఇస్రో 1969లో ఏర్పాటైంది. అయితే అంతకు ముందే, అంటే నెహ్రూ మరణానికి రెండేళ్ల ముందు, 1962లో ఇండియన్ నేషనల్ కమిటీ ఫర్ స్పేస్ రిసెర్చ్ (ఐఎన్‌సీఓఎస్‌పీఏఆర్) ఏర్పాటైంది. దీని ఏర్పాటులో అప్పటి ప్రధాని నెహ్రూ, ప్రముఖ శాస్త్రవేత్త డాక్టర్ విక్రమ్ సారాభాయ్‌లదే కీలక పాత్ర. ఈ పరిశోధన సంస్థ ఏర్పాటలో నెహ్రూ ప్రభుత్వం, డాక్టర్ సారాభాయ్ చేసిన కృషి గురించి ఇస్రో అధికారిక వెబ్‌సైట్‌లో కూడా ప్రస్తావన ఉంది. \"1962లో ఇండియన్ నేషనల్ కమిటీ ఫర్ స్పేస్ రిసెర్చ్ (ఐఎన్‌సీఓఎస్‌పీఏఆర్)ని ప్రభుత్వం ఏర్పాటుచేయడం ద్వారా అంతరిక్ష రంగంలో కాలుమోపాలని భారత్ నిర్ణయించింది. భూమికి సుదూరంగా ఉన్న వాతావరణంపై పరిశోధనకు డాక్టర్ విక్రమ్ సారాభాయ్ మార్గదర్శనంలో ఐఎన్‌సీఓఎస్‌పీఏఆర్‌ తిరువనంతపురంలో తుంబా ఈక్వటోరియల్ రాకెట్ లాంచింగ్ స్టేషన్ (టీఈఆర్ఎల్ఎస్) ను ఏర్పాటుచేసింది. ఆ తర్వాత 1969లో ఐఎన్‌సీఓఎస్‌పీఏఆర్ స్థానంలో ఇస్రో ఏర్పాటైంది\" అని ఇస్రో వెబ్‌సైట్‌లో పేర్కొంది. ఆగస్టు 1969లో ఇస్రో ఏర్పాటైనప్పుడు కాంగ్రెస్ పార్టీ అధికారంలో ఉండగా ఇందిరా గాంధీ ప్రధానిగా ఉన్నారు. (ఇలాంటి అనుమానాస్పద వార్తలు, ఫొటోలు, వీడియోలు లేదా సమాచారం ఏదైనా మీ దృష్టికి వస్తే, వాటి ప్రామాణికతను పరిశీలించడానికి బీబీసీ న్యూస్ వాట్సాప్ నెంబర్ +919811520111 కు పంపించండి లేదా ఇక్కడ క్లిక్ చేయండి.) ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":3998}
{"id":"india-45226742","url":"https:\/\/www.bbc.com\/telugu\/india-45226742","title":"అమ్మ పాలు... బాటిల్ రూ.250","summary":"ప్రకృతిలో అమ్మ పాల స్థానాన్ని మరేవీ భర్తీ చేయలేవు. కానీ వైద్య పరమైన కారణాల వల్ల కొందరు తల్లులు పాలివ్వలేరు. అలాంటివాళ్ల పిల్లలు ఇకపై తల్లి పాలకు దూరమవ్వాల్సిన అవసరం లేదు. దేశంలో కొత్తగా తల్లిపాలను సైతం అమ్మే సంస్థలు అందుబాటులోకి వస్తున్నాయి.","text":"దిల్లీలోని ‘అమరా’ అనే సంస్థ కూడా అలాంటిదే. పాలను దానమివ్వడానికి సిద్ధపడే తల్లుల నుంచి ఆ సంస్థ పాలను సేకరిస్తుంది. వాటిని భద్రపరిచి అవసరమైన వారికి అందిస్తుంది. సునీత అనే మహిళ కొన్ని రోజులుగా అలా వేరే తల్లులు ఇచ్చిన పాలనే తన పిల్లలకు పడుతున్నారు. కొన్నాళ్ల క్రితం ఆమె నెలలు నిండని కవలలకు జన్మనిచ్చారు. ఇప్పుడు అందరికీ అందుబాటులో అమ్మపాలు ‘పాలను దానమిచ్చే తల్లులంటే నాకు చాలా గౌరవం. వాళ్లు కూడా నాలాంటి అమ్మలే. నాకు ఇద్దరు నెలలు నిండని పిల్లలు పుట్టారు. సిజేరియన్‌తో పాటు నా వయసు కారణంగా వాళ్లకు పాలివ్వడం సాధ్యపడట్లేదు. తరువాత ఆస్పత్రిలోనే తల్లిపాలు దొరుకుతాయని ఇంట్లో చెప్పా. ఇంట్లో వాళ్లు కూడా ఎలాంటి అభ్యంతరం చెప్పలేదు. మొదట్లో ఆ పాల నాణ్యతపైన అనుమానాలుండేవి. నా పిల్లలకు అవి సరిపడతాయో లేదో అని భయం వేసేది. కానీ నా పిల్లల ఎదుగుదలను చూశాక చాలా సంతోషమేసింది’ అంటారు సునీత. సునీత మరో పక్క జ్యోతి అనే మహిళ చాలా కాలంగా తన పాలను ఇతర పిల్లల కోసం దానమిస్తున్నారు. తన వల్ల ఒక్క బిడ్డ ప్రాణం నిలబడినా చాలని ఆమె చెబుతున్నారు. ‘మా పాపకు నేరుగా నా చనుబాలు తాగడం సాధ్యం కాలేదు. కొన్న పాలను తనకు పట్టడం నాకు ఇష్టం లేదు. అందుకే ఎలక్ట్రానిక్ పంప్ సాయంతో నా చనుబాలను సేకరించడం మొదలుపెట్టా. కానీ నా పాప తాగేదానికన్నా ఎక్కువ పాలు బయటికొచ్చేవి. దాంతో చాలా పాలు వృథా అయ్యేవి. ఆ పాలు వృథా కాకుండా అవసరమైన వారికి దానం చేయొచ్చని, పాలు రాని తల్లులకు అవి ఉపయోగపడాతయని మా డాక్టర్ సలహా ఇచ్చారు. నేనిప్పుడు అదే పని చేస్తున్నా. గత ఆర్నెల్లుగా పాలను దానమిస్తున్నా. నా పాల వల్ల ఎక్కడో చోట ఒక్క చిన్నారి ప్రాణమైనా నిలబడి ఉంటుందని నా భర్తతో అప్పుడప్పుడూ అంటుంటా’ అని జ్యోతి చెప్పారు. జ్యోతి అమరా లాంటి చాలా పాల బ్యాంకులు ఇప్పుడు అందుబాటులో ఉన్నాయి. అమరా బ్యాంకు రెండేళ్లలో దాదాపు వెయ్యి లీటర్ల పాలను సేకరించింది. ‘ముందు సేకరించిన పాలను మేం పరీక్షిస్తాం. తరవాత వాటిని శుద్ధి చేసి భద్రపరుస్తాం. ఫ్రీజ్ చేసిన పాలను ఆర్నెల్ల వరకు ఉపయోగించొచ్చు’ అంటారు అమరా మిల్క్ బ్యాంక్‌కు చెందిన వైద్యుడు రఘు. ఒక బాటిల్ పాల ధర రూ.200-250 మధ్య ఉంటుంది. కానీ, దానమిచ్చే తల్లులు మాత్రం ఆ పాలకు డబ్బులు తీసుకోరు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":4010}
{"id":"india-48003765","url":"https:\/\/www.bbc.com\/telugu\/india-48003765","title":"ఉద్యోగం మానేసి 10 నీటి కుంటలను శుభ్రం చేసిన యువకుడు","summary":"కాలుష్య కాసారంగా మారిన నీటి కుంటలను పునరుద్ధరించేందుకు ఓ యువకుడు నడుం బిగించాడు. ఒకటి కాదు, రెండు కాదు... పది కుంటలను శుభ్రం చేశాడు.","text":"పైన కనిపిస్తున్నది దిల్లీ పరిసర ప్రాంతమైన గ్రేటర్ నోయిడాలోని డాబ్రా కుంట. మూడేళ్ల క్రితం ఈ కుంట దుర్గంధంతో నిడిపోయి ఉండేది. దాని సమీపంలోకి వెళ్లాలంటేనే ముక్కు మూసుకోవాల్సిన పరిస్థితి ఉండేది. కానీ, 2019 నాటికి దాని స్వరూపం పూర్తిగా మారిపోయింది. ఈ మార్పు వెనకున్నది స్థానిక యువకుడు రామ్‌వీర్ తన్వార్. \"ఈ నీటి కుంట మూడు నాలుగేళ్ల క్రితం ఓ చెత్త డంపింగ్ యార్డులా ఉండేది. మేము చిన్నప్పుడు ఇక్కడ ఆడుకునేవాళ్లం. అప్పుడు ఎంతో శుభ్రంగా ఉన్న కుంట, రానురాను దుర్గంధమైపోయింది. అందరూ దీనిని ఒక మురుగునీటి గుంటగా చూసేవారు\" అని రామ్‌వీర్ చెబుతారు. పది కుంటలను శుభ్రం చేసిన యువకుడు రామ్‌వీర్ తన్వార్ వృత్తిపరంగా ఇంజినీర్. ఉద్యోగం వదిలేసి గ్రేటర్ నోయిడా ప్రాంతంలో మురికిమయమైన నీటి కుంటలను బాగుచేసే పని ప్రారంభించారు. \"ఈ కుంటలో ఎలాంటి కాలుష్యం ఉంది? ఎంత చెత్త ఉంది? అనేది విశ్లేషించేవాడిని. ఎలాగైనా శుభ్రం చేయాలని అనుకున్నా. అయితే, బురద బాగా పేరుకుపోయింది. అందులో ఎవరూ అడుగుపెట్టలేరు. దాన్ని తొలగించేందుకు యంత్రాలు అవసరమయ్యేవి, దాంతో ఖర్చు పెరుగుతుండేది. కొన్నాళ్లకు స్థానికులు నాతో చేతులు కలపడం ప్రారంభించారు. ఆర్థిక సాయం కూడా చేశారు.\" \"నేను ఉద్యోగం వదిలేసి ఈ పని చేయాలని నిర్ణయించుకున్నప్పుడు, చాలా మంది వారించారు. కుటుంబాన్ని ఎలా చూసుకుంటావు? అని ప్రశ్నించేవారు. కొన్నిసార్లు ఆర్థికంగా చాలా ఇబ్బందులు ఎదురయ్యాయి\" అని రామ్‌వీర్ గుర్తుచేసుకున్నారు. రామ్‌వీర్ గత పదేళ్లలో చెత్తకుప్పలుగా తయారైన 10 కుంటలను శుభ్రం చేశారు. \"నేనో, యంత్రాలో ఇప్పుడు కుంటను శుభ్రం చేసి వెళ్లిపోగానే, మళ్లీ కొన్నాళ్లకు ఎవరైనా వచ్చి శుభ్రం చేస్తారులే అన్నట్లుగా ప్రజలు ఆలోచిస్తారు. ఈ పనిలో అందరూ చేతులు కలిపినప్పుడే పరిస్థితిలో మార్పు వస్తుంది\" అంటారు రామ్‌వీర్. ఇప్పుడు చాలామంది నడక కోసం ఈ కుంట వద్దకు రావడమే కాదు, ఇందులోని నీరు వ్యవసాయానికి కూడా పనికొస్తోంది. ఈ కుంట వల్ల ప్రజలకు ఉపాధి దొరకడమే కాదు, భూగర్భ జల మట్టం కూడా పెరుగుతుంది. \"ఈ ఉద్యమంలో మేము విజయవంతం అయ్యామని అనుకుంటున్నా. గతంలో ప్రతికూలంగా ఆలోచించినవారు, ఇప్పుడు సానుకూలంగా మారిపోయారు\" అని చెప్పారు రామ్‌వీర్. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4023}
{"id":"international-49580555","url":"https:\/\/www.bbc.com\/telugu\/international-49580555","title":"హాంగ్‌కాంగ్ నిరసనలకు బ్రేక్ పడబోతుందా","summary":"హాంగ్‌కాంగ్‌లో అత్యంత వివాదాస్పదంగా మారిన ‘చైనాకు నేరస్థుల అప్పగింత’ బిల్లును ఉపసంహరించుకుంటామని ఆ దేశ చీఫ్ ఎగ్జిక్యూటివ్ కేరీ లామ్ ప్రకటించారు.","text":"కేరీ లాం ఏప్రిల్‌లో ప్రవేశపెట్టిన ఈ బిల్లు ప్రకారం నేరస్థులన్న అనుమానమున్నవారిని చైనాకు అప్పగించే వీలుంటుంది. దీనిపై వివాదం తలెత్తడంతో పాటు భారీ స్థాయిలో నిరసనలు వెల్లువెత్తడంతో జూన్‌లోనే దీన్ని పక్కనపెట్టారు. కానీ, ఇంతవరకు ఉపసంహరించలేదు. ఈ బిల్లును పూర్తిగా ఉపసంహరించాలన్నది నిరసనకారుల అయిదు ప్రధాన డిమాండ్లలో ఒకటి. బుధవారం టీవీ చానల్‌లో ప్రజలనుద్దేశించిన మాట్లాడిన లామ్.. శాంతి నెలకొల్పే దిశగా పలు చర్యలను ప్రకటించారు. నిరసనల సమయంలో పోలీసులు వ్యవహరించిన తీరుపై విచారణ జరిపేందుకు ఇప్పటికే నియమించిన కమిటీలో మరో ఇద్దరు సీనియర్ అధికారులు కూడా చేరనున్నారని ఆమె తెలిపారు. నిరసనకారుల మీద పోలీసుల అకృత్యాలపై స్వతంత్ర విచారణ జరిపించాలన్నది కూడా ఆందోళనకారుల డిమాండ్లలో ఒకటి. హాంగ్‌కాంగ్ పార్లమెంటు ముందు నిరసనలు ఏమిటీ బిల్లు.. ఎందుకీ నిరసనలు? హాంగ్ కాంగ్ నుండి నేరస్తులను చైనాకు అప్పగించేందుకు ఉద్దేశించిన బిల్లు ఇది. దీనిపై నిరసనలు వెల్లువెత్తినప్పటికీ హాంగ్‌కాంగ్ ఆ బిల్లును ఆమోదించేందుకే ఇంతకుముందు ప్రయత్నించింది. ఈ ప్రతిపాదిత చట్టాన్ని చైనాలో తీవ్ర లోపభూయిష్టమైన పోలీసు, న్యాయ వ్యవస్థ దుర్వినియోగం చేసే అవకాశం ఉందని విమర్శకులు ఆందోళన వ్యక్తం చేస్తున్నారు. చైనా రాజకీయంగా తమకు వ్యతిరేకం అనుకున్నవారిని ఈ చట్టం ప్రకారం ఇరికించే ప్రమాదం ఉందన్నది వారి ఆందోళన. అంతేకాదు.. దానివల్ల హాంగ్ కాంగ్ న్యాయ వ్వవస్థ స్వాతంత్ర్యం ఇంకా తరిగిపోతుందని వాదిస్తున్నారు. అసలు హాంగ్‌కాంగ్ కథేమిటి? హాంగ్‌కాంగ్ ఒకప్పుడు బ్రిటిష్ వలస ప్రాంతం. 1997లో చైనా దీన్ని తన పాలనలోకి తీసుకుంది. 'ఒక దేశం - రెండు వ్యవస్థ'ల సూత్రం ప్రకారం పాక్షిక స్వయం ప్రతిపత్తి హాంగ్‌కాంగ్‌కు ఉంది. ఈ నగరానికి తన సొంత చట్టాలు ఉన్నాయి. చైనా పౌరులకు లేని పౌర స్వాతంత్య్రాలు హాంగ్ కాంగ్ వాసులకు ఉన్నాయి. బ్రిటన్, అమెరికా సహా 20 దేశాలతో 'నిందితుల అప్పగింత' ఒప్పందాలు కుదుర్చుకుంది హాంగ్ కాంగ్. కానీ.. ప్రధాన చైనాతో అటువంటి ఒప్పందం ఏదీ ఖరారు కాలేదు. దీని కోసం రెండు దశాబ్దాలుగా సంప్రదింపులు జరుగుతూనే ఉన్నాయి. చైనా చట్టం కింద నిందితులకు సరైన న్యాయ రక్షణ లేకపోవటమే దీనికి కారణమని విమర్శకులు చెప్తారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4028}
{"id":"india-41377005","url":"https:\/\/www.bbc.com\/telugu\/india-41377005","title":"‘చివరి రోజుల్లో అమ్మను మేమెవరం చూడలేదు. ఆ 75 రోజులూ శశికళే కథానాయకి’","summary":"‘‘జయలలిత చివరి రోజుల్లో మాతో మాట్లాడారని, ఇడ్లీ తిన్నారని మేం అబద్దం చెప్పాం. జయలలిత అపోలో హాస్పిటల్‌లో ఉన్న 75 రోజుల్లో.. మాలో ఏ ఒక్కరూ ఆమెను చూడలేదు’’ అని తమిళనాడు మంత్రి, ఏఐఏడీఎంకే నాయకుడు శ్రీనివాసన్ అన్నారు. ఆయన చేసిన వ్యాఖ్యలు తమిళనాట సంచలనం రేపాయి.","text":"‘అరుణ్ జైట్లీ , అమిత్ షా, రాహుల్ గాంధీ, వెంకయ్యనాయుడు కూడా జయలలితను చూడలేకపోయారు’ జయలలిత మరణం తర్వాత, తమిళనాడులో పొలిటికల్ డ్రామా కొత్త మలుపులు తిరుగుతోంది. మాజీ సీఎం పన్నీర్ సెల్వం, ప్రస్తుత ముఖ్యమంత్రి పళనిస్వామి ఒక వర్గంగా.. శశికళ, ఆమె మేనల్లుడు దినకరన్ మరో వర్గంగా ఏర్పడ్డారు. జయలలిత మృతిపై ఈ రెండు వర్గాల మధ్యా మాటల తూటాలు పేలుతున్నాయి. మధురైలో జరిగిన అన్నాదొరై జయంతి ఉత్సవాల్లో శశికళ వర్గంపై మంత్రి శ్రీనివాసన్ పలు ఆరోపణలు చేశారు. పార్టీ పరువును కాపాడటానికే ఆ రోజు అబద్దం చెప్పానని, ఈ విషయంలో తనని క్షమించాలని నిండుసభలో చేతులెత్తి ప్రజలను వేడుకున్నారు. రాజకీయ ఉనికి కోసమే అనవసర రాద్దాంతం: దినకరన్ శ్రీనివాసన్ వ్యాఖ్యలను శశికళ మేనల్లుడు, ఏఐఏడిఎంకే బహిహ్కృత నేత దినకరన్ ఖండించాడు. 18 మంది తన వర్గం ఎమ్మెల్యేలతో కర్ణాటకలోని ఓ ప్రైవేటు రిసార్టులో ఉంటున్న దినకరన్ మీడియాతో మాట్లాడారు. పార్టీని కాపాడటానికి తాము ప్రయత్నిస్తుంటే, కొందరు నాశనం చేయాలని చూస్తున్నారన్నారని ఆరోపించారు. జయలలితకు ఇన్‌ఫెక్షన్ ఉన్నందునే ఆమెను చూడటానికి ఎవ్వరినీ అనుమతించలేదన్నారు. అక్టోబర్ 1 తర్వాత జయను చూడటానికి శశికళను కూడా డాక్టర్లు అనుమతించలేదని చెప్పారు. ‘శశికళ అంటే భయం. ఆ భయమే మాతో అబద్దం చెప్పించింది’ శశికళను చూసి తాము భయపడేవాళ్లమని, అబద్దం చెప్పడానికి ఆ భయం కూడా ఓ కారణమని శ్రీనివాసన్ అన్నారు. జయలలిత ఇడ్లీ తినడం, టీ తాగటం, మాట్లాడటం ఏ ఒక్కరూ చూడలేదని స్పష్టంచేశారు. అరుణ్ జైట్లీ, అమిత్ షా, వెంకయ్య నాయుడు, రాహుల్ గాంధీ.. వీరంతా జయలలితను చూడటానికి వచ్చినా వారినీ అనుమతించలేదని, వీరంతా శశికళనూ, డాక్టర్ ప్రతాప్ రెడ్డిని మాత్రమే కలిశారని చెప్పారు. జయలలిత మరణం వెనుక దాగివున్న రహస్యాలను ఎంక్వయిరీ కమిషన్ బయట పెడుతుందని శ్రీనివాసన్ అన్నారు. ‘సీసీటీవీ ఫుటేజ్‌ను బయటపెట్టేందుకు సిద్ధం’ చాలా సంవత్సరాల తర్వాత శ్రీనివాసన్‌కు మంత్రి పదవి వచ్చిందని, తన పదవిని కాపాడుకోవడం కోసమే ఇలాంటి వ్యాఖ్యలు చేస్తున్నారని దినకరన్ విమర్శించారు. జయలలిత ట్రీట్‌మెంట్ మొత్తం సి.సి. కెమెరాల సాక్షిగా జరిగిందని వివరించారు. ఫుటేజ్‌ను విడుదల చేయటానికి శశికళ అనుమతి కావాలని, అయితే ఎంక్వయిరీ కమిషన్ అడిగితే ట్రీట్‌మెంట్ ఫుటేజ్‌ను తక్షణమే అధికారులకు ఇవ్వడానికి సిద్ధమన్నారు. తాను ఎంక్వయిరీ కమిషన్‌కు భయపడనని దినకరన్ చెప్పారు.","len":4036}
{"id":"international-42852048","url":"https:\/\/www.bbc.com\/telugu\/international-42852048","title":"స్వచ్ఛంద సంస్థకు శిరోజాలు దానం చేసిన డచెస్ ఆఫ్ కేంబ్రిడ్జ్","summary":"బ్రిటిష్ రాచకుటుంబంలోని డచెస్ ఆఫ్ కేంబ్రిడ్జ్ కేథరీన్ తన శిరోజాలను కేన్సర్ చికిత్స తీసుకుంటూ జుట్టు రాలిపోయే చిన్నారులకు విగ్గులు అందించే ఒక స్వచ్ఛంద సంస్థకు విరాళంగా ఇచ్చారు.","text":"ఈ రాచ దానం ఇతరులు తమకు మద్దతునిచ్చేలా ప్రేరణనిస్తుందని స్వచ్ఛంద సంస్థ ఆశిస్తోంది ఈ విరాళం గురించి తమకు శుక్రవారం తెలిసిందని, ఇది ఎంతో సంతోషాన్నిచ్చిందని 'ద లిటిల్ ప్రిన్సెస్ ట్రస్ట్' పేర్కొంది. బ్రిటిష్ యువరాజు ప్రిన్స్ చార్లెస్, డయానాల పెద్ద కుమారుడు ప్రిన్స్ విలియం భార్య డచెస్ ఆఫ్ కేంబ్రిడ్జ్. డచెస్ దాతృత్వ చర్య ఇతరులు కూడా తమ సంస్థకు విరాళం ఇచ్చేలా ప్రేరణనిస్తుందని బ్రిటన్‌లోని హిర్‌ఫర్డ్‌లో గల ఈ సంస్థ మేనేజర్ మోనికా గ్లాస్ ఆశాభావం వ్యక్తంచేశారు. పలు చిన్నారుల స్వచ్ఛంద సంస్థలకు డచెస్ మద్దతునిచ్చారని కెన్సింగ్‌టన్ ప్యాలెస్ చెప్పింది. డచెస్ ఎంత మొత్తం శిరోజాలు విరాళం ఇచ్చారనేది చెప్పటానికి ప్యాలెస్ అధికార ప్రతినిధి నిరాకరించారు. అయితే.. కనీసం 7 నుంచి 12 అంగుళాల వరకూ గల ‘ఆరోగ్యవంతమైన శిరోజాల’ను తాము విరాళంగా స్వీకరిస్తామని ఈ సంస్థ పేర్కొంటోంది. డచెస్ వచ్చే ఏప్రిల్‌లో మూడో బిడ్డకు జన్మనివ్వనున్నారు. ఆమె గత వేసవిలో పొట్టి జుట్టుతో కనిపించారు. ఆమె విరాళానికి సంబంధించిన వాస్తవ వివరాలు వెల్లడించకుండా గోప్యంగా ఉంచారు. విగ్గులు తయారు చేయటానికి విభిన్న దాతల జుట్టును కలుపుతారు. \"ఈ విధంగా స్వచ్ఛంద సంస్థకు మద్దతు ఇచ్చే ప్రతి ఒక్కరికీ మేం ఎంతో కృతజ్ఞులం. డచెస్ ఆఫ్ కేంబ్రిడ్జ్ విరాళం ద్వారా ఇచ్చిన సందేశం.. శిరోజాలు కోల్పోయిన చిన్నారులందరికీ సాయం చేసేలా దోహదపడుతుందని మేం ఆశిస్తున్నాం\" అని మోనికా గ్లాస్ పేర్కొన్నారు. డచెస్ ఇటీవల పొట్టి జుట్టుతో కనిపించారు ఈ స్వచ్ఛంద సంస్థ.. క్యాన్సర్‌‌కు గురైన చిన్నారులు, యువతకు - 24 ఏళ్ల వయసు వరకూ ఉన్న వారికి - వారి చికిత్స సమయంలో, జుట్టు ఊడిపోయే సమయంలో అవసరమైనన్ని విగ్గులు అందిస్తూ సాయం చేస్తుంది. 2005లో చనిపోయిన హన్నా టార్ప్లీ అనే హిర్‌ఫోర్డ్ బాలిక జ్ఞాపకార్థం 2006లో ఈ సంస్థను స్థాపించారు. ఇప్పటి వరకూ 5,500 పైగా విగ్గులను ఈ సంస్థ అందించింది. \"అటువంటి కష్ట సమయంలో నిజమైన జుట్టుతో చేసిన విగ్గును ఉచితంగా అందుకోవటం ఆ చిన్నారి లేదా యువతపైన చాలా సానుకూల ప్రభావం చూపుతుంది\" అని మోనికా గ్లాస్ చెప్పారు. \"ఈ విరాళం ఇతరులు కూడా ఛారిటీకి ఇదే తరహాలో మద్దతు ఇచ్చేలా ప్రోత్సాహాన్నిస్తుందని మేం ఆశిస్తున్నాం\" అని పేర్కొన్నారు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4043}
{"id":"international-52804171","url":"https:\/\/www.bbc.com\/telugu\/international-52804171","title":"WHO: ‘హైడ్రాక్సీక్లోరోక్విన్ వాడొద్దు’.. క్లినికల్ ట్రయల్స్ నిలిపివేత","summary":"కరోనావైరస్ బారిన పడిన రోగులకు చికిత్స చేసేందుకు మలేరియాకి వాడే ఔషధం హైడ్రాక్సీక్లోరోక్విన్ వాడొద్దని ప్రపంచ ఆరోగ్య సంస్థ సూచింది. చాలా దేశాల్లో ఈ మందు పని తీరుపై జరుగుతున్న క్లినికల్ ట్రయల్స్‌ని ముందు జాగ్రత్త చర్యగా తాత్కాలికంగా నిలిపివేసింది.","text":"ఈ మందు వాడటం వలన కోవిడ్-19 బారిన పడిన రోగులు చనిపోయే ముప్పు ఎక్కువగా ఉందని ఇటీవల వచ్చిన ఒక వైద్య అధ్యయనం నేపథ్యంలో ఈ నిర్ణయం తీసుకున్నారు. అయితే, ఈ మందు వాడటం వలన హృద్రోగ సమస్యలు తలెత్తుతాయని వైద్య నిపుణులు హెచ్చరించినప్పటికీ అమెరికా అధ్యక్షుడు ట్రంప్ మాత్రం వైరస్ నిర్మూలించడానికి ఈ మందు వాడటాన్ని ప్రోత్సహిస్తున్నారు. కరోనావైరస్ బారిన పడిన రోగులకి హైడ్రాక్సీక్లోరోక్విన్ మందుతో చికిత్స చేయడం వలన ఎటువంటి లాభం ఉండదని ఇది తిరిగి రోగి చనిపోయే అవకాశానికి దారి తీస్తుందని గత వారం లాన్సెట్ ప్రచురించింది. హైడ్రాక్సీక్లోరోక్విన్ మలేరియా, కీళ్ల నొప్పుల చికిత్సకి సురక్షితంగా పని చేస్తుంది కానీ, కోవిడ్-19 కి పని చేస్తుందని ఎటువంటి వైద్య ఆధారాలు లేవని ఈ అధ్యయనం పేర్కొంది. హైడ్రాక్సీక్లోరోక్విన్ వాడుతున్న ట్రంప్.. నిజంగానే ఆ మందు పనిచేస్తుందా? కరోనావైరస్ చికిత్స కోసం వివిధ మందులు చూపే ప్రభావంపై క్లినికల్ ట్రయిల్స్ నిర్వహిస్తున్న ప్రపంచ ఆరోగ్య సంస్థ ఈ మందుని వైద్యుల సలహా లేకుండా కోవిడ్-19కి స్వీయ చికిత్సగా తీసుకోవడం కూడా ప్రమాదమని హెచ్చరిస్తూనే వస్తోంది. ఈ మందుని క్లినికల్ ట్రయిల్స్ నుంచి తప్పించనున్నట్లు ఐక్య రాజ్య సమితి వైద్య నిపుణులు తెలిపారు. లాన్సెట్ 96000 మంది కరోనావైరస్ సోకిన రోగులపై అధ్యయనం నిర్వహించింది. ఇందులో 15000 మందికి హైడ్రాక్సీక్లోరోక్విన్ కానీ, లేదా దానితో పాటు యాంటీ బయోటిక్ గానీ ఇచ్చారు. ఈ మందు తీసుకున్న రోగులు మిగిలిన వారితో పోల్చి చూస్తే గుండె సంబంధిత ఇబ్బందులకి లోనై హాస్పిటల్‌లోనే చనిపోతున్నారని లాన్సెట్ అధ్యయనం పేర్కొంది. హైడ్రాక్సీక్లోరోక్విన్‌తో చికిత్స చేసిన రోగుల్లో 18 శాతం, క్లోరోక్విన్‌తో చికిత్స చేసిన వారిలో 16.4 శాతం, మిగిలిన వారిలో 9 శాతం మరణాలు ఉన్నట్లు ఈ అధ్యయనం పేర్కొంది. యాంటీ బయోటిక్స్‌తో కలిపి ఈ మందుని తీసుకున్న వారిలో మరణాల శాతం ఇంకా ఎక్కువగా ఉన్నట్లు అధ్యయనంలో తేలింది. క్లినికల్ ట్రయిల్స్‌కి ఆవల ఈ హైడ్రాక్సీక్లోరోక్విన్‌ని వాడొద్దని పరిశోధకులు హెచ్చరించారు. కరోనావైరస్ హెల్ప్‌లైన్ నంబర్లు: కేంద్ర ప్రభుత్వం - 01123978046, ఆంధ్రప్రదేశ్, తెలంగాణ - 104. మానసిక సమస్యల, ఆందోళనల పరిష్కారానికి హెల్ప్‌లైన్ నంబర్ 08046110007 ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4044}
{"id":"international-51589692","url":"https:\/\/www.bbc.com\/telugu\/international-51589692","title":"మహిళా క్రికెట్ ప్రపంచ కప్: తొలి మ్యాచ్‌లో ఆస్ట్రేలియాను ఓడించిన భారత్","summary":"శుక్రవారం సిడ్నీలో జరిగిన ఐసీసీ మహిళా టీ-20 ప్రపంచ కప్ తొలి మ్యాచ్‌లో భారత మహిళా క్రికెట్ టీమ్ ప్రస్తుత చాంపియన్ ఆస్ట్రేలియాపై 17 పరుగుల తేడాతో విజయం సాధించింది.","text":"మొదట బ్యాటింగ్ చేసిన భారత జట్టు నిర్ధారిత 20 ఓవర్లలో 4 వికెట్ల నష్టానికి 132 పరుగులు చేసింది. తర్వాత బరిలోకి దిగిన ఆస్ట్రేలియా టీమ్ 19.5 ఓవర్లలో 115 పరుగులకు ఆలౌట్ అయ్యింది. ఆతిథ్య జట్టులో ఎలిసా హీలీ 35 బంతుల్లో 6 ఫోర్లు, 1 సిక్సర్‌తో 51 పరుగులు చేశారు. పోస్ట్ of Twitter ముగిసింది, 1 ఆమె మినహా యాష్లే గార్డ్‌నర్ మాత్రమే రెండంకెల స్కోరు(34) చేయగలిగారు. భారత్ బౌలర్లలో లెగ్ స్పిన్నర్ పూనమ్ యాదవ్ మెరుగైన ప్రదర్శన ఇచ్చారు. నాలుగు ఓవర్లలో 19 పరుగులు ఇచ్చి నాలుగు వికెట్లు పడగొట్టారు. కానీ పూనమ్ ఈ మ్యాచ్‌లో హ్యాట్రిక్ మిస్ అయ్యారు. 'ప్లేయర్ ఆఫ్ ద మ్యాచ్' ఆమెనే వరించింది. ఆమెతోపాటు శిఖా పాండే 3, రాజేశ్వరి గైక్వాడ్‌ 1 వికెట్ పడగొట్టారు. అంతకు ముందు 49 పరుగులతో నాటౌట్‌గా నిలిచిన దీప్తి శర్మ బ్యాటింగ్‌తో భారత జట్టు ఆస్ట్రేలియాకు సాధారణ లక్ష్యం ఇవ్వగలిగింది. అంతకు ముందు ఓపెనర్ షెఫాలి వర్మా 15 బంతుల్లో 5 ఫోర్లు, 1 సిక్సర్‌ సాయంతో 29 పరుగులు చేశారు. భారత జట్టు ప్రారంభంలో చెలరేగి ఆడింది. కానీ 5, 6, 7 ఓవర్లలో వరసగా 3 వికెట్లు పడిపోవడంతో పరుగుల వేగం మందగించింది. ఆ తర్వాత 5వ వికెట్‌కు వేదా కృష్ణమూర్తి, దీప్తి శర్మ జట్టుకు 32 పరుగుల భాగస్వామ్యం అందించారు. సోషల్ మీడియాలో లెగ్ స్పిన్నర్ పూనమ్ యాదవ్ ప్రదర్శనపై చాలా చర్చ జరుగుతోంది. శుక్రవారం మ్యాచ్ తర్వాత ఆమె పేరు ట్విటర్ టాప్ ట్రెండ్స్‌లో నిలిచింది. భారత జట్టు కెప్టెన్ హర్మన్‌ప్రీత్ కౌర్ టాస్ తర్వాత \"మేం సిడ్నీలో మొదట బౌలింగ్ చేయాలని అనుకున్నాం. కానీ టాస్ మన చేతిలో ఉండదు కదా. మేం మంచి క్రికెట్ ఆడాలని అనుకుంటున్నామని, మంచి ఫలితమే వస్తుందని అనుకుంటున్నాను\" అన్నారు. టాస్ గెలిచిన ఆస్ట్రేలియా కెప్టెన్ మెగ్ లెనింగ్ \"మాకు పరిస్థితులు ఎలా ఉంటాయో తెలీదు. అందుకే మేం మొదట బౌలింగ్ చేయాలని అనుకుంటున్నాం. మోలీ స్టర్న్‌ను నేరుగా జట్టులోకి తీసుకున్నాం. ఆమె మెరుగైన ప్రదర్శన ఇస్తుందనే అనుకుంటున్నాను\" అన్నారు. భారత్-ఆస్ట్రేలియా మధ్య ఈ మ్యాచ్‌ జరుగుతున్నప్పుడు స్మృతి మంధానా గాయపడ్డారు. ఆమె భుజానికి గాయమైంది. దాంతో ఈ మ్యాచ్ మధ్యలోనే ఆమె మైదానం వీడాల్సి వచ్చింది. భారత మహిళా జట్టు తర్వాత మ్యాచ్ ఫిబ్రవరి 24న పెర్త్‌లో బంగ్లాదేశ్‌తో ఆడుతుంది. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4048}
{"id":"india-49882564","url":"https:\/\/www.bbc.com\/telugu\/india-49882564","title":"గోదావరిలో మునిగిన బోటు బయటకు వస్తోందా?","summary":"గోదావరి నదిలో విహార యాత్రికులతో వెళ్తున్న బోటు మునిగి పదిహేను రోజులు దాటింది. ఇంతవరకు బోటు వెలికితీత ప్రయత్నాలు ఫలించకపోవడంతో వారం రోజుల విరామం తర్వాత తాజాగా సోమవారం మళ్లీ వెలికితీత ప్రయత్నాలు ప్రారంభించారు.","text":"ఈసారి కాకినాడకు చెందిన ధర్మాడి సత్యం ఆధ్వర్యంలో కచ్చులూరు వద్ద ఈ పనులు ప్రారంభించారు. సెప్టెంబర్ 15న ఈ ప్రమాదం జరిగింది. ప్రమాద సమయంలో బోటులో 77మంది ఉన్నారని అధికారులు లెక్కతేల్చారు. ఇప్పటివరకు 36 మంది మృతదేహాలు లభ్యమయ్యాయి. మరో 26 మంది సురక్షితంగా బయటపడ్డారు. మిగిలిన 15 మృతదేహాలు బోటులో చిక్కుకుని ఉంటాయని అంచనా వేస్తున్నారు. కంటెంట్ అందుబాటులో లేదు పోస్ట్ of Facebook ముగిసింది, 1 ప్రమాదానికి గురయిన తమవారి మృతదేహాలు కూడా దొరక్కపోవడంతో మృతుల బంధువులు ఆందోళనతో ఎదురుచూస్తున్నారు. బోటు మునిగిన ప్రాంతంలో గోదావరి వడి, లోతు కూడా ఎక్కువగా ఉండడంతో వెలికితీత జాప్యం జరుగుతోందని అధికారులు చెబుతూ వచ్చారు. ప్రస్తుతం గోదావరి నది వరద ఉద్ధృతి కొంత తగ్గడంతో ఆదివారం నుంచి పనులు ప్రారంభించారు. రేపటికి స్పష్టత వస్తుంది: సత్యం ఈ రోజు ఉదయం నుంచి చేసిన ప్రయత్నం ఫలిస్తుందనే ఆశతో ఉన్నామని వెలికితీత బృందానికి నేతృత్వం వహిస్తున్న సత్యం బీబీసీకి తెలిపారు. ''మొత్తం 25మంది పనులు చేస్తున్నాం. ఇనుప కేబుల్‌ను గోదావరిలో వేశాం, లంగరుకి నీటిలో ఏదో తగిలింది. బయటకు తీసేందుకు ప్రయత్నిస్తున్నాం. కొంతసేపు బలంగా ఉంది, అనంతరం వదులుగా మారింది. దాంతో అది బోటేనా కాదా అన్నది తెలియడం లేదు. రేపటికి స్పష్టత వస్తుంద''ని చెప్పారు. అవసరమైతే సహకరిస్తాం అంటున్న స్థానికులు బోటు బయటకి వస్తుందని నమ్ముతున్నామని స్థానికులు చెబుతున్నారు. అటు పశ్చిమగోదావరి, ఇటు తూర్పుగోదావరి జిల్లాలోని పరిసర గ్రామాలకు చెందిన అనేకమంది బోటు వెలికితీత పనుల వద్దకు వస్తున్నారు. మంటూరుకి చెందిన పల్లాల కృష్ణా రెడ్డి బీబీసీతో మాట్లాడుతూ వెలికి తీసేందుకు చేస్తున్న ప్రయత్నాలు ఫలిస్తాయని అనుకుంటున్నాం. ప్రమాదం జరిగినప్పుడు కొందరిని కాపాడగలిగాం. మిగిలిన మృతదేహల కోసం చేస్తున్న ప్రయత్నాలకు స్థానికంగా మాకు ఉన్న అనుభవంతో సహకారం అందిస్తామని తెలిపారు. పంటు సహాయంతో ఐరన్ రోప్ నదిలో వేసిన బృందం, ప్రొక్లెయిన్ సహాయంతో తాడుని లాగుతున్నారు. తొలిరోజు ప్రయత్నాలను రంపచోడవరం డీఎస్పీ పర్యవేక్షించారు. రెవెన్యూ, ఇరిగేషన్ సహా ఇతర శాఖల ఉన్నతాధికారులు ఎవరూ కనిపించలేదు. సోమవారం చేసిన ప్రయత్నాలతో మంగళవారం నాటికి స్పష్టత వస్తుందని భావిస్తున్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4056}
{"id":"international-44055729","url":"https:\/\/www.bbc.com\/telugu\/international-44055729","title":"బట్టతల సమస్యకు పరిష్కారం దొరికినట్టేనా?","summary":"బట్టతల సమస్యను నియంత్రించగల ఒక కొత్త మందును పరిశోధకులు కనుగొన్నారు. ఆస్టియోపోరోసిస్ (ఎముకలు గుల్లబారే వ్యాధి) కోసం వాడే డ్రగ్ జుట్టు రాలే సమస్యను కూడా దూరం చేయగలదని గుర్తించారు.","text":"పరిశోధనల్లో.. కేశ మూలాలపై ఈ డ్రగ్ ప్రభావం నాటకీయంగా ఉందని.. వెంట్రుకలు పెరిగేందుకు అది తోడ్పడిందని పరిశోధకులు గుర్తించారు. వెంట్రుకల పెరుగుదలను నిలిపివేసి.. బట్టతలకు కారణమయ్యే ఒక ప్రొటీన్ మీద ఈ డ్రగ్‌లోని పదార్థం పనిచేస్తుంది. ప్రాజెక్ట్ లీడర్ డాక్టర్ నాథన్ హాక్‌షా \"జుట్టు రాలడంతో బాధపడుతున్న వారికి ఇది చాలా వ్యత్యాసం చూపిస్తుంది\" అన్నారు. బట్టతల (ఆండ్రోజెనిటిక్ అలోపీసియా) సమస్యకు బ్రిటన్‌లో ప్రస్తుతం రెండు డ్రగ్స్ అందుబాటులో ఉన్నాయి. ఈ రెండూ అంత సమర్థంగా పని చేసిన దాఖలాలు లేవు. రెండింటికీ సైడ్ ఎఫెక్ట్స్ కూడా ఉన్నాయి. అందుకే బట్టతల సమస్య ఉన్న వారు ఈ మందులకు బదులు తరచూ హెయిర్ ట్రాన్స్‌ప్లాంటేషన్ సర్జరీని ఆశ్రయిస్తున్నారు. హెయిర్ ట్రాన్స్‌ప్లాంటేషన్ చేయించుకున్న 40 మందికి పైగా వ్యక్తుల శిరోజాల కుదుళ్ల నమూనాలు సేకరించి ల్యాబ్‌లో పరిశోధన చేశారు. ఈ పరిశోధన ముఖ్యాంశాలను PLOS Biology లో ప్రచురించారు. \"ఈ చికిత్స సమర్థంగా పనిచేస్తుందా, ప్రజలకు సురక్షితమేనా? అనేది చూడాలంటే క్లినికల్ ట్రయల్ అవసరం'' అని డాక్టర్ హాక్‌షా బీబీసీతో అన్నారు. జుట్టు రాలడానికి కారణం ఏంటి? జుట్టు రాలడం రోజూ జరిగేదే. ఇందులో కంగారు పడాల్సిన అవసరం లేదు. కొన్ని రకాల జుట్టు రాలటం తాత్కాలికంగా ఉంటుంది. అయితే కొన్ని శాశ్వతంగా రాలిపోతాయి. డాక్టరును ఎప్పుడు కలవాలి? ఆధారం: NHS Choices \"ఇది చాలా ఆసక్తికరమైన అధ్యయనం\" అని బ్రిటిష్ అసోసియేషన్ ఆఫ్ డెర్మటాలజిస్ట్స్ ప్రతినిధి బీబీసీతో పేర్కొన్నారు. జుట్టు రాలడం అనేది సాధారణ వ్యాధి, అది ఆత్మవిశ్వాసంపై దెబ్బ కొట్టడమే కాదు, మానసిక ఆరోగ్యానికి చాలా నష్టం కలిగిస్తుందని పరిశోధకులు చెప్పారు. ఈ డ్రగ్‌ను జుట్టు రాలుతున్న వారు ఉపయోగించాలంటే.. ముందుగా దీనిపై మరింత పరిశోధన అవసరమని వారు అభిప్రాయపడ్డారు. ‘‘జుట్టు రాలే వారు చేయించుకొనే చికిత్సల్లో కొన్ని పనిచేస్తాయి, కొన్ని పనిచేయవు, అన్నిచోట్లా సమర్థంగా పనిచేసినవి ఏవీ లేవు’’ అని పరిశోధకులు అన్నారు. అందుకే జుట్టు రాలడంపై కొత్త చికిత్సలు వచ్చినప్పుడల్లా మనలో కొత్త ఆశలు రేపుతాయి. మరింత ప్రభావవంతమైన చికిత్స చేయించుకునే ఆప్షన్లను ప్రజలకు అందిస్తాయి. మనకు సాధారణంగా రోజూ కొన్ని వెంట్రుకలు రాలుతుంటాయి. ఈ రాలడం విపరీతమైనపుడు ఏం చేయాలి? (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4066}
{"id":"india-47015991","url":"https:\/\/www.bbc.com\/telugu\/india-47015991","title":"‘కులాల కొట్లాటలతో నా చదువు ఆగింది.. నేనెప్పుడూ వారికి ఓటేయను’ – తొలిసారి ఓటు వేయబోతున్న యువతి అంతరంగం","summary":"భారతదేశంలో మొదటిసారి ఓటు వేయబోతున్న యువతుల ఆలోచన ఎలా ఉంటుంది? ఈ సమాజంలో ఎలాంటి మార్పులను వాళ్లు కోరుకుంటున్నారు?","text":"ఈ విషయాలు తెలుసుకునేందుకు బీబీసీ బృందం ప్రయత్నించింది. ఈ క్రమంలో ఉత్తరప్రదేశ్‌లోని ముజఫర్‌నగర్‌కు చెందిన పద్దెనిమిదేళ్ల అంకితతో మాట్లాడింది. ఒక స్వచ్ఛంధ సంస్థలో పనిచేస్తున్న అంకితది దళిత కుటుంబం. వారి ఊరిలో కులాల మధ్య జరిగిన ఘర్షణల కారణంగా ఆమె చదువు మధ్యలోనే ఆపేయాల్సి వచ్చింది. కులాల మధ్య ఘర్షణల కారణంగానే తన జీవితంలో మొట్టమొదటిసారి తుపాకీ తూటాల శబ్దాలు వినాల్సి వచ్చిందని ఆమె చెప్పారు. హింసను, కుల కొట్లాటలను నిరోధించే పార్టీకే వచ్చే ఎన్నికల్లో ఓటు వేస్తానని స్పష్టం చేశారు. వీడియో: ‘‘హింస, కుల ఘర్షణలను నిరోధించే వారికే ఓటు వేస్తా’’ ఆమె ఇంకేమన్నారో ఆమె మాటల్లోనే.. మా ఊరిలో దళిత- అగ్రకులాల మధ్య ఘర్షణలు జరిగినప్పుడు తొలిసారిగా తుపాకీ శబ్దాలు విన్నాను. ఆ జ్ఞాపకాలు ఇంకా నన్ను వెంటాడుతూనే ఉన్నాయి. నా పేరు అంకిత. నాకు పద్దెనిమిదేళ్లు. ఒక స్వచ్ఛంద సంస్థలో పనిచేస్తున్నాను. హింసను, కుల ఘర్షణలను ఎవరైతే నిరోధిస్తారో 2019 ఎన్నికల్లో ఆ పార్టీకే నేను ఓటు వేస్తాను. ఎందుకంటే కొట్లాటలు, హింస వలన మహిళలే ఎక్కువగా నష్టపోతున్నారు. మా వాళ్లు నాకు పెళ్లిచేయాలనుకోవడం వల్లనే కాదు, ఊళ్లో జరిగిన కుల కొట్లాటల వలన కూడా నా చదువు మధ్యలో ఆగిపోయింది. దాంతో మా వాళ్లతో గొడవపడ్డాను. గతంలో మేము మహిళల విద్య, ఆరోగ్యం లాంటి సమస్యలపై పనిచేసేవాళ్లం. కానీ, వాటన్నింటినీ పక్కనపెట్టి ఇప్పుడు పూర్తిగా ఘర్షణలు ఫలితంగా తలెత్తే హింసపైనే దృష్టి పెట్టాం. ఈ అంశాలన్నింటిపైనా పని చేయకపోతే, సమాజంలో మహిళల పట్ల ఉన్న వివక్షను ఎలా నిర్మూలించగలుగుతాం? గొడవలను ఆపడానికి ఈ ప్రభుత్వాలు ఏదో చేస్తాయని నేను అనుకోవడం లేదు. ఏ ప్రభుత్వమూ దళితుల అభ్యున్నతి కోసం పని చేయట్లేదు. వాళ్లని మరింతగా అణచి వేసే ధోరణే ఎక్కువగా కనిపిస్తుంది. ఎన్‌సీఆర్‌బీ గణాంకాల ప్రకారం, 2014 -2016 మధ్య కాలంలో దేశంలో దళితులపై దాడులకు సంబంధించి 19,872 కేసులు నమోదయ్యాయి. కానీ, అందులో 24.3 శాతం మంది నేరస్థులకు మాత్రమే శిక్ష పడింది. రానున్న ఐదేళ్లలో ఇంకా చదవుకుని ఉద్యోగం సంపాదించాలి. అలానే నా ఊరిలో ఉన్న మిగతా అమ్మాయిలు చదువుకునేలా సాయం చేయాలి. వాళ్లలో అవగాహన పెంచేందుకు ప్రయత్నిస్తాను. అమ్మాయిలు చదువుని మధ్యలో వదిలేయకూడదు. తమ హక్కుల కోసం వాళ్లు పోరాడాలి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4068}
{"id":"india-54821997","url":"https:\/\/www.bbc.com\/telugu\/india-54821997","title":"బిహార్: గంగా నదిలో పడవ ప్రమాదం.. ఒకరి మృతి, అనేక మంది గల్లంతు.. ప్రమాద సమయంలో పడవలో 50 మంది - BBC Newsreel","summary":"బిహార్‌లోని భగల్‌పూర్‌లోని నవ్‌గఛియా ప్రాంతంలో గంగా నదిలో పడవ మునిగిపోవడంతో ఒకరు మరణించారు.","text":"మునిగిపోయినవారి కోసం గాలిస్తున్న సహాయ బృందాలు అయితే, గురువారం ఉదయం ప్రమాదం జరిగిన సమయంలో పడవలో 50 మంది ఉన్నట్లు భగల్‌పూర్ కలెక్టర్ బీబీసీ ప్రతినిధి నీరజ్ ప్రియదర్శికి తెలిపారు. ఇప్పటివరకు 30 మందిని రక్షించినట్లు ఆయన చెప్పారు. ఒక మృతదేహం లభించింది. మిగిలినవారి కోసం గాలిస్తున్నారు. వస్త్ర పరిశ్రమలో భారీ పేలుడు.. 12 మంది మృతి గుజరాత్‌లోని అహ్మదాబాద్‌లో వస్త్ర పరిశ్రమలో చోటుచేసుకున్న అగ్ని ప్రమాదంలో మృతుల సంఖ్య 12కు పెరిగింది. మరో తొమ్మిది మందికి కాలిన గాయాలయ్యాయి. వీరిలో ఇద్దరి పరిస్థితి విషమంగా ఉంది. పిరాలా-పీప్లాజ్ రోడ్డుకు అనుకుని ఉన్న పరిశ్రమలో బుధవారం ఉదయం ఈ అగ్ని ప్రమాదం చోటుచేసుకుంది. ''ఒక బాయిలర్‌లో విస్ఫోటం సంభవించడంతో ప్రమాదం జరిగింది. ఫ్యాక్టరీకి చెందిన మూడు షెడ్లు పూర్తిగా దెబ్బతిన్నాయి''అని అడిషనల్ చీఫ్ ఫైర్ ఆఫీసర్ రాజీవ్ భట్.. బీబీసీ గుజరాతీకి తెలిపారు. ప్రస్తుతం మంటలు అదుపులోకి వచ్చాయి. బాయిలర్‌లో ఒత్తిడి పెరగడం వల్లే ఈ ప్రమాదం జరిగిందా? అనే కోణంలో అధికారులు విచారణ చేపడుతున్నారు. ఘటనపై కేంద్ర హోం మంత్రి విచారం వ్యక్తంచేశారు. మృతుల కుటుంబాలు ఒక్కొక్కరికీ నాలుగు లక్షల రూపాయలు చొప్పున పరిహారం ఇవ్వనున్నట్లు ముఖ్యమంత్రి విజయ్ రూపానీ ప్రకటించారు. బాయిలర్ల పేలుడుకు కారణాలపై విశ్రాంత డిప్యూటీ చీఫ్ ఫైర్ ఆఫీసర్ పీసీ పర్మార్ బీబీసీతో మాట్లాడారు. ''గుజరాత్‌లోని వస్త్ర పరిశ్రమలు ప్రస్తుతం ఎలాంటి నిబంధనలూ అనుసరించడం లేదు. బాయిలర్స్ ఉండే పరిశ్రమలు ఆరు నెలలకు ఒకసారి లైసెన్సులను పునరుద్ధరించుకోవాలి. కానీ ఎవరూ అలా చేయడం లేదు. వాడేకొద్దీ బాయిలర్‌లో లోహం దెబ్బతింటుంది. పెరిగే ఒత్తిడికి అది తట్టుకోలేదు. చాలా మంది బాయిలర్లలో విస్ఫోటం చెందే అవకాశమున్న పదార్థాలు ఉపయోగిస్తున్నారు. దీంతో విస్ఫోటాలు జరిగి పేద కార్మికులు బలవుతున్నారు''అని పర్మార్ వ్యాఖ్యానించారు. ''ఇది చాలా తీవ్రమైన అంశం. మేం విచారణ చేపడుతున్నాం. బాయిలర్‌లో ఉపయోగించిన రసాయనాలు నిషేధ రసాయనాల జాబితాలో ఉన్నాయేమో పరిశీలిస్తున్నాం. ఫ్యాక్టరీ ఓనర్‌పై ఇప్పటికే కేసు నమోదుచేశాం. బాయిలర్లు నడపడానికి అనుమతులు ఉన్నాయో లేదో కూడా విచారణ చేపడుతున్నాం''అని ఏసీపీ మిలాప్ పటేల్ బీబీసీతో చెప్పారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4072}
{"id":"india-50120420","url":"https:\/\/www.bbc.com\/telugu\/india-50120420","title":"హైదరాబాద్‌లోని షైన్ పిల్లల ఆస్పత్రిలో అగ్నిప్రమాదం, ఒక శిశువు మృతి","summary":"హైదరాబాద్ ఎల్బీ నగర్ చౌరస్తాలోని షైన్ పిల్లల వైద్యశాలలో అగ్నిప్రమాదం జరిగింది.","text":"ఈ ప్రమాదంలో ఐదుగురు చిన్నారులకు తీవ్ర గాయాలు కాగా అందులో ఒక చిన్నారి మృతి చెందింది. దీంతో, ఆస్పత్రి వద్ద తల్లిదండ్రులు ఆందోళనకు దిగారు. ఉద్రిక్తంగా మారడంతో పోలీసులు రంగంలోకి దిగి పరిస్థితిని అదుపులోచేశారు. విద్యుత్ షార్ట్ సర్క్యూట్ వల్లే ఈ ప్రమాదం సంభవించిందని పోలీసులు స్పష్టం చేశారు. హాస్పటల్ భవనం అద్దాలు ధ్వంసం చేసి అగ్నిమాపక సిబ్బంది మంటలు అదుపులోకి తెచ్చారు. \"రాత్రి 2.30 గంటల సమయంలో ఈ ప్రమాదం సంభవించింది. షార్ట్ సర్య్కూట్ వల్లే ఈ ప్రమాదం సంభవించిందని ప్రాథమిక విచారణ నివేదికలు స్పష్టం చేస్తున్నాయి. తీవ్ర గాయాలపాలైన చిన్నారులు ప్రస్తుతం ఇతర ఆస్పత్రులలోని ఎమర్జెన్సీ విభాగాల్లో చికిత్స పొందుతున్నారు\" అని డీసీపీ సన్‌ప్రీత్ సింగ్ తెలిపారు. అగ్ని ప్రమాదం జరిగినట్లు రాత్రి 2.59 గంటలకు తమకు ఫోన్ వచ్చిందిన ఫైర్ సిబ్బంది తెలిపారు. 3.06 గంటలకు తాము ఘటనా స్థలానికి చేరుకున్నామన్నారు. \"భవనం మూడో అంతస్తులో ప్రమాదం సంభవించింది. మా సిబ్బంది వెంటనే మూడో అంతస్తుకు చేరుకున్నారు. కానీ అప్పటికే అక్కడి గది అంతా పొగతో నిండిపోయింది. ఏం కనిపించలేదు. అద్దాలు పగలగొట్టి పొగను ముందు బయటకు పంపించేందుకు ప్రయత్నించారు. ఈలోగా మిగిలిన సిబ్బంది మంటలు చెలరేగిన ప్రదేశాన్ని గుర్తించారు. ఓ మూలనున్న ఫ్రిడ్జ్ సమీపంలోనుంచి ఎగసి పడుతున్న మంటలను అదుపుచేశారు\" అని అగ్నిమాపక విభాగం ఓ ప్రకటనలో తెలిపింది. నియోనేటల్ ఇంటెన్సివ్ కేర్ యూనిట్ (ఎన్ఐసీయూ)లో ఈ ప్రమాదం జరగడంతో అందులోని ఇంక్యుబేటర్లలో చికిత్స పొందుతున్న ఐదుగురు శిశువులు తీవ్ర అస్వస్థతకు గురయ్యారు. అగ్నిమాపక సిబ్బంది ఆస్పత్రికి చేరేలోపే ఆస్పత్రి సిబ్బంది ఈ పిల్లలను ఆ గది నుంచి తరలించారు. ఇదే అంతస్తులోని ఇతర గదుల్లో దాదాపు మరో 45 మంది పిల్లలు చికిత్స పొందుతున్నారు. వారందరినీ షైన్ హాస్పటల్ నుంచి ఇతర ఆస్పత్రులకు సిబ్బంది, పోలీసులు తరలించారు. తీవ్ర అస్వస్థతకు గురైన ఐదుగురు పిల్లల్లో మూడు నెలల బాలుడు మృతి చెందాడు. ఆస్పత్రిలోని ఫైర్ ఫైటింగ్ వ్యవస్థలు పనిచేయడం లేదని, నీటి పైపులను ఉపయోగించేందుకు అగ్నిమాపక సిబ్బంది ప్రయత్నించగా అవి కూడా పనిచేయలేదని ఫైర్ సిబ్బంది తెలిపారు. ఆస్పత్రిని సీజ్ చేసి, పోలీసులు విచారణ చేస్తున్నారు. ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి)","len":4074}
{"id":"international-51326901","url":"https:\/\/www.bbc.com\/telugu\/international-51326901","title":"India vs New Zealand: వరుసగా రెండో టై.. నాలుగో టీ20లోనూ సూపర్ ఓవర్‌లో భారత్ విజయం","summary":"భారత్ న్యూజీలాండ్‌ల మధ్య జరిగిన నాలుగో టీ20 మ్యాచ్‌లోనూ భారత్ సూపర్ ఓవర్‌లో విజయం సాధించింది.","text":"ఈ సిరీస్‌లో మ్యాచ్ టై అయ్యి, సూపర్ ఓవర్ ఆడాల్సి రావడం ఇది వరుసగా రెండో సారి. రెండు సార్లూ టీమ్ ఇండియాకే విజయం దక్కింది. మొదట బ్యాటింగ్ చేసిన భారత్ 165 పరుగులు చేసింది. అనంతరం ఛేదనకు దిగిన న్యూజీలాండ్ కూడా 165 పరుగులు మాత్రమే చేయగలిగింది. సూపర్ ఓవర్‌లో న్యూజీలాండ్ 13 పరుగులు చేసింది. భారత్ ఇంకో బంతి మిగిలుండగానే ఆ లక్ష్యాన్ని పూర్తి చేసింది. రాహుల్, కోహ్లీ బ్యాటింగ్‌కు వచ్చారు. తొలి బంతినే సిక్సర్ బాదిన రాహుల్, రెండో బంతిని బౌండరీకి తరలించాడు. కానీ తర్వాత బంతికే ఔటయ్యాడు. నాలుగో బంతికి రెండు పరుగులొచ్చాయి. ఐదో బంతిని బౌండరీకి తరలించిన కోహ్లీ భారత్‌కు సిరీస్‌లో వరుసగా నాలుగో విజయాన్నందించాడు. అంతకుముందు భారత ఇన్నింగ్స్‌లో కేఎల్ రాహుల్ (39), మనీష్ పాండే (50 నాటౌట్) రాణించారు. నిర్ణీత 20 ఓవర్లలో భారత్ 8 వికెట్లు కోల్పోయి 165 పరుగులు చేసింది. న్యూజీలాండ్ బౌలర్ ఇష్ సోది మూడు వికెట్లు పడగొట్టాడు. ఛేదనలో న్యూజీలాండ్ బ్యాట్స్‌మెన్ మున్రో (64), సీఫెర్ట్ (57) అర్ధ శతకాలు చేశారు. మళ్లీ ఆఖరి ఓవర్‌లో.. ఆఖరి ఓవర్‌లో న్యూజీలాండ్ జట్టు చేయాల్సింది ఏడు పరుగులే. చేతిలో ఇంకా ఏడు వికెట్లు ఉన్నాయి. సీఫెర్ట్‌తోపాటు టేలర్ (24) క్రీజులో బాగా కుదురకుని ఉన్నారు. కానీ, శార్దూల్ వేసిన ఆఖరి ఓవర్ తొలి బంతికి టేలర్ ఔటయ్యాడు. అతడి స్థానంలో వచ్చిన మిచెల్ ఆ తర్వాత బంతికి ఫోర్ కొట్టాడు కానీ, మరుసటి బంతికి సీఫెర్ట్ రనౌట్ అయ్యాడు. నాలుగో బంతికి శాంట్నర్ ఒక పరుగు తీశాడు. ఐదో బంతికి మిచెల్ క్యాచౌట్ అయ్యాడు. చివరి బంతికి రెండు పరుగులు సాధించాల్సి ఉండగా.. శాంట్నర్ ఒక పరుగు పూర్తి చేసి, రెండో పరుగు సాధించే క్రమంలో రనౌట్ అయ్యాడు. దీంతో మ్యాచ్ సూపర్ ఓవర్‌కు వెళ్లింది. కివీస్‌కు కలిసిరాని సూపర్ ఓవర్లు న్యూజీలాండ్ జట్టు గత ఏడాది కాలంలో మూడు సూపర్ ఓవర్ మ్యాచ్‌లు ఆడింది. వీటిలో రెండు తాజా మ్యాచ్‌లు కాగా, ఒకటి చారిత్రక వరల్డ్ కప్ ఫైనల్. ఈ మూడింటిలోనూ కివీస్ జట్టుకు పరాజయాలే దక్కాయి. ఇంగ్లండ్‌తో ఆడిన వరల్డ్ కప్ ఫైనల్‌లోనైతే సూపర్ ఓవర్‌లోనూ స్కోర్లు సమమయ్యాయి. ఇంగ్లండ్ ఇన్నింగ్స్‌లో బౌండరీల సంఖ్య ఎక్కువగా ఉండటంతో, ఆ జట్టును విజేతగా ప్రకటించారు. అప్పట్లో ఈ విధానంపై క్రీడాభిమానుల నుంచి చాలా విమర్శలు వచ్చాయి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4084}
{"id":"india-53837233","url":"https:\/\/www.bbc.com\/telugu\/india-53837233","title":"హైదరాబాద్‌లో కరోనావైరస్ గత 35 రోజుల్లో 6 లక్షలకు పైగా ప్రజలకు సోకిందన్న సీసీఎంబీ","summary":"హైదరాబాద్‌లో కరోనా వైరస్ వ్యాప్తిపై సంచలన పరిశోధన చేసింది సీసీఎంబీ సంస్థ. మురుగు నీటిలో వైరస్ వ్యాప్తి ఆధారంగా ఈ పరిశోధన సాగింది. ఈ పరిశోధన ప్రకారం హైదరాబాద్లో 6 లక్షల మందికి పైగా వైరస్ సోకి ఉండొచ్చని సీసీఎంబీ చెబుతోంది. అయితే మురుగునీటి ద్వారా వైరస్ రాదని ఆ సంస్థ ప్రకటించింది.","text":"సెంటర్ ఫర్ సెల్యూలర్ అండ్ మాలిక్యులర్ బయాలజీ (సీసీఎంబీ), ఇండియన్ ఇనిస్టిట్యూట్ ఆఫ్ కెమికల్ టెక్నాలజీ (ఐఐసీటీ) సంస్థలు కలసి హైదరాబాద్‌లో మురుగు నీటిలో కరోనా వైరస్ జాడపై పరిశోధన జరిపాయి. నిజానికి నోరు, ముక్కు నుంచే కాకుండా, మల, మూత్రాల నుంచి కూడా కరోనా వైరస్ విసర్జితమవుతుందని తొలుత పరిశోధకులు గుర్తించారు. ఒకసారి వ్యాధి సోకిన వారి నుంచి సుమారు 35 రోజుల వరకూ విసర్జితాల్లో వైరస్ ఉంటుంది. అయితే ఈ మురుగునీటిలోని వైరస్ వల్ల మనుషులకు వ్యాధి సోకదని సీసీఎంబీ తెలిపింది. ప్రస్తుతం 2 లక్షల 60 వేల యాక్టివ్ కేసులు ఉండవచ్చు హైదరాబాద్ నగరంలో రోజుకు 180 లక్షల లీటర్ల మురుగు నీరు విడుదల అవుతుంది. అందులో 40 శాతం మురుగు నీటిని వివిధ ప్లాంట్లలో శుద్ధి చేస్తారు. నగరంలోని 80 శాతం శుద్ధి ప్లాంట్ల దగ్గర సీసీఎంబీ శాంపిల్స్ తీసుకుంది. నీరు శుద్ధి చేసిన తరువాత వైరస్ కనిపించలేదనీ, తద్వారా నీరు శుద్ధి బాగా జరుగుతోందనీ సీసీఎంబీ వ్యాఖ్యానించింది. ఈ పరిశోధన వల్ల గత 35 రోజుల్లో ఎందరికి వ్యాధి సోకిందో ఒక అంచనా వేసింది సీసీఎంబీ. సుమారు 2 లక్షల మంది విసర్జితాల్లో వైరస్ జాడ ఉన్నట్టు సీసీఎంబీ తెలిపింది. వారు తీసుకున్నది మొత్తం హైదరాబాద్లో 40 శాతం ప్రాంత శాంపిలే కాబట్టి, ఆ లెక్కన మొత్తం హైదరాబాద్లో సుమారు 6 లక్షల 60 వేల మందికి వైరస్ సోకి ఉండొచ్చని ఆ సంస్థ అంచనా చెబుతోంది. ఈ ఆరున్నర లక్షల్లో గత 35 రోజుల్లో వైరస్ సోకి లక్షణాలు ఉన్నవారు, లక్షణాలు లేనివారు, అలాగే కోలుకున్న వారూ ఉన్నారు. రాకేశ్ మిశ్రా అలాగే, సంప్రదాయ పద్ధతిలో చేసే విశ్లేషణ ప్రకారం, ప్రస్తుతం నగరంలో 2 లక్షల 60 వేల యాక్టివ్ కేసులు ఉండొచ్చని సీసీఎంబీ చెబుతోంది. సీసీఎంబీ ఐఐసీటీ పరిశోధనలను మెడ్ రెక్సివ్ అనే సైన్సు పత్రికకు పంపించారు. వాటిపై ఇంకా సమీక్ష జరగాల్సి ఉంది. ''ముందు నుంచీ చెబుతున్నట్టే, లక్షణాలు లేకుండా ఎక్కువ మందిలో వైరస్ ఉంటోంది. వారికి ఆసుపత్రి అవసరం లేదు, మరణాల శాతం కూడా తక్కువ అన్న వాదనను మా పరిశోధన బలపరిచింది. స్థానిక ప్రభుత్వాలతో కలసి ఈ పరిశోధనలు చేయడం ద్వారా ఏఏ ప్రాంతాల్లో వైరస్ వ్యాప్తి ఎక్కువగా ఉందో తెలుసుకోవడానికీ, దాన్ని సమర్థంగా ఎదుర్కోవడానికీ ఉపయోగపడుతుంది అని చెప్పారు సీసీఎంబీ డైరెక్టర్ డాక్టర్ రాకేశ్ మిశ్రా. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4085}
{"id":"india-48578012","url":"https:\/\/www.bbc.com\/telugu\/india-48578012","title":"గిరీష్ కర్నాడ్ మృతి: నటుడు, దర్శకుడు, జ్ఞానపీఠ్ పురస్కార గ్రహీత కన్నుమూత","summary":"ప్రముఖ నటుడు, చిత్ర దర్శకుడు, నాటక రచయిత, జ్ఞానపీఠ్ పురస్కార విజేత గిరీష్ కర్నాడ్ మృతిచెందారు. ఆయన వయసు 81 సంవత్సరాలు.","text":"పోస్ట్ of Twitter ముగిసింది, 1 గిరీష్ కర్నాడ్‌కు కన్నడ, ఇంగ్లిష్ భాషల్లో మంచి పట్టుంది. గిరీష్ కర్నాడ్ తన మొదటి నాటకం కన్నడలో రాశారు, తర్వాత దానిని ఇంగ్లిషులోకి అనువదించారు. దీనితోపాటు ఆయన నాటకాల్లో 'యయాతిట, 'తుగ్లక్', 'హయవదన్', 'అంజు మల్లిగె', 'అగ్నిమతు మాలె' 'నాగమండల్' చాలా ప్రముఖమైనవి. గిరీష్ కర్నాడ్‌కు 1994లో సాహిత్య అకాడమీ పురస్కారం, 1998లో జ్ఞానపీఠ్ పురస్కారం, 1974లో పద్మశ్రీ, 1992లో పద్మ భూషణ్ లభించాయి. 1972లో సంగీత నాటక అకాడమీ అవార్డు, 1992లో కన్నడ సాహిత్య అకాడమీ పురస్కారం, 1998లో జ్ఞానపీఠ్ పురస్కారం, 1998లో కాళిదాసు అవార్డుతో ఆయన్ను సత్కరించారు. 1970లో కన్నడ సినిమా సంస్కార్‌ నుంచి గిరీష్ కర్నాడ్ నటుడిగా ప్రయాణం ప్రారంభించారు. ఆయన మొదటి సినిమాకు రాష్ట్రపతి గోల్డెన్ లోటస్ పురస్కారం లభించింది. ఆర్‌కే నారాయణ్ పుస్తకం ఆధారంగా బుల్లితెరపై వచ్చిన 'మాల్గుడి డేస్' సీరియల్‌లో ఆయన స్వామికి తండ్రి పాత్ర చేశారు. 1990లో మొదలైన సైన్స్ ఆధారిత టీవీ కార్యక్రమం 'టర్నింగ్ పాయింట్‌'ను హోస్ట్‌ చేశారు. ఆయన ఆఖరి సినిమా కన్నడ భాషలోనే నిర్మించిన అప్నా దేశ్. ఇది ఆగస్టు 26న విడుదలైంది. గిరీష్ కర్నాడ్ తెలుగులో చేసిన ఆఖరి సినిమా కొమరం పులి, స్కెచ్ ఫర్ లవ్ అనే సినిమా ఈ ఏడాది డిసెంబర్‌లో రిలీజ్ అవుతుంది. గిరీష్ కర్నాడ్ తెలుగులో ధర్మచక్రం, శంకర్ దాదా ఎంబీబీఎస్‌లో నటించారు. ప్రేమికుడు లాంటి ఎన్నో డబ్బింగ్ సినిమాల్లో కనిపించారు. బాలీవుడ్‌లో ఆయన ఆఖరి సినిమా టైగర్ జిందాహై(2017). గిరీష్ కర్నాడ్ మృతిపై సినీ, రాజకీయ, ఇతర రంగాల ప్రముఖులు సోషల్ మీడియాలో నివాళులు అర్పించారు. ప్రధాన మంత్రి నరేంద్ర మోదీ తన ట్విటర్‌లో గిరీష్ కర్నాడ్ మృతికి సంతాపం తెలిపారు. \"గిరీష్ కర్నాడ్‌ బహుముఖ ప్రతిభ అన్ని మాధ్యమాలలో గుర్తుండిపోతుంది. ఆయన తనకు నచ్చిన విషయాలపై చాలా ఉద్వేగంతో మాట్లాడేవారు. ఆయన రచనలు, రాబోవు తరాల వారికి గుర్తుండిపోతాయి\" అన్నారు. ప్రముఖ నటుడు, రాజకీయ నాయకుడు కమల్ హాసన్ గిరీష్ కర్నాడ్ స్క్రిప్ట్స్ తనకు ప్రేరణగా నిలిచాయని అన్నారు. \"ఆయన రచయితలైన ఎంతోమంది అభిమానులను వదిలి వెళ్లిపోయారు. ఆయన రచనలు ఈ విషాదాన్ని కాస్త తట్టుకునేలా చేయగలవని ఆశిస్తున్నాను\" అన్నారు. ప్రముఖ నటి శ్రుతి హాసన్ 'మీ ప్రతిభ, మీ హాస్యం, చురుకైన మీ వివేకం మిస్ అవుతాం' అని ట్వీట్ చేశారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4104}
{"id":"india-52104430","url":"https:\/\/www.bbc.com\/telugu\/india-52104430","title":"కరోనా లాక్‌డౌన్: ఉత్తరప్రదేశ్‌లో వలస కార్మికులపై రసాయనాలు చల్లిన వీడియోలో ఏముంది?","summary":"దేశ వ్యాప్తంగా విధించిన లాక్ డౌన్ తో తమ స్వస్థలాలకు తిరిగి వెళ్లిన కొంత మంది వలస కార్మికులపై బరేలి మున్సిపల్, అగ్నిమాపక సిబ్బంది శానిటైజేషన్ పేరుతో రసాయనాలను స్ప్రే చేసిన ఘటన పై విచారణకు ఆదేశించినట్లు అధికారులు తెలిపారు.","text":"కార్మికులు రోడ్డు మీద కూర్చుని ఉండగా, రక్షణ సూట్లు ధరించిన వైద్య, అగ్నిమాపక శాఖకి చెందిన సిబ్బంది రసాయనాలు స్ప్రే చేశారు వీరంతా ఉత్తరప్రదేశ్ లోని బరేలి నగరానికి చెందిన వలస కార్మికులు. దేశ వ్యాప్తంగా విధించిన లాక్ డౌన్ తో అనేక మంది వలస కార్మికులు తమ స్వస్థలాలకు తిరిగి వెళ్లారు. లాక్ డౌన్ ద్వారా కరోనావైరస్ వ్యాప్తిని అరికట్టాలని ప్రభుత్వం భావిస్తోంది. అయితే గుంపులుగా వెళ్లిన ప్రజల ద్వారా ఇది మరింత ప్రబలుతుందేమోనని భయం కూడా ఉంది. పోస్ట్ of Twitter ముగిసింది, 1 ఈ వీడియోని టైమ్స్ అఫ్ ఇండియా పత్రికకి చెందిన ఒక జర్నలిస్ట్ ట్విటర్‌లో పోస్ట్ చేసిన తర్వాత లక్షలాది మంది చూశారు. ఈ వీడియోలో కార్మికులు రోడ్డు మీద కూర్చుని ఉండగా , రక్షణ సూట్లు ధరించిన వైద్య, అగ్ని మాపక శాఖకి చెందిన సిబ్బంది వీరి పైన రసాయనాలు స్ప్రే చేసినట్లు కన్పిస్తోంది. బీబీసీ పరిశీలించిన ఈ వీడియోలో, అక్కడ కూర్చున్న వారందరిని కళ్ళు, నోరు మూసుకోమని సిబ్బంది మైక్ లో చెబుతున్నారు. అంతే కాకుండా, అందులో ఉన్న పిల్లల కళ్ళు, నోరు కూడా మూయమని సిబ్బంది ఆదేశాలు ఇస్తూ కన్పించారు. ఈ ఘటనపై విచారణకి ఆదేశించినట్లు బరేలి జిల్లా మెజిస్ట్రేట్ తెలిపారు. రసాయనాల బారిన పడిన వారందరికీ ముఖ్యమంత్రి ఆఫీస్ పర్యవేక్షణలో చికిత్స అందిస్తున్నట్లు తెలిపారు. బరేలి మున్సిపల్, అగ్నిమాపక సిబ్బందికి బస్సులను శానిటైజ్ చేయమని ఆదేశాలు ఇస్తే అత్యుత్సాహంతో వారు మనుషుల పై కూడా స్ప్రే చల్లారని మేజిస్ట్రేట్ ట్వీట్ లో అన్నారు. ఈ ఘటన తర్వాత అధికారులను విమర్శిస్తూ అనేక మంది ట్వీట్ చేశారు ఇదే విధంగా ఎయిర్‌పోర్ట్‌ల్లో, బస్సు స్టేషన్లలో, రైల్వే స్టేషన్లలో కూడా అమలు చేస్తున్నారా అని చాలా మంది ప్రశ్నించారు. దేశంలో లాక్ డౌన్ విధించినప్పటి నుంచి వలస కార్మికులకి సంబంధించి వస్తున్న వీడియోలలో ఇది మొదటిది కాదు. వలస కార్మికులు రోజు కూలిపై ఆధారపడి జీవనం సాగిస్తారు. ఒకే సారి పనులు ఆగిపోవడంతో వారి స్వస్థలాలకు ప్రయాణమయ్యారు. కొన్ని ప్రాంతాలలో వాళ్ళ స్వస్థలాలకు చేర్చేందుకు ప్రభుత్వం బస్సులను పంపించగా, కొంత మంది నడక దారి పట్టారు. కరోనావైరస్: మీ చేతుల్ని 20 సెకండ్లలో కడుక్కోవడం ఎలా? కరోనావైరస్ హెల్ప్‌లైన్ నంబర్లు: కేంద్ర ప్రభుత్వం - 01123978046, ఆంధ్రప్రదేశ్, తెలంగాణ - 104 ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4105}
{"id":"international-47921287","url":"https:\/\/www.bbc.com\/telugu\/international-47921287","title":"అమెరికన్ ఉయ్యాల భద్రమేనా? 50 లక్షల బేబీ స్లీపర్స్‌ను వెనక్కు తీసుకున్న ఫిషర్-ప్రైస్ సంస్థ","summary":"పసిబిడ్డ ఉన్న ప్రతి ఇంట్లో కనిపించే వస్తువు ఉయ్యాల. పాపో, బాబో.. అందులో ఆదమరిచి నిద్రపోతుంటే, తల్లిదండ్రులు నిశ్చింతగా పనుల్లో మునిగిపోతారు.","text":"కానీ, ఆ ఉయ్యాల ఎంపికలో ఏమరపాటు అందులో నిద్రించే పసి ప్రాణాన్నే బలి తీసుకోవచ్చు. అమెరికన్ ఆట బొమ్మల తయారీ సంస్థ ఫిషర్-ప్రైస్ తాము తయారుచేసిన దాదాపు 50 లక్షల ఉయ్యాలలను ఇప్పుడు వెనక్కు తీసుకుంది. అమెరికా వినియోగదారులు, ఉత్పత్తుల భద్రత కమిషన్ (సీపీఎస్‌సీ) ఈ విషయాన్ని వెల్లడించింది. 'రాక్ అండ్ ప్లే' ఉయ్యాళ్లలో ఇప్పటివరకూ 30 మందికి పైగా చిన్నారులు మరణించినట్లు సీపీఎస్‌సీ పేర్కొంది. తమ ఉత్పత్తులు భద్రమైనవేనని, అయితే స్వచ్ఛందంగా సదరు ఉయ్యాళ్లను వెనక్కితీసుకునేందుకు సిద్ధమయ్యామని ఫిషర్-ప్రైస్ యాజమాన్య సంస్థ మాటెల్ వెల్లడించింది. 2009 నుంచి ఇప్పటి వరకూ ఉయ్యాల్లో పక్కకు దొర్లడం, బోర్లా పడుకోవడం వల్ల పది మంది చిన్నారులు ప్రాణాలు కోల్పోయినట్లు తాము గుర్తించామని సీపీఎస్‌సీ తెలిపింది. వారంతా మూడు నెలలు పైబడిన చిన్నారులని వివరించింది. చిన్నారుల వయసు మూడు నెలలు దాటినా, వారు దొర్లడం మొదలుపెట్టినా 'రాక్ అండ్ ప్లే' ఉయ్యాలను వాడొద్దని ఆ ఉత్పత్తికి సంబంధించి ఫిషర్-ప్రైస్ చేసిన జాగ్రత్తలు, సూచనల్లో ఉంది. ''మేం జాగ్రత్తలు, సూచనలు చేసినప్పటికీ దుర్ఘటనలు జరుగుతున్నట్లు నివేదికలు అందుతున్నాయి. సీపీఎస్‌సీ భాగస్వామ్యంతో కలిసి ఆ ఉయ్యాళ్లను వెనక్కితీసుకోవడమే ఉత్తమమన్న నిర్ణయానికి వచ్చాం'' అని ఫిషర్-ప్రైస్ వెల్లడించింది. దాదాపు 47 లక్షల ఉత్పత్తులపై ఈ రీకాల్ ప్రభావం ఉండొచ్చని సీపీఎస్‌సీ అంచనా వేసింది. 'రాక్ అండ్ ప్లే' ఉయ్యాళ్ల వాడకాన్ని వెంటనే ఆపివేసి, వాపస్ డబ్బుల కోసం ఫిషర్-ప్రైస్‌ను సంప్రదించాలని వినియోగదారులకు సూచించింది. ఈ ఉత్పత్తులను ప్రాణాంతకమైనవిగా వర్ణిస్తూ అమెరికన్ అకాడమీ ఆఫ్ పీడియాట్రిక్స్ (ఏఏపీ) వీటి రీకాల్ కోసం ఇదివరకు డిమాండ్ చేసింది. ''దుకాణాల్లో అమ్ముతున్నారంటే భద్రమైన వస్తువే అని జనాలు అనుకోవచ్చు. దురదృష్టవశాత్తు అది అన్ని వేళలా నిజం కాదు'' అని ఏఏపీ అధ్యక్షుడు కైల్ యాసుడా అన్నారు. రాక్ అండ్ ప్లే ఉయ్యాళ్లు వాలుగా ఉంటాయి. వాటిలో పక్కకు దొర్లినప్పడు, బోర్లా పడుకున్నప్పుడు చిన్నారులకు ఊపిరి తీసుకోవడం ఇబ్బందిగా మారుతోందని, ఇదే మరణాలకు కారణం అవుతోందని పలు నివేదికల్లో తేలినట్లు ఏఏపీ వెబ్‌సైట్ పేర్కొంది. చిన్నారులను నిద్ర పుచ్చేటప్పుడు పాటించాల్సిన జాగ్రత్తలు ఇవి కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4106}
{"id":"india-49218595","url":"https:\/\/www.bbc.com\/telugu\/india-49218595","title":"'గాంధీ'ని అమ్మవారిలా భావించి ఏటా గాంధమ్మ పండుగ జరుపుతున్న శ్రీకాకుళం జిల్లా కేదారిపురం","summary":"మోహన్‌దాస్ కరమ్ చంద్ గాంధీ... భారతదేశానికి స్వాతంత్ర్యం తెచ్చిన మహాత్ముడిగానే మనకు తెలుసు.. కానీ, ఆ గ్రామస్థులకు మాత్రం ఆయన శక్తి స్వరూపిణి. అందుకే ఏటా తొలకరి వర్షాలు కురిశాక గాంధీజీని గాంధమ్మగా పూజిస్తారు ఆ ఊరివాళ్లు. పసుపు కుంకుమలు సమర్పించి సంబరాలు చేసుకుంటారు.","text":"శ్రీకాకుళం జిల్లా పలాస మండలం కేదారిపురం గ్రామస్థులు ఎన్నో ఏళ్లుగా సాగిస్తున్న ఆచారం ఇది. స్వాతంత్ర్య ఉద్యమ నాయకుల్లో ఒకరైన గాంధీ మహాత్ముడు కూడా తమకు దేవుడే అని ఆ గ్రామస్థులు చెబుతారు. బ్రిటిష్ సామ్రాజ్యాన్ని గడగడలాండించిన ఆ శక్తినే పంటలు పండించే దేవతా మూర్తిగా గుర్తించి పూజలు, సంబరాలు చేస్తున్నారు ఆ గ్రామస్థులు. దేశానికి స్వాతంత్ర్యం వచ్చినప్పటి నుంచి ఏటా కేదారిపురంలో రైతులు పొలాల్లో నాట్లు వేయడానికి ముందు ఆగస్టు మొదటివారంలో ఈ గాంధమ్మ సంబరాలు చేస్తున్నారు. నైవేద్యం సమర్పయామి ఈ సంబరాల్లో భాగంగా పెసరపప్పు, కొబ్బరి ముక్కలు, చక్కెర కలిపిన మిశ్రమం.. బెల్లం, నెయ్యి, గోధుమ నూకతో చేసిన ప్రసాదాన్ని పువ్వులు, పసుపు, కుంకుమలతో అలంకరించిన వెదురు బుట్టల్లో ఉంచి గ్రామస్థులంతా మేళతాళాలతో ఊరేగింపుగా వెళ్లి గ్రామం నడిబొడ్డున ఉన్న ఆలయం వద్దకు చేరుకుంటారు. అక్కడ అప్పటికే సిద్ధంగా ఉంచిన గాంధీ చిత్రపటానికి పూజలు చేసి తమతో తీసుకొచ్చిన ప్రసాదాలను నైవేద్యంగా పెడతారు. అనంతరం గ్రామస్థులంతా పూర్ణకుంభాలు, ప్రసాదాలు, ముర్రాటలతో ఊరేగింపు నిర్వహించి స్థానిక ఎర్రన్నగుడి, భూలోకమ్మగుడి, గాంధమ్మగుడి వరకూ వెళ్లి అక్కడ ముర్రాటలు సమర్పించడంతో ఈ సంబరం ముగుస్తుంది. ఆ మరుసటి రోజు నుంచి గ్రామంలోని రైతులు పొలాల్లో నాట్లు వేసుకోవాలని ప్రకటిస్తారు. మాంసం ముట్టరు... సాధారణంగా గ్రామదేవతల పండుగల సందర్భంగా జంతు బలులు ఇస్తారు. కేదారిపురంలో ఈ గాంధమ్మ సంబరానికి ముందు పోలమ్మ, నూకాలమ్మ, పాతపట్నం అమ్మవార్లకు పూజలు చేస్తారు. ఆ సందర్భంగా కోళ్లు, మేకలను బలి ఇచ్చినా చివరిగా నిర్వహించే గాంధమ్మ సంబరంలో మాత్రం జంతు బలులు ఉండవు. ఆ రోజు గ్రామంలో ఎవరూ మాంసాహారం తీసుకోరు. 'పంటలు బాగా పండుతాయని నమ్ముతాం' 'నా చిన్ననాటి నుంచి మా ఊరిలో ఈ గాంధమ్మ పండుగ జరుగుతోంది. గాంధీజీకి జాతర చేశాక గ్రామంలో పంటలు బాగా పండుతాయని, నీటికి ఎన్నడూ నీటి కొరత రాలేదు' అని కేదారిపురానికి చెందిన సూర్యనారాయణ 'బీబీసీ'తో చెప్పారు. గ్రామదేవతలను పూజించినట్లే గాంధీజీనీ పూజిస్తామని.. ఆయన తమకు దేవుడితో సమానమని చెప్పారు. అదే గ్రామానికి చెందిన నాగరాజు మాట్లాడుతూ ‘‘తాను ఉపాధి కోసం పలాసలో నివాసం ఉంటున్నా. ఏటా ఈ ఉత్సవం కోసం సొంతూరికి వెళ్తా’’అని చెప్పారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4107}
{"id":"international-43855785","url":"https:\/\/www.bbc.com\/telugu\/international-43855785","title":"కాబూల్‌ ఆత్మాహుతి దాడిలో 57 మంది మృతి","summary":"అఫ్ఘానిస్తాన్ రాజధాని కాబూల్‌లో ఒక ఓటర్ నమోదు కేంద్రం వద్ద జరిగిన ఆత్మాహుతి దాడిలో 57 మందికి పైగా ప్రాణాలు కోల్పోయారని అధికారులు తెలిపారు.","text":"కార్యాలయంలోకి వెళ్లేందుకు జనం గుమికూడిన సందర్భంగా జరిగిన ఈ దాడిలో మరో 119 మందికి పైగా గాయపడ్డారు. మృతుల్లో 21 మంది మహిళలు, ఐదుగురు చిన్నారులున్నారు. అక్టోబర్ నెలలో ఎన్నికలు జరుగనున్న దృష్ట్యా ఓటర్ల నమోదు కార్యక్రమం ఈ నెలలో మొదలైంది. ఈ దాడికి పాల్పడింది తామేనని ఇస్లామిక్ స్టేట్ మిలిటెంట్ గ్రూప్ తన అమాఖ్ న్యూస్ ఏజెన్సీ ద్వారా ప్రకటించింది. శరీరంపై పేలుడు పదార్థాల బెల్టును కట్టుకున్న ఆత్మాహుతి బాంబర్ ఈ దాడికి పాల్పడ్డట్టు అమాఖ్ రిపోర్టు తెలిపింది. ఈ ఓటర్ నమోదు కేంద్రం పశ్చిమ కాబూల్‌లోని దష్తే బర్చీ ప్రాంతంలో ఉంది. ఎటు చూసినా రక్తపు మరకలే... ఘటనా స్థలంలో చెల్లాచెదురుగా పడిపోయిన పత్రాలపై, ఫొటోలపై రక్తం మరకలు కనిపిస్తున్నాయి. ఎటు చూసినా వదిలేసిన బూట్లు, పగిలిపోయిన వాహనాల అద్దాలతో ఆ ప్రాంతమంతా బీభత్సంగా కనిపిస్తోంది. మృతులలో ఎక్కువ మంది మహిళలు, పిల్లలు ఉన్నారని ప్రత్యక్ష సాక్షి బషీర్ అహ్మద్ చెప్పారు. ఓటర్ల నమోదు కార్యక్రమం మొదలైనప్పటి నుంచి ఈ కేంద్రాలపై ఇలాంటి దాడులు చాలానే జరిగాయి. అఫ్ఘానిస్తాన్ అంతర్గత వ్యవహారాల మంత్రి ఈ సంవత్సరం ప్రారంభంలో బీబీసీతో మాట్లాడుతూ, \"తాలిబాన్, ఐఎస్ సంస్థలు రెండూ సాధారణ పౌరులను లక్ష్యంగా చేసుకొని దాడులకు పాల్పడుతున్నాయి\" అన్నారు. ఆ విధంగా గందరగోళాన్ని సృష్టించి ప్రజలను ప్రభుత్వానికి వ్యతిరేకంగా రెచ్చగొట్టాలన్నది వారి పథకం అని ఆయన చెప్పారు. అఫ్ఘానిస్తాన్‌లో కేవలం 30 శాతం భూభాగంపైనే ప్రభుత్వం పూర్తి పట్టు కలిగి ఉందని బీబీసీ నిర్వహించిన ఓ అధ్యయనంలో వెల్లడైంది. మిగిలిన ప్రాంతంలో ఎక్కువ భాగంపై తాలిబాన్ పట్టు కలిగి ఉండగా, కొద్ది మేర ఇటీవలే వేళ్లూనుకుంటున్న ఐఎస్ పట్టులో ఉంది. ఐఎస్ ఓ వైపు అఫ్ఘానిస్తాన్ సైనిక బలగాలతోనూ, మరోవైపు తాలిబాన్‌తోనూ పోరాడుతోంది. అలా తన ప్రాబల్యాన్ని విస్తరించుకోవాలని అది ప్రయత్నిస్తోంది. ఘటనను ఖండించిన అఫ్ఘాన్ అధ్యక్షుడు ఈ హేయమైన టెర్రరిస్టు దాడిని ఖండిస్తున్నానని అఫ్ఘానిస్తాన్ అధ్యక్షుడు అష్రఫ్ ఘనీ ట్విటర్‌లో తెలిపారు. మృతుల కుటుంబాలకు ఆయన సంతాపం తెలిపారు. గాయపడిన వారు త్వరగా కోలుకోవాలని దేవుడిని ప్రార్థిస్తున్నానని అన్నారు. బాధితులకు సహాయం అందించేందుకు సంబంధిత అధికారులకు ఆదేశాలిచ్చానని ఆయన చెప్పారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4107}
{"id":"international-41440821","url":"https:\/\/www.bbc.com\/telugu\/international-41440821","title":"ఇన్‌స్టంట్ బ్లడ్‌టెస్ట్: 20 నిమిషాల్లోనే గుండెపోటు నిర్ధరణ","summary":"లండన్‌లోని కింగ్స్ కాలేజ్‌ టీమ్.. వేలాది మంది పేషెంట్లపై పరీక్షలు నిర్వహించిన అనంతరం, సీఎమ్‌వైసీ పరీక్ష మరో ఐదేళ్లలో అందరికీ అందుబాటులోకి వస్తుందని ప్రకటించింది.","text":"ఈ పరీక్ష అందుబాటులోకి వస్తే.., గుండెపోటో, ఛాతీ నొప్పో నిమిషాల్లో తేల్చేసి పేషెంట్లను ఇంటికి పంపేయొచ్చు. దీనివల్ల యేటా కోట్లాది రూపాయలు మిగులుతాయని అంచనా వేస్తున్నారు. గుండెపోటా? ఛాతి నొప్పా? ఛాతి నొప్పి వచ్చే రోగులలో మూడింట రెండొంతుల మందికి గుండెపోటు వచ్చే అవకాశం లేదు. ప్రస్తుతం ఈసీజీ ద్వారా గుండెపోటు వచ్చే అవకాశాలను తెలుసుకుంటున్నారు. ఛాతి నొప్పి అనుమానం కలిగి, ఈసీజీ క్లియర్‌గా ఉంటే, వారికి ట్రోపోనిన్‌ అనే రక్తపరీక్ష నిర్వహిస్తున్నారు. కానీ గుండె కండరాలు దెబ్బ తిన్న విషయం తెలుసుకోవాలంటే.. ఈ పరీక్షను ప్రతి మూడు గంటలకోమారు మళ్లీ మళ్లీ చేయాలి. గుండెపోటు తర్వాత ట్రోపోనిన్‌ ప్రొటీన్లకన్నా, రక్తంలోని సీఎమ్‌వైసీ (కార్డియాక్ మయోసిన్-బైండింగ్ ప్రొటీన్ సి) స్థాయి చాలా వేగంగా పెరుగుతుందని పరిశోధనలు చెబుతున్నాయి. సీఎమ్‌వైసీ పరీక్ష ద్వారా గుండెపోటు వచ్చే అవకాశం ఉందో లేదో వెంటనే నిర్ధారించవచ్చని పరిశోధకులు 'సర్క్యులేషన్' పత్రికలో తెలిపారు. సీఎమ్‌వైసీ పరీక్ష భేష్ స్విట్జర్లాండ్, ఇటలీ, స్పెయిన్‌ దేశాలలో ఛాతి నొప్పితో బాధపడుతున్న సుమారు రెండు వేల మంది రోగులపై ట్రోపోనిన్‌, సీఎమ్‌వైసీ రక్త పరీక్షలు నిర్వహించారు. ఈ కొత్త పరీక్ష ద్వారా మొదటి మూడు గంటల్లోనే ఎవరెవరికి గుండెపోటు వచ్చే అవకాశం లేదో నిర్ధారించేశారు. ''ఈ కొత్త విధానం ద్వారా పేషెంట్లు తమ విలువైన కాలాన్ని ఆసుపత్రి బెడ్లపై వృధా చేసే బాధ తప్పుతుంది'' అని లండన్‌లోని సెయింట్‌ థామస్ హాస్పిటల్‌కు చెందిన డాక్టర్ టామ్ కైయర్ అన్నారు. ఈ పరీక్షలతో 15-30 నిమిషాల్లో విశ్వసనీయమైన ఫలితాలు వస్తాయన్నారు. సీఎమ్‌వైసీ పరీక్షల ద్వారా ఆయన పని చేస్తున్న హాస్పిటల్‌లోనే సుమారు రూ. 70 కోట్ల మేర ఆదా అవుతుందని అంచనా. అదే దేశవ్యాప్తంగా లెక్కిస్తే అది లక్షల కోట్లలోకి చేరుతుంది. బ్రిటిష్ కార్డియో వాస్క్యులర్ సొసైటీకి చెందిన ప్రొ. సైమన్ రే.. ట్రోపోనిన్‌ పరీక్ష స్థానంలో కొత్త పరీక్షను ప్రవేశపెట్టే ముందు మరికొంత పరిశోధన జరగాలని సూచిస్తున్నారు. ''గుండెపోటు సూచనలు కనిపించిన వెంటనే ఈ పరీక్షను నిర్వహించవచ్చు. ఇది గుండెపోటా లేక కేవలం ఛాతీ నొప్పా? అన్నది కూడా ఈ పరీక్ష ద్వారా నిర్ధారించుకోవచ్చు. అదీ అన్నిటికన్నా ముఖ్యం'' అని రే అన్నారు. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విట్టర్లో ఫాలో అవ్వండి. యూట్యూబ్‌లోనూ సబ్‌స్క్రైబ్ చేయండి.)","len":4115}
{"id":"india-48139728","url":"https:\/\/www.bbc.com\/telugu\/india-48139728","title":"చార్మినార్‌పై ఊడిన సున్నం పెచ్చులు","summary":"చార్మినార్ పెచ్చులు ఊడుతోంది. చార్మినార్లోని ఒక మినార్ (నాలుగు స్తంభాల్లో ఒకటి) నుంచి సున్నం (పాత కట్టడాల్లో సున్నపు మిశ్రమాన్ని సిమెంటులా వాడేవారు) పెచ్చులు ఊడి కిందపడ్డాయి.","text":"చార్మినార్‌పై ఊడిన సున్నం పెచ్చు చార్మినార్‌కి ఇలా జరగడం ఇదే మొదటిసారి కాదు. గత 20-30 సంవత్సరాల్లో అనేకసార్లు చార్మినార్ నుంచి పెచ్చులు ఊడి పడ్డాయి. కానీ అప్పుడెప్పుడూ జరగనట్టుగా, ఈసారి 2 మీటర్లపైనే వెడల్పున్న భాగం ఊడి పడింది. నిజానికి చార్మినార్ ప్రధాన కట్టడానికి సమస్య లేకపోయినా, చుట్టూ ఉండే సున్నపు మిశ్రమంతో చేసిన అలంకరణలు, అదనపు నిర్మాణాలు కొంత కాలంగా దెబ్బతింటూ వస్తున్నాయి. భారత పురావస్తు శాఖ దీనికి మరమ్మతులు చేపడుతూనే ఉంది. 1591లో నిర్మించిన ఈ కట్టడంపై 17వ శతాబ్దంలో ఒకసారి పిడుగుపడి ఒక మినార్ మొత్తం కూలిపోయింది. అప్పట్లో దాన్ని తిరిగి నిర్మించారు. తిరిగి 1924లో ఏడో నిజాం హయాంలో మరమ్మతులు చేశారు. ఇటీవలే చార్మినార్ మినార్ల రిపేర్లు పూర్తయ్యాయి. కానీ ఆ వెంటనే, ఇంత పెద్ద సున్నపు భాగం ఊడిపడడం చర్చకు కారణమైంది. ప్రస్తుతానికి మరింత నష్టం జరగకుండా పెచ్చులూడిన భాగం చుట్టూ మెష్‌లు ఏర్పాటు చేశారు అధికారులు. చార్మినార్‌కి జరిగే నష్టాన్ని ఆపడం కోసం కట్టడం పైకి ఎక్కే అవకాశం ఆపేశారు. గతంలో చార్మినార్‌ను ఆనుకునే వాహనాలు వెళ్లేవి. ఇప్పుడు చార్మినార్ చుట్టూ ఉన్న రోడ్డు బాగు చేసి, చార్మినార్‌ని పూర్తిగా ఆనుకుని ద్విచక్ర వాహనాలు వెళ్లకుండా ఏర్పాట్లు చేశారు. చార్మినార్ చుట్టూ ఎప్పుడూ పర్యటకులతో పాటు స్థానిక చిరు వ్యాపారులు, కొనుగోలుదార్లతో రద్దీగా ఉంటుంది. అయితే తాజా ఘటన వల్ల ఎవరికీ ఏ హానీ జరగలేదు. మరింత సున్నపు మిశ్రమం కిందపడకుండా తాత్కాలికంగా మెష్ ఏర్పాటుచేశారు. \"ఇది మొదటిసారి కాదు, కానీ ప్రమాదం ఏమీ లేదు\" చార్మినార్ పెచ్చులూడడం ఇదే మొదటిసారి కాదు. ఎనిమిది నుంచి పదిసార్లు వరకూ ఇలా జరిగింది. కానీ ఈసారి చాలా పెద్ద భాగం ఊడి పడింది. దాదాపు అరటన్ను పైనే ఉంటుంది దాని బరువు. దీనివల్ల మొత్తం చార్మినార్ భద్రతకు ముప్పు ఉంటుందని ఏమీ చెప్పలేం. అలాగే పురావస్తు శాఖ వారి పనిని కూడా తప్పు పట్టలేం. బహుశా సున్నపు మిశ్రమం వాడాల్సినదాని కంటే 10 నుంచి 12 శాతం తక్కువ నాణ్యత ఉండేది వాడి ఉంటారు అనుకుంటున్నా. అన్నిటికీ మించి ఇది ఒక ఉద్వేగపూరిత అంశం. చార్మినార్ అంటేనే హైదరాబాద్ గుర్తింపు. అందుకని కొంచెం బాధగా ఉంటుంది. అయితే చార్మినార్ మొత్తానికి మాత్రం ఏం ప్రమాదం లేదు అని బీబీసీతో చెప్పారు చరిత్రకారులు సఫీయుల్లా. ఇది కూడా చదవండి. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4115}
{"id":"india-44521899","url":"https:\/\/www.bbc.com\/telugu\/india-44521899","title":"అభిప్రాయం: వాజ్‌పేయిని కూడా పాకిస్తాన్‌కు పంపుతారా?","summary":"భారతదేశంలో బ్రిటిష్ వారి పాలన సమయంలో ప్రజలు దేశభక్తులుగా, ధీరోదాత్తులుగా భావించేవారిని 'కాలాపానీ'కి పంపేవారు. ఇప్పుడు బ్రిటిష్ ప్రభుత్వమూ లేదు, అండమాన్‌లో కాలాపానీ లేదు. ప్రమాదకరమైన నేరస్తులను నాగ్‌పూర్ లేదా దిల్లీలోని తీహార్ జైలుకు పంపుతున్నారు.","text":"కానీ భారతదేశంలో మోదీ సర్కార్ అధికారంలోకి వచ్చిన నాటి నుంచి ఒక కొత్త 'కాలాపానీ' ఉనికిలోకి వచ్చింది. దాని పేరే 'పాకిస్తాన్'. షారుఖ్ ఖాన్‌కు అంత మాట అనే ధైర్యం ఎలా వచ్చింది, అతణ్ని పాకిస్తాన్‌కు పంపేయండి. అమీర్ ఖాన్ భార్య కిరణ్ రావ్‌కు భారతదేశంలో ఉండాలంటే భయమేస్తోందట. ఆమెను కూడా పాకిస్తాన్ పంపేయండి. ఇలా ఎవరేమన్నా వెంటనే పాకిస్తాన్‌కు పంపేయమనే సూచనలు వినిపిస్తాయి. అమీర్ ఖాన్, కిరణ్ రావ్ సంజయ్ లీలా భన్సాలీకి ఖిల్జీ మీద సినిమా తీయాలనిపిస్తే, పాకిస్తాన్ వెళ్లి తీసుకోమనండి. జేఎన్‌యూలో ఆఫ్జల్ గురుకు ఉరిశిక్ష విధించడానికి నిరసనగా నినాదాలు చేసే విద్యార్థులందరినీ పాకిస్తాన్ పంపండి. వందేమాతరం పాడని దేశద్రోహులంతా పాకిస్తాన్‌కు వెళ్లిపోండి. ఇది పాకిస్తాన్ కాదు, ఇండియా. ఇక్కడ లవ్ జిహాద్ నడవదు. హిందుత్వ లేదా మోదీ అంటే ఇష్టం లేని వాళ్లంతా పాకిస్తాన్‌కు వెళ్లిపొండి. నువ్వు దేశీ గర్ల్‌వి అయ్యుండి, డాలర్ల కోసం మన దేశంలోని హిందువులను తీవ్రవాదులు అనేంతటి దేశ ద్రోహానికి పాల్పడతావా? అరే ఓ ప్రియాంక, పాకిస్తాన్‌కు వెళ్లు. మళ్లీ ముంబైకు రాకు, వింటున్నావా? 24 గంటలూ టీవీ చూసే రోగం ఉన్న నా స్నేహితుడు అబ్దుల్లా ఇలాంటి వార్తలు చెప్పీచెప్పీ నా బుర్ర తింటుంటాడు. నిన్న తను మళ్లీ నన్ను ఆపి, ''భయ్యా, భారతదేశంలోని వీళ్లు ఏం మాట్లాడుతున్నారో కొంచెం అర్థమయ్యేలా చెప్పవా? వీళ్లు ప్రియాంక, షారుఖ్, అమీర్ ఖాన్.. వీళ్లందరినీ పాకిస్తాన్ పంపించాలనుకుంటున్నారు సరే! కానీ వీళ్లు కరాచీలో జిన్నా సమాధిని సందర్శించిన అడ్వాణీని కూడా పాకిస్తాన్ పంపేయరు కదా?'' ''అలాగే పాకిస్తాన్ పర్యటన సందర్భంగా మీనార్-ఎ-పాకిస్తాన్‌ను సందర్శించిన వాజ్‌పేయిని అదే బస్సులో తిరిగి మన పాకిస్తాన్‌కు పంపరు కదా? సింధు జలాల ఒప్పందం కింద ఆరు నదుల్లో మూడు నదులపై పాకిస్తాన్ హక్కులకు అంగీకరించిన నెహ్రూ అస్థికలను పాకిస్తాన్‌కు పంపరుగా?'' అని ప్రశ్నించాడు. అతని ప్రశ్నకు సమాధానంగా అలాంటిదేమీ జరగదని అబ్దుల్లాకు భరోసా ఇచ్చాను. ఇదంతా రాజకీయాల్లో సర్వసాధారణమేనని చెప్పాను. ప్రేమకు ఎవరూ వీసాలు ఇవ్వరు. ద్వేషానికి వీసా అవసరం లేదు. ఈ సమాధానం విని అబ్దుల్లా తల పంకిస్తూ, ''మీరు చెప్పింది నాకు పూర్తిగా బుర్రలోకి ఎక్కలేదు. కానీ, మీరు చెప్పిన విషయంలో వాస్తవం ఉంది.'' అన్నాడు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4124}
{"id":"international-46478176","url":"https:\/\/www.bbc.com\/telugu\/international-46478176","title":"ట్రంప్ - రష్యా: మొత్తం సీరియల్ 250 పదాల్లో","summary":"డోనల్డ్ ట్రంప్ అధ్యక్షుడైనప్పటి నుంచీ అమెరికా రాజకీయాల్లో చాలా కీలకంగా మారిన అంశం.. అమెరికా ఎన్నికల్లో రష్యా జోక్యం. ట్రంప్ అధ్యక్షుడైన ఆ ఎన్నికలకు సంబంధించిన ఈ వివాదం చాలా సంక్లిష్టమైనది.","text":"ఈ వివాదం.. దానికి సంబంధించి ఇప్పటివరకూ జరిగిన ముఖ్య పరిణామాలు క్లుప్తంగా.. అసలేమిటీ వివాదం? అధ్యక్ష ఎన్నికలను ట్రంప్‌కు అనుకూలంగా మలుపుతిప్పటానికి రష్యా ప్రయత్నించిందని అమెరికా నిఘా సంస్థలు విశ్వసిస్తున్నాయి. ట్రంప్ ప్రచార బృందంలో ఎవరైనా ఇందులో కుమ్మక్కయ్యారా అనే అంశాన్ని ప్రత్యేక అధికారి దర్యాప్తు చేస్తున్నారు. సాక్ష్యముందా? ట్రంప్ బృందంలోని సీనియర్ సభ్యులు రష్యా అధికారులను కలిశారు. ఆ భేటీల్లో కొన్నిటి గురించి ముందుగా బయటపెట్టలేదు. ఏమిటా భేటీలు? ట్రంప్ అధ్యక్ష బాధ్యతలు చేపట్టటానికి ముందు.. అమెరికాలో రష్యా రాయబారితో తన భేటీ గురించి మాజీ జాతీయ భద్రతా సలహాదారు మైఖేల్ ఫ్లిన్ ఎఫ్‌బీఐకి అబద్ధం చెప్పారు. డోనల్డ్ ట్రంప్ కుమారుడు జూనియర్ డొనాల్డ్ ఎన్నికల ప్రచారం సమయంలో రష్యా న్యాయవాది ఒకరిని కలిశారు. హిల్లరీ క్లింటన్‌ను అపఖ్యాతి పాలుచేసే సమాచారం తన దగ్గర ఉందని ఆ న్యాయవాది జూనియర్ డోనల్డ్‌కి చెప్పారు. రష్యా మధ్యవర్తులుగా భావిస్తున్న వారితో తన భేటీల గురించి ఎఫ్‌బీఐతో అబద్ధం చెప్పానని ట్రంప్ సలహాదారుడు జార్జ్ పాపడోపోలస్ అంగీకరించారు. ఇంకెవరి పాత్ర ఉంది? ప్రత్యేక అధికారి దర్యాప్తు ఫలితంగా మరో ఇద్దరు కీలక వ్యక్తులు కూడా జైలు శిక్షను ఎదుర్కొనే పరిస్థితి ఉంది. రష్యాలో తన మాజీ బాస్ (ట్రంప్) వాణిజ్య లావాదేవీల గురించి కాంగ్రెస్‌కు అబద్ధం చెప్పినట్లు ట్రంప్ మాజీ న్యాయవాది మైఖేల్ కొహెన్ అంగీకరించారు. ట్రంప్ ఎన్నికల ప్రచారానికి చైర్మన్‌గా వ్యవహరించిన పాల్ మానఫోర్ట్.. ఉక్రెయిన్‌లో తను పనిచేసిన అంశం గురించి ఎఫ్‌బీఐకి అబద్ధం చెప్పారని ప్రత్యేక అధికారి రాబర్ట్ ముల్లర్ పేర్కొన్నారు. బ్యాంకు మోసంలో మాన్‌ఫోర్ట్ ఇప్పటికే దోషిగా నిర్ధారితుడయ్యారు. ఆయన దర్యాప్తుకు సహకరిస్తున్నారు. అధ్యక్షుడి సంగతేమిటి? ఈ దర్యాప్తుల్లో ఒక విభాగానికి సారథ్యం వహిస్తున్న ఎఫ్‌బీఐ మాజీ డైరెక్టర్ జేమ్స్ కోమీని ట్రంప్ విధుల నుంచి తొలగించారు. దీనివల్ల.. న్యాయానికి అధ్యక్షుడు అవరోధం కల్పించారా అన్న ప్రశ్నలు తలెత్తాయి. అటార్నీ జనరల్‌గా ఉన్న జెఫ్ సెషన్స్‌ని కూడా విధుల నుంచి తొలగించారు. దీంతో రష్యా జోక్యంపై దర్యాప్తు దెబ్బతింటుందన్న ఆందోళన రేగింది. ఇదంతా 'రాజకీయ ప్రతీకారం' అని అధ్యక్షుడు పదే పదే అభివర్ణిస్తున్నారు. (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4127}
{"id":"india-42268371","url":"https:\/\/www.bbc.com\/telugu\/india-42268371","title":"వాటర్ బాబా: నీళ్లు చల్లితే రోగాలు నయమవుతాయట!","summary":"కర్నూలు జిల్లా బనగానపల్లెలో పన్నెండేళ్ల బాలుడు బాబా అవతారమెత్తాడు. అతను చల్లే నీళ్లలో తడిస్తే రోగాలు మటుమాయం అవుతాయని ప్రచారం జరుగుతోంది.","text":"అతని వద్ద ఉన్న పావురం మీద వాలిందంటే అదృష్టం వరిస్తుందని అతని భక్తులు విశ్వసిస్తున్నారు. ఈ బాల బాబా చల్లే నీటిలో తడిసిముద్దవుతున్నారు. అందుకే ఆ బాలుణ్ని 'వాటర్ బాబా' అని కూడా పిలుస్తున్నారు. కర్నూలు జిల్లాలో ‘వాటర్ బాబా’ బనగానపల్లె బీసీ కాలనీలో నివసిస్తున్న రఫీ, రమీజాబీల కొడుకే షాహిద్. ఈ బాలుడు గత కొంతకాలంగా వాటర్ బాబా, బాలబాబా, షాహిద్ బాబాగా పేరు పొందాడు. అతను అనుగ్రహిస్తే ఎంతటి అనారోగ్య సమస్యలైనా దూరమవుతాయని ఆ నోటా, ఈ నోటా ప్రచారం జరుగుతోంది. దీంతో ఈ బాలుడికి మహత్తులున్నాయంటూ జనం క్యూలు కడుతున్నారు. టోకెన్లు తీసుకొని మరీ అతని దర్శనం కోసం ఎగబడుతున్నారు. తోటి పిల్లలతో కలిసి ఆటలాడుకునే ఈ బాల బాబా ప్రతి గురువారం రాత్రి పూజలో కూర్చుంటాడు. తనకిష్టమైనప్పుడు భక్తుల మీద నీళ్లు చల్లుతాడు. అ నీటిలో తడిచేందుకు జనం పోటీ పడుతుంటారు. నీళ్ళతోనే కాదు, అతనింట్లో ఉన్న పావురం కూడా రోగాలను నయం చేస్తుందని భక్తుల నమ్మకం. ఆ పావురం ఎవరిపై వాలితే వారిని అదృష్టం వరిస్తుందని వారంటారు. అందుకే ఆ పావురం పొడుస్తుంటే తన్మయత్వం చెందుతుంటారు. జై మాహీష్మతీ.. అంటూ సినిమా డైలాగులు చెబుతూ కేరింతలు కొడుతూ ఆటలాడుకొనే ఈ పిల్లాడు పూజలో కూర్చున్నప్పుడు మాత్రం ఏమీ మాట్లాడడు. జనం తమ సమస్యలను ముందు అతని తల్లికి చెప్పుకోవాలి. ఆమె వాటిని బాల బాబాకు వివరిస్తుంది. స్వామి చిన్నపిల్లాడు కాబట్టి సరిగా అర్థం కాదని, అందుకే తనకు చెప్పాలని బాలుని తల్లి అంటోంది. భక్తులపై నీళ్లు చల్లుతున్న 'వాటర్ బాబా' అయితే పావురం వాలితేనో, నీళ్ళు చల్లితేనో రోగాలు పోతాయనుకోవటం మూఢనమ్మకమేనని జనవిజ్ఙానవేదిక అంటోంది. తల్లిదండ్రుల మానసికస్థితి సరిగా లేనందునే షాహిద్‌ను బాబాగా ప్రచారం చేస్తున్నారని ఆ సంస్థ జాతీయ ప్రధాన కార్యదర్శి మహమ్మద్ మియా తెలిపారు. ఇది ఇలాగే కొనసాగితే అమాయక ప్రజలకు నష్టం జరగటంతోపాటు భవిష్యత్తులో పిల్లాడు అసాంఘిక శక్తిగా మారే ప్రమాదముందన్నారు. తల్లిదండ్రులే చిన్నపిల్లాడిని చదువు మాన్పించటంపట్ల విద్యాశాఖాధికారులు కూడా అభ్యంతరం చెబుతున్నారు. షాహిద్‌ను బడికి పంపేందుకు ప్రయత్నిస్తున్నామని ఎంఈఓ స్వరూప తెలిపారు. విషయాన్ని ఉన్నతాధికారుల దృష్టికి తీసుకెళ్లి అవసరమైతే షాహిద్ తల్లిదండ్రులకు కౌన్సిలింగ్ ఇప్పిస్తామని అన్నారు. మా ఇతర కథనాలు: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4137}
{"id":"india-49252580","url":"https:\/\/www.bbc.com\/telugu\/india-49252580","title":"కశ్మీర్: ‘40 ఏళ్ల నుంచీ ఇక్కడే ఉంటున్నా.. ఇప్పుడు సొంత భూమి కొనుక్కోవచ్చంటున్నారు’: బీబీసీతో ధాబా యజమాని","summary":"భారత రాజ్యాంగంలోని ఆర్టికల్ 370ని తొలగించి, ప్రత్యేక ప్రతిపత్తిని రద్దు చేశాక కశ్మీర్‌కు బయటి ప్రపంచంతో సంబంధాలు తెగిపోయాయి.","text":"అక్కడున్న అన్ని ఫోన్ లైన్లు, ఇంటర్నెట్ స్తంభించాయి. వరసగా రెండో రోజూ కశ్మీర్‌లో లాక్‌డౌన్ కొనసాగుతోంది. కశ్మీర్‌లోని స్కూళ్లు, వ్యాపార సంస్థలు కూడా మూతబడ్డాయి. రహదారులపై వేల సంఖ్యలో సైనికులు గస్తీ కాస్తున్నారు. స్థానిక నేతలను అదుపులోకి తీసుకున్నారు. ఇలాంటి పరిస్థితుల్లో కశ్మీర్‌లోని ఒక ప్రాంతంలో 1980 నుంచి దాబా నడుపుతున్న ఒక బిహార్‌ వ్యక్తితో బీబీసీ మాట్లాడింది. శ్రీనగర్ సమీపంలో ధాబా నడిపే ఒక బిహారీ బీబీసీకి అక్కడి పరిస్థితి వివరించారు అక్కడ పరిస్థితి అతడి మాటల్లోనే... నేను బిహారీని, 1980వ దశకం నుంచీ కశ్మీర్‌లోని ఈ ప్రాంతంలో ధాబా నడుపుతున్నాను. నా ధాబాలో తినడానికి సైనికులతోపాటు, సామాన్యులు కూడా వస్తుంటారు. నేను 1990లో మిలిటెన్సీని కూడా చూశాను. కానీ ఇలాంటి పరిస్థితిని మాత్రం ఎప్పుడూ చూళ్లేదు. శ్రీనగర్ దగ్గర నేనున్న ప్రాంతంలో పరిస్థితులు నగరంలో కంటే కాస్త మెరుగ్గా ఉన్నాయి. ఇక్కడ సైనికులను చాలా భారీగా మోహరించారు. కానీ నగరంలో దిగువ ప్రాంతాల్లో ఉద్రిక్తంగా ఉంది. పరిస్థితి ఘోరంగా ఉంది. అన్నీ మూసేశారు. అక్కడ ఏం జరుగుతోందో ఏం తెలీడం లేదు. ఇక్కడ కరెంటు ఉంది. కమ్యూనికేషన్ మాత్రం కట్ చేశారు. నేను న్యూస్ కూడా చూళ్లేకపోతున్నా. జమ్ము-కశ్మీర్లో పనులకు వచ్చినవారు తిరిగి వెళ్లిపోతున్నారు పనులకు వచ్చినవారు వెనక్కు వెళ్తున్నారు... మొదట్లో కశ్మీర్ పరిస్థితి చాలా మెరుగ్గా ఉండేది. కానీ ఇప్పుడు అన్నీ మూతపడ్డాయి. పనులు ఆగిపోయాయి. బయటి నుంచి పనులకు వచ్చిన వాళ్లంతా వెనక్కు వెళ్లిపోతున్నారు. వాళ్ల నుంచి ఎలాంటి రవాణా చార్జీలు కూడా తీసుకోవడం లేదని తెలిసింది. నా ధాబాలో తినడానికి ఇప్పుడు ఎక్కువగా జవాన్లే వస్తున్నారు. సామాన్యులెవరూ రావడం లేదు. 1990వ దశకంలో పరిస్థితి చాలా ఘోరంగా ఉన్నప్పుడు కూడా నాకు ఇక్కడ ఎలాంటి సమస్యా రాలేదు. ఇక్కడ కశ్మీరీలు నాతో చాలా బాగా ప్రవర్తిస్తారు. అందరూ బాగా మాట్లాడుతారు. కానీ ఇప్పుడు పరిస్థితి భయంభయంగా ఉంది. నగరంలోని చాలా ప్రాంతాల్లో ఉద్రిక్తంగా ఉంది. 370ని రద్దు చేసిన తర్వాత కొంతమంది కశ్మీరీ స్నేహితులు నాతో సరదాగా \"మీరిప్పుడు ఇక్కడ మీకోసం సొంత భూమి కూడా కొనుక్కోవచ్చు\" అని అంటున్నారు. నేను 40 ఏళ్ల నుంచీ ఇక్కడే ఉంటున్నా. ముందు ముందు పరిస్థితులు ఎలా ఉన్నా, నేను ఇక్కడే ఉండాలి. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4144}
{"id":"international-51680812","url":"https:\/\/www.bbc.com\/telugu\/international-51680812","title":"కరోనావైరస్‌: చైనా 'ప్లేగ్ ఇంక్' వీడియోగేమ్‌ను ఎందుకు నిషేధించింది","summary":"ఒక ప్రాణాంతక వైరస్‌ను ప్రపంచమంతా వ్యాపింపజేయాలని ప్లేయర్లను సవాల్ చేసే ఒక వీడియో గేమ్‌ను చైనా నిషేధించిందని గేమ్ తయారీదారులు చెప్పారు.","text":"ప్లేగ్ ఇంక్ గేమ్ చట్టవిరుద్ధమైన కంటెంట్ కలిగి ఉందంటూ ప్లేగ్ ఇంక్ అనే ఈ గేమ్‌ను చైనా యాప్ స్టోర్ నుంచి తొలగించినట్లు బ్రిటన్ కేంద్రంగా పనిచేసే డెవలపర్ 'ఎండెమిక్ క్రియేషన్స్' చెప్పింది. దేశంలో ప్రాణాంతక కరోనావైరస్ వ్యాప్తితో ఉక్కిరిబిక్కిరవుతున్న తరుణంలో చైనా ఈ వీడియో గేమ్‌ను నిషేధించింది. చైనా నిబంధనలకు విరుద్ధమైన కంటెంట్ ఈ గేమ్‌లో ఉందని 'సైబర్‌స్పేస్ అడ్మినిస్ట్రేషన్ ఆఫ్ చైనా' పేర్కొందని, దీనిని చైనా యాప్ స్టోర్ నుంచి తీసేశారని ఎండెమిక్ క్రియేషన్స్ సంస్థ ఒక ప్రకటనలో తెలిపింది. ఈ పరిస్థితి పూర్తిగా తమ నియంత్రణలో లేనిదని వ్యాఖ్యానించింది. చైనాలో కరోనావైరస్ వ్యాప్తికి, ఈ నిషేధానికి సంబంధం ఉందో లేదో తమకు స్పష్టం కాలేదని సంస్థ వ్యాఖ్యానించింది. నిషేధాన్ని ఎత్తి వేయించేందుకు కృషి చేస్తున్నామని చెప్పింది. ప్లేయర్లలో అవగాహన పెంచడంలో 'ప్లేగ్ ఇంక్' ప్రాధాన్యాన్ని అమెరికాలోని వ్యాధుల నియంత్రణ, నివారణ కేంద్రం (సీడీసీ) లాంటి సంస్థలు చాలాసార్లు గుర్తించాయని ఎండెమిక్ క్రియేషన్స్ ప్రస్తావించింది. కరోనావైరస్‌తో వచ్చే కోవిడ్-19 వ్యాధి నియంత్రణకు ప్రధాన అంతర్జాతీయ ఆరోగ్య సంస్థలు ప్రయత్నాలు చేస్తున్నాయని, ఈ పోరాటంలో తమ శక్తిమేర ఏ విధంగా తోడ్పాటు అందించగలమో నిర్ణయించేందుకు ఆయా సంస్థలతో కలసి పనిచేస్తున్నామని వివరించింది. తీవ్రమైన ప్రజారోగ్య అంశాల గురించి ఆలోచించి, అవగాహన పెంచుకొనేలా ప్లేయర్లను తమ గేమ్ ప్రోత్సహిస్తుందని, తాజా నిషేధం విచారకరమని ఎండెమిక్ క్రియేషన్స్ వ్యాఖ్యానించింది. ఎనిమిదేళ్ల క్రితం విడుదలైన ఈ గేమ్ చైనా సహా ప్రపంచవ్యాప్తంగా విశేష ఆదరణ పొందింది. ప్రపంచ దేశాల్లో 13 కోట్ల మంది ప్లేయర్లు దీనిని ఆడతారు. కరోనావైరస్ శరవేగంగా వ్యాపిస్తున్న సమయంలో జనవరిలో చైనాలో అత్యధికంగా అమ్ముడుపోయిన యాప్‌ ఇదే. కరోనావైరస్‌తో అలముకొన్న భయాందోళనలను తగ్గించుకొనేందుకు తాము ఈ గేమ్ డౌన్‌లోడ్ చేసుకొంటున్నామని కొందరు ప్లేయర్లు చెప్పారు. ప్రపంచవ్యాప్తంగా 82 వేల కోవిడ్-19 కేసులు నమోదయ్యాయి. ఫిబ్రవరి 28 రాత్రి వరకున్న సమాచారం ప్రకారం ప్రపంచవ్యాప్తంగా 82 వేల కోవిడ్-19 కేసులు నమోదయ్యాయి. 2,800 మంది చనిపోయారు. కేసులు, మరణాలు చైనాలోనే అత్యధికంగా ఉన్నాయి. చైనా వెలుపల 3,664 కేసులు నమోదయ్యాయి. 57 మంది చనిపోయారు. ఇవి కూడా చదవండి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4144}
{"id":"international-51223052","url":"https:\/\/www.bbc.com\/telugu\/international-51223052","title":"మానసిక ఒత్తిడి వల్ల జుట్టు ఎందుకు తెల్లబడుతుందంటే..","summary":"సాధారణంగా మనుషుల్లో వయసు 35 ఏళ్లకు అటూఇటూ చేరుకున్న తర్వాత ఎప్పుడైనా.. జుట్టు తెల్లబడటం మొదలవ్వొచ్చు.","text":"వయసుపైబడటం, జన్యుపరంగా సంక్రమించిన లక్షణాలు దీనికి కారణాలు. మానసిక ఒత్తిడి కూడా ఇందులో పెద్ద పాత్ర పోషించే అవకాశం ఉంది. అయితే, ఒత్తిడి వల్ల జుట్టు ఎలా తెల్లబడుతోందన్న విషయాన్ని శాస్త్రవేత్తలు ఇదివరకు స్పష్టంగా గుర్తించలేకపోయారు. బ్రెజిల్‌లోని సావో పాలో, అమెరికాలోని హార్వర్డ్ యూనివర్సిటీలకు చెందిన పరిశోధకులు మాత్రం మెలానోసైట్‌లు అనే మూల కణాల వల్లే ఇలా జరుగుతుండొచ్చని చెబుతున్నారు. మెలానోసైట్‌లు మెలనిన్‌ను ఉత్పత్తి చేస్తాయి. చర్మానికి, జుట్టుకు రంగు ఈ మెలనిన్ వల్లే వస్తుంది. ఎలుకలపై ప్రయోగాలు చేస్తున్న సమయంలో పరిశోధకులకు ఈ విషయంలో కొన్ని ఆధారాలు దొరికాయి. ఎలుకలను నొప్పికి గురిచేసినప్పుడు వాటిలో అడ్రినలిన్, కార్టిసోల్ విడుదలవుతోంది. గుండె కొట్టుకునే వేగం, రక్తపోటు పెరుగుతున్నాయి. నాడీకణ వ్యవస్థపై ప్రభావం పడి, వాటిపై ఒత్తిడి పెరుగుతోంది. వెంట్రుక కుహరాల్లోని మెలనిన్‌ను ఉత్పత్తి చేసే మూల కణాలు తగ్గిపోతున్నాయి. ''ఒత్తిడి శరీరానికి మంచిది కాదని భావించాం. కానీ, ఇందులో మేం ఊహించని విషయాలు బయటపడ్డాయి. ఒత్తిడి వల్ల పిగ్మెంట్‌లను ఉత్పత్తి చేసే మూల కణాలు తగ్గిపోతున్నాయి. అవి ఒక్కసారి పోతే, తిరిగి రావడం కుదరదు. శాశ్వతమైన నష్టం జరుగుతుంది'' అని హార్వర్డ్ యూనివర్సిటీ ప్రొఫెసర్ యా కీ హ్సు చెప్పారు. మరో ప్రయోగంలో పరిశోధకులు అధిక రక్తపోటును తగ్గించే ఔషధాన్ని ఎలుకలకు ఇచ్చి చూశారు. ఒత్తిడి వల్ల శరీరంలో వస్తున్న మార్పులను దీంతో అడ్డుకోవచ్చని వాళ్లు గుర్తించారు. నొప్పికి గురైన ఎలుకల జన్యువులను సాధారణ ఎలుకలతో పరిశోధకులు పోల్చిచూసినప్పుడు.. ఒత్తిడి వల్ల మూల కణాలు నష్టపోయే ప్రక్రియలో ముఖ్య పాత్ర పోషిస్తున్న సైక్లిన్-డిపెండెంట్ కినేస్ (సీడీకే) అనే ప్రోటీన్‌ వెలుగుచూసింది. ఈ ప్రోటీన్‌ ఉత్పత్తిని అదుపు చేసినప్పుడు, ఎలుకల్లో వెంట్రుకల రంగు మారడం కూడా ఆగిపోయింది. ఇలా సీడీకే‌ను నియంత్రించే ఔషధంతో జుట్టు తెల్లబడటాన్ని అడ్డుకునే మార్గం ఉందని పరిశోధకులు అంటున్నారు. ''ఈ పరిశోధనలో వచ్చిన ఫలితాలు.. తెల్ల జుట్టు సమస్యకు పరిష్కారమో, నివారణ మార్గమో కాదు. ఎలుకలపైనే మేం పరిశోధన చేశాం. మనుషుల్లో పనిచేసే మార్గం కనిపెట్టడానికి ఇంకా చాలా దూరం ప్రయాణం చేయాలి'' అని ప్రొఫెసర్ యా కీ హ్సు అన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4157}
{"id":"india-42941102","url":"https:\/\/www.bbc.com\/telugu\/india-42941102","title":"‘మీ బిడ్డకు పాలిస్తా.. నా బిడ్డను బతికించండి!’ అంటూ చైనాలో చనుబాలను అమ్ముతున్న తల్లి","summary":"చైనాలో ఓ తల్లి తన చనుబాలను అమ్ముతోంది. ఐ.సి.యు.లో ఉన్న తన బిడ్డ వైద్యానికి డబ్బులు కావాలంటూ షెన్‌జాన్ నగర వీధుల్లో ఇలా సహాయం అర్థిస్తోంది.","text":"తమ కుటుంబం ఇబ్బందుల్లో ఉందని, డబ్బుకోసం.. నిమిషానికి వంద రూపాయలు తీసుకుని పిల్లలకు పాలిస్తానంటూ.. వివరించే బోర్డు తన కవల పిల్లల్లోని ఒక పాప ఇంటెన్సివ్ కేర్ యూనిట్‌లో చికిత్స పొందుతోంది. వైద్యం కోసం కనీసం 10 లక్షల రూపాయలు కావాలని ఆమె భర్త చెబుతున్నారు. చైనా సోషల్ మీడియా 'సీనా వీబో'లో ఈ వీడియో వైరల్ అవుతోంది. ప్రజలు పెద్ద ఎత్తున స్పందిస్తున్నారు. ఈ వీడియోకు 24లక్షల వ్యూస్, 5,000 కామెంట్స్ వచ్చాయి. ''మా పాప ఐసీయూలో చికిత్స పొందుతోంది. అందుకు చాలా డబ్బు అవసరం. ఆపరేషన్ పూర్తయ్యాక మేం కనీసం 10 లక్షల రూపాయలు చెల్లించాల్సి ఉంటుందని డాక్టర్లు చెబుతున్నారు'' అని.. ఆ తండ్రి చెబుతున్నారు. చైనాలోని వైద్య సేవలపై ఈమధ్య కాలంలో విమర్శలు వెల్లువెత్తుతున్నాయి. దేశంలోని వైద్య కేంద్రాలు చాలినంతగా లేవని, వైద్య కేంద్రాలకు పోటెత్తుతున్న ప్రజల తాకిడిని తట్టుకోలేక కొందరు లంచాలు ఇచ్చి మరీ వైద్యం చేయించుకుంటున్నారన్న విమర్శలున్నాయి. ఈ తల్లి కథ నిజమేనంటూ.. షెన్‌జాన్ ఆన్‌లైన్ ప్రెస్ కార్యాలయం తెలిపింది సోషల్ మీడియాలో.. ''సెల్ మిల్క్ సేవ్ గర్ల్'' అనే నినాదంతో యూజర్లు స్పందిస్తున్నారు. ఆ దారిగా వెళ్లే ప్రజలు ఆ తల్లిదండ్రులకు తప్పకుండా సాయం చేయాలంటూ సోషల్ మీడియాలో ప్రచారం చేస్తున్నారు. ఆ తల్లిదండ్రులు కనపడితే.. వారికి తప్పక సాయం చేస్తామని మరికొందరు ప్రతిస్పందిస్తున్నారు. ''నిరుపేదలు.. ఒకవైపు రోగగ్రస్తమైన పిల్లలకు జన్మనిస్తూ, మరోవైపు.. తమ ఆత్మగౌరవాన్ని కూడా కోల్పోతున్నారు’’ అని ఓ వ్యక్తి చేసిన కామెంట్‌కు 3,000కు పైగా లైక్స్ వచ్చాయి. సోషల్ మీడియాలో మరికొందరు ఇందుకు వ్యతిరేకంగా స్పందిస్తున్నారు. ఇలా డబ్బుల కోసం చనుబాలను అమ్ముకోవడం అసహ్యకరం అని ఓ వ్యక్తి కామెంట్ చేశాడు. మరో వ్యక్తి.. '' మీరు నిస్సహాయ స్థితిలో ఉన్నారని అందరికీ అర్థమైంది. మీ బిడ్డకు వైద్యం అందాలనే మేం కోరుకుంటున్నాం. కానీ రోడ్లపై చనుబాలను అమ్ముకోవడంతో నువ్వు కోల్పోయిన గౌరవాన్ని తిరిగి పొందగలవా?'' అంటూ కామెంట్ చేశాడు. అయితే.. ఈ కామెంట్లపై మరో వ్యక్తి స్పందించాడు. ''ఇది.. నిస్సహాయ స్థితిలో ఉన్న నిరుపేద తల్లిదండ్రుల ప్రేమ! ఇలా స్పందిస్తున్నవారు ఒకసారి ఆలోచించాలి.. అదే మీ బిడ్డకు ఇలా జరిగితే మీరు దేని గురించి ఆలోచిస్తారు.. మీ బిడ్డ గురించా? లేక మీ గౌరవం గురించా?'' ఇవి కూడా చదవంవడి (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4157}
{"id":"india-45911449","url":"https:\/\/www.bbc.com\/telugu\/india-45911449","title":"శబరిమల: ఇద్దరు మహిళలు.. వందల మంది పోలీసులు ఆలయంలోకి ప్రవేశించకుండానే వెనక్కి","summary":"కేరళలోని శబరిమలలో మహిళల ఆలయ ప్రవేశంపై ఆలయ పరిసరాలలో ఉద్రిక్త పరిస్థితులు కొనసాగుతున్నాయి.","text":"పోలీసుల పహారాలో హెల్మెట్, భద్రతా కవచం ధరించి ఆలయ ప్రవేశానికి వెళ్తున్న మహిళ ఆలయంలోకి ప్రవేశించేందుకు మహిళా భక్తులు చేస్తున్న ప్రయత్నాలను ఆందోళనకారులు ఎక్కడికక్కడ అడ్డుకుంటున్నారు. దీంతో వారు పోలీసుల సాయంతో అయ్యప్ప స్వామి దర్శనం చేసుకోవడానికి ప్రయత్నిస్తున్నారు. హైదరాబాద్‌కి చెందిన ఒక టీవీ ఛానెల్ రిపోర్టర్ కవిత జక్కల, సామాజిక కార్యకర్త రెహానా ఫాతిమా ఆలయంలోకి వెళ్లేందుకు ప్రయత్నించారు. వీరిరువురూ పోలీసుల సహాయంతో శుక్రవారం తెల్లవారుజామున కొండపైకి ఎక్కారు. హెల్మెట్లు, భద్రతా కవచాలు ధరించిన దాదాపు 300 మంది పోలీసులు వీరికి పహారాగా నిలిచారు. కేరళ పోలీసు ఐజీ శ్రీజిత్ ఆధ్వర్యంలోని పోలీసుల భద్రతా వలయంలో వీరు కొండ ఎక్కారు. ఈ సందర్భంగా సాధారణ భక్తులు ఎవ్వరూ కవిత, రెహానాల సమీపంలోకి రాకుండా పోలీసులు అడ్డుకున్నారని సోషల్ మీడియాలో పలువురు పోస్ట్ చేసిన వీడియోలను బట్టి తెలుస్తోంది. కాగా, ఒక భక్తుడు కవితపై దాడికి ప్రయత్నించగా, అతడిని పోలీసులు అదుపులోకి తీసుకున్నట్లు కూడా ఈ వీడియోలను బట్టి తెలుస్తోంది. కాగా, కొండపైకి చేరుకున్న తర్వాత అక్కడ పెద్ద సంఖ్యలో గుమిగూడిన భక్తులు వీరిని అడ్డుకున్నారు. అదే సమయంలో మహిళలు ఆలయ ప్రవేశానికి వస్తున్నారన్న వార్తల నేపథ్యంలో పూజారులు ఆలయానికి తాళాలు వేసి వెళ్లిపోయారు. తాము కూడా భక్తుల పక్షమేనని శబరిమల ఆలయ ప్రధాన అర్చకులు కండరారు రాజీవరు తెలిపారు. ఐజీ శ్రీజిత్ ఆలయానికి పూజారులు వేసిన తాళాలు తెరిపించడానికి ప్రయత్నాలు చేసినా అవి ఫలించలేదు. దీంతో విధిలేని పరిస్థితుల్లో కవిత, రెహనాను తీసుకుని ఆయన వెనక్కి తిరిగారు. వారిద్దరికీ దైవదర్శనం చేయించడానికి తాము ఎన్ని ప్రయత్నాలు చేసినా, పూజారుల అనుమతి లేనిదే తామేమీ చేయలేమని ఆయన నిస్సహాయత వ్యక్తం చేశారు. ఆలయం వద్ద పరిస్థితులు ఉద్రిక్తంగా మారడంతో కవిత, రెహానాలు కూడా ఆలయ ప్రవేశ ప్రయత్నాన్ని విరమించుకున్నారు. దీంతో పోలీసులు వారిని సురక్షిత ప్రాంతానికి తరలించారు. ఆలయంలోకి అన్ని వయసుల వారినీ అనుమతిస్తాం కానీ కొంతమంది సామాజిక కార్యకర్తలు అక్కడ బలప్రదర్శన చేయడం తమకు ఇష్టం లేదని మంత్రి కడకంపల్లి సురేంద్రన్ తెలిపారు. మరోవైపు కొచ్చిలో రెహనా ఫాతిమా ఇంటిపై దాడి చేసిన గుర్తు తెలియని దుండగులు ఇంటిలో విధ్వంసం సృష్టించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4161}
{"id":"international-56877093","url":"https:\/\/www.bbc.com\/telugu\/international-56877093","title":"కోవిడ్: కష్టకాలంలో భారత్‌కు సాయం చేస్తామన్న పాకిస్తాన్‌.. వెంటిలేటర్లు, ఇతర పరికరాలు పంపిస్తామని ట్వీట్: Newsreel","summary":"కరోనా కేసులు వేగంగా పెరుగుతున్న భారత్‌కు సాయం అందించడానికి తాము సిద్ధంగా ఉన్నట్లు పాకిస్తాన్ చెప్పింది.","text":"భారత్‌లో గత మూడు రోజులుగా ప్రపంచంలోనే అత్యధిక రోజువారీ కరోనా కేసులు నమోదయ్యాయి. కరోనా మహమ్మారితో తీవ్రంగా ప్రభావితం అవుతున్న భారత్‌కు అత్యవసర మెడికల్ పరికరాలను అందించాలని భావిస్తున్నట్లు పాకిస్తాన్ విదేశాంగ మంత్రిత్వ శాఖ ఒక ప్రకటన జారీ చేసింది. పోస్ట్ of Twitter ముగిసింది, 1 \"కరోనా సంక్షోభ సమయంలో భారత్‌కు వెంటిలేటర్లు, బై పాప్ మెషిన్లు, డిజిటల్ ఎక్స్ రే మెషిన్లు, పీపీఈ కి‌ట్లు, ఇతర అత్యవసర మెడికల్ పరికరాలు అందిస్తాం. మేం 'హ్యుమానిటీ ఫస్ట్' అనే విధానాన్ని విశ్వసిస్తున్నాం\" అని పాకిస్తాన్ విదేశాంగ మంత్రి షా మహమూద్ ఖురేషీ తన అధికారిక ట్విటర్ హ్యాండిల్లో ఒక పోస్ట్ చేశారు. ఈ పరికరాలు వీలైనంత త్వరగా భారత్ చేరుకోవడానికి, ఇరు దేశాలకు చెందిన సంబంధిత అధికారులు కలిసి పనిచేయాలని పాకిస్తాన్ తన ప్రకటనలో కోరింది. \"మహమ్మారి వల్ల ముందు ముందు ఎదురయ్యే సవాళ్లను ఎదుర్కోవడానికి రెండు దేశాలూ తగిన విధానాలను కూడా అన్వేషించవచ్చు\" అని కూడా పాక్ అందులో పేర్కొంది. పాకిస్తాన్ ప్రధాని ఇమ్రాన్‌ఖాన్ కూడా కరోనా సంక్షోభ సమయంలో భారత ప్రజలకు తన సంఘీభావం తెలిపారు. \"పొరుగు దేశంలో, ప్రపంచవ్యాప్తంగా ప్రాణాంతక కోవిడ్-19 వైరస్‌తో పోరాడుతున్న ప్రజలు వీలైనంత త్వరగా కోలుకోవాలని పాకిస్తాన్ ప్రార్థిస్తోంది\" అని అన్నారు. \"మానవాళి ఎదుర్కొంటున్న ఈ సవాల్‌తో మనమంతా కలిసి పోరాడాలని\" ఆయన పిలుపునిచ్చారు. పాకిస్తాన్‌కు చెందిన చాలా మంది ప్రజలు కూడా భారత్‌కు సాయం అందించడానికి ముందుకొస్తున్నారు. దిల్లీలో లాక్‌డౌన్ మరో వారం పొడిగింపు కరోనా కేసులు పెరుగుతుండడంతో దిల్లీలో లాక్‌డౌన్‌ను మరోవారం పొడిగిస్తున్నట్లు ముఖ్యమంత్రి అరవింద్ కేజ్రీవాల్ ప్రకటించారు. దిల్లీ ప్రభుత్వం మొదట ఆరు రోజులు లాక్‌డౌన్ విధించింది. అది ఏప్రిల్ 26న ముగుస్తుంది. దానిని ఇప్పుడు మరో వారం పొడిగించారు. అంటే లాక్‌డౌన్ ఇప్పుడు మే 3 వరకూ ఉండబోతోంది. దిల్లీలో కరోనా కేసులు వేగంగా పెరుగుతుండడంతో ప్రభుత్వం తప్పనిసరి పరిస్థితుల్లో లాక్‌డౌన్ పొడిగించాల్సి వచ్చిందని కేజ్రీవాల్ చెప్పారు. \"ఇది ఆఖరి ఆయుధం. దానిని మేం ఉపయోగించాలని అనుకోలేదు. కానీ ఇప్పుడు మేం లాక్‌డౌన్ పొడిగించాల్సి వస్తోంది\" అన్నారు. \"దిల్లీలో కరోనా పాజిటివిటీ రేటు 36-37 శాతానికి చేరుకుంది. దిల్లీలో అది ఈ స్థాయిలో ఎప్పుడూ లేదు. ఒక్కరోజులో అది 30 శాతానికి తగ్గింది. కానీ కరోనా అంతం కాబోతోందని మనం చెప్పలేం\" అని కేజ్రీవాల్ అన్నారు. ఇవి కూడా చదవండి:","len":4166}
{"id":"india-45538576","url":"https:\/\/www.bbc.com\/telugu\/india-45538576","title":"\"బికినీల వల్లే చాలామంది అమ్మాయిలు బాడీ బిల్డింగ్‌ను ఎంచుకోవట్లేదు\"- బినల్ రాణా","summary":"గుజరాత్ రాష్ట్రంలోని వడోదర నగరానికి చెందిన ఓ మహిళ బాడీ బిల్డింగ్‌లో పేరు తెచ్చుకున్నారు. ఇందుకోసం ఆమె శారీరకంగా శ్రమించడంతో పాటు మానసికంగానూ చాలా కష్టపడాల్సి వచ్చింది.","text":"బినల్ రాణా నేషనల్ కాంపిటిషన్‌లో గుజరాత్‌కు ప్రాతినిధ్యం వహించారు. పోటీల్లో ఆమె బికినీలు ధరించడంపై కుటుంబ సభ్యుల నుంచి అభ్యంతరాలు ఎదుర్కోవాల్సి వచ్చింది. అయినా ఆమె వెనక్కి తగ్గలేదు. పట్టుదలతో అంతర్జాతీయ పోటీలకు సిద్ధమవుతోంది. వీడియో: బికినీల వల్లే చాలామంది అమ్మాయిలు బాడీ బిల్డింగ్‌ను ఎంచుకోవట్లేదు- బినల్ రాణా 'బికినీ ధరించానని మావాళ్లు మాట్లాడలేదు' బినల్ రాణా అథ్లెట్, ఫిజియోథెరపిస్ట్. అంతేకాదు, యోగా నిపుణురాలు కూడా. పురుషులతో పోలిస్తే బాడీ బిల్డింగ్‌లో మహిళల ప్రాతినిధ్యం చాలా తక్కువ. మహిళా బాడీ బిల్డర్‌గా ఆమె చాలా సవాళ్లను ఎదుర్కోవాల్సి వచ్చింది. మొట్టమొదట తన కుటుంబం నుంచే సమస్యలు మొదలయ్యాయి. మొదట్లో బినల్ రాణా బికినీ ధరించి పోటీల్లో పాల్గొనడం ఆమె కుటుంబ సభ్యులకు అస్సలు ఇష్టం ఉండేది కాదు. ఆఖరుకు ఆమె ఇంట్లోంచి వెళ్లిపోవాల్సి కూడా వచ్చింది. \"మొదట్లో బికినీ విషయం దాచిపెట్టాను. చాలా పోటీల్లో పాల్గొన్నప్పటికీ మా వాళ్లకు ఆ విషయం చెప్పలేదు. బికినీ ధరించేందుకు మా అమ్మానాన్నలు అంగీకరించేవారు కాదు. కానీ కొన్నాళ్లకు ఆ విషయం తెలిశాక సంవత్సరం పాటు వాళ్లు నాతో మాట్లాడలేదు\" అని బినల్ చెప్పారు. బినల్ రోజూ జాగింగ్ చేస్తారు. రెండు గంటలపాటు సాధన.. ఆ తర్వాత యోగా చేస్తారు. వీటితో పాటు పోటీల్లో పాల్గొనేందుకు ప్రత్యేక పద్ధతులను ప్రాక్టీస్ చేస్తారు. ఇప్పుడు బినల్ రాణా కుటుంబంలో సాధారణ పరిస్థితి నెలకొంది. బికినీ ధరించడంపై ఉన్న అపోహలే మహిళలు బాడీ బిల్డింగ్‌కు దూరమవడానికి కారణమంటున్నారు బినల్. \"స్విమ్మర్లు స్విమ్ సూట్ వేసుకున్నట్టే మేము బికినీ ధరిస్తాం. బికినీల వల్లే చాలా మంది యువతులు ఈ ప్రొఫెషన్‌ను ఎంచుకోవడం లేదు. నేను ఈ ప్రొఫెషన్‌లోకి వచ్చిన కొత్తలో పురుషులు కూడా ఇబ్బందికరంగా చూసేవారు. కానీ ఇప్పుడు పరిస్థితి మారింది\" అని చెప్పారు బినల్. బాడీ బిల్డర్, యోగా టీచర్, పెయింటర్ ఇలా రకరకాల నైపుణ్యాలు బినల్‌లో ఉన్నాయి. అయితే బాడీ బిల్డింగ్‌ను ఆమె తన కెరీర్‌గా ఎంచుకోవాలని నిర్ణయించుకున్నారు. కోచ్ సందీప్ చౌహాన్ ఆమెను గైడ్ చేస్తున్నారు. \"నాకు బినల్‌పై విశ్వాసం ఉంది. కెరీర్‌లో ఆమె ఉన్నత విజయాలు సాధిస్తుంది. బినల్‌ను స్ఫూర్తిగా తీసుకొని చాలా మంది అమ్మాయిలు జిమ్‌లో చేరారు\" అని సందీప్ చౌహాన్ వివరించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4174}
{"id":"international-44761801","url":"https:\/\/www.bbc.com\/telugu\/international-44761801","title":"ఇరాన్‌: డాన్స్ చేసిన యువతి అరెస్ట్ - నృత్యాలతో మహిళల నిరసన","summary":"డాన్స్ చేసిందనే అభియోగంతో ఒక టీనేజీ యువతిని ఇరాన్‌ పోలీసులు అరెస్ట్ చేశారు. దానికి వ్యతిరేకంగా ఇరాన్ మహిళలు వినూత్నంగా నిరసన తెలుపుతున్నారు.","text":"టీనేజర్‌ను అరెస్ట్ చేయడం పట్ల వీరంతా తమ డాన్స్‌తో నిరసన తెలుపుతున్నారు. చాలా మంది ఇరాన్‌ యువతులు తమ డాన్స్ వీడియోలను సోషల్ మీడియాలో పోస్ట్ చేస్తున్నారు. పోలీసులు అరెస్టు చేసిన యువతికి అండగా నిలుస్తున్నారు. మెదేహ్ హోజబ్రీ ఇరానియన్, వెస్ట్రన్ పాప్ సంగీతానికి డ్యాన్స్ చేస్తూ ఆ వీడియోలను ఇన్‌స్టాగ్రాంలో పోస్ట్ చేసి వేలాది ఫాలోయర్స్ సంపాదించుకున్నారు. శుక్రవారం హోజబ్రీ తన నేరాన్ని అంగీకరించినట్టు స్థానిక టీవీ ప్రసారం చేసింది. ఆమెకు మద్దతుగా సోషల్ మీడియా యూజర్లు వీడియోలు, సందేశాలు పోస్ట్ చేస్తున్నారు. #dancing_isn't_a_crime అనే అర్థం వచ్చేలా హాష్‌టాగ్స్ ఉపయోగిస్తున్నారు. బహిరంగంగా డాన్స్ చేయడంపై నిషేధం కుటుంబ సభ్యుల ముందు తప్ప, ఇతరుల ముందు, ముఖ్యంగా పురుషులు ముందు మహిళలు, మహిళల ముందు పురుషులు బహిరంగంగా డ్యాన్స్ చేయడంపై ఇరాన్ ప్రభుత్వం నిషేధం విధించింది. బురఖా \/ హిజబ్ లేకుండా ఇంట్లో డ్యాన్స్ చేస్తున్నట్టు వీడియోల్లో హోజబ్రీ కనిపించింది. గత కొన్ని వారాలుగా, ఇలాగే డ్యాన్స్ చేసిన మరికొందరు డ్యాన్సర్లను కూడా ఇరాన్ పోలీసులు అరెస్ట్ చేశారు. \"పిల్లలపై అత్యాచారాలు చేసేవారు, ఇతరులు స్వేచ్ఛగా తిరుగుతున్నప్పుడు, అసభ్యతను వ్యాప్తి చేస్తున్నారనే ఆరోపణలతో సంతోషంగా డ్యాన్స్ చేస్తున్న 17, 18 ఏళ్ల బాలికలను అరెస్ట్ చేశారని, ప్రపంచంలో ఎక్కడైనా చెబితే నవ్వుతారు. ఎందుకంటే వారు దాన్ని నమ్మలేరు\" అని హుస్సేన్ రోనఘీ తన బ్లాగ్‌లో కామెంట్ పెట్టారు. \"నేను డ్యాన్స్ చేస్తున్నా, ఇది చూసి వాళ్లు (అధికారులు) మెదేహ్ లాంటి యువతులను అరెస్ట్ చేసి మా సంతోషాన్ని, ఆశలను తీసుకెళ్లలేరనే విషయం తెలుసుకోవాలి\" అని ఒక ట్విటర్ యూజర్ రాశారు. డాన్స్ చేసినందుకు ఇరాన్‌లో డ్యాన్సర్లను అరెస్ట్ చేసిన ఘటనలు ఇంతకు ముందు కూడా జరిగాయి. ఈ ఏడాది మొదట్లో మష్షద్ నగరంలోని ఒక మాల్‌లో మహిళలు, పురుషులు గుంపుగా డ్యాన్స్ చేశారు. ఆ వీడియో బయటపడడంతో ఆ నగరంలోని ఒక అధికారిని పోలీసులు అరెస్ట్ చేశారు. గత ఏడాది ఆగస్టులో జుంబా డ్యాన్స్ చేసిన ఆరుగురిని కూడా అరెస్ట్ చేశారు. 2014లో ఫార్రెల్ విలియమ్స్ 'హ్యాపీ' పాటకు టెహ్రాన్ వీధుల్లో డాన్స్ చేసిన ఆరుగురు ఇరాన్ యువతీ, యువకులు ఆ వీడియోను పోస్ట్ చేశారు. వారికి ఏడాది జైలు, 91 కొరడాదెబ్బల శిక్ష విధించారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4176}
{"id":"international-49868764","url":"https:\/\/www.bbc.com\/telugu\/international-49868764","title":"యెమెన్ యుద్ధం: 'వేలాది సౌదీ సైనికులను పట్టుకున్నాం... టీవీలో పరేడ్ చేయిస్తాం' - హౌతీ తిరుగుబాటుదారులు","summary":"సౌదీ అరేబియా సైనికులను భారీ సంఖ్యలో పట్టుకున్నామని యెమెన్‌లోని హౌతీ తిరుగుబాటుదారులు చెప్పారు.","text":"\"సౌదీ అరేబియా నాజరాన్ పట్టణం దగ్గర సౌదీ అరేబియా సైన్యంలోని మూడు బ్రిగేడ్లు మాకు లొంగిపోయాయి\" అని హౌతీ తిరుగుబాటుదారుల ప్రతినిధి బీబీసీకి చెప్పారు. \"పట్టుబడ్డ సైనికుల సంఖ్య వేలల్లో ఉంది. హౌతీ తిరుగుబాటుదారుల మూడు రోజుల ఆపరేషన్‌లో సౌదీ అరేబియా సంకీర్ణ సైన్యంలోని చాలా మంది సైనికులు మరణించారు\" అని ఆయన చెప్పారు. హౌతీ తిరుగుబాటుదారుల వాదనను సౌదీ అరేబియా అధికారులు ఇంకా ధ్రువీకరించలేదు. టీవీలో పెరేడ్ చేయిస్తాం హౌతీ తిరుగుబాటుదారుల ప్రతినిధి కల్నల్ యాహియా సారియా బీబీసీతో \"యెమెన్ యుద్ధం ప్రారంభమైనప్పటి నుంచి ఇప్పటివరకూ మా అతిపెద్ద ఆపరేషన్ ఇదే\" అన్నారు. \"సౌదీ సైన్యం లొంగిపోయింది. ఆయుధాలు, యంత్రాలు కోల్పోవడంతోపాటు వారికి భారీ ప్రాణనష్టం జరిగింది. మాకు పట్టుబడిన సైనికులతో ఆదివారం హౌతీ నియంత్రణలో ఉన్న అల్ మసీరాహ్ నెట్‌వర్క్‌ చానల్లో పెరేడ్ చేయిస్తాం\" అని చెప్పారు. హౌతీ తిరుగుబాటుదారులు మొదట సౌదీ అరేబియాలోని రెండు చమురు ప్లాంట్లపై దాడి చేశామని చెప్పారు. ఈ దాడి సెప్టెంబర్ 14న జరిగింది. ఆ దాడులతో అంతర్జాతీయ స్థాయిలో చమురు మార్కెట్‌పై ప్రభావం పడింది. కానీ, ఈ దాడికి ఇరాన్ కారణమని సౌదీ అరేబియా, అమెరికా ఆరోపించాయి. ఇరాన్ వాటిని ఖండించింది. హౌతీ తిరుగుబాటుదారులకు ఇరాన్ మద్దతు ఉందని భావిస్తున్నారు.ట 2015 నుంచి సంఘర్షణ 2015లో యెమెన్ రాజధాని సనాను హౌతీ తిరుగుబాటుదారులు ఆక్రమించినప్పటి నుంచి ఈ యుద్ధం నడుస్తోంది. దేశ అధ్యక్షుడు అబ్దరబూ మన్సూర్ హాదీ యెమెన్ వదిలి పారిపోవాయాడు. తర్వాత హౌతీ తిరుగుబాటుదారులు ఉత్తర యెమెన్‌లోని చాలా ప్రాంతాలపై పట్టు సాధించారు. అధ్యక్షుడు హాదీకి సౌదీ అరేబియా మద్దతు ఉంది. సౌదీ నేతృత్వంలో సంకీర్ణ సేనలు 2015లో హౌతీ తిరుగుబాటుదారులపై వైమానిక దాడులు ప్రారంభించాయి. ఈ సైన్యం ఇప్పటికీ దాదాపు రోజూ వైమానిక దాడులు చేస్తూనే ఉంది. హౌతీ తిరుగుబాటుదారులు కూడా సౌదీ అరేబియాపై క్షిపణి దాడులు చేస్తున్నారు. ఈ అంతర్యుద్ధం వల్ల యెమెన్ తీవ్ర మానవతా సంక్షోభంలో చిక్కుకుపోయింది. సుమారు 80 శాతం దేశ జనాభా అంటే సుమారు రెండు కోట్ల 40 లక్షల మంది ప్రజలు మానవతా సాయం కోసం ఎదురుచూస్తున్నారు. సుమారు కోటి మంది ఆకలితో అల్లాడిపోతున్నారు. ఐక్యరాజ్యసమితి అంచనా ప్రకారం 2016లో యుద్ధం వల్ల 70 వేల మందికి పైగా మృతిచెందారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4176}
{"id":"india-48573876","url":"https:\/\/www.bbc.com\/telugu\/india-48573876","title":"ధోనీ హెలికాప్టర్ షాట్ ఎలా పుట్టింది... ఆ టెక్నిక్ నేర్పిందెవరు...","summary":"హెలికాప్టర్ షాట్ గురించి క్రికెట్ అభిమానులకు ప్రత్యేకంగా పరిచయం చేయాల్సిన అవసరం లేదు. ఈ ధోనీ సిగ్నేచర్ షాట్ గురించి అందరికీ తెలిసిందే.","text":"బ్యాట్స్‌మెన్ షూస్‌ను లక్ష్యంగా చేసుకొని బౌలర్లు వేసే యార్కర్లకు చాలా సార్లు బ్యాట్స్‌మెన్ వద్ద సమాధానం ఉండదు. కానీ, అలాంటి యార్కర్‌లను కూడా హెలీకాప్టర్ షాటతో అమాంతంగా స్టాండ్స్‌లోకి పంపే టెక్నిక్ ధోనీ సొంతం. ఈ షాట్ కొట్టడానికి బ్యాట్స్‌మెన్‌కు టెక్నిక్ కంటే ప్రాక్టీస్, టైమింగ్ చాలా ముఖ్యం. ఈ విషయంలో ఝార్ఘండ్ డైనమేట్ ఆరితేరాడు. అలా మొదలెట్టారు 2006లో గోవాలో ఇంగ్లాండ్‌తో జరుగుతున్న వన్డేలో జేమ్స్ అండర్సన్ వేసిన ఫుల్ లెంత్ బాల్‌ను ధోనీ తనదైన స్టైల్‌లో స్టాండ్స్‌లోకి పంపాడు. అప్పుడైతే ఎవరూ దాన్ని హెలికాప్టర్ షాట్ అని పిలవలేదు. ఒక కూల్ డ్రింక్ కంపెనీ తన ప్రకటనలో ధోనీతో ఈ షాట్‌ను హెలికాప్టర్ షాట్‌గా పిలిపించడంతో అప్పటి నుంచి దీన్ని అదే పేరుతో పిలిస్తున్నారు. ధోనీ బయోపిక్ 'ధోనీ: ద అన్‌టోల్డ్ స్టోరీ' సినిమాలో కూడా హెలీకాప్టర్ షాట్ ప్రస్తావన మనకు కనిపిస్తుంది. దూసుకొస్తున్న యార్కర్‌ను క్రీజు దాటకుండా ఫ్లిక్ చేసి లెగ్ సైడ్‌ నుంచి అమాంతంగా స్టాండ్‌కు పంపే ఈ షాట్‌ను కనిపెట్టింది వాస్తవానికి ధోనీ కాదు. సంతోశ్ లాల్‌ అనే క్రికెటర్‌ది. అఫ్గానిస్తాన్ క్రికెటర్ ముహ్మద్ షహజాద్ కూడా తన దైన స్టైల్‌లో హెలికాప్టర్ షాట్ ఆడుతున్నాడు ఎవరీ సంతోష్ లాల్ సంతోశ్ లాల్ కూడా క్రికెటరే. ధోనీ స్నేహితుడు. అతనితో కలిసి రంజీలకు ఆడాడు. ధోనీ ఇతనే వద్దే హెలీకాప్టర్ షాట్ నేర్చుకున్నట్లు ధోనీ మీద వచ్చిన బయోపిక్‌లో చూపించారు. జార్ఘండ్, బిహార్ తరఫున 8 ఫస్ట్‌క్లాస్ మ్యాచ్‌లకు ప్రాతినిథ్యం వహించిన సంతోశ్ లాల్... ధోనీతో పాటు బ్యాటింగ్ ప్రాక్టీస్ చేసేవాడు. ఏడేళ్ల పాటు రంజీలకు ఆడిన సంతోశ్ 2013లో మరణించాడు. సంతోశ్ లాల్ అనారోగ్యంతో చివరి దశలో ఉన్నప్పుడు అతనికి ధోనీ అన్నివిధాలుగా సహాయం అందించాడు. మెరుగైన వైద్య సహాయం కోసం అతడిని రాంచీ నుంచి ఢిల్లీకి పంపేందుకు ఏయిర్ అంబులెన్స్ కూడా ఏర్పాటు చేశాడు. ధోనీ దారిలో పాండ్యా అంతర్జాతీయ క్రికెట్‌లో ధోనీ మొదలెట్టిన హెలికాప్టర్ షాట్‌ను చాలా మంది క్రికెటర్లు అనుసరించేందుకు ప్రయత్నిస్తున్నారు. టీం ఇండియా ఆల్‌రౌండర్ హార్థిక్ పాండ్యా ..ధోనీ స్టైల్‌లో హెలికాప్టర్ షాట్ ఆడేస్తున్నాడు. అఫ్గానిస్తాన్ క్రికెటర్ ముహ్మద్ షహజాద్ కూడా తన దైన స్టైల్‌లో ఈ షాట్‌ కొడుతున్నాడు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4177}
{"id":"india-48707585","url":"https:\/\/www.bbc.com\/telugu\/india-48707585","title":"‘రాజ్యసభలో టీడీపీని బీజేపీలో విలీనం చేయండి’ - వెంకయ్య నాయుడిని కోరిన సుజనా, సీఎం రమేశ్, గరికపాటి, టీజీ","summary":"రాజ్యసభలోని తెలుగుదేశం లెజిస్లేచర్ పార్టీని బీజేపీలో విలీనం చేయాలని కోరుతూ నలుగురు తెలుగుదేశం పార్టీ ఎంపీలు రాజ్యసభ ఛైర్మన్ వెంకయ్య నాయుడును కోరారు.","text":"ఈ మేరకు బీజేపీ వర్కింగ్ ప్రెసిడెంట్ జేపీ నడ్డా సమక్షంలో వెంకయ్య నాయుడును కలిసి స్వయంగా లేఖ ఇచ్చారు. ఈ లేఖలో ఏం రాశారంటే.. ‘‘ఈరోజు రాజ్యసభలో తెలుగుదేశం లెజిస్లేచర్ పార్టీ నాయకుడు వైఎస్ చౌదరి, ఉప నాయకుడు సీఎం రమేశ్‌ల ఆధ్వర్యంలో భేటీ అయ్యాం. నరేంద్ర మోదీ నాయకత్వ ప్రోత్సాహంతో.. దేశ సమగ్ర ప్రయోజనాల కోసం ఆయన చేపట్టిన అభివృద్ధి విధానాల స్ఫూర్తితో.. భారత రాజ్యంగంలోని పదవ షెడ్యూల్ పేరాగ్రాఫ్ 4 కింద తక్షణం భారతీయ జనతా పార్టీలో విలీనం కావాలని నిర్ణయించాం. తదనంతర నిశిత చర్చల నేపథ్యంలో ఈ విధంగా తీర్మానం చేశాం.. తెలుగుదేశం పార్టీ రాజ్యసభాపక్ష నాయకుడు వైఎస్ చౌదరి, ఉప నాయకుడు సీఎం రమేశ్, ఎంపీలు గరికపాటి మోహనరావు, టీజీ వెంకటేశ్ ఈ లేఖపై సంతకాలు చేశారు. తెలుగుదేశం పార్టీ రాజ్యసభ సభ్యులు వెంకయ్య నాయుడుకు రాసిన లేఖ ‘‘ఇక వీళ్లు బీజేపీ సభ్యలు’’ కాగా, రాజ్యసభలోని తెలుగుదేశం లెజిస్లేచర్ పార్టీని భారతీయ జనతా పార్టీలో విలీనం చేసేందుకు తాము సమ్మతిస్తున్నామంటూ బీజేపీ వర్కింగ్ ప్రెసిడెంట్ జేపీ నడ్డా కూడా వెంకయ్య నాయుడుకు లేఖ ఇచ్చారు. వీరిని పార్టీ కార్యాలయంలో కండువాలు కప్పి చేర్చుకున్నారు. అనంతరం ఆయన మాట్లాడుతూ.. ‘‘సుజనా, రమేశ్, టీజీ, మోహనరావులు చాలా కాలంగా ఈ విషయం గురించి ఆలోచిస్తున్నారు. మోదీ నాయకత్వంలో దేశాభివృద్ధికి చేపట్టిన చర్యలు, అమిత్ షా వ్యవస్థీకృత నైపుణ్యాలతో పార్టీ ఎదిగిన తీరు చూసి ఏపీ అభివృద్ధి కోసం, సానుకూల దృక్ఫథంతో బీజేపీలో విలీనం కావాలని భావించారు. ఈ రోజు ఉదయమే చర్చ జరిగింది. తమ పార్టీని బీజేపీలో విలీనం చేయాలనుకుంటున్నట్లు వారు చెప్పారు. ఈ మేరకు అమిత్ షాతో చర్చించి చర్యలు తీసుకున్నాం. ఈ మేరకు రాజ్యసభ ఛైర్మన్‌ వెంకయ్య నాయుడును కలిసి లేఖ కూడా ఇచ్చాం. టీడీఎల్పీని బీజేపీలో విలీనం చేస్తున్నట్లు వారు, స్వీకరిస్తున్నట్లు మేమూ వెంకయ్యకు లేఖలు ఇచ్చాం. ఇక వీళ్లు బీజేపీ సభ్యలు. భారతీయ జనతా పార్టీ సానుకూల, సమీకృత రాజకీయాలను విశ్వసిస్తుంది. అందరితో పాటు, అందరి అభివృద్ధి, అందరి విశ్వాసం.. అలా అందరి విశ్వాసంతో ముందుకెళ్తున్నాం. నాకు నమ్మకం ఉంది.. ఈ నలుగురూ ఏపీలో క్షేత్రస్థాయి నాయకులు. వీరితో పాటు సానుకూలంగా పనిచేస్తే ఏపీలో బీజేపీకి మద్దతు లభిస్తుంది. తద్వారా ఏపీలో బీజేపీని బలోపేతం చేస్తాం’’ అన్నారు. ఇవి కూడా చదవండి: (బీబీసీ తెలుగును ఫేస్‌బుక్, ఇన్‌స్టాగ్రామ్‌, ట్విటర్‌లో ఫాలో అవ్వండి. యూట్యూబ్‌లో సబ్‌స్క్రైబ్ చేయండి.)","len":4180}